
Pirma dalis 
UŽNUGARYJE 
1 
ŠAUNUSIS KAREIVIS ŠVEIKAS IŠTRAUKIA 
Į PASAULINĮ KARĄ 


— Mūsų Ferdinandą nušovė,- pasakė Šveikui jo šeimininkė. 

Šveikas, prieš keletą metų medicinos komisijos pripažintas idiotu, buvo 
paleistas iš karo tarnybos ir dabar vertėsi pardavinėdamas šunis - nusu- 
susias baidykles, kurioms jis kurdavo suklastotas genealogijas. 

Be to, jis sirgo reumatu ir šiuo metu tepė dešinįjį kelį apodeldoku. 

— Kurį Ferdinandą, ponia Miulerova?- pasidomėjo Šveikas, tebema- 
sažuodamas savo kelius.- Aš pažįstu du Ferdinandus. Vienas tarnauja pas 
vaistininką Prušą ir kartą apsirikęs išgėrė butelį tepalo plaukams atauginti. 
Dar pažįstu Ferdinandą Kokošą, tą, kuris renka šunų mėšlą'. Abiejų nė 
trupučiuko negaila. - Nc, meldžiamasis, erchercogą Ferdinandą“, kuris 
gyveno Konopiščėje, šitą storą, dievobaimingą... 

- Jėzau Marija! - sušuko Šveikas.- Še tau... O kurgi ponui erchercogui 
taip atsitiko? 

- Šneka, jį nudėjo Sarajeve. Iš revolverio. Važiavo jis ten su savo erc- 
hercogiene automobiliu. 

- Sakykit, ponia Miulerova, automobiliu... Aišku, toksai ponas gali sau 
tatai leisti. O tikriausiai ir nemanė, kad tokie pasivažinėjimai gali blogai 
baigtis. Ir dar Sarajeve... Juk tai Bosnijoj, ponia Miulerova... Tatai, matyt, 
padarė turkai. Nereikėjo mums lįsti ir kėsintis į jų Bosniją ir Hercegoviną... 
Tai šit kokie dalykėliai, ponia Miulerova. Erchercogas, vadinasi, amžinatilsį. 
Ar ilgai kankinosi? 

— Ponas erchercogas iš karto buvo gatavas, meldžiamasis. Žinia - su 
revolveriu juokai menki. Neseniai čia, Nusliuose, vienas ponas, bežais- 
damas su revolveriu, išpyškino visą savo šeimyną ir nudėjo durininką, atė- 
jusį pasižiūrėti, kas ten šaudo ketvirtame aukšte. 

- Iš kito revolverio, ponia Miulerova, nors plyšk - neiššausi. Tokia siste- 
ma - stačiai prapultis. Bet ponui erchercogui tikriausiai buvo nupirkta 

kas nors ypatingiau. Be to, ponia Miulerova, galiu kirsti lažybų, kad Žmogus, 
kuris tai padarė, šiam kartui kaip reikiant išsičiustijo. Žinoma, šauti į poną 
erchercogą - darbas nelengvas. Čia tau ne valkatai girininką nušauti. 
Sunkiausia prie jo prisigretinti. Prie tokio pono apdriskęs neprieisi. Reikia 
būtinai užsidėti katiliuką, kad tavęs policininkas nesugriebtų. 

— Sako, pone, kad jų ten daug buvo. 

— Tai, ponia Miulerova, savaime aišku,- patvirtino Šveikas, baigęs masa- 
žuotis kelius.- Jeigu, pavyzdžiui, panorėtumėt nužudyti erchercogą arba 
jo didenybę imperatorių, jūs būtinai turėtute su kuo nors pasitarti. Daugiau 
galvų - daugiau protų. Vienas patars viena, kitas - kita, - „ir kelias atviras 
į sėkmę“, kaip giedama mūsų himne. Svarbiausia — iššniukštinėti, kada 
tasai ponas važiuos pro šalį. Prisiminkite poną Liukenį, kuris dilde nu- 
smeigė velionę Elžbietą“. Juk jis buvo išėjęs su ja pasivaikštinėti... Tai ir 
tikėk po to kuo nors! Nuo tada nė viena imperatorienė neina pasivaikščioti. 
Tokio likimo gali sulaukti daugelis. Štai pamatysit, ponia Miulerova, — 
prasigaus jie ir prie caro su cariene, 0 gal, neduok Dieve, ir prie paties 
mūsų imperatoriaus, jeigu jau pradėjo nuo jo dėdės. Jis, senelis, turi daug 
priešų, dar daugiau negu Ferdinandas. Neseniai smuklėje vienas ponas 

šnekėjo: „Ateis laikas — šitie imperatoriai išlakstys vienas po kito, ir jokia 
valstybės prokuratūra jiems nepadės..." Vėliau tas ponas neturėjo kuo 
užsimokėti už alų, ir smuklininkui teko pašaukti policiją. Ponas tėškė 
smuklininkui antausį, o policininkui — du. Taip jį pintinėj* ir išgabeno 
prasiblaivyti... Taigi, ponia Miulerova, tokie dalykėliai dedasi mūsų laikais! 
Dar, vadinas, vienas nuostolis Austrijai. Kai aš tarnavau kariuomenėj, 
vienas kareivis nušovė kapitoną. Užsitaisė šautuvą ir nuėjo į raštinę. Ten 
buvo pasakyta, kad jam čia nėra ko veikti, O jis vis savo varo - turįs pa- 
sikalbėti su ponu kapitonu. Pagaliau kapitonas pasirodė ir nubaudė jį, už- 
drausdamas išeiti iš kareivinių, o tas paėmė šautuvą - pykšt jam stačiai į 
širdį! Kulka kiaurai pervėrė kapitoną ir dar pridarė raštinėj nuostolių: 
suteškino butelį su rašalu, o šis suliejo tarnybinius popierius. 

— O kas buvo tam kareiviui?- po valandėlės, kai Šveikas jau vilkosi, 
paklausė ponia Miulerova. 

— Pasikorė su petnešom,- atsakė Šveikas, valydamas katiliuką. - O 
petnešos buvo ne jo —- pasiskolino iš kalėjimo sargo. Jam, girdi, kelnės 
smunkančios, Argi jis lauks, kol jį sušaudys? Aišku, ponia Miulerova, tokioj 
padėty kam gi neapsisuks galva. Kalėjimo sargą pažemino tarnyboj ir dar 
šešis mėnesius įsūdė. Bet jis jų nesėdėjo: pabėgo į Šveicariją ir ten dabar 
pamokslininkauja kažkurioj bažnyčioj... Dabartės, ponia Miulerova, dorų 
žmonių mažai. Mėklinasi man, kad erchercogą Ferdinandą tame Sarajeve 
apgavo tas žmogus, kuris jį nušovė. Turbūt erchercogas pamatė tą poną ir 
pamanė: „Tikriausiai padorus žmogus, jeigu mane sveikina". O ponas ėmė 
ir pykštelėjo į jį. Vieną ar kelias įvarė? 

— Laikraščiai, meldžiamasis, rašo, kad erchercogas buvo kaip rėtis. Tasai 
žmogus išpyškino į jį visus šovinius. 

— Tai atliekama, ponia Miulerova, labai greitai. Baisiai greitai. Aš tam 
reikalui būčiau nusipirkęs brauningą - panašus į žaislą, o per dvi minutes 
su juo galima nušauti dvidešimt erchercogų, tiek liesų, tiek storų. Beje, 
tarp mūsų kalbant, ponia Miulerova, į storą erchercogą tikriau gali pataikyti 
negu į liesą. Gal atsimenate, kaip Portugalijoj buvo nušautas karalius? Va 
koks storas! Jūs suprantat, kad karalius liesas nebus... Na, eisiu į „Taurės“ 
smuklę. Jeigu ateitų pinčerio, už kurį paėmiau rankpinigių, pasakykite, 
kad laikau jį savo šunidėj už miesto ir neseniai jam apipjausčiau ausis. 
Vedžioti jo dabar negalima, nes ausys neužgijo,- gali nušašti. Jei kur išeisite, 
palikit raktą pas durininkę. 

„Taurės“ smuklėje sėdėjo tik vienas svečias. Tai buvo slaptosios policijos 
agentas Bretšneideris. Smuklininkas Palivecas mazgojo indus, o Brct- 
šneideris bergždžiai mėgino užmegzti su juo rimtą pašnekesį. 

Palivecas buvo žinomas storžievis. Kas antras žodis jam išsprūsdavo 
„pasturgalis“ arba „šūdas“. Tačiau jis buvo ganėtinai išprusęs ir kiekvienam 
patardavo paskaityti, ką apie pastarąjį daiktą rašė Viktoras Hugo, pasako- 
damas apie senosios Napoleono gvardijos atkirtį anglams Vaterlo mūšyje". 

— Graži vasara,- pabandė užmegzti rimtą kalbą Bretšneideris. 

— Šūdo verta! - atrėžė Palivecas, dėliodamas indus į spintą. 

— Na ir užtaisė mums Sarajeve! - su maža viltimi tarė Bretšneidens. 

— Kokiame „Sarajeve'“'?- paklausė Palivecas. - Nuslių smuklėje? Ten 
kiekvieną dieną peštynės, žinia — juk Nusliai! 

— Bosnijos Sarajeve, ponas smuklininke. Nušovė ten poną erchercogą 
Ferdinandą. Ką į tai pasakysit? 

— Aš į tokius dalykus nesikišu. Tegu lenda visi jie su šitokiais dalykais į 
užpakalį! - mandagiai atsakė ponas Palivecas, užsirūkydamas pypkę.- 
Įsipainiok dabar į tokius reikalus,- žiūrėk, ir nusisuksi sprandą. Aš smuk- 
lininkas. Kas pas mane užeina, paprašo alaus, tam aš ir pripilu. O koks 
nors ten Sarajevas, politika ar velionis erchercogas - su manim tai nieko 
bendra neturi. Tai ne mano nosiai. Tiktai kalėjimu kvepia. 

Bretšneideris nutilo ir nusivylęs ėmė dairytis po tuščią smuklę. 

— Anksčiau čia kabojo jo didenybės imperatoriaus paveikslas,- po va- 
landėlės vėl prabilo Bretšneideris.- Kaip tik toj vietoj, kur dabar veidrodis. 

— Taip, teisybę teikčtės pasakyti, - atsakė ponas Palivecas, — kabojo, 
bet jį dergė musės, tai aš ir nunešiau į palėpę. Žinote, dar kas nors sumanys 
dėl šito padaryti kokią nors pastabą, ir tada kils nemalonumų. Kuriems 
velniams man to reikia? 

— Sarajeve, ponas smuklininke, turbūt labai bjauru? 

Į šitą tiesų ir klastingą klausimą ponas Palivecas atsakė ypač atsargiai: 

— Taip, Bosnijoj ir Hercegovinoj tokiu metu būna baisiai karšta. Kai aš 
ten tarnavau, turėdavome mūsų vyresniajam leitenantui dėti ledus prie 
galvos. 

— Kuriame pulke jūs tarnavot, ponas smuklininke? 

— Aš tokių dalykų neprisimenu, niekad nesidomėjau šitokiomis smulk- 
menomis,- atsakė ponas Palivecas. - Aš nesu smalsus. Per didelis smalsu- 
mas kenkia. 

Slaptasis agentas Bretšneideris galutinai nutilo, ir jo apsiniaukęs vei- 
das pralinksmėjo tik įėjus Šveikui, mat jisai, įžengęs į smuklę, užsisakė 
juodo alaus su tokia pastaba: 

— Vienoj šiandien taip pat gedulas. 

Bretšneiderio akyse plykstelėjo viltis. ir jis greitai prabilo: 

— Konopiščėje iškabinta dešimt juodų vėliavų. 

— Ten jų turėtų būti dvylika, - pasakė Šveikas, nugeręs iš bokalo. 

- Kodėl jūs manote, kad dvylika?- paklausė Bretšneideris. 

— Dėl lygaus skaičiaus - tuzinas. Taip lengviau skaičiuoti, be to, tuzinais 
pigiau išeina,- paaiškino Šveikas. 

Stojo tyla, kurią nutraukė pats Šveikas atsidusdamas: 

— Tai, vadinasi, amžinatilsį, duok Dieve jam dangaus karalystę. Ne- 
sulaukė, kada bus imperatorius. Kai aš tarnavau kariuomenėj, vieną kartą 
nuvirto nuo arklio generolas ir susitrenkė. Žmonės norėjo padėti jam, užso- 
dinti ant arklio, pasižiūrėjo, o jis jau visiškai negyvas. Per apžiūrą jam taip 
atsitiko. O juk turėjo būti pakeltas i fcldmaršalus. Iš šitų apžiūrų nieko 
gera nelauk. Sarajeve tikriausiai taip pat buvo kokia nors apžiūra. 
Prisimenu, kartą per apžiūrą mano mundurui trūko dvidešimties sagų, Ir 
mane už tai patupdė keturiolikai parų į vienutę. O dvi dienas aš kaip 

Lozorius nepakrutėdamas išgulėjau surištas „ožiu““. Nieko nepadarysi — 
kariuomenėj reikia drausmės. Nebūtų jos — visiems ant visko tik nusispjaut. 
Mūsų vyresnysis leitenantas Makovecas visada sakydavo: „Drausmė, jūs 
mulkiai neraliuoti, būtina. Be jos jūs kaip beždžionės dar tebesikarstytumėt 
po medžius. Karo tarnyba jus, besmegenius, žmonėmis padaro!" Na, gal 
ne taip? Įsivaizduok sau skverą, na, sakysim, Karlo aikštę, ir kiekvienam 
medy tupi sau po vieną kareivį be jokios drausmės. Tai mane užvis labiausiai 
gąsdina. 

— Sarajeve, - kreipė pokalbį Bretšneideris, - viską padarė serbai. 

— Klystate, - atsakė Šveikas,- viską užtaisė turkai. Už Bosniją ir Her- 
cegoviną. 

Ir Šveikas išklojo savo požiūrį į Austrijos užsienio politiką Balkanuo- 
se: 1912 metais turkai pralaimėjo karą su Serbija, Bulgarija ir Graikija, jie 
norėjo, kad Austrija jiems padėtų, o kai šitas dalykas neišdegė, - nušovė 
Ferdinandą. 

- Ar tu myli turkus? - kreipėsi Šveikas į smuklininką Palivecą.- Šituos 
nekrikštus? Juk ne? 

— Svečias kaip svečias, - tarė Palivecas, - tegul būna jis nors ir turkas. 
Mums, smuklininkams, politika nė motais. Užsimokėk už alų, sėdėk 
smuklėje ir plepėk kiek telpa - štai mano taisyklė. Kad ir kas ten būtų 
nudėjęs mūsų Ferdinandą - serbas ar turkas, katalikas ar mahometonas, 
anarchistas ar jaunačekis' - man vis viena. 

— Gerai, ponas smuklininke, - prabilo Bretšneideris, vėl imdamas 
netekti vilties, kad katras nors iš jų įklimps. — Tačiau pripažinkit, kad tai 
didelis nuostolis Austrijai. 

Už smuklininką atsakė Šveikas: 

- Žinoma, - nuostolis, be jokių ginčų. Didelis nuostolis. Ferdinando 
nepakeisi kokiu nors žiopliu. Tik jam būtų nepakenkę dar storesniam būti. 

— Ką jūs norite pasakyti? — pagyvėjo Bretšneideris. 

- Ką noriu pasakyti?- mielai atsakė Šveikas.- Va ką. Jeigu jis būtų 
buvęs storesnis, jį jau seniai būtų trenkusi apopleksija — dar tada, kai jis 
Konopiščėje vaikėsi paskui bobas, jo dvare rinkusias žagarus ir grybus. 
Jam nebūtų reikėję mirti tokia gėdinga mirtimi. Nagi tik pamanykit — 
imperatoriaus dėdė, o jį nušovė! Juk tai gėda, apie tai trimituoja visi 
laikraščiai! Prieš keletą metų pas mus, Budejovicų turgavietėj, truputį su- 
sikivirčijus buvo nudurtas vienas gyvulių pirklys, kažin koks Bržetislavas 

Liudvikas. Jis turėjo vieną sūnų Bohuslavą. Tai tasai, būdavo, kur tik 
nuvyksta pardavinėti paršų, niekas nieko iš jo neperka. Kiekvienas, būda- 
vo, pasakys: „Tai to nusmeigtojo sūnus. Irgi turbūt geras sukčius!" Teko 
jam galų gale šokti Krumilove nuo tilto į Vltavą ir teko jį iš ten išgriebti, 
teko jį gaivinti, vandenį teko iš jo siurbti... ir teko jam numirti ant daktaro 
rankų, kai šis kažin ko įšvirkštė. 

— Keistas jūsų palyginimas,- reikšmingai pasakė Bretšneideris. — Iš 
pradžių kalbate apie Ferdinandą, o paskui - apie gyvulių pirklį. 

— Visiškai ne,- šokosi teisintis Šveikas.- Apsaugok Viešpatie, kad 
įsigeisčiau ką nors su kuo lyginti! Ponas smuklininkas mane pažįsta. Juk 
tiesa, kad aš niekada nieko su niekuo nelyginu? Aš tik nenorėčiau būti 
erchercogo našlės vietoje. Ką ji dabar darys? Vaikai liko našlaičiai, ūkis 
Konopiščėje be šeimininko. Ištekėti už kito kokio nors erchercogo? Kokia 
nauda? Nuvažiuos su juo į Sarajevą, ir antrą kartą teks našlauti... Šit, 
pavyzdžiui, Zlive, netoli Hluboko, prieš keletą metų gyveno vienas eigulys 
šitokia bjauria pavarde - Pindiūras. Nušovė jį brakonieriai, ir po jo mirties 
liko našlė su dviem vaikais. Po metų jinai ištekėjo vėliakos už eigulio Pepiko 
Šavlovico iš Mydlovarų, na, tą irgi nušovė. Išėjo už vyro trečią kartą, vėl už 
eigulio, ir sako: „Trečias kartas nemeluoja. Jeigu ir dabar nenusiseks,- 
nežinau, ką ir daryti". Suprantama, ir šitas galą gavo, ir liko jai nuo trijų 
eigulių viso labo šešetas vaikų. Nuėjo jinai į kunigaikščio raštinę ir ėmė 
guostis, kiek prisikentusi dėl tų eigulių. Tada pasiūlė jai ištekėti už tvenkinio 
sargo Jarešo, gyvenančio prie Ražico užtvankos. Na, ką jūs pasakysite, — 
prigirdė jį žūklaujantį! Ir nuo jo susilaukė dvejeto vaikų. Tada ji ištekėjo 
už arkliagydžio iš Vodnianų, o tas jai kartą naktį sušveitė kirviu ir savo 
noru nuėjo pasiduoti. Kai vėliau Pyseko apygardos teismas nuteisė jį 
pakarti, jis nukando kunigui nosį ir pareiškė, kad apskritai dėl nieko 
nesigaili ir dar pasakė kažką labai šlykštaus apie jo didenybę imperatorių. 

— Ar nežinote, ką apie ji pasakė?- pilnu vilties balsu paklausė Bret- 
šneideris. 

— Šito aš jums negaliu pasakyti, to dar niekas neišdrįso pakartoti. Bet, 
sirdėjau, tai buvo taip siaubinga, jog ten dalyvavęs teisėjas išsikraustė iš 
galvos. Jį ir po šiai dienai laiko atskirtą nuo kitų, kad niekas neišeitų aikštėn. 
Tai nebuvo paprastas jo didenybės imperatoriaus įžeidimas, kaip įžeidi- 
nėja jį įkaušę. 

— O kaip įžeidinėja jo didenybę imperatorių įkaušę? - paklausė 
Bretšneideris. 

— Prašau jus, ponai, pradėti kitą kalbą, - įsikišo smuklininkas Palive- 
cas.- Aš, žinote, šito nemėgstu. Leptels kokią nors nesąmonę, o paskui 
žmogui nemalonumai. 

- Kaip įžeidinėja jo didenybę imperatorių įkaušę? — pakartojo klausi- 
mą Sveikas.- Visaip. Prisigerkite, liepkite užgriežti Austrijos himną ir pa- 
matysite, ką imsit šnekėti. Prikursite apie jo didenybę imperatorių tiek, 
kad jeigu nors pusė būtų teisybė, tai gėdos jam užtektų visam gyvenimui. 
O jis, senelis, tiesą sakant, šito nenusipelnė. Įsidėmėkit: sūnaus Rudolfo 
jis neteko pačiame žydėjime, pilno jėgų, žmona Elžbieta buvo nudurta 
dilde, brolį Joną Ortą, Meksikos karalių, sušaudė prie kažkokios tvirtovės 
sienos“. Dabartės vėl, senatvėj nušovė jo dėdę. Reikia turėti geležinius 
nervus. Ir po viso to prisimena jį koks girtuoklis ir ima koneveikti. Jeigu 
dabar kas nors užsiliepsnotų, eisiu į savanorius ir tarnausiu jo didenybei 
imperatoriui ligi paskutinio kraujo lašo! 

Šveikas drūčiai sriūbtelėjo alaus ir kalbėjo toliau: 

- Jūs manot, kad jo didenybė imperatorius viską taip ir nuleis? Menkai 
jį pažįstate. Karas su turkais vis tiek turi būti. „Nužudėt mano dėdę, tai 
šekit jums per snukį!" Karas neišvengiamas. Serbija ir Rusija šitame kare 
mums padės. Bus peštynių! 

Šveikas šitaip pranašaudamas buvo puikus. Jo geraširdis veidas nuo 
susijaudinimo švietė kaip pilnatis. Jam viskas buvo nuostabiai aišku. 

— Gali atsitikti, - piešė jis toliau Austrijos ateitį,- kad, kilus karui su 
Turkija, mus užpuls vokiečiai. Juk vokiečiai su turkais išvien. "Tai tokie 
niekšai, kuriems lygių pasauly nerasi. Bet mes galim susidėti su Prancūzija, 
kuri nuo septyniasdešimt pirmų metų griežia dantį ant Vokietijos“, ir viskas 
eis kaip iš pypkės. Karas bus, ir nėra ko daugiau kalbėti. 

Bretšneideris atsistojo ir iškilmingai tarė: 

- Jums ir nereikia daugiau kalbėti. Einam su manim į priemenę porai 
žodžių. 

Šveikas išėjo su slaptosios policijos agentu į priemenę. Ten jo laukė 
nedidelis siurprizas: sugėrovas parodė jam erelį" ir pareiškė, kad jį areš- 
tuoja ir tuoj pat ves į policiją. Šveikas bandė aiškinti, kad, matyt, ponas 
apsirinka, nes jis visiškai nekaltas, neištaręs nė vieno žodžio, kuris galėtų 
ką nors įžeisti. 

Į tai Bretšneideris pareiškė, kad Šveikas įvykdė keletą nusikalstamų 
veiksmų, tarp kurių buvo ir valstybės išdavimas. Po to abu sugrįžo į smuklę. 
ir Šveikas pasakė Palivecui: 

— Aš išgėriau penkis bokalus ir suvalgiau porą dešrelių su raguoliu. 
Duokit dar stikliuką slyvinės. Man jau laikas eiti, juo labiau kad esu 
areštuotas. 

Bretšneideris parodė Palivecui savo erelį, kokią minutę Žiūrėjo į 
smuklininką, o paskui paklausė: 

— Jūs vedęs? 

— Taip. 

— Ar gali jūsų žmona tvarkyti reikalus vietoj jūsų? 

— Gali. 

— Tada viskas gerai, ponas smuklininke, - linksmai tarė Bretšneide- 
ris. — Pasišaukit savo žmoną ir paveskit jai visus reikalus. Vakare ateisim 
jūsų paimti. 

- Nesijaudink,- guodė jį Šveikas.- Aš esu areštuotas viso labo tik už 
valstybės išdavimą. 

— Bet už ką gi aš? - ėmė verkšlenti Palivecas.- Juk buvau toks atsargus! 

Bretšneideris šyptelėjo ir pergalingai ištarė: 

— Už tai, kad jūs pasakėte, jog ant pono imperatoriaus dergė musės. 
Jums šitą poną imperatorių išmuš iš galvos. 

Lydimas slaptosios policijos agento, Šveikas paliko „Taurės“ smuklę. 
Kai jiedu išėjo į gatvę, Šveikas, su savo geraširde šypsena žvelgdamas jam 
į veidą, paklausė: 

— Ar man nulipti nuo šaligatvio? 

— O kam? 

— Manau, jog areštuotieji neturi teisės vaikščioti šaligatviu. Jiems einant 
pro policijos valdybos vartus, Šveikas pasakė: 

— Šauniai praleidom laiką! Ar dažnai lankotės „Taurės" smuklėje? 

Tuo metu, kai Šveiką varė į policijos raštinę, „Taurės“ smuklėje ponas 
Palivecas perdavė visus reikalus savo verkiančiai Žmonai, savotiškai ją 
ramindamas: 

— Neverk, nestauk! Ką jie man padarys už tą apdergtą jo didenybę 
imperatorių? 

Taip žavingai ir maloniai šaunusis kareivis Šveikas įžengė į Pasaulinį 
karą. Istorikams bus įdomu, kaip jis galėjo taip toli numatyti ateitį. Vėles- 
ni įvykiai klostėsi nevisiškai taip, kaip jis išdėstė „Taurės“ smuklėj, bet 
mums reikia neužmiršti, kad Šveikas neturėjo reikiamo diplomatinio iš- 
simokslinimo. 

ŠAUNUSIS KAREIVIS ŠVEIKAS 
POLICIJOS VALDYBOJ 


Dėl pasikėsinimo Sarajeve policijos valdyba buvo kimšte prikimšta 
aukų. Jas gabeno vieną po kitos, ir raštinėje, kur buvo priimami areštuotieji, 
senis inspektorius pasitikdavo įeinančiuosius geraširdišku balsu: 

- Šitas Ferdinandas jums brangiai atsieis! 

Šveikas, įkištas į vieną iš daugelio pirmo aukšto kamerų, rado ten šešių 
žmonių draugiją. Penki iš jų buvo susėdę aplink stalą, o kampe ant lovos, 
tarsi šalindamasis jų, sėdėjo šeštasis - vidutinio amžiaus vyras. 

Šveikas ėmė klausinėti vieną po kito, už ką jie pasodinti. Iš visų penkių, 
sėdinčių prie stalo, jis išgirdo beveik tą patį atsakymą: 

— Už Sarajevą. 

— Dėl Ferdinando. 

— Dėl pono erchercogo nužudymo. 

— Už Ferdinandą. 

— Už tai, kad Sarajeve nužudė Ferdinandą. 

Šeštasis, šalinęsis kitų penkių, pareiškė, kad jis. bijodamas kokio nors 
įtarimo, nenori su jais turėti nieko bendra, nes sėdis čia Už tai, jog norė- 
damas apiplėšti bandė nužudyti vieną Holico valstietį. 

Šveikas atsisėdo prie stalo šalia sąmokslininkų, kurie jau dešimtą kar- 
tą pasakojosi, kaip čia pakliuvę. 

Visi, išskyrus vieną, buvo sugriebti arba smuklėje, arba vyninėj, arba 
kavinėj. Išimtis buvo tik nepaprastai storas, su akiniais ir užverktu veidu 
ponas, kurį areštavo namie. jo paties bute. Areštavo už tai, kad dvi dienas 
prieš pasikėsinimą Sarajeve „Breiškos' smuklėje jis apmokėjo už du serbų 
studentus technikus. Vėliau jį girtą agentas Briksis matė toj pačioj 
kompanijoj „Monmartre“. Grandinių gatvėj, kur, kaip jis jau pats patvirtino 
protokole savo parašu, taip pat apmokėjo už tuodu studentus. 

Per parengtinį tardymą policijos valdyboj į visus klausimus jis lemeno 
tą patį stercotipini sakinį: | 

— Aš turiu rašymo reikmenų krautuvę! 

Į tai jam taip pat stereotipiškai atsakydavo: 

— Tai ne pasiteisinimas. 

Kitas žemo ūgio ponas, kurį toks pat nemalonumas ištiko vyninėj, buvo 
istorijos dėstytojas. Vyninės šeimininkui jis pasakojo įvairių pasikėsinimų 
istorijas. Detektyvas jį užtiko lyg tyčia tuo metu, kai jis baigė bendrą 
psichologinę pasikėsinimų apžvalgą šiais žodžiais: 

— Pasikėsinimų idėja tokia pat paprasta kaip ir Kolumbo kiaušinis. 

— Lygiai tokia pat kaip ir tai, kad jūsų laukia Pankracas, - papildė jo 
išvadą policijos komisaras per tardymą. 

Trečiasis sąmokslininkas buvo Hodkovičkų labdaringo „Geradario“ 
būrelio pirmininkas. Pasikėsinimo dieną „Geradaris“ buvo surengęs sode 
gegužinę su muzika. Atėjęs žandarmerijos vachmistras pareikalavo tuoj 
pat išsiskirstyti, kadangi Austrijoj gedulas. Į tai „Geradario“ pirmininkas 
pasakė: 

— Palaukit valandėlę, tuoj baigs groti „Ei, slavai!" 

Dabar jis sėdėjo nukoręs galvą ir raudojo: 

— Rugpjūčio mėnesį perrinks prezidiumą. Jeigu aš nebūsiu paleistas, 
gali atsitikti, kad manęs nebeišrinks. Mane jau dešimt kartų iš eilės išrenka 
pirmininku. Tokios gėdos nebeišgyvensiu. 

Nuostabų pokštą velionis Ferdinandas iškrėtė ketvirtam sąmoks- 
lininkui, apie kurį reikia pasakyti, kad tai buvo atviro būdo, nepriekaištingai 
doras žmogus. Kiauras dvi dienas jis vengė bet kokių kalbų apie Ferdinan- 
dą ir tik vakare kavinėj, lošdamas kortomis ir kirsdamas gilių karalių 
kozirine būgnų septynake, riktelėjo: 

— Septynios kulkos - kaip Sarajeve! 

Penktojo, kuris, jo paties žodžiais tariant, sėdi už pono erchercogo 
nužudymą, plaukai ir barzda iš baimės lig šiol tebebuvo taip pasišiaušę, 
kad jo galva panėšėjo į gauruotą pinčerį. Restorane, kur jį areštavo, jis 
nepratarė nė žodelio, netgi neskaitė laikraščiuose apie Ferdinando nu- 
žudymą. Sėdėjo prie stalo visiškai vienas, tik staiga priėjo kažkoks ponas, 
atsisėdo priešais ir greitai paklausė: 

— Ar skaitėt? 

— Neskaičiau. 

— Girdėjot? 

— Negirdėjau. 

— Ar žinote, koks reikalas? 

— Nežinau, man tas dalykas visai nerūpi. 

— O vis dėlto turėtų dominti. 

— Nežinau, kas čia galėtų būti įdomu. Aš surūkysiu cigarą, išgersiu keletą 
bokalų alaus, pavakarieniausiu. O laikraščių neskaitau. Laikraščiai 
meluoja. Kuriems galams aš sau nervus gadinsiu? 

— Jūsų nedomina net žmogžudystė Sarajeve? 

— Manęs nedomina jokios žmogžudystės. Tebūnie jos Prahoj, Sarajeve 
ar Londone. Tam yra atitinkamos įstaigos, teismai ir policija. Jeigu kur 
nors ką nors nužudė, tai taip jam ir reikia, — tegul nebūna toks vėpla ir 
išsižiojėlis, kad leidžiasi nužudomas. 

Tai buvo paskutiniai jo žodžiai šitam pašnekesy. Nuo to laiko jis kas 
penkias minutes garsiai kartojo: 

— Aš nekaltas, aš nekaltas. 

Tuos žodžius jis rėkė prie policijos valdybos vartų, tuos žodžius jis kartos 
vedamas į teismą Prahoj, su tais žodžiais jis įžengs į kalėjimo kamerą. 

Išklausęs visas tas baisias sąmokslininkų istorijas, Šveikas manė, jog 
reikia visiems išaiškinti, kad jų padėtis beviltiška. 

— Mūsų reikalai prasti, - pradėjo jis paguodos žodžius. — Klystate 
sakydami, kad jums, visiems mums, nieko už tai nebus. Kam gi policija? 
Tik tam, kad ji mus baustų už per ilgą liežuvį. Jeigu atėjo tokie neramūs 
laikai, kai šaudomi erchercogai, tai nėra ko stebėtis, kad tave veda į policiją. 
Visa tai daro didesniam įspūdžiui, kad Ferdinandui prieš laidotuves būtų 
padaryta reklama. Kuo daugiau čia mūsų bus, tuo geriau: bus linksmiau. 
Kai aš tarnavau kariuomenėj, kartą pasodino pusę mūsų kuopos. O kiek: 
nekaltų Žmonių nuteista ne tik kariuomenėj, bet ir civiliniuose teismuose! 
Prisimenu, sykį viena moteris buvo nuteista už tai, kad pasmaugė savo 
naujagimius dvynukus. Nors ji prisiekinėjo, kad negalėjo pasmaugti dvy- 
nukų, nes pagimdė tik vieną mergaitę, kurią pavyko uždusinti visai be 
skausmo, ją vis dėlto nuteisė už dviejų žmonių nužudymą. Arba kad ir tas 
nekaltas čigonas iš Zabehlicų, kuris įsilaužė į smulkių prekių krautuvę 
Kūčių naktį: jis prisiekinėjo, kad buvo užėjęs pasišildyti, tik niekas jo 
neklausė. Jeigu pakliuvai į teisingumo rankas, jau blogai. Šitas blogumas 
yra būtinas. Vis dėlto reikia pripažinti - ne visi žmonės tokie niekšai, kaip 
apie juos manoma. Tačiau kaip šiandien atskirsi padorų žmogų nuo šun- 
snukio, ypač tokiu rimtu metu, kai nudobtas Ferdinandas? Pas mus irgi, 
kai tarnavau kariuomenėj Budejovicuose, kažkas miške, už mokomosios 

aikštės, nušovė pono kapitono šunį. Apie tai sužinojęs, jis sušaukė mus 
visus, išrikiavo ir liepė kiekvienam dešimtam išeiti priekin. Aš, savaime 
suprantama, buvau dešimtas. Atsistojom mes „ramiai“, nė mirktelėti ne- 
drįstam. O kapitonas vaikšto prieš mus ir rėkia: ,„Valkatos! Sukčiai! Niek- 
šai! Dėmėtosios hienos! Visus jus už tą šunį reikia į karcerį sukišti, į ma- 
karonus sukapoti, sušaudyti, į miltus jus sumalti reikia! Gailėtis jūsų — 
nesigailėsiu. Dvi savaites man nė vienas neišeisit iš kareivinių!" Tai matote, 
ten buvo šunelis, o čia — ponas erchercogas. Reikia įvaryti baimės, kad 
gedulas atrodytų prideramas. 

— Aš nekaltas, aš nekaltas! - kartojo pasišiaušėlis. 

- Jėzus Kristus taip pat buvo nekaltas, o vis dėlto Jį nukryžiavo. Argi 
kam nors kada nors kur nors rūpėjo nekaltas žmogus? „Mau! halten und 
weiter dienen!"* - kaip sakydavo mums kariuomenėj. Tai visų geriausia ir 
puikiausia. 

Šveikas atsigulė lovon ir ramiai užmigo. 

Tuo metu atvedė du naujus suimtuosius. Vienas iš jų buvo bosnis. Šisai 
vaikščiojo po kimerą ir griežė dantimis. Kas antras jo žodis buvo ne- 
švankiausias keiksmas. Jį kankino mintis, kad policijos valdyboj gali dingti 
jo prekės. 

Antrasis svečias buvo smuklininkas Palivecas, kuris, išvydęs savo pa- 
žįstamą Šveiką, išbudino jį ir tragišku balsu sušuko: 

- Ir aš jau čia! 

Šveikas širdingai paspaudė jam ranką ir tarė: 

— Labai malonu. Žinojau, kad tasai ponas tesės savo žodį, jeigu pažadėjo 

"atčiti jūsų pasiimti, tai ir ateis. Toksai sąžiningumas - brangus dalykas. 

Ponas Palivecas, atvirkščiai, pareiškė, kad toks sąžiningumas - šūdo 
vertas, ir patylom paklausė, ar šitie areštuotieji ne vagys, nes tai jam gali 
pakenkti kaip prekybininkui. 

Šveikas paaiškino, kad visi čia atsidūrę už erchercogą, tik vienas sėdi 
už tai, jog, norėdamas apiplėšti valstietį iš Holico, kėsinosi jį nužudyti. 

Įsižeidęs Palivecas pareiškė, kad jis čia pakliuvęs ne dėl kokio nors 
mulkio erchercogo, o dėl jo didenybės imperatoriaus. Ir kadangi tai visiems 
buvo idomu, jis papasakojo, kaip musės apdergė jo didenybę imperatorių. 

— Apteršė man jį bestijos, - baigė jis savo nuotykį, - ir pagaliau įstūmė 
mane į kalėjimą. Šito musėms aš nedovanosiu! - pridūrė jis rūsčiai. 


* “Tlėk ir Dievą mylėk!" (Vok.) 

Šveikas vėl nuvirto lovon, bet miegojo neilgai, nes atėjo sargybinis vesti 
jį kvoton. 

Lipdamas laiptais į trečiąjį skyrių, Šveikas nemurmėdamas nešė savo 
Golgotos kryžių, jis nė nepastebėjo, kad virto tikru kankiniu. Perskaitęs 
užrašą „Spjaudyti ant laiptų draudžiama", Šveikas paprašė sargybinį 
leidimo nusispjauti į spjaudyklę ir, švytėdamas savo paprastumu, įžengė į 
raštinę tardamas: 

— Linkiu labo vakaro visiems bendrai ir kiekvienam atskirai! 

Vietoj atsakymo kažkas jam tvojo į šonkaulius ir pastūmė link stalo, 
prie kurio sėdėjo ponas šaltu valdininko veidu, su žvėriško žiaurumo bruo- 
žais, tartum ką tik būtų nužengęs iš Lombrozo knygos „Nusikaltėlių ti- 
pai“!!. 

Jis kraugeriškai nužvelgė Šveiką ir pasakė: 

— Neapsimesk idiotu. 

— Aš čia niekuo nekaltas, - rimtai atsakė Šveikas.- Mane iš kariuome- 
nės atleido už idiotizmą. Ypatingosios komisijos aš oficialiai pripažintas 
idiotu. Esu oficialus idiotas. 

Ponas nusikaltėlio veidu sugriežė dantimis. 

— Jums iškelti kaltinimai dėl jūsų įvykdytų nusižengimų rodo, kad esate 
blaivaus proto ir sveikos nuovokos. 

Ir čia pat jis išskaičiavo Šveikui aibę įvairiausių nusikaltimų, prade- 
dant valstybės išdavimu ir baigiant jo didenybės bei imperatoriaus rūmų 
įžeidimu. Piktadarysčių centre puikavosi pritarimas erchercogo Ferdinando 
nužudymui, iš čia šakojosi kiti nusikaltimai, iš kurių labiausiai išsiskyrė 
masių kurstymas, nes visa tai vyko viešoje vietoje. 

— Kąjjūs į tai pasakysite? — pergalingai paklausė žiaurių veido bruožų 
ponas. 

— To visiškai pakanka,- nekaltai atsakė Šveikas.- Kas per daug, tas 
kenkia. 

— Štai matote, pats prisipažįstate.... 

— Aš viską prisipažįstu. Griežtumas turi būti. Be griežtumo niekas nie- 
ko nepasiektų. Lygiai kaip kad aš tarnavau kariuomenėj... 

— Užsičiaupkit! - užriko policijos komisaras ant Šveiko. - Kalbėkit tik 
tada, kai jūsų klausia! Supratot? 

— Kaip nesuprasi,- atsakė Šveikas. - Drįstu pranešti, suprantu ir viską, 
ką jūs teiksitės pasakyti, turėsiu galvoje. 

— Su kuo palaikot santykius? 

— Su savo tarnaite, jūsų malonybe. 

— O vietiniuose politiniuose sluoksniuose neturite pažįstamų? 

— Kaipgi, jūsų malonybe. Perku vakarinę „Tautinės politikos" laidą. 

— Laukan! - sustaugė ponas žvėrišku veidu. 

Vedamas iš raštinės, Šveikas tarė: 

— Labanakt, jūsų malonybe. 

Grįžęs į kamerą, jis pranešė areštuotiesiems, kad čia ne kvota, o vieni 
juokai: trupučiuką ant jūsų pašūkauja ir išveja. 

- Anksčiau, - pasakė Šveikas, - buvo kur kas blogiau. Kažkada vienoj 
knygoj skaičiau, kad kaltinamieji. norėdami įrodyti savo nekaltumą, 
turėdavo basomis vaikščioti po įkaitintą geležį ir gerti ištirpintą šviną. O 
kas nenorėdavo prisipažinti, tam ant kojų užmaudavo „ispaniškus batus" 
ištempdavo ant kankinimų suolo arba svilindavo šonus gaisrininkų Žibin- 
tu, panašiai, kaip darė šventajam Jonui Nepomukui. Tasai, sako, staugė 
tuomet, tarsi jį būtų peiliu raižę, ir tol nesiliovė staugęs, kol jį numetė nuo 
Eliščino tilto neperšlampamame maiše. Tokių atsitikimų buvo aibių aibės. 
O dar Žmogų ketvirčiuodavo arba pasodindavo ant kuolo kur nors prie 
muziejaus: Jeigu kaltinamąjį tik įmesdavo į duobę bado mirčiai, toksai 
žmogus jausdavosi tartum iš naujo gimęs. Dabar sėdėti kalėjime vienas 

malonumas! - gyrė Šveikas toliau. - Jokio ketvirčiavimo, jokių „ispaniškų 
batų". Turim lovas, turim stalą, turim suolus, nesigrūdam vieni ant kitų, 
buizos gaunam, duoda duonos, atneša ąsotį vandens, išvietė po pat nosim. 
Visur matyti pažanga. Per toli, tiesa, vaikščioti į kvotą, reikia lipti trejais 
laiptais, bet užtai laiptuose švaru ir judru. Vieną veda šen, kitą ten. Čia 
jaunuolis, ten senis, ir vyrai, ir moterys. Džiaugiesi, kad tu čia ne vienas. 
Eini ramiai savo keliu ir nesibijai, kad raštinėj tau pasakys: „Mes pasi- 
tarėm, ir rytoj būsit ketvirčiuotas arba sudegintas,- kaip jūs pats pagei- 
dausit". Tai būdavo sunkus pasirinkimas, ir aš, ponai, manau, kad dauge- 
lį iš mūsų tokią akimirką ištiktų stabas. Taip, dabar sąlygos pagerėjo mū- 
sų naudai. 

Vos tik Šveikas baigė kalbą, ginančią šiuolaikinį kalėjimo režimą, pri- 
žiūrėtojas pravėrė duris ir riktelėjo: 

— Šveikai, apsirenkit ir eikit kvoton! 

— Apsirengsiu,- atsiliepė Šveikas,- aš neprieštarauju, tačiau bijau, kad 
tai nesusipratimas: mane kartą jau išvarė iš kvotos. O, be to, būgštauju, 
kad kiti ponai, esantys kameroj, gali užpykti ant manęs, kad einu kvoton 
jau antrą kartą, o jie dar nė sykio šį vakarą ten nebuvo. Jie gali man pareikšti 
pretenzijų. | 

— Nešdinkis lauk ir neplepėk! - buvo atsakyta į Šveiko džentelme- 
niškumą. 

Šveikas vėl atsidūrė prieš poną nusikaltėlio veidu. Jis be jokių įžangų, 
ryžtingai ir galutinai paklausė: 

— Visu kuo prisipažįstat? 

Šveikas įsmeigė savo geras žydras akis į nepermaldaujamą žmogų ir 
švelniai tarė: 

— Jeigu jūsų malonybė pageidaujat, kad prisipažinčiau, tai prisipažįstu. 
Man tai nepakenks. Bet jei tik jūs pasakysit: „Šveikai, nieko neprisipažink", 
tai aš išsisukinėsiu ligi paskutinio atokvėpio. 

Griežtasis ponas įrašė kažką į aktą ir, duodamas Šveikui plunksną, liepė 
pasirašyti. 

Šveikas pasirašė po Bretšneiderio parodymais su šiuo papildymu: 

„Visi pirmiau išvardyti kaltinimai prieš mane teisingi. 
Josefas Šveikas“. 


Pasirašęs Šveikas kreipėsi į griežtąjį poną: 
— Dar ką nors pasirašyti? Ar gal ateiti iš ryto? 

— Rytoj jus veš į teismą,- pasigirdo atsakymas. 

— Okelintą valandą, jūsų malonybe, kad, Dieve saugok, nepramigčiau? 
m - Laukan! - antrą kartą sustaugė anoje pusėje stalo, prieš kurį stovėjo 
Sveikas. | 

Grįždamas į savo naują, grotuotą butą, Šveikas pasakė jį lydinčiam 
sargybiniui: 

— Pas jus čia viskas eina kaip iš rašto. 

Nespėjo paskui Šveiką užsitrenkti durys, kai kalėjimo draugai apipylė 
jį įvairiais klausimais, į kuriuos Šveikas atsakė trumpai drūtai: 

— Ką tik prisipažinau, kad galbūt aš nudėjau erchercogą Ferdinandą. 

Šešetas siaubo apimtų žmonių vienu metu pasislėpė po utėlėtomis 
antklodėmis, tik bosnis pasakė: 

— Sveikinu. 

Guldamas į lovą, Šveikas tarė: 

— Kvaila, kad pas mus nėra žadintuvo. 

Rytą jį vis dėlto prikėlė ir be žadintuvo. Lygiai šeštą valandą Šveikas 
jau važiavo „žaliajame Antone"!* į baudžiamąjį apygardos teismą. 

— Ankstyvoji varna dantis rakinėja, vėlyvoji - akis krapštinėja,- pasakė 
Šveikas savo bendrakeleiviams, kai „žaliasis Antanas" važiavo pro policijos 
valdybos vartus. 


3 
ŠVEIKAS PAS TEISMO GYDYTOJUS 


Švarūs jaukūs srities baudžiamojo teismo kambariukai padarė Šveikui 
kuo maloniausią įspūdį: išbaltintos sienos, juodos, nušveistos grotos, O 
patsai storulis ponas Demartinis, senasis daboklės prižiūrėtojas,- su 
violetiniais rankovių atraitais ir tokiu pat uniforminės kepurės lanku. 
Violetinė spalva puošiamasi ne tik čia, bet ir bažnyčioj per pamaldas Pelenų 
dieną ir Didįjį penktadienį. 

Kartojosi garsi Romos viešpatavimo Jeruzalėje istorija. Areštuotuosius 
atvesdavo į apačią, į rūsį, ir pastatydavo prieš 1914 metų pilotų teismą, o 
atliekantys tardymą teisėjai, dabartiniai pilotai, užuot garbingai nusiplovę 
rankas, pasiųsdavo parnešti iš Teisigo paprikos su Pilzeno alum ir parū- 
pindavo valstybės prokuratūrai vis naujų ir naujų kaltinimų. 

Logika čia dažniausiai išnykdavo, o nugalėdavo paragrafas, smaugdavo 
paragrafas, kvailiodavo paragrafas, prunkštaudavo paragrafas, tyčiodavosi 
paragrafas, grasindavo paragratas, žudydavo ir nedovanodavo paragratas. 
Teisėjai buvo įstatymų žonglieriai, negyvos įstatymų raidės žyniai, kaltina- 
mųjų ėdikai, austriškų džiunglių tigrai, pagal paragrafų kiekį apskaičiuo- 
jantys savo šuolį link kaltinamojo. 

Išimtis čia (kaip, beje, ir policijos valdyboj) tebuvo keletas žmonių, 
kurie rimtai nežiūrėjo į įstatymus, nes ir tarp raugių juk pasitaiko kviečių. 

Pas vieną iš tokių ponų atvedė kvosti Šveiką. Tai buvo senyvas, geraširdis 
žmogus, kuris, jeigu jam būtų tekę tardyti žinomą žmogžudį Valešą, ir tada 
būtų neužmiršęs jam pasakyti: „Prašom prisėsti, ponas Valešai, štai kaip 
tik laisva kėdė". 

Atvedus Šveiką, tasai ponas iš įgimto meilumo paprašė jį sėstis ir 
paklausė: 

- Tai, vadinas, jūs esat tas pats ponas Šveikas? 

— Manau. kad toks ir turiu būti,- atsakė Šveikas,- nes ir mano tėtušis 
buvo Šveikas, ir mamytė - ponia Šveikova. Aš negaliu daryti jiems tokios 
gėdos, išsigindamas savo pavardės. 

Maloni šypsena nuskriejo teismo tardytojo veidu. 


7 

— Gražių dalykėlių jūs čia pridirbote! Daug kas slegia jūsų sąžinę. 

— Mano sąžinę visada daug kas slegia,- tarė Šveikas, šypsodamasis dar 
meiliau už teismo tardytoją.-Ant mano sąžinės, jūsų malonybe, reikia 
manyti, susitelkė visko daug daugiau kaip ant jūsų. 

— Tai matyti iš protokolo, kurį jūs pasirašėt, - ne mažiau meiliu balsu 
atsakė teismo tardytojas.- Ar nedarė jums policija spaudimo? 

- Kur ten, jūsų malonybe! Aš pats jų paklausiau, ar turiu šitą pasirašyti, 
ir kai man pasakė, kad pasirašyčiau, aš ir paklausiau. Negi pradėsi su jais 
peštis dėl parašo? Naudos man iš to jokios. Tvarka turi būti. 

— Ar jūs, ponas Šveikai, visiškai sveikas? 

— Visiškai sveikas. Teisybę sakant, ne, jūsų malonybe ponas tardytojau, 
turiu reumatą, trinuosi apodeldoku. 

Senasis ponas vėl maloniai nusišypsojo. 

— Ką jūs pasakytumėt, jeigu jus ištirtų teismo gydytojai? 

— Aš manau, jog man ne taip jau bloga, kad ponai daktarai bergždžiai 
gaištų dėl manęs laiką. Mane jau tyrė vienas daktaras policijos valdyboj, 
ar aš neturiu triperio. 

— Žinot ką, ponas Šveikai, mes vis dėlto surizikuosime ir kreipsimės į 
teismo gydytojus. Sudarysim nedidelę komisiją, liepsim jus pasodinti 
daboklėn, ir jūs tuo metu kaip reikiant pasilsėsit. Dar vienas klausimas. 
Pasak protokolo, jūs neva skelbėt ir skleidėt gandus, kad greit kils karas? 

— Kils, jūsų malonybe ponas viršininke, artimiausiu laiku. 

— Ar jūsų kartais neištinka kokie nors priepuoliai? 

— Atleiskite, ne. Tik vieną kartą Karlo aikštėj aš vos neparpuoliau, kai 
man stuktelėjo automobilis. Bet tai buvo jau seniai. 

Tuo kvota baigėsi. Šveikas padavė teismo tardytojui ranką ir, grįžęs į 
savo kamerą, pasakė likimo draugams: 

— Taigi dėl pono erchercogo Ferdinando nužudymo mane apžiūrės 
teismo daktarai. 

— Mane irgi apžiūrinėjo teismo gydytojai, tarė vienas jaunuolis,- kai 
už kilimų pavogimą stojau prieš prisiekusiuosius. Pripažino mane 
silpnapročiu. Dabar aš praūžiau kuliamąją, bet man už tai nieko negali 
padaryti. Vakar mano advokatas pasakė, kad jeigu jau kartą aš buvau 
pripažintas silpnapročiu, tai dabar man tas pravers visą gyvenimą. 

— Aš šitais teismo gydytojais nė kiek netikiu,- įsiterpė inteligentiškos 
išvaizdos ponas.- Kai aš klastojau vekselius, dėl viso pikto klausiau pro- 
fesoriaus Heverocho paskaitų, o kai mane sugriebė, simuliavau paralitiką 

lygiai taip, kaip jį mums pavaizdavo profesorius: įkandau vienam teismo 
gydytojui į koją, išgėriau iš rašalinės rašalą ir, atleiskit, ponai, už nekuklumą, 
nusilengvinau kampe prie visos komisijos. Bet vien tik už tai, kad įkandau 
vienam tos komisijos nariui į koją, mane pripažino visai sveiką, ir aš 
pražuvau. 

— Šitų ponų apžiūrinėjimo aš visiškai nebijau,- pareiškė Šveikas. - Kai 
tarnavau kariuomenėj, mane tyrė vienas veterinaras, ir viskas baigėsi kuo 
puikiausiai. 

— Teismo daktarai — tikri stipenos! — atsiliepė mažas, sukumpęs 
žmogelis. - Neseniai mano pievoje kažkaip atsitiktinai buvo iškasti žmo- 
gaus griaučiai, ir teismo daktarai pareiškė, kad tas žmogelis prieš ketu- 
riasdešimt metų buvo užmuštas suduodant kažkokiu buku įnagiu per 
galvą. Man trisdešimt aštuoneri metai, bet vis tiek patupdė, nors aš turiu 
krikšto liudijimą, metrikų nuorašą ir registracijos pažymėjimą. 

— Aš manau,- tarė Šveikas, - kad į visa tai reikia žiūrėti nešališkai. 
Kiekvienas gali apsirikti. Ir juo daugiau apie ką nors galvojama, juo dau- 
giau apsirinkama. Teismo gydytojai - žmonės, o klysti yra žmogiška. Kar- 
tą Nusliuose, kaip tik palei tiltą per Botičą, man grįžtant iš „Banzetos“ 
restorano, priėjo prie manęs vienas ponas ir vožė kuolu per galvą, o kai aš 
nuvirtau ant žemės, apšvietė mane ir sako: „Klaida, čia ne tas". Ir dėl tos 
klaidos taip įširdo, kad užkaitino man dar per nugarą. Taip jau Žmogui 
lemta - klysti ligi pat mirties. Vienas ponas, pavyzdžiui, rado naktį pusiau 
sušalusį pasiutusį šunį, parsinešė jį namo ir įkišo Žmonai po patalu. Šuo 
atšilo ir atsigavo, apriejo visą šeimą, 0 mažiausiąjį lopšelyje sudraskė ir 
suėdė. Arba, pavyzdžiui, kaip apsiriko vienas tekintojas iš mūsų namo. 
Atsirakino savo raktu Podolės bažnytėlę, manydamas, kad parėjo namo, 
nusirengė zakristijoj, lyg tai būtų jo virtuvė, atsigulė ant altoriaus, įsitikinęs, 
kad jis namie savo lovoj, užsiklojo aptiesalais su šventais užrašais, o po 
galva pasibruko Evangeliją ir dar kitas šventas knygas, kad nebūtų žema. 
Rytą jį rado zakristijonas, ir žmogelis atsikvošėjęs geraširdiškai pareiškė 
jam, kad įvyko klaida. „Gera klaida! - sako tasai.- Dėl tokios klaidos mums 
teks per naują šventinti bažnyčią". Vėliau tasai tekintojas pasirodė teismo 
gydytojams, ir tie įrodė, kad jis turėjo sveiką sąmonę ir buvo blaivus, nes 
girtas tikriausiai nebūtų pataikęs rakto į bažnyčios durų spyną. Vėliau 
tekintojas numirė Pankrace... Pasakysiu jums dar vieną pavyzdį, kaip 
Kladne apsigavo policijos šuo - žinomo rotmistro Roterio aviganis. Rot- 

mistras Roteris dresavo šunis ir darė bandymus su valkatomis tol, kol visi 
valkatos ėmė iš tolo lenktis Kladno rajono. Tada Roteris įsakė žandarams 
trūks plyš atvesti kokį nors įtartiną žmogų. Ir kartą buvo atvestas padoriai 
apsirengęs žmogus, kurį žandarai užtiko Lano miškuos sėdintį ant kelmo. 
Roteris bemat atpjovė nuo jo švarko skiautę ir davė ją pauostyti policijos 
pėdsekiams. Paskui žmogų nuvedė į vieną plytinę už miesto ir paleido jo 
pėdomis tuos dresuotus šunis, kurie jį surado ir partempė atgal. Toliau tas 
žmogus turėjo lipti kopėčiomis ant aukšto, rangytis per mūrinę tvorą, šokti 
į tvenkinį, o šunys paskui jį. Galų gale paaiškėjo, kad tasai žmogus yra 
deputatas radikalas, iškylavęs Lano miškuose. Mat jam atgrįso parlamen- 
tas. Štai dėl to aš ir sakau, kad klysti yra žmogiška, kad klysta ir mokytas, 
tr paskutinis kvailys. Klysta ir ministrai. 


*ikk 


Teismo gydytojų komisija, turinti nustatyti, ar atitinka dvasinė Šveiko 
būsena visus tuos nusižengimus, kuriais jis kaltinamas, susidėjo iš trijų 
nepaprastai rimtų žmonių, be to, kiekvieno iš jų pažiūros buvo priešingos 
kitų dviejų pažiūroms. Čia buvo atstovaujama trims skirtingoms psichia- 
trijos mokykloms. 

Ir tai, kad dėl Šveiko visų trijų priešingų mokslinių stovyklų nuomo- 
nės sutapo, galima paaiškinti vien tuo milžinišku įspūdžiu, kurį padarė 
Šveikas visai komisijai, kai jis, įėjęs į salę, kur turėjo būti tiriama jo dvasinė 
būsena, ir pastebėjęs ant sienos kabantį Austrijos imperatoriaus paveiks- 
lą, sušuko: „Tegyvuoja, ponai, jo didenybė imperatorius Pranciškus Juo- 
zapas Pirmasis!" 

Dalykas buvo visai aiškus. Šveikui savo iniciatyva padarius tokį pa- 
reiškimą, atkrito daugybė klausimų, ir liko tik keletas svarbiausių, kad 
atsakymai į juos patvirtintų pirmąją nuomonę apie Šveiką, sudarytą 
remiantis psichiatrijos daktaro Kalersono, daktaro Heverocho ir anglo 
Veikingo sistemomis. 

— Ar radis sunkesnis už šviną? 

— Aš jo, atleiskit, nesu svėręs,- su šypsena atsakė Šveikas. 

— Ar tikite pasaulio galu? 

— Pirmiausia aš turiu pamatyti šitą galą. Bet, šiaip ar taip, rytoj jo dar 
nebus,- nerūpestingai pasakė Šveikas. 

— Ar galėtumėt apska:čiuoti Žemės rutulio skersmenį? 


Pirma dalis 28 


- Atsiprašau, negalėčiau,- atsakė Šveikas.- Leiskit man pačiam-užminti 
jums vieną mįslę. Namas keturių aukštų, kiekviename šito namo aukšte 
po aštuonis langus, ant stogo dar du langai ir du kaminai, kiekviename 
aukšte gyvena po du nuomininkus. Dabar atspėkit, ponai, kuriais metais 
mirė kiemsargio bobutė? 

Gydytojai reikšmingai pasižiūrėjo vienas į kitą. Bet vis dėlto vienas iš 
jų dar paklausė: 

— Ar nežinote, koks didžiausias Ramiojo vandenyno gylis? 

— Dovanokit, nežinau,- suskambėjo atsakymas,- bet manau, kad, be 
abejonės, bus didesnis negu prie Vyšehrado uolos Vltavoje. 

— Užteks?- lakoniškai paklausė komisijos pirmininkas. 

Tačiau vienas komisijos narys vis dėlto paprašė leidimo užduoti dar 
tokį klausimą: 

— Kiek bus padauginus dvylika tūkstančių aštuonis šimtus devynias- 
dešimt septynis iš trylikos tūkstančių aštuonių šimtų šešiasdešimt trijų? 

— Septyni šimtai dvidešimt devyni,- nė nemirktelėjęs atsakė Šveikas. 

— Mano nuomone, visiškai pakanka, - pasakė komisijos pirmininkas.- 
Galite kaltinamąjį vesti i senąją vietą. 

- Dėkoju jums, ponai,- pagarbiai tarė Šveikas,- man irgi visiškai pakanka. 

Išėjus Šveikui, trijų kolegija padarė bendrą išvadą, kad Šveikas, re- 
miantis visais gamtos dėsniais, atrastais žymių psichiatrijos mokslininkų, 
idiotas. Teismo tardytojui pateiktame pranešime, beje, buvo parašyta: 

„Žemiau pasirašę teismo gydytojai sutarė, kad aukščiau minėtai ko- 
misijai pristatytas Josefas Šveikas yra visiškas psichinis bukaprotis ir 
kretinas iš prigimties, kaip matyti iš jo pareiškimo „Tegyvuoja imperatorius 
Pranciškus Juozapas Pirmasis!" Tovisiškai pakanka nustatyti Josefo Švei- 
ko, kaip aiškaus idioto, psichinę būseną. Tuo remdamasi žemiau pasira- 
šiusi komisija siūlo: 

1. Nutraukti Josefo Šveiko bylos teisminį tardymą. 

2. Pasiųsti Josefą Šveiką į psichiatrinę kliniką, kad jį ištirtų ir išaiškintų, 
ar jo psichinė būsena yra pavojinga artimiesiems". 

Tuo metu, kai buvo rašomas šis pranešimas, Šveikas savo kameros 
draugams dėstė: 

- Į Ferdinandą jie spjovė, o su manim išdarinėjo dar didesnius niekus. 
Pagaliau mes vieni kitiems pasakėm, kad pakankamai prisišnekėjom, ir 
išsiskyrėm. 

— Niekuo aš netikiu,- tarė mažasis sukumpėlis, kurio pievoje atsitiktinai 
buvo iškasti griaučiai. Visur vien suktybės. 

— Be suktybių neįmanoma,- atkirto Šveikas, guldamasis ant čiužinio. 
Jeigu visi rūpintųsi kitų gerove, tai susirietų dar greičiau. 


4 
ŠVEIKAS IŠVEJAMAS IŠ BEPROTNAMIO 


Vėliau, vaizduodamas savo gyvenimą beprotnamy, Šveikas negalėdavo 
atsigirti: 

— Iš tiesų nežinau, kodėl tie pamišėliai taip širsta, kad juos ten laiko. 
Ten žmogus gali nuogas šliaužioti ant grindų, staugti šakalu, šėlti ir 
kandžiotis. Jeigu kas nors tą patį išdarinėtų gatvėje, žmonės neatsistebėtų, 
o ten - paprasčiausias daiktas. Ten tokia laisvė, kokios ir socialistai ne- 
sapnavo. Ten žmogus gali save laikyti ir Dievu, ir Švenčiausiąja Mergele 
Marija, ir popiežium, ir Anglijos karalium, ir jo didenybe imperatorium, 
ir šventuoju Vaclovu. (Šitas, beje, visą laiką buvo surištas ir gulėjo plikas 
vienutėje.) Buvo ten vienas, kuris vis šaukė, kad jis arkivyskupas, bet 
daugiau jis nieko neveikė, tiktai ėdė ir, atleiskit, po savim darė, tik tenai 

niekas to nesisarmatija. O vienas netgi apsiskelbė šventuoju Kirilu 
Metodijum, norėdamas gauti dvigubą porciją. Ten buvo nėščias ponas ir 
kiekvieną kviesdavo į krikštynas. Daug ten buvo šachmatininkų, politikų, 
žvejų, skautų, pašto ženklų kolekcionierių, fotografų mėgėjų. Vienas ten 
pateko už kažkokias senas puodynes, kurias jis vadino urnomis. Kitą ten 
visada laikė su raminamaisiais marškiniais, kad jis negalėtų apskaičiuoti. 
kada bus pasaulio galas. Susitikau aš ten keletą profesorių. Vienas iš jų 
visą laiką sekiojo paskui mane ir aiškino, kad čigonų protėvynė buvo 
Krkonošėje“, o kitas įrodinėjo, kad žemės rutulio vidury yra kitas rutulys, 
gerokai didesnis už pirmąjį. Kiekvienas ten galėjo postringauti, kas jam 
kvošteldavo į galvą, tarytum parlamente. Kartą jie ėmė sekti pasakas, bet 
susimušė kažkokios princesės dalykams liūdnai pasibaigus. Padūkiausias 
buvo vienas ponas, laikęs save Oto mokslinio enciklopedinio žodyno 
šešioliktuoju tomu ir kiekvieno prašęs, kad jį atskleistų ir surastų Žodį 
„kartonažinė yla", kitaip jis žuvęs. Nuščiuvo jis tik apvilktas raminamaisiais 
marškiniais. Tuomet ėmė girtis, kad jis įrištas į viršelius, ir prašė, kad jį 
moderniškai apipjaustytų. Gyvena visi ten kaip rojuj. Ten jūs galit rėkauti, 
staugti, dainuoti, juoktis, bliauti, triukšmauti, šokinėti, melstis. vartaliotis 
kūliais, rėplioti, striksėti ant vienos kojos, lakstyti ratu, šokti, kiauras dienas 

tupėti arba laipioti sienomis, ir niekas prie jūsų neprieis ir nepasakys: 
„Klausykit, taip daryti negalima, negražu, gėda, juk jūs kultūringas 
žmogus". Reikia pripažinti teisybę — ten buvo tik ramūs pamišėliai. 
Pavyzdžiui, gyveno ten vienas mokytas išradėjas, kuris visą laiką krapšty- 
davo nosį ir tik kartą per dieną ištardavo: „Aš ką tik išradau elektrą". 
Kaip sakiau, ten buvo labai puiku, ir tos kelios dienos, praleistos beprot- 
namy,- gražiausios mano gyvenime. 

Iš tiesų jau patsai Šveiko sutikimas beprotnamy, kai jį iš srities bau- 
džiamojo teismo atvežė ištirti, pralenkė visus jo lūkesčius. Pirmiausia 
sanitarai nurengė nuogai, apvilko kažkokiu chalatu ir, draugiškai paėmę 
už parankių, nuvedė maudytis. Vienas sanitaras tuo metu linksmino 
žydiškais anekdotais. Maudyklėj jį pasodino į vonią su šiltu vandeniu, pas- 
kui iškėlė iš jos ir pastatė po šaltu dušu. Tai pakartojo tris kartus ir pasi- 
teiravo, kaip jam tas patinka. Šveikas atsakė, kad net geriau negu pirtyje 
prie Karlo tilto ir kad jis baisiai mėgsta maudytis. „Jeigu jūs man dar nu- 
kirptumėt nagus ir plaukus, visiškai mano laimei nieko netrūktų", - pridūrė 
jis meiliai šypsodamasis. Ir šitas jo noras buvo patenkintas. Paskui jį kaip 
pridera nušiūravo su kempine, susuko į maršką ir nunešė į pirmąjį skyrių 
lovon. Ten paguldė, užklojo ir paprašė užmigti. 

Šveikas dar ir po šiai dienai su pasimėgavimu apie tai pasakoja: 

— Įsivaizduokit, mane nešė, nešė ligi pat lovos. Tą akimirką aš jaučiau 
nežemišką palaimą. 

Lovoj Šveikas laimingas užmigo. Paskui jį pažadino ir pasiūlė išgerti 
puoduką pieno su bandele. Bandelė jau buvo supjaustyta mažais kąs- 
neliais, ir tuo metu, kai vienas sanitaras Šveiką laikė už abiejų rankų, 
kitas piene mirkė kąsnelius ir penėjo jį, panašiai kaip penima žąsis ku- 
kuliais. Primaitinę paėmė už parankių ir nuvedė į išvietę, kur paprašė 
atlikti didelį ir mažą gamtos reikalą. 

Ir apie šitą įstabią akimirką Šveikas pasakoja susižavėjęs. Mes nedrįstam 
pakartoti visų jo žodžių, ką jie paskui su juo darė. Paminėsim tiktai, kad 
Šveikas sakė: „Vienas iš jų mane tuo metu laikė ant rankų". 

Paskui jį parvedė atgal, paguldė patalan ir paprašė užmigti. Praslinkus 
kuriam laikui, jį pažadino ir nuvedė į patikrinimo kambarį. Čia Šveikas, 
stovėdamas prieš du gydytojus visai nuogas, prisiminė šaunius naujokų 
ėmimo laikus. Iš jo lūpų nenoromis išsprūdo: 

— Tauglich!* 


* Tinka! (Vok.) 

- Ką jūs sakote? paklausė vienas daktaras. - Ženkit penkis žingsnius 
pirmyn ir penkis atgal. 

Šveikas žengė dešimtį. 

— Aš gi jums liepiau,- tarė daktaras, - žengti penkis žingsnius. 

- Man negaila poros žingsnių viršaus,- atsakė Šveikas. 

Paskui daktarai pareikalavo, kad Šveikas atsisėstų ant kėdės, ir vienas 
iš jų ėmė stuksenti jam per kelį. Tada jis pasakė antrajam, kad refleksai 
visiškai normalūs, o šis į tai pakraipė galvą ir pats ėmėsi stuksenti. Tuo 
tarpu pirmasis, užplėšęs Šveiko vokus, apžiūrinėjo vyzdžius. Paskui jie 
priėjo prie stalo ir ištarė keletą lotyniškų terminų. 

- Klausykit, ar mokate dainuoti?- paklausė vienas daktaras Šveiką. — 
Ar negalėtumėt mums ką nors padainuoti? 

— Labai prašom,-atsakė Šveikas.- Nors aš neturiu nei balso, nei klausos, 
bet pasistengsiu padainuoti, jeigu jūs įsigeidėt pasismaginti. 

Ir Šveikas užtraukė: 


Ko galvelę tu lenki, 
Vienuolėli jaunas? 
Ko gi ašara karti 
Tau veidelį plauna? 


- Toliau neatsimenu, - sustojo Šveikas.- Jeigu pageidaujat, tai jums 
padainuosiu: 


Oi tai skauda man širdelę, 
Kaip sunku vienam liūdet! 
Eisiu eisiu prie vartelių 

Į kelelį pažiūrėt. 

Kurgi tu, mieliausia mano... 


- Toliau taip pat nemoku,- atsiduso Šveikas. - Moku dar pirmą posmą 
„Kur mano gimtinė“ ir paskui „Generolas Vindišgrecas su narsuoliais 
ponais, ankstų rytą kėlę, karą sugalvojo", dar porą tokių liaudies dainelių 
kaip „Saugok mums, Dieve, valdovą""“, „Ėjom tiesiai į Jaromeržą" ir „Tūks- 
tantį kartų sveikinam tave"... 

Abu daktarai susižvalgė, ir vienas paklausė Šveiką: 

— Ar buvo kada nors tiriama jūsų psichinė būklė? 

— Kariuomenėj, - iškilmingai ir didžiuodamasis atsakė Šveikas,- Me- 
dicinos komisija mane oficialiai pripažino chroniniu idiotu. 

— Man atrodo, kad jūs simuliantas! - suriko ant Šveiko antras daktaras. 

— Visai ne simuliantas, ponai! - gynėsi Šveikas. - Aš tikrų tikriausias 
idiotas. Galite pasiteirauti devyniasdešimt pirmojo pulko raštinėj Česke 
Budejovicuose arba atsarginių valdyboj Karline. 

Vyresnysis gydytojas beviltiškai numojo ranka ir, rodydamas į Šveiką, 
pasakė sanitarams: 

— Grąžinkit jam drabužius ir perduokit jį trečiajam skyriui pirmame 
koridoriuj. Paskui tegul vienas iš jūsų sugrįžta ir nuneša visus jo doku- 
mentus į raštinę. Ir tenai pasakykit, tegul nesičiupinėja, kad jis mums ilgai 
nesėdėtų ant sprando. 

Daktarai dar kartą sviedė du piktus žvilgsnius į Šveiką, kuris, mandagiai 
lankstydamasis, pagarbiai traukėsi atbulas link durų. Į vieno sanitaro 
pastabą, kokias jis čia kvailystes išdarinėja, Šveikas atsakė: 

— Kadangi aš neapsirengęs, plikas, tai nenoriu ponams rodyti nieko 
tokio, dėl ko jie galėtų pamanyti, kad esu stačiokas ar storžievis. 

Kai tik sanitarai gavo įsakymą grąžinti Šveikui drabužius, jie neberodė 
jam jokio rūpestingumo, liepė apsirengti, ir vienas iš jų nuvedė jį į trečiąjį 
skyrių. Ten jis išbuvo keletą dienų. Kol raštinė ruošė dokumentus išrašyti 
ji iš beprotnamio, Šveikas čia galėjo viską stebėti. Apgauti daktarai padarė 
tokią išvadą: „Silpnaprotis simuliantas". 

Šveiką išrašė iš ligoninės prieš pačius pietus, ir čia kilo mažas nesusi- 
pratimas. Šveikas pareiškė, kad jeigu žmogų išmeta iš beprotnamio, tai 
negalima jo išvyti be pietų. 

Skandalą nutraukė durininko iššauktas olicininkas kuris nulydėjo 
Šveiką į policijos komisariatą, esantį Salmovos gatvėj. 

ŠVEIKAS POLICIJOS KOMISARIATE 
SALMOVOS GATVĖJ 


Po gražių, tiesiog saulėtų dienų beprotnamy atėjo Šveikui kupinos 
nelaimių ir persekiojimų dienos. Policijos inspektorius Braunas susitikimo 
su Šveiku sceną organizavo su žiaurumu, būdingu Romos vietininkams 
mielojo imperatoriaus Nerono laikais. Ir kaip anuomet jie sakydavo: 

„Įmeskit šitą nickšą krikščionį liūtams!", taip dabar inspektorius Braunas 
su tokiu pat nuožmumu pasakė: 

- Pasodinkit jį už grotų. 

Nė vieno žodžio daugiau ar mažiau. Tik pono policijos inspektoriaus 
Brauno akys sužibo kažkokiu vpatingu. iškrypėlišku pasitenkinimu. Šveikas 
nusilenkė ir oriai tarė: 

— Esu pasiruošęs. ponai. Kick suprantu, „už grotų" reiškia 1 kalėjimą“, 
o tai ne taip jau blogai. | 

- Nesiskėtriokit čia daug.- tarė policininkas, o Šveikas į tai atsakė: 

— Aš žmogus kuklus ir būsiu dėkingas už viską, ką man padarysite. 

Šaltojoj ant gultų sėdėjo kažkoks susimąstęs žmogus. Iš jo apatiškos 
išvaizdos galima buvo spręsti, kad. subraškėjus raktui durvse, jam neblyks- 
telėjo nė mažiausia vilties kibirkštėlė, jog galbūt atidaro dugis į laisvę. 

— Mano pagarba, meldžiamasis, - tarė Šveikas, sėsdamasis prie jo ant 
gultų. - Ar nežinote, kuri maždaug dabar valanda? 

— Neturiu laikrodžio,- atsakė susimąstęs vyras. 

- Čia visai nebloga,- mezgė Šveikas pašnekesį.- Gultai iš obliuotų lentų. 

Rimtasis ponas neatsakė. atsikėlė ir ėmė blaškytis tarp durų ir gultų 
lyg per gaisrą. 

Šveikas tuo metu susidomėjęs skaitinėjo ant sienų išbraižytus žodžius. 
Vienu užrašu kažkoks areštuotasis skelbė policijai žūtbūtinį karą. Buvo 
parašyta: 

„Jums tas veltui neišdegs!" 

Kitas areštuotasis buvo užrašęs: 

„Papūskit man į užpakalį, gaidžiai!'5 
Trečias tiesiog konstatavo faktą: 
„Sėdėjau čia 1913 metų liepos 5 dieną, su manimi elgėsi 
korektiškai. Krautuvininkas Josefas Marečekas iš 
Vršovicų“. 

Buvo ir užrašas, sukrečiantis savo gilumu: 
„Pasigailėk manęs, Viešpatie!" 

O pojuo: 
„Pabučiuokit man į Šš...“ 

Raidė „š“ vis dėlto buvo užbraukta, o šone parašyta didžiosiomis raidė- 
mis: „RAUKČIUS“. 

Greta kažkokia poetiška siela buvo sueiliavusi: 


Prie upelio sėdžiu ir liūdžiu, 

Jau saulužė už kalnelio leidžias. 
Į pakalnę saulėtą žiūriu, 

Kur kankinas mano skaistaveidė. 


Ponas, kuris lakstė tarp durų ir gultų, tartum trokšdamas laimėti mara- 
tono bėgimą, uždusęs sustojo, atsisėdo į senąją vietą, parėmė galvą ranka 
ir staiga ėmė klykti: 

— Išleiskit mane! Ne, jie manęs neišleis, — tarė jis pats sau, - neišleis. 
Aš čia jau nuo šeštos valandos ryto. 

Pagautas šnekumo priepuolio, jis atsistojo ir kreipėsi į Šveiką: 

— Ar jūs neturite diržo, kad galėčiau visa tai baigti? 

— Su dideliu malonumu jums patarnausiu, - atsakė Šveikas, nusijuos- 
damas diržą. - Aš dar nė karto nemačiau, kaip kariamasi diržu kalėjime... 
Vieno tik gaila, - pridūrė apžvelgęs kamerą,- čia nėra jokio kablio. Lango 
rankena jūsų neatlaikys. Nebent galėtumėt atsiklaupęs pasikarti ant gultų, 
panašiai kaip kažkoks vienuolis Emauso vienuolyne, kuris dėl jaunos 
žydaitės pasikorė ant kryžiaus. Savižudžiai man patinka. Tad teikitės... 

Paniuręs ponas, kuriam Šveikas įbruko į rankas diržą, pasižiūrėjo į jį, 
bloškė kampan ir, nešvariomis rankomis braukdamasis nuo veido ašaras, 
ėmė balsu raudoti: 

— Aš turiu vaikų, aš čia patekau už girtavimą ir triukšmavimą! Jėzau 
Marija! Vargšė mano žmona! Ką man pasakys tarnyboje? Aš turiu vaikų, 
o čia pakliuvau už girtavimą ir triukšmavimą!.. — ir taip toliau, ligi begalybės! 

Pagaliau jis lyg kiek aprimo. Priėjo prie durų, ėmė jas daužyti rankomis 
ir spardyti kojomis. Už durų pasigirdo žingsniai ir balsas: 

— Ko reikia? 

— Išleiskit mane! - paprašė jis tokiu balsu, tartum jam jau nebuvo likę 
vilties likti gyvam. 

— Kur?- pasigirdo klausimas iš anos pusės. 

— Į tarnybą, - atsakė nelaimingas tėvas, žmonos vyras, valdininkas, 
girtuoklis ir ištvirkėlis. 

Nuskardėjo juokas, klaikus juokas koridoriaus tyloje, ir žingsniai nutolo. 

— Atrodo, tas ponas jūsų nekenčia, jeigu taip juokiasi, - tarė Šveikas, o 
neviltin puolęs Žmogus vėl atsisėdo šalia jo. - Toksai sargybinis įširdęs gali 
bet ką padaryti. Sėdėkit sau ramiai, jeigu nenorit kartis, ir laukit, kaip 
susiklostys įvykiai. Jeigu jūs esate valdininkas, vedęs, turite vaikų, tai da- 
lykai, reikia pripažinti, baisūs. Jei neklystu, jūs esate įsitikinęs, kad būsit 
išmestas iš tarnybos. 

— Sunku pasakyti,- atsiduso tasai. - Svarbiausia, pats neprisimenu, ką 
aš pridirbau. Žinau tik, kad mane iš kažkur išbloškė, o aš veržiausi atgal 
norėdamas užsidegti cigarą. O prasidėjo viskas taip gražiai! Matot, mūsų 
skyriaus viršininkas šventė vardines ir pakvietė mus į vyninę, paskui mes 
atsidūrėme antroj, trečioj, ketvirtoj, penktoj, šeštoj, septintoj, aštuntoj, 
devintoj... 

— Ar nepageidaujate, kad padėčiau jums suskaičiuoti? — pasisiūlė 
Šveikas. - Aš čia šiek tiek nusimanau. Sykį per vieną naktį apsilankiau 
dvidešimt aštuoniose vietose, bet savo garbei turiu pasakyti, niekur negė- 
riau daugiau kaip po tris bokalus alaus. 

— Žodžiu, - kalbėjo toliau nelaimingas, šauniai kėlusio savo vardines 
viršininko pavaldinys, - kai mes aplankėm apie tuziną smuklių, pastebėjom, 
kad mūsų viršininkas prapuolęs, nors jį buvome prisirišę virvute ir 
vedžiojomės kaip šunytį. Tada leidomės jo ieškoti ir pagaliau patys 
pasimetėm, o aš galų gale atsidūriau vienoj Vinohradų naktinėj kavinėj, 

paskiau, nemenu... Žinau tik, kad jau čia, komisariate, mane atvedus, abu 
policininkai raportavo, jog aš nusigėręs elgiausi nepadoriai, apkūliau vieną 
damą, nukabinęs nuo vagio supjausčiau kišeniniu peiliuku svetimą skrybėlę, 
išvaikiau moterų kapelą, viešai apkaltinau kelnerį pavogus iš manęs 
dvidešimt kronų, sudaužiau staliuko, prie kurio sėdėjau, marmurinę lentą 
ir tyčia prispjoviau į juodą kavą nepažįstamam ponui prie gretimo staliuko. 
Daugiau nieko nepadariau, bent nebeprisimenu, kad būčiau dar ką nors 
iškrėtęs. Tikėkit manimi, aš žmogus padorus, inteligentiškas, apie nieką 
daugiau negalvoju kaip tik apie savo šeimą. Ką jūs į tai pasakysit? Juk aš 
ne koks triukšmadarys. 

— Ar daug jums teko pasidarbuoti su ta marmurine lenta, o gal su- 
trupinot ją vienu smūgiu? — užuot atsakęs smalsiai paklausė Šveikas. 

— Vienu smūgiu,- atsakė inteligentiškasis ponas. 

— Tada jūs žuvęs,- susimąstęs tarė Šveikas.- Jums įrodys, kad to 
išmokote ilgai treniruodamasis. O kava, į kurią prispjovėte, buvo be romo 
ar su romu? 

Ir, nelaukdamas atsakymo, paaiškino: 

— Jeigu su romu, tai blogiau, nes brangesnė. Teisme viską suskaičiuos 
ir sudės į krūvą, kad kaip nors sudarytų sunkų nusikaltimą. 

— Teisme?.. - nusiminęs išlemeno garbingas šeimos tėvas. 

— Ar žino namie, kad jūs areštuotas, ar gal jie sužinos tik iš laikraš- 
čių?- paklausė Šveikas. 

— Jūs manote, kad tai pateks... į laikraščius? — naiviai paklausė virši- 
ninko vardinių auka. 

— Tikrų tikriausiai, - nuskambėjo tiesus atsakymas, nes Šveikas nebuvo 
pratęs ko nors slėpti nuo pašnekovo. - Skaitytojams labai patiks. Aš pats 
su malonumu skaitau skyrių apie girtuoklius ir jų riaušes. Va neseniai „Tau- 
rės" smuklėje vienas lankytojas iškirto tokią išdaigą, kad pats sau bokalu 
prasiskėlė galvą. Pamėtėjo jį aukštyn ir pakišo galvą. Jį išvežė, o iš ryto 
apie tai jau skaitėme laikraščiuose. Arba, sakysim, Bendlovkoj rėžiau aš 
vienam katafalkininkui į snukį, o jis man davė grąžos. Teko abu patupdyti 
į cypę, kad susitaikytume, o pavakariui tai jau buvo aprašyta. Arba kai 
„Numirėlio“ kavinėj vienas kolegijos patarėjas sudaužė dvi lėkšteles, 
manote, kad jo pasigailėjo? Kur tau... Kitą dieną viskas pateko į laikraščius. 
Jums belieka iš kalėjimo pasiųsti laikraščiui paneigimą, kad išspausdinta 
korespondencija nieko bendra su jumis neturi ir kad su tuo bendrapa- 

vardžiu ponu jūsų nesieja nei giminystės, nei kitokie ryšiai, o namo parašykit 
tą paneigimą iškirpti ir padėti, kad, atsėdėjęs savo laiką, galėtumėt jį 
perskaityti. 

— Ar jums nešalta? — užjausdamas paklausė Šveikas, pastebėjęs, kad 
inteligentiškasis ponas tirta. - Šiemet vasara į galą bent kiek atvėso. 

— Žuvęs aš žmogus! - ėmė raudoti Šveiko kolega. — Baigta su mano 
paaukštinimu... 

- Ką čia kalbėti,- patvirtino Šveikas. - Jeigu atsėdėjusio jūsų nepriims 
į tarnybą, nežinau, ar greitai jūs rasite kitą vietą, nes visur, net jeigu 
panorėtumėt tarnauti pas kailialupį, iš jūsų pareikalaus elgesio liudijimo. 
Taip, šitas nemalonumas jums brangiai kaštuos. O žmona su vaikais ar 
turės iš ko gyventi, kol jūs čia sėdėsite? Gal jai teks elgetauti, o vaikus 
išmokyti visokių apgavysčių. 

Pasigirdo raudojimas. 

— Vargšai vaikai! Vargšė žmona! 

Atgailaujantis nusikaltėlis atsistojo ir ėmė kalbėti apie vaikus: jų 
penketas, vyriausiam dvylika metų, jis skautas, geria tiktai vandenį ir galėtų 
būti pavyzdys savo tėvui, kuriam, tiesa, toksai atvejis pasitaikė pirmą kartą 
gyvenime. 

— Skautas! - sušuko Šveikas. - Malonu girdėti! Kartą Mydlovaruose 
prie Zlivos, Hlubokos rajone, Česke Budejovicų apygardoj, kaip tik mums, 
devyniasdešimt pirmajam pulkui, manevruojant, aplinkiniai valstiečiai 
suruošė skautų medžioklę, nes anų buvo daug privisę bendruomenės miš- 
kuose. Sugavo tris. Pats mažiausias iš jų rišamas taip gailiai inkštė ir 
žliumbė, kad mes, visko matę kareiviai, negalėjome nesigraudindami į jį 
žiūrėti, neišturėjom ir pasitraukėm į šalį. Iki tuos skautus surišo, jie ap- 
kandžiojo aštuonis valstiečius. Po to nuo kaimo seniūno gavę rykščių, jie 
prisipažino, kad visoj apygardoj nėra nė vienos pievos, kurios jie nebūtų 
išvolioję, kaitindamiesi prieš saulę. Ta proga išaiškėjo, kad prie Ražicų 
prieš pat rugiapjūtę visai atsitiktinai sudegė nepjautų rugių rėžis, nes 
rugiuose ant iešmo jie kepėsi stirną, kurią pasigavo bendruomenės miške. 
Jų stovykloj, miške, rado daugiau kaip pusę centnerio naminių paukščių ir 
laukinių Žvėrių apgraužtų kaulų, galybę vyšnių kauliukų, neprinokusių 
obuolių graužtų ir visokio kitokio gero. 

Vargšas skauto tėvas vis dėlto negalėjo nurimti. 

— Ką aš padariau! - guodėsi jis. - Suteršiau savo gerą vardą. 

— Žinoma,-tarė Šveikas su įgimtu atvirumu.- Po šio įvykio jūsų geras 
vardas pašlijo visam gyvenimui, nes juk prie to, kas bus parašyta laikraš- 
čiuos, šį tą dar pridės jūsų pažįstami. Taip jau visada būna, nesikrimskit 
dėl to. Žmonių su suterštu geru vardu, galima sakyti, dešimtkart daugiau 
negu su nesuterštu. Tai niekai. 

Koridoriuj pasigirdo sunkūs Žingsniai, spynoje subraškėjo raktas, durys 
atsidarė, ir budėtojas pašaukė Šveiką. 

— Atsiprašau, - riteriškai pasakė Šveikas,- aš čia tik nuo dvyliktos 
valandos, o šitas ponas jau nuo šeštos ryto. Aš per daug neskubu. 

Užuot atsakęs, budėtojas stipria ranka išvilko jį į koridorių ir tylėdamas 
nuvedė laiptais į antrą aukštą. 

Antram kambary prie stalo sėdėjo policijos komisaras, nutukęs žvalios 
išvaizdos ponas. Jis kreipėsi į Šveiką: 

— Tai jūs, vadinasi, ir esate Šveikas? Kaip čia patekot? 

— Paprasčiausiai,- paaiškino Šveikas. - Aš atėjau čia su ponu policininku, 
mat nenorėjau, kad mane išmestų iš beprotnamio be pietų. Aš jiems ne 
gatvės merga. 

- Žinot ką, Šveikai,- maloniai tarė ponas komisaras,- kurių galų mums 
čia, Salmovoj, pyktis? Ar ne geriau būtų, jeigu mes jus pasiųstume į policijos 
valdybą? 

- Jūs, kaip sakoma, esat padėties viešpats, - atsakė Šveikas patenkin- 
tas.- Paėjėti pavakare ligi policijos valdybos - trumpas, bet labai smagus 
pasivaikščiojimas. 

— Labai džiaugiuos, kad mūsų nuomonės sutampa, - linksmai pabaigė 
policijos komisaras.- Visų geriausia - susitarti. Ar ne tiesa, Šveikai? 

- Aširgi visada mielai tariuosi su kitais, - patvirtino Šveikas. - Tikėkit, 
ponas komisare, aš niekad neužmiršiu jūsų gerumo. 

Pagarbiai nusilenkęs, Šveikas nulipo su policininku žemyn, į sargybos 
būstinę, o po ketvirčio valandos Ječnos gatvės ir Karlo aikštės kampe galima 
buvo matyti Šveiką, lydimą policininko, kuris po pažastim nešėsi didelę 
knygą su vokišku užrašu „Arestantenbuch “*. 

Spalenos gatvės kampe Šveikas ir jo palydovas pamatė minią žmonių, 
susigrūdusių prie išklijuoto skelbimo. 

— Tai jo didenybės imperatoriaus manifestas dėl karo paskelbimo, - 
paaiškino Šveikui policininkas. 


* “Areštuotųjų knyga" (vok). 

- Aš tatai išpranašavau,- tarė Šveikas. - O beprotnamy apie tai nieko 
negirdėjo, nors jie turėtų tą sužinoti iš pirmų šaltinių. 

— Ką tuo norite pasakyti?- paklausė policininkas. 

- Juk ten yra daug ponų karininkų, - paaiškino Šveikas, o kai jie priėjo 
kitą minią, besigrūdančią prie manifesto, Šveikas sušuko: 

— Tegyvuoja imperatorius Pranciškus Juozapas! Mes nugalėsim! 

Kažkas iš entuziazmo pagautos minios vienu smūgiu užmaukšliūo jam 
katiliuką ant ausų, ir vis augančios minios akyse Šveikas antrąkatt įžengė 
pro policijos valdybos vartus. 

- Šitą karą žūtbūt laimėsim, dar kartą sakau, ponai! Tais žodžiais Šveikas 
atsisveikino su jį lydinčia minia. 

O kažkada, senaisiais istorijos laikais, pasklido po Europą tiesa, kad 
rytdiena gali sugriauti ir šiandienos planus. 

ŠVEIKAS, PRALAUŽĘS UŽBURTĄJĮ RATĄ, 
VĖL NAMIE 


Nuo policijos valdybos trenkė kvapas svetimos liaudžiai valdžios, 
šnipinėjančios, ar piliečiai smarkiai džiaugiasi, kad paskelbtas karas. 
Išskyrus keletą žmonių, neišsižadėjusių savo tautos, kuriai bus lemta pralieti 
kraują už visiškai jai svetimus interesus, visa policijos valdyba buvo pui- 
kiausias telkinys grobuonių biurokratų, vien ir tegalvojančių apie kalėjimą 
ir kartuves. Jų gyvenimo tikslas - apginti priekabingų paragrafų eg- 
zistenciją. | 

Savo aukoms jie rodė klastingą meilumą, iš anksto pasverdami kiek- 
vieną savo Žodį. 

— Man labai labai gaila,- tarė vienas juodgeltonis grobuonis"“, kai pas 
jį atvedė Šveiką, - kad jūs vėl pakliuvot čia. Mes manėme, kad jūs pasi- 
taisysit, bet, deja, apsirikome. 

Šveikas išreiškė savo pritarimą, tyliai nulenkdamas galvą ir taip nekal- 
tai šypsodamasis, kad juodgeltonis grobuonis klausiamai dėbtelėjo į jį ir 
reikšmingai pasakė: 

— Nevaidinkit kvailio! 

Tačiau tuoj pat jo tonas pasidarė meilus: 

— Mums, tiesą sakant, labai nemalonu laikyti jus areštuotą, bet galiu 
garantuoti, kad, mano nuomone, jūsų kaltė ne taip jau didelė, kadangi dėl 
menkos inteligencijos jūs, be abejo, buvot suvedžiotas. Sakykit, ponas 
Šveikai, kas iš tikrųjų paskatino jus tokioms kvailystėms? 

Šveikas nusikosėjo. 

— Atsiprašau, apie jokias kvailystes aš nieko nežinau. 

— Na, argi tai ne kvailystė, ponas Šveikai, - įtikinėjo jis tėviškai,- kad 
jūs, kaip parodė jus čia atvedęs policininkas, paskatinot žmones susitelkti 
prie išklijuoto kampe manifesto ir kurstėte minią šauksmais: „Tegyvuoja 
imperatorius Pranciškus Juozapas! Mes laimėsim karą!" 

— Aš negalėjau būti ramus,- tarė Šveikas, įsmeigęs savo gerąsias akis į 
inkvizitorių.- Užsidegiau pykčiu pamatęs, kad visi skaito šitą manifestą 
apie karą ir nerodo jokio džiaugsmo. Nei pergalingų šūkių, nei „valio“, 
visai ničnieko, ponas viršininke. Sakytum, jiems būtų niekur nieko. Na, 
čia aš, senas devyniasdešimt pirmojo pulko kareivis, neištvėriau ir riktelėjau 
tuos žodžius. Manau, kad mano vietoj jūs lygiai taip būtumėt pasielgęs. 
Jeigu jau karas, tai mes turim jį laimėti, turim skelbti šlovę jo didenybei 
imperatoriui. Ir niekas čia manęs neperkalbės. 

Priremtas prie sienos, juodgeltonis grobuonis neatlaikė Šveiko nekalto 
avinėlio žvilgsnio, nuleido akis prie raštų ir tarė: 

— Aš visai suprantu jūsų entuziazmą, tik kad jis būtų parodytas kitomis 
aplinkybėmis. Jūs pats puikiai Žinote, jog, vedant policininkui, jūsų rodomas 
patriotizmas galėjo ir turėjo padaryti aplinkiniams greičiau ironišką negu 
rimtą įspūdį. 

— Eiti vedamam policininko - sunkus Žmogaus gyvenimo momentas, 
atsakė Šveikas.- Tačiau jeigu žmogus ir tokiu sunkiu momentu neužmiršta, 
kas jam privalu daryti, kai prasidėjo karas, manau, toks žmogus nusipelno 
tik pagarbos. 

Juodgeltonis grobuonis suniurnėjo ir dar kartą dėbtelėjo Šveikui stačiai 
į akis. Šisai atsakė nekaltu, lipšniu, kukliu, švelniu ir šiltu žvilgsniu. 

Akimirksnį jiedu įdėmiai žiūrėjo vienas kitam į akis. 

— Tegul velniai jus kur nujoja! - burbtelėjo pagaliau valdininko snukis. — 
Bet jeigu dar kartą čia pakliūsit, aš jūsų iš viso nieko nebeklausinėsiu, o 
pasiųsiu tiesiog į Hradčanų karo teismą. Supratot? 

Dar nespėjus jam ką nors pridurti, Šveikas prišoko prie jo, pabučiavo 
ranką ir tarė: 

— Tegul Dievas jums už tai užmoka! Jeigu kada nors prireiktų kokio 
nors grynakraujo šunelio, malonėkit kreiptis į mane. Aš prekiauju šunimis. 

Taip Šveikas vėl atsidūrė laisvėj. 

Jo svarstymai pakeliui į namus, ar neužsukti pirmiausia į „Taurės“ aludę, 
baigėsi tuo, kad jis atidarė tas pačias duris, pro kurias ne per seniausiai 
buvo išėjęs su agentu Bretšneideriu. 

Aludėj tvyrojo kapų tyla. Ten sėdėjo keletas lankytojų, tarp jų ir Šven- 
tojo Apolinaro bažnyčios zakristijonas. Visų veidai buvo niūrūs. Už pre- 
kystalio sėdėjo smuklininkė Palivcova ir bukomis akimis žiūrėjo į alaus 
čiaupus. 

- Štai aš ir sugrįžau! - linksmai tarė Šveikas. - Duokšekit bokalą alaus. 
O kur mūsų ponas Palivecas, taip pat namie? 

Užuot atsakiusi, Palivcova prapliupo verkti ir, kas žodis gailiai pasikūk- 
čiodama, išaičiojo: 

— Davė jam... dešimt metų... prieš savaitę... 

- Na matai! - tarė Šveikas.- Septynias dienas, vadinas, jau atsėdėjo. 

— Jis buvo toks... atsargus! - raudojo Palivcova.- Jis pats visada apie 
save taip kalbėjo... 

Lankytojai atkakliai tylėjo, tarytum čia būtų slankiojusi Paliveco dvasia 
ir raginusi juos elgtis dar atsargiau. 

— Atsargumas - išminties tėvas,- tarė Šveikas, sėsdamasis prie stalo ir 
prisitraukdamas alaus bokalą, kurio putos buvo keliose vietose prasisky- 
rusios, nes, benešant Šveikui alų, ten įlašėjo keletas ponios Palivcovos aša- 
rų. - Dabartėlės jau tokie laikai, kad žmogus verčiamas būti atsargus. 

— Vakar pas mus buvo dvejos laidotuvės, - nukreipė kalbą Šventojo 
Apolinaro bažnyčios zakristijonas. 

— Turbūt numirė kas nors? - klustelėjo kitas lankytojas. 

Trečias pasidomėjo: 

— Ar velionį vežė ant katafalko? 

— Įdomu būtų žinoti, - tarė Šveikas, — kaip kare laidos žuvusiuosius. 

Lankytojai pakilo, užsimokėjo ir tyliai išėjo. Šveikas likosi vienas su 
ponia Palivcova. 

— Negaliu įsivaizduoti,- prabilo Šveikas, kad nekaltą nuteistų dešimčiai 
metų. Kad vieną nekaltą nuteisė penkeriems metams, tą aš girdėjau, bet 
kad dešimčiai - tai jau kiek per daug. 

— Kad maniškis prisipažino,- verkė Palivcova,- kaip jis čia kalbėjo apie 
tas muses ir apie tą paveikslą, taip pakartojo ir valdyboj, ir teisme. Pašaukė 
mane liudininke, bet ką aš galėjau jiems paliudyti, juk man pasakė, kad 
esu savo vyrui giminė ir galiu atsisakyti nuo liudijimo. Aš taip išsigandau 
dėl tos giminystės, kad iš to dar ko nors baisaus neišeitų, jog ėmiau ir 
atsisakiau liudyti. Vargšelis senis taip į mane pažiūrėjo... Mirsiu - neužmir- 
šiu. O paskui, po nuosprendžio jį vedant iš teismo, kad suriks jiems tenai 
ant laiptų, sakytum suvisai iš galvos išėjęs: „Tegyvuoja laisvė! 

— O ponas Bretšneideris čionai neateidinėja? - paklausė Šveikas. 

— Buvo keletą kartų,- atsakė ponia smuklininkė.- Išgers vieną ar du 
bokalus, pasiteiraus manęs, kas čia lankosi, o paskui klausosi, kaip svečiai 
kalbasi apie futbolą. Jie visada, pamatę Bretšneiderį, pradeda kalbėtis apie 
futbolą, O jį nuo to pagauna mėšlungis, tarytum ims ir patraks. Per visą tą 
laiką užvėrė ant meškerės tik vieną baldų apmušėją iš Skersinės gatvės. 

- Tai vis iš įgudimo,- pasakė Šveikas.- Ar tas apmušėjas buvo kvailas? 

— Na, kaip ir mano vyras,- verkdama atsakė šeimininkė. — Tas jį pa- 
klausė, ar jis šaudytų į serbus. Apmušėjas pasakė, kad nemoka šaudyti, 
kad tik kelis kartus buvo tire ir kiekvieną sykį ten peršaudavo karūną*. 
Čia mes visi išgirdome, kaip ponas Bretšneideris, išsitraukęs užrašų kny- 
gelę, pasakė: „Žiūrėkit, vėl naujas valstybės išdavimas" ir išėjo su tuo ap- 
mušėju, kuris jau nebegrįžo. 


* Zodžių žaismas. Cekų k. žodis “koruina" turi dvi reikšmes: krona, t. y. moneta, ir karūna. 

— Daug jų nebegrįžta,- tarė Šveikas.- Duokit man romo. 

Vos Šveikui įpylė antrą stikliuką romo, į smuklę įžengė slaptasis agen- 
tas Bretšneideris. Skubiai apžvelgęs tuščią smuklę ir užsisakęs alaus, jis 
atsisėdo prie Šveiko ir ėmė laukti, ką tasai pasakys. 

Šveikas pasiėmė nuo kabyklos vieną laikraštį ir, akim permesdamas 
skelbimus paskutiniam puslapy, prabilo: 

- Žiūrėkit, kažkoks impera Straškovo kaime, Nr. 5, Račineveso paštas, 
parduoda ūkelį su septyniomis dešimtinėmis žemės. Ten pat mokykla ir 
geležinkelis. 

Bretšneideris nervingai pabarbeno pirštais į stalą ir kreipėsi į Šveiką: 

— Stebiuosi, kodėl jus domina šitas ūkelis, ponas Šveikai. 

— Ak, tai jūs?-tarė Šveikas, paduodamas jam ranką. - O ašjūsų iš kar- 
to ir nepažinau. Mano atmintis labai trumpa. Paskutinį kartą mes išsisky- 
rėme, jeigu neklystu, policijos valdybos priimamajame. Ką nuo to laiko 
beveikiate? Dažnai čia užsukate? 

— Šiandien čia atėjau, norėdamas pasimatyti su jumis, - atsakė Bretšnei- 
deris.- Policijos valdyboj girdėjau, kad jūs prekiaujate šunimis. Man reikėtų 
gero pinčerio arba špico, arba ko nors panašaus. 

— Visa tai mes galime jums parūpinti,- atsiliepė Šveikas. - Pageidau- 
jate grynakraujo ar šiaip kokio iš gatvės? 

— Manau,- atsakė Bretšneideris,- apsistoti prie grynakraujo. 

- O kodėl jums nenusipirkus policijos šuns?-paklausė Šveikas.- Jis iš 
karto susektų nusikaltėlio pėdsakus. Tokį šunį turi vienas mėsininkas iš 
Vršovicų. Jis traukia šeimininko vežimėlį. Šitas šuo, galima sakyti, dar 
nesurado savo tikrojo pašaukimo. 

— Aš norėčiau špico,- santūriai tarė Bretšneideris,- špico, kuris nesi- 
kandžiotų. 

— Norite bedančio špico? - pasiteiravo Šveikas.- Žinau tokį. Jį laiko 
vienas smuklininkas Deivicuose. 

— Gal geriau pinčeris... - neryžtingai tarė Bretšneideris, kuris apie 
kinologiją išmanė labai menkai, ir kad ne policijos valdybos įsakymas, tai 
niekad nieko apie šunis ir nebūtų sužinojęs. 

O įsakymas skelbė tiksliai, aiškiai ir griežtai: trūks plyš, prisidengus 
šunų prekyba, arčiau susipažinti su Šveiku. Tam jis turėjo teisę pasirinkti 
sau padėjėjų ir disponuoti tam tikromis lėšomis šunims pirkti. 

— Pinčerių yra didesnių ir mažesnių,- tarė Šveikas.- Žinau du mažes- 
nius ir tris didesnius. Visi penki visiškai prijaukinti. Iš širdies galiu jums 
rekomenduoti. 

- Tatai man tiktų, - pareiškė Bretšneideris. - O kiek kainuoja vienas? 

- Žiūrint didumo,-atsakė Šveikąs,- viskas pareina nuo didumo. Pin- 
čeris — ne veršiukas, su pinčeriais visai atvirkščiai: kuo mažesnis, tuo 
brangesnis. | 

— Aš linkčiau į didesnį, kuris sergėtų namus, - tarė Bretšneideris, bijo- 
damas padaryti nuostolių slaptajam policijos fondui. 

— Puiku,- sušuko Šveikas, - didelį galiu jums parduoti už penkiasde- 
šimt kronų, o dar didesnį - už keturiasdešimt penkias. Bet mes užmiršom 
viena: jauniklio ar senesnio norite, kalės ar šuns? 

— Manwis tiek,- nusileido Bretšneideris, pribaigtas tų neišsprendžiamų 
problemų.- Parūpinkite man, koks pasitaikys, o aš rytoj septintą vakaro 
pas jus užeisiu jo pasiimti. Sutarta? į 

- Sutarta, ateikit,- sausai atsakė Šveikas,- tik tada aš paprašyčiau jus 
trisdešimt kronų rankpinigių 

— Kokia čia gali būti kalba,- tarė Bretšneideris, mokėdamas pinigus.- 
Na, o dabar mes abu išgersim po ketvirtį vyno mano sąskaita. 

Jiems išgėrus, Šveikas užsakė savo sąskaita dar ketvirtį. Čia Bretšnei- 
deris ėmė įtikinėti Šveiką nebijoti jo, pareiškė, kad jis šiandien nedirba, 
dėl to Šveikas šiandien galįs laisvai kalbėti apie politiką. 

Šveikas pareiškė, kad smuklėj jis niekada apie politiką nekalba, kad 
apskritai politika - jaunesniojo amžiaus vaikų žaidimas. 

Bretšneideris, priešingai, buvo nusiteikęs kuo revoliucingiausiai. Jis 
skelbė, kad kiekviena silpna valstybė pasmerkta žūti, ir kamantinėjo Šveiką, 
koks jo požiūris į tuos dalykus. 

Šveikas tvirtino, kad su valstybe jis nėra turėjęs jokių reikalų, bet vieną- 
kart buvo paėmęs auginti silpną senbernarų veislės šuniuką, kurį penėjo 
kareiviškais sausainiais, ir tasai iš tikrųjų pastipo. 

Išgėrus po pėnktą ketvirtį, Bretšneideris apsiskelbė anarchistu ir klausi- 
nėjo Šveiką, kokion organizacijon jam įsirašyti. Šveikas papasakojo, kaip 
kitąsyk kažkoks anarchistas nusipirko iš jo pudelį už šimtą kronų, bet pini- 
gų lig šiol nesumokėjo. 

Vaišinantis šeštuoju ketvirčiu, Bretšneideris pasisakė už revoliuciją ir 
prieš mobilizaciją. Šveikas pasilenkęs sušnibždėjo jam į ausį: 

— Ten atėjo kažkoks lankytojas, kad tik jis jūsų neišgirstų, nes dėl to 
galit turėt nemalonumų. Matote, ir šeimininkė jau verkia. 

Ponia Palivcova iš tikro verkė, sėdėdama už prekystalio. 

— Koverkiate, šeimininkėle?- paklausė Bretšneideris.- Po trijų mėnesių 
laimėsim karą, bus amnestija, ir jūsų vyrelis sugrįš, o tada tai paūšim pas 
jus. O gal jūs manote, kad nelaimėsim?- kreipėsi jis į Šveiką. 

— Ko jūs čia vis tą patį atrajojat?- tarė Šveikas.- Turim laimėti — ir 
baigtas kriukis!.. Na, man laikas namo. 

Šveikas užsimokėjo ir grįžo pas savo seną šeimininkę ponią Miulerovą, 
kuri labai išsigando pamačiusi, kad vyras, rakinantis lauko duris, yra 
Šveikas. 

— O aš, meldžiamasis, maniau, kad jūs grįšite tik po kelerių metų,- tarė 
ji su įprastu tiesumu,- ir iš gailesčio laikinai priėmiau gyventi vieną 
durininką iš naktinės kavinės, kadangi pas mus tris kartus darė kratą ir, 
nieko neradę, pasakė, kad jūs - žuvęs žmogus, nes esat patyręs nusikaltėlis. 

Šveikas bemat įsitikino, kad nepažįstamasis įsikūrė su visais patogu- 
mais: miegojo jo lovoj ir net buvo toks džentelmenas, kad tenkinosi tik jos 
puse, o kitą pusę buvo užleidęs kažkokiam ilgaplaukiam padarui, kuris 
(matyt, iš dėkingumo) miegojo apsikabinęs jo kaklą. Ant grindų aplink 
lovą mėtėsi susimaišę visokie vyriško ir moteriško tualeto reikmenys. Iš to 
chaoso buvo matyti, kad naktinės kavinės durininkas vakar grįžo su savo 
dama įsismaginę. 

— Pone, - tarė Šveikas, purtydamas įsibrovėlį, - pone, žiūrėkit, kad 
nepavėluotumėt pietų. Man būtų labai nemalonu, jeigu apie mane kas 
sakytų, kad aš jus išjojau, kai niekur jau negali gauti pietų. 

Naktinės kavinės durininkas buvo drūčiai įmigęs, ir praėjo gerokai 
laiko, kol jis sumojo, jog namo grįžo lovos savininkas ir reiškia į ją savo 
pretenzijas. 

Visų naktinių kavinių šveicorių įpročiu ir tasai ponas išsitarė ta pras- 
me, kad sutalžys kiekvieną, kas išdrįs jį žadinti, ir ketino sau toliau miegoti. 

Šveikas tuo tarpu surinko išdraikytas jo tualeto dalis, atnešė lovon ir, 
energingai jį pakratęs, išdrožė: 

- Jeigu jūs neapsirengsite, teks jus išmesti į gatvę tokį, koks esate. Jums 
bus kur kas patogiau iš čia išlėkti apsivilkusiam. 

— Aš norėjau pamiegoti ligi vakaro aštuonių,- atsiliepė nustėręs du- 
rininkas ir ėmė autis kelnėmis. - Aš moku šeimininkei už lovą po dvi kro- 
nas Už dieną ir galiu čia iš kavinės parsivesti damų. - Maržena, kelkis! 

Užsidėjęs apykaklę ir užsirišęs kaklaraištį, jis jau tiek prasiblaivė, kad 
ėmė Sveiką įtikinėti, jog „Mimozos" naktinė kavinė, be abejo, yra viena iš 

padoriausių naktinių pasilinksminimo vietų, kur įleidžiamos tik tos damos, 
kurių geltonas bilietas visiškai tvarkingas, ir nuoširdžiai kvietė Šveiką ten 
užsukti. 

Jo partnerė, priešingai, toli gražu nebuvo Šveiku patenkinta ir paleido 
apyvarton keletą aukštosios visuomenės žodelių, iš kurių padoriausi buvo: 

— Tu dangiškojo Tėvo avigalvis! 

Išsinešdinus neprašytiems gyventojams, Šveikas nuėjo ieškoti ponios 
Miulerovos, kad drauge su ja padarytų tvarką, bet jos jau nė kvapo nebuvo. 
Teužtiko popieriaus skiautelę, prikeverzotą ponios Miulerovos, kuri rado 
nepaprastai lengvą išeitį iš nemalonaus incidento, kilusio dėl Šveiko lovos 
išnuomojimo naktinės kavinės durininkui: 

„Dovanokit, meldžiamasis, aš jūsų daugiau nebepamatysiu, nes šoku 
pro langą". 

- Meluoja! - pasakė Šveikas ir ėmė laukti. 

Po pusvalandžio į virtuvę įslinko nelaimingoji ponia Miulerova. Iš jos 
sielvartingo veido buvo matyti, kad ji trokšta paguodos žodžių. 

— Jeigu norite šokti pro langą,- tarė Šveikas,- prašom į mano kambarį, 
langą aš jau atidariau. Šokti pro virtuvės langą nepatarčiau, nes žnektelsit 
į sodą ant rožių, išlaužysite krūmus, ir už tai jums reikės užmokėti. Pro 
mano kambario langą jūs šauniai nulėksite ant šaligatvio, ir jeigu nukrisite 
sėkmingai, tai nusisuksite sau sprandą. Jeigu nukrisite nelaimingai, 
susilaužysite tik šonkaulius, rankas ir kojas, be to, turėsit ligoninei mokėti 
už gydymą. 

Liedama ašaras, ponia Miulerova tyliai nuėjo į Šveiko kambarį... uždarė 
langą ir sugrįžusi pasakė: 

— Skersvėjis traukia, o tas negerai, meldžiamasis, jūsų reumatui. 

Paklojusi lovą ir viską su nepaprastu uolumu sutvarkiusi, ji grįžo į virtuvę 
vis dar apsiverkusi ir pranešė Šveikui: 

— Tie du šunyčiai, meldžiamasis, kuriuos laikėte kieme, nustipo, o 
senbernaras pabėgo per kratą. 

- Po šimts pypkių,- sušuko Šveikas, — jis gali įsipainioti į gražią istoriją! 
Dabar tikriausiai policija jo ieškos. 

- Jis įkando vienam ponui policijos komisarui, kai tas per kratą jį tempė 
iš palovio, - kalbėjo toliau ponia Miulerova. - Vienas iš tų ponų pasakė, 
kad ten po lova kažkas kiūto, ir šitam senbernarui įstatymo vardu liepė 
lįsti iš palovio, o kai tas nepanorėjo, tada jį ištraukė. Senbernaras iš pradžių 
šoko ant jų, sakytum norėdamas suėsti, o paskui šovė pro duris, ir tiek jį 

tematėm. Mane taip pat tardė, kas pas mus užeina ir ar negaunam pinigų 
iš užsienio. Paskum ėmė plūstis, kad aš kvaila, kai pasakiau, jog pinigų iš 
užsienio ateina labai retai, paskutinį kartą gauta iš to valdytojo Brno mieste 
šešiasdešimt kronų rankpinigių už Angoros katę, apie kurią jūs buvot 
paskelbęs laikrašty „Tautinė politika" ir vietoj kurios jūs pasiuntėt jam 
datulių dėžėj aklą foksterjerų veislės šuniuką. Vėliau jie pradėjo šnekėti 
labai meiliai ir pasiūlė man tą durininką iš naktinės kavinės, kad vienai 
nebūtų baisu, tą patį, kurį jūs išmetėt. 

— Jau prisikentėjau aš nuo tų policininkų, ponia Miulerova, - atsiduso 
Šveikas. — Šit jūs netrukus pamatysit, kiek jų čia prigužės pirktis šunų. 

Nežinau, ar tie ponai, kurie po perversmo tyrinėjo policijos archyvą, 
iššifravo slaptųjų fondų įrašus S - 40 k., F- 50 k., L- 80 k. ir taip toliau, 
bet jie neabejotinai apsiriko, jeigu manė, kad S, F ir L reiškia inicialus 
kažin kokių asmenų, kurie už 40, 50 ir 80 kronų pardavinėjo čekų tautą 
juodgeltoniam ereliui. 

S reiškė senbernarą, F - foksterjerą, o L- leonbergerį. Visus tuos šunis 
Bretšneideris parvedė iš Šveiko į policijos valdybą. Tai buvo neįsivaiz- 
duojamos baidyklės, neturinčios nieko bendra nė su viena iš tų grynakrau- 
jų veislių, vietoj kurių Šveikas jas įpiršo Bretšneideriui. * 

Senbernaras buvo negrynakraujo pudelio ir gatvinės kalės mišinys, 
foksterjeras turėjo takso ausis, vilkinio šuns ūgį ir išklypusias tartum nuo 
didumo buvo kaip taksas, o užpakalis - plikas kaip paviano. 

Buvo užėjęs pas Šveiką pirktis šuns net patsai seklys Kalousas ir grįžo 
su tipišku apsigimėliu, panašiu į dėmėtąją hieną su škotiškojo aviganio 
karčiais, o slaptojo fondo išlaidų skiltyje atsirado naujas įrašas: D - 90 k. 

Šitam apsigimėliui buvo lemta atlikti dogo vaidmenį... 

Tačiau net Kalousui nieko nepavyko iš Šveiko iššniukštinėti. Jam 
pasisekė tiek pat kiek ir Bretšneideriui. Subtiliausius politikos pokalbius 
Šveikas nukreipdavo į kalių ir šuniukų gydymą, o mitriausias ketinimas 
užmesti nematomą tinklą baigdavosi tuo, kad Bretšneideris išsivesdavo iš 
Šveiko dar vieną neapsakomai sumaišytos veislės pabaisą. 

Ir tai buvo žymiojo seklio Bretšneiderio galas. Kai savo bute jis turėjo 
jau septynias tokias baidykles, užsirakino su jomis galiniame kambary ir 
tolei nedavė joms nieko ėsti, kol jos suėdė jį patį. 

Buvo toks kilnus, kad neapsunkino valdžios laidotuvių išlaidomis. 

Policijos valdyboj jo tarnybos lape į grafą „Tarnybiniai pakėlimai“" buvo 
įrašyti šie tragizmo kupini žodžiai: „Buvo suėstas savo paties šunų". 

Vėliau, sužinojęs apie šitą tragišką atsitikimą, Šveikas sušuko: 

— Neišneša mano galva, kaip jis surinks savo kaulus, kai reikės stoti 
prieš Paskutinį teismą. 


7 
ŠVEIKAS EINA Į KARĄ 


Tuo metu, kai Galicijoj Rabos paupių miškai regėjo per Rabą bėgančią 
austrų kariuomenę, 0 pietuose, Serbijoj, austrų divizijoms irgi davė į 
skudurus (joms seniai taip reikėjo), Austrijos karo ministerija atsiminė 
Šveiką, vildamasi, kad jis padės monarchijai išmakoti košę. 

Kai Šveikui atnešė šaukimą, kad po savaitės turįs atvykti į Stršeleckos 
salą gydytojų komisijon, jis gulėjo lovoje, vėl suriestas reumato. 

Ponia Miulerova virtuvėje virė jam kavą. 

— Ponia Miulerova,- pasigirdo iš gretimo kambario tylus balsas, - ponia 
Miulerova, prašom ateiti valandėlei. 

Kai šeimininkė priėjo prie lovos, Šveikas tuo pat tyliu balsu pasakė: 

— Prašom prisėsti, ponia Miulerova. 

Jo balsas buvo kažkoks paslaptingas. Kai ponia Miulerova atsisėdo, 
Šveikas, pasikėlęs patale, paskelbė: 

— Aš einu į karą. | 

- Švenčiausioji Marija! - sušuko ponia Miulerova.- Kąjūs ten veiksite? 

— Kovosiu,-lyg iš kapo atsakė Šveikas.- Austrijos reikalai labai subjurę. 
Viršuj lipa ant Krokuvos, o apačioj lenda į Vengriją. Mums įkrėtė kiek tik 
telpa visur, kur tik pažiūrėsi, ir dėl to mane šaukia į karą. Dar vakar skaičiau 
jums laikrašty, kad „brangiąją tėvynę aptemdė debesys". 

— Betgi jūs negalit nė pasijudint. 

— Tai nesvarbu, ponia Miulerova, važiuosiu į karą ligonio vežimėliu. 
Pažįstate cukrainininką už kampo - jis turi tokį vežimėlį. Prieš keletą metų 
juo vežiodavo pakvėpuoti grynu oru savo šlubą iškaršusį senelį. Jūs, ponia 
Miulerova, šituo vežimėliu nuvešit mane į kariuomenę. 

Ponia Miulerova pravirko. 

— Ar nenubėgus man, meldžiamasis, daktaro? 

— Niekur neikit, ponia Miulerova. Šiaip aš visiškai tinku patrankų mėsai, 
tik tos kojos. Bet šią valandą, kai Austrijai riesta, net luošas turi Žinoti 
savo vietą. Ramiai sau toliau virkite kavą. 

Ir tuo metu, kai ponia Miulerova, apsiašarojusi ir susigraudinusi, košė 
kavą, šaunusis kareivis Šveikas, gulėdamas lovoj, uždainavo: 


Generolas Vindišgrecas su narsuoliais ponais, 
Ankstų rytą kėlę, karą sugalvojo. 
Op, op, op! 
Karą sugalvojo ir Dievulį meldė: 
„Oi padėk mums, Dieve ir Pana Marija". 
Op, op, op! 


Išsigandusi ponia Miulerova, paveikta baisios karo dainos, užmiršo ka- 
vą ir, tirtėdama visu kūnu, klausėsi, kaip šaunusis kareivis Šveikas toliau 
traukė savo lovoj: 


Ei tu, Pimontai, prie kiekvieno tilto 

Pastatyk forpostus, kad į priešą piltų. 
Op, op, op! 

Salferinsko mūšis garsenybe virto, 

Iki kelių kraujuos marškiniai išmirko. 
Op, op, op! 

„ „Mėsą ten vežimais iš laukų vežiojo 
= Štai kaip mūs vyrukai priešus išvanojo! 
Op, op, op! 


— Meldžiamasis, dėl Dievo, prašau jus! - pasigirdo gailus balsas iš 
virtuvės, bet Šveikas sudainavo puikiąją karo dainą ligi galo: 


Fronte nebijokit vargo, kareivėliai! 

Paskui jus vežimuos traukia pinigėliai. 
Op, op, op! 

Traukia pinigėliai, 

Kas prilygs mūs pulkui, šaunūs kareivėliai! 
Op, op, op! 


Ponia Miulerova išrūko pašaukti daktaro, bet atvedė jį tik po valandos, 
kai Šveikas jau buvo užsnūdęs. | 

Jį pažadino storas ponas, kuris laikė uždėjęs jam ant kaktos ranką ir 
kalbėjo: 

— Nebijokit, aš - daktaras Pavekas iš Vinohradų. Duokite ranką. Šitą 
termometrą įsikiškit po pažastim. Taip. Parodykit liežuvį. Dar daugiau. 
Iškiškit liežuvį. Nuo ko mirė jūsų tėvai? 

Tuo metu, kai Viena kovojo, kad visos Austrijos- Vengrijos tautos 
parodytų kuo didžiausią ištikimybę ir atsidavimą, daktaras Pavekas prirašė 
Šveikui nuo patriotinio įkarščio bromo ir patarė drąsiam, doram kareiviui 
nė negalvoti apie karą. 

— Gulėkit ramiai ir pasistenkite nesijaudinti. Rytoj užeisiu dar kartą. 

Kitą dieną daktaras vėl atėjo ir virtuvėj pasiteiravo ponios Miulerovos, 
kaip jaučiasi pacientas. 

— Blogiau jam, ponas daktare, - su nuoširdžiu liūdesiu atsakė ponia 
Miulerova.- Priremtas reumato, naktį jis giedojo, atleiskite, Austrijos 
himną. 

Daktaras Pavekas į šią naują paciento lojalumo išraišką reagavo, 
padidindamas bromo dozę. Trečią dieną ponia Miulerova pranešė daktarui, 
kad Šveikui dar blogiau. 

— Po pietų jis, ponas daktare, liepė nupirkti karo veiksmų žemėlapį, o 
naktį ėmė klejoti, kad Austrija nugalės. 

— O miltelius ar geria tiksliai pagal nurodymą? 


— Jų net ir neliepė nupirkti, ponas daktare. 

Daktaras Pavekas išėjo, išliejęs ant Šveiko galvos tikrą srautą priekaištų 
ir garantavęs, kad niekad daugiau neateis gydyti žmogaus, kuris atsisako 
gydytis bromu. 

Liko dar dvi dienos, iki Šveikas turėjo vykti šaukimo komisijon. 

Per tą laiką jis atliko reikiamus pasiruošimus: liepė poniai Miulerovai 
nupirkti karišką kepurę, paskolinti iš cukrainininko, gyvenančio už kampo, 
vežimėlį, kuriuo tasai kadaise vežiodavo savo šlubą iškaršėlį senelį pa- 
kvėpuoti grynu oru. Paskui atsiminė, kad jam reikia ramentų. Laimei, cuk- 
rainininkas išsaugojo ir ramentus kaip šeimyninę savo senelio relikviją. 
Šveikui dar trūko tik naujokiškos gėlių puokštės. Ponia Miulerova, kuri 
per tą laiką smarkiai sublogo ir, kur tik eidavo, visur verkdavo, parūpino 
jam ir puokštę. 

Ir štai tą atmintiną dieną Prahos gatvės išvydo jaudinantį tikro 
patriotizmo pavyzdį. Sena moteris stūmė vežimėlį, kuriame sėdėjo vyras, 
užsidėjęs karišką kepurę su blizgančia juosta bei raidėmis „P. J. I.“ ir 
mostagavo ramentais. Prie jo švarko švietė naujokiška marga gėlių puokštė. 

O tasai vyras, vis smarkiau ir smarkiau mostaguodamas ramentais, 
plyšojo ant visos gatvės: 

— Į Belgradą! Į Belgradą! 

Paskui jį liūliavo nuolat auganti minia, prasidėjusi iš nedidelės krūvelės, 
susispietusios prieš namus, iš kurių Šveikas išvyko į karą. 

Šveikas matė, kaip kai kurie sankryžose stovintys policininkai atiduo- 
davo jam pagarbą. 

Vaclavo aikštėj minia aplink Šveiko vežimėlį išaugo ligi kelių šimtų 
žmonių, o Krokuvos gatvės kampe jie sumušė kažkokį studentą su kor- 
poranto kepure, sušukusį Šveikui: 

— Heil! Nieder mit den Serben!* 

Prie Vodičkovos gatvės kampo atskubėjusi raitoji policija išvaikė minią. 

Kai Šveikas nuovados viršininkui juodu ant balto įrodė, kad šiandien 
turįs stoti į ėmimo komisiją, tasai kiek nusivylė ir, kad būtų išvengta 
skandalo, liepė dviem raitiems policininkams palydėti Šveiko vežimėlį ligi 
Štršeleckos salos. 

Apie visą šį įvykį laikraštis „Pražske uržedni noviny" įdėjo tokį straipsnį: 


„INVALIDO PATRIOTIZMAS 

Vakar didžiosiose Prahos gatvėse praeiviai galėjo išvysti sceną, 
kuri iškalbingai byloja, kad šią didžią ir rimtą valandą mūsų tautos 
sūnūs gali būti puikūs ištikimybės ir atsidavimo mūsų senelio valdovo 
sostui pavyzdžiai. Tartum vėl grįžo senieji graikų ir romėnų laikai, 
kada Mucijus Scevola, nepaisydamas savo apdegusios rankos, liepė 
jį nešti į mūšį. Švenčiausius patriotizmo jausmus vakar nuostabiai 
pademonstravo invalidas su ramentais, kurį ligonio vežimėlyje vežė 
senoji motina. Šitas savanoris, čekų tautos sūnus, nepaisydamas savo 
negalavimo, liepė jį vežti į kariuomenę, kad atiduotų visą save ir 
savo gyvybę už imperatorių. O kad jo šūkis „Į Belgradą!“ sulaukė 
tokio gyvo atgarsio Prahos gatvėse, rodo, jog Prahos gyventojai yra 
ryškus meilės tėvynei ir viešpataujančiai dinastijai pavyzdys". 


Panašiai rašė ir „Prager Tagblatt“". Straipsnis baigėsi žodžiais, jog sa- 
vanorį invalidą lydėjo minia vokiečių savo kūnais gynusių, kad jo nesutryptų 
čekų Antantės agentai. 

„Bohemija“ persispausdino šitą straipsnelį, reikalaudama, kad invalidui 
patriotui būtų atlyginta, ir paskelbė, kad nežinomojo vardu redakcijoj 
priimamos dovanos iš piliečių vokiečių. 


* Sveiki! Šalin serbus! (Vok.) 

Pasak tų trijų laikraščių, čekų žemė negalėjo pagimdyti tauresnio 
piliečio, bet ėmimo komisijos ponai buvo kitokios nuomonės. Ypač vyres- 
nysis karo gydytojas Baucė. Tai buvo nepermaldaujamas žmogus, visur 
matąs suktus ketinimus išvengti karo tarnybos, fronto, kulkų ir šrapnelių. 

„Visi žinojo jo posakį: „Das ganze tschechische Volk ist eine Simulan- 
tenbande"*. Per dešimtį savo veiklos savaičių iš 11 000 šaukiamųjų jis 
išaiškino esant simuliantais 10 999. Būtų ant meškerės pačiupęs ir 
vienuolikatūkstantąjį, jeigu šito laimingojo nebūtų trenkęs smūgis kaip 
tik tą akimirką, kai daktaras ant jo užbliovė: „Kehrt euch!"** 

Ir va prieš šitą poną tą atmintiną dieną atsistojo Šveikas, visiškai plikas, 
kaip ir kiti, droviai pridengęs savo nuogybę ramentais, kuriais buvo 
pasirėmęs. 

— Das ist wirklich ein besonderes Feigenblatt***,-— tarė Baucė,- tokių 
figos lapelių ir rojuj nebuvo. 

- Atleistas kaip idiotas, paskelbė viršila, pasižiūrėjęs Šveiko dokumentus. 

— O dar kokių turite trūkumų?- paklausė Baucė. 

— Drįstu pranešti, turiu reumatą. Bet jo didenybei imperatoriui tar- 
nausiu ligi paskutinio kraujo lašo,- kukliai ištarė Šveikas. - Dar mano 
keliai ištinę. 

Baucė pervėrė Šveiką baisiu žvilgsniu ir sustaugė: 

— Jūs - simuliantas! 

Paskui, kreipdamasis į viršilą, su šalčiausiu ramumu pasakė: 

— Den Kerl sogleich einsperren!**** 

Du kareiviai su nuogais durtuvais nuvedė Šveiką į įgulos kalėjimą. 

Šveikas klebetavo su ramentais ir, siaubo apimtas, jautė, kad jo reu- 
matas praeina. , 

Kai ponia Miulerova, laukusi prie tilto, išvydo jį tarp dviejų durtuvų, 
pravirko ir tyliai pasitraukė nuo vežimėlio, neketindama niekad daugiau 
prie jo sugrįžti. 

O šaunusis kareivis Šveikas kukliai ėjo tarp ginkluotų valstybės gynėjų. 

Durtuvai žybčiojo saulėje, ir Mala Stranoj, prieš Radeckio paminklą!', 
Šveikas sušuko jį lydinčiai miniai: 

* Visa čekų tauta yra simuliantų gauja" (vok.). 

** “ Aplink!" (Vok.) 


*** Tai iš tiesų nepaprastas figos lapelis (vok.). 
**** Tuojau areštuoti šitą tipą! (Vok.) 

— Į Belgradą! Į Belgradą! 

Maršalas Radeckis susimąstęs žvelgė nuo savo postamento į nutolstantį 
šaunųjį kareivį Šveiką, kuris lingavo ant savo ramentų su naujokiška gėlių 
puokšte prie švarko, o tuo tarpu kažkoks orus ponas tuo metu aiškino jį 
apspitusiems žmonėms, kad čia veda dezertyrą. 


8 
ŠVEIKAS - SIMULIANTAS 


Toje didžioje epochoje karo gydytojai iš kailio nėrėsi, kad išvarytų iš 
simuliantų sabotažo velnią ir vėl grąžintų juos į armijos prieglobstį. 

Buvo nustatyti keli kankinimų laipsniai simuliantams ir įtariamiems 
simuliuojant džiovą, reumatą, trūkį, inkstų uždegimą, šiltinę, cukraligę, 
plaučių uždegimą ir kitas ligas. 

Kankinimai, kuriais tirdavo simuliantus, buvo susisteminti, ir jų 
gradacija tokia: 

1. Griežta dieta: tris dienas rytą ir vakare po puodelį arbatos, be to, 
nesvarbu, kuo ligonis skųstųsi,- aspirinas, kad išprakaituotų. 

2. Vadinamasis chinino laižymas. Kad nemanytų, jog karo tarnyba — 
pyragai, duoti arklines chinino miltelių porcijas. 

3. Skrandžio plovimas litru šilto vandens du kartus per dieną. 

4. Muilino vandens klizma su glicerinu. 

5. Vyniojimas į paklodę, sušlapintą šaltam vandeny. 

Buvo didvyrių, kurie iškentėjo visus penkis laipsnius. Po viskam pap- 
rastam karste juos nuveždavo į karių kapines. Tačiau buvo ir silpnadvasių 
kurie, vos gavę klizmą, pareikšdavo, kad jau išgiję ir nieko kito nesvąjoja, 
kaip tiktai su artimiausiu žygio batalionu išvykti į apkasus. 

Šveikas buvo paguldytas į ligoninės baraką prie įgulos kalėjimo kaip 
tik su šitokiais silpnadvasiais simuliantais. 

— Daugiau neištversiu,- pasakė jo lovos kaimynas, ką tik atvestas iš 
ambulatorijos, kur jam antrą kartą plovė skrandį. Šitas žmogus simuliavo 
trumparegystę. 

— Rytoj važiuoju į pulką, - nusprendė kaimynas iš kairės, kuriam ką tik 
buvo padarę klizmą. Jis simuliavo esąs kurčias kaip tetervinas. 

Lovoj šalia durų merdėjo džiovininkas, suvystytas į šaltame vandeny 
sušlapintą paklodę. 

— Tai jau trečias šią savaitę, - prabilo kaimynas iš dešinės. 

— O tau ką skauda? - paklausė Šveiką. 

— Turiu reumatą, - atsakė Šveikas, ir visi aplinkui prapliupo juoktis. 
Juokėsi ir mirštantis džiovininkas, simuliuojantis tuberkuliozę. 

— Su reumatu čia geriau neprasidėk,- rimtai įspėjo Šveiką nutukęs 
ponas,- reumatas čia tiek vertas kiek ir nuospaudos. Aš esu mažakraujis, 
trūksta pusės skrandžio, penkių šonkaulių, bet niekas tuo netiki. O dar 
neseniai čia buvo vienas nebylys, tai jį keturiolika dienų kas pusvalandį 
susukdavo į paklodę, sumirkytą šaltame vandeny, kiekvieną dieną jam 
darydavo po klizmą ir išvalydavo skrandį. Net visi sanitarai jau manė, kad 
jam išdegs ir jį paleis namo, o štai daktaras ima ir išrašo jam vimdomųjų. 
Būtų jį visą išvertę išvirkščią, bet čia jis ėmė ir sugniužo. „Negaliu, sako, 
daugiau vaizduoti nebylio, atgavau kalbos ir girdėjimo dovaną". Visi li- 
goniai šokosi jį įtikinėti, kad nežudytų savęs, o jis laikėsi savo, kad girdi ir 
gali kalbėti kaip ir visi kiti. Taip ir išpyškino per rytinę vizitaciją. 

- Ilgokai išturėjo,- tarė vienas ligonis, simuliuojantis, kad viena jo koja 
trumpesnė už kitą dešimčia centimetrų. - Ne taip kaip tas, kuris simuliavo 
paralyžių. Tam užteko vos trijų chinino miltelių porcijų, vienos klizmos ir 
pabadauti dienelę. Prisipažino, nereikėjo net skrandžio plauti, paralyžiaus 
nė padujų neliko. 

— Ilgiausiai laikėsi pasiutusio šuns aprietasis. Kandžiojosi, staugė, iš 
tiesų viską atlikdavo nuostabiai, bet niekaip neįstengė padaryti putų ant 
lūpų. Padėdavom jam kaip įmanydami. Kelis kartus prieš vizitaciją ku- 
tenome jį po valandą, kol pamėlynuodavo ir imdavo tampytis nuo mėš- 
lungio, 0 putos ant lūpų kaip nesirodo, taip nesirodo. Buvo tiesiog siau- 
binga! O kada jis per vizitaciją pasidavė, jau kaip mums buvo jo gaila! 
Atsistojo šalia lovos, išsitempęs kaip Žvakė atidavė pagarbą ir sako: „Drįstu 
pranešti, ponas vyresnysis daktare, kad šuo, kuris man įkando, matyt, 
nebuvo pasiutęs". Vyresnysis daktaras taip į jį pasižiūrėjo, kad aprietasis 
ėmė visas drebėti ir pridūrė: „Drįstu pranešti, ponas vyresnysis daktare, 
kad man iš viso joks šuo neįkando, o aš pats įsikandau į ranką". Po šito 
prisipažinimo jį apkaltino, kad, vengdamas fronto, sąmoningai žalojęs save, 
norėjęs nusikąsti ranką. 

— Visas ligas, kur reikia ant lūpų putų, pavyzdžiui, nuomarį,- pasakė 
nutukęs simuliantas,- labai sunku simuliuoti. Buvo čia vienas epileptikas, 
tasai visada sakydavo, kad jam nieko nereiškia vienu priepuoliu daugiau 
ar mažiau, ir jis krisdavo bent dešimtį kartų per dieną. Raitydavosi mėš- 

lungio pagautas, gniaužydavo kumščius, išsprogindavo ant kaktos akis, 
daužydavo galvą į žemę, iškišdavo liežuvį, trumpai sakant, tai buvo tokia 
nuostabi epilepsija, kad geresnės nė nereikia. Bet šit nelauktai iššoko jam 
šunvotės: dvi ant sprando, dvi ant nugaros, ir buvo baigta su raitymusi ir 
daužymusi į žemę. Net ir galvos pasukti negalėjo. Nei sėdėti, nei gulėti. 
Susirgo karštlige ir klejodamas per vizitaciją viską prisipažino. Ir mums 
visiems nuo šitų jo šunvočių buvo sūru. Jis išgulėjo pas mus tris dienas su 
šitokia dieta: rytą gaudavo kavos su bandele, pietums sriubos, knedliką su 
padažu, vakare — košės arba sriubos, o mums, alkaniems, su išplautais 
skrandžiais ir griežta dieta, reikėjo žiūrėti, kaip šitas vyrukas ėda, čepsi, 
atsipučia ir riaugėja persiėdęs. Tuo jis įklampino kitus tris, kurie irgi 
prisipažino. Jie gulėjo čia su „širdies yda". 

— Lengviausia, — tarė vienas simuliantas,- simuliuoti beprotybę. Gre- 
timoj palatoj guli du mokytojai. Vienas nepailsdamas dieną naktį rėkia: 
„Džordano Bruno laužas dar rūksta, atnaujinkite Galilėjaus procesą!" O 
kitas loja. Iš pradžių triskart pamažu „au au au“, paskui penkis kartus 
greitai „au au au au au", tada vėl pamažu, ir taip be atvangos. Jie abu jau 
atsilaikė daugiau kaip tris savaites. Iš pradžių aš irgi norėjau apsimesti 
bepročiu, religiniu pamišėliu ir skelbti popiežiaus neklaidingumą, bet vė- 
liau vienas kirpėjas Mala Stranoj už penkiolika kronų aprūpino mane 
skrandžio vėžiu. 

— Pažįstu vieną kaminkrėtį iš Brževnovos, - pareiškė kitas ligonis, ku- 
ris už dešimtį kronų įvaro tokią karštligę, kad pro langą galima iššokti. 

— Tai vieni niekai, - sakė kitas.- Vršovicuose gyvena viena pribuvėja. 
Už dvidešimt kronų ji taip švariai išnarins jums koją, kad ligi mirties būsi- 
te luošas. 

— Man išsuko koją už penkias kronas,- pasigirdo balsas iš lovos prie 
lango, - už penkias kronas grynais ir tris bokalus alaus. 

— Man liga atsiėjo du šimtus kronų su viršum,- pareiškė jo kaimynas, 
išdžiūvęs kaip žardas.- Pasakykit man tokius nuodus, kokių aš nebūčiau 
gėręs,- nerasite. Esu gyvas visokių nuodų sandėlis. Gėriau sublimatą, 
kvėpavau gyvsidabrio garus, graužiau aršeniką, rūkiau opiumą ir gėriau 
jį skystą, užsiberdavau morfijaus ant duonos, rijau strichniną, gėriau fos- 
forą, ištirpintą sieros rūgšty, ir pikrino rūgštį. Susigadinau kepenis, plau- 
čius, inkstus, tulžies pūslę, smegenis, širdį, skrandį ir žarnas. Niekas ne- 
supranta, kuo aš sergu. 

— Geriausiai, - paaiškino kažkuris palei duris,  įsišvirkšti į ranką po 
oda žibalo.- Mano pusbroliui taip nusisekė, kad jam nupjovė ranką ligi 
alkūnės; ir dabar jam spjauti į visokias kariuomenes. 

— Kaip matot,- prabilo Šveikas,- visa tai kiekvienas turi iškentėti vardan 
jo didenybės imperatoriaus. Ir skrandžio plovimus, ir klizmas. Kai prieš 
keletą metų aš tarnavau savo pulke, buvo dar blogiau. Tokius ligonius 
surišdavo „ožiu“ ir įmesdavo į cypę, kad jie tenai išgytų. Tik tenai nebuvo 
nei lovų su čiužiniais kaip čia, nei spjaudyklių. Vien pliki gultai, ir ant'jų 
gulėjo ligoniai. Vienas sirgo tikra dėmėtąja šiltine, o kitas greta jo — 
juodaisiais raupais. Abu buvo surišti „ožiu“, o pulko gydytojas spardyda- 
vo juos į pilvą už tai, kad jie simuliuoja. Kai abu kareiviai numirė, tasai 
įvykis pasiekė parlamentą ir pakliuvo į spaudą. Tada mums iš karto 
uždraudė skaityti laikraščius ir krėsdavo mūsų kareiviškas skryneles, ar 
nėra ten jų. O kadangi man visada nesiseka, tai visame pulke jų niekur 
nerado, tik pas mane. Nuvedė mane pas pulko vadą. O mūsų pulkininkas 
buvo šitoks asilas,- duok jam Dieve dangaus karalystę, - užsipuolė mane, 
kad stovėčiau ramiai ir pasakyčiau, kas parašė į laikraščius, 0 jei ne,- tai 
sutalžys man snukį ir supūdys kalėjime. Paskui atėjo pulko gydytojas ir, 
kaišiodamas man po nosimi kumštį, kad užriks: „Sie verfluchter Hund, sie 
schūbiges Wesen, sie unglūckliche Mistvieh *, tu socialistiškas padare!" O aš 
žiūriu jiems į akis nė nemirktelėdamas ir tyliu, dešinė ranka prie kepurės, 
o kairė - prie šlaunies. Laksto jie aplink mane kaip šunys, loja, o aš nė mur 
mur. Tyliu, atiduodu pagarbą, o kairė ranka prie šlaunies. Taip lakstė aplink 
mane gerą pusvalandį. Tada pulkininkas priėjo prie manęs ir kad užkrioks: 
„Gal tu idiotas, ką?" - „Taip, ponas pulkininke, idiotas." — „Trys savaitės 
daboklės už idiotizmą, dvi dienos per savaitę pasninko, keturiasdešimt 
aštuonios valandos surištam „ožiu“. Tuoj pat uždaryti ir neduoti ėsti, surišti 
jį, parodyti jam, kad valstybei idiotų nereikia. Mes tau, šunsnukiui, išdaušim 
iš galvos laikraščius!" - griaudėjo ponas pulkininkas. 

O kol aš sėdėjau daboklėj, kareivinėse dėjosi stebuklai. Mūsų pulkinin- 
kas uždraudė viską skaityti, net ir „Pražske uržedni noviny". Kareivių 
krautuvėj niekas nedrįso vynioti į laikraštį nei dešrelių, nei sūrio. Nuo to 
laiko ir ėmė kareiviai skaityti, o mūsų pulkas buvo labiausiai apsiskaitęs. 
Mes skaitėm visus laikraščius, kiekvienoj kuopoj buvo kuriami eilėraščiai 
ir dainelės apie pulkininką. O kai pulke kas nors atsitikdavo, tarp kareivių 


* “Tu prakeiktas šunie, skarmaliau, neraliuotas galvijau" (vok.). 

visada atsirasdavo koks nors geradarys, kuris pasiųsdavo į laikraščius Ži- 
nią, pavadinimu „Kareivių kankinimas". Maža to. Siuntinėdavo laiškus 
deputatams į Vieną, kad tie mus užstotų. Ir tie ėmė pateikinėti interpe- 
liacijas vieną po kitos, kad mūsų pulkininkas Žvėris ir panašiai. Vienas 
ministras atsiuntė pas mus komisiją, kad viską ištirtų, ir po to kažkoks 
Franta Henčlu iš Hlubokos gavo dvejus metus, nes jis buvo tasai, kuris 
kreipėsi į Vieną, į parlamento deputatus, skųsdamasis, kad pulkininkas 
jam per pratybas skėlė antausį. Komisijai išvažiavus, pulkininkas išrikiavo 
visą pulką ir pareiškė, kad kareivis pirmiausia turi būti kareivis, turi laikyti 
liežuvį prikandęs ir tarnauti, o jeigu kam nors tas nepatinka, tai čia yra 
drausmės laužymas. „O jūs, pašlemėkai, manėte, kad šita komisija jums 
padės?- pasakė pulkininkas. - Nė velnio jums nepadėjo! Na, o dabar 
kiekviena kuopa tegul pražygiuoja pro mane ir tegul garsiai pakartoja, ką 
aš pasakiau". Ir mes kuopa paskui kuopą žygiuojam su pagarba dešinėn, 
kur stovėjo pulkininkas, rankos ant šautuvų diržų, ir plėšiam jo pusėn: 
„Mes, pašlemėkai, manėm, kad šita komisija mums padės. Nė velnio ji 
mums nepadėjo!" Ponas pulkininkas kvatojo kone plyšdamas, iki atžygiavo 
vienuoliktoji kuopa. Eina, kerta koja, o kai priėjo prie pulkininko, tylu, nė 
garso. Pulkininkas paraudonavo kaip gaidžio skiauterė ir sugrąžino 
vienuoliktąją kuopą, kad dar pakartotų. O vienuoliktoji žygiuoja ir tyli, 
eina greta paskui gretą ir įžūliai spokso pulkininkui į akis. „Ruht/'* 
komanduoja pulkininkas, o pats blaškosi po kiemą, įtūžęs šnerioja vytiniu 
sau per bato aulą, spjaudosi ir staiga kaip sumauros: „Abtreten!“** Užšoko 
ant savo kumelės ir švilpt pro vartus. Laukėm, kas bus vienuoliktajai kuopai. 
Laukėm dieną, antrą, savaitę - nieko. Kareivių, puskarininkių ir karininkų 
džiaugsmui pulkininkas suvisai nerodė akių. Paskui mums atsiuntė naują 
pulkininką, o apie senąjį pasakojo, kad jis kažin kur sanatorijoj, nes patsai 
savo ranka parašė jo didenybei imperatoriui, kad vienuoliktoji kuopa 
pakėlė maištą. 

Atėjo popietinės vizitacijos metas. Karo gydytojas Griunšteinas vaikšti- 
nėja nuo lovos prie lovos, o paskui jį - felčeris su knyga. 

— Macuna! 

— Aš! 

— Klizma ir aspirinas! 


* “Laisvai!" (Vok.) 
+» “Aplink marš!" (Vok.) 

— Pokornis! 

— Aš! 

— Skrandžio plovimas ir chininas! 

— Kovaržikas! 

— Ąš! 

— Klizma ir aspirinas! 

— Kotiatka! 

— Ąš! 

— Skrandžio plovimas ir chininas. 

Ir taip toliau, vieną po kito, be gailesčio, mechaniškai, griežtai. 

— Šveikas! 

— Aš! 

Daktaras Griunšteinas dėbtelėjo į naujoką. 

— Kuo sergat? 

— Drįstu pranešti, turiu reumatą. 

Daktaras Griunšteinas per tiek praktikos įprato kalbėti su aštria ironija, 
ir šis būdas kur kas labiau veikė negu riksmas. 

— Aha, reumatas... - ironiškai nutęsė daktaras. - Tai iš tikrųjų sunki 
liga. Ir atsitik tu man taip - susirgti reumatu, kai prasidėjo pasaulinis karas 
ir žmogui reikia eiti į frontą. Manau, kad jums dėl to labai bjauru. 

— Drįstu pranešti, ponas vyresnysis daktare, labai bjauru. 

— Šit kaip, jam bjauru! Labai miela, kad tamsta su savo reumatu pri- 
siminėt mus kaip tik šią valandą. Taikos metu vargšelis strapalioja kaip 
ožys, o kai kyla karas, iš karto jis suserga reumatu, ir iš karto jo keliai 
nebesilanksto. Ar neskauda kartais jums kelių? 

— Drįstu pranešti, skauda. 

— Kiaurą naktį negalite užmigti, ar ne? Reumatas labai pavojinga, 
kankinanti ir sunki liga. Apie reumatą mes turime sukaupę didelį patyrimą. 
Griežta dieta ir kiti gydymo būdai duoda gerų rezultatų. Išgysite pas mus 
greičiau negu Piščianuose!* ir taip Žygiuosite į frontą, kad net dulkių debe- 
sys kils. 

Kreipdamasis į felčerį, vyresnysis gydytojas pasakė: 

— Rašykit: „Šveikas. Griežta dieta, du kartus per dieną plauti skrandį ir 
vieną kartą per dieną - klizmą", o vėliau - pamatysime. Kol kas nuveskite 
jį į ambulatoriją, išplaukite skrandį ir, kai atsitokės, darykit jam klizmą, 
bet klizmą, suprantate, kaip reikiant, kol ims šauktis visų šventųjų, kad jo 
reumatas išsigąstų ir išrūktų. 

Ir, kreipdamasis į visus gulinčiuosius, jis išdrožė kalbą, kupiną puikių 
ir išmintingų sentencijų: 

— Nemanykit, kad prieš jus stovi asilas, kurį galima vedžioti už nosies. 
Manęs jūsų išdaigos neišves iš pusiausvyros. Aš žinau, kad visi jūs — 
simuliantai ir norite išvengti kariuomenės. Ir todėl atitinkamai su jumis 
elgiuosi. Aš perleidau šimtų šimtus tokių kareivių kaip jūs, jie niekuo 
daugiau nesirgo kaip tik karinės dvasios stoka. Tuo metu, kai jų draugai 
kovėsi fronte, jie manė, kad galės drybsoti pataluos, gauti pagerintą mais- 
tą ir laukti, kol baigsis karas. Bet jie, šunlupiai, apsigavo, ir jūs visi, šun- 
snukiai, taip pat apsigausite. Net po dvidešimties metų rėksit per miegus, 
susapnavę, kaip pas mane simuliavot. 

— Drįstu pranešti, ponas vyresnysis gydytojau,- tyliai prašneko iš lovos 
prie lango,- aš jau pasveikau. Jau naktį pastebėjau, kad dusulys praėjo. 

- Jūsų pavardė? 

— Kovaržikas. Drįstu pranešti, man buvo prirašyta klizma. 

— Gerai, klizmą dar gausite prieš kelionę,- patvarkė daktaras Griunš- 
teinas,- kad vėliau nesiskųstumėt, jog čia jūsų negydė. Nagi, o dabar vi- 
sitėliai ligoniai, kuriuos paminėjau, eikite su felčeriu, kad kiekvienas gau- 
tumėt, kas priklauso. 

Taigi kiekvienas gavo porciją kaip reikiant. Kai kurie mėgino daktaro 
įsakymo vykdytojus paveikti maldavimais ir grasinimais, kad užsirašys į 
sanitarus, ir, galimas daiktas, jie patys paklius į buvusių ligonių nagus. 
Šveikas laikėsi vyriškai. 

— Nesigailėk manęs,- skatino jis budelį, dariusį jam klizmą,- atsimink 
savo priesaiką. Ir jeigu čia gulėtų tavo tėvas ar brolis, pilk jiems klizmą nė 
nemirktelėjęs. Atsimink, kad šitomis klizmomis laikosi Austrija ir mūsų 
pergalė. 

Kitą dieną per vizitaciją daktaras Griunšteinas pasiteiravo Šveiko, kaip 
jam patinka ligoninėj. Šveikas atsakė, kad gerai sutvarkyta ir itin garbinga 
įstaiga. Kaip atlyginimą už tai jis gavo tą patį, ką ir vakar, be to, aspirino ir 
tris porcijas chinino miltelių, kuriuos jam subėrė į vandenį, kad tuoj pat 
išgertų. 

Net Sokratas negėrė savo nuodų taurės taip ramiai, kaip išgėrė chininą 
Šveikas, su kuriuo daktaras Griunšteinas išbandė visus kankinimo būdus. 
Kai Šveiką suvyniojo į šlapią paklodę, jis, gydytojo paklaustas, kaip tas 
patinka, atsakė: 

— Drįstu pranešti, ponas vyresnysis daktare, jaučiuosi kaip pirty arba 
jūros maudyklėse. 

— Reumatas dar nepraėjo? 

— Drįstu pranešti, ponas vyresnysis daktare, kad niekaip nenori praeiti. 

Šveikas buvo atiduotas kęsti naujus kankinimus. 

Tuo metu pėstininkų generolo našlė baronienė fon Bocenheim dėjo 
labai daug pastangų, ieškodama to kareivio, apie kurį neseniai rašė „Bo- 
hemijos" laikraštis, kaip jis, invalidas, vežamas ligonio vežimėly, šaukė: „Į 
Belgradą!", ir šita patriotizmo demonstracija davė progą „Bohemijai“ 
išspausdinti atsišaukimą į savo skaitytojus, kad jie aukotų didvyrio inva- 
lido naudai. 

Pagaliau, pasiteiravus policijos valdyboj, paaiškėjo, kad tai buvo Švei- 
kas, o toliau jau lengviau sekėsi jo ieškoti. Baronienė pasiėmė drauge savo 
kompanionę bei kamerdinerį su pintine ir nuvažiavo į Hradčanų ligoninę. 

Vargšė baronienė nė neįsivaizdavo, ką reiškia gulėti įgulos kalėjimo 
ligoninėj. Jos vizitinė kortelė atvėrė jai kalėjimo duris, o raštinėje visi jai 
buvo nepaprastai paslaugūs. Po penkių minučių jinai jau žinojo, kad „der 
brave Soldat Schwejk"“*, apie kurį ji teiravosi, guli trečiame barake, sep- 
tynioliktoj lovoj. Ją lydėjo pats daktaras Griunšteinas, tiesiog apstulbintas 
šio vizito. 

Šveikas sėdėjo ant savo lovos. Jis buvo ką tik grįžęs iš įprastinių kas- 
dienių pratybų, prirašytų jam daktaro Griunšteino. Jį supo būrys suny- 
kusių ir išbadėjusių simuliantų, kurie ligi šiol nepasidavė ir atkakliai run- 
gėsi su daktaru Griunšteinu, laikydamiesi griežtos dietos. 

Jei kas būtų pasiklausęs jų pokalbio, jam būtų kilęs įspūdis, kad at- 
sidūrė aukštosios virėjų mokyklos kulinarų draugijoj arba gastronomijos 
kursuose. 

— Netgi paprasčiausius kiaulienos spirgus reikia valgyti karštus, -pa- 
sakojo vienas ligonis, kurį čia gydė nuo „įsisenėjusio skrandžio kataro". — 
Kai lašiniai ima spirgėti, išspausk juos, pasūdyk, apibarstyk pipirais, ir ta- 
da jokie Žžąsienos spirgai su jais nesusilygins. 

— Palikit ramybėj žąsienos spirgus,- tarė sergantysis skrandžio vėžiu.— 
Nieko nėra geriau už žąsienos spirgus! Kur jūs čia lendat su kiaulienos 
spirgais. Savaime aišku, žąsienos spirgus reikia čirškinti, ligi jie apskrunda 
kaip auksiniai, kaip tai daro žydai. Paima riebią žąsį, nulupa odą ir čirškina. 

- Mano nuomone, jūs klystate dėl kiaulienos spirgų,- atsiliepė Šveiko 


* “Šaunusis kareivis Šveikas" (vok.). 

kaimynas.- Suprantama, aš kalbu apie spirgus iš naminių lašinių, nes jie ir 
vadinami naminiais spirgais. Jie ne rudi, bet ir ne geltoni. Tai lyg ir vidu- 
rys tarp tų dviejų atspalvių. Naminiai spirgai neturi būti nei per daug kieti, 
nei per daug minkšti. Jie neturi traškėti, nes tokie jau bus prideginti. Jie 
turi tirpti burnoje, bet kad jums nekiltų įspūdis, jog taukai per barzdą 
varva. 

— O kas iš jūsų valgė arklienos spirgų? — pasigirdo kažkieno balsas, 
tačiau niekas jam neatsakė, nes įlėkė felčeris: 

— Į lovas, eina didžioji kunigaikštienė, nekaišiokite iš po paklodės savo 
purvinų kojų! 

Pati didžioji kunigaikštienė nebūtų taip iškilmingai įėjusi, kaip įėjo 
baronienė fon Bocenheim. Paskui ją sekė ištisa procesija, kurioje buvo 
net ligoninės ūkio vedėjas, šį vizitą laikęs slapta revizija, galinčia jį nuo 
sotaus lovio užnugaryje nusviesti šrapneliams į nasrus kur nors prie 
spygliuotų vielų užtvarų priešakinėse pozicijose. Jis buvo išbalęs, bet dar 
baltesnis buvo patsai daktaras Griunšteinas. Prieš jo akis šokinėjo maža 
vizitinė kortelė su titulu „Generolo našlė", ir visa, kas siejosi su šituo titulu, 
šmėsčiojo jo galvoje: pažintys, protekcijos, skundai, perkėlimas į frontą ir 
kiti grėsmingi dalykai. 

— Štai Šveikas, - tarė daktaras, su dirbtiniu ramumu vesdamas baro- 
nienę fon Bocenheim prie Šveiko lovos.- Viską ištveria labai kantriai. 

Baronienė atsisėdo ant kėdės, pastatytos šalia Šveiko lovos, ir prabilo: 

— Čekų kareivis — keras kareivis, infalidas kareivis — tapfier* kareivis. 
Aš liapai myliu čekišką austrą. - Tai sakydama, ji glostė neskustą Šveiko 
skruostą.- Aš viską skaityti liaikrašty, aš atnešė jums niam niam, valgyti, 
rūkyti, šokoliad, čekų kareivis - keras kareivis. Johann, kommen Sie hier!** 

Kamerdineris, dėl savo gauruotų žandenų panašus į Babinskį", ati- 
tempė prie lovos milžinišką pintinę. Tada baronienės kompanionė, aukšta 
dama užverktu veidu, atsisėdo ant Šveiko lovos ir ėmė taisyti jam už nuga- 
ros šiaudų prikimštą pagalvę, tvirtai įsitikinusi, kad taip reikia daryti prie 
sužeisto didvyrio lovos. 

Baronienė tuo tarpu traukė iš pintinės dovanas. Tai buvo visas tuzinas 
keptų vištų, suvyniotų į rausvą rūkomąjį popierių ir perrištų juodu ir gelto- 
nu šilkiniu kaspinu, du buteliai kažkokio karinės gamybos likerio su eti- 


* Narsus (vok. ). 
** Johanai, eikit čia! (Vok.) 

kete „Gott, strafe England!"* Kitoj butelio pusėj ant etiketės buvo 
pavaizduoti Pranciškus Juozapas su Vilhelmu, susiėmę už rankų, tarsi 
norėtų žaisti „Prūsai, prūsai, tavo ilgi ūsai". Tada išėmė iš pintinės tris 
butelius vyno gyjantiesiems ir dvi dėžutes papirosų. Visa tai ji grakščiai 
išdėliojo ant tuščios lovos greta Šveiko, prie to dar pridėjo dailiai įrištą 
knygą „Vaizdai iš mūsų monarcho gyvenimo", kurią parašė nusipelnęs 
laikraščio „Pražske uržedni noviny“ vyriausiasis redaktorius. Joje buvo 
subtiliai atskleistas senojo Pranciškaus gyvenimas. Ant lovos atsirado ir 
šokolado plytelių su tuo pačiu užrašu, Gott, strafe England!" Ir vis su austrų 
ir vokiečių imperatorių atvaizdais. Tik šokolado etiketėse jie nebesilaikė 
už rankų, o stovėjo kas sau, atsukę vienas kitam užpakalius. Pasirodė ir 
dailus dvieilis dantų šepetukas su užrašu „Viribus unitis"'**, kad kiekvienas, 
kuris juo valysis dantis, prisimintų Austriją. Elegantiška, fronte ir apkasuose 
didžiai reikalinga dovana buvo manikiūro reikmenys. Ant futliaro puikavosi 
paveikslėlis, vaizduojantis sprogstantį šrapnelį ir su atstatytu šautuvu 
atakon puolantį didvyrį su metaliniu šalmu. Po paveikslėliu parašas: „Fiūr 
Gott, Kaiser und Vaterland!"*** Ant sausainių dėžutės paveiksliukų nebuvo, 
užtai puikavosi eilėraštis: 


Osterreich, du edles Haus, 
Steck deine Fahne aus, 
Lass sie im Winde wehn, 


Osterreich muss ewig stehn! 
Kitoje pusėje buvo išspausdintas čekiškas vertimas: 


Austrija-Vengrija! Valstybe galingoji! 
Tė vėliava tavoji plevėsuoja! 

Nes pergalių šlovė ją gaubia 

Ir kelia tavo priešams siaubą! 


Paskutinė dovana buvo baltojo hiacinto vazonas. 
Kai visos dovanos jau gulėjo ant lovos, baronienė fon Bocenheim 


* “Dieve, nubausk Angliją!" (Vok.) 
** “Bendromis jėgomis“ (lot.). 
*** “Už tikėjimą, imperatorių ir tėvynę!" (Vok.) 


susigraudinusi nebesulaikė ašarų. Kai kuriems išbadėjusiems ėmė tekėti 
seilės. Kompanionė ramstė sėdintį Šveiką ir taip pat apsiašarojo. 

Buvo tylu tartum bažnyčioj. 

Tylą staiga nutraukė Šveikas, sudėjęs rankas kaip maldai: 

— „Tėve mūsų, kuris esi danguje, teesie šventas Tavo vardas, teateinie 
Tavo karalystė...“ Atsiprašau, meldžiamoji, suklydau, norėjau pasakyti: 
„Viešpatie Dieve, dangiškasis Tėve, palaimink tas dovanas, kuriomis iš 
"Tavo dosnumo stiprinsimės. Amen". 

Po šitų žodžių jis paėmė nuo lovos vištą ir, Žiūrint išsigandusiam 
daktarui Griunšteinui, puolė ją dantimis. 

— Ak, kaip jam, kareivėliui, patinka! - susižavėjusi pašnibždėjo dakta- 
rui Griunšteinui į ausį senoji baronienė.- Jis jau sveikas ir gali vykti į fron- 
tą. Labai labai džiaugiuosi, kad visa tai jam išėjo į naudą. 

Jinai apėjo visas lovas, apdalijo visus papirosais ir šokoladiniais sal- 
dainiais, tada vėl grįžo prie Šveiko, paglostė jam galvą, sakydama: „Behiit 
euch Gott"*, ir išėjo pro duris lydima visos svitos. 


* “Tesaugo jus Dievas" (vok. ). 

Kol grįžo daktaras Griunšteinas, palydėjęs žemyn baronienę, Šveikas 
išdalijo vištas, kurias pacientai taip ūmiai surijo, kad vietoj jų daktaras 
Griunšteinas rado tik krūvą kaulų, taip švariai nųgraužtų, tarytum vištos 
gyvos buvo patekusios į vanago lizdą, o nulestus jų kaulus keletą mėnesių 
pliskino saulė. 

Dingo ir kariškieji likeriai, ir trys buteliai vyno. Prasmego pacientų 
pilvuose ir šokolado plytelės su sausainių pakeliais. Kažkas išgėrė net 
flakoną lako, priklausantį prie manikiūro reikmenų, ir paragavo pastos, 
pridėtos prie dantų šepetuko. 

Grįžęs daktaras Griunšteinas atsistojo karinga poza ir pasakė ilgą kal- 
bą. Pasibaigus vizitui, jam tarsi akmuo nuo širdies nukrito. Apgraužtų kaulų 
krūva patvirtino jo nuomonę, kad visi - nepataisomi simuliantai. 

— Kareiviai,- tarė jis,- jeigu jūs turėtumėt galvas ant pečių, į visa tai 
būtumėt nė nepažvelgę, o manę: jeigu viską suspringsime, tai vyresnysis 
daktaras nepatikės, jog mes sunkiai sergame. Jūs tuo patys parodėte, kad 
niekais laikote mano gerumą. Aš jums plaunu skrandžius, darau klizmas, 
stengiuosi jums taikyti griežtą dietą, o jūs staiga prisikemšate. Tai ką gi, 
norite gauti skrandžio katarą? Ne, vyručiai, apsirinkat. Dar nesuspėjus 
jūsų skrandžiams visko šito suvirškinti, mes juos išvalysim taip rūpestingai, 
kadjūs tą atsiminsite ligi pat mirties ir vaikams papasakosit, kaip kartą jūs 
prisprogote vištų ir prisišveitėte kitų skanumynų ir kaip visa tai neišsilaikė 
jūsų skrandžiuose nė ketvirčio valandos, nes viskas buvo išsiurbta net ne- 
apšilus. Taigi visi paskui mane, kad Žžinotumėt, jog aš ne toks asilas kaip 
jūs, o truputį protingesnis už jus visus kartu paimtus. Be to, pranešu jums, 
kad rytoj atsiųsiu komisiją, nes jūs tvarsotės čia per daug ilgai, ir niekas iš 
jūsų neserga, jeigu sugebate per penkias minutes taip užteršti pilvą, kaip 
ką tik įrodėte. Na, žengte marš! 

Priėjus Šveiko eilei, daktaras Griunšteinas pasižiūrėjo į jį ir, prisiminęs 
mislingą šios dienos vizitą, paklausė: 

"- Arjūs pažįstamas su baroniene? 

- Ašesu jos pavainikis sūnus,- atsakė Šveikas.- Kūdikį ji mane išmetė, 
o dabar vėl surado. 

Daktaras Griunšteinas trumpai įsakė: 

- Padarykit Šveikui dar vieną klizmą. 

Vakare lovose buvo liūdna. Vos prieš keletą valandų visų skrandžiai 
kone plyšo nuo įvairių skanumynų, o dabar ten kliuksėjo skysta arbata su 
kriaukšliuku duonos. 

— Ar patikėsit, vyrai, kad keptas vištas aš labiau mėgstu negu virtas? 
"Kažkuris suurzgė: | 

= Uždenkit jį antklode ir įkrėskit jam. 

Bet visi buvo taip nusilpę po nepavykusių vaišių, kad niekas negalėjo 
net pasijudinti. 

Daktaras Griunšteinas tesėjo žodį. Po pietų atėjo keli karo gydytojai 
iš pagarsėjusios komisijos. 

Jie oriai žingsniavo palei lovų eiles, ir nieko daugiau nebuvo girdėti 
kaip tik: „Parodyk liežuvį!" 

Šveikas iškišo liežuvį kiek begalėdamas, kad net jo veidas virto 
karikatyriška grimasa, o akys užsimerkė. 

— Drįstu pranešti, ponas vyresnysis gydytojau, kad daugiau iškišti 
liežuvio negaliu. 

Užvirė įdomus ginčas tarp Šveiko ir komisijos. Šveikas tvirtino pasa- 
kęs šitą pastabą, bijodamas, kad komisijos nariai nepamanytų, jog jis sle- 
pia nuo jų savo liežuvį. 

Komisijos narių nuomonės dėl Šveiko skyrėsi. Pusė iš jų tvirtino, kad 
Šveikas - „ein blėder Kerl"'*, tuo tarpu kita pusė, kad jis valkata, besityčio- 
jąs iš karo tarnybos. 

- Kad tave kur perkūnas trenktų,- užkriokė ant Šveiko komisijos 
pirmininkas, - jeigu mes tavęs nesudorosim! 

Šveikas ž žiūrėjo į visą komisiją su dieviškų nekalto kūdikio ramumu. 

"Vyresnysis gydytojas priėjo prie pat Šveiko. 

— Norėčiau žinoti, apie ką jūs, jūrų kiaule, galvojate? 

-— Drįstu pranešti, kad iš viso nieko negalvoju. 

- Po šimts velnių! - suriko vienas komisijos narys, stuktelėjęs kardu į 
grindis.- Jis iš viso negalvoja. Kodėl jūs, Siamo drambly, nieko negalvojate? 

 -Drįstu pranešti,- dėl to, kad kariuomenėj nevalia kareiviams galvoti. 
Kai prieš keletą metų tarnavau devyniasdešimt pirmajame pulke, mūsų 
kapitonas visada sakydavo: „Kareivis neturi galvoti. Už jį galvoja vyresny- 
bė. Kai tik kareivis ima galvoti, tai jis jau ne kareivis, o utėlėtas civilis. 
Galvojimas neveda į..." 

- Užsičiaupkit! - piktai perkirto Šveiką komisijos pirmininkas. - Der 
Kerl meint: man wird glauben, er sei ein wirklicher Idiot...** Jūs ne idiotas, 
Šveikai, jūs gudri bestija, skarmalius, jūs valkata, utėlius, suprantate? 


* “Pamišėlis" (vok. ). 
** Šitas bernas mano, jog mes patikėsime, kad jis tikrai yra idiotas... (vok.) 

— Klausau, suprantu. 

— Sakyta jums užsičiaupti, girdėjote? 

— Klausau, girdėjau - užsičiaupti. 

— Kad jus kur velniai, užsičiaupkit, jeigu jums įsakyta! Juk puikiai Ži- 
note, privalote nepliaukšti niekų. 

— Klausau, žinau, kad privalau nepliaukšti niekų. 

Ponai kariškiai susižvalgė. Buvo pašauktas viršila. 

— Va šitą žmogų, — rodydamas į Šveiką, paliepė vyresnysis gydytojas,- 
nuveskite į raštinę ir ten palaukite mūsų informacijos ir raporto. Įgulos 
kalėjime jam šitą plepumą išmuš iš galvos. Vyrukas sveikas kaip ridikas, 
simuliuoja, be to, plepa ir drįsta tyčiotis iš savo vyresnybės. Jis mano, kad 
mes čia esam jam palinksminti, kad karo tarnyba - juokai. Jums ten, Šveikai, 
įgulos kalėjime parodys, kad karo tarnyba - ne balaganas. 

Šveikas su viršila nuėjo į raštinę, pakeliui niūniuodamas sau po nosim: 


Aš maniau, užėjus karui, 
Ūžaut sau galėsiu, 

Nes po mėnesio, ko gera, 
Jau namie sėdėsiu. 


Ir kol raštinėj budintis karininkas rėkė ant Šveiko, kad tokius bernus 
reikia šaudyti, komisija viršuje, ligoninėje, triuškino simuliantus. Iš sep- 
tyniasdešimties pacientų liko tik du. Vienas - su granatos nutraukta koja, 
antras — sergąs tikru ėduonimi. 

Tik tie neišgirdo žodžio „tinka“, o visi kiti, tarp jų ir trys mirštantieji 
džiova, buvo pripažinti tinkami frontui, be to, vyresnysis gydytojas 
nepraleido progos pasakyti kalbą. 

Jo kalba buvo išmarginta įvairiausiais keiksmažodžiais ir gana glausta. 
Visi jie galvijai ir mėšlas, ir tiktai jeigu narsiai kovos už jo didenybę im- 
peratorių, galės tapti lygiateisiais visuomenės nariais, tada po karo jiems 
bus dovanota, kad norėjo išvengti kariuomenės ir simuliavo. Tačiau jis 
pats tuo netiki ir mano, kad jų visų laukia kilpa. 

Jaunas karo gydytojas, skaisti ir kol kas nesugadinta siela, paprašė 
vyresnįjį gydytoją žodžio. Jo kalba nuo ankstesniojo oratoriaus kalbos 
skyrėsi optimizmu ir naivumu. Jis kalbėjo vokiškai. 

Šnekėjo jis ilgai apie tai, kad kiekvienas, kuris paliks ligoninę ir grįš į 
savo pulką fronte, turi būti karžygis ir riteris. Jis tiki, kad jie bus drąsūs 

mūšio lauke ir garbingi žmonės tiek kare, tiek ir savo pačių gyvenime. 
Tebūna jie nenugalimi kovotojai, atsimeną Radeckio ir princo Eugenijaus 
Savojiečio šlovę". Tegul savo krauju apvaisina platų monarchijos šlovės 
lauką ir deramai atlieka istorijos jiems skirtą vaidmenį. Užsidegę narsa, 
netausodami gyvybės, tesiveržia jie pirmyn su kulkų išvarpytomis pulkų 
vėliavomis į šlovę ir naujas pergales. 

Vėliau koridoriuj šitam naiviam vyrui vyresnysis štabo gydytojas pasakė: 

— Kolega, galiu jums garantuoti, kad visa jūsų kalba nuėjo niekais. Nei 
Radeckis, nei jūsų princas Eugenijus Savojietis iš šitų niekšų nepadarytų 
kovotojų. Kalbėk su jais angelų arba velnių kalba, vis tiek vienas ir tas 
pats. Tai gauja! 


9 
ŠVEIKAS ĮGULOS KALĖJIME 


Paskutinė nenorinčiųjų eiti į karą prieglauda buvo įgulos kalėjimas. 
Pažinau vieną mokytoją, kuris, būdamas matematikas, turėjo tarnauti 
artilerijoj, bet, nenorėdamas šaudyti iš patrankų, pavogė vienam karinin- 
kui laikrodį, kad patektų į įgulos kalėjimą. Padarė jis tai visai sąmoningai. 
Karas jam nepatiko ir jo nežavėjo. Šaudyti į priešą ir šrapneliais bei grana- 
tomis žudyti kitoje pusėje tokius pat nelaimingus matematikos mokytojus 
jis laikė kvailyste. 

„Nenoriu, kad manęs neapkęstų kaip smurtininko",- pasakė jis pats 
sau ir šaltakraujiškai pavogė laikrodį. Tiriant psichinę jo būklę, jis pareiškė, 
kad tai padarė, norėdamas praturtėti, ir todėl buvo pasiųstas į įgulos 
kalėjimą. Tokių kaip jis, sėdinčių už vagystes arba suklastojimus, buvo 
nemažai. Buvo idealistų ir neidealistų, žmonių, kurie laikė karo tarnybą 
asmeninių pajamų šaltiniu: visokie intendantūros buhalteriai užnugary ir 
fronte, padarę įvairių machinacijų su maistu ir kareivių algomis, paskui 
smulkūs vagišiai, tūkstantį kartų padoresni už tuos vyrukus, kurie juos 
čia įkišo. Dar įgulos kalėjime žmonės sėdėjo už kitokius, grynai karinio 
pobūdžio nusikaltimus, tokius kaip drausmės laužymas, bandymas 
maištauti, dezertyravimas. Ypatingą grupę sudarė politiniai, iš kurių aš- 
tuoniasdešimt procentų sėdėjo nekaltai, o iš jų devyniasdešimt devyni 
procentai buvo nuteisti. 

Karinis juridinis aparatas buvo puikus. Tokį aparatą turi kiekviena 
valstybė visuotinio politinio, ekonominio ir moralinio žlugimo išvakarėse. 
Buvusios galybės ir garbės aureolę sergėjo teismai, policija, žandarmerija 
ir parsidavėlių skundikų šunauja. 

Kiekviename kariniame daliny Austrija turėjo šnipų, kurie išdavinėjo 
savo draugus, miegančius su jais ant vienų gultų, o žygyje besidalijančius 
su jais paskutine duona. 

Slaptoji policija irgi parūpindavo įgulos kalėjimui medžiagos,- tai 
Klima, Slavičekas ir kompanija. Karo cenzūra atsiųsdavo čia korespon- 
dencijų autorius, palaikiusius ryšius tarp fronto ir tų, kurie pasiliko namie 
beviltiškai laukti. Žandarai atvesdavo čia senų nedarbingų valstiečių, kurie 
siuntė laiškus sūnums į frontą, ir karo teismas užkraudavo jiems ant sprando 
po dvylika metų už paguodos žodį arba už tai, kad aprašė skurdą tėviškėj. 

Iš Hradčanų įgulos kalėjimo kelias ėjo per Brževnovą į Motolo aikštę. 
Priekyje, karervių lydimas, Žingsniuodavo žmogus surakintomis ranko- 
mis, o iš paskos slinkdavo vežimas su karstu. Motolo aikštėje suskam- 
bėdavo griežta komanda: „An! Feuer!"* Visiems pulkams bei batalionams 
būdavo skaitomas pulko įsakymas, kad mobilizuotasis sušaudytas už 
maištavimą, o ponas kapitonas tuo tarpu droždavo kardu jo žmonai, ne- 
turinčiai jėgų atsiplėšti nuo vyro. 

O įgulos kalėjimo trijulė - vyresnysis prižiūrėtojas Slavikas, kapitonas 
Linhartas ir viršila Ržepa, pramintas budeliu, - gerai vykdė savo užduotis. 
Kiek žmonių jie negyvai sumušė vienutėse! Galimas daiktas, kad kapitonas 
Linhartas ir respublikoj tebėra kapitonas. Linkiu, kad jam būtų įskaitytas 
laikas, ištarnautas įgulos kalėjime. Slavikui ir Klimai darbo stažą įskaitė 
valstybės policija. Ržepa grįžo į civilinį gyvenimą ir verčiasi mūrininko 
amatu. Galbūt respublikoj jis yra kurios nors patriotinės draugijos narys. 
sėdi kalėjime. Nepasisekė vargšeliui įsikurti respublikoj kaip kad kitiems 
kariškiams. 


**k 
nebylaus priekaišto kupiną žvilgsnį: 
— Ir tavo sąžinė, vadinas, nešvari, jeigu jau čia pakliuvai. Mes tau, brolyti, 


* “Būry, taikyk! Ugnis!" (Vok.) 

gyvenimą čia padarysim saldų kaip ir visiems, kurie pateko į mūsų ran- 
kas, o mūsų rankos - ne ponių rankelės. 

Kad suteiktų savo žvilgsniui daugiau svarumo, jis kyštelėjo gyslotą 
kumštį Šveikui panosėn ir tarė: 

— Pauostyk, šunsnuki, kuo kvepia? 

Šveikas pauostė ir pareiškė: 

— Nenorėčiau juo gauti į nosį. Kvepia grabu. 

Rami, išmintinga Šveiko kalba patiko vyresniajam prižiūrėtojui. 

- Ei! - sušuko jis, stuktelėjęs kumščiu Šveikui į pilvą. - Stovėk ramiai! 
Ką turi kišenėse? Jeigu rūkalų, gali pasilikti, o pinigus duok šen, kad jų 
tau nepavogtų. Tai viskas? Iš tikrųjų viskas? Nemeluok, už melavimą 
baudžiam. 

— Kur jį padėsim?- paklausė viršila Ržepa. 
takelnius. Argi nematote, kad lydraštyje pono kapitono Linharto užrašyta: 
„Streng behūten, beobachtenV'* 


* “Laikyti griežtai, sekti!" (Vok.) 

— Taigi, - iškilmingai kreipėsi jis į Šveiką, - su gyvuliais ir elgiamės 
gyvuliškai. O kas maištaus, tą įgrūsim į vienutę, sulaužysim ten jam visus 
šonkaulius, ir tegul sau drybso, kol padvės. Tam turim teisę. Kaip kad 
susidorojom su tuo mėsininku, atsimeni, Ržepa? 

— Na ir turėjom su juo darbelio, ponas vyresnysis prižiūrėtojau, — 
svajingai atsiliepė viršila Ržepa.- Tai buvo žaliūkas. Trypiau aš jį daugiau 
kaip penkias minutes, kol jo šonkauliai ėmė treškėti ir iš snukio šliūkštelėjo 
kraujas. Po to dar dešimt dienų gyveno. Gajus buvo, šunsnukis! 

— Matai, valkata, kaip mes susitvarkom, jei kam nors ateina į galvą 
maištauti arba bėgti, - baigė savo pedagoginius pamokymus vyresnysis 
prižiūrėtojas Slavikas. — Tai būtų lygu savižudybei, už kurią taip pat 
baudžiama. Arba, neduok Dieve, jei tu, niekše, sumanytum, atėjus ins- 
pekcijai, kuo nors skųstis. Kai ateis inspekcija ir paklaus: „Ar niekuo ne- 
siskundžiate?" — tai tu, smirdi, privalai išsitempti, atiduoti pagarbą ir 
atsakyti: „Ne, skundų neturiu, viskuo esu patenkintas". Na, pašlemėke, 
pakartok, kaip tu atsakysi į tai! 

— Ne, niekuo nesiskundžiu, viskuo esu patenkintas,- pakartojo Šveikas 
nuoširdumą ir nekaltumą. 

— Tai nusimauk kelnes ir brauk į šešioliktąją,- pasakė jis švelniau, 
nepridurdamas kaip paprastai nei „niekšo“, nei „šunsnukio“, nei „smirdo". 

Šešioliktojoj Šveikas rado dvidešimt vyrų su apatinėmis kelnėmis. Čia 
buvo surinkti visi, ant kurių lydraščio švytėjo pastaba: „Streng behūten, 
beobachten!" ir kuriuos labai rūpestingai saugojo, kad nepabėgtų! 

Jeigu apatinės kelnės būtų buvusios švarios, o langai be grotų, tai iš 
pirmo žvilgsnio galėjo kilti įspūdis, kad esi pirties nusirengiamajame. 

Šveiką iš viršilos Ržepos priėmė kameros seniūnas, barzdotas žaliūkas 
atsilapojusiais marškiniais. Užsirašęs jo vardą ant sienos kabančioje 
popieriaus skiautelėje, tarė: 

— Rytoj pas mus vaidinimas. Ves į koplyčią pamokslo klausytis. Mes 
ten visi stovėsime po sakykla su vienom apatinėm. Tai bus linksma! 

Kaip ir visuose kalėjimuose, taip ir įgulos kalėjime, koplyčia buvo labai 
mėgstama. Tačiau ne dėl to, kad priverstinis kalėjimo koplyčios lankymas 
priartintų jos lankytojus prie Dievo arba įkvėptų jiems dorovės. Apie tokias 
kvailystes negali būti nė kalbos. Pamaldos ir pamokslai buvo tiesiog 
išsigelbėjimas iš kalėjimo nuobodulio. Svarbiausia čia buvo ne bendravimas 
su Dievu, o tai, kad galėjai turėti vilties pakeliui - ant laiptų arba kieme - 

rasti numestą papiroso ar cigaro nuorūką. Dievą visiškai nustumdavo į 
šalį mažutė nuorūka, beviltiškai besimėtanti spjaudyklėj arba kur nors 
dulkėse ant žemės. Šitas mažas kvepiantis daiktelis pamindavo ir Dievą, ir 
sielos išganymą. 

Be to, pamokslai buvo ypač linksma pramoga. Karo kapelionas Otas 
Kacas apskritai buvo mieliausias žmogus. Pamokslus jis sakydavo 
nepaprastai įdomiai, sąmojingai ir tuo prablaškydavo kalėjimo nuobodulį. 
Norėdamas sustiprinti nelaimingus ir nosis nukabinusius kalinius, jis be 
galo puikiai maldavo liežuviu apie begalinį Dievo gailestingumą, itin 
smagiai keikdavosi iš sakyklos ir prie altoriaus: O kaip šauniai pragys- 
davo „Jte, missa est!"* Visas pamaldas jis laikydavo originaliai, sujauk- 
davo šventų mišių tvarką ir, kai būdavo gerokai įgėręs, išgalvodavo visiš- 
kai naujų maldų, naujas mišias, savą ritualą, žodžiu, kažką lig šiol nematyta. 

O kiek būdavo juoko, kai jis paslydęs brinktelia kartu su Aukojimo 
taure, sakramentais ir mišiaknyge, o paskui garsiai apkaltina patarnauto- 
ją iš kalinių, kad tasai tyčia pakišęs jam koją, ir čia pat prieš sakramentą 
įkrečia jam karcerio ar španglės?!. O nubaustasis lieka labai patenkintas: 
juk visa tai įeina į programą ir daro komediją kalėjimo koplyčioj dar 
linksmesnę. Šitoj komedijoj jam skirtas svarbus vaidmuo, ir jis gerai 
vaidina. 

Otas Kacas, tobuliausias karo kapelionas, buvo žydas. Čia nėra nieko 
nuostabaus. Arkivyskupas Konas irgi buvo žydas, be to, dar Macharo 
bičiulis. 

Karo kapeliono Oto Kaco praeitis buvo dar margesnė negu garsiojo 
arkivyskupo Kono. Jis mokėsi komercijos institute ir stojo karo tarnybon 
savanoriu. Jis taip puikiai nusimanė apie vekselius ir vekselių teisę, kad 
per vienerius metus „Kaco ir Ko" firmą įstūmė į tokį bankrotą, jog senajam 
ponui Kacui teko išvykti į Šiaurės Ameriką. Prieš tai jis, žinoma, atliko 
keletą piniginių kombinacijų su savo įgaliotiniais, tiesa, be jų Žinios, lygiai 
kaip ir nieko nežinant jo kompanionui, išvažiavusiam į Argentiną. 

Jaunasis Kacas, tokiu būdu nesavanaudiškai padalijęs „Kaco ir Ko" 
firmą tarp Šiaurės ir Pietų Amerikos, pateko į tokią padėtį, kad, iš niekur 
nesitikėdamas palikimo, nebežinojo, kur priglausti galvą, ir jam beliko 
įsitaisyti karo tarnybon. 


* „Eikite, mišios pasibaigė!" (Lot.) 

Tačiau prieš tai savanoris Otas Kacas sugalvojo itin šaunų dalyką. 
Apsikrikštijo. Kreipėsi į Kristų, kad padėtų jam padaryti karjerą. Kreipėsi 
manydamas, kad tai yra komercinis jo ir Dievo Sūnaus sandėris: 

Jis buvo iškilmingai apkrikštytas Emauso vienuolyne. Pats tėvas Alba- 
nas atliko krikšto apeigas. Tai buvo puikus reginys. Krikštijant dalyvavo 
dievobaimingas majoras iš to paties pulko, kur tarnavo Otas Kacas, viena 
senmergė iš Hradčanų kilmingųjų merginų instituto ir plačiaveidis kon- 
sistorijos atstovas, kuris buvo ir jo krikšto tėvas. 

Egzaminas karininko laipsniui įgyti baigėsi laimingai, ir ką tik gimęs 
krikščionis Otas Kacas pasiliko kariuomenėj. Iš pradžių jam rodėsi, kad 
reikalai klosis gerai, ir jis jau taikė į akademiją. Bet vieną gražią dieną 
pasigėrė, nuėjo į vienuolyną ir pakeitė kardą į vienuolio drabužius. Ar- 
kivyskupas jam suteikė Hradčanuose audienciją, ir Kacas pateko į semi- 
nariją. Prieš įšventinimą jis negyvai nusilesė viename gana padoriame na- 
me su moterų patarnavimu Veivodo gatvėje ir tiesiog po išgertuvių nuvyko 
įsišventinti. Po įšventinimo prisistatė į savo pulką ieškoti tarnybos, o kai 
buvo paskirtas pulko kapelionu, nusipirko arklį, jodinėjo po Prahą ir uoliai 
dalyvavo visuose pulko karininkų pasilinksminimuose. 

Laiptuose tų namų, kur jis nuomojo butą, labai dažnai skambėdavo 
nepatenkintų kreditorių keiksmai. Į savo butą jis parsivesdavo gatvės 
merginų arba pasiųsdavo savo pasiuntinį jų pargabenti. Jis mielai lošė 
ferblą" ir ne be pagrindo buvo įtariamas, kad lošia nesąžiningai, tačiau 
niekas negalėjo sučiupti slepiant tūzą plačioj kariškos sutanos rankovėj. 
Karininkų sluoksniuose jis buvo vadinamas „šventuoju tėvu". Pamokslams 
nesiruošdavo ir tuo skyrėsi nuo savo pirmtako, kuris prieš jį lankė įgulos 
kalėjimą. Jo pirmtakas buvo kietai įsikalęs į galvą, kad Žmones, pasodintus 
į kalėjimą, galima pataisyti pamokslais. Šitas garbingas kunigas pamaldžiai 
vartydavo akis, kalbėdavo kaliniams, kad reikia reformuoti prostituciją, 
reformuoti netekėjusių motinų aprūpinimą, ir plačiai dėstydavo apie 
nesantuokinių vaikų auklėjimą. Jo pamokslai būdavo abstraktūs ir neturėjo 
nieko bendra su einamuoju momentu, žodžiu, nuobodūs. 

Priešingai, karo kapelionas Otas Kacas sakė pamokslus, kurie visus 
džiugino. 

Iškilminga buvo akimirka, kai šešioliktąją kamerą atvedė į koplyčią 
vienomis apatinukėmis, nes apsiauti kelnėmis jiems neleisdavo, kad kuris 
nors nepabėgtų. Juos, dvidešimt angelų, sustatė po pačia sakykla. Kai 

kuriems iš jų nusišypsojo laimė, ir tie votuliavo pakeliui rastas nuorūkas, 
nes, būdami be kišenių, neturėjo kur jų padėti. 

Aplink stovėjo kiti kaliniai ir gėrėjosi dvidešimčia baltakelnių, susi- 
spietusių aplink sakyklą, į kurią, žvangindamas pentinais, užlipo karo 
kapelionas. 

— Habtach!* — sušuko jis.- Maldai! Kartokite paskui mane viską, ką aš 
sakysiu! Ei, tu ten, užpakaly, nešnirpšk, pašlemėke, į kumštį, tu esi 
Viešpaties namuose, nes įsūdysiu karcerio. Žiūrėk, jau užmiršote, mulkiai, 
„Tėve mūsų"! Nagi, pamėginsim... Taip ir maniau, kad iš vietos nepajudėsit. 
Kur jau ten „Tėve mūsų!" Jums kad tik suspringti dvi porcijas mėsos su 
pupų koše, prisiryti, atsigulti ant pilvo lovoje, krapštyti nosį ir nemąstyti 
apie Viešpatį Dievą. Ką, ar ne tiesą kalbu? 

Jis pažvelgė iš sakyklos žemyn į dvidešimtį baltų angelų vienomis 
apatinėmis kelnėmis, kurie, kaip ir visi kiti, smaginosi kaip mokėdami. 
Užpakalinėse eilėse lošė „mėsos“. 

— Nieko, įdomu,- sušnibždėjo Šveikas savo kaimynui, kurį slėgė grau- 
žatis, jog jis už tris kronas savo draugui nukirto visus rankos pirštus, kad 
šis išvengtų karo tarnybos. 

— Bus dar ne taip,- atsakė tasai.- Jis šiandien padoriai truktelėjęs, 
vadinas, vėl pasakos apie erškėčiuotą nuodėmės kelią. 

Iš tiesų karo kapelioną pagavo šišas. Pats nežinodamas, kodėl taip daro, 
jis nuolat persisverdavo per sakyklą, vos neprarado pusiausvyros ir ko 
nenuvirto žemėn. 

— Na, vyručiai, sugiedokit ką nors! - sušuko jis iš viršaus. - O gal norit 
aš jus išmokysiu naujos giesmelės? Traukite paskui mane: 


Niekur tokios nematau 
Kaip mano mieliausia, 
Ne aš vienas ją lankau, 
O minia didžiausia! 


Mano meilės aplankyti 
Žmonės bėga viens per kitą. 
Plūsta tūkstančiai pas ją. 

Ji - švenčiausia Marija. 


* Ramiai! (Vok.) 

— Jūs, dykaduoniai, niekad nieko neišmokstat,- varė toliau karo ka- 
pelionas. - Aš už tai, kad jus visus sušaudytų. Supratot? Skelbiu tai jums iš 
šitos šventos vietos, nenaudėliai, nesgi Dievas yra būtybė, kuri jūsų nebijo 
ir taip jums užpipirins, kad net danguj bus karšta, nesgi jūs nesiskubinate 
kreiptis į Kristų, o mieliau žengiate erškėčiuotu nuodėmės keliu. 

— Va jau prasideda, gerokai paėmęs,- su džiaugsmu sušnibždėjo Švei- 
ko kaimynas. 

— Erškėčiuotas nuodėmės kelias, jūs šliundros paskutiniai, - tai kovos 
su nedorybėmis kelias. Jums, paklydusiems sūnums, geriau voliotis 
vienutėse, negu grįžti prie tėvo. Nukreipkite savo žvilgsnius į dangų ir 
nugalėsit, o ramybė įžengs į jūsų sielas, valkatos jūs... Aš prašyčiau ten, 
užpakaly, neprunkštauti. Jūs - ne kumeliai ir ne arklidėse esat, o Dievo 
šventykloj. Įspėju jus, mano balandėliai... Kur aš, beje, sustojau? Ja ūber 
das Seelenfrieden, sehr gut.* Atminkite jūs, galvijai neraliuoti, kad esat 
žmonės ir privalot nuo šio gyvenimo tamsybės nukreipti savo žvilgsnius į 
begalines erdves ir suprasti, kad viskas yra laikina, tik vienas Dievas 
amžinas. Sehr gut, nicht wahr, meine Herren?** Aš turėčiau dieną naktį už 
jus melstis, kad gailestingasis Dievas, jūs šliundros paskutiniai, įkvėptų 
savo Dvasios, jūsų atšalusias širdis ir savo šventa malone nuplautų nuo 
jūsų nuodėmes, kad būtumėt Jo per amžius ir kad jums, niekšams, Jis 
atleistų nuodėmes. Bet čia jūs smarkiai klystate. Aš nevesiu jūsų į rojų.- 
Karo kapelionas sužagsėjo.- Nevesiu,- atkakliai pakartojo jis.- Nieko dėl 
jūsų nedarysiu, netgi ir galvot apie tai negalvosiu, nes jūs - nepataisomi 
nenaudėliai. Begalinis Aukščiausiojo gerumas jūsų neves gyvenimo keliu, 
ir Dievo malonė nepadvelks jums, nes Viešpačiui Dievui nė į galvą 
nedingtels terliotis su tokiais valkatomis... Ar girdite, ką aš jums sakau? 
Ei, jūs ten su tomis apatinėmis kelnėmis! 

Dvidešimt baltakelnių pasižiūrėjo į viršų ir atsakė: 

— Taip, girdime. 

— Neužtenka vien girdėti,- varė toliau pamokslą karo kapelionas. - Į 
gyvenimo tamsybes, kuriose jūs skendite, nenusileis Dievo gailestingumas, 
jūs mulkiai, nes Dievo gailestingumas irgi turi ribas. O tu, asile, ten 
užpakaly, nespoksok taip, nes supūdysiu tave karcery! Ir jūs ten, toliau, 
nemanykit, kad esat smuklėj. Dievo gerumas yra begalinis, bet tik pado- 


* Taip, ties sielos ramybe, labai gerai (vok. ). 
** Labai puiku, ar ne taip, mano ponai? (Vok.) 

riems žmonėms, o ne kažkokioms Žmonių visuomenės atmatoms, nesi- 
laikančioms nei įsakymų, nei karo statuto. Štai ką aš norėjau jums pasa- 
kyti. Melstis jūs nemokate ir manote, kad vaikščioti į koplyčią — tai pra- 
moga, kad čia koks teatras ar kinematografas. Šitai jums išvarysiu iš gal- 
vos, kad neįsivaizduotumėt, jog aš čia atėjau jūsų palinksminti ir pasma- 
ginti. Susodinsiu jus į vienutes, štai ką aš jums įtaisysiu, šunsnukiai. Tik 
laiką su jumis gaištu ir matau, kad visai bergždžiai. Jeigu čia būtų pats 
feldmaršalas arba pats arkivyskupas, vis tiek jūs nepasitaisytumėt ir 
nesugrįžtumėt prie Dievo. Ir vis dėlto kada nors prisiminsite, kad aš jums 
gero linkėjau. 

Dvidešimties baltakelnių tarpe pasigirdo kūkčiojimas. Verkė Šveikas. 

Karo kapelionas pažvelgė žemyn. Apačioj stovėjo Šveikas ir trynėsi 
kumščiais akis. Aplinkui galėjai pastebėti visuotinį džiaugsmą. 

Karo kapelionas, rodydamas į Šveiką, kalbėjo toliau: 

- Štai iš to žmogaus tegul kiekvienas ima pavyzdį. Ką jis daro? Verkia. 
Neverk, sakau tau, neverk. Tu nori pasitaisyti? Tatai, berneli, tau nelengvai 
duosis. Dabar verki, o grįžęs į kamerą vėl būsi toks pats nenaudėlis, koks 
buvai. Tau reikės dar daug mąstyti apie begalinę Dievo meilę ir gailes- 
tingumą, padėti daug pastangų, ko! tavo nuodėminga siela pagaliau išeis į 
teisingą kelią, kuriuo ji turi žengti. Nūnai mūsų akyse pravirko vienas iš 
jūsų, panorėjęs pasitaisyti, o ką darote jūs, visi kiti? Visiškai nieko. Štai 
ten vienas kažką gromuliuoja, tarytum jo tėvai buvo atrajotojai, o kitas 
ana ten Dievo namuose utėlinėja savo marškinius. Tai ką, ar jūs negalite 
kasytis namie, o būtinai tik per pamaldas? Vyresnysis prižiūrėtojau, jūs 
visiškai niekuo nesirūpinat! Jūs vis dėlto esate kareiviai, o nė kokie civiliai 
griovos. Elgtis turite, kaip dera kareiviams, nors ir bažnyčioj būtumėt. 
Ieškokite Dievo, velniai jus rautų, o utėlių paieškosite namie! Tuo aš 
baigsiu, jūs chuliganai, ir reikalauju per mišias elgtis deramai ir kad 
neatsitiktų kaip paskutinį kartą. Tada mainėte valdiškus baltinius į duoną 
ir ją rijote per pakylėjimą. 

Karo kapelionas nulipo nuo sakyklos ir nuėjo į zakristiją, o paskui jį 

nusivedė į zakristiją. 
Kapelionas sėdėjo išsidrėbęs ant stalo ir suko papirosą; įėjus Šveikui, tarė: 
— Na, štai ir jūs. Aš jau viską pergalvojau ir manau, kad jus kiaurai 
matau, supranti, vaikine? Tai pirmas atsitikimas, kad man bažnyčioje kas 
nors imtų Žžliumbti. 

Jis nušoko nuo stalo ir, pakratęs Šveiką už peties, suriko, stovėdamas 
po pajuodusiu ir apterštu Pranciškaus Salezo paveikslu: 

— Prisipažink, niekše, kad žliumbei taip sau, dėl juoko! 

Pranciškus Salezas iš paveikslo klausiamai žiūrėjo į Šveiką. O iš kitos 
pusės į Šveiką žvelgė kažkoks kankinys. Į užpakalį jam buvo įsmigę pjūklo 
dantys, — jį pjovė kažkokie nežinomi Romos kareiviai. Kankinio veide 
nebuvo matyti nei kentėjimo, nei pasitenkinimo, nei kančios palaimos. Jis 
žvelgė nustebęs, tarsi sakydamas: „Kaip aš, tiesą pasakius, iki to priėjau, ir 
ką jūs, ponai, man darote?" 

- Taip, kapelione,- rimtai atsakė Šveikas, statydamas viską ant kortos,- 
prisipažįstu visagaliam Dievui ir jums, garbingasis tėve, kaip jo vietinin- 
kui, kad žliumbiau iš tiesų vien dėl juoko. Aš mačiau, kad jūsų pamokslui 
stinga tik atgailaujančio nusidėjėlio, į kurį jūs taip šaukėtės savo pamoksle, 
tai aš ir norėjau suteikti jums malonumą, kad jūs nemanytumėte, jog čia 
neatsiras nė vieno padoraus Žmogaus, 0 sau iš nuobodumo norėjau 
pasidaryti pramogą. 

Karo kapelionas tiriamai pasižiūrėjo į atviraširdį Šveiko veidą. Saulės 
spindulys sušvito ant pajuodusio Pranciškaus Salezo paveikslo, ir šiluma 
apgaubė nustebusį kankinį ant kitos sienos. 

— Jūs man imat patikti, - tarė kapelionas, vėl sėsdamasis ant stalo. — 
Kurio jūs pulko?- paklausė žagsėdamas. 

— Drįstu pranešti, kapelione, kad priklausau ir nepriklausau devynias- 
dešimt pirmajam pulkui ir iš viso nežinau, kas iš tikrųjų su manim daros. 

— O užką gijūs sėdite?- paklausė karo kapelionas tebežagsėdamas. 

Iš koplyčios sklido garsai fisharmonijos, kuri čia pavadavo vargonus. 
Grojo mokytojas, pasodintas už dezertyravimą. Jis liejo savo sielą liūdniau- 
siomis bažnytinėmis melodijomis. Šie garsai pynėsi su karo kapeliono 
žagsėjimu į naują dorėniškąją gamą. 

— Drįstu pranešti, kapelione, kad aš po teisybei nežinau, už ką čia sė- 
džiu, tačiau nesiskundžiu. Man tiesiog nesiseka. Aš vis stengiuosi, kad bū- 
tų gerai, o man viskas išeina į bloga, kaip tam kankiniui šitam paveiksle. 

Karo kapelionas pasižiūrėjo į paveikslą, nusijuokė ir tarė: 

— Dievaži, jūs man patinkate. Paklausinėsiu apie jus tardytoją. Na, o 
dabar užteks man čia su jumis plepėti. Kad tik greičiau atsikračius tomis 
šventomis mišiomis... Kehrt euch! Abtreten!“ 


* Aplink! Marš! (Vok.) 

Grįžęs prie savo baltakelnių būrio po sakykla, Šveikas į klausimus, ko 
iš jo zakristijoj norėjo karo kapelionas, atsakė trumpai ir sausai: 

— Girtas kaip dūmas. 

Naują karo kapeliono numerį - šventas mišias — publika sutiko su 
neslepiama simpatija ir įtemptu dėmesiu. Vienas kalinys sukirto lažybų, 
kad karo kapelionas išmes iš rankų monstranciją. Jis pastatė visą savo 
duonos porciją prieš du antausius ir išlošė. 

Tas jausmas, kuris pripildė visų širdis, stebint karo kapeliono atlieka- 
mas apeigas, nebuvo tikinčiųjų misticizmas arba tikrų katalikų pamal- 
dumas. Tai greičiau buvo jausmas, koksai kyla teatre, kai pjesės turinys 
mums nežinomas, veiksmas vystosi, o mes įsitempę laukiame atomazgos. 
Visus pagavo vaidinimas, kurį su dideliu sugebėjimu atliko karo kape- 
lionas prie altoriaus. 

Jie su estetiniu pasigėrėjimu žiūrėjo į arnotą, kurį kapelionas buvo 
apsivilkęs išvirkščią, ir su įkvėpimu bei sužavėti sekė viską, kas dėjosi 
prie altoriaus. Rudas patarnautojas, dezertyras, iš dvasininkų, smulkių 
vagysčių specialistas iš dvidešimt aštuntojo pulko, iš paskutiniųjų sten- 
gėsi atsiminti visą šventų mišių tvarką ir tekstą. Jis buvo ir patarnautojas, 
ir sufleris, tačiau tas nekliudė karo kapelionui su nepaprastu lengvapė- 
diškumu praleisti ištisas frazes. Vietoj paprastų mišių kapelionas atsklei- 
dė mišių knygą ties rarotų mišiomis, kurias, didžiausiam publikos ma- 
lonumui, ir pradėjo giedoti. 

Jis neturėjo nei balso, nei klausos: po koplyčios skliautais skardėjo 
žviegimas ir kriuksėjimas sakytum kiaulidėj. 

— Na ir nusilesė šiandien,- su dideliu pasitenkinimu sušneko Žmonės 
prie altoriaus.- Visai nuo koto nusivarė. Turbūt vėl kur nors pas mergšes 
prisisiurbė. 

Jau trečią kartą nuaidėjo nuo altoriaus „J/e, missa est!"', tartum indėnų 
karo šūkis, kad net langai drebėjo. Tada karo kapelionas dar kartą metė 
akį į Aukojimo taurę, ar neliko ten nors lašiuko vyno, apmaudingai 
susiraukė ir kreipėsi į klausytojus: 

— Dabar galite eiti namo, niekšai. Viskas. Man regis, jūs neparodėte 
to tikrojo pamaldumo, kurį derėtų rodyti koplyčioj švento altoriaus aki- 
vaizdoj, valkatos jūs. Aukščiausiojo akyse nesigėdit garsiai juoktis, kosėti 
ir krenkšti, šurmuliuoti kojomis, netgi prieš mane, kuris čia atstovauja 
švenčiausiajai Mergelei Marijai, Jėzui Kristui ir Dievui Tėvui, mulkiai. 

Jeigu tas kartosis ir ateity, aš su jumis atsiteisiu kaip reikiant, kad žino- 
tumėt, jog yra ne tik tasai pragaras, apie kurį aš jums kalbėjau užpraeitą 
kartą, bet ir pragaras žemėj. Nuo pirmojo pragaro gal jūs ir išsigelbėsit, 
tačiau nuo antrojo - neišsisuksit. Abtreten!* 

Karo kapelionas, taip puikiai praktikuojąs seną, nuvalkiotą paprotį 
lankyti kalinius, nuėjo į zakristiją, persivilko, liepė jam pripilti bažnytinio 
vyno iš didžiulio apipinto butelio, išgėrė ir, rudojo patarnautojo padeda- 
mas, užsėdo ant savo arklio, kuris buvo pririštas prie tvoros. Bet čia pri- 
siminė Šveiką, nulipo nuo arklio ir nuėjo į raštinę pas tardytoją Bernisą. 

Karo tardytojas Bernisas pirmiausia buvo aukštuomenės žmogus, 
patrauklus šokėjas ir paleistuvis, baisiai nuobodžiaująs tarnyboje ir rašąsis 
į albumą vokiškus eilėraščius, kad visada turėtų paruoštą atsargą. Jis — 
svarbiausia viso karo teismo aparato grandis, nes jo rankose buvo sukaupta 
tokia aibė protokolų ir supainiotų aktų, jog visas Hradčanų karo lauko 
teismas jautė jam pagarbą. Jis nuolat nudangindavo kaltinamąją medžiagą 
ir būdavo priverstas prasimanyti naują. Sumaišydavo vardus, pamesdavo 
kaltinimo siūlus ir verpdavo naujus, kaip tik jam ateidavo į galvą. 
Dezertyrams primesdavo vagystę, o vagims - dezertyravimą. Suregzdavo 
ir politinių procesų, kuriuos išlauždavo iš piršto. Išdarinėdavo visokiausius 
fokusus, norėdamas įrodyti kaltinamuosius nusižengus tuo, kas jiems nė 
nesivaideno. Prigalvodavo jo didenybės įžeidimų ir savo paties išgalvotus 
posakius primesdavo kaltinamiesiems, kurių apeliacijos ir parodymai 
dingdavo nuolatiniame aktų ir nuorašų chaose. 

— Servus** - tarė karo kapelionas, paduodamas ranką,- kaip reikalai? 

— Nekaip,- atsakė karo tardytojas Bernisas,- taip sujaukta medžiaga, 
kad nė pats velnias nesusigaudys. Vakar pasiunčiau į teismą jau paruoštą 
vieno maištavusio vyruko medžiagą, bet man ją grąžino atgal, nes ten buvo 
kalbama ne apie maištavimą, o apie konservų vagystę. Be to, aš užrašiau 
ne tą numerį, tačiau kaip jie viską susekė, vienas Dievas težino. 

Karo tardytojas nusispjovė. 

— Loši kortomis?- paklausė karo kapelionas. 

— Visiškai prasišvilpiau. Paskutinį sykį lošėme makao su pulkininku, su 


* Marš! (Vok.) 
** Serwus (lot.) pažodžiui - "vergas"; vartojamas sveikinantis ir reiškia maždaug “Esu 
nuolankiausias jūsų tarnas". 

tuo plikiu, ir aš jam viską prakišau. Užtat turiu nusižiūrėjęs vieną mergio- 
tę... O tu, šventasis tėve, ką beveiki? 

— Man reikia pasiuntinio, - tarė karo kapelionas.- Paskutinis mano 
pasiuntinys buvo senis buhalteris, be aukštojo mokslo, tikrų tikriausias 
galvijas. Amžinai verkšlendavo ir melsdavosi, kad jį Dievas sergėtų, užtat 
aš ir pasiunčiau jį su žygio batalionu į frontą. Sako, šitą batalioną suteškino 
į šipulius. Paskui man buvo atsiuntę vieną vyruką, kuris nieko daugiau 
neveikdavo, tik sėdėdavo smuklėje ir gerdavo už mano pinigus. Tą dar 
būčiau galėjęs pakęsti, bet jo kojos prakaitavo. Aš jį taip pat išsiunčiau su 
žygio batalionu. Šiandien užtikau vieną vaikiną, kuris per pamokslą mano 
malonumui ėmė žliumbti. Šit jo man ir reikia. Pavarde jis Šveikas, o sėdi 
šešioliktojoj. Įdomu sužinoti, už ką jis sėdi ir ar negalima būtų man jį kaip 
nors iš ten pasiimti? 

Tardytojas ėmė knistis stalčiuose Šveiko bylos, bet kaip visada nieko 
negalėjo rasti. 

— Turbūt pas kapitoną Linhartą, - tarė jis, ilgai knaisiojęsis. - Velniai 
žino, kur man dingsta visos bylos. Matyt, aš jas pasiunčiau Linhartui. Tuoj 
aš jam paskambinsiu... Alio! Čia kalba vyresnysis leitenantas tardytojas 
Bernisas, ponas kapitone. Malonėkite pasakyti, ar nėra pas jus tokio Švei- 
ko bylos?.. Turi būti pas mane?.. Keista... Pats iš jūsų priėmiau? Iš tiesų 
keista... Sėdi šešioliktojo... Taip, žinau, ponas kapitone, kad šešioliktoji 
man priklauso. Bet aš maniau, kad Šveiko byla kur nors ten pas jus mėtosi... 
Su jumis taip nekalbėti?.. Pas jus niekas nesimėto?.. Alio, alio! 

Karo tardytojas Bernisas susikrimtęs atsisėdo prie stalo ir ėmė ko- 
neveikti netvarką tardymo žinyboje. Tarp jų seniai jau buvo įsišaknijęs 
priešiškumas, ir jie vienas kitam nenusileido. Jeigu Linhartui priklausanti 
byla patekdavo į Berniso rankas, tai šis nugrūsdavo ją taip, kad jau niekas 
nesurasdavo. Linhartas lygiai taip elgdavosi su Bernisui priklausančiomis 
bylomis. Panašiai dingdavo ir bylų priedai“. 

(Šveiko byla buvo rasta karo lauko teismo archyve tik po perversmo su 
šia pastaba: „Kėsinosi atvirai veikti prieš mūsų valdovą ir mūsų valstybę". 
Ji buvo įkišta į kažkokio Josefo Kudelio bylą. Ant aplanko buvo padėtas 
kryžiukas, o po juo: „Išspręsta“ ir data.) 


* Trisdešimt procentų žmonių, patekusių į įgulos kalėjimą, išsėdėjo ten visą karo laiką 
nė sykio netardyti. (Aut. past.) 

— Taigi Šveikas dingo,- tarė Bernisas.- Liepsiu jį čia pašaukti ir jeigu 
nieko neprisipažins, paleisiu. Įsakysiu nuvesti pas tave, o visa kita jau tu 
pats pulke sutvarkyk. 

Išėjus karo kapelionui, tardytojas Bernisas liepė atvesti iš įgulos 
kalėjimo Šveiką ir privertė jį laukti prie durų, nes ką tik gavo iš policijos 
valdybos telefonogramą, kad reikalaujamą medžiagą prie pėstininkų eilinio 
Maiksnerio kaltinamojo akto Nr. 7267 priėmė raštinė Nr. 1 su kapitono 
Linharto parašu. 

Šveikas tuo tarpu dairėsi po karo tardytojo raštinę. 

Negalima sakyti, kad apstatymas būtų daręs labai puikų įspūdį. Ypač 
nemaloniai atrodė įvairių Galicijoj ir Serbijoj armijos įvykdytų egzekucijų 
nuotraukos. Tai buvo meniškos fotografijos sudegintų namų ir apsvilusių 
medžių, kurių šakos buvo nulinkusios nuo pakartųjų. Itin gera buvo 
nuotrauka iš Serbijos, vaizduojanti pakartą šeimą: mažas berniukas, tėvas 
ir motina. Du kareiviai su durtuvais sergsti medį su pakartaisiais, o 
karininkas kaip nugalėtojas stovi priešaky ir rūko papirosą. Kitoje pusėje, 
antrame plane, matyti veikianti lauko virtuvė. 

— Tai kaipgi čia jums atsitiko, Šveikai? - paklausė tardytojas Bernisas, 
pridėdamas telefonogramą prie bylos. - Ką gi ten pridarėte? Prisipažinsite 
ar lauksite, kol bus sudarytas kaltinamasis aktas? Ne, brangusis, šitaip 
netinka. Neįsivaizduokit, kad jūs esate kokiame nors teisme, kur jūsų bylą 
nagrinėja neišmanėliai civiliai. Čia karo teismas. Išsigelbėti nuo griežtos 
ir teisingos bausmės galite vieninteliu būdu - prisipažindamas. 

Jei atsitikdavo, kad tardytojas Bernisas nudangindavo kaltinamąją 
medžiagą, tuomet jis panaudodavo ypatingą metodą. Tačiau, kaip matote, 
šitas metodas niekuo ypatingu nepasižymėjo, ir netenka stebėtis, kad to- 
kio tardymo rezultatai būdavo lygūs nuliui. 

Tardytojas Bernisas manė esąs toks įžvalgus. kad, neturėdamas jokios 
medžiagos prieš kaltinamąjį, - nežinodamas, kuo jį kaltinti ir išvis už ką 
jis čia pasodintas, - vien tik stebėdamas jo elgesį bei fizionomiją tardy- 
mo metu, sumodavo, už ką šitas žmogus laikomas įgulos kalėjime. Jis 
buvo toks įžvalgus ir taip puikiai pažino žmones, kad vienam čigonui, 
pakliuvusiam iš savo pulko į įgulos kalėjimą už tai, kad pavogė kelis tu- 
zinus marškinių (jis buvo sandėlininko padėjėjas), Bernisas iškėlė politi- 
nį kaltinimą, neva tasai kažkokioje smuklėje kalbėjęsis su kareiviais, kaip 
iš čekų ir slovakų žemių sukurti savarankišką valstybę su slavų karaliu- 
mi priešaky. 

— Mes turime dokumentus, - tarė jis nelaimingam čigonui, - jums lie- 
ka tik prisipažinti, kurioje smuklėje jūs tai kalbėjote, kurio pulko kareiviai 
jūsų klausėsi ir kada tai įvyko. 

Nelaimingasis čigonas išgalvojo ir datą, ir smuklę, o grįždamas iš 
tardymo, ėmė ir pabėgo iš įgulos kalėjimo. 

— Jūs nenorite nieko prisipažinti?— paklausė Bernisas, matydamas, kad 
Šveikas tyli kaip žemė. - Jūs nenorite pasakyti, kaip čia pakliuvote, už ką 
pasodintas? Man bent jau galėtumėt tatai pasakyti, kol aš pats jums 
nepriminiau. Įspėju jus dar kartą, prisipažinkite. Jums bus geriau, nes tai 
palengvins tardymą ir sušvelnins bausmę. Šiuo atžvilgiu pas mus lygiai 
taip kaip ir civiliniuose teismuose. 

— Drįstu pranešti, - suskambo atviraširdis Šveiko balsas, kad aš čia, 
įgulos kalėjime, esu lyg ir rastinukas. 

— Ką jūs tuo norite pasakyti? 

— Drįstu pranešti, galiu tą paaiškinti labai paprastai. Mūsų gatvėj gyvena 
anglininkas, jis turi visiškai nekaltą dviejų metų berniuką, o tasai kartą 
pats vienas nudrožė pėsčias iš Vinohradų į Libenį“, kur policininkas rado 
ji sėdintį ant šaligatvio. Nuvedė jį policininkas į nuovadą, o ten šitą dviejų 
metų vaiką uždarė. Kaip matote, berniukas buvo visiškai nekaltas, O jį vis 
dėlto uždarė. Jeigu jo būtų paklausę, už ką sėdi, tai jis būtų nežinojęs, ką 
atsakyti, nes nemokėjo kalbėti. Va ir su manim maždaug tas pats. Aš irgi 
rastinukas. 

Tardytojas greitu žvilgsniu permetė Šveiką nuo kojų ligi galvos, bet 
tučtuojau atlyžo. Tokia ramybė ir toks nekaltumas dvelkė iš visos Šveiko 
būtybės, stovinčios prieš tardytoją, kad Bernisas apmaudingai ėmė 
žingsniuoti po raštinę, ir velniai žino, kuo visa tai būtų baigęs!, tik visa 
laimė, kad jis Šveiką pažadėjo kapelionui. 

Pagaliau tardytojas sustojo prie stalo: 

— Klausykit,- tarė jis Šveikui, abejingai besidairančiam į šalis, - jeigu 
jūs dar kartą pateksit man į nagus, ilgai to neužmiršit... Išveskit jį! 

Išvedus Šveiką atgal į šešioliktąją, Bernisas liepė pašaukti vyresnįjį 

- Ligi tolesnių nurodymų,- pasakė jis trumpai,- Šveikas atiduodamas 
pulko kapeliono žinion. Paruoškit leidimą ir Šveiką su dviem sargybiniais 
nuveskit karo kapelionui! 

— Ar įsakysite jį vesti surakintą, ponas vyresnysis leitenante? 

Tardytojas trenkė kumščiu į stalą. 
— Asile. Aš juk aiškiai pasakiau: paruoškit leidimą. 


ir baigėsi žodžiais: 

— Pagaliau supratot, kad jūs - vainikuotas asilas! 

Taip vadinti derėtų tik karalius ir imperatorius, tačiau net paprastas 
vyresnysis prižiūrėtojas, nevainikuota asmenybė, nebuvo tuo patenkintas. 
Išėjęs iš tardytojo, jis spyrė kaliniui, kuris plovė koridorių. 


+ — 


Naktis, praleista įgulos kalėjime, visada išliks kaip mielas prisiminimas. 

Greta šešioliktosios buvo vienutė, niauri skylė, kurioje ir tąnakt klykė 
uždarytas kareivis, kuriam viršila Ržepa už kažkokį nusižengimą drausmei 

Nutilus klyksmui, šešioliktojoj buvo girdėti, kaip treška utėlės po be- 
siutėlinėjančių kalinių nagais. 

Įdubime virš durų, už apsauginių grotelių rūko žibalinė lempa, sklei- 
džianti dulsvą šviesą. Žibalo kvapas mišo su nesipraususių žmonių kūnų 
tvaiku ir naktikubilio smarve, nes po kiekvieno pasinaudojimo jame atsiver- 
davo dvokianti gelmė, ir nauja kvapų banga siūbteldavo į šešioliktąją 
kamerą. 

Nuo blogo maisto visų virškinimas buvo sutrikęs, viduriai išsipūtę nuo 
dujų, kurios verždavosi nakties tyloje, į tai atsiliepdavo tokie patys signa- 
lai, palydimi įvairių sąmojų. 

Koridoriuj kaukšėjo vienodi sargybinių žingsniai, retkarčiais duryse 
prasiverdavo vilkelis, ir „archangelas“ pažvelgdavo vidun. 

Vidurinėj lovoj kažin kas tyliu balsu pasakojo: 

— Mane čia pas jus atkėlė, kai bandžiau pabėgti, o anksčiau sėdėjau 
dvyliktojoj. Tenai lyg ir lengviau. Atvedė kartą pas mus tokį vaikiną iš vienos 
provincijos. Gavo tas vyrukas: dvi savaites už tai, kad priimdavo nakvynėn 
kareivius. Iš pradžių manė - politinis sąmokslas, bet paaiškėjo, kad už 
pinigus. Jis turėjo sėdėti su lengvais nusikaltėliais, bet ten jų buvo pilna, 
tai pateko pas mus. Ir ko tik jis neatsinešė, ir ko tik jam neatsiųsdavo, nes 
kažkodėl jam leido naudotis savo mitalu šalia kalėjimo davinio. Net rūkyti 

jam buvo galima. Atsibogino jis du kumpius, šitokį didžiulį kepalą duonos, 
kiaušinių, sviesto, papirosų, tabako. Na, žodžiu, apie ką tik žmogus gali 
svajoti, visko buvo jo dviejuose ryšuliuose. O vaikinas įsivaizdavo, kad vis- 
ką jis turi suryti vienas. Ėmėm jį prašyti gražiuoju, kadangi pats nesusi- 
prato privaląs pasidalyti su mumis, kaip dalydavosi visi mūsų vyrai, ką 
nors gavę. Ojis, godišius,- ne, girdi čia jam reiksią sėdėti dvi savaites, ir jis 
sugadinsiąs skilvį kopūstais ir supuvusiom bulvėm, kurių mums duodavo 
pietums. Jis perleidžiąs mums valdiškus pietus ir duonos davinį, jis ne- 
prieštaraująs, tiktai kad mes pasidalytume lygiomis arba valgytume paeiliui. 
Pasakysiu jums, švelnios tai buvo sielos žmogus: ant naktikubilio tūpti 
nenorėjo, atidėliodavo rytdienai ir per pasivaikščiojimą tatai atlikdavo 
kiemo išvietėj. Buvo toks išlepintas, kad net klozetinio popieriaus atsinešė. 
Mes jam pasakėm, kad mums nusišnypšti ant jo porcijos, ir kentėjom dieną, 
kitą, trečią. Vaikinas kimšo kumpius, tepė ant duonos sviesto, lupo kiauši- 
nius, žodžiu,- gyveno. Rūkė papirosus ir net užtraukti niekam neduodavo. 
Mes, girdi, neturį teisės rūkyti, o jeigu „archangelas“ pamatytų, kad duodąs 
rūkyti, tai jį pasodintų į vienutę. Žodžiu, kaip aš jau sakiau, mes tris dienas 
kentėjom. Ketvirtą dieną, naktį, atėjo atsiskaitymo valanda. Vyrukas 
atsikėlė iš ryto. Tiesa, užmiršau jums pasakyti, kad jis kiekvieną dieną rytą, 
per pietus ir vakare prieš guldamas melsdavosi, ilgai melsdavosi. Pasimeldė, 
vadinas, ir palindo po gultais prie savo ryšulių. Taip, ryšuliai ten gulėjo, 
bet subliūškę, susiraukšlėję kaip džiovintos slyvos. Jis kad paleis gerklę, 
jog jį apvogė, jam paliko tik klozetinį popierių. Paskui nuščiuvo, kokias 
penkias minutes pagalvojo, nusprendė, kad mes pajuokavom, kad viską 
kur nors paslėpėm. Sako mums, netgi taip linksmai: „Žinau, jūs išdaigi- 
ninkai ir man viską grąžinsit. Na ir mitriai jums išėjo!" Buvo ten vienas iš 
Libenio, tasai ir sako jam: „Žinote ką, užsiklokite visas antklode ir skai- 
čiuokite ligi dešimties, o paskui pasižiūrėkit į savo ryšulius". Mūsų vaikinas 
kaip paklusnus berniukas palindo po antklode ir skaičiuoja: „Vienas, du, 
trys..." O libeniškis sako: „Ne taip greitai, pamažu". O tasai po antklode 
vėl pradeda skaičiuoti. Pamažu, su pertraukomis: „Vienas... du... trys..." 
Suskaičiavęs ligi dešimties, išsirangė iš po gultų ir pasižiūrėjo į ryšulius. 
„Jėzau Marija!" - ėmė klykti, nes ryšuliai buvo tušti kaip ir pirma. O čia 
dar tasai idiotiškas jo snukis,- galėjai sprogti iš juoko. O libeniškis vėl 
sako: „Na, pabandykit dar kartą!" Tai ar tikėsit, tasai taip apkvaišo, kad 
pamėgino dar karta, o kai pamatė, kad ten nieko nėra, tik klozetinis 

popierius, ėmė daužyti duris ir rėkti: „Mane apvogė, mane apvogė! 
Gelbėkit! Atidarykit, dėl Dievo, atidarykit!" Kaipmat atlėkė prižiūrėtojai, 
tvirtinom, kad jis pamišo, kad vakar ligi vėlyvos nakties ėdė ir viską pats 
surijo. O jis tik verkia ir visą laiką kartoja: „Juk turi būti kur nors trupi- 
nių“. Jie ėmė ieškoti trupinių, bet, žinoma, nieko nerado, nes ir mes 
nekvaili. Ko patys nesušveitėm, virve pasiuntėm paštu į antrą aukštą. Nieko 
pas mus nesusekė, nors tasai kvailys ir zyzė savo: „Bet juk trupinių iš tiesų 
turi būti kur nors!" Visą dieną nieko neėdė, tik Žiūrėjo, ar nevalgo kas 
nors, ar nerūko. Kitą dieną jis pietų net nepalietė, tačiau vakare jam 
pravertė ir supuvusios bulvės, ir kopūstai. Tik jau nebesimeldė kaip pir- 
miau, puldamas šutinti kumpių ir kiaušinių. Vėliau vienas iš mūsiškių kažin 
kokiu būdu prasigyveno machorkos, ir čia tasai pirmą kartą prašnekino 
mus, kad duotume dūmo užtraukti. Špygą mes jam davėm. 

— O aš bijojau, kad jūs galėjot duoti jam užsitraukti,-pasakė Šveikas.— 
Tuo jūs būtumėt sugadinęs visą pasakojimą. 

Toks kilnumas pasitaiko tik romanuose, o įgulos kalėjime ir tokiomis 
aplinkybėmis tas vadintųsi kvailystė. 

— O po antklode nebuvot jo pakišę?, - pasigirdo kažkieno balsas. 

- Šitą užmiršome. 

Kilo tylūs debatai, ar po viso to reikėjo pakišti jį po antklode, ar ne. 
Dauguma pasisakė „už“. 

Kalbos pamažu nuščiuvo. Kaliniai migo, gremždamies pažastis, krūtines 
ir pilvus, kur dažniausiai veisiasi utėlės. Migo, užsitraukę ant galvų utėlėtas 
antklodes, kad netrukdytų žibalinės lempos šviesa. 

Aštuntą valandą ryto Šveiką iššaukė, įsakė eiti į raštinę. 

— Kairėj raštinės durų pusėj stovi spjaudyklė, ten būna nuorūkų,- švietė 
vienas kalinys Šveiką. - Be to, pirmame aukšte praeisi dar pro vieną. 
Laiptus šluoja devintą, taigi ten ką nors rasi. 

Bet Šveikas nepateisino jų vilčių. Į šešioliktąją kamerą jis nebegrįžo. 
Devyniolika baltakelnių svarstė ir spėliojo visokius dalykus. 

Vienas strazdanotas apsauginis, turėjęs lakiausią vaizduotę, paskelbė, 
jog Šveikas kėsinosi nužudyti savo kuopos vadą ir kad jį išvedė į Motolo 
aikštę sušaudyti. 

ŠVEIKAS TARNAUJA 
KARO KAPELIONO PASIUNTINIU 


Vėl prasidėjo Šveiko odisėja: garbės eskortas, kurį sudarė du kareiviai 
su nuogais durtuvais, vedė ji pas karo kapelioną. 

Šveiką lydėjo du sargybiniai: vienas iš jų buvo liesas išstypėlis, kitas — 
mažas dručkis. Išstypėlis šlubavo dešine koja, mažasis - kaire. Abu tarnavo 
užnugaryje, nes prieš karą buvo visiškai atleisti nuo karo tarnybos. 

Jiedu rimtai ėjo grindiniu, tarpais žvilgčiodami į Šveiką, žingsniuojantį 
vidury ir retkarčiais atiduodantį pagarbą. Jo civiliniai drabužiai ir kariška 
kepurė, su kuria jis išėjo į kariuomenę, dingo įgulos kalėjimo sandėly, ir 
jam buvo išduotas senas munduras, anksčiau priklausęs, matyt, kažkokiam 
pilvūzui, visa galva aukštesniam už Šveiką. Į kelnes, kuriomis buvo 
apsimovęs, būtų sulindę dar trys Šveikai. Jos kone siekė kaklą, ir begalė 
klosčių, krintančių iki pat kulnų, nenoromis traukė praeivių dėmesį. 
Milžiniška, nešvari ir taukuota palaidinė užlopytomis alkūnėmis maskatavo 
ant Šveiko kaip švarkas ant kaliausės. Kelnės buvo nukarusios kaip cirko 
klouno. Uniforminė kepurė, kurią jam taip pat sukeitė įgulos kalėjime, 
smuko ant ausų. 

Į praeivių pajuokas Šveikas atsakydavo švelnia šypsena ir šiltu, lipšniu 
savo gerų akių žvilgsniu. 

Taip žygiavo jie į Karliną, kur gyveno kapelionas. 

Pirmas Šveiką užkalbino mažasis dručkis. Jie ėjo Mala Strana po galerija. 

— Iš kur būsi? 

— Iš Prahos. 

— Nepabėgsi nuo mūsų? 

Į pašnekesį įsikišo išstypėlis. Nuostabus reiškinys: maži storuliai daž- 
niausiai būna geraširdžiai optimistai, o liesi ištįsėliai - daugiausia skeptikai. 

Dėl to ištįsėlis pasakė mažajam: 

— Kad galėtų, tai pabėgtų. 

— O kuriems galams jam bėgti?- atsiliepė mažasis dručkis.- Jis ir taip 
kaip ir laisvas, ne karo kalėjime. Va ir paketą nešu. 

— O kas tenai tame pakete parašyta karo kapelionui?- paklausė 
išstypėlis. 

— Šito nežinau. 

— Na, matai - nežinai, o šneki. 

Karlo tiltą jie perėjo visiškai tylėdami. Karlo gatvėje mažasis storulis 
vėl pašnekino Šveiką: 

— Ar nežinai, kam tave vedam pas karo kapelioną? 

- Išpažinties.- nerūpestingai atsakė Šveikas.- rytoj mane kars. Taip 
visuomet daro ir vadina tai sielos nuraminimu. 

— O už ką tave... šitąji? — atsargiai paklausė išstypėlis, o dručkis tuo 
tarpu su užuojauta nužvelgė Šveiką. 

Abu sargybiniai buvo kaimo amatininkai, šeimų tėvai. 

— Nežinau,- atsakė Šveikas, geraširdiškai šypsodamasis, - nieko 
nežinau. Matyt, toks likimas. 

— Vadinasi, gimei po nelaiminga žvaigžde.- žinovo tonu ir užjausdamas 
pratarė mažasis.- Pas mus. Jasenių kaime, prie Josefovo, per Prūsų karą 
irgi taip vieną pakorė. Atėję išvedė. nieko jam nepasakę, ir Josefove pakorė. 

— Aš manau. kad taip sau. nei už šį, nei už tą, žmonių nekarsto, — 
skeptiškai tarė išstypėlis. - Visuomet turi atsirasti kokia nors priežastis, 
kad galima būtų pagrįsti. 

— Kai nėra karo.- pratarė Šveikas.- tai tokie dalykai gal ir pagrindžiami, 
bet karo metu dėl vieno žmogaus niekas nesuka galvos. Jis gali kristi 
kautynių lauke arba būti pakartas namie. Ropė ne saldesnė už ridiką. 

— Klausyk, ar tu ne koks politinis? paklausė ištįsėlis. Iš jo tono galima 
buvo spėti, kad jis darosi palankesnis Šveikui. 

- Politinis, ir dar koks,- nusijuokė Šveikas. 

— Gal tu nacionalsocialistas? 

Dabar jau mažasis dručkis tapo atsargus. Jis įsikišo į pokalbį: 

— Kas mums galvoj, - tarė jis. - Be to, visur pilna Žmonių ir į mus Žiūri. 
Gal mes kur nors skersgatvy galėtume numauti durtuvus, kad taip baisiai 
neatrodytų. Ar tu nepabėgsi? Nes, Žinai, mes už tai turėtume nemalonumų. 
Ar ne tiesą sakau, Tonikai?- kreipėsi jis į išstypėlį, kuris tyliai atsakė: 

— Durtuvus galėtume numauti. Juk čia savas žmogus. 

Jo skepticizmas dingo, o širdis prisipildė gailesčio Šveikui. Jie nužiū- 
rėjo patogų skersgatvį, kur nusimovė durtuvus, ir dručkis leido Šveikui 
eiti greta jo. 

— Tu užsirūkytum, klausyk,- tarė jis,- jeigu jau... 

Jis norėjo pasakyti: „Kas žino, ar duos tau užsirūkyti prieš kardami", 
bet nebaigė sakinio, pajutęs, kad tai būtų netaktiška. Visi užsirūkė, ir 
sargybiniai ėmė pasakoti Šveikui apie savo šeimas, gyvenančias Kralovė 
Hradeco rajone, apie žmonas, vaikus, apie žemės sklypelį, apie vienintelę 
karvę... 

— Troškulys ima, - tarė Šveikas. 

Išstypėlis ir mažasis susižvalgė. 

— Vienam bokalui ir mes užeitume,-pasakė mažasis pajutęs, jog iš- 
stypėlis sutinka,- tik kur nors taip, kad nekristų akis. 

— Einam į „Kukliką“, — pasiūlė Šveikas,- ten virtuvėj galėsit palikti 
šautuvus, šeimininkas Serabona - sakalas“, jo nėra ko bijoti. Ten groja 
smuiku ir armonika,- varė toliau Šveikas,- būna ten gatvės merginų ir 
kitokios smagios draugijos, kuri neįleidžiama į „Reprezentaką""'. 

Išstypėlis su dručkiu susižvalgė dar kartą, ir pirmasis nusprendė: 

— Tai užvesk mus ten, ligi Karlino dar toloka. 

Pakeliui Šveikas pasakojo įvairius anekdotus, ir jie, kuo puikiausiai 
nusiteikę, įžengė į „Kukliką" ir padarė taip, kaip patarė Šveikas. Šautuvus 
paslėpė virtuvėj ir nuėjo į salę, kur grojo smuikas ir armonika, kur visoje 
patalpoje skambėjo mėgstamos dainos „„Ant Pankraco, ant kalvos, nuostabi 
alėja" garsai. 

Kažkokia mergelė sėdėjo ant nusivalkiojusio jaunuolio su sulaižytu 
sklastymu kelių ir išparpusiu balsu dainavo: 

Pamylėjau aš mergiotę, - 
O jau kitas tampo ją. 


Prie vieno stalo miegojo sardinininkas“*. Tarpais jis prabusdavo, 
trenkdavo kumščiu į stalą, sumurmėdavo „Šito nedovanosiu!'' ir vėl 
užmigdavo. Už biliardo, po veidrodžiu, sėdėjo trys merginos ir per visą 
salę šaukė geležinkeliečiui konduktoriui: 

— Jaunuoli, pavaišink mus vermutu! 

Šalia muzikantų du vyrai ginčijosi dėl kažkokios Marženos, kurią vakar 
sugriebė patruliai. Vienas esą tai matęs savo akimis, o antras tvirtino, kad 
vakar ji nuėjusi su kažkokiu kareiviu miegoti į „Valšumo“ viešbutį. 

Prie pat durų sėdėjo kareivis su keliais civiliais ir pasakojo jiems, kaip 
jis buvo sužeistas Serbijoj. Jo ranka buvo parišta, kišenės prigrūstos 
papirosų, kurių jam pridovanojo kompanionai. Jis vis kartojo, kad daugiau 
negalįs gerti, o vienas iš bičiulių, nuplikęs seniokas, kiekvieną kartą jį 
pertraukdavo: 

- Išgerkit jau, kareivėli! Kas žino, ar susieisim kada nors? Gal įsakyti, 
kad jums ką nors pagriežtų? Mėgstate „Našlaitę"? 

Tai buvo plikio senioko mėgstama daina. Ir iš tikrųjų po akimirkos 
smuikas su armonika užplerpė „Našlaitę“, o seniokui klausant ištryško 
ašaros, ir jis uždainavo drebančiu balsu: 


Kai truputį paūgėjau, 
Apie mamą klausinėjau, 
Apie mamą klausinėjau... 


Nuo kito stalo pasigirdo: 
— Užteks! Trauk ją velniai! Nešdinkitės po plyniais su savo našlaite! 
Ir, griebdamasis paskutinės priemonės, priešiškasis stalas užplėšė: 


Atsiskirti, atsiskirti - 
Tai kankinti savo širdį. 
- Franta,- pašaukė jie sužeistą kareivį, kai, nustelbę „Našlaitę“, baigė 


dainuoti „Atsisveikinimą“,- Franta, palik juos, eik, sėskis pas mus! Spjauk 
į juos ir tempk čia papirosus. Mesk tu juos linksminęs, keistuoli! 

Šveikas ir jo sargybiniai susidomėję stebėjo viską, kas čia dėjosi. 

Šveikas, prieš karą čia dažnai sėdėdavęs, paskendo atsiminimuos, kaip 
„Kuklike“, būdavo, staiga išdygsta policijos komisaras Drašneras ir kaip 
jo bijodavo prostitutės, kurios sukūrė apie jį dainelę. 

Kartą jos uždainavo choru: 


Kai tas ponas, tas Drašneras, 
Gaudyt mūs aijojo, 

Tik Maržena nusigėrus 

Jo nepabijojo. 


Tą akimirką įėjo Drašneras su savo palyda, rūstus ir nepermaldau- 
jamas. Buvo panašu į kurapkų medžioklę. Policininkai suvarė visas prosti- 
tutes į krūvą. Ir Šveikas tąsyk pateko į tą krūvą, nes, savo nelaimei, 
komisarui Drašnerui pareikalavus iš jo asmens liudijimo, pasakė: „Ar tam 
jūs turite policijos valdybos leidimą?" Šveikas prisiminė ir vieną poetą, 
kuris sėdėdavo štai ten po veidrodžiu ir visuotiniame triukšme, aidint 
dainoms ir armonikai, rašydavo eilėraščius ir čia pat juos skaitydavo pros- 
titutėms. 

Šveiko sargybiniams panašių atsiminimų nekilo. Jiems viskas buvo 
perdėm nauja. Tatai jiems ėmė patikti. Pirmasis, kuris iš jų pasijuto kaip 
Žuvis vandeny, buvo mažasis dručkis, nes šitokie žmonės dar be optimizmo 
turi didelį polinkį į epikūrizmą. Išstypėlis valandėlę kovojo su savim. Tačiau 
kaip dingo jo skepticizmas, lygiai taip pamažu išgaravo ir jo atsargumas 
bei šalto protavimo likučiai. 

— Eisiu pašokti, - tarė jis po penkto bokalo alaus pamatęs, kaip poros 
šoka šliapaką. 

Mažasis visas atsidavė gyvenimo džiaugsmams. Šalia jo sėdėjo viena 
mergina ir blevyzgojo. Jo akys žėrėjo. Šveikas gėrė. Ištįsėlis pašokęs grįžo 
prie stalo su partnere. Sargybiniai dainavo, šoko, be perstojo gėrė ir 
plekšnojo savo kaimynes. 

Parduodamos meilės, nikotino ir alkoholio atmosferoj nematomas 
pleveno senas šūkis: „Po mūsų - kad ir tvanas". 

Po pietų prie jų prisėdo kažkoks kareivis ir pasiūlė savo paslaugas - už 
penkias kronas jis galįs padaryti flegmoną ar kraujo užkrėtimą. Injekcinį 

švirkštą jis turįs čia ir galįs jiems įšvirkšti į koją arba ranką žibalo*. Dėl 
šitos operacijos jie išgulėsią ne mažiau kaip du mėnesius, o jeigu vilgysią 
žaizdą seilėmis, tai ir ištisą pusmetį, o, ko gero, ir visai išsisuksią nuo karo 
tarnybos. 

Išstypėlis, galutinai netekęs dvasinės pusiausvyros, nuėjo su kareiviu į 
išvietę įsileisti sau į koją Žibalo. 

Kai diena jau krypo vakarop, Šveikas pasiūlė vykti pas karo kapelio- 
ną. Mažasis dručkis, kuris vos galėjo apversti liežuvį, gundė Šveiką dar 
pasilikti. Išstypėlis buvo irgi tos pat nuomonės, kad karo kapelionas gali 
palaukti. Tačiau Šveikui „Kuklike?' jau nusibodo, ir jis pagrasino, kad eis 
vienas. | 

Jie išėjo, bet Šveikas turėjo iš anksto pasižadėti, kad dar kur nors sustos. 
Apsistojo jie už „Florencijos“, vienoj mažoj kavinėj, kur dručkis pardavė 
savo sidabrinį laikrodį, kad galėtų dar pasismaginti. 

Iš ten Šveikas jau vedė juos už parankių. Darbo jis turėjo nemažai. 
Sargybinių kojos visą laiką. pynėsi, ir juos nuolat traukė kur nors užsukti. 
Mažasis dručkis vos nepametė paketo karo kapelionui, todėl Šveikas buvo 
priverstas paketą nešti pats. 

Šveikui tekdavo perspėti juos kiekvieną kartą, kai jie susitikdavo 
karininką arba kokį nors puskarininkį. Nežmoniškomis pastangomis jam 
galiausiai pavyko juos atvilkti ligi Kralovo gatvės, kur gyveno karo ka- 
pelionas. Šveikas patsai užmovė jiems ant šautuvų durtuvus ir, kumščiuo- 
damas į pašonę, privertė, kad jie vestų jį, o ne atvirkščiai. 

Antrame aukšte, kur ant durų buvo prikalta vizitinė kortelė „Otas Ka- 
cas, karo kapelionas", duris atidarė kažkoks kareivis. Iš gretimo kambario 
sklido balsai, butelių ir bokalų skambesys. 

— Wir... melden... Herr... Feldkurat,- vos pralemeno išstypėlis, atiduo- 
damas pagarbą kareiviui,- ein... Paket... und ein Mann gebracht**". 

— Drožkit vidun,- tarė kareivis.- Kur gi jūs taip prisisiurbėt? Beje, ka- 
ro kapelionas taip pat...- ir jis nusispjovė. 


* Tai pakankamai patikimas būdas patekti į ligoninę. Tačiau iš patinime užsilikusio 
žibalo kvapo galima tai atpažinti. Benzinas geriau, nes greitai išgaruoja. Vėliau imta 
švirkšti benzino ir eterio mišinio, o dar vėliau padaryta ir kitokių patobulinimų. 
(Aut. past.) 

** Turim... garbę... pranešti... karo kapelione... kad pristatėm... paketą... ir žmogų (vok). 

Kareivis nunešė paketą. Įėjusieji ilgai laukė, ko! pagaliau atsidarė durys, 
ir į prieškambarį ne įėjo, o nerte įnėrė karo kapelionas. Jis buvo su viena 
liemene, rankoj laikė cigarą. 

- Tai jūs jau čia,- tarė jisai Šveikui.- O šitie jus atvedė. Ė... ar neturite 
degtukų? 

— Ne, ponas kapelione, degtukų neturiu,- atsakė Šveikas. 

— Ė... o kodėl neturit degtukų? Kiekvienas kareivis privalo turėti 
degtukų, kad galėtų uždegti. Kareivis, kuris neturiu degtukų, yra... Kas jis 
yra? 

- Drįstu pranešti, yra kareivis be degtukų,- atsakė Šveikas. 

— Visai teisingai, yra kareivis be degtukų ir niekam negali duoti ugnies. 
Tai viena, o dabar - antra. Ar nedvokia tavo kojos? 

— Ne, nedvokia. 

— Tai antra. O dabar - trečia. Degtinę geriate? 

— Ne, degtinės negeriu, tiktai romą. 

— Puiku! Pažvelkite į šitą kareivį. Aš jį pasiskolinau vienai dienelei iš 
vyresniojo leitenanto Feldhuberio; tai jo pasiuntinys. Jis nieko negeria, 
toksai bl... bl... blaivininkas ir dėl to droš su žygio kuopa. Todėl, kad man 
tokių Žmonių nereikia. Tai ne pasiuntinys, o karvė. Ji taip pat geria tik 
vandenį ir mykia kaip bulius. 

— Tu blaivininkas,- kreipėsi jis į kareivį,- ir nesigėdi. Gausi porą antausių. 

Čia karo kapeliono dėmesį patraukė Šveiką atvedę vyrai, kurie, nors iš 
paskutiniųjų stengėsi stovėti tiesiai, svyravo bergždžiai mėgindami pa- 
siremti savo šautuvais. 

- Juk jūs g... girti! - tarė kapelionas.- Jūs nusilakėte, eidami tarnybą! 
Už tai liepsiu jus pasodinti! Šveikai, atimkite iš jų šautuvus, nuveskite į 
virtuvę ir saugokite, kol ateis sargybiniai jų išsivesti. Aš tuojau pa... pa- 
skambinsiu į kareivines. 

Taip Napoleono žodžiai „Kare padėtis keičiasi kas akimirksnį' čia 
visiškai pasitvirtino. 

Rytą sargybiniai vedė Šveiką su nuogais durtuvais ir bijojo, kad jis ne- 
pabėgtų; dabar juos vedė Šveikas ir galų gale pats turėjo juos sergėti. 

Iš pradžių tie ir nesusigaudė, kas čia atsitiko. Tik kai atsisėdo virtuvėj 
ir pamatė prie durų Šveiką su durtuvu ant šautuvo, jiems pasidarė aiškiau. 

— Kad ko nors gavus išgerti,- atsiduso mažasis optimistas, o ištįsėlį vėl 
ištiko skepticizmo priepuolis, ir jis pareiškė, kad visa tai — niekšinga 

išdavystė. Jis ėmė garsiai kaltinti Šveiką, kad per jį pateko į tokią padėtį, ir 
prikaišiojo, kad, girdi, Šveikas kalbėjęs, jog jį rytoj pakars, o dabar išeina, 
"dir išpažintis, ir pakorimas - vien tik akių muilinimas. 

Sveikas tylėdamas žingsniavo palei duris. 

— Asilai buvome! - klykė išstypėlis. 

Išklausęs visus kaltinimus, Šveikas pagaliau prabilo: 

— Dabar jūs bent matote, kad kariuomenėj tarnauti - tai ne medų laižyti. 
Aš tik vykdau savo pareigą. Į šitą istoriją aš įklimpau atsitiktinai kaip ir 
jūs, tačiau, kaip žmonės sako. man nusišypsojo laimė. 

— Kad ko nors gavus gerti,-nusiminęs pakartojo optimistas. 

Ištįsėlis atsistojo ir svirduliuodamas priėjo prie durų. 

- Leisk mus namo,- tarė jis Šveikui,- nekvailiok, drauguži. 

- Atsitrauk! — riktelėjo Šveikas.- Aš turiu jus sergėti. Dabar mes 
nepažįstami. 

Tarpdury atsirado karo kapelionas. 

— Aš... aš niekaip negalėjau prisiskambinti į tas kareivines. Drožkit namo 
ir at... atsiminkite, kad tarnyboj lakti ne... nevalia. Marš! 

Kapeliono garbei reikia pasakyti, kad jis į kareivines neskambino, nes 
neturėjo telefono, o kalbėjo į stalinę elektros lempą. 


II 


Jau trečia diena Šveikas tarnavo karo kapeliono Oto Kaco pasiuntiniu 
ir per tą laiką jį matė tik vieną kartą. Trečią dieną atėjo vyresniojo leite- 
nanto Helmico pasiuntinys pasakyti Šveikui, kad šis eitų parsivesti karo 
kapeliono. 

Eidamas pasiuntinys papasakojo Šveikui, kad kapelionas susiriejo su 
vyresniuoju leitenantu Helmicu ir sudaužė pianiną, kad jis girtas kaip pė- 
das ir nenori eiti namo. Vyresnysis leitenantas Helmicas, taip pat girtas, 
išmetė kapelioną ant laiptų, tad dabar tasai sėdi prie durų ant grindų ir 
snaudžia. 

Šveikas, atvykęs į vietą, papurtė karo kapelioną, o kai tasai sumykė ir 
praplėšė akis, Šveikas atidavė pagarbą ir raportavo: 

— Turiu garbę pranešti, ponas kapelione, kad atvykau. 

— O kojjums čia reikia? 

— Drįstu pranešti, ponas kapelione, atėjau jūsų vestis. 

— Atėjot manęs vestis - o kur mes eisim? 

— Namo, ponas kapelione. 

— O ko mums eiti namo - lyg aš ne namie? 

— Ne, ponas kapelione, jūs esat ant laiptų svetimuos namuos. 

— O kaip... kaip aš čia... patekau? 

— Drįstu pranešti, buvote svečiuos. 

- Svečiuos... aš ne... nebuvau... Jūs... kly... klystate... - Šveikas pastatė 
karo kapelioną ant kojų ir atrėmė jį į sieną. Tasai svirduliavo, griuvinėjo 
ant Šveiko ir visą laiką kartojo: — Aš parvirsiu... parvirsiu,- išlemeno dar 
sykį, kvailai šypsodamasis. 

Galų gale Šveikui pavyko jį atremti į sieną, ir šitaip stovėdamas jis vėl 
ėmė snausti. Šveikas jį išbudino. 

— Ko jums reikia?-paklausė kapelionas bergždžiai stengdamasis 
nučiuožti palei sieną ant žemės.- Kas jūs esate? 

- Drįstu pranešti, ponas kapelione,- atsakė Šveikas, prišliedamas 
kapelioną prie sienos,- aš esu jūsų pasiuntinys. 

— Neturiu aš jokių pasiuntinių,- šiaip taip vebleno karo kapelionas, 
kėsindamasis užvirsti ant Šveiko,- ir joks aš kapelionas. 

— Aš esu kiaulė,- pridūrė jis su girto Žmogaus atvirumu. — Paleiskit 
mane, aš jūsų nepažįstu. 

Trumpa kova pasibaigė visiška pasiuntinio pergale. Šveikas ta pergale 
pasinaudojo ir nutempė kapelioną laiptais ligi paradinių durų, kur šis rim- 
tai pasipriešino, kad nebūtų išvilktas į gatvę. 

- Ašjūsų, pone, nepažįstu,- tvirtino jis, kovodamas su Šveiku.- Pažįstate 
Otą Kacą? Tai aš. 

— Aš pas arkivyskupą buvau! - šūkavo jis, laikydamasis už durų.- 
Manimi domisi Vatikanas, suprantate?! 

Šveikas nutarė apsieiti be savo „drįstu pranešti" ir prabilo į karo 
kapelioną intymiu tonu. 

— Paleisk ranką, sakau,- tarė jis,- nes šveisiu tau į ausį! Einam namo — 
ir baigta! Be kalbų! 

Kapelionas paleido duris ir užvirto ant Šveiko. 

- Tada užeikim kur nors. Tik į „Šugus“ neisiu, aš ten skolingas. 

Šveikas išgrūdo kapelioną pro paradines duris ir šaligatviu ėmė tempti 
namų link. 

— Kas čia per figūra?- pasidomėjo vienas praeivis. 

- Tai mano brolis,- paaiškino Šveikas.- Gavęs atostogų atvažiavo ma- 
nęs aplankyti, na, iš džiaugsmo ir išgėrė,- nesitikėjo rasti manęs gyvo. 

Užgirdęs paskutinius žodžius, karo kapelionas sumykė kažkokį ope- 
retės motyvą, tačiau ir norėdamas jo niekas nebūtų galėjęs suprasti. Paskui 
išsitiesė ir kreipėsi į praeivius: 

- Jeigu kas iš jūsų miręs, tegul per tris dienas praneša korpuso štabui, 
kad jo lavonas būtų apšlakstytas švęstu vandeniu,- ir nutilo, taikydamasis 
nukristi nosimi ant šaligatvio. | 

Šveikas, pagriebęs karo kapelioną už pažastų, nutempė toliau. Ištiesęs 
galvą į priekį, o iš paskos vilkdamas kojas, kaip katė su permuštu 
nugarkauliu, karo kapelionas niurzgė po nosimi: „Dominus vobiscum... et 
cum spiritu tuo. Dominus vobiscum*“. Priėjus tą vietą, kur stovi vežikai, 
Šveikas pasodino karo kapelioną ant šaligatvio, prišliejo jį prie sienos, o 
pats nuėjo derėtis dėl parvežimo. Vienas vežikas pareiškė, kad šitą poną 
labai gerai pažįstąs, kad sykį jau vežęs jį ir daugiau nebeveš. 


* “Viešpats su jumis... ir su tavaja dvasia. Viešpats su jumis" (ot. ). 

— Apvėmė man viską,- pasakė vežikas,- ir net nesumokėjo. Vežiojau jį 
dvi valandas, kol suradau jo butą. Tik po savaitės, užėjus man pas jį trečią 
kartą, už viską davė penkias kronas. 

Pagaliau po ilgų šnekų vienas vežikas apsiėmė juos nuvežti. Šveikas 
grįžo atsivesti karo kapeliono, kuris jau miegojo. Jo juodą katiliuką 
(paprastai jis dėvėdavo civiliškai) kažkas buvo nutraukęs nuo galvos ir 
nusinešęs. Šveikas pažadino karo kapelioną ir, vežiko padedamas, įvertė 
ji į dengtą puskarietę. Čia karo kapelionas visiškai apkvaišo, palaikė Švei- 
ką septyniasdešimt penktojo pėstininkų pulko vadu Justu ir kelissyk 
pakartojo: 

— Nepyk, drauguži, kad aš tave baksnoju. Aš esu kiaulė. 

Valandėlę atrodė, kad nuo puskarietės kratymosi jam sugrįš sąmonė. 
Jis atsisėdo tiesiai ir uždainavo nežinomos dainos posmelį. Galimas daik- 
tas, kad tai buvo jo paties improvizacija: 


Menu aš laiką tą auksinį, 
Kai dar mama ant kelių supo, 
Gyvenom mes tada Merkline... 


Tačiau po valandėlės jis neteko bet kokios nuovokos ir, kreipdamasis į 
Šveiką, paklausė, primerkęs vieną akį: 

— Kaip gyvenate, madam? 

— Važiuojate kur nors vasaroti? —- paklausė po pertraukėlės, o kadangi 
jam akyse dvejinosi, pasiteiravo: - Jūs jau turite suaugusį sūnų? 

Tai sakydamas parodė pirštu į Šveiką. 

- Sėdėsi tu ar ne? — užriko ant jo Šveikas, kai karo kapelionas norėjo 
užlipti ant sėdynės. - Aš išmokysiu tave tvarkos! 

Kapelionas nutilo ir žiūrėjo pro puskarietės langą mažomis kaip kiaulės 
akimis, visiškai nesusigaudydamas, kas iš tikrųjų jam dedasi. 

Vėl netekęs nuovokos, jis atsisuko į Šveiką ir ilgesingai tarė: 

— Ponia, duokite man pirmąją klasę?. 

Ir paketino nusimauti kelnes. 

— Tuoj pat užsisek, kiaule! - užriko ant jo Šveikas. - Tave ir taip jau visi 
vežikai pažįsta. Vieną kartą apvėmei viską, o dabar mat ką nori padaryti. 
Nemanyk, kad vėl neužmokėsi kaip praeitą kartą. 

Karo kapelionas melancholiškai parėmė galvą ranka ir pradėjo niū- 

niuoti: „Manęs jau niekas nebemyli... “ Tačiau ūmai nutraukė dainą ir 
pasakė: 

— Entschuldigen sie, lieber Kamerad, sie sind ein Trottel, ich kann singen, 
was ich will.* 

Čia jis, matyt, norėjo pašvilpauti kažkokią melodiją, bet vietoj švilpimo 
iš jo burnos išsiveržė toksai galingas „tprrr“, kad net puskarietė sustojo. 

Kai, paliepus Šveikui, jie vėl pasijudino pirmyn, karo kapelionas norėjo 
užsidegti tuščią kandiklį. 

— Nedega,- tarė jis, išbraižęs visą dėžutę degtukų,- jūs man vis pučiate 
į degtukus. 

Bet staiga vėl pametė minčių siūlą ir nusijuokė. 

— Tai juokinga, mes esam vieni tramvajuj, ar ne tiesa, kolega? - Ir ėmė 
graibytis po kišenes. 

— Pamečiau bilietą! — suriko.- Sustokit, bilietas turi atsirasti! 

Paskui numojo ranka rezignuodamas: 

— Važiuokit toliau... 

Netrukus vėl ėmė burblenti: 

— Didžiuma atvejų... Taip, viskas gerai... Visais atvejais... Jūs klystate... 
Trečiame aukšte... Apsirikau sakydamas... Kalbama ne apie mane, o apie 
jus, mieloji ponia... Sąskaitą!.. Vieną puoduką juodos kavos... 

Pusiau miegodamas, jis barėsi su kažin kokiu įsivaizduojamu akiplėša, 
kuris ginčijo jo teisę sėdėti restorane prie lango. Paskui puskarietę palaikė 
traukiniu. Pusiau išlindęs laukan, jis bliovė ant visos gatvės čekiškai ir 
vokiškai: 

— Nimburkas, persėdimas! 

Šveikas jį per jėgą prisitraukė, ir karo kapelionas, užmiršęs traukinį, 
ėmė mėgdžioti visokių gyvulių ir paukščių balsus. Ilgiausiai jis mėgdžiojo 
gaidį, ir jo „kakariekū“ pergalingai skambėjo iš puskarietės. 

Vienu tarpu jis pasidarė ypač veiklus ir nepasėda, net bandė iššokti iš 
puskarietės, plūsdamas praeivius valkatomis. Paskui išmetė laukan nosinę 
ir suriko, kad sustotų, nes pametė bagažą. Po to ėmė pasakoti: 

— Gyveno Budejovicuose vienas būgnininkas... Vedė... Po metų numi- 
rė... - staiga ėmė kvatoti. - Ką, argi negeras anekdotas? 


* “Atleiskit, mielas drauge, jūs esat pusgalvis, aš galiu dainuoti, ką noriu" (vok). 

Visą laiką Šveikas su karo kapelionu elgėsi negailestingai griežtai. 
Bandant kapelionui iškrėsti kokią nors išdaigą, pavyzdžiui, iššokti iš 
puskarietės arba sulaužyti sėdynę, Šveikas droždavo jam į pašonę, O 
kapelionas į tai reaguodavo nepaprastai apatiškai. Tik vieną kartą pa- 
mėgino pasišiaušti ir iššokti iš puskarietės pareiškęs, kad toliau neva- 
žiuosiąs, nes jie vietoj Budejovicų važiuoją į Podmoklį. Šveikas per vieną 
minutę nuslopino jo maištą, privertė kapelioną grįžti atgal ir sėdėti kaip 
sėdėjus, o pats sekė, kad jis neužmigtų. Švelniausi jo tuo metu pasakyti 
žodžiai buvo: 

— Nekirmyk tu, dvasna! 

Karo kapelioną ūmai ištiko melancholijos priepuolis, ir jis pasruvo 
ašaromis, kamantinėdamas Šveiką, ar šis turėjęs motiną. 

— Vienišas esu aš, broliukai, šitam pasauly, - paleido jis kakarinę iš 
puskarietės,- užtarkit ir pamyluokit mane! 

— Nedaryk man gėdos, - mokė jį Šveikas, - liaukis, nes kiekvienas 
pasakys, kad esi girtutėlis. 

- Aš juk nieko negėriau, drauguži,- atsakė karo kapelionas,- aš visiškai 
blaivus. 

Staiga jis atsistojo ir atidavė pagarbą: 

— Ich melde gehorsam, Herr Oberst, ich bin besoffen*. 

— Aš esu kiaulė! - pakartojo jis dešimt sykių su kupinu nevilties 
atvirumu. 

Ir, kreipdamasis į Šveiką, ėmė įkyriai prašyti: 

— Išmeskit mane iš automobilio. Kam jūs mane vežatės? Paskui atsisė- 
do ir ėmė murmėti: 

— „Auksinėj mėnesienoj..." Ar jūs tikite sielos nemirtingumu, ponas 
kapitone? Ar arklys gali patekti į dangų? - Jis garsiai nusijuokė, bet jau po 
valandėlės, apimtas liūdesio, apatiškai žiūrėdamas į Šveiką, tarė: 

— Atleiskit, pone, aš jus kažin kur esu matęs. Ar nebuvote Vienoje? 
Pamenu jus iš seminarijos. 

Valandėlę jis smaginosi, deklamuodamas lotyniškus eilėraščius: „Aurea 
prima sata est aetas, guae vindice nullo "*, 

— Toliau neina,- tarė jis.- Išmeskit mane laukan. Kodėl jūs nenorite 
manęs išmesti? Man nieko neatsitiks. 


* Turiu garbę pranešti, ponas pulkininke, kad esu girtas (vok.). 

— Aš noriu nukristi ant nosies,- ryžtingai pareiškė jis. 

— Pone! Brangusis bičiuli,- tebekalbėjo jis maldaujamai, - sušerkit man 
per sprandą! 

— Kartą ar daugiau?- pasiteiravo Šveikas. 

— Du kartus... 

— Še! 

Karo kapelionas, palaimingai šypsodamasis, garsiai skaičiavo 
sprandines. 

— Tas labai padeda virškinimui,- tarė jis. - Duokit dabar man į snukį... 
Širdingai dėkoju! - sušuko kapelionas, kai Šveikas įvykdė ir šitą jO 
troškimą.- Aš visai patenkintas. Dabar prašom perplėšti mano liemenę. 

Jam kildavo įvairiausių norų. Įsigeidė, kad Šveikas išnarintų koją, kad 
truputį prismaugtų, kad nukirptų jam nagus, išrautų priešakinius dantis. 
Išreiškė aistringą troškimą būti kankiniu, reikalaudamas, kad jam 
nutrauktų galvą ir maiše įmestų į Vltavą. 

— Man Žvaigždelės aplink galvą labai pritiktų,- kupinas susižavėjimo 
pasakė jis.- Norėčiau jų dešimties. 

Po to jis pradėjo šneką apie arklių lenktynes, bet greitai perėjo prie 
baleto, bet irgi neilgai užtruko. 

— Ar šokate čardašą? - paklausė jis Šveiką.- Ar mokate lokio šokį? Tai 
šitaip... 

Jis norėjo pašokti, bet nukrito ant Šveiko, kuris jį apkumščiavo ir pa- 
guldė ant sėdynės. 

— Man kažko norisi,- tarė karo kapelionas,- tik nežinau ko. Ar neži- 
note, ko man norisi? 

Jis nukorė galvą visiškai rezignuodamas. 

— Kas man galvoj, ko man norisi! - pasakė jis rimtai. - Ir ne jūsų čia 
reikalas, pone! Aš jūsų nepažįstu. Kaip jūs drįstate taip įdelbti į mane 
akis?.. Ar mokate fechtuotis? 

Valandėlę jį apėmė karingas ūpas, ir jis panoro Šveiką nustumti nuo 
sėdynės. O kai tasai jį sutramdė, nesivaržydamas davęs jam pajusti savo 
fizinį pranašumą, karo kapelionas pasiteiravo: 

— Kas šiandien - pirmadienis ar penktadienis? 

Be to, jis pasidomėjo, koks dabar mėnuo - gruodis ar birželis, ir parodė 
turįs neeilinių gabumų kelti įvairiausius klausimus: 

— Ar jūs vedęs? Mėgstate gorgoncolą? Ar jūsų namuose yra blakių? 
Kaip gyvuojate? Ar jūsų šuo sirgo maru? 

Paskui pasidarė atviras. Pasisakė, kad neužmokėjo už jojimo batus, 
vytinį ir balną, kad prieš keletą metų sirgo triperiu ir gydėsi hipermanganiu. 

— Apie ką nors kita negalėjau galvoti, pagaliau ir laiko nebuvo,- tarė 
jis žagsėdamas.- Gal jums tai atrodys liguista. Bet pasakykite — ik! - ką 
daryti - ik! Jau atleiskite man. 

— Termosu,- kalbėjo jis toliau, užmiršęs, ką prieš valandėlę sakė,- 
vadiname indą, kuris išlaiko pirmykštę valgio arba gėrimo temperatūrą. 
Kaip manote, kolega, kuris lošimas teisingesnis: ferblas ar akis? 

— Dievaži, aš tave jau esu kažin kur matęs! - sušuko jis, kėsindamasis 
Šveiką apkabinti ir pabučiuoti seilėtom lūpom. Mes juk drauge lankėm 
mokyklą. 

— Tu šaunus vyrukas! - švelniai kalbėjo, glostydamasis koją.- Kaip vis 
dėlto išaugai per tą laiką, kol aš tavęs nemačiau! Matydamas tave, užmirštu 
visas išgyventas kančias. 

Pagautas poetinio įkvėpimo, jis ėmė postringauti, kad laimingi padarai 
ir liepsningos širdys sugrįš į saulės šviesą. Paskui puolė ant kelių ir pradėjo 
kalbėti „Sveika, Marija", kvatodamas visa gerkle. 

Kai pagaliau jie sustojo palei karo kapeliono namus, niekaip nesisekė 
jo išboginti iš puskarietės. 

— Mes dar neatvažiavom! — rėkė jis.- Gelbėkit! Mane nori pagrobti! 
Noriu važiuoti toliau! 

Jį teko tikra to žodžio prasme iškrapštyti iš puskarietės kaip virtą srai- 
gę iš kriauklės. Vieną akimirksnį atrodė, kad jis plyš pusiau, nes kojomis 
buvo užsikabinęs už sėdynės. 

"Tuo metu jis garsiai kvatojo patenkintas, kad apgavo: 

— Jūs mane, ponai, perplėšite! 

Šiaip taip kapelionas buvo užtemptas laiptais į butą ir kaip maišas 
užverstas ant sofos. Čia jis pareiškė, kad už automobilį, kurio neužsakė, 
mokėti neketinąs, ir prireikė daugiau kaip ketvirčio valandos, kol jam 
išaiškino, kad jie važiavo puskariete. Bet ir tada jis nesutiko mokėti, 
atsikirsdamas, jog pratęs važinėti tiktai fiakru. 

- Jūs norite mane apmauti,- pareiškė kapelionas, reikšmingai merk- 
damas Šveikui ir vežikui,- mes ėjom pėsti. 

Bet staiga, užėjus dosnumui, sviedė vežikui kapšelį: 

— Pasiimkite viską, ich kann bezahlen!* Kreiceris man nieko nereiškia. 


* „aš galiu užsimokėti! (Vok.) 

Teisingiau būtų pasakyti, kad trisdešimt šeši kreiceriai jam nieko 
nereiškia, nes tik tiek jų ir buvo kapšelyje. Vežikas kapelioną nuodugniai 
iškratė, tuo pačiu metu užsimindamas apie antausius. 

— Tai ir rėžk, - tarė kapelionas,- manai, neišlaikysiu! Visą penketą 
antausių išlaikysiu. 

Laimei, liemenės kišenėj vežikas rado penkias kronas ir išėjo, keik- 
damas savo likimą bei karo kapelioną, dėl kurio jis tiek sugaišo ir neteko 
uždarbio. 

Kapelionas pamažu migo kurdamas įvairiausius planus. Jis ketino 
padaryti visokių dalykų: paskambinti rojaliu, eiti į šokių pamoką, išsikepti 
Žuvies. 

Paskui jis pažadėjo už Šveiko išleisti savo seserį, kurios neturėjo. Galų 
gale paprašė, kad jį nuneštų į lovą, ir užmigo paskelbęs, jog geidauja būti 
pripažintas būtybe, lygiaverte kiaulei. 


III 


Rytą, Šveikui įėjus į karo kapeliono kambarį, tasai gulėjo ant sofos ir 
įtemptai mąstė, kaip galėjo atsitikti, jog jį kažkas taip suliejo, kad net jo 
kelnės prilipo prie odinės sofos. 

— Drįstu pranešti, ponas kapelione,- paaiškino Šveikas, kad jūs naktį... 

Keliais žodžiais jis paaiškino kapelionui, kaip šis žiauriai klysta, 
manydamas, jog jį kas suliejo. 

Kapeliono nuotaika buvo prislėgta, nes jis prabudo su smarkiai ap- 
sunkusia galva. 

— Negaliu prisiminti,- tarė jis, - kaip aš patekau iš lovos ant sofos. 

— Jūs ten visiškai nebuvot: vos tik parvažiavę, mes paguldėm jus ant 
sofos, toliau nunešti neįveikėm. 

— Ką aš padariau? Ar nepridirbau ko nors? Ar nebuvau aš girtas? 

— Kaip dūmelis,- atsakė Šveikas, - iš koto išvirtot, ponas kapelione, 
jums buvo truputį užėjus baltoji karštligė. Manyčiau, kad jums būtų 
lengviau, jeigu persivilktumėt ir nusipraustumėt. 

— Aš taip jaučiuosi, tarytum mane būtų kas apkūlęs, - skundėsi karo 
kapelionas, - ir dar troškulys... Ar nesimušiau vakar? 

- Taip jau blogai nebuvo, ponas kapelione. O troškulys - vakarykščio 

troškulio padarinys. Jo ne taip greitai žmogus atsikratai. Aš pažįstu vieną 
stalių, kuris pirmą kartą pasigėrė Naujųjų, tūkstantis devyni šimtai 
dešimtųjų metų išvakarėse, 0 sausio pirmąją iš ryto jį kankino toks troš- 
kulys ir pagirios, kad jis nusipirko silkę ir vėl pasigėrė, ir taip daro kiek- 
vieną dieną va jau ketvirti metai. Ir niekas jam negali padėti, nes šeš- 
tadieniais silkių jis nusiperka visai savaitei. Čia jau tokia karuselė, kaip 
sakydavo senas viršila iš devyniasdešimt pirmojo pulko. 

Karo kapelionas smarkiai sirgo pagiriomis, jį slėgė depresija. Jei kas 
tada būtų girdėjęs jo kalbą, būtų manęs, jog pateko į daktaro Aleksandro 
Bateko paskaitą?! „Paskelbsime žūtbūtinį karą alkoholio demonui, sunai- 
kinančiam geriausius mūsų žmones“ arba skaito jo knygą „Šimtas etikos 
kibirkščių“, tiesa, su kai kuriais pakeitimais. 

— Suprantu, - dėstė karo kapelionas, - kad žmogus geria kokius nors 
tauriuosius gėralus, sakysim, araką, maraskiną arba konjaką, ogi aš vakar 
maukiau kadaginę. Stebiuos, kaip galėjau ją gerti. Šlykštus skonis. Kad 
būtų nors vyšninė. Pramano žmonės kokią šlykštynę ir paskui laka kaip 
vandenį. Šitokia kadaginė neturi nei skonio, nei spalvos, tiktai gerklę 
drasko. Nors jau būtų, sakysim, tikras kadagių antpilas, kokio aš kartą 
gėriau Moravijoj. O vakarykštė kadaginė buvo iš medžio spirito arba 
aliejaus. Pasižiūrėkit, kaip aš riaugėju. 

— Degtinė - nuodai, - ryžtingai pasakė jis. - Ji turi būti tikra, originali, 
o ne šiaip fabrike žydų supilstyta. Čia yra panašiai kaip ir su romu. Geras 
romas - retenybė. 

— Kad taip gavus tikro riešutų antpilo,- atsiduso kapelionas,- jis man 
sutvarkytų vidurius. Tokio riešutų antpilo, kokio turi kapitonas Šnabelis 
Bruske. 

Jis pagraibė piniginėj. 

— Viso labo turiu trisdešimt šešis kreicerius. O ką, jei parduočiau so- 
f4,- svarstė jis,- kaip jūs manote, Šveikai? Pirktų kas nors? Šeimininkui 
pasakysiu, kad paskolinau arba pavogė. Arba ne, sofą pasiliksiu, o pasių- 
siu jus pas kapitoną Šnabelį paskolinti šimto kronų. Jis užvakar išlošė 
kortomis. Jeigu čia jums nepasisektų, nueisite į Vršovicus, į kareivines, 
pas leitenantą Malerį. Jeigu ir ten neišdegs, tai nuvyksite į Hradčanus pas 
kapitoną Fišerį. Jam pasakysite, kad būtinai turiu užmokėti už pašarą 
arkliui, nes skirtus pašarui pinigus pragėriau. O jeigu ir ten nelaimėtute, 
užstatysim pianiną. Kas bus, tas. Aš brūkštelsiu porą eilučių kiekvienam. 

Stenkitės įtikinti. Sakykite visiems, kad labai reikia, kad aš sėdžiu be ska- 
tiko. Išgalvokit, kas patinka. bet tuščiomis negrižkit, nes pasiųsiu į frontą. 
Dar paklauskit kapitono Šnabelio, kur jis perka riešutų antpilą, ir nupirkite 
du butelius. 

Užduoti Šveikas atliko šauniai. Jo nuoširdumas ir doras veidas kėlė 
pasitikėjimą, ir visa, ką jis sakė, buvo palaikyta teisybe. Šveikui pasirodė 
naudinga ir kapitonui Šnabeliui, ir kapitonui Fišeriui, ir leitenantui 
Maleriui sakyti ne tai, kad karo kapelionui reikia mokėti už pašarą arkliui. 
Jis rėmėsi tuo, kad kapelionas turi mokėti alimentus. Pinigų gavo visur. 

Kai Šveikas, garbingai grįžęs iš ekspedicijos, parodė karo kapelionui, 
jau nusipraususiam ir persivilkusiam, tris šimtus kronų, tasai apstulbo. 

— Aš paėmiau viską iš karto,- tarė Šveikas, - kad mums ryt ar poryt vėl 
nereikėtų rūpintis pinigais. Viskas ėjo gana sklandžiai, bet prieš poną 
kapitoną Šnabelį teko atsiklaupti ant kelių. Toksai sukčius! Tačiau kai aš 
jam pasakiau, kad jums reikia mokėti alimentus... 

— Alimentus?! - siaubo apimtas paklausė karo kapelionas. 

— Na, taip, ponas kapelione, atsimetimo mokestį merginoms. Jūs gi 
sakėte, kad aš ką nors išgalvočiau, o man nieko daugiau neatėjo į galvą. 

Pas mus vienas siuvėjas mokėjo alimentus penkioms merginoms. Jo būklė 
buvo beviltiška, ir jis taip pat skolindavosi pinigų. Kiekvienas suprasdavo 
jo padėtį. Jie klausė manęs, kas tai per mergaitė, o aš pasakiau, kad labai 
graži, neturi nė penkiolikos metų. Norėjo sužinoti jos adresą. 

— Na, ir gražiai viską atlikot, Šveikai,- suaikčiojo kapelionas ir ėmė 
vaikščioti po kambarį. 

— Kokia gėda! - sušuko, griebdamasis už galvos.- O čia dar galva plyšta. 

— Aš jiems daviau adresą vienos kurčios senės iš mūsų gatvės, — 
paaiškino Šveikas.- Norėjau viską kaip reikiant atlikti: įsakymas yra įsa- 
kymas. Aš atkakliai laikiausi savo, ir dėl to reikėjo ką nors prasimanyti. Be 
to, ten prieškambary žmonės laukia pianino. Atvedžiau juos, kad nuvežtų 
pianiną į lombardą, ponas kapelione. Bus neblogai, jeigu išdanginsime jį. 
Ir vieta prasituštins, ir pinigų turėsime daugiau. Bent jau kuriam laikui 
būsim apsirūpinę. O jei šeimininkas paklaus, ką norime daryti su pianinu, 
pasakysiu, kad nutrūko stygos, ir mes jį siunčiam į fabriką taisyti. Durinin- 
kei taip ir pasakiau, kad jai nepasirodytų keista, kai pianiną išneš ir dės į 
vežimą. Suradau pirklį ir sofai. Pažįstamas senų baldų pirklys ateis po pie- 
tų. Dabar už odines sofas brangiai moka. 

- O daugiau jūs nieko nepadarėt, Šveikai?- beviltiškai paklausė karo 
kapelionas, visą laiką abiem rankom susiėmęs už galvos. 

— Dristu pranešti, ponas kapelione, kad vietoj dviejų butelių riešutų 
antpilo, to paties, kurį perka ponas kapitonas Šnabelis, parnešiau penkis 
butelius, kad turėtume šiokią tokią atsargą, kad visada būtų kas gerti... Ar 
galima paimti pianiną, nes dar uždarys lombardą? 

Kapelionas beviltiškai numojo ranka, ir po kelių minučių pianinas jau 
buvo vežime. 

Šveikui grįžus iš lombardo, Kacas sėdėjo prie atkimšto butelio su rie- 
šutų antpilu, keikdamasis, kad pietums jam davę neiškeptą šnicelį. Ka- 
pelionas buvo gerai nusiteikęs. Jis paskelbė Šveikui, kad nuo rytdienos 
pradės naują gyvenimą, nes gerti alkoholį - žemas materializmas, o gyventi 
reikia pakiliau. 

Jis filosofavo apie pusvalandį. Atkimšus trečią butelį, atėjo senų baldų 
pirklys, ir kapelionas pardavė jam sofą pusdykiai, be to, įkalbinėjo jį liktis 
pasišnekučiuoti ir buvo labai nepatenkintas, kai pirklys atsisakė, nes esą 
einąs dar pirkti naktinio staliuko. 

- Gaila, kad aš jo neturiu,- susisielojęs tarė karo kapelionas. - Žmogus 
negali viskuo iš anksto apsirūpinti. 

Išėjus senų baldų pirkliui, kapelionas leidosi į bičiulišką pašnekesį su 
Šveiku. Jiedu ištuštino dar vieną butelį, kalbėdamiesi apie kapeliono 
reikalus su moterimis ir kortomis. Abu sėdėjo ilgai, ir vakaras juos abu 
užklupo bičiuliškai besišnekančius. 

Tačiau naktį santykiai pasikeitė. Karo kapelionas pasidarė toks kaip 
vakar, painiojo Šveiką su kažkuo kitu ir kalbėjo: 

— Tik neišeikit. Atsimenate tą rudąjį junkerį iš intendantūros? 

Šita idilė tęsėsi tol, kol Šveikas sušuko kapelionui: 

— Na, užteks! Lisk į lovą ir kirmyk! Supratai? 

— Lendu, mielasis, lendu... Kaip nelįsi? — niurzgėjo kapelionas. — 
Atsimeni, kaip mudu kartu mokėmės penktoj klasėj ir aš už tave rašydavau 
graikų kalbos rašomuosius? Jūs turite vilą Zbraslave? Jūs ten galite plau- 
kioti garlaiviu Vltava. Ar žinote, kas tai yra Vltava? 

Šveikas privertė jį nusiauti batus ir nusirengti. Karo kapelionas 
nusileido, protesto žodžiais kreipdamasis į nematomus klausytojus: 

— Matote, ponai, - kreipėsi į spintą ir fikusą, - kaip su manim elgiasi 
mano giminaitis! 

— Nepripažįstu jokių giminių,- staiga ryžtingai pareiškė jis, guldamasis 
į lovą. - Net jei žemė ir dangus kiltų prieš mane, ir tada atsisakyčiau jų... 

Ir kambary pasklido karo kapeliono knarkimas. 


IV 


Šitam laikotarpiui priklauso ir Šveiko vizitas į savo butą, pas senąją 
šeimininkę ponią Miulerovą. Šveikas namuose rado tiktai ponios Miule- 
rovos pusseserę, kuri jam verkdama pasakė, kad ponia Miulerova buvo 
areštuota tą patį vakarą, kai išvežė Šveiką į kariuomenę. Senutę teisė karo 
teismas, o kadangi nieko negalėjo įrodyti, tai išvežė ją į Šteinhofo kon- 
centracijos stovyklą. Iš jos atėjo ir laiškas. Šveikas paėmė šitą šeimos 
relikviją ir perskaitė: 

„Mieloji Aninka! 
Mums čia labai gera, ir esam visi sveiki. Kaimynė gretimoj lovoj 
sugriebė dėmėtąją........, taip pat yra ir juodaisiais....... Visa kita gerai. 
Valgio mums užtenka. Sriubai renkame bulvių....... Girdėjau, kad 
Šveikas jau....... , tai tu kaip nors sužinok, kur jis guli, kad po karo 
mes galėtume papuošti jo kapą. Užmiršau tau pasakyti, kad ant 

aukšto tamsiame kampe dėžėje pasiliko foksterjerų veislės šuniukas. 
Vajau keletas savaičių, kaip jis negauna ėsti, nuo to laiko, kai atėjo 
manęs....... Manau, kad jau bus per vėlu, kad tas šunelis tikrai bus 


Ant viso lapo buvo uždėtas rusvas antspaudas: „Zensuriert K. K. 
Konzentrationslager, Steinhof''*. 

— Ir iš tikrųjų šunelis buvo padvėsęs! — kukčiojo ponios Miulerovos 
pusseserė.- O savo kambario jūs ir nepažintumėt. Dabar jame gyvena 
siuvėjos. Jos ten įrengė moterų saloną. Ant sienų visur mados, o ant 
palangių - gėlės. 

Ponios Miulerovos pusseserė niekaip negalėjo nusiraminti. Kūkčio- 
dama ir raudodama ji pagaliau pareiškė, kad Šveikas, matyt, bus pabėgęs 
iš kariuomenės, norįs jai taip pat užtraukti nelaimę ir pražudyti ją. Galų 
gale ji ėmė su juo kalbėtis kaip su užkietėjusiu avantiūristu. 

— Juokinga! — tarė Šveikas.- Tas man baisiai patinka! Tai va, ponia 
Keiržova, jūs sakot tikrą tiesą, aš pabėgau. Bet dėl to turėjau užmušti 
penkiolika vachmistrų ir viršilų. Tik niekam to nesakykit. 

Šveikas paliko jį taip nesvetingai priėmusį namų židinį, prieš tai 
prisakęs: 

— Ponia Keiržova, skalbykloj yra mano apykaklės ir antkrūtiniai. Jūs 
juos paimkit, kad, grįžęs iš kariuomenės, turėčiau kuo civiliškai apsirengti. 
Taip pat žiūrėkite, kad į drabužių spintą neįsimestų kandys. O tas paneles, 
kurios guli mano lovoj, prašau pasveikinti. 

Šveikas užsuko ir į „Taurės“ smuklę. Pamačius jį, ponia Palivcova 
pareiškė neduosianti jam alaus, nes jis tikriausiai dezertyras. 

— Mano vyras, - ėmė ji ręsti seną istoriją, - buvo toks atsargus ir sėdi 
ten, vargšelis, už grynus niekus. O tokie va Žmonės vaikšto laisvi, pabėga 
iš kariuomenės. Apie jus jau praeitą savaitę klausinėjo... Mes atsargesni 
užjus,- baigė ji savo kalbą, - ir vis dėlto patekom į bėdą. Ne visi turi tokią 
laimę kaip jūs. 

Šitą pašnekesį girdėjo pagyvenęs žmogus, šaltkalvis iš Smichovo, kuris, 
priėjęs prie Šveiko, kreipėsi: 


* “Imperatoriškosios karališkosios cenzūros žiūrėta. Koncentracijos stovykla, Šteinho- 
fas" (vok. ). 

— Būkite malonus, pone, palaukite manęs gatvėj, man reikia su jumis 
pasikalbėti. 

Gatvėje jis išsikalbėjo su Šveiku, palaikęs jį, anot ponios Palivcovos 
rekomendacijos, tikru dezertyru. Jis pasisakė Šveikui turįs sūnų, kuris taip 
pat pabėgo iš kariuomenės ir dabar slapstosi pas senelę Jasenioj prie 
Jusefovo. Nepaisydamas Šveiko įtikinėjimų, kad jis ne dezertyras, šaltkalvis 
įspraudė jam į ranką dešimt kronų. 

— Tai bus jums pirmai pradžiai,- tarė jis, termpdamas Šveiką į vyninę 
prie kampo,- aš jus suprantu, ir jums nėra ko manęs bijotis. 

Šveikas parėjo pas kapelioną vėlai naktį. Kapeliono dar nebuvo namie. 
Jis grįžo tik paryčiu, pažadino Šveiką ir pasakė: 

— Rytoj važiuosim laikyti lauko mišių. Išvirkite juodos kavos su romu.... 
Arba dar geriau, išvirkite grogo. 

ŠVEIKAS SU KARO KAPELIONU VAŽIUOJA 
LAIKYTI LAUKO MIŠIŲ 


I 


Ruošimasis siųsti žmones į aną pasaulį visada buvo atliekamas Dievo 
arba kitos kokios įsivaizduotos aukštesnės būtybės vardu, būtybės, kurią 
viui gerklę, atlaikydavo iškilmingas pamaldas lygiai taip, kaip kad po ke- 
leto tūkstančių metų darė naujosios kartos, traukdamos į karą ir žudy- 
damos savo priešus ugnimi bei kalaviju. Gvinėjos salų ir Polinezijos žmo- 
gėdros, prieš iškilmingai suvalgydamos savo belaisvius ir kitus nereika- 
lingus Žmones - misionierius, keliautojus, įvairių firmų komivojažierius ir 
tiesiog smalsuolius - aukoja savo dievams aukas, atlikdami visokiausias 
religines apeigas. Bet kadangi ten dar nėra kulto drabužių, tai jie tokiais 
iškilmingais atvejais pasipuošia užpakalius ryškiaspalvių miško paukščių 
plunksnų vantomis. Šventoji inkvizicija, prieš degindama nelaimingąsias 
savo aukas, taip pat atlaikydavo iškilmingas pamaldas, iškilmingas giedo- 
tines mišias. Vykdant bausmę, visada dalyvaudavo kunigas, tuo dar labiau 
prislėgdamas nuteistąjį. 

Prūsijoj nelaimingą kaltinamąjį prie kirvio atvesdavo pastorius, Aust- 
rijoj prie kartuvių, Prancūzijoj prie giljotinos, Ispanijoj į krėslą su išmo- 
ningu smaugiamuoju įrenginiu lydėdavo katalikų kunigas, Amerikoj į 
elektros kėdę - dvasininkas, o Rusijoj revoliucionierius — barzdotas po- 
pas ir t. t. Visur tokiais atvejais dvasininkai manipuliuodavo Nukry- 
Žiuotuoju, tarsi norėdami pasakyti: „Tau tiktai nukirs galvą, tave vien pa- 
kars, pasmaugs arba paleis per tave penkiolika tūkstančių voltų, o ką Jis 
turėjo iškentėti!" 

Didžiausios skerdynės - pasaulinis karas - taip pat neapsiėjo be kunigų 
palaiminimo. Visų armijų karo kapelionai meldėsi ir laikė lauko mišias už 
pergalę tų, kurių duoną valgė. Baudžiant mirtimi sukilusius austrų armijos 
kareivius, dalyvaudavo ir kunigas; kunigą galėjai matyti ir vykdant mirties 
bausmę čekų legionieriams. 

Niekas nepasikeitė nuo to laiko, kai plėšikas Vaitiekus, pramintas „šven- 
tuoju"', su kardu vienoj rankoj, o su kryžiumi kitoj naikino Pabaltijo slavus. 

Visoj Europoj žmonės ėjo į skerdynes, varomi mėsininkų: imperato- 
rių, karalių, prezidentų ir kitų valdovų bei karvedžių. Petys į petį su jais 
žengė visų tikybų kunigai, laimindami žmones ir versdami melagingai 
prisiekti, kad „sausumoj, ore ir jūroj" ir t. t. 

Lauko mišios buvo laikomos du kartus: išvykstant į pozicijas ir fronte, 
kruvinų skerdynių išvakarėse, prieš mirtį. Prisimenu, kartą per lauko mišias 
priešo lėktuvas numetė bombą tiesiog į lauko altorių ir iš mūsų kapeliono 
neliko nieko, tik kruvina dėmė. Visi laikraščiai rašė apie jį kaip kankinį, o 
tuo pačiu metu mūsų lėktuvai stengėsi panašiai išgarsinti priešo karo 
kapelionus. 

Mes iš to piktai pajuokavome, ir ant laikino kryžiaus, po kuriuo buvo 
palaidoti karo kapeliono likučiai, kitą rytą pasirodė tokia epitafija: 


Ką mums žadėjai - tau, deja, nutiko: 
Sakei, mus Dievas teis, tačiau lemtis pikta 
Dangaus malone prislėgė tau plikę - 

Ir pasiliko tik šlapia vieta. 


II 


Šveikas išvirė nuostabaus grogo, pranokstančio net senųjų jūrininkų 
grogus. Tokį grogą būtų galėję gerti aštuonioliktojo amžiaus piratai ir būtų 
buvę patenkinti. 

Karo kapelionas Otas Kacas buvo sužavėtas: 

— Kur jūs išmokote virti tokius dalykus? 

— Dar tuomet, kai klajojau po pasaulį, - atsakė Šveikas, - Brėmene, iš 
vieno prasigėrusio jūrininko, kuris sakydavo, kad grogas turi būti toks 
stiprus, jog, jo išgėręs ir įkritęs jūron, perplauktum visą Lamanšą. Nuo 
silpno grogo tu nuskęsi kaip šuniukas. 

— Po tokio grogo, Šveikai, atlaikyti lauko mišias - vienas malonumas! — 
svarstė karo kapelionas. - Aš manau prieš mišias pasakyti keletą at- 
sisveikinimo žodžių. Atlaikyti lauko mišias — tai ne tokie juokai, kaip 
atlaikyti mišias įgulos kalėjime arba pasakyti pamokslą nenaudoms. Lau- 
ko mišių negali laikyti atžagaria ranka. Sudedamąji, taip sakant, kišeninį 
lauko altorių turime... Jėzau, Marija! - stvėrėsi už galvos kapelionas. — 
Ak, mes asilai! Žinote, kur aš buvau įdėjęs sudedamąjį lauko altorių? Į 
sofą, kurią pardavėm. 

— Taip, čia tai nelaimė, ponas kapelione, - tarė Šveikas. - Tiesa, aš tą 
senų baldų pirklį pažįstu, bet užvakar buvau sutikęs jo žmoną ir sužinojau, 
kad jį pasodino už vogtą šifonjerę, o mūsų sofa atiteko vienam mokytojui 
iš Vršovicų. Taip, su altoriumi skandalas. Geriausia, ką mes galim padaryti, 
tai baigti grogą, o tada leisimės ieškoti altoriaus, nes be jo, manau, laikyti 
mišių negalima. 

— Tik lauko altoriaus ir betrūksta, - susirūpinęs tarė kapelionas. — 
Visa kita mokomojoj aikštėj jau paruošta. Dailidės jau sukalė pakylą. 
Monstranciją pasiskolinsime Brževnove. Aukojimo taurę turėčiau turėti 
savo, bet kur ji galėtų būti? 

Jis susimąstė: 

— Sakykim, kad aš ją pamečiau... Tuomet pasiskolinsim leitenanto 
Vitingerio iš septyniasdešimt penktojo pulko prizinę taurę. Prieš keletą 
metų jis dalyvavo klubo „Sport-favorit“ bėgimo varžybose ir laimėjo šitą 
taurę. Puikus buvo bėgikas! Keturiasdešimt kilometrų nuo Vienos iki 
Medlingo sukorė per valandą keturiasdešimt aštuonias minutes, kaip mums 
visada giriasi. Su juo dėl viso pikto dar užvakar susitariau. Amžinai aš, 
galvijas, viską atidėlioju iki paskutinės minutės! Ir kaip aš, žioplys, ne- 
pasižiūrėjau į sofą! 

Paveiktas grogo, paruošto pagal prasigėrusio jūreivio receptą, karo 
kapelionas ėmė save derglioti rinktiniais žodžiais, duodamas suprasti, kas 
jis iš tikro yra. 

— Metas jau eiti ieškoti lauko altoriaus,- pareiškė Šveikas.- Jau rytas. 
Reikia dar apsirengti uniforma ir kelionei išgerti po stikliuką. 

Pagaliau jie išėjo. Eidamas pas senų baldų pirklio žmoną, kapelionas 
papasakojo Šveikui, kad vakar kortomis išlošęs daug pinigų ir kad jeigu 
jam ir toliau taip seksis, iš lombardo išpirksiąs pianiną. Tai buvo panašu į 
stabmeldžio pažadą duoti auką savo Dievui. 

Iš apsimiegojusios senų baldų pirklio žmonos jie sužinojo mokytojo, 
naujojo sofos savininko, adresą Vršovicuose. Karo kapelionas parodė ne- 
paprastą galantiškumą: įgnybo jai į skruostą ir pakuteno pasmakrę. 

Ligi Vršovicų jiedu ėjo pėsti, nes kapelionas pareiškė, jog jam reikia 
pasivaikščioti gryname ore, kad prasiblaškytų. Vršovicuose, mokytojo - 
seno, pamaldaus Žmogaus - bute, jų laukė nemalonus siurprizas. Kai se- 
nukas, nupirkęs sofą, rado joje lauko altorių, jis pamanė čia esant Dievo 
apvaizdą ir padovanojo jį Vršovicų bažnyčiai, išsilygęs sau teisę kitoje 
altoriaus pusėje parašyti: „Mokytojo pensininko Kolaržiko dovana Dievo 
garbei ir šlovei. 1914 Viešpaties metais". 

Mokytojas, užkluptas vienais apatiniais. labai nusiminė. Kalbantis su 
juo, paaiškėjo, kad savo radini jis laiko stebuklu ir mato čia Dievo pirštą. 
Kai mokytojas nupirko sofa, kažkoks vidinis balsas į jį prakalbo: „Pažvelk, 
kas yra sofos stalčiuj''. O sapne jam tarytum pasirodęs angelas ir tiesiog 
liepęs: „Atidaryk sofą! Mokytojas paklause. Ir kai jis ten išvydo minia- 
tiūrinį sudedamąjį altorių su niša tabernakuliui, parpuolė prieš sofą ant 
kelių ir ilgai, karštai meldesi. šlovindamas Dievą. Mokytojas tatai palaikė 
nurodymu iš dangaus papuošti šituo altoriumi Vršovicų bažnyčią. 

— Tas mūsų nedomina, - parciškė karo kapelionas. — Daiktą, kuris 
jums nepriklausė, turėjot atiduoti į policiją. o ne kažkokia: prakeiktai 
zakristijai! | 

— Kad tik jums dėl to stebuklo nebūtų nemalonumų. - pridūrė Svei- 
kas. - Jūs pirkot tiktai sofą, 0 jokiu būdu ne altorių. kuris yra karinis tur- 
tas. Šitas Dievo pirštas jums brangiai kaštuos! Jums nereikėjo paisyti an- 
gelų. Vienas žmogus Zhore išarė Aukojimo taurę. kurią kažkas šventva- 
giškai buvo nukniaukęs ir laikinai užkasęs, kol vagystė bus užmiršta. Jis 
irgi tatai palaikė Dievo apvaizda ir, užuot taurę sulydęs. nunešė ją kunigui, 
ketindamas, kaip jis tvirtino, paaukoti bažnyčiai. O kunigas, manydamas, 

kad šventvagį atvedė sąžinės graužimas, pakvietė seniūną, seniūnas — 
žandarus, ir valstietis buvo nekaltai nuteistas už šventvagystę, nes teisme 
jis visą laiką tauš-kė apie stebuklą. Norėdamas išsiteisinti, jis taip pat 
papasakojo apie kažkokį angelą, įpynė čia Dievo Motiną ir galų gale gavo 
dešimt metų. Geriausiai padarysit, jei nueisit su mumis pas čionykštį kunigą 
ir padėsit mums iš jo atgauti savo turtą. Lauko altorius - tai jums ne katė 
ir ne nosinė, kurią kam nori, tam dovanoji. 

Seniukas rengdamasis drebėjo visu kūnu, danties ant danties nenu- 
laikydamas. 

— Dėl Dievo, aš nieko bloga mintyse neturėjau! Maniau, kad šita Die- 
vo dovana padėsiu papuošti mūsų neturtingą Viešpaties šventyklą 
Vršovicuose. 

— Suprantama, karinio turto sąskaita, - griežtai ir įžūliai nutraukė jį 
Šveikas. -Nuolankiai dėkoju už tokią Dievo dovaną! Vienas toks Pivonka 
iš Choteboro irgi pamanė gavęs Dievo dovaną, kai jam į rankas pateko 
pasaitas su svetima karve. 

Nelaimingas seniukas nuo tokių palyginimų neteko galvos ir visiškai 
liovėsi gintis, skubindamasis apsirengti ir greičiau viską sutvarkyti. 

Vršovicų kunigas dar miegojo ir, beldimo pažadintas, ėmė bartis, nes 
pro miegus jam pasirodė, kad jį šaukia pas ligonį. 

— Ramybės neduoda su šituo Paskutiniu patepimu! — bambėjo jis, 
nenoromis rengdamasis.- Susigalvoja žmonės mirti, kai miegas pats 
saldžiausias. O paskui derėkis su jais dėl atlyginimo. 

Priemenėj susitiko Dievo tarnas, atstovaujantis civiliams katalikams, 
ir Dievo atstovas iš karo žinybos. Tiesą sakant, tai buvo civilio ginčas su 
kariškiu. Klebonas tvirtino, kad lauko altoriui sofoj ne vieta, o karo ka- 
pelionas nurodė, kad jam tuo labiau ne vieta iš sofos pakliūti į zakristiją 
bažnyčios, kurią lanko tik civiliai. 

Šveikas į pokalbį įterpdavo visokių pastabų, pavyzdžiui, kad lengva 
praturtinti skurdžią bažnyčią kariškų daiktų sąskaita. Pagaliau jie nuėjo į 
zakristiją, ir klebonas atidavė karo kapelionui lauko altorių paėmęs iš jo 
tokį raštelį: 

„Lauko altorių, atsitiktinai patekusį į Vršovicų bažnyčią, gavau. 

Karo kapelionas Otas Kacas". 

Garsusis lauko altorius buvo pagamintas Vienos „Morico Malerio" 
žydų firmos, dirbančios įvairiausius mišioms ir pamaldoms reikalingus 
dalykus, tokius kaip rožančiai ir šventųjų paveikslai. Altorius susidėjo iš 

trijų sąvarų, kurios, kaip ir visa šventosios Bažnyčios šlovė, buvo paauksin- 
tos netikru auksu. Neturint vaizduotės, niekaip nebuvo galima suprasti, 
ką iš tikro vaizduoja šitų trijų sąvarų paveikslai. Buvo tik aišku, kad šituo 
altoriumi lygiai sėkmingai galėjo naudotis Zambijos stabmeldžiai ir bu- 
riatų bei mongolų šamanai. Išdažytas akį rėžiančiomis spalvomis, altorius 
iš tolo panėšėjo į spalvotą lentą, skirtą tirti geležinkeliečių daltonizmui. 

Labiausiai išsiskyrė viena figūra. Tai buvo kažkoks nuogas žmogus su 
aureole virš galvos ir pažaliavusiu kūnu, tarsi pašvinkęs ir pradėjęs gesti 
žąsies sturplis. Šitam šventajam niekas nieko blogo nedarė. Atvirkščiai, 
abiejuose jo šonuose stovėjo dvi sparnuotos būtybės, turėjusios reikšti an- 
gelus. Tačiau žiūrint į paveikslą kildavo įspūdis, kad nuogas šventasis rė- 
kia iš siaubo, matydamas aplink save tokią kompaniją: angelai buvo pana- 
šūs į pasakiškas būtybes, primenančias sparnuotas laukines kates ir 
Apokalipsės pabaisas. 

Kitoje sąvaroje buvo nupieštas paveikslas, turintis vaizduoti Trejybę. 
Balandžio dailininkui per daug sugadinti nepasisekė. Jis iš tiesų nupiešė 
kažkokį paukštį, kuris balandžiu galėjo būti tiek pat, kiek ir balta viandotų 
veislės višta. Užtai Dievas Tėvas buvo panašus į laukinių Vakarų plėšiką, 
kokį publikai paprastai pateikia kvapą užimantys kruvini amerikiečių 
filmai. Dievo Sūnus, priešingai, buvo panašus į linksmą jaunuolį su pado- 
riu pilvuku, užsitraukusį kažką panašaus į glaudes. Šiaip jau jis darė spor- 
tininko įspūdį: kryžių rankoje laikė taip elegantiškai, lyg tai būtų teniso 
raketė. Iš tolo visa Trejybė susiliedavo ir atrodydavo kaip įvažiuojantis į 
stotį traukinys. 

Ką vaizdavo trečias paveikslas, visai neįmanoma buvo suprasti. Karei- 
viai per mišias visada ginčydavosi, stengdamiesi įspėti šį rebusą. Vienas 
net buvo tos nuomonės, kad čia nupiešta jo kaimynė iš Posazavo. Nepaisant 
to, po paveikslu buvo užrašas: „Heilige Maria, Mutter Gottes, erbarme 
unser"*. 

Lauko altorių Šveikas laimingai įkėlė į puskarietę, o pats atsisėdo šalia 
vežiko ant pasostės. Karo kapelionas įsitaisė patogiau ir pasidėjo kojas 
ant švenčiausiosios Trejybės. 

Šveikas plepėjo su vežiku apie karą. Vežikas, pasirodė, buvo maišti- 
ninkas: jis laidė visokias pastabas apie nenugalimąją austrų armiją, kaip 
antai: „Tai Serbijoj, vadinas, jums įkrėtė į kailį" ir panašiai. 


* Šventoji Marija, Dievo Motina, pasigailėk mūsų" (vok.). 

Jiems važiuojant pro maisto produktų užkardą, sargas paklausė, ką 
jie veža. 

Šveikas atsakė: 

— Švenčiausiąją Trejybę ir Dievo Motiną su karo kapelionu. Mokomo- 
joj aikštėj tuo metu jų nekantraudami laukė išžygiuojantys daliniai. Laukti 
teko ilgai. Šveikas ir karo kapelionas iš pradžių nuvažiavo pasiimti prizi- 
nės taurės iš leitenanto Vitingerio, o paskui - į Brževnovo vienuolyną 
monstrancijos, cimborijos ir kitų mišioms reikalingų dalykų, taip pat ir 
butelio bažnytinio vyno. 

Iš viso to matyti, kad ne taip jau paprasta atlaikyti lauko mišias. 

— Dvoklinėjam po visą miestą! - tarė Šveikas vežikui, ir tai buvo teisybė. 

Kai jie atvažiavo į mokomąją aikštę ir priėjo prie pakylos su mediniu 
barjeru bei stalu, skirtu lauko altoriui pastatyti, paaiškėjo, kad karo 
kapelionas užmiršo pasirūpinti patarnautoju. 

Jam nuolat patarnaudavo vienas pėstininkas, tačiau šis nusprendė 
geriau tapti telefonininku ir išvyko į frontą. 

— Ne bėda, ponas kapelione, - tarė Šveikas,- aš galiu jį pakeisti. 

— O jūs mokate patarnauti? 

— Niekad to nedariau,- atsakė Šveikas, - bet pamėginti galima. Dabar 
karas, o karo metu žmonės imasi tokių dalykų, kurių anksčiau jie ir 
nesapnuodavo. Jau kaip nors šitą kvailą „et cum spiritu tuo" prilipinsiu 
prie jūsų „dominus vobiscum"'. Galų gale manau, ne taip jau sunku sukinėtis 
apie jus kaip katei apie karštą košę, mazgoti jums rankas ir pilstyti į taurę 
vyno... 

— Puiku! - tarė kapelionas.- Tiktai vandens man į taurę tai nepilkite. 
Štai kas: jūs geriau negaišuodamas ir į kitą ąsotėlį įpilkite vyno. Beje, aš 
jums pasakinėsiu, kada reikės eiti į kairę, kada į dešinę. Kai aš tykiai 
švilptelsiu vieną kartą, tas reikš „į dešinę", kai du kartus - „į kairę". Mišiolo 
labai dažnai netąsykite. Beje, viskas — vieni niekai. Nesibijote“? 

— Aš nieko nebijau, ponas kapelione, netgi tarnauti mišioms. 

Karo kapelionas sakė teisybę, kad apskritai viskas — vieni niekai. Viskas 
ėjo kaip sviestu patepta. 

Kapeliono pamokslas buvo lakoniškas: 

— Kareiviai! Mes čia susirinkome, kad, prieš išvykdami į kovos lauką, 
atkreiptume savo širdis Dievop, kad Dievas suteiktų mums pergalę ir 
išlaikytų mus sveikus. Netrukdysiu jūsų ilgai, linkiu jums viso geriausio. 

— Ruht!* - sušuko senas pulkininkas kairiajame sparne. Lauko mišios 
taip vadinamos todėl, kad joms galioja tie patys įstatymai kaip ir karo 
taktikai kautynių lauke. Trisdešimties metų kare kariuomenės manevrai 
užtrukdavo ilgai, tuomet ir lauko mišios užtrukdavo ilgai. Dabar, kada 
kariuomenės kilnojimasis vyksta greitai, ir lauko mišios turi būti atlaiky- 
tos greitai. 

Mišios truko lygiai dešimt minučių. Tiems, kurie stovėjo arti, atrodė 
keista, kodėl karo kapelionas per mišias švilpauja. Šveikas vikriai reagavo 
į signalus. Šokdavo čia į dešinę altoriaus pusę, čia į kairę vis kartodamas: 
„Et cum spiritu tuo" . Jo lakstymas buvo panašus į indėnų šokį aplink aukurą, 
tačiau padarė gerą įspūdį ir išsklaidė nuobodulį, tvyrantį dulkėtoj, niūrioj 
mokomojoj aikštėj, aplink kurią buvo slyvų alėja ir išvietės, pastarųjų dvo- 
kas atstojo mistinį smilkalų kvapą gotų šventovėse. Mišios visus gerai 
nuteikė. Aplink pulkininką susibūrę karininkai pasakojo anekdotus. Taigi 
viskas buvo kaip reikiant. Tai čia, tai ten kareivių eilėse buvo girdėti: „Duok 
užsitraukti". Ir kaip aukos dūmai į dangų kilo melsvi tabako dūmų debe- 
sėliai. Užsirūkė ir visi puskarininkiai, pamatę, kad pats pulkininkas rūko. 

Pagaliau suskambėjo: „Zum Gebet!"** Pakėlęs dulkes, pilkas uniformų 
kvadratas sulenkė savo kelius prieš leitenanto Vitingerio taurę, kurią tas 
laimėjo dalyvaudamas klubo „Sport-favorit“ bėgimo varžybose. 

Taurė visą laiką buvo pilna, ir kiekvieną karo kapeliono manipuliaciją 
palydėdavo pritariantis kareivių šnabždesys, o eilėmis nusirisdavo: „Ge- 
rokai sriūbtelėjo". 

Ši apeiga buvo pakartota. Po to dar sykį suskambėjo komanda „Mal- 
dai!", orkestras driokstelėjo „Saugok, Dieve, mūsų valdovą", kolona išsi- 
rikiavo ir išžygiavo. 

— Surink mantą, - pasakė Šveikui kapelionas, mostelėjęs į lauko alto- 
rių. - Reikia viską išvežioti į vietas. 

Jie grįžo su tuo pačiu vežiku ir sąžiningai viską atidavė. Trūko tik baž- 
nytinio vyno butelio. 

Parvažiavus namo ir pasiuntus nelaimingą vežiką į komendantūrą 
atsiskaityti už ilgą kelionę, Šveikas kreipėsi į karo kapelioną: 

— Drįstu paklausti, ponas kapelione, ar patarnautojas turi būti to paties 
tikėjimo kaip ir kunigas, kuriam jis patarnauja? 


* Laisvai! (Vok.) 
** “Maldai!" (Vok.) 

— Būtinai,- atsakė kapelionas,- kitaip mišios būtų netikros. 

— Ponas kapelione, įvyko didelė klaida, - tarė Šveikas, - aš esu be 
tikėjimo. Nesiseka man, ir tiek! 

Karo kapelionas pažvelgė į Šveiką, valandėlę patylėjo, paskui 
paplekšnojo Šveikui per petį ir tarė: 

— Eikite, išgerkite bažnytinį vyną, kiek dar liko butely, ir tarkime, kad 
jūs vėl grįžote į bažnyčios prieglobstį. 


12 
RELIGINIS DISPUTAS 


Būdavo, Šveikas ištisas dienas nematydavo kareivių sielų ganytojo. Karo 
kapelionas savo dvasines pareigas atlikdavo pakaitomis su ūžavimais ir 
gana retai parsirasdavo namo; 0 pareidavo dažniausiai visas išsitepęs Ir 
nesiprausęs, tartum katinas po lakstymo stogais. 

Grįžęs namo, jeigu dar pajėgdavo apversti liežuvį, kalbėdavosi su Švei- 
ku, kol užmigdavo, apie aukštas materijas, apie dvasinę ekstazę ar apie 
kontempliavimo džiaugsmus. Kartais mėgindavo kalbėti eilėraščiais, ci- 
tuoti Heinę. 

Šveikas su karo kapelionu atlaikė dar vienas lauko mišias pionieriams. 
Ten per apsirikimą buvo pakviestas ir kitas kapelionas, buvęs tikybos 
dėstytojas mokykloje, didžiai pamaldus žmogus. Jis labai nustebęs pasi- 
žiūrėjo į savo kolegą Kacą, kai šis jam pasiūlė gurkšnį konjako iš Šveiko 
butelio, kurį visada nešiodavosi, kai būdavo atliekamos religinės apeigos. 

— Konjakas neblogos markės,- tarė Otas Kacas.- Gurkštelėkit ir va- 
žiuokit namo. Aš jau pats viską atliksiu. Šiandien man reikia pabūti gry- 
nam ore, kažkodėl skauduliuoja galvą. 

Pamaldusis kapelionas, kraipydamas galvą, išvyko, o Kacas atliko savo 
vaidmenį kaip visada šauniai. Šį kartą vietoj Viešpaties kraujo buvo pap- 
rastas vynas su sodos vandeniu, o pamokslas užtruko ilgiau negu papras- 
tai. Kas trečias kapeliono žodis buvo „ir taip toliau" ir „tai yra faktas“. 

— Kareiviai! Šiandien jūs išvykstat į frontą ir taip toliau. Atgręžkite 
savo širdis į Dievą ir taip toliau. Tai yra faktas. Niekas iš jūsų nežino, kas 
jums atsitiks. Tai yra faktas. Ir taip toliau. 

Nuo altoriaus griaudėjo „ir taip toliau" ir „tai yra faktas" pakaitomis 
su Dievo ir visų šventųjų vardais. Įsismaginęs ir apimtas karščio, jis ap- 

skelbė princą Eugenijų Savojietį pionierių šventuoju, kuris sergės statant 
pontoninius tiltus. 

Taip lauko mišios pasibaigė be jokių nemalonumų - mielai ir links- 
mai. Pionieriai praleido laiką gana smagiai. 

Grįžtant Šveiko ir karo kapeliono su sudedamuoju altoriumi nenorėjo 
įleisti į tramvajų. Šveikas pagrasė konduktoriui: 

— Žiūrėk, kad vošiu tau per makaulę su šituo šventu altorium! 

Parsiradę pagaliau namo, jie apsižiūrėjo, kad pametė tabernakulį. 

— Nesvarbu, — tarė Šveikas. - Pirmieji krikščionys laikė mišias ir be 
tabernakulio. Jeigu mes apie tai paskelbtume laikraščiuos, sąžiningas ra- 
dėjas pareikalautų atlyginimo. O jeigu mes būtume pametę pinigus, tai 
kažin ar kas juos grąžintų, nors pasitaiko ir tokių žmonių. Mūsų pulke, 
Budejovicuose, buvo vienas geras kareivis, bet kvailys: kartą jis rado gatvėj 
šešis šimtus kronų ir nunešė policijon. Laikraščiai rašė apie jį kaip apie 
sąžiningą radėją, o jis tik sarmatos turėjo iš to. Niekas paskui nenorėjo su 
juo reikalų turėti. Visi tik ir sakydavo: „Kvaiša tu, kokią kvailystę padarei? 
Už tai tau visą gyvenimą reikės raudonuoti, jeigu dar turi bent kiek sąži- 
nės". Turėjo jis vieną merginą, tai ir toji liovėsi su juo kalbėtis. O kai parva- 
žiavo namo atostogų, jo draugai, sužinoję apie šitą istoriją, per pasišokimą 
išmetė jį iš smuklės. Vaikinas pradėjo džiūti, paėmė į galvą ir pagaliau 
puolė po traukiniu. Ir dar atsitikimas: vienas siuvėjas iš mūsų gatvės rado 
auksinį žiedą. Žmonės jį perspėjo, kad neneštų į policiją, bet jis nesidavė 
perkalbamas. Policijoj priėmė jį labai maloniai, girdi, jie jau gavę pa- 
reiškimą, kad pamestas auksinis žiedas su briliantu. Bet paskui pasižiū- 
rėjo į akmenį ir sako jam: „Žmogau, juk čia stiklas, o ne briliantas. Už 
kiek pardavėt briliantą? Pažįstame tokius sąžiningus radėjus!" Pagaliau 
paaiškėjo, kad vienu metu kažkas pametė žiedą su tikru briliantu, o kitas 
žmogus — tokį pat žiedą su netikru briliantu, kažkokią šeimos relikviją. 
Tačiau siuvėjui vis dėlto teko tris dienas atsėdėti, nes jis užpykęs įžeidė 
policiją. Pagal įstatymus priklausantį atlyginimą - dešimt procentų - jis 
gavo. Iš viso teišėjo viena krona dvidešimt helerių, kadangi šitas šlamštas 
kainavo tik dvylika kronų. Siuvėjas šitą pagal įstatymus gautą atlyginimą 
tėškė savininkui į veidą. Tasai padavė jį teisman už asmens įžeidimą, ir 
siuvėjui priteisė dešimt kronų pabaudos. Tada siuvėjas visur apskelbė, jog 
iš kiekvieno sąžiningo radėjo reikia imti dvidešimt penkias kronas 
pabaudos, sumušti jį negyvai ar viešai išplakti, kad žmonės pasimokytų ir 
žinotų, kaip tokiais atvejais elgtis. Manau, kad mūsų tabernakulio niekas 

negrąžins, nors ant jo ir yra pulko antspaudas, nes niekas nenorės turėti 
reikalų su valdiškais daiktais. Jau greičiau įmes jį į vandenį, kad nebūtų 
terlionės. Vakar „Auksinio vainiko" smuklėje aš išsikalbėjau su vienu 
provincialu, jam jau penkiasdešimt metų. Jis buvo nuvykęs į Nova Paką 
pasiskųsti apygardos valdyboj, kad rekvizavo jo briką. Grįždamas, kai jį 
išmetė iš apygardos valdybos, jis užsispoksojo į karinę gurguolę, kuri buvo 
ką tik atvykusi ir apsistojusi aikštėj. Kažkoks vyrukas, vežantis kariuomenei 
konservus, paprašė jį valandėlę pasaugoti arklius ir daugiau nebegrįžo. 
Kai gurguolė pajudėjo į kelionę, jam teko su visais važiuoti ligi pačios 
Vengrijos. Ten jis paprašė vieną Žmogų pasaugoti vežimą ir tik taip 
išsigelbėjo, kitaip būtų jį nutempę ir į Serbiją. Grįžo jis tarytum pamišęs ir 
dabar nebenori su valdiškais daiktais turėti nieko bendra. 

Vakare juos aplankė pamaldusis karo kapelionas, tas pats, kuris iš ryto 
irgi norėjo laikyti lauko mišias pionieriams. Tai buvo fanatikas, stengęsis 
kiekvieną priartinti prie Dievo. Dar dėstydamas tikybą mokykloje, jis 
religinius vaikų jausmus ugdė, duodamas jiems į sprandus. Įvairūs laik- 
raščiai spausdino apie jį žinutes pavadinimais „Žiaurus tikybos mokyto- 
jas" arba „Tikybos mokytojas, kuris duoda į sprandus". Jis pats buvo įsiti- 
kinęs, kad geriausiai vaikas įsimins katekizmą pagal austriškąją sistemą. 
Pamaldusis karo kapelionas šlubavo viena koja,- šį trūkumą įgijo tam- 
siam skersgatvy susidūręs su vieno vaiko tėvu. Tikybos dėstytojas įkrėtė jo 
sūnui į sprandą, nes tasai suabejojo, ar esanti Švenčiausioji Trejybė. Jis 
gavo tris niuksus: vieną - už Dievą Tėvą, antrą - už Dievą Sūnų ir trečią — 
už Šventąją Dvasią. 

Šiandien pamaldusis karo kapelionas atėjo savo kolegos Kaco atvesti į 
tikrąjį kelią ir prabilti į jo širdį. Jis pradėjo pareikšdamas: 

— Stebiuosi, kad pas jus nekabo Dievo kančia. Kur jūs meldžiatės? Nė 
vienas šventas paveikslas nepuošia jūsų kambario sienų. Kas ten viršum 
jūsų lovos? 

Kacas nusišypsojo. 

— Tai „Besimaudanti Zuzana“, o ta nuoga moteris apačioj jos — viena 
mano sena mylimoji. Dešinėj - japoniška akvarelė, vaizduojanti seno 
samurajaus ir geišos lytinį aktą. Labai originalu, ar ne tiesa? Mano 
brevijorius virtuvėj. Šveikai, atneškite jį ir atverskite trečią puslapį. 

Šveikas išėjo į virtuvę, ir tenai triskart pokštelėjo atkemšami buteliai. 

Pamaldusis kapelionas buvo sukrėstas, kai ant stalo pasirodė trys 
buteliai. 

— Tai silpnas bažnytinis vynas,- tarė Kacas.- Labai geras rislingas. 
Skoniu panašus į mozelį. 

— Aš negersiu,- atkakliai pareiškė svečias.- Aš atėjau prabilti į jūsų 
širdį. 

- Bet jums gerklė išdžius,- tarė Kacas.- Išgerkite truputį, o aš paklau- 
sysiu. Esu žmogus tolerantiškas, galiu išklausyti ir kito pažiūras. 

Pamaldusis kapelionas sriubtelėjo ir išsprogino akis. 

— Velnioniškai geras vynas, kolega! Ar ne taip? - paklausė Kacas. 

Fanatikas griežtai pasakė: 

— Man regis, kad jūs blevyzgojate. 

— Įpratimas,- tarė Kacas. - Kartais aš susizgrimbu piktžodžiaująs. Švei- 
kai, įpilkite ponui kapelionui. Galiu jums garantuoti, kad pasakau: Him- 
melherrgott, krucifix, sakra*. Patarnautumėt kariuomenėj tiek kiek aš, 
nusiristumėt ir jūs ligi to. Tai lengva ir mums, dvasininkams, gana artima: 
dangus, Dievas, kryžius, sakramentas. Skamba gražiai ir atitinka mūsų pro- 
fesiją, ar ne tiesa? Prašom gerti, kolega. 

Buvęs tikybos dėstytojas vienu mauku išgėrė. Buvo matyti, kad jis nori 
kažką pasakyti, bet negali. Jis stengėsi susikaupti. 

— Gerbiamasis kolega,- kalbėjo toliau Kacas,- aukščiau galvą, ne- 
sėdėkite taip paniuręs, tarytum po penkių minučių jus turėtų pakarti. 
Girdėjau, kad jūs kartą per apsirikimą, manydamas, kad ketvirtadienis, 
viename restorane penktadienį suvalgėte kiaulienos kotletą, paskui 
nulėkėte į išvietę, įsikišote du pirštus į burną ir išsivėmėte bijodamas, kad 
Dievas jūsų griežtai nenubaustų ir nesunaikintų. O aš nevengiu pasninko 
dienomis valgyti mėsos ir nebijau jokio pragaro. Pardon, prašom išgerti... 
Jau geriau?.. O gal jūsų pažiūros į pragarą pažangesnės, gal jūs einate 
koja kojon su laiko dvasia ir su reformistais? Tai yra, gal pripažįstate, kad 
pragare vietoj paprastų katilų su siera vargšams nusidėjėliams įrengti 
aukšto slėgio Papino katilai**, kad nusidėjėlius čirškina margarine, o varto 
juos elektriniu smaigu. Milijonus metų juos. nelaiminguosius, gniaužo 
gariniais plentų volais, dantų griežimą specialiomis mašinomis sukelia 
dantistai, nusidėjėlių dejonės įrašomos į gramofonų plokšteles, o tada jos 
siunčiamos į viršų, rojun, teisuoliams linksminti. Rojuj veikia odekolono 
purkštuvai, o simfoniniai orkestrai Bramsą groja taip ilgai, kad jau geriau 


* Dangiškasis Dievas, kryžius. sakramentas; vokiškai kalbantieji juos vartodavo kaip 
keiksmažodžius. 


Pirma dalis 126 


"TT A AA =""—A TI 


būti pragare ar skaistykloj. Angeliukams prie užpakalių pritaisyti 
propeleriai, kad jie nenualsintuų sau sparniukų... Prašom išgerti, kolega. 
Šveikai. pripilkite konjako. - jam, atrodo. bloga. 

Atsitokėjęs pamaldusis karo kapelionas sušnibždėjo: 

— Religija - tai intelektualinė pažiūra... Kas netiki Švenčiausiąja Tre- 
jybe... 

- Šveikai, - perkirto jį Kacas,- pripilkit kapelionui dar vieną, tegu jis 
atsikvoši. Papasakokit jam ką nors, Šveikai. 

— Vlašime. dristu pranešti. ponas kapelione, - pradėjo Šveikas, - buvo 
vienas dekanas. Kai senoji šeimininkė nuo jo pabėgo kartu su vaiku ir 
pinigais, jis pasisamdė kita. Šitas dekanas į senatvę ėmė studijuoti šventąjį 
Augustiną, kuris laikomas šventu Bažnyčios tėvu. Jis perskaitė ligi tos vie- 
tos, kad kas tiki antipodais. turi būti prakeiktas. Pasišaukė jis savo tar- 
naitę ir sako jai: „Klausykit. jūs man karta sakėt, kad turite sūnų šaltkalvį 
ir kad jis išvykęs i Australiją. Jeigu taip, tai jis, vadinas, yra antipodas, o 
šventasis Augustinas liepia prakeikti kiekvieną, kuris tiki antipodais". — 
„Tėveli,- sako jam moteris. - juk mano sūnus atsiunčia man ir laiškų, ir 
pinigų.“- Tai velnio pagundos.- sako jai dekanas.- Pasak šventojo Augus- 
tino, nėra jokios Australijos. Tai antikristas jus suvedžiojo". Sekmadienį 

jis viešai bažnyčioje ją iškeikė ir šaukė, kad Australijos nėra. Teko jį iš 
bažnyčios nuvežti tiesiog į beprotnamį. Ir daugeliui tenai būtų ne pro šalį. 
Uršuliečių vienuolyne yra buteliukas su Mergelės Marijos pienu, kuriuo 
Ji maitino kūdikėlį Jėzų, o Benešovo našlaičių prieglaudos našlaitėms, kai 
joms atvežė Lurdo vandens, taip paleido vidurius, kaip dar pasaulis nematė. 

Pamaldžiajam karo kapelionui ėmė akyse raibuliuoti. Jis atsikvošėjo 
tik išlenkęs dar vieną stikliuką konjako, kuris smarkiai mušė jam į galvą. 
Prisimerkęs jis paklausė Kacą: 

— Jūs netikite nekaltu mergelės Marijos prasidėjimu, netikite, kad Jo- 
no Krikštytojo pirštas, saugomas pijorų, yra tikras? Ar jūs iš viso tikite 
Dievą? O jeigu netikite, tai kodėl esate karo kapelionas? 

— Brangusis kolega,- atsakė Kacas, familiariai plekšnodamas jam per 
nugarą,- kol valstybė pripažins, kad kareiviams, einantiems mirti į kauty- 
nių lauką, reikia Dievo palaiminimo, tol kapelionavimas bus padoriai 
atlyginamos pareigos, kurias eidamas žmogus neprapulsi. Man jos labiau 
patinka negu lakstyti po mokomąją aikštę ar vaikštinėti į manevrus. Tada 
man davinėtų įsakymus vyresnybė, o dabar veikiu, ką noriu. Aš pavaduoju 
kažką neegzistuojantį ir pats vaidinu Dievo vaidmenį. Nepanorėsiu kam 
nors atleisti nuodėmių, tai ir neatleisiu, nors manęs ir ant kelių parklupęs 
prašytų. Beje, tokių velniškai mažai atsirastų. 

— Myliu Viešpatį Dievą,- prabilo pamaldusis karo kapelionas žagsė- 
damas,- labai myliu! Duokite man truputį vyno. Gerbiu Viešpatį Dievą, 
dėstė jis.—- Labai, labai gerbiu ir šlovinu. Nieko taip negerbiu kaip Jį. 

Jis trenkė kumščiu į stalą, kad net buteliai pašoko. 

— Dievas yra prakilni, nežemiška būtybė, tobula visais savo veiksmais. 
Tai būtybė, panaši į saulę, ir niekas nepalauš mano tikėjimo. Ir šventąjį 
Juozapą gerbiu, ir visus šventuosius, ir net šventąjį Serapijoną. Jo vardas 
toks bjaurus. 

— Turėtų pasirūpinti jį pakeisti,- įsiterpė Šveikas. 

— Šventąją Liudmilą myliu ir šventąjį Bernardą?*,- varė buvęs tikybos 
dėstytojas.- Jis išgelbėjo daug keleivių Sen Gotarde. Ant jo kaklo butelis 
su konjaku, ir jis ieško užneštųjų sniegu... 

Pramoga įgavo kitą kryptį. Pamaldusis karo kapelionas ėmė regzti nei 
Šį, nei tą. 

— Nekaltuosius Vaikelius aš gerbiu, jų šventė gruodžio dvidešimt aštun- 
tąją. Erodo nekenčiu... Kai višta miega, negalima gauti šviežių kiaušinių. 

Jis nusijuokė ir užgiedojo: „Šventas Dieve, šventas amžinasis..." Bet 
ūmai liovėsi giedojęs ir, kreipdamasis į Kacą, griežtai paklausė: 

— Tai jūs netikite, kad rugpjūčio penkioliktoji yra Mergelės Marijos 
dangun žengimo šventė? 

Visi buvo pačiam smagume. Pasirodė dar daugiau butelių, ir tarpais 
buvo girdėti Kaco žodžiai: 

— Pasakykite, kad netikit Dievą, nes neįpilsiu. 

Atrodė, kad grįžta pirmųjų krikščionių persekiojimo laikai. Buvęs 
tikybos dėstytojas giedojo kažkokią Romos arenos kankinių giesmę ir 
vapėjo: 

— Tikiu Viešpatį Dievą ir neatsižadėsiu Jo! Nereikia man to tavo vyno. 
Galiu ir pats jo pasiųsti. 

Pagaliau jį paguldė į lovą. Bet prieš užmigdamas jis, iškėlęs ranką lyg 
priesaikai, paskelbė: 

— Tikiu Dievą Tėvą, Sūnų ir Šventąją Dvasią! Duokit man brevijorių. 

Šveikas pakišo jam pirmą po ranka pakliuvusią knygą nuo Oto Kaco 
naktinio staliuko. Taip pamaldusis karo kapelionas užmigo su Bokačo 
„Dekameronu“ rankose. 


13 
ŠVEIKAS VAŽIUOJA TEIKTI PASKUTINIO PATEPIMO 


Karo kapelionas Otas Kacas sėdėjo susimąstęs prie rašto, kurį ką tik 
atnešė iš kareivinių. Tai buvo karo ministerijos aplinkraštis: 

„Karo ministerija panaikina visam karo veiksmų laikui visus ligi šiol 
duotus nurodymus dėl karių Paskutinio patepimo ir nustato karo dvasi- 
ninkams naujas taisykles: 

$ 1. Paskutinis patepimas fronte panaikinamas. 

$ 2. Sunkiai sužeistiems ir sergantiems, norintiems gauti Paskutinį 
patepimą, neleidžiama vykti į užnugarį. Karo dvasininkai įpareigojami 
nusikaltusius šiam potvarkiui perduoti atitinkamoms karinėms įstaigoms, 
kad juos nubaustų. 

$ 3. Užnugario karo ligoninėse Paskutinis patepimas gali būti teikia- 
mas grupėms karo gydytojų sprendimu, jeigu šios apeigos netrukdys minė- 
tų įstaigų darbo. 

$ 4. Ypatingais atvejais Karo ligoninių valdyba gali leisti pavieniams 
asmenims užnugaryje suteikti Paskutinį patepimą. 

$ 5. Karo dvasininkai įpareigojami, pakvietus Karo ligoninių valdybai, 
duoti Paskutinį patepimą tiems, kuriuos valdyba pasiūlo". 

Po to karo kapelionas dar kartą perskaitė karo ligoninės raštą, kuria- 
me jis kviečiamas rytoj atvykti į ligoninę Karlo aikštėj teikti Paskutinį 
patepimą sunkiai sužeistiesiems. 

— Klausyktt, Šveikai,- pašaukė Otas Kacas,- na, argi tai ne kiaulystė? 
Tarytum visoj Prahoj aš būčiau vienintelis karo kapelionas! Kodėl ten 
nepasiunčia kad ir šito pamaldžiojo kunigo, kuris neseniai nakvojo pas 
mus? Teks mums važiuoti į Karlo aikštę suteikti Paskutinį patepimą. Aš 
net užmiršau, kaip tai daroma. 

— Ką gi, nusipirksim katekizmą, ponas kapelione. Ten viskas parašy- 
ta,- tarė Šveikas.- Katekizmas dvasios ganytojui - tai lyg kelionės vado- 
vas svetimšaliui. Emauso vienuolyne dirbo vienas sodininko padėjėjas. Jis 
nutarė tapti broliuku, kad gautų sutaną ir nereikėtų draskyti savo drabu- 
žių. Dėl šito jam teko nusipirkti katekizmą ir išmokti, kaip žegnotis, įsi- 
dėmėti, kas toks vienintelis išsisaugojo pirmapradės nuodėmės, ką reiškia 
turėti gryną sąžinę ir kitas panašias smulkmenas. O paskui slaptai pardavė 
pusę vienuolyno daržo agurkų derliaus ir gėdingai išlėkė iš vienuolyno. 
Vėliau susitikus jis man ir sako: „Agurkus aš galėjau parduoti ir be 
katekizmo". 

Kai Šveikas nupirko katekizmą ir atnešė karo kapelionui, tasai jį 
sklaidydamas pasakė: 

— Naštai, Paskutinį patepimą gali atlikti tiktai kunigas ir tiktai vyskupo 
pašventintu aliejumi. Kaip matote, Šveikai, jūs Paskutinio patepimo duoti 
negalite. Paskaitykit man, kaip teikiamas Paskutinis patepimas. 

Šveikas perskaitė: 

„Teikiamas taip: kunigas patepa ligonio jutimo organus, tuo pat metu 
kalbėdamas maldą: „Šiuo šventu patepimu ir savo begaliniu gailestingumu 
teatleidžia tau Dievas, kuo tu nusidėjai regėdamas, klausydamas, 
uostydamas, ragaudamas, kalbėdamas, lytėdamas ir vaikščiodamas“ . 

— Įdomu būtų žinoti,- paklausė karo kapelionas,- kaip gali žmogus 
nusidėti, pavyzdžiui, lytėdamas. Ar negalite jūs paaiškinti? 

— Visaip, ponas kapelione. Čiuptels, pavyzdžiui, už svetimos kišenės, 
arba vėlgi šokiuose... Patys suprantate, kokie dalykėliai ten išdirbinėjami. 

- O vaikščiodamas, Šveikai? 

- Jeigu imi šlubuoti, kad tavęs žmonės pasigailėtų. 

— O uostydamas? 

- Jeigu žmogus nuo kokios nors smarvės nosį suka. 

- O ragaudamas, Šveikai? 

— Kai laižosi, mergiščias pamatęs. 

— O kalbėdamas? 

— Na, čia tai kartu ir klausydamasis, ponas kapelione. Kai vienas tauzija, 
o kitas klausosi. 

Po šitų filosofinių svarstymų karo kapelionas nutilo, o paskui kreipėsi 
į Šveiką: | 

— Vadinasi, mums reikia vyskupo pašventinto aliejaus. Imkite dešimt 
kronų, nupirkite buteliuką. Kariuomenės intendantūra tokio aliejaus, 
matyt, neturi. 

Šveikas išsirengė ieškoti vyskupo pašventinto aliejaus. Jį surasti buvo 
sunkiau negu gyvybės vandenį Boženos Nemcovos pasakose“. Šveikas 
užėjo į kelias sanitarijos ir higienos reikmenų krautuves ir vos tik pasa- 
kydavo: „Prašom man buteliuką vyskupo pašventinto aliejaus“, visur 
žmonės arba pasileisdavo juokais, arba išsigandę slėpdavosi po prekysta- 
liu. Tačiau Šveikas išlaikydavo rimtą veidą. 

Tada nutarė pabandyti laimę vaistinėse. Pirmojoj buvo liepta laboran- 
tuijį išvesti. Kitoje norėjo telefonu jam iškviesti greitąją pagalbą, o trečiojoj 
vaistininkas nurodė, kad „Polako“ firma Ilgojoj gatvėj, prekiaujanti aliejais 
ir lakais, tikriausiai turės ir Šito aliejaus. 

„Polako“ firma Ilgojoj gatvėj prekiavo iš tiesų apsukriai. Nė vienas 
pirkėjas neišeidavo iš ten nepatenkintas. Jeigu prašydavo kopajaus 
balzamo, tai jam ipildavo terpentino, ir būdavo gerai. 

Kai Šveikas paprašė vyskupo pašventinto aliejaus už dešimt kronų, 
šeimininkas paliepė pardavėjui: 

— Įpilkite jam, ponas Tauchenai, šimtą gramų trečio numerio kanapių 
aliejaus. 

O pardavėjas, vyniodamas buteliuką į popierių, kalbėjo Šveikui, kaip 
ir dera pardavėjui: 

— Aukščiausios rūšies. Jeigu jums reikėtų teptukų, lako, pokosto, 
malonėkite kreiptis į mus. Būsite patenkintas. Firma solidi. 

Tuo tarpu namie karo kapelionas kartojo iš katekizmo tai, ko nebuvo 
iškalęs seminarijoj. 

Jam labai patiko kai kurie nepaprastai sąmojingi posakiai, iš kurių jis 
visa širdimi kvatojo: „Šis sakramentas vadinamas Paskutiniu patepimu 
todėl, kad jis paprastai yra paskutinis iš visų patepimų, kuriuos Bažnyčia 
teikia Žmogui". 

„Paskutinį patepimą gali priimti kiekvienas krikščionis katalikas, 
pavojingai susirgęs ir jau pasiekęs sąmoningo amžiaus". „Jeigu galima, 
ligonis priima Paskutinį patepimą dar būdamas aiškios sąmonės". 

Atėjo ordonansas ir atnešė paketą, kuriame karo kapelionui buvo 
pranešama, kad rytoj, teikiant Paskutinį patepimą ligoninėj, dalyvaus 
„Bajorų draugija religiniam kareivių auklėjimui". Šita draugija susidėjo 
vien iš isterikių, kurios ligoninėse kareiviams dalijo šventųjų paveikslėlius 
ir „Pasakojimą apie kataliką karį, mirštantį už jo didenybę imperatorių". 
Tame „Pasakojime“" buvo spalvotas paveiksliukas, vaizduojantis kautynių 
lauką. Visur mėtosi žmonių ir arklių lavonai, apversti amunicijos vežimai 
ir pabūklai lafetais į viršų. Horizonte - degantis kaimas ir sproginėjantys 
šrapneliai. Priešaky guli mirštantis kareivis su nutraukta koja, o prie jo 
lenkiasi angelas ir rodo jam vainiką su užrašu ant kaspino: „Dar šiandien 
būsi su manim rojuj". Mirštantysis laimingai šypsosi, tarsi būtų vaišina- 
mas ledais. 

Perskaitęs, kas parašyta pakete, Otas Kacas nusispjovė ir pagalvojo: 
„Na ir dienelė bus rytoj!" 

Jis pažinojo šitą šutvę (taip jis vadino tą draugiją) dar iš Šventojo Ignoto 
bažnyčios, kur prieš keletą metų jis sakydavo kareiviams pamokslus. 
"Tuomet jis dar dėjo daug vilčių į pamokslus, o toji draugija sėdėdavo gre- 
ta pulkininko. Dvi ištįsusios moterys juodomis suknelėmis su rožančiais 
prikibo prie jo po pamokslo ir kiauras dvi valandas postringavo apie reli- 
ginį kareivių auklėjimą, kol taip įsipyko kapelionui, kad jis pasakė: 
„Atleiskit, brangiosios damos, manęs laukia kapitonas ferblo partijai". 

— Na, aliejaus jau turime, - iškilmingai tarė Šveikas, grįžęs iš „Polako“ 
parduotuvės, - kanapių aliejus, trečias numeris, pirma rūšis. Užteks visam 
batalionui. Firma solidi. Be to, parduoda pokostą, lakus ir teptukus. Dar 
mums reikia varpelio. 

— O varpelis kam? 

- Kelyje skambinti, ponas kapelione, kai važiuosim su Viešpačiu Dievu 
ir su trečio numerio kanapių aliejumi. Taip jau daroma. Buvo daug 
atsitikimų, kai areštuodavo tuos, kurie nenusiima kepurių. Žižkove vie- 
nas kunigas kartą sumušė neregį, kuris panašiu atveju nenusiėmė kepu- 
rės. Neregį, be to, dar patupdė, nes teisme buvo įrodyta, kad jis ne kurčias, 
o tik aklas ir kad varpelį jis turėjo girdėti ir nevesti kitų į pagundą, nors 


Pirma dalis 132 


visa tai įvyko naktį. Viską reikia daryti panašiai kaip ir per Dievo Kūno 
šventę. Kitu metu žmonės į mus ir dėmesio nekreiptų, o dabar trauks 
kepures nuo galvų. Jei jūs, ponas kapelione, neprieštaraujate, kaipmat 
gausiu varpelį. 

Gavęs leidimą, Šveikas po pusvalandžio grįžo su varpeliu. 

— Tai nuo „Križižkų“ užeigos namų vartų,- tarė jis.- Varpelis kaštavo 
man penkias minutes baimės, be to, ilgai teko laukti, - visą laiką pro šalį 
ėjo Žmonės. 

— Aš einu į kavinę,-tarė karo kapelionas.- Jeigu kas ateitų, tegul 
palaukia. 

Po kokios valandos atėjo senyvas žmogus, žilas, kariškos laikysenos, 
griežto žvilgsnio. Pažiūrėti jis buvo piktas ir ryžtingas. Atrodė, kad pats 
likimas jį atsiuntė sunaikinti vargšę mūsų planetą ir ištrinti jos pėdsakus iš 
visatos. Kalbėjo šaižiai, sausai, griežtai: 

— Namie? Išėjo į kavinę? Prašė palaukti? Gerai, lauksiu nors ir ligi 
ryto. Į kavinę eiti turi, o skolas mokėti - ne. Ir dar kunigas... Tfu! 

Ir jis nusispjovė virtuvėj ant grindų. 

- Gerbiamasis, prašom čia nesispjaudyti,- paprašė Šveikas, su dėme- 
siu žiūrėdamas į nepažistamąji. 

— Ir dar kartą nusispjausiu. matote, va šitaip! - užsispyręs drėbtelėjo 
griežtasis ponas ir dar sykį čirkštelėjo ant grindų.- Kaip jam ne sarmata! 
Ir dar karo kunigas... Gėda! 

— Jeigu jūs esat išauklėtas žmogus,- pasakė jam Šveikas, — privalot 
mesti įprotį spjaudytis svetimame bute. O gal jūs manot, jeigu vyksta 
pasaulinis karas, tai viską galit sau leisti? Jūs privalot elgtis padoriai, o ne 
kaip valkata. Jūs turite elgtis mandagiai, kalbėti padoriai, o ne paleisti 
pavadžius kaip chuliganas, civilis mulki! 

Ponas pašoko nuo kėdės ir, drebėdamas iš pykčio, suriko: 

— Kaip jūs drįstate!.. Aš - neišauklėtas žmogus? Kas aš, jūsų nuomone, 
na?.. 

- Išvietė - štai kas jūs! - tarė Šveikas, žiūrėdamas į akis. - Spjaudote 
ant grindų, tartum būtumėt tramvajuj, traukiny ar kitoj viešoj vietoj. Aš 
visada stebėdavausi, kam visur iškabinėti užrašai, draudžiantys spjaudyti, 
bet dabar matau, kad tai jums. Matyt, jus visur gerai pažįsta. 

Kraujas mušė griežtajam ponui į veidą, ir jis prapliupo keiktis ant Švei- 
ko ir karo kapeliono. 

— Na, jau baigėte? - ramiai paklausė Šveikas, kai svečias padarė išvadą: 


133 Užnugaryje 


„Abudu jūs niekdariai: koks kunigas, tokia ir parapija". - O gal dar norit 
ką nors pridurti, prieš nudardėdamas laiptais? 

Bet atėjusysis tiek išsėmė savo atsargas, kad jam į galvą neatėjo joks 
vertas keiksmas, ir jis nutilo. Šveikas nutarė, kad tolesnių papildymų lauk- 
ti neišsimoka. Jis atidarė duris, pastatė griežtąjį poną tarpdury, atgręžęs ji 
į laiptus, ir... - tokio spyrio nesigėdytų net futbolo komandos, laimėjusios 
pasaulio čempionatą, geriausias žaidėjas. 

Įkandin pono laiptuose nuskardėjo Šveiko balsas: 

— Kitąkart, kai ateisite pas padorius žmones, elkitės tinkamai. 

Griežtasis ponas ilgai vaikštinėjo po langais ir laukė karo kapeliono. 
Šveikas, atsidaręs langa, stebėjo jį. 

Pagaliau svečias sulaukė kapeliono. Tas atsivedė jį į kambarį ir pa- 
sisodino priešais į krėslą. 

Šveikas, nesakydamas nė žodžio, atnešė spjaudyklę ir pastatė priešais 
svečią. 

— Kąjūs čia darote, Šveikai? 

— Drįstu pranešti, ponas kapelione, kad su šituo ponu čia įvyko mažas 
nemalonumas dėl spjaudymosi ant grindų. 

— Palikite, Šveikai, mus vienus, mudu turime šiokių tokių reikalų. 

Šveikas išsitempė: 

— Klausau, ponas kapelione, palieku jus vienus. 

Ir išėjo į virtuvę. Kambary tuo tarpu vyko labai įdomus pašnekesys. 

— Jūs atėjote pinigų už vekselį, jeigu neklystu? - paklausė karo kape- 
lionas savo svečią. 

— Taip, turiu viltį... 

Karo kapelionas atsiduso. 

— Žmogui būdinga tokia būsena, kai belieka vien turėti viltį. O, kaip 
gražiai skamba žodis „viltis“ iš tos trilapės emblemos, iškeliančios žmogų 
viršum gyvenimo chaoso: tikėjimas, viltis, meilė. 

— Turiu viltį, ponas kapelione, kad suma... 

— Be abejo, gerbiamasis, - pertraukė jį Otas Kacas. - Galiu dar kartą 
patvirtinti, kad žodžiai „turėti viltį" suteikia žmogui jėgos gyvenimo ko- 
voj. Nepraraskit ir jūs vilties. Kaip gražu turėti kokį nors idealą, būti 
nekaltam, tyram padarui, kuris skolina pinigus pagal vekselį ir turi viltį 
juos atgauti laiku! Turėkit viltį, visada turėkit viltį, kad aš jums grąžinsiu 
tūkstantį du šimtus kronų, nors kišenėje neturiu nė šimto. 

— Tokiu atveju jūs... - sumiksėjo svečias. 

— Taip, tokiu atveju aš... - atsakė karo kapelionas. 

Svečio veidas vėl tapo atkaklus ir piktas. 

— Pone, tai apgavystė,-tarė jis atsistodamas. 

— Nusiraminkite, gerbiamasis pone... 

— Tai apgavystė! - suriko užsispyręs svečias.- Jūs piktam panaudojot 
mano pasitikėjimą! 

— Pone, - tarė karo kapelionas, - jums, be abejo, nepakenks oro 
permaina. Čia per daug tvanku... Šveikai! - šūktelėjo jis į virtuvę. Šitam 
ponui reikia pakvėpuoti grynu oru. 

— Drįstu pranešti, ponas kapelione, - pasigirdo iš virtuvės, - aš jau 
kartą esu jį išgrūdęs. 

— Pakartot!- sukomandavo kapelionas, ir įsakymas buvo įvykdytas 
greitai ir tiksliai. 

Grįžęs nuo laiptų, Šveikas pasakė: 

— Gerai, kad mes jo nusikratėm, kol dar nesuspėjo pritriukšmauti... 
Buvo Malešicuose vienas vynininkas, baisus prisiskaitėlis, kuris visam kam 
turėjo citatų iš Šventojo Rašto. Kai jis jaučio gyslų rimbu lupdavo kurį 
nors lankytoją, visada pridėdavo: „Kas gaili rykštės, tas nekenčia savo 
sūnaus, o kas jį myli, tas laiku jį baudžia. Aš tau parodysiu, kaip peštis 
mano smuklėj!"' 

— Šit matote, Šveikai, kas ištinka tuos, kurie negerbia kunigo,- nu- 
sišypsojo karo kapelionas.- Šventasis Jonas Auksaburnis pasakė: „Kas ger- 
bia savo ganytoją, tas gerbia Kristų savo ganytojuje. Kas įžeidžia ganytoją, 
įžeidžia Viešpatį Kristų, o ganytojas yra jo vietininkas". Rytdienos Pasku- 
tiniam patepimui mums reikia deramai pasiruošti. Iškepkit kiaušinienės 
su kumpiu, išvirkite bordo punšo, o tada atsiduosime apmąstymams, nesgi, 
kaip pasakyta vakarinėj maldoj, „Dievo malonė nukreipia visus priešo 
žabangus nuo šito namo". 

Pasaulyje esama atkaklių žmonių tokių kaip vyriškis, dukart išgrūstas 
iš karo kapeliono buto. Vos tik paruošus vakarienę, kažkas paskambino. 
Šveikas nuėjo atidaryti durų, tačiau bemat sugrįžo ir pranešė: 

- Jis vėl čia, ponas kapelione. Aš jį uždariau į vonios kambarį, kad 
galėtume ramiai pavakarieniauti. 

— Negerai elgiatės, Šveikai, - tarė kapelionas. - Svečias į namus — 
Dievas į namus. Senais laikais juokdariai apsigimėliai puotose linksmin- 
davo puotaujančiuosius. Atveskite jį čionai, tegul pasmagina mus. 

Po valandėlės Šveikas grįžo su paniurusiu atkakliuoju ponu. 

— Prašom sėstis,- maloniai pasiūlė karo kapelionas.- Mes kaip tik 
baigiam vakarienę. Valgėm omarą ir lašišą, o dabar užkąsim kiaušinienės 
su kumpiu. Kodėl mums nepalėbauti, jeigu pasaulyje yra žmonių, skoli- 
nančių mums pinigus"? 

— Tikiuosi, kad aš čia esu ne pasišaipymui,- tarė niūrusis ponas. — 
Šiandien aš čia jau trečią kartą. Tikiuosi, kad dabar viską išsiaiškinsim. 

- Drįstu pranešti, ponas kapelione,- pareiškė Šveikas, - tai tikra hidra! 
Lygiai kaip Bonšekas iš Libenio. Aštuoniolika kartų jis buvo išmestas iš 
„Eksnerio“ aludės ir kiekvieną kartą sugrįždavo, girdi, „užmiršau pypkę". 
Jis lindo pro duris, pro langą, per virtuvę, pro mūrinę tvorą, per rūsį į 
aludės salę prie bufeto ir tikriausiai būtų įsmukęs pro kaminą, tik visa 
laimė, kad nuo stogo jį nukėlė ugniagesiai. Jis buvo toks atkaklus, kad 
būtų galėjęs užimti ministro ar deputato vietą. Įkrėtė jam kaip pridera. 

Kietakaktis ponas, tartum negirdėdamas, kas buvo kalbama, užsispy- 
ręs kartojo: 

— Aš noriu galutinai išsiaiškinti mūsų reikalus, todėl prašau mane 
išklausyti. 

— Tas jums leidžiama,- tarė karo kapelionas.- Kalbėkite, gerbiamasis. 
Kalbėkite, kiek geidžiate, o mes tuo tarpu tęsime savo puotą. Tikiuosi, tai 
netrukdys jums kalbėti. Šveikai, neškit į stalą! 

— Kaip jums Žinoma,- tarė atkaklusis ponas,- siaučia karas. Aš pasko- 
linau jums tą sumą prieš karą, ir jeigu ne karas, taip nesispirčiau, kad ją 
grąžintumėt. Tačiau aš esu liūdnai pasimokęs. 

Jis išsiėmė iš kišenės užrašų knygelę ir kalbėjo toliau: 

— Aš turiu viską užsirašęs. Vyresnysis leitenantas Janata man buvo 
skolingas aštuonis šimtus kronų, tačiau jis išdrįso kristi mūšyje prie Dri- 
nos. Leitenantas Prošekas rusų fronte pateko į nelaisvę, o man jis skolin- 
gas du tūkstančius kronų. Kapitonas Vichterlė, būdamas skolingas tokią 
pat sumą, leidosi užmušamas savo paties kareivių palei Rusų Ravą. 
Vyresnysis leitenantas Machekas pateko į nelaisvę Serbijoj, o man jis bu- 
vo skolingas pusantro tūkstančio kronų. Ir tokių mano knygelėje daug. 
Vienas žūsta Karpatuose, palikdamas neapmokėtą vekselį, kitas pakliūva 
į nelaisvę, trečias, tarsi man keršydamas, nuskęsta Serbijoj, o ketvirtas 
miršta ligoninėje Vengrijoj. Dabar jūs suprantate mano būgštavimus, kad 
šitas karas mane pražudys, jeigu aš nebūsiu energingas ir nepermaldau- 
jamas. Ar galite man įrodyti, kad jums negresia joks pavojus? Tik pa- 
sižiūrėkite! 

Jis pakišo kapelionui po nosimi savo užrašų knygelę. 

— Matote: karo kapelionas Matijašas prieš savaitę numirė užkrečia- 
mųjų ligų ligoninėj Brno mieste. Galima plaukus nusirauti! Negrąžino 
man tūkstančio aštuonių šimtų kronų ir eina į choleros baraką teikti 
Paskutinio patepimo mirštančiajam, dėl kurio jam nei šilta, nei šalta. 

— Tai buvo jo pareiga, malonusis pone,- tarė karo kapelionas.- Rytoj 
aš irgi eisiu teikti Paskutinio patepimo. 

- Ir taip pat į choleros baraką,- pridūrė Šveikas.- Jūs galite vykti su 
mumis pasižiūrėti, ką reiškia aukotis. 

— Gerbiamasis kapelione,- tarė atkaklusis ponas,- patikėkite: mano 
būklė beviltiška. Argi kariaujama vien dėl to, kad visi mano skolininkai 
būtų nuvaryti į aną pasaulį? 

— Kai jus paims į kariuomenę ir pakliūsit į frontą,- įsiterpė Šveikas,- 
mes su kapelionu atlaikysim mišias, kad, Dievui davus, pirmoji granata 
teiktųsi jus pasiųsti į aną pasaulį. 

— Meldžiamasis, aš atėjau pas jus rimtu reikalu, - tarė hidra, kreipda- 
masi į karo kapelioną. - Aš prašau jūsų tarną nesikišti į mūsų reikalus, 
kad mes galėtume juos baigti. 

- Atleiskite, ponas kapelione,- atsiliepė Šveikas,- malonėkit man pats 
įsakyti, kad nesikiščiau į jūsų reikalus, kitaip aš ir toliau ginsiu jūsų in- 

teresus, kaip pridera kiekvienam doram kareiviui. Šitas ponas sako tikra 
teisybę, jis iš čia nori išeiti pats. Pagaliau ir aš nemėgstu skandalų, esu 
taikus žmogus. 

— Man jau ima įkyrėti, Šveikai, - tarė karo kapelionas, lyg nepaste- 
bėdamas svečio.- Aš maniau, kad jis mus palinksmins, papasakos kokių 
jau dusyk turėjote su juo reikalų. Tokių svarbių religinių apeigų išvaka- 
rėse, kai visus savo jausmus aš privalau nukreipti Dievop, jis kimba prie 
manęs su kažkokia kvaila istorija apie nelaimingus tūkstantį du šimtus 
kronų, atitraukia mane nuo sąžinės perkratymo, nuo Dievo ir nori, kad 
dar kartą jam pasakyčiau, jog nieko neduosiu. Aš nenoriu su juo daugiau 
kalbėti, kad neišniekinčiau šito švento vakaro. Pasakykite jam, Šveikai: 
„Kapelionas jums nieko neduos". 

Šveikas įvykdė įsakymą, kriokteldamas svečiui į ausį. 

Atkaklusis svečias betgi likosi sėdėti. 

— Šveikai, - tarė kapelionas, paklauskit, kaip ilgai jis čia ketina smoksoti. 

— Aš nepajudėsiu iš vietos, kol bus sumokėta skola! — pareiškė už- 
sispyrusi hidra. 

Otas Kacas atsistojo, priėjo prie lango ir pasakė: 

— Tokiu atveju jį atiduodu jums, Šveikai. Darykit su juo, ką norit. 

— Einame, meldžiamasis,- tarė Šveikas, pastvėręs nekviestą svečią už 
pečių.- Trečias kartas nemeluoja. 

Šveikas pakartojo savo pratimą mitriai ir elegantiškai, karo kapelionui 
barbenant į lango stiklą laidotuvių maršą. 

Apmąstymams skirtas vakaras susidėjo iš kelių etapų. Karo kapelionas 
su tokiu pamaldumu ir liepsningumu veržėsi prie Dievo, kad dvyliktą 
nakties iš jo buto jau skardeno daina: 


Kai į žygį mes išjojom, 
Merguželės ašarojo... 


Kartu su juo dainavo ir šaunusis kareivis Šveikas. 


*+kk 
Karo ligoninėje Paskutinį patepimą priimti troško dvejetas: senas 
majoras ir atsargos kapitonas, buvęs banko tarnautojas. Jiedu abu gavo 
po kulką į pilvą ir gulėjo greta. Atsargos kapitonas laikė savo pareiga gauti 

paskutinius sakramentus, nes jo viršininkas majoras to geidė. Jeigu jis, 
pavaldinys, atsisakytų Paskutinio patepimo, tai, jo manymu, būtų sub- 
ordinacijos pažeidimas. Pamaldusis majoras šito troško su išskaičiavimu, 
manydamas, kad malda pagydys jį. Tačiau naktį prieš Paskutinį patepimą 
abudu numirė, ir rytą, karo kapelionui su Šveiku atvykus į ligoninę, abu 
kariai gulėjo po antklodėmis pajuodusiais kaip pakaruoklių veidais. 

- Taip iškilmingai mudu, ponas kapelione, pradėjome, o viskas niekais 
nuėjo! - apmaudavo Šveikas, kai raštinėj jiems pranešė, kad tiedviem jau 
nieko nebereikia. 

Ir tikrai, atvyko jie čia iškilmingai. Važiavo fiakru, Šveikas skambino, o 
karo kapelionas laikė rankoje buteliuką aliejaus, suvyniotą į servetėlę, ir 
rimtu veidu laimino juo praeivius, kurie nusiimdavo kepures. Tiesa, tokių 
buvo nedaug, nors Šveikas ir labai stengėsi su savo varpeliu sukelti kuo 
daugiau triukšmo. Paskui fiakrą bėgo berniūkščiai, vienas iš jų įsikibo 
užpakaly, o kiti šaukė unisonu: 

— Užpakaly, užpakaly! 

Šveikas skambino, vežikas kapojo botagu arklį. Vodičkovos gatvėj fi- 
akrą risčia pasivijo kažkokia namsargė, Marijos kongregacijos narė. Visu 
gaistu lėkdama, ji priėmė iš karo kapeliono palaiminimą, persižegnojo, o 
paskui nusispjovė: 

— Dumia su šituo Viešpačiu Dievu kaip velniai! Gali žmogus džiovą 
gauti!- ir uždususi grįžo atgal. 

Varpelio skambesys daugiausia nerimasčio įvarė vežiko kumelei, ku- 
riai šitie garsai, matyt, kažką priminė iš praeities, nes ji be perstojo dairėsi 
atgal ir retkarčiais bandydavo pašokinėti vidury grindinio. 

Tai ir buvo Šveiko minėtasis iškilmingumas. 

Karo kapelionas nuėjo į raštinę tvarkyti finansinių Paskutinio pate- 
pimo reikalų ir ligoninės sąskaitininkui priskaičiavo, kad karo žinyba jam 
skolinga apie pusantro šimto kronų už šventintą aliejų ir kelionę. 

Paskui įvyko ginčas šia tema tarp ligoninės vyresniojo gydytojo ir karo 
kapeliono. Kapelionas, daužydamas kumščiu į stalą, rėžte išrėžė: 

— Nemanykite, kapitone, kad Paskutinis patepimas teikiamas veltui. 
Kai dragūnų kapitoną siunčia į žirgyną dėl remonto, jam juk moka ko- 
mandiruotpinigius. Labai gailiuosi, kad tie du sužeistieji nesulaukė Pas- 
kutinio patepimo. Būtų dar penkiasdešimčia kronų brangiau. 

Šveikas laukė karo kapeliono sargybos būste su šventinto aliejaus 
buteliuku, sukėlusiu tarp kareivių tikrą susidomėjimą. Vienas pareiškė, 

kad šitas aliejus visiškai tiktų šautuvams ir durtuvams valyti. Kitas jaunas 
kareivėlis iš Čekų Moravijos aukštumos, kuris dar tikėjo Dievą, prašė tokių 
dalykų nekalbėti ir nesiginčyti dėl šventų paslapčių: 

— Mes, krikščionys, negalim prarasti vilties. 

Senas apsauginis pasižiūrėjo į geltonsnapį ir pasakė: 

— Gera viltis, kai šrapnelis nutrauks tau galvą. Užtenkamai mus kvailino! 
Prieš karą pas mus buvo atvažiavęs vienas deputatas klerikalas ir kalbėjo 
apie Dievo karalystę žemėje: Dievas nenori karo ir trokšta, kad visi gyventų 
taikiai ir sutartų kaip broliai. O kai tik kilo karas, visose bažnyčiose pra- 
dėjo melstis už mūsų ginklo pergalę, o apie Dievą ėmė kalbėti kaip apie 
generalinio štabo viršininką, vadovaujantį karui. Prisižiūrėjau aš laidotuvių 
šitoj ligoninėj, o nupjautas rankas ir kojas stačiai vežimais iš čia veža! 

— Kareivius laidoja plikus,- tarė kitas kareivis,- o mirusiojo drabužius 
užvelka gyvajam. Taip ir eina ratu. 

— Kol laimėsim karą,- įsiterpė Šveikas. 

— Toksai pypkius dar laimės! - atsiliepė iš kampo skyrininkas.- Į frontą 
reikia tokius, į apkasus, išvaryti jus į durtynes, po šimts velnių prieš 
spygliuotas vielas, į vilkduobes, prieš minosvaidžius. Užnugary valkiotis 
kiekvienas moka, o fronte mirti nenori niekas. 

- Man regis, kad labai gera būti durtuvo persmeigtam! - tarė Šveikas.- 
Taip pat nebloga gauti kulką į pilvą, o geriausia, kai žmogų sudrasko 
granata, ir jis mato, jog kojos su viduriais nuo jo toli, ir jam pasidaro taip 
keista, kad nuo to numiršta dar niekam nesuskubus jam tatai išaiškinti. 

Jaunutis kareivis atvirai atsiduso. Jam pagailo savo jauno gyvenimo, 
J0g jis gimė šitam kvailam šimtmety vien dėl to, kad būtų papjautas kaip 
karvė. Ir kuriems galams visa tai? 

Vienas kareivis, iš profesijos mokytojas, tartum perskaitęs jo mintis, 
pasakė: 

— Kai kurie mokslininkai aiškina, kad karai kyla, pasirodžius saulėje 
dėmėms. Kai tik atsiranda tokia dėmė, Žemėj visada įvyksta katastrofa. 
Kartaginos paėmimas... 

— Ką čia su tuo savo moksliškumu,-pertraukė jį skyrininkas,- geriau 
pašluokite grindis, šiandien jūsų eilė. Kas mums darbo kažkokia kvaila 
saulės dėmė. Nors ir dvidešimt ten būtų, kailinių iš jų nepasisiūsi. 

— Dėmės saulėje iš tikrųjų turi didelę reikšmę,- įsikišo Šveikas.- Kartą 
pasirodė saulės dėmė, ir mane tą pačią dieną apdaužė „Banzetų“ smuk- 

laikraščius, ar NE5aSiKSdE kokia nors dėmė saulėje. O jeigu tik pasirodo 
dėmė,- sudie, brangioji mano, niekur neinu, kaip nors prasistumdau tuo 
metu. Kai Mon Pelė ugnikalnis sunaikino visą Martinikos salą*?, vienas 
profesorius parašė į „Tautinę politiką", kad seniai jau skaitytojus įspėjęs 
apie didelę dėmę, bet „Tautinės politikos" į tą salą laiku nepristatė, na tai 
ir supleškėjo ten viskas. 

Tuo tarpu karo kapelionas viršuj, raštinėj, susidūrė su viena dama iš 
„Bajorų draugijos religiniam kareivių auklėjimui", sena, bjauria furija, kuri 
nuo pat ryto šlaistėsi po ligoninę ir į visas puses kaišiojo šventųjų paveiks- 
lėlius, kuriuos sužeistieji ir sergantys kareiviai išmesdavo į spjaudykles. 

Apeidama ligonius, ji erzino visus savo kvailu plepėjimu, jog reikia 
nuoširdžiai gailėtis savo nuodėmių pasitaisyti, ir gailestingasis Dievas po 
mirties duos amžiną išganymą. 

Ji buvo išbalusi, kai kalbėjosi su karo kapelionu. Šitas karas, užuot 
taurinęs kareivius, paverčiąs juos gyvuliais. Apačioj, palatoje, šitie maro- 
dieriai parodę jai liežuvį ir pavadinę ją kauke ir Sekminių karve. „Das ist 
wirklich schrecklich, Herr Feldkurat, das Volk ist verdorben!'* 

Ji leidosi kalbėti, kaip įsivaizduojanti religinį kareivių auklėjimą. 
Kareivis tik tada narsiai kovojąs už jo didenybę imperatorių, kai jis tikįs 
Dievą ir esąs kupinas religinių jausmų. Tik tuomet jis nebijąs mirties, nes 
žinąs, kad jo laukiąs rojus. 

Plepė prišnekėjo dar aibę panašių paikysčių ir buvo matyti, kad ji 
neketina paleisti karo kapeliono, kuris tačiau visai negalantiškai atsi- 
sveikino. 

— Važiuojam namo, Šveikai! - šūktelėjo jis į sargybos būstą. 

Grįžo jie be jokių iškilmių. 

— Kitą kartą pas ligonį tegul važiuoja, kas nori,- tarė kapelionas.- 
Žmogui tenka derėtis dėl kiekvienos sielos, kurią nori išgelbėti. Verčiasi 
vien tik buhalterija, niekšai. 

Pamatęs Šveiko rankose buteliuką su „šventintu" aliejumi, jis susiraukė: 

- Bus geriausia, Šveikai, jeigu tuo aliejumi patepsite mano ir savo batus. 

— Aš dar pabandysiu juo patepti durų užraktą,- pridūrė Šveikas, - nes 
baisiai jau jis cypia, kai naktį pareinat namo. 

Taip baigėsi dar neprasidėjęs Paskutinis patepimas. 


* “Iš tikro tai baisu, ponas kapelione, žmonės taip sugedę!" (Vok.) 

14 
ŠVEIKAS - VYRESNIOJO LEITENANTO LUKAŠO 
PASIUNTINYS 
I 


Šveiko laimė truko neilgai. Žiaurus likimas nutraukė jo bičiulystę su 
karo kapelionu. Ligi šiol kapelionas buvo simpatiška asmenybė, bet 
paskutinis poelgis nuplėšė nuo jo simpatiškumo kaukę. 

Karo kapelionas pardavė Šveiką vyresniajam leitenantui Lukašui, arba, 
tikriau sakant, pralošė jį kortomis. Taip kadaise Rusijoj buvo pardavinė- 
jami baudžiauninkai. 

Viskas įvyko perdėm atsitiktinai. Pas vyresnįjį leitenantą Lukašą 
susirinkusi graži kompanija lošė akį. Karo kapelionas visiškai prasilošė ir 
pareiškė: 

— Kiek man paskolinsit už mano pasiuntinį? Paskutinis kvaiša, bet itin 
įdomi figūra, kažkas non plus ultra*. Dar niekas tokio pasiuntinio nėra 
turėjęs. 

— Aš paskolinsiu šimtą kronų,- pasiūlė vyresnysis leitenantas Luka- 
šas. — Jeigu ligi poryt jų negrąžinsi, tai atsiųsi man šitą retenybę. Mano 
pasiuntinys — bjauriausias subjektas. Amžinai dūsauja, rašinėja namo 
laiškus, be to, vagia, kas pakliūva. Talžiau jį - niekas nepaveikė. Išmušiau 
jam du priešakinius dantis, bet šito berno nepataisiau. Kai mane pasitinka, 
vis gauna į sprandą, bet niekas negelbsti. 

— Tvarka,- lengvapėdiškai tarė karo kapelionas.- Poryt gausi šimtą 
kronų arba Šveiką. 

Jis pralošė ir šitą šimtą kronų ir nuliūdęs kiūtino namo, nė kiek neabe- 
jodamas, kad ligi poryt šitų pinigų nesukrapštys, kad Šveiką pardavė 
begėdiškai ir per pigiai. 

„Reikėjo už jį paimti du šimtus kronų", - prikaišiojo sau, bet, sėsdamasis 
į tramvajų, jis pajuto sąžinės graužimą ir sentimentalius jausmus Šveikui. 

— Tai negražu,- mąstė skambindamas prie savo buto durų.- Kaip aš 
dabar pažvelgsiu i jo kvailas, geras akis? 


* Nepakartojama (lot. ). 

—Mielasis Šveikai,- tarė jis, įėjęs vidun.- Šiandien man atsitiko kažkas 
nepaprasta. Velniškai nesisekė lošti. Suprantate, kirtau banką, rankose 
turiu tūzą, priperku dešimtakę. Banko laikytojo rankose tebuvo žemys, ir 
vis dėlto jis ištempė ligi dvidešimt vienos. Paskui keletą kartų stačiau už 
tūzą arba už dešimtakę, ir kiekvieną kartą banko laikytojas surinkdavo 
tiek pat. Prapyliau visus pinigus. 

Jis sumišo: 

- Ir pagaliau pralošiau jus. Pasiskolinau, įkeisdamas jus, šimtą kronų, 
ir jeigu ligi poryt jų negrąžinsiu, jūs nebepriklausysite man, o vyresniajam 
leitenantui Lukašui. Man iš tikrųjų labai gaila... 

— Šimtą kronų aš sukrapštysiu,- tarė Šveikas.- Galiu jums paskolinti. 

— Duokit čia,- pagyvėjo kapelionas. - Aš jas tuoj pat nunešiu Lukašui. 
Man iš tiesų nesinorėtų su jumis skirtis. 

Lukašas smarkiai nustebo vėl pamatęs karo kapelioną. 

— Atėjau sumokėti skolos, - pareiškė kapelionas pergalingai, - duokit 
šen kortą. 

— Nagi... - tarė jis pripirkdamas. - Akutę surinksiu,- pasakė pripirkęs.- 
Duokš dar korčiukę,- pripirkinėjo jis antrame rate. - Stop! 

— Dvidešimt ima, — tarė banko laikytojas. 

— Mano devyniolika, - tylesniu balsu pasakė karo kapelionas, įmokeda- 
mas į banką paskutines keturiasdešimt kronų iš šimto, kurį jam paskolino 
Šveikas, norėdamas išsipirkti iš naujos vergijos. 

Grįždamas namo, kapelionas padarė išvadą, kad viskam galas, kad 
Šveiko niekas neišgelbės ir kad paties likimo lemta Šveikui tarnauti pas 
vyresnįjį leitenantą Lukašą. 

Kai Šveikas atidarė duris, karo kapelionas pratarė: 

— Viskas veltui, Šveikai. Nuo likimo nepabėgsi! Aš pralošiau ir jus, ir 
jūsų šimtą kronų. Padariau viską, ką pajėgiau, bet likimas galingesnis už 
mus. Jis sviedė jus į vyresniojo leitenanto Lukašo nagus, ir turi ateiti 
išsiskyrimo valanda. 

— Oką, jums banką nunešė, ar jūs patys kirsdami prakišote?- paklausė 
susidomėjęs Šveikas.- Blogai, kai korta neina, bet dar blogiau, kai per 
daug eina. Zderaze gyveno skardininkas, pavarde Veivoda. Jis dažnokai 
lošdavo marijošių vienoje smuklėje, kuri buvo už „Šimtametės kavinės". 
Kartą velnias jį sugundė pasiūlyti: „O ką, sumeskim akį iš smulkiųjų". Na, 
ir susėdo lošti, o banką laikė jis. Visi pralošė, ir bankas išaugo ligi dešimčių. 
Senis Veivoda norėjo ir kitiems duoti bent kartelį išlošti ir vis kalbėjo: 

„Maža, bloga, pasirodyk". Jūs negalite įsivaizduoti, kaip jam nesisekė: 
maža, bloga nesirodė, ir tiek, bankas augo, susirinko jau šimtinė. Lošėjai 
nė vienas tiek neturėjo, kad galėtų kirsti visą banką, o Veivodą net prakaitas 
išmušė. Tik ir tebuvo girdėti: „Maža, bloga, pasirodyk". Lošėjai statė po 
penkinę ir vis pralošdavo. Vienas kaminkrėtys taip įsismagino, kad nulėkė 
namo pasiimti pinigų, ir kai banke buvo daugiau kaip pusantro šimto, kirto 
visą banką. Veivoda norėjo išsigelbėti nuo banko ir, kaip paskiau pasakojosi, 
buvo pasiryžęs surinkti nors ir ligi trisdešimties, kad tik neišloštų, bet vietoj 
to iš karto ištraukė du tūzus. Tada jis apsimetė, kad nieko neturi, ir tyčia 
pasakė: „Šešiolika ima". O tasai kaminkrėtys viso labo turėjo penkiolika. 
Kokia nesėkmė! Senasis Veivoda visas išbalo, atrodė nelaimingas, o aplink 
jau ėmė patylom keiksnoti ir šnabždėtis, kad jis sukčiauja, kad jį kartą jau 
mušę už nesąžiningą lošimą, nors iš tiesų jis buvo sąžiningiausias lošėjas. Į 
banką byrėjo pinigas po pinigo. Ten jau buvo penki šimtai kronų. Čia ir 
smuklininkas neišlaikė. Jis buvo atidėjęs pinigų atsiskaityti su bravoru, 
bet paėmė juos, atsisėdo prie stalo, iš pradžių pralošė du kartus po šimtą 
kronų, o paskui užsimerkė, apsuko kėdę, kad sektųsi, ir pasakė, kad kerta 
visą banką. „Loškim atverstom kortom" ,- pasakė jis. Senis Veivoda, rodės, 
viską pasauly būtų atidavęs, kad tik praloštų. Visi nustebo, kai jis pasiliko 
ištrauktą septynakę. Smuklininkas nusišypsojo į ūsus - jis turėjo dvidešimt 
vieną. Senis Veivoda pripirko antrą septynakę ir vėl ją pasiliko. „Dabar 
iškris tūzas ar dešimtakė,- pasakė smuklininkas su piktu džiaugsmu. - 
Guldau galvą, ponas Veivoda, kad atėjo jums galas“. Stojo visiška tyla. 
Veivoda traukia, ir atvirsta trečia septynakė. Smuklininkas išbalo kaip drobė 
(tai buvo jo paskutiniai pinigai) ir išėjo į virtuvę. Po akimirksnio įskrieja 
berniukas, kuris pas jį mokėsi, ir rėkia, kad mes greičiau skubėtume nuimti 
smuklininką, nes jis kabo ant lango rankenos. Išėmėm jį iš kilpos, 
atgaivinom, ir sėdom toliau lošti. Pinigų niekas neturėjo, visi pinigai buvo 
banke, o Veivoda vis kartoja: „Maža, bloga, pasirodyk" ir iš visos širdies 
nori viskuo atsikratyti, o kadangi juo nepasitikėjo, tai jis turėjo savo kor- 
tas atidenginėti ir kloti jas ant stalo, negalėjo apgaudinėti ir tyčiomis sukeisti 
kortų. Nuo to, kaip jam sekėsi, visi apkvaišo ir sutarė,- jeigu neturės pinigų, 
pasirašyti raštelius. Lošė dar keletą valandų, ir prieš senį Veivodą augo 
tūkstančiai paskui tūkstančius. Kaminkrėtys buvo bankui skolingas daugiau 
kaip pusantro milijono, anglininkas iš Zderazo - apie milijoną, „Simta- 
metės kavinės" durininkas - aštuonis šimtus tūkstančių kronų, o felčeris — 
daugiau kaip du milijonus. Vien tik lėkštėj. į kurią dėjo dalį išloštų pinigų, 

pagal raštelius buvo daugiau kaip trys šimtai tūkstančių kronų. Senis 
Veivoda krėtė visokius juokus. Nuolat bėgiojo į išvietę ir kiekvieną kartą 
duodavo kam nors traukti už save, o kai grįždavo, jam pranešdavo, kad 
laimėjo jis, kad jam atėjo dvidešimt viena. Pasiuntė nupirkti naujų kortų, 
bet ir tas negelbėjo. Kai Veivoda baigdavo su penkiolika, kitas lošikas 
turėdavo keturiolika. Ant senio Veivodos visi baisiausiai įniršo, o labiau- 
siai keikėsi grindinio klojikas, kuris viso labo sukrapštė grynais aštuonias 
kronas. Jis atvirai paskelbė, kad tokiam žmogui kaip Veivoda ne vieta 
pasauly, tokiam tik keliu į užpakalį, išmesti ir prigirdyti kaip šunį. Jūs negalit 
įsivaizduoti, kaip buvo nusiminęs senis Veivoda. Galų gale jam šovė mintis. 
„Einu į išvietę,- pasakė jis kaminkrėčiui.- Paloškite už mane, ponas 
meistre." Ir taip be kepurės išbėgo tiesiog į Myslikovos gatvę ieškoti po- 
licijos. Surado patrulį ir pranešė, kad tokioje ir tokioje smuklėje lošia 
azartinius lošimus. Policininkai liepė jam eiti pirma ir pasakė, kad ateis 
paskui. Sugrįžusiam Veivodai pranešė, kad per tą laiką felčeris pralošė 
daugiau kaip du milijonus, durininkas - daugiau kaip tris. O į lėkštę smuk- 
lininkui padėjo raštelį penkiems šimtams tūkstančių. Netrukus čia įsiveržė 
policininkai. Grindinio klojikas sušuko: „Gelbėkitės, kas galit!", bet jau 
buvo per vėlu. Bankui uždėjo areštą, o lošėjus nusivarė į policiją. 
Anglininkas iš Zderazo pasipriešino, tai jį išvežė pintinėj. Banke buvo 
daugiau kaip pusė milijardo skolos rašteliais, o grynais pinigais —- pusant- 
ro tūkstančio kronų. „Šitokių dalykų dar nesu matęs, — pasakė policijos 
inspektorius, išvydęs tokias svaiginančias sumas.- Čia bjauriau negu Monte 
Karle." Visi pasiliko ten ligi ryto, tik senį Veivodą, kaip pranešusį, paleido 
ir pažadėjo, kad jis pagal įstatymus gaus trečdalį konfiskuoto banko, 
maždaug šimtą šešiasdešimt milijonų kronų. Bet senis nuo viso to kvošte- 
lėjo. Rytą jis ėmė vaikščioti po Prahą ir tuzinais užsisakinėti nedegamą- 
sias spintas. Šit kas vadinasi „sekasi korta"... 

Šveikas nuėjo virti grogo. Naktį karo kapelionas, Šveiko vargais ne- 
galais nutemptas į lovą, ėmė verkšlenti ir kukčioti: - Pardaviau aš tave, 
drauguži, begėdiškai pardaviau. Prakeik mane, mušk - iškentėsiu. Ati- 
daviau aš tave kankinimams. Į akis negaliu tau pažiūrėti. Daužyk mane, 
kandžiok, sunaikink. Nieko geresnio nenusipelniau. Žinai, kas aš? 

Ir karo kapelionas, įbedęs veidą į pagalvę, tyliu, švelniu balsu išlemeno: 
— Aš esu silpnavalis niekšas,- ir užmigo, tartum vandenin nugrimzdo. 

Kitą dieną kapelionas vengė Šveiko žvilgsnio, iš namų išėjo anksti rytą 

ir grįžo tik naktį drauge su nutukusiu pėstininku. 

— Šveikai, — tarė jis vėl, vengdamas Šveiko žvilgsnio, - parodykit jam, 
kas kur padėta, kad žinotų, ir išmokykit jį virti grogą. Rytoj rytą 
prisistatykite vyresniajam leitenantui Lukašui. Šveikas su savo įpėdiniu 
maloniai praleido naktį, virdami grogą. Paryčiais storulis pėstininkas vos 
besilaikė ant kojų ir burbleno sau po nosim neįsivaizduojamą įvairių 
liaudies dainų jovalą: 


Prie Chodovo teka sraunumėlė, 

Pilsto mums rusvą alutį mano mylimoji, 
Aukštas kalnas kalnuželis, 

Mergaitės ėjo keleliu, 

Ant Baltojo kalno bernelis aria. 


— Dėl tavęs aš nesibijau,- pasakė Šveikas.- Su tokiais gabumais tu pas 
karo kapelioną išsilaikysi. 

Pirmas dalykas, kurį tą rytą išvydo vyresnysis leitenantas Lukašas, buvo 
doras, atviras jam raportavusio šauniojo kareivio Šveiko veidas. 

— Pranešu, ponas vyresnysis leitenante, kad esu tas Sveikas, kurį karo 
kapelionas jums pralošė kortomis. 

II 


Pasiuntinių institucija yra labai senos kilmės. Sako, jau Aleksandras 
Makedonietis turėjęs pasiuntinį. Bent jau netenka abejoti, kad feodalizmo 
laikais tą vaidmenį atliko riterių ginklanešiai. Kas gi buvo Don Kichoto 
Sančas Pansa? Nuostabu, kad lig šiolei niekas neparašė pasiuntinių is- 
torijos. Iš jos mes sužinotume, kaip Almaviros hercogas per Toledo ap- 
siaustį iš bado be duonos ir druskos suvalgė savo pasiuntinį. Apie tai ir 
pats hercogas rašo savo atsiminimuose, pasakodamas, kad jo tarno mėsa 
buvo švelni, minkšta, sultinga, savo skoniu panaši kiek į vištieną, kiek į 
asilieną. 

Vienoje senoje švabų knygoje apie karo meną mes, beje, galim užtikti 
pasiuntinių taisykles. To meto pasiuntinys privalėjo būti pamaldus, doro- 
vingas, teisingas, kuklus, šaunus, drąsus, sąžiningas, darbštus. Trumpai 
tariant, turėjo būti idealus žmogus. Mūsų laikais šis tipas labai pasikeitė. 
Dabartinis pasiuntinys paprastai nei pamaldus, nei dorovingas, nei tei- 
singas. Meluoja per akis, apgaudinėja savo poną ir dažnai savo karininko 
gyvenimą paverčia tikru pragaru. Tai meilikaujantis vergas, prasimanąs 
klastingiausių triukų, kad tik apkartintų savo pono gyvenimą. 

Naujoj pasiuntinių kartoj jau neatsirastų pasiaukojančių būtybių, ku- 
rios leidžiasi savo ponų suvalgomos be duonos ir druskos kaip kilnusis 
Almaviros hercogo pasiuntinys Fernandas. Antra vertus, matome, kad 
viršininkai, žūtbūtinai kovodami su naujųjų laikų pasiuntiniais, griebiasi 
įvairiausių priemonių, norėdami išlaikyti savo autoritetą. Kartais priei- 
nama iki tikro teroro. Sakysim, 1912 metais Štirijos Hradce buvo byla, 
kurioje svarbiausias vaidmuo teko kažkokiam kapitonui, negyvai su- 
mušusiam savo pasiuntinį. Kapitonas tada buvo išteisintas, nes taip padarė 
tik antrą kartą. Tokio plauko ponų manymu, pasiuntinio gyvybė neturi 
jokios vertės. Pasiuntinys — daiktas, dažnai tik iškamša, sukurta antau- 
siams, tarnas visam kam. Nieko nuostabaus, kad tokia būklė reikalauja 
vergą būti vingrų ir meilikaujantį. Jo padėtį mūsų planetoj galima sulyginti 
nebent su senųjų laikų pikolo* padėtimi. Jie taip pat buvo mokomi pa- 
dorumo, daužant jiems sprandus ir kankinant. 

Tačiau būna atvejų, kai pasiuntinys pakyla ligi favorito ir tampa kuopos, 
bataliono pabaisa. Visi puskarininkiai stengiasi jį papirkti. Nuo jo priklauso 
atostogos, jis gali užtarti, kad kuris nors raportas būtų priimtas. 


* Pikolo (it. piccolo) - restoranuose ir kavinėse patarnaujantis berniukas. 

Per karą šitie favoritai būdavo apdovanojami didžiaisiais ir mažaisiais 
sidabro medaliais už šaunumą ir narsumą. Devyniasdešimt pirmajame 
pulke pažinojau keletą tokių. Vienas pasiuntinys gavo didįjį sidabro medalį 
už tai, kad pasakiškai iškepdavo savo paties pavogtas žąsis. Kitas pelnė 
mažąjį sidabrinuką už tai, kad iš namų gaudavo nuostabius siuntinius, ir 
jo viršininkas didžiausio bado metu apsirydavo taip, kad vos pasivilkdavo. 

Viršininkas, pristatydamas jį apdovanoti medaliu, sukūrė šitokį raštą: 

„„„-Už tai, kad mūšiuose parodė nepaprastą šaunumą ir narsumą, 
negailėdamas savo gyvybės ir nė per žingsnį neatsitraukdamas nuo savo 
vado, smarkiai atakuojant priešui..." 

O iš tikrųjų pasiuntinys tuo metu užnugaryje švarindavo vištides. 

Karas pakeitė karininkų ir pasiuntinių santykius: pasiuntinys tapo 
kareivių labiausiai nekenčiama būtybe. Jis gaudavo visą konservų dėžutę, 
tuo tarpu penkiems kareiviams teduodavo vieną. Jo gertuvė visuomet buvo 
pilna romo ar konjako. Kiaurą dieną šitas padaras gromuliuodavo šoko- 
ladą, grauždavo saldžiuosius karininkų sausainius, rūkydavo savo viršininko 
papirosus, ištisomis valandomis virdavo ir, be to, dar gaudavo specialią 
palaidinę, pasiūtą pagal ūgį. 

Karininko pasiuntinys palaikydavo intymiausius santykius su ordonan- 
su ir atidalydavo jam daug gerų kąsnių nuo savo stalo ir nuo visų savo 
privilegijų. Prie triumvirato paprastai prisiplakdavo ir vyresnysis raštinin- 
kas. Šita trijulė, turėdama tiesioginius ryšius su karininku, žinodavo visas 
operacijas ir strateginius planus. 

Geriausiai informuotas būdavo tas skyrius, kurio skyrininkas bičiu- 
liavosi su kuopos vado pasiuntiniu. Jeigu pasiuntinys sakydavo: „Trisde- 
šimt penkios minutės trečios parodysim užkulnius“, tai iš tiesų lygiai 
trisdešimt penkios minutės trečios austrų kareiviai pradėdavo trauktis. 

Pasiuntinys palaikė kuo glaudžiausius santykius su lauko virtuve, no- 
riai trainiodavosi apie katilą ir užsisakinėdavo kurį tik nori patiekalą, tar- 
tum jis būtų restorane ir rinktųsi iš meniu. 

— Aš mėgstu krūtingalį, - sakydavo jis virėjui,- o tu vakar man davei 
nuo pauodegio. Įdrėbk man į sriubą gabaliuką kepenų, žinai, kad aš bluž- 
nies neėdu. 

Pasiuntinys buvo nepralenkiamas meistras sukelti paniką. Bombar- 
duojant jo širdis nusmukdavo į užkulnius. Tuomet jis su savo ir karininko 
bagažu įlįsdavo į saugiausią blindažą ir pakišdavo galvą po antklode, 
norėdamas išvengti granatos. Jis nieko daugiau netrokšdavo, tik kad jo 

vadas būtų sužeistas ir kad kartu su vadu jis patektų į užnugarį, na, ir kiek 
galima toliau. 

Savo „paslaptimis“ jis didindavo paniką. „Rodos, jau nuima telefoną", 
konfidencialiai kuždėdavo jis skyriuose. Ir būtų buvęs laimingas, galėda- 
mas pasakyti: „Jau nuėmė". 

Niekas taip noriai nesitraukdavo kaip pasiuntinys. Tokiais akimirks- 
niais jis užmiršdavo, kad viršum jo galvos švilpia granatos ir šrapneliai; 
nejausdamas nuovargio, su bagažu prisimušdavo ligi štabo, kur stovėdavo 
gurguolė. Jį neįveikiamai traukė austrų gurguolė, ir jis važinėdavo joje su 
dideliu pamėgimu. Blogiausiais atvejais tenkindavosi ir sanitariniais dvi- 
račiais vežimėliais. Jeigu pasitaikydavo eiti pėsčiam, tai jis būdavo kaip 
galvos netekęs. Tokiu atveju karininko bagažą jis palikdavo apkasuos ir 
vilkdavo tik savo mantą. 

Jeigu atsitikdavo, kad karininkas bėgdamas išsigelbėdavo iš nelaisvės, 
o pasiuntinys pakliūdavo, tai jisai jokiu būdu neužmiršdavo nusitempti 
kartu ir karininko bagažo, kuris tapdavo jo nuosavybe ir kurį jis saugodavo 
kaip savo akį. 

Mačiau vieną belaisvį pasiuntinį, kuris iš Dubno drauge su kitais pės- 

čias nužygiavo ligi pat Darnicos palei Kijevą. Jis turėjo dvi kuprines - savo 
ir pabėgusio iš nelaisvės karininko, be to, penkis lagaminus, dvi antklodes 
ir pagalvę, neskaitant kito bagažo, kurį nešėsi ant galvos. Jis man skundėsi, 
kad dar du lagaminus iš jo pavogė kazokai. 

Niekad neužmiršiu šito žmogaus, kuris taip plūkėsi su savo bagažu per 
visą Ukrainą. Tai buvo gyvas ekspedicinis vežimas. Ligi šiol niekaip negaliu 
suprasti, kaip jis įstengė visa tai nutempti kelis šimtus kilometrų, o paskui 
nuvežti net ligi Taškento, viską išsaugodamas. Numirė jis ant savo lagaminų 
nuo dėmėtosios šiltinės karo belaisvių stovykloj. 

Dabar pasiuntiniai išsisklaidę po visą mūsų respubliką ir renčia pasa- 
kas apie didvyriškus savo žygius. Jie, girdi, šturmavo Sokalą, Dubną, Nišą, 
Pijavą. Kiekvienas iš jų yra Napoleonas: „Va, aš ir sakau mūsų pulkinin- 
kui, tegul paskambina į štabą, kad galima pradėti". 

Pasiuntiniai dažniausiai būdavo reakcionieriai, ir kareiviai jų neapkęs- 
davo. Kai kurie iš jų įskundinėdavo, ir jiems būdavo ypač malonu matyti 
rišamą kareivį. 

Iš jų susidarė ypatinga kasta. Jų egoizmas buvo beribis. 


III 


Vyresnysis leitenantas Lukašas buvo tipiškas sutriušusios Austrijos 
monarchijos aktyviosios tarnybos karininkas. Kadetų korpusas išugdė jį 
chameleonu: jis viešai kalbėjo vokiškai, rašė vokiškai, bet skaitė čekiškas 
knygas, o dėstydamas savanorių mokykloje, kurioje mokėsi vien čekai, 
sakydavo jiems konfidencialiai: „Būkime čekai, tačiau niekas to neturi 
žinoti. Aš irgi esu čekas". 

Čekų tautą jis laikė tam tikra slapta organizacija, kurios geriau lenktis 
iš tolo. 

Bet apskritai jis buvo puikus žmogus: nebijojo vyresnybės, o per ma- 
nevrus kaip pridera rūpindavosi savo kuopa. Visada ją patogiai įkurdin- 
davo klojimuose ir dažnai iš savo kuklios algos pastatydavo kareiviams 
statinę alaus. 

Lukašas labai mėgo, kai kareiviai dainuodavo. Žygiuodami į pratybas 
ir grįždami iš jų, jie turėdavo dainuoti. Žengdamas šalia savo kuopos, jis 
traukdavo drauge: 

Laukė aviža tamsos 
Ir išlindo iš terbos, 
Turntarija bum! 


Kareiviai jį mėgo, nes Lukašas buvo itin teisingas ir neturėjo paprati- 
mo iš kareivių tyčiotis. 

Puskarininkiai drebėjo prieš jį. Iš pasiučiausio viršilos per mėnesį jis 
padarydavo nekalčiausią avinėlį. 

Tiesa, aprėkti jis mokėjo, bet niekada nekoneveikdavo. Žodžius ir 
posakius parinkdavo. 

— Matote, mielasis, - sakydavo jis nusižengusiajam, - iš teisybės aš 
nenorėčiau jūsų bausti, bet nieko negaliu padaryti, nes nuo drausmės 
pareina kariuomenės kovingumas. Kariuomenė be drausmės - tai „nendrė, 
vėjo siūbuojama". Jeigu jūsų munduras netvarkingas, o sagos blogai 
prisiūtos arba jų trūksta, tai rodo, kad užmirštate savo pareigas ka- 
riuomenei. Galbūt jums atrodys nesuprantama, kodėl jus sodina už tai, 
kad vakar per apžiūrą jūsų palaidinėj trūko sagų, už tokią smulkmeną, už 
tokį tuščianiekį, į kurį civiliame gyvenime joks žmogus nė dėmesio 
nekreiptų? O kariuomenėj, matote, toksai nesirūpinimas savo išore 
nusipelno bausmės. O kodėl? Nesvarbu, kad trūksta sagos, bet turite 
priprasti prie tvarkos. Šiandien jūs neprisisiuvate sagos ir taip pradedat 
tinginiauti. Rytoj jums pasirodys per sunku išardyti ir išvalyti šautuvą, poryt 
jūs kokioje nors smuklėje užmiršite savo durtuvą ir pagaliau užmigsite 
poste, nes nuo tos nelaimingos sagos pradėjote tinginio gyvenimą. Tai mat, 
mielasis! Aš jus baudžiu norėdamas išgelbėti nuo sunkesnių bausmių už 
tuos būsimus nusižengimus, kuriuos jūs galite padaryti pamažu, bet 
neišvengiamai užmiršdamas savo pareigas. Aš jus pasodinsiu penkioms 
dienoms ir nuoširdžiai linkiu, kad, misdamas vandeniu ir duona, pasvar- 
stytumėt, jog bausmė nėra kerštas, o tik auklėjimo priemonė, kurios tiks- 
las - pataisyti baudžiamą kareivį. 

Lukašas jau seniai turėjo būti kapitonas, bet kadangi su viršininkais 
buvo tiesmukas ir niekam nesilaižė, nepagelbėjo jam nė atsargumas tauti- 
niu klausimu. 

Jis gimė tarp tamsių miškų ir ežerų Pietų Čekijoj ir tebeturėjo tenykš- 
čių valstiečių būdo bruožų. 

Su kareiviais Lukašas elgdavosi teisingai ir niekad jų nedantinėdavo, o 
savo pasiuntiniams buvo visai kitoks. Neapkentė jų, nes pakliūdavo netikę 
ir niekšai. 

Jis nelaikė jų kareiviais, mušdavo per veidą, duodavo į sprandą, steng- 
davosi išauklėti juos ir žodžiu, ir veiksmu. Bergždžiai su jais kovojo daugelį 
metų, nuolat juos keisdavo ir visuomet padarydavo išvadą: „Vėl gavau 
neraliuotą galviją!" Savo pasiuntinius jis laikė žemesnėmis būtybėmis. 

Nepaprastai mylėjo gyvulius. Jis turėjo Harco kanarėlę, Angoros katę 
ir pinčerį. Visi pasiuntiniai, kuriuos jis perleido, elgėsi su tais gyvūnais ne 
geriau kaip vyresnysis leitenantas su jais pačiais, iškrėtus jiems kokią 
niekšybę. 

Jie marino kanarėlę badu, Angoros katei išmušė akį, pinčerį čaižydavo, 
kai tik tas pasisukdavo jiems po ranka. Pagaliau vienas Šveiko pirmtakas 
nuvedė vargšą šunį į Pankracą pas šunlupį, kad tas jam padarytų galą, 
nepagailėdamas tam reikalui dešimties kronų iš savo kišenės. O vyres- 
niajam leitenantui jis pranešė, kad šuo pabėgo per pasivaikščiojimą. Kitą 
dieną šitas pasiuntinys jau mušė koją aikštėje kartu su visa kuopa. 

Kai Šveikas prisistatė Lukašui ir pranešė, kad pradeda savo tarnybą, 
vyresnysis leitenantas nusivedė jį į kambarį ir pasakė: 

— Jus man rekomendavo kapelionas Kacas. Tikiuos, kad jūs nepadarysit 
jam gėdos. Aš jau turėjau tuziną pasiuntinių, bet nė vienas pas mane 
neapšilo. Įspėju, kad esu griežtas ir negailestingai baudžiu už kiekvieną 
niekšybę ir melą. Aš reikalauju, kad jūs visada sakytumėt tiesą ir neprieš- 
taraudamas vykdytumėt visus mano įsakymus. Jeigu aš paliepsiu: „Šokit į 
ugnį", tai jūs turite šokti, nors to ir nenorėtumėt. Kur jūs žiūrite? 

Šveikas susidomėjęs žiūrėjo į šoną, kur kabojo narvelis su kanarėle. 
Išgirdęs vyresniojo leitenanto klausimą, jis įsmeigė į kanarėlę savo gerąsias 
akis ir atsakė meiliu, geraširdišku balsu: 

— Drįstu pranešti, ponas vyresnysis leitenante, šita kanarėlė yra iš Harco. 

Šitaip pertraukęs vyresniojo leitenanto kalbą, Šveikas išsitempė ir 
nemirksėdamas žiūrėjo jam stačiai į akis. Vyresnysis leitenantas norėjo 
pasakyti ką nors stipriau, bet, matydamas nekaltą Šveiko veidą, tepasakė: 

— Karo kapelionas atestavo jus kaip retą mulkį. Tikiuos, kad jis 
neapsiriko. 

— Drįstu pranešti, ponas vyresnysis leitenante, karo kapelionas tikrai 
neapsiriko. Iš aktyviosios tarnybos mane atleido už idiotizmą, be to, visų 
pripažintą. Dėl šitos priežasties iš pulko paleido mus du: mane ir dar vieną 
poną kapitoną fon Kaunicą. Jis, ponas vyresnysis leitenante, eidamas gatve, 
atsiprašant, vienu metu kairės rankos pirštu krapštė kairę šnervę, o dešinės 
rankos pirštu - dešinę, o per pratybas kiekvieną kartą išrikiuodavo mus 

kaip per apžiūrą ir sakydavo: „Kareiviai... ėė... turėkit galvoj... ėė... kad 
šiandieną trečiadienis... ėė... o rytoj bus ketvirtadienis... ee..." 

Vyresnysis leitenantas, nerasdamas žodžių, gūžtelėjo pečiais ir ėmė 
vaikščioti pro Šveiką nuo durų ligi lango, o Šveikas tuo metu, atiduodamas 
pagarbą, pasukdavo galvą tai dešinėn, tai kairėn, žiūrint, kur būdavo 
vyresnysis leitenantas. Jo veido išraiška buvo tokia nekalta, kad vyresnysis 
leitenantas nudelbė žemyn akis ir, žiūrėdamas į kilimą, be jokio sąryšio su 
Šveiko pastaba apie kvailą kapitoną pasakė: 

— Taigi pas mane kad būtų tvarka, švara, ir nedrįsk meluoti. Aš mėgstu 
sąžiningumą. Nekenčiu melo ir už jį bausiu negailestingai. Supratote? 

— Drįstu pranešti, ponas vyresnysis leitenante, suprantu. Nieko nėra 
blogiau, kai žmogus meluoja. Jeigu jau žmogus nusimeluoja, žinok, kad jis 
žuvęs. Kaime prie Pelhržimovo gyveno mokytojas, pavarde Merekas. Jis 
lakstė paskui eigulio Špero dukterį. Eigulys prašė jam pasakyti, kad jeigu 
jis susitikinės su jo dukterimi miške, tai iš šautuvo jam į užpakalį įvarys 
šerių su druska. Mokytojas liepė atsakyti eiguliui, kad tai netiesa. Bet štai 
vieną kartą, kai jis laukė savo panelės, eigulys užtiko jį ir jau norėjo atlikti 
jam tą operaciją, bet mokytojas atsikalbinėjo, kad, girdi, jis čia tik gėleles 

skainiojąs. Įkliuvęs antrą sykį, jis pasakė eiguliui, kad gaudo vabzdžius 
kolekcijai, ir kuo toliau, tuo daugiau melavo, kol galų gale iš baimės 
prisiekė, kad norėjo zuikiams kilpas statyti. Čia jį mūsų eigulys sučiupo ir 
nusivarė pas žandarus, o iš ten viskas atsidūrė teisme, ir mokytojo vos 
nepatupdė į kalėjimą. O jei būtų pasakęs gryną teisybę, daugių daugiausia 
būtų gavęs porciją šerių su druska. Aš esu tos nuomonės, kad geriausia 
yra atvirai prisipažinti, o jeigu jau ką nors padarei, tai ateik ir pasakyk: 
„Drįstu pranešti, kad padariau tą ir tą". O kai dėl sąžiningumo, tai čia, 
žinoma, dalykas puikus, ir su juo žmogus toli nuvažiuosi. Na, lygiai kaip 
ėjimo varžybose: tik imk sukčiauti ir pradėk bėgti, kaipmat išeisi iš rato. 
Taip atsitiko mano brolėnui. Sąžiningas žmogus yra visų gerbiamas, 
godojamas, patenkintas savimi ir jaučiasi lyg naujagimis, kuris, eidamas 
gulti, gali pasakyti: „Šiandien vėl buvau sąžiningas". 

Šitos ilgos kalbos metu vyresnysis leitenantas sėdėjo krėsle ir, žiūrė- 
damas į Šveiką, galvojo: „Dieve tu mano, juk aš pats dažnai zauniju tokius 
tauškalus. Skiriasi tik forma, kuria aš tai pateikiu". 

Vis dėlto, nenorėdamas prarasti autoriteto, Šveikui baigus, jis pasakė: 

- Čia jūs privalote avėti nuvalytais batais, laikyti mundurą tvarkingą ir 
kad visos sagos būtų įsiūtos. Turite atrodyti kaip kareivis, o ne kaip dris- 
kius civilis. Stačiai pritrenkia žmogų, kad niekas iš jūsų nemoka laikytis 
kariškai. Iš visų mano pasiuntinių tik vienas turėjo karišką išvaizdą, bet ir 
tas galų gale pavogė mano išeiginį mundurą ir pardavė jį žydų kvartale. 

Vyresnysis leitenantas nutilo ir tada suminėjo Šveikui visas jo parei- 
gas, ypač atkreipdamas dėmesį į tai, kad Šveikas turi būti ištikimas tarnas 
ir nepliaukšti, kas namie darosi. 

— Pas mane dažnai apsilanko damų,- pabrėžė jis.- Kartais kai kurios 
pasilieka nakvoti, jeigu man nereikia kitą dieną eiti į tarnybą. Tokiais at- 
vejais jūs atnešite mums kavos į lovą, tačiau tik tada, kai aš jums pa- 
skambinsiu, supratote? 

— Klausau, supratau, ponas vyresnysis leitenante. Jeigu aš netikėtai 
ateičiau prie lovos, tai kitai damai galėtų būti nepatogu. Aš pats kartą 
buvau parsivedęs namo damą, o mano tarnaitė atnešė mums kavos į lovą 
kaip tik mums labai meiliai smaginantis. Tarnaitė iš išgąsčio apšutino kava 
man nugarą ir dar pasakė: „Labas rytas!" Aš jau žinau, kas tinka nak- 
vojant damai. 

— Gerai, Šveikai, su damomis turime būti ypač taktiški, - pasakė vyres- 
nysis leitenantas, gerai nusiteikdamas, kadangi pokalbis perėjo prie daly- 
ko, užimančio visą jo laisvalaikį, atliekamą nuo kareivinių, aikštės ir kortų. 

Moterys buvo vyresniojo leitenanto buto siela. Jos sukūrė jo namų 
židinį. Jų buvo keletas tuzinų, ir daugelis iš jų pasistengė čia būdamos 
papuošti jo butą įvairiausiais niekučiais. 

Kavinės savininko žmona išgyveno pas vyresnįjį leitenantą dvi savai- 
tes, kol ją išsivežė vyras, ir per tą laiką išsiuvinėjo leitenantui dailutį takelį 
ant stalo, monogramas visuose baltiniuose ir būtų gal baigus siuvinėti 
kilimėlį ant sienos, jeigu jos vyras nebūtų padaręs galo šiai idilei. 

Kita, kurios pasiimti po trijų savaičių atvažiavo tėvai, norėjo iš vyres- 
niojo leitenanto miegamojo padaryti moterišką buduarą, todėl visur 
pristatinėjo dailių niekučių ir vazelių, o viršum lovos pakabino angelo sargo 
paveikslą. 

Moters ranka, kurią jautei visuose miegamojo ir valgomojo kam- 
peliuose, prasiskverbė ir į virtuvę, kur galėjai pamatyti visokiausių virtuvės 
rakandų,- prašmatnią dovaną vienos įsimylėjusios fabrikanto žmonos, čia 
atsivežusios ne tik aistrą, bet ir mašinėlę daržovėms pjaustyti, prietaisą 
bandelėms raikyti, mašinėlę kepenims malti, prikaistuvių, skardinių kep- 
tuvių, paprastų keptuvių, menturių ir dievai žino dar ko. Po savaitės jinai 
išnyko, nes negalėjo apsiprasti su mintimi, kad Lukašas turi dar apie dvi- 
dešimt meilužių, - tai atitinkamai buvo paveikę šito munduruoto veisli- 
nio patino išgales. 

Vyresnysis leitenantas Lukašas plačiai susirašinėjo, turėjo savo meilu- 
žių nuotraukų albumą ir įvairių relikvijų kolekciją, nes per pastaruosius 
dvejus metus jam atsirado polinkis į fetišizmą. Jis turėjo keletą įvairių 
moteriškų kojaraiščių, ketverias dailiai išsiuvinėtas kelnaites, trejus perma- 
tomus ploniausius moteriškus marškinėlius, batistinių suknelių, pagaliau 
vieną korsetą ir keletą kojinių. 

- Šiandien aš eisiu į tarnybą,- pasakė vyresnysis leitenantas Šveikui,- 
ir grįšiu tik naktį. Sutvarkykite butą. Paskutinis mano pasiuntinys buvo 
toks netikęs, kad šiandien išžygiavo su kuopa į pozicijas. 

Davęs nurodymų dėl kanarėlės ir Angoros katės, jis išėjo, neužmirš- 
damas dar kartą tarpduryje mestelti keletą žodžių apie sąžiningumą ir 
tvarką. 

Jam išėjus, Šveikas kuo stropiausiai sutvarkė butą, tad vyresniajam 
leitenantui Lukašui grįžus naktį namo, Šveikas visiškai teisėtai galėjo 
raportuoti: 

— Drįstu pranešti, ponas vyresnysis leitenante, viskas sutvarkyta. Tik 
va katė pasielgė chuliganiškai ir suėdė jūsų kanarėlę. 

— Kaip?! - sugriaudėjo vyresnysis leitenantas. 

— Drįstu pranešti, ponas vyresnysis leitenante, va šitaip. Aš seniai ži- 
nojau, kad katės kanarėlių nemėgsta ir jas skriaudžia. Tai aš nusprendžiau 
jas supažindinti iš arčiau, o jeigu šita bestija pamėgintų iškrėsti kokią 
išdaigą, iškaršt jai kailį taip, kad ligi mirties atsimintų, kaip reikia elgtis su 
kanarėlėmis, nes labai myliu gyvulius. Mūsų name vienas kepurininkas 
taip ir išmokė savo katę. Iš pradžių ji suėdė tris kanarėles, o dabar nė 
pažiūrėti į tą pusę nenori, kanarėlė gali ant jos nors ir atsitūpti. Aš norėjau 
irgi šitaip pamėginti, ištraukiau iš narvelio kanarėlę ir daviau ją katei 
pauostyti, o katė, šlykštynė, nespėjus man nė susivokti, nukando jai galvą. 
Aš, tiesą sakant, nelaukiau iš jos tokio akiplėšiškumo! Jeigu čia būtų bu- 
vęs, ponas vyresnysis leitenante, sakysim, žvirblis, tai aš nieko nesakyčiau, 
o čia juk tokia puiki kanarėlė, iš Harco... Ir dar kaip godžiai ji ėdė, kartu 
su plunksnomis, ir dar kaip murkė iš pasitenkinimo. Jos, šitos katės, kaip 
sako, nieko nenutuokia apie muziką ir negali virškinti, kai kanarėlė gieda, 
nes apie tai bestijos nieko neišmano. Aš katę kaip reikiant iškeikiau, bet, 
Dieve gink, nė piršto prie jos nepridėjau ir laukiau jūsų, kad nuspręstute, 
ką padaryti šitam darkiam padarui. 

Kalbėdamas Šveikas taip atviraširdiškai žiūrėjo leitenantui į veidą, jog 
tasai, jau bežengdamas prie Šveiko su aiškiu ir žiauriu ketinimu, pasitrau- 
kė, atsisėdo į krėslą ir paklausė: 

— Klausykit, Šveikai, ar jūs iš tiesų esat toks dangiškojo Viešpaties mulkis? 

— Taip, ponas vyresnysis leitenante,- iškilmingai atsakė Šveikas.- Iš 
mažų dienų man nesiseka. Aš visada noriu, kad viskas būtų gerai, bet 
niekada nieko iš to neišeina, tik nemalonumai man ir kitiems. Aš tik norėjau 
abi jas supažindinti, kad jos viena prie kitos priprastų. Kuo gi aš kaltas, 
kad ji suėdė kanarėlę, ir štai po visos pažinties? Prieš keletą metų „Štu- 
parto" viešbuty katė suėdė net papūgą už tai, kad šita ją erzino ir kniauksėjo 
jos balsu. Ir gajos gi šitos katės! Jeigu paliepsite, ponas vyresnysis leitenante, 
man ją pribaigti, teks jai durimis sulaužyti nugarkaulį, kitaip nieko nebus. 

Ir Šveikas nekalčiausiu veidu ir miela, atvira šypsena išdėstė vyresnia- 
jam leitenantui, kaip reikia bausti kates. Ta bausmė gyvulių globos drau- 
gijos narius neabejotinai nuvarytų į beprotnamį. 

Šveikas čia parodė tokią išmonę, kad vyresnysis leitenantas Lukašas, 
užmiršęs piktumą, paklausė: 

— Ar jūs mokate elgtis su gyvuliais? Ar mylite juos? 

— Labiausiai myliu šunis,- atsakė Šveikas.- Prekyba jais labai pelninga 
tam, kas moka juos pardavinėti. Bet man prekyba nesisekė, nes visada 
buvau per daug sąžiningas. Ir vis tiek pirkėjai ateidavo pas mane su 
pretenzijomis, kad aš, girdi, jiems pardaviau stipenas vietoj grynakraujų 
sveikų šunų. Tarytum visi šunys turi būti grynakraujai ir sveiki. Duok tu 
kiekvienam kilmės liudijimą. Dėl to liudijimus teko spausdintis ir iš kokio 
nors kiemsargio, gimusio plytinėj, padaryti gryniausio kraujo bajorą iš 
Bavarijos Armino fon Barheimo šunidės. Ir iš tiesų tada pirkėjai būdavo 
labai patenkinti, nes manydavo įsigiję grynakraujį šunį. Jiems galėjai įkišti 
Vršovicų špicą vietoj takso, ir jie tiktai stebėdavos, kodėl tokio reto šuns, 
iš pačios Vokietijos, plaukai gauruoti, o kojos nekreivos. Taip daroma visose 
didelėse šunidėse, ir jūs, ponas vyresnysis leitenante, net išsižiotumėt, 
sužinojęs, kokių tik apgavysčių neišdarinėjama su šunų liudijimais. Tiesą 
sakant, maža yra šunų, kurie apie save galėtų pasakyti: „Aš esu grynakraujis 
padaras". Arba jo mama užsimiršo su kokiu nors mišriaveisliu, arba jo 
senelė, arba galų gale jo tėtušių buvo keletas, ir iš kiekvieno jis ką nors 
paveldėjo: iš šito — ausis, iš to - uodegą, iš ano - plaukus ant snukio, iš 
ketvirto - snukį, iš penkto - šleivas kojas, į šeštą atsigimė ūgiu, ir jeigu 
šitokių tėtušių jis turėjo dvylika, tai galit, ponas vyresnysis leitenante, įsi- 
vaizduoti, kaip toksai šuo atrodo. Nupirkau aš sykį panašų šunį, pramintą 
Balabanu, tai jis dėl savo tėčių išėjo toks nešvankus, kad visi šunys jo 
šalindavosi. Nupirkau aš jį iš gailesčio, nes visi jį buvo pametę. Tupėdavo 
jis mano namuose visą laiką kampe, buvo liūdnas, iki aš jį pardaviau už 
pinčerį. Daugiausia vargo turėjau jį perdažydamas, kad jo plaukas būtų 
pipirų su druska spalvos. Pateko jis paskui su savo šeimininku į Moraviją, 
ir nuo to laiko jo daugiau nebemačiau. 

Vyresnįjį leitenantą ėmė dominti šitas kinologinis pasakojimas, ir 
Šveikas netrukdomas galėjo pasakoti toliau. 

— Šunys negali dažytis patys, kaip tai daro damos, - tuo reikia pasirū- 
pinti tam, kas nori juos parduoti. Jeigu šuo toks nukaršęs, kad visas žilas, 
ojūs ketinate jį parduoti kaip metinį šuniuką arba norite šitokį senelį įsiūlyti 
kaip devynių mėnesių jauniklį, tai nusipirkit pragaro akmenėlio ir nudažykit 
šunį juodai. Tada jis atrodys kaip ką tik gimęs. Kad įgytų jėgos, penėkit 
arklinėmis arseniko porcijomis, o dantis nušveiskit švitriniu popieriumi, 
kuriuo šveičiami surūdiję peiliai. Prieš vesdamas jį parduoti, įkliukinkit 
jam į gerklę slyvinės, kad būtų bent kiek kauštelėjęs, ir jis kaipmat taps 
žvitrus, smagus, linksmai los ir lįs prie kiekvieno kaip įsigėręs miesto 

valdybos narys. Bet svarbiausia va kas: su žmonėmis, ponas vyresnysis 
leitenante, reikia kalbėti, taip ilgai kalbėti, kol pirkėjas apkvaiš. Jeigu kas 
nors geidžia pirkti iš jūsų bolonę, o jūs namie teturite medžioklinį šunį, tai 
privalote mokėti pirkėjui taip įkalbėti, kad jis vietoj bolonės išsivestų 
medžioklinį; o jeigu atsitiktinai namie tėra tik bolonė, o ateis pirkti pikto 
vokiško dogo namams sergėti, jūs privalote kalbėti tol, kol pirkėjas apglums 
ir išsineš kišenėj jūsų bolonę vietoj dogo. Kai aš kadaise verčiausi gyvuliais, 
atėjo kartą pas mane viena dama. Kaip ji sakė, ištrūko sodan jos papūga, o 
ten, prieš vasarnamį, tuo metu berniukai žaidė indėnus. Jie sugavo papūgą, 
išplėšė jai iš uodegos visas plunksnas ir pasidabino jomis tartum 
policininkai. Papūga, likusi be uodegos, iš gėdos apsirgo, o veterinaras 
pribaigė ją milteliais. Tai va šita dama ir norinti pirkti kitą papūgą, bet 
išauklėtą, o ne kokią storžievę, kuri vien keiktis temoka. Kas man belieka 
daryti, jei namie neturėjau jokios papūgos, o ir nužiūrėjęs nė vienos 
nebuvau? Namuose riogsojo tik pikčiurna buldogas, visiškai aklas. Tai man, 
ponas vyresnysis leitenante, teko su šita dama kalbėtis nuo ketvirtos 
valandos popiet ligi septintos vakaro, kol ji vietoj papūgos nupirko aklą 
buldogą. Tai buvo sunkiau, negu iškilpoti kokią nors diplomatinę painiavą. 
Jai išeinant, aš pasakiau: „Tegul dabar tik pamėgina berniukai jam nutraukti 
uodegą". Daugiau su ta ponia nesusitikau: ji turėjo dėl to buldogo palikti 
Prahą, nes jis apriejo visą namą. Patikėkit, ponas vyresnysis leitenante, 
gauti gerą gyvulį labai sunku. 

— Labai myliu šunis, - tarė vyresnysis leitenantas.- Kai kurie mano 
draugai pasiėmė į frontą savo šunis ir rašė man, kad su tokiu ištikimu ir 
atsidavusiu bičiuliu tarnyba fronte bėga labai maloniai. Jūs, matau, gerai 
pažįstate šunų veisles, ir jeigu aš turėčiau šunį, mokėčiau jį prižiūrėti. Kuri 
veislė, jūsų nuomone, geriausia? Turiu galvoj šunį kaip bičiulį. Turėjau 
anksčiau pinčerį, bet nežinau... 

— Mano supratimu, ponas vyresnysis leitenante, pinčeris yra labai mei- 
lus šuo. Tiesa, ne kiekvienam jis patinka, nes jo plaukai panašūs į šerius, 0 
aplink nasrus jie tokie šiurkštūs, kad jis atrodo lyg paleistas katorgininkas. 
Pinčeriai bjaurūs, kad net miela pažiūrėti, bet protingi. Mulkiams senber- 
narams toli ligi jų. Pinčeriai protingesni už foksterjerus. Žinojau aš vieną... 

Vyresnysis leitenantas Lukašas pasižiūrėjo į laikrodį ir nutraukė Šveiką: 

— Jau vėlu, man reikia išsimiegoti. Rytoj vėl tarnyba, o jūs galite skirti 
visą dieną kokiam nors pinčeriui surasti. 

Jis nuėjo miegoti, o Šveikas virtuvėj atsigulė ant kanapos ir dar paskaitė 
laikraštį, kurį vyresnysis leitenantas buvo parnešęs iš kareivinių. 

— Žiūrėk tu man, - tarė pats sau Šveikas, susidomėjęs skaitydamas 
dienos įvykių apžvalgą. - Sultonas apdovanojo kaizerį Vilhelmą karo 
medaliu, o aš lig šiol net mažo sidabrinio neturiu. 

Jis susimąstė ir staiga pašoko: 

— Vos neužmiršau! 

Ir nuėjo į vyresniojo leitenanto kambarį. Šis kietai miegojo. Šveikas jį 
pažadino. 

— Drįstu pranešti, ponas vyresnysis leitenante, negavau įsakymo dėl 
katės. 

Vyresnysis leitenantas pusiau miegodamas apsivertė ant kito šono, 
sumurmėjo: „Trys dienos daboklės!" ir vėl užmigo. Šveikas tyliai išėjo iš 
kambario, ištraukė nelaimingą katę iš po kanapos ir pasakė jai: 

— Trys dienos daboklės, abtreten!* 

Ir Angoros katė buvo įlandinta atgal po kanapa. 


* Aplink, marš! (Vok.) 


161 Užnugaryje 
IV 


Šveikas buvo besirengiąs eiti ieškoti kokio nors pinčerio, bet prie durų 
paskambino jauna dama ir pasisakė norinti matyti vyresnįjį leitenantą 
Lukašą. Šalia jos stovėjo du dideli lagaminai, ir Šveikas dar suspėjo pama- 
tyti laiptais besileidžiančio nešiko kepurę. 

— Nėra namie,- ryžtingai atsakė Šveikas, bet jaunoji dama buvo jau 
prieškambary ir kategoriškai paliepė Šveikui: 

— Įneškite vidun lagaminus. 

— Be vyresniojo leitenanto leidimo negalima,- atkirto Šveikas.- Vy- 
resnysis leitenantas įsakė be jo nieko neįleisti. 

- Jūs iš proto išėjote! - sušuko dama. - Aš atvažiavau pas jį į svečius. 

— Apie tai aš nieko nežinau,- atsakė Šveikas.- Ponas vyresnysis lei- 
tenantas tarnyboje ir grįš tik naktį, o aš gavau įsakymą surasti pinčerį. 
Apie jokius lagaminus ir apie jokias damas nieko nežinau. Aš užrakinsiu 
butą ir nuolankiai prašau jus išeiti. Man nedavė jokių nurodymų, ir aš 
negaliu svetimo, man nepažįstamo asmens palikti vieno bute. Mūsų gat- 
vėj cukrainininko Belčicko namuos buvo paliktas vienas žmogus, tai jis 
atsirakino drabužinę ir pabėgo. 

— Aš tuo nenoriu apie jus pasakyti ką nors bloga, - pasitaisė Šveikas, 
išvydęs, kad dama kaskart vis labiau nusimena ir vos neverkia, - bet liktis 
jums čia nieku gyvu negalima. Juk turite sutikti, kad jeigu butas pavestas 
man, tai aš atsakau už kiekvieną smulkmeną. Dėl to dar kartą nuolankiai 
prašau tuščiai nesivarginti. Kol negavau įsakymo iš pono vyresniojo lei- 
tenanto, aš ir tikro brolio nepažįstu. Man iš tiesų nesinori su jumis kalbė- 
tis tokiu tonu, bet karo tarnyboj turi būti tvarka. 

Jaunoji dama tuo tarpu bent kiek atsipeikėjo, išsiėmė iš rankinuko 
vizitinę kortelę, parašė joje pieštuku keletą eilučių, įdėjo į grakštų mažutį 
vokelį ir prislėgtu balsu pasakė: 

- Nuneškite ponui vyresniajam leitenantui, o aš čia palauksiu atsakymo. 
Štai jums penkios kronos keliui. 

- Iš to nieko neišdegs,- atsakė Šveikas, užgautas nelauktos viešnios 
įkyrumo. - Pasilikite šitas penkias kronas sau, štai jos čia ant kėdės, o 
jeigu norite, prašom eiti su manim į kareivines, ten manęs palauksite, o 
jūsų laišką aš paduosiu leitenantui ir atnešiu atsakymą. Čia laukti jokiu 
būdu negalima. 

Tai pasakęs, jis įnešė lagaminus į prieškambarį ir, žvangindamas raktais 
lyg koks pilies raktininkas, reikšmingai ištarė: 

— Užrakinsim... 

Jaunoji ponia, netekusi vilties, išėjo ant laiptų, Šveikas užrakino duris 
ir nužingsniavo pirmas. Atsilankėlė kiceno mažais žingsneliais iš paskos 
kaip šuniukas ir prisivijo Šveiką tik tada, kai jis užsuko į krautuvėlę nusi- 
pirkti papirosų. Dabar ji tipeno šalia ir pamėgino užmegzti pokalbį: 

- Jūs tikrai jam paduosite? 

— Paduosiu, jeigu sakiau. 

— Ar surasite poną vyresnįjį leitenantą? 

— Nežinau. 

Jiedu tylėdami ėjo greta. Po gerokos valandos Šveiko bendrakeleivė 
vėl prabilo: 

- Tai jūs manote, kad pono vyresniojo leitenanto nerasite? 

— To aš nemanau. | 

— O kur, manote, jis galėtų būti? 

— Nežinau. 

Tuo pokalbis ilgam laikui nutrūko, bet jį vėl atnaujino jaunoji dama 
paklausdama: 

— Ar jūs nepametėt laiško? 

— Kol kas ne. 

— Tai jūs tikrai paduosit jį ponui vyresniajam leitenantui? 

— Taip. 

— Ar surasite jį? 

— Aš jau sakiau, kad nežinau,- atrėžė Šveikas.- Stebėtina, kaip žmonės 
gali būti tokie smalsūs ir visą laiką klausinėti vis to paties. Tai tas pat, kaip 
sulaikyti gatvėj kiekvieną sutiktąjį ir klausinėti, kuri šiandien diena. 

Tuo pasibaigė visos pastangos susitarti su Šveiku, ir likusį kelio galą 
jiedu ėjo tylėdami. Tik sustojęs prie kareivinių, Šveikas pasiūlė jaunajai 
damai palaukti, o pats su kareiviais, stovinčiais prie vartų, leidosi į kalbas 
apie karą. Šis pokalbis jaunajai damai turėjo teikti didelį malonumą, nes 
Šveikas ėmė dėstyti apie padėtį fronte tokia kvaila veido išraiška, kokią 
dar galėjai matyti nuotraukoj, išspausdintoj „Pasaulinio karo kronikoj" su 
užrašu: „Austrijos sosto įpėdinis kalbasi su dviem lakūnais, numušusiais 
rusų aeroplaną". O dama tuo tarpu, nelaiminga ir prislėgta, nervingai 
vaikštinėjo šaligatviu. 

Šveikas atsisėdo ant suolo ir tarpuvartėj porino, kad Karpatų fronte 

mūsų kariuomenės puolimas sužlugo, bet užtai Peremyšlio komendantas 
generolas Kunsanekas jau Kijeve, kad mums liko vienuolika atsparos 
punktų Serbijoj ir kad serbai ilgai netesės vytis mūsiškių. 

Paskui leidosi kritikuoti kai kuriuos garsius mūšius ir atrado Ameriką, 
kad iš visų pusių apsuptas būrys turi pasiduoti. 

Prisišnekėjęs per akis, jis rado reikalinga prieiti prie nusiminusios damos 
ir pasakyti, kad bemat grįš, kad ji niekur nepasišalintų, o pats nuėjo viršun 
į raštinę ir ten rado vyresnįjį leitenantą Lukašą, kuris aiškino vienam 
leitenantui apkasų schemas ir prikaišiojo, kad tasai nemoka braižyti, be 
to, neturi nė mažiausio supratimo apie geometriją. 

— Matote, šitaip čia reikia nubraižyti. Jeigu mums reikia į kurią nors 
tiesę nuleisti statmenį, mes turim nubrėžti tokią tiesę, kuri sudarytų su ta 
linija statų kampą. Suprantate? Tik tada iškasite apkasus teisingai, 
nenukreivosite su jais pas priešą, o liksite šešių šimtų metrų atstumu nuo 
jo. O taip, kaip jūs nubraižėte, nulįstumėte su savo pozicijomis už priešo 
linijos, ir jūsų apkasai eitų statmenai priešo pozicijoms, o jums reikia bu- 
ko kampo. Juk čia taip paprasta, ar ne tiesa? 

Atsargos leitenantas, taikos metu buvęs banko kasininkas, stovėjo ties 
brėžiniais kupinas nevilties ir nieko nesusigraibė. Jis su palengvėjimu 
atsiduso, kai Šveikas priėjo prie vyresniojo leitenanto ir raportavo: 

— Drįstu pranešti, ponas vyresnysis leitenante, kažin kokia dama prašė 
perduoti jums šitą laišką ir laukia atsakymo.- Tai sakydamas jis reikšmingai 
ir familiariai pamerkė. 

Tai, ką perskaitė vyresnysis leitenantas, nepadarė jam malonaus 
įspūdžio: 

„Lieber Heinrich! Mein Mann verfolgt mich. Ich muss unbedingt 
bei Dir ein Paar Tage gastieren. Dein Bursch ist ein grosses Mistvieh. 
Ich bin unglūcklich. 

Deine Katy'.* 

Vyresnysis leitenantas atsiduso, nusivedė Šveiką į gretimą tuščią raš- 
tinę ir ėmė žingsniuoti tarp stalų. Pagaliau tarė: 

— Dama rašo, kad jūs neraliuotas galvijas. Ką jai padarėt? 

— Drįstu pranešti, kad aš jai nieko nepadariau, ponas vyresnysis lei- 
tenante, aš elgiausi kaip pridera, bet va ji norėjo tuoj pat įsikurti bute. O 


* “Mielas Henrikai! Mane vejasi vyras. Aš būtinai turiu pas Tave porą dienų paviešėti. Tavo 
pasiuntinys — neraliuotas galvijas. Aš esu nelaiminga. Tavo Kati" (vok.). 

jeigu aš negavau iš jūsų jokių įsakymų, tai ir neleidau jai pasilikti. Be to, 
atvažiavo su dviem lagaminais —- kaip namo. 

Vyresnysis leitenantas dar sykį garsiai atsiduso, o paskui jį taip padarė 
ir Šveikas. 

— Ką?!- rūsčiai suriko vyresnysis leitenantas. 

— Drįstu pranešti, ponas vyresnysis leitenante, kad čia keblus atvejis. 
Prieš porą metų Vaitiecho gatvėj pas vieną baldų apmušėją įsibruko 
kažkokia panelė, ir jis niekaip jos negalėjo iškrapštyti iš buto, todėl jam 
teko nunuodyti ją ir patį save šviečiamosiomis dujomis,- ir po visai 
linksmybei. Bėda su bobomis. Aš jas kiaurai matau. 

— Keblus atvejis! - pakartojo vyresnysis leitenantas paskui Šveiką. Jis 
dar niekad nebuvo pasakęs tokios grynos teisybės. 

„Mielo Henriko" padėtis iš tikrųjų buvo bjauri. Žmona, vejama vyro, 
atvažiuoja pas jį keletą dienų paviešėti tokią valandą, kai kiekvienu 
akimirksniu iš Tržebonio gali atvykti ponia Mickova, kuri šitai daro 
reguliariai kas tris mėnesius, mat ji, atvažiavusi į Prahą apsipirkti, visuomet 
pas jį apsistodavo trims dienoms. Be to, poryt turi ateiti viena panelė, kuri 
po visos savaitės svarstymo pagaliau nusprendė leistis suviliojama, nes vis 
tiek po mėnesio išteka už inžinieriaus. 

Vyresnysis leitenantas sėdėjo ant stalo, nuleidęs galvą, tylėjo ir galvojo, 
ir nieko geresnio nesugalvojo, kaip atsisėsti prie stalo, paimti voką ir 
parašyti ant tarnybinio blanko: 

„Brangioji Kati! Ligi devintos valandos vakaro būsiu tarnyboj. 
Pareisiu dešimtą. Prašau jaustis pas mane kaip namie. O Šveikui, 
savo pasiuntiniui, aš įsakiau vykdyti, visus Tavo norus. 

Tavo Henrikas. 

- Atiduokit šitą laišką poniai,- tarė vyresnysis leitenantas.- Įsakau elgtis 
su ja taktiškai, mandagiai ir vykdyti visus jos norus, kurie turi būti jums 
įstatymas. Elkitės su ja galantiškai ir patarnaukite jai sąžiningai. Štai jums 
šimtas kronų, už kurias vėliau atsiskaitysite. Gali būti, kad ji pasiųs jus kai 
ko nupirkti, užsakykite jai pietus, vakarienę ir taip toliau. Be to, nupirkite 
tris butelius vyno, dėžutę „Memfio“ cigarečių. Taip. Daugiau kol kas nieko. 
Galite eiti. Dar kartą primenu, kad vykdytumėt kiekvieną norą, kurį tik 
pamatysite jos akyse. 

Jaunoji dama buvo visiškai netekusi vilties pamatyti Šveiką ir labai 
nustebo, išvydusi jį išeinant iš kareivinių ir traukiant prie jos su laišku. 

Šveikas atidavė pagarbą, įteikė jai laišką ir pranešė: 

— Pono vyresniojo leitenanto įsakymu aš privalau elgtis su jumis, po- 
nia, pagarbiai ir taktiškai, tarnauti jums sąžiningai, vykdyti visus norus, 
kuriuos tik pamatysiu jūsų akyse. Liepta jus pamaitinti ir nupirkti jums 
viską, ko tik geisite. Tam gavau iš pono vyresniojo leitenanto šimtą kronų, 
tačiau iš jų turiu nupirkti tris butelius vyno ir dėžutę „Memfio“ cigarečių. 

Perskaičius laišką, jai vėl grįžo ryžtingumas, kuris pasireiškė tuo, kad ji 
liepė Šveikui pasamdyti vežiką. Kai tas buvo įvykdyta, įsakė jam sėstis ša- 
lia vežiko ant pasostės. 

Jie nuvažiavo namo. Čia ji šauniai suvaidino šeimininkės vaidmenį. 
Šveikas turėjo įnešti lagaminus į miegamąjį ir kieme išdulkinti kilimus, o 
mažutis voratinklis ant veidrodžio sukėlė didžiulį jos pasipiktinimą. 

Visa tai rodė, kad ji ketino ilgam apsikasti šitose kautynių pozicijose. 

Šveikas prakaitavo. Kai jis išdaužė kilimus, damai šovė galvą, kad rei- 
kia nukabinti ir išdulkinti užuolaidas. Po to Šveikas gavo įsakymą numaz- 
goti kambario ir virtuvės langus. Paskui jinai ėmė perstatinėti baldus ir tai 
darė labai nervingai, o kai Šveikas viską sutąsė iš kampo į kampą, ji buvo 
nepatenkinta ir ėmė kombinuoti naują planą. 

Ji apvertė butą aukštyn kojomis, bet pamažu jos energija, tvarkant 
lizdeli, ėmė slūgti, ir niokojimas palengva liovėsi. Dama išėmė iš komodos 

lovos skalbinius pati pervilko pagalves ir patalus. Buvo matyti, kad ji tai 
darė su meile guoliui, kuris geidulingai virpino jos šnerves. Paskui pasiun- 
tė Šveiką parnešti pietus ir vyno. Iki jam grįžtant, persivilko permatomu 
apatinuku. Su juo ji buvo nepaprastai gundanti ir viliojanti. 

Per pietus ji išgėrė butelį vyno, surūkė krūvą papirosų ir atsigulė į lovą. 
Šveikas tuo tarpu virtuvėj smaguriavo kareiviška duona, pasidažydamas 
ją stiklinėj saldžia degtine. 

— Šveikai,- staiga pasigirdo iš miegamojo,- Šveikai! 

Šveikas atidarė duris ir išvydo jaunąją damą ant pagalvių gracinga poza. 

— Įeikit! 

Šveikas priėjo prie lovos, o dama, kažkaip ypatingai šypsodamasi, 
nužvelgė jo kresną stotą ir mėsingas kulšis. Tada, pakėlusi švelnią medžiagą, 
kuri viską slėpė, griežtai pasakė: „Maukitės batus ir kelnes. Parodykit..." 

Kai vyresnysis leitenantas grįžo iš kareivinių, šaunusis kareivis Šveikas 
galėjo su gryna sąžine raportuoti: 

— Drįstu pranešti, ponas vyresnysis leitenante, visus ponios norus 
įvykdžiau ir dirbau sąžiningai, kaip buvot įsakęs. 

— Dėkui, Šveikai,- tarė vyresnysis leitenantas.- Ar daug ji pareiškė 
norų? 

— Maždaug šešis,- atsakė Šveikas.- Dabar ji miega kaip užmušta po to 
važiavimo. Aš įvykdžiau visus norus, kuriuos tik pamačiau jos akyse. 


V 


Tuo metu, kai austrų kariuomenė, priešo spaudžiama miškuose prie 
Dunajeco ir Rabės upių stovėjo po granatų kruša, o stambaus kalibro svie- 
diniai daužydavo ir užversdavo žemėmis ištisas austrų kuopas Karpatuo- 
se, kai visų karo veiksmų laukų horizontai žėrėjo degančių kaimų ir mies- 
tų pašvaistėmis,- vyresnysis leitenantas Lukašas ir jo pasiuntinys Šveikas 
patyrė ne visai malonią idilę su dama, pabėgusia nuo vyro ir dabar vai- 
dinančia namų šeimininkę. 

Kartą, kai jinai išėjo pasivaikščioti, vyresnysis leitenantas Lukašas su 
Šveiku padarė karinį pasitarimą, ieškodami būdų, kaip nuo jos išsigelbėti. 

— Būtų geriausia, ponas vyresnysis leitenante,- tarė Šveikas, - kad vyras, 
nuo kurio ji pabėgo ir kuris jos ieško, kaip kad jūs sakėt, buvo parašyta 

tame laiške, sužinotų, kur ji yra, ir atvažiuotų pasiimti. Reikia pasiųsti jam 
telegramą, kad ji gyvena pas jus ir kad jis gali ją parsivežti. Všenorų vasar- 
vietėj praėjusiais metais irgi buvo panašus atsitikimas. Bet tuokart 
telegramą vyrui pasiuntė pati Žmona, o tasai, atvažiavęs jos, abu apskaldė 
antausiais. Ten abudu buvo civiliai, o čia su karininku jis to neišdrįs. 
Pagaliau jūs visai niekuo nekaltas, jūs nesikvietėt jos, o jeigu ji pabėgo, tai 
padarė savo rizika. Pamatysit, telegrama išeis į gera. Jeigu net ir klius pora 
antausių... 

- Jis labai inteligentiškas žmogus,- nutraukė Šveiką vyresnysis leite- 
nantas Lukašas, - aš jį pažįstu. Verčiasi didmenine apynių prekyba. Būti- 
nai reikia su juo pasikalbėti. Telegramą išsiųsiu. 

Lukašo parašyta telegrama buvo komerciškai trumpa: „Jūsų žmonos 
adresas šiuo metu..." Po to ėjo vyresniojo leitenanto buto adresas. 

Ir vieną gražią dieną ponia Kati buvo labai nesmagiai apstulbinta, kai 
pro duris įgriuvo apynių pirklys. Iš pažiūros jis buvo labai korektiškas ir 
rūpestingas vyras. Kati, nepraradusi savitvardos, supažindino abudu ponus: 

— Mano vyras... Ponas vyresnysis leitenantas Lukašas. 

Niekas kita jai neatėjo į galvą. 

— Prašom sėstis, ponas Vendleri, - maloniai pasiūlė vyresnysis leite- 
nantas svečiui ir, išėmęs portsigarą, atkišo jį apynių pirkliui: 

— Gal malonėsit? 

Inteligentiškas apynių pirklys iš mandagumo paėmė papirosą ir, 
leisdamas dūmus, atsargiai paklausė: 

— Ar greitai vyksite į pozicijas, ponas vyresnysis leitenante? 

— Aš esu padavęs raportą perkelti mane į devyniasdešimt pirmąjį pul- 
ką Budejovicuose, kur turbūt važiuosiu tik baigęs darbus savanorių mo- 
kykloj. Mums reikia galybės jaunųjų karininkų, bet šiuo metu dažnai 
pasitaiko liūdnas dalykas, kad jauni žmonės, turintys teisę stoti savano- 
riais, ta teise nepasinaudoja. Jiems geriau liktis paprastais eiliniais, negu 
būti kadetais. 

— Karas smarkiai pakenkė apynių prekybai, tačiau aš manau, kad jis 
ilgai nesitęs,-pasakė pirklys, pakaitomis žiūrėdamas čia į savo žmoną, čia 
į vyresnįjį leitenantą. 

— Mūsų padėtis gana gera, - tarė vyresnysis leitenantas Lukašas.- Da- 
bar jau niekas neabejoja, kad karas baigsis centrinių valstybių ginklo 
pergale. Prancūzija, Anglija ir Rusija per silpnos prieš austrų, turkų ir 
vokiečių tvirtovę. Tiesa, kai kuriuose frontuose mes turėjom šiokių tokių 
nesėkmių. Tačiau kai tik pralaušime rusų frontą tarp Karpatų keteros ir 
viduriniojo Dunajeco, nėra abejonės, kad karui ateis galas. Lygiai ir pran- 
cūzams gresia pavojus artimiausiu laiku netekti rytinės Prancūzijos, nes 
gali atsitikti taip, kad vokiečiai įsiverš į Paryžių. Tai visiškai tikėtina. Be to, 
mūsų manevrai Serbijoj tebevyksta gana sėkmingai. Mūsų kariuomenės 
atsitraukimą, kuris faktiškai tėra persigrupavimas, daugelis aiškina visai 
ne taip, kaip to reikalauja paprastas šaltakraujiškumas kautynėse. Ilgai 
netrukus pamatysim, kad mūsų griežtai apskaičiuoti manevrai pietiniame 
karo veiksmų placdarme duos vaisių. Teikitės pažvelgti... 

Vyresnysis leitenantas Lukašas švelniai paėmė apynių pirklį už pečių, 
privedė prie karo veiksmų žemėlapio, kabančio ant sienos, ir, rodydamas 
į kai kuriuos punktus, dėstė toliau: 

— Rytiniai Beskidai yra mūsų atsparos punktas. Karpatų baruose, kaip 
matote, irgi turime stiprią atramą. Galingas smūgis šitoje linijoje - ir mes 
nesustosime ligi pat Maskvos. Karas baigsis greičiau, negu mes manome. 

— O kaip Turkija?-paklausė apynių pirklys, svarstydamas, kaip prieiti 
prie to dalyko, dėl kurio jis čia atvažiavo. 

— Turkija laikosi puikiai,- atsakė vyresnysis leitenantas, vesdamas jį 
prie stalo.-Turkų parlamento pirmininkas Halibėjus ir Alibėjus atvyko į 
Vieną. Turkų Dardanelų armijos vadu paskirtas maršalas Limanas fon 
Zandersas. Golcas-paša iš Konstantinopolio atvažiavo į Berlyną. Mūsų 
imperatorius apdovanojo ordinais Enver-pašą, viceadmirolą Usedon-pašą 
ir generolą Dževad-pašą. Palyginti daug apdovanojimų per tokį trumpą 
laiką. 

Kurį metą visi sėdėjo tylėdami vienas prieš kitą, kol vyresnysis lei- 
tenantas palaikė reikalinga nutraukti slegiančią tylą: 

— Kada teikėtės atvažiuoti, ponas Vendleri? 

- Šiandien rytą. 

— Labai džiaugiuosi, kad radote mane namie, nes aš popiet visada išeinu 
į kareivines ir praleidžiu visą naktį tarnyboj. Kadangi butas, tiesą sakant, 
visą dieną būna tuščias, tai aš turėjau galimybę pasiūlyti poniai savo 
svetingumą, kol ji bus Prahoje. Niekas čia jos netrukdo. Pagal seną pažintį... 

Apynių pirklys nusikosėjo. 

— Kati — keista moteris, ponas vyresnysis leitenante. Prašom priimti 
nuoširdžią padėką už viską, ką jūs jai padarėt. Nei iš šio, nei iš to jinai 
įsigeidė važiuoti į Prahą gydytis nervų, aš buvau kelionėje, grįžtu namo — 
namai tušti. Kati nėra. 

Stengdamasis nutaisyti kuo maloniausią veidą, jis pagrasė jai pirštu ir, 
veidmainingai šypsodamasis, paklausė: 

— Tikriausiai manei, kad jeigu aš išvažiavau, tai tu irgi gali išvažiuoti. 
Tau, žinoma, ir į galvą neatėjo... 

Matydamas, kad pokalbis ima krypti nepageidaujama linkme, vyres- 
nysis leitenantas Lukašas inteligentišką apynių pirklį vėl nuvedė prie karo 
veiksmų žemėlapio ir, rodydamas pabrauktas vietas, tarė: 

— Aš užmiršau atkreipti jūsų dėmesį į vieną labai įdomią aplinkybę, į 
šitą didžiulį, pietvakariuosna nukreiptą lanką, kur kalnų grandinė sudaro 
natūralius įtvirtinimus. Šia linkme vyksta sąjungininkų puolimas. Perkirtę 
šį kelią, jungiantį įtvirtinimus su pagrindine priešo gynybos linija, mes 
perkertam susisiekimą tarp dešiniojo jo sparno ir šiaurinės armijos prie 
Vyslos. Dabar jums aišku? 

Apynių pirklys atsakė, kad dabar jam viskas perdėm aišku, bet su 
būdingu taktu laiku susigriebė, kad tai, ką pasakė, nebūtų palaikyta 
užuomina, tad, sėsdamasis į savo vietą, pridūrė: 

— Mūsų apyniai dėl karo neteko rinkų užsienyje. Prancūzijai, Anglijai, 
Rusijai ir Balkanams šiuo metu jie neegzistuoja. Kol kas dar siunčiame 

apynius į Italiją, tačiau bijau, kad ir ji gali įsivelti į šią bylą. Bet jeigu 
laimėsim, produktų kainas diktuosime mes. 

— Italija laikysis visiško neutraliteto, - guodė jį vyresnysis leitenan- 
tas.- Tai savaime... 

— Tačiau kodėl ji nenori pripažinti, kad Trilypė sąjunga ją sieja su Aust- 
rija- Vengrija ir Vokietija“? — ūmai įniršo apynių pirklys, kuriam viskas 
vienu kartu šovė į galvą: ir apyniai, ir žmona, ir karas. - Aš tikėjaus, kad 
Italija stos prieš Prancūziją ir Serbiją. Tada karui būtų buvęs galas. Apy- 
niai pūsta mano sandėliuose, sandėriai šalies viduje menki, eksportas ly- 
gus nuliui, o Italija laikosi neutraliteto. Tai kodėl ji dar 1912 metais 
atnaujino su mumis Trijų sąjungą? Ką mano Italijos užsienio reikalų 
ministras markizas di San Džulanas? Ką veikia šitas ponas? Tai ką, miega 
jis? Ar jūs žinote, kokia buvo mano metinė apyvarta prieš karą ir dabar? 

— Prašom nemanyti, kad aš neseku įvykių,- varė jis, sviedęs tūžmasties 
kupiną žvilgsnį į vyresnįjį leitenantą, kuris ramiai sau leido iš burnos dū- 
mų ratilėlius. Ponia Kati labai susidomėjusi stebėjo, kaip vienas ratilėlis 
pavydavo kitą ir jį išsklaidydavo.- Kodėl vokiečiai pasitraukė atgal, jau 
būdami prie pat Paryžiaus? Kodėl tarp Maso ir Mozelio vyksta smarkios 
artilerijos kautynės? Žinote jūs, kad Kombr a Vevre ties Maršu sudegė 
trys alaus daryklos, kur kasmet aš pasiųsdavau per penkis šimtus maišų 
apynių? Sudegė ir Hartmansveilerio alaus darykla Vogėzuose, su žeme 
sulyginta didžiulė alaus darykla Nyderšpache prie Milhuzo. Štai jūms 
tūkstantis du šimtai maišų nuostolio mano firmai per metus. Šešis kartus 
kovėsi vokiečiai su belgais dėl alaus daryklos Klosterheke,- štai jums dar 
trys šimtai penkiasdešimt maišų nuostolio per metus. 

Iš susijaudinimo jis nebepajėgė kalbėti, atsistojo, priėjo prie žmonos ir 
pasakė: 

— Tuoj pat važiuoji su manim namo. Apsirenk! 

— Visi šie įvykiai mane taip nervina, - tarė jis po valandėlės lyg tei- 
sindamasis.- O anksčiau aš buvau visai ramus žmogus. 

Žmonai išėjus į kitą kambarį apsirengti, jis tyliai pasakė vyresniajam 
leitenantui: 

— Šitą ji iškrečia nebe pirmą sykį. Pernai buvo išvažiavusi su vienu 
dėstytoju, ir aš ją suradau net Zagrebe. Tąsyk aš pasinaudojau proga ir 
sudariau su to miesto alaus darykla sutartį šešiems šimtams maišų apynių. 
Nėr ko sakyti. Pietūs iš viso buvo mums aukso slėnys. Mūsų apyniai pa- 
siekdavo net Konstantinopolį. Dabar mes pusiau sunaikinti. J eigu vyriausy- 
bė apribos alaus gamybą šalyje, mums bus suduotas paskutinis smūgis. 


Pirma dalis 172 


Ir, užsirūkydamas vyresniojo leitenanto pasiūlytą cigaretę, jis siel- 
vartingai prisiminė: 

— Viena tik Varšuva pirkdavo iš mūsų du tūkstančius tris šimtus 
septyniasdešimt maišų apynių. Didžiausia alaus darykla yra augustinų 
rankose. Jų atstovas kiekvienais metais atvažiuodavo pas mane į svečius. 
Yra dėl ko pulti į neviltį. Gerai dar, kad neturiu vaikų. 

Iš logiškos išvados, padarytos dėl to, kad augustinų alaus daryklos 
Varšuvoj atstovas kasmet pas jį viešėdavo, vyresnysis leitenantas truputėlį 
šyptelėjo, apynių pirklys tai pastebėjo ir dėstė toliau: 

— Vengrų alaus daryklos Šopornėj ir Didžiojoj Kanižėj kasmet pirk- 
davo iš manęs maždaug po tūkstantį maišų apynių, o savo alų jie ekspor- 
tuodavo net į Aleksandriją. Dabar dėl blokados jie nenori daryti jokių 
sandėrių. Aš siūlau jiems apynius trisdešimčia procentų pigiau, O jie vis 
tiek neužsako nė vieno maišo. Sąstingis, nuosmukis, skurdas ir dar šalia 
viso to šeimyniniai nemalonumai. 

Apynių pirklys nutilo. Tylą sutrikdė ponia Kati, pasiruošusi kelionei: 

— O ką darysim su mano lagaminais? 

— Aš užsuksiu jų paimti, Kati, - ramiai pasakė apynių pirklys, paten- 
kintas, kad viskas baigėsi be jokių išsišokimų ir keblių scenų.- Jeigu nori 
ko nors nusipirkti, tai mums reikia pasiskubinti. Traukinys išeina dvide- 
šimt po dviejų. 

Abudu draugiškai atsisveikino su vyresniuoju leitenantu, o apynių 
pirklys taip apsidžiaugė, kad viskas baigėsi, jog išeidamas prieškambary 
pasakė vyresniajam leitenantui: 

— Jeigu, neduok Dieve, jus kare sužeistų, atvažiuokite pas mus taisytis. 
Rūpestingai jus slaugysim. 

Grįžęs į miegamąjį, kur buvo rengusis kelionėn ponia Kati, vyresnysis 
leitenantas rado ant prausyklos keturis šimtus kronų ir raštelį: 

„Ponas vyresnysis leitenante! Jūs neapgynėt manęs nuo šitos beždžio- 
nės - mano vyro, aukščiausios rūšies idioto. Jūs leidote jam išsitempti mane 
kaip kokį nors Jūsų bute užmirštą daiktą. Be to, Jūs leidote sau padaryti 
pastabą, kad man suteikėt viešnagę. Tikiuosi, kad dėl manęs jūs neturėjot 
didesnių išlaidų kaip čia pridedami keturi šimtai kronų, kuriuos prašau 
pasidalyti su savo tarnu". 

Vyresnysis leitenantas Lukašas valandėlę stovėjo su rašteliu ranko), 
paskui pamažu jį suplėšė, šypsodamasis pasižiūrėjo į pinigus, gulinčius 

ant prausyklos, ir pastebėjęs, kad ponia Kati iš susijaudinimo užmiršo ant 
veidrodžio staliuko šukas, pridėjo jas prie savo fetišų kolekcijos. 

Po pietų grįžo Šveikas. Jis buvo išėjęs ieškoti vyresniajam leitenantui 
pinčerio. 

— Šveikai,- tarė vyresnysis leitenantas, jums pasisekė. Dama, gyvenusi 
pas mane, išvyko. Ją išsivežė vyras. Už visus patarnavimus ji paliko jums 
keturis šimtus kronų. Jūs turite gražiai padėkoti jai, taip pat jos vyrui, 
kadangi čia, tiesą sakant, yra jo pinigai, kuriuos ji buvo pasiėmusi kelionėn. 
Aš jums padiktuosiu laišką. 

Ir jis padiktavo: 

— „Didžiai gerbiamas Pone! Teikitės perduoti poniai mano nuoširdžią 
padėką už tuos keturis šimtus kronų, kuriuos ji man padovanojo už 
paslaugas, suteiktas jai būnant Prahoje. Visa, ką aš jai dariau, dariau iš 
širdies ir dėl to negaliu priimti šitų pinigų, todėl siunčiu juos...“ Na, rašykite 
toliau, Šveikai! Ko jūs ten muistotės? Kur aš sustojau? 

— „todėl siunčiu juos... - trūksmingu, tragišku balsu suvebleno Šveikas. 

— Taip, gerai! „...siunčiu juos jai atgal su didžios pagarbos patikinimais. 
Nuolankiausiai sveikinu Jūsų ponią ir bučiuoju jai ranką. Josefas Šveikas, 
vyresniojo leitenanto Lukašo pasiuntinys." Baigta? 

— Dar ne, ponas vyresnysis leitenante, trūksta datos. 

— „Tūkstantis devyni šimtai keturiolikti metai, gruodžio dvidešimtoji 
diena". Taip. O dabar užrašykite ant voko adresą, paimkite keturis šimtus 
kronų, nuneškite juos į paštą ir išsiųskite šituo pačiu adresu. 

Vyresnysis leitenantas Lukašas ėmė linksmai švilpauti ariją iš operos 
„Išsiskyrusioji žmona". 

— Dar šit kas,- prisiminė vyresnysis leitenantas, Šveikui išeinant į paš- 
tą. - Kaip reikalai su šunim, kurio jūs buvot išėjęs ieškoti? 

— Yra vienas tinkamas, ponas vyresnysis leitenante. Įstabiai gražus šuo. 
Bet gauti šitą šunį bus sunkoka. Rytoj, tikiuos, vis dėlto atvesiu. Kandžiojasi. 


VI 


Paskutinio žodžio vyresnysis leitenantas Lukašas nenugirdo, o tas, šiaip 
ar taip, buvo labai svarbu. „Griebia, galvijas, kur pakliuvo,- buvo benorįs 
pakartoti Šveikas, bet galų gale nusprendė: - Tiesą sakant, kas vyresniajam 
leitenantui darbo? Jis nori turėti šunį ir turės jį". 

Lengva, žinoma, pasakyti: „Atvesk man šunį!" Kiekvienas savininkas 
akylai saugo savo keturkojį, netgi ir negrynakraujį. Net ir Pupsiką, kuris 
nieko kito nesugeba, kaip tik šildyti savo senučiukei kojas, šeimininkė my- 
li ir neduos jo nuskriausti. 

Patsai šuo, ypač grynakraujis, instinktyviai jaučia, kad vieną gražią die- 
ną bus atskirtas nuo šeimininko. Jis jaučia nuolatinę baimę, kad bus 
pavogtas, tikrai pavogtas. Per pasivaikščiojimus šuo iš pradžių drąsiai nu- 
bėga nuo savo šeimininko, siaučia, viskuo domisi. Žaidžia su kitais šuni- 
mis, lipa ant jų, nepaisydamas jokios moralės, o tie ant jo, uostinėja stul- 
pelius, pakelia paskutinę koją ties kiekvienu kampu ir ties prekiautojos 
bulvių pintine, žodžiu, ima iš gyvenimo viską, ir gyvenimas jam rodosi pui- 
kus kaip jaunuoliui, gavusiam brandos atestatą. 

Bet ūmai jūs pastebit, kad jo linksmumas dingo: šuo ima nujausti, kad 
jis žuvęs. Čia jį apima nusiminimas. Iš išgąsčio laksto visur, uostinėja orą, 
inkščia ir, kupinas nevilties, pabrukęs uodegą, suskliautęs ausis, blaškosi 
vidury gatvės, pats nežinodamas, kur dėtis. 

Jei turėtų kalbos dovaną, tai sušuktų: „Jėzau Marija, mane pavogs!" 

Ar esat buvę kada nors šunų prekyvietėj, ar matėt tenai išsigandusių 
šunų? Jie visi pavogti. Sostinė išaugino ypatingą vagių rūšį, kuri gyvena 
vien tik iš šunų vogimo. Yra smulkios veislės kambarinių šuniukų, 
nykštukinių pinčerių didumo sulig pirštine; jie lengvai telpa palto kišenėj 
arba moteriškoj movoj, kur jie paprastai ir nešiojami. Ir iš ten vagys nu- 
švilps jums vargšelį. Piktą dėmėtąjį vokiečių dogą, kuris su įniršiu saugo 
užmiesčio vilą, pavagia vidury nakties. Policijos šuo nukniaukiamas sek- 
liui iš po nosies. Jeigu jūs vedatės šunį, pririšęs prie dirželio, jums nupjaus 
Ji, 1r vagis pasislėps su šunim, o jūs stovėsite ir kvailai spoksosite į nupjautą 
dirželį. Penkiasdešimt procentų šunų, kuriuos jūs sutinkat gatvėj, keletą 
kartų yra pakeitę savo šeimininkus. Jūs pats dažnai nusiperkat savo paties 
šunį, kuris prieš keletą metų dar mažas iš jūsų buvo pavogtas per pa- 
sivaikščiojimą. Didžiausias pavojus šuniui gresia, kai jūs išvedat jį atlikti 
didelio ir mažo gamtos reikalo. Ypač jų daug dingsta kaip tik šio akto 
metu. Dėl to, jį atlikdami, visi šunys atsargiai dairosi į šalis. 

Yra keletas metodų šunims vogti. Jie vagiami tiesiog, panašiai kaip 
kad daro kišenvagiai, arba nelaimingas padaras klastingai prisiviliojamas. 
Šuo - ištikimas gyvulys, bet tiktai skaitinių knygose ir gamtos mokslo 
vadovėliuose. Duokit ištikimiausiam šuniui pauostyti keptą arklienos 
dešrelę, ir jis žuvęs. Užmiršęs šeimininką, paskui kurį ėjo, jis apsigręžia ir 

bėga paskui jus. Iš nasrų teka seilės, iš anksto gardžiuodamasis dešrele, jis 
meiliai vizgina uodegą ir išpučia šnerves kaip smarkiausias eržilas, lei- 
džiamas prie kumelės. 


*+k 


Mala Stranoj, šalia Pilies laiptų, buvo užsiglaudusi mažytė aludė. Vie- 
ną vakarą šitoj aludėj, pačioj kertėj, prieblandoje sėdėjo du vyrai. Vienas 
buvo kareivis, antras — civilis. Susikišę jiedu paslaptingai šnibždėjosi. Abu 
atrodė kaip Venecijos respublikos laikų sąmokslininkai. 

— Kiekvieną dieną aštuntą valandą ryto, - kalbėjo civilis kareiviui, — 
tarnaitė vaikštinėja su juo prie parko Havličeko aikštės kampe. Bet kan- 
džiojasi, galvijas, žvėriškai. Ir paglostomas nesileidžia. 

Ir, prisikišęs dar arčiau prie kareivio, civilis sušnibždėjo jam į ausį: 

— Net sardelių neėda. 

— O kepsnį? 

— Ir kepsnio ne. 

Abu nusispjovė. 

— Dievai žino ką. Būna tokių išlepintų ir išpaikusių kaip arkivyskupas. 

Kareivis su civiliu susidaužė, ir civilis vėl ėmė šnibždėti: 

— Kartą vienas špicas, kurį man pasipjautinai reikėjo gauti Klamovkos 
šunidei, irgi niekaip nenorėjo imti sardelės. Sekiojau aš paskui jį tris dienas. 
pagaliau neišturėjau ir tiesiog paklausiau jį vedžiojančią šeimininkę, ką 
po teisybei šitas šuo ėda. Šeimininkei tas patiko, ir ji pasakė, kad šuo ėda 
tik muštus kotletus. Nupirkau aš jam šnicelį. Maniau, kad patiks. O tasai 
stipena špicas, supranti, į šnicelį net nepasižiūrėjo, kadangi čia buvo 
veršiena. Jis buvo įjunkęs į kiaulieną. Turėjau pirkti kiaulienos kotletą. 
Daviau jam kotletą pauostyti, o pats - tekinas, šuo — paskui mane. 
Šeimininkė kad ims klykti: „Puntikai! Puntikai!“"', bet mielasis Puntikas nė 
iš tolo. Puntikas driuokė paskui kotletą ligi pat kampo, o ten užnėriau jam 
ant kaklo grandinėlę, ir kitą dieną šuo jau buvo Klamovkos šunidėj. Ant 
krūtinės jis turėjo keletą baltų dėmių, tai aš jas nudažiau juodai, ir dabar 
jo niekas nepažins. Kiti šunys - o jų buvo nešykščiai - visi ėjo paskui keptą 
arklienos sardelę. Būtų geriausiai, Šveikai, kad pats tarnaitės paklaustum, 
ką jis labiausiai mėgsta. Tu esi kariškis, vyras iš liemens ir iš stuomens,-ji 
tau greičiau pasakys. Aš kartą jau klausiau, bet ji dėbtelėjo į mane, tarytum 
verte pervėrė ir pasakė: „O kas jums galvoj?" Ji ne kažin kokia gražuolė, 
tiesą sakant, beždžionė, bet su kariškiu kalbėsis. 

— Ar jis tikrai yra grynakraujis pinčeris? Mano vyresnysis leitenantas 
kitokio nenori. 
kaip kad tu esi Šveikas, o aš - Blahnikas. Man svarbiausia, ką jis ėda, aš 
jam to duosiu ir atvesiu tau. 

Abu bičiuliai vėl susidaužė. Kai Šveikas prieš karą vertėsi šunų prekyba, 
jų parūpindavo jam Blahnikas. Tai buvo savo dalyko specialistas, apie jį 
visi kalbėjo, kad jis iš šunlupių slaptai perkąs pasiutimu įtariamus šunis ir 
iškišąs juos toliau. Blahnikas jau buvo kartą pasiutęs, ir Vienos Pastero 
institutą pažino kaip savo namus. Dabar jis laikė savo pareiga nesava- 
naudiškai padėti kareiviui Šveikui. Blahnikas pažinojo visus Prahos ir jos 
apylinkių šunis, o aludėj kalbėjo pakuštom, kad neišsiduotų aludininkui, 
nes prieš pusmetį jis po skvernu nusinešė šio šuniuką taksą, davęs jam 
pažįsti pieno per vaikišką žinduką. Kvailas šunytis, matyt, palaikė jį mama 
ir net necyptelėjo po paltu. 

Blahnikas iš principo vogdavo tik grynakraujus šunis ir galėtų būti teis- 
mo ekspertas šunų klausimais. Jis parūpindavo šunų tiek šunidėms, tiek ir 
privatiems asmenims. Dažnai gatvėje ant jo imdavo urgzti kadaise jo 
pavogti šunys, ir kai jis sustodavo kur nors prie vitrinos, neretai koks nors 
šuo keršydamas užpakaly jo pakeldavo koją ir apipurkšdavo jam kelnes. 

Kitą dieną, aštuntą valandą ryto, galima buvo matyti, kaip šaunusis 
kareivis Šveikas vaikštinėja palei parką Havličeko aikštės kampe. Jis laukė 
tarnaitės su pinčeriu. Pagaliau sulaukė. Pirmiausia pro jį prabėgo pasi- 
šiaušęs, šiurkščiaplaukis šuo protingomis juodomis akimis. Jis buvo 
linksmas kaip ir visi šunys, atlikę gamtos reikalą, ir vaikė žvirblius, pus- 
ryčiaujančius arklių mėšlu. Paskui pro Šveiką praėjo toji, kuriai buvo pati- 
kėta rūpintis šunimi. Tai buvo sena mergina su kasomis, tvarkingai 
susuktomis aplink galvą. Ji švilpčiojo šuniui ir mosikavo grandinėle bei 
elegantišku rimbu. 

Šveikas užkalbino ją: 

- Atsiprašau, panele, kur čia į Žižkovą? 

Ji sustojo, pasižiūrėjo į jį, ar nėra čia kokios klastos, bet atviras, ge- 
raširdiškas Šveiko žvilgsnis bylojo, kad šitam kareivėliui tikrai reikia į 
Žižkovą. Jos veidas sušvelnėjo, ir ji mandagiai paaiškino, kaip ten nueiti. 

— Mane neseniai atkėlė į Prahą,- tarė Šveikas,- aš ne vietinis, iš pro- 
vincijos. Jūs irgi ne iš Prahos? 

— Aš iš Vodnianų. 

— Tai mes beveik kaimynai: aš esu iš Protivino. 

Kadaise Šveikas per manevrus buvo Pietų Čekijoj ir todėl šiek tiek 
nusimanė apie šio krašto geografiją. Tai merginos širdį pripildė gimtojo 
krašto šilumos. 

— Tai jūs turbūt Protivine pažįstate mėsininką Peicharą, gyvenantį 
aikštėje? 

- Kaip nepažinsi! Tai mano brolis. Jį pas mus visi myli, - tarė Šveikas. — 
Žmogus geras, paslaugus, pardavinėja gerą mėsą ir niekad neapsveria. 

— Ar jūs tik ne Jarešo sūnus? - paklausė mergina, pradėdama sim- 
patizuoti nepažįstamam kareivėliui. 

— Taip. 

— O kurio Jarešo jūs esate, ar to iš Kerčės prie Protivino, ar iš Ražicų? 

— Iš Ražicų. 

— O kaip jis ten, vis dar tebevežioja alų? 

— Tebevežioja. 

— Bet jam turbūt jau šešiasdešimt su geroku kaupu? 

— Pavasarį jam suėjo šešiasdešimt aštuoneri,- ramiai atsakė Šveikas. — 
Neseniai įsitaisė šunį, ir dabar jam linksmiau važinėti. Šuo tupi sau veži- 
me. Lygiai toks šuniokas kaip ana tas, kuris vaiko žvirblius. Koks dailus 
šuo, stačiai gražuolis! 

— Tai mūsiškis, - paaiškino jam naujoji pažįstama. — Aš čia tarnauju 
pas pulkininką. Ar pažįstate mūsų pulkininką? 

— Pažįstu, labai inteligentiškas žmogus,- atsakė Šveikas. - Pas mus 
Budejovicuose taip pat buvo vienas pulkininkas... 

— Mūsų šeimininkas griežtas, o kai neseniai žmonės ėmė kalbėti, kad 
Serbijoj mums įkrėtė, jis parlėkė namo tartum padūkęs, išsvaidė virtuvėj 
visas lėkštes ir norėjo mane atleisti. 

— Tai, vadinas, čia jūsų šuniukas? — nutraukė ją Šveikas. - Gaila, kad 
mano vyresnysis leitenantas negali pakęsti jokių šunų. Aš juos labai myliu. 

Jis kiek patylėjo ir staiga išpleškino: 

— Ne kiekvienas šuo viską ėda. 

— Mūsų Foksas labai išrankus. Vienu metu visai nenorėjo ėsti mėsos, 
bet dabar vėl ėda. 

— O kąjis labiausiai mėgsta? 

— Kepenis, virtas kepenis. 

— Karvės ar kiaulės? 

— Čia jam vis tiek,- nusišypsojo Šveiko „kraštietė", palaikiusi šitą 
klausimą nevykusiu bandymu pašmaikštauti. 

Jie pavaikščiojo dar valandėlę, paskui prie jų prisidėjo pinčeris, ku- 
riam jinai užsegė grandinėlę. Jis elgėsi su Sveiku labai familiariai, šoki- 
nėjo ant jo ir mėgino per antsnukį sudraskyti jam kelnes. Bet staiga, lyg 
pajutęs Šveiko kėslus, liovėsi šokinėti ir kiūtino liūdnas, prislėgtas, šnairuo- 
damas į Šveiką, tarsi norėtų pasakyti: „Vadinas, ir manęs tas laukia?" 

Senoji mergina pasisakė Šveikui, kad ji vaikštinėja čia su šunim kiek- 
vieną vakarą apie šešias, kad nė vienu Prahos vyru netiki, kad sykį ji buvo 
davusi skelbimą į laikraštį, jog norinti ištekėti, tada prikibęs vienas 
šaltkalvis, iškaulijęs iš jos aštuonis šimtus kronų kažin kokiam išradimui ir 
pranykęs. O jeigu jau ji tekėtų, pasirinktų tik kaimo žmogų, ir tai tik po 
karo. Išeiti už vyro per karą ji laiko kvailyste, nes paprastai tokios žmonos 
tampa našlėmis. 

Šveikas jai sužadino daug vilčių pasakęs, kad šeštą valandą vėl ateisiąs, 
ir nuskubėjo pranešti savo bičiuliui Blahnikui, jog šuo ėda visokias kepenis. 

— Pavaišinsiu jį karvės kepenimis,-nusprendė Blahnikas. - Su jomis 
primasinau fabrikanto Vydros senbernarą, labai ištikimą šunį. Rytoj atvesiu 
tau šunį nė kiek nenukentėjusį. 

Blahnikas tesėjo žodį. Rytą, Šveikui baigus kambarių ruošą, už durų 
pasigirdo lojimas, ir Blahnikas įtempė vidun besispyriojantį pinčerį, dar 
labiau pasišiaušusį, negu jį pašiaušė gamta. Šuo vartė akis kaip laukinis ir 
žiūrėjo taip niauriai, kad buvo panašus į alkaną tigrą narve, prieš kurį 
stovi įsiganęs zoologijos sodo lankytojas. Pinčeris kaleno dantimis ir urzgė, 
tarsi norėdamas pasakyti: „Sudraskysiu, suėsiu!" Pririšęs šunį prie virtuvės 
stalo, Blahnikas iš eilės išklojo, kaip jis buvo nusavintas. ž 

— Praėjau tyčia pro jį, o rankoj laikiau virtas kepenis popieriuje. Suo 
€mė uostyti ir šokinėti aplink mane. Aš jam nieko neduodu, einu sau toliau. 
Suo - paskui mane. Iš parko pasukau į Bredovskos gatvę ir ten daviau jam 
pirmą kąsnelį. Jis ėdė bėgdamas, kad nepamestų manęs iš akių. Patrau- 
kiau į Indržiškos gatvę, kur daviau jam kitą porciją. Kai šuo priėdė, aš 
prisirišau jį prie grandinėlės ir nusitempiau per Vaclavo aikštę į Vinohra- 
dus, net ligi pačių Vršovicų. Vedant šuo išdarinėjo stačiai stebuklus. Kai 
aš ėjau per tramvajaus liniją, jis atsigulė ant bėgių - ir nė krust. Matyt, 
norėjo, kad jį suvažinėtų. Beje, atsinešiau atestatui švarų blanką, kurį pirkau 

Fuchso rašymo reikmenų krautuvėj. Tu, Šveikai, juk moki padirbinėti 
atestatus. 

- Jis turi būti parašytas tavo ranka. Parašyk, kad šuo kilęs iš Leipcigo, 
iš fon Biulovo šunidės. Tėvas - Arnheimas fon Kalsbergas, motina - Ema 
fon Trautensdorf, gimusi iš tėvo Zygfrido fon Buzentalio. Tėvas gavo pir- 
mąjį prizą Berlyno pinčerių parodoj tūkstantis devyni šimtai dvyliktais 
metais. Motina apdovanota Niurnbergo grynakraujų šunų augintojų 
draugijos aukso medaliu. Kaip manai, kiek jam metų? 

— Sprendžiant iš dantų, bus dveji. 

— Rašyk pusantrų. 

- Jis blogai apipjaustytas, Šveikai. Pasižiūrėk į ausis. 

— Tą galima pataisyti. Apkarpysime vėliau, kai apsipras. O dabar dar 
labiau įširs. 

Pavogtasis pasiutusiai urzgė, šniokštė, blaškėsi, pagaliau atsigulė 
nuvargęs, iškišęs liežuvį, ir ėmė laukti, kas jam bus toliau. 

uo pamažu rimo ir retkarčiais gailiai suinkšdavo. Šveikas pasiūlė jam 
Blahniko atneštus kepenų likučius. Tačiau šuo kepenų nė nepalietė, at- 
kakliai jas atstūmė ir tik nužvelgė abu juos, tartum sakydamas: „Jau kartą 
aš nuo jų nudegiau, ėskit patys". 

Jis gulėjo su nuolankia išraiška, apsimetęs, kad snaudžia, bet ūmai 
kažkas jam dingtelėjo į galvą, ir, atsistojęs ant paskutinių kojų, prieša- 
kinėmis ėmė prašyti. Šuo pasidavė. 

Bet šita jaudinanti scena Šveiko nė per aguonos grūdą nepaveikė. 

— Gulk! - užriko jis ant vargšo. Šunelis atsigulė gailiai inkšdamas. 

— Kokį vardą jam įrašyti į atestatą? — paklausė Blahnikas.- Jį vadino 
Foksu. Reikia parinkti ką nors panašaus, kad suprastų. 

— Pavadinsim jį kad ir Maksu. Pažiūrėk, Blahnikai, kaip ausis pastatė. 
Kelkis, Maksai! 

Nelaimingas pinčeris, iš kurio atėmė ir pastogę, ir vardą, atsistojo ir 
laukė tolesnių įsakymų. 

— Manau, kad jau galima atrišti, - nusprendė Šveikas. Pažiūrėsim, ką 
jis veiks. 

Kai šunį paleido, jis pirmiausia šoko prie durų, kur triskart trumpai 
sulojo ant kablio, matyt, pasikliaudamas šitų piktų žmonių didžiadvasiš- 
kumu. Tačiau matydamas, kad jo veržimasis į laisvę liko nesuprastas, jis 
padarė prie durų klaną, tikėdamasis, kad už tai bus išmestas, nes jaunystėj, 
pulkininkui griežtai kariškai mokant jį laikytis švaros, taip ir atsitikdavo. 

Užuot taip padaręs, Šveikas pasakė: 

— Ė., jis gudrus, čia tiesiog įėzuitiškas numeris. - pertraukė ji diržu, ir 
taip sugrūdo snukį į klaną, kad tas dar ilgai negalėjo švariai nusilaižyti. 

Šuo iš gėdos ėmė unkšti ir pradėjo lakstyti po virtuvę, iš nusiminimo 
uostydamas savo paties pėdas, paskui nei iš šio, nei iš to priėjo prie stalo. 
suėdė ant grindų padėtus kepenų likučius, atsigulė prie krosnies ir po visų 
šitų sukrėtimų užmigo. 

— Kiek aš tau skolingas? - paklausė Šveikas Blahniką atsisveikinant. 

— Nekalbėsim apie tai, Šveikai.- švelniai pasakė Blahnikas.- Senam 
bičiuliui aš viską padarysiu, ypač jeigu jis kariuomenėj. Lik sveikas, bro- 
lyti, ir nevesk jo niekad per Havličeko aikštę, kad neprasimanytum bėdos. 
Jei tau vėl reikėtų kokio nors šuns, žinai, kur aš gyvenu. 

Šveikas davė Maksui kaip reikiant išsimiegoti, o tuo metu nupirko 
ketvirtį kilogramo kepenų. išvirė ir, padėjęs karštą gabalą Maksui po nosim, 
ėmė laukti, kada tas prabus. Maksas pro miegus ėmė laižytis, pasiraivė, 
apuostė kepenis ir prarijo jas. Paskui jis priėjo prie durų ir pakartojo savo 
bandymą, lodamas ant kablio. 

— Maksiukai! -pašaukė ji Šveikas, - eik čia! 

Maksas nepasitikėdamas priėjo, Šveikas pasisodino ji ant kelių ir ėmė 
glostvti. Maksas pirmą kartą bičiuliškai suvizgino nukirstos uodegos ga- 

liuku ir atsargiai ėmė stvarstyti Šveikui už rankos, švelniai laikydamas ją 
savo nasruos, ir žiūrėjo į Šveiką protingomis akimis, tarsi norėtų pasakyti: 
„Nieko, brolau, čia nepadarysi, matau, kad aš prakišau". 

Tebeglostydamas šunį, Šveikas ėmė sekti pasaką: 

— Kažkur kažkada gyveno šuniukas, vardu Foksas, o laikė jį pulkininkas. 
Tarnaitė vedžiodavo jį pasivaikščioti. Atėjo kartą vienas ponas ir pavogė 
Foksą. Pateko Foksas pas vieną vyresnįjį leitenantą į karo tarnybą, ir buvo 
pramintas Maksu... Maksai, duok leteną! Taigi matai, kalės vaike, bičiu- 
liausimės su tavim, jeigu tik būsi gerutis ir paklusnus. Kitaip karo tarnyba 
tau atsirūgs. 

Maksas nušoko nuo kelių ir ėmė linksmai puldinėti Šveiką. Vakare, 
vyresniajam leitenantui grįžus iš kareivinių, Šveikas ir Maksas jau buvo 
nuoširdūs bičiuliai. , 

Žiūrėdamas į Maksą, Šveikas filosofavo: 

- Iš šalies pasižiūrėjus, tiesą sakant, kiekvienas kareivis yra pavogtas iš 
savo namų. 

Vyresnysis leitenantas Lukašas buvo maloniai nustebintas, kai išvydo 
Maksą. O tas irgi nudžiugo vėl pamatęs Žmogų su kardu. 

Leitenantui paklausus, kur S ika gavo šunį ir kiek už jį mokėjo, šis 
kuo ramiausiai atsakė, kad šunį jam padovanojo vienas bičiulis, kurį ką tik 
pašaukė į armiją. 

— Puiku, Šveikai, - tarė vyresnysis leitenantas, žaisdamas su šunimi,- 
šio menesio pirmąją dieną gausite iš manęs penkiasdešimt kronų už šunį. 

— Negaliu priimti, ponas vyresnysis leitenante. 

— Šveikai,- griežtai tarė vyresnysis leitenantas,- kai jūs pradėjote man 
tarnauti, aš jums išaiškinau, kad turite klausyti kiekvieno mano žodžio. 
Jeigu aš jums sakau, kad gausite iš manęs penkiasdešimt kronų, jūs turite 
jas priimti ir pragerti. Ką jūs, Šveikai, darysite su tomis penkiasdešimčia 
kronų? 

— Drįstu pranešti, ponas vyresnysis leitenante, pragersiu jūsų įsakymu. 

— O jeigu tai užmirščiau, įsakau, Šveikai, raportuoti man, kad aš jums 
skolingas penkiasdešimt kronų už šunį. Supratote? Ar jis neturi blusų? 
Geriausiai būtų jį išmaudžius ir iššukavus. Rytoj aš būsiu tarnyboj, o poryt 
eisiu su juo pasivaikščioti. 

Kai Šveikas maudė Maksą, pulkininkas, buvęs jo savininkas, namie 
nežmoniškai keikėsi ir grasė, kad tą, kuris pavogė jam šunį, atiduos karo 
lauko teismui, kad lieps jį sušaudyti, pakarti, pasodinti dvidešimčiai metų 
į kalėjimą ir sukapoti į gabalus. 


183 Užnugaryje 


— Der Tėujfel soll den Kerl besurieren, - griaudėjo pulkininkas bute, kad 
net stiklai žvangėjo, - mit solchen Meuchelmėrder werde ich bald ferting!* 
Virš Sveiko ir vyresniojo leitenanto Lukašo pakibo katastrofa. 


15 
KATASTROFA 


Pulkininkas Bedrichas Krausas, kurio antroji pavardė fon Cilergutas 
(ją gavo pagal kaimo pavadinimą Zalcburge, kurį jo pirmtakai pragėrė 
dar aštuonioliktam šimtmety), buvo pagarbos vertas mulkis. Ką nors 
pasakodamas, o kalbėdavo jis apie paprasčiausius dalykus, vis klausdavo, 
ar jį suprantą. Pavyzdžiui: „Štai, ponai, langas. Taigis. Ar žinote, kas tai 
yra langas?" Arba: „Kelias, kurio abiejose pusėse iškasti grioviai, vadinasi 
plentas. Taigis, ponai. Ar žinote, kas tai yra griovys? Griovys yra iškasa, 
prie kurios dirba daug žmonių. Tai yra įdubimas. Taigis. Jį kasa su kapliais. 
Ar žinote, kas tai yra kaplys?" 

Jis sirgo manija viską aiškinti ir tai darė su tokiu įkvėpimu, su kokiu 
išradėjas pasakoja apie savo išradimą. 

— Knyga, ponai, — tai daugybė ketvirtainiškai supjaustytų įvairaus 
formato popieriaus lapų, kurie išspausdinti ir sudėti į krūvą, įrišti ir sukli- 
juoti. Taigis. Ar žinote, ponai, kas tai yra klijai? Klijai — tai lipdanti košė. 

Jis buvo beviltiškas kvaiša, ir karininkai iš tolo jo lenkdavosi, kad 
nereikėtų klausytis, jog šaligatvis atskiria gatvėje važiuojamą kelią ir yra 
pakeltas panelis palei namų fasadus. O namų fasadai - tai dalis, kuri matyti 
iš gatvės ar nuo šaligatvio. Užpakalinės namų dalies nuo šaligatvio 
nematyti, ir tuo mes lengvai galime įsitikinti, nulipę ant grindinio. 

Ir jis noriai demonstruodavo šitą bandymą. Tačiau, laimė, kad vieną 
kartą jis pateko po ratais. Nuo to laiko pulkininkas dar labiau pakvaišo. 
Jis sulaikydavo karininkus ir leisdavosi su jais į begalines šnektas apie 
omletus, saulę, termometrus, spurgas, langus ir apie pašto ženklus. 

Buvo tikrai keista, kaip šitoks idiotas galėjo palyginti gana greitai iškilti 
ir naudotis labai įtakingų žmonių užtarimu. Pavyzdžiui, korpuso generolo, 
kuris buvo jam palankus, nors apie karinius dalykus pulkininkas ničnieko 
nenutuokė. 


* Kad jį kur velniai nujotų, šitą niekšą! Su šituo banditu aš bemat susidorosiu! (Vok.) 

Per manevrus su savo pulku jis stačiai stebuklus išdirbinėdavo. Nie- 
kada niekur laiku nesuskubdavo ir vesdavo pulką kolonomis prieš 
kulkosvaidžius. Prieš keletą metų per manevrus Pietų Čekijoj, dalyvau- 
jant imperatoriui, jis dingo drauge su pulku — atsidūrė Moravijoj ir ten 
praklaidžiojo keletą dienų, manevrams jau pasibaigus ir kareiviams 
išsiskirsčius po kareivines. Laimingai pasibaigė jam ir tas. 

Dėl savo bičiuliškų santykių su korpuso generolu ir kitais ne mažiau 
kvailais senosios Austrijos pareigūnais gaudavo įvairių apdovanojimų ir 
ordinų, kuriais nepaprastai didžiavosi. Laikė save geriausiu kariu pasau- 
lyje, geriausiu strategijos teoretiku ir geriausiu karo mokslo žinovu. 

Per pulko apžiūras leisdavosi į šnekas su kareiviais ir amžinai klausi- 
nėdavo juos vieno ir to paties: „Kodėl armijoj naudojami šautuvai vadinasi 
manlicheriais?*7* 

Pulke jį visi pravardžiavo Manlicherio avigalviu. Pulkininkas buvo labai 
kerštingas ir stengdavosi pražudyti tuos karininkus, kurie jam nepatikdavo, 
o jeigu kuris norėdavo vesti, tai jo raportą persiųsdavo į aukštesnę 
instanciją, pridėjęs šlykščiausią charakteristiką. 

Pulkininkui trūko pusės kairės ausies, kurią jaunystėje nukirto prie- 
šininkas dvikovos, įvykusios konstatavus faktą, jog Bedrichas Krausas fon 
Cilergutas yra paskutinis kvailys. 

Išnagrinėję jo dvasinius ypatumus, mes padarytume išvadą, kad jie nė 
kiek ne pranašesni už tuos, dėl kurių plačiasnukis Pranciškus Juozapas 
Habsburgas išgarsėjo kaip visiems žinomas idiotas: tokia pati padrika kalba, 
toks pat neapsakomas naivumas. 

Kartą per pobūvį karininkų klube, kai buvo kalbama apie Šilerį, pul- 
kininkas Krausas fon Cilergutas nei iš šio, nei iš to paskelbė: 

— O aš, ponai, vakar mačiau garinį plūgą, kurį traukė lokomobilis. 
Įsivaizduokite, ponai, lokomobilis, ir ne vienas, o netgi du lokomobiliai. 
Aš matau dūmus, prieinu arčiau - pasirodo, lokomobilis, o iš kitos pusės - 
kitas. Sakykite man, ponai, argi tai ne juokinga? Du lokomobiliai, lyg 
neužtektų vieno. 

Patylėjęs po valandėlės pridūrė: 

— Kai pasibaigia benzinas, automobilis priverstas sustoti. Tai aš vakar 
pats mačiau. Ir po viso to dar plepama apie inerciją, ponai! Nevažiuoja, 
stovi, iš vietos nepajuda, - nėra benzino. Na, ar ne juokinga? 

Pulkininkas buvo ne tik bukagalvis, bet ir nepaprastai maldingas. Savo 

bute jis turėjo namų altorių. Pulkininkas dažnai eidavo išpažinties ir 
komunijos į Šventojo Ignoto bažnyčią, o paskelbus karą, uoliai meldėsi už 
austrų ir vokiečių ginklo pergales. Krikščionybę jis suplakdavo su sva- 
jonėmis apie vokiečių hegemoniją. Dievas turėjo padėti vokiečiams atimti 
turtus ir Žemę iš nugalėtųjų. 

Jis įsiusdavo perskaitęs laikraščiuose, jog atvežta belaisvių. Sakydavo: 

— Kuriems galams juos čia vežioti? Šaudyti visus! Jokio pasigailėjimo! 
Šokti reikia tarp lavonų. Visus civilius Serbijos gyventojus reikia sudeginti 
ligi paskutinio. Vaikus išsmaigstyti durtuvais! 

Beje, jis nebuvo Žiauresnis už vokiečių poetą Firortą“, per karą savo 
eilėraščiuose raginusį vokiečius neapkęsti ir šaltakraujiškai žudyti mili- 
jonus prancūzų velnių: 


Te aukščiau už kalnus, ligi debesų, 
Iškyla krūvos kaulų ir svylančios mėsos. 


tk 


Atlikęs pamokas savanorių mokykloj, vyresnysis leitenantas Lukašas 
išėjo pasivaikščioti su Maksu. 

— Leiskite jus įspėti, ponas vyresnysis leitenante,- rūpestingai tarė 
Šveikas, - būkit su šunim atsargus, kad jis nuo jūsų nepabėgtų. Jis gali 
pasiilgti savo namų ir pasprukti, jeigu jį atrišite. Taip pat nepatarčiau ves- 
tis jį per Havličeko aikštę. Ten valkiojasi piktas šuo iš mėsos parduotuvės, 
esančios „Marijos paveikslo" namuos, jis smarkiai kandžiojasi. Vos tik 
pamato savo rajone svetimą šunį, įmanytų jį sudraskyti, kad tasai jam ko 
nors nesuėstų. Lygiai kaip anas elgeta prie Šventojo Kastulijaus bažnyčios. 

Maksas linksmai šokinėjo ir pynėsi vyresniajam leitenantui prie kojų, 
apsivijo su grandinėle apie kardą ir nepaprastai džiūgavo matydamas, kad 
Jį veda pasivaikščioti. 

Jie išėjo į gatvę, ir vyresnysis leitenantas Lukašas patraukė į Pržikopus, 
kur buvo paskyręs pasimatymą vienai damai Panskos gatvės kampe. 
Vyresnysis leitenantas paskendo mintyse apie tarnybinius reikalus. Ką jam 
rytoj teks aiškinti savanorių mokykloj? Apie tai, kaip nustatomas kurios 
nors viršūnės aukštis? 

Kodėl aukštis visada skaičiuojamas nuo jūros paviršiaus? Kaip iš aukš- 
čio nuo jūros paviršiaus nustatyti paprastą kalno aukštį nuo jo papėdės? 

Kuriems velniams karo ministerija įtraukia tokius dalykus į mokyklos 
programą?! To juk prireikia tik artileristams. Pagaliau yra juk generalinio 
štabo žemėlapiai. Kai priešininkas atsiras 312 aukštumoje, nebus kada 
svarstyti, kodėl jos aukštis nurodytas nuo jūros paviršiaus arba skaičiuoti 
šitos kalvos aukštį. Pažvelgei į žemėlapį, ir viskas aišku. 

Vyresniajam leitenantui Lukašui artinantis prie Panskos gatvės, šitas 
jo mintis išblaškė griežtas „Halt!"“* 

Sulig tuo „Halt!“ šuo šoko norėdamas nusitraukti ir, džiaugsmingai 
lodamas, puolė prie žmogaus, surikusio griežtąjį „Halt!“ Prieš vyresnįjį 
leitenantą stovėjo pulkininkas Krausas fon Cilergutas. Lukašas atidavė 
pagarbą ir sustojo prieš pulkininką, teisindamasis, kad jo nepastebėjęs. 

Pulkininkas Krausas tarp karininkų buvo žinomas savo aistra sulaiki- 
nėti už nepasisveikinimą. 

Sveikinimąsi jis laikė stulpu, kuriuo paremta visa Austrijos karinė ga- 
lybė ir nuo kurio pareina pergalė. 

„Kareivis į sveikinimąsi turi sudėti visą sielą", - sakydavo jis. Tai buvo 
didžiausias feldfebeliškas misticizmas. 

Jis stebėdavo, kad duodantysis pagarbą sveikintųsi pagal visas taisyk- 
les ligi mažiausių smulkmenų ir taip, kaip pridera kiekvienu atveju. 
Tykodavo kiekvieną praeinantį: nuo eilinio ligi papulkininkio. Eilinius, 
kurie šiaip sau pridėdavo ranką prie snapelio, tarytum sakydami: „A, 
sveikas gyvas!", pats nuvesdavo į kareivines nubausti. 

Jam negaliojo pasiteisinimas „Aš nepastebėjau". 

„Kareivis, - sakydavo jis, - turi ieškoti minioj savo viršininko ir galvoti 
vien apie tai, kaip atlikti savo pareigas, numatytas statuto. Krisdamas mūšio 
lauke, jis prieš mirdamas turi atiduoti pagarbą. Kas nemoka atiduoti 
pagarbos arba apsimeta nepastebįs viršininko, arba atiduoda pagarbą 
atsainiai, tas mano akyse yra bestija". 

— Pone vyresnysis leitenante,- grėsmingai prabilo pulkininkas Krau- 
sas, — jaunesnieji karininkai privalo sveikinti vyresniuosius. Tas nepa- 
naikinta. O antra, nuo kada karininkai turi madą eiti pasivaikščioti su 
vogtais šunimis? Taigis, su vogtais šunimis! Šuo, priklausantis kitam, yra 
vogtas. 

- Šitas šuo, ponas pulkininke... - buvo beprieštaraująs vyresnysis lei- 
tenantas Lukašas. 


* “Stok!" (Vok.) 

— Priklauso man, ponas vyresnysis leitenante, - šiurkščiai nukirto 
pulkininkas.- Tai mano Foksas. 

Foksas, arba Maksas, atsiminė savo senąjį šeimininką, visiškai išmetė 
iš širdies naująjį, ištrūkęs šokinėjo ant pulkininko ir taip džiaugėsi, kaip 
gali džiaugtis nebent įsimylėjęs šeštokas, kurio idealas parodo jam pa- 
lankumą. 

— Pasivaikščiojimai su vogtais šunimis, ponas vyresnysis leitenante. 
nesiderina su karininko garbe. Jūs nežinojot? Karininkas neturi teisės 
pirkti šuns iš anksto neįsitikinęs, kad tai neturės blogų padarinių! - griau- 
dėjo pulkininkas Krausas, glostydamas Foksą-Maksą, kuris niekšiškai 
ėmė urgzti ant vyresniojo leitenanto ir rodyti jam dantis, tartum pulkinin- 
kas būtų jį siundęs: „Griebk jį, griebk!" 

— Ponas vyresnysis leitenante, - tebekalbėjo pulkininkas, - ar jūs lai- 
kote priimtina jodinėti ant vogto arklio? Ar jūs skaitėtc mano skelbimus 
„Bohemijos“ ir „Tagblatt“ laikraščiuose, kad dingo mano pinčeris? Jūs 
neskaitote savo viršininko skelbimų laikraščiuose? 

Pulkininkas suplojo rankomis. 

— Iš tikrųju, kokie tie jaunieji karininkai! Kur drausmė? Pulkininkas 
spausdina skelbimus, o vyresnysis leitenantas neskaito! 

„Būtų ne pro šalį skelti tau porą antausių, senas škrabale!" —- pamanė 
vyresnysis leitenantas, žiūrėdamas į pulkininko žandenas, kurios jį darė 
panašų į orangutangą. 

— Paėjėkite su manim valandėlę, - tarė pulkininkas, ir jie nuėjo, malo- 
niai tebesišnekėdami. 

— Fronte, ponas vyresnysis leitenante, jums tokio dalyko antrąkart 
neatsitiks. Vaikštinėti užnugary su vogtais šunimis, aišku, labai malonu. 
Taigis. Vaikštinėti su savo viršininko šunimi tuo metu, kai mes kautynių 
lauke netenkame šimtų karininkų. O skelbimai neskaitomi. Aš būčiau 
galėjęs skelbti šimtą metų iš eilės, kad dingo mano šuo. Du šimtus metų, 
tris šimtus metų! 

Pulkininkas garsiai nusišnypštė —- tai visada rodydavo jo didelį su- 
sierzinimą - ir tarė: 

— Galite toliau vaikščioti, - apsisuko ir nuėjo, piktai kapodamas vyti- 
niu per savo milinės skvernus. 

Vyresnysis leitenantas perėjo į kitą gatvės pusę ir ten vėl išgirdo: ,„Halt!“ 
Pulkininkas ką tik sulaikė kažkokį nelaimingą atsargos eilinį, kuris buvo 
įsigalvojęs apie namie paliktą motiną ir pulkininko nepastebėjo. 

Pulkininkas išdėjo jį į šuns dienas ir pats nutempė į kareivines nubausti. 

— Ką daryti su šituo Šveiku? - mąstė vyresnysis leitenantas. - Sumalsiu 
jam snukį. Bet šito neužteks. Net išrėžti diržus iš nugaros šitam nenau- 
dėliui maža. 

Užmiršęs net susitikimą su dama, įtūžęs vyresnysis leitenantas pasuko 
namo. 

— Aš jį nudobsiu, šitą pašlemėką! - tarė pats sau, lipdamas į tramvajų. 


*+**k 


Šaunusis kareivis Šveikas tuo metu negalėjo atsišnekėti su ordonansu 
iš kareivinių. Ordonansas atnešė vyresniajam leitenantui pasirašyti raštus 
ir laukė jo. 

Šveikas vaišino ordonansą kava, ir jiedu postringavo apie tai, kad 
Austrija įsės į balą. 

Apie tai buvo kalbama kaip apie savaime suprantamą dalyką. Jų 
pokalbis buvo prisodrintas daugybės posakių, kurių kiekvieną Žodį teis- 
mas palaikytų valstybės išdavimu ir abudu juos pakartų. 

- Jo didenybė imperatorius turbūt nuo viso to papaiko, - pareiškė Švei- 
kas. — Protingas jis niekad nebuvo, bet šitas karas jį visai pribaigs. 

— Jis avigalvis,- svariai pareiškė kareivis iš kareivinių. - Kvailas kaip 
stuobrys. Turbūt nežino, kad dabar karas. Tikriausiai niekas nedrįso jam 
apie tai pasakyti. O jo parašas po manifestu į tautą - tai tikra apgavystė. 
Išspausdino be jo žinios. Jis iš viso nieko negali supaisvti. 

- Jis šitąjį... - žinovo tonu papildė Šveikas.- dirba po savim, ir jį reikia 
penėti kaip mažą vaiką. Andai aludėj vienas ponas pasakojo, kad jam 
priskirtos dvi žindyvės ir kad tris kartus per dieną jo didenybė imperatorius 
guldomas prie krūties. 

— Ak, — atsiduso kareivis iš kareivinių, - kad mums greičiau įkrėstų 
kaip reikiant, ir Austrija vieną kartą nusiramintų. Abu toliau kalbėjosi 
panašia dvasia, o Šveikas Austrijai skyrė kelctą šiltų žodžių: „Tokiai 
idiotiškai monarchijai ne vieta margam pasauly“. Antrasis, norėdamas 
šitam nutarimui suteikti formą, pridūrė: „Kai tik pateksiu į frontą, spruk- 
siu nuo jų". 

Jiems toliau bedėstant čekų pažiūras į pasaulinį karą, ordonansas iš 
kareivinių pasakė. jog šiomis dienomis mieste sklinda gandai, kad prie 
Nechodo girdėti patrankų dundesys ir kad rusų caras netrukus bus 
Krokuvoj. 

Po to kalba nukrypo į tai, kad čekų duona išvežama į Vokietiją ir kad 
vokiečių kareiviai gauna cigarečių bei šokolado. Paskui prisiminė senovės 
laikų karus. Šveikas rimtai įrodinėjo, jog kai anais laikais į apgultus mies- 
tus metydavo puodus su smarve, kariauti buvo ne pyragai. Jis, girdi, skai- 
tęs, kad vieną miestą laikė apgulę trejus metus, ir priešas nieko kito ne- 
darė, kaip tik kasdien šitokiu būdu pramogavo su apgultaisiais. 

Šveikas būtų papasakojęs dar ką nors įdomaus ir pamokomo, bet 
sugrįžęs vyresnysis leitenantas Lukašas nutraukė jų pokalbį. 

Metęs į Šveiką baisų, grėsmingą žvilgsnį, jis pasirašė raštus ir, atleidęs 
kareivį, mostelėjo Šveikui galva, kad tasai eitų paskui jį į kambarius. 

Vvresniojo leitenanto akys svaidė baisingus žaibus. Atsisėdęs į kėdę ir 
žiūrėdamas į Šveiką, jis galvojo, kada čia pradėti jį mušti. 

„Iš pradžių skelsiu jam porą sykių į snukį, - svarstė vyresnysis leite- 
nantas,- tada sutalžysiu nosį ir nuplėšiu ausis, o paskui pamatysim". 

Į jį atvirai ir geraširdiškai žvelgė pora gerų, nekaltų akių Šveiko, kuris 
išdrįso sutrikdyti tylą prieš audrą prabildamas: 

- Drįstu pranešti, ponas vyresnysis leitenante, kad jūs netekot katės. Ji 
suėdė batų tepalą ir po to leido sau nudvėsti. Aš ją įmečiau į rūsį, tiktai į 
kaimynų. Tokios geros Angoros katės jau nesurasit! 

„Ką man su juo daryti? - šmėstelėjo vyresniajam leitenantui galvoje. 
Dieve, kokia kvaila išraiška!" 

O geros, nekaltos Šveiko akys tebespinduliavo švelnią šilumą, kuri ro- 
dė jo dvasią esant visiškai ramią, kad viskas gerai, nieko neįvyko, o jeigu 
kas nors ir įvyko, tai taip jau ir reikia, nes juk kas nors pasauly tai atsitinka. 

Vyresnysis leitenantas Lukašas pašoko, bet netvojo Šveikui, kaip iš 
pradžių ketino. Pamojavo kumščiu palei nosį ir suriko: 

- Šveikai, jūs pavogėt šunį! 

— Drįstu pranešti, ponas vyresnysis leitenante, kad pastaruoju laiku 
tokių atsitikimų man nėra tekę girdėti, ir leidžiu sau pasakyti, ponas vy- 
resnysis leitenante, kad popiet jūs teikėtės su Maksu pasivaikščioti, ir aš 
jo negalėjau pavogti. Man iš karto dingtelėjo, kad kas nors atsitiko, kai jūs 
grįžot be šuns. Tai, kaip sakoma, situacija... Spalenos gatvėj gyveno odinių 
rankinukų meistras Kunešas, ir kada tik jis išeidavo su šunim pasivaikš- 
čioti, visuomet jį pradangindavo. Paprastai jis arba palikdavo šunį aludėj, 
arba jam pavogdavo jį, arba pagaliau pasiskolindavo ir nebegrąžindavo... 

— Nutilk, galvijau, kad jus velniai parautų! Arba jūs rafinuotas ne- 
naudėlis. arba kupranugaris, asilas! Jūs esat tikras vaikščiojantis anekdo- 

tas, bet sakau jums, nejuokaukit su manim! Iš kur atvedėte šunį? Kur radot 
ji? Ar jūs žinote, kad jis priklauso mūsų pulko vadui? Jis atėmė šunį iš 
manęs, kai mes susitikom. Ar žinote, kad tai baisus skandalas! Sakykit 
teisybę — pavogėt jį, ar ne? 

— Ne, ponas vyresnysis leitenante, aš jo nepavogiau. 

- Žinojote, kad jis vogtas? 

— Taip, ponas vyresnysis leitenante, žinojau, kad šuo vogtas. 

— Šveikai, Jėzau Marija, po velniais, aš jus nušausiu, gyvuly, neraliuo- 
tas padare, asile, skarmale! Nejaugi jūs esat toks idiotas"? 

— Taip, ponas vyresnysis leitenante, esu toks. 

— Kam jūs atvedėt man vogtą šunį, kam jūs šitą bestiją priėmėt į namus? 

— Kad padaryčiau jums malonumą, ponas vyresnysis leitenante. 

Ir Šveiko akys geraširdiškai ir švelniai pažvelgė vyresniajam leitenan- 
tui į veidą. Šis atsisėdo ir suvaitojo: 

— Už ką mane Dievas nubaudė tokiu galviju? 

Vyresnysis leitenantas sėdėjo ant kėdės apimtas tylios rezignacijos ir 
jautė nebeturįs jėgų ne tik skelti Šveikui į žandą, bet net susisukti papiroso 
ir, pats nežinodamas kodėl, pasiuntė Šveiką nupirkti „Bohemijos“ ir 

„Tagblatt“ laikraščių, kad tasai galėtų perskaityti pulkininko skelbimus 
dėl dingusio šuns. 

Šveikas grįžo atskleidęs laikraštį, kur buvo skelbimų puslapis. Jis visas 
švietė ir nudžiugęs pranešė: 

— Yra, ponas vyresnysis leitenante! Ponas pulkininkas taip dailiai ap- 
rašo šitą pavogtą šunį, stačiai malonumas skaityti, ir dar siūlo šimtą kronų 
atlyginimo tam, kas jį atves. Labai padorus atlyginimas. Paprastai tokiais 
atvejais duoda penkiasdešimt kronų. Vienas Božetechas iš Koširžų tuo ir 
vertėsi. Pavagia šunį, o paskui ieško skelbimuose, kam prapuolė šuo, ir 
drožia ten. Kartą jis pavogė puikų juodą špicą, o kadangi savininkas 
nepadavė skelbimo, pabandė pats taip padaryti. Išleido skelbimams visas 
penkias kronas. Pagaliau savininkas atsirado ir pasakė, kad čia tikrai jo 
šuo, kad jis buvo dingęs. Jis manęs, jog bergždžias darbas būtų jo ieškoti, 
nes jau nebetiki žmonių dorumu. Bet dabar mato,- dar yra dorų žmonių ir 
tai jį iš tikrųjų džiugina. Už dorumą, pasakė jis, iš principo nederėtų reika- 
lauti atlyginimo, bet jis atminčiai dovanoja radėjui savo knygelę apie 
kambarinių ir darželio gėlių priežiūrą. Vargšas Božetechas pagriebė juodąjį 
špicą už paskutinių kojų, tvokštelėjo juo per galvą tam ponui ir nuo to 
laiko davė apžadus neduoti skelbimų į laikraščius. Jau geriau nuvesti šunį 
kailialupiui, jeigu savininkas neduoda skelbimo. 

— Eikite sau miegoti, - patarė vyresnysis leitenantas.- Jūs sugebate 
blėnius tauzyti nors ir ligi ryto. 

Pats vyresnysis leitenantas irgi nuėjo gulti ir tą naktį sapnavo, kad 
Šveikas pavogė iš sosto įpėdinio arklį ir atvedė jam, o sosto įpėdinis per 
apžiūrą pažino savo arklį, kai jis, nelaimingas vyresnysis leitenantas 
Lukašas, šankino jį prieš visą kuopą. 

Švintant vyresnysis leitenantas jautėsi, tartum būtų ūžęs visą naktį, jo 
galva buvo lyg sudaužyta. Jį kankino košmarai. Nukamuotas baisaus sapno, 
paryčiu užmigo, bet jį pažadino beldimas į duris. Tarpdury pasirodė 
geraširdis Šveiko veidas. Pasiuntinys paklausė, kada jis turi poną vyresnįjį 
leitenantą pažadinti. 

Vyresnysis leitenantas tyliai sudejavo: 

— Laukan, gyvuly! Tai siaubinga! 

Rytą, vyresniajam leitenantui jau atsikėlus, Šveikas, atnešęs pusryčius, 
pritrenkė jį nauju klausimu: 

— Drįstu paklausti, ponas vyresnysis leitenante, ar neįsakysit parūpinti 
jums kito šunelio? 

- Žinote ką, Šveikai, aš labai norėčiau atiduoti jus karo lauko teis- 
mui,- pasakė vyresnysis leitenantas atsidusdamas. Tačiau juk teisėjai vis 
tiek jus išteisins, nes gyvenime jie, be abejonės, nėra matę didesnio kvailio. 
Pasižiūrėkite į save veidrody. Ar nepasidarys jums bloga nuo savo idiotiš- 
kos išraiškos? Jūs esate kvailiausia gamtos išdaiga, kokią aš esu matęs. 
Na, sakykit teisybę, Šveikai: ar patinkate jūs pats sau? 

— Ne, ponas vyresnysis leitenante, nepatinku. Šitam veidrody aš atro- 
dau kažkaip panašus į kankorėžį. Veidrodis nenušlifuotas. Kinas Stanekas 
buvo pastatęs išgaubtą veidrodį, ir kiekvienas į jį pasižiūrėjęs vos nesusi- 
vemdavo. Snukis - va šitoks, galva - tartum pamazgų rėčkelė, pilvas kaip 
alaus prisisiurbusio kanauninko, žodžiu - figūra. Ėjo pro šalį generalgu- 
bernatorius, pamatė save, ir kaipmat veidrodį reikėjo pašalinti. | 

Vyresnysis leitenantas atsuko Šveikui nugarą, atsiduso ir nutarė, kad 
geriau bus vietoj Šveiko susidomėti balta kava. 

Šveikas jau triūsė virtuvėj, ir vyresnysis leitenantas Lukašas užgirdo jį 
dainuojant: 


Grenvilis karvedys, Prašna Branon žengia jis. 
Kardas žvilga, spinduliuoja, mergos rauda, 
aimanuoja... 

Paskui iš virtuvės suskambo kita daina: 

Mes kareiviai, mes šaunuoliai, 

Karštai myli mus gražuolės, 

Turim aibes pinigų, 

Kur nueinam, ten smagu. 


„Tau tikriausiai visur smagu, niekše! “- pamanė vyresnysis leitenantas 
ir nusispjovė. 

Pro duris kyštelėjo Šveiko galva. 

— Drįstu pranešti, ponas vyresnysis leitenante, čia atėjo iš kareivinių 
ordonansas, kviečia jus tuoj pat vykti pas poną pulkininką. 

Ir familiariai pridūrė: 

— Tai turbūt dėl šito šunelio. 

— Jau girdėjau, tarė vyresnysis leitenantas, kai ordonansas prieš- 
kambary jam norėjo pranešti, ko atvykęs. 

Pasakė tai prislėgtu balsu ir nuėjo, pervėręs Šveiką grėsmingu žvilgsniu. 

Tai buvo ne raportas, o kažkas blogiau. Kai vyresnysis leitenantas įžen- 
gė į kabinetą, pulkininkas labai paniuręs sėdėjo krėsle. 

— Prieš dvejus metus, ponas vyresnysis leitenante,-prabilo pulkininkas, 
jūs norėjote būti perkeltas į devyniasdešimt pirmąjį pulką Budejovicuose. 
Ar jūs žinote, kur yra Budejovicai? Prie Vltavos, taigis, prie Vltavos, ir ten 
į ją įteka lyg Ohržė, lyg kita panaši upė. Miestas didelis, galima sakyti, 
malonus, ir, jeigu neklystu, ten yra krantinė. Ar jūs žinote, kas tai kran- 
tinė? Krantinė - tai siena virš vandens. Taigis. Beje, tas neturi nieko bend- 
ra su mūsų reikalu. Mes ten manevravome. 

Pulkininkas nutilo ir, žiūrėdamas į rašalinę, greitai perėjo prie kitos 
temos: 

— Mano šuo pas jus sugedo. Nieko nebenori ėsti. Žiūrėkit, į rašalinę 
įkrito musė. Tai nuostabu - žiemą musės įkrinta į rašalinę. Tai netvarka! 

„Sakyk jau galų gale, tu senas škrabale", - pamanė vyresnysis lei- 
tenantas. 

Pulkininkas atsistojo ir perėjo keletą kartų per kabinetą. 

-— Aš ilgai mąsčiau, ponas vyresnysis leitenante, kaip su jumis pasielgti, 
kad panašių faktų nepasikartotų, ir pagaliau prisiminiau, jog esat pareiškęs 
norą persikelti į devyniasdešimt pirmąjį pulką. Vyriausiasis štabas neseniai 
mums pranešė, kad devyniasdešimt pirmajame pulke labai trūksta ka- 
rininkų, kadangi serbai juos išmušė. Garantuoju jums savo garbės žodžiu, 
kad per tris dienas jūs būsite devyniasdešimt pirmajame Budejovicų pul- 
ke, kur formuojami žygio batalionai. Galite nedėkoti. Armijai reikia ka- 
rininkų, kurie... 

Nežinodamas, ką bepridėti, pažvelgė į laikrodį ir pasakė: 

— Jau pusė vienuoliktos, metas priimti pulko raportą. 

Tuo malonus pokalbis buvo baigtas, ir vyresniajam leitenantui lyg 
akmuo nuslūgo nuo širdies. Jis išėjo iš kabineto ir patraukė į savanorių 
mokyklą pranešti, kad netrukus išvažiuoja į frontą ir ta proga ruošia atsi- 
sveikinimo vakarėlį Nekazankoj. 

Grįžęs namo, jis reikšmingai paklausė Šveiko: 

- Ar jūs žinote, Šveikai, kas tai yra žygio batalionas? 

— Drįstu pranešti, ponas vyresnysis leitenante, kad žygio batalionas yra 
„Žygbatas“, o jo žygio kuopa - „žygiakuopė“". Mes juos visada trumpiname. 

- Taigi jums, Šveikai,- iškilmingai tarė vyresnysis leitenantas, - prane- 
šu, kad mes drauge išvyksim su „žygbatu“, jeigu jums patinka toks su- 

trumpinimas. Bet neįsivaizduokite, kad fronte galėsit krėsti tokias kvailys- 
tes kaip čia. Jūs patenkintas? 

- Taip, ponas vyresnysis leitenante, labai patenkintas, - atsakė šaunusis 
kareivis Šveikas.- Juk bus gražu, kai mes abu krisime kautynių lauke už jo 
didenybę imperatorių ir dinastiją... 


PIRMOS DALIES PABAIGA 


PIRMOS DALIES BAIGIAMASIS ŽODIS 


Baigdamas pirmą „Šauniojo kareivio Šveiko nuotykių" dalį („Užnu- 
garyje"), pranešu skaitytojams, kad netrukus pasirodys dvi kitos dalys: 
„Fronte“ ir „Nelaisvėje“. Jose tiek kareiviai, tiek ir civiliai kalbės ir veiks 
taip kaip tikrovėje. 

Gyvenimas —- ne mandagaus elgesio mokykla. Kiekvienas kalba taip, 
kaip moka. Ceremonimeistras daktaras Gutas kalba visai kitoniškai negu 
„Taurės“ smuklės šeimininkas Palivecas. O mūsų romanas - ne vadovėlis 
saloniniams dabitoms ir ne mokslinė knyga, kurioje nurodoma, kokie 
posakiai yra leistini taurioje draugijoje. Šita knyga yra istorinis tam tikros 
epochos paveikslas. 

Jeigu reikės pavartoti kokį nors stiprų žodelį, kuris iš tikrųjų buvo 
pasakytas, aš nepabijosiu jo pateikti. Sušvelninti žodžius ir posakius arba 
rašyti daugtaškius aš laikau kvailiausia veidmainyste. Juk tokių Žodžių 
pasakoma net parlamente. 

Gerai buvo kažkada pasakyta, kad sveikai išauklėtas Žmogus gali skai- 
tyti viską. Kas natūralu, tą gali smerkti vien tik nešvarios dvasios žmonės 
arba rafinuoti blevyzgos, kurie, laikydamiesi šlykščios pseudomoralės, 
nepaiso turinio, o rūsčiai puola atskirus žodžius. 

Prieš keletą metų teko skaityti vienos novelės recenziją, kurioje kriti- 
kas nesitvėrė pykčiu dėl to, kad autorius parašė: „Jis nusišnypštė ir nusi- 
šluostė nosį". Tai, girdi, prieštarauja estetiniam ir taurinamajam idealui, 
kurį turi teikti žmonėms literatūra. Štai tik vienas ir, be to, ne pats ryš- 
kiausias pavyzdys, kokių asilų gimsta pasaulyje. 

Žmonės, kuriuos piktina stiprūs posakiai, yra bailiai, juos gąsdina tik- 
ras gyvenimas, o tokie silpni žmonės kenksmingiausi kultūrai ir visuome- 


Pirma dalis 196 


nės moralei. Jie norėtų, kad visi būtų sentimentalūs žmogeliai, pseudo- 
kultūros onanistai, tokie kaip šv. Aloyzas, apie kurį vienuolis Eustachijus 
savo knygoj rašo, kad jis, išgirdęs, kaip vienas žmogus prie jo garsiai paleido 
dujas, prapliupo verkti, ir tik malda jį nuramino. 

Tokie tipai viešai piktinasi labiau už visus, o paslapčia su dideliu 
pasitenkinimu skaito pornografinius užrašus ant sienų ir viešosiose 
išvietėse. 

Pavartojęs savo knygoje keletą stipresnių žodelių, aš tik parodžiau, kaip 
kalbasi žmonės tikrovėje. 

Negalime reikalauti iš smuklininko Paliveco, kad jis kalbėtų taip 
įmantriai kaip ponia Laudova, daktaras Gutas, ponia Olga Fastrova ir 
daugelis kitų, kurie visą Čekoslovakijos respubliką mielai paverstų dideliu 
parketiniu salonu, kur visi vaikščiotų su frakais ir baltomis pirštinėmis, 
kalbėtų rinktiniais žodžiais ir puoselėtų įmantrią saloninę moralę, O išsi- 
gimę salonų liūtai po šita širma šlykščiausiai ištvirkautų. 


+++ 


Šia proga pranešu, kad smuklininkas Palivecas yra gyvas. Jis praleido 
karą kalėjime ir pasiliko toks pat, koks buvo tuo metu, kai jam atsitiko 
nelaimė su imperatoriaus Pranciškaus Juozapo paveikslu. 

Pasiskaitęs apie save mano knygoj, jis nusipirko per dvidešimt jos 
egzempliorių, kuriuos išdalijo pažįstamiems ir taip prisidėjo prie knygos 
platinimo. Jis mane aplankė. 

Jam labai patiko viskas, ką parašiau, pavaizduodamas jį kaip visiems 
žinomą stačioką. 

„Manęs jau niekas neperdirbs, - pasakė jis man. - Aš visą gyvenimą 
kalbėjau stačiokiškai, taip, kaip galvojau, ir ateity panašiai kalbėsiu. Kokia 
nors ten karvė neužkiš man gerklės. Dabar aš tapau žymus". 

Jo pasitikėjimas savimi išaugo. Jo šlovė pagrįsta keletu stiprių posa- 
kių. Tas jį visiškai patenkina. Jeigu aš, tiksliai ir teisingai atkūręs jo kalbą, 
sakysim, būčiau panorėjęs jam prikišti, kad taip kalbėti nedera (kas kam į 
galvą negalėjo ateiti), tai aš neabejotinai būčiau įžeidęs šitą padorų Žmogų. 

Šitais pirmiausiai atėjusiais į galvą posakiais aš paprastai ir sąžiningai 
pavaizdavau, pats to net nežinodamas, čeko protestą prieš visokį keliaklups- 
čiavimą. Šita nepagarba imperatoriui ir mandagiems posakiams glūdi jo 
kraujyje. 


197 Užnugaryje 


**+* 


Otas Kacas taip pat gyvas. Tai tikras karo kapeliono tipas. Po pervers- 
mo jis metė savo profesiją, išstojo iš Katalikų Bažnyčios ir dabar tarnauja 
patikėtiniu bronzos ir dažų fabrike Šiaurės Čekijoj. Jis parašė man ilgą 
laišką, kuriame pagrasino su manim atsiteisti. Mat vienas vokiečių laikraštis 
išspausdino vertimą iš to skyriaus, kuriame jis pavaizduotas toks, koks 
buvo iš tikrųjų. Aš užėjau pas jį, ir viskas baigėsi kuo puikiausiai. Antrą 
valandą nakties jis jau nepastovėjo ant kojų ir pamokslininko tonu šaukė: 
„Ei jūs, gipsinės galvos! Juk aš Otas Kacas, karo kapelionas “. 


*** 


Senosios Austrijos šnipo velionio Bretšneiderio tipo žmonių ir dabar 
daug valkiojasi po respubliką. Juos ypač domina, kas ką šneka. 

Nežinau, ar pavyks man su šita knyga pasiekti, ko norėjau. Jau vien ta 
aplinkybė, kad aš girdėjau vieną žmogų burnojant ant kito „Tu kvailas 
kaip Šveikas", nekalba mano naudai. Tačiau jeigu „Šveikas" taps nauju 
keiksmu prašmatniame plūstamųjų žodžių vainike, tai man beliks tenkin- 
tis vien šituo čekų kalbos praturtinimu. 


Jaroslavas Hašekas 

Antra dalis 


FRONTE 


1 
ŠVEIKO NEGANDOS TRAUKINYJE 


Viename greitojo traukinio Praha-Česke Budejovicai antrosios klasės 
kupė važiavo trys keleiviai: vyresnysis leitenantas Lukašas, priešais jį — 
pagyvenęs visai plikas ponas ir pagaliau Šveikas. Pastarasis kukliai stovėjo 
prie kupė durų ir rengėsi iškęsti naują vyresniojo leitenanto Lukašo rūstybės 
antplūdį, nes tas, nepaisydamas čia pat esančio plikagalvio civilio, visą kelią 
barė Šveiką kaip tik įmanydamas ir prakeiktinai jį plūdo, vadindamas 
neraliuotu galviju ir panašiai... 

O prasidėjo viskas dėl niekų - sumažėjo lagaminų, kuriuos Šveikas turėjo 
prižiūrėti. 

- „Lagaminą pavogė",- griaudėjo leitenantas ant Šveiko. - Ir kaip tau, 
niekše, liežuvis apsiverčia tatai man pasakyti! 

— Drįstu pranešti, ponas vyresnysis leitenante,- romiai atsakė Šveikas,- 
lagaminą mums iš tikrųjų pavogė. Stotyje visuomet slampinėja daug vagi- 
šių, ir aš viską vaizduojuos va taip: jūsų lagaminas vienam iš tų vagišių, be 
abejonės, patiko, ir šis žmogus, be abejonės, pasinaudojo proga, kai aš pasi- 
traukiau nuo lagaminų, norėdamas jums pranešti, kad su mūsų bagažu viskas 
gerai. Tik šią patogią akimirką jis tegalėjo pavogti mūsų lagaminą. Tokių 
valandėlių jie ir tyko. Prieš dvejus metus Šiaurės vakarų stotyje vienai po- 
niutei pavogė vaiko vežimėlį drauge su dukrele, susupta į apklotėlį. Bet 
grobikai buvo tokie kilnūs, kad atidavė mergaitę mūsų gatvės policijos 
nuovadon, neva radę ją pamestą kažkokioj pavartėj. Laikraščiai paskui 
Vargšę poniutę pavertė motina piktadare.- Ir Šveikas įsitikinęs pabaigė: — 
Stotyse visuomet vogė ir vogs, - be šito negalima apsieiti. 

— Aš esu tvirtai įsitikinęs, Šveikai,- tarė leitenantas,- kad jums tas ne- 
sibaigs geruoju. Ligi šiol negaliu suprasti, ar jūs vaidinate asilą, ar toks asilas 
ir apsigimęs esate. Kas buvo tame lagamine? 

- Nieko gera, ponas vyresnysis leitenante, - atsakė Šveikas, neati- 
traukdamas akių nuo plikos priešais sėdinčio pono makaulės. Tas ponas, 
atrodė, visiškai nesidomėjo, kas darosi, ir skaitė „Neue Presse". - Lagamine 
buvo tiktai jūsų kambario veidrodis ir geležinės pakabos iš prieškambario. 
Taigi mes, tiesą sakant, neturime jokių nuostolių, nes veidrodis ir pakabos 
buvo šeimininko... 

Pastebėjęs įspėjamą vyresniojo leitenanto grimasą, Šveikas kalbėjo 
toliau kuo maloniausiu tonu: 

— Drįstu pranešti, ponas vyresnysis leitenante, - aš visiškai nieko iš anksto 
nežinojau, kad lagaminą pavogs, o dėl to veidrodžio ir pakabų, tai aš pa- 
reiškiau šeimininkui, kad mes jam viską atiduosime, grįžę po karo namo. 
Priešo žemėje veidrodžių ir pakabų kiek nori, todėl ir šiuo atveju nei mums, 
nei namų šeimininkui jokio nuostolio nebus. Kai tik užimsime kokį nors 
miestą... 

— Užsičiaupkit, Šveikai! - ne savo balsu suriko leitenantas. - Aš jus karo 
lauko teismui atiduosiu! Gerai pagalvokit, ar jūs nesate didžiausias idiotas 
pasauly. Juk nė vienas žmogus, kad ir tūkstantį metų gyvendamas, negalėtų 
pridaryti tiek kvailysčių kiek jūs per šitas keletą savaičių. Tikiuos, kad ir 
pats tai pastebėjote? 

— Drįstu pranešti, ponas vyresnysis leitenante, kad tikrai pastebėjau. Kaip 
sakoma, mano pastabumas labai išlavėjęs. Bet jis pasireiškia vėliau, ne- 
malonumui jau įvykus. Man baisiai nesiseka, lygiai kaip tokiam Ekazankos 
Nechlebai, kuris kas vakarą eidavo į „Kalės giraitės" smuklę. Taigi jis visada 
norėjo tapti tobulas ir kiekvieną šeštadienį troško pradėti naują gyvenimą, 
bet kitą dieną sakydavo: „... Ir štai, mano draugai, rytą pamatau, kad drybsau 
daboklėje ant gultų!" Ir visuomet nelaimė jam atsitinka tada, kai jis 
nusprendžia namo eiti tyliai ir ramiai, o galų gale paaiškėja, kad išlaužęs 
kur nors tvorą arba iškinkęs vežikui arklį, arba kokio nors policininko ke- 
purės plunksna pabandęs išsivalyti pypkę. Tokiu savo likimu jis buvo labai 
nepatenkintas, bet dar labiau jį slėgė tai, kad toji nelaimė ėjo iš kartos į 
kartą. Kai jo senelis kažkaip vieną kartą iškeliavo... 

— Duokit man ramybę, Šveikai, su savo pasakomis! 

— Drįstu pranešti, ponas vyresnysis leitenante, kad viskas, ką aš dabar 
kalbu,- tikra tiesa. Kai jo senelis kažkaip vieną kartą iškeliavo... 

- Šveikai,- supyko vyresnysis leitenantas,- dar kartą įsakau jums liautis 
su savo pasakomis. Aš neturiu jokio noro klausytis! Kai tik nuvažiuosim į 
Budejovicus, aš su jumis atsiskaitysiu. Ar jūs žinote, Šveikai, kad aš liepsiu 
jus uždaryti daboklėn? 

— Drįstu pranešti, ponas vyresnysis leitenante, kad apie tai nieko nesu 
girdėjęs,- švelniai tarė Šveikas. — Iki šiol apie tai jūs man nieko nesakėte. 

Vyresnysis leitenantas nejučiomis grikštelėjo dantimis, atsiduso, išsiėmė 
iš milinės kišenės „Bohemiją“ ir ėmė skaityti pranešimus apie milžiniškas 
kariuomenės pergales ir vokiečių povandeninio laivo „E“ žygius Vidurže- 
mio jūroje. Bet kai leitenantas pradėjo skaityti pranešimą apie naują vokie- 
čių išradimą, kad su ypatingomis bombomis, mėtomomis iš lėktuvų ir sprogs- 
tančiomis tris kartus iš eilės, galima išlėkdinti į padanges ištisus miestus, jį 
nutraukė Šveikas, ėmęs kalbinti plikagalvį poną: 

- Atleiskite, jūsų malonybe, ar jūs kartais nebūsite ponas Purkrabekas, 
„Slavijos“ banko įgaliotinis? 

Kadangi plikasis ponas neatsakė, Šveikas kreipėsi į leitenantą: 

— Drįstu pranešti, ponas vyresnysis leitenante, vieną kartą skaičiau laik- 
raščiuose, kad ant normalaus žmogaus galvos turi būti vidutiniškai nuo 
šešiasdešimties ligi septyniasdešimties tūkstančių plaukų ir kad paprastai 
juodi plaukai būna retesni. Tą rodo daugybė pavyzdžių... Vienas felčeris, 
tęsė jis nepermaldaujamai,- „Špireko“ kavinėje pasakojo, kad plaukų 
slinkimas pareinąs nuo smarkaus dvasinio jaudinimosi, patirto dar įsčiose, 
per pirmąsias šešias savaites po pastojimo... 

Bet šią akimirką įvyko kažkas siaubinga. Plikagalvis ponas puolė Šveiką, 
šaukdamas: „Marsch heraus, Sie Schweinkerl"*, ir taip jam spyrė koja, kad 
tas išlėkė į koridorių. Paskui plikagalvis grįžo į kupė ir padarė vyresniajam 
leitenantui mažutį netikėtumą: jis jam prisistatė. 

Šveikas truputį suklydo: plikasis subjektas nebuvo „Slavijos“ banko 
agentas Purkrabekas, o tiktai generolas majoras fon Švarcburgas. Civiliškai 
apsitaisęs, generolas majoras atliko inspekcinę kelionę po įgulas ir šiuo metu 
rengėsi užklupti Budejovicus. 

Tai buvo baisiausias iš visų generolų inspektorių, kada nors gyvenusių 
pasaulyje. Užtikęs kur nors netvarką, su įgulos viršininku jis pradėdavo 
maždaug tokį pokalbį: 

— Revolverį turite? 

- Turiu. 

— Puiku! Jumis dėtas, aš žinočiau, ką su juo veikti, nes tai, ką čia matau,- 
ne įgula, o kiaulių kaimenė! 


* „Šalin iš čia, parše!“ (Vok.) 

Ir iš tikrųjų tai vienur, tai kitur, kur tik jis važiuodavo inspektuodamas, 
kas nors nusišaudavo. * 

Tokiais atvejais generolas fon Švarcburgas su pasitenkinimu pareikšdavo: 

— Puiku! Tai tikras kareivis! 

Atrodė, kad jam būdavo nemiela, jei po jo revizijos kas nors likdavo 
gyvas. Be to, jis turėjo maniją kilnoti karininkus į pačias bjauriausias vietas. 
Dėl paskutinio menkniekio karininkas turėdavo atsisveikinti su visa įgula ir 
būdavo siunčiamas į Juodkalnijos pasienį arba pas kokius nors nepataiso- 
mus girtuoklius į purviną Galicijos užkampį. 

— Ponas leitenante,- paklausė generolas,- kokioje karo mokykloje jūs 
mokėtės? 

— Prahos. 

— Taigi mokėtės karo mokykloje ir nežinote tokio dalyko, kad karinin- 
kas atsako už savo pavaldinį? Nieko sau. Antra, jūs plepate su savo pasiun- 
tiniu lyg su geru bičiuliu. Leidžiate jam kalbėti neklausiamam. Tai dar ge- 
riau! Trečia, jūs leidžiate jam įžeidinėti viršininkus. Va čia tai puikiausia! Iš 
to aš darau tam tikras išvadas... Kaip jūsų pavardė, ponas leitenante? 

— Lukašas. 

— Kokiam pulke tarnaujate? 

— Esu tarnavęs... 

— Dėkoju. Kalbama ne apie tai, kur jūs esate tarnavęs. Aš noriu Žinoti, 
kur jūs tarnaujate dabar? 

— Devyniasdešimt pirmajame pėstininkų pulke, ponas generole majore. 
Mane perkėlė... 

— Jus perkėlė? Ir gerai padarė. Jums iš tikrųjų nepakenks drauge su 
devyniasdešimt pirmuoju pulku vykti pasižiūrėti karo veiksmų. 

— Tuo reikalu jau yra įsakymas, ponas generole majore. 

Paskui generolas majoras išdrožė paskaitą apie tai, kad, kiek jam teko 
girdėti, karininkai pastaruoju metu ėmę kalbėtis su pavaldiniais draugišku 
tonu ir kad čia jis matąs pavojingą nuolaidžiavimą visokiems demokrati- 
niams principams. Kareivis privaląs bijotis savo viršininkų ir drebėti prieš 
juos, o karininkas negalįs prisileisti paprasto kareivio arčiau kaip per de- 
šimtį Žingsnių ir neturįs leisti žemesnio rango kariams savarankiškai pro- 
tauti, pagaliau ir iš viso galvoti. Deja! Daugelis šito nesupranta arba nenori 
suprasti, o čia kaip tik ir esanti nelemtoji pastarųjų metų klaida. Anksčiau 
komanda bijojusi viršininkų kaip ugnies, o dabar... - Generolas majoras 
beviltiškai numojo ranka.- Dabar dauguma karininkų terliojasi su savo 
kareiviais. Štai ką aš norėjau pasakyti. 

Generolas majoras vėl pasiėmė laikraštį ir įniko skaityti. Vyresnysis 
leitenantas Lukašas, visas išbalęs, išėjo į koridorių atsiteisti su Šveiku. Tasai 
stovėjo prie lango palaimingu ir patenkintu veidu! Toks veidas būna vieno 
mėnesio kūdikio, iki soties prisižindusio ir saldžiai miegančio. 

Leitenantas galva mostelėjo Šveikui, kad tas įeitų į gretimą tuščią kupė. 
Jis pats įėjo paskui ir uždarė duris. 

- Šveikai,- tarė jis iškilmingai, - pagaliau atėjo akimirka, kai aš jums 
skelsiu tokį antausį, kokio pasaulis dar nėra matęs! Kaip jūs išdrįsote kibti 
prie šito plikagalvio pono! Ar žinote, kas jisai? Tai generolas majoras fon 
Švarcburgas! 

— Drįstu pranešti, ponas vyresnysis leitenante, - atsiliepė Šveikas, 
nutaisydamas kankinio veidą,- per visą gyvenimą man nė į galvą neateidavo 
ką nors nuskriausti, ir jokio generolo majoro nepažįstu. O kad jis - gyvas 
ponas Purkrabekas, „Slavijos“ banko agentas, tai faktas! Tasai lankydavosi 
mūsų smuklėje ir vieną kartą, kai jis prie stalo užsnūdo, kažkoks geradarys 
ant jo plikės cheminiu pieštuku užrašė: „Šiuo turime garbę pagal pridedamą 
tarifą Nr. 111 pasiūlyti jums savo paslaugas: norėdami aprūpinti savo vaikus 
ir garantuoti jų ateitį, apdrauskite gyvybę mūsų draugijoje!“ Paskui, 
suprantama, visi išėjo, o aš likau su juo ir kadangi man visur nesiseka, tai, 
kai jis pabudo ir pasižiūrėjo į veidrodį, perpyko ir, manydamas, kad čia 
užrašiau aš, taip pat norėjo man skelti porą antausių. 

Žodžiai „taip pat" nuskambėjo kaip švelnus priekaištas, ir leitenanto 
ranka nusviro žemyn. Šveikas kalbėjo toliau: 

— Dėl tokios klaidelės nevertėjo šitam ponui pykti. Jam iš tikrųjų privalu 
turėti nuo šešiasdešimties ligi septyniasdešimties tūkstančių plaukų, - taip 
buvo pasakyta ir straipsnyje „Ką privalo turėti normalus žmogus". Man nė 
į galvą nedingtelėjo, kad yra kažkoks plikagalvis generolas majoras. Įvyko, 
kaip sakoma, nelemta klaida, kuri gali pasitaikyti kiekvienam, jei vienas ką 
nors pasakys, o kitas staiga to nusitvers. Apie tai prieš keletą metų pasakojo 
mums atsitikimą iš savo gyvenimo siuvėjas Hivlis. Vieną kartą važiavo jis iš 
Štirijos (jis ten siuvėjavo) į Prahą pro Leobeną ir vežėsi kumpį, kurį buvo 
nusipirkęs Maribore. Važiuoja jis traukiniu ir mąsto, kad visame traukiny 
jis vienas tesąs čekas tarp visų keleivių. Pravažiavęs pro Sankt Moricą, 
siuvėjas išsitraukė kumpį ir ėmė pjautis po griežinėlį. Priešais sėdinčiam 
keleiviui pradėjo tekėti seilės, ir jis ėmė varstyti kumpį įsimylėjusio žmo- 
gaus akimis. Siuvėjas Hivlis tą pastebėjo ir balsiai pamanė: „Tau, bjaurybe, 
taip pat ne pro šalį būtų šito užėdus!* O ponas jam irgi čekiškai atsako: 

„Aišku, ėsčiau!" Na, ir surijo drauge visą kumpį dar neprivažiavę Česke 
Budejovicų. To pono pavardė buvo Voitekas Rausas. 

Leitenantas Lukašas nužvelgė Šveiką ir išėjo iš kupė; nesuspėjo jis 
atsisėsti į savo vietą, kai tarpduryje suspindo atviras Šveiko veidas. 

— Drįstu pranešti, ponas vyresnysis leitenante, po penkių minučių mes 
būsime Tabore. Traukinys stovi penkias minutes. Gal liepsite ką nors užsakyti 
pusryčių? Prieš keletą metų čia būdavo galima gauti neblogų... 

Leitenantas pašoko kaip įgeltas ir koridoriuje pasakė Šveikui: 

— Kiek aš turiu jums kartoti: kuo rečiau rodysitės man akyse, tuo geriau 
bus mums abiem. Aš būčiau tikrai laimingas, jeigu jūsų visai nematyčiau, ir, 
būkit ramus, aš tuo pasirūpinsiu. Kad daugiau savo akyse jūsų nematyčiau, 
neraliuotas galvijau, asile! 

— Klausau, ponas vyresnysis leitenante! 

Šveikas atidavė pagarbą, apsisuko ant kulnies pagal visas taisykles ir 
nuėjo į vagono galą. Ten jis atsisėdo į palydovo vietą ir ėmė kalbėtis su 
vienu geležinkelininku: 

— Prašom leisti kreiptis į jus vienu klausimu... Geležinkelininkas, ne- 
rodydamas jokio noro leistis į kalbas, apatiškai linktelėjo galvą. 

— Lankydavosi dažnai pas mane toks pažįstamas, - pradėjo Šveikas,- 
šaunus vaikinas, pavarde Hofmanas. Tai tas Hofmanas sakydavo, kad va 
šitie stabdžiai, kilus pavojui, neveikia; trumpiau sakant, jei patrauksi ran- 
keną, nieko nebus. Tokiais dalykais, tiesą sakant, aš niekad nesidomėda- 
vau, bet jeigu jau atkreipiau dėmesį į šitą stabdį, tai būtų įdomu žinoti, ką 
čia daryti, jeigu kada nors ištiktų reikalas. 

Šveikas pakilo ir drauge su geležinkelininku priėjo prie stabdžio, ant 
kurio buvo parašyta: „Kilus pavojui". 

Geležinkelininkas laikė savo pareiga paaiškinti Šveikui, kaip sudarytas 
aparato mechanizmas ir kaip juo naudotis. 

— O dėl to, jog reikia patraukti rankeną, jūsų pažįstamas sakė tiesą, bet 
jis sumelavo, kad aparatas neveikia. Traukinys tikrai sustos, nes stabdys per 
visus vagonus sujungtas su garvežiu. Šitie stabdžiai turi veikti. 

Besikalbėdami abudu laikė plaštakas uždėję ant stabdžio rankenos, ir, 
tiesą sakant, dar ir dabar neaišku, kaip ten atsitiko, kad rankena buvo 
patraukta, ir traukinys sustojo. 

Taip pat jie negalėjo sutarti, katras iš tiesų tai padaręs ir davęs pavojaus 
signalą. Šveikas tvirtino, kad jis to negalėjo padaryti, nes jis ne gatvės 
vaikėzas. 

— Man pačiam nuostabu, - geraširdiškai pasakojo jisai atskubėjusiam 
konduktoriui,- kodėl traukinys staiga sustojo. Važiavo važiavo, ir staiga — 
še tau - stabt! Man dėl to dar nemaloniau negu jums. 

Kažkoks solidžios išvaizdos ponas ėmė ginti geležinkelininką ir tvirtino, 
kad pats girdėjęs, kaip kareivis pirmas pradėjęs šneką apie stabdžius. 

Sveikas, priešingai, visą laiką primygtinai gynėsi esąs sąžiningas ir sakė 
negalėjęs traukinio gaišinti, nes vykstąs į frontą. 

— Stoties viršininkas viską išaiškins, - nusprendė konduktorius. — Tas 
jums atsieis dvidešimt kronų. 

Tuo tarpu keleiviai ėmė lipti iš vagonų. Pasigirdus konduktoriaus 
švilpukui, kažkokia dama, apimta panikos, pasičiupusi lagaminą, per 
geležinkelio sankasą pasileido į laukus. . 

— Tai iš tiesų verta dvidešimties kronų, - nuoširdžiai svarstė Sveikas, 
būdamas visiškai ramus,- tai netgi labai pigu. Kartą, jo didenybei impera- 
toriui lankantis Žižkove, kažkoks Frantas Šnoras sulaikė karietą, puldamas 
prieš jo didenybę imperatorių ant kelių tiesiog vidury gatvės. Policijos ko- 
misaras verkdamas priekaištavo Šnorui, kad tas neturėjęs šito daryti jo 
rajone, o būtų galėjęs pasirinkti sau kad ir gretimą gatvę, kuri įeina į komisaro 
Krauso rajoną, ir ten pareikšti savo ištikimybės jo didenybei jausmą. Paskui 
tą poną Šnorą pasodino į kalėjimą. 

Šveikas apsidairė ir pamatė, kad prie apspitusių jį klausytojų priėjo 
vyresnysis konduktorius. 

— Dabar jau mes galėtume toliau važiuoti, - tarė Šveikas, - nes labai 
nemalonu, kai traukinys vėluoja. Jei tas būtų ramiu laiku, tiek to, bet dabar 
karas, reikia žinoti, kad kiekvienam traukiny važiuoja įvairiausių rangų 
kariai: generolai, vyresnieji leitenantai, pasiuntiniai. Vėlavimasis - bjaurus 
dalykas. Napoleonas prie Vaterlo pavėlavo penkias minutes, ir visa jo garbė 
nuėjo šuniui ant uodegos... 

Šią akimirką pro klausytojus prasispraudė vyresnysis leitenantas Luka- 
šas. Išblyškęs kaip mirtis, jis nepajėgė nieko daugiau pasakyti, kaip tik: 

— Šveikai! 

Šveikas atidavė pagarbą ir pranešė: 

— Ponas vyresnysis leitenante, drįstu pranešti, kad už traukinio sulai- 
kymą visa kaltė suversta man.- Keistas plombas prie šitų stabdžių įtaisė 
susisiekimo ministerija! Geriau žmogus prie jų nė nesiartink, nes atsitiks 
bėda, tada iš tavęs įsigeis dvidešimties kronų, kaip kad dabar iš manęs nori 
išlupti. 

Vyresnysis konduktorius sušvilpė, ir traukinys pajudėjo. Keleiviai išsi- 
skirstė į savo vietas. Lukašas, netaręs nė žodžio, nuėjo į savo kupė. 

Su Šveiku likosi tiktai geležinkelininkas ir traukinio palydovas. Palydo- 
vas išsitraukė užrašų knygelę ir ėmė rašyti įvykio protokolą. Geležinke- 
lininkas nedraugiškai žiūrėjo į Šveiką. Šveikas jį paklausė: 

— Ar seniai tarnaujate prie geležinkelio? 

Kadangi geležinkelininkas nieko neatsakė, tai Šveikas išklojo, kaip bu- 
vo kartą atsitikę vienam pažįstamam, kažkokiam Františekui Mličikui iš 
Uhržineveco palei Prahą. Šisai taip pat sykį kažkaip truktelėjo stabdžio 
rankeną ir taip persigando, jog žado neteko. Kalbos dovana jam grįžusi 
tiktai po dviejų savaičių, kai jis nuėjo į svečius pas daržininką Vaneką ir ten 
susipešė. Kiti svečiai jį taip išvanoję jaučgyslių rimbu, kad tas net išsi- 
plaušojęs. 

— Tai atsitiko, - pridūrė Šveikas, - 1912 metų gegužės mėnesį. 

Geležinkelininkas užsisklendė išvietėje. 

Su Šveiku likęs traukinio palydovas ėmė iš jo kaulyti dvidešimt kronų 
baudos, grasindamas, kad teksią jį išlaipinti Tabore ir perduoti stoties 
viršininkui. 

— Na, ką gi, gerai, - tarė Šveikas, - ne pro šalį pasišnekėti su protingu 
žmogum. Labai džiaugiuos galėsiąs susipažinti su Taboro stoties viršininku. 

Šveikas išsiėmė iš kišenės pypkę, užsirūkė ir, leisdamas aitrių dūmų 
kamuolius, kalbėjo toliau: 

— Prieš keletą metų Svitavo stoties viršininku buvo ponas Vagneris. Tai 
kailialupys! Kibdavo prie pavaldinių, spaudė juos, kaip tiktai galėjo, bet 
labiausiai mygo iešmininką Jungvirtą, kol nelaimingasis iš nusiminimo 
pasiskandino. Bet prieš nusižudydamas, Jungvirtas parašė stoties viršinin- 
kui laišką, kad po mirties persekiosiąs jį naktimis. Dievaži, nemeluoju! Taip 
ir padarė. Sėdi, pavyzdžiui, stoties viršininkas naktį prie telegrafo aparato, 
tik staiga sučirškia skambutis, ir stoties viršininkas priima tokią telegramą: 
„Kaip laikaisi, niekše? Jungvirtas". Tatai truko visą savaitę, ir stoties vir- 
šininkas ėmė siuntinėti visais laidais atsakymą į telegramas iš ano pasaulio: 
„Atleisk man, Jungvirtai!" Atsakydamas aparatas naktį jam išstukseno to- 
kią telegramą: „Pasikark ant semaforo palei tiltą. Jungvirtas". Stoties 
viršininkas paklausė. Paskui už tai Svitavo stoties telegrafistas buvo suim- 
tas. Kaip matote, danguje ir žemėje dedasi tokie dalykai, apie kuriuos mes 
nė supratimo neturime. 

Traukinys privažiavo Taboro stotį, ir Šveikas, išlipdamas su palydovu iš 
traukinio, pranešė, kaip ir dera, leitenantui Lukašui: 

— Turiu garbės pranešti, ponas vyresnysis leitenante, kad mane veda pas 
stoties viršininką. 

Leitenantas Lukašas neatsakė. Jį buvo apėmusi visiška apatija. 

„Nusispjauti man į viską, - šmėstelėjo jam galvoje, - ir į Šveiką, ir į 
plikąjį generolą majorą, kuris priešais sėdi. Sėdėsiu sau ramiai iki Budejo- 
vicų, o paskui išlipsiu iš traukinio, nueisiu į kareivines ir su kokia nors žygio 
kuopa išvyksiu į frontą; fronte atstatysiu kaktą priešo kulkoms,- kad tik 
ištrūkčiau iš šito nelaimingo pasaulio, kuriame valkiojasi tokie niekšai kaip 
Šveikas“". 

Kai traukinys pajudėjo, leitenantas Lukašas pažiūrėjo pro langą ir perone 
pamatė Šveiką, įsitraukusį į pokalbį su stoties viršininku. Jį buvo apsupusi 
minia Žmonių, tarp kurių stovėjo keli geležinkelininkai. 

Leitenantas Lukašas atsiduso. Bet tai nebuvo užuojautos atodūsis. Jo 
širdžiai palengvėjo pamačius, kad Šveikas likosi perone. Netgi plikasis 
generolas majoras jau nebeatrodė toks šlykštus. 


*bit* 


Traukinys jau seniai pūškavo Česke Budejovicų kryptimi, o Taboro sto- 
ties perone minia aplink Šveiką nemažėjo. 

Šveikas įrodinėjo savo nekaltumą ir taip įtikino minią, kad kažkokia da- 
ma net pasakė: 

— Vėl prie kareivėlio kimba! 

Visa publika pritarė šiai nuomonei, o kažkoks ponas pasisiūlė stoties 
viršininkui užmokėsiąs už Šveiką dvidešimties kronų pabaudą: jis esąs 
įsitikinęs, kad kareivis nekaltas. 

- Tiktai pasižiūrėkite į jį, - kreipė jis visų akis į nekaltą Šveiko veidą. 

Šveikas maldavo minią: 

— Broliai! Aš nekaltas! 

Po to atsirado žandaras, išsitempė iš minios kažkokį pilietį, suėmė jį ir 
nusivedė kalbėdamas: 

— Jūs už tai atsakysite. Aš jums parodysiu, kaip „negalima reikalauti iš 
kareivių, kad Austrija nugalėtų, jei su jais taip elgiamasi". Aš jums parodysiu 
žmones kurstyti! 

Nelaimingasis pilietis niekuo kitu nesiteisino, tik atvirai prisipažino esąs 
mėsininkas nuo Senojo bokšto ir visiškai „ne tai norėjęs pasakyti". 

Tuo tarpu gerasis ponas, kuris tikėjo Šveiko nekaltumu, sumokėjo už jį 
stoties viršininko raštinėje pabaudą ir nusivedė Šveiką į trečiosios klasės 
bufetą, kur pavaišino jį alumi. Be to, išsiaiškinęs, kad visi Šveiko dokumentai 
ir kelialapis pas leitenantą Lukašą, kilniaširdiškai davė jam dar penkias 
kronas bilietui ir būsimoms išlaidoms. 

Atsisveikindamas jis atvirai pasakė Šveikui: 

— Jeigu pateksite, kariški, rusams į nelaisvę, pasveikinkite nuo manęs 
aludari Zemaną iš Zdolbunovo. Aš jums raštelyje savo vardą brūkštelėjau. 
Būkite protingas ir ilgai fronte neužtrukite. 

- Būkite ramus, - atsakė Šveikas,- kiekvienam įdomu pasižiūrėti svetimų 
kraštų, ir dar nemokamai. 

Šveikas pasiliko bufete ir pamažėle girkšnojo už geradario penkiakronį. 

Tuo tarpu perone publikos dalis, kuri negirdėjo Šveiko pokalbio su sto- 
ties viršininku ir tiktai iš tolo matė juodu apsupusią minią, gyvai svarstė 
įvykį. Vyravo nuomonė, kad sugautas šnipas, fotografavęs stotį. Tačiau šią 
nuomonę paneigė viena dama, tvirtinusi, kad jokio šnipo čia nėra, tik, kaip 
ji girdėjusi, kažkoks dragūnas kardu sukapojęs karininką už tai, jog šis 
brovęsis į moterų išvietę pas dragūno mylimąją, kuri buvo atėjusi išlydėti 
savo mielojo į karą. 

Šioms fantastiškoms versijoms, būdingoms nervingai karo epochai, galą 
padarė žandarai, visus išvarę iš perono. 

O Šveikas vis tebegėrė, su jautriu rūpestingumu prisimindamas savo 
vyresnįjį leitenantą: „Kažin ką jis darys, kai atvažiuos į Česke Budejovicus 
ir visame traukinyje neras savo pasiuntinio?" 

Prieš ateinant keleiviniam traukiniui, trečiosios klasės salę užplūdo 
kareiviai ir publika. Vyravo kareiviai. Jų buvo daug, įvairių pulkų, ginklų 
rūšių ir tautybių. Karo viesulo visi jie buvo atblokšti į Taboro ligonines, o 
dabar važiavo atgal, į frontą. Važiavo gauti naujų Žaizdų, sužalojimų ir ligų; 
važiavo į kokias nors nykias Rytų Galicijos lygumas užsidirbti sau prasto 
medinio kapo kryžiaus, ant kurio dar keletą metų vėjo daužoma ir lyjama, 
tabaluosis išblukusi austriška kepurė su surūdijusiu ženklu; retkarčiais ant 
kryžiaus nutūps senas liūdnas varnas ir prisimins sočias praėjusių laikų 
puotas, kai visuose laukuose jam buvo padengtas nesibaigiantis stalas, 
užverstas skaniais žmonių lavonais ir arklių dvėseliena; prisimins, kad po 
tokiomis kepurėmis kaip ši, ant kurios jis dabar tupi, buvo patys gardžiausi 
kąsneliai - žmogaus akys. Vienas iš kandidatų į aną pasaulį, išrašytas po 
operacijos iš ligoninės, su nešvariu munduru, kuriame buvo žymu dumblo 
ir kraujo likučiai, prisėdo prie Šveiko. Tai buvo sulysęs, nukamuotas, liūdnų 
akių vengras. Pasidėjęs ant stalo mažytį ryšulėlį, jis išsitraukė apšepusią 
sumaigytą piniginę ir ėmė skaičiuoti pinigus. Paskui dirstelėjo į Šveiką ir 
paklausė: 

— Magyarul?* 

— Aš čekas, drauge,- atsakė Šveikas. - Ar nenori išgerti? 

— Nemi tudom, baratomi.** 

— Tai, drauge, ne bėda,- vaišino Šveikas, pastumdamas savo pilną bokalą 
liūdnajam kareivėliui, - gerk į sveikatą. 

Tas suprato, išgėrė ir padėkojo: 

— Koszonom szivesen.*** 

Po to jis vėl ėmėsi tikrinti savo piniginę ir atsiduso. Šveikas suprato, kad 
vengras su malonumu užsisakytų alaus, bet jam neužtenka pinigų. Šveikas 
užsakė ir jam alaus. Vengras vėl padėkojo ir ženklais ėmė kažką pasakoti 
Šveikui, rodydamas savo peršautą ranką, ir pridūrė tarptautine kalba: 

- Pifpaf! ' 


* Vengras? (Vengr.) 
Lej Nesuprantu, drauge (vengr). 
*** Sirdingai dėkoju (vengr. ). 

Šveikas užjaučiamai palingavo galvą, o nukamuotasis iš sveikstančiųjų 
komandos pakėlė kairę ranką per pusę metro nuo žemės ir, atkišęs tris 
pirštus dešiniosios, paaiškino Šveikui, kad namuose jis turįs tris mažus vaikus. 

— Nėra ham ham, nėra ham ham, - kalbėjo jis toliau, norėdamas pa- 
sakyti, kad jie neturi ko valgyti. 

Ašaros pabiro vengrui per veidą, ir jis ėmė šluostytis jas purvina milinės 
rankove. Rankovėje buvo skylutė, likusi nuo kulkos, sužeidusios jį vengrų 
karaliaus garbei. 

Visai nenuostabu, kad šis pašnekesys gautąją penkinę pamažu tirpdė, o 
Šveikas kad ir iš lėto, bet garantuotai užkirto sau kelią į Česke Budejovicus. 
Po kiekvieno bokalo, išgerto drauge su vengrų kareiviu, jis vis labiau ir la- 
biau prarado galimybę nusipirkti kareivio bilietą. 

Dar vienas traukinys nuvažiavo į Budejovicus, o Šveikas vis tebesėdėjo 
prie stalo ir klausėsi, kaip vengras kartoja savo: 

— Pif paf puc! Hdrom gyermek*, nėra ham ham... ėljen!** 

Paskutinius žodžius jis ištarė, susidauždamas su Šveiku bokalais. 

— Imk, gerk, tu vengrų berneli, nesidrovėk! - kalbėjo jam Šveikas. — 
Mūusiškio žmogaus, čeko, jūs tikriausiai taip nepavaišintumėt! 

Sėdėjęs prie gretimo stalo vienas kareivis pasakojo, kad vykstančiam į 
frontą čekų pulkui įžengus į Segediną, vengrai, gatvėje juos pajuokdami, 
kilnojo į viršų rankas“. 

Tai buvo tikra tiesa, bet, matyt, pasakotoją toks vengrų elgesys įžeidė. 
Vėliau toks reiškinys čekų kareiviams pasidarė visai įprastas. O ir vengrai 
ilgainiui ėmė taip pat elgtis, nes jiems įgriso skerdynės vengrų karaliaus 
garbei. 

Paskui kareivis prisėdo prie Šveiko stalo ir papasakojo, kaip Segedine 
jie gerai įkrėtę vengrams ir išmetę juos iš kelių smuklių. Drauge jis pripažino, 
kad ir vengrai moka peštis: jam pačiam taip pernėrė nugarą peiliu, jog teko 
vykti į užfrontę gydytis. Dabar jis grįžta į batalioną, ir jo vadas turbūt pasodins 
jį daboklėn už tai, kad jis nesuspėjo deramai atsiteisti su vengru, nepaliko 
jam panašaus „atminimo“, neapgynė savo pulko garbės. 

— Ihre Dokumenten, jūsų tokumentai? - darkyta čekų kalba mandagiai 
kreipėsi į Šveiką patrulio viršininkas viršila, lydimas keturių kareivių su 
durtuvais. 


* Trejetas vaikų (vengr). 
** Vengriški linkėjimai. 

— Aš matau, kad jūs visas laikas sėdėti, kerti, ne fašiuoti, tiktai kerti! 

— Aš neturiu dokumentų, gėruliuk,- atsakė Šveikas.- Ponas vyresnysis 
leitenantas Lukašas pasiėmė juos į devyniasdešimt pirmąjį pulką, o aš 
pasilikau čia, stotyje. 

— Ką reiškia tas „keruliuk“? — paklausė viršila vokiškai vieną iš savo 
palydos, seną apsauginį. Tas, matyt, visuomet tyčiomis viską iškraipydavo, 
todėl ramiausiai atsakč: 

— „Geruliuk“ - tai tas pat kaip „ponas viršila". 

Viršila vėl ėmė kalbėtis su Šveiku: 

— Tokumentai prifalo kiekvienas kareivis. Pe tokumentų pasotinti* 
šunsnukį į Bahnhofs-Militūrkommando kaip patūkusį** šunį. 

Šveiką nuvedė į stoties komendantūrą. Sargybos būstinėje jis rado 
komandą kareivių, panašių į senąjį apsauginį, taip tinkamai išvertusį žodį 
„geruliuk“ į vokiečių kalbą savo tikram priešui - viršilai. 

Sargybos būstinė buvo papuošta litografijomis, kurias karo ministerija 
tuo metu siuntinėjo visoms įstaigoms, kur tik lankydavosi kareiviai, ka- 
reivinėms ir karo mokykloms. 

* t y. pasodinti. 
** L y. padūkusį. 

Pirmiausia šaunusis kareivis Šveikas pastebėjo paveikslą, vaizduojantį, 
kaip jo didenybės dvidešimt pirmojo šaulių pulko trečiosios kuopos būrio 
vadas Františekas Hamelis ir viršilos Paulhartas ir Bachmajeris ragina 
komandą ištvermingai kovoti. Taip bent skelbė užrašas po juo. 

Ant kitos sienos kabojo neskoningas paveikslas su užrašu: 


PENKTOJO HONVEDŲ HUSARŲ PULKO PUSKARININKIS 
JANAS DANKAS ŽVALGO PRIEŠO BATERIJŲ POZICIJAS 


Kiek žemiau, dešinėje, kabojo plakatas: 
NEPAPRASTO ŠAUNUMO PAVYZDŽIAI 


Tokiais plakatais, kuriems karo ministerijos kanceliarijose tekstus kūrė 
karo tarnybon pašaukti vokiečių žurnalistai, senoji išprotėjusi Austrija norėjo 
uždegti kareivius. Bet tie, deja, visiškai tų plakatų neskaitė. Kai jiems į frontą 
atsiųsdavo tokių „pavyzdžių“, subrošiūruotų į knygeles, jie sukdavo iš jų 
suktines, šuniukų kojeles arba, atsižvelgdami į jų meninę vertę ir pačią šitų 
„Šaunumo pavyzdžių“ dvasią, juos dar tinkamiau panaudodavo... 

Kol viršila ieškojo kokio nors karininko, Šveikas perskaitė plakatą: 


„GURGUOLĖS EILINIO JOSEFO BONGO ŽYGIS 

Sanitarijos dalinio kareiviai sunkiai sužeistuosius nešė prie veži- 
mų, stovėjusių užmaskuotoje dauboje. Pilni vežimai būdavo siunčia- 
mi į perrišimo punktą. Susekę sanitarijos dalinį, rusai ėmė šaudyti į 
Ji iš patrankų. Eilinio Josefo Bongo, tarnaujančio trečiajame impera- 
toriškosios sanitarijos gurguolės eskadrone, arklį užmušė sviedinio 
skeveldra. 

— Vargšeli Šyvuk, dingai tu už dyką! - sielvartingai sušuko Josefas 
Bongas. 

Tą akimirką jį patį sužeidė sviedinio skeveldra. 

Nieko nepaisydamas, jis iškinkė kritusį arklį ir sunkų didžiulį 
vežimą pats nutempė į mažiau pavojingą vietą. Paskui grįžo užmuštojo 
arklio pakinktų. Rusai tebešaudė. 

— Šaudykite, šaudykite, prakeikti nevidonai, o pakinktų vis tiek 
nepaliksiu! - tai sakydamas, jis numaustė nuo arklio pakinktus ir 
atkapnojo su jais atgal prie vežimo. Draugai jį barė, kam taip ilgai 
užtrukęs. 

— Nenorėjau palikti pakinktų - juk jie beveik nauji. Gaila, manau 
sau, mes per daug jų neturime, - teisinosi šaunusis kareivis. Tik tada 
jis nuvyko į perrišimo punktą ir pranešė, kad ir pats sužeistas. 

Dalinio viršininkas jo krūtinę papuošė sidabriniu medaliu „Už 
narsumą". 


Perskaitęs plakatą ir matydamas, kad viršila dar negrįžta, Šveikas krei- 
pėsi į apsauginius sargybos būstinėje: 

— Puikus šaunumo pavyzdys! Jei taip reikalai klosis toliau, iš visos mūsų 
armijos liks tiktai nauji pakinktai. Gyvendamas Prahoje, skaičiau „Oficia- 
liame Prahos laikrašty" apie vieną savanorį Josefą Vojeką, kuris pasielgė 
šauniau. Jis tarnavo Galicijoj, septintajame šaulių pulke. Atakos metu jam 
į galvą pataikė kulka. Kai norėjo jį nunešti į perrišimo punktą, jis suriau- 
mojo, kad tokio įdrėskimo nėra ko raišioti. Ir vėl skverbėsi atakon su savo 
būriu. Tą akimirką sviedinys jam nutraukė pėdą. Vėl norėjo jį išnešti, bet 
jis pačiupo lazdą, nušlubavo su ja pirmyn ir ėmė ta lazda gintis nuo priešo. 
Bet imk tu man ir atsitik: atlėkė dar vienas sviedinys ir nutraukė jam ranką, 
kuria jis laikė lazdą! Tada, daug negalvodamas, jis griebia lazdą kita ranka 
ir šaukia, kad tai jiems taip gerai nesibaigs! Dievas žino, kas būtų atsitikę, 
tik šrapnelis ėmė ir pribaigė ji visai. Galimas daiktas, kad jis už narsumą 

irgi būtų gavęs sidabro medalį, tik tas šrapnelis viską pavertė niekais. Jo 
nukritusi galva besirisdama dar suspėjo šūktelėti: 


Atliki savo prievolę, kareivi, visados, 
Net jeigu ir mirtis tau kristų ant galvos! 


— Ko tiktai laikraščiai neprirašo,- tarė vienas iš sargybos komandos.- 
Turbūt net ir pačiam prasimanėliui nuo šito galva apsisuko. 

Apsauginis nusispjovė: 

- Pas mus, Časlavoj, pulke tarnavo vienas redaktorius iš Vienos, vokietis. 
Buvo jaunesnysis leitenantas. Čekiškai su niekuo nenorėjo kalbėtis, o kai jį 
perkėlė į žygio kuopą, kur buvo vieni čekai, iš karto prabilo čekiškai. 

Tarpduryje pasirodė rūsti viršilos fizionomija: 

— Wenn man byt drei Minuten weg, da hėrt man nichts anderes als: cesky, 
Cesi.* 

Ir nueidamas (matyt, į bufetą) jis paliepė apsauginių puskarininkiui, 
kad nuvestų šitą utėlėtą niekšą (jis parodė į Šveiką) pas jaunesnįjį leitenan- 
tą, kai tik tas ateis. 

— Ponas jaunesnysis leitenantas, reik manyt, vėl su stoties telegrafiste 
linksminasi, tarė puskarininkis, viršilai išėjus. - Plakasi prie jos štai jau dvi 
savaitės. Kasdien grįžta iš stoties piktas kaip velnias ir plūstasi: „Tai kekšė, 
nenori ateiti pas mane nakvoti". 

Jaunesnysis leitenantas ir šį kartą parėjo piktas kaip velnias. 

Buvo girdėti, kaip jis svaido nuo stalo knygas. 

— Nieko, brolau, nepadarysi, reikia tau eiti pas jį,- su užuojauta tarė 
Šveikui puskarininkis. Nemaža kareivių perėjo per jo rankas - ir senų, ir 
jaunų. 

Šveikas buvo nuvestas į raštinę. Raštinėje prie stalo sėdėjo jaunas, nir- 
tulingos išvaizdos leitenantas. Pamatęs Šveiką su puskarininkiu, daug ža- 
dančiu tonu nutęsė: 

— Aha!.. 

Puskarininkis raportavo: 

- Turiu garbės pranešti, ponas leitenante, šitas žmogus buvo sulaikytas 
stotyje be dokumentų. 

Jaunesnysis leitenantas linktelėjo galvą, tartum jau prieš keletą metų 
jis buvo numatęs, kad šią dieną ir šią valandą Šveikas būsiąs užtiktas be 
dokumentų. 


* Tik pasitrauk tris minutes, tuoj išgirsi „čekiškai, čekai“ (vok. ). 

Antra vertus, kiekvienas, kas tik šią valandėlę būtų žvilgtelėjęs į Šveiką, 
būtų padaręs išvadą, kad tikėtis iš tokio Žmogaus kokių nors dokumentų — 
tuščias dalykas. Žiūrint į Šveiką, atrodė, tarytum jis būtų nukritęs iš dan- 
gaus arba iš kokios nors planetos ir, naiviai stebėdamasis, žvalgosi po naują 
nepažįstamą pasaulį, kuriame iš jo reikalaujama kažkokių nežinomų kvailų 
dokumentų. 

Žiūrėdamas į Šveiką, leitenantas valandėlę mąstė, ką jam sakyti. Paga- 
liau paklausė: 

— Ką jūs veikėte stotyje? 

— Drįstu pranešti, ponas leitenante, aš laukiau traukinio į Česke Bude- 
jovicus, nes noriu patekti į devyniasdešimt pirmąjį pulką, kur tarnauju 
vyresniojo leitenanto Lukašo pasiuntiniu. Jį aš turėjau palikti, nes buvau 
nuvestas pas stoties viršininką ištirti klausimo dėl baudos. Mane norėjo 
nubausti, nes, girdi, savavališkai sustabdžiau greitąjį traukinį, kuriuo mes 
važiavome. 

— Nekvaršinkite man galvos! - suriko jaunesnysis leitenantas,- kalbė- 
kite nuosekliai, trumpai ir neplepėkite niekų. 

— Drįstu pranešti, ponas leitenante, kad jau tą pačią minutę, kai mes su 

ponu vyresniuoju leitenantu Lukašu lipome į greitąjį traukinį, turėjusį mus 
kuo greičiausiai nuvežti į devyniasdešimt pirmąjį pėstininkų pulką, mums 
nepasisekė: pirmiausia, pavogė lagaminą, o paskui, kad tik nesuklysčiau, 
kažkoks visiškai plikagalvis generolas majoras... 

— Kokia čia velniava! - nervinosi leitenantas. 

— Drįstu pranešti, ponas leitenante, jog būtina, kad viskas iš manęs lįstų 
palengva, kaip iš seno čiužinio, nes tik tada jūs turėsite aiškų supratimą 
apie visą įvykį. Taip sakydavo velionis batsiuvys Peterlikas, liepdamas savo 
vaikiščiui nusimauti kelnes, kad išluptų jį diržu. 

Leitenantas sušnarpštė iš pykčio, o Šveikas varė savo: 

— Ponui plikajam generolui majorui kažkodėl aš nepatikau, ir dėl to po- 
nas vyresnysis leitenantas Lukašas, kurio pasiuntinys aš esu, mane išvarė į 
koridorių. Koridoriuje buvau apkaltintas tuo, apie ką jums jau esu prane- 
šęs. Kol dalykas išaiškėjo, pasirodė, kad esu paliktas perone. Traukinys išėjo, 
ponas vyresnysis leitenantas su lagaminais ir visais - savo ir manaisiais — 
dokumentais nuvažiavo, o man teliko akimis mirksėti kaip pamestam 
našlaičiui. 

Šveikas pasižiūrėjo į leitenantą tokiomis švelniomis akimis, kad leite- 
nantui pasidarė visiškai aišku, jog viskas, ką girdi iš šito vaikino, darančio 
kvailio ispūdį,- viskas yra absoliuti tiesa. Tada leitenantas išskaičiavo Šveikui 
visus traukinius ir paklausė jį, kodėl jis juos pražiopsojęs. 

— Drįstu pranešti, ponas leitenante,- atsakė geraširdiškai šypsodamasis 
Šveikas,- kol aš laukiau kito traukinio, man atsitiko nelaimė: sėdau gerti 
alaus. Ir prasidėjo: bokalas po bokalo, bokalas po bokalo... 

„Tokio asilo savo gyvenime dar nesu matęs,- pamanė leitenantas.- Viską 
prisipažįsta. Kiek jų perėjo per mano rankas, ir visi kaip išmanydami 
meluodavo, neprisipažindavo, o šis ramiausiai pareiškia: „Pražiopsojau visus 
traukinius, nes gėriau alų bokalas po bokalo". 

Visas savo mintis jis sutelkė į vieną posakį, kuriuo ir kreipėsi į Šveiką: 

- Jūs, mielasis, esate degeneratas. Ar žinote, ką reiškia „degeneratas“? 

— Pas mus, Bojištės ir Katerinos gatvių kampe, drįstu pranešti, gyveno 
vienas degeneratas. Jo tėvas buvo lenkų grafas, o motina - pribuvėja. Dieną 
jis šluodavo gatves, o vakarais smuklėje neleisdavo savęs vadinti kitaip kaip 
„Jūsų šviesybė". 

Jaunesniajam leitenantui atrodė, kad geriausia bus baigti šitą reikalą, ir 
jis išrėžė: 

— Štai kas, stuobry, tučtuojau eikite į kasą, nusipirkite bilietą ir važiuokite 
į Budejovicus. Jeigu aš jus dar kartą čia pamatysiu, pasielgsiu su jumis kaip 
su dezertyru. Abtreten! 

Šveikas, laikydamas ranką prie kepurės, nesijudino iš vietos. 

— Šalin iš čia, girdėjote? Aplink... marš! - suriko jam leitenantas.- 
Palanekai, nuveskite šitą idiotą prie kasos ir nupirkitė jam bilietą ligi Česke 
Budejovicų. 

Puskarininkis Palanekas po valandėlės vėl grįžo i raštinę. Pro puskarininki 
iš tarpdurio vėl žvelgė geraširdiška Šveiko fizionomija. 

— Kas dar ten? 

— Drįstu pranešti, ponas leitenante, - paslaptingai sušnibždėjo puska- 
rininkis: 

— Jis neturi pinigų kelionei, ir aš neturiu. O nemokamai vežti nenori, 
nes jis neturi raštiško pažymėjimo, kad vyksta į pulką. 

Leitenantas ilgai nesuko galvos, kad išmintingai išspręstų sunkų klausimą. 

— Tegul eina pėsčias, - nusprendė jis. - Ne bėda, jeigu pulke uždarys jį į 
cypę už vėlavimąsi. Nėra ko čia su juo terliotis. 

— Nieko, brolau, nepadarysi, - tarė Palanekas Šveikui, išeidamas iš 
raštinės. — Nori nenori, o teks tau, broleli, į Budejovicus pėstute dūlinti. 

Ten, mūsų sargybos būstinėje, yra duonos kriaukšlys. Mes tau jį duosim 
kelionei. 

Po pusvalandžio, tamsų vidurnaktį, atsigėręs juodos kavos ir aprūpintas 
ne tik duonos kriaukšliu, bet ir pakeliu tabako, Šveikas išėjo iš Taboro, 
dainuodamas seną kareivišką dainą: 


Jaromieržan ėjom tiesiai, 
Nors galbūt ir netikėsit... 


Kipšas, žino, kaip čia atsitiko, bet šaunusis kareivis Šveikas, užuot ėjęs į 
pietus, Budejovicų link, tiesių tiesiausiai patraukė į vakarus. 

Jis ėjo sniego užpustytu plentu, šalvenant, susisiautęs milinę, tarsi pas- 
kutinis Napoleono grenadierius, grįžtąs iš žygio nuo Maskvos. Skirtumas 
buvo tik tas, kad Šveikas linksmai dainavo: 


Eisiu pasivaikščiot 
Į žalią girelę... 


Ir sniego užpustytose tamsiose giriose toli sklido aidas. Kaimuose ėmė 
loti šunys. Kai Šveikui įgriso dainuoti, jis atsisėdo ant skaldos krūvos pa- 
plentėje, užsirūkė pypkę ir pasilsėjęs ėjo toliau, laukdamas naujų Budejo- 
vicų anabazio nuotykių. 


2 
ŠVEIKO BUDEJOVICŲ ANABAZIS 


Ksenofontas, senovės karo vadas“, perėjo visą Mažąją Aziją ir buvo dar 
dievaižin kokiose vietose, bet jam neprireikdavo griebtis geografijos Že- 
mėlapio. Senovės gotai savo antpuolius vykdė taip pat neišmanydami topo- 
grafijos. Be atvangos eiti pirmyn, skverbtis į nežinomas šalis, būti nuolatos 
apsuptam priešų, tykančių patogios progos nusukti tau sprandą, ir be bai- 
mės žengti pirmyn,- štai kas vadinasi anabazis. | 

Kas turėjo ant pečių tokią galvą kaip Ksenofontas arba kaip visos 
plėšikiškos padermės, atėjusios Europon dievaižin iš kur, - nuo Kaspijos ar 
nuo Azovo jūros krantų, — tas žygiuodamas tiesiog stebuklus darė. 

Cezario legionai, prasiskverbę (ir vėl be jokių žemėlapių) toli į šiaurę, 
prie Galų jūros, nusprendė negrįžti Romon tais pačiais keliais, kuriais buvo 

atėję, 0 pasirinko kitus, norėdami patirti nuotykių; ir jie laimingai grįžo 
atgal į Romą. Matyt, tada ir kilo priežodis, kad visi keliai veda į Romą. 

Lygiai taip pat visi keliai veda ir į Česke Budejovicus. Šaunusis kareivis 
Šveikas tuo buvo visiškai įsitikinęs, bet vietoj Budejovicų apylinkių jis pa- 
matė Milevsko kaimelį. Ir, nekeisdamas krypties, pasileido toliau, nes joks 
Milevskas negali sukliudyti šauniajam kareiviui galų gale nusigauti į Bude- 
jovicus. 

Taip, praslinkus šiek tiek laiko, Šveikas atsidūrė Kvetovo rajone, į vakarus 
nuo Milevsko. Jis išsėmė visas kareiviškų Žygio dainų atsargas ir, 
artindamasis prie Kvetovo, buvo priverstas kartoti savo repertuarą iš pradžių: 


Kai į žygį mes išjojom, 
Mergužėlės ašarojo... 


Pakeliui iš Kvetovo į Vražą Šveiką, vis tebeinantį į vakarus, užkalbino 
senutė, grįžtanti iš bažnyčios: 

— Gera diena, kareivėli. Kur keliaujate? 

— Einu, močiute, į pulką, į Budejovicus, traukiu į karą. 

— Dievuliau tu mano, betgi jūs, kareivėli, ne taip einate!- išsigando senu- 
tė. - Šitaip jūs nė per visą savo amžių ten nenueisite. Šis kelias eina per 
Vražą į Klavotus. 

— Aš manau, kad Žmogus su galva ir iš Klavotų pateks į Budejovicus, — 
pagarbiai atsakė Šveikas.- Tiesa, pasivaikščiojimas nemenkas, ypač žmogui, 
skubančiam į savo pulką ir nerimaujančiam, kad, nepaisant visų pastangų 
atvykti laiku, kartais neišeitų koks nesmagumas. 

— Buvo pas mus irgi vienas toks nutrūktgalvis,- atsiduso senutė. - Pavarde 
"Toničekas Mašekas. Teko jam važiuoti į Pilzeną apsaugon. Mano dukterėčiai 
jis gimė. Taigi... Na, išvažiavo, vadinasi. O po savaitės žandarai jau ėmė jo 
ieškoti. Vadinasi, iki pulko nenuvažiavo. O dar po savaitės parsirado namo. 
Su paprastais drabužiais, ne kariškais. „Atostogų - sako, parvykau". Seniūnas 
— pas žandarus, o tie jį iš tų atostogų ištempė... Jau ir laiškutį nuo jo iš 
fronto gavo, kad sužeistas, be kojos likęs. 

Senutė su užuojauta žvelgė į Šveiką: 

— Ana, tame miškely, kol kas, kareivėli, pasėdėkite, aš bulvienės atnešiu, 
nuo jos apšilsite. O mūsų troba iš čia matyt, kaip tik už miškelio, dešinėn. 
Per mūsų kaimą į Vražą verčiau neikite, žandarai pas mus kaip čiurliai 
šmižinėja. Tiesiog per miškelį eikite į Malčino kaimą. Čižovą aplenkite - 


žandarai tenai kailialupiai: dizenterus gaudo. Per Sadlecą eikite - nebijo- 
kite. Ten žandaras geras, kiekvieną leis per kaimą eiti. Raštus juk turite? 

— Neturiu, močiute. 

— Jei taip, geriau ir ten neužsukite. Eikite pro Radomyšlį. Tiktai žiūrė- 
kite, stenkitės tenai pataikyti vakare —- žandarai tada smuklėje lindi. 
Žemutinėj gatvėj už Florijono pamatysit tokį namuką, iš pažemių mėlynai 
nudažytą. Tai tenai paklauskite šeimininko, Melicharkos. Jis mano brolis. 
Pasveikinkit jį nuo manęs, o jis parodys, kaip nukeliauti į tuos Budejovicus. 

Miškely Šveikas laukė daugiau kaip pusę valandos. Paskui, kol jis šildėsi 
bulviene, atnešta puode. kad neatauštų. senutė ištraukė iš ryšulėlio riekelę 
duonos ir gabalą lašinių, subruko viską Šveikui į kišenes. peržegnojo jį ir 
pasakė, kad turinti ten du anūkus. Paskui ji dar kartą smulkiai pakartojo, 
per kokius kaimus jam eiti, o kuriuos aplenkti: pagaliau išsiėmė iš sijono 
kišenės kroną ir padavė ją Šveikui, kad Malčine jis nusipirktų degtinės 
kelionei, nes nuo ten ligi Radomyšlio dar esąs gerokas galas. 

Senutės patartas, Šveikas aplenkdamas Čižovą, pasuko į Radomyšlį, į 
rytus ir nusprendė, kad į Budejovicus turįs patekti iš bet kurios pasaulio 
šalies. 

Malčine jam atsirado bendrakeleivis, senis muzikantas. Šveikas jį užti- 
ko smuklėje, kur, prieš išsirengdamas tolimesnėn kelionėn į Radomyšlį, 
pirkosi degtinės. 

Muzikantas Šveiką palaikė dezertyru ir patarė jam eiti drauge į Horaž- 
dovicus, ten jis turįs ištekėjusią dukterį, kurios vyras taip pat dezertyras. 

Iš visa ko sprendžiant, muzikantas Malčine buvo truktelėjęs pervirš. 

— Vyrą jinai štai jau pora mėnesių tvarte slepia. Ir tave tuo žygiu paslėps,- 
įkalbinėjo jis Šveiką. - Tupėsite tenai ligi karo pabaigos. Dviem nebus 
nuobodu. 

O kai Šveikas muzikanto pasiūlymą mandagiai atmetė, tas supyko ir 
pasuko kairėn, per laukus, pagrasinęs Šveikui, kad einąs į Čižovą pranešti 
apie jį žandarams. 

Vakare Šveikas atėjo į Radomyšlį ir žemutinėj gatvėj už Florijono, da- 
žytam namuke, surado šeimininką Melicharką. Kai Šveikas jį pasveikino jo 
sesers iš Vražo vardu, tai jam nepadarė jokio įspūdžio. Melicharka visą 
laiką reikalavo, kad Šveikas parodytų savo dokumentus. Tai buvo seno raugo 
žmogus. Jis daugiau apie nieką nekalbėjo kaip tik apie plėšikus, valkatas ir 
vagis, kurių daug bastąsi po visą Pyseko kraštą. 

— Vengia karo tarnybos. Kariauti mat jie nenori, tai ir bastosi po visą kraštą, 
vagia. ką galėdami,- reikšmingai kalbėjo, žiūrėdamas Šveikui į akis. - O 
kiekvienas atrodo toks nekaltas, tartum ligi penkių suskaičiuoti nemokėtų... 
Tiesa mat akis bado, - pridūrė jis, matydamas, kad Šveikas kyla nuo suolo. Jei 
žmogus turėtų gryną sąžinę, parodytų savo dokumentus. O jeigu neturi jų... 

— Tai lik sveikas, tėvai... 

— Keliauk sau sveikas! Kvailių ieškote... 

Ir dar ilgai, Šveikui jau bežingsniuojant tamsų vidurnaktį, senis nesi- 
liovė murmėjęs: 

— Eina, girdi, į Budejovicus, į pulką. Iš Taboro, girdi! O eina, sukčius, 
pirmiau į Horaždovicus, o iš ten - į Pyseką. Juk tai kelionė aplink pasaulį! 

Šveikas keliavo kiaurą naktį ir tiktai netoli Putimo laukuose užtiko kūgį 
šiaudų. Jis pasipešė jų glėbį ir staiga virš savo galvos išgirdo balsą: 

— Kokio pulko? Kur keliauji? 

— Devyniasdešimt pirmojo, einu į Budejovicus. 

— O ko tu ten nematei? 

— Ten mano vyresnysis leitenantas. 

Pasigirdo juokas. Juokėsi ne vienas žmogus, juokėsi net trejetas. 

Kai nutilo, Šveikas paklausė, kokio jie pulko. Pasirodė, kad du trisde- 
šimt penktojo, o vienas iš artilerijos, taip pat iš Budejovicų. Trisdešimt penk- 
tojo pulko vyrai paspruko iš žygio bataliono vykdami į frontą maždaug prieš 
mėnesį, o artileristas pabėgęs nuo pačios mobilizacijos. Jis buvo Putimo 
valstietis, ir kūgis priklausė jam. Nakvoja jis visada kūgyje, o vakar aplankė 
girioje tuos du iš trisdešimt penktojo pulko ir atsivadino juos į kūgį. 

Visi trys tikėjosi, kad karas po kokio mėnesio kito baigsis. Jie buvo 
įsitikinę, kad rusai jau už Budapešto ir tuoj užims Moraviją. Putime visi 
apie tai ir tekalba. Rytoj prieš švintant artileristo motina turi atnešti valgyti, 
O paskui vyrai iš trisdešimt penktojo pulko pakils kelionėn, į Strakonicus: 
vieno iš jų tenai teta. Ji turi už Sušicos pažįstamą, o tas kalnuose laikąs 
lentpjūvę, kur bus galima visiškai saugiai pasislėpti. 

— Ei tu, iš devyniasdešimt pirmojo, jeigu nori, einam drauge,- pasiūlė jie 
Šveikui.- Tegu lenda uodegon tas tavo vyresnysis leitenantas. 

— Ne, tas taip lengvai neišdegs,- atsakė Šveikas ir įsikasė į šiaudus. 

Rytą pabudęs, Šveikas jau nieko neberado. Kažkas (matyt, artileristas) 
buvo padėjęs prie Šveiko kojų riekę duonos kelionei. 

Šveikas ėjo miškais. Netoli Štekno jis susidūrė su valkata, kuris jį sutiko 
kaip seną bičiulį ir pavaišino gurkšniu degtinės. 

— Su šitokiomis drapankšėmis neik. Kad tavo mundiruotė tavęs kartais 
neįklampintų, - mokė valkata Šveiką. - Dabar visur pilna žandarų ir elgetauti 
su tokiais drabužiais netinka. Dabar žandarai mūsų negaudo, kimba prie 
tokių kaip jūs, teieško vien dezertyrų. 

„Tik jūsų ir ieško", - pakartojo jis taip tvirtai, kad Šveikas ryžosi apie 
devyniasdešimt pirmąjį pulką geriau nė neužsiminti. Tegul jį laiko, kuo nori. 
Kam blaškyti puikaus senio iliuzijas? 

— Kur dabar taikai? - paklausė valkata po valandėlės, kada abudu 
užsirūkė pypkes ir neskubėdami apsuko kaimą. 

- Į Budejovicus. 

— Dangaus Karaliene! - išsigando elgeta. - Tave vienu akies mirksniu 
sučiups. Nespėsi nė kvėptelėti. Civilinių drapankšių tau reikia, ir kuo la- 
biau apdriskusių. Teks tau pasidaryti raišam... Na, bet nesibijok. Einam per 
Strakonicus, Volynių Dubą, ir teraunie mane velniai, jeigu mes nepra- 
simanysim kokių nors civilinių drapankšių. Strakonicuose dar daug dorų 
kvailių, kurie, pasitaiko, neužrakina nakčiai durų, o dieną ten išvis niekas 
nerakina. Nueis kas nors dabar, žiemą, pas kaimyną pasiplepėti - štai tau ir 
civiliniai drabužiai. Ar daug tau reikia? Batus turi... Taigi, ką nors užsime- 
si... Milinė sena? 

- Sena. 

— Galima palikti. Kaimuose visi su milinėmis. Reikia kelnių ir švarkiu- 
ko. Kai susirasime civilines drapankšes, šitas kelnes ir palaidinę bus galima 
parduoti žydui Tdermanui Vodnianuose. Jis supirkinėja valdiškus daiktus, 
o paskui juos pardavinėja po kaimus... Šiandien einam į Strakonicus. Nuo 
čia keturios valandos pėstute ligi senosios Švarcenbergo avidės,- dėstė jisai 
savo planą.- Ten aš turiu pažįstamą senį, skerdžių. Pernakvosime pas jį, o 
rytą judinsimės į Strakonicus ir nudžiausim kur nors drapankšes. 

Avidėje Šveikas susipažino su simpatišku seneliu, kuris dar atsiminė savo 
senolio pasakojimus apie prancūzų žygius. Skerdžius buvo dvidešimčia metų 
senesnis už valkatą, todėl jį, kaip ir Šveiką, vadino vaikinuku. 

— Taigi mat, vaikinai, - ėmė pasakoti senukas visiems susėdus aplink 
krosnį, ant kurios virė neluptos bulvės.- Tais laikais mano senelis, kaip štai 
ir šis tavo kareivis, dezertyravo. Vis dėlto Vodnianuose jį pagavo ir taip 
prilupo, kad iš pasturgalio tik skutai lakstė. Jam dar pasisekė. O štai Jarešo 
sūnų, senojo sargo senelį iš Ražicų, kurie netoli Protivinų, už pabėgimą 

Pyseke sušaudė. Prieš sušaudydami, pervarė jį per rikiuotę ir įkrėtė šešis 
šimtus lazdų, tad mirtis jam buvo vien palaima ir išsigelbėjimas. O tu kada 
pasprukai?- kreipėsi jis ašarotomis akimis į Šveiką. 

— Tik perėjęs per komisiją, kai mus nuvedė į kareivines, - atsakė Šveikas, 
suprasdamas, kad negalima prieš senį žeminti munduro garbės. 

— Per tvorą perlipai, ar ką?- smalsiai paklausė skerdžius, matyt, prisiminęs 
savo senelio pasakojimą, kaip tas lipęs per sieną. 

— Kitaip nebuvo galima, tėvuk. 

— Sargyba, reik manyt, buvo didelė ir šaudė? 

- Šaudė, tėvuk. 

— O kur dabar trauki? 

- Štai išsikraustė iš proto. Per jėgą veržiasi į Budejovicus! - už Šveiką 
atsakė valkata.- Suprantama, žmogus jaunas, be proto, tai ir lenda pats į 
pražūtį. Teks paimti jį į mokslus. Nudžiausim kokias nors drapankšes, ir 
tada viskas eis kaip iš pypkės! Kaip nors iki pavasario pravaikščiosim, o 
tada eisim pas valstiečius dirbti. Šiais metais žmonių trūks. Badas. Visus 
valkatas, sako, suvarys į laukų darbus. Geriau, aš manau, eiti savo valia. 
Žmonių, sako, bus mažai. Visus išmuš. 

— Manai, kad šiais metais nesibaigs? - paklausė skerdžius. - Ir teisingai. 
Daug karų yra buvę. Napoleono, paskui, kaip mums pasakodavo, švedų 
karai, septynerių metų karai. Patys žmonės šiuos karus užsitraukė. Ir iš 
tikrųjų: Viešpats Dievas negalėjo ilgiau Žiūrėti, kaip jie visi išpuiko. Jau 
aviena pasidarė žmonėms neskani, jau ir jos nebenorėjo ryti! Kadaise, būda- 
vo, pas mane kone miniomis eidavo, kad aš jiems iš po skverno ėriuką 
parduočiau, o pastaraisiais metais duok jiems vien kiaulieną ir paukštieną, 
ir ne bet kaip, o su sviestu, su taukais. Dievą mat ir užrūstino begalinė žmonių 
puikybė. Reiks vėl balandas virti kaip per Napoleono karus, tada atgaus 
protą. O mūsų ponai stačiai iš nutukimo šėlsta. Senasis kunigaikštis 
Švarcenbergas važinėja vien šarabanu, o jaunasis kunigaikštis, snarglius, 
viską aplinkui savo automobiliu pasmardino. Palauk, Viešpats Dievas išdirbs 
tau snukį benzinu. 

Puode su bulvėmis kunkuliavo vanduo. Senasis skerdžius patylėjęs pra- 
našiškai prabilo: 

- Šito karo jo didenybė imperatorius nelaimės. Kokia čia gali būti gy- 
ventojų dvasia, jei valdovas nevainikuotas*!, kaip sako mokytojas iš Stra- 
konicų. Dabar jis gali, kaip sakoma, tepti lūpas kiek tinkamas. Jau jeigu tu, 
senas sukčiau, pažadėjai vainikuotis, tai ir turėjai žodžio laikytis! 

— Galbūt jis dabar kaip nors suregs šitą? — tarė valkata. 

— Dabar, vaikinuk, kiekvienam dėl to tik nusičiaudėti, - karščiavosi 
skerdžius. - Pabūk tik tenai, kai žmonės susirenka žemai, Skočicuose. 
Kiekvieno kas nors iš artimųjų kare. Tu paklausytum, ką jie kalba! Po karo, 
girdi, būsianti laisvė, nebūsią ponų dvarų, o iš karalių ir kunigaikščių turtą 
atimsią. Kažkokį Koržinskį už tokias kalbas žandarai jau sučiupo: nekurs- 
tyk mat. Dabar žandarai ką nori, tą daro. 

— Ir seniau taip buvo,- tarė valkata. - Atsimenu, Kladne buvo toks 
žandarų rotmistras Roteris. Įsigeidė jisai išmokyti tuos, kaip čia juos, policijos 
šunis, vilkų veislės, kurie viską gali jums išuostinėti, kai įgunda. Ir turėjo 
rotmistras Kladne šitų šuniškų auklėtinių pilną užpakalį. Šitiems šunims jis 
pastatė atskirą namuką; gyveno jie tenai kaip grafo vaikai. Užėjo rotmistrui 
į galvą su šitais šunimis atlikti bandymą, ir kaip tik ant mūsų vargšų 
keliauninkų galvų. Na, išleido įsakymą visoje Kladno apygardoje, kad 
žandarai sugaudytų valkatas ir atsiųstų juos tiesiog pas jį. Patyręs apie tai, 
aš sprukau iš Lano; neriu giliau į mišką, bet kur tau! Dar nepriėjęs miškelio, 
į kurį taikiau, buvau sugriebtas ir nuvestas pas poną rotmistrą. Dievulėliau 
tu mano! Jūs nė įsivaizduoti negalite, kiek kančių patyriau aš nuo tų šunų! 
Iš pradžių leido visiems šunims mane apuostinėti, paskui liepė lipti laiptais 
ir, kai aš jau buvau kone viršuj, paleido man iš paskos Žvėrėną, o jis... bjau- 
rybė! - nulaipino mane žemėn, užšoko ant manęs, ėmė urgzti ir šiepti dantis 
prieš pat mano nosį. Paskui šitą bjaurybę nuvedė, o man liepė pasislėpti ir 
sakė, kad galiu eiti, kur noriu. Aš patraukiau į Kačakų slėnį, į mišką, ir 
pasislėpiau dauboje. Nė pusės valandos nepraėjo, kaip pakyšt - atsirado du 
vilkšuniai ir patiesė mane ant žemės, o kolei vienas laikė už gerklės, kitas 
nubėgo į Kladną. Po valandos atlapatavo pats ponas rotmistras Roteris su 
žandarais, nuvijo šunis, o man davė penkinę ir leido kiauras dvi dienas 
Kladno apygardoje elgetauti. Velniop!- aš pasileidau į Berounkos pusę, 
tartum po manimi būtų žemė degusi, ir daugiau į Kladną nė kojos nekėliau. 
Visa mūsų kompanija šitų vietų vengia, nes rotmistras Roteris su visais savo 
bandymus atlikinėjo... Bet kaip jis mylėjo šituos šunis! Žandarų daliniuose 
buvo pasakojama, kad jeigu rotmistras revizuodamas pamatys kur vilkšunį, 
ten jau nebeinspektuoja, o iš džiaugsmo ima traukti su vachmistru degtinę. 

Skerdžius išėmė iš puodo bulves ir įpylė visiems į vieną dubenį rūgusio 
avių pieno. Valkata toliau pasakojo savo atsiminimus, kaip žandarai savo 
valdžią rodydavo: 

— Lipnice prie pat pilies gyveno žandarų vachmistras, butą jis turėjo 
pačioje žandarmerijos nuovadoje. O aš, senas kvailys, maniau, kad Žan- 
darmerijos skyrius visuomet turįs būti matomoje vietoje, aikštėje arba kur 
nors panašiai, tik jokiu būdu ne atkampiam skersgatvy. Einu vieną kartą 
per namus miesto pakraštyje. Į iškabas nė nežiūriu. Namas po namo, taip ir 
einu. Pagaliau viename name atidarau duris antrame aukšte ir pranešu apie 
save kaip pridera: „Duokite vardan Kristaus vargingam keliautojui..." Broleli 
tu mano! Kojas man pakirto: žiūriu - žandarmerijos nuovada! Pasieniais 
tik šautuvai, ant stalo nukryžiuotasis; ant spintos rejestrai; jo didenybė 
imperatorius kabo virš stalo, tiesiog akis į mane įsmeigęs. Nespėjau nė žodžio 
vaptelti, prišoko prie manęs vachmistras ir ka-ad rėš! Nusiritau nuo visų 
laiptų ir neatsigręždamas nulėkiau iki pačių Keižlicų. Štai, brolau, kokios 
jų teisės! 

Visi ėmėsi valgio ir prikūrentoje trobelėje greitai sugulė ant suolų 
miegoti. 

Vidurnaktį Šveikas atsikėlė, tyliai apsirengė ir išėjo. Rytuose tekėjo 
mėnulis, ir blyškioje jo šviesoje Šveikas patraukė į rytus, pats sau kartodamas: 
„Negali būti, kad aš nepakliūčiau į Budejovicus!" 

Išėjęs iš miško, Šveikas dešinėje pamatė kažkokį miestą, todėl pasuko į 
šiaurę, paskui vėl į pietus ir vėl priėjo kažkokį miestą. (Tai buvo Vodnianai.) 
Šveikas pasuko per pievas, ir pirmieji saulės spinduliai jį pasveikino netoli 
nuo Protivino, atšlaitėse. 

- Pirmyn! - sukomandavo patsai sau šaunusis kareivis Šveikas.- Pareiga 
šaukia. Aš privalau pataikyti į Budejovicus. 

Tačiau nelaimė, Šveiko kojos, užuot žengusios nuo Protivino į pietus — 
Budejovicų link, pasuko į šiaurę - Pyseko link. 

Artėjant vidurdieniui, jis išvydo kaimelį. Leisdamasis nuo kalvelės, 
Šveikas pamanė: „Toliau taip nieko nebus. Pasiklausiu bent, kaip eiti į 
Budejovicus"'. 

Įėjęs į kaimą, Šveikas stebėdamasis pamatė netoli galinės pirkios prie 
stulpo užrašą „Putimo valsčius". 

„Še tau, boba, ir devintinės! - pamanė Šveikas, - vėl pakliuvau į Putimą. 
Juk čia kūgyje nakvojau"'. 

Ilgiau stebėtis jam neteko. Iš baltai dažyto namuko, prie kurio puikavosi 
„višta“ (taip buvo vadinamas erelis - valstybės herbas), išėjo žandaras, tarsi 
voras į medžioklę. 

Žandaras priėjo tiesiai prie Šveiko ir tik paklausė: 

— Į kur? 

— Į Budejovicus, į savo pulką. 

Žandaras sarkastiškai nusišypsojo: 

— O pats eina iš Budejovicų! Jūsų Budejovicai užpakaly likosi. 

Ir nusitempė Šveiką žandarmerijon. 

Putimo žandarmerijos vachmistras buvo žinomas visoje apygardoje tuo, 
kad veikė greitai ir taktiškai. Jis niekados neplūsdavo sulaikytųjų ar 
areštuotųjų, bet juos taip sumaniai kryžmiškai imdavosi kvosti, kad ir nekal- 
tas prisipažindavo. Tam jis pasikviesdavo du žandarus, ir kryžminę kovą 
visuomet lydėdavo viso žandarmerijos personalo pašaipos. 

— Kriminalistika yra menas būti gudriam ir drauge lipšniam.- visada 
sakydavo savo pavaldiniams vachmistras.- Rėkti kad ir ant bet ko - tuščias 
dalykas. Su kaltinamaisiais ir įtariamaisiais turime elgtis mandagiai ir 
švelniai, bet drauge reikia stengtis juos paskandinti klausimų sraute. 

— Taigi sveikinu jus. kareivėli, - pasakė žandarų vachmistras Šveikui. - 
Prisėskite, kelionėje, reik manyti, nuvargote. Papasakokite gi mums, kur 
jūs einate. 

Šveikas pakartojo, kad einąs į Česke Budejovicus, į savo pulką. 

— Jūs, matyt, išklydote iš kelio,- su švelnia pašaipa tarė vachmistras.- 
Matot, jūs einate kaip tik iš Česke Budejovicų, tą aš galiu jums lengvai 
įrodyti. Ties jumis kabo Čekijos žemėlapis. Pažvelkite: į pietus nuo mūsų 
yra Protivinas, dar labiau į pietus nuo Protivino - Glubokojė, o dar toliau — 
Česke Budejovicai. Gal jūs einate ne į Budejovicus, o iš Budejovicų? 
Vachmistras maloniai pasižiūrėjo į Šveiką. 

Šis ramiai ir oriai atsakė: 

— O vis dėlto aš einu į Budejovicus. 

Tas buvo pasakyta tvirčiau negu Galilėjaus „O vis dėlto ji sukasi!"', nes 
Galilėjus, be abejo, savo posakį ištarė būdamas labai įsikarščiavęs. 

- Žinote ką, kareivėli! - vis taip pat maloniai kalbėjo vachmistras. — 
Turiu jus įspėti (ir jūs patys galų gale padarysite tokią išvadą), kad, viską 
neigiant, jums pačiam bus sunku nuoširdžiai prisipažinti. 

- Jūs visiškai teisus, - tarė Šveikas.- Viską neigiant man pačiam bus 
sunku nuoširdžiai prisipažinti — ir priešingai. 

— Taigi jūs pats, kareivėli, jau pradedate su manimi sutikti. Papasakokite 
man atvirai, iš kur jūs išėjote, kada pasukote į savo Budejovicus. Sakau 
„Savo“, nes, matyt, egzistuoja dar kažkokie kiti Budejovicai, kurie yra kažkur 
į šiaurę nuo Putimo ir ligi šiol dar nenurodyti nė jokiame žemėlapy. 

— Aš išėjau iš Taboro. 

— O kąjjūs veikėte Tabore? 

— Laukiau traukinio į Budejovicus. 

— O kodėl jūs nevažiavote į Budejovicus traukiniu? 

— Nebuvo bilieto. 

— O kodėl jums nedavė karinio pažymėjimo nemokamai važiuoti? 

— Todėl, kad aš neturėjau jokių dokumentų. 

— Aha, taip! —- pergalingai pasakė vachmistras vienam iš žandarų. — 
Vaikinas ne toks kvailas, kaip atrodė. Ima mėtyti pėdas. 

Vachmistras pradėjo iš naujo, lyg būtų nenugirdęs paskutinių žodžių apie 
dokumentus: 

— Taigi jūs išėjote iš Taboro. Kurgi jūs ėjote? 

- Į Česke Budejovicus. 

Vachmistro veidas pasidarė truputį griežtesnis. Jo žvilgsnis nukrypo į 
žemėlapį: 

— Ar galite mums parodyti žemėlapyje, kaip jūs ėjote į Budejovicus? 

— Visų vietų aš neatsimenu. Tik atsimenu, kad Putime jau esu kartą buvęs. 

Visi čia esantys žandarai susižvalgė. Vachmistras kvotė toliau: 

— Vadinasi, jūs buvote Taboro stotyje? Ką jūs turite kišenėse? Viską 
išimkite. 

Šveikui iš pagrindų iškračius savo kišenes ir nieko daugiau ten neradus, 
tik pypkę ir degtukus, vachmistras paklausė: 

— Sakykite, kodėl jūs visiškai nieko neturite? 

— Kad man nieko nė nereikia. 

— Nagi, sakykite! - atsiduso vachmistras.- Na, ir kankynė su jumis!.. Jūs 
sakėte, kad jau vieną kartą Putime esate buvęs. Ką jūs tada veikėte? 

— Aš praėjau pro šalį į Budejovicus. 

— Matot, kaip jūs painiojate. Jūs sakote, kad ėjote į Budejovicus, o tuo 
tarpu mes jums įrodėme, kad jūs einate priešinga kryptimi - iš Budejovicų. 

— Matyt, aš apsukau ratą. 

Vachmistras ir visas žandarmerijos personalas labai reikšmingai 
susižvalgė. 

— Šitas jūsų sukimas ratu verčia manyti, kad jūs tiesiog slankiojate po 
mūsų apygardą. Kaip ilgai jūs išbuvote Taboro stotyje? 

— Ligi išeinant paskutiniam traukiniui į Budejovicus. 

- O kąjjūs ten veikėte? 

— Kalbėjausi su kareiviais. 

Vachmistras vėl itin reikšmingai pažvelgė į aplink jį esantį personalą. 

— O apie ką, pavyzdžiui, jūs su jais kalbėjotės? Ko klausinėjote? 

— Klausinėjau, kurio pulko ir kur važiuoja. 

— Puiku. O ar neklausinėjote kartais, kiek, pavyzdžiui, pulke durtuvų ir 
kokia jo vidinė struktūra? 

— Neklausinėjau. Seniai pats atmintinai Žinau. 

- Vadinasi, jūs esate puikiai informuotas apie vidinę mūsų kariuomenės 
struktūrą? 

- Žinoma, ponas vachmistre. 

Dabar vachmistras paleido paskutinį kozirį, pergalingai apžvelgdamas 
savo žandarus: 

— Ar mokate rusiškai? 

— Ne. 

Vachmistras linktelėjo galvą savo padėjėjui, ir abudu išėjo Į gretimą 
kambarį. Čia susijaudinęs dėl savo pergalės, trindamas rankas, jis karštai 
prabilo: 

— Na, girdėjote? Jis nemokas rusiškai! Vaikinas, matyt, perėjęs ugnį ir 
vandenį. Viską prisipažino, bet tai, kas svarbiausia, neigia. Rytoj pat 
siunčiame jį į apygardą, į Pyseką. Kriminalistika - tai menas būti gudriam ir 
drauge lipšniam. Matėte, kaip aš jį paskandinau klausimų sraute? Ir kas 
būtų galėjęs pamanyti! Pažiūrėti - kvailiukas, bet su tokiais tipais reikia itin 
sumaniai dirbti. Uždarykite jį kol kas, o aš einu surašyti protokolo. 

Ir su kandžia šypsena žandarų vachmistras iki vakaro kūrė protokolą, 
kurio kiekvieną posakį puošė žodis „Spionageverdūchtig'*. 

Kuo toliau žandarų vachmistras rašė protokolą. tuo aiškesnė jam darėsi 
situacija. Kai žodžiais „So melde ich gehorsam, wird den feindlichen Offizier 
heutigen Tages nach Bezirksgendarmerienkommando Pisek ūberliefert" ** baigė 
protokolą, parašytą keista kanceliarine vokiečių kalba, jis nusišypsojo, 
žvilgtelėjęs į savo kūrinį, ir pašaukė padėjėja: 

— Ar davėte šitam priešo karininkui valgyti? 


* „Įtariamas šnipinėjimu" (vok. ). 
** „Nuolankiausiai pranešu, kad priešo karininkas dar šiandien bus išsiųstas į Pyseko 
miesto žandarmerijos apygardos valdybą“ (vok. J. 

— Pagal jūsų įsakymą, ponas vachmistre, pietūs duodami tiktai tiems, 
kurie buvo kvočiami ligi dvyliktos valandos dienos. 

— Taip, bet šiuo atveju mes turime reikalą su didžiule išimtimi, - svariai 
tarė vachmistras.- Prieš mūsų akis vienas iš aukščiausių rangų, greičiausiai 
generalinio štabo karininkas. Patys suprantate, kad rusai nesiųs kokio nors 
grandinio. Įsakykite iš „Katino“ smuklės parnešti jam pietų. Jei pietų jau 
nėra, tegul išverda jam ką nors atskirai. Paskui tegul išverda arbatos su 
romu ir atsiunčia čia. Ir nesakyti - kam. Iš viso niekam nė neužsiminkit, ko 
mes sulaikėme. Tai karinė paslaptis. Ką jis veikia? 

— Prašė tabako ir sėdi budėtojo kambary. Visiškai čia ramus, tartum 
namuose. Pas jus, sako, šilta, ir krosnis jūsų nerūksta. Man, sako, čia labai 
patinka. Jeigu, sako, krosnis ims rūkti, tai jūs, girdi, pašaukite kaminkrėtį 
išvalyti kamino. Bet, sako, tegul išvalo jį pavakare, o jokiu būdu ne tada, kai 
saulutė būna virš kamino. 

— Gudrus padarėlis,- kupinu susižavėjimo balsu tarė vachmistras. — 
Apsimeta, tarsi jis čia būtų niekuo dėtas. O juk žino, kad bus sušaudytas. 
Tokius žmones reikia gerbti, nors jie ir priešai. Juk žmogus į tikrą mirtį 
eina. Nežinau, ar kas nors iš mūsiškių galėtų taip elgtis. Kiekvienas iš mūsų 
juo dėtas, manau, krūpteltų, pasiduotų silpnumui. O jisai sėdi sau ramus: 
„Pas jus čia šilta, ir krosnis nerūksta..." Štai, viršininke, charakteris! Toks 
žmogus privalo turėti plieninius nervus, būti kupinas entuziazmo, pasi- 
aukojimo ir tvirtumo. Jeigu mūsų Austrijoje visi trykštų tokiu entuziazmu!.. 
Bet nekalbėsim apie tai. Ir pas mus, beje, esama tokių entuziastų. Turbūt 
skaitėte „Nacionalinėje politikoje" apie artilerijos leitenantą Bergerį, kuris 
įsilipo į aukštą eglę ir ten įrengė stebėjimo punktą. Kai mūsiškiai pasitrau- 
kė, jis jau nebegalėjo išlipti, nes būtų patekęs į nelaisvę, ir ėmė laukti, kol 
mūsiškiai vėl atstums priešą; laukė ištisas dvi savaites ir sulaukė. Ištisas dvi 
savaites ištupėjo medyje, o kad nenumirtų iš bado, apgraužė visą eglės 
viršūnę: mito šakelėmis ir spygliais. Kai grįžo mūsiškiai, jis buvo taip nusil- 
pęs, kad nebepajėgė išsilaikyti medyje, iškrito ir negyvai užsimušė. Po mir- 
ties jį pagerbė aukso medaliu „Už narsumą“. - Ir vachmistras rimtai pridū- 
rė: - Taip, tai aš suprantu! Va, viršininke, tai pasiaukojimas, tai karžygiš- 
kumas! Na, užsikalbėjome čia mudu - eikite užsakyti jam pietų, 0 jį tuo 
tarpu atsiųskite pas mane. 

Sargybos viršininkas atvedė Šveiką, vachmistras bičiuliškai linktelėjo jam, 
parodydamas kėdę, ir pradėjo klausimu, ar turįs tėvus. 

— Neturiu. 

„Tuo geriau,- pamanė vachmistras, - bent nebus kam nelaimingojo 
apverkti". Jis pasižiūrėjo į geraširdišką Šveiko fizionomiją ir, plūstelėjus 
švelniems jausmams, paplekšnojo per petį, pasilenkė prie jo ir paklausė 
tėvišku balsu: 

— Na, o kaip j jums patinka mūsų Čekijoj? 

— Man Čekijoj visur gerai, - atsakė Šveikas. - Pakeliui man visur pasi- 
taikydavo puikių žmonių. 

Vachmistras pritardamas linktelėjo galvą: 

— Mūsų Žmonės geri, simpatingi. Kokios nors peštynės arba vagystė čia 
neturi reikšmės. Aš čia jau penkiolika metų ir, mano apskaičiavimais, 
kiekvienais metais įvyksta po tris ketvirtadalius žmogžudystės. 

— Kaipgi, tai ne visai užmuša? Nepribaigia?- paklausė Šveikas. 

— Na, ne taip, Per penkiolika metų mes susekėme iš viso vienuolika 
žmogžudysčių: penkios dėl grobimo, o kitos šešios šiaip sau... niekai. 

Vachmistras patylėjo, o paskui vėl pradėjo savo kvotos sistemą: 

— O kąjjūs rengėtės veikti Budejovicuose? 

- Įstoti į devyniasdešimt pirmąjį pulką. 

Vachmistras pasiuntė Šveiką atgal į budėtojo kambarį, o pats, kad 
neužmirštų, papildomai įrašė į savo raportą Pyseko apygardos žandarme- 
rijos valdybai: „Čekiškai kalba puikiausiai. Taikėsi Budejovicuose prasisk- 
verbti į devyniasdešimt pirmąjį pėstininkų pulką". 

Patenkintas surinktos medžiagos gausumu ir savo kvotos išvadų tikslu- 
mu, jis iš džiaugsmo trynėsi rankas. Atsiminė savo pirmtaką vachmistrą 
Biurgerį, kuris su sulaikytuoju net nesikalbėdavo ir nieko jo neklausinėdavo, 
O tučtuojau su trumpu raportu siųsdavo į apygardos teismą: „Remdamiesi 
žandarmerijos puskarininkio pranešimu, tokį štai areštavome už valkatavi- 
mą ir elgetavimą"'. Na, argi tai kvota? 

Patenkintas savimi, vachmistras nusišypsojo, žiūrėdamas į prirašytus sa- 
vo raporto puslapius, išsiėmė iš rašomojo stalo slaptąjį Prahos vyriausiosios 
žandarmerijos valdybos aplinkraštį su užrašu „Visiškai slaptai!" ir dar kartą 
ji perskaitė: 


„Griežčiausiai įsakoma visiems žandarmerijos skyriams bei pike- 
tams su ypatingu budrumu sekti per jų rajonus einančius asmenis. 
Mūsų kariuomenės pergrupavimas Rytų Galicijoje davė progą kai 
kurioms rusų dalims, perėjusioms Karpatus, užimti pozicijas Aust- 
rijos teritorijoje. Dėl to pakito fronto linijos; jos pasislinko giliau į 


235 Fronte 


vakarus nuo valstybės sienos. Susidariusi padėtis leido rusų žvalgams 
prasiskverbti giliai į krašto užnugarį, ypač į Sileziją ir Moraviją, iš 
kur, turimais slaptais duomenimis, nemažai rusų žvalgų prasiskver- 
bė į Čekiją. Nustatyta, kad tarp jų yra daug Rusijos čekų, rusų gene- 
ralinio štabo akademijos auklėtinių, kurie, puikiai mokėdami čekiškai, 
yra pavojingiausi žvalgai, nes gali varyti ir neabejotinai varys išda- 
vikišką propagandą tarp gyventojų čekų. Turėdama tai galvoj, Vy- 
riausioji žandarmerijos valdyba įsako sulaikyti visus įtariamus asme- 
nis ir sustiprinti budrumą ypač tose vietose, kur netoliese yra apy- 
gardos, kariniai punktai ir geležinkelio stotys, per kurias važiuoja 
kariniai ešelonai. Sulaikytuosius nedelsiant iškratyti ir po to pasiųsti 
aukštesnei instancijai". 


Žandarų vachmistras Flanderka vėl patenkintas nusišypsojo ir padėjo 
slaptąjį aplinkraštį į aplanką su užrašu „Slapti potvarkiai". 

Šitų potvarkių buvo daug. Juos ruošė Vidaus reikalų ir krašto apsaugos 
ministerija, kuriai ir priklausė žandarmerija. Prahos vyriausioji žandar- 
merijos valdyba juos vos spėjo spausdinti ir siuntinėti. 

Raštų aplanke buvo: 


Potvarkis apie vietos gyventojų nuotaikų stebėjimą. Nurodymai, 
kaip iš pokalbių su gyventojais nustatyti, kokią įtaką gyventojų 
galvosenai daro žinios iš karo lauko. 

Anketa apie vietos gyventojų požiūrį į karines paskolas ir aukų 
rinkliavas. 

Anketa apie vietinių savivaldybių narių ir inteligentijos nuotaikas. 

Potvarkis. Tučtuojau nustatyti, prie kurių politinių partijų šlyja 
vietos gyventojai ir kaip stiprios atskiros partijos. 

Potvarkis dėl vietinių politinių partijų lyderių, turinčių gyventojų 
pasitikėjimą, veiklos stebėjimo. 

Anketa. Kokie laikraščiai, žurnalai ir brošiūros gaunami nurodyto 
žandarmerijos skyriaus rajone. 

Instrukcija. Kaip nustatyti, su kuo palaiko ryšius asmenys, įtariami 
nelojalumu, ir kuo jų nelojalumas pasireiškia. 

Instrukcija. Kaip iš vietinių gyventojų verbuoti apmokamus 
skundikus ir informatorius. 

Instrukcija apie apmokamus iš vietos gyventojų agentus ir infor- 
matorius, įskaitytus į žandarmerijos skyrių tarnybą. 

Kiekvieną dieną atsirasdavo naujų instrukcijų, nurodymų, anketų ir 
potvarkių. Užverstas daugybe naujovių, kurios vis buvo Austrijos vidaus 
reikalų ministerijos oficialūs raštai ir anketos, vachmistras Flanderka 
siųsdavo stereotipines ataskaitas, kad pas jį viskas gerai ir kad vietos 
gyventojų lojalumas atitinka I a laipsnį. 

Gyventojų lojalumui nustatyti Austrijos vidaus reikalų ministerija nu- 
rodė tokius kategorijų laipsnius: | 


Ia Ib Ic 
II a II b II c 
II a III b III c 
IVa IVb IV c 


Romėniški skaičiai su raide „a“ reiškė valstybės išdaviką ir kilpą, su „b“- 
koncentracijos stovyklą, o su „c“ - ištirti ir uždaryti. 

Rašomajame žandarmerijos vachmistro stale buvo įvairiausių spausdin- 
tų potvarkių ir rejestrų. Vyriausybė norėjo žinoti, ką kiekvienas pilietis apie 
ją mano. 

Šitoji su kiekvienu paštu be perstojo plaukianti literatūra vachmistrą 
stūmė į neviltį. Kiekvieną kartą, pamačius pažįstamą paketą su antspaudu 
„tarnybinis“, jo širdis imdavo neramiai plakti. Naktį po ilgų mąstymų jis 
įsitikindavo, kad nesulauksiąs karo pabaigos, kad žandarmerijos valdyba 
atimsianti iš jo paskutinius proto trupinėlius ir kad jam neteksią pasidžiaugti 
Austrijos ginklo pergale, nes, atėjus tam laikui, jo galvoje trūksią keleto 
varžtelių. 

O žandarmerijos valdyba vis tebebombardavo jį paklausimais: kodėl 
ligi šiol neatsakyta į anketą Nr. 323455/21, kaip vykdoma instrukcija 
Nr. 88992/822, kokie praktiniai nurodymo Nr.123456/1922 rezultatai ir t.t. 

Labiausiai jį kamavo instrukcija apie apmokamų agentų ir informatorių 
iš vietos gyventojų verbavimą. Kai pasidarė aišku, kad iš tos vietos, kur 
prasideda Blata ir kur visi žmonės bukapročiai, nieko negalima užverbuoti, 
jam pagaliau dingtelėjo galvoj mintis priimti savo tarnybon kaimo pie- 
menuką, pramintą Pepiku šokėju. Tai buvo kretinas, ir jis, tuo vardu pa- 
šauktas, šokinėdavo. Nelaimingas, gamtos ir žmonių nuskriaustas išsigimėlis 
už menką valgį ir keletą auksinių per metus ganydavo viso kaimo bandą. 

Vachmistras liepė jį pašaukti ir tarė jam: 

— Ar žinai, Pepikai, kas yra „senis Dykinėtojas"? 

- M-m... 

— Nemikčiok. Atsimink, taip vadina jo didenybę imperatorių. Ar Žinai, 
kas yra jo didenybė imperatorius? 

— Jo didenybė impelatorius... 

— Puikiai, Pepikai. Tai atsimink: jeigu išgirsi, pietaudamas pas žmones. 
ką nors sakant apie jo didenybę imperatorių. kad jis galvijas arba ką nors 
panašiai, tučtuojau ateisi pas mane ir praneši. Už tai iš manęs gausi dvidešimt 
helerių. O jeigu išgirsi šnekant, jog karą mes pralaimėsim, vėl ateisi pas 
mane, supranti, pasakysi, kas taip sakė, ir vėl gausi dvidešimt helerių. Bet 
jei sužinosiu, kad tu ką nors nuslėpei, bus tau riesta. Suimsiu tave ir išsiųsiu 
į Pyseką. O dabar, na, pašok! - Pepikas pašoko, ir vachmistras parašė raportą 
į žandarmerijos apygardos valdybą, kad užverbavęs agentą. 

Kitą dieną pas vachmistrą atėjo dvasininkas ir pranešė jam kaip slaptą 
dalyką, kad rytą už kaimo sutikęs Pepiką šokėją ir tas jam pasakęs: „Tėveli, 
vakal ponas vachmistlas pasakojo, kad jo didenybė impelatolius yla galvijas 
il kad kalą mes plalaimėsim. Be-e... Op!" 

Po šito pasikalbėjimo su dvasininku vachmistras liepė piemenuką su- 
imti, o vėliau Hradčanų teismas už valstybės išdavimą jį nuteisė dvylika 

metų kalėti. Jis buvo apkaltintas pavojingomis bei išdavikiškomis piktada- 
rybėmis, kurstymu, jo didenybės įžeidimu ir daugybe kitų nusikaltimų 

Pepikas šokėjas teisme elgėsi kaip ganykloje arba lyg tarp kaimynų: ko 
nors paklausus, bliaudavo kaip ožka, o paskelbus sprendimą, suriko „Me-e!.. 
Op!" Už tai jis buvo nubaustas drausmine bausme: kietas guolis, vienutė ir 
tris dienas per savaitę tenkintis duona bei vandeniu. 

Nuo to laiko vachmistras nebeturėjo agentų ir buvo priverstas ganėdin- 
tis savo išsigalvotais agentais, aukštesnei instancijai pranešdamas išgalvotą 
vardą. Dėl to vachmistro mėnesinis uždarbis padidėdavo penkiasdešimčia 
kronų, kurias jis sąžiningai pragerdavo „Katinėlio“ smuklėje. Po dešimto 
bokalo jį paprastai ištikdavo tarnybinio uolumo priepuolis. Alus jo burnoje 
apkarsdavo, o iš kaimynų visuomet pasigirsdavo ta pati frazė: „Kažkodėl 
šiandien ponas vachmistras nelinksmas, lyg ne ta koja iš lovos išlipęs". Tada 
jis sliūkindavo sau namo, o jam išėjus kas nors tardavo: „Mūsiškiai, matyt, 
vėl Serbijoj gavo į kelnes, jei vachmistras šiandien toks nekalbus". 

O vachmistras namie tuo metu pildydavo vieną iš nesibaigiančių anketų: 

„Gyventojų nuotaikos - I a". 

Laukdamas revizijos ir kvotos, vachmistras dažnai kiauras naktis ne- 
miegodavo. Košmaro apimtam, vaidendavosi jam kilpa: rodos, priveda jį 
prie kartuvių ir paskutinę akimirką pats gynybos ministras, stovėdamas palei 
kartuves, šaukia jam iš apačios: „Vachmistre! O kur atsakymas į aplinkraštį 
Nr. 1789678/23792 xyz?" 

Visa tai buvo seniau, bet dabar! Dabar jam regėjosi, jog iš visų Žan- 
darmerijos skyriaus kampų skrido jam sveikinimai su dideliu laimėjimu. Ir 
žandarų vachmistras Flanderka visiškai aiškiai įsivaizdavo, kaip žandar- 
merijos apygardos valdybos viršininkas plekšnoja jam per petį ir sako: 
„Sveikinu jus, ponas vachmistre!" 

Vaizduotėje žandarų vachmistras piešė paveikslus, vieną už kitą Ža- 
vingesnius. Valdininkiškų jo smegenų vingiuose jau šmėkščiojo pasižy- 
mėjimai, paaukštinimai ir ilgai lauktas kriminalinių jo gabumų įvertinimas, 
atveriąs kelius karjerai. 

— Pietus gavote? 

— Parnešė jam rūkytos kiaulienos su kopūstais ir knedlikais. Sriubos jau 
nebuvo. Po pietų išgėrė stiklinę arbatos ir dar nori. 

— Duoti! - kilniaširdiškai leido vachmistras.- Kai atsigers, atveskite jį 
pas mane. 

Po pusės valandos puskarininkis atvedė Šveiką, sotų ir patenkintą kaip 
visada. 

— Na, kaip? Ar patiko pietūs? paklausė vachmistras. 

— Pietūs buvo pakenčiami, ponas vachmistre. Tik va kopūstų ne pro šalį 
būtų kiek daugiau. Bet ką jau darysi, aš žinau, kad manęs nelaukėte. 
Kiauliena gera, turbūt namie rūkyta, namie penėtos kiaulės. Ir arbata su 
romu nebloga buvo. 

Vachmistras pasižiūrėjo į Šveiką ir pradėjo: 

— Ar tiesa, kad Rusijoj daug arbatos geriama? O romo ten taip pat yra? 

— Romo visam pasauly yra, ponas vachmistre. 

„Pradeda išsisukinėti, - pamanė sau vachmistras. — Pirmiau reikėjo 
pagalvoti, ką kalbi". - Ir, intymiai pasilenkęs prie Šveiko, paklausė: 

— O gražių merginų Rusijoj daug? 

— Gražių merginų visam pasauly yra, ponas vachmistre. 

„Nori išsinarplioti", - nutarė vachmistras ir paklausė tiesiai: 

— Ką jūs ketinate veikti devyniasdešimt pirmajame pulke? 

— Su pulku žygiuoti į frontą. 

Vachmistras visai patenkintas pasižiūrėjo į Šveiką ir pamanė: „Teisingai! 
Tai geriausias būdas patekti į Rusiją". 

— Puiki idėja! - susižavėjęs tarė jis, stebėdamas, kokį įspūdį jo žodžiai 
daro Šveikui, tačiau iš jo veido nieko daugiau neišskaitė kaip tik ramumą. 

„Net akim žmogus nemirktelia, - pasibaisėjo širdies gilumoje 
vachmistras. - Na, ir ištvermė gi jų! Kad taip man jo vietoj, tai po tokių 
žodžių tuojau kinkos imtų virpėti". 

— Rytoj mes jus išsiųsim į Pyseką, - prabilo jis lyg ir netyčiom.- Ar esate 
kada nors buvęs Pyseke? 

— 1910 metais per imperatoriškuosius manevrus. 

Vachmistro veide sušvito smagi triumfo šypsena. Jis juto, kad jo kvotos 
sistema pranoko visus lūkesčius. 

- Jūs tenai buvote ligi manevrų pabaigos? 

— Suprantama, ponas vachmistre. Aš esu pėstininkas. 

Šveikas vis ramiai tebežiūrėjo į vachmistrą, o tas iš džiaugsmo kraipėsi 
ir negalėjo ilgiau susilaikyti neįrašęs to į raportą. Jis pasišaukė savo padėjėją 
ir įsakė išvesti Šveiką, o pats vėl sėdosi rašyti: 

„Jo planas buvo toksai: pralindęs į devyniasdešimt pirmojo pulko eiles, 
jis norėjo prašytis siunčiamas į frontą ir, pirmai progai pasitaikius, perbėgti 
į Rusiją, nes matė, kad kitaip dėl mūsų organų budrumo grįžti darosi 
neimanoma. Visiškai galimas dalykas, kad jam būtų pavykę sėkmingai 

įgyvendinti savo ketinimus, kadangi, kaip matyti iš jo parodymų, išgautų 
ilgos kryžminės kvotos būdu, jis dar 1910 metais kaip eilinis dalyvavo 
imperatoriškuosiuose manevruose Pyseko apylinkėse. Iš to matyti, kad savo 
tikslams įgyvendinti jis turi daug patirties ir priemonių. Leidžiu sau pažymėti, 
kad surinkta kaltinamoji medžiaga yra mano kryžminės kvotos sistemos 
rezultatas". 

Tarpduryje pasirodė puskarininkis: 

— Ponas vachmistre! Areštuotasis prašosi išeinamojon. 

— Užsimauti durtuvus! - sukomandavo vachmistras.- Arba ne, atveskite 
jį čia. 

- Jūs norite į išvietę? - meiliai paklausė Šveiką. - Ar čia nesislepia kas 
nors daugiau? 

— Ne, niekas, aš tik noriu atlikti didįjį reikalą, ponas vachmistre,- atsakė 
Šveikas. 

- Žiūrėkite, kad nebūtų ko nors kito,- reikšmingai pasakė vachmistras, 
prisisegdamas dėklą su revolveriu.- Aš eisiu su jumis. 

— Mano revolveris geras, - tarė jis Šveikui beeinant,- septyni šoviniai, 
nepriekaištingai tiksliai ima. 

Prieš išeinant į kiemą, jis pašaukė puskarininkį ir į ausį paliepė: 

— Užsimaukit durtuvą ir, kai jis įeis išvietėn, atsistokite iš kitos pusės. 
Kad kartais neprasiraustų pro išvietės duobę. 

Išvietė buvo maža medinė būdelė, liūdnai stypsanti vidury kiemo netoli 
mėšlo krūvos. Tai buvo išvietė veteranė, tenkinusi ištisų kartų poreikius. 
Dabar joje sėdėjo Šveikas ir viena ranka prilaikė durų virvutę. Pro užpakalinį 
langelį jam į pasturgalį žvelgė puskarininkis, bijodamas, kad kartais Švei- 
kas kaip nors neprasikastų. 

Ereliškos žandarų vachmistro akys buvo įsmigusios į duris, ir jis mąstė, 
į kurią koją šauti, jeigu Šveikas parodytų bent menkiausią ketinimą bėgti. 

Bet durys tyliai atsivėrė, ir iš išvietės išėjo ramus Šveikas. Jis pasiteiravo: 

— Ar ne per ilgai aš ten užtrukau? Neužlaikiau jūsų? 

— O, nė kiek, nė kiek, - atsakė vachmistras ir pamanė: „Kokie vis dėlto 
jie delikatūs, mandagūs. Juk Žino, kas jo laukia, bet lieka meilus. Mandagus 
ligi paskutinės akimirkos. Negi galėtų kas nors iš mūsų taip laikytis juo 
dėtas?" 

Vachmistras likosi sargybos būstinėje ir su Šveiku susėdo ant žandaro 
Rampos lovos. Šisai ėjo tarnybą ir ligi ryto turėjo aplankyti aplinkinius 
kaimus, bet šiuo metu sėdėjo Protivine, „Juodžio“ smuklėje, ir, lošdamas 
kortomis marijošių, įrodinėjo, kad Austrija turinti laimėti. 

Vachmistras užsirūkė, davė prisikimšti pypkę ir Šveikui, puskarininkis 
įmetė i krosnį anglių, ir žandarmerijos skyrius virto pačiu jaukiausiu kampe- 
liu pasaulyje, šiltu lizdeliu. Kaskart darėsi tamsiau. Užėjo naktis, draugiškų 
pašnekesių metas. 

Visi tylėjo. Vachmistras ilgai kažką svarstinėjo ir pagaliau kreipėsi į 
padėjėją: 

— Man regis, šnipus karti - neteisinga. Žmogus, aukojąsis iš pareigos, 
sakysim, savo tėvynei, vertas garbingos mirties nuo kulkos. Kaip jums rodosi? 

- Žinoma, geriau jį sušaudyti, o ne karti, - sutiko puskarininkis. - Pa- 
siųstų, pavyzdžiui, mus ir pasakytų: „Jūs privalote ištirti, kiek rusai kulkos- 
vaidininkų skyriuje turi kulkosvaidžių". Ką gi, persirengtume ir eitume. Ir 
už tai karti kaip banditą?! 

Puskarininkis taip įsismagino, kad pakilo ir pareiškė: 

— Aš už tai, kad jį reikia sušaudyti ir palaidoti su kariška pagarba! 

— Va čia ir kliūtis, - tarė Šveikas. - Jeigu vyrukas nekvailas, nagi įrodyk 
jo nusikaltimą. Niekada neįrodysi. 

- Įrodysi!' - ėmė karščiuotis vachmistras. - Jeigu csi gudrus ir turi savo 
ypatingą sistemą. Jūs patys tuo įsitikinsite. Įsitikinsite,- pakartojo jis ra- 

mesniu balsu, meiliai nusišypsodamas.- Sukis kaip nori — šitas numeris 
neišdegs. Ar teisingai kalbu? - kreipėsi jis į puskarininkį. 

Puskarininkis, su tuo sutikdamas, linktelėjo galvą ir išreiškė mintį, kad 
būna tokių, kurie aiškiai jau pralaimėję, bet gali apsimesti esą visiškai ramūs, 
nes tai jiems naudinga. Bet tas jam nepadės; kuo ramiau jis atrodo, tuo 
labiau jį tatai išduoda. 

— Jūs esate išėjęs mano mokyklą, puskarininki! —- didžiuodamasis pa- 
sakė vachmistras.- Ramumas - muilo burbulas, o apsimestinis ramumas — 
tai corpus delicti*. 

Ir, liovęsis dėstyti teoriją, jis kreipėsi į puskarininkį: 

— Ką čia sugalvojus vakarienei? 

— O į smuklę jūs šiandien neisite, ponas vachmistre? 

Šis klausimas vachmistrui prieš akis visu aštrumu iškėlė sudėtingą pro- 
blemą, reikalaujančią neatidėliotino sprendimo. 

O kas, jeigu areštuotasis, pasinaudodamas tuo, kad jo nėra, ims ir pabėgs? 
Puskarininkis, tiesa, žmogus patikimas ir atsargus, bet nuo jo kartą jau 
pabėgo du valkatos. (Iš tikrųjų atsitiko taip: puskarininkis nenorėjo su jais 
vilktis šaltyje iki Pyseko ir juos paleido laukuose, netoli Ražicų, dėl visa ko 
vieną kartą iš šautuvo pykštelėjęs į orą.) 

— Pasiųsim senę vakarienės. O alaus ji mums tampys su ąsočiu, - 
išsprendė vachmistras šitą sudėtingą problemą. — Tegul ji vieną kartelį pa- 
sivaikščioja — kaulus pramiklins. 

Ir senelė Peizlirka, kuri jiems patarnavo, iš tikrųjų šį vakarą gerokai 
palakstė. Po vakarienės susisiekimas tarp žandarmerijos skyriaus ir „Ka- 
tinėlio" smuklės nenutrūko. Nesuskaičiuojami didelių sunkių senelės batų 
pėdsakai šitoje linijoje iškalbingai bylojo, jog vachmistras nusprendė su kau- 
pu atlyginti už tai, kad pats nebuvo „Katinėlio“" smuklėje. 

Kai senelė Peizlirka nuėjo į smuklę ir pareiškė, kad ponas vachmistras 
įsakė nuoširdžiai pasveikinti ir prašo parnešti butelį kontušinės“*, smuklės 
šeimininkas negalėjo ilgiau nuslėpti savo smalsumo ir paklausė, kas ten pas 
vachmistrą yra. 

— Ar pas juos?- klausimu į klausimą atsakė senė. - Kažkoks įtariamas žmo- 
gus. Man išeinant, abudu sėdėjo apsikabinę, o ponas vachmistras glostė jo 
galvą ir kalbėjo: „Galvele tu mano slaviškoji, šnipeli tu mano neatsižiūrimas!.." 


* Kaltę įrodantys duomenys (Iot.). 

Po pusiaunakčio žandarmerijos skyriuje galėjai išvysti tokį vaizdą: gar- 
siai knarkdamas ir išsitiesęs ant gulto taip kaip sėdėjo, nenusirengęs, mie- 
gojo puskarininkis; priešais sėdėjo vachmistras su kontušinės likučiais bu- 
telio dugne ir apsikabinęs mylavo Šveiką. Per saulėje įdegusį vachmistro 
veidą riedėjo ašaros, barzda buvo sulipusi nuo kontušinės. Jis murmėjo: 

— Nagi, prisipažink, kad Rusijoj tokios puikios kontušinės nerasi. Sakyk, 
tada aš galėsiu ramiai eiti miegoti. Prisipažink, būk vyras! 

— Nerasi, - tarė Šveikas. 

Vachmistras užsikvempęs kalbėjo Šveikui: 

— Paguodei tu mane, prisipažinai. Tai mat, kaip reikia prisipažinti per 
kvotą. Jau jei kas kaltas, tai kam gintis? 

Jis pakilo ir, svyruodamas į visas puses, su tuščiu buteliu rankoje, nuėjo 
į savo kambarį murmėdamas: 

- Jeigu-gu iš karto nebūčiau p-pataikęs į teising-gą kelią, g-galėjo visai 
kit-taip išeiti. 

Prieš pargriūdamas nenusirengęs ant gulto, jis išsitraukė iš rašomojo 
stalo savo raportą ir mėgino jį papildyti dar tokia medžiaga: 

„Ich muss noch dazu beizufiigen, das die russische* kontušinė, remiantis 
$ 56..." 


* Turiu pridurti, kad rusiška... (vok. ). 


Antra dalis 244 


Vietoj taško vachmistras klektelėjo rašalo dėmę, lyžtelėjo ją liežuviu ir 
kaip stovėjo nenusirengęs, palaimingai šypsodamasis, taip parvirto į lovą ir 
kietai užmigo. 

Paryčiu žandarų puskarininkis, miegąs lovoje, stovinčioje priešais, palei 
kitą sieną, pašvilpčiodamas ėmė taip knarkti, kad Šveikas nubudo. Jis at- 
sikėlė, papurtė puskarininkį, ir vėl atsigulė. Pragydo gaidžiai, užtekėjo saulė, 
ir senelė Peizlirka, išsimiegojusi po vakarykščio bėgiojimo, atėjo kurti kros- 
nies. Durys buvo atviros, visi kietai miegojo. Žibalinė lempa sargybos 
būstinėje dar smilko. Senelė pakėlė triukšmą, ištraukė puskarininkį ir Švei- 
ką iš lovų. Puskarininkiui jinai tarė: 

— Bent gėdos turėtum apsirengęs miegoti lyg gyvulys. 

O Šveikui padarė pastabą, kad užsisegiotų kelnes, kai šalia yra moteris. 

Pagaliau pareiškusi, kad taip ilgai kirmyti nedera, ji privertė mieguistą 
puskarininkį pažadinti vachmistrą. 

- Na, ir pakliuvote į kompaniją, - niurzgėjo senelė, kreipdamasi į Švei- 
ką, kol puskarininkis žadino vachmistrą. - Vienas už kitą baisesnis girtuok- 
lis. Kiekvienas iš jų tėvą motiną pragertų. Man už darbą jau treti metai 
skolingi, o kai tik aš primenu, vachmistras tuojau man: „Verčiau tylėk, se- 
nute, o jei ne, liepsiu tave uždaryti. Mes gerai žinome, kad tavo sūnus bra- 
konierius ir pono malkas vagia". Štai ir kankinuos su jais ketvirti metai. 

Senelė giliai atsiduso ir toliau kalbėjo niurgzliu balsu: 

— Vachmistro kuo labiausiai saugokitės. Lapė ir bjaurybė, kokių maža. 
Vien teieško, kaip ką sučiupti ir uždaryti. 

Vachmistrą puskarininkis vos ne vos pažadino... Jam teko gerokai pa- 
triūsti, kol įtikino jį, kad jau rytas. 

Pagaliau jis praplėšė akis, pradėjo jas trinti kumščiu ir vargais negalais 
pamažu atmintyje ėmė atgyti vakarykštė diena. Staiga jam šovė į galvą baisi 
mintis, ir jis išsigandęs, drumzlinu žvilgsniu žiūrėdamas į puskarininkį, pa- 
klausė: 

— Pabėgo?! 

— Dieve gink, vaikinas garbingas. 

Puskarininkis ėmė vaikščioti po kambarį, pažiūrėjo pro langą, sugrįžo, 
atsiplėšė skiautę popieriaus nuo gulinčio ant stalo laikraščio ir susuko iš jos 
rutuliuką. Buvo aišku, kad jis nori kažką pasakyti. 

Vachmistras pažiūrėjo į jį nepasitikėdamas ir pagaliau, norėdamas tiks- 
liai išsiaiškinti, ko puskarininkis nerimauja, tarė: 

— Najau gerai, padėsiu jums: vakar turbūt aš vėl gerokai pritriukšmavau? 

Puskarininkis priekaištingai žvilgtelėjo į savo viršininką: 

— O kadjūs žinotumėt, ponas viršininke, kokias kalbas vakar kalbėjote! 
Ir ko jam tik neprišnekėjote! — ir, prisikišęs prie vachmistro ausies, 
sušnibždėjo: - Jūs jam sakėte, kad čekai ir rusai esą vieno slaviško kraujo, 
kad Nikolajus Nikolajevičius kitą savaitę būsiąs Pšerove“?, kad Austrija ne- 
atsilaikysianti. Patarėte jam per tolesnį tardymą viską paneigti ir regzti vi- 
sokius niekus, kad nutęstų ligi to laiko, kol jį išvaduosią kazokai. Paskui 
sakėte, kad netrukus viskas virsią kitaip, kad pasikartosią husitų laikai, kad 
valstiečiai su spragilais eisią užpulti Vienos, kad iš jo didenybės imperato- 
riaus puvėsiai byrą ir jis netrukus kojas pakratysiąs ir kad imperatorius Vil- 
helmas esąs žvėris. Paskui pasižadėjote jam į kalėjimą siųsti pinigų, kad jis 
galėtų nusipirkti maisto, ir dar daug panašių dalykų prišnekėjote. 

Puskarininkis atšlijo nuo vachmistro ausies: 

— Visa tai aš puikiai atsimenu, - pridūrė jisai, - nes iš pradžių buvau 
vos truktelėjęs, tik paskui prisimaukiau ir toliau nieko nebemenu. 

Vachmistras pasižiūrėjo į puskarininkį. 

— O aš atsimenu, - tarė jis, - kaip jūs kalbėjote, kad mes prieš rusus esą 
tik snargliai, ir senės akivaizdoj ėmėte rėkti: „Tegyvuoja Rusija!" 

Puskarininkis ėmė nervingai vaikščioti po kambarį. 

- Ir rėkėte jūs taip, tartum jus kas būtų skerdę, - tarė vachmistras. - O 
paskui pargriuvote skersai lovos ir ėmėte knarkti. 

Puskarininkis sustojo prie lango ir, barkšnodamas pirštu į stiklą, pasakė: 

— Bet ir jūs, ponas vachmistre, prie senės taip pat liežuvio už dantų ne- 
laikėte. Jūs, atsimenate, sakėte: „Senute, įsidėk į galvą: imperatoriai ir ka- 
raliai rūpinasi tiktai savo kišene ir tik dėl to pradėjo karą. Ne išimtis ir šitas 
griova, „senis Dykinėtojas", kurio negalima išleisti iš išvietės kitaip, kaip 
tik pasmardinant visą Šenbruną". 

— Ir tai aš kalbėjau? 

— Taip, ponas vachmistre, kaip tik šitai jūs kalbėjote išeidamas į kiemą 
vemti, o paskui šaukėte: „Senele, kišk man pirštą į gerklę!" 

— Ojjūs taip pat gražiai pasakėte, - nutraukė jį vachmistras. - Iš kur jūs 
ir ištraukėte šitą nesąmonę, kad Nikolajus Nikolajevičius bus čekų kara- 
lium? 

- Šito aš kažkaip neprisimenu, - svyruodamas atsiliepė puskarininkis. 

— Kur jūs atsiminsite! Buvot girtas kaip pėdas, ir jūsų akys mirkčiojo 
kaip paršiuko, o kai jums prireikė „į kiemą", tai, užuot ėjęs pro duris, užli- 
pote ant krosnies. 

Abudu nutilo, ir šią ilgą tylą nutraukė vachmistras: 

— Aš visuomet jums sakydavau, kad alkoholis - pražūtis. Jūs nemokate 
gerti, o geriate. O ką, jeigu jis būtų mums pabėgęs? Kuo mudu būtume 
pasiteisinę? (Ach, tu Dieve, kaip skauda galvą!) Ir kaip tik dėl to, kad jis 
nepabėgo, darosi visiškai aišku, koks tai gudrus ir pavojingas padarėlis. Kai 
jį kvos, jis pasakys, kad pas mus durys visą naktį atviros, kad mes buvome 
girti ir kad būtų galėjęs tūkstantį kartų pabėgti, tik nesijautė kaltas. Mūsų 
laimė, kad tokiu žmogum nepatikės, ir jeigu mes prisaikdinti pasakysim, 
kad tai prasimanymas ir įžūlus melas, tai nė pats Viešpats Dievas jam ne- 
padės, tik dar bus pridėtas vienas paragrafas. Pateikiamame jam kaltinime 
tas vienas paragrafas, žinoma, neturės jokios reikšmės... Oi, kad bent galvą 
liautųsi skaudėję! 

Stojo tyla. Po valandėlės vachmistras įsakė pašaukti senutę. 

— Paklausykite, senute, - tarė jis, griežtai žiūrėdamas į jos veidą.- Kur 
nors suraskite pastatomą kryžių ir atneškite čia. 

Senei klausiamai žiūrint, vachmistras suriko: 

— Vikriai! Po valandėlės kad būtumėt čia! 

Paskui jis išėmė iš stalčiaus porą žvakių, ant kurių dar buvo lako, likusio 
nuo oficialių raštų antspaudavimo, ir kai senutė atšlubavo su kryžium, jis 
pastatė jį ant stalo krašto tarp dviejų žvakių, užžibino jas ir iškilmingai tarė: 

— Sėskite, senute. 

Apstulbusi senelė Peizlirka susmuko ant sofos ir išsigandusi pasižiūrėjo 
į vachmistrą, žvakes ir nukryžiuotąjį. Ją apėmė baimė, ir buvo matyti, kaip 
sunertos ant kelių jos rankos virpa drauge su jais. 

Vachmistras porą kartų praėjo pro ją, paskui sustojo ir iškilmingai prabilo: 

— Vakar vakare jūs, senele, buvote didelio įvykio liudininkė. Galimas 
dalykas, kad kvailas jūsų protas to nesupranta. Kareivis, kurį jūs, senele, 
matėte, yra žvalgas, šnipas. 

- Jėzau Marija! - sušuko senutė. - Šventoji Motina, Dievo Gimdytoja! 
Skočicų Marija! 

— Nurimkit! Tai va, kad išgautume iš jo kai kuriuos dalykus, mums teko 
griebtis visokių, gal net keistų kalbų, kurių jūs vakar prisiklausėte. Manau, 
girdėjote, kokias baisias kalbas mes vakar kalbėjome? 

— Girdėjau,- drebančiu balsu sušvebeldžiavo senutė. 

- Šitų kalbų senele, prireikė dėl to, kad jis mumis imtų pasitikėti ir pri- 
sipažintų. Ir mums tai pavyko. Viską mes iš jo ištraukėme. Sučiupome 
paukštelį! 

——-———— —- 


Vachmistras liovėsi kalbėti, pataisė žvakių dagtis ir toliau postringavo 
iškilmingu tonu, griežtai žiūrėdamas į senutę Peizlirką: 

— Jūs, senele, buvote drauge ir todėl esate įtraukta į šitą paslaptį. Ši 
paslaptis - valstybinė paslaptis. Apie tai jūs nė prasižioti niekam nedrįskite. 
Net mirties patale neturite teisės apie tai kalbėti, kitaip jūsų nebus galima 
net kapuose laidoti. 

- Jėzau Marija, Juozapai šventas! - ėmė raudoti Peizlirka,- ir atnešk 
nelabajam mane į jūsų kambarį! 

— Nerėkite! Stokit, prieikite prie švento kryžiaus, sudėkite du pirštus ir 
pakelkite ranką. Tuojau pat man prisieksite. Kartokite paskui mane... 

Senelė Peizlirka nušlubavo prie stalo rypuodama: 

- Šventoji Motina, Dievo Gimdytoja, Skočicų Marija! Ir kam aš įtą kam- 
barį ėjau! 

Nuo kryžiaus į ją žvelgė sulysęs Kristaus veidas, žvakės rūko, ir visa ap- 
linka senelei atrodė baisi ir nežemiška. Ji visai pakriko, keliai daužėsi vie- 
nas į kitą, rankos virpėjo. Ji pakėlė ranką, sudėjusi pirštus, o vachmistras 
iškilmingai ir jausmingai tarė priesaikos žodžius, kuriuos senelė kartojo: 

— Prisiekiu visagaliam Dievui ir jums, pone vachmistre, kad apie tai, ką 
čia mačiau ir girdėjau, ligi savo mirties nesakysiu niekam nė žodžio, net 
jeigu mane to klaustų. Tepadeda man Viešpats Dievas! 

— Dabar pabučiuokite kryžių, - įsakė vachmistras, kai senutė Peizlirka, 
garsiai šniurkščiodama, baigė priesaikos žodžius ir pamaldžiai persižegno- 
jo. - Taip, o dabar nuneškite kryžių ten, iš kur gavote, ir pasakykite, kad jis 
man buvo reikalingas kvočiant. 

Apstulbusi Peizlirka, nešina kryžium iš kambario, išslinko galais pirštų 
ir pro langą buvo matyti, kaip eidama ji kas minutę atsigręžus pasižiūrėdavo 
į žandarmerijos skyrių, lyg norėtų įsitikinti, ar visa tai nebuvo sapnas, ar ji IŠ 
tikrųjų ką tik išgyveno vieną iš pačių baisiausių akimirkų savo gyvenime. 

Tuo tarpu vachmistras perrašinėjo savo raportą, kuris buvo papuoštas 
rašalo dėmėmis, jo nulaižytomis, lyg tai būtų buvęs marmeladas. Jis viską 
perrašė ir atsiminė, kad užmiršo iškvosti iš Šveiko dar vieną dalyką. Tad 
liepė atvesti ir paklausė jį: 

— Ar mokate fotografuoti? 

— Moku. 

— O kodėl jūs nesinešiojate aparato? 

— Todėl, kad aš jo neturiu, - nuoširdžiai prisipažino Šveikas. 

— O jeigu turėtumėt aparatą, ar fotografuotumėt? 


Antra dalis 248 


— Jeigu varlė būtų jautis, tai nebūtų varlė, - atviraširdiškai atsakė Švei- 
kas, ramiai sutikdamas tiriamą vachmistro žvilgsnį. 

Vachmistrui vėl ėmė taip skaudėti galvą, kad jis nebegalėjo surasti kito 
klausimo kaip tik šitą: 

— Ar sunku fotografuoti geležinkelio stotis? 

— Lengviau negu ką nors kitą, - atsakė Šveikas. - Pirma, stotis nejuda, 
visą laiką stovi vietoje, o antra, nereikia jai sakyti: „Prašom nusišypsoti". 

Dabar vachmistras galėjo į savo raportą dar įrašyti: „Papildydamas savo 
raportą Nr. 2172, pranešu..." 

Šitame papildyme vachmistras davė laisvę savo įkvėpimui: 

„Kryžmiškai kvočiamas, suimtasis, beje, prisipažino, kad mokąs foto- 
grafuoti ir mieliausiai fotografuojąs geležinkelio stotis. Nors krečiant foto- 
grafijos aparato pas jį nerasta, tačiau įtariama, kad bus jį kur nors paslėpęs 
ir nesinešioja, bijodamas sukelti įtarimą, tai patvirtina ir jo prisipažinimas, 
jog fotografuotų, jei turėtų aparatą..." 

Savo pranešime apie fotografavimą pagiringas vachmistras prikalbėjo ir 
daugiau nesąmonių: | 

„Iš suimtojo parodymų neabejojamai aiškiai plaukia išvada, kad nufo- 
tografuoti geležinkelių pastatus ir vietoves, turinčias strateginę reikšmę, 
jam sukliudė vien tai, jog neturėjo fotografijos aparato. Nėra jokios abe- 
jonės, kad savo kėslus jis būtų įvykdęs, jeigu paslėptą anksčiau minėtąjį 
savo fotografijos aparatą būtų turėjęs su savimi. Tik dėl šitų aplinkybių, 
kad jis neturėjo aparato, jokių nuotraukų nebuvo rasta". 

— Užteks, - tarė vachmistras ir pasirašė. 

Būdamas labai patenkintas savo kūriniu, jis pasididžiuodamas jį per- 

— Nusisekęs pranešimas,- tarė vachmistras. - Matote, kaip reikia rašyti 
pranešimus. Čia viskas turi būti. Tardymas, mielasis, ne toks jau paprastas 
dalykas, o svarbiausia, kvotos rezultatus reikia pateikti taip, kad aukštesnė 
instancija tik išsižiotų. Atveskite jį pas mane. Laikas viską baigti. 

— Taigi štai puskarininkis nuves jus į Pyseko žandarmerijos apygardos 
valdybą, - oriai tarė vachmistras Šveikui.- Remiantis instrukcija, jus reiktų 
siųsti sukaustytomis rankomis, bet, atsižvelgdami į tai, kad, mano manymu, 
esate padorus žmogus, grandinėmis jūsų nekaustysime. Aš esu įsitikinęs, 
kad ir kelionėje nemėginsite pabėgti. - Matyt, sugraudintas geraširdiškos 
Šveiko fizionomijos, vachmistras pridūrė. - Ir neminėkit manęs bloguoju. 
Veskite jį, puskarininki, štai jums mano pranešimas. 

- Likite laimingi, - švelniai tarė Šveikas. - Dėkui jums, ponas vachmist- 
re, užviską, ką jūs man padarėte. Progai pasitaikius, brūkštelsiu jums laiškutį. 
Jeigu pakliūsiu į jūsų kraštus, būtinai užeisiu į svečius. 

Šveikas su puskarininkiu išėjo į kelią, ir kiekvienas sutiktasis, matyda- 
mas juodu draugiškai besišnekučiuojant, būtų palaikęs juos senais pažįsta- 
mais, kurie atsitiktinai drauge eina į miestą, pavyzdžiui, — į bažnyčią. 

— Niekada nemaniau, - kalbėjo Sveikas, - kad kelionė į Budejovicus 
bus susijusi su tokia daugybe trukdymų. Tas man primena vieną atsitikimą 
su mėsininku Chaura iš Kobilicų. Vieną kartą jis atsidūrė prie Palacko pa- 
minklo Moranuose ir vaikščiojo aplink jį ligi pat ryto, nes jam rodėsi, jog jis 
einąs pasieniu, ir siena neturinti galo. Buvo labai nusiminęs. Paryčiu, visai 
nusikamavęs, sušuko: „Gelbėkite!“ Kai atbėgo policininkai, jis paklausė, 
kaip jam pareiti namo į Kobilicus, nes, sako, niekaip negalįs sienos galo 
prieiti, einąs, girdi, palei ją penkias valandas, o jos nei galo, nei krašto ne- 
matyti. Policininkai jį suėmė, o jis jiems ten nuovadoje viską išdaužė. 

Puskarininkis nepratarė nė žodžio ir svarstė: „Į kur jis čia suka? Vėl ima 
pūsti dūmus į akis su tais Budejovicais". 

Jiedu ėjo pro tvenkinį, ir Šveikas pasidomėjo, ar daug jų rajone žvejų, 
kurie žuvauja be leidimo. 

— Čia vien brakonieriai ir tedirba, - atsakė puskarininkis. - Buvusį vach- 
mistrą norėjo paskandinti. Tvenkinio sargas šaudo jiems į pasturgalius su- 
pjaustytais šeriais, bet tas nieko negelbsti: į kelnes jie įsidėję po skardos 
lapą. 

Paskui puskarininkis išdėstė naują teoriją apie tai, kad karas - didelė 
visos žmonijos gerovė, nes drauge su dorais žmonėmis žūva daug niekšų ir 
sukčių. 

- Ir taip pasaulyje per daug Žmonių, - tarė jisai susimąstęs. - Visiems 
pasidarė ankšta, žmonių priviso per velnią! 

Jiedu priėjo užeigos namus. 

— Šiandien velnioniškai pusto, - pasakė puskarininkis. - Manyčiau, kad 
ne pro šalį būtų išmetus po burnelę. Tik niekam tenai nesakykite, kad aš jus 
vedu į Pyseką. Tai valstybinė paslaptis. 

Puskarininkio galvoje šmėstelėjo iš centro gauta instrukcija apie įtaria- 
mus asmenis ir apie kiekvieno žandarmerijos skyriaus prievoles: „Izoliuoti 
šituos asmenis nuo vietos gyventojų. Siunčiant juos aukštesnėms instanci- 
joms, visomis priemonėmis neduoti pagrindo plisti nereikalingoms kalboms 
ir paskaloms tarp gyventojų". 

— Nesusigalvokit prasitarti, kas jūs per paukštis,- tarė jis. - Niekam nerū- 
pi, ką esate pridirbęs. Neduokit pagrindo plisti panikai. Karo metu panika — 
baisus dalykas. Kas nors ką nors leptels,- ir sklinda po visą apygardą! Su- 
prantate? 

— Aš panikos nekelsiu, - tarė Šveikas ir savo pažado laikėsi. 

Kai smuklininkas su juo įsišnekėjo, Šveikas pasakė: 

— Štai brolis sako, kad po valandos prieisime Pyseką. 

— Tai, vadinasi, jūsų brolis atostogauja? — paklausė smalsusis smuklinin- 
kas puskarininkį. 

Tas nemirktelėjęs atsakė: 

— Šiandien jo atostogos baigiasi. 

Kai smuklininkas nuo jų pasitraukė, puskarininkis, mirktelėjęs Švei- 
kui, tarė: 

— Mikliai mudu jį apdorojome! Svarbiausia: nekelti panikos - juk karas. 

Prieš užeidamas į smuklę, puskarininkis buvo pareiškęs, kad burnelė 
nepakenktų. Dabar burnelių jis nebeskaičiavo. Po dvylikos burnelių garsiai 
ir energingai pareiškė, kad apygardos žandarmerijos valdybos viršininkas 
pietaująs ligi trečios valandos ir nesą prasmės nueiti ten anksčiau, juo la- 
biau kad siaučia pūga. Jeigu jiedu nueisią į Pyseką ketvirtą valandą vaka- 
ro, laiko dar būsią per akis. Ir šeštą dar jie nepavėluosią. Teks eiti tamsoje — 
tai matyti iš oro. Skirtumo jokio: ar eiti dabar, ar vėliau - Pysekas nuo jų 
nepabėgsiąs. 

— Mes turim branginti tai, kad šilumoj sėdime,- pabaigė jis. - Apkasuos 
tokiam ore bus sunkiau, negu čia sėdėti prie krosnies. 

Nuo didelės koklių krosnies dvelkė šiluma, ir puskarininkis pareiškė, 
kad išorinę šilumą dera papildyti vidine, tai yra, įvairiais saldžiais ir stip- 
riais antpilais, kaip sakoma Galicijoj. Šeimininkas antpilų turėjo aštuonių 
rūšių. Gurkšnodamas visas rūšis iš eilės, pritariant pūgai, kaukiančiai kiek- 
vienoje jo namuko kertėje, jis blaškė užeigos namų nuobodulį. 

Puskarininkis visą laiką akino smuklininką nuo jo neatsilikti ir gėrė, vis 
priekaištaudamas, kad šis mažai geriąs. Tai buvo aiškus šmeižtas, nes smuk- 
lininkas jau vos bepastovėjo tolydžio tvirtindamas, kad reikia sulošti ferblą. 
Jis pareiškė, kad praėjusią naktį rytuos girdėjęs kanonadą. Puskarininkis 
žagteldamas atsakė: 

— Su-u tuo tu liaukis! Be panikos! Tuo reikalu mes turime instrukciją... — 
ir ėmė aiškinti, kad instrukcija esąs naujausių potvarkių rinkinys. 

Kaip pavyzdį jis pacitavo keletą slaptų aplinkraščių. Smuklininkas jau 
visiškai nieko nebesuprato. Vienintelis dalykas, kurį jis įstengė pralementi, 
buvo tai, kad vien instrukcijomis karo nelaimėsi. 

Buvo jau sutemę, kai puskarininkis nusprendė drauge su Šveiku vykti į 
Pyseką. Dėl didelės pūgos per porą žingsnių nieko nebuvo matyti. Puskari- 
ninkis be perstojo kartojo: 

— Trauk visą laiką tiesiai, ligi paties Pyseko! 

Kai tuos žodžius jis ištarė trečią kartą, jo balsas suskambėjo ne nuo ke- 
lio, o iš apačios, iš griovio, kur buvo nusiritęs. Pasiramstydamas šautuvu, 
vargais negalais išsikapstė į kelią. Šveikas išgirdo prislopintą jo juoką: „Ly- 
giai kaip čiuožykloje". Po valandėlės jis vėl nučiuožė į griovį, taip surikęs, 
kad nustelbė vėjo švilpesį: 

— Griūvu! Panika! 

Puskarininkis buvo panašus į darbščią skruzdę, kuri, kur nors įkritusi, 
vėl atkakliai lipa viršun. Šitą pratimą puskarininkis pakartojo penketą sy- 
kių ir, pagaliau išlipdamas pas Šveiką, liūdnai tarė: 

— Būčiau galėjęs jus lengvai prarasti. 

- Teikitės nesijaudinti, ponas puskarininki,- tarė Šveikas. - Geriausia, 
ką mes galime padaryti, tai prisirišti vienas prie kito, tada nepasimesime. 
Juk antrankius turite? 

— Kiekvienas žandaras privalo nešiotis antrankius, — reikšmingai tarė 
puskarininkis ir suklupo.- Čia kasdienė mūsų duona. 

- Tai duokit šen, prisirišam,- pasiūlė Šveikas: - mėginimas - ne kan- 
kinimas. 

Puskarininkis vieną grandinių galą vikriai apsupo apie Šveiko ranką, o 
kitą - apie savo. Dabar abudu susiliejo draugėn kaip Siamo dvynukai. Abu- 
du klupčiojo, puskarininkis tempė Šveiką paskui save per akme- 
nų krūvas, o griūdamas parversdavo ir jį. Grandinės įsirėžė jiems į rankas. 
Pagaliau puskarininkis pasakė, kad toliau taip nieko nebus ir reikia atsika- 
binti. Po ilgų ir bergždžių pastangų išsilaisvinti iš grandinių puskarininkis 
atsiduso: 

— Mudu vienas su kitu amžių amžiams surišti. 

— Amen,- tarė Šveikas, ir abudu toliau keliavo vargingą kelionę. 

Puskarininkį apėmė beviltiškas nusiminimas. Po ilgų kankynių vėlų va- 
karą jiedu atsiyrė iki Pyseko. Ant žandarmerijos valdybos laiptų puskari- 
ninkis sielvartingai tarė Šveikui: 

— Prasti reikalai - mudu vienas nuo kito neatsipalaiduosim. 

Reikalai iš tikrųjų buvo prasti. Budintis vachmistras pasiuntė pašaukti 
rotmistrą Kenigą. Pirmas dalykas, kurį pasakė rotmistras, buvo: 

— Kvėptelkite į mane! 

Savo išlavinta uosle rotmistras greitai ir tiksliai nustatė diagnozę: 

— Aha: romas, kontušinė, „Velnias“, šermukšninė, riešutinė, vyšninė ir 
vanilinė. Vachmistre, — kreipėsi jis į savo pavaldinį,- štai jums pavyzdys, 
kaip gali atrodyti žandaras. Krėsti tokias išdaigas - nusikaltimas, kurį nag- 
rinės karo teismas. Prisirišti prie areštuotojo ir ateiti čia visiškai girtutėliam! 
Įlįsti čia kaip tikram gyvuliui! Nuimkite jiems grandines. 

Laisva kairiąja ranka puskarininkis atidavė pagarbą. 

— Kas dar? - paklausė jį rotmistras. 

— Drįstu pareikšti, ponas rotmistre, atnešiau pranešimą. 

— Apie jus patį eis pranešimas į teismą,- trumpai tarė rotmistras. - Vach- 
mistre, uždarykit abudu! Ryt rytą atveskite juos pas mane kvotai, o pra- 
nešimą iš Putimo peržiūrėkite ir atsiųskite man į butą. 

Pyseko rotmistras Kenigas buvo tipiškas valdininkas: verždavo pavaldi- 
nius ir buvo biurokratas ligi gyvo kaulo. Jam pavaldžiuose žandarmerijos 

skyriuose niekas negalėdavo su palengvėjusia širdimi pasakyti: „Na, garbė 
Dievui, praslinko debesis!" Debesys grįždavo su kiekvienu nauju raštu, pa- 
sirašyti rotmistro Kenigo ranka. Nuo ryto ligi vakaro rašinėdavo rotmistras 
papeikimus, raginimus, įspėjimus ir siuntinėdavo juos po visą apygardą. 

Paskelbus karą, pakibo sunkūs debesys virš visų Pyseko apygardos žan- 
darmerijos skyrių. Nuotaika buvo siaubinga. Biurokratiniai griausmai 
griaudėjo virš žandarų galvų, o neretai į kurį nors vachmistrą, puskarininkį, 
eilinį, žandarą arba raštinės tarnautoją trenkdavo perkūnas. Už kiekvieną 
menkniekį būdavo skiriama drausminė nuobauda. 

„Jei mes norime nugalėti, - kalbėdavo rotmistras Kenigas per savo ins- 
pekcines keliones po žandarmerijos skyrius, - reikia dėti tašką ant „i“, „a“ 
turi būti „a“, o „b“-,„b“. Aplinkui jam visur vaidenosi sąmokslai ir išda- 
vystės. Jis buvo tvirtai įsitikinęs, kad kiekvienas jo apygardos žandaras turi 
nuodėmėlių, atsiradusių vykstant karui, ir kad kiekvienas iš jų šiuo rimtu 
metu ne kartą yra nusižengęs tarnyboje. 

O iš aukščiau, iš krašto apsaugos ministerijos, bombarduodavo įsaky- 
mais jį patį ir griežtai įspėdavo, kad, karo ministerijos duomenimis, pašaukti 
iš Pyseko apygardos kareiviai perbėginėja priešo pusėn, ir akindavo Kenigą 
budriau stebėti apygardos gyventojų lojalumą. Kenigui darydavosi riesta. 
Kai pašauktųjų kareivių žmonos lydėdavo savo vyrus į frontą, rotmistras, 
aišku, žinodavo, kad kareiviai pasižada savo žmonoms, jog nesileisią nudo- 
biami jo didenybės imperatoriaus garbei. Juodgeltonius horizontus ėmė tem- 
dyti revoliucijos debesys. Serbijoje ir Karpatuose kareiviai ištisais batalio- 
nais pasiduodavo nelaisvėn. Pasidavė dvidešimt aštuntasis ir vienuoliktasis 
pulkai. Pastarąjį sudarė gimę Pyseko apygardoje. Tvankią revoliucijos išva- 
karių atmosferą jautė visi. Pro Pyseką į Prahą važiavę naujokai su juodais 
dirbtiniais gvazdikais iš savo gyvulinių vagonų svaidė atgal papirosus ir šo- 
koladą, paaukotus jiems aukštosios Pyseko visuomenės damų. Kitą kartą, 
kai pro Pyseką važiavo žygio batalionas, keletas žydų sveikindami suriko: 
„Heil, nieder mit den Serben!"* „tai kareiviai jiems taip ištaškė snukius, kad 
visą savaitę po to tie Žydai nesirodė gatvėse. 

Ir tuo pat metu, kai vyko šitokie incidentai, aiškiai rodantys, kad bažny- 
čiose nuolatos vargonais grojamas Austrijos himnas „Saugok mums, Die- 
ve, valdovą!" yra vien išviršinis paauksinimas ir visuotinė veidmainystė, — 


* „Sveiki! Šalin serbus!“ (Vok.) 

tuo pat metu iš žandarmerijos skyrių siunčiamos 4 la Putimas užpildytos 
anketos rodė, kad visur puikiausia tvarka, jokios agitacijos prieš karą neva- 
roma ir kad gyventojų nuotaikos I a, o entuziazmas I ab. 

- Jūs ne žandarai, o kiemsargiai! - keikdavosi vachmistras, važinėda- 
mas po žandarmerijos skyrius. - Užuot sustiprinę budrumą tūkstančiu pro- 
centų, jūs žingsnis po žingsnio virstate šlapiomis vištomis. Padaręs šitą z00- 
loginį išradimą, jis pridurdavo: „Drybsote sau namie ant krosnies ir mano- 
te: „Pabučiuokit mums į pasturgalį su tuo savo karu!" 

Išskaičiavęs nelaimingųjų žandarų prievoles, padarydavo pranešimą apie 
dabartinę politinę padėtį ir apie tai, jog privalu pasitempti, kad visa būtų 
kaip reikiant. 

Drąsiai ir ryškiai nupiešęs žėrintį žandaro, turinčio sustiprinti Austrijos 
monarchiją, tobulybės idealą, imdavo grasinti, skirti drausmines nuobau- 
das, kilnoti iš vienos vietos į kitą ir rašyti papeikimus. 

Rotmistras buvo tvirtai įsitikinęs, kad jis stovi valstybės interesų sargy- 
boje, kad jis kažką gelbsti, o visi jam pavaldžių skyrių žandarai - tinginiai, 
niekšai, egoistai, nenaudėliai, nieko daugiau nežiną, kaip tik maukti deg- 
tinę, alų, vyną. Neturėdami pakankamai lėšų gerti, jie ima kyšius, pamažu, 
bet iš pagrindų išklibindami Austriją. 

Vienintelis žmogus, kuriuo jis pasitikėjo, buvo jo paties vachmistras iš 
žandarmerijos apygardos valdybos. Bet ir tas smuklėje visada mėtydavo re- 
plikas, panašias į šią: „Šiandien vėl mūsų mulkį apmoviau“". 


*kk 

Rotmistras atidžiai perskaitė Putimo žandarų vachmistro pranešimą apie 
Šveiką. Priešais jį stovėjo vachmistras Mateika, kuris širdyje keikė rotmist- 
rą drauge su visais jo pranešimais, nes apačioje alinėje jo laukė šnopso par- 
tija“. 

— Anądien aš jums, Mateika, minėjau,- tarė rotmistras, - kad didžiau- 
sias mulkis, kurį man teko gyvenime sutikti, yra Protivino vachmistras. Bet, 
sprendžiant iš šito pranešimo, Putimo vachmistras aną kur kas pralenkė. 
Kareivis, kurį atvedė šitas šunsnukis girtuoklis puskarininkis (atsimenate, 
jiedu buvo prisirišę vienas prie kito kaip šunys), visiškai ne šnipas. Tai, be 
jokios abejonės, paprasčių paprasčiausias dezertyras. O vachmistras savo 
pranešime tauzija tokius niekus, kad net kūdikiui iš pirmo žvilgsnio bus 
aišku, jog nusigėrė bjaurybė kaip popiežiaus prelatas... Atveskite tą kareivį 

čia,- įsakė dirstelėjęs į Putimo vachmistro pranešimą. - Ligi šiol man dar 
niekada neteko matyti idiotiškesnės tauškalynės. To negana: šitą įtariamą 
tipą jis siunčia mums su tokiu asilu kaip jo puskarininkis. Menkai tepažįsta 
mane šita publika! Kol prieš mane iš baimės bent trissyk jie kelnių nepridės, 
tol neįsitikins, kad su manimi menki juokai! 

Ir rotmistras pradėjo gražbyliauti, kad žandarai nekreipią dėmesio į nu- 
rodymus, kaip reikia rašyti pranešimus,- matyt, kiekvienas vachmistras iš 
visko darąs sau pramogą, stengdamasis vien sujaukti dalyką. Kai iš aukščiau 
atkreipiamas jų dėmesys į tai, jog visai gali būti, kad jų rajone yra žvalgų, tai 
žandarmerijos vachmistrai ima juos gaminti urmu. Jeigu karas užtruks, tai 
visi žandarmerijos skyriai virs beprotnamiais. 

Reikia duoti kanceliarijai nurodymą Putimo vachmistrą iššaukti teleg- 
rama į Pyseką. Jis, rotmistras, išvarys jam iš galvos tą „milžiniškos reikšmės 
įvykį", apie kurį jis rašo savo pranešime. 

- Iš kokio pulko jūs pabėgote? - pasitiko rotmistras Šveiką. 

— Nė iš jokio. 

Pasižiūrėjęs į Šveiką, rotmistras jo veide pamatė visiško nerūpestingu- 
mo išraišką. 

— O kurjūs gavot uniformą? - vėl paklausė. 

— Kiekvienas kareivis, atvykęs į kariuomenę, gauna uniformą,- švelniai 
šypsodamasis atsakė Šveikas. - Aš tarnauju devyniasdešimt pirmajame pulke 
ir nesu pabėgęs iš ten, o priešingai. 

Šitą žodį „priešingai“ jis taip pabrėžė, kad rotmistras su ironiška užuo- 
jauta veide pasiteiravo: 

— Kaip „priešingai"? 

— Visiškai paprastas dalykas,- aiškino Šveikas.- Aš ieškau savo pulko ir 
vykstu į pulką, o ne bėgu nuo jo. Aš apie nieką daugiau negalvoju, o tik apie 
tai, kaip čia greičiau pakliuvus į pulką. Mane labai jaudina ta aplinkybė, jog 
aš pastebiu, kaip vis labiau tolstu nuo Česke Budejovicų. Tik pamanyk: 
visas pulkas manęs laukia! Ponas vachmistras Putime parodė man žemėla- 
pyje, kad Budejovicai yra pietuose, bet, nepaisant to, jis mane pasiuntė į 
šiaurę. 

Rotmistras tik mostelėjo ranka, lyg būtų sakęs: „Jis dar ne tokių išdaigų 
iškrečia, o ką čia jam reiškia pasiųsti žmogų į šiaurę". 

— Vadinasi, jūs negalit rasti savo pulko? - tarė jis.- Jūs ėjote jo ieškoti? 

Šveikas išaiškino jam visą situaciją. Paminėjo Taborą ir visas vietoves, 
per kurias jis keliavo į Budejovicus: Milevskas - Kvetovas - Malčinas - 


257 Fronte 


Čižova - Siedlecas - Horaždovicai - Radomyšlis — Putimas - Šteknas - 
Strakonicai - Volynė - Dubas - Vodnianai - Protivinas ir vėl Putimas. Su 
dideliu įkvėpimu nupiešė jis savo kovą su likimu, papasakojo rotmistrui 
apie tai, kaip iš visų jėgų stengęsis prasiveržti pro visas kliūtis ir užtvaras į 
savo devyniasdešimt pirmąjį Budejovicų pulką ir kaip visos jo pastangos 
nuėjo niekais. 

Šveikas karštai kalbėjo, o rotmistras popieriuje pieštuku mechaniškai 
braižė paveikslą užburto rato, iš kurio šaunusis kareivis Šveikas, ieškoda- 
mas savojo pulko, negalėjo ištrūkti. 

— Ką čia ir kalbėti, Herkulio darbas,- pagaliau pasakė rotmistras, su 
malonumu išklausęs Šveiko prisipažinimo, kad jį slegia tokia ilga gaišatis ir 
kad laiku negalįs atvykti į pulką.- Tai tikrai buvo nuostabus dalykas, kai jūs 
sukote ratą aplink Putimą! 

— Klausimas jau būtų buvęs išspręstas,- tarė Šveikas, - jeigu šitam ne- 
lemtam Putime nebūtų buvę to vachmistro. Jis neklausė manęs nei vardo, 
nei pulko ir viską vaizdavosi kažkaip išvirkščiai. Jis turėjo įsakyti pasiųsti 
mane į Budejovicus, o ten kareivinėse jam būtų pasakę, ar aš tas pats Svei- 
kas, kuris ieško savo pulko, ar koks nors įtartinas subjektas. Šiandien jau 
antra diena, kaip aš būčiau galėjęs būti savo pulke ir atlikti karo prievoles. 

— Tai kodėl gi Putime jūs nepasakėte, kad įvyko nesusipratimas? 

— Aš mačiau, kad su juo tuščia kalba. „Pasitaiko - žmogų ištinka toks 
stabas, kad jis viskam pasidaro kurčias kaip pagalys", - sakydavo smukli- 
ninkas Rampa iš Vinohradų, kai jį prašydavo paskolos. 

Trumpai pamąstęs, rotmistras padarė išvadą, kad žmogus, kuris sten- 
giasi patekti į savo pulką ir dėl to išgalvoja ištisą kelionę aplink pasaulį, yra 
tikras degeneratas. Laikydamasis visų kanceliarinio stiliaus taisyklių bei 
grožybių jis padiktavo mašininkei tokį raštą: 


„JO DIDENYBĖS 
DEVYNIASDEŠIMT PIRMOJO PEĖSTININKŲ PULKO 
VADUI ČESKE BUDEJOVICUOSE 
Drauge su šiuo, kaip priedas, siunčiamas jums Josefas Šveikas, 
kuris, jo paties tvirtinimu, yra jums patikėto pulko eilinis ir, sutinka- 
mai su jo paties parodymais, sulaikytas Pyseko apygardos Putimo 
žandarų, įtarus jį dezertyru. Minėtasis Josefas Šveikas tvirtina, kad 
vykęs į anksčiau minėtą pulką. Pristatytasis yra žemesnis negu vidu- 
tinio ūgio, veido bruožai paprasti, nosis paprasta, akys žydros, ypa- 

tingų Žymių neturi. Priede I b siunčiama jums sąskaita už minėtojo 
eilinio maitinimą, kurią malonėkite pervesti krašto apsaugos minis- 
terijos sąskaiton; drauge malonėkite patvirtinti siunčiamo eilinio ga- 
vimą. — Su priedu C I siunčiamas taip pat sąrašas valdinių daiktų, 
kurie sulaikymo metu pas jį buvo rasti". 


Kelionė traukiniu iš Pyseko į Budejovicus netruko prabėgti, nes Šveiką 
lydėjo jaunas žandaras naujokas, kuris nenuleido nuo jo akių ir labai bijojo, 
kad tik jis nepabėgtų. Baisus klausimas visą laiką kankino žandarą: „Ką 
reiks daryti, jeigu staiga man užeis noras į išeinamąją didelio arba mažo 
reikalo?" 

Klausimas buvo išspręstas taip: užėjus reikalui, žandaras vesis su savimi 
ir Šveiką. 

Visu keliu nuo geležinkelio stoties ligi Marijos kareivinių Budejovicuo- 
se žandaras nenuleido nuo Šveiko akių ir kiekvieną kartą, artėjant prie gatvės 
kampo arba skersgatvio, pradėdavo pokalbį, kiek jiems duodama šovinių 
lydint suimtuosius; atsakydamas į tai, Šveikas išreiškė tvirtą savo įsitikini- 
mą, kad nė vienas padorus žandaras neleisiąs sau šauti vidury gatvės, nes 
labai lengvai galinti atsitikti nelaimė. 

Žandaras ėmė prieštarauti, ir abudu nepastebėjo, kaip priėjo kareivines. 

Vyresnysis leitenantas Lukašas jau antra diena budėjo kareivinėse. Jis 
sėdėjo raštinėje prie stalo ir visai nepajuto, kaip prie jo privedė Šveiką su 
lydimaisiais raštais. 

— Drįstu pranešti, ponas vyresnysis leitenante, aš vėl čia, - iškilmingai 
ištarė Šveikas, atiduodamas pagarbą. 

Šią visą sceną matė jaunesnysis leitenantas Kotiatka. Vėliau jis pasako- 
jo, kad, išgirdęs Šveiko balsą, leitenantas Lukašas pašoko, griebėsi už gal- 
vos ir krito aukštielninkas tiesiai Kotiatkai į glėbį. Kai jis, kitų padedamas, 
atsipeikėjo, Šveikas, tebestovėjęs išsitempęs, ranką laikydamas prie kepurės, 
pareiškė dar kartą: 

— Drįstu pranešti, ponas vyresnysis leitenante, - aš vėl čia. 

Tada leitenantas Lukašas, visas išblyškęs, drebančia ranka paėmė lydi- 
muosius raštus, pasirašė juos, liepė visiems išeiti ir, pasakęs žandarui, kad 
viskas gerai, užsidarė su Šveiku raštinėje. 

Taip baigėsi Šveiko Budejovicų anabazis. Nėra ko abejoti, kad Šveikas, 
jei jam būtų buvus duota keliavimo laisvė, pats būtų atėjęs į Budejovicus. 

Valdinės įstaigos jo pristatymą į tarnybos vietą įsirašė sau į nuopelnus, bet 
viskas čia įvyko per klaidą. Turint galvoj jo energiją ir negęstantį troškimą 
kariauti, visokių įstaigų kišimasis šiuo atveju tebuvo pagalys į ratus. 


**+k 


Šveikas ir vyresnysis leitenantas Lukašas žiūrėjo vienas į kitą. 

Leitenanto akys žaižaravo įniršiu, jos grasino ir buvo pilnos nevilties. 
Šveikas žvelgė į leitenantą švelniomis ir meilės kupinomis akimis kaip žmo- 
gus, netekęs savo mylimosios ir vėl ją atradęs. 

Raštinėje buvo tylu kaip bažnyčioje. Vien tesigirdėjo, kaip kažkas 
vaikštinėja po koridorių. Kažkoks šnirpšlys savanoris, dėl slogos (tai buvo 
galima pažinti iš balso) neišėjęs rikiuotės, sniaukrodamas kalė, kaip reikia 
sutikti jo didenybės šeimos narius. Aiškiai buvo girdėti skaitant vokiškai: 
„Sobald die hochste Herrschaft in der Nėohe der Festung anlangt. ist das 
Geschiitz auf allen Bastionen und Werken abzufeuemn, der Platzmajor empfūngt 

dieselbe mit dem Degen in der Hand zu Pferde, und reitet sodann vor “. 


* „Kai tik šviesiausieji asmenys pasirodo prie tvirtovės, saliutuojam iš visų pabūklų visuose 
bastionuose. Tvirtovės komendantas su nuogu kardu išjoja raitas priekin jų pasitikti“ (vok ). 

— Nutilkit jūs ten! - šūktelėjo koridoriun leitenantas, - nešdinkitės iš čia 
po velnių! Jeigu turite karščio, tai gulėkit namie lovoj. 

Dabar uoliojo savanorio žingsniai ėmė tolti, ir šniaukrojąs aidas atsi- 
liepė koridoriaus gale: „... /n dem Augenblickė, als der Kommandant salu- 
fiert, ist das. Abfeuern des Geschūtzes zu wiederholen, welches bei dem Abs- 
teigen der hohsten Herrschaft zum drittėnmale zu geschehen hat"*. 

O leitenantas ir Šveikas tylėdami tebežiūrėjo vienas į kitą, kol pagaliau 
leitenantas prabilo. Jo balsas buvo kupinas piktos ironijos: 

— Širdingai sveikinu atvykus į Česke Budejovicus, Šveikai! Kam likimo 
skirta būti pakartam, tas neprigers. Orderis jus areštuoti jau išrašytas, ir 
rytoj jūs vyksite su raportu į pulką. Dėl jūsų nekvaršinsiu sau galvos. Pakan- 
kamai su jumis prisikankinau. Mano kantrybė trūko. Baisu pamanyti, kaip 
aš taip ilgai galėjau gyventi su tokiu idiotu! 

Leitenantas ėmė žingsniuoti po kambarį: 

— Ne, tai tiesiog siaubinga! Stebiuosi, kodėl aš lig šiol jūsų nenušoviau. 
Ką už tai man būtų padarę? Nieko. Mane būtų išteisinę, suprantate? 

— Drįstu pranešti, ponas vyresnysis leitenante, visiškai suprantu. 

— Liaukitės su savo idiotiškais juokais. Pamatysite man! Dabar jus kaip 
reikiant pamokys. Per savo kvailumą jūs pagaliau susilaukėte katastrofos. 

Leitenantas Lukašas pasitrynė rankas. 

— Jau jums, Šveikai, amen! 

Paskui jis grįžo prie savo stalo, parašė ant popieriaus lapelio keletą eilu- 
čių, pašaukė budėtoją, liepė jam nuvesti Šveiką pas profosą ir paduoti raštelį. 

Šveiką per kiemą nuvedė pas profosą, o leitenantas su neslepiamu 
džiaugsmu žiūrėjo, kaip profosas atidaro duris su užrašu „Pulko areštinė" 
ant juodai geltonos lentelės, kaip Šveikas dingsta už šitų durų ir kaip profo- 
sas po valandėlės vienas vėl iš ten išeina. 

— Ačiū Dievui, - balsiai pagalvojo leitenantas. - Pagaliau jis jau tenai! 

Į tamsų Marijos kareivinių užkampį įgrūstą Šveiką nuoširdžiai pasitiko 
ant šiaudinio čiužinio drybsąs žaliūkas savanoris, sėdįs ten jau antra diena 
ir baisiai nuobodžiaująs. Šveiko paklaustas, už ką čia sėdi, savanoris atsakė, 
kad už menkniekį, už tai, kad naktį aikštėje, galerijoje, būdamas girtas, vie- 


* „Ir tuo metu, kai komendantas kardu atiduoda pagarbą šviesiausiems asmenims, paleidžia 
ma antrojo saliuto salvė, kuri pakartojama trečią kartą, šviesiausiems asmenims įžengiant į 
tvirtovės teritoriją“ (vok. ). 

nam artilerijos leitenantui rėžė į sprandą, netgi, tiesą sakant, nerėžė į spran- 
dą, o tik numušė nuo galvos kepurę. Viskas šit kaip atsitiko: artilerijos lei- 
tenantas stovėjo naktį galerijoje ir, atrodė, medžiojo prostitutes. Savanoris, 
į kurį leitenantas buvo atsukęs nugarą, palaikė jį savo atostogų draugu Fran- 
tišeku Maternu. 

— Buvo lygiai toks pat nevėkšla,- pasakojo savanoris Šveikui. - Na, tai aš 
patyliukais iš užpakalio prisėlinau, numušiau jam kepurę ir sakau: „Svei- 
kas, Francai!" O šitas idiotas kad ims švilpti! Na, patrulis mane ir nusivedė. 
Galimas daiktas,- sutiko savanoris, - kad iš netyčių jam kokį porą kartų ir 
kliuvo per sprandą, bet, man rodos, tas neturi reikšmės, nes klaida labai 
aiški. Jis pats prisipažįsta, kad aš pasakiau: „Sveikas, Francai!“, o jo vardas 
Antonas. Dalykas visiškai aiškus. Vienintelis daiktas, galįs man pakenkti, 
tai tas, kad aš pabėgau iš ligoninės, ir jeigu išeis aikštėn istorija su ta „Kran- 
kenbuch"*... Mat kai buvo šaukiami mano metų kareiviai, aš jau iš anksto 
išsinuomojau kambarį čia, Budejovicuose, ir stengiausi apsirūpinti reuma- 
tu. Tris kartus iš eilės nusigėriau, po to išėjau už miesto, griuvau į griovį 
lyjant ir nusiaviau batus. Tačiau šitas nepadėjo. Paskui visą savaitę žiemos 


* „Ligonių knyga“ (vok. ). 

metu naktimis vaikščiojau maudytis į Malšą, bet pasiekiau priešingų rezul- 
tatų: taip, brolau, užsigrūdinau, kad paskui namie visą naktį ištvėriau kie- 
me ant sniego, ir kai mane rytą žadino namiškiai, mano kojos buvo šiltos, 
lyg būčiau apsiavęs veltiniais. Kad bent angina būtų prikibus... Ne, negriebė 
velnias! Triperpalaikio — ir to negalėjau gauti. Kas mielą dienelę eidavau į 
„Port Artūrą", kai kas iš mano kolegų susičiupo ten sėklinių liaukų uždegi- 
mą, kai kam dėl kirkšnies pūlingo uždegimo išpjovė naviką! Kad jį velniai 
rautų, brolau, nesiseka!.. Galų gale vieną kartą „Rožėje“ susipažinau kažkaip 
su vienu invalidu iš Hluboko; jis man pasakė, kad kokį sekmadienį užsukč- 
iau pas jį į svečius, ir tikino, kad kitą dieną mano kojos būsiančios kaip 
trinkos. (Namuose jis turėjo švirkštą ir adatą švirkšti po oda.) Ir iš tikrųjų iš 
Hluboko aš vos vos namo parėjau. Nesuvedžiojo, aukso širdis! Galų gale aš 
gavau raumenų reumatą. Tučtuojau į ligoninę, ir baigtas kriukis! Paskui 
man laimė dar kartą nusišypsojo: į Budejovicų ligoninę buvo atkeltas mano 
giminaitis, gydytojas Masakas iš Žižkovo. Tik per jo malonę aš taip ilgai 
išsilaikiau ligoninėje. Būčiau, žinoma, ten išsilaikęs iki pat revizijos, tik visą 
muziką sugadinau su šita nelaimingąja „Krankenbuch'“. Tiesą sakant, pati 
idėja buvo puiki. Įsigijau didelę kontoros knygą, užklijavau ant jos lapą ir 
ant jo užrašiau: „Krankenbuch des 91 Reg“'. Joje buvo antraštės ir visa kita, 
kaip reikalinga. Į šitą knygą surašiau iš galvos pavardes, ligas, temperatūrą. 
Kiekvieną dieną po vyresniojo gydytojo vizitacijos aš eidavau su knyga į 
miestą. Prie ligoninės vartų visuomet budėdavo apsauginiai, bet aš buvau 
apsidraudęs: parodysi jiems knygą, o jie tau - pagarbą. Paprastai aš eidavau 
pas vieną pažįstamą valdininką iš mokesčių valdybos, ten persirengdavau 
civiliškai ir smukdavau į alinę, kur savoje kompanijoje leisdavomės į prieš- 
valstybinius pašnekesėlius. Ilgainiui aš taip suįžūlėjau, kad lioviausi ir per- 
sirenginėti civiliškai, po miestą ir smukles vaikščiodavau uniformuotas. Na- 
mo - į savo lovą ligoninėje - grįždavau tik paryčiu, o jei naktį mane sulaiky- 
davo patrulis, aš, būdavo, tik parodau savo devyniasdešimt pirmojo pulko 
„Krankenbuch“ , ir manęs daugiau nieko neklausinėja. Prie ligoninės vartų 
vėl, netardamas nė žodžio, parodau knygą ir visados laimingai prasigaunu 
iki lovos... Suįžūlėjau, brolau, aš taip, kad, rodos, niekas nieko man negali 
padaryti. Tik ėmė ir atsitiko tas nelemtas nesusipratimas su leitenantu 
aikštėje, galerijoje. Tada aiškiai supratau, kad ne visiems medžiams lemta 
augti ligi debesų. Po išdidumo, brolau, eina smukimas. Kas garbė? Dūmai. 
Ikaras taip pat nudegė sparnus. Žmogus nori būti gigantas, o iš tikrųjų jis 
pauodegio tevertas! Taip, brolau! Kitam kartui bus pamoka, kad nepasi- 

kliaučiau atsitiktinumu, o daužyčiau pats sau snukį porą kartų per dieną, 
rytą ir vakare, sakydamas: atsargumas niekada ne pro šalį, o kas per daug, 
nesveika! Po girtavimo, orgijų visada ateina moralinės pagirios. Tai, brolau, 
gamtos dėsnis. Baisu ir pagalvoti, kaip aš pats viską susigadinau! Juk jau 
buvau Felddienstunfūhig*. Juk tokią protekciją aš turiu! Būčiau prasistumdęs 
kur nors karinių dalinių papildymo štabo raštinėje, bet mano paties neat- 
sargumas pakišo man koją. 

Savo išpažintį savanoris baigė iškilmingai: 

— Kartagina žlugo, iš Ninevijos liko vien griuvėsiai, mielasis drauge, bet 
vis dėlto - galvą aukščiau! Tegul nemano, kad, pasiųstas į frontą, aš iššausiu 
bent vieną šūvį. Pulko vadui raportas! Pašalinimas iš mokyklos! Tegyvuoja 
armijos kretinizmas! Nersiuos iš kailio aš čia jiems mokykloje ir laikysiu 
egzaminus?.. Kadetas, junkeris, leitenantas, vyresnysis leitenantas... Nusi- 
spjaut man į juos! „Offiziersschule! Behandlung jener Schūler, derselbern, wel- 
che einen Jahrgang repetieren mūssen!'** Visa armija apimta paralyžiaus! 
Ant kurio peties nešioja šautuvą: ant kairiojo ar ant dešiniojo? Kiek kapra- 
las turi žvaigždžių? „Ewidenzūhaltung Militūrreservemūnner! Himrnelher- 
rgot!"***, drauge! Norite, aš jus išmokysiu spjaudyti į lubas. Pažiūrėkite, 
kaip tai daroma. Sugalvokite ką nors prieš tai, ir jūsų noras išsipildys. Alų 
mėgstate? Galiu pasiūlyti jums puikaus vandens. Štai ten, ąsotyje. Jei nori- 
te skaniai pavalgyti, rekomenduoju nueiti į „Miesčioniškąjį pašnekesį". Be 
to, galiu rekomenduoti jums imtis rašyti eilėraščius. Aš jau sukūriau čia 
visą epopėją: 


Kur profosas? Vartos guolį, 
Kol dar priešas neužpuolė. 
Kai užpuls, jisai pabus, 
Jam kaip dieną aišku bus: 
Kad atremtum kanonadą, 
Reik statyti barikadą, 

Iš stalų, suolų ir gultų 

Ir užtraukti šlovei dvaro: 
„Austrijai nėra lygios! 


* Netinkamas rikiuotei (vok. ). 
** „Karo mokykla! Darbas su auklėtiniais, pasilikusiais antriems metams!“ (Vok.) 
*** „Atsargos rangų sudėties įskaita! Perkūnas trenktų!“ (Vok.) 

Priešams negailėsim garo, 
Imperatoriui - valio!" 


— Matote, drauge,- kalbėjo toliau žaliūkas savanoris,- o jūs sakote, kad 
gyventojai jau nebejaučia tos pagarbos mūsų dievinamai monarchijai. 
Areštuotasis, kuris neturi ko nė parūkyti ir kuriam teks prisistatyti pulki- 
ninkui, rodo mums puikiausią ištikimybės sostui pavyzdį ir kuria odę savo 
vienintelei ir nedalomai tėvynei, lupamai nuo uodegos iki galvos. Iš jo atė- 
mė laisvę, tačiau iš jo lūpų skrenda begalinio atsidavimo imperatoriui žodžiai: 
Morituri te salutant, Caesar! - Einantys mirti sveikina tave, Cezari! O profo- 
sas — šlamštas. Nėra ko sakyti, geras mūsų patarnautojas! Užvakar aš jam 
daviau penkias kronas, kad nupirktų papirosų, o jis, šunsnukis, šiandien 
rytą man pareiškia, kad čia rūkyti negalima, kad jam dėl to būsią nemalo- 
numų. O tas penkias kronas, girdi, grąžinsiąs, kai gausiąs algą. Taip, drau- 
guži, dabar niekuo negalima pasitikėti. Pagrindiniai moralės principai pa- 
kirsti. Apvogti areštuotąjį, a?! O šitas tipas dar dainuoja sau kiaurą dieną: 


Kur dainuoja, - gulk ir mirk laimingas, 
Kas dainuoja, - tas žmogus garbingas. 


Štai niekšas, chuliganas, bjaurybė, išdavikas! 

Paskui savanoris išklausinėjo Šveiką, kuo jis nusikaltęs. 

- Ieškojo savo pulko! - tarė savanoris.- Neblogas turnė. Taboras - Mi- 
levskas - Kvetovas - Vražas - Malčinas - Čižova - Šedlecas - Fioraždovicai 
— Radomyšlis - Putimas - Šteknas - Strakonicai - Volynė - Dubas - Vod- 
nianai - Protivinas - Putimas — Pysekas — Budejovicai... Erškėčiuotas ke- 
lias! Ir rytoj jums reikia eiti prisistatyti pulkininkui? O, mielasis brolau! 
Mudu pasimatysim bausmės vietoje! Rytoj mūsų pulkininkas Šrioderis vėl 
patirs didelį pasitenkinimą. Jūs negalite įsivaizduoti, kaip jį veikia pulko 
įvykiai! Jis laksto po visą kiemą kaip šeimininko netekęs šuo su iškištu, it 
pastipusios kumelės, liežuviu. O jau tos jo kalbos, įspėjimai! Ir spjaudosi 
aplinkui, tarsi apsiseilėjęs kupranugaris. Ir šneka jis be galo, ir jums rodosi, 
kad tuoj tuoj nuo jo riksmo sugrius Marijos kareivinių sienos. Jau aš tai jį 
gerai pažįstu, vienąsyk su juo esu susidūręs - buvau pas jį su raportu. Į 
kariuomenę aš atvykau su auliniais batais ir su katiliuku, nes siuvėjas ne- 
suspėjo pasiūti man uniformos; ir į rikiuotę nuėjau su tais auliniais batais ir 
su katiliuku. Atsistojau kairiajame sparne ir vaikščiojau drauge su visais. 

Pulkininkas Šrioderis prijojo raitas prie manęs, vos neparmetė. „Velniai jus 
teraunie, ką jūs čia darote, ei, liurbi?!" — suriko jis ant manęs taip, kad 
turbūt Šumave buvo girdėti. Aš jam visiškai korektiškai atsakiau, kad aš 
savanoris ir atėjau rikiuotėn. Kad būtumėt jį matę! Rėžė prakalbą visą pus- 
valandį ir tik tada pastebėjo, kad aš atiduodu jam pagarbą su katiliuku. Kad 
suriks jis, jog rytoj aš privalau atvykti pas jį su raportu, ir kaip padūkęs 
pasileido dievaižin kur, tartum laukinis, paskui atlėkė atgal, vėl ėmė rėkti, 
siusti ir daužytis į krūtinę; mane liepė tučtuojau pašalinti iš aikštės ir užda- 
ryti daboklėn. Kai kitą dieną nuėjau pas jį su raportu, jis man užpleškino 
keturiolika parų arešto, liepė apsirengti kažkokiais nežmoniškais skarma- 
lais iš amunicijos sandėlio ir grasino, kad nuardys man antsiuvus. “Savano- 
ris — tai šlovės embrionas, didvyrio užuomazga! - laidė gerklę šitas idiotas 
pulkininkas.- Savanoris Voltatas, po egzaminų pakeltas į kapralus, savo 
valia išvyko į frontą ir paėmė į nelaisvę penkiolika žmonių. Tą akimirką, kai 
jis juos atvedė, jį sudraskė sviedinys..Ir ką gi? Po penkių minučių jau atėjo 
įsakymas pakelti Voltatą jaunesniuoju leitenantu! Štai ir jūsų lauktų tokia 
puiki ateitis: paaukštinimai ar pažymėjimai. Jūsų vardas būtų įrašytas mūsų 
pulko auksinėn knygon!“ - Savanoris nusispjovė. - Štai, brolau, kokių asilų 
gimsta pasauly. Nusispjauti man į jų antsiuvus ir visas privilegijas, kad ir 
tokias kaip šis kreipimasis: „Jūs, savanori, asilas". Įsidėmėkite, kaip gražiai 
skamba: „Jūs asilas" vietoj „Tu asilas", o jums mirus jus papuoš signum 
laudis - didžiuoju sidabro medaliu. Imperatoriškieji žmonių lavonų su 
žvaigždutėmis ir be žvaigždučių tiekėjai. Bet kuris bulius laimingesnis už 
mudu. Jį papjauna skerdykloje iš karto, netampo prieš tai po rikiuotę ar 
šaudyklą. - Storasis savanoris persirito ant kito čiužinio ir kalbėjo toliau: — 
Faktas, kada nors visa tai baigsis. Amžinai tas trukti negali. Pamėginkite 
pripūsti paršiuką garbės - tuojau sprogs. Jei vykčiau į frontą, ant mūsų šil- 
domo prekinio vagono užrašyčiau: 


Trys tonos trąšų priešo laukams: 
Acht Pferde oder achtundvierzig Mann“. 


Durys atsidarė, ir pasirodė profosas. Jis atnešė ketvirtį kepalo karei- 
viškos duonos abiem ir šviežio vandens. 

Net nepasikėlęs nuo šiaudinio čiužinio, savanoris pasveikino profosą 
tokiais žodžiais: 


* Aštuoni arkliai arba keturiasdešimt aštuoni kareiviai (vok ). 


7 KT: 
a nožinų I Ad 


Ma 


700 — 


267 Fronte 


- Kaip gražu, kaip kilniaširdiška, kad tu mus aplankei, o šventoji devy- 
niasdešimt pirmojo pulko Sventoji Agnietė! Būk pasveikintas, dorybinga- 
sai angele, kurio širdis kupina užuojautos! Tu tempi valgių ir gėrimų pinti- 
nes, kad mus paguostumei nelaimėje. Niekuomet mes neužmiršime tavo 
širdies gerumo. Tu - saulės spindulys, įspindęs į mūsų kalėjimą! 

— Rytoj pulkininkas jums parodys, kaip juokauti, - sumurmėjo profosas. 

— Ziūrėk, kaip pasišiaušė, balėsas,- nuo narų atsakė savanoris. — Ver- 
čiau pasakyk, kaip pasielgtum, jei tau reikėtų uždaryti dešimt savanorių? 
Tik nerodyk tokio kvailo veido, tu, Marijos kareivinių raktininke! Uždary- 
tum dvidešimt, o paskui dešimt iš jų išleistum, stare! Jeigu būčiau karo mi- 
nistras, aš tau parodyčiau, kas yra karo tarnyba! Ar tau žinoma, kad kritimo 
kampas yra lygus atsispindėjimo kampui? Tik vieno tave prašau: duok man 
atramos tašką, ir aš visą pasaulį drauge su tavim apversiu, pagyrų puode 
neraliuotas! 

Profosas išpūtė akis, paskui pagrūmojo kumščiu ir, trenkęs durimis, išėjo. 

- Savitarpio pagalbos draugija profosams pašalinti, - tarė savanoris, per- 
lauždamas duoną į dvi dalis. - Pagal drausmės nuostatų šešioliktąjį paragrafą 
ligi paskelbiant nuosprendį areštuotieji privalo gauti kareivišką davinį, bet 
čia, kaip matyt, viešpatauja prerijų įstatymas: kas pirmas suris areštuotojo 
davinį. 

Abudu susėdo ant narų ir ėmė graužti kareivišką duoną. 

— Iš profoso geriausiai matyti, kad, tarnaudami kariuomenėj, žmonės 
darosi žiaurūs,- vėl ėmė samprotauti savanoris.- Nėra jokios abejonės, kad 
mūsų profosas, ligi įstodamas karo tarnybon, buvo jaunuolis su idealais. Tai 
šviesiaplaukis cherubinas, švelnus ir jautrus visiems; jis per peštynes dėl 
mergaitės kur nors gimtajam krašte imperatoriškojoje šventėje gindavo ne- 
kaltuosius. Ir, aišku, visi jį gerbė, bet dabar... Dieve mano! - su kokiu malo- 
numu rėžčiau aš jam į snukį, daužyčiau jo galvą į gultus, ir įmurkdyčiau iki 
ausų į išvietę! Ir šitai, brolau, taip pat įrodymas, kad nuo mūsų karinio amato 
mes daromės žiauresni. 

Jis uždainavo: 


Jinai ne velnio nebijojo, 
Bet čia pakliuvo jai karys... 


— Mielas drauge, - kalbėjo jis toliau, turėdamas galvoj, savaime supran- 
tama, mūsų mielosios monarchijos užmojus, - neišvengiamai padarysi išva- 

dą, kad jos reikalai yra tokie pat kaip Puškino dėdės, apie kurį jis rašė, jog 
su šita dvasna nieko kito nelieka daryti, kaip tik: 


Ir dūsaut, ir svajot slapčia: 
Kada jį velnias griebs iš čia! 


Spragtelėjo spynoje raktas, ir profosas koridoriuje įžiebė žibalinę lempą. 

- Šviesos spindulys tamsos karalystėje! - sušuko savanoris.- Švietimas 
skverbiasi į kariuomenę! Labanakt, ponas profose! Pasveikinkite tenai vi- 
sus karininkus, ir linkiu jums malonių sapnų. Sapnuokite, pavyzdžiui, kad 
grąžinote man penkias kronas, tas pačias, kurias jums buvau davęs nupirkti 
papirosų ir kurias jūs pragėrėte į mano sveikatą. Labanakt, siaubūne! 

Įkandin profosas ėmė bambėti apie rytdienos raportą ir pulkininką. 

— Vėl mes vieni! - tarė savanoris.- Prieš eidamas gulti, keletą minučių 
aš skirsiu paskaitai apie zoologijos žinių plitimą tarp puskarininkių ir kari- 
ninkų. Norint gauti karui naujos gyvos medžiagos ir sąmoningos patrankų 
mėsos, būtina iš pagrindų susipažinti su gamtamoksliu arba Kočio leidyk- 
los išleista knyga „Ekonominės gerovės šaltiniai"; kiekviename šitos kny- 
gos puslapyje rasi žodžius galvijai, paršai, kiaulės. Tačiau pastaruoju metu 
mūsų pažangesniuose karininkų sluoksniuose galima išgirsti kitokius nau- 
jokų vardus. Vienuoliktoje kuopoje kapralas Althofas vartoja Žodį „enga- 
dinų ožka". Jefreiteris Miuleris, vokietis mokytojas iš Kašpero kalnų, nau- 
jokus vadina čekų pasmirdėliais, viršila Zondernumeris - rupūžėmis ir 
Jorkšyro kuiliais — ir siūlosi iš kiekvieno naujoko padarysiąs iškamšą, tuo 
parodydamas tokį specialų nusimanymą, tarsi būtų kilęs iš iškamšininko 
šeimos. Vyresnieji stengiasi įkalti kareiviams į galvą tėvynės meilę savo- 
tiškomis priemonėmis, pavyzdžiui, padūkusiai rėkdami, šokinėdami aplink 
naujoką, karingai riaumodami lyg Afrikos laukiniai, besirengią nulupti kailį 
niekuo nenusikaltusiai antilopei arba norėdami pietums iškepti kokio nors 
misionieriaus šoninę. Aišku, vokiečiams tai netaikoma. Kai viršila Zonder- 
numeris ima kalbėti apie „kiaulių kaimenę", paskubomis priduria „čekišką“, 
kad vokiečiai neįsižeistų ir to nepriskirtų sau. Tuo pat metu visi antrosios 
kuopos puskarininkiai kaip laukiniai varto akis tarsi šunys, iš godumo pra- 
riję Provanso aliejuje pamirkytą kempinę ir ja paspringę. Vieną kartą 
girdėjau grandinio Miulerio pokalbį su kapralu Althofu apie apsauginių 
mokymo planą. Šitam pokalby vyravo žodis „antausis“. Iš pradžių pama- 
niau, kad jiedu tarp savęs susiplūdo ir kad jau krinta Austrijos kariuomenės 

vienybė, bet didžiai apsirikau. Buvo kalbama vien apie kareivius. „Jeigu, 
pavyzdžiui, šitoks čekų kiaulė, - autoritetingai mokė kapralas Althofas vir- 
šilą Miulerį, - net maždaug trisdešimt kartų sukomandavus „gulk!“, negali 
išmokti tiesiai ir nejudėdamas stovėti, rėžti dusyk jam į snukį - maža nau- 
dos. Vožk jam kumščiu į pilvą, kita ranka užmaukšlink kepurę ant ausų, 
sukomanduok „ap-link!“, spirk, kai apsisuks, koja į pasturgalį - ir pamaty- 
si — po šito jis išsitemps rikiuotėje kaip styga. O jaunesnysis leitenantas 
Dauerlingas tik juoksis.“ O dabar, drauguži, aš jums papasakosiu apie jau- 
nesnįjį leitenantą Dauerlingą. Apie jį antrosios kuopos naujokai pleškina 
tokių stebuklų, kokių gali papasakoti nebent visų apleista senutė nuo Mek- 
sikos pasienio apie pagarsėjusį Meksikos banditą. Apie Dauerlingą jie atsi- 
liepia kaip apie Žmogėdrą, antropofagą iš Australijos padermių, ėdančių 
kitos padermės žmones, šiems pakliuvus į jų rankas. Jo gyvenimo kelias 
nuostabus. Netrukus po gimimo jis iškrito auklei iš rankų ir susitrenkė gal- 
vutę. Ir lig šiol jo galvoje matyti žymė, tartum čia būtų Šiaurės polius, kur 
nukrito kometa. Niekas netikėjo, kad iš jo išaugs kas nors dora, net jeigu jis 
ir nesusirgtų smegenų sutrenkimu. Tik vienas jo tėvas, pulkininkas, nenu- 
stojo vilties ir, priešingai, tvirtino, kad toks menkniekis ateityje jam negali 
pakenkti, nes, savaime suprantama, jaunasis Dauerlingas, kai paaugs, at- 
sidės karo tarnybai. Po rūsčios kovos su keturiomis realinės mokyklos klasė- 
mis, kurias jaunasis Dauerlingas baigė eksternu (dėl to, beje, vienas iš dviejų 
jo korepetitorių prieš laiką pražilo ir kuoktelėjo, o kitas pasikėsino šokti iš 
Šventojo Stepono bokšto Vienoje), jis įstojo į Heinbergo junkerių mokyklą. 
Junkerių mokyklose niekuomet nebuvo kreipiama dėmesio į stojančių jau- 
nuolių išprusimą, nes išprusimas Austrijoje nebuvo laikomas reikalingu ri- 
kiuotės karininkui. Karo mokslo idealu buvo laikoma mokėti žaisti karei- 
vėlius. Mokslas žmogaus dvasią taurina, o šito karo tarnyboje nereikalauja- 
ma. Kuo karininkai šiurkštesni, tuo geriau. 

Junkerių mokyklos mokinys Dauerlingas toli gražu nepajėgė mokytis 
net tų dalykų, kuriuos kiekvienas junkeris vienaip ar kitaip įsimindavo. Ir 
čia jam atsiliepė tai, kad vaikystėje buvo susitrenkęs galvutę. Apie šitą ne- 
laimę aiškiai bylojo jo atsakymai per egzaminus, kurie dėl nepaprasto kvai- 
lumo buvo laikomi klasikiniais. Dėstytojai jo nevadindavo kitaip, kaip tik 
„mūsų žiopliukas". Jo kvailumas taip badė akis, kad drąsiai buvo galima 
pranašauti, jog po kokių poros dešimtmečių jis paklius į Terezijos karo aka- 
demiją arba į karo ministeriją. Paskelbus karą, visus jaunuosius junkerius 
pakėlė jaunesniaisiais leitenantais. Į pakeltųjų sąrašą pakliuvo ir Konradas 
Dauerlingas. Jis buvo paskirtas į devyniasdešimt pirmąjį pulką. 


Antra dalis 270 


Savanoris atsiduso ir kalbėjo toliau: 

— Karo ministerijos leidykla išleido knygą „Dresūra, arba auklėjimas", 
kurioje Dauerlingas perskaitė, kad kareivius reikia paveikti teroru ir kad 
mokymo sėkmė priklauso nuo teroro. Šitą principą Dauerlingas laikė savo 
veiklos pagrindu ir pasiekė didelių laimėjimų. Norėdami išvengti jo riksmų, 
kareiviai ištisais skyriais įteikdavo raportą, kad sergą, tačiau jų pastangų 
niekada nevainikuodavo laimėjimas. Kas paduodavo raportą, kad sergąs, 
gaudavo tris dienas sustiprinto arešto. Tiesa, ar žinoma jums, kas yra su- 
stiprintas areštas? Visą dieną vaikštai po aikštę, o nakčiai - į karcerį. Taip 
Dauerlingo kuopoje ligoniai išnyko. Visiems jo kuopos ligoniams teko sėdėti 
karceryje. Dauerlingas rikiuotėje elgdavosi nesivaržydamas. Kaip kad dera 
kareivinėse, jo šnekos prasidėdavo žodžiu „kiaulė“ ir baigdavosi mįslingu 
zoologijos terminu „kiaulšunis“. Beje, jis buvo liberalus ir kareiviams su- 
teikdavo pasirinkimo laisvę. Pavyzdžiui, sakydavo: „Pasirink, kupranugari: 
į snukį arba tris dienas sustiprinto arešto?" Jeigu kareivis pasirinkdavo tris 
dienas sustiprinto arešto, Dauerlingas jam dar duodavo porą kartų į snukį 
ir pridurdavo paaiškindamas: „Bijaisi, baily, dėl savo srėbtuvo, o ką darysi, 
kai prabils sunkioji artilerija?" Kartą, išmušęs vienam naujokui akį, jis taip 
pareiškė: „Pah, was fūr Geschichten mit einem Kerl, muss so wie so krepie- 
ren"*. Tą pat sakydavo ir feldmaršalas Konradas fon Hiotcendorfas: „Die 
Soldaten mūssen so wie so krepieren“**. 

Mėgstamiausia ir veiksmingiausia priemone Dauerlingas laikė paskai- 
tas, į kurias jisai susišaukdavo visą čekų komandą ir kalbėdavo apie kovi- 
nius Austrijos uždavinius, daugiausia sustodamas prie bendrųjų karinio mo- 
kymo principų, tai yra prie španglių“, sušaudymo ar pakorimo. Žiemos 
pradžioje, kol nebuvau pakliuvęs į ligoninę, mus vesdavo mokyti į aikštę 
netoli antrosios kuopos. Po komandos „laisvai!“ Dauerlingas prabildavo į 
naujokus čekus: 

— Aš žinau, - pradėdavo jis,- kad visi jūs niekšai ir kad būtinai reikia 
išvaryti užsispyrimą jums iš galvų. Čekiškai kalbėdami, jūs nė ligi kartuvių 
nenueisite. Vyriausiasis mūsų kariuomenės vadas - vokietis. Girdite, po 
velnių?! Jis komanduodavo: „Nieder!'*** 

Visi sugula, o Dauerlingas vaikštinėja jų priešaky ir varo savo tauškalus: 


* „Didelis čia daiktas! Vis vien padvės“ (vok). 
** „Kareiviams vis vien teks padvėsti“ (vok.). 
*** „Gulk!“ (Vok.) 

— Sakyta „Nieder!“ — tai ir gulėk. Nors sprok šitam purve, bet gulėk. 
„Nieder!“ - tokia komanda jau buvo senojoje romėnų armijoje. Tais laikais 
į karo tarnybą būdavo šaukiami visi nuo septyniolikos ligi šešiasdešimties 
metų, ir visi trisdešimt karo tarnybos metų praslinkdavo po atviru dangu- 
mi. Po kareivines jie kaip kiaulės nesivoliodavo. Ir komandos kalba tada 
taip pat buvo viena visai kariuomenei. Pamėginęs būtų kas nors tada pra- 
bilti etruskų kalba. Ponai Romos karininkai būtų jam parodę, iš kur kojos 
dygsta! Aš taip pat reikalauju, kad man atsakytumėt vokiškai, o ne savo 
vogravimu. Matote, kaip jums gera gulėti purve. Dabar įsivaizduokite, kad 
kam nors iš jūsų praeina noras gulėti ir jis atsikelia. Ką aš tada daryčiau? 
Nusukčiau šunsnukiui sprandą. Bet kadangi tai būtų aukštesnių pareigūnų 
negerbimas, maištas, nepaklusnumas, vengimas atlikti kareivio prievoles, 
nuostatų ir disciplinos pažeidimas, apskritai tarnybinių įsakymų niekinimas, 
vadinasi, kad tokio niekšo laukia kartuvės, ir jis netenka teisės tikėtis lygių 
pagal padėtį piliečių pagalbos. 

Savanoris nutilo ir tuo metu, matyt, sumanęs kitą temą iš kareivių gyve- 
nimo, vėl pradėjo: 

— Buvo dar pas mus kapitonas Adamička, nepaprastai apatiškas žmo- 
gus. Kanceliarijoje sėdėdavo ramus, tartum pamišęs, ir žiūrėdavo priešais 
save, lyg kalbėtų: „Ėskite mane, musės ir uodai". Kalbėdamas jis dievaižin 
apie ką galvodavo. Vienąsyk pas jį atėjo antrosios kuopos kareivis su rapor- 
tu-skundu, kad jaunesnysis leitenantas Dauerlingas vakare gatvėje jį pava- 
dinęs čekų kiaule. Šitas kareivis prieš karą buvo knygnešys, darbo 
žmogus, tebeturįs nacionalinio išdidumo jausmą. „N-ta-ip, tokie mat daly- 
kai...- tyliai tarė kapitonas Adamička. (Jis visuomet kalbėdavo labai ty- 
liai.) - Pasakė mat vakar gatvėje? Reiktų pasiteirauti, ar jums buvo leista 
išeiti iš kareivinių? Marš aplink...* - Praslinkus kuriam laikui, kapitonas 
Adamička išsišaukė pas save skundo įteikėją. „Išaiškinta, - tarė jis tyliai, — 
kad tą dieną jums buvo leista išeiti iš kareivinių iki dešimtos valandos vaka- 
ro. Vadinasi, nebūsite nubaustas... Marš aplink!" 

— Nuo to laiko, brangusis drauge, kapitonas Adamička pagarsėjo kaip 
teisingas žmogus. Tai va, pasiuntė jį į frontą, o į jo vietą mums buvo paskirtas 
majoras Vencelis. Prasidėjus kalboms apie nacionalinius vaidus, jis pa- 
siusdavo kaip velnias ir pagaliau kaip reikiant primynė uodegą jaunesnia- 
jam leitenantui Dauerlingui. 

Majoro žmona buvo čekė, todėl jis ir bijojosi visokių kalbų apie nacio- 
nalinį klausimą. Prieš kelerius metus, dar būdamas kapitonu Kutnos Kal- 
ne, girtas jis išplūdo restorane kelnerį, išvadindamas jį čekų niekšu. (Reikia 

pažymėti, kad majoras viešumoj ir namuos kalbėjo vien čekiškai, o jo sūnus 
mokėsi čekų gimnazijoje.) „Žodis - ne žvirblis, išskris — nepagausi". Šis 
epizodas pateko į laikraščius, o kažkoks deputatas padavė Vienos parla- 
mentui interpeliaciją apie majoro Vencelio elgesį restorane. Vencelis pa- 
kliuvo į nemalonią istoriją todėl, kad tuo metu parlamentas kaip tik turėjo 
patvirtinti įstatymo projektą dėl karo prievolės, o čia - štai - ta istorija su 
girtu kapitonu Venceliu Kutnos Kalne. Vėliau kapitonas sužinojo, kad visa 
istorija — vieno einančio jaunesniojo leitenanto pareigas savanorio Zitkos 
darbas. Tai jis įdėjo žinutę į laikraščius, nes su kapitonu Venceliu turėjo 
nesuvestų sąskaitų dar iš tų laikų, kai Zitka vienam pobūvy, dalyvaujant 
pačiam kapitonui Venceliui, ėmė samprotauti, kad „pakanka pažvelgti į pa- 
saulį, pamatyti debesėlius horizonte ir tolumoje dunksančius kalnus, išgirs- 
ti girios krioklio ūžesį ir paukščių čiulbesį, ir nejučiomis ateina į galvą min- 
tis: ką reiškia kapitonas, palyginti su gamtos grožiu? Toks pat nulis kaip ir 
bet kuris einantis jaunesniojo leitenanto pareigas". Visi ponai karininkai 
buvo tada kaip dūmai, girtas buvo ir ponas Vencelis, todėl jis panorėjo išplak- 
ti vargšą filosofą Zitką kaip šunį. Po šito jų priešiškumas ėmė didėti, ir kapi- 
tonas Vencelis keršijo Zitkai, kaip tik galėjo, juo labiau kad jaunesniojo 
leitenanto Zitkos posakis virto priežodžiu. 

„Ką reiškia kapitonas Vencelis, palyginti su gamtos grožiu?“- taip saky- 
davo visas Kutnos Kalnas. 

„Aš jį, niekšą, privarysiu ligi savižudybės'',- bet Zitka išėjo į atsargą ir 
atsidėjo filosofijai. 

Nuo to laiko majoras Vencelis ir griežia dantį ant visų jaunesniųjų kari- 
ninkų. Netgi vyresnysis leitenantas neapdraustas nuo jo siautėjimų, 0 apie 
junkerius ir jaunesniuosius leitenantus nėra ko nė kalbėti. „Sutrinsiu jį kaip 
blakę!“ —- mėgsta kartoti majoras Vencelis, ir vargas tam jaunesniajam lei- 
tenantui, kuris dėl kokio nors menkniekio siunčia kareivį pas majorą. Jam 
priklauso nagrinėti tiktai sunkius nusikaltimus, pavyzdžiui, jeigu sargybinis 
užmigs poste prie parako sandėlio arba padarys dar baisesnį nusikaltimą — 
pamėgins naktį perlipti per mūrinę Marijos kareivinių sieną ir užmigs ten 
arba paklius artileristams bei apsauginiams į nagus. Vienu žodžiu, padarys 
pulkui gėdą. Vienąsyk aš girdėjau, kaip jis koridoriuje laidė gerklę: „O, 
Viešpatie! Trečią kartą jį sugavo apsauginių patrulis. Nedelsiant uždaryti 
šunsnukį į karcerį; tokius reikia išmesti iš pulko, tegul eina į gurguolę mėš- 
lo vežioti. Pasidavė patruliui ir netgi nesusipešė su juo! Argi tai kareivis? 
Tik gatves jam šluoti, o ne kareiviu būti. Neduoti jam ėsti kokias tris dienas. 
Čiužinio neduoti, įkiškit į vienutę ir apkloto neduokit, vėpla'". 

— Dabar įsivaizduokite, drauguži, kad tučtuojau, vos atkėlus pas mus 
majorą Vencelį, šitas mulkis jaunesnysis leitenantas Dauerlingas atgrūdo 
pas jį vieną kareivį, kad tas jam prisistatytų, nes šisai neva tyčiomis neati- 
davęs jam, jaunesniajam leitenantui Dauerlingui, pagarbos, kai sekmadienį 
po pietų važiavęs su kažkokia panele. Na ir riksmas, sakau jums, ten pakilo, 
kaip vėliau pasakojo liudininkai! Bataliono raštinės viršila movė su raštais 
į koridorių, o majoras tūžo ant Dauerlingo: „Aš tai draudžiu, ponas jaunes- 
nysis leitenante! Ar jūs žinote, kas tai yra prisistatymas? Prisistatymas - ne 
balaganas, ne kiaulės skerstuvių šventė! Kaip jis galėjo matyti jus, jeigu 
važiavote viduriu aikštės? Argi neatsimenate, ko jus mokė? Pagarba ati- 
duodama karininkams, kurie sutinkami priešais, bet tas nereiškia, kad ka- 
reivis turi kraipyti galvą kaip varna ir gaudyti jaunesnįjį leitenantą, kuris 
važiuoja viduriu aikštės. Tylėkit, nepertraukit! Prisistatymas - rimtas daly- 
kas. Jeigu jis pareiškė, kad negalėjo jūsų matyti, kad tuo metu buvo pasisu- 
kęs į mane atiduoti pagarbos man, majorui Venceliui, tai negalėjo tuo pat 
metu Žiūrėti atgal į vežiką, su kuriuo jūs važiavote. Ateityje prašom su to- 
kiais menkniekiais nekibti prie manęs!" Nuo to laiko Dauerlingas pasikeitė. 

Savanoris nusižiovavo: 

— Būtinai reikia išsimiegoti, nes rytoj teks prisistatyti pulkininkui. Aš 
norėjau bent apgraibomis informuoti jus apie padėtį mūsų pulke. Pulkinin- 
kas Šrioderis iš viso kažkoks keistas vabzdys: jis nemėgsta majoro Vencelio. 
Kapitonas Sagneris, savanorių mokomosios kuopos viršininkas, Šrioderį 
laiko tikru kareiviu, nors pulkininkas Šrioderis nieko taip nebijo, kaip pa- 
kliūti į frontą. Sagneriui - šautam žvirbliui, kaip ir Šrioderiui, nepatinka 
atsargos karininkai; jis vadina juos civiliais smirdžiais. Savanorius jis laiko 
laukiniais gyvuliais, iš kurių reikia padaryti karo mašinas, prisiūti prie jų 
žvaigždutes ir pasiųsti į frontą, kad juos iššaudytų vietoj kilniųjų kadrinių 
karininkų, kurie turi būti paliekami veislei. Apskritai armijoje jau ima at- 
siduoti puvėkšliais,- tarė savanoris, supdamasis į apklotą. —- Kol kas dar 
žmonės nepraregėjo ir kaip žlibiai leidžiasi varomi į frontą, kad tenai juos 
sukapotų į makaronus; pataikys kuriam nors kulka, tas tik sušnibždės: 
„Mamyte“. Didvyrių dabar nėra, o tiktai skerdžiami galvijai ir generalinių 
štabų mėsininkai. Luktelkit, sulauks dar jie sprogimo. Na ir bus peštynės!.. 
Todėl - tegyvuoja armija! Labanakt! 

Savanoris nurimo, paskui ėmė vartytis po antklode ir pagaliau paklausė: 

— Jūs miegate, drauge? 

— Neima miegas, - atsakė Šveikas nuo savo gulto, - mąstau... 

— Apie ką gi jūs mąstote, drauguži? 

— Apie didįjį sidabro medalį „Už narsumą“, kurį gavo stalius Mlička iš 
Vavros gatvės Vinohraduose; jam pirmajam iš viso pulko pačioj karo pra- 
džioj sviedinys nutraukė koją. Jis gavo nemokamai dirbtinę koją, ėmė visur 
puikautis savo medaliu ir laidė gerklę, kad jis pats pirmasis pulko invalidas. 
Vienąsyk jis nuėjo į Vinohradų „Apolono“ smuklę ir ten pradėjo vaidus su 
skerdyklų mėsininkais. Tie besimušdami nutraukė medinę koją ir pokšte- 
lėjo ja staliui per galvą, o paskui tas, kur buvo nutraukęs šitą koją, nežino- 
damas, kad ji medinė, išsigandęs krito ir apalpo. Nuovadoje staliui koją vėl 
pritaisė, bet nuo to laiko jis supyko ant savo sidabro medalio „Už narsumą“ 
ir nunešė jį užstatyti į lombardą. Ten jį drauge su medaliu pričiupo, ir pra- 
sidėjo nemalonumai. Yra kažkoks garbingas garbės teismas karo invalidams, 
ir šitas teismas nuteisė atimti iš jo medalį, o, be to, jis neteko ir kojos... 

— Kaip? 

— Labai paprastai. Vieną dieną atėjo pas jį kažkokia komisija, pareiškė, 
kad jis nevertas nešioti protezo, atsegė jam koją ir išsinešė... Taip pat labai 
komiškai atrodo,- pasakojo Šveikas, - kai kare žuvusiojo giminės vieną dieną 
gauna medalį su prierašu, kad štai, girdi, įteikiamas jums šitas medalis ir 
pakabinkite jį matomoj vietoj. Božetechos gatvėj, Vyšehrade, vienas senis, 
kurio žuvo sūnus, manė, kad karo valdyba iš jo tyčiojasi, ir taip supyko, kad 
medalį pakabino išvietėj. O jo išvietė buvo priemenėj, kuria jis bendrai nau- 
dojosi su vienu policijos tarnautoju; šisai įskundė senį, ir paskui tam teko 
atsakyti už nusikaltimą. 

— Iš čia matyti, - tarė savanoris,- kad garbė supuvusio kiaušinio neverta. 
Neseniai Vienoje buvo išleistas „Savanorio dienoraštis" su išverstu į čekų 
kalbą tokiu eilėraščiu: 


Už gimtą šalį, už karalių 
Atakoj savanoris krito... 
Jaunystė jo anksti nuvyto, 
Bet pavyzdį kiti imt gali. 


Karžygį veža ant patrankos, 
O prieky neša vainikus. 

Prie jo krūtinės vado rankos 
Prisegtas ordinas puikus. 


— Taip, rodos, kad mūsų kovinė dvasia silpnėja, - po neilgos pauzės tarė 
savanoris.- Aš siūlau, brangusis drauge, nakties tyloje mūsų ramioj daboklėj 
padainuoti apie kanonierių Jaburką. Tai kelia dvasią. Bet reikia šaukti iš 

visų jėgų, kad mus išgirstų visose Marijos kareivinėse. Todėl siūlau prieiti 


prie durų. 


Ir po valandėlės iš areštinės pasklido toks riaumojimas, kad koridoriuje 


suskambo stiklai: 


Patranką užtaisys, 
Oi lado, ei liūli! 
Ir vel dainuoja jis, 
Oi lado, ei liūli! 


Tik sprogo granata, 
Oi lado, ei liūli! 
Galva jo nunešta, 
Oi lado, ei liūli! 


Bet vėlei šaudo jis, 
Oi lado, ei liūli! 

Ir traukia dainą vis, 
Oi lado, ei liūli! 

Kieme pasigirdo žingsniai ir balsai. 

- Tai profosas,- tarė savanoris, O su juo jaunesnysis leitenantas Pelika- 
nas, jis šiandien budi. Aš su juo pažįstamas iš „Čekų pašnekesio". Jis atsar- 
gos karininkas, o anksčiau vienoj draudimo draugijoj buvo statistikas. Iš jo 
gausim cigaretę. Nagi, truktelkim dar kartą. 

Ir Šveikas su savanoriu vėl užplėšė: 

Patranką jis užtaisė... 

Atsidarė durys, ir profosas, matyt, budinčio karininko paskatintas, 
šiurkščiai suriko: 

— Čia jums ne žvėrynas! 

— Pardon,- atsakė savanoris,- Rudolfinumo skyrius“. Areštuotųjų labui 
koncertas. Ką tik buvo baigtas pirmasis programos numeris - „Karo simfo- 
nija“. 

— Nekvailiokit,- tarė jaunesnysis leitenantas Pelikanas, apsimetęs esąs 
griežtas. Tikiuos, jums žinoma, jog devintą valandą turite gulėti, o ne skan- 
dalą kelti. Jūsų koncertinis numeris aikštėje girdėti. 

— Drįstu pranešti, ponas jaunesnysis leitenante, — tarė savanoris - mes 
kaip reikiant nepasiruošėme, ir galbūt atsirado šiokia tokia disharmonija. 

- Šitai jis išdarinėja kas vakaras, - stengėsi sukurstyti jaunesnįjį leite- 
nantą prieš savo priešą profosas, - ir iš viso elgiasi labai neinteligentiškai. 

— Ponas jaunesnysis leitenante, - tarė savanoris,- leiskite pakalbėti su 
jumis akis į akį. Tegul profosas palaukia už durų. 

Profosui išėjus, savanoris tarė: 

— Na, duok šen cigarečių, Frantai... „Sportas“?.. Ir tu, leitenante, neturi 
nieko geresnio? Gerai, dėkui ir už tai. Taip! Ir degtukų. 

— „Sportas“, — atsainiai pasakė jis, išėjus jaunesniajam leitenantui. — Ir 
bėdoje žmogui nereikia nusiminti. Rūkykit, drauge, ir labanakt. Rytoj mūsų 
laukia paskutinis teismas. 

Prieš užmingant savanoris neužmiršo padainuoti „Kalnai ir pakalnės ir 
aukštosios uolos - mūsų draugai" ir „Deja, nesugrįš, kas praėjo". 

Rekomenduodamas Šveikui pulkininką Šrioderį kaip nevidoną, sava- 
noris suklydo, nes pulkininkui Šrioderiui vis dėlto buvo būdingas šioks toks 
teisingumo jausmas. Tai aiškiausiai galėjai pastebėti po vakaro, sėkmingai 
praleisto kokiam nors restorane. Bet jei vakaras būdavo nesėkmingas... 

Savanoriui be gailesčio kritikuojant pulką, pulkininkas Šrioderis sėdėjo 
restorane karininkų draugijoj ir klausėsi, kaip vyresnysis leitenantas Kreč- 
manas, grįžęs iš Serbijos su sužeista koja (jam bakstelėjo karvė), pasakojo 

apie serbų pozicijas ir ataką, kurią jisai stebėjo iš štabo, nes ten buvo 
priskirtas. 

- Bet štai jie iššoko iš apkasų... Visa vora bėga. Bėga, perlipa vielų užtva- 
ras ir puola priešą... Rankinės granatos už diržų, visi su dujokaukėmis, šau- 
tuvas rankose - paruoštas ir šauti, ir durti. Kulkos švilpia. Štai tą akimirką, 
lipdamas iš apkasų, krinta vienas, antras krinta ant blindažo, trečias krinta, 
nubėgęs keletą žingsnių, - bet lavina rieda tolyn, su griausmingu „valio“, 
pirmyn, į dūmų ir dulkių debesis! Priešas šaudo iš visų pusių iš apkasų, iš 
sviedinių išraustų duobių ir laisto mus švinu iš kulkosvaidžių. Ir vis krinta 
ir krinta kareiviai. Mūsų būrys mėgina paimti greitai šaudantį priešo pa- 
būklą. Daugelis krinta, bet draugai jau prie tikslo. Valio! Karininkas krin- 
ta... Šaudymas iš šautuvų aptilo, rengiama kažkas baisaus... Visas mūsų būrys 
staiga griūva... Priešo kulkosvaidžiai: „tra-ta-ta, tra-ta-ta!" Krinta... Atleis- 
kit, aš daugiau negaliu, aš girtas. 

Sužeistas į koją leitenantas nutilo ir apkvaitęs pasiliko besėdįs krėsle. 
Pulkininkas Šrioderis, palankiai šypsodamasis, ėmė klausytis, kaip kapito- 
nas Spiras, daužydamas kumščiu į stalą, lyg su kažkuo ginčytųsi, pasakoja 
kažkokias nesąmones: 

— Pagalvokite patys: pas mus su vėliavomis - Austrijos gvardijos ulonai, 
Austrijos apsauginiai, Bosnijos šauliai, Austrijos šauliai, Austrijos pėsti- 
ninkai, Vengrijos pėstininkai, jo didenybės Tirolio šauliai, Bosnijos pėsti- 
ninkai, Tirolio pėstieji honvėdai, Vengrijos husarai, gvardijos husarai, karo 
šauliai, dragūnai, ulonai, artilerija, gurguolė, pionieriai, sanitarai, laivynas. 
Suprantate? O Belgijoje? Pirmojo ir antrojo ėmimo kareiviai - operaty- 
vinė kariuomenės dalis, trečiojo ėmimo aptarnauja užfrontės poreikius... — 
Kapitonas sudavė kumščiu į stalą: - Gvardija tarnauja ramiu laiku kraš- 
to viduje! 

Vienas iš jaunųjų balsiai, kad pulkininkas išgirstų ir įsitikintų jo kari- 
nės dvasios tvirtumu, kartojo savo draugui: 

— Džiovininkus aš siųsčiau į frontą, jiems tas nieko nekenks, o, antra 
vertus, geriau težūnie ligoniai negu sveikieji. 

Pulkininkas šypsojosi. Bet staiga jis susiraukė ir, kreipdamasis į kapito- 
ną Vencelį, tarė: 

— Stebiuosi, kodėl vyresnysis leitenantas Lukašas vengia mūsų draugi- 
Jos. Nuo to laiko, kai atvyko, dar nė karto nebuvo tarp mūsų. 

— Eiles rašo, - pajuokiamai atsiliepė kapitonas Sagneris. - Nesuspėjo 
atvažiuoti ir jau įsimylėjo inžinieriaus Šreiterio žmoną pamatęs ją teatre. 

Pulkininkas nepatenkintas pasižiūrėjo priešais save. 

— Sako, jis gerai dainuoja kupletus. 

— Dar kadetų korpuse visus mus linksmindavo kupletais, - atsakė kapi- 
tonas Sagneris.- O jo anekdotai - tikras malonumas! Nežinau, kodėl jis čia 
neateina. 

Pulkininkas sielvartingai palingavo galvą: 

— Nebėra dabar tarp karininkų tos draugystės kaip mūsų laikais. Būda- 
vo, kiekvienas iš mūsų karininkų stengiasi karininkų klube kuo nors pri- 
sidėti prie bendros linksmybės. Vyresnysis leitenantas Dankelis (tarnavo 
pas mus toksai), būdavo, išsirengs visai nuogas, atsiguls ant grindų, įsisp- 
raus sau į pasturgalį silkės uodegą ir vaidina undinę. Kitas, jaunesnysis lei- 
tenantas Šleisneris, mokėjo krutinti ausis, žvengti kaip eržilas, mėgdžioti 
katės kniaukimą ir kamanės dūzgimą. Atsimenu dar kapitoną Skodajų. Tas 
visuomet, kai tik mes panorėdavom, atsivesdavo tris mergaites - seseris. 
Jos buvo išdresuotos kaip šuniukai. Sustato jas ant stalo, o šios ima į taktą 
nusirenginėti. O jis turėjo dirigento lazdelę, ir, reikia pripažinti,- dirigen- 
tas iš jo buvo puikus! Ko jis tik su jomis ant kušetės neišdarinėdavo! O 
vieną kartą liepė vidury kambario pastatyti vonią su šiltu vandeniu, ir mes 
vienas paskui kitą turėjome su šitomis trimis mergaitėmis maudytis, o jis 
mus fotografavo. 

Pulkininkas Šrioderis, vien atsiminęs tai, palaimingai nusišypsojo. 

— Kokių lažybų mes šitoje vonioje eidavome!.. - kalbėjo toliau pulkinin- 
kas, šlykščiai čepsėdamas ir nenustygdamas krėsle. - O dabar? Argi čia 
linksmumas? Kupletininkas - ir tas neatvyksta. Net gerti jaunesnieji kari- 
ninkai nebemoka! Dar dvylikos nėra, o prie stalo, kaip matote, jau penki 
girti. Anais laikais mes po dvi paras išsėdėdavome ir, kuo ilgiau gerdavo- 
me, tuo blaivesni darydavomės. O pildavom į gurklį be perstogės - alų, 
vyną, likerį... Nebėra tos smarkios dvasios. Galas žino, dėl ko dabar taip! 
Jokio sąmojingo žodžio, vis kažkokie nepabaigiami pasakojimai. Tik pasi- 
klausykit, kas anam gale kalbama apie Ameriką. 

Kitam stalo gale vyko rimtas pokalbis: 

— Amerika į karą kištis negali. Amerikiečiai su anglais tarpusavy pjau- 
nasi. Amerika karui nepasiruošusi. 

Pulkininkas Šrioderis atsiduso. 

— Štai atsargos karininkų plepalai. Ir galas juos čia atnešė. Vakar dar 
toksai ponas sėdėjo - rašinėjo kadaise kuriam nors banke niekus arba tar- 
navo parduotuvėje, vyniojo prekes į popierių, pardavinėjo šakneles, cina- 
moną ir batų tepalą arba mokė vaikus mokykloje, kad vilką iš girios varąs 

badas,- o šiandien nori būti lygus su kadriniais karininkais, viską nori su- 
prasti ir visur kaišioja savo nosį. O kadriniai karininkai, kaip, pavyzdžiui, 
vyresnysis leitenantas Lukašas, net nesiteikia tarp mūsų pasirodyti. 

Pulkininkas namo išėjo sugižęs. Kitą rytą jo nuotaika pasidarė dar bjau- 
resnė, nes, tebegulėdamas lovoje, jis perskaitė laikraščiuose pranešimų iš 
karo lauko santrauką, kad mūsų kariuomenė pasitraukė į iš anksto paruoš- 
tas pozicijas. Dabar Austrijos kariuomenei atėjo šlovingas metas, kaip du 
vandens lašai panašus į Šabaco periodą. 

Laikraščių pranešimų paveiktas, baigiantis dešimtai valandai, pulkinin- 
kas buvo visiškai pasiruošęs atlikti tą funkciją, kurią savanoris, matyt, tei- 
singai pavadino paskutiniu teismu. 

Šveikas su savanoriu stovėjo kieme ir laukė pulkininko. Visi buvo susi- 
rinkę; viršila, budintis karininkas, pulko raštininkas su nusikaltusiųjų bylo- 
mis ir laukė Nemezidės kardo - kada reiks prisistatyti. Galų gale, lydimas 
savanorių komandos viršininko kapitono Sagnerio, išėjo paniuręs pulkinin- 
kas. Jis nervingai čaižė vytele per savo aukštų batų aulus. 

Priėmęs raportą, pulkininkas, įsivyravus kapų tylai, keletą kartų praėjo 
pro Šveiką ir savanorį, kurie lygiavosi čia dešinėn, čia kairėn, žiūrėdami, 
kuriame sparne buvo pulkininkas. Jis vaikštinėjo taip ilgai; o jiedu lygiavo 
taip stropiai, kad vos nenusisuko sprandų. Pagaliau pulkininkas sustojo prieš 
savanofrį. 

"Tasai raportavo: „Savanoris toks ir toks...“ 

— Žinau,- sausai tarė pulkininkas,- išsigimėlis savanoris... Ką jūs veikėte 
prieš karą? Studijavote klasikinę filosofiją? Vadinasi, esate prasigėręs inte- 
ligentas... Ponas kapitone, - tarė jisai Sagneriui,- atveskite čionai visą sava- 
norių komandą... Taigis,- kalbėjo toliau pulkininkas,- ir su tokiais va po- 
nais studentais klasikais tenka mums, karininkams, terliotis. Nagi! Aplink! 
Taip ir maniau. Milinės klostės nesutaisytos. Atrodo, vos tik nuo mergšės 
eina arba viešnamy voliojosi. Palaukit, paukšteli, aš jums parodysiu. 

Savanorių komanda išėjo į kiemą. 

Pulkininkas sukomandavo išsirikiuoti uždaru keturkampiu ir komanda 
sustojo apie jį bei nusikaltusiuosius glaudžiu kvadratu. 

- Pasižiūrėkit į šitą žmogų,- pradėjo savo kalbą pulkininkas, rodydamas 
Vytiniu į savanorį. - Jis pragėrė jūsų garbę, garbę savanorių, kurie ruošiasi 
būti karininkais, vadais, vedančiais savo komandas įgyti garbę kovos lauke. 
O kur nuvestų savo komandą šitas girtuoklis? Iš smuklės į smuklę! Jis iš- 
laktų visą kareivių romą pats... Ką jūs galite pridurti pasiteisindamas? — 

kreipėsi jis į savanorį. - Nieko? Pasigėrėkite juo! Jis negali pasiteisindamas 
nė žodžio pasakyti. O dar mokėsi klasikinės filosofijos! Tai jau tikrai klasi- 
kinis tipas! —- Paskutinius žodžius pulkininkas ištarė tyčiomis lėtai ir nusi- 
spjovė: - Filosofas, kuris girtas vidury nakties numuša kepurę nuo karinin- 
ko galvos! Nėra ko sakyti - tipas! Dar gerai, kad ten buvo tik kažkoks arti- 
lerijos karininkas. 

Tardamas paskutinius žodžius, pulkininkas savo balse sukaupė visą pa- 
nieką ir priešiškumą, kurį devyniasdešimt pirmasis pulkas jautė Budejovicų 
artilerijos tarnybai. Vargas tam artileristui, kuris naktį pakliūdavo į nagus 
pėstininkų patruliui, ir atvirkščiai. Priešiškumas buvo įsišaknijęs giliai ir ne- 
sutaikomai, tai buvo savotiška vendeta, kruvinas kerštas, kurį viena laida 
paveldėdavo iš kitos. Priešiškumas pasireikšdavo tradicinėmis istorijomis: 
čia kur nors pėstininkai nustumdavo artileristus į Vltavą, čia artileristai taip 
padarydavo. Tarp abiejų kariuomenės dalių dažnai kildavo peštynės „Port 
Artūre", „Rožėje“ ir daugelyje kitų Pietų Čekijos sostinės pasilinksminimo 
įstaigų. 

— Bet juo labiau,- tebekalbėjo pulkininkas,- už tokį poelgį jis turi būti 
nubaustas, išmestas iš savanorių komandos, morališkai sunaikintas. Tokių 
inteligentų armijai nereikia. Raštininke! 

Pulko raštininkas priėjo griežtai nusiteikęs, laikydamas paruoštas bylas 
ir pieštuką. 

Įsiviešpatavo tyla kaip teismo salėje teisiant žmogžudį, kada pirminin- 
kas viešai praneša: „Skelbiamas nuosprendis..." 

Kaip tik tokiu balsu pulkininkas paskelbė: 

— Savanoris Marekas nuteisiamas dvidešimt vieną parą griežto arešto, o 
atlikęs bausmę perkeliamas į virtuvę bulvių skusti! 

Ir pasisukęs į savanorius pulkininkas sukomandavo išskleisti eiles. Ko- 
manda greitai suskilo skyriais ir nuėjo į kareivines. Pulkininkas padarė ka- 
pitonui Sagneriui pastabą, kad savanoriai nepakankamai tvirtai muša koją, 
ir įsakė po pietų pamokyti juos vaikščioti. 

- Žingsniai turi skambėti, ponas kapitone. Beje, dar štai kas, kad kiek, 
būčiau pamiršęs,- pridūrė pulkininkas. - Paskelbkite jiems: visa savanorių 
komanda iš eilės bus uždaryta penkioms dienoms į karcerį, kad nepamirštų 
savo buvusio kolegos, šito niekšo Mareko. 

O niekšas Marekas stovėjo netoli Šveiko visiškai patenkintas. Nieko ge- 
riau jis nebūtų galėjęs susigalvoti. Skusti bulves, minkyti kukulius ir kapoti 
mėsą. Kur kas geriau, negu uraganiškoje priešo ugnyje, pridėjus pilnas apati- 
nukes, šaukti: „Pirmyn! Durtuvų atakon!" 

Atsitraukęs nuo kapitono Sagnerio, pulkininkas Šrioderis sustojo prieš 
Šveiką ir atidžiai į jį pasižiūrėjo. Šią akimirką Šveiko išorę geriausiai api- 
būdino apvalus šypsantis veidas su nulėpusiomis iš po užmaukšlintos ke- 
purės ausimis. Visa išvaizda rodė, kad jis nė nemano maištauti ir nė per 
nago juodymą nesijaučia kaltas. Jo akys klausė: „Ar aš esu ką nors padaręs? 
Ir tos pat akys atsakė: „Kuo gi aš kaltas?" 

Įspūdį, kilusį pažvelgus į Šveiką, pulkininkas išreiškė vienu klausimu, 
kuriuo jis kreipėsi į pulko raštininką: 

- Idiotas?- ir pamatė, kaip prasižiojo plati, geraširdiškai šypsanti Švej- 
ko burna. 

— Tikrai taip, ponas pulkininke, idiotas,- atsakė už raštininką Šveikas. 

Pulkininkas mostelėjo galva adjutantui ir pasitraukė su juo į šalį. Paskui 
jis pasišaukė pulko raštininką, ir jie peržiūrėjo Šveiko bylos medžiagą. 

— A! - tarė pulkininkas Šrioderis, čia, be abejo, yra vyresniojo leitenan- 
to Lukašo pasiuntinys, kuris, pagal jo raportą, dingo Tabore. Aš manau, 
kad ponai karininkai turi patys auklėti savo pasiuntinius. Jeigu jau ponas 
vyresnysis leitenantas Lukašas išsirinko pasiuntiniu tokį idiotą, tegul pats 
su juo ir terliojasi. Laisvo laiko jis turi pakankamai, nes niekur nevaikščio- 

ja. Juk jūs taip pat nė karto nematėte jo mūsų draugijoj? Na, mat. Vadinasi, 
laiko jis turi pakankamai ir gali išvaryti savo pasiuntiniui žioplumą. 

Pulkininkas Šrioderis priėjo dis ir, žiūrėdamas į geraširdišką jo 
veidą, tarė: 

- Tris dienas arešto, kvailas gyvuly! Bausmę atlikęs, prisistatyk vyresnia- 
jam leitenantui Lukašui. 

Taip Šveikas vėl susitiko su savanoriu pulko areštinėje, o vyresnysis leite- 
nantas Lukašas turbūt labai apsidžiaugė, kai pulkininkas pasišaukė jį ir tarė: 

— Ponas vyresnysis leitenante, maždaug prieš savaitę, atvykęs į pulką, 
jūs įteikėte man raportą, kad jums būtų paskirtas pasiuntinys, nes ankstes- 
nysis jūsų pasiuntinys pakeliui dingo Tabore. Bet kadangi jūsų pasiuntinys 
sugrįžo... 

— Ponas pulkininke,- maldaudamas tarė vyresnysis leitenantas. 

—.... aš liepiau jį uždaryti trims dienoms, 0 paskui atsiųsiu jums, - tvirtai 
tarė pulkininkas. 

Sukrėstas Lukašas svyruodamas išėjo iš pulkininko kabineto. Šveikas su 
dideliu malonumu praleido tris dienas su savanoriu Mareku. Kiekvieną va- 
karą jiedu organizuodavo patriotinius pasirodymus. Pirmiausia iš belangės 
pasigirsdavo „Saugok mums, Dieve, valdovą", paskui „Princas Eugenijus — 
narsusis riteris". Dar po to eidavo daugybė kareiviškų dainų, o kai atsi- 
rasdavo profosas, jį sutikdavo kantata: 


Paklausyk, profose, 

Kas čia, tariant švelniai. 
Tave pragaran juk 

Gyvą nešis velnias. 


Viršum gultų savanoris nupiešė profosą ir po juo parašė senos dainelės 
tekstą: 


Dešros į Prahą aš vykau, 

Ant kelio kvailį sutikau. 

Tas kvaišis buvo mūs profosas 
Ir vos man nenukando nosies. 


Kol abudu erzino profosą, kaip kad Sevilijoj raudonu apsiaustu erzina- 
mas Andalūzijos bulius, leitenantas Lukašas nusiminęs laukė, kada prisis- 
tatys Šveikas ir praneš, jog pradeda savo tarnybą. 

3 
ŠVEIKO NUOTYKIAI KIRALYHIDOJE 


Devyniasdešimt pirmasis pulkas buvo perkeltas į Mosto miestą prie 
Leitos - į Kiralyhidą. 

Šveikas areštinėje išsėdėjo tris dienas. Iki išėjimo į laisvę likus trims 
valandoms, jį drauge su savanoriu nuvedė į daboklę, o iš ten su palyda nu- 
gabeno į geležinkelio stotį. 

— Seniai buvo aišku, kad mus perkels į Vengriją,- tarė savanoris Šveikui, 
einant į stotį.- Ten formuos žygio batalionus. Mūsų kareiviai tuo tarpu pa- 
simiklins šaudyti ir persiims su vengrais, ir tada mes linksmai keliausime į 
Karpatus. Budejovicuose bus įkurdintas vengrų garnizonas, ir prasidės 
veislės maišymasis. Egzistuoja tokia teorija, kad kitos tautybės mergaitės 
išprievartavimas - geriausias vaistas nuo išsigimimo. Per trisdešimties metų 
karą taip darė ir švedai, ir ispanai, Napoleono metu - prancūzai, o dabar tą 
patį darys vengrai Budejovicų krašte. Bet, žinoma, šis prievartavimas nebus 
šiurkštus. Visa dėsis savaime. Įvyks paprasti mainai: čekų kareivis miegos 
su vengrų mergina, o vargšė čekų mergina priims pas save vengrų honvėdą. 
Praslinkus keletui šimtmečių, antropologai bus labai nustebinti, kad žmo- 
nių, gyvenančių prie Malšės krantų, išsišovę skruostikauliai. 

- Kryžminis poravimasis, - įsiterpė Šveikas, - apskritai labai įdomus 
dalykas. Prahoje gyvena kelneris negras, vardu Christianas. Jo tėvas buvo 
Abisinijos karalius: Prahoje Štvanico cirke jį rodydavo. Šitą karalių įsimy- 
lėjo viena mokytoja, kuri „Lados“ žurnale spausdindavo savo eilėraščius 
apie piemenėlius ir miško upelius. Mokytoja įsikūrė su juo apstatytame 
kambaryje ir „atsidavė paleistuvavimui", kaip sakoma Šventajam Rašte. Bet 
koks buvo jos nustebimas, kai paskui jai gimė visiškai baltas berniukas! Ta- 
Čiau, nepraslinkus nė dviem savaitėms nuo gimimo, berniukas ėmė pilkėti. 
Pilkėjo, pilkėjo, o praėjus mėnesiui, ėmė juosti. Po pusės metų vaikiūkštis 
buvo juodas kaip jo tėvas Abisinijos karalius. Motina su tuo berniuku nuėjo 
į odos ligų kliniką prašyti, ar negalima kaip nors jo spalvą pakeisti. Jai buvo 
pasakyta, kad berniuko oda kaip tikro negro ir nieko čia negalima padėti. 
Mokytoja dėl to kuoktelėjo ir ėmė siuntinėti visiems žurnalams, į „Pata- 
rimų skaitytojams" skyrių, klausimus, kokių priemonių reikia griebtis prieš 
negrus. Ją išgabeno į Kateržinkas“", o negriuką įkurdino našlaičių namuo- 
se. Tai buvo juokų, kol mokėsi! Paskui jis įstojo į kelnerius ir šokdavo nak- 
tinėse kavinėse. Dabar nuo jo sėkmingai gimsta čekai mulatai, nors jau ne 

tokios juodos spalvos. Tačiau, kaip aiškino mums felčeris „Taurės“ smuklėje, 
ne taip jau laimingai klojasi dalykai su spalva: nuo tokio mulato gimsta vėl 
mulatas, o šiuos palikuonis jau sunku atskirti nuo baltųjų, bet po kelių kartų 
gali staiga vėl atsirasti negras. Įsivaizduokite sau tokį skandalą: jūs, pa- 
vyzdžiui, vedate kokią nors panelę. Bjaurybė, visiškai balta, o vieną dieną, 
še tau - pagimdo jums negrą. O jeigu prieš devynis mėnesius ji buvo kartą 
be jūsų nuėjusi į varjetė ir gėrėjosi prancūziška kova dalyvaujant negrui, tai 
aišku, kad tokia aplinkybė privers jus susimąstyti. 

- Jūsų nuotykį su negru Christianu būtina apsvarstyti kariniu požiūriu,- 
tarė savanoris. - Sakykim, šitas negras pašaukiamas atlikti karinės prie- 
volės. Jis Prahos gyventojas ir pakliūva kaip tik į dvidešimt aštuntąjį pulką. 
Kaip esate girdėję, dvidešimt aštuntasis pulkas pasidavė rusams. Įsivaiz- 
duokite, kaip nustebtų rusai, paėmę nelaisvėn negrą Christianą. Rusų 
laikraščiuose, be abejo, būtų paskelbta, kad Austrija varanti į karą savo 
kolonijinę kariuomenę (kurios ji neturi) ir kad paleidusi į darbą juodaodžių 
rezervus. 

— Rodos, buvo kalbama, kad Austrija turinti kolonijų, - prabilo Šveikas, - 
kažkur šiaurėje. Kažkokia ten Prano Juozapo Žemė. 

— Liaukitės geriau, vyrai,- įsikišo vienas iš sargybinių. - Dabar apie im- 
peratoriaus Pranciškaus Juozapo žemes kalbėti pavojinga. Geriausia ne- 
minėkite vardų. 

— O jūs, progai pasitaikius, žvilgtelėkit į žemėlapį, - tarė savanoris.- Iš 
tikrųjų egzistuoja mūsų maloningiausiojo monarcho imperatoriaus Prano 
Juozapo Žemė. Geografinės statistikos duomenimis, ten vien ledai, ir juos 
į čia atveža ledlaužiais, priklausančiais Prahos šaldykloms. Mūsų ledų pra- 
monė išsikovojo ir užsieny aukštą įvertinimą bei pagarbą, kadangi šitas ver- 
slas gana pelningas, nors ir pavojingas. Eksportuojant ledus iš Prano Juo- 
zapo Žemės, didžiausias pavojus kyla, kol juos perveža per poliarinę sritį. 
Įsivaizduojate, žinoma? 

Sargybinis kažką neaiškiai sumurmėjo. Konvojaus viršininkas, kapralas, 
priėjo arčiau ir ėmė klausytis savanorio aiškinimo. O tas be galo susimąs- 
Čiusiu veidu kalbėjo toliau. 

— Tai vienintelė Austrijos kolonija, galinti aprūpinti ledais visą Europą. 
Ji didžiulis ekonominis faktorius. Žinoma, kolonizacija vyksta labai lėtai, 
nes kolonistai iš dalies visai nenori vykti, o iš dalies ten sušąla. Tačiau, ku- 
riant naujas geresnes klimato sąlygas, kuriomis labai suinteresuotos preky- 
bos ir užsienio reikalų ministerijos, yra vilties, kad milžiniški ledynų plotai 
bus deramai panaudoti. Įrengus keletą viešbučių galima bus privilioti ma- 
ses turistų. Aišku, patogumo dėlei būtinai reikės tarp lyčių iškirsti turisti- 
nius takelius ir kelelius, taip pat dažais išpiešti ant ledynų turistinius Žen- 
klus, rodančius kelią. Vienintelis kliuvinys - eskimai, kurie trukdo mūsų 
organų darbą... 

Kapralas susidomėjęs klausėsi. Tai buvo liktinis kareivis, prieš kariuo- 
menę tarnavęs už berną, žmogus kietas ir nedidelio proto, stengiąsis apie 
viską prisigraibstyti šiokio tokio išmanymo. Jo idealas buvo išsitarnauti iki 
viršilos. 

— „nenori, niekšai, mokytis vokiečių kalbos,- kalbėjo toliau savanoris,- 
nors švietimo ministerija, ponas kaprale, nepaisydama išlaidų ir žmonių 
aukų, pastatė jiems mokyklas, ir prie tų darbų, beje, sušalo penki architek- 
tai - statybininkai ir... 

— Mūrininkai išsigelbėjo, - pertraukė jį Šveikas. - Jie atšilo, rūkydami 
pypkes. 

— Ne visi,- tarė savanoris: - dviem atsitiko nelaimė. Jie pamiršo užsit- 
raukti, pypkės užgeso ir teko juos užkasti leduos. Tačiau mokyklą galų gale 

vis dėlto pastatė. Ji buvo suręsta iš ledinių plytų su gelžbetoniu. (Pasidarė 
labai tvirta!) Tada eskimai sukūrė aplink visą mokyklą laužus iš skeveldrų, 
atsiradusių ledams sutrynus prekybinius laivus, ir įvykdė savo planą. Ledo 
lytis, ant kurios stovėjo mokykla, ištirpo. Visa mokykla nugarmėjo į jūrą 
drauge su direktorium ir vyriausybės atstovu, kuris rytojaus dieną turėjo 
dalyvauti iškilmingame mokyklos pašventinimo akte. Šią siaubingą akimir- 
ką vien tebuvo girdėti, kaip vyriausybės atstovas, būdamas jau iki kaklo 
vandeny, sušuko: „Gott, strafe England! Dabar į ten bus nusiųsta kariuo- 
menė, kad ji padarytų tvarką. Suprantama, kariauti su eskimais sunku. La- 
biausiai mūsų kariuomenei kenks jų dresuoti baltieji lokiai. 

— To betrūko, - didžiai susimąstęs pratarė kapralas. - Kariniais išradi- 
mais dabar nors kamšas kimšk. Štai, pavyzdžiui, nuodijamosios dujokaukės. 
Užsimausi tokią sau ant galvos ir bemat gausi galą, kaip mums puskarinin- 
kių mokykloje aiškino. 

— Tik taip gąsdina,- atsiliepė Šveikas. - Kareivis privalo nieko nebijoti. 
Jeigu, pavyzdžiui, kaudamasis įpuolei į išvietę, apsilaižyk ir vėl eik į mūšį. O 
nuodingosios dujos mūsų kareiviui įprastas dalykas dar iš kareivinių laikų, 
nuo duonos bei žirnienės. Bet štai, girdėjau, esą rusai išradę kažkokį daiktą 
specialiai prieš vyresniuosius. 

— Kažkokios, girdi, ten ypatingos elektros srovės,- papildė savanoris. — 
Sujungus jas su celiulioido žvaigždutėmis ant puskarininkio apykaklės, įvyks- 
ta sprogimas. Kas miela dienelė naujos baisybės! 

Nors ligi kariuomenės kapralas buvo asilas, galų gale vis dėlto suprato, 
kad iš jo juokiamasi. Jis pasitraukė nuo areštuotųjų ir toliau ėjo konvojaus 
priešaky. 

Jie artėjo prie geležinkelio stoties, kur buvo suplūdusios minios Bude- 
jovicų gyventojų atsisveikinti su savo pulku. 

Nors atsisveikinimas neturėjo oficialios demonstracijos pobūdžio, vis 
dėlto visa aikštė prieš stotį buvo pilna žmonių, laukiančių kariuomenės. 

Šveikas visą dėmesį sutelkė į špaleriais stovinčią žiūrovų minią. Kaip 
visuomet būna, pavyzdingi kareivėliai ėjo toli užpakalyje, o konvojaus ap- 
suptieji — priekyje. Pavyzdinguosius kareivėlius sugrūs į veršių vagonus, o 
Šveiką ir savanorį pasodins į atskirą areštuotųjų vagoną, kuris kariniuose 
traukiniuose paprastai prikabinamas prie štabo vagono. Vietos areštuotųjų 
vagone visuomet per akis. 

Šveikas negalėjo susilaikyti ir, pamojavęs kepure, sušuko į minią: 

— Nazdar!* 

Tas minią taip smarkiai paveikė, jog šiuos žodžius ėmė šaukti visi. 

— Nazdar! - nubangavo per visą aikštę ir ėmė skambėti palei stotį. 

Toli priekyje per eiles nuskardėjo: 

— Eina! 

Konvojaus viršininkas sumišo ir suriko ant Šveiko, kad šis prikąstų liežuvį. 
Sveikinimų gaudesys augo kaip lavina. Žandarai spaudė minią ir skyrė ke- 
lią konvojui. Minia staugė: „Nazdar!" ir mojavo kepurėmis bei skrybėlėmis. 

Tai buvo tikra manifestacija. Pro viešbučio šalia stoties langus kažko- 
kios damos mojavo nosinaitėmis ir šaukė: 

— Heil! 

Tarp šauksmų „Nazdar!“ suskardėdavo ir „Heil!“ Kažkokiam entuzias- 
tui, kuris, pasinaudojęs šia aplinkybe, sušuko: Nieder mit den Serben!"**, 
buvo pakišta koja ir, tyčiomis susigrūdus žmonėms, jis buvo gerokai pa- 
mindžiotas. 

„Eina!“ — vis toliau ir toliau lyg elektros srovė skrido minioje. 

Eisena artėjo. Šveikas pro konvojaus durtuvus maloniai mojavo ranka. 
Savanoris rimtu veidu atidavinėjo pagarbą. 

Jie įžengė į stotį ir nuėjo prie karinio traukinio. Šaulių pulko orkestras 
vos neužplėšė juos pasitikdamas „Saugok mums, Dieve, valdovą!'' nes ka- 
pelmeisterį išmušė iš vėžių nelauktoji manifestacija. Laimė, kad laiku pasi- 
painiojo su savo juoda skrybėle pateris Lacina, karo kapelionas iš septinto- 
sios kavalerijos divizijos, ir ėmė daryti tvarką. 

Istorija, kaip jis čia pateko, labai paprasta. 

Pateris Lacina, visų karininkų valgyklų pabaisa, nepasotinamas apsiri- 
jėlis ir girtuoklis, išvakarėse atvyko į Budejovicus ir lyg atsitiktinai pateko į 
išvažiuojančio pulko karininkų pobūvį. Prisigėręs ir prisivalgęs už dešimtį, 
jis, gerokai įkaušęs, nuėjo į karininkų virtuvę kaulyti iš virėjų likučių. Ten 
surijo keletą dubenų padažo bei knedlikų ir lyg katinas apgraužė visus kau- 
lus. Pagaliau, prilindęs sandėlyje prie romo, susivemtinai prisilakė ir tada 
grįžo į atsisveikinimo pobūvį, norėdamas vėl negyvai nusigerti. 

Atsisveikinimo pobūviuose septintosios kavalerijos divizijos karininkams 
visuomet tekdavo už jį primokėti. 


* Tegyvuoja! (Ček.) 
** Salin serbus! (Vok.) 

Kitą rytą jam atėjo į galvą mintis padaryti tvarką išsiunčiant pirmuosius 
pulko ešelonus. Dėl to jis lakstė palei špalerius ir stotyje išvystė tokią veik- 
lą, kad karininkai, vadovavę ešelonų išsiuntimui, užsidarė nuo jo stoties 
viršininko raštinėj. 

Jis atsirado prieš stotį kaip tik tą akimirką, kai kapelmeisteris jau užsi- 
mojo rėžti „Saugok mums, Dieve, valdovą!" 

- Stok! - šūktelėjo karo kapelionas, išplėšęs iš jo dirigento lazdelę,- dar 
anksti. Aš jums duosiu ženklą. O kol kas - ramiai! Aš tuojau ateisiu. 

Po to jis įėjo stotin, prisivijo konvojų ir sustabdė jį šūkteldamas: „Stok!“ 

— Kur? - griežtai paklausė jis kapralą, kuris jau nebežinojo, ką jam da- 
bar daryti. 

Už jį geraširdiškai atsiliepė Šveikas: 

— Mus veža į Briuką, ponas karo kapelione. Jeigu norite, galite važiuoti 
su mumis. 

— Ir važiuosiu! - pareiškė pateris Lacina. Atsisukęs į sargybinius, jis 
sušuko: — Kas sako, kad aš negaliu važiuoti? Žengte marš! 

Atsidūręs areštuotųjų vagone, karo kapelionas atsigulė ant suolo, o ge- 
raširdis Šveikas nusivilko savo milinę ir pakišo jam po galva. 

Kreipdamasis į sumišusį kapralą, savanoris pusbalsiu tarstelėjo: 

— Kapelioną dera pagerbti! 

Pateris Lacina, patogiai įsitaisęs ant suolo, ėmė aiškinti: 

— Ragu su grybais, ponai, būna juo skanesnis, juo daugiau į jį įdėta grybų. 
Bet prieš tai būtina grybus pakepinti su svogūnais ir tik po šito dėti ten 
lauro lapelių bei svogūnų. 

- Juk jūs jau teikėtės svogūnų anksčiau įdėti, - priminė savanoris. 

Savanoriui tai pasakius, kapralas pažvelgė į jį liūdnomis akimis, nes pa- 
teris Lacina, nors ir girtas, vis dėlto buvo jo viršininkas. 

Kapralo padėtis iš tikrųjų buvo beviltiška. 

— Ponas karo kapelionas sako tikrą teisybę, — pritarė Šveikas kapelio- 
nui:- kuo daugiau svogūnų, tuo geriau. Vienas aludaris iš Pakomeržicų vi- 
suomet į alų dėdavo svogūnų, nes, sako, jie sukelia troškulį. Apskritai svo- 
gūnai labai naudingas dalykas. Kepintus svogūnus deda taip pat ir ant 
šunvočių. 

Pateris Lacina tebemurmėjo kaip pro miegus: 

- Viskas priklauso nuo šaknelių, nuo to, kokių šaknelių ir kiek įdėsi. 
Bet kad per daug nepripipirintum, ne... - jis kalbėjo vis tyliau ir tyliau, — 
nepripipirintum, nepri-gvazdikintum, nepri-cit-rinintum, nepri-šaknelin- 
tum, nepri-muška... 

Pateris Lacina nebebaigė sakyti ir, protarpiais pašvilpčiodamas, ėmė 
knarkti. 

Kapralas apstulbęs įsmeigė į jį akis. Sargybiniai patyliukais juokėsi. 

- Pabus negreit,- tarė Šveikas. - Gerokai prisimaukęs! 

Kapralas išsigandęs pamojavo jam ranka, kad nutiltų. 

- Ko ten žiūrėti, - kalbėjo toliau Šveikas,- girtas kaip pėdas, ir viskas. O 
dar kapelionas! Jiems, karo kapelionams, vis tiek kokį laipsnį jie turėtų, 
tikriausiai jau taip paties Dievo duota, kad kiekviena proga nusigeria ligi 
po stalu nugriūvant. Man teko tarnauti pas kapelioną Kacą, tai jis galėdavo 
savo paties nosį pragerti. Jis dar ne tokių išdaigų iškrėsdavo. Su juo mes 
pragėrėme monstranciją. Tikriausiai būtume pragėrę ir patį poną Dievą, 
tik už jį mums niekas nieko nebūtų skolinę. 

Šveikas priėjo prie paterio Lacinos, pasuko jį į sieną ir išmanančiai pa- 
reiškė: 

— Drunys ligi pat Briuko, - ir grįžo į savo vietą. Kapralas liūdnai pažvelgė 
į jį 1r sumurmėjo: 

— Reiktų bent pranešti. 

— Šito gal nereiks, - tarė savanoris.- Jūs esate konvojaus viršininkas ir 
neturite teisės mūsų palikti. Be to, pagal statutą jums nevalia nieko iš sar- 
gybos pasiųsti su pranešimu, jeigu neturite, kas jį pakeistų. Kaip matot, 
padėtis be išeities. Iššauti į orą, kad kas nors atbėgtų, taip pat netinka - juk 
nieko neatsitiko. O antra vertus, yra nurodymas, kad areštuotųjų vagone 
neturi būti nieko daugiau, tik areštuotieji ir sargyba; įeiti pašaliniams čia 
griežtai draudžiama. Bet jeigu jums kiltų noras nuslėpti savo nusikaltimą ir 
pamėginti nepastebimai išmesti karo kapelioną iš traukinio, šiam einant 
visu greičiu, tas dalykas irgi jums nepasisektų, nes čia yra liudininkų, kad 
jūs pats įsileidot jį į vagoną, kuriame jam nedera būti. Taigi, ponas kaprale, 
čia kvepia ne kuo kitu, tik pažeminimu. 

Kapralas neryžtingai protestavo: jis, girdi, neįsileidęs kapeliono į vago- 
ną, kapelionas esą pats prie jų prisidėjęs, kad šiaip ar taip - o jis vis dėlto 
esąs vyresnybė. 

— Čia tik viena vyresnybė - jūs,- tvirtai pasakė savanoris, O Šveikas 
pridūrė: | 

— Jeigu net ir pats jo didenybė imperatorius norėtų prie mūsų prisidėti, 
jūs neturit išdrįsti to leisti. Čia lygiai tas pat, jeigu prie stovinčio sargyboje 
naujoko prieitų inspekcijos karininkas ir paprašytų jį nubėgti atnešti papi- 
rosų, O tas dar imtų klausinėti, kokios rūšies tų papirosų atnešti. Už tokias 
išdaigas sodinama į kalėjimą. 

Kapralas nedrąsiai priminė, kad Šveikas pats pirmas pasakęs karo ka- 
pelionui, jog tas galįs drauge su jais važiuoti. 

— Tą aš galėjau sau leisti, ponas kaprale,- atsakė Šveikas, - nes aš idio- 
tas, bet iš jūsų to nebuvo galima jokiu būdu laukti. 

— Ar seniai jūs tarnaujate? - lyg tarp kitko paklausė kapralą savanoris. 

— Treti metai. Dabar mane turi pakelti į vyresniuosius puskarininkius. 

- Šį dalyką galite jau peržegnoti, - ciniškai tarė savanoris. - Kaip jau 
sakiau, čia kvepia pažeminimu. 

— Galų gale vis tas pats, - atsiliepė Šveikas, - ar tave užmuš kaip puska- 
rininkį, ar kaip paprastą eilinį. Tiesa, pažemintuosius, sako, bruka į pačias 
pirmąsias eiles. 

Karo kapelionas sujudėjo. 

— Kirmija, - pareiškė Šveikas, įsitikinęs, kad su karo kapelionu viskas 
gerai.-Jis turbūt ėdesį susapnavo. Vieno dalyko bijau: kad jis čia mums 
nepridirbtų. Mano karo kapelionas Kacas, būdavo, kai prisilaka, nieko mie- 
godamas nejunta. Vienąsyk, isivaizduokit... 

Ir Šveikas ėmė pasakoti įvairius atsitikimus iš savo praktikos pas kape- 
lioną Otą Kacą su tokiomis patraukliomis smulkmenomis, kad niekas ne- 
pajuto, kaip traukinys pajudėjo. 

Šveiko pasakojimą nutraukė stūgsmas, sklindąs iš užpakalinių vagonų. 
Dvyliktoji kuopa, susidedanti vien iš vokiečių nuo Krumlovo ir Kaspero, 
bliovė dainas: 


Wann ich kumm, wann ich kumm, 
Wann ich wieda, wieda kumm.* 


Kitame vagone kažkas baisiai klykė, atsisveikindamas su tolstančiais Bu- 
dejovicais: 
Und du, mein Schatz, 


bleibst hier. ** 
Holarjo, holarjo, holo! 


Sklido toks baisus gargaliavimas ir stūgsmas, kad draugai turėjo kly- 
kiantįjį nuo atvirų gyvulinio vagono durų nuvilkti gilyn. 

— Nuostabu, kaip čia dar neatėjo tikrindami,- tarė kapralui savanoris. 
Pagal nuostatus jūs turėjote apie mus pranešti traukinio komendantui dar 
stotyje, o ne gaišti su kažkokiu girtu karo kapelionu. 

Nelaimingasis kapralas atkakliai tylėjo ir žiūrėjo į bėgančius pro šalį 
telegrafo stulpus. 

— Kai tik aš pagalvoju, kad apie mus niekam nepranešta, - kalbėjo toliau 
kandusis savanoris, ir kad pačioje pirmoje stotyje pas mus tikrai įlips trau- 
kinio komendantas, man ima virti kraujas, kareivio kraujas! Tarsi mes ko- 
kie nors... 

— Čigonai, - pridūrė Šveikas,- arba valkatos. Atrodo, lyg mes bijomės 
dienos šviesos, lyg mes vengiame pranešti apie save iš baimės, kad ne- 
areštuotų. 

— Be to, - tarė savanoris, - remiantis 1879 metų lapkričio 21 dienos 
potvarkiu, vežant areštuotus kariškius geležinkeliu, turi būti laikomasi to- 
kių taisyklių: pirma, areštuotųjų vagone turi būti įtaisytos grotos - tai aiškiau 
negu aišku, ir šiuo atveju pirmosios taisyklės laikomasi: mes esame atsi- 
dūrę už nepriekaištingai tvirtų grotų. Šis dalykas, vadinasi, sutvarkytas. An- 
tra, pasak 1879 metų lapkričio 21 dienos imperatoriškojo ir karališkojo po- 
tvarkio, kiekviename areštuotųjų vagone turi būti išvietė. O jeigu tokios 


* „Kai aš grįšiu, kai vėl sugrįšiu“. (Tarmiškai dainuojama vokiška daina.) 
** „Ir tu, mano brangenybe, čia liekies“ (vok. ). 

nebūna, tai vagonas privalo būti aprūpintas uždengiamu indu, kad areštuotie- 
ji ir lydinti sargyba galėtų atlikti didžiuosius ir mažuosius savo reikalus. 
Šiuo atveju apie areštuotųjų vagoną su išviete nė kalbėti netenka: nes esa- 
me paprastai atitvertame kupė, atskirtame nuo viso pasaulio. Taip pat čia 
nėra nė to indo... 

— Galite tai atlikti pro langą, - visiškai nusiminęs atsakė kapralas. 

— Jūs užmirštate, kad areštuotiesiems prie lango prieiti draudžiama. 

— Trečia, - kalbėjo toliau savanoris, - vagone turi būti indas su geriamu 
vandeniu. Tuo jūs taip pat nepasirūpinote. Tiesa, o kurioje stotyje duos pie- 
tus? Nežinote? Taip ir maniau, kad jūs ir apie tai neinformuotas! 

— Dabar jums aišku, ponas kaprale, - pasakė Šveikas, - kad vežti areštuo- 
tuosius - ne riešutus krimsti. Mumis reikia rūpintis. Mes ne paprasti karei- 
viai, kurie patys savimi rūpinasi. Mums viską paduok pačion panosėn, tam 
yra potvarkiai ir paragrafai, kurie turi būti vykdomi. Kitaip kas per tvarka 
būtų! „Areštuotas žmogus - lygiai kaip kūdikis vystykluos,- sakydavo vie- 
nas mano pažįstamas valkata, - jį būtinai reikia prižiūrėti, kad nepersišal- 
dytų, nesijaudintų, būtų patenkintas savo likimu ir kad niekas vargšo ne- 
skriaustų..." Beje, - tarė Šveikas, draugiškai žiūrėdamas į kapralą, - kai 
bus vienuolika valandų, būkite malonus man tai pasakyti. 

Kapralas klausiamai pasižiūrėjo į Šveiką. 

- Jūs, matyt, norite paklausti, kodėl turite mane įspėti, kai bus vienuoli- 
ka valandų? O todėl, ponas kaprale, kad nuo vienuoliktos valandos mano 
vieta jau veršių vagone,- iškilmingai pareiškė Šveikas: — sutinkamai su pul- 
ko raportu, aš buvau nuteistas trims dienoms. Vienuoliktą valandą aš 
pradėjau atlikti bausmę ir šiandien vienuoliktą turiu būti paleistas. Nė vie- 
nas kareivis negali likti areštuotas ilgiau, negu jam reikia, nes karo tarnybo- 
je disciplina ir tvarka yra svarbiausia, ponas kaprale. 

Po šito smūgio nelaimingasis kapralas ilgai negalėjo atsipeikėti. Paga- 
liau jis atsikirto, kad negavęs jokių raštiškų nurodymų. 

— Mieliausiasis ponas kaprale, - tarė savanoris, - raštiški nurodymai 
patys pas konvojaus viršininką neatbėgs. Jei kalnas neina prie Mahometo, 
tai konvojaus viršininkas privalo pats eiti raštų. Šią akimirką jūs patekote į 
keblią padėtį: jūs neturite nė menkiausios teisės užlaikyti, jeigu kam reikia 
išeiti laisvėn. Antra vertus, niekas neturi teisės, remiantis įsakymu, palikti 
areštuotųjų vagono. Tiesą sakant, nežinau, kaip jūs išsikapstysite iš šitos 
bjaurios padėties. Kuo tolyn, tuo jūsų reikalai blogyn. Dabar jau pusė vie- 
nuoliktos. 

Savanoris paslėpė laikrodį kišenėje. 

— Labai įdomu, ką jūs darysite po pusvalandžiuko, ponas kaprale? 

— Po pusės valandos mano vieta jau veršių vagone, - svajingai pakartojo 
Šveikas. 

Prislėgtas ir suglumęs kapralas kreipėsi į jį: 

— Jeigu šitai jums neturi didelės reikšmės... man rodosi, kad čia daug 
patogiau negu veršių vagone. Aš manau... 

Jį nutraukė karo kapelionas, sušukdamas pro miegus: 

— Daugiau padažo! 

— Miegok, miegok, - maloniai tarė Šveikas, kišdamas jam po galva nu- 
kritusį nuo suolo milinės skverną. - Ir toliau ėdesį sapnuok. 

Savanoris sudainavo: 


Mik, kūdikėli, miegok, 
Sapną gražiausią sapnuok, 
Dievas su tavim miegos, 
Angelas lopšį linguos. 

Mik, kūdikėli, miegok... 


Nelaimingasis kapralas jau į nieką nereagavo. Jis žvalgėsi pro langą lyg 
ne savo akimis ir davė visišką laisvę dezorganizacijai areštuotųjų kupė. Sar- 
gybiniai prie pertvaros Žaidė „mėsą“: kiekvienas iš eilės atstatinėjo savo 
užpakalį sąžiningiems ir svariems kitų kareivių smūgiams. Kai kapralas at- 
sigręžė, tiesiog į jį įžūliai buvo įsispitrijęs kareivio pasturgalis. Kapralas at- 
siduso ir vėl nusisuko į langą. 

Savanoris valandėlę pamąstė ir kreipėsi į prislėgtą kapralą: 

— Ar esate kada nors skaitęs žurnalą „Gyvūnų pasaulis"? 

- Šitą žurnalą, - atsakė kapralas, aiškiai patenkintas, kad pokalbis pasu- 
ko kita kryptimi,- mūsų kaime prenumeruodavosi smuklininkas. Jis buvo 
didelis Angoros ožkų mėgėjas, bet jos visos jam išdvėsdavo, tai jis raštu 
klausdavo redakcijos patarimo. 

— Brangusis drauge, - tarė savanoris,- istorija, kurią aš jums tučtuojau 
papasakosiu, visai akivaizdžiai jums įrodys, kad žmogui būdinga klysti. Po- 
nai! Esu įsitikinęs, kad jūs liausitės ten žaidę „mėsą“, nes tai, ką aš jums 
dabar papasakosiu, jus labai sudomins, nors daugelio specialių terminų ir 
nesuprasite. Aš jums papasakosiu apysaką apie „Gyvūnų pasaulį“, ir tai 
padės jums užmiršti dabartines karo negandas. 

Kaip kadaise aš pasidariau „Gyvūnų pasaulio“, šito gana įdomaus žur- 
nalo, redaktorium, ilgą laiką buvo neįmenama mįslė net ir man pačiam. 
apkvaišęs. Taip toli mane nuvedė draugiški jausmai vienam mano senam 
bičiuliui Hajekui. Hajekas redagavo šitą žurnalą sąžiningai, bet įsimylėjo jo 
leidėjo Fukso dukterį. Fuksas kaipmat išvijo Hajeką iš tarnybos ir liepė jam 
surasti žurnalui kokį nors padorų redaktorių. 

Kaip matote, tada buvo gana keistos samdymo ir atleidimo sąlygos. 

Kai draugo Hajeko buvau pristatytas leidėjui, tas labai maloniai mane 
priėmė ir pasidomėjo, ar aš kiek nors nusimanąs apie gyvulius. 

Mano atsakymu jis buvo labai patenkintas. Aš pasisakiau, kad visuomet 
labai mylėjau gyvulius ir juos laikiau tik pereinamąja į žmogų pakopa. Gy- 
vulių globos požiūriu aš itin jautriai atsiliepdavau į jų poreikius bei sieki- 
mus. Kiekvienas gyvulys tetrokštąs vieno dalyko: kad jis prieš suvalgant būtų 
kaip galima neskausmingiau papjautas. Pavyzdžiui, karpis nuo pat savo gi- 
mimo būna įsitikinęs, kad labai negražu, jei virėja jam gyvam skrodžia pil- 
vą. Arba kad ir paprotys kapoti gaidžiams galvas. Gyvulių globos draugija 
iš paskutiniųjų kovoja už tai, kad paukščio nepjautų nepatyrusi ranka. Susi- 
rietusios keptų rubuilių pozos įtikinamiausiai rodo, kad mirdami jie protes- 
tuoja, nes juos dar gyvus kepė margarine. O dėl kalakutų... 

Čia leidėjas pertraukė mane ir paklausė, ar aš susipažinęs su paukšti- 
ninkyste, šunų veisimu, triušininkyste, bitininkyste ir apskritai su visų gyvūnų 
gyvenimo įvairumu, ar sugebėsiu karpyti iš kitų žurnalų paveikslus perspaus- 
dinimui, versti iš užsienio žurnalų specialius straipsnius apie gyvūnus, ar 
moku naudotis Brėmu“ ir ar sugebėsiu rašyti vedamuosius iš gyvulių gyve- 
nimo, apie oro permainas, šuolius, policijos šunų dresavimą, nacionalines 
ir bažnytines šventes - trumpiau sakant, — ar turiu žurnalistinį akiratį ir 
gabumų apibrėžti momentą trumpu, bet turiningu vedamuoju. 

Aš pareiškiau, kad tokio žurnalo kaip „Gyvūnų pasaulis" teisingo tvar- 
kymo planą aš jau seniai apgalvojau ir patikslinau ir kad galiu apsiimti va- 
dovauti visiems numatytiems skyriams bei skyreliams, nes iš minėtų sričių 
turiu pačių reikalingiausių duomenų ir išmanymo. Mano uždavinys bus pa- 
kelti žurnalą į nematytą aukštį, pertvarkyti ne tik jo formą, bet ir turinį. 
Toliau pasakiau, kad esu numatęs naujas antraštes, tokias kaip „Žvėrių hu- 
moras", „Gyvuliai apie gyvulius" (turimos galvoj, aišku, politinės aplin- 
kybės). Ketinu teikti skaitytojams siurprizą po siurprizo, kad jie, skaityda- 
mi įvairių gyvūnų aprašymus, negalėtų atsikvošėti. O skyrius „Žvėrių kro- 

nika" bus dedamas paeiliui su nauja naminių gyvulių problema ir „Raguo- 
čių sąjūdžio" klausimais. 

Leidėjas vėl pertraukė mane ir pasakė, kad šito visiškai pakanką ir kad 
jeigu man pasiseksią įgyvendinti nors pusę to, tai jis man padovanosiąs po- 
relę nykštukinių viandotų, kurie gavo pirmąjį prizą paskutinėje Berlyno na- 
minių paukščių parodoje ir kurių šeimininkas buvo pagerbtas aukso meda- 
liu už pavyzdingą suporavimą. 

Galiu pasakyti, kad stengiausi ir pagal išgales bei aplinkybes savo pro- 
gramą įvykdžiau, kiek tiktai leido mano sugebėjimai; dar daugiau - aš netgi 
padariau atradimą - savo straipsniuose pralenkiau pats save. 

Norėdamas pateikti skaitytojui ką nors nauja ir nelaukta, aš pats išgal- 
vodavau gyvulius. Remdavausi tuo principu, kad, pavyzdžiui, dramblys, tig- 
ras, liūtas, beždžionė, kurmis, arklys, kiaulė ir t. t. seniai kiekvienam „Gyvūnų 
pasaulio" skaitytojui Žinomi ir kad būtina išjudinti skaitytoją kuo nors nau- 
ju, kokiais nors išradimais. Kaip bandymą aš paleidau „sierapilvį banginį". 
Šita nauja banginių rūšis buvo didumo sulig menke, turėjo pūslę, pripildytą 
skruzdžių rūgšties, ir savotiškos struktūros kloaką, iš kurios „sierinis bangi- 
nis“ su sprogimu išleisdavo ypatingą rūgštį. Rūgštis svaiginamai veikdavusi 
smulkiąsias žuveles, kurias šis banginis rydavo. Vėliau vienas anglų moksli- 
ninkas (nepamenu, kokią aš jam tada išgalvojau pravardę) pavadino šią 
rūgštį „banginių rūgštimi". Banginių riebalai buvo visiems žinomi, o naujo- 
ji „banginių rūgštis" sukėlė tokį susidomėjimą, kad keletas skaitytojų pa- 
klausė redakciją, kokia firma šitą rūgštį apdirba. 

Galiu jums garantuoti, kad „Gyvūnų pasaulio“ skaitytojai iš viso labai 
smalsūs. 

Iškart po „sierapilvio banginio" aš atradau dar ne vieną retą žvėrį. Pa- 
vyzdžiui, „jūrų briedį" —- kengūrų veislės žinduolį, „milžiną bulių'- mūsų 
karvės prototipą, ir „sepiją-tirkšlį“, kurį priskyriau prie graužikų šeimos. 
Kiekvieną dieną atrasdavau vis naujų ir naujų gyvūnų. Aš pats buvau nuste- 
bintas savo atradimų. Man anksčiau niekuomet nė į galvą neateidavo, kad 
prireiks taip papildyti fauną. Niekuomet nebūčiau manęs, kad Brėmo 
„Gyvūnų gyvenime“ galėtų būti tiek spragų. Ar žinojo Brėmas ir jo šalinin- 
kai apie mano šikšnosparnį iš Islandijos salos, apie vadinamąjį „užjūrio 
šikšnosparnį", tik iš tolo panašų į mūsiškį, arba apie mano naminę katę iš 
Kilimandžaro kalno viršūnės, vadinamą „laukine antilope-kačiuke"? Var- 
gu ar kas nors iš zoologų lig tol turėjo bent mažiausią nuovoką apie „in- 
žinieriaus Kuno blusą", kurią aš radau gintare ir kuri buvo visiškai akla, nes 

gyveno ant priešistorinio kurmio, kuris taip pat buvo visiškai aklas, nes jo 
prosenelė susiporavo, kaip rašiau straipsnyje, su aklu „urviniu macaratu" iš 
Adelsbergo urvo, kuris toje epochoje buvo nutįsęs ligi pat dabartinės Balti- 
jos jūros. 

Dėl šito iš esmės nereikšmingo dalyko kilo didelė polemika tarp „Lai- 
ko" ir „Čeko““. Cituodamas „Įvairenybių“ skyriaus feljetone mano straipsnį 
apie atrastąją blusą, „Čekas" padarė išvadą: „Kad ir ką Dievas darytų, vis- 
kas eina Žmonių labui". „Laikas“, suprantama, grynai realistiškai sumušė 
mano blusą visais punktais, prigriebęs ta proga ir palaimintąjį „Čeką". Nuo 
to laiko mano, kaip išradėjo, gamtos tyrinėtojo, atradusio daugelį naujų 
padarų, laimingoji žvaigždė ėmė leistis. „Gyvūnų pasaulio" prenumerato- 
riai pradėjo reikšti nepasitenkinimą. Dingstį tam davė smulkios mano pa- 
stabos apie bitininkystę ir paukštininkystę. Šiose pastabose aš plėtojau ke- 
letą naujų savo paties teorijų, kurios, tikrąja žodžio prasme, sukėlė paniką 
moksliniuose gyvulininkystės sluoksniuose. Po kelių gana paprastų mano 
patarimų garsų bitininką Pazureką ištiko apopleksija, o Šumave ir Podkrko- 
nošėje visos bitės išmirė. Naminius paukščius ištiko maras, vienu žodžiu, 
viskas ir visur ėmė dvėsti. Prenumeratoriai pradėjo siuntinėti grasinamus 
laiškus ir atsisakinėti prenumeratos. Tada puoliausi prie didžiųjų paukščių. 
Lig šiol gerai atsimenu savo konfliktą su „Kaimo apžvalgos" redaktorium, 
deputatu klerikalu Jozefu M. Kadlačaku. Prasidėjo nuo to, kad aš iškirpau 
iš angliško žurnalo „Country life" paveikslą, kuris vaizdavo paukštį, tupintį 
lazdyne. Jį aš pavadinau riešutine, kaip paukštį, tupintį šermukšnyje, nė 
kiek nesvyruodamas, būčiau pavadinęs šermukšnine. Ir užvirė košė. Kadla- 
čakas užsipuolė mane atviru laišku, tvirtindamas, kad tai esąs kėkštas, o ne 
riešutinė, ir kad riešutinė - tai vokiškojo Eichelhūher vertimas. 

Aš jam atsakiau laišku, kuriame išdėsčiau visą savo teoriją apie riešu- 
tinę, pasūdydamas savo aiškinimus daugybe keiksmažodžių ir įdėdamas ke- 
letą savo paties sugalvotų citatų iš Brėmo. Deputatas Kadlačakas man at- 
sakė „Kaimo apžvalgos" vedamajame. 

Mano šefas, ponas Fuksas, kaip visada sėdėjo kavinėje ir skaitė vieti- 
nius laikraščius. Paskutiniu metu jis susidomėjo mano patrauklių straips- 
nių „Gyvūnų pasaulyje" pastabomis ir recenzijomis. Man atėjus į kavinę, jis 
parodė galvos mostu į gulinčią ant stalo „Kaimo apžvalgą" ir, pažvelgęs į 
mane liūdnomis akimis, paprašė balsiai paskaityti. Šitokią jo akių išraišką 
pastaruoju metu dažnai galėjau pamatyti. 

Aš perskaičiau balsiai visai kavinės publikai: 

„Didžiai gerbiamoji redakcija! 

Mano buvo pastebėta, kad jūsų žurnalas vartoja neįprastą ir nepagrįstą 
zoologijos terminologiją, nepaisydamas čekų kalbos grynumo ir išgalvoda- 
mas visokiausių gyvūnų. Aš jau esu nurodęs, kad vietoj visuotinai priimto ir 
nuo neatmenamų laikų vartojamo pavadinimo „kėkštas“ jūsų redaktorius 
duoda „riešutinės" vardą, o tai yra pažodinis vokiško termino „Eichelhūher“ 
(kėkštas) vertimas". 

— Kėkštas, —- paskui mane beviltiškai pakartojo leidėjas. Aš ramiai skai- 
čiau toliau: 

„Kaip atsakymą į tai, aš gavau iš jūsų žurnalo „Gyvūnų pasaulis" redak- 
toriaus asmeninio pobūdžio laišką, parašytą šiurkščiausiu, įžūliausiu tonu. 
Šitame laiške aš buvau pavadintas nemokša galviju, - tai, kaip žinoma, teis- 
mo baudžiamas posakis. Padorūs žmonės į mokslinio pobūdžio pastabas 
taip neatsiliepia. Dar klausimas, katras iš mudviejų didesnis galvijas. Galbūt 
man nederėjo savo prieštaravimus išdėstyti atviru laišku, o reikėjo parašyti 
uždarą laišką. Tačiau, būdamas perkrautas darbu, šitos menkos aplinkybės 
nelaikau svarbiu dalyku. Dabar, po įžūlių jūsų „Gyvūnų pasaulio" redakto- 
riaus išpuolių, aš laikau savo pareiga jį iškelti visuomenės paniekai prie 
gėdos stulpo. 

Jūsų redaktorius labai klysta, laikydamas mane neišprusėliu ir tamsiu 
galviju, nieko neišmanančiu apie tai, kaip vadinasi vienas ar kitas paukštis. 
Ornitologijos srity aš dirbu jau daug metų ir patyrimo semiuosi ne iš ne- 
gyvų knygų, bet tyrinėdamas pačią gamtą, nes savo narveliuose turiu dau- 
giau paukščių negu jūsų redaktorius galėjo matyti per visą savo gyvenimą, 
neišeidamas iš Prahos smuklių bei alinių. Tačiau visa tai - antraeiliai daly- 
kai, nors jūsų gerbiamajam redaktoriui, prieš išvadinant ką nors galviju, 
derėjo pasidomėti, kas per asmuo tas žmogus, kuriam jis šį epitetą taiko. 
Tą pat jis turėtų padaryti ir tuo atveju, jei savo šmeižtus norėtų nukreipti 
prieš kokį nors prasčiausią kretiną iš Fridlando prie Msteko, kur taip pat 
esama jūsų laikraščio prenumeratorių. Galų gale man ne taip svarbu asme- 
ninio pobūdžio polemika su kažkokiu pamišėliu, man svarbiau pati tiesa. 
Todėl dar sykį kartoju, kad neleistina prasimanyti vardų ar versti juos pažo- 
džiui, kai turime visiems žinomą ir visuotinai vartojamą pavadinimą 
„kėkštas“. 

— Taip, kėkštas, — dar beviltiškesniu balsu ištarė mano šefas. 

Aš ramiai skaitau toliau, neleisdamas nutraukti. 

„Nespecialistui ir chuliganui imtis ne savo dalyko yra įžūlumas. Kur tai 
girdėta, kad kėkštą vadintų riešutine? Veikalo “Mūsų paukščiai" 148 pus- 
lapyje yra lotyniškas pavadinimas Garrulus glandarius B. A., tai yra kėkštas. 

Jūsų žurnalo redaktorius bus priverstas sutikti, kad aš pažįstu paukščius 
geriau, negu juos gali pažinti nespecialistas. Riešutinė, remiantis profeso- 
riaus Bajerio terminologija, yra ne kas kita kaip nucifraga caryocatactes B., 
ir šita B nėra, kaip rašė man jūsų redaktorius, pirmoji žodžio „bambeklis“ 
raidė. Čekų paukščių tyrinėtojai žino tiktai paprastąjį kėkštą ir jam pava- 
dinti neužtiko jūsų riešutinės vardo, išgalvoto to pono, kuriam, remiantis jo 
teorija, kaip tik ir priklauso pirmoji minėto žodžio raidė B. 

Įžūlūs išpuoliai, skirti mano asmeniui, dalyko esmės nekeičia. Kėkštas 
lieka kėkštu, nors jūsų „Gyvūnų pasaulio" redaktorius net ir kelnes pri- 
leistų... Minėtas dalykas įrodo, kad jūsų redaktorius straipsnius rašo leng- 
vapėdiškai, ne apie dalyko esmę, nors tai darydamas jis akiplėšiškai remiasi 
Brėmu. Pavyzdžiui, šitas chuliganas rašo, kad kėkštas, anot Brėmo (452 
psl.), priklausąs krokodilų rūšies šeimai, o iš tikrųjų tame puslapyje kalba- 
ma apie juodakaktę medšarkę (Lanius minor L.). To negana: šitas, švelniai 
tariant, nemokša, vėl remdamasis Brėmu, pareiškia, kad kėkštas priklausąs 
penkioliktajai varninių šeimai, kurioje esančios ir kuosos, nors pats Brėmas 
varnas priskiria septynioliktajai. Tai darydamas, redaktorius pasiekia tokio 
įžūlumo, kad mane išvadina šarkų grupės kuosa (coloeus), netašytų žioplių 
atmainos žalvarniu, nors tame 452 puslapyje kalbama apie girinius kėkštus 
ir margąsias šarkas..." 

— Giriniai kėkštai, - atsiduso mano leidėjas, susiėmęs už galvos.- Duo- 
kit šen laikraštį, aš baigsiu skaityti. 

Aš išsigandau išgirdęs, kad leidėjas beskaitydamas ėmė gargaliuoti. 

— „Smilginis“, arba juodasis turkiškas strazdas, - sušvokštė jis, — išvertus 
į Čekų kalbą, vis tiek liks juodasis strazdas, o pilkasis strazdas - pilkasis. 

— Pilkąjį strazdą geriau būtų pavadinti šermukšnine, ponas šefe, — įsi- 
terpiau aš, - nes jis minta šermukšniais. 

Ponas Fuksas nubloškė laikraštį ir palindo po biliardo stalu, švokšda- 
mas paskutinius straipsnio žodžius: „Turdus-smilginis“. 

— Nėrajokio kėkšto! - subliovė jis staiga iš po stalo. - Tegyvuoja riešutinė! 
Saugokitės, įkąsiu! 

Vargais negalais jį iš ten ištraukė. Po trijų dienų jis mirė siaurame šei- 
mos rately smegenų uždegimu. 

Proto nušvitimo akimirką paskutiniai jo žodžiai prieš pat mirtį buvo tokie: 

— Man svarbu ne mano paties interesai, O visuomenės labas. Šituo požiū- 
riu ir priimkite paskutinį mano sprendimą kaip iš esmės, taip ir... 

Čia jis neteko žado ir mirė. 

Savanoris valandėlę nutilo, o paskui ne be kandumo tarė kapralui: 

— Tuo aš noriu pasakyti, kad kiekvienas gali patekti į keblią padėtį ir kad 
žmogui būdinga klysti. 

Iš viso to kapralas suprato tik viena, būtent, kad jis griežtai įspėjamas 
dėl jo paties klaidų. Jis vėl nusigręžė į langą ir ėmė niūriai žiūrėti, kaip 
tolsta kelias. Sargybiniai kvailais žvilgsniais žvalgėsi vienas į kitą. Daugiau 
už kitus pasakojimu susidomėjo Šveikas. 

— Nėra tokios paslapties, kuri neišeitų aikštėn, — pradėjo jis. - Viskas 
išlenda iš maišo, netgi tai, kaip girdėjote, kad kažkoks nususęs kėkštas nėra 
riešutinė. Juk įdomu, kad esama žmonių, kurie tokiais dalykais patiki. Išgal- 
voti gyvūną —- sunkus dalykas, bet išgalvotą gyvūną įteigti žmonėms - dar 
sunkesnis. Prieš keletą metų Prahoje gyveno toks Mestekas. Jis išgalvojo 
sireną ir rodė ją pro širmą Havličeko gatvėje, Vinohraduose. Širmoje buvo 
skylutė, ir kiekvienas galėjo patamsy pamatyti paprasčių paprasčiausią ka- 
napą, ant kurios voliojosi mergšė iš Žižkovo. Jos kojos buvo apvyniotos 
žaliu šydu,- tatai turėjo vaizduoti žuvies uodegą; plaukai buvo nudažyti žalia 
spalva, ant rankų ji turėjo užsimovusi kumštines kartonines pirštines, taip 
pat žalias, - tai pelekai, o ant nugaros kažkas virve pririšta - vairas. Vai- 
kams ligi šešiolikos metų buvo draudžiama žiūrėti, o kas turėjo daugiau 
kaip šešiolika, mokėjo už įėjimą. Visiems labai patiko, kad sirena turėjo 
didelį pasturgalį, o ant jo parašyta: „Iki greito pasimatymo!" Užtai su krūti- 
mis buvo prasta: karojo ligi pat bambos, lyg kokios senos pasileidėlės. Sep- 
tintą valandą vakaro Mestekas panoramą uždarydavo ir sakydavo: „Sirena, 
galite eiti namo". Jinai persirengdavo, ir dešimtą vakaro ją jau galėjai ma- 
tyti Taboro gatvėje. Ji vaikštinėdavo ir lyg netyčia sakydavo kiekvienam su- 
tiktam vyriškiui: ,,„Gražuolėli, einam su manim, paišdykausim". Bet ji ne- 
turėjo geltono bilieto, todėl drauge su kitomis panašios rūšies „pelytėmis" 
ją areštavo ponas Drašneris, policijos komisaras, ir Mestekui krautuvėlę 
teko uždaryti. 

Šią akimirką karo kapelionas nupuolė nuo suolo ir toliau miegojo ant 
grindų. Kapralas sutrikęs pasižiūrėjo į jį ir, visiems tylint, ėmė kelti jį atgal 
ant suolo. Niekas nė nekrustelėjo jam padėti. Buvo matyti, kad kapralas 
visiškai neteko autoriteto. Beviltišku balsu jis pasakė: 

— Kad bent kas padėtų... 

Sargybiniai tiktai pasižiūrėjo į jį, bet niekas nesujudėjo. - Jums reikėjo jį 
palikti drunyti ant grindų. Aš su savo karo kapelionu kitaip nesielgdavau. 
Vienąsyk aš jį palikau miegoti išvietėj, kitą kartą jis išsimiegojo mano kam- 
bary ant spintos. Būdavo, miega svetimam bute, geldoje. Ir kur tik jis nekir- 
mydavo!.. 

Kapralas staiga pajuto, kad jį suėmė ryžtas. Norėdamas parodyti, kas 
čia iš tikrųjų viršininkas, jis šiurkščiai suriko Šveikui: 

— Užsikimškite savo koserę ir neplepėkite! Kiekvienas karininko pasiun- 
tinys mat čia kišis su savo plepalais. Utėlės! 

— Teisybė. O jūs, ponas kaprale, esate Dievas,-atsakė Šveikas ramiai, 
kaip filosofas, besistengiąs įgyvendinti pasaulyje taiką ir dėl šito besileidžiąs 
įnirtingon polemikon.- Jūs - Motina Sopulingoji. 

— Viešpatie Dieve! - sudėjęs rankas tartum maldai, sušuko savanoris. — 
Pripildyk mūsų širdis meilės visiems puskarininkiams, kad nežiūrėtume į 
juos su pasišlykštėjimu! Palaimink mūsų kelionę šitoje ratuotoje areštantų 
daboklėje! 

Kapralas išraudo ir pašoko iš vietos: 

— Aš draudžiu jums, savanori, reikšti visokias pastabas. 

- Jūs čia niekuo dėtas,- ramino jį savanoris. - Nors gyvūnų esama viso- 
kiausių rūšių ir pavidalų, tačiau gamta jiems nesuteikė jokio intelekto; re- 
gis, patys esate girdėję apie žmonių kvailumą. Gaila, kad negimėt kokiu 
nors kitu žinduoliu, būtų buvę daug geriau, ir jūs neturėtumėt kvailo žmo- 
gaus ir kapralo vardo. Didelė klaida, jeigu save laikote pačia tobuliausia ir 
labiausiai išsivysčiusia būtybe. Tereikia nulupti jums žvaigždutes, ir jūs būsi- 
te nulis, toks pat nulis kaip tie, kurie visuose frontuose ir visuose apkasuose 
atsišaudo nežinia kieno vardu. Jeigu jums pridės dar vieną žvaigždutę ir 
padarys iš jūsų naują gyvulį, vadinamą vyresniuoju puskarininkiu, tada su 
jumis ne viskas bus kaip reik. Jūsų protinis akiratis dar labiau susiaurės, ir 
kai jūs galų gale nebaigtą prusinti savo galvą paguldysite mūšio lauke, visoj 
Europoj neatsiras, kas dėl jūsų pravirktų. 

- Ašjus pasodinsiu! - iš nevilties sušuko kapralas. Savanoris nusišypsojo. 

- Atrodo, jūs norėtumėt pasodinti mane už tai, kad aš jus įžeidžiau"? 
Tuomet būtumėt melagis, nes su savo protiniu bagažu jūs niekaip negalite 
pasakyti, kuo savo kalboje jus įžeidžiau, juo labiau kad jūs - galiu eiti lažybų 
iš ko tik norite! - nieko neatsimenate iš mūsų pokalbio. Jeigu aš jus pava- 
dinsiu embrionu, šitą žodį jūs užmiršite - nesakysiu, kad tai atsitiks dar 
neprivažiavus artimiausios stoties, bet tai įvyks nespėjus šmėstelti ne artl- 

miausiam telegrafo stulpui. Jūs —- nykstantys smegenų griuvėsiai. Net ir la- 
bai norėdamas, negaliu įsivaizduoti, kad galėtumėt bent įmanomai papasa- 
koti, apie ką jums kalbėjau. Antra vertus, galite paklausti, ką tik norite, ar 
užgavau aš kuo nors jus ir ar mano kalba buvo nors kiek įžeidžiama. 

- Be abejonės,- patvirtino Šveikas. - Niekas nepratarė jums nė Žode- 
lio, kurį galėtumėt blogai išaiškinti. Visuomet išeina kažkaip absurdiškai, 
jei kas nors staiga pasijunta įžeistas. Sėdėjau aš vieną kartą „Tunelio“ nak- 
tinėje kavinėje. Buvo kalbama apie orangutangus. Drauge su mumis sėdėjo 
vienas jūreivis ir pasakojo, kad orangutango dažnai negalima atskirti nuo 
kokio nors barzdočiaus, nes visas orangutango snukis apaugęs gaurais, 
kaip... „na, sako, kaip va, pavyzdžiui, pono prie gretimo stalo". Mes visi 
atsigręžėme, o barzdotasis ponas pakilo, priėjo prie jūreivio ir kad skels 
jam į snukį. Jūreivis čiupo butelį nuo alaus ir pramušė jam galvą. Barzdota- 
sis ponas likosi gulėti be sąmonės, o aš su jūreiviu atsisveikinau, nes jis, 
pamatęs pritrenktą poną, pasiskubino išeiti. Paskui, kai jūreivis išėjo, mes 
tą poną atgaivinome ir, žinoma, kvailai padarėme, nes jis, tik atsigavęs, 
pašaukė policiją, nors mes čia buvome visiškai niekuo dėti, o policija mus 
nuvedė nuovadon. Ten jis vis tvirtino, esą mes jį palaikę orangutangu ir visą 
laiką apie jį ir tekalbėję. Mes sakėme, kad nieko panašaus ir kad jis ne 
orangutangas. O jis vis savo: „Ne, sako, orangutangas, pats girdėjau!" Tada 
aš paprašiau poną komisarą, kad jis pats tam ponui viską išaiškintų. Komi- 
saras emė aiškinti gražiuoju, bet tas neleido jam kalbėti ir pareiškė, kad 
komisaras su mumis išvien. Tada ponas komisaras liepė jį pasodinti už gro- 
tų, kad prasiblaivytų, o mes buvome beeiną atgal į „Tunelį“, bet neteko — 
mus taip pat pasodino už grotų... Štai matote, ponas kaprale, kas pasidaro 
iš menko nesusipratimo, dėl kurio nė burnos nėra ko aušinti. Arba, pa- 
vyzdžiui, Vokiečių Brodėje vienas pilietis iš Okruglicų įsižeidė, kai jį pava- 
dino tigrine gyvate. Bet ar maža žodžių, už kuriuos niekas negali būti 
baudžiamas? Jeigu, pavyzdžiui, mes jums pasakytume, kad jūs — kiaunė, 
argi jūs galėtumėt už tai ant mūsų supykti? 

Kapralas suriaumojo. To nebuvo galima pavadinti nei riksmu, nei stau- 
gimu. Tai buvo riaumojimas, išreiškiąs rūstybę, padūkimą ir neviltį. Šiam 
koncertiniam numeriui pritarė plonas švilpesys, kurį nosimi išdarinėjo knar- 
kiąs karo kapelionas. 

Po šito maurojimo kapralą apėmė visiška depresija. Jis atsisėdo ant suo- 
lo, o pavandenijusios neišraiškingos jo akys įsmigo pro langelį į tolį - girias 
bei kalnus. 

— Ponas kaprale, - tarė savanoris, - šią akimirką, ilgesingai žiūrėdamas 
į aukštus kalnus ir gardžiakvapes girias, jūs panašus į Dantę. Tokie pat taurūs 
bruožai kaip poeto, gyva širdis ir dvasia, jautrumas visokiam kilnumui. Prašau 
jus sėdėti taip visą laiką, tai jums labai tinka. Jūsų žvilgsnyje nė menkiausio 
dirbtinumo, maivymosi, jūs žiūrite išsproginęs akis, su jaudinamu nuošir- 
dumu į beslenkantį peizažą. Aišku, mąstote, kaip čia bus gražu pavasarį, 
kai šitose tuščiose vietose išsiskleis margų lauko gėlių kilimas... 

- Drėkinamas upelio, - pridūrė Šveikas. - O ant kalno sėdės ponas kap- 
ralas, seilios pieštuką ir rašys „Mažojo skaitytojo" žurnalui eiles. 

Tai neišjudino kapralo iš visiškos apatijos. Savanoris ėmė įtikinėti kap- 
ralą, kad jis, girdi, matęs jo galvos skulptūrą meno parodoje: 

- Atleiskite, ponas kaprale, ar nepozavote jūs skulptoriui Štursai??? 

Kapralas pažvelgė į savanorį ir liūdnai tarė: 

— Ne. 

Savanoris nutilo ir išsitiesė ant suolo. Sargybiniai lošė su Šveiku korto- 
mis. Iš nusiminimo kapralas ėmė žvilgčioti pro lošiančiųjų pečius į kortas. 
Jis net teikėsi padaryti pastabą: esą Šveikas išėjęs tūzu ir, girdi, jam ne- 
derėję švietalu kirsti: tada būtų likusi septynakė atsimesti. 

— Seniau, - tarė Šveikas, - smuklėse ant sienų būdavo labai gerų užrašų 
specialiai lošiančiųjų patarėjams. Atsimenu vieną: „Nelisk, patarėjau, prie 
lošiančiųjų, nes gausi per dantis". 

Karinis traukinys artėjo prie stoties, kur inspekcija tikrindavo vagonus. 
"Traukinys sustojo. 

— Ar aš nesakiau,- tarė negailestingasis savanoris, reikšmingai nužvelgęs 
kapralą, - inspekcija jau čia. 

Į vagonus sulipo inspekcija. 

Karinio traukinio viršininku buvo štabo paskirtas atsargos karininkas, 
matematikos mokslų daktaras Mrazas. 

Tokiems kvailiems reikalams visuomet skirdavo atsargos karininkus. Šita 
tarnyba Mrazui visiškai apsuko galvą. Jam amžinai trūkdavo vieno vagono. 
Paskutinėj stoty komandą suskaičiavo pagal vagonus, bet kareivių kiekis 
skyrėsi nuo to skaičiaus, kokį susodino Budejovicų stotyje. Kai Mrazas pa- 
tikrino inventoriaus sąrašą, pasirodė, kad nežinia iš kur atsirado dvi atlie- 
kamos lauko virtuvės. Šiurpas perėjo jam per nugarą nustačius, kad ir ar- 
klių kažkokiu neaiškiu būdu padaugėjo. Karininkų sąraše jam trūko dviejų 
jaunesniųjų karininkų. Priekiniam vagone, kur važiavo pulko kanceliarija, 

negalima buvo surasti rašomosios mašinėlės. Nuo viso šito chaoso jam ėmė 
skaudėti galvą, jis jau išgėrė tris porcijas aspirino miltelių ir skausmingu 
veidu toliau inspektavo traukinį. 

Drauge su traukinio komendantu įėjęs į areštuotųjų kupė ir patikrinęs 
raštus, jis išklausė nelaimingojo kapralo raportą, kad jis vežąs du areštuo- 
tuosius ir kad jo komandoje esą tiek ir tiek žmonių. 

Paskui traukinio viršininkas pagal dokumentus patikrino, ar raportas 
teisingas, ir apžiūrėjo kupė. 

— Okąjūs čia dar vežate?- griežtai paklausė jis, rodydamas į karo kape- 
liomą; kuris miegojo apsivertęs ant pilvo, įžūliai atstatęs užpakalį tiesiog į 
inspekciją. 

— Drįstu pranešti, ponas leitenante, - mikčiodamas sušvebeldžiavo kap- 
ralas. — Tai, tai... 

— Koks čia „tai tai"?— nepatenkintas tarė Mrazas. - Kalbėkit aiškiau. 

— Drįstu pranešti, ponas leitenante,- atsakė už kapralą Šveikas, - šitas 
ponėkas, miegąs ant pilvo, - kažkoks girtas karo kapelionas. Jis prie mūsų 
prisiplakė ir įlipo į vagoną, o mes negalėjome jo išmesti, nes, šiaip ar taip, 
jis priklauso vyresnybei ir tai būtų palaikyta vyresnybės negerbimu. Jis su- 
klydo ir, užuot lipęs į štabo vagoną, pataikė į areštinę. 

Mrazas atsiduso ir pasižiūrėjo į savo raštus. Raštuose nebuvo net užuo- 
minos, kad traukiniu į Briuką turėtų važiuoti karo kapelionas. Jam ėmė 
trūkčioti akis. Paskutinėj stoty staiga padaugėjo arklių, o dabar - štai! — 
areštuotųjų kupė nežinia iš kur atsiranda karo kapelionas. 

Traukinio viršininkas nesugalvojo nieko geresnio, kaip tik įsakyti kapra- 
lui, kad tas miegantį ant pilvo karo kapelioną apverstų aukštielninką, nes 
kitaip nebuvo galima nustatyti jo asmenybės. 

Ilgai stengęsis, kapralas pagaliau apvertė karo kapelioną ant nugaros, 0 
šis tuo tarpu nubudo ir, pamatęs priešais karininką, ištarė: „El, servus Fre- 
dy, was gibts neues? Abendessen schon fertig?"* Po to jis vėl užsimerkė ir 
nusisuko į sieną. 

Mrazas bemat pažino, kad tai ėdrūnas iš vakarykščio karininkų pobū- 
vio, žinomas visų karininkų pobūvių besotis, ir tyliai atsiduso: 

— Užsšitą jūs prisistatykite pulkininkui, - tarė jis kapralui ir pasisuko link 
durų. 

Šveikas jį sulaikė: 


* “A. tarnas Fredis; na, kas naujo? Ar vakarienė jau paruošta?" (Vok.) 

— Drįstu pranešti, ponas leitenante, aš neprivalau čia liktis. Turėjau būti 
areštuotas ligi vienuoliktos, nes mano laikas šiandien pasibaigė. Aš daboklėn 
pasodintas trims dienoms ir dabar jau privalau būti su visais kitais gyvulių 
vagone. Kadangi vienuolika valandų jau seniai išmušė, tai nuolankiausiai 
prašau, ponas leitenante, išlaipinti mane iš traukinio arba perkelti į veršių 
vagoną, kur aš privalau būti. Arba pasiųskite pas poną vyresnįjį leitenantą 
Lukašą. 

— Pavardė? - paklausė Mrazas, žiūrėdamas į savo raštus. 

— Šveikas Josefas, drįstu pranešti, leitenante. 

— Hm... Tai jūs, vadinasi, tas garsusis Šveikas, - tarė Mrazas. - Iš tikrųjų 
vienuoliktą valandą jūsų areštas turėjo baigtis, bet leitenantas Lukašas prašė 
mane, kad neišleisčiau jūsų ligi Briuko atsargumo sumetimais, nes kelionėje 
galite iškrėsti kokią nors išdaigą. 

Inspekcijai išėjus, kapralas negalėjo susilaikyti nuo kandžios pastabos: 

— Na ką, Šveikai, pagelbėjo jums kreipimasis į vyresnybę? Šuniui po uo- 
dega kišk savo skundą! Tik nenorėjau, būčiau galėjęs judviem kailį nunerti. 

— Ponas kaprale, - tarė savanoris,- švaistytis dešinėn ir kairėn šuns uo- 
dega - daugmaž įtikinama argumentacija, tačiau inteligentiškas žmogus net 
susierzinęs ar ginčydamasis neturi griebtis panašių žodelių. O dėl šių juo- 
kingų grasinimų, kad jūs būtumėt galėjęs mudviem abiem kailį nunešti, tai 
kodėl gi, po šimts kalakutų, turėdamas tam reikalui visas sąlygas, ligi šiol 
jūs to nepadarėte? Turbūt tuo pasireiškė jūsų protinis brandumas ir nepa- 
prastas delikatumas. 

— Užteks! - pašoko kapralas.- Aš jus abu galiu už tai į teismą paduoti. 

— Už ką gi, meldžiamasis? - nekaltai paklausė savanoris. 

— Tai jau mano dalykas, už ką, - dėjosi drąsuoliu kapralas. 

— Jūsų dalykas? - paklausė šypsodamasis savanoris.- Lygiai kaip 1r mūsų. 
Lygiai kaip kortuojant: „Pinigėliai jūsų greit bus mūsų". Greičiausiai jus 
bus paveikęs įsakymas prisistatyti pulkininkui, o jūs norite išgiežti savo pyktį 
ant mūsų ir šūkaujate, piktnaudžiaudamas tarnybine padėtimi. 

— Akiplėšos jūs, štai kas! - suriko kapralas, įsidrąsinęs ir nutaisęs griež- 
tą veidą. 

— Žinote, ką aš jums pasakysiu, ponas kaprale, - tarė Šveikas. — Aš, 
galima sakyti, esu senas kareivis, tarnavau prieš karą ir nežinau atsitikimo, 
kad iš plūdimosi kas nors gera išeitų. Prieš keletą metų, atmenu, mūsų kuo- 
poje buvo būrininkas, toks Šreiteris. Tarnavo jis liktiniu. Jį jau seniai būtų 
paleidę namo su kapralo laipsniu, bet vaikystėje auklė, matyt, jį buvo su- 

trenkusi. Lisdavo jis prie mūsų, kibdavo kaip vantlapis prie užpakalio; čia 
tas ne taip, čia anas ne pagal instrukciją, - vienu žodžiu, kibo prie mūsų, 
kaip tiktai išmanė, ir visuomet plūsdavosi: „Vėplos jūs, ne kareiviai". Vieną 
dieną taip man įkyrėjo, kad aš nuėjau su raportu pas kuopos vadą. „Ko 
tau?" - klausia kapitonas. „Drįstu pranešti, ponas kapitone, su skundu prieš 
mūsų viršilą Šreiterį. Mes, šiaip ar taip, esame jo didenybės kareiviai, o ne 
vėplos. Mes teisingai tarnaujame jo didenybei imperatoriui, o ne dinde- 
riuojame". — „Žiūrėk man, blusa, - atsakė kapitonas. - Lauk! Ir kad dau- 
giau man akyse nesirodytum!" O ašį tai: „Nuolankiausiai prašau pasiųsti 
mane pas brigados vadą". Cia jis išsigando ir tučtuojau liepė pašaukti į raštinę 
mūsų viršilą Šreiterį, ir šiam teko visų karininkų akyse prašytis dovanoja- 
mam už žodį „vėpla“. Paskui jis mane pasivijo kieme ir pareiškė, kad nuo 
šios dienos nesiplūsiąs, bet padarysiąs taip, jog aš atsidursiu drausmės ba- 
talione. Nuo to laiko visada buvau atsargus, bet vis dėlto neišsisaugojau. 
Stovėjau kartą sargyboje prie amunicijos sandėlio. Ant sienelės, kaip ir de- 
ra, kiekvienas sargybinis ką nors palieka atminimui: nupiešia, pavyzdžiui, 
moters kūno dalis arba kokias eilutes parašo. O aš nieko negalėjau sugal- 
voti ir iš nuobodumo pasirašiau po užrašu: „Viršila Šreiteris — niekšas". 
Viršila, šunsnukis, tučtuojau mane įskundė, nes sekiodavo iš paskos ir uos- 
tinėdavo mano pėdas kaip policijos šuo. Ir atsitik tu man, kad viršum šito 
užrašo buvo kitas: „Į karą mes nevyksim, ant jo visi mes nusišiksim!" O 
tatai įvyko 1912 metais, kai buvo rengiamasi mus siųsti prieš Serbiją dėl 
konsulo Prožaskos. Mane bematant išsiuntė į Tereziną, į karo teismą. 
Maždaug kokį penkiolika kartų ponai iš karo teismo fotografavo amunici- 
jos sandėlio sieną su visais užrašais, taigi ir su mano parašu. Norėdami ištir- 
ti mano braižą, bent dešimt kartų liepė man parašyti: „Į karą mes nevyksim, 
ant jo visi mes nusišiksim" ir ne mažiau kaip penkiolika kartų turėjau jiems 
parašyti: „Viršila Šreiteris - niekšas". Galų gale atvažiavo ekspertas grafo- 
logas ir liepė man parašyti: „1897 tŲ birželio 29 dieną Kralovyj Dvuras 
patyrė stichinio Elbės potvynio grėsmę". 

„Šito maža, - tarė teismo tardytojas. - Mums reikšmingesnis yra tas 
nusiš... Padiktuokite jam ką nors, kur būtų daug „š" ir „k“. Ekspertas man 
padiktavo: „Šilkas, tašyk, dangiškas, krištolas, šlamštas". Teismo ekspertas, 
kaip matyt, visai surizgo ir tolydžio žvalgėsi į kareivį su šautuvu. Pagaliau jis 
pasakė, jog būtinai reikia, kad aš parašyčiau: „Saulelė jau ima kaitinti: atei- 
na karštos dienos", ir kad tai bus nusiųsta į Vieną. Paskui visą medžiagą 
išsiuntė į Vieną, ir pagaliau paaiškėjo, kad užrašai - ne mano rankos dar- 

bas, bet parašas iš tikrųjų mano. Šito dalyko ir aš pats nesigyniau. Mane 
nuteisė šešioms savaitėms, už tai, kad rašinėjau eidamas sargybą. Vadinasi, 
nebūčiau galėjęs apsaugoti man patikėto posto tą akimirką, kai rašiau ant 
sienos. 

— Gerai, kad ir nubaudė jus, - ne be pasitenkinimo tarė kapralas. - Jūs — 
nusikaltėlis. Karo teismo vietoje... aš jums būčiau įkrėtęs ne šešias savai- 
tes, 0 šešerius metus. 

— Nebūkite toks rūstus, - prabilo savanoris. - Geriau pamąstykite, kas 
jūsų laukia. Inspektuojant buvo pasakyta, kad turite prisistatyti pulko va- 
dui. Praverstų jums pasiruošti šitam rimtam momentui ir apsvarstyti visą 
savo, kaip kapralo, egzistencijos nepatvarumą. Kas, tiesą sakant, esate jūs, 
palyginti su visata, ir jeigu atsiminsime, kad pati artimiausia nejudanti 
žvaigždė nuo šito karinio traukinio yra nutolusi du šimtus septyniasdešimt 
penkis kartus toliau negu saulė, o jos paralaksas sudaro kampą, lygų vienai 
sekundei? Jeigu įsivaizduotumėt save visatoj kaip nejudančią žvaigždę, jūs, 
aiškus dalykas, būtumėt toks menkas, kad net pro stipriausią teleskopą jūsų 
nepamatytum. Tokiam smulkumui išreikšti pasaulyje net vardo nėra. Per 
pusmetį dangaus skliaute jūs apibrėžtumėt tokį mažą lanką, o per metus 
tokią mažą elipsę, kad to nebūtų galima išreikšti skaičiumi dėl jų nereikšmin- 
gumo. Jūsų paralaksas būtų neišmatuojamai mažas. 

— Tokiu atveju, — tarė Šveikas, - mūsų kapralas gali didžiuotis: jo niekas 
negali išmatuoti. Kad ir kas atsitiktų, kai prisistatys pulkininkui, ponas kap- 
ralas privalo liktis ramus ir susilaikyti nuo karščiavimosi, nes bet koks jau- 
dinimasis kenkia sveikatai, o per karą kiekvienas privalo saugoti sveikatą. 
Negandos, atsiradusios dėl karo, reikalauja, kad kiekviena asmenybė nebūtų 
dvasna. Jeigu jus, ponas kaprale, pasodins,- kalbėjo toliau Šveikas, meiliai 
šypsodamasis, — arba iškrės ką nors panašaus, neprivalote nustoti dvasios 
žvalumo. Jie tegu laikosi savo nuomonės, o jūs - savo. Pažinojau aš vieną 
angliakasį Františeką Škvorą. Karo pradžioje jis drauge su manim buvo užda- 
rytas Prahos policijos valdyboje už valstybės išdavimą. Vėliau jį nubaudė už 
pragmatinę sankciją. Kai per kvotą jį paklausė, ar neprieštaraująs dėl pro- 
tokolo, pasakė: 

— Tegul buvo, kaip buvo: juk vis tiek kaip nors buvo; niekuomet taip 
nebuvo, kad niekaip nebuvo. 

Už tai jį uždarė į tamsią vienutę ir porą dienų nedavė jam nei valgyti, nei 
gerti, o paskui vėl nuvedė į kvotą. Bet jis laikėsi savo, kad „tegul buvo, kaip 
buvo: juk vis tiek kaip nors buvo; niekuomet taip nebuvo, kad niekaip ne- 

buvo“. Jį pasiuntė į karo teismą; galimas dalykas, kad ir į kartuves jis ėjo tą 
pat kalbėdamas. 

— Dabar, sako, daug karia ir šaudo, - tarė vienas iš sargybinių. - Nese- 
niai skaitė mums aikštėje įsakymą, kad Motole sušaudė vieną atsarginį Ku- 
dumą už tai, kad kapitonas kardu sukirto jo vaikiūkščiui, kurį ant rankų 
laikė jo Žmona, jiems skiriantis Benešove, o jis, Kuduma, supyko už tai ant 
kapitono. Visus politinius paprastai areštuoja. Vieną redaktorių iš Mora- 
vijos sušaudė. Kuopos vadas mums sakė, kad ir kitų tas pat laukia. 

— Viskam yra ribos, - tarė savanoris dviprasmiškai. 

— Jūsų tiesa,- atsiliepė kapralas. —- Taip jiems, redaktoriams, ir reikia. 
Tik žmones kursto. Užpernai, kai aš dar buvau grandinis, mano komandoje 
buvo vienas redaktorius. Jis manęs kitaip nevadindavo, kaip tik nusususia 
avimi, kuri visą kariuomenę teršianti. O kai aš jį ligi septinto prakaito mo- 
kiau laisvųjų pratimų, jis visuomet sakydavo: „Prašom mane gerbti kaip 
žmogų". Tada aš jam parodžiau, kas tai yra žmogus. Vienąsyk, kai visam 
kareivinių kieme telkšojo klanai, privedžiau jį prie balos ir sukomandavau 
„gulk!“; teko vaikinui pulti į klaną, kad net purvai tiško it maudyklėj. O po 
pietų visi jo daiktai turėjo blizgėti, munduras turėjo būti išvalytas kaip nau- 
jas. Na ir valė, stenėjo, bet valė; ir dar visokias pastabas teikėsi daryti. Kitą 
dieną vėl aš jį po purvą išvoliojau lyg kiaulę. Stoviu prie jo ir sakau: „Nagi, 
ponas redaktoriau, tai kas gi didesnis: nusususi avis ar jūsų išgarbintasis 
žmogus?" Tipiškas buvo inteligentas. 

Kapralas pergalingai pažvelgė į savanorį ir kalbėjo toliau: 

-— Jam nulupo savanorio antsiuvus kaip tik užjo inteligentiškumą, už tai, 
kad rašė į laikraščius apie tyčiojimąsi iš kareivių. Bet kaip neužsisėsi ant jo, 
jeigu jis toks mokytas Žmogus, o nemoka išardyti šautuvo spynos, nors 
dešimtį kartų jam rodyk! O kai pasakysi „lygiuok kairėn!“ j jis kreipia savo 
nosį lyg tyčia dešinėn ir žiūri į tave tartum varna. Šautuvo paimti nemoka, 
nežino, už ko pirmiau stvertis: už diržo ar už šovinyno. Išvers į tave veizolus 
kaip avinas į naujus vartus, kai jam parodai, kad ranka turi nuslysti diržu 
žemyn. Nežinojo net, ant kurio peties šautuvas nešiojamas; pagarbą ati- 
duodavo it beždžionė. O jo posūkiai žygiuojant, Dieve tu mano! Sukoman- 
davus „Aplink, marš!"', jam būdavo vis tiek, katra koja suktis: šlept, šlept 
jau po komandos dar kokius šešis žingsnius vėžlina pirmyn, top, top, top... 
ir tik tada pasisuka tarsi vėjarodis gaidys. O rikiuotėje eidavo kaip podagri- 
ninkas arba vis šokčiodavo kaip sena merga sosto šventėje. 

Kapralas nusispjovė. 

— Tyčia parinkau jam gerokai parūdijusį šautuvą, kad išmoktų valyti. Jis 
trynė jį lyg šuo kalę, tačiau jei būtų nusipirkęs ir porą kilogramų pakulų, vis 
tiek nebūtų išvalęs. Kuo daugiau valė, tuo darėsi blogiau, ir šautuvas dar 
labiau rūdijo, o paskui raportuojant šautuvas eidavo karininkams iš rankų į 
rankas, ir visi stebėdavosi, kaip galima taip apleisti ginklą - vienos rūdys. 
Mūsų kapitonas visuomet jam sakydavo, kad iš jo kareivio nebūsią, kad 
geriausia jam būtų pasikarti, - tik be reikalo ėdąs kareivišką duoną. O jis iš 
po akinių tik dėbčioja. Jei kurią dieną nepakliūdavo darban arba karcerin, 
jam būdavo didelė šventė. Tokiomis dienomis jis paprastai rašydavo savo 
straipsniūkščius į laikraščius, įrodinėdamas, kad kareiviai engiami. Bet kartą 
ėmė ir padarė jo skrynutėje kratą. Na ir knygų ten rasta! Vis apie nusigin- 
klavimą ir taiką pasaulyje. Už tai jį uždarė į įgulos kalėjimą, ir nuo to laiko 
mes juo atsikratėme. Tik sykį žiūrim - jis vėl pas mus, bet jau sėdėjo kan- 
celiarijoj ir išrašinėjo kareiviams duonos davinius: jį ten paskyrė, kad ne- 
turėtų reikalų su komanda. Toks buvo liūdnas šito inteligento galas. O būtų 
galėjęs tapti žmogum, tik per savo kvailumą buvo degraduotas. Būtų galėjęs 
tapti jaunesniuoju leitenantu. 

Kapralas atsiduso. 

— Ir už ką: nemokėjo susidėti milinės klosčių. Tiek težinojo, kad išsi- 
rašinėjo iš Prahos visokių skysčių ir tepalų sagoms valyti. Ir vis tiek jo sagos 
buvo kaip Esafo. Bet liežuviu malti mokėjo, o kai pradėjo tarnauti kance- 
liarijoj, tai nieko daugiau neveikė, tik filosofuodavo. Ir anksčiau tokiems 
dalykams buvo pramušta jo galva. Vienu žodžiu, „žmogus“, kaip esu jau 
sakęs. Kartą, kai jis pradėjo samprotauti priešais klaną, kur jam reikėjo 
griūti pagal komandą „Gulk!“ - aš jam pasakiau: „Kai pradedama filoso- 
fuoti apie Žmogų ir purvą, aš prisimenu, kad žmogus buvo sukurtas iš pur- 
vo, tai ten jam ir vieta". 

Išsipasakojęs kapralas buvo labai patenkintas savimi ir laukė, ką pasa- 
kys savanoris. Tačiau pirmasis atsiliepė Šveikas: 

— Už tokias išdaigas, už priekabes prieš keletą metų trisdešimt penkta- 
jame pulke kažkoks Koničekas nudūrė kapralą ir pats sau galą pasidarė. 
„Kurjeryje“ tai buvo aprašyta. Kapralo kūne buvo apie trisdešimt durtuvo 
žaizdų, iš kurių daugiau kaip tuzinas mirtinų. O kareivis po to atsisėdo ant 
mirusio kapralo ir taip sėdėdamas nusidūrė pats. Kitas atsitikimas įvyko 
prieš keletą metų Dalmatijoj. Ten buvo papjautas kapralas, ir ligi šiol 
nežinom, kas tai padarė. Taip viskas ir paskendo nežinios tamsybėse, pa- 

aiškėjo tik tai, kad papjautojo kapralo pavardė Fiala ir kad kilęs jis iš Dra- 
bovnės prie Turnovo. Paskui menu dar vieną atsitikimą su kapralu Reima- 
neku iš septyniasdešimt šeštojo pulko... 

Malonų pasakojimą nutraukė garsus krenkštimas, sklindąs nuo suolo, 
kur miegojo karo kapelionas Lacina. 

Karo kapelionas nubudo. Jis spindėjo visu savo grožiu ir taurumu. Jam 
bundant dėjosi dalykai, panašūs į tuos, kurie dėjosi keliantis jaunajam 
milžinui Gargantiua. 

Karo kapelionas leido vėją, riaugėjo ir žiovavo, kad net visa apylinkė 
skambėjo. Pagaliau jis atsisėdo ir nustebęs paklausė: 

— Trauk jus devynios, kurgi aš čia? 

Kapralas su vergišku nuolankumu atsakė bundančiai vyresnybei: 

— Drįstu pranešti, ponas karo kapelione, jūs teikiatės būti areštuotųjų 
vagone. 

Karo kapeliono veide šmėstelėjo nuostaba. Valandėlę jis sėdėjo tylėda- 
mas ir įtemptai mąstė, bet nieko neprisiminė. Tarp praėjusios nakties įvy- 
kių ir jo nubudimo vagone su grotuotais langais tyvuliavo užsimiršimo jūros. 
Pagaliau jis paklausė kapralą, dar vis priešais jį tebestovintį vergiškai nuo- 
lankia poza: 

— O kieno įsakymu mane kaip kokį... 

— Drįstu pranešti, be jokio įsakymo, ponas kapelione. 

Kapelionas pakilo ir ėmė vaikščioti tarp suolų, murmėdamas, kad nieko 
nesuprantąs. Galų gale jis vėl atsisėdo ir paklausė: 

— O kur mes, tiesą sakant, važiuojame? 

— Drįstu pranešti, į Briuką. 

— O ko mes ten važiuojame? 

— Drįstu pranešti, kad ten perkeltas visas mūsų devyniasdešimt pirma- 
sis pulkas. 

Karo kapelionas pradėjo vėl įtemptai galvoti, kas gi jam atsitikę, kaip jis 
pakliuvęs į vagoną ir kodėl jis, tiesą sakant, važiuojąs į Briuką kaip tik su 
devyniasdešimt pirmuoju pulku ir su sargyba. Pagaliau jis taip išsipagiriojo, 
kad pastebėjo čia pat savanorį. Jis kreipėsi į jį: 

- Jūs inteligentiškas žmogus, gal galite man paaiškinti nieko neslėpda- 
mas, kaip aš čia pakliuvau! 

— Mielai,- draugiškai atsakė savanoris.- Jūs paprasčių paprasčiausiai 
prie mūsų prisiplakėte rytą, sodinant mus į traukinį, kadangi buvote įkaušęs. 

Kapralas griežtai pasižiūrėjo į savanorį. 

- Jūs įlindote pas mus į vagoną, - kalbėjo toliau savanoris, — tai faktas. 
Atsigulėte ant suolo, o Šveikas pakišo jums po galva savo milinę. Pasku- 
tinėje stotyje tikrinusi traukinį inspekcija jus įtraukė į traukinyje esančių 
karininkų sąrašą. Jūs buvote, taip sakant, oficialiai atrastas, ir dėl to mūsų 
kapralas turės prisistatyti su raportu pulkininkui. 

- Taip, taip, - atsiduso karo kapelionas. - Vadinasi, artimiausioje stotyje 
man reikia persėsti į štabo vagoną. O ką, pietus jau davė? 

- Pietūs bus Vienoje, ponas kapelione, - įterpė kapralas. 

— Tai atseit jūs padėjote man po galva milinę,- kreipėsi kapelionas į 
Šveiką. - Labai dėkui. 

- Dėkingumo aš nenusipelniau,- atsakė Šveikas.- Pasielgiau taip, kaip 
privalo pasielgti kiekvienas kareivis, kai mato, kad vyresnybė nieko neturi 
po galva ir kad jai trūksta... Kiekvienas kareivis privalo gerbti savo vyres- 
nybę, net jeigu jinai būtų ir be šulo. Aš su karo kapelionais esu labai pa- 
tyręs, nes tarnavau karo kapeliono Oto Kaco pasiuntiniu. Jie linksmi ir 
nuoširdūs Žmonės. 

Pagiriojantį karo kapelioną ištiko demokratizmo priepuolis. Jis išsiėmė 
papirosą ir padavė jį Šveikui: 

— Rūkyk! O tu,- kreipėsi jis į kapralą,- dėl manęs, sako, turi prisistatyti 
pulkininkui? Nieko, brolau, nebijok. O tave, - tarė jis Sveikui, - aš pasiim- 
siu: pas mane gyvensi kaip Dievo užantyje. 
sių gėrybių: savanoriui pažadėjo nupirkti šokolado, sargybiniams - romo, 
kapralą žadėjo perkelti į septintosios kavalerijos divizijos štabo fotografijos 
skyrių ir visus įtikinėjo, kad juos išvaduosiąs ir visuomet atsiminsiąs. Ir čia 
pat ėmė vaišinti papirosais iš savo portsigaro ne tik Šveiką, bet ir kitus, 
pareiškęs, kad leidžiąs visiems areštuotiesiems rūkyti. Jis žadėjo pasirūpin- 
ti, kad bausmė visiems būtų sutrumpinta ir kad jie grįžtų į normalų karinį 
gyvenimą. 

— Nenoriu, kad mane minėtumėt bloguoju, - tarė jisai. - Pažinčių aš 
turiu daug, ir su manimi jūs nepražūsite. Apskritai jūs darote padorių, 
Viešpačiui Dievui patinkančių žmonių įspūdį. Jeigu ir nusidėjote, tai už 
savo nuodėmes atsiteisite ir, kaip matau, nuolankiai, nemurmėdami iškę- 
site, kas Dievo jums skirta. 

- Kuo remdamiesi jus nubaudė?- kreipėsi jis į Šveiką. 

— Dievas mane, ponas karo kapelione, nubaudė,- dievobaimingai at- 
sakė Šveikas,- dėl nepriklausančio nuo manęs pavėluoto atvykimo į pulką. 
Savo įrankiu jis pasirinko pulkininką. 

- Dievo gailestingumas ir teisingumas begalinis,- iškilmingai pasakė karo 
kapelionas.- Jis žino, ką baudžia, idant taip mums parodytų savo Apvaizdą 
ir visagalybę. O jūs už ką sėdite, savanori? 

— Gailestingiausiasis Kūrėjas teikėsi man atsiųsti reumatą, ir aš pasi- 
kėliau į puikybę, - atsakė savanoris. - Atlikęs bausmę, būsiu paskirtas į 
pulko virtuvę. 

— Ką tik Dievas daro, viskas į gerą,- patetiškai pareiškė kapelionas, 
išgirdęs apie virtuvę. - Padorus žmogus ir virtuvėje gali padaryti karjerą. 
Inteligentiški žmonės turi būti skiriami kaip tik virtuvėn, nes reikia įvairiau 
derinti; juk svarbu ne kaip verdama, o kad viskas būtų su meile derinama, 
pavyzdžiui, užkulas ir panašūs dalykai. Na, kad ir padažai. Inteligentiškas 
žmogus, taisydamas svogūnų padažą, pirmiausia deda visų rūšių daržovių 
po truputį, patroškina jas su sviestu, paskui įmeta šaknelių, pipirų, imbiero 
ir kitų prieskonių. O paprastas virėjas suvirins svogūnus, o paskui į juos 
pūkštels miltų, pakepintų su lajumi, ir baigta. Aš norėčiau jus matyti kari- 
ninkų virtuvėje. Nekultūringą žmogų galima pakęsti gyvenime, jeigu jis nėra 
kulinaras. Vakar vakare Budejovicuose, karininkų namuose, mums, beje, 
davė inkstų su madera. Tas, kuris sugebėjo taip juos patiekti (tegul jam 
Viešpats Dievas už tai atleidžia visas nuodėmes!), buvo inteligentas tikra to 
žodžio prasme. Beje, tų karininkų namų virtuvėje iš tikrųjų tarnauja kažkoks 
mokytojas iš Skutčo. O tokių pat inkstų su madera aš vieną kartą esu valgęs 
šešiasdešimt ketvirtojo atsargos pulko karininkų valgykloje. Kad privarė į 
juos kmynų, na, vienu žodžiu, taip taiso inkstus su pipirais prasčiausioj 
smuklėj. O kas taisė? Kuo vertėsi, reik paklausti, jų virėjas prieš karą? Bu- 
vo dvaro gyvulių šėrikas! 

Karo kapelionas stabtelėjo ir ėmė nagrinėti virimo problemas Senaja- 
me ir Naujajame Įstatyme, priminęs, kad senais laikais buvo kreipiamas 
ypatingas dėmesys į skanių valgių paruošimą po pamaldų ir bažnytinių 
švenčių. Paskui jis pasiūlė ką nors padainuoti, ir Šveikas mielai, bet kaip 
visada ne vietoj užtraukė: 


Eina Marina 

Iš Godonino. 
Paskui ją mina, 
Nešdamas vyną, 
Kunigas juodas, 
Galva kaip puodas. 


Tačiau karo kapelionas nė kiek neįsižeidė. 

— Jeigu čia pat būtų bent kiek romo, tai ir vyno nereikėtų, - tarė jis, 
draugiškai šypsodamasis, - o dėl Marinos, tai mes ir be jos apsieisime: su 
jomis tik nuodėmės. 

Kapralas įbruko ranką milinės kišenėn ir atsargiai ištraukė paplokščią 
butelį romo. 

— Drįstu pasiūlyti, ponas kapelione, — iš balso galėjai suprasti, kokia 
sunki jam buvo ta auka,- nepalaikykite tai įžeidimu... 

— Nepalaikysiu, mielasis,- atsakė tasai, ir jo balse suskambėjo aiškus 
džiaugsmas. - Geriu už laimingą mūsų kelionę. 

— Jėzau Marija! - atsiduso kapralas, pamatęs, kad, kapelionui patrau- 
kus gerą gurkšnį, dingo pusė butelio. 

— Ak jūs, šioks ir toks, - pagrasė jam karo kapelionas, šypsodamasis ir 
reikšmingai mirksėdamas savanoriui. - Drįstate į savo kalbą vis įterpti Die- 
vą niekinančių žodelių. Už tai Jis jus nubaus. - Kapelionas vėl truktelėjo iš 
butelio ir, paduodamas jį Šveikui, sukomandavo: - Pabaigti! 

— Nieko nepadarysi - drausmė,- geraširdiškai tarė Šveikas kapralui, 
grąžindamas tuščią butelį. Kapralo akyse pasirodė ypatingas blizgesys, pa- 
stebimas tik psichinių ligonių akyse. 

— O dabar aš valandėlę snustelsiu iki Vienos, - tarė karo kapelionas.- 
Pažadinkit mane, kai tik atvažiuosime į Vieną. O jūs, - kreipėsi į Šveiką, — 
nueikite į karininkų namų virtuvę, paimkite indus ir atneškite mano pietus. 
Pasakykite tenai, kad ponui karo kapelionui Lacinai. Pasistenkit gauti dvi- 
gubą porciją. Jei bus mėsos kukuliai, tai neimkite nuo viršaus - neapsimo- 
ka. Paskui atneškite man butelį vyno ir neužmirškite pasiimti katiliuko — 
tegul pripila romo. 

Karo kapelionas Lacina ėmė krapštinėtis kišenėse. 

— Paklausykit,- tarė jis kapralui,- aš neturiu smulkių, paskolinkit man 
auksinį!.. Taip, štai jums. Kuo pavarde? 

- Šveikas. 

- Štai jums, Šveikai, arbatpinigių. Kaprale, paskolinkit man dar vieną 
auksinį. Šitą, Šveikai, gausite, jeigu viską atliksit kaip reikiant. Be to, parū- 
pinkit man tenai papirosų ir cigarų. Jei dalys šokoladą, iškaulykite dvigubą 
porciją, o jei konservus, tai, žiūrėkit, nučiupkite rūkyto liežuvio arba žąsų 
kepenėlių. Jeigu duos šveicariško sūrio, neimkit nuo krašto, o vengriškų 
dešrų tegul atpjauna ne iš galo, o iš vidurio, sultingesnį kąsnelį. 

Karo kapelionas išsitiesė ant suolo ir po minutės užmigo. 

— Tikiuosi, kad jūs esat visiškai patenkintas mūsų rastinuku, - tarė sa- 
vanoris kapralui, kai karo kapelionas ėmė knarkti. - Puikus vyrukas. 

— Atjunkytas, kaip sakoma,- įterpė Šveikas, - jau iš buteliuko čiulpia, 
ponas kaprale... 

Kapralas valandėlę grūmėsi pats su savimi, bet staiga nusviedė nuo savęs 
meilikaujamo paklusnumo kaukę ir sausai tarė: 

— Minkštai kloja... 

- Smulkių, girdi, neturįs, - pasakė Šveikas.- Tai man primena vieną mūri- 
ninką iš Deivicų, tokį Mličką. Tas niekuomet neturėdavo smulkių, tik syki 
ėmė ir įsivėlė į vieną istoriją, pakliuvo kalėjiman už sukčiavimą. Smulkių jis 
neturėjo, o stambius mokėjo pragerti. 

— Septyniasdešimt penktajam pulke, - įsiterpė vienas iš sargybinių, — 
kapitonas prieš karą pragėrė visą pulko kasą, ir už tai jį išgujo iš kariuo- 
menės. O dabar jis vėl kapitonas. Paskui dar vienas viršila apsivogė: nu- 
kniaukė atlapų gelumbės daugiau kaip dvidešimt skiaučių, o dabar - pa- 
praporščikis. O štai vieną eilinį Serbijoje neseniai sušaudė, kad vienu prisėdi- 
mu jis suvalgė visą konservų dėžutę, kurios turėjo užtekti trims dienoms. 

— Tai nicko bendra neturi,- pareiškė kapralas. - Bet kas tiesa, tai tiesa: 
pasiskolinti iš vargšo kapralo porą auksinių arbatpinigiams, tai jau... 

— Šekit tą savo auksinį, - tarė Šveikas, atiduodamas jam pinigą. - Neno- 
riu lobti jūsų sąskaita. O kai gausiu iš kapeliono antrą, jį taip pat jums grąžin- 
siu. Jums turi būti vien malonu, kad vyresnybė skolinasi iš jūsų išlaidoms. 
Jūs labai jau didelis egoistas. Juk kalbama tik apie kažkokius du nelaimin- 
gus auksinius... Aš norėčiau pamatyti, kaip jūs uždainuotumėt, jeigu tektų 
paaukoti gyvybę už vyresnybę. Pavyzdžiui, jei sužeistas viršininkas gulėtų 
anapus linijos, 0 jums tektų jį gelbėti ir nešti ant rankų iš ugnies linijos, o į 
jus šaudytų ne tik šrapneliais, bet ir kuo tik pakliuvo... 

— Jūs tai jau tikriausiai kelnes pridirbtumėt,- gynėsi kapralas. —- Juod- 
nugaris! 

— Per ataką daugelis kelnes prisidirba,- pasakė kažkas iš sargybinių. — 
Neseniai Budejovicuose mums vienas sužeistasis pasakojo, kad jis pats per 
puolimą prisidirbęs kelnes tris kartus paeiliui. Pirmą kartą, kai išlipo iš prie- 
dangos į aikštelę prieš spygliuotos vielos užtvaras; antrą kartą, kai juos ėmė 
dengti iš kulkosvaidžių, ir trečią, kai rusai atakavo durtuvais ir rėkė „ura!“ 
Tada jie dengiami pasileido atgal, ir visoje kuopoje neatsirado nė vieno, 
kuris nebūtų prisidirbęs kelnių. O vienas užmuštas likosi begulįs tranšėjoj: 
jo kojos buvo nukarusios žemyn, per puolimą sviedinys jam nunešė pusę 
kiaušo - tartum peiliu nupjovė. Tas paskutinę akimirką tiek prisidirbo, kad 
iš kelnių krito per batus ir drauge su kraujais tekėjo į tranšėją, tiesiog ant 
tos pusiukės kiaušo su smegenimis. Čia, brolau, niekas nežino, kas kam 
atsitiks. 

— O kartais, - tarė Šveikas,- per durtynes nei iš šio, nei iš to Žmogui 
staiga taip pasidaro šleikštu, kad netenki jėgų. Prahoje, Pohorželeco gatvėje, 
„Panoramos“ alinėje, vienas iš sveikstančiųjų sužeistas ties Peremyšliu, pa- 
sakojo, kaip jie kažkur prie vienos tvirtovės ėjo durtuvų atakon. Kur buvęs 
nebuvęs, užgriuvo jį rusų kareivis, milžinas žaliūkas, atkišęs šautuvą su dur- 
tuvu, 0 jo panosėje karojo didokas snarglys. Nelaimingasis tik žvilgtelėjo į 
tąjo didžiulę snargliuotą nosį, ir jam taip pasidarė šleikštu, kad turėjo bėgti 
į lauko ligoninę. Ten jam nustatė, kad serga cholera ir pasiuntė į Buda- 
peštą, į choleros baraką, kur jis jau tikrai užsikrėtė cholera. 

— Kas jis buvo: eilinis ar kapralas? — pasiteiravo savanoris. 

— Kapralas, - ramiai atsakė Šveikas. 

- Taip pat galėjo atsitikti ir kiekvienam savanoriui, - kvailai pratarė kap- 
ralas, pergalingai pasižiūrėjęs į savanorį, lyg sakytų: „Na ką, atsikandai? Ir 
grąžos neturi". 

Tačiau savanoris neatsakė ir atsigulė ant suolo. 

Traukinys artėjo prie Vienos. Kas nemiegojo, žiūrėjo pro langus į spyg- 
liuotų vielų užtvaras ir sutvirtinimus. Tai visiems darė slegiantį įspūdį. Net 
Kaspero kalnų „avinai“ liovėsi šūkčioti dainelę: „Wann ich kum, wann ich 
kum, wann ich wieda, wieda kum", nes, pamatę spygliuotų vielų užtvaras 
aplink Vieną, ir jie pasidavė sunkiam jausmui. 

- Viskas kaip reikia, - tarė Šveikas, žiūrėdamas į apkasus. - Viskas galu- 
tinai sutvarkyta. Tik vienas dalykas nepatogus: vykdami už miesto vienie- 
čiai gali susidraskyti kelnes. Čia reikia būti labai atsargiam. Apskritai Vie- 
na - gana įžymus miestas, — toliau kalbėjo jis. - Pavyzdžiui, kad ir laukiniai 
žvėrys Šenbruno zoologijos sode. Kai prieš keletą metų man teko būti Vie- 
noje, aš labiausiai mėgdavau žiūrėti beždžionių; bet kai pro šalį važiuoja 
koks nors imperatoriaus rūmų asmuo, tai nieko tenai pro policijos kordoną 
nepraleidžia, ir labai gaila. Su manimi buvo vienas siuvėjas iš Vienos, iš 
dešimtojo rajono, jį suėmė už tai, kad jis įsigeidė žūtbūt pasižiūrėti šitų 
beždžionių. 

— O rūmuose jūs esate buvęs? - paklausė kapralas. 

- Ten puiku,- atsakė Šveikas. - Aš tenai nesu lankęsis, man pasakojo 
vienas žmogus, kuris buvo. Įdomiausias dalykas ten — rūmų sargyba. Kiek- 
vienas iš sargybinių turi būti dviejų metrų ūgio. Už tarnybą paskui gauna 
pensiją. O princesių ten kaip kalių. 

Traukinys pralėkė pro kažkokią stotį, ir iš jos, pamažu tildami, įkandin 
sklido Austrijos himno garsai. Orkestras buvo pasiųstas į stotį pasitikti ešelo- 
no, matyt, per klaidą, nes, praėjus gerokam laiko tarpui, traukinys sustojo 
kitoje stotyje, kur ešelono laukė pietūs ir iškilmingas sutikimas. 

Tačiau iškilmingi sutikimai jau ne tokie, kaip buvo karo pradžioje, mat 
tuomet vykstantys frontan kareiviai kiekvienoje stotyje gaudavo ko nors 
užkąsti. Visur juos sutikdavo ištisi pulkai mergaičių, aptaisytų idiotiškomis 
baltomis suknelėmis, dar idiotiškesniais veidais ir tokiomis pat idiotiško- 
mis puokštėmis. Tačiau kvailiausios būdavo, aišku, damų, kurių vyrai dabarti- 
niais laikais dedasi pseudopatriotais, sveikinamosios kalbos. 

Iškilmingų sutiktuvių delegacija susidėjo iš trijų ponių - Austrijos Rau- 
donojo Kryžiaus draugijos narių, dviejų ponių - kažkokio Vienos damų ir 
merginų karinio būrelio narių, vieno oficialaus Vienos magistrato atstovo 
ir vieno kariškio. Jų veiduose aiškiai matei nuovargį. Kariniai traukiniai 
važiuodavo dieną ir naktį, sanitarijos traukiniai su sužeistaisiais atvykdavo 
kas valandą, tuo pat metu stotyse nuo vieno kelio į kitą buvo permetinėjami 
traukiniai su belaisviais, ir visuose šiuose įvykiuose turėjo dalyvauti įvairių 

draugijų ir korporacijų nariai. Dieną ir naktį kartojosi vis tas pat, ir anks- 
tesnis entuziazmas virto žiovuliu. Nors šie žmonės nuolat keisdavosi, tačiau 
visose Vienos stotyse jie buvo vienodai išvargę, kaip ir tie, kurie šį kartą 
sutiko Budejovicų pulką. 

Iš veršių vagonų, tartum eidami į kartuves, beviltiškai žvalgėsi kareiviai. 

Prie vagonų ėjo damos ir dalijo kareiviams meduolius su cukriniais 
užrašais: „Sieg und Rache“, „Gott strafe England"", „Der ėsterreicher hat eine 
Vaterland. Er liebt's und hat auch Ursach fiūūr Vaterland zu kūmpfen"*. 

Ir Kaspero kalniečiai su tokiais pat beviltiškais veidais rijo meduolius. 

Paskui per kuopas nuvilnijo įsakymas eiti pietų prie lauko virtuvių, sto- 
vinčių už stoties. Ten pat stovėjo ir karininkų virtuvė, kur Šveikas nuėjo 
vykdyti karo kapeliono įsakymo. Savanoris pietų laukė vagone, nes du sar- 
gybiniai turėjo atnešti maisto visiems areštuotiesiems. 

Šveikas tiksliai įvykdė įsakymą ir, grįždamas per stoties bėgius, pamatė 
vyresnįjį leitenantą Lukašą, kuris vaikštinėjo geležinkelio sankasa, tikėda- 
masis, kad karininkų virtuvėje ir jo daliai vis kas nors liks. Vyresnysis leite- 
nantas Lukašas buvo patekęs į gana nepatogią padėtį, nes kartu su vyres- 
niuoju leitenantu Kiršneriu laikinai turėjo vieną pasiuntinį. Šitas berniokas 
rūpinosi vien savo karininku ir būdavo visiškai abejingas, kai reikėdavo pa- 
sirūpinti vyresniuoju leitenantu Lukašu. 

— Kam jūs tai nešate, Šveikai? - paklausė vargšas vyresnysis leitenantas, 
kai Šveikas numetė žemėn visą krūvą į milinę susuktų daiktų, kuriuos pa- 
grobė iš karininkų virtuvės. 

Šveikas akimirką buvo besutrinkąs, bet greitai susigriebė ir drąsiu, atvi- 
ru veidu ramiai atsakė: 

— Drįstu pranešti — jums, ponas vyresnysis leitenante. Tik va negaliu 
surasti jūsų kupė ir dar bijausi, kad ponas traukinio komendantas gali pasi- 
priešinti, jeigu persėsčiau pas jus, - jis toks kiaulė. 

Vyresnysis leitenantas Lukašas klausiamai pažvelgė į Šveiką. Šis tebe- 
kalbėjo familiariai ir geraširdiškai: 

— Be niekur nieko kiaulė, ponas vyresnysis leitenante. Kai jis tikrino 
traukinį, aš jam nedelsdamas pranešiau, kad jau vienuolikta valanda, ir ma- 
no vieta veršių vagone, vadinasi, su jumis. O jis mane baisiai šiurkščiai nu- 
traukė, liepdamas nelįsti į akis ir sėdėti vietoje. Jis sakė, kad aš bent jau 


* „Pergalė ir kerštas“, „Nubausk, Dieve, Angliją!“, „Austrijos-Vengrijos sūnus turi tėvynę. 
Jis myli ją ir turi dėl ko už ją kautis“ (vok.). 

kelyje jums sarmatos nedaryčiau. Šveikas skausmingai perkreipė burną. — 
Lyg aš jums, ponas vyresnysis leitenante, kada nors būčiau padaręs gėdą! 

Leitenantas Lukašas atsiduso. 

— Nė karto neatsitiko, kad aš jums gėdą būčiau padaręs, - kalbėjo Švei- 
kas. - Jei kas nors ir pasitaikė, tai buvo vien atsitiktinumas, „Dievo Apvaiz- 
da“, kaip pasakė Vaničekas iš Pelhržimovo, kai jį trisdešimt šeštą kartą so- 
dino į kalėjimą. Niekuomet aš nieko nesu daręs tyčia, ponas leitenante. Aš 
visuomet stengdavausi viską daryti kuo sklandžiau ir geriau. Nejaugi aš kal- 
tas, kad vietoj naudos mudu patirdavom tik skausmą bei kančią. 

— Tik nepravirkite, Šveikai, - tarė leitenantas Lukašas kuo švelniau, nes 
abu jau buvo priėję štabo vagoną. - Aš sutvarkysiu, kad jūs vėl būtumėt pas 
mane. 

— Drįstu pareikšti, ponas vyresnysis leitenante, aš neverksiu. Tik labai 
jau man skaudu: mudu esame patys nelaimingiausi žmonės šitam kare ir 
visam pasauly, ir abu dėl to nekalti. Kai pamąstau, kaip aš jumis rūpinausi, 
kaip stengiausi visą savo gyvenimą, koks vis dėlto žiaurus likimas... 

— Nusiraminkite, Šveikai. 

— Klausau, ponas vyresnysis leitenante. Jei ne drausmė, aš jokiu būdu 
negalėčiau nusiraminti, bet, laikydamasis jūsų įsakymo, nuolankiai pranešu, 
kad jau visiškai nusiraminau. 

— Tai lipkit į vagoną. 
— Klausau, lipu, ponas vyresnysis leitenante. 

Mosto karo stovykloj viešpatavo nakties tyla. Kareiviai barakuose dre- 
bėjo nuo šalčio, o prikūrentuose karininkų barakuose dėl nepakeliamo 
karščio langai buvo atidarinėti iki galo. 

Palei objektus buvo girdėti, kaip vaikščioja sargybiniai, tuo gindamiesi 
nuo miego. 

mai, Moste prie Leitos, degė imperatoriškojo mėsos konservų fabri- 
ko žiburiai. Ten darbas virė dieną ir naktį: buvo perdirbama į konservus 
visokios atmatos, verdama sriuba, o vėjas nešė į stovyklą pūvančių sausgys- 
lių, nagų ir kaulų smarvę. 

Iš apleisto fotografo paviljono, kur prieš karą buvo daromos nuotrau- 
kos kareivių, jaunus metus praleidžiančių netoliese esančioj karinėj šau- 
dykloj, atsivėrė reginys į Leitos slėnį ir į raudoną žibintą ties „Kukurūzo 
burbuolės" viešaisiais namais. Tuos namus 1908 metais didžiųjų manevrų 
palei Šoproną metu savo atsilankymu pagerbė erchercogas Steponas. Kas- 
dien į juos rinkdavosi karininkai. 

Tai buvo patys prašmatniausi miesto viešieji namai. Čia negalėjo lan- 
kytis paprasti kareiviai ir savanoriai. Šie eidavo į „Rožių namus". Tų namų 
žali žiburiai taip pat buvo matyti iš fotografo paviljono. Toks atsiribojimas 
išliko ir fronte, monarchija savo kariuomenei jau nepajėgė niekuo daugiau 
padėti, tik prie brigadų štabų įsteigė paleistuvybės namus, vadinamus pu- 
fais. Taip gyvavo imperatoriškieji karininkų pufai, imperatoriškieji puskari- 
ninkių pufai ir imperatoriškieji eilinių pufai. 

Mostas prie Leitos buvo nušviestas žiburių. Kitoje Leitos pusėje švietė 
Kiralyhidos, Cisleitanijos ir Transleitanijos žiburiai?!. Abiejuose miestuose — 
viename iš jų gyveno vengrai, o kitame — austrai —- grojo čigonų kapelos, 
žmonės dainavo, gėrė. Kavinės ir restoranai žėrėjo ryškiomis šviesomis. Vie- 
tinė buržuazija ir valdininkai vesdavosi į kavines bei restoranus savo žmo- 
nas ir suaugusias dukteris, ir visas Mostas prie Leitos - „Brick an der Leit- 
ha",- lygiai kaip ir Kiralyhida, buvo ne kas kita, kaip tikri didžiuliai paleis- 
tuvybės namai. 

Viename stovyklos karininkų barake Šveikas laukė savo leitenanto Lu- 
kašo, kuris vakare išėjo į teatrą ir ligi šiol vis negrįžo. Šveikas kiūtojo ant 
paklotos leitenanto lovos, o priešais, ant stalo, sėdėjo majoro Vencelio pa- 
siuntinys. 

Majoras Vencelis grįžo iš fronto atgal į pulką, kai Serbijoje prie Drinos 
įrodė nuostabų savo negabumą. Sklido gandai, kad jis įsakęs nuimti ir su- 
naikinti pontoninį tiltą, dar pusei jo bataliono nespėjus persikelti į kitą upės 
krantą. Šiuo metu jis buvo karinės šaudyklos Kiralyhidoje viršininkas, be 
to, dar ėjo kažkokias pareigas karinės stovyklos ūkio dalyje. 

Tarp karininkų buvo kalbama, kad dabar majoras Vencelis pataisysiąs 
savo reikalus. Į Lukašo ir Vencelio kambarius ėjo bendri laiptai. 

Majoro Vencelio pasiuntinys Mikulašekas, menkos išvaizdos, rauplių 
išvagotu veidu berniokas, sūpavo kojas ir plūdosi: 

— Kas čia galėtų būti, kad senasis velnias vis negrįžta ir negrįžta. Įdomu, 
kur šitas senas skrabalas visą naktį bastosi? Galėjo bent buto raktą palikti. 
Būčiau galėjęs išsigerti ir numigti! Ir buteliuką praimčiau. Pas mus ten vy- 
no, kiek nori. 

- Sako, jis vagia, - prabilo Šveikas, kuris nieko nesivaržydamas rūkė 
savo leitenanto papirosus, nes tas jam buvo uždraudęs kambary rūkyti pyp- 
kę. - Tu, regis, turi žinoti, iš kur mes vyną gauname? 

— Kur liepia, ten ir einu,- plonu balseliu tarė Mikulašekas. — Parašo 
reikalavimą, kad vynas ligoninei būtinas, o aš gavęs namo parnešu. 

— Ojeigu jis tau lieptų pulko kasą išvogti, tu irgi paklausytum? Čia tu 
plepi, kiek tau lenda, o prieš jį drebi kaip epušės lapas. 

Mikulašekas ėmė mirkčioti mažytėmis savo akutėmis: 

— Apie tai dar reiktų pagalvoti. 

— Nėra ko čia galvoti, pienburni! - aprėkė jį Šveikas, bet bematant užsi- 
kirto. 

Atsidarė durys, ir įėjo vyresnysis leitenantas Lukašas. Leitenantas buvo 
puikiai nusiteikęs; tą lengvai galėjai pastebėti iš jo atbulai uždėtos kepurės. 

Mikulašekas taip persigando, kad pamiršo nušokti nuo stalo ir sėdėda- 
mas atidavė pagarbą, be to, dar užsimiršęs, kad pats be kepurės. 

— Turiu garbės pranešti, kad viskas sutvarkyta, raportavo Šveikas, išsi- 
tempęs pagal visas taisykles, bet su burnoje styrinčiu papirosu. 

Vyresnysis leitenantas Lukašas visiškai nesidomėjo Šveiku ir nuėjo tie- 
siai prie Mikulašeko, kuris, išsprogdinęs akis, sekė kiekvieną leitenanto ju- 
desį. Vis tebelaikydamas ranką prie smilkinio, jis atidavinėjo pagarbą, 
sėdėdamas ant stalo. 

— Vyresnysis leitenantas Lukašas, - prisistatė leitenantas, eidamas prie 
Mikulašeko ne visai tvirtu žingsniu. - O kaip jūsų pavardė? 

Mikulašekas neteko žado. Lukašas pasitraukė kėdę, atsisėdo priešais 
Mikulašeką ir, žiūrėdamas į jį, tarė: 

— Šveikai, išimkite iš lagamino tarnybinį revolverį. 

Kol Šveikas rausėsi lagamine, Mikulašekas, netardamas nė žodžio su 
siaubu spoksojo į leitenantą. Jis niekaip nesusivokė, kad sėdi ant stalo, ir 
būtų sumišęs dar labiau, jei būtų pamatęs, kad jo kojos įremtos į priešais 
sėdinčio leitenanto kelius. 

— Kaip pavardė, aš klausiu?! - šaukė leitenantas, žiūrėdamas į Miku- 
lašeką. 

Bet šis tylėjo. Lukašui netikėtai įėjus, jį, kaip vėliau aiškinosi, ištiko sta- 
bas. Jis norėjęs nušokti nuo stalo, bet nepajėgęs; norėjęs atsakyti - irgi ne- 
pajėgęs; norėjęs ranką atitraukti nuo kaktos, tačiau neturėjęs jėgų. 

— Drįstu pranešti, ponas vyresnysis leitenante, - pasigirdo Šveiko bal- 
sas.—- Revolveris neužtaisytas. 

— Tai užtaisyk. 

— Drįstu pranešti, ponas vyresnysis leitenante, nėra šovinių, be to, bus 
sunkoka jį nukelti nuo stalo. Jums leidus, ponas vyresnysis leitenante, pra- 
nešu, kad tai Mikulašekas, - pono majoro Vencelio pasiuntinys. Jis visada, 
kai tik pamato ką nors iš ponų karininkų, netenka žado. Jis iš viso drovus 
kalbėti. Taip sakant, visiškai užuitas kūdikis. Vienu žodžiu - pienburnis. 
Ponas majoras Vencelis, išeidamas į miestą, jį verčia laukti ant laiptų. Todėl 
jis ir bastosi po pasiuntinių baraką. Svarbiausia, kad nėra ko bijotis, nes juk 
jis, tiesą sakant, nieko ypatinga nepadarė. 

Šveikas nusispjovė; jo balse skambėjo didžiausia panieka majoro Ven- 
celio pasiuntiniui, kuris parodė neapsakomą bailumą ir visiškai nesugebėjo 
kariškai laikytis. 

- Jums leidus,- toliau kalbėjo Šveikas, — aš jį pauostysiu. 

Šveikas nutempė nuo stalo Mikulašeką, kuris vis dar kvailai tebespok- 
sojo į leitenantą, pastatė ant grindų ir apuostė jo kelnes. 

— Kol kas dar ne,- pranešė jisai,- bet jau pradeda. Įsakysite jį išmesti? 

— Išmeskite, Šveikai. 

Šveikas išvarė drebantį Mikulašeką ant laiptų, uždarė duris ir tarė jam: 

- Štai, matai, žioply, aš tave nuo mirties išgelbėjau. Kai grįš ponas majo- 
ras Vencelis, žiūrėk, atnešk man už tai patyliukais buteliuką vyno. Be juokų. 
Aš tau gyvybę išgelbėjau. Kai mano ponas įdūksta, su juo menki juokai. 
"Tuomet tik aš vienas galiu jį suvaldyti, o daugiau niekas. 

— Aš... - buvo bepradedąs Mikulašekas. 

— Uodegon tu, - paniekinamai nutraukė jį Šveikas. - Sėskis ant slenks- 
čio ir lauk, kol grįš tavo majoras Vencelis. 

— Nagi, pagaliau jūs grįžot,- sutiko Šveiką leitenantas Lukašas. - Man 
reikia su jumis pakalbėti. Tik neišsitempkite taip kvailai. Sėskitės, Šveikai, 
ir liaukitės su tuo savo „klausau“. Tylėkit ir klausykitės atidžiai. Ar Žinote, 
kur Kiralyhidoje Šopronės gatvė? Sakau, liaukitės su savo „drįstu pranešti, 
nežinau, ponas vyresnysis leitenante". Jei nežinote, tai tiesiog sakykit 
„nežinau"- ir viskas! Užsirašykit sau lapely: Šopronės gatvė, Nr. 16. Tuose 
pat namuose apačioje - geležies krautuvė. Ar žinote, kas tai yra geležies 
krautuvė?.. Trauk jus devynios, nesakykit „drįstu pranešti!'', sakykit: „Žinau“ 
arba „nežinau“. Ar žinote, kas tai yra geležies krautuvė? Žinote - tai puiku. 
Šita krautuvė priklauso vienam vengnui, jo pavardė Kokonis. Ar žinote, kas 
tai yra vengras? A, kad tave galas! Žinote ar nežinote?! Žinote - tai puiku. 
Viršuj parduotuvės yra butas, ir jis ten gyvena, girdėjot? Negirdėjot, trauk 
jus devynios, tai aš jums sakau, kad jis ten gyvena! Supratot? Supratot - tai 
puiku. O jei ne - aš jus uždaryčiau daboklėn. Užsirašėt, kad šito subjekto 
pavardė Kakonis? Gerai. Taigi rytoj rytą, maždaug kokią dešimtą valandą, 
jūs nueisite į miestą, susirasite šituos namus, užlipsite į antrą aukštą ir pa- 
duosite poniai Kakoniovai va šitą laišką. 

Leitenantas Lukašas išsiėmė piniginę ir žiovaudamas padavė Šveikui 
baltą užantspauduotą voką, ant kurio nebuvo jokio adreso. 

- Dalykas nepaprastai rimtas, Šveikai, - mokė jį leitenantas. - Atsargu- 
mas visada ne pro šalį, ir dėl šito, kaip matot, ant voko nėra adreso. Visiškai 
pasikliauju jumis ir esu įsitikinęs, kad laišką įteiksite visai tinkamai. Ir dar 
užsirašykit, kad šitos damos vardas Etelka. Užsirašykit: ponia Etelka Ka- 
koniova. Įsidėmėkite, jog šitą laišką jūs turite įteikti jai slapta, kad ir kažin 
kas būtų. Ir palaukit atsakymo. Ten laiške parašyta, kad palauksit atsaky- 
mo. Ką jūs norėjot pasakyti? 

— O jeigu man atsakymo neduos, ponas vyresnysis leitenante, - ką man 
tada daryti? 

— Sakykite, kad atsakymą turite būtinai gauti, - vėl nusižiovavęs visa 
burna, tarė leitenantas.- Na, aš einu gulti, šiandien gerokai nusikamavau. 
Kiek buvo išgerta! Kiekvienas po taip praleisto vakaro ir nakties nusika- 
muotų. 

Leitenantas Lukašas iš anksto visai neketino kur nors užtrukti. Vakarop 
iš stovyklos jis išvyko į miestą, tenorėdamas pabūti vien Kiralyhidos teatre, 
kur ėjo kažkokia operetė. Svarbiausius vaidmenis joje vaidino storos žydės; 

didžiausia jų vertybė buvo, kad šokdamos kojas kilnodavo aukščiau galvos 
ir neavėdavo nei triko, nei kelnių, o kad labiau priviliotų ponus karininkus, 
skusdavosi plaukus kaip totorės. Galerijai šito reginio, suprantama, netek- 
davo matyti. bet užtat kokį pasitenkinimą jis teikdavo sėdintiems parteryje 
artilerijos karininkams, kurie, bijodami, kad kartais nepraleistų kokios nors 
detalės iš atsiskleidžiančių prieš juos grožybių, eidami į teatrą, imdavosi 
lauko binoklius. 

Tačiau leitenantas Lukašas šitomis nešvankybėmis negalėjo žavėtis, nes 
išsinuomotas iš bilietų kontrolieriaus binoklis buvo ne achromatinis, todėl 
vietoj šlaunų jis matė vien kažkokias besisukančias violetines dėmes. Per 
pertrauką, po pirmojo veiksmo, jo dėmesį labiau patraukė viena dama su 
vidutinio amžiaus ponu, kurį ji tempė į rūbinę, karštai reikalaudama tučtuo- 
jau eiti namo, nes daugiau tokių dalykų ji nežiūrėsianti. Jinai gana balsiai 
kalbėjo vokiškai, o jos palydovas atsakinėjo vengriškai: 

— Taip, mano angele, tavo tiesa, einam. Tai iš tikrųjų nepadorus reginys. 

- Es ist ekelhaft!* - piktinosi dama tuo metu, kai jos kavalierius vilko jai 
paltą. 


* Tar šlykštu! (Hok.) 

Jos akyse spindėjo pasipiktinimas tokiu begėdiškumu. Didelės tamsios 
akys puikiai tiko prie jos gražios figūros. Ji pažvelgė į leitenantą Lukašą ir 
dar kartą ryžtingai pasakė: 

— Ekelhaft, wirklich ekelhaft!* 

Šią akimirką ir prasidėjo atsitiktinio romano užuomazga. Iš rūbininkės 
leitenantas Lukašas sužinojo, kad tai - vyras ir žmona Kokoniai ir kad jis, 
Kokonis, Šopronės gatvėje turi geležies krautuvę. 

— O gyvena jis su ponia Etelka antrame aukšte,- pranešė rūbininkė su 
smulkmenomis kaip sena sąvadautoja.- Jinai Šopronės miesto vokietė, o jis 
vengras. Čia visi susimaišę. 

Leitenantas Lukašas pasiėmė iš rūbinės peleriną ir nuėjo į miestą, kur 
„Erchercogo Alberto" restorane susitiko su keliais devyniasdešintt pirmo- 
jo pulko karininkais. Jis kalbėjo mažai, bet užtai daug gėrė, tylomis galvo- 
damas, ką čia jam parašius šitai griežtai, dorai ir gražiai damai, į kurią jis 
linko daug labiau negu į šitas visas scenos beždžiones, kaip kad vadino ope- 
retės artistes kiti karininkai. 

Būdamas gana pakilios nuotaikos, jis nuėjo į mažą „Šventojo Stepono 
kryžiaus" kavinę. Čia jis išsinuomojo atskirą kabinetą, išvijo iš ten kažkokią 
rumunę (ji siūlėsi nusirengsianti nuogutėlė ir leisianti daryti su ja, ką tik jis 
panorėsiąs), pareikalavo rašalo, butelio konjako ir, kruopščiai apgalvojęs, 
parašė tokį laišką, kuris, jo manymu, buvo labiausiai vykęs iš visų kada nors 
jo parašytų: 

„Malonioji ponia! 

Vakar aš dalyvavau miesto teatro vaidinime, kuris sukėlė jums tokį 
nuoširdų pasipiktinimą. Per visą pirmąjį veiksmą aš negalėjau atitraukti akių 
nuo jūsų ir jūsų vyro. Kaip pastebėjau..." 

— Kodėl šitas subjektas turi tokią žavingą žmoną?- tarė pats sau leite- 
nantas Lukašas. - Juk jis atrodo kaip nuskustas pavianas. Nagi, mes jį!.. - ir 
jis parašė: 

„Jūsų vyras ne be pasitenkinimo ir su visišku palankumu žiūrėjo į visas 
tas šlykštynes, kurių buvo pilna pjesė, sukėlusi teisėtą jūsų, malonioji po- 
nia, pasipiktinimą ir pasibjaurėjimą, nes tai buvo ne menas, o šlykštus pa- 
sikėsinimas į slapčiausius žmogaus jausmus..." 

— Jos stuomuo nuostabus,- prisiminė leitenantas Lukašas. - Ech, reikia 
pameginti! 


* Šlykštu, iš tikrųjų šlykštu! (Vok.) 

„Atleiskite man, malonioji ponia, kad, būdamas su jumis nepažįstamas, 
vis dėlto esu atviras. Gyvenime aš mačiau daug moterų, bet nė viena nepa- 
darė man tokio įspūdžio kaip jūs, nes jūsų pažiūros ir sprendimai sutampa 
su manaisiais. Esu tvirtai įsitikinęs, kad jūsų vyras - pirmarūšis egoistas, 
tampantis jus paskui save..." 

— Netinka, - tarė pats sau leitenantas Lukašas, perbraukė „schlept mit"* 
ir vietoj to parašė: „...kuris, asmeninių interesų skatinamas, vedžioja jus, 
ponia, į teatro vaidinimus, atitinkančius išimtinai jo paties skonį. Aš myliu 
tiesumą ir atvirumą ir, anaiptol nesikišdamas į jūsų asmeninį gyvenimą, 
norėčiau neoficialioj aplinkoj pasikalbėti su jumis apie tikrąjį meną..." 

— Viešbučiuose tai bus nepatogu. Teks ją vežtis į Vieną, - pamanė leite- 
nantas.- Pasiimsiu komandiruotę. 

„Todėl išdrįstu, ponia, prašyti jus nurodyti, kur ir kada mes galėtume 
susitikti ir susipažinti arčiau. Jūs neatsakysite tam, kurio artimiausioj ateity 
laukia sunkūs karo žygiai ir kuris, jeigu kilniaširdiškai pritarsite, kautynių 
įkaršty išlaikys gražiausią atsiminimą apie sielą, kuri jį suprato taip pat gi- 
liai, kaip ir jis ją buvo supratęs. Jūsų sutikimas bus man įsakymas, jūsų atsi- 
sakymas —- lemiamoji gyvenimo akimirka". 

Jis pasirašė, baigė gerti konjaką, pareikalavo dar butelio. Gerdamas stik- 
lelį po stiklelio, pamažu perskaitė, ką parašęs, o skaitydamas paskutines 
savo laiško eilutes, net nuoširdžiai apsiašarojo. 


*+k 


+ Buvo jau devynios ryto, kai Šveikas pažadino leitenantą Lukašą: 

— Drįstu pranešti, ponas vyresnysis leitenante, jūs pramiegojote tarny- 
bą, o man jau laikas su jūsų laišku eiti į Kiralyhidą. Aš jus jau žadinau sep- 
tintą, paskui pusę aštuntos, paskui aštuntą, kai jau visi buvo išėję darban, o 
jūs tik ant kito šono apsivertėte. Ponas vyresnysis leitenante, ei, ponas vy- 
resnysis leitenante!.. 

Kažką sumurmėjęs, leitenantas Lukašas vėl buvo besiverčiąs ant kito šono, 
tačiau tas jam nepavyko. Šveikas negailestingai purtė ir rėkė į pat ausį: 

— Ponas vyresnysis leitenante, aš nešu šitą laišką į Kiralyhidą! 

Leitenantas nusižiovavo: 

— Laišką?.. Ak, taip! Bet tai paslaptis, supranti! Mūsų paslaptis. Ap- 
link... marš! 


* „tampantis paskui save“ (vok. ). 

Leitenantas įsivyniojo į apklotą, kurį nuo jo buvo nutraukęs Šveikas, ir 
vėl užmigo. O Šveikas išėjo į Kiralyhidą. 

Surasti Šopronės gatvę ir šešioliktą namo numerį iš tikrųjų būtų buvę 
ne taip sunku, tik čia Šveikui sutrukdė pionierius Vodička, kuris buvo pri- 
skirtas prie kulkosvaidininkų, įkurdintų kareivinėse prie upės. Prieš keletą 
metų Vodička gyveno Prahoje, Bojištėje. Tokio susitikimo proga neliko nieko 
kita, kaip tik abiem užeiti į Briuko „Juodojo ėriuko" smuklę; ten dirbo 
pažįstama padavėja čekė Ruženka, labai mėgstama visų stovykloj gyvena- 
nčių čekų savanorių, kurie savo ruožtu visi ligi vieno buvo jai skolingi. 

Pionierius Vodička, senas šelmis, pastaruoju metu jai meilinosi. Į savo 
įskaitą jis buvo įrašęs visas žygio kuopas, kurioms buvo numatoma išvykti iš 
stovyklos; jis eidavo per visus čekų savanorius, primindamas skolą, kad pa- 
frontės sąmyšy jie kartais neišnyktų neatsiskaitę. 

— Kur tave, atvirai kalbant, galas neša? - paklausė Vodička po pirmos 
gero vyno stiklinės. 

- Tai - paslaptis, - atsakė Šveikas, - bet tau, kaip senam bičiuliui, galiu 
pasakyti... 

Ir jis išaiškino Vodičkai viską ligi smulkmenų, o šis pareiškė, kad, kaip 
senas pionierius, Šveiko vieno palikti negalįs ir eisiąs drauge su juo laiško 
įteikti. 

Abudu smagiai pasišnekėjo apie praeitį, ir kai išėjo iš „Juodojo ėriuko" 
(buvo jau pirma valanda dienos), viskas jiems rodėsi gana paprasta ir leng- 
vai įveikiama. Abiejų širdys buvo kupinos drąsos. Beeinant į Šopronės gat- 
vę, šešioliktąjį numerį, Vodička visą laiką degė didžiausia neapykanta veng- 
rams ir nenuilsdamas pasakojo apie tai, kaip, kur ir kada jis su jais pešęsis 
arba kas, kada ir kur jam sukliudęs su jais pasipešti. 

- Laikom vieną kartą mes tokį vengrišką snukį už Adomo obuolio. Tai 
atsitiko Pansdorfe, kur mes, pionieriai, buvome nuėję išgerti. Rengiuosi 
jau aš jam tamsoje traukti diržu per pakaušį (mat, kai tik prasidėjo riaušės, 
mes paleidome buteliu į lempą), o jis staiga kad suriks: „Tonda, juk tai aš, 
Purkrabekas, iš šešioliktojo atsarginio!“ Taigi buvo beatsitinkanti klaida. 
Bet užtai prie Neziderio ežero mes su ta vengrų smulkme kaip reikiant 
atsiteisėme! Tenai buvome užsukę prieš tris savaites. Gretimame kaimelyje 
stovėjo kažkokio honvėdų pulko kulkosvaidininkų komanda, o mes netyčia 
užėjome į smuklę, kur jie drožė savo čardašą tarsi velnių apsėsti ir gerkles 
paleidę rėkė savo: „Uram, uram, biro uram" arba „Lnok, Inok, Inok a falu- 

ba"*. Mes susėdame priešais juos. Pasidėjome savo kareiviškus diržus ant 
stalo ir kalbamės tarp savęs: „Palaukit, šunsnukiai! Mes jums parodysim 
„Inok“. O vienas iš mūsiškių, Meisteršikas, <urio kumštis tartum Baltasis 
kalnas““, čia pat pasisiūlė eisiąs šokti ir atmušiąs bet kuriam šitų valkatų iš 
po pat nosies merginą. O merginos buvo kaip reikiant - storablauzdės, pas- 
turgaliai kaip kubilai. storašlaunės ir didžiaakės. Iš to, kaip jas šitie vengrų 
niekšai maigė, buvo matyti, kad 1ų krūtys stangrios lyg sviediniai ir kad tai 
joms patinka. Mūsų Meisteršikas, vadinasi, išoko į ratelį ir puolėsi atimti iš 
vieno honvėdo pačią gražiausią mergiotę. Tas kažka suburbėjo, o Meis- 
teršikas kad rėš jam sykį - tas ir išvirto iš klumpių. Mes, ilgai negalvodami, 
čiupome savo diržus, apsivyn:iojome juos apie rankas, kad nepamestume 
durtuvų, šokome į pačią tirštumą, o aš sušukau vyrams: „Kaltas, nekaltas — 
lupk visus iš eilės!" Ir ėjo, brolau, kaip iš pypkės. Vengrai ėmė šokinėti pro 
langus, mes juos gaudėme už kojų ir traukėme atgal į salę. Visiems sveti- 
miesiems kaip reikiant ikrėtėme. Buvo bemėginą į tą dalyką kištis jų se- 
niūnas su žandaru, tai ir tiedviem gerokai kliuvo per pasturgalius. Smukli- 
ninką taip pat išpliekėme, kai jis ėmė vokiškai keiktis, jog mes visą vakarėli 


* „Ponas, ponas, ponas teisėjau“, „Mergelės, mergelės, kaimo mergelės“ (vengr. ). 

gadiną. Paskui nuėjome po kaimą gaudyti tų, kuriems atėjo į galvą nuo 
mūsų pasislėpti. Vieną jų puskarininkį atradome toli galukaimy, šiene pasi- 
slėpusį. Jį išdavė jo mergiūkštė už tai, kad smuklėje jis šoko su kita. Jinai 
ligi ausų įsimylėjo mūsų Meisteršiką ir nuėjo su juo Kiralyhidos pusėn. Ten 
pakeliui šieno daržinės. Užsitempė jį ant šieno prėslo, o paskui pareikalavo 
iš jo penkių kronų, tai jis ir skėlė jai į snukį. Meisteršikas mus pasivijo palei 
pat stovyklą ir pasakojo, jog anksčiau manęs, kad vengrės aistringos, o šitoji 
kiaulė gulėjusi kaip pagalys ir tik veblenusi kažką be atvangos. 

— Trumpiau sakant, vengrai - šlamštas,- baigė savo pasakojimą senasis 
pionierius Vodička, o Šveikas pasakė: 

— Vienas kitas vengras nekaltas dėl to, kad jis vengras. 

— Kaip nekaltas?- ėmė karščiuotis Vodička. - Irgi leptelėjo! Kiekvienas 
už tai atsako. Norėčiau, kad ir tu patektum į tokią pat pirtį, kaip atsitiko 
man, kai pirmą dieną nuėjau į jų kursus. Dar tą pačią dieną po pietų su- 
grūdo mus tartum kokius galvijus į klasę, o kažkoks avigalvis ėmė mums 
lentoje braižyti ir aiškinti, kas tai yra blindažai, kaip kasami jų pamatai ir 
kaip jie matuojami. „O ryt rytą, - sako, - kas neturės nusibraižęs, ką aš 
aiškinau, tą liepsiu uždaryti ir prie stulpo pririšti". - „Po velnių, manau sau, 
kam aš, teisybę sakant, fronte įsirašiau į tuos kursus: ar kad pasprukčiau iš 
fronto, ar kad vakarais braižinėčiau sąsiuvinėly pieštuku kaip koks moki- 
nukas?“ Toks, brolau, įniršis mane pagavo - jėgų neužteko nusėdėti. Žiūrėti 
negalėjau į tą niekšą, kuris mums aiškino visa tai. Su džiaugsmu būčiau 
viską į dulkes sutrynęs - taip buvau įpykęs!.. Net vakarinės kavos nelau- 
kiau, o kuo greičiau iš barako išdūmiau į Kiralyhidą ir iš pykčio vien tegal- 
vojau, kaip čia mieste suradus kokią ramią vietelę, kur galima būtų prisi- 
lakt ligi soties, sukelti skandalą, drožti kam nors į snukį ir palengvėjusia 
širdimi grįžti namo. Bet, kaip sakoma, žmogus šaudo, o Dievas kulkas gau- 
do. Palei upę, tarp sodų, iš tikrųjų suradau tinkamą karčemėlę: tylu kaip 
bažnyčioje, rodos, tik imk ir pakelk skandalą. Tenai sėdėjo tiktai du Žmonės 
ir kalbėjosi tarpusavy vengriškai. Tai mane dar labiau paskatino, ir aš nusi- 
lesiau greičiau ir labiau, negu pats buvau ketinęs, ir per girtumą net nepa- 
stebėjau, kad gretimais yra dar vienas kambarys, o ten, man imant dėl drą- 
sos, susirinko kokie aštuoni husarai, kurie mane ir užgulė, vos tik aš abiem 
savo kaimynams užvažiavau po kartą į snukį. Niekšai husarai vaikėsi mane 
po visus sodus ir taip, brolau, apskaldė, kad namo parsiradau tik rytą ir — 
tiesiai į ligoninę. Čia vos išsimelavau, sakiau, kad buvau į plytų degamąją 
duobę įkritęs. Visą savaitę mane laikė į šlapias paklodes suvynioję, kol 

strėnas atleido. Nelinkėčiau tau, brolau, pakliūti į tokių niekšų nagus. Argi 
tai žmonės? Tai - žvėrys! 

— Kaip girioj šauksi, taip pagiry atsilieps,- tarė Šveikas. - Nėr ko čia 
stebėtis, kad jie supyko, nes jiems teko palikti visą vyną ant stalo ir vaikytis 
tave patamsy po sodus. Jie galėjo su tavim atsiteisti čia pat, o paskui išmes- 
ti. Galėjo su tavim atsiskaityti prie stalo, taip būtų buvę ir jiems geriau, ir 
tau. Pažinojau aš tokį smuklininką Paroubeką iš Libnės. Jo smuklėje kartą 
persigėrė nuo kadaginės bastūnas slovakas, pelių slastų dirbėjas, ir ėmė 
plyšoti, neva kadaginė silpna, nes smuklininkas skiedžiąs ją vandeniu. „Jei- 
gu, - sako, - šimtą metų dirbčiau pelių slastus, o paskui už visą savo uždarbį 
nusipirkčiau kadaginės ir iš karto visą išgerčiau, tai ir tada dar galėčiau 
vaikščioti lynu, o tave, Paroubekai, paneščiau ant rankų". Be to, dar jis pa- 
sakė, kad Paroubekas esąs šunsnukis ir kraugerys. Tai išgirdęs Paroubekas 
čiupo paukštelį, sudaužė į jo makaulę pelėkautus, visą jo mantą išmetė lauk 
ir nusivijo iki Invalidų aikštės, vis kuldamas jį kartimi, kuria užtraukiamos 
geležinės langinės. Nuo Invalidų aikštės Paroubekas nubloškė jį per Karo- 
linantalį į Žižkovą, o iš ten per Žydų Pečius“* ligi Malešovicų, kur pagaliau, 
betvatydamas jį, sulaužė kartį ir tik tada grįžo į Libnę. Gerai! Bet įsi- 
karščiavęs jis užmiršo, kad smuklėje likosi visa publika ir kad greičiausiai 
šitie niekšai pradės ten patys šeimininkauti. Tuo jis ir įsitikino, kai galų gale 
grįžo į smuklę. Geležinės langinės buvo perpus nuleistos, palei jas stovėjo 
du policininkai, taip pat gerai truktelėję, darydami viduj tvarką. Visos jo 
atsargos buvo kone išgertos, lauke ridinėjosi tuščia statinė nuo romo, 0 po 
prekystaliu drybsojo du nusigėrę subjektai, kurių policininkai nepastebėjo 
ir kurie, Paroubekui juos išvilkus lauk, norėjo užmokėti jam po du kreice- 
rius: daugiau, girdi, degtinės jiedu neišgėrė... Taip, matai, nubaudžiamas 
karščiavimasis. Lygiai taip, brolau, ir kare: iš pradžių priešą sumušam ir vis 
lipam jam ant kulnų, o paskui ir patys nežinome, kaip čia pasprukti... 

— Aš tų niekšų veidus gerai įsidėmėjau,- tarė Vodička. - Tepasipainioja 
man kuris nors iš šitų husarų po kojų, aš su juo mikliai atsiteisiu. Jeigu jau 
mums, pionieriams, kas nors galvon kvoštelėjo, puolame kaip žvėrys. Mes, 
brolau, ne kokie nors ten apsauginiai. Fronte ties Peremyšliu buvo pas mus 
kapitonas Jacbacheris - niekšas, kuriam lygaus pasauly nerasi. Jis, brolau, 
iš mūsų taip šaipydavosi, kad vienas mūsų kuopos kareivis, Biterlichas, per 
jį nusišovė... Nors ir vokietis, bet geras buvo vaikinas. Na, tai mes nu- 
sprendėme, kad, rusams pradėjus šaudyti, kapitonui Jacbacheriui bus ga- 
las. Ir iš tikrųjų nesuspėjo rusai pradėti ugnies, o mes, lyg ir netyčia, ėmėm 

ir pavaišinom penketu šūvių. Gajus buvo, bjaurybė, kaip katė, - teko jį pri- 
baigti dar dviem kulkom. kad paskui mums nekliūtų. Tik sumurmėjo kaž- 
ką, bet taip, brolau, juokingai - tiesiog juokais leipk! - Vodička nusijuokė.- 
Fronte tokie dalykai neišnyksta iš darbotvarkės. Vienas mano draugas (da- 
bar taip pat pionierius) pasakojo, kad kai jis dar buvo pėstininkas, palei 
Belgradą jo kuopa atakuodama peršovusi savo vyresnįjį leitenantą, taip pat 
gerą šunį, kuris pats žygio metu nušovęs porą kareivių, nes tie buvo netekę 
jėgų ir negalėję paeiti. Tas vyresnysis leitenantas, pamatęs, kad ateina jam 
galas, staiga davė signalą atsitraukti. Sako, dėl to signalo vyrai vos nemirę iš 
juoko. 

Taip įdomiai ir pamokomai šnekėdamiesi, jiedu pagaliau atėjo iki pono 
Kakonio geležies krautuvės Šopronės gatvėje, Nr. 16. 

— Tu geriau palauk šičia, — tarė Šveikas Vodičkai, - pas duris, o aš užbėg- 
siu į antrąjį aukštą, atiduosiu laišką, paimsiu atsakymą ir akimirksniu grįž- 
tu atgal. 

— Leisti tave vieną? - nustebo Vodička. - Menkai tu, brolau, pažįsti veng- 
rus, kiek kartų aš tau esu sakęs! Su juo mes turime būti atsargūs. Aš jam 
ka-ad siūbtelsiu... 

— Paklausyk, Vodička, - rimtai tarė Šveikas, — čia vengras niekuo dėtas, 
mums svarbiau jo žmona. Juk su tavimi ir padavėja sėdėdamas prie stalo aš 
paaiškinau, kad nešu savo vyresniojo leitenanto laišką ir kad tai didžiausia 
paslaptis. Man vyresnysis leitenantas prigrasė, kad nė gyva dvasia neturi to 
žinoti. Juk net padavėja pripažino, kad tai labai slaptas dalykas. Niekas ne- 
turi sužinoti, kad ponas vyresnysis leitenantas susirašinėja su ištekėjusia 
moterimi. O tu ir pats sutikai su tuo ir pritarei. Aš jums viską išaiškinau 
kaip pridera ir privalau tiksliai vykdyti vyresniojo leitenanto įsakymą, o da- 
bar tu nori žūtbūt eiti su manim į viršų 

— Menkai tu mane pažįsti, brolau,- taip pat visai rimtai atsakė senasis 
pionierius Vodička.- Jei kartą pasakiau, kad tave palydėsiu, tai žinok, jog 
mano žodis šventas. Dviem eiti visad saugiau. 

— Aš tau, Vodička, įrodysiu, kad priešingai. Ar žinai Neklanovo gatvę 
Vyšehrade? Šaltkalvis Vobornikas ten turėjo savo dirbtuvę. Jis buvo žmo- 
gus, kokių reta, ir vieną kartą, po išgertuvių grįždamas namo, parsivedė 
nakvoti dar vieną ūžautoją. Po to jis ilgai gulėjo ir sirgo, o jo žmona kiekvie- 
ną dieną raišiojo jam žaizdą galvoje ir vis prikaišiojo: „Va matai, Tonička, 
jei būtum grįžęs vienas, aš su tavimi būčiau tik šiaip sau papokštavusi, o 

dabar teko paleisti į galvą dešimtaines svarstykles!" O vėliau, kai jau galėjo 
kalbėti, jis atsakydavo: „Tavo, motin, tiesa: kitą kartą, eidamas iš pokylio, 
nieko nebeparsivesiu". 

— Būtų gražu, kad šitas vengras įsigeistų paleisti mums kuo nors į gal- 
vą, - supyko Vodička. - Griebsiu jį už gerklės ir nuleisiu laiptais iš antrojo 
aukšto. Nulėks jis man kaip koks šrapnelis. Su vengrų chuliganais reikia 
elgtis ryžtingai. Nėra ko su jais terliotis. | 

— Vodička, juk tu ne tiek daug išgėrei. Aš išmaukiau dviem ketvirtinėm 
daugiau negu tu. Suprask, skandalo kelti mums negalima. Už tai atsakau 
aš. Juk čia kalbama apie moterį. 

- Ir jai aš siūbtelsiu, man vis tiek. Tu nepažįsti senojo Vodičkos, brolau. 
Kartą Zabiehlicuose, „Rožių saloje", viena tokia marmūzė nenorėjo su ma- 
nimi šokti — atseit mano snukis patinęs. Teisybė, aš buvau atėjęs tiesiai iš 
šokių Hostivaže, bet, pagalvok pats, tokia kekšė mat dar įžeidinės! „Ma- 
lonėkit ir jūs, didžiai gerbiamoji panele, sakau, priimti vieną, nes jums skriau- 
da bus." Sykelį jai taip tėkštelėjau, kad net apvirto stalelis, prie kurio ji 
sėdėjo drauge su tėveliu, mamyte ir dviem broliukais. Puodukai tik išlakstė. 
Bet man, brolau, visa „Rožių sala" nieko nereiškė. Buvo tenai pažįstamų 
vaikinų iš Vršovicų, jie man padėjo. Išdirbom kailį mes ten kokioms pen- 
kioms šeimoms drauge su vaikais. Turbūt ir Michlyje buvo girdėti. Paskui 
laikraščiuose rašė: „Tokioj ir tokioj gegužinėj, suruoštoje tokio ir tokio lab- 
darybės būrelio narių, kilusių iš tokio ir tokio miesto..." Ir todėl, sakau, 
kaip man padėjo, taip ir aš visuomet savo draugui padėsiu, jeigu jau ligi to 
prieinama. Neatsitrauksiu nuo tavęs nė per žingsnį, kad ir kas atsitiktų. 
Menkai, brolau, vengrus pažįsti... Nemaniau, brolau, kad tu manęs norėsi 
atsikratyti: susitikome mudu po tiekos metų ir dar tokiomis aplinkybėmis... 

— Na, gerai, einam jau drauge,- nusprendė Šveikas.- Bet viską reikia 
daryti atsargiai, kad neprisivirtume košės. 

— Būk ramus, drauguži,- tyliai atsakė Vodička, priėjęs laiptus.- Aš jam 
ka-ad siūbtelsiu,- ir dar tyliau pridūrė:- Pamatysi: su šituo vengrišku snu- 
kiu nebus daug knibinio. 

Priemenėje nebuvo nė vieno žmogaus, suprantančio čekiškai, todėl nie- 
kas ir neišgirdo, kaip Vodička ant laiptų gana balsiai ištarė savo šūkį: „Men- 
kai tu, brolau, vengrus pažįsti!" Tas šūkis suskambo tylioj smuklėj prie Leitos 
upės, garsiosios Kiralyhidos soduose, supamuose kalvų, kurias, keikdami 
savo širdy, ligi pat mirties minės kareiviai, vaikščioję tenai prieš karą ir per 
karą į pratybas, kur juos teoriškai ir praktiškai mokė muštis ir skerdynių. 

Šveikas su Vodička stovėjo prie pono Kokonio buto durų. Prieš paspaus- 
damas skambučio mygtuką, Šveikas tarė: 

— Ar esi girdėjęs kada nors, Vodička, patarlę, kad atsargumas - išmin- 
ties tėvas? 

— Man tas nesvarbu,- atsakė Vodička.- Negalima duoti laiko jam pra- 
sižioti... 

— O ir man taip pat nėra noro su kuo ypatingai šnekėtis, Vodička. 

Šveikas paskambino, o Vodička balsiai pasakė: 

— Ein, cvei — ir nudardės laiptais. 

Tarnaitė, atidariusi duris, paklausė vengriškai: 

— Ko reikia? 

— Nem tudom*, - su panieka tarė Vodička. - Išmok, merga, kalbėti 
čekiškai. 

— Verstehen sie deutsch?** - paklausė Šveikas. 

- Apischen***, 

- Also, sagen sie der Frau, ich will die Frau sprechen, sagen sie, dass ein 
Brief ist von einem Herr, draussen in Kong. **** 

— Tu mane stebini, - tarė Vodička, eidamas įkandin Šveiko į prieškam- 
barį. - Kaip tu gali su kiekvienu mėšlu kalbėtis? Uždarę duris, abudu susto- 
jo prieškambary. Šveikas tarė: 

— Apstatyta gerai. Prie kabyklos net du skėčiai, o ana tas Jėzaus Kristaus 
paveikslas taip pat neblogas. 

Iš kambario, kur buvo girdėti šaukštų ir lėkščių skambesys, vėl išėjo tar- 
naitė ir tarė Šveikui: 

— Frau ist gesagt, dass sie hat ka Zeit, wenn was ist, dass mir geben und 
sagen. ***** 

- Also,- iškilmingai tarė Šveikas,- der Frau ein Brief, aber halten 
Kūschen. ****+* 


Jis išsiėmė leitenanto Lukašo laišką. 


* Nesuprantu (vengr. ). 
** Ar suprantate vokiškai? (Vok.) 
*** Truputį (vok. ). 
**** Tai pasakykit poniai, kad aš noriu su ja pasikalbėti; pasakykit, kad jai yra laiškas 
nuo vieno pono, čia, koridoriuje (vok. ). 
***** Ponia sakė, kad neturi laiko, o jeigu kas yra, sakykit ir duokit man (vok. ). 
+4**** Taigi laiškas poniai, bet prikąskite liežuvį (vok. ). 

— Ich,- tarė jisai, rodydamas pirštu pats į save,- Antwort warten hier in 
die Vorzimmer.* 

— Ko tu nesisėdi? — tarė Vodička, jau įsitaisęs kėdėje palei sieną. - Pasi- 
imk kėdę. Stovi lyg koks elgeta. Nesižemink prieš šitą vengrą. Bus dar su 
juo tąsymosi, pamatysi, bet aš, brolau, jam ka-ad siūbtelsiu... 

— Klausyk,- paklausė jis truputį patylėjęs,- kurgi tu vokiškai išmokai? 

— Pats per save,- atsakė Šveikas. 

Vėl stojo tyla. Staiga iš kambario, kur tarnaitė buvo nunešusi laišką, 
pasigirdo baisus šauksmas ir triukšmas. Kažkoks sunkus daiktas smarkiai 
krito ant grindų, paskui aiškiai galėjai atskirti daužomų lėkščių ir stiklų 
skambesį, pro kurį buvo girdėti riaumojimas: 

— Baszom az anyat, baszom a istenet, baszom a Kristus Marjūt, baszom az 
atyadat, baszom a vilagėt!**. 

Plačiai atsidarė durys, ir į prieškambarį įlėkė vidutinio amžiaus ponas 
su parišta servetėle, mosuodamas laišku. 

Senasis pionierius sėdėjo arčiau durų ir įdūkęs ponas pirmiau užpuolė jį: 

- Was soll dass heissen, wo ist der verfluchter Kerl, welcher dieses Brief 
gebracht hat?*** 

— Ne taip smarkiai, - tarė Vodička, pakildamas nuo kėdės. - Ypač su 
mumis čia nesmarkauk, nes kitaip - išlėksi. Jei nori Žinoti, kas atnešė laišką, 
paklausk draugą. Bet kalbėk su juo padoriau, o jei ne, kaipmat atsidursi už 
durų. 

Dabar atėjo Šveiko eilė išklausyti įdūkusio pono su servetėle pakaklėj 
gražbylystės. Iš įniršio painiodamas žodžius, jis ėmė šaukti, kad jie ką tik 
sėdę pietauti. 

— Mes girdėjome, kad jūs pietaujate, - darkyta vokiečių kalba sutiko su 
juo Šveikas ir pridūrė čekiškai: - Mes taip pat buvom bemaną, kad be rei- 
kalo atitraukiam jus nuo pietų. 

— Nesižemink,- tarė Vodička. 

Įsiutintas ponas taip gyvai mostagavo rankomis, kad jo servetelė vos 
laikėsi pakaklėj. Jis šaukė, jog iš pradžių jam atrodė, kad laiške kalbama 
apie patalpas, priklausančias jo žmonai, kurios turėjo būti užleistos kariuo- 
menei. 


* Atsakymo aš palauksiu čia, prieškambary (vok. ). 
** Vengriškas gatvės keiksmas. | 
*** Ką tai turėtų reikšti? Kur yra tas prakeiktasis niekšas, kuris šitą laišką atnešė? (Vok.) 

- Kariuomenė čia įeitų padoriai, - tarė Šveikas.- Tačiau laiške apie tai 
nebuvo kalbama, kaip jūs, be abejo, jau suspėjote įsitikinti. 

Ponas griebėsi už galvos ir prapliupo priekaištų srautu. Jis sakė, kad 
taip pat buvęs jaunesniuoju atsargos leitenantu ir kad mielai tarnautų ka- 
riuomenėj, bet sergąs inkstais. Jo laikais karininkai nebuvo tokie pasileidę 
ir neardydavo svetimų šeimų ramybės. Jis pasiųsiąs šitą laišką į pulko štabą, 
į karo ministeriją, paskelbsiąs jį spaudoj... 

— Gerbiamasis, - pabrėždamas savo vertę, tarė Šveikas,- šitą laišką aš 
parašiau. /ch geschrieben, kein Oberleutnant.* Parašas suklastotas. Unters- 
chrift, Name falsch.** Man jūsų žmona labai patinka. Ich liebe ihre Frau.*** 
Aš jūsų žmoną esu įsimylėjęs iki ausų, kaip rašo Vrchlickis. Kapitales 
Frau!**** 

Įdūkintas ponas šoko ant Šveiko, kuris stovėjo ramus ir patenkintas, bet 
senasis pionierius Vodička, stebėjęs kiekvieną jo judesį, pakišo jam koją, 
išplėšė iš rankų laišką, nes tasai visą laiką juo mosikavo, įsikišo jį sau į kišenę, 
ir dar ponas Kakonis nesuspėjo nė atsigosti, kaip Vodička jį sučiupo, nu- 
nešė prie durų atidarė jas viena ranka, ir... kažkas laiptais nudardėjo žemyn. 

Viskas įvyko labai greitai, kaip pasakoje, velniui atėjus žmogaus pasiim- 
ti. Iš įdūkusio pono beliko vien servetėlė. Šveikas ją paėmė ir mandagiai 
pasibeldė į tą kambarį, iš kurio prieš penkias minutes išėjo ponas Kakonis 
ir iš kurio dabar sklido moters rauda. 

— Atnešiau jums servetėlę,- gražiai pasakė Šveikas damai, verkiančiai 
ant sofos. - Kad jos kartais nesumindžiotų... Mano pagarba! 

Sutrenkęs kulnim ir pakėlęs ranką prie snapelio, jis išėjo. Laiptuose ne- 
buvo matyti jokių kovos žymių. Matyt, susidorota, kaip Vodička ir buvo 
numatęs, visiškai sklandžiai. Tik priemenės tarpdury Šveikas rado suplėšytą 
apykaklę. Tikriausiai čia, ponui Kakoniui beviltiškai įsikibus į duris, kad jis 
nebūtų išvilktas į gatvę, įvyko paskutinis šios tragedijos veiksmas. 

Užtat gatvėje buvo pagyvėjimas. Poną Kakonį žmonės nutempė į tarpu- 
vartę kitapus gatvės ir laistė vandeniu. O vidury gatvės kaip liūtas kovėsi 
senasis pionierius Vodička su keletu honvėdų ir honvėdinių husarų, kurie 
stojo ginti savo tautiečio. Gindamasis jis meistriškai tarsi spragilu mojavo 
savo durtuvu, laikydamas jį už galo diržo. Vodička buvo ne vienas. Petys į 
petį su juo grūmėsi keletas įvairių pulkų čekų, ėjusių pro šalį. 


* Aš parašiau, ne vyresnysis leitenantas (vok. j. 
** Parašas, pavardė - suklastoti (vok. ). 
*** Aš myliu jūsų žmoną (vok. ). 
**** Visapusiška moteris! (Vok.) 

Šveikas (kaip vėliau pats tvirtino), nesuvokdamas kaip, atsidūrė pačiam 
tirštume, o kadangi neturėjo kardo, jo rankose, taip pat nežinia kaip, atsi- 
rado vieno apstulbusio žiūrovo lazda. 

"Truko tai gana ilgai, bet ir visokiam grožiui ateina galas. Atvyko polici- 
jos kordonas ir visus suėmė. 

Šveikas ėjo greta Vodičkos su lazda, kurią kordono viršininkas pripažino 
esant corpus delicti. Šveikas ėjo patenkintas, nešdamas lazdą kaip šautuvą 
ant peties. 

Senasis pionierius Vodička visą kelią atkakliai tylėjo. Tik žengdamas į 
daboklę, jis susimąstęs tarė Šveikui: 

— Ar aš nesakiau, kad vengrus tu menkai tepažįsti! 


4 
NAUJOS KANČIOS 


Pulkininkas Šrioderis ne be malonumo žvilgčiojo į išblyškusį, su dide- 
liais ratilais paakiuose vyresniojo leitenanto Lukašo veidą. Šis iš suglumi- 
mo nežiūrėjo į pulkininką, bet vogčiomis, lyg kažką tyrinėdamas, akis buvo 
įsmeigęs į karinių dalinių išsidėstymo stovykloje planą. Šitas planas buvo 
vienintelis pulkininko kabineto papuošalas. Ant stalo priešais pulkininką 
gulėjo keletas laikraščių su mėlynu pieštuku pabraukytais straipsniais. Pul- 
kininkas dar kartą permetė akimis šituos laikraščius ir, atidžiai Žiūrėda- 
mas į leitenantą Lukašą, tarė: 

- Jums jau žinoma, kad jūsų pasiuntinys Šveikas suimtas ir kad jo byla, 
reik manyt, bus perduota divizijos teismui? 

— Taip, žinoma, ponas pulkininke. 

— Tačiau tuo, - reikšmingai tarė pulkininkas, žvelgdamas tiesiai į išblyškusį 
leitenanto Lukašo veidą, - viskas nesibaigia. 

Incidentas su jūsų pasiuntiniu Šveiku sukėlė nerimą visoje vietos visuo- 
menėje, ir visa šita istorija siejama su jūsų vardu, ponas leitenante. Iš divi- 
zijos štabo mums atsiuntė šitos bylos medžiagą. Štai laikraščiai, kuriuose 
rašoma apie šį incidentą. Perskaitykit man tai balsiai. 

Pulkininkas padavė Lukašui laikraščius su pabraukytais straipsniais, ir 
leitenantas ėmėsi monotoniškai juos skaityti, tarytum būtų skaitęs posa- 
kius iš vaikų knygos: „Medus daug maistingesnis už cukrų ir lengviau už jį 
virškinamas". 

— Kur mūsų ateities garantija?" 

— Čia „Pester Loydas'"?- paklausė pulkininkas. 

- Taip, ponas pulkininke,- atsakė leitenantas Lukašas ir skaitė toliau: 

„Karas reikalauja visų Austrijos Vengrijos imperijos gyventojų sluoks- 
nių suderintų pastangų. Jei mes norime mūsų valstybės prieglobstyje būti 
saugūs, visos nacijos privalo viena kitą palaikyti. Mūsų ateities garantija — 
gera valia rodoma vienos tautos pagarba kitai. Milžiniškos mūsų kilniųjų 
kareivių aukos frontuose, kur jie nepaliaujamai slenka pirmyn, nebūtų buvu- 
sios galimos, jeigu užnugaris - šita šlove apgaubtų mūsų armijų maitinamo- 
ji ir politinė arterija - nebūtų buvęs vieningas, jeigu mūsų kariuomenės 
užnugaryje būtų pakėlę galvas elementai, skaldantys valstybės vienybę, sa- 
vo piktavališka agitacija ardantys valstybės nedalomumą ir keliantys mūsų 
monarchijos tautų solidariosios atsakomybės netvarką. Šiuo istoriniu mo- 
mentu mes negalime tylėdami žiūrėti į saujelę žmonių, kurie, nacionalistinių 
siekių skatinami, stengiasi, kad visos mūsų imperijos tautos pakriktų kovo- 
damos su tais niekšais, kurie be jokio pagrindo užpuolė mūsų tėvynę, norėda- 
mi atimti iš jos visas kultūrines brangenybes ir civilizacijos laimėjimus. Mes 
negalime tylomis praeiti pro šlykščius darbus nesveikos psichologijos as- 
menų, besistengiančių išklibinti mūsų tautų solidarumą. Mes jau ne kartą 
esame atkreipę mūsų skaitytojų dėmesį į tai, kad karinės įstaigos privalo 
visu griežtumu pasisakyti prieš kai kuriuos čekų pulkų asmenis, kurie, nie- 
kindami garbingas pulko tradicijas, savo beprasmišku siautėjimu sėja mūsų 
vengriškuose miestuose pykčio sėklą prieš visą čekų tautą, kuri niekuo nekal- 
ta ir visada tvirtai stovėjo mūsų imperijos interesų sargyboje, kaip tai ge- 
riausiai rodo daugybė pasižymėjusių karvedžių, kilusių iš čekų. Tiktai prisi- 
minkim šlovingąjį feldmaršalą Radeckį ir kitus Austrijos-Vengrijos vals- 
tybės gynėjus! Visiška šitų šviesių asmenybių priešingybė yra keletas niek- 
šų, kilusių iš čekų tautos padugnių, kurie, pasinaudoję pasauliniu karu, 
įstojo savanoriais į kariuomenę, norėdami sukelti tarp monarchijos tautų 
vaidus ir drauge parodydami savo žemiausius instinktus. Mes jau atkreipė- 
me skaitytojų dėmesį, kaip Debrečine siautėjo N pulkas..., kurio begėdystės 
buvo apsvarstytos ir pasmerktos Budapešto parlamente, pulkas, kurio vėliava 
buvo vėliau fronte... (cenzūros išbraukta). Kas kaltas dėl šitos gėdos?.. (Cen- 
zūros išbraukta.) Kas įtraukė čekų kareivius? (Cenzūros išbraukta.) Kaip 
suįžūlėjo atklydę elementai mūsų vengrų žemėje, geriausiai parodo inci- 
dentas, įvykęs Kiralyhidos mieste prie Leitos, vengrų teritorijoje. Moste 
prie Leitos esančios stovyklos kareiviai užpuolė vietinį pirklį poną Diulą 

Kakonį ir sumušė jį. Kokios tautybės jie buvo? Valdžios pareiga ištirti šitą 
nusikaltimą ir išaiškinti divizijos štabe, kuris, be abejo, jau yra pradėjęs šį 
dalyką tirti, kokį vaidmenį taip negirdėtai pjudant Vengrijos karalystės pa- 
valdinius vaidina leitenantas Lukašas, su kurio vardu mieste siejami pas- 
tarųjų dienų įvykiai. Mūsų vietos korespondentas jau surinko daug medžia- 
gos apie visą šitą dalyką, apie kurį šią svarbią valandą negalima tylėti. ,,„Pes- 
ter Loydo" skaitytojai, be abejonės, susidomėję seks šito dalyko tyrinėjimą, 
ir mes neužmiršime juos smulkiau supažindinti su tais milžiniškos reikšmės 
įvykiais. Drauge mes laukiame oficialių pranešimų apie Kiralyhidos nusi- 
kaltimą, įvykdytą prieš vengrų gyventojus. Mes neabejojame, kad šią bylą 
svarstys Budapešto parlamentas, idant pagaliau visiems būtų aišku, kad čekų 
kareiviai, vykstantys per Vengrijos karalystę į frontą, šv. Stepono karūnos 
sritį nedrįstų laikyti savo išsinuomota žeme. Jeigu kai kurie šitos tautybės 
asmenys, taip ryškiai pademonstravę Kiralyhidoje visų Austrijos-Vengrijos 
monarchijos tautų „solidarumą“, dar ir dabar nepaiso politinės situacijos, 
tai mes jiems rekomenduotume nutilti. Karo metu kulka, kilpa, teismas ir 
durtuvas privers juos paklusti aukščiausiems mūsų bendros tėvynės intere- 
sams". 
— Kieno parašas po straipsniu, ponas leitenante? 
— Redaktoriaus, deputato Beli-Barabašo, ponas pulkininke. 

- Žinomas bestija! Bet, prieš pakliūdamas į „Pester Loydą", šitas straips- 
nis jau buvo išspausdintas „Pešti Hirlape". Dabar man perskaitykite ofi- 
cialųjį vengriško straipsnio vertimą, išspausdintą Šopronės laikraštyje „Šop- 
roni Naplo"'. 

Leitenantas Lukašas balsiai perskaitė straipsnį, kurį autorius labai uo- 
liai papuošė tokiomis frazėmis: „valstybinės išminties įsakymas", „valsty- 
bės tvarka", „žmonijos ištvirkimas"“, „purvan sutrypta žmogaus vertė", „gar- 
bė", „žmogėdrų puota“, „geriausiųjų visuomenės atstovų primušimas", „ma- 
mėliukų gauja“, „užkulisių machinacijos". Toliau viskas buvo vaizduojama, 
tartum vengrai savo gimtojoj žemėj persekiojami labiau negu visos kitos 
tautos. Lyg būtų buvę taip: atėjo čekų kareiviai, parsimetė redaktorių ir 
trypė jį savo kareiviškais batais. Nelaimingasis šaukė iš skausmo. Kažkas 
viską tuo metu stenografavo. „Daugelį svarbesnių faktų, - verkšlena „Šop- 
roni Naplo", - Šopronės spauda išmintingai nutyli". 

„Kiekvienas iš mūsų žino, kas čekų kareivis Vengrijoje ir koks jis fronte. 
Mes viską puikiai žinome, ką išdarinėja čekai, kieno ranka čia jaučiama ir 
kokios nuotaikos vyrauja tarp čekų. Tiesa, valdžios budrumas nukreiptas į 
kitus pirmaeilės reikšmės dalykus. Tačiau šie yra glaudžiai susiję su bendro 
pobūdžio reikalais, kurių priežiūrą reikia sustiprinti, kad nepasikartotų tai, 
ką matėme Kiralyhidoje. Vakarykštis mūsų straipsnis buvo penkiolikoje vie- 
tų cenzūros išbraukytas, ir mums nelieka nieko kita, kaip tik pareikšti, kad 
šiandien dėl techninio pobūdžio sumetimų neturime galimybės plačiai 
nušviesti Kiralyhidos įvykių. Mūsų pasiųstas korespondentas vietoje įsitiki- 
no, kad valdžia energingai ėmėsi šios bylos ir smarkiais tempais ją tiria. 
Stebina mus tik vienas dalykas, būtent: kai kurie šito Žiauraus kankinimo 
dalyviai ligi šiol laisvi. Čia ypatingo dėmesio nusipelno tas ponas, kuris, 
kaip girdėti, dar ligi šiol tebėra stovykloje ir tebedėvi savo „papūgų pulko" 
uniformą?*. Jo pavardė buvo pranešta prieš tris dienas „Pester Loyde“ ir 
„Pešti Naplo". Tai išgarsėjęs čekų šovinistas Lukašas, dėl kurio siautėjimo 
Kiralyhidos srities deputatas Geza Šavanis įteiks interpeliaciją". 

— Taip pat maloniai, ponas vyresnysis leitenante, - tarė pulkininkas Šrio- 
deris, — apie jus rašo savaitraštis, išeinąs Kiralyhidoje, ir Prėsburgo laik- 
raščiai. Bet, man rodos, jie jūsų jau nedomins, nes visi rašo vienodai. Poli- 
tiškai tai lengvai išaiškinama, kadangi mūsų, austrų, kaip vokiečių, taip ir 
čekų santykiai su vengrais dar ligi šiol aštrūs! Suprantate, ponas leitenante? 
Čia matyti tam tikra tendencija. Jus labiau gali sudominti straipsnis „Ko- 
mono vakariniame laikrašty". Ten tvirtinama, kad jūs mėginęs ponią Kako- 

niovą išprievartauti tiesiog valgomajame per pietus, jos vyro akyse, kuriam 
jūs grasinęs kardu ir privertęs rankšluosčiu užkimšti žmonai burną, kad toji 
nerėktų. Tai pati paskiausia žinia apie jus, ponas leitenante. - Pulkininkas 
nusijuokė ir kalbėjo toliau: — Vietos valdžia neatliko savo pareigos. Preli- 
minarinis vietinių laikraščių cenzūravimas taip pat vengrų rankose. Su mu- 
mis jie daro, ką nori. Mūsų karininkas yra beginklis prieš įžūlaus civilio 
vengrų žurnalisto įžeidinėjimus. Ir tik po mūsų griežto protesto, o galbūt 
po mūsų divizijos telegramos valstybinė Budapešto prokuratūra ėmėsi rei- 
kiamų priemonių, kad būtų suimti tam tikri asmenys visose minėtose re- 
dakcijose. Daugiausia teks už tai atsakyti ,„Komono vakarinio laikraščio" 
redaktoriui. Šitas tipas visą savo amžių atsimins savo vakarinį laikraštį. Di- 
vizijos teismas pavedė man, kaip jūsų viršininkui, iškvosti jus ir kartu siun- 
čia man tardymo protokolą. Viskas eitų sklandžiai, jei ne šitas jūsų nelem- 
tasis Šveikas. Su juo ten vazojosi kažkoks pionierius Vodička. Pas jį, po 
peštynių atvedus daboklėn, rado laišką, kurį jūs siuntėte poniai Kakoniovai. 
Ir šitas jūsų Šveikas kvočiamas teigė, kad tas laiškas esąs ne jūsų, o kad jį 
parašęs jis pats. O kai jam buvo liepta laišką perrašyti, kad būtų galima 
sulyginti jo braižą su laiško braižu, tai jis visą jūsų popieriaus lakštą prarijo. 
Iš pulko raštinės buvo pasiųsti į divizijos teismą jūsų raportai, kad juos būtų 
galima palyginti su Šveiko braižu. Ir štai kas atsitiko. 

Pulkininkas ėmė sklaidyti bylą ir parodė leitenantui Lukašui tokią vietą: 

„Kaltinamasis Šveikas atsisakė parašyti jam padiktuotą frazę, tvirtinda- 
mas, kad per naktį pamiršęs rašyti". 

— Aš, ponas leitenante, neteikiu jokios reikšmės tam, ką pasakojo divizi- 
jos teisme jūsų Šveikas ir šitas pionierius. Šveikas ir pionierius teigia, kad 
viskas įvykę dėl kažkokios nereikšmingos išdaigos, kuri buvusi nesuprasta, 
kad juos užpuolę civiliai ir kad jiedu tik atsimušę, gindami uniformos garbę. 
Per tardymą paaiškėjo, kad nelemtėlis jūsų Šveikas yra nuostabus paukštis. 
Pavyzdžiui, į klausimą, kodėl neprisipažįstąs kaltas, jis, kaip protokolas ro- 
do, atsakęs: „Mano padėtis dabar lygiai tokia, į kokią vieną kartą buvo pa- 
tekęs akademiko dailininko Panuškos tarnas dėl kažkokio Mergelės Mari- 
jos paveikslo. Šiajam taip pat, kai jį prispyrė kampan dėl paveikslo, kurį 
neva buvo pavogęs, nieko kito neliko atsakyti kaip tik: ,, Tai ką gi man, krau- 
juvemti?" Suprantama, jog aš, kaip pulko vadas, pasirūpinau, kad divizijos 
teismas savo vardu paskelbtų pranešimą, paneigiantį visų vietos laikraščių 
niekšingus straipsnius. Šiandien visa tai bus išsiuntinėta laikraščiams, ir ma- 
nau, kad aš padariau viską, ką galėjau, kad užtušuočiau šitų šlykštūnų civi- 

lių niekšingų vengrų laikraštininkų sukeltą triukšmą. Atrodo, kad šitai aš 
neblogai suredagavau: 

„N divizijos teismas ir N pulko štabas pareiškia, kad straipsnis, išspaus- 
dintas jūsų laikraštyje apie N pulko kareivių tariamai įvykdytus chuliga- 
niškus veiksmus, visiškai neatitinka tikrovės ir nuo pirmos ligi paskutinės 
eilutės yra pramanytas. Byla, iškelta prieš anksčiau minėtus laikraščius, leis 
griežtai nubausti kaltuosius". 

— Divizijos teismo rašte, atsiųstame mūsų pulko štabui, - toliau kalbėjo 
pulkininkas, - yra išvada, kad stengiamasi sistemingai siundyti kariuomenės 
dalis, iš Cisleitanijos ateinančias į Transleitaniją. Be to, sulyginkite: kiek 
kariuomenės pasiuntėme į frontą mes ir kiek jie. Pasakysiu jums atvirai: 
čekų kareivis man daug labiau patinka negu šitas vengrų šlamštas. Juk aš 
gerai atsimenu, kad palei Belgradą vengrai šaudė į mūsų antrąjį žygio bata- 
lioną, kuris, nežinodamas, kad į jį šaudo vengrai, ėmė pliekti doičmeist- 
rus'* dešiniajame sparne, o doičmeistrai taip pat surizgo ir paleido ugnį į 
greta jų stovintį Bosnijos pulką. Tai, prisipažinsiu jums, buvo padėčiukė! 
Aš tuo tarpu pietavau brigados štabe. Išvakarėse mes turėjome pasitenkin- 
ti kumpiu ir konservų sriuba, o šitą dieną mums paruošė gerą vištienos sul- 
tinį, filė su ryžiais ir paplotėlių su vyno padažu. Šių pietų išvakarėse mes 
kaip tik pakorėme šitame miestely vieną serbų smuklininką, ir mūsų virėjai 
rado jo rūsyje seno trisdešimties metų vyno. Galite puikiai suprasti, kaip 
mes visi laukėme šių pietų. Buvome baigę sultinį ir ėmėmės vištos. Staiga 
susišaudymas, paskui patrankų ugnis, ir mūsų artilerija, kuriai nė galvon 
nebuvo dingtelėję, kad tai mūsų daliniai šaudo į savo dalinius, paleido ugnį 
į mūsų linijas, ir vienas sviedinys trenkė netoli paties brigados štabo. Ser- 
bai, matyt, nusprendę, kad pas mus plykstelėjęs sukilimas, pradėjo iš visų 
pusių supti mus ir keltis per upę. Brigados generolą iššaukė prie telefono, 
ir divizijos viršininkas pakėlė baisų skandalą - kas ten per galvijas sėdi bri- 
gados kautynių bare? Juk gautas armijos štabo įsakymas kairiajame serbų 
pozicijų sparne pradėti puolimą tik antrą valandą trisdešimt penkios mi- 
nutės naktį. Mūsų pulkas numatytas palikti atsargoj, ir mes tučtuojau turim 
nutraukti ugnį. Na, kur tu čia, esant tokiai situacijai, nutrauksi ugnį! Briga- 
dos ryšių stotis praneša, kad nė vienam daliniui negali prisiskambinti, vien 
septyniasdešimt penktojo pulko štabas signalizuoja, jog iš divizijos gavęs 
įsakymą „laikytis iki galo", jog negali susisiekti su mūsų divizija, jog serbai 
užėmė 212, 226 ir 327 aukštumas, jog reikia permesti vieną batalioną ryšiams 
su mūsų divizija atkurti. Tučtuojau mėginome užmegzti ryšį su divizijos šta- 

bu, bet ryšys jau buvo nutrauktas, kadangi serbai tuo tarpu užėjo abiem 
sparnais mums į užnugarį ir mūsų centrą suspaudė trikampiu, kuriame atsi- 
dūrė pėstininkai, artilerija, gurguolė su visa autokolona, maisto tiekimo 
sandėliai ir lauko ligoninės. Porą dienų aš nenulipau nuo arklio, o divizijos 
viršininkas drauge su mūsų brigados vadu pakliuvo į nelaisvę. O dėl viso to 
kalti vengrai, atidengę ugnį į antrąjį mūsų žygio batalioną. Savaime supran- 
tama, paskui visą kaltę jie suvertė mūsų pulkui. - Pulkininkas nusispjovė. — 
Jūs patys dabar, ponas leitenante, įsitikinote, kaip apsukriai pasinaudojo 
jie visa šita istorija, atsitikusia jums Kiralyhidoje. 

Leitenantas Lukašas nusiminęs sukosėjo. 

— Ponas leitenante,- kreipėsi į jį pulkininkas intymiai, - padėjęs ranką 
prie širdies, pasakykit, kiek kartų jūs esate gulėjęs su madam Kakoniova? 

Pulkininkas Šrioderis šiandien buvo labai gerai nusiteikęs. 

— Nepasakokit, ponas leitenante, kad jūs dar tik buvote pradėjęs su ja 
susirašinėti. Jūsų metų, būdamas trijų savaičių topografijos kursuose Jėge- 
ryje, visas tris savaites nieko daugiau neveikiau, kaip tik miegojau su 
vengrėmis. Kiekvieną dieną su kita: su jaunomis, netekėjusiomis, su soli- 
desnio amžiaus damomis, ištekėjusiomis, - kokios tik pasisukdavo. Darba- 
vausi taip sąžiningai, kad, kai grįžau į pulką, vos kojas pavilkau. Labiausiai 
nukamavo mane vieno advokato žmona. Ji man parodė, ką sugeba vengrės, 
be to, įkando į nosį ir visą naktį neleido akių sumerkti... „Pradėjau susi- 
rašinėti",- intymiai paplekšnojo pulkininkas leitenantui per petį, - žinom 
mes tai! Nekalbėkit, aš viską pats žinau. Pradėjote judu krykšti, jos vyras 
sužinojo apie tai, o čia jūsų kvailasis Šveikas... Žinote, ponas leitenante, 
jūsų Šveikas vis dėlto ištikimas vaikinas. Puikiai jis su jūsų laišku apsidir- 
bo. Tokio žmogaus, atvirai kalbant, gaila. Va tai drausmė. Tuo jis man, tas 
vaikinas, patinka. Na, aiškus dalykas, tardymą reikia nutraukti. Jus, ponas 
leitenante, sukompromitavo spauda. Čia jums pasilikti negalima. Šią sa- 
vaitę žygio batalionas bus išsiųstas į rusų frontą. Jūs paskirtas vyresniuoju 
leitenantu į vienuoliktąją kuopą. Šita kuopa vyks jūsų vadovaujama. Bri- 
gadoje jau viskas paruošta. Pasakykite vyresniajam raštininkui, tegul jums 
vieton Šveiko suieško kokį nors kitą pasiuntinį. Leitenantas Lukašas dėkin- 
gai pasižiūrėjo į pulkininką, kuris kalbėjo toliau: — Šveiką aš skiriu jūsų 
ryšininku. - Pulkininkas pakilo ir, paduodamas išblyškusiam leitenantui ran- 
ką, tarė:- Tuo visa jūsų byla baigiama. Linkiu sėkmės! Linkiu jums pasižymėti 
Rytų fronte. Jei dar kada nors pasimatysime, užeikite pas mus, nesišalinki- 
te mūsų kaip Budejovicuose... 

Eidamas namo, leitenantas Lukašas visą laiką pats sau kartojo: „Kuo- 
pos vadas, kuopos ryšininkas". Jam akyse aiškiai stovėjo Šveiko paveikslas. 

Kuopos raštininkas Vanekas, kai leitenantas Lukašas liepė jam vieton 
Šveiko paieškoti kokį nors naują pasiuntinį, tarė: - O aš maniau, kad jūs, 
ponas vyresnysis leitenante, esate Šveiku patenkintas, - ir išgirdęs, kad pul- 
kininkas Šveiką paskyręs ryšininku į vienuoliktąją kuopą, sušuko: - Viešpa- 
tie, pasigailėk! 


+++ 


Areštuotųjų barako prie divizijos teismo langai buvo su grotomis. Kel- 
davosi visi tenai pagal tvarkaraštį septintą ryto ir imdavosi tvarkyti čiuži- 
nius, numestus tiesiog ant purvinų grindų: gultų nebuvo. Atitvertame gro- 
tomis ilgo koridoriaus kampe, kaip buvo nurodyta tvarkarašty, sudėdavo 
antklodes, šiaudinius čiužinius. Dabar tie, kurie buvo baigę ruošą, sėdėjo 
ant suolų pasieniais arba utėlinėjosi (atėjusieji iš fronto), o kiti stūmė laiką 
pasakodamiesi įvairius nuotykius. Šveikas su senuoju pionieriumi Vodička 
ir dar keliais įvairių pulkų bei ginklo rūšių kareiviais sėdėjo ant suolo palei 
duris. 

— Pažiūrėkite, vyrai, - tarė Vodička, - į tą vengrų sukčių. Kur tenai, palei 
langą, kaip jis, šunsnukis, meldžiasi, kad jam viskas laimingai pasibaigtų. 
Nejaugi jums neniežti rankų tvokstelti jam į snukį? 

— Už ką? Juk jis geras berniokas, - tarė Šveikas. - Pakliuvo čia už tai, 
kad nenorėjo eiti į kariuomenę. Jis smerkia karą, kažkoks sektantas, o už- 
darė jį, kad nenori nieko žudyti ir griežtai laikosi Dievo įsakymų. Na, bet jie 
jam parodys šituos Dievo įsakymus! Prieš karą gyveno Moravijoj vienas 
žmogus, pavarde Nemrava. Tai jis, paimtas į kariuomenę, atsisakė net šau- 
tuvą ant peties dėtis: nešioti ginklą - girdi, prieštarauja jo įsitikinimams. Ir 
vis dėlto išlaikė savo. 

- Tai kvailys, - tarė senasis pionierius Vodička, - jis turėjo prisiekti, 0 
paskui į viską nusispjauti. Ir į priesaiką taip pat. Aš jau tris kartus esu pri- 
siekęs,- atsiliepė vienas pėstininkas, - ir štai jau trečią kartą sėdžiu už de- 
zertyravimą. Jeigu neturėčiau pažymėjimo, kad prieš penkiolika metų ne- 
tekęs nuovokos užpampinau savo tetą, mane jau bent tris kartus būtų 
sušaudę fronte. O dabar velionė tetulė visuomet ištempia mane iš bėdos. 
Galų gale, ko gero, ir iš šito karo išeisiu sveikas ir nenukentėjęs. 

— O kurių velnių, drauguži,- įsiterpė Šveikas,- užpampinai savo tetulę? 

— Kurių velnių užmušinėjami žmonės, - atsakė mielasis berniokas, - 
kiekvienam aišku: dėl pinigų. Šitoji senė turėjo penkias taupomąsias kny- 
geles, ir jai kaip tik tuo metu atsiuntė nuošimčius, kai aš, apdraskytas ir 
nuplyšęs, atėjau pas ją į svečius. Nė vieno artimesnio žmogaus pasauly ne- 
turėjau, tik ją. Todėl ir atėjau jos paprašyti, kad man padėtų, o ji,- dvėsena! 
— „Eik dirbti, toks jaunas, stiprus ir sveikas vaikinas". Na, žodis po žodžio aš 
jai keletą kartų taukštelėjau žarstekliu per galvą ir taip išdirbau marmūzę, 
kad nė pats negalėjau pažinti: tetulė ar ne tetulė. Sėdžiu aš tenai ant grindų 
ir vis kartoju: „Tetulė ar ne tetulė?" Taip mane rytojaus dieną ir atrado jos 
kaimynai. Paskui pakliuvau į Slupų beprotnamį. O vėliau, prieš karą, pa- 
šaukė mane į Bogincus komisijon, kur buvau pripažintas sveiku, ir turėjau 
atitarnauti kariuomenėje už praslampinėtus metus. 

Pro šalį praėjo liesas, ištįsęs, nukamuotas Žmogus su šluota. 

— Tai mokytojas iš mūsų žygio kuopos, - pristatė jį šaulys, sėdįs netoli 
Šveiko.- Eina tvarkyti savo kambario. Nepaprastai padorus žmogus. Čia jis 
pateko už eilutes, kurias sukūrė. 

- Ei tu, mokytojau! Eikš čionai, - pašaukė jis kareivį su šluota. 

Tas rimtai priėjo prie suolo. 

— Papasakokit mums apie utėles. Kareivis su šluota atsikosėjo ir pradėjo: 


Po visą frontą knibžda utėlynas. 

Įnirtę rumžiasi eiliniai ir vadai. 

Pats generolas tartum liūtas ginas 

Ir nusivilkęs krato mundurą dažnai. 

O utėlėms čia, armijoj, kaip rojus, 

Jos spjaudyt greit į unterius galės. 

Ir prūsiškąją utėlę, prie gultų atsistojęs, 
Utėlys austras verčia iš siūlės. 


Iškankintas kareivis - buvęs mokytojas — prisėdo ant suolo ir atsiduso. 
- Štai ir viskas. Ir dėl šito ponas kvotėjas jau keturis kartus mane kvotė. 
— Teisybę sakant, apie tai net kalbėti nėra ko,- svariai tarė Šveikas.- 
Svarbiausia, ką jie tenai teisme laikys austrų utėlium. Gerai, kad jūs ten 
pridėjote apie saulę. Dėl šito jiems taip apsisuks galvos, kad jie visai su- 
glums. Tik jūs jiems būtinai išaiškinkite, kad utėlys - utėlės patinukas ir kad 
prie utėlių patelės gali lįsti vien patinukas - utėlys. Kitaip neišsisuksite. Tą 
eilėraštį jūs parašėte, aišku, ne norėdami ką nors pajuokti, - tas tiesa. Po- 

nui kvotėjui pasakykite, kad rašėte savo paties malonumui ir kaip kad kiaulės 
patinas vadinasi kuilys, taip utėlės patinas vadinasi utėlys. 

Mokytojas sunkiai atsiduso. 

— Ką aš galiu padaryti, jeigu šitas ponas kvotėjas nemoka kaip reikiant 
čekiškai. Jau aš jam panašiai aiškinau, bet jis mane baisiai užsipuolė. „Utėlių 
patinukas čekiškai vadinasi „utėlius“, o visai ne „utėlys“, - pareiškė man 
ponas kvotėjas. Femininum, sie gebildeter Kerl, ist „tas utėlė", tai Masculi- 
num turi būti „ta utėlius". Wir kennen unsere Pappenheimer*. 

— Trumpiau sakant, - tarė Šveikas, - jūsų reikalai prasti, bet nustoti vil- 
ties nevertėtų, kaip kalbėjo čigonas Janečekas iš Pilzeno, mat jisai 1879 
metais, norėdamas apiplėšti, nužudė du žmones ir buvo nuteistas pakarti. 
Viskas, girdi, gali pakrypti į gerą pusę! Ir atspėjo. Paskutinę akimirką jį 
nuvedė nuo kartuvių. O tai atsitiko va kaip: jo negalėjo pakarti tą dieną, nes 
tada buvo jo didenybės imperatoriaus gimimo šventė. Jį pakorė vėliau, po 
jo didenybės imperatoriaus gimimo dienos. Bet šitam čigonui teko dar di- 
desnė laimė. Trečią dieną bausmė jam buvo dovanota, ir teko atnaujinti jo 
bylą, nes visi duomenys rodė, kad visa tai padaręs kitas Janečekas. Na, tai 
reikėjo jį iškasti iš areštuotųjų kapinių ir reabiLeitus palaidoti Pilzeno ka- 
talikų kapinėse. O kadangi paskui paaiškėjo, kad jis yra evangelikų tikėji- 
mo, tai jį pervežė į evangelikų kapines, o paskui... 

— Paskui aš tėkšiu tau į snukį,- atsiliepė senasis pionierius Vodička, - ko 
šitas jaunuolis tik neišsigalvoja! Žmogus suki galvą, ką reiks pasakyti divizi- 
jos teisme, o jis, niekšas, vakar, vedant mus kvosti, postringavo apie kažko- 
kią Jerichono rožę. 

- Betgi tai ne aš pats sugalvojau,- teisinosi Šveikas.- Dailininko Pa- 
nuškos tarnas Matvejus taip kalbėjo vienai senei, kai ta jį paklausė, kaip 
atrodo Jerichono rožė. Jis jai paaiškino: „Paimkit sausą karvašūdį, padėkit 
jį į lėkštę, paliekit vandeniu, ir jis ims žaliuoti, tai ir bus Jerichono rožė!" Aš 
šitos nesąmonės neišsigalvojau, - gynėsi Šveikas,- bet juk reikėjo ką nors 
papasakoti, jeigu mudu drauge ėjome į kvotą. Aš tave, Vodička, tenorėjau 
nuraminti. 

— Tujau ramini! - niekinamai nusispjovė Vodička.- Žmogus nesugalvo- 
Ji, kaip čia išsinarplioti iš šitos visos painiavos ir atgauti laisvę, kad galėtum 
kaip reikiant atsiteisti su šitais vengrų niekšais, o jis guodžia tave kažkokiu 


* Moteriškoji giminė yra „tas utėlė“, o vyriškoji „ta utėlius“. Nenorėkit manęs taip pigiai nu- 
pirkti (vok. ). 

karvašūdžiu. O kaipgi aš sėdėdamas čia atsiteisiu su šitais vengrų snargliais? 
Be to, prieš kvotėją dar reikia dėtis kone vengrų draugu. Ech, pasakysiu 
jums, šuniškas gyvenimas! Na, bet dar kaip nors paklius man į nagus koksai 
jaunuolis! Aš jį perspausiu kaip kačiuką! Aš jam parodysiu „isten ald meg a 
magyart"*. Aš su jais atsiteisiu! Aš dar priversiu apie mane kalbėti! 

— Nėra ko jums jaudintis,- tarė Šveikas,- viskas bus gerai. Svarbiausias 
dalykas - niekada teisme nesakyti tiesos. Kas leidžiasi apmulkinamas ir pri- 
sipažįsta — tam amen. Iš prisipažinimo niekada nieko gero neišeina. Kai 
dirbau Moravijos Ostravoje, ten buvo toks atsitikimas. Vienas kalnų pra- 
monės darbininkas prie keturių akių, be liudininkų, sumušė inžinierių. Gynęs 
jį advokatas visą laiką jam kalbėjo, kad užsigintų, kad jam nieko už tai ne- 
būsią, o teismo pirmininkas tėviškai įtikinėjo, jog prisipažinimas esąs kaltę 
lengvinanti aplinkybė. Bet tas traukė savo dainą: negaliu prisipažinti — ir 
gana! Jį ir paleido remdamiesi tuo, kad jis įrodė savo alibi. Tą pačią dieną 
jis buvo Brno... 

— Jėzus Marija! — sušuko įdūkęs Vodička.- Jau daugiau nebeiškęsiu! 
Kurių velnių tu visa tai pasakoji, aš niekaip negaliu suprasti. Vakar kvotoje 
su mumis buvo vienas lygiai toks pat. Jį kvotėjas klausia, ką veikęs prieš 
kariuomenę, o jis atsako: „Dūmus pūčiau pas Kryžių"- ir tas truko ištisą 
pusvalandį, kol paaiškėjo, kad pūtė dumples pas kalvį, kurio pavardė Kryžius. 
O paskui, kai kvotėjas paklausė: „Tai ką gi, jūs jo mokinys?" - jis atsakė: 
„Visiškai taip... tikras kankinys..." 

Laiptuose subildėjo žingsniai, ir sargybinis šūktelėjo: - Naujas! 

- Mūsų pulkas pagausėjo,- džiaugsmingai tarė Šveikas: - galbūt jis turi 
paslėpęs kokią nuorūką. 

Durys atsidarė, ir kameroje atsirado savanoris, tas pats, kuris sėdėjo 
drauge su Šveiku areštuotas Budejovicuose, o paskui buvo paskirtas į vie- 
nos Žygio kuopos virtuvę. 

— Tegul bus pagarbintas Jėzus Kristus, — tarė jis įeidamas, o Šveikas už 
visus į tai atsakė: 

— Per amžius amen! 

Savanoris patenkintu veidu pasižiūrėjo į Šveiką, padėjo ant grindų ap- 
klotą, kurį atsinešė, ir atsisėdo ant suolo prie čekų kolonijos. Paskui atleido 
blauzdų vyturus, išėmė į autų klostės gražiai įsuktus papirosus ir visiems 
išdalijo. Paskui iš štibletų ištraukė fosforuotą degtukų dėžutės plokštelę ir 


* „Palaimink, Viešpatie, vengrus!“ (vengr) - nacionalinio vengrų himno pradžia. 

keletą degtukų gražiai perpjautų pusiau per galvutę, atsargiai užsirūkė pa- 
pirosą, davė visiems prisidegti ir labai šaltai pareiškė: 

— Aš kaltinamas sukilimu. 

— Nebaisu, - nuramino Šveikas, - niekis. 

— Suprantama, - tarė savanoris, - juk mes panašiai tikimės laimėti karą 
- įvairiais teismais. Jeigu jie žūtbūt nori su manimi bylinėtis, tegul bylinėja- 
si. Pagaliau viena byla daugiau ar mažiau - tai nieko nekeičia. 

— O kaipgi tu sukilai?— paklausė pionierius Vodička, simpatingai Žvelg- 
damas į savanorį. 

— Atsisakiau valyti daboklės išvietes,- atsakė savanoris. - Nuvedė mane 
tiesiog pas pulkininką. Na, o tas - žinomas niekšas! - paleido gerklę, kad aš 
areštuotas remiantis pulko vado raportu ir todėl esąs paprasčiausias areš- 
tuotasis, kad jis iš viso stebisi, kaip mane žemė nešiojanti ir nesiliaujanti 
suktis iš gėdos, matydama kariuomenėje žmogų, dėvintį savanorio unifor- 
mą ir turintį teisę į karininko laipsnį. Savo elgesiu toks žmogus galįs sukelti 
vien viršininkų pasibjaurėjimą. Aš jam atsakiau, kad Žemės rutulio suki- 
mosi negalima sustabdyti, jeigu atsiranda toks savanoris, koks esąs aš, ir 
kad gamtos įstatymai stipresni už savanorių antsiuvus. Norėčiau žinoti, 
sakau,- kas gali mane priversti valyti išvietes, kurių aš nepribjaurojau, nors 

turiu tam teisę, maitindamasis iš kiauliškos pulko virtuvės, tiekiančios su- 
puvusius kopūstus ir pašvinkusią avieną. Taip pat dar pridūriau, kad mane 
truputį stulbina jo stebėjimasis, kaip galinti mane žemė nešioti, nes aišku, 
jog dėl manęs jokio žemės drebėjimo neįvyksią. Man kalbant, pulkininkas 
tik griežė dantimis lyg kumelė, kai jai į gerklę pakliūva sušalęs burokas, o 
paskui kad suriks: „Tai valysite išvietes ar ne?!" — „Ne, išviečių nevalysiu". — 
„Ne, valysite, nelaimingasis savanori!" - „Ne, nevalysiu!" - „Velniai jus te- 
raunie, jūs man išvalysite ne vieną, o šimtą išviečių!" - „Ne. Nevalysiu nei 
šimto, nei vienos išvietės!"“ Taip ir ėjo be galo. „Valysite?“ — „Ne, nevaly- 
siu!" Mudu švaistėmės išvietėmis, lyg tai būtų buvę vaikiški posakiai iš Pav- 
los Moudros knygelės?“ jaunesniojo amžiaus vaikams. Pulkininkas lakstė 
po raštinę kaip apdujęs, pagaliau atsisėdo ir tarė: „Pasvarstykite atsidėjęs, 
nes aš jus atiduosiu divizijos teismui kaip maištininką. Nemanykit, kad jūs 
būsite pirmasis savanoris, sušaudytas per šį karą! Serbijoj mes pakorėme 
du dešimtosios kuopos savanorius, o vieną iš devintosios sušaudėme kaip 
ėriuką. O už ką? Vis užjų užsispyrimą! Tiedu, kuriuos pakorėme, atsisakė 
nudurti smuklininko čužako?? žmoną ir vaiką, o devintosios kuopos sava- 
noris buvo sušaudytas už tai, kad atsisakė eiti puoliman, atsikalbinėdamas, 
esą jis plokščiapadis ir jo kojos ištinusios. „Tai valysite išvietes ar ne?" — 
„Ne, nevalysiu!“ Pulkininkas pasižiūrėjo į mane ir paklausė: „,Klausykit, ar 
jūs ne slavofilas?"' - „Ne!“ Po to mane išvedė ir paskelbė, kad esu kaltinamas 
maištavimu. 

— Geriausia bus,- tarė Šveikas,- jeigu apsimesi idiotas. Kai aš sėdėjau 
įgulos kalėjime, su manim drauge sėdėjo vienas protingas mokytas žmogus, 
prekybos mokyklos dėstytojas. Jis buvo pabėgęs iš mūšio lauko, ir jam norėjo 
surengti triukšmingą teismą, kuriame, kad įbaugintų kitus, jis turėjo būti 
pasmerktas ir nuteistas pakarti. Na, o jis iš viso to labai paprastai išsisuko. 
Apsimetė kenčiąs dėl paveldėtos ligos ir per patikrinimą štabo gydytojui 
pareiškė, kad jis visiškai nesąs pabėgėlis, o nuo vaikystės dienų mėgstąs 
bastytis ir jau nuo pat gimimo aistringai trokštąs kur nors kuo toliausiai 
nuklysti. Vienąsyk jis kažkaip nubudęs Hamburge, kitąsyk - Londone, pats 
nežinodamas, kaip ten pakliuvęs. Jo tėvas buvęs alkoholikas ir baigęs gyve- 
nimą dar jam negimus nusižudydamas. Motina buvusi prostitutė, amžinai 
girta ir mirusi nuo baltosios karštligės. Jaunesnioji sesuo nusiskandinusi. 
Vyresnioji puolusi po traukiniu. Brolis šokęs nuo Vyšehrado geležinkelio 
tilto. Senelis užmušęs savo žmoną, apsipylęs žibalu ir susideginęs. Senelė iš 
kitos pusės basčiusis su čigonais ir kalėjime nusinuodijusi degtukų siera. 

Pusbrolis keletą kartų buvęs teistas už padegimus ir Kartouzuose stiklo šu- 
ke persipjovęs miego arteriją. Pusseserė iš tėvo pusės iššokusi Vienoje iš 
šešto aukšto. Absoliučiai niekas nesirūpinęs jo auklėjimu. Iki dešimties metų 
nemokėjęs kalbėti, nes kai buvęs šešių mėnesių ir jį vystę ant stalo, visi iš 
kambario kažkur pasišalinę, o katė jį nutraukusi žemėn, ir krisdamas susi- 
trenkęs galvą. Periodiškai jam pasikartoją stiprūs galvos skausmai, tokiomis 
valandėlėmis jis nesuvokiąs ką darąs. Kaip tik tokios būsenos išėjęs iš fron- 
to į Prahą ir tik tada, kai jį „Fleko“ kavinėj areštavusi karo policija, jis atsi- 
peikėjęs. Būtumėt matę, su kokiu džiaugsmu jį atleido nuo karinės tarny- 
bos! Kokie penki kareiviai, sėdėję su juo vienoj kameroj, dėl viso ko užsi- 
rašė į lapelius: 


„Tėvas - alkoholikas. Motina - prostitutė. 
I sesuo (nusiskandino). 

II sesuo (traukinys). 

III brolis (nuo tilto). 

IV senelis+žmona (žibalas, padegė). 

V senelė (čigonai, degtukai) ir t. t." 


Vėliau vieną iš prekybos mokyklos dėstytojo metodų sekėjų, kai jis šitą 
nuobodžią pasaką ėmė ręsti štabo gydytojui ir dar nebuvo suspėjęs persiris- 
ti per pusbrolį, štabo gydytojas (tai buvo jau trečias atvejis!) nutraukė: „O 
tavo pusseserė iš tėvo pusės pasidarė sau galą Vienoje, šokdama iš šešto 
aukšto, tavo auklėjimu - tu nelemtas dykūne! - niekas nesirūpino, bet tave 
perauklės areštuotųjų kuopa". Na, perkėlė jį į areštuotųjų kuopą, surišo 
„Ožiu“ — ir kaip ranka atėmė ir blogą išauklėjimą, ir tėvą alkoholiką, ir mo- 
tiną prostitutę, ir jis mielai sutiko eiti savanoriu į frontą. 

— Dabar, - tarė savanoris, - karo tarnyboje jau niekas netiki įgimtu po- 
linkiu į beprotybę, kitaip visus generalinius štabus tektų uždaryti į beprot- 
namį. 

Už geležinių durų spragtelėjo raktas, ir į kamerą įėjo profosas: 

— Pėstininkas Šveikas ir pionierius Vodička - pas poną kvotėją! 

Jiedu pakilo. Vodička kreipėsi į Šveiką: 

— Štai, bjaurybės, kiekvieną dieną kvota, o naudos jokios! Jau geriau — 
trauk tave devynios! - nuteistų mus ir nesikabinėtų kas mielą dienelę. Val- 
kiojamės čia be darbo kiauras dienas, o aplinkui tiek daug vengrų padaužų 
laksto!.. 

Eidami kvoton į divizijos teismo kanceliariją, kuri buvo priešais, kitose 
kareivinėse, pionierius Vodička ir Šveikas svarstė, kada pagaliau jiedu stos 
prieš tikrą teismą. 

— Vis kvota ir kvota, - niršo Vodička, - kad bent kokia nauda iš to būtų. 
Tik gadina šūsnis popieriaus, pūni čia už grotų, o tikro teismo nė matyt 
nepamatysi. Na, sakyk atvirai, ar galima tą jų srėbalą ėsti? O tuos jų ko- 
pūstus su sušalusiomis bulvėmis? Po velnių, tokio idiotiško pasaulinio karo 
aš dar niekuomet nesu matęs! Visa tai vaizdavausi visai kitaip. 

— O aš patenkintas, — tarė Šveikas, - dar prieš keletą metų, kai buvau 
tikrojoj karo tarnyboj, mūsų viršila Salpera sakydavo: „Karo tarnyboje kiek- 
vienas privalo žinoti savo pareigas! “ - ir, būdavo, tai sakydamas kad rėš į 
snukį, jog ilgai minėsi! Arba velionis vyresnysis leitenantas Kvaizeris, būdavo, 
atėjęs apžiūrėti šautuvų, visuomet paskaito mums paskaitą, kad kareivis 
neturi teisės duoti valios jausmams: kareiviai tik galvijai, valstybė juos mai- 
tina, girdo kava, duoda tabako, - ir užtat jie privalo vilkti jungą kaip jaučiai. 

Pionierius Vodička susimąstė ir po valandėlės tarė: 

- Kai tave, Šveikai, pašauks pas kvotėją, nesumeluok, o pakartok, ką 
sakei per aną kvotą, kad nepatekčiau į kvailą padėtį. Svarbiausia: tu matei, 
kaip mane užpuolė šitie vengrai. Paskui — šiaip ar taip - mudu viską darėm 
bendrai. 

— Nebūgštauk, Vodička, - ramino jį Šveikas. - Svarbiausias dalykas — 
būti ramiam ir nesijaudinti. Kas čia nepaprasta -— stoti prieš kažkokį ten 
divizijos teismą! Tu būtum matęs, kaip anksčiau toks karo teismas veikė. 
Tarnavo pas mus mokytojas Heralis, ir jis, kai visam būriui neva už bausmę 
buvo uždrausta išeiti į miestą, gulėdamas lovoje pasakojo, jog Prahos mu- 
ziejuj yra Marijos Teresės karo teismo protokolų knyga*š. Ten parašyta, jog 
kadaise kiekvienas pulkas turėjęs budelį, kuris savo pulko kareivius baus- 
davęs pagalviui - po vieną Teresės talerį už galvą. Toksai budelis, kaip sako- 
ma tuose protokoluose, kai kuriomis dienomis uždirbdavęs po penkis tale- 
rius. 

— Savaime suprantama,- oriai pridūrė Šveikas, - tada pulkai buvo di- 
desni ir tolydžio juos papildydavo kaimiečiai. 

— Kai aš buvau Serbijoj, - tarė Vodička, - mūsų brigadoje už čužakų 
korimą duodavo papirosų. O karti galėdavo kas tik pasisiūlydavo: jei pa- 
kars vyrą - gauna dešimt „Sporto“ papirosų, jei moterį ar vaiką - penkis. 
Paskui intendantūra ėmė taupyti ir pradėjo šaudyti urmu. Su manim tarna- 

vovienas čigonas, bet mes ilgai nežinojom, kad jis tuo verčiasi. Tik stebėda- 
vomės, kad jį visada naktim šaukia į kanceliariją. Stovėjome mes tada prie 
Drinos. Ir štai naktį, kai jis išėjo, kažkas sugalvojo pasirausti jo daiktuose. 
Ogi šito akiplėšos krepšy - trys pilnos dėžutės „Sporto“ papirosų, po šimtą 
kiekvienoj! Paryčiu jis sugrįžo į mūsų daržinę, ir mes su juo greitai susido- 
rojome: parsimetėme, ir Balounas užsmaugė diržu. Gajus buvo kaip katė. — 
Senasis pionierius Vodička nusispjovė. - Nepavyksta mums jo pasmaugti — 
ir gana! Jau visas apsidirbo, akys iššoko, o vis dar gyvas kaip nebaigtas pjau- 
ti gaidys. Tada pradėjome jį draskyti kaip katę: dviese už galvos, dviese už 
kojų ir taip nusukom jam sprandą. Paskui užmovėme ant galvos maišelį su 
papirosais ir įmetėme kur giliau į Driną. Kas tokius papirosus rūkys?! O 
rytą ėmė jo ieškinėti... 

- Jums reikėjo pranešti, kad jis pabėgo, - autoritetingai pridėjo Šveikas, 
kad jis jau seniai tam rengęsis: kiekvieną dieną tik ir kalbėdavęs apie movimą. 

— Verta čia mums buvo laiką gaišti, - atsakė Vodička. - Savo darbą pa- 
darėme, o toliau mums ne galvoj. Su tuo dalyku ten būdavo labai paprasta: 
kiekvieną dieną kas nors dingdavo, o jau iš Drinos nebežvejodavo. Malo- 
niausiai plaukė Drina į Dunojų išsipūtęs maišas su mūsų sumaitotu atsargi- 
niu. Nepatyrusiems, pirmą kartą tai pamačiusiems, šiurpas pagaugais nuei- 
na, tartum drugys nukrečia. 

- Jiems reikia duoti chinino, - tarė Šveikas. 

Taip kalbėdamiesi jiedu įėjo į baraką. Čia buvo divizijos teismas, ir paly- 
dovai bemnat juos nuvedė į kanceliariją Nr. 8, kur prie ilgo stalo, apkrauto 
šūsnim raštų, sėdėjo kvotėjas Ruleris. 

Priešais jį gulėjo Įstatymų rinkinio tomas, ant kurio buvo nebaigta gerti 
stiklinė arbatos. Dešinėje pusėje stovėjo dirbtinio dramblio kaulo kryžius 
su apdulkėjusiu Kristumi, beviltiškai žiūrinčiu į savo kryžiaus papėdę, ku- 
rioje buvo pribarstyta pelenų ir primėtyta papirosų nuorūkų. Kvotėjas Ru- 
leris viena ranka stukseno nauju papirosu į tą kryžiaus papėdę, keldamas 
dar didesnę širdgėlą nukryžiuotajam Dievui, o kita plėšė stiklinę su arbata, 
kuri buvo prilipusi prie Įstatymų rinkinio. Atplėšęs stiklinę, jis tebesklaidė 
iš karininkų namų gautą knygą. Tai buvo F. S. Krauzės knyga daug žadančiu 
pavadinimu: „Forschungen zur Entwicklungsgeschichte der geschlechtlichen 
Moral"'*. 


* „Lytinės dorovės vystymosi istorijos tyrinėjimai“ (vok. ). 

Kvotėjas susidomėjęs žiūrinėjo vyriškosios ir moteriškosios lyties organų 
naivių piešinių reprodukcijas su atitinkamais eilėraščiais, kuriuos moksli- 
ninkas F. S. Krauzė buvo atradęs vakarinių Berlyno geležinkelio stočių 
išvietėse. Jis nepastebėjo įėjusiųjų ir nuo reprodukcijų atsitraukė tik tada, 
kai Vodička sukosėjo. 

— Was geht los?* - paklausė jis, tebeskaitydamas ir ieškinėdamas naujų 
primityvių piešinių bei apybraižų 

— Drįstu pranešti, ponas kvtoėjau, - atsakė Šveikas,- kolega Vodička 
nušalo ir kosti. 

Tik dabar kvotėjas pažvelgė į Šveiką ir Vodičką. Savo veidui jis pasi- 
stengė suteikti griežtumo. 

— Pagaliau atsivilkot, - tarė, rausdamasis šūsnyje bylų ant stalo. — Aš 
įsakiau jus pašaukti devintą, o dabar jau beveik vienuolika. Kaip tu stovi, 
asile? - kreipėsi jis į Vodičką, kuris išdrįso stovėti „laisvai“. - Kai pasakysiu 
„laisvai“, tada galėsi su savo žirklėmis daryti, ką tik nori. 

— Drįstu pranešti, ponas kvotėjau, - atsiliepė Šveikas, - jis serga 
reumatu. 


* Kas yra? (bok.) 

— Prikąsk liežuvį! — riktelėjo kvotėjas Ruleris. - Atsakysi, kai tave pa- 
klaus. Buvai pas mane jau tris kartus kvotoje, bet iš tavęs nieko neišpeši. 
Išaiškinsiu pagaliau šitą dalyką ar neišaiškinsiu? Ir turiu gi aš su jumis, 
niekšai, rūpesčio! Na, bet šitas jums veltui nesibaigs - šitaip užversti teismą 
tuščiu darbu! Na, tai klausykit, gyvatės išnaros, - pasakė jisai, iš krūvos 
aktų ištraukdamas didelę bylą su užrašu „Šveikas ir Vodička".— Nemanykit, 
kad dėl kažkokių kvailų peštynių jūs ir toliau vartysitės ant šonų divizijos 
kalėjime ir apsikasite čia laikinai nuo fronto. Dėl jūsų, pusgalvių, man rei- 
kėjo telefonuoti į armijos štabo teismą. 

Kvotėjas atsiduso. 

— Ko tu nutaisei tokį rimtą snukį - tartum nekaltas. Fronte dings tau 
noras peštis su honvėdais, - tarė kvotėjas Šveikui. - Judviejų abiejų byla 
nutraukiama, ir kiekvienas eisite į savo dalį, kur būsit nubausti drausminė 
nuobauda, o paskui su savo Žygio kuopa vyksite į frontą. Tik pakliūkite man 
dar kartą, niekšai, į rankas! Aš jus taip pamokysiu, kad ilgai to nepamiršite! 
Štai jums paleidimo orderis, ir elkitės padoriai. Nuveskit juos į antrą 
numerį. 

- Drįstu pranešti, ponas kvotėjau, - tarė Šveikas, - mudu visus jūsų 
žodžius įsidėjome giliai į širdį ir neapsakomai esame dėkingi už jūsų geru- 
mą. Kad ne karinė tarnyba, aš leisčiau sau jus pavadinti auksiniu žmogum. 
Mudu daug kartų prašom jus atleisti, kad tiek daug su mumis teko terliotis. 
Tiesą sakant, mudu to nesame nusipelnę. 

- Nešdinkitės abudu pagaliau po velnių! - sušuko Šveikui kvotėjas. - Jei 
nebūtų jūsų užtaręs pulkininkas Šrioderis, nežinau, kuo viskas būtų pasi- 
baigę. 

Vodička pasijuto besąs tas pats senasis Vodička tiktai koridoriuje, kai 
jiedu su sargyba ėjo į kanceliariją Nr. 2. 

Juos lydįs kareivis, bijodamas pavėluoti pietų, paragino: 

— Judu, vyrukai, truputį paspartinkit žingsnį. Velkatės kaip utėlės. 

Tai išgirdęs, Vodička sargybiniui patarė taip labai nesidraskyti, tedėko- 
jąs Dievui, girdi, kad jis čekas, o jei būtų vengras, sudraskytų jį kaip silkę. 

Kadangi kariuomenės kanceliarijoje raštininkai buvo išėję pietų, sargy- 
biniui, lydėjusiam Šveiką ir Vodičką, teko nuvesti juodu atgal į divizijos 
teismo areštinę. Sargybinis prakeiktinai plūdo nekenčiamų kariuomenės 
raštininkų padermę. 

— Draugai vėl man visus spirgus iš sriubos išgraibys, - dejavo jis tra- 
giškai, — o vietoj mėsos tik vienas gyslas paliks. Vakar štai irgi variau du i 
stovyklą, užtai kažkas surijo pusę mano davinio. 

- Jūs divizijos teisme daugiau apie nieką negalvojate, kaip tik apie riji- 
mą, - tarė visiškai atsigodęs Vodička. 

Kai Šveikas ir Vodička papasakojo savanoriui, kaip pasibaigė jų byla, 
tasai sušuko: 

— Tai, vadinasi, į žygio kuopą, draugai! „Gero vėjo jūsų ekskursijai", 
kaip čekų turistų žurnale parašytų. Paruošiamieji darbai jau baigti. Įžvalgi 
vadovybė viskuo pasirūpino. O judu užrašyti kaip ekskursijos į Galiciją da- 
lyviai: vykite kelionėn linksmai nusiteikę, lengva, džiaugsminga širdimi. 
Šiltai sutikite tą sritį, kuri supažindins jus su apkasais. Puikus ir įdomus 
reginys. Tolimoj svetimoj šaly jūs pasijusite kaip namie, kaip gimtajam kraš- 
te, beveik kaip prie namų židinio. Su pakiliu jausmu judu įžengsite į sritis, 
apie kurias dar senasis Humboltas sakė: „Visam pasauly aš nemačiau pui- 
kesnio reginio už šitą kvailą Galiciją!" Didelė patirtis, įgyta mūsų pergalin- 
gai armijai atsitraukiant iš Galicijos po pirmojo žygio, be abejonės, bus kelro- 
dė žvaigždė sudarant antrojo žygio programą. Vien pirmyn, tiesių tiesiau- 
siai į Rusiją. Iš džiaugsmo išleiskite į orą visus šovinius! 

Po pietų Šveikui ir Vodičkai einant į kanceliariją, prie jų prisigretino 
nelaimingasis mokytojas, sukūręs eilėraštį apie utėles, ir, pasivedęs abu į 
šalį, paslaptingai pasakė: 

— Nepamirškite, kai būsite rusų pusėje, nedelsdami pasakyti rusams: 
„Sveiki, broliai rusai, mes broliai čekai, mes ne austrai". 

Išeinant jiems iš kareivinių, Vodička, norėdamas demonstratyviai išreikš- 
ti savo neapykantą vengrams ir parodyti, kad nė areštas nepajėgė išklibinti 
ir palaužti jo įsitikinimų, užmynė koją vengrui, iš principo atmetančiam ka- 
ro tarnybą, ir suriko ant jo: „Apsiauk, bjaurybe!" 

— Gaila, kad nieko neatsakė, - nepatenkintas tarė pionierius Vodička 
Šveikui. - Be reikalo nieko nepasakė. Būčiau visą jo vengrišką snukį sker- 
sai išilgai išdirbęs. O jis, vėplys, tyli ir leidžia mindžioti kojas. Po velnių. 
Šveikai, širstu aš, kad mudviejų nenuteisė! Vadinasi, iš mūsų juokiasi, šita 
byla su vengrais surūdijusio skatiko neverta. O juk mudu, teisybę sakant, 
kovėmės kaip liūtai. Tai vis tu kaltas, kad mudviejų nenubaudė, o davė tokį 
pažymėjimą, tartum mudu nė peštis kaip reikiant nemokame. 
Kuo jie mudu iš tikrųjų laiko? Šiaip ar taip, o vis dėlto buvo visai padorus 
konfliktas. 

— Mano mielasis, - ramiai tarė Šveikas, - iš tikrųjų aš nepajėgiu supras- 
ti, kaip tu nesidžiaugi, kad divizijos teismas mudu pripažino visai padoriais 
žmonėmis, į kuriuos jis nereiškia jokių pretenzijų. Tiesa, per kvotą visaip 

išsisukinėjau, bet juk taip reikia. „Jūsų pareiga meluoti", - visuomet saky- 
davo advokatas Basas savo klientams. Kai kvotėjas mane paklausė: „Kodėl 
jūs įsibrovėte į pono Kakonio butą?" - tai aš jam visai paprastai atsakiau: 
„Maniau, kad mes artimiau susipažinsim su ponu Kakoniu, jei užeisim pas 
jį į svečius!" Po to kvotėjas daugiau nieko nebeklausinėjo. To jam visiškai 
pakako. Įsidėk, brolau, į galvą visam laikui, - tebesamprotavo Šveikas, — 
kariuomenės teismuose negalima prisipažinti. Kai aš sėdėjau įgulos teis- 
mo kalėjime, gretimoj kameroj vienas kareivis prisipažino. Kai kiti areštuo- 
tieji tai sužinojo, „pridengė jį drabužiais" ir privertė atsisakyti to savo prisi- 
pažinimo. 

— Aš pasielgiau visai garbingai; kodėl man neprisipažinti, - tarė pionie- 
rius Vodička. - Na, o šitas tipas kvotėjas mane tiesiai klausia: „Pešėtės?“ 
Aš jam ir atsakiau: „Taip, pešiausi". - „Sumušėte ką nors?" - „Tikrai taip, 
ponas kvotėjau". - „Ar sužeidėt ką nors?"-,„Žinoma, ponas kvotėjau." Te- 
gul žino, su kuo kalba! Kokia gėda, kad mus paleido! Atrodytų, lyg jis ne- 
norėjo patikėti, kad šituos vengrų chuliganus aš savo diržu išvanojau, kad 
juos į košę sugrūdau ir nuklojau guzais bei mėlynėmis. Tu juk buvai tada, 
kai mane užpuolė trys vengrų palaižūnai ir kai po valandėlės jie visi voliojo- 

si žemėje, 0 aš juos mindžiojau. Ir po viso šito kažkoks ten nusmurgęs 
kvotėjas nutraukia tardymą! Tai vis tas pat, lyg sakytų jis man: „Kiekvienas 
snarglius dar lenda muštis!" Kai tik pasibaigs karas ir būsiu civilis, aš jį, 
pusgalvį, surasiu ir parodysiu jam, ar moku muštis! Paskui atvažiuosiu čia, 
į Kiralyhidą, ir surengsiu tokias snukių daužynes, kokių pasaulis dar nėra 
matęs! Žmonės lis slėptis į rūsius išgirdę, kad aš atėjau pasižiūrėti šių Kira- 
lyhidos valkatų, šitų bastūnų, šitų šlykštūnų! 


**k 


Kanceliarijoj viskas buvo bematant sutvarkyta. Viršila, dar nenusiva- 
lęs taukuotų nuo pietų lūpų, paduodamas Šveikui ir Vodičkai raštus ir nu- 
taisęs nepaprastai rimtą veidą, nepamiršo pasakyti kelių žodžių, keliančių 
karinę jų dvasią. Savo kalbą (jis buvo Silezijos lenkas) viršila papuošė savo 
tarmės perlais, tokiais kaip „marekvium“, „glupi rolmopsie" , „kraicova sed- 
mina", „svina porpana" ir „dum vm bene na mjesnjuckovi vasi gzichty"*. 

Atsisveikinant Šveikas tarė Vodičkai: 


* Apsirijėliai. kvaili rolmopsai, gilių septynakė. purvina kiaulė; tėkšiu antausį į jūsų kvailus 
snukius (lenk. J. 

— Kai tik pasibaigs karas, aplankyk mane. Rasi mane kas vakarą nuo 
šeštos valandos Bojištėj, „Taurės“ kavinėj. 

— Žinoma, ateisiu,- atsakė Vodička, - ar skandalų tenai būna? 

— Kasdien, - pažadėjo Šveikas, - o jeigu bus labai ramu, tai mudu, kiek 
išgalės leis, ką nors sulipdysim. 

Draugai išsiskyrė, ir kai jau vienas nuo kito buvo gerokai nutolę, sena- 
sis pionierius Vodička šūktelėjo Šveikui: 

— Tu jau ten pasirūpink, kad turėtum kuo mane palinksminti, kai ateisiu! 

O Šveikas į tai suriko: 

— Tai būtinai po karo ateik! 

Nuėjo dar toliau vienas nuo kito, ir staiga iš už antros barakų eilės kam- 
po pasigirdo Vodičkos balsas: 

— Šveikai! Šveikai! O kokį „Taurėje“ alų duoda? 

Kaip aidas atsiliepė Šveikas: 

— Didžiapopovickinį! 

— O aš maniau, kad smichovkinį! - šaukė iš tolo pionierius Vodička. 

— Yra ten ir merginų! - šaukė Šveikas. 

— Tai, vadinasi, po karo šeštą valandą vakaro! - rėkė iš tolumos Vodička. 

— Verčiau ateik pusę septintos, mat aš kartais galiu kur užtrukti! - at- 
sakė Šveikas. 

Paskui jau visai iš kažin kur atplaukė Vodičkos balsas: 

— O šeštą negalėsi ateiti? 

— Gerai, ateisiu šeštą! - išgirdo Vodička nutolusio draugo atsakymą. 

Taip išsiskyrė šaunusis kareivis Šveikas su senuoju pionierium Vodička. 


Wenn die Leute auseinander gehen, 
da sagen sie: „Auf Wiedersehen!'* 


5 
IŠ MOSTO PRIE LEITOS Į SOKALĄ 
Įšėlęs vyresnysis leitenantas Lukašas lakstė po vienuoliktosios žygio kuo- 


pos raštinę. Šitam tamsiam daržinės užkampy, nuo koridoriaus atitvertame 
vien lentomis, ir įsikūrė kuopa. Raštinėje buvo dvi kėdės, stalas, butelis 


* Kai skirtis reikia, „Iki pasimatant!“ širdingai girdim draugus sakant (vok J. 

žibalo ir gultas. Priešais Lukašą stovėjo vyresnysis raštininkas Vanekas, ku- 
ris šiose patalpose sudarinėjo kareivių algų žiniaraščius, darė kareivių virtu- 
vės ataskaitas, - žodžiu, buvo visos kuopos finansų ministras. Jis čia praleis- 
davo visą dieną, čia pat ir miegodavo. Prie durų stovėjo storas pėstininkas, 
visas barzdotas kaip Krakonošas“. Tai buvo Balounas, naujasis leitenanto 
pasiuntinys, prieš karą tarnavęs kažkur apie Česky Krumlovą malūnininku. 

— Nėra ką sakyti, gerą suradote man pasiuntinį, —- kreipėsi leitenantas 
Lukašas į vyresnijį raštininką, - nuolankiai jums dėkoju už toki malonumą. 
Pirmąją dieną pasiunčiau jį į karininkų virtuvę pietų, 0 jis, eidamas namo, 
pusę valgio surijo. 

— Atleiskit, aš juos išliejau, - pareiškė storulis milžinas. 

— Gerai, sakykim, kad išliejai. Išlieti galima sriubą arba padažą, bet ne 
Frankfurto kepsnį. Juk to kepsnio man atnešei tik tokį kąsnelį, kad jį gali- 
ma po panage paslėpti. Na, o kur padėjai obuolių vyniotinį? 

— Aš... 

— Nemeluok. Tu jį suėdei! 

Paskutinius žodžius leitenantas Lukašas ištarė taip griežtai Ir taip ener- 
gingai, kad Balounas nejučiomis pasitraukė per du žingsnius. 

- Aš pasiteiravau šiandien virtuvėje, kas mums patiekta pietums. Buvo 
sriuba su kepenų frikadeliais. Kur dėjai frikadelius? Iškabinai benešdamas, 
čia aišku kaip dieną. Be to, dar buvo virtas kumpis su agurkais. Kur jis 
dingo? Taip pat surijai. Du gabalai Frankfurto kepsnio, o man parnešei tik 
pusę gabaliuko, na? Du gabalai obuolių vyniotinio! Kur dėjai? Prisirijai, 
šlykšti, purvina kiaule. Sakyk, kur dėjai obuolių vyniotinį? Gal ir jis tau 
purvan iškrito? Na, bjaurybe! Ar gali man parodyti tą vietą, kur tas gabalas 
guli purve? O gal, kaip tyčia, atbėgo šuo, rado tą gabalą ir nusinešė? Ak, tu, 
pone Dieve, aš taip suknežinsiu tau snukį, kad išsipūs kaip kiaulinė rėčka! 
Šita nusususi kiaulė dar drįsta man meluoti! Žinai, kas tave matė? Vyresny- 
sis raštininkas Vanekas. Jis atėjo pas mane ir sako: „Drįstu pranešti, ponas 
vyresnysis leitenante, kad jūsų pasiuntinys Balounas pietus ryja". Žiūriu 
pro langą, o jis kemša sau, lyg visą savaitę būtų burnoj nieko neturėjęs. 
Klausykit, raštininke, nejaugi negalėjote surasti man nieko kito, tik šitą 
galviją? 

— Drįstu pranešti, ponas vyresnysis leitenante, kad Balounas iš visos 
mūsų žygio kuopos man pasirodė tinkamiausias žmogus. Tai toks baslys, 
kad negalėjo įsiminti nė vieno šautuvo pratimo; duok jam į rankas šautuvą, 
dar kokių bėdų pridarys. Per paskutinį mokomąjį šaudymą tuščiais šovi- 
niais, kad kiek, būtų peršovęs savo kaimynui akį. Maniau, kad jis bent jau 
šitai tarnybai tiks. 

— Suryk tu man savo karininko pietus! - tarė Lukašas. - Lyg jam neuž- 
tektų savojo davinio. Na, dabar jau turbūt tu nealkanas? 

— Drįstu pranešti, ponas vyresnysis leitenante, kad aš visada esu alka- 
nas. Jei kam nors atlieka duonos, aš tuojau išsimainau ją į papirosus ir vis 
man mažai. Toks jau esu apsigimęs. Viliuos kartais: na, dabar jau būsiu 
sotus, bet kur tau! Po valandėlės pilvas ima urgzti kaip ir prieš valgį ir, 
žiūrėk, kad jis vėl dvylika muša! Kartais manau, kad jau tikrai užteks, kad 
jau daugiau man nebelįs, bet kur tau! Kai tik pamatau, kad kas nors valgo, 
arba užuodžiu kokį nors kvapą, - iš karto pilvas kaip šluota iššluotas. Vėl 
skilvis ima savo teises reikšti. Tada įmanydamas vinis ryčiau! Drįstu pra- 
nešti, ponas vyresnysis leitenante, kad jau ne kartą esu prašęs: ar negalė- 
čiau gauti dvigubo davinio? Dėl šito dalyko Budejovicuose aš kreipiausi į 
pulko gydytoją, o tas vietoj dvigubo davinio paguldė mane porai dienų į 
ligoninę ir paskyrė man per dieną tik puodelį gryno sultinio. „Aš, - sako, - 
tau parodysiu, sukčiau, ką reiškia būti alkanam. Ateik tu čia man dar kartą, 
tai išeisi kaip skiedrelė!" Aš jokiu būdu, ponas vyresnysis leitenante, nega- 

liu žiūrėti į gardžius valgius, bet ir prasti man kelia tokį apetitą, kad seilės 
varva. Drįstu nuolankiausiai jus, ponas vyresnysis leitenante, prašyti pa- 
tvarkyti, kad man duotų dvigubą davinį. Jeigu jau mėsos nebūtų, tai tegul 
duoda bent bulvių frikadelių, truputį padažo, juk šitų dalykų visuomet lieka... 

— Užteks, pakankamai prisiklausiau tavo įžūlumo, Balounai! - atsakė 
leitenantas Lukašas. - Ar esate matęs jūs, vyresnysis raštininke, kada nors 
akiplėšiškesnį kareivį kaip šitas griova? Surijo mano pietus ir dar nori, kad 
jam dvigubą davinį duotų. Na, palauk, Balounai, aš tau gerą davinį paskirsiu! 

— Raštininke,- kreipėsi jis į Vaneką, —- nuveskite jį pas kapralą Veiden- 
hoferį, tegul jis jį vakare, kai dalys guliašą, pririša kiek galima tvirčiau kie- 
me palei virtuvę. Tegul pririša kiek įmanoma aukščiau, kad jis galėtų stovėti 
tik ant galų pirštų ir stovėdamas matytų katile verdantį guliašą. Ir tegu su- 
tvarko taip, kad šitas bjaurybė būtų pririštas tuo metu, kai bus dalijamas 
guliašas, tegu jam seilės varva kaip alkanai kalei, besisukinėjančiai apie dešrų 
parduotuvę. Pasakykit virėjui, tegul jo davinį paskiria kam kitam. 

— Klausau, ponas vyresnysis leitenante. Einam, Balounai! 

Jiems beišeinant, leitenantas sulaikė abudu tarpdury ir, tiesiai žiūrėda- 
mas persigandusiam Balounui į veidą, pergalingai sušuko: 

— Na ką, Balounai? Gavai, kas priklauso! Gero apetito! O jei man dar 
kartą iškrėsi tokią išdaigą, aš tave be niekur nieko nusiųsiu į karo lauko 
teismą! 

Kai Vanekas grįžo ir pranešė, kad Balounas jau pririštas, leitenantas 
Lukašas tarė: 

— Jūs mane, Vanekai, pažįstate, aš nemėgstu tokių dalykų, bet kitaip 
pasielgti negalėjau. Pirmiausia, jūs žinote, kad kai iš šunio atimi kaulą, jis 
urzgia. Aš nenoriu, kad greta manęs gyventų niekšas. Antra, tas pririšimas 
turės milžinišką moralinę ir psichologinę reikšmę visai komandai. Paskuti- 
niu metu vyrukai, tik pakliuvę į žygio batalioną, jau žino, kad ryt arba poryt 
bus išsiųsti į pozicijas, todėl daro, kas tik jiems į galvas ateina. 

Leitenantas Lukašas atrodė labai nusikamavęs ir tebekalbėjo tyliai: 

— Užvakar per naktinius manevrus, kaip žinot, mes turėjome pulti mo- 
komąją savanorių komandą už cukraus fabriko. Mano vadovaujamas pir- 
masis būrys, ėjęs plentu avangarde dar šiaip taip paisė tylos, bet antrasis, 
kuris turėjo eiti kairėn ir palei cukraus fabriką išstatyti patrulius, elgėsi taip, 
lyg būtų grįžęs iš kokių užmiesčio vaikštynių. Dainavo ir daužė kojomis, jog 
net stovykloje buvo girdėti. Be to, dešiniajame sparne ištirti vietovės palei 
mišką ėjo trečiasis būrys; jį nuo mūsų skyrė daugiau kaip dešimties minučių 

kelias, o vis dėlto buvo aiškiai matyti, kad šitie niekšai rūko: visur tamsoje 
žiburėliai. O ketvirtasis būrys turėjo būti ariergarde, ir, velniai žino, kaip 
čia atsitiko, kad jis staiga atsidūrė priešais mūsų avangardą, todėl buvo pa- 
laikytas priešu, ir aš pats turėjau atsitraukti nuo mūsų pačių ariergardo, 
kuris mane puolė. Tai buvo vienuoliktoji žygio kuopa, pavesta man. Ką aš 
su tokia komanda galiu padaryti? Kaip jie elgsis per tikrą mūšį? 

Tai sakydamas leitenantas Lukašas rankas buvo sudėjęs kaip maldai, jo 
veidas atrodė kaip kankinio, o nosies galas ištįsęs. 

— Į tai, ponas vyresnysis leitenante, nekreipkite dėmesio, — mėgino jį 
nuraminti raštininkas Vanekas, - nesukit dėl to galvos. Aš jau esu štai buvęs 
trijose žygio kuopose, ir jos visos buvo sutriuškintos, o mus vėl siųsdavo 
formuotis. Visos šitos žygio kuopos viena už kitą buvo blogesnės ir nė kiek 
ne geresnės už jūsiškę, ponas leitenante. Blogiausia buvo devintoji. Ta drauge 
į nelaisvę nusitempė visus puskarininkius ir kuopos vadą. Aš tik vienas išli- 
kau, nes buvau išvykęs į pulko gurguolę romo bei vyno, ir visa tai atsitiko be 
manęs. 

O ar žinote, ponas leitenante, kad per tuos paskutinius naktinius ma- 
nevrus, apie kuriuos jūs ką tik teikėtės papasakoti, savanorių komanda, ku- 
ri turėjo apeiti mūsų žygio kuopą, pasiklydo ir atsidūrė prie Neziderio ežero? 

Žygiuoja sau vis tolyn ir tolyn ligi pat ryto, o žvalgų patruliai tiesiog su- 
lindo į pelkę. O vedė ją pats ponas kapitonas Sagneris. Turbūt jie būtų 
nuėję ligi pat Šopronės, tik visa laimė, kad prašvito! - konfidencialiu balsu 
toliau pasakojo vyresnysis raštininkas, kuriam labai patiko tokie nuotykiai. 
Jis nė vieno tokio malonumo neišleisdavo iš savo akių. 

— O ar žinote, ponas leitenante, - varė jis toliau, draugiškai mirkčioda- 
mas Lukašui, - kad ponas kapitonas Sagneris bus paskirtas mūsų žygio ba- 
taliono vadu? Iš karto, - kaip apie tai pasakojo štabo viršila Hegneris, - visi 
manė, kad vadu būsite paskirtas jūs, kaip vyriausias iš mūsų karininkų, o 
paskui brigada neva gavusi įsakymą iš divizijos, kad esąs paskirtas ponas 
kapitonas Sagneris. 

Leitenantas Lukašas prikando lūpą ir užsirūkė papirosą. Apie visa tai jis 
jau žinojo ir buvo įsitikinęs, kad su juo elgiamasi neteisingai. Kapitonas Sag- 
nenis jau porą kartų aplenkė jį rangu, tačiau raštininkui jis tiek tepasakė: 

— Kapitonas Sagneris čia niekuo dėtas... 

— Nelabai tai man patinka, - intymiai tarstelėjo vyresnysis raštininkas. — 
Pasakojo man viršila Hegneris, kad ponui kapitonui Sagneriui karo pradžioje 
kažkur Serbijoj šovė į galvą pasižymėti. Kulkosvaidžiams tratant, grūdęs jis 
savo bataliono kuopas vieną po kitos tiesiog į serbų pozicijas, nors tai buvo 
visiškai pragaištinga, pėstininkai iš viso neturėję ten ką veikti, nes serbus 
nuo tų uolų galėjusi nulaipinti vien artilerija. Iš viso bataliono likę tik aštuo- 
niasdešimt Žmonių; pačiam kapitonui ponui Sagneriui buvo sužeista ranka, 
paskui ligoninėje jis užsikrėtęs dar dizenterija ir tik po to pakliuvęs pas mus 
į Budejovicus; o vakar, vakarieniaujant karininkų klube, gyręsis svajojąs 
apie frontą ir pasiryžęs verčiau netekti viso bataliono, bet pasižymėsiąs ir 
laimėsiąs signum laudis. Serbų fronte jį ištikusi negarbė, bet dabar jisai ar- 
ba padėsiąs galvą drauge su visu žygio batalionu, arba būsiąs pakeltas į 
papulkininkius, bet žygio batalionui būsią riesta. Aš manau, ponas leite- 
nante, kad toks pavojus tikrai gresia. Neseniai viršila Hegneris pasakojo, 
kad jūs labai nesutariąs su ponu kapitonu Sagneriu ir kad mūšyje į pavojin- 
giausias vietas jis pirmiausia pasiųsiąs mūsų vienuoliktąją kuopą. 

Vyresnysis raštininkas atsiduso: 

— Man rodosi, kad tokiame kare kaip šitas, kur tiek daug kariuomenės ir 
kur taip nusitęsusi fronto linija, pasisekimo greičiau galima sulaukti gerai 
manevruojant, negu žūtbūt atakuojant. Aš tai mačiau prie Duklo, kai bu- 
vau dešimtojoj žygio kuopoj. Tada viskas išėjo labai sklandžiai, buvo duota 
komanda „nešaudyti!“ — mes nešaudėme, o laukėme, ko! rusai prie mūsų 

priartės. Mes jau būtume paėmę juos nelaisvėn be jokio šūvio, tiktai tada 
netoli mūsų kairiajame sparne stovėję idiotai apsauginiai taip išsigando at- 
einančių rusų, jog ėmė leistis nuo kalno sniegu, tiesiog kaip čiuožykloj; na, 
tada mes gavome įsakymą, kuriame buvo nurodyta, kad rusai pralaužę kairįjį 
sparną ir kad mes turime trauktis į brigados štabą. Aš tuo tarpu kaip tik 
buvau prisilakęs ten, brigados štabe: mat atnešiau pasirašyti kuopos maisto 
tiekimo knygą, kadangi niekur negalėjau surasti pulko gurguolės. Ir tuo 
laiku į brigados štabą kaip tik ėmė rinktis atbėgę pavieniai kareiviai iš dešim- 
tosios Žygio kuopos. Iki vakaro jų susirinko šimtas dvidešimt, o kiti, kaip 
pasakojo, atsitraukdami paklydę ir sniegu tiesiog nusileidę rusams į nagus, 
visiškai kaip toboganu nučiuožę. Ten tai prisibaiminome, ponas leitenante, 
nes rusų pozicijos Karpatuose buvo ir viršuj, ir apačioj. O paskui, ponas 
leitenante, ponas kapitonas Sagneris... 

- Atstokit nuo manęs su tuo ponu kapitonu Sagneriu! - tarė leitenantas 
Lukašas.- Visa tai pats puikiai Žinau. Ir nemanykit, meldžiamasis, kad, pra- 
sidėjus kokiam nors puolimui ar kautynėms, jūs vėl netikėtai atsidursite 
kur nors gurguolėje ir rūpinsitės romu bei vynu. Aš esu įspėtas, kad jūs 
baisus girtuoklis, ir, pažiūrėjęs į jūsų raudoną nosį, iš karto pamatai, kas jūs 
per vienas. 

— Tai vis iš Karpatų, ponas vyresnysis leitenante. Tenai norom nenorom 
reikėjo taip daryti: pietus mums atnešdavo į kalną atšalusius, mūsų apkasai 
skendo sniege, ugnies kurti nebuvo galima, ir mus vien romas palaikydavo. 
Ir jei ne aš, tai ir su mumis būtų atsitikę tas pat kaip ir su kitomis žygio 
kuopomis, kur nebuvo romo. Ten žmonės sušalo. Todėl visiems mūsiškiams 
nuo romo nosys buvo raudonos, bet dėl to atsirado kitas nepatogumas, mat 
iš bataliono atėjo įsakymas žvalgybon siųsti tuos, kurių nosys raudonos. 

— Dabar žiema jau praėjo, - reikšmingai tarė leitenantas. 

— Romas, ponas leitenante, fronte visais metų laikais yra nepamaino- 
mas, lygiai kaip ir vynas. Jis, taip sakant, suteikia žvalumo. Už pusę katiliu- 
ko vyno ir ketvirtį litro romo kareivis eis kautis su kuo tik norite... Koks ten 
žioplys vėl beldžiasi į duris, argi negali perskaityti užrašo: „Nicht klopfen"". 

— Herein!** 

Leitenantas Lukašas pasisuko krėsle ir pamatė, kad durys pamažu ir 
tyliai veriasi. Ir taip pat tyliai į vienuoliktosios žygio kuopos raštinę įėjo 


* „Nesibelsti!“ (Vok.) 
** Prašom! (Vok.) 

šaunusis kareivis Šveikas, atiduodamas pagarbą dar tarpdury; jis tikriausiai 
atidavinėjo pagarbą jau belsdamasis į duris ir skaitydamas užrašą „Nicht 
klopfen". 

Šveikas laikė ranką prie kepurės snapelio. Tai visiškai derinosi su be 
galo patenkinta, nerūpestinga jo veido išraiška. Jis buvo panašus į graikų 
piktadarių dievą, apvilktą kuklia austrų pėstininko uniforma. 

Vyresnysis leitenantas Lukašas, išvydęs tą myluojantį šauniojo kareivio 
Šveiko žvilgsnį, nejučiomis valandėlei užsimerkė. Be abejo, su tokiu pat 
meilumu žvelgė palaidūnas prarastasis ir vėl sugrąžintasis sūnus į savo tėvą, 
kai šis jo garbei čirškino ant iešmo pasmeigtą aviną. 

— Drįstu pranešti, ponas vyresnysis leitenante, kad aš vėl čia, - prabilo 
tarpdury Šveikas su tokiu nevaržomu laisvumu, kad leitenantas Lukašas iš 
karto atsigodo. 

Nuo tos akimirkos, kai pulkininkas Šrioderis pareiškė, kad vėl jam ant 
sprando užkars Šveiką, leitenantas Lukašas savo mintyse kasdien atidėliojo 
pasimatymą. Kiekvieną rytą jis sakydavo sau: „Šiandien jis nepasirodys, ma- 
tyt, dar ko nors yra pridirbęs, ir jį dar palaikys tenai". 

Visas šitas viltis Šveikas išblaškė taip meiliai ir paprastai atsirasda- 
mas čia. 

Šveikas iš pradžių žvilgtelėjo į vyresnįjį raštininką Vaneką. Su malonia 
šypsena Šveikas išsiėmė iš milinės kišenės raštus ir padavė jam. 

— Drįstu pranešti, ponas vyresnysis raštininke, kad šituos raštus, kuriuos 
man išdavė pulko kanceliarijoj, privalau atiduoti jums. Tai dėl mano algos 
ir įtraukimo į maitinimo sąrašus. 

Vienuoliktosios žygio kuopos raštinėje Šveikas laikėsi taip laisvai ir fa- 
miliariai, tartum su Vaneku jiedu būtų buvę geriausi bičiuliai, o raštininkas 
į tai reagavo visai paprastai: 

— Padėkit juos ant stalo. 

— Būkit malonus, raštininke, palikite mudu su Šveiku vienus, - tarė atsi- 
dusdamas leitenantas Lukašas. 

Vanekas išėjo, bet pasiliko prie durų pasiklausyti, apie ką jiedu kalbėsis. 

Iš pradžių jis negirdėjo nieko, nes Šveikas ir leitenantas Lukašas tylomis 
ilgai žiūrėjo vienas į kitą. Lukašas žiūrėjo į Šveiką, tartum norėdamas jį 
užhipnotizuoti nelyginant gaidukas, stovįs priešais vištytę ir besiruošiąs ant 
jos šoktelti. 

Šveikas kaip visada žiūrėjo savo šiltu švelniu žvilgsniu į leitenantą, lyg 
būtų norėjęs pasakyti jam: „Ir vėl mudu drauge, mano širdele. tai dabar jau 
niekas mudviejų neperskirs, balandėli tu mano". 

Leitenantas vis tebetylėjo, o Šveiko akys jam kalbėjo su švelniu liūde- 
siu: „Tai sakyk ką nors, tu mano aukse, tark bent žodelį!“ 

Leitenantas Lukašas šitą kankinamą tylą nutraukė šiais žodžiais, at- 
miešdamas juos geroka porcija ironijos: 

— Sveikas gyvas, Šveikai! Dėkoju už aplankymą. Galų gale jūs jau čia. 
ilgai lauktas svety! 

Bet jis vis dėlto neišsilaikė ir visą pyktį, susikaupusį jamc pastarosiomis 
dienomis, išgiežė, trenkdamas kumščiu į stalą. Rašalinė pašoko ir suliejo 
rašalu algų žiniaraštį. Vienu metu su rašaline pašoko ir leitenantas Lukašas 
ir, pribėgęs prie Šveiko, suriko: 

— Galvijas! 

Jis ėmė blaškytis po siaurą raštinę ir, prabėgdamas pro Šveiką, kiekvie- 
ną kartą vis nusispjaudavo. 

- Drįstu pranešti, ponas leitenante,- tarė Šveikas, o leitenantas Lukašas 
tuo tarpu nesiliovė lakstęs po raštinę ir nirtulingai svaidęs kampan sumai- 
gytus popieriaus lapus, kuriuos vis ėmė nuo stalo. - Laišką aš atidaviau 
visiškai tvarkingai. Laimė, kad namuose man pavyko rasti pačią ponią 
Kakoniovą, ir galiu pasakyti, kad tai gana graži moteris; tiesa, aš ją mačiau 
vien verkiančią... 

Leitenantas Lukašas atsisėdo ant raštininko gulto ir kimiu balsu ištarė: 

— Kada gi viskam bus galas! 

Bet Šveikas apsimetė nenugirdęs ir kalbėjo uoliau: 

— Paskui ten man atsitiko mažas nemalonumas, bet visą kaltę prisiėmiau 
aš. Jie nepatikėjo, kad aš susirašinėjąs su šita ponia, todėl, norėdamas užtrinti 
visus pėdsakus, palaikiau būsiant išmintingiausia per kvotą laišką praryti. 
Paskui dėl visiško atsitiktinumo - kitaip šito jokiu būdu negalima paaiškin- 
ti! — aš įsivėliau į nedideles tąsynes, bet išsisukau. Buvo pripažinta, kad aš 
nekaltas, mane pasiuntė pas pulkininką, ir divizijos teismas tardymą nu- 
traukė. Pulko kanceliarijoj mane sutrukdė tiktai kokias porą minučių, kol 
atėjo pulkininkas, kuris mane truputį išbarė ir pasakė, kad nieko nelaukda- 
mas turiu vykti pas jus, ponas vyresnysis leitenante, su raportu apie tai, kad 
esu paskirtas jūsų ryšininku. Be to, ponas pulkininkas man įsakė jums pra- 
nešti, kad tučtuojau vyktumėt pas jį žygio kuopos reikalais. Nuo to laiko jau 
praėjo daugiau kaip pusvalandis, bet juk ponas pulkininkas nežinojo, kad 
mane nutemps į pulko kanceliariją ir kad aš ten prabūsiu daugiau kaip ket- 
virtį valandos. O tai atsitiko todėl, kad už tą visą laiką man buvo sulaikę 
algą, kurią turėjo dabar išmokėti ne kuopoje, bet pulke, kadangi aš buvau 
laikomas pulko areštantu. Ten viską taip sumaišė ir supainiojo, kad galą 
Žmogus gali gauti... 

Išgirdęs, kad jau prieš pusę valandos jis turėjo būti pas pulkininką Šrio- 
derį, leitenantas Lukašas pašoko, ėmė skubiai rengtis ir tarė: 

— Ir vėl, Šveikai, man pasitarnavote! 

Tai leitenantas pasakė tokiu liūdnu, beviltiško nusiminimo kupinu bal- 
su, kad Šveikas pamėgino jį, bombos smarkumu iššokusį pro duris, drau- 
giškai nuraminti, iš paskos sušukdamas: 

— Nieko, ponas pulkininkas palauks, vis tiek be jūsų jam nėr kas daryti! 

Leitenantui išėjus, po valandėlės į raštinę įėjo vyresnysis raštininkas 
Vanekas. 

Šveikas sėdėjo kėdėje ir kurstė mažą geležinę krosnelę anglimis, mėty- 
damas jų gabalus į ugnį pro atviras dureles. Krosnelė rūko ir dvokė, o Švei- 
kas vis tebežaidė visai nesidomėdamas Vaneku, kuris sustojęs kelias minu- 
tes stebėjo Šveiką, pagaliau neiškentęs užtrenkė koja krosnies duris ir liepė 
Šveikui nešdintis. 

— Ponas vyresnysis raštininke, — oriai tarė Šveikas.- leiskite jums pa- 
reikšti, kad jūsų įsakymo nešdintis nei iš čia, nei iš stovyklos, ir labiausiai 
norėdamas, įvykdyti negaliu, nes turiu vykdyti aukštesnės instancijos įsaky- 

mą. Juk aš čia esu štabo ryšininkas, - išdidžiai pridūrė Šveikas. - Ponas 
pulkininkas Šrioderis pats mane paskyrė į vienuoliktąją žygio kuopą pas 
poną vyresnįjį leitenantą Lukašą. Anksčiau buvau jo pasiuntinys, o dabar 
dėl savo įgimto inteligentiškumo esu pakeltas į štabo ryšininkus. Mudu su 
ponu vyresniuoju leitenantu jau seni pažįstami. O kuo jūs, ponas vyresnysis 
raštininke, vertėtės taikos metu? 

Tas šauniojo kareivio Šveiko familiarus kaimyniškas tonas taip pakirto 
pulko raštininko Vaneko drąsą, kad jis, pamiršęs savo rangą, kuriuo labai 
mėgdavo pasirodyti prieš paprastus kareivius, atsakė, lyg būtų buvęs Švei- 
kui pavaldus: 

— Tarnavau Kralupo vaistinėje pardavėju. Mano pavardė Vanekas. 

— Aš taip pat esu mokęsis vaistininko specialybės Prahoje, - atsakė Švei- 
kas, - pas tokį poną Kokošką Perštine. Jis buvo baisus keistuolis, ir kai 
vieną kartą, kažkaip apsirikęs, aš padegiau statinę su benzinu ir viskas su- 
pleškėjo, jis mane išvijo, daugiau niekur negalėjau gauti darbo, ir dėl šitos 
kvailos statinės su benzinu man nepavyko baigti mokslo. Ar jums yra tekę 
ruošti vaistažoles karvėms? 

Vanekas papurtė galvą. 

— Mes karves gydydavome šventintais paveikslėliais. Mat mūsų šeimi- 
ninkas ponas Kokoška buvo nepaprastai pamaldus ir kartą beskaitydamas 
patyrė, kad šventasis Pelegrinas gydąs galvijus nuo išpūtimo. Ir jis Smicho- 
vo spaustuvėje užsakė šventojo Pelegrino paveikslėlių, nunešė juos į Emau- 
so vienuolyną ir ten už du šimtus guldenų juos pašventino; paskui mes juos 
dėdavome į vokelius su vaistažolėmis karvėms. Karvei šitas gydomąsias žole- 
les duodavo supylę į šiltą vandenį ir girdydavo ją iš geldelės. Drauge galvi- 
jui buvo kalbama maža maldelė į šventąjį Pelegriną; šitą maldelę buvo pa- 
rašęs ponas Tauchenas, mūsų pardavėjas. Mat kai tie šventojo Pelegrino 
paveiksliukai buvo atspausdinti, kitoje pusėje reikėjo kokios nors maldelės. 
Ir štai vakare mūsų senis Kokoška pasišaukė poną Taucheną ir pasakė jam, 
kad iki kito ryto sukurtų kokią nors maldelę mūsų paveiksliukams ir vais- 
tažolėms ir kad dešimtą ryto, kai ateis į krautuvę, viskas jau būtų paruošta, 
nes reikės pasiųsti į spaustuvę: karvės jau seniai laukiančios šitos maldelės. 
Viena iš dviejų: jei gerai sukursiąs - gausiąs guldeną alupinigių, jei ne - po 
keturiolikos dienų būsiąs atleistas iš darbo. Ponas Tauchenas visą naktį pra- 
kaitavo, o rytą neišsimiegojęs atėjo atidaryti parduotuvės ir dar nieko ne- 
buvo parašęs. Maža to, jis net pamiršo, kaip vadinasi šitų vaistažolių šven- 
tasis. Iš tos bėdos jį išgelbėjo mūsų tarnas Ferdinandas. Tas buvo visų galų 
meistras. Kai mes ant aukšto džiovindavome ramunėles, tai jis, būdavo, 
lenda prie mūsų, išsiauna basas ir trypia tas ramunėles. Jis mums sakydavo, 
kad nuo to kojos nustojančios prakaituoti. Mokėjo jis gaudyti karvelius ant 
aukšto, mokėjo atsidaryti kontorėlę su pinigais ir mokydavo mus visokiau- 
sių machinacijų su prekėmis, - ir aš, vaikėzas, turėjau namuose tokią vais- 
tinę, su kuria negalėjo lygintis nė „Gailestingieji““? (aš ją iš parduotuvės į 
namus suvilkau). Tai va šitas Ferdinandas ir išgelbėjo iš bėdos poną Tau- 
cheną. „Leiskit, - sako, - dirstelti". Ponas Tauchenas tučtuojau pasiuntė 
mane parnešti jam alaus. Nesuspėjau dar aš alaus parnešti, o mūsų tarnas 
Ferdinandas buvo jau perpus tą darbą atlikęs ir mums perskaitė: 


Plaukia iš dangaus paguoda, 
Jau nutilo brazdesys. 

Nes Kokoška jau parduoda 
Stebuklingąsias šaknis. 

O išgydo tos šaknelės 
(Vienas guldenas - maišelis!) 
Karves nuo visų ligų! 

Ir be jokių daktarų. 

Paskui, kai išgėrė alaus ir kaip reikiant palaižė karčiųjų lašų (su spiritu), 
viskas ėmė eiti kaip sviestu patepta ir akimirksniu buvo baigta: 


Pelegrinas šventasis tą šaknį atrado, 
Ir garbint už šitai visi jį suskato: 
Valstiečiai ir karvės tavy viltį randa, 
Saugok ir ginki tu menką mūs bandą! 


Paskui, atsiradus ponui Kokoškai, ponas Tauchenas su juo nuėjo į kon- 
torėlę, o išėjęs iš ten parodė mums du auksinius, o ne vieną, kaip buvo jam 
pažadėta. Ir jis norėjo pasidalyti juos pusiau su ponu Ferdinandu. Tačiau, 
kai tik tarnas Ferdinandas pamatė tuos du auksinius, jį bemat apėmė 
gobšumas. „Arba viskas, arba nieko", - tarė jis. Na, tada ponas Tauchenas 
nedavė jam nieko ir tuos du auksinius pasiliko sau. Paskui nusivedė jis ma- 
ne į parduotuvę, rėžė į sprandą ir pasakė, kad aš gausiąs tokių smūgių šim- 
tą, jei kada nors išdrįsiąs prasižioti, kad ne jis maldelę sukūręs; o jeigu Fer- 
dinandas eitų skųstis mūsų šeimininkui, aš turįs sakyti, kad tarnas Ferdi- 
nandas melagis. Turėjau tai prisiekti prieš butelį su acto esencija. Na, o 
mūsų tarnas Ferdinandas pradėjo kerštauti už tas karvių vaistažoles. 
Maišydavome mes tas žoleles ant aukšto didelėse dėžėse, o jis, kur tik radęs, 
sušluodavo peliamėšlius ir įmaišydavo į šitas vaistažoles. Be to, rinkdavo 
gatvėje arklių mėšlą, džiovindavo jį namie, vaistažolių grūstuvėlyje sutrin- 
davo ir taip pat suberdavo į galvijų vaistažoles su šventojo Pelegrino pa- 
veikslu. Ir šito jam neužteko. Į tas dėžes jis šlapindavosi, tuštindavosi, o 
paskui viską sumaišydavo. Būdavo panašu į sėlenų košę... 

Suskambėjo telefonas. Vyresnysis raštininkas pribėgo ir pasišlykštėda- 
mas numetė ragelį: 

— Reikia eiti į pulko kanceliariją. Taip staiga. Čia man kažkas nepatinka! 

Šveikas vėl likosi vienas. 

Po valandėlės vėl telefonas. 

Šveikas pradėjo kalbėtis telefonu: 

— Vanekas?.. Jis išėjo į pulko kanceliariją. Kas prie telefono?.. Vienuo- 
liktosios žygio kuopos ryšininkas. Sveikinu, kolega. Mano pavardė?.. Švei- 
kas. O tavo? Braunas! Ar tai ne tavo giminaitis Braunas Kranto gatvėje 
Karline - kepurininkas. Ne? Nepažįsti tokio... Aš taip pat jo nepažįstu. Vieną 
kartą tramvajum važiavau pro šalį, ir jo iškaba krito man į akis. Kokios 

naujienėlės?.. Aš nieko nežinau. Kada važiuojam? Aš dar su niekuo apie 
išvažiavimą nesu kalbėjęs. O kur mes turime važiuoti? 

— Tai kvailys! Su kuopa į frontą! 

— Apie tai aš dar nieko nesu girdėjęs. 

— Nėr ką sakyti - geras ryšininkas! O ką tavo leitenantas? 

— Ne leitenantas, o vyresnysis leitenantas. 

— Tai vis tiek. Tavo vyresnysis leitenantas nuėjo pas pulkininką į pasi- 
tarimą? 

— Jis jį ten pašaukė. 

— Na tai matai: mūsiškis irgi tenai nuėjo, ir tryliktosios kuopos vadas 
taip pat. Aš ką tik kalbėjausi su jų ryšininku telefonu. Man kažkodėl šitas 
skubumas nepatinka! 

— O ar nežinai, kad muzikantų komanda kraustosi? 

— Aš nieko nežinau. 

— Nekvailiok! Girdėjau, kad jūsų vyresnysis raštininkas jau gavęs važta- 
raštį. Juk tiesa? Kiek jūsų komandoje žmonių? 

— Nežinau. 

— Ech, tu avies galva, negi aš tave suėsiu, ar ką? (Buvo girdėti, kaip 
kalbantysis telefonu kreipėsi į kažką netoliese: „Frantai, imk antrą ragelį, 
pamatysi, koks vienuoliktosios kuopos ryšininkas kvailas".) - Alio! Miegi 
tu ten, ar kas? Tai atsakyk, jei tave kolega klausia. Tai, vadinasi, tu dar nie- 
ko nežinai. Neslėpk. Argi pulko raštininkas nesakė, kad jums duos konser- 
vų? Tu su juo apie tokius dalykus nekalbi? Tai žioplys! Argi tai tau neįdo- 
mu? (Girdėti juokiantis.) Ką, ar gal plytgalys nuo stogo tau į galvą pataikė! 
Na, o jei ką nors sužinosi, paskambink mums į dvyliktąją žygio kuopą, tu 
brangusis kvailiuk! Iš kur tu? 

— Iš Prahos. 

- Iš ten turėtum būti kiek protingesnis... Ir dar štai kas. Ar seniai išėjo į 
kanceliariją jūsų vyresnysis raštininkas? 

— Jį ką tik pašaukė. 

- Šit kaip. O anksčiau negalėjai man to pasakyti? Mūsų irgi ką tik išėjo. 
Kažką jie ten dirba. Su gurguole dar nekalbėjai? 

— Ne. 

— Viešpatie Jėzau Kristau! O dar sakaisi esąs iš Prahos. Tu visai niekuo 
nesirūpini. Kur tu visą dieną valkiojies? 

— Aš tik prieš valandą atėjau iš divizijos teismo. 

— Tai visai kita daina, drauguži! Tučtuojau atbėgsiu tavęs pasižiūrėti! 
Atskambink porą kartų. 

Šveikas buvo beužsirūkąs pypkę, bet vėl suskambo telefonas. „Ak, kad 
jūs prasmegtumėt su tuo savo telefonu, - pamanė Šveikas, - didelis čia man 
smagumas su jumis terliotis!" 

Telefonas vis nepermaldaujamai tebeskambėjo, ir pagaliau Šveiko kan- 
trybė trūko. Jis paėmė telefono ragelį ir subliovė: 

- Alio! Kas kalba? Čia vienuoliktosios žygio kuopos ryšininkas Šveikas! 

Iš atsakymo Šveikas pažino savo leitenanto Lukašo balsą: 

— Ką jūs ten veikiate? Kur Vanekas? Tučtuojau pašaukit prie telefono 
Vaneką. 

— Drįstu pareikšti, ponas vyresnysis leitenante, kad telefonas ką tik da- 
bar suskambo. 

- Paklausykit, Šveikai, aš neturiu laiko su jumis kvailioti! Telefono po- 
kalbiai karo metu jums ne pliurpalai, kur kas nors kviečia pietų. Pokalbis 
turi būti aiškus ir trumpas. Kalbantis telefonu, nepasakojama „drįstu pa- 
reikšti, vyresnysis leitenante". Aš jus klausiu, Šveikai, ar Vanekas čia? Te- 
gul tučtuojau ateina prie telefono! 

— Drįstu pranešti, ponas vyresnysis leitenante, kad čia arti jo nėra. Jį 
neseniai, gal nė penkiolikos minučių nebus, iš mūsų kanceliarijos iškvietė į 
pulką. 

— Palaukit, aš atėjęs jums parodysiu! Argi negalit pagaliau trumpiau at- 
sakyti. Gerai įsidėmėkit, ką aš jums dabar sakysiu. Aiškiai girdite? Kad pas- 
kui man neatsikalbinėtumėt, neva telefone kažkas kurkė. Tą pat minutę, 
kai pakabinsite ragelį... 

Pauzė. 

Vėl skambina. 

Šveikas paima telefono ragelį ir išgirsta, kad jį keikte keikia: 

— Gyvuly, chuligane, niekše! Ką jūs veikiate? Kodėl nutraukėte pasi- 
kalbėjimą? 

— Jūs teikėtės pasakyti, kad aš pakabinčiau ragelį. 

— Po valandos aš grįšiu namo. Jūs tuo nesidžiaugsite! Tučtuojau eikit į 
kareivines, suraskite tenai kokį nors puskarininkį, kad ir Fuksą, ir pasakykit 
jam, kad jis tučtuojau susiieškotų dešimt kareivių ir eitų su jais į sandėlį 
pasiimti konservų. Pakartokit, ką jis turi padaryti. 

— Turi eiti su dešimčia kareivių į sandėlį paimti kuopai konservų. 

— Pagaliau pasidarėt šiek tiek protingesnis! Aš tuo tarpu paskambinsiu 
Vanekui į pulko kanceliariją, kad jis taip pat eitų į sandėlį paimti konservų. 
Jeigu jis per tą laiką grįžtų į baraką, tegul viską meta ir bėga. O dabar paka- 
binkit ragelį. 

Šveikas ilgai negalėjo surasti nei Fukso, nei ko nors iš kitų puskarinin- 
kių. Visi jie šlaistėsi palei virtuvę, graužinėjo mėsą nuo kaulų ir šaipėsi iš 
pririšto Balouno, kuris, tiesa, stovėjo visa pėda ant žemės: jo pasigailėjo. 
Vis tiek ir šitaip buvo įdomus reginys. Vienas virėjas atnešė šonkaulį ir įkišo 
jam tiesiog į burną, o pririštas barzdotasis milžinas Balounas, negalėdamas 
pajudinti rankų, atsargiai žiautarojo kaulą burnoje, prilaikydamas jį danti- 
mis ir smegenimis. Šitaip valgydamas jis buvo panašus į miškinį. 

— Kuris čia būrininkas Fuksas? - paklausė Šveikas, kai pagaliau surado 
puskarininkius. 

Puskarininkis Fuksas, pamatęs, kad jo klausia kažkoks eilinis pėstinin- 
kas, nerado reikalo atsiliepti. 

— Aiškiai sakau jums,- sušuko Šveikas, - ar ilgai dar čia man reiks jūsų 
klausinėti?! Kur čia būrininkas Fuksas?! 

Puskarininkis Fuksas žengė į priekį ir, rodydamas savo pranašumą, ėmė 
visaip koneveikti Šveiką, kad jis esąs ne būrininkas, o ponas būrininkas, 
kad negalima esą šaukti: „Kur būrininkas?" o reikia: „Drįstu paklausti, ar 

čia yra ponas būrio puskarininkis?" Jeigu kas nors pamiršta jo būryje pasa- 
kyti „drįstu pranešti“, tučtuojau gauna antausį. 

— Atsargiau! — tarė Šveikas.- Tučtuojau susitvarkykit, nucikit į kareivi- 
nes, susiraskit dešimt kareivių ir su jais bėgte marš į sandėlį pasiimti kon- 
servų. 

Apstulbęs puskarininkis Fuksas perklausė: 

— Kas?.. 

— Be jokių „kas“,- atsakė Šveikas.- Aš esu vienuoliktosios žygio kuopos 
ryšininkas ir prieš valandėlę kalbėjau telefonu su ponu vyresniuoju leite- 
nantu Lukašu. Ir jis pasakė: „Bėgte marš su dešimčia kareivių į sandėlį". 
Jeigu jūs neisite, ponas būrininke Fuksai. aš nedelsdamas einu skambinti 
telefonu. Ponas vyresnysis leitenantas reikalauja, kad jūs neatsikalbinėda- 
mas eitumėt. Negali būti jokių atsikalbinėjimų! „Pokalbis telefonu, - sako 
ponas vyresnysis leitenantas Lukašas. - turi būti trumpas, aiškus". Jei būri- 
ninkui Fuksui pasakyta eiti, tai jis privalo eiti! Toks įsakymas jums tai ne 
kokie nors pliurpalai telefonu, kai kas nors kviečia pietų. Karinėj tarnyboje 
bet koks delsimas, ypač karo metu, - nusižengimas. „Jei būrininkas Fuksas 
tą pat akimirką. kai jūs apie tai jam pranešite, neis, tučtuojau man skam- 

binkite, ir aš su juo susidorosiu! Iš būrininko Fukso tik dulkės beliks!" 
Branguti, jūs nepažįstate pono vyresniojo leitenanto! 

Šveikas pergalingai nužvelgė puskarininkius, kuriuos jo kalba apstulbi- 
no ir pritrenkė. 

Būrininkas Fuksas kažką nesuprantamai sumurmėjo ir skubiai išėjo. 
Šveikas jam įkandin sušuko: 

- Tai galiu skambinti ponui vyresniajam leitenantui, kad viskas sutvar- 
kyta? 

— Tučtuojau su dešimčia kareivių būsiu sandėly, - atsakė būrininkas 
Fuksas. 

Ir Šveikas, nė žodžio nesakydamas, išėjo, o puskarininkiai pasiliko ap- 
stulbę ne mažiau už būrininką Fuksą. 

— Prasideda! - tarė žemaūugis kapralas Blažekas. - Teks kraustytis. 


4 kxX 


Šveikas sugrįžo į vienuoliktosios žygio kuopos kanceliariją, dar nesu- 
spėjo išrūkyti pypkės, ir suskambo telefonas. Su Šveiku vėl kalbėjo leite- 
nantas Lukašas. 

- Kur jūs vaikštinėjate, Šveikai? Jau trečią kartą skambinu, ir niekas 
neatsiliepia. 

— Visus išvijau, ponas vyresnysis leitenante. 

— Tai ką, jau išėjo jie? 

- Žinoma, išėjo, tik dar nežinau, ar nuėjo jie tenai. Gal dar kartą nubėgti. 

— Ar suradote būrininką Fuksą? 

— Suradau, ponas vyresnysis leitenante. Iš pradžių jis pasakė „Ką?“, bet 
man paaiškinus, kad pasikalbėjimas telefonu turi būti trumpas ir aiškus... 

— Nekvailiokite, Šveikai!.. Vanekas dar negrįžo? 

— Negrįžo, ponas vyresnysis leitenante. 

— Tik taip nešaukit į ragelį! Nežinote, kur dabar galėtų būti tas prakeik- 
tas Vanekas? 

— Nežinau, ponas vyresnysis leitenante, kur galėtų būti tas prakeiktas 
Vanekas. 

— Jis buvo pulko raštinėje, bet kažkur išėjo. Manau, kad greičiausiai sėdi 
bufete. Eikite ten, Šveikai, ir pasakykit jam, kad jis tučtuojau spaustų į san- 
dėlį. Taip, štai dar kas: suraskite tučtuojau kapralą Blažeką ir pasakykite, 
kad jis nedelsdamas atrištų Balouną ir atsiųstų jį man. Pakabinkite ragelį. 

Šveikas nuėjo vykdyti įsakymo, surado kapralą Blažeką ir pranešė jam 
leitenanto įsakymą atrišti Balouną. Kapralas Blažekas ėmė niurnėti: 


Antra dalis 378 


X 


E, 


"P P6444S44446444 


ul > I 


— Kad tik kas kiek, tuojau kinkos dreba! 

Šveikas ėjo pasižiūrėti, kaip bus atrišamas Balounas, o paskui iškeliavo 
su juo drauge, nes tas ėjo pro valgyklą, kur Šveikas turėjo surasti vyresnįjį 
raštininką Vaneką. 

Balounas žiūrėjo į Šveiką kaip į savo išgelbėtoją ir pažadėjo dalytis su 
juo visais savo siuntiniais, kuriuos gauna iš namų. 

— Mūsų greitai skers kiaulę, - melancholiškai tarė Balounas. - Kokią 
dešrą su lašiniais mėgsti - kraujinę ar be kraujų? Sakyk, nesidrovėk, aš dar 
šį vakarą rašysiu namo. Mano kiaulė bus kokių šimto penkiasdešimties ki- 
logramų svorio. Jos galva kaip buldogo, o tokios kiaulės - pati pirmoji rūšis. 
Su tokiomis kiaulėmis nuostolių neturėsi. Su šita veisle, brolau, nepraloši! 
Lašiniai jos - per kokius aštuonis pirštus. Būdamas namie, aš pats kimšda- 
vau kepenines dešras, ir tada, būdavo, taip prisikemši įdaro, jog vos ne- 
sprogsti. Praėjusiais metais paskerdžiau kiaulę, kuri svėrė šimtą šešiasdešimt 
kilogramų. Tai, brol, buvo kiaulė! - susižavėjęs pasakojo jis, stipriai spaus- 
damas Šveiko ranką.- O nupenėjau aš ją vienomis bulvėmis ir pats stebėte 
stebėjausi, kaip ji greitai tuko. Kumpį iš pradžių pamerkiau į sūrymą. Toks 
kąsnelis pačirškinto kumpiūkščio, išmirkusio sūryme, dar ir su bulvių frika- 

deliais, užpiltas spirgučiais, o jei su kopūstais!.. Pirštus laižykis! Kiek po to 
alučio galima išgerti!.. Ne gyvenimas, o rojus! Ko žmogui po to dar reikia? 
Ir visa tai iš mūsų atėmė karas. 

Barzdotasis Balounas sunkiai atsiduso ir nuėjo į pulko raštinę, o Švei- 
kas pasuko sena liepų alėja į valgyklą. 

Vyresnysis raštininkas Vanekas, palaimingai nusiteikęs, sėdėjo valgykloj 
ir aiškino pažįstamam raštininkui iš štabo, kiek būdavo galima uždirbti prieš 
karą emaliniais ir klijiniais dažais. 

Štabo raštininkas buvo girtut girtutėlis. Mat dieną buvo atvažiavęs vie- 
nas turtingas dvarininkas iš Pardubicės, kurio sūnus tarnavo stovykloje, įbru- 
ko jam gražią sumelę ir visą rytą iki pietų vaišino mieste. 

Dabar štabo raštininkas sėdėjo visiškai nusiminęs, nes jam dingo apeti- 
tas; jis nenumanė, apie ką kalbama, o į traktatą apie emalinius dažus visai 
nereagavo. 

Jis buvo įnikęs į savo paties samprotavimus ir murmėjo panosėje apie 
kažkokią geležinkelio atšaką, kuri turėjusi eiti iš Tržebonės į Pelhržimovą ir 
atgal. 

Įėjus Šveikui, Vanekas dar kartą pamėgino skaičiais paaiškinti štabo raš- 
tininkui, kiek galima uždirbti už vieną kilogramą cementinių dažų statybo- 
se, bet štabo raštininkas į tai atsakė visiškai iš kitos operos: 

— Grįždamas atgal, jis numirė ir po mirties liko vien jo laiškai. 

Pamatęs Šveiką, štabo raštininkas jį palaikė vienu iš tų, ant kurių griežė 
dantį, ir ėmė jį pravardžiuoti pilvaburiu. 

Šveikas priėjo prie Vaneko, kuris taip pat buvo gerokai įkaušęs, bet dar 
maloniai ir meiliai šypsojosi. 

— Ponas vyresnysis raštininke,- raportavo jam Šveikas, - tučtuojau eikit 
į amunicijos sandėlį, ten jau laukia jūsų būrininkas Fuksas su dešimčia ka- 
reivių; jie turi paimti konservus. Spauskite tenai tekinas, bėgte marš! Ponas 
vyresnysis leitenantas jau du kartus telefonavo. 

Vanekas nusijuokė. 

— Berneli tu mano, kas gi aš, idiotas ar ką? Juk už tai turėčiau pats save 
išplūsti, angele tu mano! Laiko viskam pakaks. Juk niekas nedega, aukseli 
tu mano! Tegul vyresnysis leitenantas Lukašas pirmiau išsiunčia tiek Žygio 
kuopų kaip aš, o paskui kalba, tada jis prie nieko nekibs su savo „bėgte 
marš!“ Aš jau esu pulko kanceliarijoj gavęs įsakymą, kad rytoj važiuojam, 
kad reikia dėtis daiktus ir pasiimti kelionei maisto. O ką, tu manai, aš pada- 
riau? Aš ramių ramiausiai užėjau čia išgerti pusbutelį vyno. Ramu čia man 

sėdėti, ir tegul sau viskas klostosi savaime. Konservai ir pasiliks konservais. 
Maisto sandėlį aš pažįstu geriau negu ponas vyresnysis leitenantas ir susi- 
gaudau, ką kalbasi tarpusavy karininkai per pasitarimą pas poną pulkinin- 
ką. Juk tik vienam ponui pulkininkui vaidenasi, kad maisto sandėly esama 
konservų. Mūsų pulko sandėly konservų atsargų niekada nebuvo. Mes jų 
retkarčiais gaudavome arba iš brigados, arba skolindavomės iš kitų pulkų, 
kokie tik pasipainiodavo po ranka. Vien tik Beneševo pulkui mes esame 
skolingi daugiau kaip tris šimtus dėžučių konservų. Cha-cha! Savo pasi- 
tarimuose tegul jie kalba, kas į galvą ateina! Kur skubėti? Juk vis tiek, kai 
ten mūsiškiai nueis, kaptenarmas pasakys, kad jie iš galvos išsikraustė. Nė 
viena žygio kuopa negavo kelionei konservų. Taip ar ne, tu supintusi bul- 
ve?- kreipėsi jis į štabo raštininką. 

Tas, matyt, arba užsnūdęs buvo, arba jį ištiko nedidelis baltosios karštligės 
priepuolis, nes atsakė: 

— Jinai ėjo iškėlusi virš galvos išskleistą skėtį. 

— Geriausiai,- kalbėjo toliau vyresnysis raštininkas Vanekas, - į visa tai 
numoti ranka. Jei šiandien pulko kanceliarijoj pasakė, kad rytoj judinamės 
kelionėn, tai tuo nepatikės nė mažas vaikas. Argi mes galime išvažiuoti be 
vagonų? Aš girdėjau, kaip skambino į stotį. Tenai nėra nė vieno laisvo va- 
gono. Bus viskas lygiai taip kaip su paskutine žygio kuopa. Sėdėjom mes 
tada porą dienų stotyje ir laukėm, gal kas nors mūsų pasigailės ir atsiųs 
traukinį. O paskui nežinojom, kur važiuojam. Net pats pulkininkas nieko 
nežinojo. Paskui, kai buvom pervažiavę visą Vengriją, vėl niekas nežinojo, 
kur mes važiuosim: į Serbiją ar į Rusiją? Kiekvienoje stotyje buvo kalbama- 
si tiesiog su divizijos štabu. O mus laikė vien tik lopu. Prilipino mus galų 
gale kažkur prie Duklo, ten į dulkes sumalė, ir mes vėl išvažiavome for- 
muotis. Tik nereikia skubėti! Pamažu viskas paaiškės, o kol kas nėra ko 
skubėti: Jawohl, nochmal!* Vynas čia jų puikus, - kalbėjo toliau Vanekas 
visai nesiklausydamas, kaip sau po nosim burba štabo raštininkas. 

— Glauben sie mir; ich habe bisher wenig von meinem Leben behabt. Ich 
wundere mich ūber diese Frage.** 

— Ko gi bergždžiai jaudintis dėl žygio bataliono išvykimo?! Pirmoji žygio 
kuopa, su kuria aš važiavau, pasiruošė kelionėn per porą valandų. Kitos 

* Taip, dar! (Vok.) 


** Patikėkit manimi, ligi šiol aš maža esu patyręs džiaugsmo savo gyvenime. Šitas dalykas 
mane stebina (vok. ). 


381 Fronte 


mūsų tuometinio žygio bataliono kuopos ruošėsi kiauras dvi dienas. O mūsų 
kuopos vadas leitenantas Peršenosilas (toks puošeiva buvo) mums tiesiog 
pasakė: „Vyrai, nesiskubinkite!" — ir viskas ėjo kaip iš pypkės. Tik pora 
valandų prieš traukiniui išeinant mes pradėjome daiktus dėtis. Geriausias 
dalykas — sėskite prie mūsų... 

— Negaliu, - didvyriškai pasiaukodamas, atsakė šaunusis kareivis Švei- 
kas, — turiu eiti į kanceliariją, - gali kartais kas nors paskambinti. 

— Na, eikit, mano brangusis, tik įsidėmėkit visam gyvenimui, kad tai ne- 
gražu ir kad tikras ryšininkas niekada neturi būti ten, kur jo reikia. Niekuo- 
met taip karštai nevykdykit savo tarnybos pareigų. Iš tiesų nėra blogesnio 
dalyko kaip be reikalo lakstąs ryšininkas, kuris norėtų visą karą apžioti, 
mano mielasis. 

Tačiau Šveikas buvo jau už durų ir skubėjo į savo kuopos kanceliariją. 

Vanekas likosi vienas, nes jokiu būdu negalėjai sakyti, jog štabo rašti- 
ninkas galėtų būti jam kompanionas. Pulko raštininkas visiškai nugrimzdo 
į vienumą ir, glostydamas grafiną nuo vyno, niurnėjo be jokio sąryšio keis- 
čiausius dalykus tai čekiškai, tai vokiškai: 

— Daug kartų esu vaikščiojęs po šitą kaimą, tačiau nė į galvą man nebu- 
vo atėję, kad jis yra pasauly. /n einem halben Jahre ich meine Staatsprūfung 
hinter mir und meinen Doktor gemacht.* Pavirtau aš senu luošiu, dėkoju 
jums, Liucija. Erscheinen sie in schėon ausgestateten Būnden** - galbūt atsi- 
ras, kuris tai atsimins. 

Vyresnysis raštininkas nuobodžiaudamas ėmė pirštais barbenti kažkokį 
maršą, tačiau ilgai to daryti jam neteko, nes atsidarė durys, ir įėjo karininkų 
virtuvės virėjas Juraida. Jis atsisėdo kėdėn. 

- Šiandien gavome įsakymą,- ėmė burbėti Juraida,- pasirūpinti kelio- 
nei konjako. Kadangi neturėjome atliekamo apipinto butelio nuo romo, tai 
mums teko vieną butelį romo ištuštinti. Teko gerokai pasispausti! Visa vir- 
tuvės tarnyba iš klumpių išvirtusi! Keliomis porcijomis apsirikau, o pulki- 
ninkas atėjo pavėlavęs, ir jam neišteko. Tai dabar jam ten taiso omletą. Pa- 
sakysiu, komedija! 

- Įdomi avantiūra, - tarė Vanekas, kuris prie vyno visada mėgdavo įterpti 
puikų žodelį. 


* Po pusės metų aš būsiu išlaikęs valstybinius egzaminus ir įgijęs daktaro laipsnį (vok. ). 
** Jeigu jūs pasirodysit gražiu leidiniu (vok. ). 

Virėjas Juraida leidosi filosofuoti, ir tai iš tiesų atitiko ankstesnę jo pro- 
fesiją. Iki karo jis leido okultistinį žurnalą ir seriją knygų, pavadintų „Gyve- 
nimo ir mirties klausimais". Kariuomenėje jam pavyko įsitrinti į karininkų 
virtuvę. Čia jis labai dažnai prisvilindavo kokį nors kepsnį, kai, būdavo, įsi- 
gilina skaityti senovės indų „Sutei Pragna-Paramita" („Išminties apsireiški- 
mas“). Pulkininkas Šrioderis jį brangino kaip pulko retenybę. Ir iš tikrųjų, 
argi rasi karininkų virtuvę, galinčią pasigirti virėju okultistu, kuris, žvelgda- 
mas į gyvenimo ir mirties paslaptis, visus stebindavo tokiu filė su grietine 
arba tokiu ragu, kad net mirtinai sužeistas prie Komarovo leitenantas Du- 
fekas visą laiką šaukėsi Juraidos. 

— Taip, - tarė nei iš šio, nei iš to Juraida, vos beišsilaikydamas ant kėdės: 
nuo jo per dešimt žingsnių trenkė romu,- kai šiandien neišteko ponui pul- 
kininkui porcijos ir kai jis pamatė, jo belikę tik troškintos bulvės, jį apėmė 
gaki. Ar žinote, kas yra „gaki“? Tai alkanų dvasių būsena. Ir štai tada jam 
pasakiau: „Ponas pulkininke, ar užteks jums jėgų nugalėti likimą, būtent, 
kad jūsų daliai neišteko veršio inkstų? Karmos nulemta, kad jūs, ponas pul- 
kininke, šiandien vakarienei gautumėt dievišką omletą su troškintomis ka- 
potomis veršio kepenėlėmis". 

— Mielas bičiuli, —- po trumpos pauzės pusbalsiu jis kreipėsi į vyresnįjį 
raštininką, nejučiomis mosteldamas ranka viršum stalo ir išversdamas visas 
prieš jį stovėjusias stiklines. - Yra visų reiškinių, kūnų ir daiktų nebūtis, 
niūriai tarė po šito mosto virėjas okultistas. - Forma yra nebūtis, o nebūtis 
yra forma. Nebūtis neatskiriama nuo formos, o forma neatskiriama nuo 
nebūties. Visa tai, kas yra nebūtis, yra ir forma, ir tai, kas yra forma, yra ir 
nebūtis. - Virėjas okultistas nugrimzdo į tylą, parėmė ranka galvą ir ėmė 
žiūrėti į aplaistytą stalą. 

Štabo raštininkas vis tebemykė kažką be pradžios ir pabaigos: 

- Javai dingo nuo laukų, dingo -in dieser Stimmung erhielt er Einladung 
und ging zu ihr* — Trejybės šventė būna pavasarį. 

Vyresnysis raštininkas Vanekas barbeno į stalą pirštais toliau, gėrė ir 
retkarčiais atsimindavo, kad prie maisto sandėlio jo laukia dešimt kareivių 
su būrininku. Tai atsiminęs, jis pats sau nusišypsodavo ir numodavo ranka. 

Kai pagaliau jis grįžo į vienuoliktosios žygio kuopos kanceliariją, Šveiką 
rado prie telefono. 

— Forma yra nebūtis, ir nebūtis yra forma, - vos ištarė jisai, nenusirengęs 
griuvo į gultą ir bemat užmigo. 


* Šitaip nusiteikęs jis gavo iš jos kvietimą ir nuėjo pas ją (vok.). 


383 Fronte 


O Šveikas vis tebesėdėjo prie telefono, nes prieš porą valandų leitenan- 
tas Lukašas jam pranešė, jog jis vis dar tebesąs pasitarime pas poną pulki- 
ninką, bet pamiršo pasakyti, kad Šveikas galįs pasitraukti nuo telefono. 

Paskui jam skambino būrininkas Fuksas, kuris su dešimčia kareivių ne 
tik tuščiai pralaukė vyresniojo raštininko, bet netgi maisto sandėlio duris 
rado uždarytas. Pagaliau jis kažkur nuėjo, ir dešimt kareivių vienas paskui 
kitą grįžo į kareivines. 

Retkarčiais Šveikas smaginosi tuo, kad nuimdavo telefono ragelį ir klau- 
sydavosi. Telefonas buvo kažkokios naujos, neseniai kariuomenėj įvestos 
sistemos ir turėjo tą ypatybę, kad galėjai aiškių aiškiausiai girdėti pokalbius 
visoje linijoje. 

Gurguolė plūdosi su artilerijos kareivinėmis, pionieriai grasino kariniam 
paštui, poligonas koneveikė kulkosvaidžių komandą. 

O Šveikas nesikeldamas vis sėdėjo ir sėdėjo prie telefono. 

Pasitarimas pas pulkininką tebevyko. 

Pulkininkas Šrioderis gvildeno naujausią lauko tarnybos teoriją, ypač 
pabrėždamas minosvaidžių reikšmę. 

Graibstydamasis kur koja, kur ranka, jis kalbėjo apie fronto padėtį, bu- 
vusią pietuose ir rytuose prieš porą mėnesių, apie ryšių tarp dalių glaudu- 
mą, apie nuodingaąsias dujas, apie priešo lėktuvų apšaudymą, apie kareivių 
aprūpinimą fronte, o paskui perėjo prie vidinių tarpusavio santykių kariuo- 
menėje. 

Įsikalbėjo apie karininkų santykius su kareiviais, kareivių santykius su 
puskarininkiais, apie perbėgėlius priešo pusėn, apie politinius įvykius ir apie 
tai, kad penkiasdešimt procentų čekų kareivių esą politisch verdūchtig". 

—-Jawohl, meine Herren, der Kramarsch, Schreiner und Klofatsch** 

Dauguma karininkų dabar manė, kad pagaliau senasis plepys liausis malęs 
niekus, tačiau pulkininkas Šrioderis teberezgė įvairias nesąmones apie naujus 
žygio batalionų kuopų uždavinius, apie kritusius mūšiuose pulko karininkus, 
apie cepelinus, apie spygliuotų vielų užtvaras, apie priesaiką... 

Čia leitenantas Lukašas atsiminė, kad tuo metu, kai visas žygio batalio- 
nas prisiekė, šaunusis kareivis Šveikas nebuvo prisaikdintas, nes tada jį teisė 
divizijos teismas. 


* Politiškai nepatikimi (vok. ). 
** Taip, mano ponai. tokie kaip Kramaršas, Šreineris ir Klofačas (vok-) - čekų politikos 
veikėjai. 

Tai atsiminęs jis staiga susijuokė. Tai buvo kažkoks isteriškas juokas, 
kuriuo užsikrėtė ir keletas greta jo sėdinčių karininkų. Šitas juokas patraukė 
dėmesį pulkininko, kuris ką tik buvo pradėjęs kalbėti apie patirtį, įgytą be- 
sitraukiant vokiečių armijoms Ardėnuose. Viskas jam surizgo, ir jis pabaigė: 

— Ponai, čia nieko nėra juokinga. 

Paskui visi patraukė į karininkų klubą, nes pulkininką Šrioderį pašaukė 
prie brigados štabo telefono. 

Šveikas snaudė, tik staiga jį pažadino skambutis. 

— Alio! - pasigirdo ragelyje. - Čia pulko kanceliarija? 

— Alio! - atsakė Šveikas. - Čia vienuoliktosios žygio kuopos kanceliarija. 

— Neužlaikyk,- pasigirdo balsas,- imk pieštuką ir rašyk. Priimk telefo- 
nogramą. 

— Vienuoliktajai žygio kuopai... 

Paskui pasigirdo vienas po kito kažkokie posakiai, nes telefonu tuo pat 
metu dvyliktoji žygio kuopa kalbėjosi su tryliktąja, ir telefonograma visiškai 
paskendo šitam garsų chaose. Šveikas negalėjo suprasti nė vieno žodžio. 
Pagaliau viskas nutilo, ir Šveikas išgirdo: 

— Alio! Alio! Nagi, perskaityk ją ir neužlaikyk! 

— Ką perskaityti? 

— Ką perskaityti, stuobry? - Telefonogramą! 

— Kokią telefonogramą? 

— Kad tu kur sprandą nusisuktum! Kurčias tu, ar ką? Telefonogramą, 
kurią aš tau padiktavau, griova tu! 

— Aš nieko negirdėjau, čia kažkas dar kalbėjo. 

— Asilas tu, daugiau nieko! Ką gi, tu manai, kad aš su tavim čia kvailio- 
siu? Priimsi telefonogramą, ar ne? Turi pieštuką ir popieriaus? Ką?.. Netu- 
ri, gyvuly tu? Jei neturi, tai aš lauksiu, kol tu susirasi? Na ir kareiviai gi 
atsirado! Na, tai kaip? Ar jau pasiruošęs? Pagaliau išsijudinai. Tai klausyk: 
11 Marschkumipanie* Pakartok! 

— 11 Marschkumpanie. 

— Kumpaniekommandant...** Jau?.. Pakartok. 

- Zur Besprechung morgen.*** Jau parašei? Pakartok! 

— Zur Besprechung morgen. 


* Vienuoliktajai žygio kuopai (vok. ). 
** Kuopos vadui (vok. ). 
*** Rytoj rytą į pasitarimą (vok. ). 

- Um neun Uhr - Unterschrift.* Supranti, kas tai yra Unterschrift, tu 
pelėdgalvi? Tai parašas! Pakartok! 

—- Um neun Uhr-Unterschrift. Supranti, kas tai yra Unterschrifi, tu pelėdgal- 
vi? Tai parašas! 

- Žiopleli, tu žiopleli! Tas parašas toks: Oberst Schrėder**, gyvuly! Pa- 
rašei? Pakartok! 

- Pulkininkas Šrioderis, gyvuly! 

— Na, pagaliau, tu stuobry. Kas priėmė telefonogramą? 

— Aš. 

- Himmelherrgott***, kas tas „aš“? 

— Šveikas, kas gi kitas? 

- Ačiū Dievui, daugiau nieko. Turėtum vadintis asilas. Kas pas jus 
naujo? 

— Nieko. Viskas po senovei. 

- Tau, regis, visa tai patinka? Pas jus šiandien, sako, kažką buvo pririšę? 

— Vieną pono vyresniojo leitenanto pasiuntinį - jis jo pietus 7 Ar 
nežinai, kada mes išvažiuojame? 

- Žmogeli, tai paslaptis, to nežino nė pats senasis plepys. Labanaiėi Ar 
pas jus ten blusų yra? 

Šveikas pakabino ragelį ir ėmėsi žadinti vyresnįjį raštininką Vaneką, ku- 
ris pašėlusiai keikėsi, o kai Šveikas ėmė jį purtyti, tėškė šiam per nosį. Pas- 
kui apsivertė ant pilvo ir ėmė spardytis. 

Šveikui vis dėlto pavyko jį tiek išbudinti, kad šis, trindamas akis, pasisu- 
ko į jį ir išsigandęs paklausė: 

— Kas atsitiko? 

— Nieko ypatinga,- atsakė Šveikas,- tik aš norėčiau su jumis pasitarti. 
Štai neseniai gavome telefonogramą, kad ponas vyresnysis leitenantas Lu- 
kašas rytoj devintą valandą privalo nuvykti į pasitarimą pas poną pulkinin- 
ką. Aš nežinau, kaip čia pasielgti. Ar dabar eiti ir tučtuojau jam paduoti, ar 
ryt rytą? Aš ilgai svarsčiau, žadinti man jus, ar ne, juk jūs taip gražiai 
knarkėte... Bet paskui nusprendžiau, kad kur dvi galvos, tai vis ne viena... 

— Dėl Dievo meilės, prašau jūsų nekliudyti man miegoti, - sušvebel- 
džiavo Vanekas, žiovaudamas visa burna, - eikit pas jį ryt rytą ir nežadinkit 
manęs! 


* Devintą valandą - parašas (vok. ). 
** Pulkininkas Šrioderis (vok. ). 
*** Kad tave perkūnas (vok. ). 

Jis apsivertė ant kito šono ir bematant vėl užmigo. 

Šveikas vėl atsisėdo prie telefono ir, pasidėjęs galvą ant stalo, ėmė snaus- 
ti. Ji pažadino telefono skambutis. 

- Alio! Vienuoliktoji žygio kuopa? 

— Taip, vienuoliktoji žygio kuopa. O kas ten? 

— Tryliktoji žygio kuopa. Alio! Kelinta valanda? Aš niekaip negaliu pri- 
siskambinti į centrinę. Kažkodėl ilgai neateina manęs pakeisti. 

— Mūsų laikrodis stovi. 

— Lygiai kaip ir mūsų. Nežinai, kada pasijudinsim? Ar nekalbėjai su pul- 
ko kanceliarija? 

- Šnipštą jie težino, kaip ir mes. 

— Nešiurkštaukit, panele. Jūs jau gavote konservų? Mūsiškiai ten buvo 
nuėję ir nieko neparsinešė. Maisto sandėlis buvo uždarytas. 

— Mūsiškiai taip pat grįžo tuščiomis. Be reikalo tik paniką kelia. Kur, 
manai, važiuosime? 

— Į Rusiją. 

— O man rodos, kad greičiau į Serbiją. Tai paaiškės, kai būsim Buda- 
pešte. Jei mus veš dešinėn - tai į Serbija, o jei kairėn - į Rusiją. Jau turite 

maisto kuprines? Kalba, kad algą pakelsią. Žaidi iš trijų lapelių? Žaidi, tai 
ateik rytoj. Mes kertam kas vakaras. Keliese sėdite prie telefono? Vienas? 
Tai nusispjauk į viską ir eik gulti. Keista pas mus tvarka. Tu, regis, čia esi 
pakliuvęs kaip višta į sriubą? Na, pagaliau atėjo manęs pakeisti. Drunyk 
sau sveikas! 

Šveikas iš tikrųjų saldžiai užsnūdo ant stalo prie telefono, užmiršęs pa- 
kabinti ragelį, todėl niekas negalėjo sutrukdyti jo miego, o telefonininkas 
pulko kanceliarijoj visą naktį plūdosi, kad negalįs prisiskambinti vienuolik- 
tajai žygio kuopai ir perduoti naują telefonogramą, kad rytoj ligi dvyliktos 
valandos į pulko kanceliariją turįs būti pristatytas neskiepytų nuo šiltinės 
kareivių sąrašas. 

Vyresnysis leitenantas Lukašas dar vis tebesėdėjo karininkų klube su 
karo gydytoju Šancleriu, kuris, apsižergęs kėdę, ritmingai bilsnojo biliardo 
lazda į grindis, kartodamas tokias frazes: 

„Saracėnų sultonas Selachas-Edinas pirmasis pripažino sanitarijos da- 
linių neutralumą. 

Sužeistiesiems reikia teikti pagalbą, nepriklausomai nuo to, katrai pu- 
sei jie priklausytų. 

Kiekviena pusė privalo apmokėti kitai pusei vaistų ir gydymo išlaidas. 

Turi būti leista į priešo pusę siųsti gydytojus bei felčerius, turinčius 
raštiškus generolų pažymėjimus, teikti pagalbos sužeistiesiems. 

Patekusius nelaisvėn sužeistuosius reikia su apsauga ir generolų laidavimu 
grąžinti atgal arba jais pasikeisti; po to jie gali vėl likti aktyvioj tarnyboj. 

Abiejų pusių ligonių neleidžiama nei žudyti, nei imti nelaisvėn, juos rei- 
kia nedelsiant nugabenti į saugias vietas ligoninėn; leidžiama prie jų palikti 
sargybą, kuri, kaip ir ligoniai, privalo grįžti su generolų pažymėjimais. Visa 
tai taikoma ir karo kapelionams, gydytojams, chirurgams, vaistininkams, 
felčeriams, sanitarams ir kitiems ligonims prižiūrėti paskirtiems asmenims; 
visų jų negalima imti nelaisvėn, ta pačia tvarka jie turi būti siunčiami atgal". 

Gydytojas Šancleris jau buvo sulaužęs dvi biliardo lazdas ir vis negalėjo 
baigti savo keistos kalbos apie sužeistųjų apsaugą. Į savo šnekas jis nuolat 
brukdavo kažkokius generolų pažymėjimus. 

Vyresnysis leitenantas Lukašas baigė gerti juodą kavą ir išėjo namo. Ten 
rado barzdotąjį milžiną Balouną, bečirškinantį dešrą katiliuke ant leitenan- 
to Lukašo spiritinės lempelės. 

- Išdrįsau,- užsikirsdamas tarė Balounas, - aš sau leidau, drįstu pranešti... 

Lukašas smalsiai į jį pasižiūrėjo. Šią akimirką Balounas jam pasirodė 
esąs didelis kūdikis, narvus padaras, ir leitenantas Lukašas pasigailėjo, kad 
buvo įsakęs jį pririšti dėl jo baisaus apetito. 

— Kepink, kepink, Balounai,- tarė Lukašas, nusisegdamas kardą, - nuo 
rytdienos įsakysiu skirti tau dar vieną duonos porciją. 

Leitenantas atsisėdo prie stalo, ir jį apėmė tokia nuotaika, kad ėmėsi 
rašyti sentimentalų laišką savo tetai: 

„Mieloji tetule! 

Ką tik gavau įsakymą pasiruošti su savo žygio kuopa į frontą. Galbūt šis 
laiškas bus paskutinis, nes visur vyksta įnirtingos kautynės, ir mūsų nuosto- 
liai dideli. Todėl sunku man baigti šitą laišką žodžiais „Iki pasimatymo!" 
Geriau tiktų pasiųsti tau paskutinį „Sudiev!“ 

— Pabaigsiu rytą, - pamanė sau leitenantas Lukašas ir nuėjo gulti. 

Pamatęs, kad vyresnysis leitenantas Lukašas kietai užmigo, Balounas 
vėl ėmė šmižinėti ir šlepsėti po kambarį nelyginant koks tarakonas naktį; 
atsidarė leitenanto lagaminuką ir atsikando gabalą šokolado. Staiga leite- 
nantas pro miegus pasijudino, Balounas išsigandęs greitai padėjo atkąstąjį 
šokoladą į lagaminuką ir aprimo. 

Paskui patyliukais pasižiūrėjo, ką leitenantas parašė. 

Jis perskaitė ir susigraudino, ypač dėl žodžio „Sudiev“. 

Atsigulęs ant savo šiaudinio čiužinio palei duris, prisiminė tėvų namus 
ir tas dienas, kai skersdavo kiaules. 

Niekaip negalėjo atsiginti ryškaus paveikslo, kaip kadaise kimšo dešrą, 
varydamas iš jos orą, kad verdama nesprogtų. 

O prisiminęs, kaip vieną kartą pas kaimynus bevirdama sprogo ir pasi- 
leido visa dešra, užmigo neramiu miegu. Sapnavo, kad pasikvietęs neįgu- 
dusį mėsininką, ir, šiajam bekemšant kepeninę dešrą, sprogusi žarna. Pas- 
kui mėsininkas tarytum užmiršęs pridėti kraujinių dešrų, dingusi kiaulės 
galva, o kepeninėms dešroms neužtenką šipuliukų. Paskui jis sapnavo karo 
lauko teismą: jį tartum sugavę, nes nudžiovęs iš žygio virtuvės gabalą mėsos. 
Pagaliau išvydo save pakartą po liepa karinės stovyklos alėjoje Briuke prie 
Leitos. 


* + 


Šveikas nubudo brėkštant rytui, kuris veržėsi į kambarį su gaiviais kon- 
servuotos kavos kvapais, sklindančiais iš visų lauko virtuvių. Jis mechaniškai, 
lyg būtų vos baigęs pokalbį, pakabino ragelį ir atliko mažą rytmetinį pasi- 

vaikščiojimą po kanceliariją. Vaikščiodamas Šveikas dainavo. Pradėjo jis iš 
karto nuo dainos vidurio, kaip kareivis persirengia mergina ir eina pas savo 
mylimąją į malūną, kur malūnininkas guldo jį miegoti drauge su savo duk- 
teria, prieš tai dar šūkteldamas žmonai: 


Duoki, mama, gardžios košės, 
Kad viešnia mūs būtų soti. 


Malūnininko Žmona akiplėšiškam padaužai duoda valgyti, paskui prasi- 
deda šeimos tragedija: 


Žiūri senis ankstų rytą, 
Kas ant durų parašyta: 
„Šiąnakt jūsų dukružėlė 
Jau prarado vainikėlį". 


Baigdamas dainą, Šveikas taip ėmė šaukti, kad visa kanceliarija atgijo, 
net vyresnysis raštininkas Vanekas nubudo ir paklausė: 

— Kelinta valanda? 

— Ką tik prieš valandėlę buvo rytmetinis trimitas. 

— Kelsiuos po kavos, - nusprendė Vanekas, kuris visada viskam turėjo 
pakankamai laiko, - vis tiek vėl kabinėsis ir be reikalo vaikys kaip kad vakar 
su tais konservais. 

Vanekas nusižiovavo ir paklausė: 

— Ar nepriplepėjau aš ko nors nereikalinga grįžęs namo? 

- Šiaip sau niekų, - tarė Šveikas. - Jūs visą laiką pats su savimi svarstėte 
kažkokias formas, kad forma nėra forma, o tai, kas nėra forma - yra forma, 
ir ta forma vėl nėra forma. Bet tai jus greitai nukamavo, ir jūs iš karto ėmėte 
knarkti, lyg pjūklu pjautute. 

Šveikas nutilo, nuėjo prie durų, paskui sugrįžo prie vyresniojo raštinin- 
ko gulto, čia sustojo ir pradėjo: 

— O dėl manęs paties, ponas vyresnysis raštininke, tai kai išgirdau jus 
kalbant apie šitas formas, atsiminiau vieną žibintų prižiūrėtoją Zateką. Jis 
tarnavo Letnos dujų stoty. Jo pareiga buvo įžiebti ir užgesinti žibintus. Tai 
buvo išprusęs žmogus ir lankydavosi jis visokiausiose Letnos smuklėse: mat 
kol įžiebtus žibintus prireikia gesinti, praeina daug laiko, todėl nuo pat ryto 
dujų stotyje jis pradėdavo lygiai taip kalbėti kaip vakar jūs, pavyzdžiui: „Šitie 

kaulai - tai žaidimui, nes juose matyt šonkaulių rėmai". Tai aš girdėjau savo 
paties ausimis, kai mane vieną kartą girtas policininkas už nesilaikymą 
gatvėje švaros per klaidą nutempė į dujų stotį, užuot nuvedęs į policijos 
komisariatą. Paskui,- pasakojo Šveikas tyliai, - šitas Zatekas nubaigė labai 
prastai. Įstojo jis į Marijos kongregaciją, su dangiškomis ožkomis“! ėmė 
vaikščioti į Šventojo Ignoto bažnyčią Karlo aikštėje klausyti tėvo Jemelkio 
pamokslų. Kai vieną kartą į tą bažnyčią atvyko misionieriai, jis pamiršo užge- 
sinti visus savo rajono dujų žibintus, ir jie tenai degė be pertrūkio tris die- 
nas ir tris naktis iš eilės. Vargas, - toliau kalbėjo Šveikas,- kai žmogus stai- 
ga pradeda filosofuoti. Tai visada panašu į baltąją karštligę. Prieš keletą 
metų pas mus atkėlė vieną septyniasdešimt penktojo pulko majorą Bliu- 
cherį. Tas, būdavo, visada kartą per mėnesį sušaukia mus, išrikiuoja ketur- 
kampiu ir ima kartu su mumis filosofuoti apie tai, kas yra karininko rangas. 
Jis nieko daugiau negerdavo, tik slyvinę. „Kiekvienas karininkas, vyrai, — 
aiškindavo jis mums kareivinių kieme,- savaime tobuliausia būtybė, kuri 
apdovanota šimtą kartų didesniu protu, negu jūs visi kartu paėmus. Kad ir 
visą gyvenimą stengtumėtės, vis tiek negalėtumėt įsivaizduoti nieko tobu- 
lesnio už karininką. Kiekvienas karininkas - būtinas, tuo tarpu jūs, eiliniai, 
esate atsitiktinis elementas - jūs galite būti, bet neprivalote. Jei kiltų karas 
ir jūs žūtumėt už jo didenybę imperatorių - puiku! Nuo to niekas nepasi- 
keistų, bet jei pirmon galvon žūtų jūsų karininkas, tada pajustumėt, kaip 
nuo jo priklausote ir koks didelis šitas nuostolis. Karininkas privalo gyven- 
ti, ojūs, beždžionės, už savo gyvenimą turite būti dėkingi vien ponams kari- 
ninkams; jūs nuo jų priklausąte, be jų negalite apsieiti, be savo viršininkų 
jūs nė pirstelėti negalite. Karininkas jums dorovės įstatymas - vis vien, ar 
jūs tą suprantate, ar ne; kiekvienas įstatymas turi savo leidėją. Jums toksai 
leidėjas yra karininkas, kuriam jūs priklausote ir kuriam privalote visur pa- 
klusti. Kiekvieną jo įsakymą be išimties reikia vykdyti, ar jums jis patinka, 
ar ne". 

O vieną kartą, baigęs savo kalbą, jis ėmė eiti per visą keturkampį ir 
klausinėti vieną po kito: „Ką jauti, kai pavėluoji į kareivines?" Na, jam vy- 
rai pripasakojo visokių nesąmonių: vienas sakėsi dar niekad nepavėlavęs, 
kitam pavėlavus kažkur pilve negerai darosi, o trečias atsakė, kad jaučia lyg 
areštą artinantis ir t. t. Visus šituos majoras Bliucheris įsakė tuojau nuvesti 
į Šalį, kad paskui, po pietų, kaip bausmę jie atliktų gimnastikos pratimus, 
kam nemokėję pasakyti, ką jaučia. Dar nepriėjus mano eilei atsakyti, aš 
prisiminiau, ką jis paskutinį kartą buvo kalbėjęs. Paklaustas kuo ramiausiai 

atsakiau: „Drįstu pareikšti, ponas majore, kad pasivėlavęs viduj jaučiu 
kažkokį nerimą, baimę ir sąžinės graužimą. O kai galiu nustatytu laiku grįžti 
iš miesto, mane apima palaiminga ramybė, širdį užplūsta vidinis pasitenki- 
nimas". 

Visi aplinkui nusikvatojo. o majoras Bliucheris ant manęs suriko: „Ne- 
bent blakės tave, žioply, užpuola, kai tu driuni savo gulte! Dar čia jis, šun- 
snukis, kvailios!“ — ir tokias grandines man užbrūklino, kad tik laižykis! 

— Kariuomenėje kitaip negalima,- tarė vyresnysis raštininkas, tingiai rai- 
vydamasis savo gulte,- taip jau nuo seno yra: kad ir ką sakytum, kad ir ką 
darytum,- visada virš tavo galvos tvyro debesys, kurie svaido į tave perkūu- 
nus ir žaibus. Kitaip nebūtų drausmės! 

— Labai teisingai pasakyta, - pareiškė Šveikas.- Niekada neužmiršiu, 
kaip pasodino naujoką Pechą. Kuopos vadas pas mus buvo toksai leitenan- 
tas Mocas. Jis sušaukė visus naujokus ir klausinėja kiekvieną, kas iš kur. 
„Pirmų pirmiausia, geltonsnapiai, - kreipėsi jis į naujokus, - jūs turite išmokti 
atsakyti trumpai ir aiškiai, lyg botagu šmaukšteltum. Nagi, pradėsim. Iš kur 
jūs, Pechai?" Pechas buvo inteligentiškas vyrukas ir atsakė taip: „Žemuti- 
nis Bonsovas, Unter Bautzen, du šimtai šešiasdešimt septyni namai, tūkstantis 
devyni šimtai trisdešimt šeši čekų tautybės gyventojai, Jičino vaivadija, So- 
botkos valsčius, buvusi Kosčio tėvonija, keturioliktojo amžiaus Šventosios 
Kotrynos parapijos bažnyčia, restauruota grafo Vaclovo Bratislavo Neto- 
lickio, mokykla, paštas, telegrafas, geležinkelio prekių stotis, cukraus fabri- 
kas, malūnas su lentpjūve, Valchos vienkiemis, šeši jomarkai per metus..." 
Leitenantas Mocas šoko prie jo ir ėmė skaldyti antausius šaukdamas: „Še 
tau pirmas jomarkas, še antras, trečias, ketvirtas, penktas, šeštas". O Pe- 
chas, nors dar tik naujokas, padavė raportą bataliono vadui. Vadas tada 
buvo majoras Rohelis. „Also, was gibts?"* - paklausė jis Pechą, o tas išrėžė: 
„Drįstu pranešti, ponas majore, kad Žemutiniame Bonsove yra šeši meti- 
niai jomarkai". Na, čia majoras Rohelis kad paleis gerklę, sutrepsėjo kojo- 
mis ir tučtuojau įsakė nuvesti jį karo ligoninėn į pamišėlių skyrių. Nuo to 
laiko Pechas pasidarė pats blogiausias, jis, rodos, ir sukurtas buvo vien 
bausmėms. 

- Išauklėti kareivį nelengva, - tarė žiovaudamas vyresnysis raštininkas 
Vanekas. - Kareivis, kuris kariuomenėj nė karto nebuvo nubaustas, - ne 
kareivis. Galbūt taikos metu taip ir būdavo, kad kareivis, ištarnavęs kariuo- 


* „Nagi. ko reikia?“ (Vok.) 

menėj be bausmės, civilinėj tarnyboj turėdavo visokių privilegijų. Dabar 
kaip tik priešingai: blogiausi kareiviai, kuriuos taikiu laiku vis bausdavo 
areštu, kare pasirodė besą patys geriausi. Atsimenu vieną pėstininką iš aštun- 
tosios žygio kuopos, Silvanusą. Būdavo, kas miela dienelė vis bausmė, ir už 
ką? Nesidrovėdavo pavogti iš draugo paskutinio kreicerio. O kai pakliuvo į 
kautynes, pirmas perkirpo spygliuotų vielų užtvaras, tris paėmė nelaisvėn 
ir vieną čia pat bevarydamas nušovė, esą už tai, kad jam atrodęs nepatiki- 
mas. Jis gavo didįjį sidabro medalį, prisiuvo jam dvi žvaigždutes. Jeigu jo 
vėliau nebūtų pakorę palei Duklą, jau seniai būtų buvęs jūrininkas. O pa- 
karti jį reikėjo, nes kartą po kautynių jis pasisiūlė į žvalgybą, o kito pulko 
patrulis užtiko jį apkraustinėjant lavonus. Rado pas jį apie aštuonis laik- 
rodžius ir daugybę žiedų. Jį pakorė prie brigados štabo. 

— Iš to darosi aišku, - didžiai susimąstęs tarė Šveikas, - kad kiekvienas 
kareivis privalo pats išsikovoti sau padėtį. 

Suskambo telefonas. Vyresnysis raštininkas priėjo prie jo. Galėjai pažinti, 
kad kalba leitenantas Lukašas. Jis klausė, kaip su konservais. Paskui buvo 
girdėti, kaip ėmė nagan raštininką. 

— Kad jų nėra, ponas vyresnysis leitenante! - šaukė telefonu Vanekas. — 
Iš kur ten jų bus, tai intendantūros fantazija. Buvo visiškai bergždžias dar- 
bas tenai kareivius siųsti. Aš norėjau skambinti jums. Ar aš buvau bare? 
Kas sakė? Virėjas okultistas iš karininkų virtuvės? Tiesa, aš teikiausi tenai 
užeiti. Ar žinote, ponas vyresnysis lcitenante, kaip šitas patsai okultistas 
pavadino visą tą paniką dėl konservų? - Negimėlio siaubas. Visiškai ne, 
ponas vyresnysis leitenante, aš visiškai blaivus. Ką veikia Šveikas? Jis čia. 
Liepsite jį pašaukti?.. Šveikai, prie telefono, - suriko pulko raštininkas ir 
pašnibždomis pridūrė: - Jeigu paklaustų, kaip aš grįžau, sakykit, kad vi- 
siškai tvarkingai. Šveikas prie telefono: 

- Šveikas, drįstu pranešti, ponas vyresnysis leitenante. 

— Klausykit, Šveikai, kaip ten yra su tais konservais? Viskas gerai? 

— Nėra jų, ponas vyresnysis leitenante. Apie juos visai nieko negirdėti! 

— Aš norėčiau, Šveikai, kad jūs, kol mes čia stovykloj, rytais pas mus 
atvyktumėt su raportu. Kai pasijudinsim kelionėn, jūs nuolatos būsite prie 
manęs. Ką veikėte naktį? 

— Visą naktį sėdėjau prie telefono. 

— Ar buvo kokių naujienų? 

— Buvo, ponas vyresnysis leitenante. 

- Šveikai, nekvailiokit vėl. Kas nors pranešė ką svarbaus, skubaus? 

— Tikrai taip, ponas vyresnysis leitenante, pranešė, bet tik devintą valan- 
dą vakaro. 

— Tai kodėl tučtuojau man to nepasakėt? 

— Nenorėjau jūsų trukdyti, ponas vyresnysis leitenante, nedrįsau apie tai 
nė pamanyti. 

— Tai sakykit, trauk jus devynios, kas gi svarbaus pranešta tą devintą 
valandą vakaro? 

— Telefonograma, ponas vyresnysis leitenante. 

— Nesuprantu jūsų, Šveikai. 

— Aš turiu užsirašęs, ponas vyresnysis leitenante: „Priimkite teletonog- 
ramą. Kas prie telefono? Ar jau užrašei? Skaityk!" Ir dar kažkas panašiai. 

— Trauk jus devynios, Šveikai! Man kankynė su jumis... Sakykite man 
telefonogramos turinį, nes atėjęs jus taip pakratysiu, kad... Na, tai kas ten 
buvo? 

— Vėl kažkoks pasitarimas, ponas vyresnysis leitenante, šiandien devin- 
tą valandą ryto pas poną pulkininką. Buvau manęs jus žadinti naktį, bet 
paskui persigalvojau. 

— To betrūko, kad dėl kiekvieno menkniekio mane žadintumėt. Tam pa- 
kankamai laiko būna ir rytą! Wieder eine Besprechung, der Teufel soll das 
alles buserieren!* Nekabinkit ragelio, pašaukit man prie telefono Vaneką. 

Vyresnysis raštininkas Vanekas prie telefono: 

— Vyresnysis raštininkas Vanekas, ponas vyresnysis leitenante. 

— Vanekai, suraskite man greitai kitą pasiuntinį. Niekšas Balounas šiąnakt 
surijo man visą šokoladą. Pririšti? Ne, atiduosime jį į sanitarus. Vaikinas 
kaip ąžuolas, tegul tampo sužeistuosius iš kautynių lauko. Bematant jį at- 
siųsiu jums. Sutvarkykit visa tai pulko kanceliarijoj ir tuoj grįžkit į kuopą. 
Kaip manote, ar greitai išvykstam? 

— Skubėti nėra kur, ponas vyresnysis leitenante. Kai mes turėjome 
išvažiuoti su devintąja žygio kuopa, ištisas keturias dienas vadžiojo už no- 
sies. Aštuntajai buvo tas pat. Tik su dešimtąja išėjo geriau. Buvome su visa 
kautynių apranga, dvyliktą valandą gavome įsakymą, o vakare jau pasijudi- 
nome, bet užtai paskui mus vaikė po visą Vengriją ir nežinojo, kokią skylę 
kuriam fronte mumis užkišti. 

Kai leitenantas Lukašas tapo vienuoliktosios žygio kuopos vadu, jis pa- 
sijuto lyg būtų patekęs į sinkretizmo būklę, t. y. laikėsi tokios filosofijos, 


* Vėl pasitarimas, velniop tą viską! (Vok.) 

kuri stengėsi kompromisu, visiškai supainiojančiu požiūrius, suartinti ne- 
suderinamas sąvokas. 

Todėl jis šitaip atsakė: 

— Na, gal taip ir bus. Jūsų manymu, šiandien nesijudinsime? Devintą 
valandą mūsų pasitarimas pas poną pulkininką. Tiesa, ar žinote, kad jūsų 
pareiga sudaryti visų važiuojančiųjų sąrašus. Aš tai sakau tik taip sau. Su- 
darykit man... Palaukit, ką jūs man galėtumėt sudaryti... Vadovaujančių as- 
menų sąrašą su nurodymu, nuo kurio laiko kiekvienas iš jų tarnauja... Pas- 
kui apie kuopos maisto atsargas... Tautybę? Taip, taip, ir tautybę nurodyti... 
O svarbiausia - atsiųskite man tą naują pasiuntinį. Ką šiandien jaunesnysis 
leitenantas Plešneris turi veikti su komanda? Pasiruošti kelionėn. Ką? Są- 
skaitos? Ateisiu po pietų pasirašyti. Į miestą nieko neišleiskit. Į stovyklos 
barą? Po pietų vieną valandą... Pašaukite čionai Šveiką!.. 

- Šveikai, jūs tuo tarpu liekatės prie telefono. 

— Drįstu pranešti, ponas vyresnysis leitenante, kad aš dar negėriau kavos. 

— Tai atsineškite kavos ir pasilikit raštinėj prie telefono, kol aš jus pašauk- 
siu. Ar žinote, kas yra ryšininkas? 

— Tas, kuris laksto lyg be galvos, ponas vyresnysis leitenante. 

— Taigi, todėl visuomet būkit čia, kada tik jums paskambinčiau. Primin- 
kit dar kartą Vanekui, kad surastų man kokį nors pasiuntinį. Šveikai, alio! 
Kur jūs? 

— Čia, ponas vyresnysis leitenante, man ką tik dabar atnešė kavos. 

- Šveikai! Alio! 

— Klausau, ponas vyresnysis leitenante. Kava visiškai šalta. 

- Jūs gerai žinote, koks turi būti pasiuntinys, pakalbėkit su juo, o paskui 
man pasakysite, ko jis vertas. Pakabinkit ragelį. 

Siurbčiodamas juodą kavą, į kurią iš butelio su užrašu „Rašalas“ (dėl 
atsargumo) buvo įsipylęs romo, Vanekas pasižiūrėjo į Šveiką ir tarė: 

—- Mūsų vyresnysis leitenantas taip šaukia kalbėdamas telefonu, kad aš 
suprantu kiekvieną žodį. Jūs, Šveikai, iš visa ko atrodo, su ponu vyresniuoju 
leitenantu esate gerai pažįstami. 

— Mudu laikom vieną ranką,- atsakė Šveikas.- Ranka ranką plauna. Ne 
sykį mes esame patekę į bėdą. Kiek kartų norėjo mus perskirti, o mes vis 
susieiname. Jis manim visur pasikliauja, kiek kartų aš net pats tuo stebėjau- 
si. Ką tik girdėjote jį sakant, jog priminčiau jums, kad jam naują pasiuntinį 
surastumėt, o aš turiu jį patyrinėti ir pareikšti savo nuomonę, nes ponui 
vyresniajam leitenantui ne kiekvienas pasiuntinys įtiks. 

Pulkininkas Šrioderis į pasitarimą sušaukė visus savo žygio pulko kari- 
ninkus. Šito naujo pasitarimo jis laukė su nekantrumu, norėdamas tinka- 
mai išsikalbėti. Be to, reikėjo kaip nors išspręsti bylą savanorio Mareko, 
kuris buvo atsisakęs valyti išvietes ir kurį pulkininkas Šrioderis kaip maišti- 
ninką buvo atidavęs divizijos teismui. 

Iš divizijos teismo Marekas tik vakar vakare buvo nugabentas daboklėn, 
kur jį ir laikė suimtą. Drauge su juo pulko kanceliarijoj atsirado nežmo- 
niškai supainiotas divizijos teismo raštas, kuriame buvo nurodoma, kad šiuo 
atveju nesą maišto žymių, kadangi savanoriai neprivalą valyti išviečių, bet 
čia pasireiškia drausmės pažeidimas, kurį jis galįs išpirkti pavyzdinga tarny- 
ba fronte. Atsižvelgiant į tai, kas anksčiau išdėstyta, kaltinamasis savanoris 
Marekas grąžinamas atgal į savo pulką, o drausmės pažeidimo byla atide- 
dama ligi pasibaigiant karui. Anksčiau bylą galima atnaujinti tik tuo atveju, 
jei savanoris Marekas vėl padarytų kokį nors nusikaltimą. Buvo dar viena 
byla. Tuo pat metu su savanoriu Mareku iš divizijos teismo daboklėn pa- 
siuntė apsišaukėlį būrininką Tevelesą, kuris neseniai pateko į pulką - atvyko 
iš kažkokios Zagrebo ligoninės. Jis turėjo didįjį sidabro medalį, savanorio 

antsiuvus ir tris žvaigždutes. Jis daug pripasakojo apie didvyriškus šeštosios 
kuopos žygdarbius Serbijoje ir apie tai, kad iš visos kuopos gyvas išlikęs tik 
jis vienas. Tardymo buvo nustatyta, kad, prasidėjus karui, šeštojoje žygio 
kuopoje iš tikrųjų buvo kažkoks Tevelesas, neturįs savanorio teisių. Buvo 
pareikalauta žinių iš brigados, kuriai, skubiai atsitraukiant iš Belgrado 
1914 metų gruodžio 2 dieną, buvo priskirta šeštoji žygio kuopa. Sužinota, 
kad pristatytųjų apdovanoti ir sidabro medaliais apdovanotųjų sąraše jokio 
Teveleso nėra. Tad klausimo, ar buvo eilinis Tevelesas Belgrado kampa- 
nijų metu pakeltas į būrininkus, išaiškinti nepavyko, nes visą šeštąją žygio 
kuopą su visais jos karininkais mūšyje prie Šventosios Savos bažnyčios su- 
naikino serbai. Divizijos teisme Tevelesas dangstėsi tuo, kad jam tikrai buvęs 
pažadėtas didysis sidabro medalis ir dėl to jis nusipirkęs jį iš vieno bosnio. 
O dėl savanorio galiono, tai jis sakėsi jį užsisiuvęs būdamas girtas ir toliau 
dėvėjęs, kadangi nuolatos gerdavęs, nes jo organizmas buvo nusilpęs nuo 
dizenterijos. 

Prieš imdamasis svarstyti šituos du klausimus, pulkininkas Šrioderis, 
pradėdamas pasitarimą, nurodė, kad prieš išvykstant, o tai jau įvyks netrukus, 
reikia dažniau susitikti. Brigados štabas pranešė, kad ten kiekvieną valan- 
dą laukiama įsakymo iš divizijos. Kareiviai turį būti pasirengę kautynėms, o 
kuopų vadai privalą budriai sekti, kad niekas nepaspruktų. Paskui jis dar 
sykį pakartojo visa tai, apie ką kalbėjo vakar, vėl padarė karo lauko veiksmų 
apžvalgą ir išreiškė įsitikinimą, kad jokios aplinkybės negalinčios palaužti 
armijos kovinės dvasios ir karinės parengties. 

Priešais jį ant stalo gulėjo karo lauko veiksmų žemėlapis, nusagstytas 
smeigtukais su vėliavėlėmis, tačiau vėliavėlės buvo išnaršytos ir frontų lini- 
jos sujauktos. Išlupinėti smeigtukai su vėliavėlėmis mėtėsi po stalu. 

Naktį šiame žemėlapy įvairiausius karus kariavo katinas, kurį pulko kan- 
celiarijoje mėgdavo laikyti raštininkai. Apdergęs naktį visą Austrijos 
Vengrijos frontą ir norėdamas krūvelę apkapstyti, katinas išvartė vėliavėles 
ir išmatomis ištepliojo visas pozicijas, sudrėkino frontus bei priešakines li- 
nijas ir apibjaurojo visus kariuomenės korpusus. 

Pulkininkas Šrioderis buvo didelis trumparegis. 

Žygio bataliono karininkai susidomėję stebėjo, kaip pulkininko Šrio- 
derio pirštas artinasi prie katino padarytos krūvelės. 

- Iš čia, mano ponai, tiesiog į Sokalą prie Bugo, - oriai, lyg pranašas 
ištarė pulkininkas Šrioderis. Nežiūrėdamas jis nubraižė smiliumi liniją Kar- 
patų link ir sukišo pirštą į vieną iš tų krūvelių, kuriomis katinas buvo sten- 
gęsis karo lauko veiksmų žemėlapį padaryti reljefingą. 

—- Was ist das, meine Herren?* - nustebęs kreipėsi jis karininkus, pajutęs, 
kad kažkas jam prilipo prie piršto. 

— Warscheinlich, Katzendreck, Herr Oberst**, — už visus labai mandagiai 
atsakė kapitonas Sagneris. 

Pulkininkas Šrioderis šoko į gretimą kanceliarijos kambarį. Iš ten pasi- 
girdo griausmingi keiksmai ir baisūs grasinimai, kad jis priversiąs visą kan- 
celiariją liežuviu išlaižyti katino pėdsakus. 

Kvota buvo trumpa. Paaiškėjo, kad katiną prieš porą savaičių į kancelia- 
riją atsinešė jaunesnysis raštininkas Zvibelfišas. Dalykui išaiškėjus, Zvibel- 
fišas susirinko visus savo skudurus, 0 vyresnysis raštininkas nuvedė jį ir 
uždarė daboklėn, laukdamas kitų pono pulkininko nurodymų. 

Šituo incidentu pasitarimas ir pasibaigė. 

Sugrįžęs pas karininkus, visas išraudęs iš pykčio, pulkininkas Šrioderis 
užmiršo, kad dar reikia išspręsti savanorio Mareko ir apsišaukėlio būrinin- 
ko Teveleso likimą. 

Todėl jis tik pareiškė trumpai: 

— Prašau ponus karininkus būti pasiruošusius ir laukti tolesnių mano 
įsakymų bei instrukcijų. 

Taip ir likosi daboklėje savanoris ir Tevelesas. Kai vėliau prie jų pri- 
sidėjo Zvibelfišas, jie galėjo lošti preferansą, o baigę partiją kibti prie savo 
sargybinio reikalaudami, kad tas išgaudytų iš čiužinių blusas. 

Vėliau pas juos įkišo tryliktosios žygio kuopos grandinį Peronteką, ku- 
ris vakar, stovykloj pasklidus gandui, kad batalionas išvyksta į frontą, din- 
go, o rytą patrulis jį surado Briuke, „Baltojoj rožėj". Jis teisinosi, kad prieš 
išvažiuodamas norėjęs pamatyti garsųjį grafo Haracho stiklo fabriką Briu- 
ke, o grįždamas atgal paklydęs ir tik rytą, visiškai nusikamavęs, parsigavęs 
iki „Baltosios rožės". O iš tikrųjų jis visą naktį praleido su „Baltosios rožės" 
Rožyte. 


*++* 


Padėtis vis tebebuvo neaiški. Išvyks pulkas ar ne? Šveikas telefonu vie- 
nuoliktosios žygio kuopos kanceliarijoj išgirdo šiuo klausimu pačių įvai- 
riausių nuomonių: pesimistiškų ir optimistiškų. Iš dvyliktosios žygio kuo- 
pos telefonavo, neva kažkas iš kanceliarijos girdėjęs, kad pirmiau būsią šau- 


* Kas gi čia, ponai? (Vok.) 
** Atrodo, kad katino pribjaurota, ponas pulkininke (vok. ). 


dymo į judantį taikinį pratimai, ir tik tuomet pulkas judinsis kelionėn. Ta- 
čiau šitai optimistinei pažiūrai nepritarė tryliktoji žygio kuopa, kuri tele- 
fonavo, kad kapralas Havlikas ką tik grįžęs iš miesto ir iš vieno geležinkelio 
tarnautojo girdėjęs, kad vagonai jau esą stotyje. 

Vanekas piktai išlupo Šveikui iš rankų telefono ragelį ir sušuko. kad 
geležinkelininkai nieko nežiną ir kad jis pats ką tik parėjęs iš pulko kance- 
liarijos. 

Šveikas pasiaukojamai ir su meile likosi savo poste prie telefono ir į 
klausimus „Kas naujo" atsakinėjo, kad dar nieko tikro nesą. 

Taip jis atsakė ir į leitenanto Lukašo klausimą. 

— Kas pas jus naujo? 

— Dar nieko tikro nėra, ponas vyresnysis leitenante. - stereotipiškai at- 
sakė Šveikas. 

— Asilas! Pakabinkit ragelį. 

Paskui buvo kelios telefonogramos, kurias po įvairiausių nesusipratimų 
Šveikas priėmė. Pirmiausia atėjo ta, kurios negalėjo padiktuoti jam naktį, 
nes jis nebuvo pakabinęs ragelio ir miegojo. Šitoji telefonograma reikalavo 
pasiskiepijusių ir nepasiskiepijusių nuo šiltinės sąrašo. 

Paskui Šveikas priėmė pavėluotą telefonogramą dėl konservų. Šitas 
klausimas jau vakar buvo išaiškintas. 

Paskui atėjo telefonograma visiems batalionams, kuopoms ir pulko 
dalims: 

„Brigados telefonogramos Nr. 75 692 nuorašas. Įsakymas brigadai 
Nr. 172. 

Atsiskaitant su lauko virtuvėmis, vietoj ankstesnės tvarkos (4 - džiovin- 
tos daržovės, 5 - šviežios daržovės) laikytis tokios: 1 - mėsa, 2 - konservai, 
3 - šviežios daržovės, 4 - džiovintos daržovės, 5 - ryžiai, 6 - makaronai, 3 - 
kruopos ir manai, 8 bulvės". 

Kai Šveikas visa tai perskaitė pulko raštininkui, Vanekas iškilmingai 
pareiškė, kad tokios telefonogramos metamos į išvietę: 

— Tai sugalvoja koks nors žioplys iš armijos štabo, o paskui praneša vi- 
soms divizijoms, brigadoms ir pulkams. 

Paskui Šveikas gavo dar vieną telefonogramą, kurią taip greitai diktavo, 
kad Šveikas tesuspėjo užrašyti bloknote kažką panašaus į šifrą: 

„In der Folge genauer erlaubt gewesen oder das selbst einem hingegen im- 
merhin eingeholt werden" *. 

— Visa tai nesvarbu, - tarė Vanekas, kai Šveikas, tris kartus perskaitęs 
savo užrašą, be galo nustebo. - Vien nesąmonės, nors - galas juos žino! — 
galbūt tai šifruota telefonograma. Mes kuopoje neturime šifruotojų sky- 
riaus. Šitą taip pat galima išmesti. 

— Aš irgi taip manau, - pritarė Šveikas,- jeigu pasakyčiau ponui vyres- 
niajam leitenantui, kad jis tiksliau leidžia arba savarankiškai visais atvejais 
priklauso atlyginimui, tai jis dėl to įsižeistų. 

— Kai kurie būna, pasakysiu aš jums, tokie ambicingi, kad baisu! - kalbėjo 
toliau Šveikas, vėl įnikdamas į atsiminimus. - Vieną kartą man teko važiuo- 
ti tramvajum iš Visočanų į Prahą, ir Libnėje įsėdo toksai ponas Novotnas. 
Vos tik aš jį pažinau, išėjau į vagono aikštelę ir ėmiau šnekinti, kad mudu 
esame kaimynai, abu iš Dražovo. Bet jis ėmė rėkti ant manęs, kad nelįsčiau 
prie jo, neva jis manęs nepažįstąs. Aš pradėjau jam aiškinti, kad jis atsi- 
mintų jog aš, dar mažas būdamas, ateidavau pas jį su savo motina, kuri 
vadinosi Antonija, o tėvas Prokopas, ir kad jis buvo dvaro nuomotojas. Bet 
jis ir po to nenorėjo pasisakyti, kad mes pažįstami. Tada aš jam kaip įrody- 


* „Dėl to tiksliau leidžiama arba savarankiškai priešingai visais atvejais priklauso atlygini- 
mui“ - beprasmis vokiškų žodžių rinkinys. 

mą papasakojau dar intymesnių smulkmenų, pavyzdžiui, kad Dražove bu- 
vę du Novotnai - Tonda ir Josefas - ir kad šis ponas Josefas, kaip man iš 
Dražovo rašė, nušovęs savo žmoną už tai, kad jinai nuolat jį bardavusi už 
girtavimą. Bet čia jis kad atsivėdės, bet aš pasilenkiau, ir nuo jo smūgio 
išbyrėjo priešakinės aikštelės stiklas, tas didysis, priešais vagono palydovą. 
Na, mudu išlaipino iš traukinio ir nuvedė policijos nuovadon, o ten pa- 
aiškėjo tokio didelio jo įsižeidimo priežastis: jis buvo visai ne Josefas No- 
votnas, o Eduardas Dubravas, kilęs iš Montgomerio miesto, Amerikos pi- 
lietis, o čia atvažiavo vien savo giminaičių aplankyti. 

Jo pasakojimą nutraukė telefonas: kažkoks užkimęs balsas iš kulkos- 
vaidžių komandos vėl klausė, ar važiuosią. Apie tai, girdi, nuo pat ryto ta- 
riamasi pas poną pulkininką. 

Tarpdury pasirodė išbalęs kaip drobė jaunesnysis leitenantas Bigleris, 
kvailiausias iš visos kuopos, mokomojoje savanorių komandoje stengęsis 
pasirodyti savo išprusimu. Jis pamojo galva Vanekui, kad tas paskui jį išeitų 
ant laiptų. Ten jiedu ilgai kalbėjosi. 

Sugrįžęs Vanekas paniekinamai šypsojosi. 

— Tai tikras asilas! — tarė jis Šveikui, - nėra ko sakyti, puikus egzemplio- 
rius mūsų žygio kuopoj! Jis taip pat buvo pasitarime. Kai visi išsiskirstė, 
ponas vyresnysis leitenantas davė būrininkams nurodymą, kad visi kuo 
griežčiausiai patikrintų šautuvus. O šitas tipelis atėjo manęs pasiklausti, ar 
jis privaląs įsakyti pririšti Žlabeką prie stulpo už tai, kad tas išvalęs savo 
šautuvą žibalu. - Vanekas ėmė jaudintis. - Dėl tokio nieko teiraujasi manęs, 
nors žino, kad važiuojam į ugnies linijas! Ponas vyresnysis leitenantas vakar 
taip pat gerai padarė, ilgokai pagalvodamas, ar verta savo tarną pririšti. 
Šitam pienburniui pasakiau, kad pirmiausia gerai pasvarstytų prieš erzin- 
damas savo komandą. 

- Jeigu jau ėmėm kalbėtis apie tą pono leitenanto pasiuntinį, - tarė Švei- 
kas, — tai pasakykit, ar suradote jam ką nors? 

— Būkit protingas, —- atsakė Vanekas, - laiko pakaks. Antra vertus, aš 
manau, kad ponas vyresnysis leitenantas su Balounu apsipras; retkarčiais 
jis šį tą jam suryja, bet vėliau, kai paklius į frontą, ir tas praeis. Ten dažnai 
nei vienam, nei kitam nebus ko ryti. Kai pasakysiu jam, kad Balounas pasi- 
lieka, nebus kas daugiau daryti. Tai mano dalykas, ir ponui vyresniajam 
leitenantui nėra ko rūpintis! Svarbiausia - nesiskubinti! 

Vanekas vėl nuvirto į savo gultą ir tarė: 

— Papasakokite, Šveikai, man kokį nors anekdotą iš kareivių gyvenimo. 

— Būtų ne pro šalį, - atsakė Šveikas,- tik aš bijau, kad vėl kas nors mums 
nepaskambintų. 

— Tai išjunkite telefoną: atsukite laidą arba nukabinkite ragelį. 

- Gerai, - atsakė Šveikas, nukabindamas ragelį. - Aš jums šį tą papasa- 
kosiu, kas pritiks mūsų padėčiai. Tik tada vietoj tikro karo vyko manevrai, o 
siautė lygiai tokia pat panika kaip šiandien, nes nebuvo žinoma, kada išei- 
sim iš kareivinių. Su manim drauge tarnavo toksai Šicas iš Poržičo, geras 
vyrukas, tik labai pamaldus ir bailus. Jis vaizdavosi, kad manevrai - kažkas 
baisaus ir kad kareiviai per juos krintą nuo troškulio kaip musės iš bado, o 
sanitarai juos renką žygio metu kaip nukritusius obuolius. Todėl jis pri- 
sigėrė atsargai, o kai išėjome iš kareivinių į manevrus ir atžygiavome iki 
Mnišeko, pasakė: „Šito, vyrai, aš neiškęsiu, tik Viešpats Dievas gali mane 
išgelbėti". Paskui atėjome į Horžovicus ir ten sustojome porą dienų pailsėti, 
kadangi buvo padaryta kažkokia klaida, ir mes nužygiavome taip toli į priekį, 
kad būtume galėję drauge su kitais pulkais, einančiais mūsų sparnuose, užim- 
ti visą priešo štabą ir būtume prisidirbę sau gėdos, nes mūsų armija turėjo 
prakišti, o priešininkui reikėjo mūšį laimėti: mat tarp jų maišėsi kažkoks 
ten erchercogas. Tai tas Šicas iškrėtė tokį pokštą: kai mes pasistatėme pala- 
pines, jis susiruošė ir išėjo į kaimą prie Horžovicų kažko nusipirkti ir į sto- 
vyklą grįžo apie pietus. Saulė kepinte kepino, ir jis gerokai supluko. Tada 
prie kelio pamatė koloną, ant kurios buvo uždėta maža skrynelė, o joje po 
stiklu mažutė švento Jono Nepomuko statulėlė. Pasimeldė jis šventajam 
Jonui ir sako jam: „Va turbūt karšta ir tau, ne pro šalį būtų ko nors išgėrus. 
Prieš saulutę tikriausiai irgi prakaituoji". Pakliukino savo žygio butelį, at- 
sigėrė ir sako: „Palikau ir tau gurkšnelį, šventasis Jonai Nepomukai". Bet 
paskui susigriebė, viską išlakė ir šventajam Jonui Nepomukui nieko nepali- 
ko. „Vajėzau Marija! - suriko, - šventasis Jonai Nepomukai, atleisk man, 
aš tau atsilyginsiu: pasiimsiu tave į stovyklą ir taip šauniai pagirdysiu, kad 
ant kojų nepastovėsi". Ir gerasis Šicas, gailėdamasis šventojo Jono, išdaužė 
stiklą, išėmė šventojo statulėlę, įsikišo užantin ir parsinešė į stovyklą. Pas- 
kui šventasis Jonas Nepomukas drauge su juo miegodavo ant šiaudų. Šicas, 
įsidėjęs kuprinėn, imdavosi jį į žygius, ir jam visada labai sekdavosi kortuo- 
jant. Kur tik sustodavom pailsėti, jis visada išlošdavo, tik va atėję į Pra- 
chenę, apsistojome Dragenicuose, ir čia jis, kaip sakoma, net ir kelnes pra- 
lošė. Kai anksti rytą pakilome žygiuoti toliau, prie kelio po kriauše kabojo 
šventasis Jonas Nepomukas pakartas. Štai jums ir anekdotas, o dabar pa- 
kabinsiu ragelį. 

Ir telefonu vėl ėmė tekėti nervingas stovyklos gyvenimas. Ramybės har- 
monija buvo sutrikdyta. 

Tuo pat metu vyresnysis leitenantas Lukašas savo kambaryje studijavo 
šifruotą įsakymą dėl žygio bataliono maršruto Galicijos sienos link (pir- 
mas etapas): 

7217-1238—475-2121-35 = Mošonis 

8922-375-7282= Rabas 

4432-1238-7217-375-8922-35 =Komarnas 

7282-9299-310-375-7881—-298-475—7979= Budapeštas 

Bešifruodamas šitą įsakymą, leitenantas atsiduso: 

— Der Teufel soll das buserieren!* 


ANTROS DALIES PABAIGA 


* Velniai jį teraunie! (Vok.) 

IŠKILMINGA PYLA 


1 
VENGRIJOJE 


Pagaliau atėjo valanda, kada visi buvo sugrūsti į vagonus. Kiekviename 
keturiasdešimt du žmonės arba aštuoni arkliai. Arkliams, žinoma, važiuoti 
buvo patogiau negu žmonėms, nes jie galėjo miegoti stati. Beje, tas ne- 
turėjo visiškai jokios reikšmės: karinis ešelonas vėl vežė į skerdynes Galici- 
jon naują Žmonių partiją. 

Traukiniui pasijudinus, visoms šitoms būtybėms gerokai palengvėjo: vis 
dėlto pasidarė jau šiek tiek aiškiau. Ligi šios valandėlės buvo vien kankina- 
ma nežinia, panika: išvyksime šiandien, rytoj ar tik užporyt? Jau daug kas 
buvo pasijutęs kaip nuteistas mirti ir su siaubu kiekvieną akimirką laukęs 
pasirodant budelio. Dabar visi šiek tiek nurimo, kadangi tuojau viskas tu- 
rės baigtis. 

Gal dėl to vienas kareivis, persisvėręs iš vagono pro langą, bliovė kaip 
pamišęs: 

— Važiuojam! Važiuojam! 

Vyresnysis raštininkas Vanekas tikrai sakė teisybę Šveikui, kad nėra ko 
skubintis. 

Praėjo kelios dienos, ko! atėjo ta akimirka, kai visi galėjo sėstis į vago- 
nus. Visą šį laiką nesiliovė kalbos apie konservus, bet Vanekas, matęs šalto 
ir karšto, tvirtino, kad tai vien tuščios kalbos. Kokie čia konservai? Va lau- 
ko pamaldos - kitas dalykas, nes ir anksčiau žygio kuopos būdavo išleidžia- 
mos su pamaldomis. Jei atsirastų konservų, lauko pamaldų nebereikėtų, 
bet šiuo atveju jos atstoja konservus. 

Ir štai vietoj mėsos konservų pasirodė vyresnysis karo kapelionas Iblis, 
kuris vienu šūviu tris zuikius nušovė. Lauko pamaldas jis atlaikė iš karto 
trims žygio batalionams. Du iš jų jis palaimino į žygį prieš serbus, O trečią- 
jį - prieš rusus. 

Tada jis pasakė labai jausmingą pamokslą, kuriam medžiagos, kaip ne- 
sunku buvo suprasti, sėmėsi iš karo kalendoriaus. Tas jo pamokslas buvo 
toks graudingas, kad Šveikas, važiuodamas į Mošoną drauge su Vaneku 
viename vagone, atstojančiame improvizuotą kanceliariją, prisiminė jį ir 
prašneko į vyresnįjį raštininką: 

— Kaip sau nori, bet iš tiesų bus puiku, karo kapeliono žodžiais tariant, 
kai diena slinks vakarop ir saulė su auksiniais spinduliais pasislėps už kalnų, 
o mūšio lauke, anot jo, bus girdėti vien paskutiniai mirštančiųjų atodūsiai, 
kritusių arklių Žvengimas, sužeistų kareivių vaitojimas ir vietinių gyventojų 
aimanos, o trobos skęs ugnies liepsnose. Man baisiai patinka klausytis, kai 
šneka Žmonės, virtę dvigubais idiotais. 

Vanekas pritardamas linktelėjo galvą: 

— Taip, tai buvo velniškai graudi kalba. 

— Ji buvo labai graži ir pamokanti, - kalbėjo toliau Šveikas. - Visa tai aš 
puikiai įsidėmėjau ir, grįžęs po karo, viską būtinai papasakosiu „Taurėje“. 
Ponas karo kapelionas, mums apie tai porindamas, stovėjo taip išsižergęs, 
jog mane buvo apėmusi baimė, kad jis paslys, kaukštels į kilnojamąjį lauko 
altorių ir prasiskels pakaušį į Aukojimo taurę. Jis mums papasakojo įstabių 
įvykių iš tų mūsų armijos laikų, kai dar joje tarnavo Radeckis ir mūšio lauke 
pleškančių trobesių liepsnos susiliedavo su saulėlydžio žaromis, - lyg visa 
tai jis savo akimis būtų matęs! 

O vyresnysis karo kapelionas Iblis dar tą pat dieną atsidūrė Vienoje ir 
pasakojo kitam žygio batalionui tą pačią graudingą istoriją, kurią Šveikas 
prisiminė ir kuri jam taip baisiai patiko, jog pasakotoją jis pavadino dvigu- 
bu idiotu. 

— Brangūs kareiviai,- kalbėjo vyresnysis karo kapelionas Iblis, - nuskris- 
kime mintimis į 1848 metus ir įsivaizduokime pergalingai pasibaigusias kau- 
tynes prie Kustocos“*, kur po dešimties valandų atkaklaus mūšio Italijos 
karalius Albertas buvo priverstas krauju pasruvusį kovos lauką užleisti feld- 
maršalui Radeckiui, mūsų kareivių tėvui, aštuoniasdešimt ketvirtaisiais sa- 
vo amžiaus metais laimėjusiam tokią puikią pergalę. Ir štai, žiūrėkite, 
brangūs mano kareiviai! Žilagalvis karvedys sustojo raitas aukštoje kalvoje 
priešais paimtą Kustocą. Aplink - ištikimieji jo generolai. Visi suprato mo- 
mento svarbą, nes, mieli kareiviai, už poros žingsnių nuo maršalo gulėjo 
vienas karys, besigaluojąs mirtimi. Sunkiai sužeistas šiame šlovingame ko- 
vos lauke, sulaužytomis rankomis ir kojomis, vėliavininkas Hertas pajuto, 
kad feldmaršalas Radeckis žiūri į jį. Mirtinai sužeistas kilnusis vėliavinin- 

kasjau stingstančia dešiniąja ranka džiūgaudamas dar suspaudė aukso me- 
dalį. Pamačius dievinamąjį maršalą, jo dar kartą blykstelėjo gęstanti gy- 
vybė; sužeistas kūnas, ėmus rusenti paskutiniams jėgų likučiams, suvirpėjo, 
ir mirštantysis nežmoniškomis pastangomis mėgino prišliaužti prie savo 
maršalo. 

— Nusiramink, kilnusis mano kary, - tarė feldmaršalas, nulipo nuo ar- 
klio ir padavė jam ranką. 

— Deja, ponas maršale, - tarė karys, - abi mano rankos sulaužytos. Bet 
aš jus prašau tik vieno dalyko. Sakykit man tikrą tiesą: ar šiose kautynėse 
mes iš tiesų nugalėjome? 

- Iš tiesų, mielasis mano brolau, - maloniai atsakė jam feldmaršalas. — 
Kaip gaila, kad tau džiaugsmą temdo sunkus sužalojimas. 

— Deja, didžiai gerbiamasis vade, jau baigta, — silpstančiu balsu tarė 
mirštantysis, švelniai šypsodamasis. 

— Turbūt nori gerti? - paklausė Radeckis. 

- Taip, ponas maršale, diena buvo karšta, daugiau kaip trisdešimt laipsnių. 

Tada Radeckis, paėmęs iš vieno savo adjutantų Žygio gertuvę, padavė ją 
mirštančiajam, kuris gerokai iš jos gurkštelėjo. 

— Tegul Dievas šimteriopai jums už tai atlygina! - sušuko jis, stengda- 
masis pabučiuoti savo karvedžio ranką. 

— Ar jau seniai tarnauji? - paklausė šisai. 

— Daugiau kaip keturiasdešimt metų, ponas maršale! Prie Asperno ga- 
vau aukso medalį. Koviausi ir prie Leipcigo, karo kryžių taip pat turiu. Pen- 
kis kartus buvau mirtinai sužeistas, bet dabar, matyt, jau atėjo paskutinioji. 
Bet koks džiaugsmas ir kokia laimė, kad sulaukiau šios dienos! Nebaisi man 
nė pati mirtis, nes pasiekėm tokią šlovingą pergalę, ir imperatorius vėl at- 
gaus savo žemes! 

Šią akimirką, mieli kareiviai, nuo stovyklos atsklido didingi mūsų him- 
no „Saugok mums, Dieve, valdovą!" garsai. Galingai ir iškilmingai aidėjo 
jie kovos lauke. Mirštantis kareivis, atsisveikindamas su gyvenimu, dar kar- 
tą pamėgino atsikelti. „Tegyvuoja Austrija! - jausmingai sušuko jis.— Tegy- 
vuoja Austrija! Giedokite, giedokite nuostabųjį mūsų himną. Šlovė mūsų 
karvedžiui! Tegyvuoja mūsų armija!" 

Mirštantysis, dar kartą kilstelėjęs, prisispaudė prie dešiniosios maršalo 
rankos, pabučiavo ją, parkrito, ir paskutinis tylus atodūsis išsiveržė iš kil- 
nios jo širdies. Karo vadas vienplaukis stovėjo prie vieno iš drąsiausių savo 
kareivių lavono. „Tokios gražios mirties galima tik pavydėti!" - jausmingai 
tarė feldmaršalas, nulenkdamas galvą ant maldingai sudėtų rankų. 

Karo kapelionas taip baigė savo kalbą: 

— Brangūs kareiviai, linkiu jums visiems sulaukti tokios gražios mirties! 

Prisiminęs šitą vyresniojo karo kapeliono Iblio pamokslą, Šveikas buvo 
visiškai teisus, pavadindamas kapelioną dvigubu idiotu. 

Paskui Šveikas ėmė kalbėti apie visus įsakymus, kuriuos jiems perskaitė 
prieš susodinant į traukinį. Pirmiausia tai buvo įsakymas armijai, pasirašytas 
Pranciškaus Juozapo, o paskui — vyriausiojo rytų armijos vado erchercogo 
Juozapo Ferdinando įsakymas. Tai įsakymai apie du dvidešimt aštuntojo 
pulko batalionus, kurie 1915 metų balandžio 3 d. prie Duklo drauge su 
karininkais, lydimi pulko orkestro, perėjo rusų pusėn. 

Abudu įsakymai, išversti čekų kalbon, buvo perskaityti virpančiu balsu: 


1915 METŲ BALANDŽIO 17 D. 
ĮSAKYMAS ARMIJAI 


Apimtas gilaus sielvarto, įsakau išbraukti iš mano armijos sudėties dvi- 
dešimt aštuntąjį pėstininkų pulką už bailumą ir valstybės išdavimą, atimti iš 
užsitraukusio negarbę pulko jo vėliavą ir atiduoti ją į karo muziejų. Pulkas, 
jau savo tėvynėje morališkai susiteršęs ir į kautynių lauką išvykęs tik įvyk- 
dyti savo išdavikiškų kėslų, nuo šios valandos liaujasi egzistavęs. 


Pranciškus Juozapas I 


ERCHERCOGO JUOZAPO FERDINANDO 
ĮSAKYMAS ARMIJAI 


Žygyje dalyvavę čekų kariniai daliniai nepateisino mūsų pasitikėjimo, 
ypač tais atvejais, kai reikėdavo ginti gerai paruoštas ir jau seniai užimtas 
pozicijas. Tokia padėtimi dažnai pasinaudodavo priešas, užmegzdamas su 
niekšiškais šitų dalinių elementais ryšius. Šitų niekšų padedamas, priešas 
savo puolimus fronte paprastai nukreipdavo prieš tuos dalinius, kuriuose 
būdavo daug išdavikų. Dažnai priešui pavykdavo mūsų dalinius užklupti 
netikėtai ir, taip sakant, be jokio pasipriešinimo prasiskverbti į mūsų priešaki- 
nes pozicijas ir paimti nelaisvėn daug mūsų gynėjų. 

Gėda, amžiais neišperkama gėda neapkenčiamiems išdavikams bei 
niekšams, išdrįsusiems išduoti savo imperatorių ir tėvynę ir savo piktada- 
rybėmis suteršusiems ne tik mūsų didžiosios bei narsiosios armijos šlovingų 
pulkų garbę, bet ir garbę tos nacijos, kurios nariais jie save laiko. 

Anksčiau ar vėliau vis tiek juos pasieks kulka arba budelio kilpa. 

Kiekvieno dar garbingo čekų kareivio pareiga pranešti savo vadui apie 
tokį niekšą, kurstytoją ir išdaviką. Kas šito nepadarys, pats bus išdavikas ir 
niekšas. 

Šitą įsakymą perskaityti visiems čekų pulkų kareiviams. 

Imperatoriaus įsakymu dvidešimt aštuntasis karališkasis pėstininkų pul- 
kas jau išbrauktas iš mūsų armijos eilių ir visi sugauti šito pulko pabėgėliai 
užmokės krauju už sunkius savo nusikaltimus. 


Erchercogas Juozapas Ferdinandas 


- Mums tas įsakymas buvo vėlokai perskaitytas! - pasakė Šveikas Vane- 
kui. - Aš labai stebiuosi, kad jie mums tai paskelbė tik dabar, tuo tarpu jo 
didenybė imperatorius tą įsakymą išleido jau balandžio 17 dieną. Atrodo, 
lyg dėl kažkokių sumetimų mums nenorėjo tučtuojau jo perskaityti. Jeigu 
aš būčiau jo didenybė imperatorius, neleisčiau, kad mano įsakymai būtų 
taip vilkinami. Jeigu aš išleidžiu įsakymą balandžio 17 dieną, tai malonėki- 
te visuose pulkuose ir perskaityti jį balandžio 17 dieną, nors ten jūs ir 
skradžiai prasmegtumėt. 

Kitam vagono gale, priešais Vaneką, sėdėjo karininkų virtuvės virėjas 
okultistas ir kažką rašė. Užpakaly šio sėdėjo vyresniojo leitenanto Lukašo 
pasiuntinys barzdotasis milžinas Balounas ir telefonininkas Chodounskis, 
priskirtas prie vienuoliktosios žygio kuopos. Balounas čepsėdamas valgė 
kareiviškos duonos žiaunę ir baisėdamasis aiškino telefonininkui Chodouns- 
kiui nesąs kaltas, kad, sodinant į traukinį, tokioje spūstyje jis negalėjęs pra- 
siskverbti į štabo vagoną pas savo vyresnįjį leitenantą. 

Chodounskis jį gąsdino, girdi, dabar juokų su juo nedarysią, už tokius 
dalykus jis galįs sulaukti kulkos į kaktą. 

— Kad bent ta kančia greičiau baigtųsi! - guodėsi Balounas. - Tokia ne- 
laimė jau vieną kartą kad kiek mane būtų ištikusi manevruose prie Voticų. 
Žygiuodami vos galo mes ten negavom iš bado ir troškulio, ir, prijojus bata- 
liono adjutantui, sušukau: „Duokit mums duonos ir vandens!" Taigi šitas 
adjutantas ėmė ir pasuko arklį mano pusėn sakydamas, kad jeigu tai būtų 
atsitikę per karą, man reiktų išeiti prieš rikiuotę, ir jis įsakytų mane sušau- 
dyti, o dabar tik liepsiąs uždaryti į įgulos kalėjimą. Bet man tada gana gerai 
baigėsi: kai jis jojo į štabą apie visa tai pranešti, arklys pasibaidė, jis nukrito 
ir, ačiū Dievui, nusisuko sprandą. 

Balounas sunkiai atsiduso, ir trupinys duonos įstrigo jam gerklėje. Jis 
ėmė kosėti, o atsipeikėjęs godžiai pasižiūrėjo į abi leitenanto Lukašo kupri- 
nes, kurios buvo pavestos jo globai. 

— Ponai karininkai, - tarė jis melancholiškai,- gavo gerą davinį: kepenų 
konservų ir vengriškos dešros. Kad trip gabaliuką paragavus! 

Tai sakydamas, skausmingo ilgesio kupinomis akimis jis žvilgčiojo į abi 
savo leitenanto kuprines tartum visų atstumtas šunelis, kuris lyg koks alka- 
nas vilkas tupi prieš mėsinės duris ir uodžia verdančio kumpio kvapą. 

— Būtų visai ne pro šalį, - tarė Chodounskis, - jeigu mūsų kur nors lauktų 
su gerais pietumis. Kai karo pradžioje važiavome į Serbiją, mes tiesiog ap- 
sirydavome kiekvienoje stotyje, taip puikiai mus visur vaišindavo. Iš geriau- 
sios Žąsų Mėsos mes išpjaustinėdavome kubelius ir jais ant šokolado plyte- 
lių žaisdavome „Vilkus ir avis". Oseke, Kroatijoje, į mūsų vagoną įlipo du 
veteranų sąjungos ponai ir atnešė didelį katilą troškintų kiškių. Čia mes 
nebegalėjome ilgiau ištverti ir visa tai išvertėme jiedviem ant galvų. Visą 
kelią mes nieko daugiau neveikėm tik rijom ir rijom, o paskui vėmėme pro 
vagonų langus. Kapralas Mateika iš mūsų vagono buvo taip prisirijęs, kad 
mums teko uždėti jam skersai pilvo lentą ir taip ant jos šokinėti, lyg būtume 
grūdę kopūstus, - tik tada jam ėmė atsipalaiduoti ir per viršų, ir per apačią. 

O kai važiavome per Vengriją, kiekvienoje stotyje mums pro langus mėtė į 
vagonus keptas vištas, bet mes tik jų smegenis valgydavome. Kapošfalve 
vengrai ėmė svaidyti mums į vagonus didelius keptos kiaulienos gabalus, ir 
vieną iš mūsiškių kepta kiaulės galva taip pavaišino per pakaušį, kad tas, 
nusijuosęs diržą, vaikėsi dosnų aukotoją atsarginiais stoties bėgiais. O Bos- 
nijoj mes net vandens negalėjome gauti: čia mus girdė vien visokiausių rūšių 
degtine, nors tatai buvo draudžiama, o vynas upeliais tekėjo. Atsimenu, 
vienoje stotyje kažkokios poniutės ir panelės mėgino mus pavaišinti alum, 
o mes ėmėm ir nusišlapinom į jų ąsotį. Tai kūrė jos nuo vagonų šalin. 

Visą kelią mes buvome lyg apduję, aš net kortų negalėjau pažinti. Staiga 
nei iš šio, nei iš to —- komanda išlipti! Nespėjom net partijos baigti. Visi 
išlipo iš vagonų. Vienas kapralas —- dabar neatsimenu jo pavardės - šaukė 
visam daliniui, kad dainuotų „Und die Serben mūssen sehen, dass wir oster- 
reicher Sieger, Sieger sind!"* Čia kažkas jam taip „spyrė į užpakalį, kad jis 
išsitiesė skersai bėgių. O kapralas komanduoja toliau: „Šautuvus sustatyti 
piramidėmis". Bet tuo tarpu tuščias traukinys pasuko atgal ir, aišku, kaip 
per paniką paprastai būna, nusivežė visas mūsų poros dienų maisto atsargas. 
Ir čia pat, ne toliau kaip nuo šios vietos ligi anų štai medžių ėmė sproginėti 
sviediniai. Iš kito sparno atjojo bataliono vadas ir visus karininkus pašaukė 
į karinį pasitarimą. Paskui atėjo mūsų vyresnysis leitenantas Macekas, sieks- 
ninis vyrukas, šimtaprocentinis čekas, bet kalbąs tik vokiškai. Išbalęs kaip 
drobė, jis papasakojo, kad toliau važiuoti negalima, nes geležinkelis išardy- 
tas, naktį serbai persikėlę per upę ir dabar užėmę kairįjį sparną, bet dar 
nuo mūsų toli. Mes, girdi, gausią pastiprinimą ir juos ištaškysią. Bet jeigu 
kaip, niekas tegul nepasiduoda nelaisvėn: serbai esą nupjausto belaisviams 
ausis, nosis ir išbado akis. Tai, kad netoli mūsų sproginėja sviediniai, ne- 
turėtų gąsdinti - čia, girdi, mūsų artilerija prisitaikanti. Staiga kažkur iš už 
kalnelio suaidėjo: ta-tata-ta-ta-ta. Ten mat irgi prisitaiko mūsų kulkos- 
vaidžiai. Paskui pasigirdo kanonada kairėje pusėje, ir mes bematant sukri- 
tom ant pilvų. Virš mūsų prašvilpė keletas patrankų sviedinių ir uždegė 
stotį, o iš dešinės pusės per mūsų galvas ėmė zvimbti kulkos, aiškiai girdėjai 
salves ir tarškant šautuvus. Vyresnysis leitenantas Macekas įsakė pasiimti 
sustatytus piramidėmis šautuvus ir juos užsitaisyti. Budėtojas priėjo prie 
leitenanto ir pareiškė, kad įsakymo įvykdyti niekaip negalima, nes visai nėra 


* „Tegul serbai mato, kad mes, austrai, esame nugalėtojai!“ (Vok.) 

šovinių. Juk jis, leitenantas, puikiai žinąs, kad mes turėjome gauti šovinius 
tik kitame etapo punkte, netoli pozicijų. Traukinys su šaudmenimis važiavo 
pirma mūsų ir turbūt jau pakliuvo serbams į nagus. Vyresnysis leitenantas 
Macekas valandėlę pastėro, o paskui įsakė: „Bajonett auf!"*, pats nežino- 
damas, kam to reikia - nebent tik tam, kad kas nors būtų daroma. Taip mes 
gana ilgokai išstovėjome pasirengę kautynėms, paskui sukritom tarp bėgių, 
nes pasirodė kažkoks lėktuvas, ir puskarininkiai suriko: „Alles decken, dec- 
ken!'** Bet vėliau paaiškėjo, kad tai būta mūsų lėktuvo - jį per klaidą nu- 
mušusi mūsų artilerija. Mes vėl pakilome, nors nebuvo įsakymo „laisvai!“ 
Nuo sparno link mūsų šuoliavo kažkoks kavaleristas ir dar iš tolo šaukė: 
„Wo ist Batallionskommando?"*** Bataliono vadas išjojo į priekį, raitelis 
padavė jam kažkokį raštą ir nujojo toliau į dešinę. Bataliono vadas, grįžda- 
mas atgal, perskaitė raštą ir staiga tartum iš galvos išsikraustė - išsitraukė 
kardą, pasileido prie mūsų ir suriko karininkams: „Alles zurūck! Alles zurūck! 
Direktion Mulde! Einzeln abfallen!'**** Dabar tai prasidėjo! Iš visų pusių, 
lyg vien to būtų ir telaukę, pradėjo serbai pliekti į mus. Kairėje pusėje, 
kukurūzų lauke, virė tikras pragaras. Mes keturpėsti ropojom į slėnį, kupri- 
nes palikę ant tų prakeiktų geležinkelio pabėgių. Leitenantui Macekui iš 
šono kulka pataikė į galvą, ir jis nesuspėjo net aiktelti. Dar nepasiekus slėnio, 
daugelis mūsiškių buvo nukauti ir sužeisti. Juos mes taip ir palikom, o patys 
bėgome be atžvilgos ligi pat vakaro. Dar prieš mus mūsų kareiviai visame 
rajone jau buvo viską išgrobstę. Vienintelis dalykas, kurį mes ten pamatėme, 
buvo apiplėšta gurguolė. Kai pagaliau prasigavome iki stoties, mūsų laukė 
jau naujas įsakymas: sėsti į traukinį ir važiuoti atgal į štabą. Bet ir to mes 
niekaip negalėjom įvykdyti, nes, kaip kitą rytą sužinojom, visas štabas jau 
diena kaip pakliuvęs nelaisvėn. Taip mes pasilikome lyg kokie našlaičiai, 
niekas nenorėjo apie mus nieko žinoti; pagaliau mus priskyrė prie septy- 
niasdešimt trečiojo pulko, vykstančio užnugarin, ir mes tuo labai ap- 
sidžiaugėme. Bet turėjome dar beveik visą dieną klumšėti, kol prisivijom tą 
septyniasdešimt trečiąjį pulką. Paskui mes... 

Niekas jo daugiau nesiklausė. Šveikas su Vaneku lošė „Marijošių", kari- 
ninkų virtuvės virėjas okultistas teberašė išsamų laišką savo žmonai, kuri, 


* „Užsimauti durtuvus!“ (Vok.) 
„Visiems slėptis, slėptis!“ (Vok.) 
*** „Kur bataliono vadas?“ (Vok.) 
**** „Visi atgal! Visi atgal! Daubos kryptimi! Perbėgti pavieniui!“ (Vok.) 

likusi viena, pradėjo leisti naują teosofijos žurnalą. Balounas snaudė ant 
suolo, todėl telefonininkui Chodounskiui nieko kita nebeliko, kaip tik pa- 
kartoti: 

— Taip, to aš niekad neužmiršiu... 

Paskui jis pakilo, priėjo prie lošiančiųjų ir ėmė žvalgytis į jų kortas. 

— Tu galėtumei man bent pypkę uždegti, - draugiškai kreipėsi Šveikas į 
Chodounskį, - jei jau nori pasižiūrėti svetimų kortų. Lošti „Marijošių“ — 
dalykas rimtas, rimtesnis negu tas visas jūsų karas ir prakeiktoji avantiūra 
prie Serbijos sienos. Ach, kokią kvailystę aš čia padariau, vertėtų pačiam 
sau skelti antausį! Nepasilaikiau karaliaus, o dabar kaip tik atėjo valetas. 
Ech, avies galva aš! 

Tuo tarpu virėjas okultistas baigė savo laišką ir dar kartą jį perskaitė 
gėrėdamasis, nes laiškas buvo taip sumaniai parašytas, kad cenzūrai jis tik- 
rai negalėjo kliūti: 


„Brangioji žmonele! 


Kai Tu gausi šį laiškelį, aš jau būsiu traukiny, nes mes važiuojame į fron- 
tą. Tas mane nelabai džiugina, nes tenka dykinėti ir negaliu būti naudingas, 
kadangi karininkų virtuvė nieko negamina, o valgį visi gauna stotyse. Su 

kokiu malonumu aš būčiau pagaminęs, važiuodamas per Vengriją, ponams 
karininkams Segedino guliašą! Bet visos mano viltys žlugo. Galimas daik- 
tas, kad, privažiavus Galiciją, man bus proga paruošti tikrą Galicijos šoletą, 
t. y. keptą Žąsį su perlinių kruopų koše arba ryžiais. Patikėk manimi, bran- 
gioji Helena, aš, kiek tik leidžia mano jėgos ir sąlygos, stengiuos palengvin- 
ti mūsų ponams karininkams jų darbus ir rūpesčius. Mane iš pulko perkėlė 
į Žygio batalioną, o to aš nuo seno karštai troškau, mat geidžiu karininkų 
virtuvę pakelti į deramą lygį, nors jos ištekliai ir kuklūs. Atsimeni, brangioji 
Helena, kaip Tu, mane pašaukus karo tarnybon, iš visos širdies troškai, kad 
aš patekčiau pas gerus viršininkus? Tavo troškimas išsipildė. Man ne tik 
netenka niekur skųstis, o priešingai: visi ponai karininkai yra tikri mūsų 
bičiuliai, o ypač mano - kaip tikri tėvai. Pirmai progai pasitaikius, Tau pra- 
nešiu mūsų lauko pašto numerį..." 

Šitas laiškas atsirado dėl ypatingai susiklosčiusių aplinkybių. Virėjas okul- 
tistas pastaruoju laiku visiškai neteko pulkininko Šrioderio malonės, kuria 
anksčiau gana apsčiai naudojosi. Mat per žygio bataliono karininkų išleis- 
tuves dėl virėjo nelemto neapdairumo pulkininkui Šrioderiui pritrūko veršio 
inkstų kepsnio, ir „tikrasis tėvas" nustojusį malonės virėją drauge su žygio 
kuopa išsiuntė į frontą, o pulko karininkų virtuvėn paskyrė kažkokį nelai- 
mingą Klarovo aklųjų instituto mokytoją. 

Virėjas okultistas dar kartą permetė akimis ką parašęs. Laiškas jam at- 
rodė pakankamai diplomatiškas ir jo autoriui garantavo deramą atstumą 
nuo kautynių lauko, nes šiaip ar taip kalbėsi, o fronte taip pat reikia mokėti 
išsisukinėti. 

Tiesa, dar prieš pašaukiamas karo tarnybon, kai leido ir redagavo po- 
mirtinį gyvenimą tyrinėjantį okultistinį žurnalą, jis buvo parašęs platų 
straipsnį apie tai, kad mirties baimė neturinti jokio pagrindo, taip pat 
straipsnį apie sielų persikėlimą, bet dabar visa tai buvo vien bereikšmiai 
žodžiai. 

Dabar jis priėjo prie Šveiko ir Vaneko, norėdamas pasižiūrėti jų kortų. 
Šią valandėlę lošėjai nekreipė jokio dėmesio į savo rangų skirtumus. Dabar 
„Marijošių“ lošė jau ne dviese, o trise, nes prisidėjo ir Chodounskis. 

Ryšininkas Šveikas šiurkščiai barė vyresnįjį raštininką Vaneką: 

— Aš tiesiog stebiuosi, kaip jūs taip žioplai lošiate! Juk matot, kad jis 
lošia tuščiomis; aš neturiu gilių, o jūs, užuot ėjęs aštuonake, kaip koks nera- 
liuotas galvijas paleidot gilių valetą, ir štai jis išlošė! 

— Tik pamanykit, kiek triukšmo dėl vieno pralošto kirčio! - pasigirdo 
mandagus vyresniojo raštininko atsakymas. - Jūs pats lošiate kaip avinas! 
Ką gi, gal iš piršto aš turėjau jums tą gilių aštuonakę iščiulpti, jeigu ne- 
turėjau nė vienos gilės, o buvo tiktai didieji pikai ir būgnai. Aišku jums, 
avies galva? 

— Taigi, kad jau toks gudrus, reikėjo lošti be švietalų, - šypsodamasis 
atsakė Šveikas. — Lvgiai taip vieną kartą buvo Valšo smuklėje. Ten irgi vie- 
nas toks mėmė turėjo rankose švietalus, o visą laiką mėtė vien prastąsias 
kortas! O kokias turėjo kortas! Visų spalvų vyriausias! Taip ir dabar, jei jūs 
loštumėt be švietalų, man nebūtų jokios naudos, kaip ir tada - nei man, nei 
kitiems. Vis šitaip jis ėjo, o mes tik mokėjom ir mokėjom. Pagaliau aš neiš- 
kenčiau ir sakau: „Ponas Heroldai, būkite malonus - loškite be švietalų ir 
nekvailiokit". O jis kad šoks ant manęs: jis girdi, galįs lošti, kaip norįs, tegul 
aš užsičiaupiąs, mat jis aukštąjį mokslą baigęs. Bet tai jam gana brangiai 
atsiėjo. Smuklės šeimininkas buvo mano pažįstamas, su padavėja mes taip 
pat palaikėme intymius santykius, todėl policijos patruliui pasiaiškinom kaip 
reikiant, ir viskas susiklostė puikiausiai. Pirmiausia apšaukėm jį chuliganu. 
Kaip galima kviesti patrulį ir trikdyti nakties ramybę tik todėl, kad jis pats 
susikruvinęs sau nosį, nes puolęs prie smuklės ant apledėjusio šaligatvio; 


A 

antra, mes prie jo nė piršto neprikišom, kai jis suko lošiant „Marijošių“. Tik 
sučiuptas apgaudinėjant, jis staigiai šoko lauk, kad net išsitiesė palei slenkstį. 
Smuklės šeimininkas ir padavėja taip pat patvirtino, kad mes iš tikrųjų su 
juo elgėmės teisingai ir džentelmeniškai. Geresnio elgimosi jis nė nebuvo 
nusipelnęs, nes nuo septintos valandos vakaro ligi pusiaunakčio prasėdėjęs 
prie vieno bokalo alaus ir buteliuko selterio, drauge dėdamasis dievaižin 
kokiu ponu. Girdi, jis esąs universiteto profesorius, o apie „Marijošių“ tiek 
išmanąs, kiek kiaulė apie debesis. Na, kieno dabar eilė dalyti? 

— Dabar suloškime „Priperkamųjų“, - pasiūlė virėjas okultistas: - Po 
penkis helerius ir po du. 

— Geriau mums papasakokite,- tarė vyresnysis raštininkas Vanekas, — 
apie sielų persikėlimą. Juk šitai esate išdėstęs pulko krautuvėj padavėjai, 
kai susigrūdot sau nosį. 

— Apie sielų persikėlimą man taip pat teko girdėti,- atsiliepė Šveikas. - 
Prieš keletą metų, kad neatsilikčiau nuo kitų, man buvo atėję į galvą pa- 
čiam, atleiskit už žodžius, kiek praprusti, todėl užėjau Prahos amatininkų 
draugijos skaityklon, bet visas buvau apiplyšęs, ir pro kelnių skyles švysčio- 
jo užpakalis, tai iš prusinimosi nieko neišėjo. Manęs skaityklon visiškai neįlei- 
do, o išgrūdo pro duris lauk, nes įtarė, kad atėjau nukniaukti kieno nors 
biblioteką, ir ten mudu su draugu gavome kažkokią knygą apie sielų per- 
sikėlimą. Joje mes perskaitėme, kad vienas Indijos karalius po mirties perėjęs 
į kiaulę, o kiaulę paskerdus - į beždžionę, o iš beždžionės - į šunį, o iš 
šuns - į ministrą. Paskiau, tarnaudamas kariuomenėje, aš įsitikinau, kad čia 
yra dalis tiesos, nes kas tik turėjo ant savo antpečių bent vieną žvaigždutę, 
tasai kareivius vadindavo jūrų kiaulėmis arba kokiais nors kitais gyvulių bei 
žvėrių vardais. Iš to galima spręsti, kad prieš kokį tūkstantį metų paprasti 
kareiviai yra buvę kokie nors garsūs karo vadai. Tačiau per karą toks sielų 
persikraustymas - kvailas dalykas. Galas žino, kiek tokių persikėlimų Žmo- 
gus patiria, kol jis pasidaro, pavyzdžiui, telefonininkas, virėjas arba pėsti- 
ninkas! Ir staiga jį sudrasko koks nors sviedinys, o jo siela persikelia į artile- 
rijos arklį. Ir štai, visai baterijai pasitraukus į kokią nors aukštesnę poziciją, 
vėl sprogsta šovinys ir užmuša tą arklį, į kurį mirusysis ką tik buvo persi- 
kraustęs, ir dabar jo siela persikelia į kokį nors gurguolės galviją, iš kurio 
virėjas ruoš guliašą visam daliniui, o iš galvijo - na, sakykim, į telefoninin- 
ką, o iš telefonininko... 

— Aš labai stebiuosi,- tarė telefonininkas Chodounskis aiškiai įsižei- 
dęs, - kad jūs kaip tik mane pasirinkot kvailų sąmojų taikiniu. 

— Ar kartais jums ne giminė tas Chodounskis iš Prahos, privataus seki- 
mo biuro valdytojas, kurio firmos ženklas — akis, kaip Švenčiausiosios Tre- 
jybės? — paklausė Šveikas. - Man labai patinka privatūs sekliai. Aš pats 
prieš keletą metų drauge su vienu privačiu sekliu, tokiu Štendleriu, tarna- 
vau kariuomenėj. Jo galva į pakaušį buvo tokia smaila, jog mūsų viršila 
sakydavo, kad per dvidešimt savo tarnybos metų jam teko matyti daug ka- 
reivių, kurių nenormalios galvos, bet tokio kankorėžio jis nė sapne nesap- 
navęs. „Klausykit, Štendleri, — sakydavo jis kartais sekliui,- jeigu šiais me- 
tais nebūtų manevrų, tai jūsų kankorėžis net karo tarnybai netiktų. Na, o 
dabar pagal kankorėžį bent artilerija galės taikyti, kada atsidursime tokioj 
vietoj, kur nebus nė vieno geresnio orientyro". Ir kiek prisikentėjo tas Štend- 
leris nuo viršilos! Kartais bežygiuojant, būdavo, pasiunčia jį penkis šimtus 
žingsnių į priekį ir sako: „Kryptis - kankorėžio galva!“ Bet šitam ponui 
Štendleriui ir kaip privačiam sekliui baisiai nesisekė. Kartais, sėdėdamas 
kareivių valgykloje, jis pasakodavosi, kiek jam tekę šioje tarnyboje iškęsti! 
Gauna jis, pavyzdžiui, tokią užduotį: atbėga koks nors klientas kaip be gal- 
vos į jo kontorą ir prašo iššniukštinėti, ar jo žmona nėra susiuosčiusi su kuo 
nors kitu, O jeigu susiuosčiusi, tai su kuo, kur ir kaip. Arba priešingai. Ko- 
kia nors, pavyzdžiui, pavydi boba užsimanys susekti, su kuo šlaistosi jos 
vyras, kad namuose galėtų jam dar didesnę pirtį iškelti. Štendleris buvo 
gana išprusęs žmogus, kalbėdamas apie šeimyninio gyvenimo ištikimybės 
pažeidimus, vartojo kuo įmantriausius posakius ir beveik verkdavo pasako- 
damas mums, kaip visi iš jo reikalavo nutverti „jį“ arba „ją“ in flagranti“. 
Kitam, pavyzdžiui, iš džiaugsmo akys išsprogtų, jeigu jis užtiktų tokią po- 
relę in flagranti, o Štendleris, jo paties žodžiais tariant, tokiais atvejais pats 
sutrikdavęs. Jis labai inteligentiškai pasakodavo, kaip jam darydavosi kok- 
tu Žiūrint į šitas nešvankias niekšybes. O mes, būdavo, jam pradėjus pasa- 
koti apie tas visas pozas, kuriose jis užtikdavęs poreles, seiles varvinam tar- 
si šunys, prieš savo snukį matydami kepto kumpio gabaliuką. Kai mus, pa- 
vyzdžiui, už bausmę uždarydavo kareivinėse, jis visa tai pasakodavo. „Tokia 
poza, sakydavo, aš mačiau tokią ir tokią ponią su tokiu ir tokiu ponu". Taip 
pat ir jų adresus nurodydavo. O klostydavo tokius dalykus nusiminęs. „Jūs 
nepatikėsite,- liūdnai sakydavo jis,- kiek antausių gaudavau nuo vieno ir 
nuo kito! Bet labiausiai mane kankino tai, kad ėmiau kyšius. Vieno tokio 


* Nusikaltimo vietoje (lot. ). 

atsitikimo su kyšiu ligi mirties neužmiršiu. Jis - nuogutėlis, kaip motinos 
pagimdytas, ji taip pat, - viešbučio numeryje, ir net durų neužsirakinę, baisūs 
žiopliai! Lovoje jiedu negalėjo sutilpti, nes abudu buvo storuliai, tai niurkėsi 
ant kilimo kaip kačiukai. O kilimas buvo visas ištryptas, dulkinas, ant jo 
primėtyta nuorūkų. Man įėjus, abudu pašoko, jis atsistojo prieš mane, vie- 
toj figos lapelio prisidėjęs ranką, o jinai atsuko man nugarą, kurios odoje 
buvo atsispaudęs visas kilimo raštas ir prilipusi papiroso nuorūka. „Atleis- 
kit, ponas Zamekai,- prabilau,- aš esu privatus Chodounskio biuro seklys 
Štendleris ir, jūsų žmonai paprašius, mano tarnybinė pareiga užklupti jusin 
Įlagranti. O ši dama, su kuria jūs čia turite nelegalius reikalus, yra ponia 
Grotova". Tokio šaltakraujo piliečio per visą savo amžių nebuvau matęs. 
„Atsiprašau, aš tučtuojau apsirengsiu, - tarė jis lyg niekur nieko. — Viso to 
vienintelė kaltininkė - mano žmona, kuri visai nepagrįstu pavydu pastūmėjo 
mane į šiuos nelegalius santykius, kuri, remdamasi savo tuščiais įtarinėji- 
mais, įžeidinėja savo vyrą prasimanytais priekaištais bei šlykščiu nepasi- 
tikėjimu. Jeigu vis dėlto nebėra jokios abejonės ir gėda negalės ilgiau likti 
paslapty... 

— Kur mano apatinukės? - ramiai paklausė jis. - Ant lovos". - Mauda- 
masis apatinukes, jis kalbėjo toliau: „Kadangi gėdos nebeįmanoma nuslėp- 
ti, belieka viena - išsiskirti su ja. Bet šituo gėdos vis vien nenuplausi. Ką gi, 
išsiskyrimas apskritai keblus dalykas, —- rengdamasis kalbėjo jis toliau,- todėl 
geriau būtų, jeigu Žmona apsišarvuotų kantrybe ir neduotų pagrindo viešam 
pasipiktinimui. Antra vertus, darykit kaip norit. Aš jus palieku čia vienus su 
šita poniute". Ponia Grotova tuo tarpu šmurkštelėjo lovon, o ponas Zame- 
kas paspaudė man ranką ir išėjo. 

- Ašjau gerai neatsimenu,- varė toliau Šveikas,- ką mums ponas Štend- 
leris dar pasakojo, tik jis labai inteligentiškai šnekėjęsis su lovoj gulinčia 
dama. Svarstę jiedu, pavyzdžiui, jog santuoka visiškai neturinti tikslo kiek- 
vieną žmogų padaryti laimingą, jog kiekvieno sutuoktinio pareiga - vedybi- 
niame gyvenime užgniaužti gašlumą ir įdvasinti kūno geidulius. „Taip besi- 
kalbant, - pasakojo Štendleris, - aš pradėjau pamažu nusirenginėti ir, kai 
jau buvau visiškai nuogas, apkvaišęs bei įšėlęs lyg rujojantis elnias, staiga | 
kambarį įėjo mano geras pažįstamas Štachas, taip pat privatus konkuravu- 
sio su mumis pono Šterno biuro seklys. Ponas Grotas į jį buvo kreipęsis 
pagalbos dėl savo žmonos, būdamas įsitikinęs, kad ji irgi turinti su kažkuo 
santykių. Tas Štachas tiek tepasakė: „Aha, ponas Štendleri, jūs esate in /lag- 
ranti su ponia Grotova, sveikinu!“ - tyliai uždarė duris ir išėjo. „Na, dabar 

jums jau nėra ko apsirengti, o vietos šalia manęs užteks", - tarė ponia Gro- 
tova. „Man, brangioji poniute, daug vietos nė nereikia", - atsakiau, 0 pas- 
kui jau nė nemenu, ką kalbėjau. Tiktai prisimenu samprotavimus, girdi, 
jeigu vyras su žmona vaidijasi, tai nuo to kenčia vaikų auklėjimas". 

Toliau ponas Štendleris mums pasakojo, kaip jis apsirengęs ir pasileidęs 
tekinas, norėdamas apie viską tuojau papasakoti savo šeimininkui ponui 
Chodounskiui. Bet pakeliui dar užsukęs pasistiprinti, o kai atėjęs į biurą, 
ten jau virusi tikra košė. Savo šeimininko pono Šterno pasiųstas, Štachas 
ten jau buvo suspėjęs atsilankyti ir suduoti smūgį savo konkurentui 
Chodounskiui. Jis pranešė, kas per vieni jo privataus sekimo biuro dar- 
buotojai. O Chodounskis nieko geriau nesugalvojo, kaip tik kuo greičiau- 
siai pašaukti pono Štendlerio žmoną, kad ta pati su juo atsiskaitytų, kaip 
pridera atsiskaityti su žmogumi, kuris pasiunčiamas tarnybos reikalais, o 
konkuruojančios įstaigos darbuotojas jį užtinka in flagranti. „Nuo to lai- 
ko, - visada sakydavo ponas Štendleris, prasidėjus apie tai kalbai, - mano 
galva dar labiau susmailėjo". 

— Na tai kaipgi pagaliau — ar lošim po penkis, ar po dešimt helerių? 

Jie pradėjo lošti. 

Traukinys sustojo Mošono stotyje. Buvo jau vakaras, ir nieko neišleido 
iš vagonų. 

Kai traukinys vėl pasijudino, iš vieno vagono pasklido garsus dainavi- 
mas, tarsi dainininkas būtų norėjęs perrėkti traukinio bildesį. Kažkoks 
Kašpero kalnų kareivis, graudžios vakaro nuotaikos pagautas, baisiai staug- 
damas apdainavo tylią naktį, atslenkančią į Vengrijos lygumas: 


Gute Nacht! Gute Nacht! 
Allen Mūden sei's gebracht. 
Neigt der Tag stille zur Ende, 
ruhen alle fleisigen Hūnde, 
bis der Morgen ist erwacht, 
Gute Nacht! Gute Nacht!* 


* Mik saldžiai, miegok ramus 
Ir sapnuok šviesius sapnus. 
Ir nakties šešėliai renkas, 
Pailsėkit, darbščios rankos, — 
Ryt aušra vėl žadins mus... 
Mik saldžiai, miegok ramus (vok. ). 

- Halt Maul, du Elender!* - kažkas riktelėjo sentimentaliam daininin- 
kui, ir šis iš karto nutilo. Jį nutempė nuo lango gilyn. 

Tačiau darbščios rankos nesiilsėjo sunertos ligi ryto. Tiek visame trauki- 
nyje, tiek ir šiame vagone, žvakėmis bei prie sienos kabančiomis žibalinėmis 
lempelėmis pasišviesdami, kareiviai lošė „Čapari“. Kiekvieną kartą, kai tik 
kas nors pralošdavo, Šveikas stengdavosi paaiškinti, kad tai esąs teisingiau- 
sias lošimas, nes kiekvienas galįs prisipirkti tiek kortų, kiek tik norįs. 

- Lošiant „Priperkamųjų", - tvirtino Šveikas, - galima imti vien tūzą ir 
septynakę, bet paskui belieka vien pasiduoti. Kitų kortų imti nebeapsimo- 
ka. Jeigu imsi, tai darai savo rizika. 

— Nagi, sulošim „Po burnelę", kad būtų linksmiau, - visiems pritariant, 
pasiūlė Vanekas. 

— Čirvų septynakė, - paskelbė Šveikas, pasiimdamas kortą. - Kiekvie- 
nas moka po penkis helerius, ir dalijama po keturias kortas. Stengsimės! 

Visų veiduose spindėjo toks pasitenkinimas, lyg jokio karo visai nebūtų 
ir jie važiuotų ne traukiny, vežančiam juos į pozicijas, į kruvinus mūšius bei 
skerdynes, o sėdėtų kokioje nors Prahos kavinėje prie kortų stalo. 

— Tai nesitikėjau, - kalbėjo Šveikas, išlošęs vieną partiją, - kad gausiu 
dar tūzą, kai ėjau nieko neturėdamas ir keisdamas visas keturias kortas. Ką 
jūs galėjote man padaryti su savo karalium?! Aš jį kertu pirmu ėjimu! 

Tuo pat metu, kai čia karalius buvo mušamas tūzu, toli fronte karaliai, 
savo pavaldinių padedami, mušė vienas kitą. 


*k+k 


Štabo vagone, kur buvo žygio bataliono karininkai, nuo pat išvykimo 
pradžios viešpatavo nepaprasta tyla. Dauguma karininkų buvo įnikę skaity- 
ti mažą kolenkoro aptaisais knygelę, pavadintą „Die Sinden der Vater" , No- 
welle von Ludwig Ganghofer**. Beje, visi skaitė šimtas šešiasdešimt pirmąjį 
puslapį. Bataliono vadas kapitonas Sagneris stovėjo prie lango ir rankose 
turėjo tokią pat knygelę, taip pat atsiskleidęs šimtas šešiasdešimt pirmąjį 
puslapį. Jis gėrėjosi atsiveriančiu jo akims gamtovaizdžiu ir mąstė, kaip čia 
suprantamiau paaiškinus, ką ponai karininkai privalo su šia knyga daryti. 
Juk tai buvo griežtai konfidencialus dalykas. 

Tuo tarpu karininkai spėliojo, ar tik pulkininkas Šrioderis nėra galutinai 


* Užsičiaupk, nenaudėli! (Vok.) 
** “Tėvų nuodėmės", Liūdvigo Ganghoferio romanas (vok. ). 

išsikraustęs iš proto. Tiesa, jis jau seniai atrodė lyg kuoktelėjęs, bet niekaip 
negalėjai manyti, kad taip staiga jam galvoje ims maišytis. Prieš išeinant 
ten jis pranešė, kad kiekvienam iš jų paskirta po vieną Liūdvigo Ganghofe- 
rio knygos „Die Sūnden der Vūter" egzempliorių ir kad šias knygas jis liepęs 
nunešti į bataliono kanceliariją. 

— Mano ponai, - jis tada prabilo labai paslaptingu balsu, - niekada ne- 
pamirškite šimtas šešiasdešimt pirmojo puslapio! Įsigilinę į šitą puslapį, ka- 
rininkai vis dėlto nieko negalėjo suprasti. Nurodytame puslapyje kažkokia 
Marta, priėjusi prie rašomojo stalo, išsitraukė iš jo kažkokią pjesę ir balsiai 
pamąstė, kad publika turi užjausti kenčiantį pjesės herojų. Paskui tame pat 
puslapyje dar pasirodė kažkoks Albertas, kuris be perstojo mėgino švaisty- 
tis sąmojais, bet nežinant jų ryšio su ankstesniu tekstu, jie atrodė tokie lėkšti, 
kad vyresnysis leitenantas Lukašas niršdamas perkrimto savo kandiklį. 

— Galutinai sukvailiojo seniukas, - mąstė visi. - Baigta su juo. Dabar jį 
perkels į karo ministeriją. 

Pagaliau sumetęs savo trumpo pranešimo planą, kapitonas Sagneris pa- 
sitraukė nuo lango. Didelio pedagoginio talento jis neturėjo, todėl jam te- 
ko sugaišti nemaža laiko, kol savo galvoje susidarė išsamų paskaitos apie 
šimtas šešiasdešimt pirmojo puslapio reikšmę planą. 

Prieš pradėdamas kalbą, jis kreipėsi į karininkus „Meine Herren!'*. Taip 
mėgdavo daryti senasis pulkininkas, nors, prieš sulipant visiems į vagonus, 
kapitonas į karininkus buvo kreipęsis „Kameraden!'** 

— Also, meine Herren... — ir ėmė aiškinti, kad vakar vakare jis gavo iš 
pulkininko instrukciją dėl Liūdvigo Ganghoferio knygos „Die Sūnden der 
Vater" šimtas šešiasdešimt pirmojo puslapio. 

— Also, meine Herren! - iškilmingai jis kalbėjo toliau. — Visiškai slapta 
informacija apie naują karo telegramų šifravimo sistemą. 

Kadetas Bigleris bemat išsitraukė užrašų knygelę su pieštuku ir uolumo 
bei stropumo kupinu balsu pareiškė: 

— Aš pasiruošęs, ponas kapitone. 

Visi pasižiūrėjo į šitą kvailį, kurio uolumas jau savanorių mokykloje ne- 
siskyrė nuo žioplumo. Jis į karą išėjo savanoriu ir, pirmai progai pasitai- 
kius, kai mokyklos viršininkas domėjosi savo mokinių šeimynine padėtimi, 


* „Ponai!“ (Vok.) 
** „Draugai!“ (Vok.) 

pareiškė, kad jo protėviai praeityje savo vardą rašę Būgler von Leuthold, o 
jų herbe buvęs pavaizduotas gandro sparnas su žuvies uodega. 

Nuo to laiko, prisimindami jo protėvių herbą, niekas kitaip jo nevadino 
kaip tik „gandrasparniu su žuvies uodega". Jį visi piktai erzindavo, jis pasi- 
darė visiems be galo nesimpatingas. Ši jo padėtis neteikė garbės jo tėvo 
firmai, prekiaujančiai kiškių ir triušių kailiukais. Nieko nepadėjo ir tai, kad 
šitas romantiškas ir jausmingas entuziastas sąžiningai ir uoliai stengėsi per- 
prasti visą karo mokslą, pasižymėjo stropumu ir žinojo ne vien tai, ko buvo 
mokomas, bet ir pats savo iniciatyva vis labiau studijavo specialius veikalus 
apie karo meną ir karų istoriją. Jis prilygino save prie pačių aukščiausių 
karininkų. 

- Sie, Kadett*, - tarė Sagneris, - malonėkite tylėti, kol aš jums neleidau 
kalbėti ir kol jūsų niekas neklausia. Beje, jūs baisiai nuovokus karys. Aš 
jums duosiu visiškai slaptų informacijų, o jūs turite tai užrašyti į savo kny- 
gelę! Jeigu pamesite ją, atsidursite karo lauko teisme! 

Be viso to, kadetas Bigleris turėjo bjaurų įprotį visuomet teisintis: jis 
stengdavosi kiekvieną įtikinti, kad turėjęs vien kilnių siekimų. 

— Drįstu pareikšti, ponas kapitone, - atsakė jis, - kad net ir tuo atveju, 
jei užrašų knygelę pamesčiau, niekas negalėtų iššifruoti, kas ten parašyta, 
nes aš stenografuoju ir mano santrumpų niekas nepajėgia įskaityti. Vartoju 
anglišką stenografavimo sistemą. 

Visi su panieka pasižiūrėjo į jį. Kapitonas Sagneris numojo ranka ir 
kalbėjo toliau: 

— Aš jau esu atkreipęs jūsų dėmesį į naują karo lauko telegramų šifravi- 
mo sistemą. Jus turbūt stebino tai, kad aš rekomendavau skaityti Liūdvigo 
Ganghoferio romano „Tėvų nuodėmės" šimtas šešiasdešimt pirmąjį pus- 
lapį. Tai, ponai, raktas to naujo šifravimo metodo, įvesto sutinkamai su nauju 
potvarkiu, išleistu armijos korpuso štabo, kuriam mes priklausome. Kaip 
jums žinoma, fronte vartojama keletas svarbių pranešimų šifravimo me- 
todų. Pats naujausias, kuriuo mes naudosimės, bus papildomasis skaitmenų 
metodas. Taigi atkrinta praėjusią savaitę iš pulko štabo jums atsiųsti šifrai 
ir jų šifravimo paaiškinimai. 

— Aha, tai erchercogo Albrechto sistema, paimta iš Gronfeldo, Nr. 8922— 
R,- sumurmėjo pats sau sumanusis kadetas Bigleris. 

- Šita naujoji sistema yra labai paprasta, - visame vagone skambėjo ka- 


* Jūs, kadete (vok. ). 

pitono balsas. - Iš pono pulkininko aš gavau antrą knygą su visa instrukcija. 
Jeigu mes, pavyzdžiui, turime naują įsakymą: „Auf der Kote 223 Maschinen- 
gewehrfeuer linksrichten"*, tai ta telegrama skambėtų šitaip: „Sache-mil- 
uns-das-wir-aufsehen-in-die-versprachen-die-Martha-dich-das-ūngstlich-- 
dann-wir-Martha-wir-den-wir-Dank-wohl-Regiekollegium-Ende-wir-ver- 
sprachen-wir-gebessert-versprachen-wirklich-denke-Idee-ganz-herrscht- 
Stimme-letzten"**. Kaip matote, tai labai paprasta, be jokių nereikalingų 
kombinacijų. Telegrama iš štabo telefonu perduodama batalionui, batalio- 
nas savo ruožtu perduoda kuopai. Gavęs šitokią šifruotą telegramą, kuo- 
pos vadas ją iššifruoja taip: ima „Die Sūnden der Vūter“, atsiskleidžia šimtas 
šešiasdešimt pirmąjį puslapį ir prieš tai esančiame šimtas šešiasdešimtaja- 
me puslapyje iš viršaus ieško žodžio „Sache“***. Štai, ponai! Pirmiausia, 
šimtas šešiasdešimtajame puslapyje „Sache“, paeiliui iš viršaus skaičiuo- 
jant, yra penkiasdešimt antrasis žodis, todėl priešingame šimtas šešiasdešimt 
pirmajame puslapyje reikia iš viršaus ieškoti penkiasdešimt antros raidės. 
Įsidėmėkite, kad toji raidė yra „a“. Kitas žodis telegramoje yra „mit“****. 
Šimtas šešiasdešimtajame puslapyje iš eilės jis yra septintas, ir jį atitinka 
šimtas šešiasdešimt pirmojo puslapio septintoji raidė, t. y. raidė „u“. Toliau 
eina žodis „uns“"*****,ojis yra, prašau atidžiai sekti mane, aštuoniasdešimt 
aštuntasis žodis, atitinkąs aštuoniasdešimt aštuntąją šimtas šešiasdešimt pir- 
mojo puslapio raidę „f''. Taip esame iššifravę žodį „auf“'******. Darbą tęsia- 
me, kol bus iššifruotas visas įsakymas: „Nuo 223 kalvos kulkosvaidžių ugnį 
nukreipti kairėn!“ Taigi, ponai, labai sąmojinga ir paprasta, ir jokiu būdu 
neįmanoma to iššifruoti be rakto, t. y. be Liūdvigo Ganghoferio „Tėvų 
nuodėmių" šimtas šešiasdešimt pirmojo puslapio. 

Patylomis visi įknibo į tuodu nelaiminguosius puslapius ir susimąstė. 
Valandėlę viešpatavo tyla, tik staiga nepaprastai susirūpinęs kadetas Bigle- 
ris sušuko: 


* Ant 223 kalvos kulkosvaidžių ugnį nukreipti kairėn (vok.). 

** „Dalykas - su mumis - kuris - mes - pamatyti - viduj - kuris - pažadėti - kuri — 
Marta - tave - šitas - bailiai - kada - mes - Marta - mes —- tą - mes - dėkingumas - 
puikiai - kolegija - pabaigė - mes - pasižadėjom - mes - patobulintas - pasižadėji- 
mas - tikrai-manau - idėja - visiškai - viešpatauja - balsas - paskutiniai“ (vok). 

*** „dalykas“ (vok). 
*74* „su“ (vok). 
*24*5 „mumis“ (vok. ). 
*42*** ant“ (vok.). 

- Herr Haupimann, ich melde gehorsam: Jesus Maria! Es stimmt nicht!“ 

Ir iš tikro čią buvo kažkas mįslinga. 

Nors ir kaip visi plušėjo, bet, išskyrus patį kapitoną Sagneri, nė vienas iš 
karininkų šimtas šešiasdešimtajame puslapyje negalėjo surasti minėtųjų 
žodžių, kuriuos atitiktų šimtas šešiasdešimt pirmojo puslapio tam tikros 
raidės, - vadinasi, negalėjo rasti šifro rakto. 
kadetas Bigleris, taip beviltiškai sušukęs, buvo teisus,- kas čia? Mano Gang- 
hoferio „Tėvų nuodėmėse" visa tai yra, 0 jūsų ne? 

— Atleiskite, ponas kapitone,- vėl atsiliepė kadetas Bigleris, - drįstu at- 
kreipti jūsų dėmesį į tai, kad Liūdvigo Ganghoferio romano yra dvi dalys. 
Malonėkite įsitikinti: tituliniame puslapyje išspausdinta: „Dviejų dalių ro- 
manas". Mes visi turime pirmąją dalį, o jūs - antrąją,- kalbėjo toliau suma- 
nusis kadetas Bigleris. - Todėl aišku kaip dieną, kad mūsiškiai šimtas šešias- 
dešimtasis ir šimtas šešiasdešimt pirmasis puslapiai nesutampa su jūsiškiais. 
Mūsų knygose visiškai kitas tekstas. Jums pirmasis iššifruotosios telegra- 
mos žodis išeina „auf“, o mums -,„Jieu"! 


* Ponas kapitone. drįstu pareikšti: Jėzus Marija: Nesiderina! (Vok.! 

Dabar visiems pasidarė aišku, kad Bigleris ne toks jau kvailys. 

— Aš gavau šią antrąją dalį brigados štabe, - tarė kapitonas Sagneris. — 
Ten turbūt bus įvykęs kažkoks nesusipratimas. Ponas pulkininkas jums 
užsakė pirmąją dalį. Matyt, - toliau kalbėjo jis, lyg jam viskas būtų buvę 
aišku dar gerokai prieš pradedant savo paskaitą apie naują ir visai paprastą 
šifravimo būdą, — matyt, brigados štabe bus visa supainioję. Pulkui nepra- 
nešė, kad reikia antrosios dalies, ir todėl įsivėlė klaida. 

Tuo tarpu kadetas Bigleris pergalingai į visus pasižiūrėjo, o leitenantas 
Dubas pašnibždėjo vyresniajam leitenantui Lukašui, kad „gandrasparnis 
su žuvies uodega“ švariai nušluostęs kapitonui Sagneriui nosį. 

— Keistas atsitikimas, ponai, - vėl pradėjo kapitonas Sagneris, tartum 
vien norėdamas užmegzti pokalbį, nes buvo stojusi slogi tyla.- Regis, briga- 
dos kanceliarijoje sėdi nevėkšlos. 

— Leidžiu sau pažymėti, — pertarė jį kadetas Bigleris, norėdamas dar 
kartą parodyti savo išmintį, — tokie griežtai slapti dalykai neturėtų eiti iš 
divizijos štabo per brigados kanceliariją. Visi nurodymai apie pačius slapč- 
iausius armijos reikalus turėtų būti pranešami slapčiausiais aplinkraščiais 
tik divizijų, brigadų, pulkų vadams. Aš žinau šifro sistemas, kuriomis buvo 
naudojamasi Sardinijos ir Savojos karuose, per anglų ir prancūzų kampani- 
ją prie Sevastopolio, per boksininkų sukilimą Kinijoje ir paskutiniame Ru- 
sijos-Japonijos kare“. Šitos sistemos rėmėsi... 

- Spjaut man į tas jūsų sistemas, kadete Bigleri, - alsiai ir nepatenkintas 
tarė kapitonas Sagneris. - Šiaip ar taip, bet visiškai aišku, kad ta sistema, 
apie kurią mes kalbėjomės ir kurią aš jums išaiškinau, yra viena iš geriau- 
sių, taip sakant, tiesiog nepakartojama. Visi priešo štabų kontržvalgybos 
darbuotojai dabar mums nebaisūs: jiems nepavyks išskaityti mūsų šifro, nors 
jie ir galą gautų besistengdami. Tai visiškai naujas dalykas. Šitas šifras netu- 
ri jokių pirmtakų. 

Sumanusis kadetas Bigleris reikšmingai nusikosėjo. 

- Išdrįstu, - tarė jis,- atkreipti jūsų, ponas kapitone, dėmesį į Kerikhofo 
knygą apie karinių dalykų šifrus. Šitą knygą kiekvienas gali užsisakyti karo 
technikos literatūros leidykloje. Ten smulkiai aprašomas, ponas kapitone, 
tas metodas, kurį jūs ką tik aiškinote. Šio metodo išradėjas yra pulkininkas 
Kirchneris, tarnavęs prie Napoleono I Saksonijos kariuomenėje. Knyga va- 
dinasi „„Kirchnerio šifruotosios telegramos". Kiekvienas telegramos žodis 
išaiškinamas su prieš tai esančio puslapio raktu. Šį metodą patobulino vy- 
resnysis leitenantas Fleisneris savo knygoje „Handbuch der militūrischen 

Kryptographie"“, kurią kiekvienas gali įsigyti Vienos karo akademijos lei- 
dykloje. Stai, prašom, ponas kapitone. - Kadetas Bigleris, pasirausęs savo 
lagaminėly, ištraukė knygą ir kalbėjo toliau: - Fleisneris duoda net tą pa- 
aptarėme: 

Telegrama: „Auf der Kote 223 Maschinengewehrfeuer linksrichten". 

Raktas: Ludwig Ganghofer „Die Sūnden der Vūter“'. Zweiter Band. 

Prašom pasižiūrėti toliau. Šifras: „Sache-mit-uns-das-wir-aufsehen-in- 
die-versprachen-die-Martha" — ir t. t. Raidė raidėn tas pat, ką mes prieš 
valandėlę girdėjome. 

Niekas negalėjo jam prieštarauti. Snargliuotasis „gandrasparnis su žuvies 
uodega“ buvo visiškai teisus. 

Armijos štabe, matyt, koks nors aukšto rango viršininkas palengvino sau 
darbą. Jis tiesiog nukopijavo iš Fleisnerio karinių šifrų knygos, ir viskas. 

Lengvai galėjai pastebėti, kad viso šio pokalbio metu vyresnysis leite- 
nantas Lukašas stengėsi nuslopinti kažkokį vidinį jaudulį. Jis kramtė lūpas, 
norėjo kažką pasakyti ir pagaliau pradėjo kalbėti, tačiau visai ne tą, ką iš 
pradžių buvo ketinęs pasakyti. 

— Nereikia į visa tai taip tragiškai žiūrėti, — tarė jis kažkaip sumišęs. — 
Mums tebesant stovykloje, Briuke prie Litavos, buvo pakeistos kelios 
slaptųjų telegramų šifravimo sistemos, o kol pasieksim frontą, tikriausiai 
bus vėl kokia nors nauja sistema. Be to, man rodos, kad fronte nebus laiko 
tokiam slaptaraščiui šifruoti. Kol kuris nors iš mūsų tokį šifruotą įsakymą 
išskaitytų, neliktų nė ženklo ne tik iš kuopos ar bataliono, bet ir iš visos 
brigados. Praktiškai tokie šifravimai bereikšmiai. 

Kapitonas Sagneris labai nenoromis linktelėjo galvą. 

— Praktiškai,- pareiškė jis,- bent ką galiu pasakyti iš savo patirties Ser- 
bijos fronte, nė vienam nebuvo laiko telegramoms šifruoti. Žinoma, tai ne- 
rodo, kad šifras neturėtų reikšmės ilgiau sėdint apkasuose, kai kariuomenė 
įsitvirtina ir laukia. O kad šifrai dažnai kaitaliojami, čia taip pat tiesa. 

Kapitonas Sagnenis traukėsi visu frontu. 

— Dabar, siuntinėjant įsakymus iš štabo į pozicijas, vis mažiau naudoja- 
masi šifrais, nes mūsų lauko telefonai nepakankamai tobuli ir, ypač šau- 
dant artilerijai, jie neaiškiai perduoda kai kuriuos skiemenis. Tada absoliu- 
čiai nieko negirdėti, ir išeina vien chaosas. - Jis nutilo. 


* „Karinio slaptažodžio vadovėlis“ (vok. ). 

- Painiava — tai pats bjauriausias dalykas pozicijose, ponai, - pranašiškai 
pridūrė jis ir vėl nutilo. 

— Po vienos kitos valandėlės mes būsim Rabo stotyje, - prabilo jis, vėl 
žiūrėdamas pro langą.- Meine Herren! Kareiviai čia gaus po šimtą penkias- 
dešimt gramų vengriškos dešros. Pusvalandis poilsiui. 

Jis pasižiūrėjo į maršrutą: 

— Traukinys išeina 4 val. 12 min. 3 val. 58 min. visi susėda į vagonus. Išlipti 
iš vagonų kuopomis: vienuoliktoji ir t.t. Eiti su būrių vadais. Maisto parduo- 
tuvė Nr. 6. Maisto išdavimui kontroliuoti skiriamas kadetas Bigleris. 

Visi pasižiūrėjo į kadetą Biglerį, tartum sakydami: 

— Teks tau, geltonsnapi, gerą ataką atlaikyti! 

Bet kruopštusis kadetas jau buvo ištraukęs iš lagaminėlio lapą popie- 
riaus, liniuotę, išbraižė popierių pagal žygio kuopas ir ėmėsi apklausinėti 
visų kuopų vadus, kokia jų dalinių sudėtis, tačiau niekas iš vadų atmintinai 
to nežinojo. Todėl visi jie Bigleriui galėjo pateikti tik neaiškius duomenis iš 
savo užrašų knygučių. 

Nusiminęs kapitonas Sagneris ėmė skaityti nelaimingąją „Tėvų nuodė- 
mių" knygą, o kai traukinys sustojo Rabo stotyje, jis užskleidė ją ir tarė: 

- Šitas Liūdvigas Ganghoferis rašė neblogai. 

Leitenantas Lukašas pirmasis išlipo iš štabo vagono ir pasuko į tą pusę, 
kur turėjo būti Šveikas. 


**+ k 


Šveikas ir jo draugai jau seniai buvo metę lošti kortomis, ir Balounas, 
vyresniojo leitenanto Lukašo pasiuntinys, jau taip kentė badą, kad net ėmė 
murmėti prieš savo vyresnybę ir pliaukšti, girdi, jis puikiai žinąs, kad ponai 
karininkai gerai prisiryją ir kad dabar blogiau negu baudžiavos laikais. Ank- 
sčiau kariuomenėje buvę ne taip. Dar šešiasdešimt šeštųjų metų kare““, kaip 
pasakojęs jam namie senelis, karininkai dalijęsi su kareiviais ir vištas, ir 
duoną. Jo verkšlenimui nebūtų buvę galo, bet čia Šveikui pasirodė reikalin- 
ga užstoti kareivių padėtį šiame kare. 

— Jau labai jaunas tas tavo senelis, - maloniai tarė jis, traukiniui artinan- 
tis prie Rabo, - kad atsimena tiktai 1866 metų karą. O aš va pažinojau tokį 
Ranovskį. Jis turėjo senelį, tarnavusį Italijoj dar baudžiavos laikais. Atitar- 
navo jis tenai dvylika metų ir grįžo namo su kapralo laipsniu. Kadangi jokio 
darbo neturėjo, tai jį sūnus pasiėmė už berną. Ir štai vieną kartą jiedu išvažia- 
vo pono rąstų vežti, o vienas rąstas, - kaip mums pasakojo tas bernavęs 

savo sūnui senelis,- buvo toks storas, kad du vyrai vos apkabintų. Jie ne- 
galėjo pajudinti jo iš vietos, ir senelis sako: „Palikim jį, šitą bjaurybę, kas čia 
su juo kankinsis". Tačiau eigulys, tai išgirdęs, ėmė šaukti ir grasinti lazda, 
girdi, rąstą jiedu būtinai turį įkelti į ratus. Šitas mūsų Ranovskio senelis 
tiek tepasakė: „Klausyk, brolau, tu - pienburnis, o aš — senas atitarnavęs 
kareivis“. Bet po savaitės jis gavo šaukimą ir vėl turėjo vykti į Italiją karo 
tarnybon. Ten išbuvo dar dešimt metų. Iš ten jis pranešė į namus, kad grįžęs 
kirviu perskels tam eiguliui galvą. Bet tasai išvengė nelaimės, pasimirda- 
mas anksčiau. 

Tą akimirką vagono tarpduryje pasirodė vyresnysis leitenantas Lukašas. 

— Šveikai, eikit šen! — tarė jis. - Meskit kvailus savo tauškalus. Einam 
drauge - turėsite man šį tą paaiškinti. 

— Tekinas einu, drįstu pranešti, ponas vyresnysis leitenante. 

Leitenantas Lukašas išsivedė Šveiką, žiūrėdamas į jį nieko gera nežada- 
nčiu žvilgsniu. 

Kapitonui Sagneriui dar skaitant savo paskaitą, kuri jam taip nelemtai 
pasibaigė, leitenantas Lukašas padarė tam tikras sekliui būdingas išvadas. 
Jam nereikėjo labai sukti galvos, nes Šveikas dar prieš išvažiuojant buvo 
sakęs: 

— Ponas vyresnysis leitenante, bataliono raštinėje yra kažkokių knygų 
ponams karininkams. Aš jas parnešiau iš pulko kanceliarijos. 

Kai jiedu perėjo antrąjį geležinkelio kelią ir užėjo už nekūrenamo gar- 
vežio, kuris jau savaitę čia laukė traukinio su šaudmenimis, leitenantas Lu- 
kašas be jokių užuolankų paklausė: 

— Kaip tuomet, Šveikai, iš tikrųjų buvo su tomis knygelėmis? 

— Drįstu pranešti, ponas vyresnysis leitenante, kad tai gana ilga istorija, 
o jūs visuomet labai supykstate, kai aš jums ką nors pasakoju su visomis 
smulkmenomis. Atsimenat, kada jūs norėjote man atsakomai užvažiuoti 
per pakaušį ir suplėšėte raginimą pasirašyti karo paskolą, o aš jums buvau 
pradėjęs pasakoti, jog kažkada skaičiau vienoje knygelėje, kad anksčiau per 
karus piliečiai turėję mokėti už langus, pavyzdžiui, už kiekvieną langą po 
dvidešimt helerių, taip pat žąsis... 

— Taip mudu, Šveikai, niekada nebaigsim, - nutraukė jį leitenantas Lu- 
kašas, norėdamas vėl grįžti prie apklausos. Beje, jis buvo nutaręs klausinėti 
taip, kad šitas avigalvis Šveikas nieko nesužinotų apie visiškai slaptą dalyką 
ir nepadarytų dar didesnės kvailystės. 

— Ar jums žinomas Ganghoferis? 

— Okasjis per vienas? - susidomėjęs paklausė Šveikas. 

— Tai vokiečių rašytojas, kvaily! - atsakė leitenantas Lukašas. 

— Dievaži, ponas vyresnysis leitenante, - tarė Šveikas, nutaisęs kankinio 
veidą, - aš pats nesu pažįstamas nė su vienu vokiečių rašytoju. Pats aš pažino- 
jau tik vieną čekų rašytoją Vladislavą Hajeką iš Domažlicų. Jis mat redaga- 
vo „Gyvūnų pasaulį", ir aš jam sykį pardaviau paprastą kiemsargį šunį kaip 
grynakraujį špicą. Tai buvo labai linksmas ir padorus ponas. Jis lankydavosi 
vienoje smuklėje ir ten skaitydavo savo apsakymus, tokius liūdnus, kad visi 
juokais leipdavo, o jis pats tuo tarpu raudodavo ir už visus ten buvusius 
užmokėdavo, o mes turėdavom jam dainuoti: 


Domažlicų bokštas 
Raižiniais išpuoštas. 

Tas, kurs papuošė jį dailiai, 
Mergaites bučiavo meiliai. 
Jo dabar nėra tenai, 
Vargšas numirė seniai... 


- Ko jūs rėkiate, Šveikai, kaip operos dainininkas, juk jūs ne teatre, — 
išsigandęs nutildė leitenantas Lukašas Sveiką, kai šis užtraukė paskutinį 

sakinį „Jo dabar nėra tenai, vargšas numirė seniai..." - To aš jūsų neklausiu. 
Aš tik noriu žinoti, ar tos knygos, apie kurias jūs man pasakojote, Gangho- 
ferio parašytos? Taigi, kaip su tomis knygomis buvo?- piktai išdrožė leite- 
nantas. 

— Ar su tomis, kur iš pulko kanceliarijos parnešiau į batalioną? — pa- 
klausė Šveikas. - Jos iš tikrųjų, ponas vyresnysis leitenante, buvo parašytos 
to, apie kurį jūs klausėte, ar aš kartais su juo nesu pažįstamas. Aš ką tik 
buvau gavęs telefonogramą iš pulko kanceliarijos. Mat jie tas knygas norėjo 
siųsti į bataliono kanceliariją, bet ten jau nė gyvos dvasios nerado, net ir 
budėtojo nebuvo, nes visi norėjo nueiti į valgyklą, kadangi, vykstant į fron- 
tą, niekas nežino, ar dar kada nors teks pasėdėti valgykloj. Todėl, ponas 
vyresnysis leitenante, jie visi sėdėjo ten ir gėrė, ir niekam, nė kitoms žygio 
kuopoms, negalėjau prisiskambinti. Bet jūs man, kaip ryšininkui, buvote 
įsakęs, kad nė Žingsnio nesitraukčiau nuo telefono, kol mums dar nepriskirtas 
telefonininkas Chodounskis, todėl aš budėjau ir laukiau, kol mane pakeis. 
Iš pulko kanceliarijos keikėsi, kad negali niekam prisiskambinti ir kad gau- 
ta telefonograma žygio bataliono kanceliarijai atsiimti iš pulko kanceliari- 
jos kažkokias knygeles, skirtas viso žygio bataliono karininkams. Žinoda- 
mas, ponas vyresnysis leitenante, kad karo tarnyboje reikia veikti greitai, 
pulko kanceliarijai atsakiau, kad pats ateisiu tas knygas parnešti į bataliono 
kanceliariją. O ten man užvertė tokią sunkią kuprinę, kad ašją vos partem- 
piau į bataliono kanceliariją. Čia aš jas apžiūrėjau, bet man reikėjo pagal- 
voti. Viršila pulko kanceliarijoj sakė, kad pagal telefonogramą, gautą pul- 
ke, bataliono kanceliarija žinosianti, kurias iš tų knygų pasiimti, t. y. kurią 
dalį. Mat tos knygos buvo dviejų dalių - pirma dalis atskirai ir antra dalis 
atskirai. Dar man niekada nebuvo tekę taip juoktis, nes daug knygų buvau 
savo gyvenime skaitęs, bet niekada nepradėdavau nuo antrosios dalies. O 
jis, tas viršila iš pulko kanceliarijos, man dar sako: „Štai pirmoji dalis, štai 
antroji. Katrą dalį reikia skaityti ponams karininkams, jie jau patys žino“. 
Aš pamaniau, kad visi nusigėrę, nes, norint pradėti skaityti knygą iš pradžių 
ir dar tokį romaną kaip „Tėvų nuodėmės" (nes aš, galima sakyti, suprantu 
vokiškai), reikia pradėti nuo pirmosios dalies - juk mes ne žydai, kad imtu- 
me skaityti iš galo. Todėl aš paskambinau jums, ponas vyresnysis leitenan- 
te, kai jūs grįžote iš karininkų klubo, pasakiau, kad parnešiau knygas, ir 
paklausiau, gal dabar karo tarnyboje viskas apvirto aukštyn kojom ir gal 
privalau knygas skaityti atvirkščiai: iš pradžių antrąją, o paskui pirmąją dalį. 
Bet jūs man atsakėt, kad aš esąs neraliuotas galvijas, jei nežinąs, kad pote- 

riuose pirmiau eina „Tėve mūsų", o tik paskui „Amen“. Ar jums negera, 
ponas vyresnysis leitenante? — su užuojauta paklausė Šveikas, pamatęs, kad 
leitenantas Lukašas, išblyškęs kaip drobė, įsikibo į laiptelius, kylančius į 
užgesusio garvežio rezervuarą. 

Išblyškusiame Lukašo veide nebuvo matyti jokio pykčio; jame buvo vien 
beviltiškas nusiminimas. 

— Vis viena, Šveikai... Pasakokit toliau, man jau geriau. 

— Aš irgi, - vėl suskambo švelnus Šveiko balsas apleistoj geležinkelio 
linijoj, - kaip jau sakiau, laikiausi tokios pačios nuomonės. Vieną kartą nu- 
sipirkau tokį baisų romaną apie Rožą Šavaną iš Bakonų miško, ir jam trūko 
pirmosios dalies, tai pradžią man pačiam teko sugalvoti. Tada aš pamačiau, 
kad net tokiuose galvažudžių romanuose negalima apsieiti be pirmosios 
dalies. Man pasidarė visai aišku, kad iš tiesų būtų nei šis, nei tas, jei ponai 
karininkai pirmiau pradėtų skaityti antrąją dalį, o paskui pirmąją, ir kaip 
atrodytų kvaila, jei aš batalione pakartočiau, ką man buvo sakę pulko kan- 
celiarijoj, būtent, kad ponai karininkai jau patys žinosią, kurią dalį jiems 
reikia skaityti. Iš viso, ponas vyresnysis leitenante, man ta istorija su knygo- 
mis pasirodė labai juokinga ir mįslinga. Aš juk žinojau, kad ponai karinin- 
kai iš viso mažai skaito, o čia dar prieš kautynes... 

— Liaukitės su savo nesąmonėmis, Šveikai, - sudejavo leitenantas Lu- 
kašas. 

— Juk aš, ponas vyresnysis leitenante, iš pradžių jus klausiau telefonu, ar 
iš karto norite abiejų dalių, ir jūs man atsakėte lygiai taip kaip dabar, girdi, 
liaukis nesąmones pliauškęs, nes kam gi ateisią į galvą terliotis su kažko- 
kiomis knygpalaikėmis. Tai aš ir nusprendžiau: jeigu jūs taip manote, tai ir 
kiti ponai karininkai turi būti tokios pat nuomonės. Aš dar atsiklausiau 
mūsų Vaneko, nes jis jau buvęs fronte ir apie tokius reikalus daugiau išma- 
no. Jis man paaiškino, kad iš pradžių visi ponai karininkai manė, jog ka- 
ras — vieni niekai, ir veždavosi į frontą ištisas bibliotekas, tartum vasaroti 
važiuotų. Fronte jie dažnai gaudavo dovanų pilnus įvairių poetų raštų rin- 
kinius, jų pasiuntiniai visa tai tempdavo net įsiręžę ir keikdavo savo gimimo 
dieną. Vanekas taip pat pasakojo, kad tos knygos būdavo nei rūkyti, nei 
kam kitam netinkamos, nes atspausdintos ant labai gero storo popieriaus. 
Nuėjęs savo reikalu su tokiais eilėraščiais, atsiprašant, ponas vyresnysis lei- 
tenante, žmogus galėjai apsidraskyti sau užpakalį. Skaityti jų nebūdavo ka- 
da, nes visą laiką tekdavo nešdintis, todėl visas knygas išmesdavo. O vėliau 
atsirado naujas įprotis: tik išgirdęs kanonadą, pasiuntinys tuojau VS4 belet- 
ristiką iš lagamino išverčia lauk. ž 

Kai man Vanekas tai papasakojo, aš norėjau dar kartą išgirsti jūsų, po- 
nas vyresnysis leitenante, nuomonę ir klausiau telefonu, ką daryti su tomis 
knygomis, o jūs man atsakėte, kad jeigu jau aš ką įsikaląs savo kvailon gal- 
von, tai tol nesiliaująs, kol gaunąs į snukį. Todėl aš, ponas vyresnysis leite- 
nante, į bataliono kanceliariją nunešiau tiktai pirmąsias romano dalis, o 
antrąsias kol kas palikau pulko sandėlyje. Tai aš padariau su gerais ketini- 
mais, kad, ponams karininkams perskaičius pirmąją dalį, būtų išduota ant- 
roji, kaip bibliotekose. Bet staiga atėjo pranešimas, kad važiuojame, ir vi- 
sam batalionui buvo atsiųsta telefonograma: visa, kas tik nereikalinga, ati- 
duoti pulko sandėlin. Tada dar paklausiau poną Vaneką, gal, jo manymu, 
antroji šio romano dalis nereikalinga. Jis atsakė, kad po liūdnos patirties 
Serbijoj, Galicijoj ir Vengrijoj jokių knygų pasiskaityti į frontą neimama, 
kad dabar naudingos tėra tik dėžės, į kurias sumetami perskaityti laikraščiai 
kareivių reikalams, nes laikraščių popierius tinka vynioti tabakui arba šie- 
nui, kurį kareiviai rūko apkasuose. Pirmosios šio romano dalys jau išdaly- 
tos batalionams, o antrosios liko sandėlyje. 

Šveikas nutilo, bet tuoj pat pridūrė: 

— Tenai, tame sandėly, ponas vyresnysis leitenante, visokių daiktų pilna, 
net Budejovicų sinagogos kantoriaus katiliukas, su kuriuo jis buvo atėjęs į 
komisiją... 

— Paklausykit, Šveikai, ką aš jums pasakysiu, - sunkiai atsidusęs, prabilo 
leitenantas Lukašas. -— Jūs visiškai negalvojat apie savo elgesio padarinius. 
Man jau net koktu pasidarė nuolat sakyti, kad jūs pusgalvis. Jūsų žioplumui 
apibūdinti trūksta žodžių ir kai aš jus vadinu žiopliu, tatai dar labai švelnu. 
Jūs padarėte tokį baisų dalyką, kad visi jūsų bjaurūs nusikaltimai, įvykdyti 
nuo mūsų pažinties pradžios, palyginti su paskutine išdaiga, yra tik graži 
angelų muzika. Jeigu jūs tik žinotumėt, Šveikai, ką esat pridirbęs!.. Bet jūs 
to niekada nesužinosit! Ir jei kada kiltų kalba apie knygas, tai nesusigalvo- 
kite žioptelti, kad neva aš jums telefonu liepęs nešti pirmąsias dalis... O jei 
kada imtų kas nors kalbėti apie pirmąsias ir antrąsias šių knygų dalis, apsi- 
meskite, kad jums tai nė motais! Jums visai ne galvoj, apie ką ten kalbama, 
jūs nieko nežinote ir nieko neatsimenate! Kitaip mane įvelsite į tokią istori- 
ją, kad... Žiūrėkit man!.. 

Leitenantas Lukašas kalbėjo tokiu balsu, lyg jį būtų krėtęs drugys. Vos 
tik jam baigus, Šveikas, tuo pasinaudodamas, nekaltai paklausė: 

— Nuolankiai prašau, ponas vyresnysis leitenante, man atleisti. kad pa- 
klausiu: kodėl aš niekada netgi nesužinosiu, kokį baisų dalyką padariau? 

Aš tik todėl, ponas vyresnysis leitenante, išdrįsau jūsų klausti, kad ateity 
tokių dalykų galėčiau išvengti. Juk, kaip sakoma, žmogus mokosi iš savo 
klaidų, kaip kad, pavyzdžiui, buvo atsitikę liejikui Adamecui Daneko fabri- 
ke, kai apsirikęs jis išgėrė druskos rūgšties... 

Šveikas negalėjo baigti, nes leitenantas Lukašas nutraukė jo gyvenimišką 
pavyzdį. 

— Asilo galva! Nieko aš jums neaiškinsiu. Lipkit atgal į vagoną ir pasaky- 
kit Balounui, kad jis, nuvažiavus mums į Budapeštą, atneštų į štabo vagoną 
kepenų pašteto su prancūziška bandele, kuri guli lagaminėlio dugne suvy- 
niota į staniolį. Vanekui pasakykit, kad jis asilas. Tris kartus aš liepiau, kad 
jis duotų tikslias Žinias apie kuopos žmonių skaičių, o kai šiandien man tų 
žinių prireikė, pasirodė, kad aš turiu tik senus praėjusios savaitės duomenis. 

— Zum Befehl, Herr Oberleutnant*, - karktelėjo Šveikas ir pamažu nuėjo 
prie savo vagono. 

Leitenantas Lukašas nužingsniavo geležinkelio linija svarstydamas: „Vis 
dėlto turėjau aš jam skelti antausį, bet, užuot tai padaręs, plepu su juo kaip 
su lygiu!" 

Nutaisęs orų veidą, Šveikas lipo į savo vagoną. Jis buvo kupinas pagar- 
bos pats sau: juk ne kasdien pavyksta nusikalsti taip baisiai, kad net pats 
neturi teisės sužinoti, ką esi padaręs. 


*+kk 


— Ponas raštininke, - tarė Šveikas, sėsdamas į savo vietą, - man rodos, 
kad ponas vyresnysis leitenantas Lukašas šiandien labai gerai nusiteikęs. 
Jis liepė man pasakyti, kad jūs esat asilas, nes jau trissyk prašė jūsų duoti 
jam tikslias Žinias apie kuopos Žmonių skaičių. 

— Po velnių! - ėmė karščiuotis Vanekas. —- Na, aš tiems būrių vadams 
parodysiu, iš kur kojos dygsta! Argi aš kaltas, kad kiekvienas būrininkas 
daro, kas jam į galvą ateina, ir neduoda man žinių apie savo būrį? Negi tas 
žinias iš piršto išlaušiu, ką? Tai bent tvarka mūsų žygio kuopoje! Kitos to- 
kios kaip mūsų vienuoliktoji nerasi. Bet aš tai nujaučiau, užuodžiau! Aš nė 
valandėlės neabejojau, kad čia bus painiava. Šiandien virtuvėje trūksta ke- 
turių porcijų, rytoj, žiūrėk, trys atliks. Kad bent tie niekšai būtų pasistengę 
pranešti, jog toks ir toks kareivis išsiųstas ligoninėn! Praėjusį mėnesį įrašiau 
į sąrašus kažkokį Nikodemą ir tik algas mokėdamas sužinojau, kad tas Ni- 


* Klausau, ponas vyresnysis leitenante (vok). 

kodemas miręs greitąja džiova Budejovicų džiovininkų ligoninėje, o maistą 
jo daliai gaudavau visą laiką. Mes išdavėme ir jam skirtą mundiruotę, ir tik 
ponas Dievas žino, kur ji dingo. Ir kaip po viso to ponas leitenantas gali 
mane vadinti asilu, jei pats negali padaryti savo kuopoj tvarkos. 

Vyresnysis pulko raštininkas Vanekas susijaudinęs vaikščiojo po vagoną: 

- Jei aš būčiau kuopos vadas, man viskas eitų kaip iš pypkės! Kiekvienas 
kareivis būtų įtrauktas į sąrašus. Puskarininkiai turėtų man raportuoti du 
kartus per dieną. O ką gi dabar darysi, jei mūsų puskarininkiai šuns neverti! 
O visų blogiausias skyrininkas Žikas. Vien juokai ir anekdotai, bet pasakyk 
tu jam, kad Kolaržikas iš jo skyriaus perkeltas į gurguolę, kitą dieną jis vis 
tiek tau raportuoja, kad skyriaus sudėtis liko nepakitusi, lyg Kolaržikas ir 
toliau švaistytųsi jo kuopoje ir jo skyriuje. Ir štai tokie dalykai kartojasi 
diena po dienos, o mane dėl to vadina asilu. Šitaip ponas vyresnysis leite- 
nantas neįsigis draugų. Vyresnysis kuopos raštininkas, turintis viršilos laips- 
nį, - tai ne koks nors grandinis, kuriuo bet kas gali sau pasišluostyti... 

Balounas viso to klausėsi išsižiojęs ir dabar, matyt, norėdamas įsiterpti į 
pokalbį, Vaneko šneką palydėjo labai riebiu žodeliu, kurio Vanekas nebūtų 
pasiryžęs ištarti. 

- Jūs geriau prikąskit liežuvį, - suriko susijaudinęs vyresnysis raštininkas. 

— Klausyk, Balounai, - atsiliepė Šveikas, — aš turiu pasakyti, kad, kai tik 
nuvažiuosim į Budapeštą, ponui vyresniajam leitenantui į vagoną nuneštum 
kepenų pašteto su prancūziška bandele, kuri guli lagamino dugne suvynio- 
ta į staniolį. 

Milžinas Balounas beviltiškai nuleido savo ilgas kaip šimpanzės rankas, 
sulinko per nugarą ir sustojo kaip stovėjęs. 

— Jų jau nėra, - tarė jis tyliu, pilnu nusiminimo balsu, nepakeldamas 
akių nuo nešvarių vagono grindų. 

— Jų jau nėra, - pakartojo trūksmingu balsu. - Aš maniau... aš jas dar 
neišvažiavus išvyniojau... norėjau tik pauostyti, ar nesugedusios... ir paska- 
nauti... Ir suvalgiau! - suriko jis taip beviltiškai, kad visiems pasidarė viskas 
aišku. 

— Jūs jas surijot drauge su stanioliu! - tarė vyresnysis raštininkas Vane- 
kas, atsistojęs priešais jį. Vanekas buvo labai patenkintas, jog jam nereiks 
daugiau įrodinėti, kad ne jis vienas asilas, kaip, matyt, manė vyresnysis lei- 
tenantas, ir kad dešimtojo pulko sudėties svyravimo priežastis glūdi kitur. 
Jis buvo patenkintas, kad jų pokalbio tema pasikeitė, ir dabar bus kratinėja- 
mas apsirijėlis Balounas bei tragiški jo nusikaltimo padariniai. Vanekui 
niežėjo liežuvį pasakyti Balounui kokį nors įkyrų pamokslą, bet okultistas 
virėjas Juraida jį aplenkė. Jis padėjo į šalį savo mėgstamos knygos - se- 
novės indų „Suter Pragna-Paramita"- vertimą ir kreipėsi į prislėgtąjį Ba- 
louną, kuris nuo sunkios likimo naštos dar labiau susikūprino: 

- Jūs, Balounai, turėtumėt būti budresnis, kad nenustotumėt pasitikėji- 
mo savimi ir savo likimu. Jums nederėtų priskirti sau to, kas yra kitų nuo- 
pelnas. Kiekvieną kartą, susidūręs su panašia problema, vadinasi, kai ką 
nors būsite surijęs, visada paklauskit pats save: „Koks tarpusavio ryšys tarp 
manęs ir kepenų pašteto"'? 

Šveikui atrodė būsiant tinkama šį teorinį teiginį papildyti praktišku pa- 
vyzdžiu: 

— Tu, Balounai, neseniai man pasakojai, kad jūsų namuose dabar kaip 
tik skers kiaulę ir kad, vos tik mes nuvyksime į vietą ir tu praneši lauko 
pašto numerį, tau atsiųs rūkytą kumpį. Dabar įsivaizduok: tą kumpį lauko 
paštas atsiuntė į mūsų kuopą ir mudu su ponu viršila vyresniuoju raštininku 
atsipjovėme sau po griežinėlį. Kumpis mudviem labai patiko, ir mes pjau- 
name dar po griežinėlį, ir su šituo kumpiu atsitiko lygiai taip kaip su vienu 
mano pažįstamu paštininku Kozlu. Jam ėmė pūti kojos kaulas. Iš pradžių 
jam nupjovė koją ligi kulkšnies, paskui ligi kelio, paskui šlaunį, ir jeigu jis 

nebūtų suspėjęs laiku numirti, jį būtų drožinėję kaip pieštuką su sutrūkusiu 
grafitu. Vadinasi, įsivaizduok: mudu būtume suriję tavo kumpį lygiai taip, 
kaip tu surijai pono vyresniojo leitenanto kepenėlių paštetą. Ką pasakysi? 

Milžinas Balounas visus peržvelgė liūdnomis akimis. 

— Tik mano pastangomis, - tarė Balounui vyresnysis raštininkas, - jūs 
likotės pono vyresniojo leitenanto pasiuntiniu. Jus buvo numatę perkelti į 
sanitarus, ir jums būtų tekę nešioti sužeistuosius iš kautynių lauko. Palei 
Duklą mūsų sanitarai tris kartus mėgino išnešti vieną jaunesnįjį leitenantą, 
kuris buvo sužeistas į pilvą palei spygliuotų vielų užtvarą, ir jie visi iki vieno 
ten liko — visiems kulkos pataikė į galvą. Tiktai ketvirtą kartą du sanitarai jį 
išnešė iš ugnies linijos, tačiau nesuspėjo jiedu nunešti jo į perrišimo punktą, 
o jaunesnysis leitenantas nukeliavo pas Abraomą. 

Balounas jau nepajėgė susilaikyti ir ėmė šliurpsėti. 

- Gėdytumeis bent, - su panieka tarė Šveikas. - O dar nori būti kareivis... 

— Taigi, kad aš nesu sukurtas karui, - ėmė žliumbti Balounas. — Apsi- 
rijėlis aš nepasotinamas - ir vis dėl to, kad mane atitraukė nuo tvarkingo 
gyvenimo. Jau taip visoje mūsų giminėje. Velionis mano tėvas vienoje Pro- 
tivino smuklėje buvo susilažinęs, kad vienu prisėdimu suvalgys trisdešimt 
dešrų ir du kepalus duonos, ir lažybas laimėjo. Aš taip pat susiginčijęs su- 
valgiau keturias žąsis ir porą dubenų su knedlikais bei kopūstais. Namuose 
po pietų, būdavo, užsimanai dar ko nors užkąsti — nueini į sandėliuką, atsi- 
pjauni mėsos gabalą, pasiunti parnešti ąsotį alaus ir surantai kaip niekur 
nieko porą kilogramų kumpio. Mūsų namuose tarnavo senas bernas Vo- 
mela. Jis mane graudendavo, kad taip aukštai nosies neriesčiau ir tiek ne- 
prisikimščiau, nes atsiminė, kaip jo senelis pasakodavo apie tokį pat apsi- 
rijėlį ir besotį. Kilus kažkokiam karui, aštuonerius metus buvo nederlius, 
duoną žmonės kepę su sėmenų išspaudomis, o jeigu į pieną galėdavo įtru- 
pinti kiek varškės būdavusi šventė. Tas besotis valstietis, prasidėjus badui, 
per savaitę numiręs, nes jo skilvis nebuvo pratęs badauti... 

Balounas liūdnai pasižiūrėjo į vagono lubas: 

— Aš tikiu, kad Viešpats Dievas žmones baudžia už nuodėmes, tačiau jų 
neapleidžia. 

— Viešpats Dievas išleido į pasaulį apsirijėlius, Viešpats Dievas jais ir 
pasirūpins, - įsiterpė Šveikas. - Vieną kartą tave jau buvo pririšę prie stul- 
po, o dabar jau užsitarnavai, kad tave išsiųstų į pirmąsias linijas. Man tar- 
naujant pono vyresniojo leitenanto pasiuntiniu, jis galėjo manim visu kuo 
pasikliauti. Jam nė į galvą neateidavo, kad aš galėčiau ką nors suryti. Jei 
duodavo dar ko nors prie davinio, man visados sakydavo: „Pasiimkit tą sau, 

Šveikai" arba: „Ką ten, man to nelabai reikia. Duokit man gabalėlį, o su 
likusiu darykit, kaip tinkamas". O mums dar gyvenant Prahoje, kai jis, būda- 
Vo, pasiunčia mane į restoraną parnešti pietų, tai aš, jei porcija man pasiro- 
dydavo kiek mažoka, iš savo paskutinių pinigų pirkdavau jam dar vieną, 
kad jis sočiai pavalgytų ir kad nieko bloga apie mane nepagalvotų. Pagaliau 
vis dėlto jis apie tai sužinojo. Tai atsitiko šitaip. Kartais parnešdavau aš jam 
iš restorano meniu, ir jis iš jo rinkdavosi pietus. Vieną kartą pasirinko įda- 
rytą karvelį. Kai man davė pusę karvelio, aš susigriebiau, kad ponas vyres- 
nysis leitenantas gali pamanyti, jog antrą pusę aš surijau, todėl už savo pini- 
gus jam nupirkau dar vieną porciją ir parnešiau tokius ištaigingus pietus, 
jog ponas vyresnysis leitenantas Šeba, tą dieną norėjęs gerai pavalgyti ir 
kaip tik tuo metu atėjęs pas mano leitenantą į svečius, taip pat pasisotino. 
Pavalgęs jis sako: „Tik nekalbėk man, kad tai viena porcija. Visam pasauly 
pagal meniu tu negausi viso įdaryto karvelio. Jei aš tik sugriebsiu šiandien 
kur pinigų, pasiųsiu į tavo restoraną parnešti pietų. Prisipažink atvirai, kad 
tai buvo dviguba porcija?" Ponas vyresnysis leitenantas prašė mane svečio 
akyse patvirtinti, kad jis man davęs pinigų tik vienai paprastai porcijai. Juk 
jis nežinojo, kad pas jį ateisiąs svečias. Aš, žinoma, patvirtinau, kad jis man 
davė pinigų tik paprastiems pietums. „Taigi matai,- tarė mano vyresnysis 
leitenantas,- bet čia menkniekis. Prieš keletą dienų Šveikas parnešė man 
pietums porą žąsies kulšių. Tad įsivaizduok: makaronai, jautiena su sarde- 
lių padažu, dvi žąsies kulšys, knedlikai, kopūstų tiesiog ligi lubų ir pagaliau 
dar spurgelės!" 

— Ai-ja-jai! Kad tave kur galas! - čepsėjo Balounas. 

Šveikas pasakojo toliau: 

— Taigi dėl to ir apvirto viskas aukštyn kojomis. Ponas vyresnysis leite- 
nantas Šeba kitą dieną iš tikrųjų pasiuntė savo pasiuntinį parnešti pietų iš 
mūsų restorano, ir tas antrojo patiekalo parneša mažą vištienos maltinio 
gabaliuką, lyg būtų šešių savaičių kūdikio vystyklėliuose pridaryta - na, apie 
pora šaukščiukų. Čia ponas vyresnysis leitenantas Šeba kad šoks ant jo, 
girdi, tu pusę surijai, o tas ginasi esąs nekaltas. Čia ponas vyresnysis leite- 
nantas rėžė jam antausį ir kaip pavyzdį nurodė mane: žiūrėk, sako, kokias 
porcijas ponui vyresniajam leitenantui jo pasiuntinys neša! O šitas nekaltai 
išluptas kareivis kitą dieną, nuėjęs pietų parnešti, išklausinėjo restorane ir 
parėjęs viską papasakojo savo ponui, o tas savo ruožtu mano vyresniajam 
leitenantui. Sėdžiu aš vakare ir skaitau laikraštyje generalinių priešo štabų 
pranešimus iš kautynių lauko, tik staiga įsiveržia visas perbalęs mano vyres- 
nysis leitenantas ir iš karto užpuola mane, kad tučtuojau pasakyčiau jam, 

kiek tokių dvigubų porcijų restorane esu pirkęs. Jis jau seniai žinojęs, jog aš 
tdiotas, bet kad dar būčiau beprotis, tai jan: nė į galvą neatėję. Girdi, aš jam 
padaręs tokią gėdą, jog jis dabar degąs karščiausiu noru pirmiau nušauti 
mane, 0 paskui ir pats nusišauti. „Ponas vvresnysis leitenante, - tariau jam, — 
imdamas mane savo pasiuntiniu, pačią pirmąją dieną sakėte, kad visi pa- 
siuntiniai vagys ir niekšai. o kadangi tame restorane iš tikrųjų duodavo la- 
bai mažas antrojo patiekalo porcijas, tai jūs būtumėt manęs, kad aš tikrai 
esu niekšas ir jus apėdu'. 

— Gailestingasis Dieve! — sušnibždėjo Balounas, pasilenkęs išsitraukė 
leitenanto Lukašo lagaminėlį ir nuėjo su juo vagono gilumon. 

— Paskui vyresnysis leitenantas Lukašas, - toliau pasakojo Šveikas, - ėmė 
raustis visose savo kišenėse, bet, paaiškėjus, kad tai tuščios pastangos, išsi- 
emė iš liemenės kišenės sidabrinį laikrodį ir atidavė man - taip buvo susijau- 
dinęs! „Kai tik gausiu algą, Šveikai, sako, parašykite sąskaitą, kiek aš skolin- 
gas. O šitas laikrodis - jums dovanų ir daugiau nedarykit kvailysčių!" 

Bet vienąkart mudu patekome į tokią nelemtą bėdą, kad tą laikrodėlį 
turėjau užstatyti lombarde... 

— Ką jūs ten veikiate, Balounai? - staiga sušuko vyresnysis raštininkas 
Vanekas. 

Užuot atsakęs, vargšas užspringęs ėmė kosėti. Tuo metu jis jau buvo suspėjęs 
atsidaryti leitenanto Lukašo lagaminėlį ir sukimšti paskutinę jo bandelę... 


*** 


Pro stotį praėjo kitas karinis traukinys, grūste prigrūstas doičmeistrų, 
siunčiamų į Serbijos frontą. Kareiviai dar nebuvo atsipeikėję po iškilmingų 
išleistuvių Vienoje ir todėl be perstojo nuo pat Vienos laidė gerkles: 


Prinz Eugenius, der edle Ritter, 
wolt' den Kaiser wiedrum knegen 
Stadt und Festung Belegrad. 
Er lies schlagen einen Brucken. 
dass man kunt' hiniberrucken. 
Mit der Harmee wohl fiir die Stadt*. 
* Princas — riteris drąsusis — 

Prisiekė karaliui mūsu. 

Kad laimės jis Belgrade. 

Pastatys tuoj tiltą tvirtą. 

Ir kariai Žygiuos į mirtį 

Tartum šventės parade (vok. ). 

Kažkoks kapralas su dabitiškai užriestais ūsais, remdamasis alkūnėmis į 
kareivius, kurie sėdėjo vagono tarpdury nukorę kojas ir jomis maskatuoda- 
mi, išslinko į lauką ir visa gerkle rėkė: 


Als der Brucken war geschlagen, 

dass man kunnt' mit Stuck und Wagen 
frei passier'n den Donaufluss. 

Bei Semlin schlug man das Lager. 

Alle Serben zu verjagen...* 


Šią akimirką jis neteko pusiausvyros, išpuolė iš vagono ir, visu smarku- 
mu krisdamas, pilvu pataikė ant iešmo sverto rankenos, užsinėrė ant jos ir 
liko taip bekabąs. Traukinys dar kiek laiko važiavo toliau, o užpakaliniuose 
vagonuose buvo dainuojama kita daina: 


Graf Radetzky, edler Degen, 
schwur's Kaisers Feind zu fegen 

aus der falschen Lombardei. 

In Verona langes Hoffen, 

als mehr Truppen eingetroffen, 

fūhlt und rūhrt der Held sich frei...** 


O paniręs ant iešmo karingasis kapralas buvo jau nebegyvas. Bemat greta 
jo su užmautu durtuvu sargybon atsistojo jaunas kareivukas iš stoties dali- 
nio ir rimtai vykdė savo užduotį. Palei iešmą jis stovėjo išsitempęs ir tokiu 
pergalingu veidu, tarsi kapralą pats savo rankomis būtų užmovęs ant iešmo. 

Kadangi jis buvo vengras, tai, atėjus devyniasdešimt pirmojo pulko ba- 
taliono kareiviams pasižiūrėti tragiškai mirusiojo, jis ėmė plyšoti ant visos 
geležinkelio linijos: 


* Greitai tiltą pasistatę, 
Per Dunojų, sraunų, platų, 
Nužygiavo mūs kariai. 
Prie Zemlino jie sustojo, 
Serbams kailį išvanojo... (vok. ). 


** O Radeckis karaliui 
Prisiekė, kad priešų galią 
Jis Lombardijoj sumuš. 
Laukia pulko prie Veronos, 
O kada atvyko žmonės, 

Jis atsikvėpė ramus... (vok. ). 

- Nem szabat! Nem szabat! Kommission militūr nem szabat!* 

— Na, tam viskas jau praėjo, — tarė šaunusis kareivis Šveikas, kuris, sa- 
vaime suprantama, taip pat buvo tarp smalsuolių. - Jei žmogus gavo į pilvą 
geležies porciją, tai tas irgi ne be naudos - bent visi žino, kur jis palaidotas; 
gerai, kad prie pat geležinkelio, nereiks jo kapo ieškinėti po visus mūšių 
laukus. Jis visai gerai pasismeigė, - apeidamas kapralą iš kitos pusės, su 
dalyką išmanančio orumu pridūrė Šveikas, - žarnos liko kelnėse. 

- Nem szabat! Nem szabat! Komission militūr nem szabat! - šaukė jaunas 
vengrų kareivukas. 

Staiga Šveiko užpakaly pasigirdo griežtas balsas: 

— Kąjjūs čia darote? 

Priešais jį stovėjo kadetas Bigleris. Šveikas atidavė pagarbą. 

— Drįstu pareikšti, apžiūrinėjame velionį, ponas kadete! 

— O kokią agitaciją jūs čia varote? Kas jums čia rūpi? 

— Drįstu pareikšti, ponas vyresnysis leitenante, - jausdamas savo vertę, 
atsakė Šveikas, - kad aš niekur nieko neagituoju. 

Už kadeto nugaros keli kareiviai nusijuokė, ir priešais atsistojo vyresny- 
sis raštininkas Vanekas. 

— Ponas kadete, - tarė jisai, - ponas vyresnysis leitenantas Lukašas pa- 
siuntė čia ryšininką Šveiką sužinoti ir jam pranešti, kas atsitiko. Aš dabar ką 
tik iš štabo vagono. Bataliono vado pavestas, jūsų ten ieško bataliono ryši- 
ninkas Matušicas. Jūs turite nedelsdamas vykti pas poną kapitoną Sagnerį. 

Netrukus buvo duotas signalas sėsti į traukinį, ir visi ėmė skirstytis po 
vagonus. 

Eidamas greta Šveiko, Vanekas tarė: 

— Kai susirenka kur nors daugiau žmonių, jūs meskit šalin išvedžioji- 
mus, nes galit sulaukti nemalonumų. Juk tas kapralas buvo iš doičmeistrų, 
o iš jūsų kalbos gali kas pamanyti, kad jūs tuo džiaugiatės. Šitas Bigleris — 
baisus čekų ėdikas. 

- Bet juk aš nieko daugiau nepasakiau, - atsiliepė Šveikas tokiu balsu, 
kuris išblaškė bet kokius įtarimus, - tik tai, kad šitas kapralas gerai pasi- 
smeigė ir visos jo žarnos liko kelnėse... Jis galėjo... 

- Ak, nekalbėkim daugiau apie tai, Šveikai, - ir vyresnysis raštininkas 
Vanekas nusispjovė. 

- Juk vis viena, - dar pridūrė Šveikas, — ar žarnos jo didenybės impera- 
toriaus garbei iš pilvo išlindo čia, ar ten. Vienaip arba kitaip, bet savo parei- 
gą jis atliko. O juk būtų galėjęs... 


* Negalima! Negalima! Karinė komisija neleidžia (vengr, vok. žargonas). 

— Tik pažiūrėkit, Šveikai, - nutraukė jį Vanekas, - kaip bataliono ryšinin- 
kas Matušicas iškėlęs skiauterę vėl lekia prie štabo vagono. Stebiuosi, kaip 
jis dar neišsitiesė ant bėgių. 

Kiek anksčiau tarp kapitono Sagnerio ir uoliojo kadeto Biglerio įvyko 
labai smarkus pokalbis. 

— Aš stebiuosi jumis, kadete Bigleri, - tarė kapitonas Sagneris, - kodėl 
jūs neatvykote tučtuojau man pranešti, kad kareiviams neišduota po šimtą 
penkiasdešimt gramų vengriškos dešros. Man pačiam teko eiti sužinoti, kodėl 
kareiviai iš sandėlio grįžta tuščiomis. O ponai karininkai elgiasi taip, lyg 
įsakymas daugiau jau nebūtų įsakymas. Juk aš tiksliai buvau patvarkęs: „Į 
sandėlį eiti būriais, kuopa paskui kuopą". Tai reiškė, kad ir iš sandėlio, jei 
nieko negaunam, tokia pat tvarka grįžtame į vagonus. Aš įsakiau, kadete 
Bigleri, palaikyti tvarką, o jums ne tai galvoj. Jūs apsidžiaugėte, kad ne- 
reikės skaičiuoti dešros porcijų, ir ramių ramiausiai nuėjot pasižiūrėti, — aš 
tai mačiau pro langą,- pasismeigusio kapralo iš doičmeistrų. O kai paskui 
įsakiau jus pašaukti, jūs nieko geriau nesugalvojote, kaip tik, davęs laisvę 
savo fantazijai, nesąmones plepėti, esą ėjot įsitikinti, ar nevaroma kokia 
nors agitacija prie pasismeigusio kapralo... 

— Drįstu pranešti, kad vienuoliktosios kuopos ryšininkas Šveikas... 

— Atstokit nuo manęs su tuo Šveiku! - suriko kapitonas Sagneris. - Ne- 
manykit, kadete Bigleri, kad jums pavyks regzti intrigas prieš vyresnįjį lei- 
tenantą Lukašą. Mes patys ten Šveiką pasiuntėm... Na, ko gi jūs žiūrite į 
mane, tartum aš būčiau ėmęs prie jūsų kabintis? Taip, aš prie jūsų kimbu, 
kadete Bigleri!.. Jeigu nemokate su derama pagarba laikytis prieš savo vir- 
šininką, jeigu jūs stengsitės jį visur kompromituoti, aš jums įtaisysiu tokią 
tarnybą, kad ilgai atsiminsite Rabo stotį! Aš jums parodysiu, ką reiškia gir- 
tis savo teoriniu išmanymu! Palaukit, kai atsidursim fronte, aš jus pasiųsiu 
su karininkų patruliu žvalgybon ligi pat spygliuotų priešo vielų užtvaros... 
Jūsų raportas? Netgi raporto iš jūsų negirdėjau, kai grįžot!.. Čia jums ne 
teorija, kadete Bigleri... 

— Drįstu pranešti, ponas kapitone, kad vietoj šimto penkiasdešimties 
gramų vengriškos dešros kareiviai gavo po du atvirukus. Prašom, ponas 
kapitone. 

Bigleris padavė bataliono vadui du atvirukus, išleistus Vienos karo ar- 
chyvo direkcijos, kurios viršininkas buvo pėstininkų generolas Voinovičius. 
Vienoje atviruko pusėje buvo pavaizduota rusų kareivio karikatūra - barz- 
dotas rusų mužikas, apglėbtas giltinės. Po karikatūra buvo parašyta: „Der 

Tag, an dem das perfide Russland krepieren wird, wird ein Tag der Erlosung 
fūr unsere ganze Monarchie sein" *. Kitas atvirukas buvo vokiškas. Tai vokie- 
čių dovana Austrijos Vengrijos kariams. Atviruko viršuje spindėjo užrašas: 
„Viribus unitis"**, po užrašu buvo paveikslas, vaizduojąs pakartą serą Edu- 
ardą Grėjų“?. Iš abiejų kartuvių pusių stovėjo austrų ir vokiečių kareiviai, 
džiaugsmingai saliutuodami. Šiam atvirukui eilėraštukas paimtas iš Grein- 
co knygelės „Šarvuotas kumštis". Tai buvo prieš mūsų priešus nukreiptų 
pamiletų rinkinys. Vokiečių laikraščiai rašė: „Greinco eilės čaižo kaip bota- 
gas, jos kupinos neišsenkamo humoro bei nepamėgdžiojamo 
sąmojo". 
Po kartuvėmis eilėraštuko tekstas buvo toks: 


Mūsų malonumui pakaruokliu tapęs, 
Sičia pakabintas senas Grėjus - lapė. 


Jau seniai šioj vietoj jam kaboti laikas, 
Vieną aplinkybę tik paaiškinti reikia: 


Mums nelengva buvo rasti tokią kartį, 
Kad sutiktų Judą ant savęs pakarti. 


Dar nespėjo kapitonas Sagneris perskaityti šio eilėraštuko, „kupino 
neišsenkamo humoro bei nepamėgdžiojamo sąmojo", kai į štabo vagoną 
įlėkė bataliono ryšininkas Matušacas. 

Jį kapitonas Sagneris buvo pasiuntęs į geležinkelio stoties karo komen- 
dantūros telegrafą sužinoti, ar nėra gauta naujų įsakymų ešelonui. Ryšinin- 
kas parnešė brigados vado telegramą. Tačiau griebtis šifro nereikėjo, nes 
telegrama buvo nešifruota ir skelbė: „Rasch abkochen, dann Vormarsch nach 
Sokal!'*** 

Kapitonas Sagneris susirūpinęs pakraipė galvą. 

— Drįstu pranešti,- tarė Matušicas,- stoties komendantas liepė jus pa- 
prašyti užeiti pas jį patį pasikalbėti. Ten gauta dar viena telegrama. 


* „Ta diena, kurią išdavikė Rusija padvės, bus visos mūsų monarchijos išsivadavimo 
diena“ (vok. ). 
** „Bendromis jėgomis“ (lot. ). 
*** „Skubiai paruošti pietus, paskui žygiuoti Sokalo link“ (vok. ). 

Paskui tarp stoties komendanto ir kapitono Sagnerio įvyko griežtai kon- 
fidencialus pokalbis. 

Pirmoji telegrama, nors jos turinys gana keistas, turėjo būti įteikta bata- 
lionui atvykus į Rabo stotį. Ką gi tai galėjo reikšti: „Skubiai paruošti pietus, 
paskui žygiuoti Sokalo link"? Ji adresuota devyniasdešimt pirmojo pulko 
Žygio batalionui, 0 jos nuorašas pasiųstas septyniasdešimt penktajam žygio 
batalionui, traukiančiam iš paskos. Parašas buvo tikras: „Brigados vadas 
baronas fon Herbertas". 

— Visiškai slaptai, ponas kapitone, - paslaptingai tarė geležinkelio sto- 
ties komendantas, — iš jūsų divizijos gauta slapta telegrama, kad brigados 
vadas išprotėjęs. Jį išgabeno į Vieną, kai jis brigados vardu keletą tuzinų 
panašių telegramų išsiuntinėjo į visas puses. Budapešte, reikia manyti, jūs 
gausite dar vieną telegramą. Savaime suprantama, kad visas jo telegramas 
reikia anuliuoti, bet kol kas mes šiuo reikalu jokio įsakymo neturime. Esu 
gavęs, kaip sakiau, tik vienintelį įsakymą iš divizijos į nešifruotas telegra- 
mas nekreipti dėmesio. Įteikti jas aš privalau, mat šiuo reikalu iš savo vado- 
vybės dar nesu gavęs jokių nurodymų. Per savo vadovybę paklausiau vy- 
riausiąją kariuomenės vadovybę, ir tas dalykas jau tiriamas... 

— Aš, buvęs kadrinis pionierių dalinio karininkas, - pridūrė jis, - dirbau 
Galicijoje prie strateginio mūsų geležinkelio statybos. 

— Ponas kapitone, - tarė jis po valandėlės, - mums, seniams, karinę tar- 
nybą pradėjusiems eiliniais kareiviais, kelias tik į frontą! Civilių inžinierių, 
išlaikiusių savanorių egzaminus, karo ministerijos geležinkelių tarnybo- 
je dabar priviso kaip šunų... Beje, po ketvirčio valandos jums teks toliau 
važiuoti... Aš gerai atsimenu, kad, dar būdamas Prahos kadetų korpuso vy- 
resnėje klasėje, kartą jums pagelbėjau per gimnastikos pamoką ant tra- 
pecijų. Juk jūs pešdavotės savo klasėje su vokiečiais... Su jumis drauge mo- 
kėsi ir Lukašas, judu labai draugavote... Kai telegrafu gavau sąrašą kari- 
ninkų, kurie su žygio batalionu pravažiuos pro mano stotį, aš viską prisimi- 
niau. Daug vandens nuo to laiko nutekėjo. Kadetas Lukašas man buvo la- 
bai mielas... 

Kapitonui Sagneriui šis pokalbis padarė slogų įspūdį. Jis lengvai atpa- 
žino, kad komendantas yra jo klasės draugas, kuris kadetų korpuso mokyk- 
loje vadovavo opozicijai prieš austrus. Jis karjeros sumetimais vėliau to 
draugo atsisakė. O labiausiai jam nepatiko, kad buvo primintas vyresnysis 
leitenantas Lukašas, kurį, nežinia kodėl, visada aplenkdavo, kitus kelda- 
mas laipsniu ar apdovanodamas. 


447 Iškilminga pyla 


— Vyresnysis leitenantas Lukašas, - tarė kapitonas pabrėžtinai, - puikus 
karininkas. Kada mūsų traukinys išeina? 

Stoties komendantas pasižiūrėjo į laikrodį. 

— Po šešių minučių. 

— Na tai aš eisiu,- tarė Sagneris. 

— O aš maniau, kad jūs man ką nors pasakysite, Sagneri. 

- Also, nazdar! - atsakė Sagneris ir pasišalino iš stoties komendantūros. 

Kai kapitonas Sagneris, prieš išeinant traukiniui, sugrįžo į štabo vago- 
ną, visi karininkai jau buvo savo vietose. Jie sėdėjo grupelėmis po keturis ir 
lošė kortomis, tiktai kadetas Bigleris nelošė. Rausėsi krūvoje pradėtų ran- 
kraščių; tai buvo karo veiksmų apžvalgos. Jis mat norėjo pasižymėti ne vien 
kautynių lauke, bet ir literatūriniais gabumais: aprašinėdavo įvairius žygių 
ir kautynių įvykius kaip tikras fenomenalus literatas. Mat šis „gandraspar- 
nis su žuvies uodega" svajojo pasidaryti žymus karo rašytojas. Beje, kol kas 
jo literatūriniai bandymai pasireiškė vien daug žadančiomis antraštėmis, 
kuriose kaip veidrody atsispindėjo to laikotarpio militaristinės nuotaikos. 
Tačiau temos dar buvo neapdorotos, nes popieriauslapuose margavo vien 
pavadinimai tų kūrinių, kuriuos reikėjo parašyti. 

„Didžiojo karo dalyvių biografijos. - Kas pradėjo karą. - Austrijos- 
Vengrijos politika ir pasaulinio karo pradžia. Pastabos iš karo lauko. - Aust- 
rija- Vengrija ir pasaulinis karas. Karo pamokos. - Populiari karo kilmės 
priežasčių apžvalga. - Apmąstymai apie karą ir politiką. - Šlovingoji Aust- 
rijos- Vengrijos diena. - Slavų imperializmas ir pasaulinis karas. - Pasauli- 
nio karo dokumentai. Medžiaga pasaulinio karo istorijai. - Pasaulinio ka- 
ro dalyvio dienoraštis. - Vienos dienos karo įvykiai. - Pirmasis pasaulinis ka- 
ras. - Mūsų dinastija pasauliniame kare. - Austrijos-Vengrijos tautos su 
ginklu rankoje. - Kova dėl pasaulinio viešpatavimo. - Mano patirtis pasau- 
liniame kare. - Mano karo žygio kronika. - Kaip kariauja Austrijos- 
Vengrijos priešai. - Kas nugalės. - Mūsų karininkai ir kareiviai. Kilnūs 
mano kareivių žygdarbiai. - Iš didžiojo karo laikų. - Karo audros. - Austri- 
jos-Vengrijos karžygių almanachas. - Geležinė brigada. - Mano laiškeliai 
iš fronto. - Mūsų žygio bataliono karžygiai. - Vadovėlis kareiviams kauty- 
nių lauke.- Kovų ir pergalių dienos. - Ką aš mačiau ir patyriau kautynių 
lauke.- Priešakinėse linijose. - Karininkas pasakoja. - Pirmyn, Austrijos- 
Vengrijos sūnūs. - Priešo lėktuvai ir mūsų pėstininkai. - Po mūšio. - Mūsų 
artileristai, ištikimieji tėvynės sūnūs. - Kad ir visas pasaulis mus užgriūtų... — 
Gynybinis karas ir puolamasis karas. —- Kraujas ir geležis. - Pergalė arba 
mirtis. - Mūsų kariai nelaisvėje". 

Kapitonas Sagneris priėjo prie kadeto Biglerio ir, permetęs akimis ran- 
kraščius, paklausė, kam visa tai jis parašęs ir ką su tais raštais manąs daryti. 

Kadetas Bigleris džiūgaudamas atsakė, kad kiekviena antraštė reiškian- 
ti pavadinimą knygos, kurią jis parašysiąs. Kiek antraščių - tiek knygų. 

— Aš norėčiau, ponas kapitone, kad, žuvus man kovos lauke, išliktų ma- 
no atminimas. Mano idealas yra vokiečių profesorius Udas Kraftas. Jis gimė 
1830 metais, dalyvavo šiame pasauliniame kare savanoriu ir 1914 metų rug- 
pjūčio 22 dieną žuvo prancūzų fronte prie Anlojaus. Prieš mirtį jis išleido 
knygą „Pasirengimas mirti už imperatorių". 

Kapitonas Sagneris nusivedė kadetą Biglerį prie lango. 

— Nagi, parodykit, kadete Bigleri, ką jūs dar turite, mane labai domina 
jūsų veikla, - tarė kapitonas ironiškai. - Kokį sąsiuviniuką jūs čia įsibrukote 
į kišenę? 

- Čia taip sau, niekniekiai, ponas kapitone, - atsakė kadetas Bigleris, 
rausdamas kaip vaikas. - Prašom, malonėkite pats įsitikinti. 

Ant sąsiuvinėlio buvo parašyta: 

Žymiausių ir šlovingiausių Austrijos- Vengrijos armijos mūšių schemos, 
sudarytos pagal oficialius imperatoriškosios bei karališkosios armijos kari- 
ninko Adolfo Biglerio duomenis. 

Pastabas ir paaiškinimus parengė imperatoriškosios bei karališkosios 
armijos karininkas Adolfas Bigleris. 

Tos schemos buvo nežmoniškai primityvios. Sąsiuvinio pradžioje - mūšio 
prie Nerdlingeno 1634 m. rugsėjo 6 d. schema. Toliau ėjo mūšis prie Cento 
1697 m. rugsėjo 11 d., tada mūšis prie Kaldjero 1805 m. spalio 31 d., mūšis 
prie Asperno 1809 m. gegužės 22 d., paskui prie Leipcigo 1813 m., prie 
Santa Lučijos 1848 m. gegužės mėn., prie Trutnovo 1866 m. birželio 27 d. 
Sąsiuvinis baigėsi Sarajevo paėmimu 1878 m. rugpjūčio 19 d. Visų šių mūšių 
brėžiniai ir planai niekuo vienas nuo kito nesiskyrė. Visuose brėžiniuose 
kadetas Bigleris buvo išbraižęs stačiakampius, kuriuose tušti langeliai vaiz- 
davo vieną kariaujančią pusę, o užtušuoti - kitą. Abiejose pusėse buvo kai- 
rysis sparnas, dešinysis sparnas ir centras. Už kariuomenės linijų strėlės 
žymėjo rezervų judėjimą. Mūšis prie Nerdlingeno nė per nago juodymą 
nesiskyrė nuo mūšio prie Sarajevo, ir abu brėžiniai tartum vaizdavo žaidėjų 
pasiskirstymą futbolo rungtynių pradžioje, o strėlės atseit nurodinėjo, kur 
viena ar kita pusė turės siųsti sviedinį. 

Tą panašumą kapitonas Sagneris taip pat pastebėjo ir tučtuojau paklausė: 

— Jūs, kadete Bigleri, be abejo, žaidžiate futbolą? 

Bigleris dar labiau paraudo, ėmė nervingai mirkčioti, ir atrodė, kad vos 
vos laikosi nepravirkęs. 

Kapitonas Sagneris, su šypsena sklaidydamas sąsiuvinėlį, apsistojo prie 
pastabų po brėžiniais, vaizduojančiais Trutnovo kautynes. Tos kautynės vy- 
ko Prūsijos-Austrijos kare. 

Kadetas Bigleris čia buvo užrašęs: „Prie Trutnovo pergalės nebuvo gali- 
ma pasiekti todėl, kad kalnuota vietovė kliudė generolui Macuheliui išskleisti 
diviziją, kuriai grasino stiprios prūsų kolonos. Prūsai buvo sustoję kalvose, 
ir ta aplinkybė varžė austrų divizijos kairįjį sparną". 

- Jūsų supratimu, - tarė kapitonas Sagneris šypsodamasis ir grąžinda- 
mas kadetui Bigleriui sąsiuvinėlį, - mūšis prie Trutnovo tik tuo atveju būtų 
buvęs sėkmingas, jei Trutnovas būtų buvęs lygumoje! Ech, jūs mažasis Bu- 
dejovicų Benedeke!“ Ką gi, kadete Bigleri, labai gražu, kad jūs, taip trum- 
pai pabuvęs kariuomenėje, stengiatės įsigilinti į strategijos paslaptis. Tik 
gaila, kad jums visa tai atrodo kaip tiems vaikams, kurie, žaisdami kareiviu- 
kus, patys save pakelia į generolus. Jūs savo laipsnį taip greit pakėlėt, kad 
tiesiog džiaugsmas ima. Imperatoriškasis bei karališkasis karininkas Adol- 
fas Bigleris! Dar nesuspėsim nuvažiuoti į Budapeštą, o jūs, žiūrėk, jau būsit 
feldmaršalas, nors kiek čia praėjo laiko, kai judu su tėveliu namuose rūšiavo- 
te triušių kailiukus! Jo didenybės karininkas Adolfas Bigleris! Klausy- 

kit, mielasis, juk jūs dar visiškai ne karininkas. Jūs kadetas! Jūs esat pakibęs 
tarp seržanto ir puskarininkio. Apsišaukdamas karininku, esate panašus į 
jefreiterį, kuris smuklėje liepia save vadinti „ponu štabo viršila". 

— Klausyk, Lukašai! - kreipėsi jis į vyresnįjį leitenantą, - kadetas Bigle- 
ris tavo kuopoje, tad imkis jį truputį patempti. Jis tituluojasi karininku, tad 
tegu! kautynėse šitą laipsnį ir užsitarnauja! Kai pragariškoj artilerijos ugny 
mums teks eit atakon, tegul tas der gute Junge* su savo būriu praskins mums 
kelią pro spygliuotų vielų užtvaras... Aha, ta proga tave sveikina Cikanas, 
jis dabar Rabo stoties komendantas. 

Kadetas Bigleris pamatė, kad pokalbis su juo baigtas, atidavė pagarbą 
ir, paraudęs kaip vėžys, nuėjo vagono koridorium, kol atsidūrė pačiame jo 
gale. 

Tarsi lunatikas jis atsidarė klozeto duris. Skaitydamas vokišką ir veng- 
rišką užrašą „ITraukiniui stovint, naudotis klozetu draudžiama", ėmė 
šliurpsėti ir tyliai pravirko. Paskui nusileido kelnes, įsiręžė, nusišluostė ašaras 
ir... sunaudojo ligi paskutinio lapo sąsiuvinį su užrašu „Žymiausių ir šlovin- 
giausių Austrijos-Vengrijos armijos mūšių schemos, sudarytos pagal oficia- 
lius imperatoriškosios bei karališkosios armijos karininko Adolfo Biglerio 
duomenis". Lapai dingo klozeto skylėje ir, krisdami ant bėgių, ėmė sūku- 
riuoti po lekiančiu kariniu traukiniu. 

Kadetas Bigleris išvietės praustuvėje nusiplovė paraudusias akis ir išėjo 
koridoriun, nusprendęs būti tvirtas, pasiutusiai tvirtas. Jau nuo pat ryto jam 
skaudėjo galvą ir vidurius. 

Jis pasuko į gretimą kupė, kur bataliono ryšininkas Matušicas su bata- 
liono vado Sagnerio pasiuntiniu Baceru lošė kortomis „Vieniškąjį šnopsą" 
(„Šešiasdešimt šešis"). 

Atsistojęs kupė tarpduryje, jis nusikosėjo. Abudu lošėjai pasižiūrėjo į jį, 
bet lošė toliau. 

— Nejaugi nežinote, kas pridera?- paklausė kadetas Bigleris. 

— Aš nieko negalėjau, mi'is'd' Trump ausganga* *,- atsakė kapitono Sag- 
nerio pasiuntinys Baceras savo bjauriu Kašpero kalnų dialektu. - Pats Žinau, 
kad pirmiau turėjau eiti būgnais, o paskui kirsti pikų karaliumi... Štai kas 
priderėjo! 

Kadetas Bigleris, daugiau neprataręs nė žodelio, įsispraudė į savo kam- 
pą. Kai truputį palaukęs prie jo priėjo jaunesnysis leitenantas Plešnenis, 


* Mielasis berniukas (vok. ). 
** Aš visus kozirius išleidau (vok). 

siūlydamas pasivaišinti konjaku tiesiog iš butelio, išlošto kortuojant, jis la- 
bai nusistebėjo, pamatęs, su kokiu uolumu kadetas Bigleris skaito profeso- 
riaus Udo Krafto knygą „Pasirengimas mirti už imperatorių". 

Prie pat Budapešto kadetas Bigleris jau buvo taip nusigėręs, kad, išsi- 
koręs per vagono langą, be perstojo šaukė tuštiems laukams: „Frisch drauf! 
In Gottes Namen frisch drauf?"** 

Paskui kapitonui Sagneriui įsakius, bataliono ryšininkas Matušicas nu- 
tempė Biglerį į kupė ir, pasiuntinio Bacero padedamas, paguldė jį ant suo- 
lo. Ten gulėdamas, jis susapnavo tokį sapną. 


KADETO BIGLERIO SAPNAS, 
NEPRIVAŽIAVUS BUDAPEŠTO 


Jis buvo apdovanotas aukščiausiu kariniu garbės ženklu - signum lau- 
dis, turėjo majoro laipsnį ir važiavo inspektuoti jam pavesto brigados baro. 
Jam pačiam buvo neaišku, kodėl jisai tik majoras, o turi vadovauti visai 
brigadai. Jam rodėsi, kad jis jau buvo gavęs generolo majoro laipsnį, bet dėl 
karo metotelegrafo ir pašto maišaties „generolas“ kažkur nusimetęs tarp 
įvairių raštų šūsnių. 

Širdyje jis juokėsi iš to, kaip traukiny, bevažiuojant į frontą, kapitonas 
Sagneris jam grasino, kad jis, Bigleris, turėsiąs pašalinti spygliuotų vielų 
užtvaras. Beje, kapitonas Sagneris drauge su vyresniuoju leitenantu Lu- 
kašu, remiantis jo - Biglerio - pranešimu štabui, jau seniai buvo perkelti į 
kitą pulką, į kitą diviziją, į kitą kariuomenės korpusą. 

Kažkas dar jam papasakojęs, kad jiedu, sprukdami nuo priešo, negar- 
bingai žuvę kažkur pelkėse. 

Ir kai dabar jis automobiliu važiavo į frontą inspektuoti savo brigados, 
jam viskas buvo aišku. Jį, tiesą sakant, pasiuntė generalinis armijos štabas. 

Pro šalį ėjo kareiviai ir dainavo dainą, kurią jis buvo skaitęs austrų 
karo dainų rinkiny „Es gilt"**: 


Halt euch brav, ihr tapf'ren Brūder, 
werfi den Feind nur herzhaft nieder, 
lasst des Kaisers Fahne weh'n!..*** 


* „Drąsiau pirmyn! Su Dievo pagalba drąsiau pirmyn!“ (Vok.) 
** „Tai ne pro šalį“ (vok. ). 
*** Laikykitės drąsiai. narsieji broliai, 
Smokite į priešą iš peties, 
Teplevėsuoja karaliaus vėliava! (Vok.) 

Reginys buvo lygiai toks pat kaip ir „Wiener illustrierte Zeitung" * iliust- 
racijos. 

Dešinėje pusėje, palei kažkokią klėtį, buvo matyti artilerija, apšaudanti 
priešo apkasus palei kelią, kuriuo jie važiavo automobiliu. Kairėje stovėjo 
namas, iš jo buvo šaudoma, o priešo kareiviai stengėsi šautuvų buožėmis 
išlaužti jo duris. Šalia kelio degė priešo lėktuvas. Tolumoje buvo matyti 
kavalerija, degantis kaimas, be to, dar vieno žygio bataliono apkasai ir ne- 
didelė kalvelė, nuo kurios kulkosvaidžiai šaudė į priešą. Kiek toliau pavieš- 
kele vingiavo priešo apkasai. Tačiau vairuotojas važiuoja keliu tiesiai tolyn 
į priešą. 

Generolas Bigleris pro garsintuvą šaukia vairuotojui: 

— Argi nematai, kur važiuojam? Juk ten priešas. 

Tačiau tas ramiai atsako: 

— Ponas generole, tai vienintelis padorus kelias. Kelias geras. Lauko ke- 
liais padangos neišlaikytų. 

Kuo labiau jie artėjo prie priešo pozicijų, tuo šaudymas stiprėjo. Šovi- 
niai sproginėja ties apkasais, bet vairuotojas ramiai atsako per vamzdelį: 

— Tai pirmos rūšies kelias, ponas generole, juo važiuojam kaip parketu. 
Jei pasuksim į kokį šunkelį, neišlaikys padangos. - Pažiūrėkit, ponas gene- 
role! - šaukia vairuotojas per vamzdelį. - Čia kelias taip puikiai išpiltas, 
kad nė trisdešimties su puse centimetrų pabūklai mums nieko nepadarys. 
Plentas tartum grendymas, o ten, tuose akmenuotuose lauko keliuose, mūsų 
padangos susproginėtų. Atgal grįžti mes taip pat negalim, ponas generole. 

— Bzz-bum! - girdi Bigleris, ir automobilis padaro didžiulį šuolį. 

— Argi aš nesakiau jums, ponas generole, - rėkia vairuotojas, - kad tai 
pasiutusiai geras kelias? Štai ką tik šalia mūsų sprogo trisdešimt aštuonių 
centimetrų sviedinys, o duobės nė ženklo, kelias kaip grendymas. O tik 
užtektų pasukti į laukus, ir po padangų. Dabar į mus šaudo iš keturių kilo- 
metrų atstumo. 

— Bet kur mes iš tikrųjų važiuojam? 

— Pamatysim, - atsakė vairuotojas, - kol kelias bus šitoks, aš už viską 
atsakau. 

Staiga mašina pašoka, baisiai pašoka į orą ir sustoja. 

— Ponas generole, - šaukia vairuotojas, — ar turite generalinio štabo 
žemėlapį? 


* „Iliustruotas Vienos laikraštis“ (vok. ). 

Generolas Bigleris užsižiebia kišeninę lempelę ir mato, kad ant jo kelių 
guli generalinio štabo žemėlapis. Bet pasirodo, kad tai 1864 m. Helgolando 
pakraščių jūros žemėlapis. Tuo metu Austrija-Prūsija kariavo su Danija 
dėl Šlėzvigo. 

- Čia kryžkelė, - kalba vairuotojas, - abu keliai eina į priešo pozicijas. 
Bet man tik viena svarbu - geras kelias, kad nenukentėtų padangos, ponas 
generole. Aš atsakau už štabo automobilį... 

Paskui trenksmas, kurtinantis trenksmas, ir žvaigždės pasidaro didumo 
sulig ratais. Paukščių takas tirštas kaip grietinė. 

Bigleris, sėdėdamas greta vairuotojo, kyla į padanges. Visa mašina palei 
pat sėdynę perkirpta pusiau kaip žirklėmis. Iš automobilio likęs tik prie- 
šakys. 

— Tai dar laimė, - sako vairuotojas, — kad jūs man per petį rodėte 
žemėlapį. Jus sviedė link manęs, o užpakalinė dalis visa susprogo. Tai buvo 
keturiasdešimt dviejų centimetrų sviedinys. Aš iš karto tai pajutau. Jei tik 
privažiavai kryžkelę, tai kelias nė šuns uodegos nevertas. Po trisdešimt aš- 
tuonių centimetrų sviedinio gali būti tik keturiasdešimt dviejų. Juk dides- 
nio kalibro ligi šiol dar negaminami, ponas generole. 

— Kur jūs dabar sukate? 

— Skrendam į dangų, ponas generole, ir mums reikia saugotis kometų. 
Jos baisesnės už keturiasdešimt dviejų centimetrų sviedinius. 

— Dabar po mumis Marsas, - prabilo vairuotojas po ilgos pauzės. 

Bigleris vėl pasijuto visiškai ramus. 

— O jūs žinote tautų mūšio prie Leipcigo istoriją? — paklausė jis vairuo- 
toją. - Kaip feldmaršalas kunigaikštis Švarcenbergas 1813 m. spalio 13 d. 
žygiavo į Liberikovicus ir kaip spalio 16 d. įvyko kautynės dėl Lindenau? Ar 
žinote, kaip teko kautis generolui Merveltui, kai austrų kariuomenė prasi- 
mušė į Vachavą ir kai spalio 19 d. buvo paimtas Leipcigas? 

— Ponas generole, - rimtai prabilo vairuotojas, - mes esame prie pat 
dangaus vartų. Lipkit iš mašinos, ponas generole! Pro dangaus vartus nega- 
lime pravažiuoti, nes čia didžiausia spūstis — vieni kariškiai. 

— Suvažinėk vieną kitą, - šaukia Bigleris vairuotojui, — tada žinos, jog 
reikia duoti kelią. 

Ir, iškišęs galvą iš mašinos, subliovė: 

— Achtung, sie Schweinbande!* Tai galvijai: aiškiai mato, kad važiuoja 
generolas ir negali lygiuoti į dešinę! 

Vairuotojas mėgina jį nuraminti: 

— Tai sunku padaryti, ponas generole, mat daugeliui nukirstos galvos. 

Generolas Bigleris tik dabar pastebėjo, kad susigrūdusi prie dangaus 
vartų minia — tikrai visokie invalidai, netekę kare įvairiausių kūno da- 
lių - galvų, rankų, kojų - jas dabar jie nešiojasi kuprinėse. Kažkoks garbin- 
gas artileristas, stumdęsis palei dangaus vartus su sudraskyta miline, į kup- 
rinę buvo susidėjęs visą savo pilvą su apatinėmis kūno dalimis. Čia pat trypė 
ir vienas pagarbus atsarginis. Iš jo kuprinės į generolą Biglerį kuo ramiau- 
siai žvelgė pusė jo užpakalio, prarasto kautynėse prie Lvovo. 

— Tai dėl tvarkos, - vėl pasakė vairuotojas, sprausdamasis su mašina pro 
tirštą minią,- jiems, matyt, reikės pereiti per Aukščiausiąją dangaus komisiją. 

Pro dangaus vartus leido tik pagal slaptažodį „Fūr Gott und Kaiser"**, 
kurį generolas Bigleris tučtuojau atsiminė. Automobilis įvažiavo į dangų. 

— Ponas generole, - tarė vienas sparnuotas karininkas angelas, kai jiedu 
važiavo pro naujokų angelų kareivines, - jūs turite vykti į vyriausiąją karo 
būstinę. 


* Dėmesio, jūs paršai! (Vok.) 
** „Už Dievą ir imperatorių“ (vok. ). 

Toliau jiedu važiavo per parado aikštę, kur knibždėte knibždėjo angelų 
rekrūtų, mokomų sutartinai šaukti „Aleliuja“. Paskui privažiavo grupę ka- 
reivių, kur rudaplaukis angelas kapralas lavino vieną vėplą naujoką angelą, 
daužydamas kumščiais jam į pilvą ir aprėkdamas: „Išsižiok kaip reikia, tu 
purvinas Betliejaus parše! Kas gi taip šaukia „Aleliuja“?! Nebent kukulis 
gerklėj tau įstrigo, ar kas? Būtų įdomu žinoti, koks asilas tave, neraliuotą 
galviją, čia į dangų įleido? Nagi, pamėgink tu man dar kartą riktelt „Hlah- 
lehliuhja“! Ką tu, bestija, čia mums danguj šniaukrosi? Dar kartą pamėgink, 
tu Libano kedro basly!" 

Jiedu važiavo toliau, ir užpakaly jų dar ilgai buvo girdėti sniaukrojančio 
naujoko angelo bailus „Hla-hle-hliu-hja“" ir angelo kapralo riksmas: „Ale- 
liuja, aleliuja, tu Jordano jauti!" 

Paskui ties vienu dideliu pastatu, panašiu į Marijos kareivines Česke 
Budejovicuose, Bigleris pamatė akinamą milžiniško prožektoriaus šviesą. 
Viršum pastato skraidė du lėktuvai - vienas iš kairės, kitas iš dešinės, - o 
tarp jų buvo ištiestas milžiniškas audeklas su didingu užrašu: K.u.K. Gottes 
Hauptguartier*. 


* „Vyriausioji imperatoriškoji ir karališkoji Dievo būstinė“ (vok. ). 

Du angelai, apsivilkę lauko žandarų uniformomis, ištraukė Biglerį iš 
automobilio, pačiupo už pakarpos ir nutempė į antrąjį aukštą. 

— Laikykitės padoriai Viešpaties Dievo akyse, - tarė jiedu Bigleriui, ar- 
tindamiesi prie durų ir pastumdami jį vidun. 

Salės vidury stovėjo Viešpats Dievas, o ant sienų kabojo Pranciškaus 
Juozapo, Vilhelmo, sosto įpėdinio Karlo, nužudytojo Pranciškaus Ferdi- 
nando, generolo Viktoro Danklo, erchercogo Frydricho ir generalinio šta- 
bo viršininko Konrado fon Hetcendorfo portretai. 

— Kadete Bigleri, - pabrėžtinai tarė Viešpats Dievas, - jūs manęs ne- 
pažįstat? Aš buvęs jūsų kapitonas Sagneris iš vienuoliktosios žygio kuopos. 

Bigleris apstulbo. 

— Kadete Bigleri, - vėl pakėlė balsą Viešpats Dievas, - kas jums leido 
pasivadinti generolu majoru? Kodėl jūs, kadete Bigleri, štabo automobiliu 
važiavote per priešo pozicijas? 

— Drįstu pranešti... 

— TMlėkit, kadete Bigleri, kai su jumis kalba Viešpats Dievas! 

— Drįstu pranešti... dar kartą pamėgino Bigleris užsikirsdamas. 

— Tai nenutilsit? - suriko ant jo Viešpats Dievas, atidarė duris ir šūktelė- 
jo: - Duokit šen porą angelų! 

Įėjo du angelai su šautuvais ant kairiojo peties, ir Bigleris pažino, kad 
tai Matušicas ir Baceras. 

Iš Viešpaties Dievo lūpų nuskambėjo balsas: 

— Išmeskit jį išvietėn! 

Ir kadetas Bigleris nugarmėjo į kažkokią vietą, iš kurios ėjo nežmoniška 
smarvė. 


22; 

Kitame suole priešais miegantį kadetą Biglerį sėdėjo Matušicas su kapi- 
tono Sagnerio pasiuntiniu Baceru ir be pertraukos lošė „Šešiasdešimt šešis". 

- Stink awer d'Kerl wie a 'Stockfisch, - tarė Baceras, kuris susidomėjęs 
stebėjo, kaip kadetas Bigleris miegodamas vis įtartinai raivosi, -muss d'Ho- 
sen voll ha'n.* 

— Tai gali kiekvienam atsitikti, - filosofiškai atsakė Matušicas. - Ko tu 
čia Žiūri, negi ketini jį perrengti. Geriau dalyk kortas. 

Jau buvo matyti Budapešto elektros lempų pašvaistė, o virš Dunojaus 
slankiojo prožektoriaus spindulys. 


* Dvokia gi vyrukas kaip šeškas, matyt, jau pilnos kelnės (vok. ). 

Kadetas Bigleris, matyt, jau sapnavo ką kita, nes per miegus murmėjo: 
„Sagen sie meiner tapferen Armee, dass sie sich in meinem Herzen ein un- 
vergūngliches Denkmal der Liebe und Dankbarkeit errichtet hat!"* 

Šitai murmėdamas jis vėl ėmė vartytis, ir Bacerui į nosį trenkė tokia 
smarvė, kad šis nusispjovė ir tarė: „Stinkt a' Haizlputza, wie a' bescheissena 
Haizlputza "**. 

O kadetas Bigleris vis neramiau ir neramiau raivėsi. Naujasis jo sapnas 
buvo nepaprastai fantastiškas: jis gynė Lincą Austrijos įpėdinystės kare. Sap- 
navo redutus, apkasus ir užtvaras aplink miestą. Jo štabo būstinė buvo pa- 
versta didžiausia ligonine. Visur pilna sužeistųjų, susiėmusių už pilvų. Palei 
Linco miesto užtvaras jodinėja Napoleono I prancūzų dragūnai. 

O jis, įgulos komendantas, stovi vidury tų ligonių taip pat laikydamasis 
už pilvo, ir šaukia prancūzų parlamentarui: 

— Praneškit savo imperatoriui, kad aš nepasiduosiu! 

Paskui jam ima rodytis, kad pilvo skausmai praėję, ir su savo batalionu 
pro užtvaras jis veržiasi iš miesto, kur jo laukia šlovė ir pergalė, ir mato, 
kaip vyresnysis leitenantas Lukašas atstato savo krūtinę prieš prancūzų 
dragūno kardą, nukreiptą į jį, Biglerį, apsiausto Linco gynėją. 

Vyresnysis leitenantas Lukašas miršta po jo kojomis sušukdamas: „Ein 
Mann, wie Sie, Herr Oberst, ist nėtiger als ein nichtsnutziger Oberleutnūnt!"*** 

Susigraudinęs Linco gynėjas nusigręžia nuo mirštančio leitenanto, bet 
staiga kartečė smogia jam į sėdmenis. Bigleris nejučiomis pasičiupinėja kel- 
nes, pajunta ranka kažką šlapia bei lipnu ir, šaukdamas „Sanitarai! Sanita- 
rai!", krinta nuo arklio... 

Baceras su Matušicu pakėlė nupuolusį nuo suolo kadetą Biglerį ir vėl 
paguldė į tą pačią vietą. Paskui Matušicas nuėjo pas kapitoną Sagnerį ir 
pranešė jam, kad kadetui Bigleriui dedasi kažkokie negeri dalykai. 

— Tai ne nuo konjako, - pridūrė jis, - greičiausiai tai bus cholera. Kade- 
tas Bigleris visose stotyse gėrė vandenį. Aš pats mačiau, kaip jis Mošone... 

— Cholera taip greitai nesuims, Matušicai, - atsiliepė kapitonas. - Pasa- 
kykite gydytojui gretimam kupė, tegul apžiūri jį. Batalionui buvo paskirtas 
karo gydytojas, senas medikas ir buvęs korporantas Velferis. Jis mėgo išgerti 


* „Pasakykite mano šauniajai armijai, kad širdyje aš pastačiau jai amžiną meilės ir dėkin- 
gumo paminklą" (vok). 
** „Smirda kaip auksavežys, kaip mėšlinas auksavežys!" (Vok.) 
*** „Toks Žmogus kaip jūs, ponas pulkininke, yra vertingesnis negu niekam nereikalingas 
vyresnysis leitenantas!" (Vok.) 

ir pasipešti, tačiau mediciną išmanė geriau už kitus. Buvo klausęs medici- 
nos fakulteto kurso beveik visuose Austrijos-Vengrijos miestų uni- 
versitetuose, praktikavosi įvairiausiose klinikose, tačiau gydytojo egzaminų 
nelaikė dėl vienos paprastos priežasties: velionio jo dėdės testamente buvo 
punktas, pagal kurį dėdės įpėdiniai privalėjo mokėti medicinos studentui 
Frydrichui Velferiui kasmetinę stipendiją, kol jis gaus gydytojo diplomą. 
Beje, toji stipendija buvo maždaug keturis kartus didesnė už ligoninės asis- 
tento ir medicinos mokslų kandidato algą. Todėl Frydrichas Velferis medi- 
cinos daktaro laipsnio įgijimą kiek galėdamas stengėsi atidėti vis toliau ir 
toliau. 

Velionio dėdės įpėdiniai vos iš proto neišsikraustė. Jie stengėsi įrodyti, 
kad Velferis yra beprotis, mėgino jam išpiršti turtingų nuotakų - kad tik 
nusikratytų jo. Norėdamas tuos įpėdinius dar labiau paerzinti, Frydrichas 
Velferis, bent dvylikos korporacijų narys, išleido keletą itin gerų eilėraščių 
rinkinių Vienoje, Leipcige ir Berlyne, bendradarbiavo leidinyje „Simpli- 
cissimus" ir kuo ramiausiai studijavo sau toliau. 

Bet štai kilęs karas negailestingai smogė jam iš pasalų. Eilėraščių rinki- 
nių „Lachende Lieder"*, „Krug und Wissenschaft"**, „Mūrchen und Para- 
beln"*** autorių be jokios atodairos pašaukė karan, o vienas iš pokštininko 
dėdės įpėdinių visomis išgalėmis pasistengė ir karo ministerijoj pasiekė, 
kad nerūpestingasis Frydrichas Velferis išlaikytų karo gydytojo egzaminus. 
Tie egzaminai buvo vien raštu: Velferiui atsiuntė keletą klausimų, į kuriuos 
jis turėjo atsakyti. Į visus klausimus jis atsakė stereotipiškai: „Lecken Sie 
mir Arsch!"**** Po trijų dienų pulkininkas, egzaminų komisijos pirminin- 
kas, pranešė Velferiui, kad jam pripažintas visų medicinos mokslo šakų dak- 
taro diplomas, nes jis jau seniai yra nusipelnęs daktaro laipsnį, kad vyresny- 
sis štabo gydytojas jį paskyręs į atsargos ligoninę ir kad tolesnė sėkminga jo 
karjera priklausysianti nuo jo paties elgesio; taip pat dar pridūrė, kad nors 
daugely miestų jis turėjęs su karininkais dvikovas, apie kurias karo vadovy- 
bei gerai žinoma, dabar, karo metu, visa tai užmiršta. 

Eilėraščių rinkinio „Puodelis ir mokslas" autorius krimstelėjo sau lūpą 
ir pradėjo karo tarnybą. 


* „Besijuokiančios dainos" (vok. ). 
** „Puodelis ir mokslas" (vok ). 
*+* „Pasakos ir parabolės" (vok. ). 
+++ „Pabučiuokit jūs man į užpakalį!" (Vok.) 

Kai pakartotinai buvo konstatuota, jog daktaras Velferis pacientams ka- 
reiviams nepaprastai atlaidus ir stengiasi, kad jie ligoninėje kiek galima il- 
giau išbūtų, jį su vienuoliktuoju pėstininkų žygio batalionu išsiuntė į fron- 
tą. Čia nebuvo atsižvelgta į paplitusį tarp kareivių posakį: „Ar kareiviai 
tvarsysis apkasuos, ar ligoninėj — vis tiek padvės". 

Kadriniai bataliono karininkai jį laikė žemesniu padaru; atsargos kari- 
ninkai, bijodami dar labiau pagilinti bedugnę tarp savęs ir kadrinių kari- 
ninkų, taip pat jo šalinosi ir nesistengė užmegzti artimesnių santykių. 

Kapitonas Sagneris, savaime aišku, jautėsi nepalyginamai viršesnis už šį 
buvusį medicinos studentą, kuris per ilgus savo studijų metus dvikovose 
buvo pasiuntęs į aną pasaulį nemaža visokių karininkų. Kai daktaras Velfe- 
ris praėjo pro Sagnerį, šis net nepažvelgė į jį ir tebesišnekėjo su vyresniuoju 
leitenantu Lukašu apie visokius niekus: tvirtino, kad apie Budapeštą augi- 
nama daug moliūgų, o leitenantas Lukašas ta proga papasakojo, kad jis, 
dar būdamas kadetų korpuso trečiosios klasės auklėtinis, su keliais drau- 
gais važiavęs į Slovakiją, ir visi patekę pas evangelikų pastorių slovaką pietų. 
Tas kaip garnyrą prie keptos mėsos padavęs moliūgų. Paskui, pripylęs jiems 
vyno, pasakė: 

Prie kiaulės, moliūgo 
Tik vyno betrūko, — 

dėl to jis, Lukašas, labai įsižeidęs. 

— Budapešte mums daug ko pamatyti neteks, — tarė kapitonas Sagne- 
ris, — mus veža pro Budapeštą. Pagal tvarkaraštį mūsų traukinys čia turi 
stovėti tik porą valandų. 

— Aš manau, kad sąstatą keis, - atsakė leitenantas Lukašas, - mes at- 
vykstam į skirstomąją stotį „Transport-Militūrbahnhof''*. 

Pro šalį ėjo karo gydytojas Velferis. 

— Tikri niekai! — tarė jis šypsodamasis. — Tuos ponus, kurie svajoja ilgai- 
niui tapti karininkais ir kurie dar Briuke, karininkų klube, didžiavosi savo 
nusimanymu apie strategiją arba istoriją, reikėtų įspėti, kad kenksminga iš 
karto suvalgyti visą siuntinį saldumynų, mamytės atsiųstų į frontą. Kadetas 
Bigleris, kaip man pats prisipažino, išvažiavęs iš Briuko, suvalgė trisdešimt 
šokolado plytelių su kremu ir stotyse gėrė tik virintą vandenį. Tai, ponas 
kapitone, man primena vieną Šilerio eilėraštį: „Wer sagt von...*** 


* „Karinė transporto stotis" (vok. ). 
** „Kas kalba apie..." (vok). 

- Palaukit, daktare, - pertraukė jį kapitonas Sagneris, - Šileris čia nie- 
kuo dėtas. Sakykit, kas, atvirai kalbant, yra kadetui Bigleriui? 

Karo gydytojas Velferis nusišypsojo: 

- Jūsų kadetas Bigleris, kandidatas į karininkus, taip sakant, pridėjo 
kelnes. Tai ne cholera ir ne dizenterija, o paprasčiausias atvejis. Nieko ypa- 
tinga, žmogus tik apsidirbo. Jūsų kadetas, ponas kandidatas į karininkus, 
išgėrė konjako daugiau, negu reikia, ir apsidirbo kaip mažas vaikas... Antra 
vertus, jis būtų apsidirbęs ir be jūsų konjako, nes surijo iš karto visą šo- 
koladą su kremu, kurį jam buvo atsiuntę iš namų. Juk tai kūdikis. Kari- 
ninkų klube, kiek Žinau, išgerdavo ne daugiau kaip vieną taurelę vyno. Jis 
abstinentas. 

Daktaras Velferis nusispjovė: 

- Jis visuomet pirkdavosi Linco pyragaičių. 

— Vadinasi, nieko rimta nėra? - dar paklausė kapitonas Sagneris. - Bet 
štai koks dalykas... Jeigu tai pasidarys visiems žinoma... 

Vyresnysis leitenantas Lukašas pakilo ir tarė Sagneriui: 

— Labai ačiū už tokį būrininką! 

— Aš jam padėjau kiek atsigriebti, - tarė Velferis tebešypsodamas. - O 
toliau tesiteikia juo pasirūpinti ponas bataliono vadas. Aš pasiųsiu kadetą 
Biglerį į ligoninę. Duosiu pažymėjimą, kad jis serga dizenterija. Sunki di- 
zenterijos forma - būtinai reikia izoliuoti. Kadetą Biglerį perkels į dezin- 
fekcinį baraką... 

- Šiaip ar taip, o bus vis tiek geriau, - kalbėjo toliau Velferis, vis taip pat 
nejaukiai šypsodamasis, - jei batalione bus kadetas, sergąs dizenterija, ne- 
gu kadetas, prisidirbęs kelnes. 

Kapitonas Sagneris oficialiu tonu tarė savo bičiuliui Lukašui: 

— Ponas vyresnysis leitenante, jūsų kuopos kadetas Bigleris serga dizen- 
terija ir lieka gydytis Budapešte. 

Kapitonui Sagneriui atrodė, kad Velferis springsta iš juoko, tačiau, dirs- 
telėjęs į karo gydytoją, pamatė nepaprastai abejingą jo veidą. 

— Taigi viskas kaip reikiant, ponas kapitone, - ramiai tarė Velferis, — 
kandidatai į karininkus... — ir, numodamas ranka, pabaigė: — tokie pat 
žmonės, ir, užpuolus dizenterijai, visi leidžia į kelnes. 

Štai kaip nutiko, kad šaunusis kadetas Bigleris buvo pasiųstas į Uj Budo 
karinį izoliatorių. Jo pridergtos kelnės nusitrynė kažkur pasaulinio karo 
sūkuryje. Jo svajonės apie milžiniškas pergales baigėsi vienoje iš izoliacinio 
barako palatų. 

Sužinojęs, kad serga dizenterija, kadetas Bigleris ėmė nepaprastai džiū- 
gauti. Juk ar ne vis viena, jeigu jis, atlikdamas savo pareigą jo didenybei 
imperatoriui, sužeistas arba susirgęs? 

Ligoninėje jis patyrė nedidelį nemalonumą: kadangi dizenterijos bara- 
ke visos vietos pasirodė užimtos, tai jį perkėlė į choleros baraką. 

Kai kadetą Biglerį išmaudė vonioj ir jam pažastin įkišo termometrą, vie- 
nas štabo gydytojas vengras susimąstęs palingavo galva: 379! Staigus tem- 
peratūros kritimas — tai blogiausias ženklas sergant cholera. Ligonis pasi- 
daro apatiškas, nelinksmas... 

Iš tikrųjų kadetas Bigleris nerodė jokių jaudinimosi ženklų. Jis buvo 
nepaprastai ramus, savo mintyse tolydžio kartojo, kad kenčiąs už jo dide- 
nybę imperatorių. 

Štabo gydytojas liepė įkišti termometrą į išeinamąją angą. 

— Paskutinė choleros stadija, - pamanė štabo gydytojas. - Agonijos simp- 
tomai, visiškas nusilpimas... Ligonis nesuvokia, kas aplinkui darosi, jo są- 
monė temsta. Ligonis šypsosi priešmirtinėse kančiose... 

Iš tikrųjų visos šios procedūros metu, kol buvo kišamas termometras 
išeinamojon angon, kadetas Bigleris nė nekrustelėjo, šypsojosi kankinio šyp- 
sena. Jis vaizdavosi esąs didvyris. 

— Simptomai, sergant cholera, reiškią mirtį, - vis tebemąstė štabo gydy- 
tojas, - pasyvumas... 

Norėdamas pasitikrinti, jis vengriškai paklausė vyriausiąjį sanitarą, ar 
maudydamasis kadetas Bigleris vėmęs ir ar paleidę jam vidurius. 

Gavęs neigiamą atsakymą, jis įdėmiai pasižiūrėjo į Biglerį. Jeigu, sirg- 
damas cholera, ligonis neviduriuoja ir nevemia,- aiškus ženklas, kad tai — 
paskutinės priešmirtinės akimirkos. 

Kai išimtą iš šiltos vonios kadetą Biglerį nuogą paguldė lovon, jam pasi- 
darė šalta ir ėmė barškėti dantys. Visa jo kūno oda pašiurpo kaip žąsies. 

— Na, matote, - tarė vengriškai štabo gydytojas, - jį baisiai krečia šaltis, 
stingsta rankos, kojos... Tai - galas. 

Ir, pasilenkęs prie kadeto Biglerio, paklausė jį vokiškai: 

- Also, wie geht's?* 

— S-s-se-hr-hr gu-gu-gu-tt**, — sutarškino dantimis kadetas Bigleris. — 
Ei-ne De-deck-cke***. 


* Na, kaip laikotės? (Vok.) 
** La-la-b-bai g-ge-r-ai! (Vok.) 
*** A-ap-klo-klo-t-tą! (Vok.) 

— Sąmonė kartais apglumus, kartais prašvinta, - vengriškai tarė štabo 
gydytojas. — Liesoko kūno. Lūpos ir nagai turėtų pajuosti... Tai jau trečias 
atsitikimas mūsų ligoninėj, kad mirštančio nuo choleros, nepajuosta lūpos 
ir nagai. 

Jis vėl pasilenkė prie kadeto Biglerio ir vengriškai kalbėjo toliau: 

- Širdies plakimo negirdėti. 

- Ei-ei-ne-ne De-de-de-cke-ke-ke,- barškindamas dantimis, tarė kade- 
tas Bigleris. 

— Tai - paskutiniai jo žodžiai, - kreipdamasis į vyriausiąjį sanitarą, veng- 
riškai pasakė štabo gydytojas. - Ryt mes jį palaidosim drauge su majoru 
Kochu. Tuoj pat jis neteks sąmonės. Jo dokumentai raštinėje? 

— Tai bus ten, - ramiai atsakė vyriausiasis sanitaras. 

- Ei-ei-ne-ne De-de-de-cke-cke, - barškindamas dantimis, pralemeno ka- 
detas Bigleris įkandin nueinančiųjų. 

Šešiolikos lovų palatoje gulėjo penki ligoniai. Vienas iš jų - lavonas; jis 
mirė prieš porą valandų ir buvo uždengtas drobule. Jo pavardė buvo tokia 
kaip ir profesoriaus, suradusio choleros bacilas. Tai buvo majoras Kochas, 
apie kurį štabo gydytojas kalbėjo, kad jį laidos rytoj drauge su kadetu Bigleriu. 

Kadetas Bigleris truputį pasikėlė savo lovelėj ir pirmą kartą gavo pro- 
gos pamatyti, kaip žmonės miršta už jo didenybę imperatorių nuo choleros. 
Iš keturių dar tebegyvų du čia pat mirdami duso, pamėlynavę iš visų jėgų 
kažką švokštė. Negalėjai suprasti, ką ir kokia kalba jie šneka. Tai labiau 
panėšėjo į užkimusio parpimą negu į kalbą. 

Kiti du reagavo į viską labai audringai. Tai buvo ženklas, kad jie sveiks- 
ta. Jiedu buvo panašūs į sergančius karštlige: kažką nesuprantamai šūkavo 
ir iš po apkloto kaišiojo liesas kojas. Prie jųdviejų stovėjo barzdotas sanita- 
ras ir savo Štirijos tarme (kaip kadetas Bigleris suprato) juos ramino: 

— Aš irgi sirgau cholera, gerbiamieji, bet taip nesispardžiau. Dabar jau 
jums bus geriau. Gausite atostogų ir... Sakiau, nesispardyk! - suriko jis ant 
vieno iš ligonių, kuris taip bloškė apklotą koja, kad tas užkrito jam ant gal- 
vos. - Pas mus taip negalima. Džiaukis, kad tau karštligė, kitaip iš čia išvyk- 
tum su muzika. Judu laimingai išsikapstėte. 

Jis apsidairė. 

— Va aniedu jau mirė. Mes to ir laukėme, - geraširdiškai pridūrė jis. 
Dėkokit Dievui, kad laimingai išsisukot. Na, eisiu paieškoti drobulių. 

Grįžęs po valandėlės, jis drobulėmis pridengė mirusiuosius, kurių lūpos 
buvo visiškai pajuodusios, kryžmai sudėjo jiems rankas su pajuodusiais na- 

gais ir gerokai paplušėjo, stengdamasis atgal sukišti išlindusius iš burnos 
liežuvius. Paskui atsiklaupė tarp lovų ir ėmė kalbėti: „Heilige Marie, Mutter 
GottesV''* Melsdamasis senasis štirietis sanitaras žvalgėsi į sveikstančius sa- 
vo pacientus. Juos krėtė stiprus drugys, ir tai rodė, kad jie grįžta į naują 
gyvenimą. 

— Heilige Marie, Mutter Gottes! - pamaldžiai kartojo sanitaras, tik staiga 
kažkoks nuogas žmogus ėmė plekšnoti jam per petį. 

Tai buvo kadetas Bigleris. 

— Klausykit... - tarė jis, - aš išsimaudžiau... tai yra, mane išmaudė... Man 
reikia apkloto... Man šalta... 

— Tai labai retas atsitikimas, —- po pusės valandos kalbėjo tas pats štabo 
gydytojas kadetui Bigleriui, gulinčiam po apklotu. - Jūs, ponas kadete, sveiks- 
tate. Rytoj mes jus pasiųsime į Tarnovo atsargos ligoninę. Jūs esate chole- 
ros bacilų platintojas... Mūsų mokslas yra tiek pažengęs į priekį, kad tai 
galima visiškai tiksliai nustatyti. Jūs — iš devyniasdešimt pirmojo pulko? 

— Tryliktojo žygio bataliono vienuoliktosios kuopos, — atsakė vyresnysis 
sanitaras už kadetą Biglerį. 

— Rašykit, - paliepė štabo gydytojas: „Kadetas Bigleris iš devyniasde- 
šimt pirmojo pėstininkų pulko, tryliktojo žygio bataliono, vienuoliktosios 
kuopos siunčiamas ištirti į choleros baraką Tarnove kaip choleros bacilų 
platintojas..." 

Taip trykštąs entuziazmu karys kadetas Bigleris virto choleros bacilų 
platintoju. 


2 
BUDAPEŠTE 


Karinėje Budapešto stotyje Matušicas atnešė iš komendantūros kapito- 
nui Sagneriui dar vieną telegramą, kurią nelaimingasis brigados vadas dar 
spėjo išsiųsti prieš išgabenant jį sanatorijon. Telegrama buvo nešifruota ir 
tokio pat turinio kaip gautoji paskutinėj stoty: „Skubiai paruošti pietus, 
paskui žygiuoti Sokalo link". Prie to dar buvo pridėta: „Gurguolę priskirti 
rytinei grupei. Žvalgomoji tarnyba pakeičiama. Tryliktasis žygio batalionas 
stato tiltą per Bugo upę. Smulkesnės žinios laikraščiuose". 


* „Šventoji Marija, Dievo Motina!" (Vok.) 

Kapitonas Sagneris tučtuojau nuvyko pas stoties komendantą. Meiliai 
šypsodamasis, jį pasitiko mažas kresnas karininkas. 

— Na ir pridirbo juokų tas jūsų brigados generolas, - prabilo kvatoda- 
mas mažasis karininkas. — Vis dėlto aš privalėjau tas nesąmones jums pa- 
siųsti, nes iš divizijos dar nesame gavę jokių nurodymų, kad jo telegramų 
nereikia įteikti adresatams. Vakar pravažiavo septyniasdešimt penktojo pul- 
ko keturioliktasis žygio batalionas, ir bataliono vadas gavo telegramą, kad 
visiems jo kareiviams būtų išdalyta kaip ypatinga dovana už Peremyšlį po 
šešias kronas; drauge buvo pridėtas potvarkis, kad kiekvienas kareivis iš tų 
šešių kronų čia pat kanceliarijoj po dvi kronas įmokėtų karo paskolai... Yra 
patikimų žinių, kad jūsų brigados generolą ištikęs paralyžius. 

— Ponas majore, - pasiteiravo kapitonas Sagneris karinės stoties komen- 
danto, - remiantis pulko įsakymu, mes važiuojam į Gedelę. Mūsų vyrai čia 
turi gauti po pusantro šimto gramų šveicariško sūrio. Paskutinėje stotyje 
kiekvienam kareiviui turėjo būti išdalyta po pusantro šimto gramų veng- 
riškos dešros, tačiau niekas nieko negavo. 

— Atrodo, kad ir čia vargu kas iš to išeis, - meiliai tebešypsodamas, at- 
sakė majoras. —- Aš nieko nežinau apie tokį įsakymą čekų pulkams. Antra 
vertus, aš čia niekuo dėtas, kreipkitės į tiekimo valdybą. 

— Kada galėsim važiuoti toliau, ponas majore? 

— Pirma jūsų stovi traukinys su sunkiąja artilerija, jis vyksta į Galiciją. Jį 
mes išleisim, ponas kapitone, po valandos. Trečiame kelyje stovi sanitari- 
jos traukinys, jis turi išeiti po dvidešimt penkių minučių artilerijos trauki- 
niui iš paskos. Dvyliktame kelyje yra traukinys su šaudmenimis, jis išeis po 
dešimties minučių, išleidus sanitarinį ir tada po dvidešimties minučių pas- 
kui jį eis jūsų traukinys. Žinoma, jei lig to laiko nebus kokių nors tvarka- 
raščio pakeitimų, - pridūrė majoras, vis taip pat maloniai tebesišypsoda- 
mas ir tuo galutinai prarasdamas visas kapitono Sagnerio simpatijas. 

- Atleiskit, ponas majore, - paklausė Sagneris, - ar negalėtumėt man 
paaiškinti, kaipgi čia yra, kad jūs nieko nežinote apie įsakymą išduoti po 
pusantro šimto gramų šveicariško sūrio čekų pulkams? 

— Tuo reikalu yra slaptas įsakymas,- atsakė kapitonui Sagneriui kari- 
nės Budapešto stoties komendantas, nė akimirką nesiliaudamas maloniai 
šypsojęsis. 

„Vadinasi, gerokai apsikiaulinau, - mąstė kapitonas Sagneris, eidamas 
iš komendantūros. - Kurių velnių aš liepiau leitenantui Lukašui sušaukti 
visus būrių vadus ir drauge su jais eiti į maisto tiekimo sandėlį paimti po 
pusantro šimto gramų šveicariško sūrio kiekvienam kareiviui?" 

Bet vienuoliktosios kuopos vyresnysis leitenantas Lukašas, vykdydamas 
kapitono Sagnerio įsakymą, dar nebuvo spėjęs paliepti visiems būrių va- 
dams eiti į maisto sandėlį pasiimti po pusantro šimto gramų šveicariško 
sūrio kiekvienam kareiviui, kai staiga priešais jį atsirado Šveikas su nelai- 
minguoju Balounu. 

Balouno visas kūnas tirtėte tirtėjo. 

- Drįstu pranešti, ponas vyresnysis leitenante, - tarė Šveikas su įprastu 
mandagumu,- reikalas, dėl kurio į jus kreipiuosi, neapsakomai rimtas. Todėl 
leiskit paprašyti, ponas vyresnysis leitenante, ar mes negalėtume jo sutvar- 
kyti čia kur nors pašalėly, tariant vieno mano draugo Špatinos iš Zhoršo 
žodžiais. Mat jam kartą teko būti vestuvėse pajauniu ir bažnyčioje staiga jis 
užsimanė... 

— Tai koks gi reikalas, Šveikai? - nutraukė jį leitenantas Lukašas, kuris 
jau buvo pradėjęs ilgėtis Šveiko kaip ir Šveikas jo. - Pasitraukim kur 
nuošaliau. 

Balounas, nesiliaudamas virpėti, sekė jiems iš paskos. Šis milžinas buvo 
visiškai netekęs dvasios pusiausvyros ir, paskutinės nevilties apimtas, tik 
mostagavo rankomis. 

— Na, kas atsitiko, Šveikai? — paklausė leitenantas Lukašas, kai jie paėjėjo 
kiek nuošaliau. 

— Drįstu pareikšti, ponas vyresnysis leitenante,- tarė Šveikas, - kad vi- 
suomet geriau prisipažinti iš anksto, o ne laukti, kol viskas iškils aikštėn. 
Jūs griežčiausiai esat įsakęs, ponas vyresnysis leitenante, kad, prieš atvyks- 
tant į Budapeštą, Balounas jums atneštų kepenų pašteto su bandele. 

— Gavai tu šitą įsakymą, ar ne? - kreipėsi Šveikas į Balouną. 

Balounas dar labiau pradėjo mostaguoti rankomis, tartum gindamasis 
nuo puolančio priešininko. 

- Šito įsakymo, ponas vyresnysis leitenante, - tarė Šveikas, - deja, ne- 
buvo galima jokiu būdu įvykdyti. Tą jūsų paštetą surijau aš... Taip, aš jį su- 
rijau, - kartojo Šveikas, kumšteldamas į pašonę nustebusiam Balounui, — 
nes pamaniau, kad kepenėlių paštetas gali sugesti. Man ne kartą teko už- 
tikti laikraščiuose, kad ištisos šeimos apsinuodija kepenėlių paštetu. Vieną 
kartą taip atsitiko Zderaže, kitą - Beroune, trečią - Tabore, ketvirtą - Mla- 
do Boleslave, penktą — Pršybrame. Ir visi šie apsinuodijimai baigėsi mirti- 
mi. Kepenėlių paštetas yra didžiausia bjaurybė... 

Tai išgirdęs, Balounas, visas drebėdamas, pasitraukė kiek į šalį, įsikišo 
pirštą į burną ir kelis kartus išsivėmė. 

— Kas jums, Balounai? 

— Ma-ma-ne t-tą-s-sO, po-po-nas vyr-es-ny-ny-sis lei-te-tenan-t-te,- be- 
vemdamas protarpiais šaukė nelaimingasis Balounas. - Juk-juk aš jį vievie- 
nas Su-ri-ri-jau-jau, — iš nelaimingojo Balouno burnos lindo taip pat ir 
gniužulai staniolio, į kurį buvo suvyniotas paštetas. 

- Kaip matot, ponas vyresnysis leitenante, - tarė Šveikas, nė kiek nepra- 
rasdamas dvasios pusiausvyros, - kiekvienas toksai surytas paštetas visada 
lenda lauk kaip yla iš maišo. Norėjau aš tą kaltę prisiimti, o jis, nevėkšla, 
pats išsidavė. Jis visiškai padorus žmogus, bet viską suris, ką tik jam paduo- 
si saugoti. Kitados aš pažinojau dar vieną lygiai tokį - jis buvo banko kurje- 
ris. Jam galėjai tūkstančius patikėti: vieną kartą jis turėjo parnešti iš kažko- 
kio kito banko pinigus, jam buvo permokėta tūkstantis kronų, ir jis čia pat 
jas grąžino. Bet kai jį pasiųsdavo nupirkti už penkiolika kreicerių rūkytos 
dešros, tai grįždamas būtinai pusę sutaisydavo. Baisus buvo besotis! Arba 
jeigu jį pasiųsdavo kepeninių dešrelių, jis pakeliui su kišeniniu peiliuku tas 
dešreles išknaibydavo ir skyleles užlipdydavo anglišku kleisteriu. Bet juk 
kleisteris penkioms mažoms kepeninėms dešrelėms atsieidavo brangiau 
negu viena dešrelė. 

Leitenantas Lukašas atsiduso ir jau ėjo sau. 

— Ar nieko neįsakysite, ponas vyresnysis leitenante? - šaukė jam įkandin 
Šveikas, o tuo tarpu vargšas Balounas nesiliovė kaišiojęs pirštus į burną. 


Trečia dalis 468 


Leitenantas Lukašas numojo ranka ir patraukė link maisto sandėlio. 
Jam į galvą šovė keista mintis: jei kareiviai ėmė ryti savo karininkų kepe- 
nėlių paštetus, tai Austrija karo laimėti negali. 

Tuo tarpu Šveikas nusivedė Balouną į kitą karinės stoties pusę. TA proga 
jisai mėgino Balouną nuraminti, pažadėdamas tučtuojau su juo eiti apžiū- 
rėti miesto ir nupirkti ponui leitenantui Debrečino dešrelių. O šita ypatin- 
ga dešrų rūšis nežinia kodėl Šveikui glaudžiai siejosi su Vengrijos karalys- 
tės sostinės vaizdu. 

— Taigi, bet kad tik mūsų traukinys tuo tarpu neišeitų, - ėmė dejuoti 
Balounas, kurio ėdrumas puikiai derinosi su nepaprastu šykštumu. 

— Kai vyksti į frontą,- pareiškė Šveikas,- niekada nepavėluoji, nes kiek- 
vienas į frontą einąs traukinys, jei jis skubinsis, tai į paskutinę stotį nuveš tik 
pusę ešelono. Beje, aš tave aiškiai permatau, Balounai! Tu drebi dėl savo 
kišenės. 

Tačiau jiedu niekur nenuėjo, nes tą pat valandėlę pasigirdo signalas sės- 
ti į vagonus. Įvairių kuopų kareiviai grįžo nuo maisto sandėlio prie savo 
vagonų vėl tuščiomis rankomis. Vietoj pusantro šimto gramų šveicariško 
sūrio, kuris turėjo būti čia jiems išduotas, jie gavo po dėžutę degtukų ir po 
vieną atvirlaiškį, išleistą Austrijos karių kapų priežiūros komiteto (Viena 
XIX/4, Kanizijaus gatvė). Vietoj pusantro šimto gramų sūrio kiekvienas iš 
jų nešėsi rankoje Siedlicko karių kapų, esančių Vakarų Galicijoj, nuotrau- 
ką, vaizduojančią nelaimingų apsauginių paminklą, kurį pastatė skulpto- 
rius Solcas, įstojęs į kariuomenę savanoriu ir dabar turįs viršilos laipsnį. 

Prie štabo vagono viešpatavo nepaprastas susijaudinimas. Žygio bata- 
liono karininkai būriavosi aplink kapitoną Sagnerį, kuris jiems susijaudinęs 
kažką pasakojo. Jis buvo ką tik grįžęs iš stoties komendantūros ir rankoje 
turėjo visiškai slaptą brigados štabo telegramą su labai ilgomis instrukcijo- 
mis ir nurodymais, kaip elgtis susidarius naujoms aplinkybėms, kurios susi- 
klostė Austrijai po 1915 metų gegužės 23 dienos. 

Brigada telegrafavo, kad Italija paskelbė Austrijai- Vengrijai karą. 

Dar Briuke prie Leitos karininkų klube per pietus ir vakarienę dažnai 
būdavo atvirai kalbama apie keistą Italijos poziciją, tačiau vis dėlto niekas 
nesitikėjo, kad išsipildys idioto kadeto Biglerio pranašiški žodžiai. Mat jis 
vieną kartą per vakarienę, atstūmęs lėkštę su makaronais, pareiškė: „Šitų 
dar aš iki valiai atsivalgysiu prie Veronos sienų". 

Kapitonas Sagneris, susipažinęs su ką tik iš brigados štabo gauta instruk- 
cija, įsakė trimituoti aliarmo signalą. 

Susirinkę žygio bataliono kareiviai buvo išrikiuoti keturkampiu, ir kapi- 
tonas Sagneris nepaprastai iškilmingu balsu jiems perskaitė brigados įsaky- 
mą, gautą telegrafu: 

„Nepasotinamo godulio skatinamas Italijos karalius įvykdė neturinčios 
pavyzdžio išdavystės aktą, užmiršęs savo broliškas priedermes, kurios jį, 
kaip sąjungininką, siejo su mūsų imperija. Nuo pat pradžios karo, kuriame 
jis privalėjo stoti petys petin su mūsų karžygiška kariuomene, Italijos kara- 
lius, ištikimybės laužytojas, vaidino užsimaskavusio išdaviko vaidmenį ir 
visą laiką vedė slaptas derybas su mūsų priešais. Šita išdavystė pasiekė savo 
apogėjų naktį iš gegužės 22 d. į 23 d., kai mūsų monarchijai buvo paskelbtas 
karas. Vyriausiasis mūsų kariuomenės vadas yra įsitikinęs, kad mūsų nar- 
sioji ir šlovingoji armija į gėdingą veidmainiško priešo išdavystę atsakys to- 
kiu smūgiu, jog išdavikas supras, kad, negarbingai ir klastingai pradėjęs 
karą, jis kartu pražudė save. Mes tvirtai tikime, kad su Dievo pagalba grei- 
tai išauš diena, kada Italijos slėniai vėl pamatys nugalėtoją prie Santa Lu- 
čijos, Vičencos, Navaros, Kustocos. Mes norime nugalėti, mes privalome 
nugalėti ir mes tikrai nugalėsime!" 

Po to ėjo įprastasis trikartinis „Hoch"'*, ir truputį sumišę kareiviai vėl 
sulipo į traukinį. Vietoj pusantro šimto gramų šveicariško sūrio ant jų pečių 
užvirto karas su Italija. 

Vagone, kuriame važiavo Šveikas, vyresnysis raštininkas Vanekas, tele- 
fonininkas Chodounskis ir virėjas Juraida, prasidėjo įdomus pašnekesys apie 
Italijos įstojimą į karą. 

- Prahoj, Taboro gatvėj, kartą taip pat buvo panašus atsitikimas,- pradėjo 
Šveikas.- Tenai gyveno prekybininkas Horšeišis. Netoli jo, beveik priešais, 
turėjo savo krautuvę prekybininkas Pošmournis, o tarp jų abiejų buvo įsi- 
taisęs smulkių prekių krautuvininkas Havlasas. Kartą prekybininkui Hor- 
šeišiui atėjo į galvą susidėti draugėn su krautuvininku Havlasu prieš Pošmo- 
urnį ir jis pradėjo tartis su Havlasu, kad jiedu galėtų savo krautuves sujung- 
ti į vieną firmą „Horšeišis ir Havlasas". Tačiau krautuvininkas Havlasas 
nuėjo pas prekybininką Pošmournį ir sako, kad Horšeišis duodąs jam 1200 
kronų už krautuvėlę ir siūląs sudaryti su juo, Horšeišiu, kompaniją. Bet 
jeigu jis, Pošmournis, duotų jam 1500 kronų, tai jis verčiau dėtųsi su Pošmo- 


* „Valio!“ (Vok.) 

urniu į kompaniją prieš Horšeišį. Sumanyta - padaryta. Tačiau Havlasas, 
išdavęs Horšeišį, ir toliau vis sukinėjosi apie jį, apsimesdamas geriausiu jo 
draugu, ir kai tik Horšeišis pradėdavo kalbėti, kada pagaliau jiedu pradės 
išvien prekiauti, jis atsakydavo: „Taigi, taigi, tą dalyką jau greitai sutvarky- 
sim. Tik laukiu, kol grįš vasarotojai". Na, o kai tie vasarotojai grįžo, iš ti- 
krųjų viskas jau buvo parengta prekiauti bendrai, kaip jis daug kartų 
Horšeišiui buvo žadėjęs. Ir štai, kai Horšeišis vieną rytą nuėjo atidaryti sa- 
vo parduotuvės, virš konkurento krautuvės durų pamatė didžiulę iškabą, 
kurioje milžiniškomis raidėmis buvo išvedžiota firmos ,,„Pošmournis ir Hav- 
lasas" pavadinimas. 

— Pas mus taip pat kartą buvo toks atsitikimas,- įsiterpė kvaištelėjęs 
Balounas. - Gretimam kaime norėjau pirkti veršį ir buvau jau susiderėjęs, 
bet Votickų pirklys pagriebė man iš panosės. 

— Dabar, kilus naujam karui, - pasakojo toliau Šveikas, — atsiradus nau- 
jam priešui ir naujam frontui, su šaudmenimis teks taupiau elgtis. „Juo dau- 
giau šeimoje vaikų, juo daugiau reikia rykščių", - sakydavo Motolo senis 
Chovanekas, kuris rykštėmis plakdavo kaimynų vaikus, o tėvai jam už tą 
darbą šiek tiek atlygindavo. 

— Mane tik vienas dalykas gąsdina, - prabilo Balounas visas drebėda- 
mas. — Dėl šitos Italijos mums sumažins maisto davinį. 

Vyresnysis raštininkas Vanekas susimąstė ir rimtai tarė: 

— Gali visko būti, nes dabar mūsų pergalė tikriausiai kiek nusitęs. 

- Štai kada mums praverstų naujas Radeckis, - tarė Šveikas. — Jis jau 
bent pažintų tas vietoves, pažintų silpnąsias italų puses, žinotų, ką ir kur 
atakuoti. Ne toks jau paprastas dalykas kur nors įlįsti. Įlįsti pataikys kiek- 
vienas, bet atgal išlįsti — čia ir yra tikrasis karo menas. Kai žmogus kur nors 
lenda, jis privalo žinoti, kas aplink jį dedasi, kad staiga nenugrimztų į balą, 
vadinamą katastrofa. Vieną kartą mes - tada gyvenom dar senam bute - 
ant aukšto sučiupom vagį. Jis, bjaurybė, ten kardamasis, pastebėjo, kad mūri- 
ninkai remontuoja švieslangį ties laiptų aikštele. Vagis jiems iš rankų 
išsprūdo, užmušė kiemsargę ir pastoliais nusileido į aikštelę, o iš ten jau 
niekur nebegalėjo ištrūkti. Ir mūsų tikrasis tėvas Radeckis pažinojo kiek- 
vieną keliuką, jo niekas negalėjo sučiupti. Vienoje knygelėje apie šitą gene- 
rolą viskas buvo surašyta - kaip jis dūmė iš Santa Lučijos, kaip italai pa- 
spruko ir kaip jis tiktai kitą dieną sužinojo, kad kautynes, tiesą sakant, jis 
išlošęs. Tik pro binoklį pasižvalgęs ir italų niekur nepamatęs, grįžo ir užėmė 
paliktą Santa Lučiją. Už šitą Žygį jis ir buvo pakeltas į feldmaršalus. 

— Nėra ko kalbėti, Italija - puiki šalis, - tarė virėjas Juraida. - Aš kartą 
buvau Venecijoje ir Žinau, kad italai visus vadina kiaulėmis. Kai supyksta, 
jiems kiekvienas „porco maladetto"*. Net ir Romos popiežius jiems — „por- 
cO" ir „madonna mia e porco"**, „papa e porco"***. 

Vyresnysis raštininkas Vanekas savo ruožtu irgi labai palankiai atsiliepė 
apie Italiją. Prieš karą Kralupuose, savo vaistinėj, jis pardavinėjęs citrinų 
sunką, kurią gamindavosi iš supuvusių citrinų, o pigiausių ir labiausiai su- 
puvusių citrinų jis visada pirkdavęsis Italijoj. Dabar citrinų pristatymui iš 
Italijos į Kralupus baigta. Nesą jokios abejonės, kad karas su Italija iškrės 
nemaža išdaigų, kadangi Austrija stengsis Italijai atkeršyti. 

- Lengva pasakyti - atkeršyti! - šypsodamasi įsiterpė Šveikas. - Dažnai 
žmogus mano, kad atkeršijo, o galų gale išeina taip, kad nukenčia tas, kurį 
jis išsirinko savo keršto įrankiu. Kai prieš keletą metų aš dar gyvenau Vi- 

nohraduose, tenai pirmam aukšte gyveno namų prižiūrėtojas, kuris vieną 


4 


* „nusususi kiaulė" (tt. ). 
** „mano madona - kiaulė“ (it. ). 
*** „popiežius - kiaulė“ (it. ). 

kambarį buvo išnuomojęs kažkokiam banko tarnautojukui. Šitas tar- 
nautojukas visada eidavo į aludę Krameriovo gatvėje. Čia jisai kartą išsi- 
plūdo su vienu ponu, kuris Vinohraduose laikė šlapimo tyrimo laboratori- 
ją. Ias ponas apie nieką daugiau negalvodavo ir nekalbėdavo, tik apie šlapi- 
mą, nuolatos nešiojosi buteliukus su šlapimu ir kiekvienam juos kaišiodavo 
po nosimi, kad ir jie nusišlapintų ir duotų jam savo šlapimą ištirti. Nuo 
tokio ištyrimo, girdi, priklausanti jo paties ir jo šeimos laimė, o be to, tai esą 
baisiai pigu: viskas atsieiną tik šešios kronos. Visi aludės lankytojai davė 
savo šlapimą ištirti, neatsiliko nė šeimininkas su šeimininke. Tik banko tar- 
nautojukas vis spyrėsi, todėl tas ponas visur paskui jį sekiodavo, net į kloze- 
tą paskui jį lįsdavo ir labai rūpestingai jam kalbėdavo: „Nežinau, ponas 
Skorkovski, bet man jūsų šlapimas kažkodėl nepatinka. Nusišlapinkit, kol 
dar nevėlu, į šitą buteliuką!" Pagaliau jis jį prikalbėjo. Visa tai tarnautoju- 
kui atsiėjo tik šešias kronas, bet tas ponas su ta šlapimo analize jam įvarė 
nemaža baimės, taip, beje, jis darydavo ir visiems, aludės lankytojams, 
neišskirdamas nė alinės šeimininkų, kuriems pakirto prekybą. Kiekvieną 
savo analizę jis palydėdavo graudenimais, kad tai esąs labai rimtas atvejis iš 
jo praktikos, kad gerti nieko daugiau esą negalima, tik vandenį, rūkyti ne- 
galima, vesti negalima, o valgyti galima vien daržoves. Tai šitas tarnautoju- 
kas, kaip, aišku, ir visi kiti, baisiai supyko ant jo ir savo keršto įrankiu pasi- 

kreipėsi: „Reiškiu savo pagarbą, ponas Malekai, labas rytas! Štai atnešiau 
buteliuką, malonėkit nusišlapinti. Man už tai iš jūsų priklauso šešios kro- 
griebs tą poną už gerklės ir kad trenks jį į spintą! Tas joje taip ir įsispraudė, 
bet prižiūrėtojas ištraukė jį iš tenai, pasičiupo bizūną ir vienmarškinis pasi- 
leido paskui jį Celabovskio gatve, o tas kaukia kaip šuo ant uodegos užmin- 

tik vienomis apatinukėmis ir jam viskas išlindo lauk, tai už viešo padorumo 
įžeidimą jį įkišo į pintinę ir taip nugabeno į policiją, o jis ir pintinėje kaip 
veršis bliovė: „Niekšai, aš jums dar parodysiu, kaip mano šlapimą tyrinėti". 
Jis išsėdėjo šešis mėnesius už smurtavimą viešoje vietoje ir už policijos įžei- 
dimą, o kadangi, skelbiant teismo nuosprendį, įžeidė jo didenybės šeimą, 

tai, galimas daiktas, dar ir šiandien tebesėdi, todėl aš ir sakau: „Kai kam 
nors keršiji, tai nuo to nukenčia nekaltas žmogus". 

Balounas tuo tarpu buvo paskendęs savo mintyse, apie kažką įtemptai 
galvojo ir pagaliau baimingai paklausė Vaneką: 

-— Atleiskit, ponas vyresnysis raštininke, tai jūs manote, kad dėl šito karo 
su Italija mums tikrai sumažins maisto davinį? 

— Tai aišku kaip dukart du - keturi,- atsakė Vanekas. 

— Vajėzau Marija, - sušuko Balounas, parėmė galvą rankomis ir taip 
likosi tyliai besėdįs kampe. 

Taip šitam vagone baigėsi debatai apie Italiją. 


+++ 

Pokalbis štabo vagone apie naują karinę padėtį dėl Italijos įstojimo į 
karą turėjo būti nuobodus ir blankus, nes jame nedalyvavo žinomas teore- 
tikas kadetas Bigleris. Laimė, kad jį pavadavo trečiosios kuopos leitenan- 
tas Dubas. 

Leitenantas Dubas prieš karą buvo čekų kalbos mokytojas ir jau tuo 
metu, kur tik galėdamas, stengėsi parodyti savo lojalumą. Rašomųjų darbų 
temas mokiniams jis duodavo iš Habsburgų dinastijos istorijos. Žemesniųjų 

klasių mokinius gąsdino imperatorius Maksimilianas, kuris buvo užsiran- 
gęs ant kažkokios uolos ir niekaip negalėjo nuo jos nulipti, Juozapas II 
Artojas ir Ferdinandas Geraširdis. Vyresnių klasių temos būdavo daug 
sudėtingesnės, pavyzdžiui, septintos klasės rašinio tema: „Imperatorius Pran- 
ciškus Juozapas I - meno ir mokslo globėjas". Dėl šio rašinio vienas septin- 
tokas buvo pašalintas iš mokyklos be teisės stoti į kurią nors vidurinę Aust- 
rijos-—Vengrijos monarchijos mokyklą, nes jis parašė, kad žymiausias šito 
monarcho darbas buvo imperatoriaus Pranciškaus Juozapo I tilto Prahoje 
pastatymas. 

Dubas budriai stebėjo, kad visi jo mokiniai imperatoriaus gimimo dieną 
ir kitomis karališkų švenčių dienomis su entuziazmu giedotų Austrijos him- 
ną. Visuomenė jo nemėgo, nes aiškiai žinojo, jog jis išdavinėja savo darbo 
draugus. Mieste, kuriame Dubas mokytojavo, jis buvo laikomas didžiausiu 
idiotų ir asilų trejukės nariu. Į šitą trejukę įėjo jis pats, apskrities viršinin- 
kas ir gimnazijos direktorius. Šiame siaurame būrelyje Dubas išmoko poli- 
tikuoti apie Austrijos- Vengrijos monarchijos interesus. Ir dabar savo pažiū- 
ras jis ėmė dėstyti užsispyrusio gimnazijos mokytojo balsu ir tonu. 

- Apskritai Italijos žygis manęs visiškai nenustebino. To aš tikėjausi jau 
prieš tris mėnesius. Savaime aišku, kad Italija paskutiniu metu, po sėkmin- 
go karo su Turkija dėl Tripolio, labai pasikėlė puikybėn. Be to, ji per daug 
pasitiki savo jūrų laivynu ir mūsų pajūrio sričių bei pietinio Tirolio gyvento- 
jais. Dar prieš karą aš esu kalbėjęs mūsų apskrities viršininkui, kad, mano 
nuomone, mūsų vyriausybė neįvertina iredentinio judėjimo“? pietuose. Jis 
visiškai man pritarė, nes kiekvienas apdairus žmogus, kuriam rūpi mūsų 
imperijos saugumas, jau seniai turėjo numatyti, kur gali nuvesti besaikis 
atlaidumas panašiems elementams. Aš gerai atsimenu, kaip beveik prieš 
porą metų, kalbėdamasis su ponu apskrities viršininku, pareiškiau, jog Ita- 
lija —- tai buvo Balkanų karo metu, po incidento su mūsų konsulu Prochaz- 
ka - vien laukia patogios progos klastingai mus užpulti. Štai dabar mes to ir 
sulaukėme! - sušuko jis, tartum visi būtų su juo ginčijęsi, nors iš tikrųjų visi 
čia esantys kadriniai karininkai į šito civilio plepio kalbą nekreipė jokio 
dėmesio. - Tiesa, - kalbėjo jis toliau ramesniu balsu, - daugeliu atvejų net 
mokyklų programose mes užmiršdavome ankstesnius mūsų santykius su 
Italija, užmiršdavome tas didžiąsias šauniosios mūsų armijos pergales, pa- 
vyzdžiui, 1848 m. ir 1886 m. Apie tai minima šios dienos brigados įsakyme. 
O dėl manęs, tai aš visuomet atlikdavau savo pareigą ir dar prieš mokslo 

metų pabaigą, pačioje karo pradžioje, savo mokiniams daviau darbą tema 
„Unsere Helden in Italien von Vincenza bis zur Custoza oder..."* ir kvailys 
leitenantas Dubas iškilmingai pakėlė balsą: - Blut und Leben fūr Habsburg! 
Fūr ein Osterreich ganz, einig, gross!** 

Dubas nutilo ir, matyt, laukė, kad visi esantys štabo vagone ims kalbėti 
apie naująją situaciją, o tada jis dar kartą jiems įrodys, jog prieš penkerius 
metus numatė, kaip Italija pasielgs su savo sąjungininke. Bet jis Žiauriai 
apsiriko, nes kapitonas Sagneris, kuriam bataliono ryšininkas Matušicas 
buvo atnešęs iš stoties „Pester Loydo" vakarinį numerį, peržiūrėjęs laik- 
raštį, tarė: 

— Klausykit, šioji Veiner, kurią mes matėme gastroliuojančią Briuke, 
vakar pasirodė čia, mažajame teatre. 

Tuo debatai apie Italiją štabo vagone buvo baigti. 


22; 

Bataliono ryšininkas Matušicas ir kapitono Sagnerio pasiuntinys Bace- 
ras, taip pat sėdėję štabo vagono galiniame kupė, karą su Italija svarstė 
grynai iš praktiškosios pusės, nes dar labai seniai, taikos metu tarnaudami 
kariuomenėje, abudu dalyvavę kažkokiuose manevruose pietiniame Tirolyje. 

— Sunkoka bus mums karstytis po tuos kalnus, - tarė Baceras, - kapito- 
nas Sagneris turi visą vežimą lagaminų. - Aš pats esu kalnų gyventojas, bet 
visai kitas reikalas, kai, būdavo, paslėpęs šaudyklę po skvernu, eini medžio- 
ti kiškių kunigaikščio Švarcenbergo dvarų valdose. 

— Taigi, kad mus permestų į Italijos pietus... Aš taip pat neturiu jokio 
noro karstytis po kalnus ir ledynus su įsakymais. O paskui - koks tenai bus 
bjaurus valgis: ta vienintelė miežinė košė su aliejum, - liūdnai kalbėjo Ma- 
tušicas. 

— O kodėl jie mūsų iš tikrųjų negali nugrūsti į tuos kalnus? - jaudinosi 
Baceras. - Mūsų pulkas jau yra buvęs ir Serbijoj, ir Karpatuose, ir ten ašjau 
gerokai prisitampiau, nešiodamas ant savo kupros pono kapitono lagami- 
nus po kalnus; porą kartų jau man jie dingo: vieną kartą Serbijoj, kitą — 
Karpatuose, nes ten visi buvo kaip be galvų. Gal taip pat man atsitiks ir 
trečią kartą prie Italijos sienų. O kai dėl tų vietų valgio... Jis nusispjovė, 


* „Mūsų karžygiai Italijoj nuo Vičencos ligi Kustocos, arba..." (vok.). 
** Kraujas ir gyvybė už Habsburgus! Už Austriją, vieningą, didžiulę, nedalomą! (Vok.) 

pasislinko arčiau Matušico ir pradėjo: — Žinai, pas mus, Kašpero kalnuose, 
padaro va tokius mažus knedlikučius iš žalių bulvių, išverda, paskui pamir- 
ko išplaktuos kiaušiniuos, gerai apibarsto maltais sausainiais ir taukuose 
iškepa! 

Paskutinius du žodžius jis ištarė kažkokiu paslaptingai iškilmingu balsu. 

— Ir geriausia juos valgyti su raugintais kopūstais, - pridūrė melancho- 
liškai,- o tuos jų makaronus - į išvietę! 

Tuo ir čia pasibaigė pašnekesys apie Italiją... 


* + 


Kadangi traukinys jau daugiau kaip porą valandų stovėjo, tai kituose 
vagonuose visi vieningai padarė išvadą, kad traukinį tikriausiai apgręš ir 
paleis nauja kryptimi - Italijon. Šitą spėjimą rėmė ir tas faktas, kad su ešelonu 
buvo išdarinėjami kažkokie keisti dalykai. Vėl visus išvarė iš vagonų, atvy- 
ko sanitarijos inspekcija su dezinfekuotojų daliniu, perėjo visą traukinį ir 
visus vagonus išlaistė lizoliu; dėl to kilo visuotinis nepasitenkinimas, ypač 
tuose vagonuose, kur buvo vežamas maistas. Įsakymas lieka įsakymu, bet 
sanitarijos komisija pareikalavo dezinfekuoti visus ešelono Nr. 728 vago- 
nus, todėl lizoliu ramių ramiausiai buvo aplaistyta ir duona, ir ryžių maišai. 
Jau vien iš to galėjai numanyti, kad darosi kažkas nepaprasta. 

Paskui vėl visus subruko į vagonus, o po pusvalandžio vėl visus išvarė, 
nes ešelono apžiūrėti atvažiavo toks senas generolas, kad Šveikui atrodė 
visiškai natūralu jį vadinti seneliu. Stovėdamas už pirmos eilės, jis tyliai 
sušnibždėjo vyresniajam raštininkui Vanekui: 

— Na ir dvasna! 

Senasis generolas, kapitono Sagnerio lydimas, apėjo rikiuotę, sustojo 
ties vienu jaunu kareiviu, norėdamas šituo savo dėmesiu pakelti visų karei- 
vių dvasią, ir kreipėsi į jį klausdamas, iš kur esąs, kiek jam metų ir ar turįs 
laikrodį. Kad ir turėjo laikrodį, bet, tikėdamasis iš senuko gauti dar vieną, 
kareivis atsakė, kad neturįs. Į tai senutėlis generolas dvasnelė su kvailiausia 
šypsena, kokią mokėdavo puikiai nutaisyti Pranciškus Juozapas, atsakyda- 
mas į kokio nors burmistro sveikinimą, tarė: 

— Tai gerai, tai labai gerai! 

Paskui generolas meiliai prašnekino greta stovintį kapralą, pasiteirau- 
damas apie jo žmonos sveikatą. 

— Drįstu pareikšti, - suriko būrininkas, - aš nevedęs! 

Į tai generolas vėl kvailai nusišypsojo: 

— Tai gerai, tai labai gerai! 

Paskui suvaikėjęs generolas paprašė kapitoną Sagnerį parodyti jam, kaip 
kareiviai išsiskaičiuoja „pirmais antrais", ir po valandėlės jau skambėjo: 

— Pirmas! 

— Antras! 

— Pirmas! 

— Antras! 

Dvasnelei generolui tai baisiai patikdavo. Namie jis turėjo du pasiunti- 
nius, kuriuos susistatydavo priešais save ir liepdavo išsiskaičiuoti „pirmais 
antrais". 

Tokių generolų Austrijoj - nors vežimu vežk. 

Šios apžiūros metu generolas nešykštėjo pagyrų kapitonui Sagneriui, ir, 
jai laimingai pasibaigus, kareiviams buvo leista pasivaikščioti aplink stotį, 
nes gautas pranešimas, kad ešelonas pajudės tik po trijų valandų. Kareiviai 
slampinėjo po peroną, dairydamiesi į visas puses, ar negalėtų ko nors gauti. 
Stoty buvo daug publikos, todėl vienam kitam pavyko išsikaulyti papirosų. 

Tai aiškiai rodė, kad iš džiaugsmo, trykšte tryškusio stotyse iškilmingai 
sutinkant ešelonus, mažai kas teliko: kareiviams teko prašinėti. 

Pas kapitoną Sagnerį atvyko „Karžygių sveikinimo sąjungos" delegaci- 
ja. Ją sudarė dvi baisiai nusikamavusios damos. Jos įteikė ešelonui dova- 
nas: dvidešimt dėžučių, kvepiančių šaltmėtinėmis tabletėmis - vieno Buda- 
pešto saldainių fabriko reklaminę prekę. Skardinės dėžutės su šitomis kve- 
piančiomis šaltmėčių tabletėmis buvo puikios. Jų dangtely buvo išpieštas 
vengrų honvėdas, spaudžiąs ranką Austrijos apsauginiui, o virš abiejų 
spindėjo šventojo Stepono vainikas. Aplinkui vengriškai ir vokiškai buvo 
parašyta: „Fūr Kaiser, Gott und Vaterland"** 

Saldainių fabrikas buvo toks lojalus, kad į pirmąją vietą iškėlė impera- 
torių ir jam atidavė pirmenybę prieš Dievą. Kiekvienoje dėžutėje buvo aštuo- 
niasdešimt tablečių, taigi beveik kiekvieniems trims kareiviams teko pen- 
kios tabletės. Be to, šitos susirūpinusios, nusikamavusios damos dar atnešė 
didelį ryšulį lapelių, kuriuose buvo išspausdintos dvi maldelės, sukurtos Bu- 
dapešto arkivyskupo Gezos iš Satmar Budafalo. Šitos maldelės buvo pa- 
rašytos vokiečių ir vengrų kalbomis ir baisiausiai keikė visus priešus. Jos 
skambėjo taip stipriai, kad pabaigoj betrūko vien vengriško keiksmo: „„Bas- 
zom a Kristusmarjt!** 

Pagarbusis arkivyskupas troško, kad gailestingasis Dievas sukapotų ru- 
sus, anglus, serbus, prancūzus ir japonus, padarytų iš jų guliašą ar malti- 
nius. Gailestingasis Dievas turėjo išžudyti visus priešus, kaip kadaise buvo 
išžudęs visus naujagimius žiaurusis Erodas, ir maudytis priešų kraujuose. 

Jo šventenybė Budapešto arkivyskupas savo maldose vartojo tokius ma- 
lonius posakius, kaip pavyzdžiui: „Tegul Viešpats Dievas palaimina dur- 
klus jūsų, idant jie giliai įsmigtų į jūsų priešų pilvus. Tegul nukreipia teisin- 
giausiasis Viešpats artilerijos ugnį į priešų štabus. Tegul gailestingasis 
Viešpats padaro, kad visi mūsų priešai paskęstų savo pačių kraujuose, kuris 
plūs iš jūsų padarytų žaizdų". Šitoms maldoms pabaigoj betrūko vien jau 
minėto „Baszom a Kristusmarjt!" 

Visa tai atidavusios damos pareiškė kapitonui Sagneriui, kad jos karščiau- 
siai trokštą pačios šias dovanas įteikti kareiviams. Viena iš jų net išdrįso 
pasakyti, kad, dovanas teikdama, ji galėtų kreiptis su kalba į kareivius, ku- 
rių ji kitaip nevadino kaip vien unsere braven Feldgrauen***. 


* „Už imperatorių, Dievą ir tėvynę!" (Vok.) 
** Nepadorus neišverčiamas vengriškas keiksmas. 
*** Šauniosios mūsų pilkos milinės (vok). 

Abidvi labai įsižeidė, kai kapitonas Sagneris jų prašymą atmetė. Tuo 
tarpu jų dovanos jau buvo nugabentos į vagoną, atstojantį maisto sandėlį. 
Garbingosios damos apėjo kareivių eiles, ir viena iš jų, naudodamasi proga, 
paplekšnojo vienam barzdotam kareiviui per veidą. Tai buvo kažkoks Šime- 
kas iš Budejovicų. kuris, nieko nežinodamas apie kilnią damų misiją, joms 
nuėjus, taip kreipėsi į savo draugus: 

— Nair įžūlios tos kekšės! Kad tokia šliundra būtų dar bent kiek į žmogų 
panaši, bet čia - vieni kaulai ir oda, kojos kaip gervės, o snukis - kaip septy- 
nios mirtinos nuodėmės! Ir tokia sena ragana dar meilinasi kareiviams! 

Geležinkelio stotyje buvo didelis subruzdimas. Dėl to atsitikimo su Ita- 
lija kilo panika: pora ešelonų su artilerija buvo sulaikyti ir pasiųsti į Štiriją. 
Stotyje dar stovėjo kažkoks bosnių ešelonas, kuris dėl neaiškių priežasčių 
jau porą dienų laukė išsiunčiamas, bet, matyt, buvo pamirštas ir visai išleis- 
tas iš akių. Bosniai jau dvi dienos, kai pritrūko maisto ir susimedžiodavo 
sau duonos, elgetaudami Naujajame Pešte. Aplinkui girdėjosi vien bjaurūs 
užmirštų, pasipiktinusių ir įnirtingai mostaguojančių bosnių keiksmai. 

Pagaliau devyniasdešimt pirmojo pulko žygio batalionas vėl buvo suva- 
rytas į krūvą ir susodintas į vagonus. Bet po valandėlės bataliono ryšininkas 

Matušicas grįžo iš stoties komendantūros su pranešimu, kad traukinys iš- 
eina tik po trijų valandų. Dėl to vargais negalais suvarytiems kareiviams vėl 
buvo leista išlipti iš vagonų. Prieš pat traukiniui išeinant, į štabo vagoną 
įkopė baisiai susijaudinęs leitenantas Dubas ir ėmė prašyti kapitoną Sag- 
nerį, kad tas tučtuojau lieptų areštuoti Šveiką. Leitenantas Dubas, žinomas 
skundikas dar iš gimnazijos laikų, dabar mėgdavo pasikalbėti su kareiviais, 
norėdamas sužinoti jų pažiūras ir drauge juos pamokyti bei paaiškinti, kodėl 
jie kariauja ir už ką kariauja. Šiandien budėdamas jis pamatė iš užpakalio 
Šveiką, stovintį už stoties kampo prie žibinto stulpo ir smalsiai žiūrinėjantį 
kažkokios karinės loterijos plakatą. Tas plakatas vaizdavo austrų kareivį, 
durtuvu prismeigusį prie sienos barzdotą kazoką. 

Leitenantas Dubas paplojo Šveikui per petį ir paklausė, kaip jam tas 
plakatas patinka. 

— Drįstu pareikšti, ponas leitenante, - atsakė Šveikas, - kad tai tikra 
kvailystė. Daug kvailų plakatų man teko matyti, bet tokios nesąmonės dar 
nemačiau. 

— Kas gi jums būtent šiame plakate nepatinka? — paklausė leitenantas 
Dubas. 

— Man čia, ponas leitenante, nepatinka šio kareivio elgesys su jam pa- 
tikėtu ginklu. Juk jis gali į sieną durtuvą nulaužti, be to, šito visiškai nebe- 
reikia, jis dar gali būti nubaustas, nes rusas pakėlęs rankas ir pasiduoda. Jis 
yra belaisvis, o su belaisviais reikia elgtis tinkamai, nes, kad ir kaip kalbėsi, 
ojie vis dėlto irgi žmonės. 

— Vadinasi, - leitenantas Dubas tebetyrinėjo toliau Šveiko įsitikini- 
mus, - jums šito ruso gaila, ar ne? 

— Man, ponas leitenante, abiejų gaila: ruso - todėl, kad nudurtas, o 
mūsiškio - todėl, kad jį už tai areštuos. Juk jo durtuvas tikriausiai nulūžo, 
ponas leitenante, nes dūrė juo mūro sieną, o plienas juk labai trapus. Dar 
prieš karą, ponas leitenante, kai aš tarnavau kariuomenėj, mūsų kuopoje 
buvo toks ponas leitenantas. Net mūsų viršila nesugeba taip pasakyti, kaip 
šitas ponas leitenantas mokėdavo. Mokymo aikštėj, būdavo, kad riktels: 
„Pasigirdus, Habacht“", turite akis taip išsproginti kaip katė, dirbdama į pe- 
lenus!* O šiaip buvo labai geras žmogus. Tik vieną kartą per Kalėdas jis 
išėjo iš proto: kuopai buvo nupirkta visas vežimas kokoso riešutų, tai nuo 
to laiko aš ir gerai žinau, kad durtuvas labai trapus ginklas. Pusė kuopos 
sulaužė durtuvus į tuos riešutus, o mūsų vyresnysis leitenantas įsakė užda- 
ryti daboklėn visą kuopą. Tris mėnesius mes negalėjom išeiti iš kareivinių, 
O ponas leitenantas gavo namų arešto. 

Leitenantas Dubas nirtulingai pasižiūrėjo į širdingą šauniojo kareivio 
Šveiko veidą ir piktai paklausė: 

— Ar jūs mane pažįstat? 

— Taip, ponas leitenante, pažįstu. 

Leitenantas Dubas išvertė akis ir sutrypė kojomis: 

— O aš jums sakau, kad jūs manęs kaip reikiant dar nepažįstat! 

Šveikas su nesudrumsčiama ramybe, tartum raportuodamas, antrą kar- 
tą pasakė: 

— Drįstu pareikšti, ponas leitenante, kad aš jus vis dėlto pažįstu: jūs esa- 
te iš mūsų žygio bataliono. 

— Jūs manęs dar nepažįstat! - suriko leitenantas Dubas dar kartą. - Gal 
jūs mane pažįstat iš gerosios pusės, bet dabar pažinsite ir iš blogosios. Aš 
ne toks geras, kaip jums atrodo. Palaukit, dar jūs man pastaugsit! Tai ką: 
dabar jau mane pažįstat, ar ne? 

— Pažįstu, ponas leitenante. 

— Paskutinį kartą jums sakau, kad manęs kaip reikiant nepažįstat, asile! 
Ar turit brolių? 

— Drįstu pareikšti, ponas leitenante, vieną turiu. 

Ramus, nerūpestingas Šveiko veidas varė leitenantą Dubą į pasiutimą, 
ir jis, visiškai nesivaldydamas, suriko: 

— Tas jūsų brolis, matyt, toks pat neraliuotas galvijas kaip ir jūs pats! Ką 
jis veikė? 

— Gimnazijoj dirbo mokytoju, ponas leitenante. Taip pat buvo pašauktas 
kariuomenėn ir išlaikė karininko egzaminus. 

Leitenantas Dubas pažvelgė į Šveiką tokiomis akimis, tartum norėtų jį per- 
verti. Šveikas oriai atlaikė įdūkusį leitenanto Dubo žvilgsnį ir visas jų pokalbis 
baigėsi trumpa komanda: 

— Abtreten! 

Abu, paskendę savo mintyse, nuėjo kas sau. 

Leitenantas Dubas ketino pareikalauti, kad kapitonas Sagneris įsakytų 
areštuoti Šveiką, o Šveikas mąstė, jog savo gyvenime jis daug yra matęs kvailų 
karininkų, bet toks kaip leitenantas Dubas - net visam pulke retenybė. 

Leitenantas Dubas, šiandien tvirtai pasiryžęs imtis kareivių auklėjimo, 
už stoties rado naujų aukų. Tai buvo du devyniasdešimt pirmojo pulko, tik- 
tai kitos kuopos, kareiviai, kurie tenai patamsy darkyta vokiečių kalba derėjo- 
si su dviem paleistuvėm (mat šių būriai slankiojo aplink stotį). 

Eidamas tolyn, Šveikas labai aiškiai girdėjo skvarbų leitenanto Du- 
bo balsą. 

— Ar jūs mane pažįstate?! - O aš jums sakau, kad jūs manęs kaip rei- 
kiant dar nepažįstat! 

— Galbūt jūs mane pažįstat iš gerosios pusės, bet dabar išmoksite pažin- 
ti ir iš blogosios. 

— Palaukit, jūs man dar pastaugsit, asilai! 

— Ar turit brolių? 

— Tie jūsų broliai, matyt, tokie pat neraliuoti galvijai kaip ir jūs patys! 
Kas jie buvo? Gurguolininkai? Na, gerai. Visada atsiminkit, kad esate ka- 
reiviai. Ar jūs čekai? O arjūs žinote, ką pasakė Palackis“*: „Jei nebūtų Aust- 
rijos, tai mes turėtume ją sukurti!.." Abtreten! 

Leitenanto Dubo pastangos vis dėlto nedavė jokių apčiuopiamų rezul- 
tatų. Jis iš viso sulaikė dar tik tris kareivių būrius, bet pedagoginiai jo sie- 
kiai „privaryti juos iki ašarų" visiškai sužlugo. Tai buvo medžiaga, siunčia- 
ma į frontą, ir iš kiekvieno kareivio akių leitenantas Dubas lengvai matė, 
kad jie apie jį nieko gero nemano. Jo savimeilė buvo įžeista. Viso to paveik- 
tas, jis, prieš pat išcinant traukiniui, štabo vagone paprašė kapitoną Sagnerį 

areštuoti Šveiką. Pagrįsdamas reikalavimą izoliuoti šaunųjį kareivį Šveiką, 
jis nurodė negirdėtai įžūlų jo elgesį, o atvirus bei nuoširdžius Šveiko atsa- 
kymus į jo klausimus, ypač apie brolį, pavadino akiplėšišku pasityčiojimu. 
Jeigu taip ir toliau dėsis, tai karininkai kareivių akyse nustosią bet kokio 
autoriteto; tuo, savaime aišku, neabejoja nė vienas ponas karininkas. Dar 
prieš karą jis yra kalbėjęs apskrities viršininkui, kad viršininkas savo valdi- 
nių akyse neturi nustoti autoriteto. Ponas apskrities viršininkas buvo tos 
pat nuomonės. O ypač dabar, karo metu, - juo labiau artėjame prie priešo, 
juo didesnėje baimėje turim laikyti kareivius. Dėl viso to jis prašo Sveiką 
nubausti drausmine bausme. 

Būdamas kadrinis karininkas, kapitonas Sagneris negalėjo pakęsti visų 
šių atsargos karininkų, kilusių iš civilių, ir atkreipė leitenanto Dubo dėmesį 
į tai, kad tokie pareiškimai turi būti atliekami tik raporto forma, o ne kaip 
turguje, derantis dėl bulvių kainos. O šiuo atveju, dėl Šveiko, pirmoji ins- 
tancija, į kurią reikia kreiptis, esąs ponas vyresnysis leitenantas Lukašas. 
Apskritai, tokie dalykai sprendžiami raportu - iš kuopos tas reikalas, kaip, 
jo manymu, ponui leitenantui žinoma, eina į batalioną. Jeigu Šveikas kuo 
nusikaltęs, šitai pirmiausia tvarkoma kuopoje, o jeigu jis skųsis, tada rapor- 
tas persiunčiamas bataliono vadui. Bet jei ponas vyresnysis leitenantas Lu- 
kašas neprieštaraus ir sutiks pono leitenanto Dubo pasakojimą laikyti ofi- 
Cialiu pranešimu, tai savo ruožtu jis, kapitonas Sagneris, neprieštaraus, kad 
Šveikas būtų tučtuojau atvestas ir apklaustas. 

Vyresnysis leitenantas Lukašas pareiškė neprieštaraująs, tik norėtų pri- 
minti, kad iš pasikalbėjimo su Šveiku jis gerai žinąs, jog Šveiko brolis tikrai 
buvo gimnazijos mokytojas ir atsargos karininkas. 

Leitenantas Dubas suglumo ir pareiškė, kad jis reikalavęs bausmės pla- 
čiąja to žodžio prasme, 0 minėtasis Šveikas, galimas daiktas, nesugebąs kaip 
reikiant išreikšti savo minties, todėl jo atsakymas darąs akiplėšiškumo, kan- 
dumo ir vyresnybės negerbimo įspūdį. Beje, sprendžiant iš visos Šveiko išorės 
bei elgesio, galima manyti jį esant silpnaprotį. 

Taip virš Šveiko galvos besitelkią grėsmingi debesys laimingai išsisklaidė, 
ir audra jį aplenkė. 

Vagone, kur buvo bataliono kanceliarija ir sandėlis, vyresnysis žygio ba- 
taliono raštininkas Bautancelis maloningai įpylė dviem bataliono raštinin- 
kams po rieškučias kvepiančių pastilių iš tų pačių dėžučių, kurios turėjo 
būti išdalytos visiems bataliono kareiviams. Tai, žinoma, įprastas dalykas: 
su viskuo, kas tik buvo skiriama batalionui, kanceliarija atlikdavo tokią pat 
procedūrą kaip ir su šitomis nelaimingomis pastilėmis. 

Vykstant karui, tat buvo taip įprasta, kad net tada, kai revizijai kur nors 
netikėtai atrodydavo, jog nieko nepavogta, kiekvienas vyresnysis kancelia- 
rijos raštininkas būdavo įtariamas viršijęs biudžetą ir darąs visokias kombi- 
nacijas, kad tik kaip nors sudurtų galą su galu. 

Kol raštininkai grūdosi į burnas kvepiančias pastiles, kad bent tuo pa- 
smaguriautų, nes daugiau nebuvo ko iš kareivių vogti, Bautancelis pasakė 
kalbą apie baisius nepriteklius, kuriuos jie patiria šioje kelionėje. 

— Man teko būti jau dviejose žygio bataliono kelionėse, - tarė jis, - bet 
tokios elgetystės aš dar niekada nepatyriau. Et, broliukai! Prešovas tada 
dar kažin kur būdavo, o mes dar turėdavome kalnus gėrybių, ko tik širdis 
geidžia! Tada aš pats buvau nudžiovęs dešimt tūkstančių „Memfio“ papi- 
rosų, du rutulius šveicariško sūrio, tris šimtus dėžučių mėsos konservų, o 
paskui, kai prie Bardijevo sulindom į apkasus ir rusai nuo Mušino pusės 
atkirto mums ryšius su Prešovu, tai ėjo biznis! Iš viso to, dėl akių, dešimtą 
dalį atidaviau žygio batalionui, o visa kita pardaviau gurguolėje. Tarnavo 
tada pas mus toks majoras Soika, tikras kiaulė! Didvyriškumu jis nepa- 
sižymėjo ir mėgdavo daugiausia trintis tarp mūsų, gurguolėje, nes ten, Viršuj, 
švilpė kulkos ir sproginėjo šrapneliai. Žiūrėk, jau ir ateina pas mus neva 
patikrinti, ar gerai batalionui gaminami pietūs. Paprastai jis čia atsirasda- 

vo, kai tik gaudavo žinią, kad rusai vėl kažką ruošia; būdavo, visas dreba, ir 
pirmiau turėdavo išgerti romo, o tik paskui imdavosi revizuoti visas pulko 
virtuves, kurios stovėdavo arti gurguolės: ant kalvos palei apkasus nė ne- 
galvok jų statyti, ir pietus į pozicijas nešiodavo naktį. Tada buvo taip riesta, 
kad apie atskirą karininkų virtuvę negalėjo būti nė kalbos. Vienintelį laisvą 
kelią, jungiantį mus su užnugariu, turėjo užėmę vokiečiai, kurie sulaikyda- 
vo viską, ką tik geresnio mums siųsdavo, ir patys viską surydavo mums nie- 
ko nepalikdami. Žodžiu, visi mes gurguolėje tupėjom be karininkų davinio. 
Per visą tą laiką man nepavyko nieko daugiau sutaupyti mūsų kanceliarijos 
labui kaip tik vieną paršelį; jį mes patys pasipjovėm ir išsirūkėme, bet kad 
majoras Soika to neužuostų, laikėm jį pas artileristus, kur turėjau vieną 
pažįstamą kanonierių. Kai tik šis majoras, būdavo, ateina pas mus, pirmiausia 
griebiasi ragauti viralo. Tiesa, mėsos menkai turėdavom, nebent tais atve- 
jais pagausėdavo, kai apylinkėje surasdavome kokią kiaulę ar prakaulią 
karvę. Bet ir tai prūsokai su mumis konkuruodavo: mat rekvizuodami gy- 
vulius, jie mokėdavo du kartus brangiau negu mes. Kol stovėjome prie Bar- 
dijevo, supirkdamas gyvulius tesutaupiau 1200 kronų, nors daugiausia vie- 
toj pinigų išduodavome kvitus su bataliono antspaudu. Ypač dažnai taip 
elgdavomės vėliau, kai sužinojom, kad rusai į rytus nuo mūsų užėmę Rad- 
vaną, o vakaruose - Podoliną. Didžiausias vargas su tokiais žmonėmis tame 
krašte. Jie nemoka nei skaityti, nei rašyti, o pasirašydami deda tik tris 
kryželius. Mūsų intendantūra tai gerai Žinojo, todėl, siųsdamas ką nors pa- 
imti iš jos pinigų, negalėdavau pridėti kaip pateisinamų dokumentų su- 
klastotų kvitų, lyg žmonėms būčiau sumokėjęs grynais pinigais. Taip galima 
daryti tik ten, kur žmonės labiau apsišvietę ir moka pasirašyti. Be to, kaip 
jau sakiau, prūsokai mokėdavo brangiau negu mes ir grynais pinigais, todėl 
į mus Žmonės žiūrėjo kaip į plėšikus. Ir dar vienas dalykas: intendantūra 
išleido įsakymą, kad visi kvitai, pasirašyti kryžiukais, turi būti atiduoti karo 
apskaitos kontrolei. Na, o tokių kontrolierių pas mus netrūko, jų buvo kaip 
sparvų apie arklį! Ateis toks plevėsa, prisiryja, prisilaka, o kitą dieną, žiūrėk, 
jau tave įskundė. Tai šitas majoras Soika, būdavo, šniukštinėja po visas vir- 
tuves ir vieną kartą, tetrenkia mane perkūnas, ištempė iš katilo mėsą, ku- 
rios turėjo užtekti visai ketvirtai kuopai. Visa tai prasidėjo nuo kiaulės gal- 
vos: majoras pareiškė, kad ji nepakankamai minkšta, ir liepė dar pavirti. 
Tiesą sakant, tada daug mėsos nevirdavo, gerai, jei visai kuopai išeidavo 
dvylika gerų senų mėsos porcijų. Bet majoras jas visas surijo vienas, paskui 
paragavo sriubos ir pakėlė triukšmą, esą ji kaip vanduo ir kas čia per tvar- 

ka, kad mėsiška sriuba be mėsos... Liepė įdėti kokio nors užkulo ir sumesti 
paskutinius makaronus, kuriuos buvau per visą tą laiką sutaupęs. Bet la- 
biausiai mane supykino tai, kad tos sriubos užkului jis sugadino porą kilog- 
ramų sviesto, kuriuos susitaupiau nuo karininkų virtuvės. Tą sviestą laikiau 
ant lentynėlės virš gulto. Jis tuoj suriko, kam, girdi, šitai priklauso, o aš jam 
atsakiau, kad, pagal paskutinio divizijos įsakymo nuostatus, kiekvieno ka- 
reivio maistui pastiprinti priklauso penkiolika gramų sviesto arba dvidešimt 
vienas gramas taukų, bet kadangi tiek mes negauname, tai sviesto porcijas 
mes taupome tol, kol bus galima kareivių maistą pagerinti visa norma. Ma- 
joras Soika perpyko ir ėmė rėkti, kad aš, girdi, laukiąs, kol ateisią rusai ir 
atimsią iš mūsų du paskutinius kilogramus sviesto. Jis man įsakė sudėti visa 
tai viralan, kadangi viralas be mėsos. Taip aš netekau paskutinių savo at- 
sargų. Ir tikėsit manimi ar ne, bet vos tik šis majoras pasirodydavo, visuo- 
met pridarydavo man bėdos. Pamažu jo uoslė taip ištobulėjo, kad jis iš kar- 
to susekdavo visas mano atsargas. Vieną kartą sutaupiau nuo kareivių por- 
cijų karvės kepenis, ir norėjau jas sau išsivirti, bet staiga jis palindo po lova 
ir ištraukė jas. Kad ims rėkti ant manęs, o aš jam sakau, jog kepenis reikia 
užkasti, nes jų negalima valgyti, - taip aiškinęs vienas kalvio pagalbininkas 
artileristas, mokęsis veterinarijos kursuose. Bet majoras pasiėmė iš gur- 
guolės vieną eilinį, ir jiedu ant kalvos, prie uolų, ėmė katilėliuos virti tas 
kepenis. Tai jam brangiai atsiėjo. Rusai pastebėjo dūmus ir paleido į majo- 
rą bei jo katiliuką ugnį iš aštuoniolikos centimetrų patrankos. Nuėję vėliau 
ten pasižiūrėti, ant uolos radom išdrabstytas kepenis, tik nežinojom, kieno 
jos — galvijo ar pono majoro. 


*kk 


Atėjo pranešimas, kad ešelonas pasijudins tik po keturių valandų, nes 
kelio ruožas ligi Hatvano užtvenktas traukiniais su sužeistaisiais. Stotyje 
sklido gandai, kad traukinys, vežąs sužeistuosius ir ligonius, prie Jagro 
užlėkęs ant amunicijos traukinio ir kad iš Budapešto jau išėję traukiniai su 
pagalba. 

Bemnatant šiuo klausimu įsiaudrino viso bataliono fantazija. Sklido gan- 
dai apie du šimtus mirusiųjų ir sužeistųjų, apie tai, kad tas susidūrimas buvęs 
tyčių darbas norint nuslėpti sukčiavimus, kurie vykę tiekiant maistą sužeis- 
tiesiems. Tai davė progos atsirasti kalboms apie blogą bataliono aprūpini- 
mą maistu ir apie vagis kanceliarijose bei sandėliuose. Daugelis laikėsi nuo- 
monės, kad vyresnysis bataliono raštininkas Bautancelis viską dalijasi pu- 
siau su karininkais. 

Štabo vagone kapitonas Sagneris pareiškė, kad pagal maršrutą jie jau iš 
tikrųjų turėtų būti prie Galicijos sienos. Jagre turėjo gauti kiekvienam ka- 
reiviui trim dienom duonos ir konservų, o ligi Jagro dar dešimt valandų 
kelio. Antra vertus, Jagre dėl puolimo prie Lvovo tikriausiai tiek daug trau- 
kinių su sužeistaisiais, kad, sprendžiant iš telegramų, ten negali būti nė vie- 
no kareiviškos duonos kepalėlio, nė vienos konservų dėžutės. Kapitonas 
gavo įsakymą vietoj duonos ir konservų kiekvienam kareiviui išduoti po 
šešias kronas septyniasdešimt helerių, kurie turi būti išmokėti drauge su 
alga už devynias dienas, bet tik tuo atveju, jeigu iki to laiko jis gausiąs pi- 
nigų iš brigados. Tuo tarpu kasoje buvo tik apie dvylika tūkstančių kronų. 

— Pulkas krečia vienas kiaulystes, — tarė vyresnysis leitenantas Luka- 
šas. — Paleisti mus elgetomis į pasaulį... 

Jaunesnysis leitenantas Volfas pašnibždom pasakojo vyresniajam leite- 
nantui Kolaržui, kad pulkininkas Šrioderis per paskutines tris savaites 
padėjęs savo asmeninėn sąskaiton į kažkurį Vienos banką šešiolika tūksta- 
nčių kronų. 

Vyresnysis leitenantas Kolaržas savo ruožtu ėmė aiškinti, kaip tokie da- 
lykai daromi. Nuvagia, pavyzdžiui, nuo pulko šešis tūkstančius, ir sau į kišenę, 
o tuo tarpu visoms virtuvėms įsakoma sumažinti kiekvienam kareiviui Žir- 
nių porciją trimis gramais per dieną. Per mėnesį iš to susidaro devynias- 
dešimt gramų nuo kiekvieno kareivio, o kiekvienos kuopos virtuvėje sutau- 
poma šešiolika kilogramų atsargų. Na, o virėjas privalo šitas santaupas pa- 
rodyti ataskaitoje kaip sunaudotas. 

Leitenantas Kolaržas trumpai papasakojo Volfui apie kitus tikrus atsiti- 
kimus, kuriuos jis pats buvo matęs. Iš tikrųjų tokių faktų karinės administ- 
racijos veikloje buvo kiek nori, pradedant kokios nors nelaimingos kuopos 
vyresniuoju raštininku ir baigiant generolo uniformą dėvinčiu gobšu, krau- 
nančiu sau kapitalą pokario gyvenimui. 

Karas reikalavo drąsos ir vagiant! 

Intendantai žvalgėsi vienas į kitą pilnais meilės žvilgsniais, tartum norėda- 
mi pasakyti: „Mes vienas kūnas ir viena siela, vagiam, draugai, sukčiaujam, 
broleliai, juk nieko nepadarysi, prieš srovę nepaplauksi! Jei tu nepačiupsi, 
pačiups kitas, ir dar pasakys, kad jau lig soties prisigrobei, užtat ir nevagi!" 

Į vagoną įlipo kažkoks ponas su raudonais kelnių lampasais. Tai buvo 
vienas iš tų inspektuojančių generolų, kurie bastydavosi visais geležinkelio 
ruožais. 

— Sėskitės, mano ponai, - jis meiliai linktelėjo džiaugdamasis, kad vėl 
užtiko traukinį, apie kurį nieko nežinojo. 

Kai kapitonas Sagneris norėjo generolui raportuoti, šis tik ranka numojo. 

- Jūsų ešelone netvarka. Jūsų ešelonas dar nemiega. Jūsų ešelonas jau 
privalėjo miegoti. Kai ešelonas stovi, kareiviai privalo eiti gulti devintą va- 
landą kaip kareivinėse,- lakoniškai kalbėjo generolas, lyg kirviu kapoda- 
mas. - Prieš devynias reikia išvesti kareivius laukan, už stoties kampo, ir po 
to tegul eina gulti. Kitaip kareiviai naktį apterš geležinkelio liniją. Supran- 
tate mane, ponas kapitone? Pakartokit man tai. Arba ne, nekartokite mano 
žodžių, o padarykit taip, kaip aš noriu. Duokit aliarmo signalą, išvarykit 
kareivius į išvietes, trimituokit skirstytis — ir gulti. Patikrinkit, kas nemiega! 
Nubauskit! Taip! Viskas? Vakarienę duokit šeštą valandą. 

Paskui jis ėmė kalbėti apie seniai praėjusius dalykus, apie tai, ko iš viso 
niekada nėra buvę, kas vyko kažkur, taip sakant, už jūrų marių. Jis čia stovėjo 
lyg kažkokia šmėkla iš dausų pasaulio. 

— Vakarienę duokit šeštą valandą, - kalbėjo jis toliau, žiūrėdamas į laik- 
rodį, kuris rodė dešimt minučių dvyliktos. - Um halb neun Alarm, Latri- 
nenscheissen, dann schlafen gehen. Zum Abendessen um sechs Uhr Gullasch 
mit Kartoffeln statt fiinfzehn Deka Emmentaler.* 

Paskui įsakė pademonstruoti kovinį pasirengimą. Kapitonas Sagneris 
liepė duoti aliarmo signalą, ir generolas inspektorius, žiūrėdamas, kaip ri- 
kiuojasi batalionas, vaikštinėjo su karininkais po peroną ir be perstojo vis 
kartojo tą patį, tartum čia būtų stovėję idiotai, kurie iš karto nieko negali 
suprasti; be to, vis rodė į laikrodį ir kalbėjo: 

- Also, sehen Sie. Um halb neun scheissen und nach einer halben Stunde 
schlafen. Das genūgt vollkommen.** Šiuo pereinamuoju laikotarpiu kėdė 
kareiviams ir taip retas dalykas. Svarbiausia, pabrėžiu, - miegas: jis stiprina 
prieš tolimus žygius. Kol kareiviai traukiny, jie privalo pailsėti. Jei vago- 
nuose nepakanka vietos, kareiviai privalo miegoti paeiliui. Trečdalis karei- 
vių vagone patogiai sutelpa ir miega nuo devintos ligi vidurnakčio, o kiti 
stovi ir žiūri į juos. Paskui išsimiegojusieji užleidžia vietą kitam trečdaliui, 
kuris miega nuo vidurnakčio ligi trečios valandos ryto. O trečioji partija 
miega nuo trečios ligi šeštos valandos, paskui — signalas keltis, ir kareiviai 
eina praustis. Traukiniu važiuojant, iš vagonų ne-šo-ki-nė-ti! Ešelone pa- 


* Pusę devintos aliarmas, gamtos reikalus atlikti ir gulti. Vakarienei šeštą valandą guliašas 
su bulvėmis vietoj šimto penkiasdešimties gramų šveicariško sūrio (vok. ). 
** Taigi malonėkit pažvelgti. Pusė devintos atlikti gamtos reikalus, o po pusvalandžio gulti. 
To visiškai pakanka (vok. ). 

statyti sargybą, kad kareiviai, traukiniui einant, neiššoktų! Jeigu kareiviui 
sulaužys koją priešas... - tai sakydamas, generolas paplekšnojo sau per ko- 
ją, — tai gražus dalykas, bet už susižalojimą be reikalo šokant iš vagono, 
traukiniui einant visu greičiu, - baudžiama. 

— Tai čia jūsų batalionas? — kreipėsi jis į kapitoną Sagnerį, žiūrėdamas į 
susnūdusias kareivių figūras. Daugelis iš jų negalėjo susivaldyti ir gaiviam 
nakties ore žiovavo. - Čia, ponas kapitone, kažkoks žiovautojų batalionas. 
Kareiviai privalo devintą valandą eiti gulti. 

Generolas stabtelėjo prieš vienuoliktąją kuopą, kurios kairiajame spar- 
ne stovėjo Šveikas ir visa burna žiovavo; dėl padorumo burną jis buvo prisi- 
dengęs ranka, bet iš po rankos sklido tokie garsai, jog leitenantas Lukašas 
visas drebėjo iš baimės, kad generolas gali atkreipti į Šveiką ypatingą dėmesį. 
Jam pasirodė, kad Šveikas tyčia žiovauja. 

Generolas, tartum visa tai žinojęs, lyg tyčia pasisuko į Šveiką ir priėjo 
prie jo: 

— Bėohm oder Deutscher?* 


* Čekas ar vokietis? (Vok.) 

- Bohm, melde gehorsam, Herr Generalmajor*. 

— Gerai, - čekiškai tarė generolas, nes jis buvo lenkų kilmės, šiek tiek 
suprantąs čekiškai, — tu baubi kaip karvė šieno. Nutilk, užsičiaupk! Nebaubk! 
Ar jau buvai savo reikalu? 

— Nebuvau, drįstu pranešti, ponas generole majore. 

— Kodėl nėjai tuštintis drauge su kitais kareiviais? 

— Drįstu pareikšti, ponas generole majore, kad dar Pyseko manevruose, 
kai kareiviai sulindo į rugius, ponas pulkininkas Vachtlis mums sakė, jog 
kareivis privalo negalvoti vien apie mėšlą, o turi žiūrėti, kaip į priešą kibti. 
Antra vertus, drįstu pareikšti, ką gi mes toje išvietėje galim daryti? Iš tuščio 
nieko neišspausi. Pagal maršrutą keliose stotyse turėjom gauti vakarienę, 
bet nieko negavome. O su tuščiu vėdaru į išvietę nė nemėgink! 

Aiškindamas ponui generolui tokiais paprastais žodžiais bendrą padėtį, 
Šveikas į jį žiūrėjo taip atviraširdiškai, kad generolas pajuto būtiną reikalą 
kiek galima jam padėti. Iš tikrųjų, jeigu duodamas įsakymas rikiuotėje eiti 
išvietėn, tai tam įsakymui turi ir iš vidaus kokia nors atrama būti. 

— Siųskite juos vėl į vagonus, — tarė generolas kapitonui Sagneriui. — 
Kaip gali būti, kad batalionas nėra gavęs vakarienės? Visi ešelonai, važiuo- 
jantys pro šitą stotį, turi gauti vakarienę: juk šioje stotyje yra maitinimo 
punktas. Kitaip jokiu būdu negali būti. Tai jau iš anksto numatyta. 

Visa tai generolas pasakė tokiu balsu, kuris neleidžia prieštarauti. Nie- 
ko kito neliko, tik sulaikyti traukinį visą naktį ir visą dieną, ligi šeštos valan- 
dos vakaro (kadangi jau buvo maždaug vienuolikta valanda nakties, o va- 
karieniauti reikėjo šeštą, kaip jis pats anksčiau nurodė), kad būtų galima 
gauti guliašo su bulvėmis. 

— Didžiausia blogybė, - kalbėjo toliau generolas nepaprastai rimtu bal- 
su, - kai karo metu keliaujantys kareiviai neaprūpinami maistu. Mano pa- 
reiga išaiškinti tikrą dalykų padėtį ir sužinoti, kas iš tikrųjų dedasi stoties 
komendantūroje. Dažnai, mano ponai, būna kalti ir ešelono vadai. Revi- 
zuojant Subotištės stotį Bosnijos pietų geležinkelyje, pasirodė, kad šeši ešelo- 
nai negavo vakarienės vien dėl to, jog ešelonų vadai užmiršo jos pareika- 
lauti. Šešis kartus stotyje buvo gaminamas guliašas su bulvėmis, bet niekas 
jo nepareikalavo. Tada visus katilus išliejo. Susidarė baisios krūvos guliašo 
su bulvėmis, o to paties traukinio kareiviai, kurie važiavo pro šituos guliašo 
kalnus, už trijų stočių, Subotištėje, kaip elgetos prašinėjo iš praeivių duo- 


* Čekas, drįstu pareikšti, ponas generole majore (vok.). 


Trečia dalis 492 


nos kąsnio. Šiuo atveju, kaip matote, kalta buvo ne karinė administracija! — 
Generolas numojo ranka: - Ešelonų vadai neatliko savo pareigos! Einam į 
komendantūros kanceliariją! 

Karininkai nuėjo paskui jį svarstydami, kodėl visi generolai virsta be- 
pročiais. 

Komendantūroje paaiškėjo, kad iš tikrųjų ten apie guliašą nieko nežino- 
ma. Tiesa, čia privalėjo gaminti guliašą visiems ešelonams, važiuojantiems 
pro šią stotį, bet paskui atėjo įsakymas kiekvienam kareiviui vietoj guliašo 
skirti po septyniasdešimt du helerius, todėl į kiekvieno pro stotį pravažiuo- 
jančio kareivio sąskaitą buvo įrašyta po septyniasdešimt du helerius, ku- 
riuos intendantūra turėjo išmokėti drauge su artimiausia alga. O dėl tos 
duonos, tai kiekvienas kareivis jos gaus Vatijano stotyje po pusę kepaliuko. 

Maitinimo punkto komendantas nebuvo iš bailiųjų. Jis pasakė genero- 
lui tiesiai į akis, kad įsakymai keičiami kas valandą. Kartais paruošiami pietūs 
ešelonui, bet, žiūrėk, ateina sanitarijos traukinys, parodo aukštesnės ins- 
tancijos įsakymą, ir baigta - transporto ešelonas susiduria su tuščių katilų 
problema. 

Generolas sutikdamas linktelėjo galvą ir pasakė, kad padėtis gerokai 
pasitaisiusi, nes karo pradžioje buvę kur kas blogiau. Visko iš karto nepa- 
sieksi, tam reikia daugiau patirties, praktikos. Tiesą sakant, teorija trukdo 
praktikai. Kuo ilgiau truks karas, tuo daugiau bus tvarkos. 

— Aš jums galiu nurodyti pavyzdį iš savo praktikos, — tarė generolas su 
nepaprastu dvasios pakilimu, kad padarė tokį didelės svarbos atradimą, - prieš 
porą dienų pro Hatvanos stotį važiuojantys transporto traukiniai negavo duo- 
nos, O jūs rytoj ten gausite. Na, o dabar einam į stoties restoraną. 

Restorane ponas generolas vėl nukreipė kalbą į išvietes ir į tai, kad bjauru 
žiūrėti į visoj geležinkelio linijoj pūpsančius tokius „kaktusus“. Tai pasako- 
damas, valgė bifšteksą, ir visiems atrodė, tartum jis gromuliuoja vieną iš tų 
„kaktusų“. 

Generolas išvietėms skyrė tiek daug dėmesio, jog atrodė, kad nuo jų 
priklauso visos Austrijos-—Vengrijos monarchijos pergalė. 

Kalbėdamas apie naują situaciją, susidariusią Italijai įstojus į karą, genero- 
las pabrėžė, kad kaip tik dėl išviečių mūsų kariuomenė pranašesnė už italus. 

Austrijos pergalė turinti tekėti iš išviečių. 

Ponui generolui visa tai atrodė labai paprasta ir aišku. Pergalės šlovė 
įgyjama pagal tokį receptą: šeštą valandą vakaro kareiviai gauna guliašo su 
bulvėmis, pusę devintos kariuomenė išvietėse išsituština, o devintą visi eina 
gulti. Nuo tokios armijos bet koks priešas lekia kaip akis išdegęs. 

Generolas majoras susimąstė, užsirūkė cigarą ir ilgai ilgai žiūrėjo į lu- 
bas. Jis suko galvą, ką dar pasakius, jeigu jau čionai pakliūta, ir apie ką 
išdrožus pamoksią ešelono karininkams. 

- Jūsų bataliono branduolys visiškai sveikas, — staiga pradėjo generolas, 
nors visi buvo įsitikinę, kad jis ir toliau tebežiūrės į lubas ir tebetylės, - jūsų 
kareivių būklė yra visiškai gera. Tas kareivis, su kuriuo aš kalbėjausi, savo 
tiesia kalba ir kariška laikysena vyresnybei teikia viltį, kad ir visas batalio- 
nas kausis ligi paskutinio kraujo lašo. 

Generolas nutilo, vėl įsmeigė akis į lubas, atsirėmė į krėslo atkaltę ir 
ėmė kalbėti toliau (tuo tarpu tik vienas vyresnysis leitenantas Dubas, būda- 
mas vergiškos sielos žmogus, drauge su juo žvelgė į lubas): 

— Reikia, kad jūsų bataliono žygiai nenueitų užmarštin. Jūsų brigados 
batalionai jau turi savo istoriją, kurią ir jūsų batalionas turi tęsti. Tačiau 
jums trūksta žmogaus, kuris tiksliai užfiksuotų visus įvykius ir parašytų ba- 
taliono istoriją. Jo rankose turi susieiti visi siūlai, jis turi žinoti, ką yra nu- 
veikusi kiekviena bataliono kuopa. Jis turi būti inteligentiškas žmogus. Po- 
nas kapitone, turite paskirti bataliono istoriografą. 

Paskui jis žvilgtelėjo į sieninį laikrodį, kurio rodyklės priminė snūdu- 
riuojančiai kompanijai, kad jau seniai laikas skirstytis. 

Specialusis inspekcinis generolo traukinys stovėjo prie pat stoties. Ge- 
nerolas paprašė ponus karininkus jį palydėti į miegamąjį vagoną. 

Stoties komendantas sunkiai atsiduso. Generolui nė į galvą neatėjo su- 
simokėti už bifšteksą ir butelį vyno; dabar teks sumokėti pačiam komen- 
dantui. Tokių apsilankymų per dieną pasitaikydavo keletas. Tiems reika- 
lams jis patylom jau paleido porą vagonų šieno. Liepė juos pastatyti į atsar- 
ginį kelią, nors ir buvo pardavęs karinio tiekėjo Levenšteino firmai. Vals- 
tybė tuos du vagonus atpirko, bet dėl visa ko, kad būtų tikriau, komen- 
dantas juos paliko ten pat, - ką gali Žinoti, gal juos teks dar kartą parduoti 
Levenšteino firmai... 

Dėl to visi kariniai inspektoriai, kurie tik važiuodavo pro centrinę Bu- 
dapešto stotį, tvirtindavo, kad šios stoties komendantas gerai valgydina ir 
gerai girdo. 


**+k 


Kitos dienos rytą traukinys dar tebestovėjo. Nuskardėjo signalas keltis. 
Kareiviai ėmė praustis palei šulinius iš savo katiliukų. Generolas su savo 
traukiniu dar nebuvo išvažiavęs, jis ėjo patikrinti išviečių, į kurias kapitonas 

Sagneris, norėdamas padaryti generolui majorui malonumą, buvo įsakęs tą 
dieną visam batalionui eiti Schwarmweise unter Kommando der Schwar- 
mkommendanten*. 

Norėdamas suteikti džiaugsmo ir jaunesniajam leitenantui Dubui, ka- 
pitonas Sagneris jam pranešė, kad šiandien jį skiriąs budėtoju. 

Taigi leitenantui Dubui teko žiūrėti tvarkos išvietėse. 

Išvietes atstojo du lygiagrečiai iškasti grioviai, prie kurių galėjo sutilpti 
du kuopos skyriai, ir kareiviai su mielu noru sutūpė greta vienas kito ant 
griovių kraštų, lyg kregždės ant telefono vielų, kai rudenį rengiasi skristi į 
tolimą kelionę Afrikon. 

Iš po nuleistų kiekvieno kareivio kelnių kyšojo nuogi keliai, ant kaklų 
kabojo diržai, tartum kareiviai būtų norėję tučtuojau pasikarti ir tik lauktų 
įsakymo. Šitas reginys iš tikrųjų rodė geležinę karinę drausmę ir organizuo- 
tumą. 

Kairiajame sparne tupėjo Šveikas, kuris čia buvo atsidūręs atsitiktinai ir 
susidomėjęs skaitė Dievai žino kokio Ruženos Jesenskos romano išilgai 
perplėštą lapą: 

„vietiniam pensione, gaila, tiktai damos 
kui neaišku, iš tikrųjų galbūt daugiau 
eidavo paprastai pati savyje suteikusi kar- 
savo kambariuos, arba vaikščio— 

tautinėje šventėje. O jeigu išmetė 

ėjo vien Žmogus ir tik ilgėjosi su 

pagerėjo, arba nenorėjo su tokiu pasiseki- 
uoti, lyg kad patys būtų to norėję 

nieko neliko jaunajam Kržičkui... 


Atitraukęs akis nuo šito popiergalio, Šveikas netyčia pažvelgė išvietės 
durų link ir nustebo: visu grožiu it parade ten stovėjo vakarykštis generolas 
majoras su savo adjutantu ir leitenantu Dubu, kuris uoliai kažką jiems aiški- 
no. 

Šveikas apsidairė. Visi ramiai tebesėdėjo savo vietose, tik puskarinin- 
kiai buvo lyg sustingę ir nejudėjo. 

Šveikas pajuto visą padėties rimtumą. 


* Skyniais, pagal skyrių vadų komandą (vok.). 

Jis pašoko su nuleistomis kelnėmis, su diržu ant kaklo ir, paskutinę aki- 
mirką suvartojęs savo popiergalį, suriko: 

— Einstellen! Auf' Hab acht! Rechts schaut!* — ir atidavė pagarbą. Du 
skyriai su nuleistomis kelnėmis ir diržais ant kaklų pakilo virš griovių. 

Generolas majoras palankiai nusišypsojo ir tarė: 

— Ruht! Weitermachen!** 

Viršila Malekas pirmasis parodė savo skyriui pavyzdį, užimdamas buvu- 
sią vietą. Tik Šveikas likosi bestovįs ir beatiduodąs pagarbą, nes iš vienos 
pusės prie jo grėsmingai artinosi jaunesnysis leitenantas Dubas, o iš kitos — 
šypsąs generolas majoras. 

— Ašjau vakar jus mačiau, - kreipėsi generolas majoras į Šveiką, stovintį 
prieš jį tokia komiška poza. Tuo tarpu įdūkęs leitenantas Dubas kalbėjo 
generolui majorui: 

- Ich melde gehorsam, Herr Generalmajor, der Mann ist blodsinnig und 
als Idiot bekannt, ein fabelhaffter Dummkopf***. 


* Stot! Ramiai! Lygiavimas dešinėn! (Vok.) 
** Laisvai! Tęskite! (Vok.) 
*** Drįstu pranešti, ponas generole majore, kad šitas kareivis yra silpnaprotis, žinomas idio- 
tas, didžiausias kvailys (vok. J. 

— Was sagen Sie, Herr Leutnant?* — suriko ant jaunesniojo leitenanto 
Dubo generolas majoras ir užsipuolė jį, įrodinėdamas, kad kaip tik esą 
priešingai. - Eilinis kareivis žino, ką reikia daryti pamačius viršininką, tuo 
tarpu puskarininkis nepastebi ir ignoruoja jį. Tai visiškai tas pat kaip mūšio 
lauke, kur paprastas kareivis, pavojui gresiant, imasi vadovauti. Ir kaip tik 
jaunesniajam leitenantui Dubui priderėtų duoti komandą, kurią davė šitas 
paprastas kareivis: „Einstellen! Auf! Hab acht! Rechts schaut!" 

— Jau nusišluostei užpakalį? - paklausė generolas majoras Šveiką. 

— Drįstu pareikšti, ponas generole majore, kad jau, viskas sutvarkyta. 

— Wiecej srač nie bedziesz?** 

— Drįstu pareikšti, ponas generole majore, ne. 

— Na tai užsimauk kelnes ir vėl atsistok „ramiai“. 

Kadangi tą „ramiai“ generolas majoras pasakė kiek garsiau, tai arčiau 
sėdintieji pradėjo stotis, tačiau generolas majoras jiems draugiškai mos- 
telėjo ranka ir švelniu, tėvišku balsu tarė: 

— Aber nein, ruht, ruht, nur weitermachen***. 

Šveikas, jau visiškai susitvarkęs, stovėjo prieš generolą majorą, ir šis vo- 
kiškai pasakė tokią kalbą: 

— Vyresnybės gerbimas, tarnybos nuostatų mokėjimas ir sumanumas ka- 
rinėje tarnyboje — viskas. O jeigu prie to prisideda dar ir narsumas, tada 
joks priešas mums nebaisus. 

Baksnodamas pirštu Šveikui į pilvą, generolas majoras kreipėsi į leite- 
nantą Dubą: 

— Įsidėmėkite: šį kareivį, atvykus į frontą, tučtuojau paaukštinti ir, pasi- 
taikius pirmai progai, pristatyti apdovanoti bronzos medaliu už gerą savo 
pareigų atlikimą ir žinojimą... Wissen Sie doch, was ičh schon meine... Abtre- 
ten j* +++ 

Generolas majoras nuėjo nuo išviečių, tuo tarpu leitenantas Dubas gar- 
siai rikiavo kareivius, kad girdėtų generolas majoras: 

— Erster Schwarm auf! Doppelreihen! Zweiter Schwarm*****. 

Šveikas tuo tarpu patraukė į savo vagoną. Praeidamas pro leitenantą 
Dubą, jis atidavė pagarbą kaip pridera, bet leitenantas vis dėlto jam suriko: 


* Ką jūs kalbat, ponas leitenante? (Vok.) 
** Daugiau neš...? (Lenk.) 
*** Visai ne, laisvai, laisvai, tęskite toliau (vok. ). 
**** Suprantate, ką aš turiu galvoj... Galite eiti! (Vok.) 
***** Pirmasis skyrius — stoti! Gretas dvejink! Antrasis skyrius (vok). 

- Herstelli!* 

Šveikas buvo priverstas iš naujo atiduoti pagarbą, bet ir vėl išgirdo: 

— Pažįsti tu mane? Ne, tu manęs kaip reikiant nepažįsti! Tu mane pažįsti 
tik iš gerosios pusės, o dabar pažinsi ir iš blogosios. Pastaugsi dar tu man! 

Šveikas grižo prie savo vagono ir eidamas prisiminė, kad Karlino karei- 
vinėse buvo toks leitenantas Hudavijas. kuris supykęs sakydavo: „Vyrai! 
Kai jūs mane pamatot, atsiminkit, kad aš jus ėsiu kaip šuo; ir ėsiu tol, kol 
jūs būsit kuopoj ". 

Šveiką, einantį pro štabo vagoną, pašaukė vyresnysis leitenantas Lukašas 
ir liepė pasakyti Balounui, kad tas greičiau atneštų jam kavos ir kad indą su 
konservuotu pienu vėl uždarytų kaip reikiant, nes konservai gali sugesti. 
Balounas tuo tarpu vyresniojo raštininko Vaneko vagone kaip tik ir virė ant 
mažos spiritinės lempelės leitenantui Lukašui kavą. Atėjęs pranešti leite- 
nanto Lukašo įsakymo. Šveikas sužinojo. kad. jam išėjus, visas vagonas ėmėsi 
gerti kavą. 

Leitenantui Lukašui priklausančios kavos ir konservuoto pieno dėžutės 


* Palikti! (Vok ) 

buvo jau pustuštės, o Balounas, siurbčiodamas kavą iš savo puodelio, 
šaukšteliu vis grabaliojo po dėžutes, norėdamas kavą dar labiau pagardinti. 

Virėjas okultistas Juraida ir vyresnysis raštininkas Vanekas vienas ki- 
tam prisiekinėjo, kad, vos tik gausią kavos ir pieno konservų, tučtuojau 
atidėsią leitenantui Lukašui. 

Šveikui taip pat buvo pasiūlyta kavos, bet jis atsisakė ir pareiškė Balounui: 

— Ką tik gautas iš armijos štabo įsakymas, kad pasiuntinys, kuris pavogė 
savo karininko pieno arba kavos konservus, turi būti nedelsiant per dvi- 
dešimt keturias valandas pakartas. Pranešu tatai kartu su vyresniojo leite- 
nanto įsakymu tučtuojau nešti jam kavos. 

Persigandęs Balounas išplėšė iš telegrafisto rankų kavos puoduką, kurį 
tik prieš akimirką buvo jam pripylęs, šliūkštelėjo konservuoto pieno, ant 
lemputės pašildė ir tekinas nunešė į štabo vagoną. 

Išvertęs akis, jis padavė leitenantui Lukašui kavos. Tuo tarpu knystelėjo 
galvon, kad leitenantas iš jo akių gali įspėti, kaip jis šeimininkauja su jo 
konservais. 

— Aš užtrukau, - prabilo jis užsikirsdamas, - nes negalėjau iš karto ati- 
daryti. 

— Gal tu išliejai konservuotą pieną? —- paklausė jį leitenantas Lukašas, 
ragaudamas kavą, - o gal srėbei su šaukštu kaip sriubą? Žinai, kas tavęs už 
tai laukia? 

Balounas atsiduso ir sudejavo: 

— Ponas leitenante, drįstu pranešti, namie turiu tris vaikus. 

— Žiūrėk, Balounai, paskutinį kartą įspėju tave: pražūsi dėl to savo raju- 
mo. Ar tau Šveikas nieko nesakė? 

— Per dvidešimt keturias valandas mane gali pakarti,- atsakė Balounas, 
tirtėdamas visu kūnu. 

— Nedrebėk taip, žiopleli, - šypsodamasis tarė leitenantas Lukašas, - ir 
stenkis pasitaisyti. Mesk tą savo rajumą ir perduok Šveikui, kad jis kur nors 
stotyje arba kur aplinkui paieškotų ko nors gardesnio užkąsti. Paduok jam 
tą dešimtinę. Tavęs nesiųsiu, nes valkiosies tol, kol pats prisirysi ligi soties. 
Ar nesurijai dar tos sardinių dėžutės? Nesurijai, sakai? Nagi, atnešk man 
parodyti. 

Balounas paaiškino Šveikui, kad vyresnysis leitenantas siunčia jam šitą 
dešimtinę ir liepia paieškoti stotyje jam ko nors gardesnio. Dūsaudamas 
Balounas ištraukė iš lagamino dėžutę sardinių ir sunkia širdimi nunešė ją 
leitenantui apžiūrėti. 

Ojis, vargšas, jau buvo guodęsis viltimi, kad leitenantas Lukašas gal jau 
pamiršo šitas sardines, o dabar - sudie, viltie, viskas žuvę! Leitenantas Lu- 
kašas pasiliks jas savo vagone, ir jam, Balounui, jų nebeteks. Jis jautėsi 
apiplėštas. 

- Štai, drįstu pranešti, ponas vyresnysis leitenante, jūsų sardinės, — tarė 
jis, su širdgėla atiduodamas jas leitenantui. - Liepsite atidaryti? 

- Gerai, Balounai, atidaryti nereikia, nešk jas vėl senojon vieton. Aš tik 
norėjau įsitikinti, ar tu nebuvai įsikraustęs dėžutėn. Kai atnešei kavą, man 
pasirodė, kad tavo lūpos riebaluotos kaip nuo provanso aliejaus. Ar Švei- 
kas jau išėjo? 

— Drįstu pranešti, ponas vyresnysis leitenante, jau išėjo, - visas švytėda- 
mas atsakė Balounas. - Jis sakė, kad ponas vyresnysis leitenantas būsit pa- 
tenkintas ir kad ponui vyresniajam leitenantui visi pavydės. Jis išėjo kažkur 
už stoties ir sakė pažįstąs visas vietas ligi pat Rakošaloto. O jei traukinys 
išeitų be jo, tai nužingsniuosiąs į autokoloną ir pavysiąs mus artimiausioje 
stoty automobiliu; prašė juo nesirūpinti. Puikiai žinąs savo pareigas, net 
savo paties sąskaita nusisamdytų fiakrą ir važiuotų juo paskui ešeloną kad 
ir ligi Galicijos; paskui tat būsią galima išskaičiuoti jam iš algos. Ponas vy- 
resnysis leitenante, jums nėra ko juo rūpintis. 

— Na, eik sau,- liūdnai tarė leitenantas Lukašas. 

Iš stoties komendantūros atėjo pranešimas, kad traukinys pasijudins tik- 
tai antrą valandą po pietų Cedelo-Ašovų kryptimi ir kad stotyje karinin- 
kams išduosią po du litrus raudonojo vyno ir po butelį konjako. Pasakojo, 
kad visa tai atrado kažkokiame pasiklydusiame Raudonojo Kryžiaus siunti- 
nyje. Šiaip ar taip, bet šis vynas kaip iš dangaus nukrito, ir štabo vagone visi 
tučtuojau palinksmėjo. Konjakas buvo trijų žvaigždučių, o vynas - „Hum- 
poldskircheno" markės. 

Tiktai vienas leitenantas Lukašas negalėjo atgauti geros nuotaikos. Praėjo 
jau visa valanda, o Šveikas vis negrįžo. Paskui praslinko dar pusvalandis, ir 
iš stoties komendantūros pasirodė keista procesija, kuri artinosi prie štabo 
vagono. Prieky ėjo Šveikas, rimtas ir orus kaip pirmieji krikščionių kanki- 
niai, vedami į areną. Iš abiejų pusių žingsniavo vengrų honvėdai su nuogais 
durtuvais, o kairiajame sparne - stoties komendantūros būrininkas. Užpa- 
kaly jų ėjo kažkokia moteris klostytu sijonu ir vengriškais batais apsiavęs 
vyriškis su apvalia kepure, pamušta akimi, rankose nešdamas gyvą, iš išgą- 
sčio kudakuojančią vištą. 

Visi sulipo į štabo vagoną, bet būrininkas vyriškiui su višta ir moteriai 
vengriškai suriko, kad tie pasiliktų lauke. Pamatęs leitenantą, Šveikas ėmė 
reikšmingai jam mirkčioti. 

Būrininkas norėjo pasikalbėti su vienuoliktosios žygio kuopos vadu. Lei- 
tenantas Lukašas paėmė iš jo stoties komendantūroj surašytą aktą ir pa- 
balęs perskaitė: 


„Jo didenybės devyniasdešimt pirmojo pėstininku pulko vienuoliktosios 
žygio kuopos vadui tolesniam vykdymui. Drauge su šiuo raštu siunčiamas 
eilinis Josefas Šveikas, jo paties teigimu, to paties jo didenybės devynias- 
dešimt pirmojo pėstininkų pulko vienuoliktosios žygio kuopos ryšininkas, 
kaltinamas apiplėšus sutuoktinius Ištvanus, gyvenančius Išatarčioje, stoties 
komendantūros rajone. Pagrindas: pėstininkų pulko eilinis Josefas Šveikas 
pavogė vištą, belakstančią apie sutuoktinių Ištvanų (originale puikiai suda- 
rytas vokiškas naujadaras - /stwangatten) namus Išatarčioje, stoties komen- 
dantūros rajone. Savininkui, kuris jį sulaikė norėdamas atimti iš jo vištą, 
nepasidavė ir kirto į dešiniąją akį. Paskui jis iškviesto patrulio buvo sulaiky- 
tas ir pristatytas į savo dalinį, o višta grąžinta savininkui. 


Budintis karininkas (parašas)" 

Leitenantui Lukašui, pasirašančiam raštą, kad priima Šveiką, suvirpėjo 
keliai. Šveikas, stovėdamas arti, pamatė, kad leitenantas Lukašas užmiršo 
pažymėti datą. 

- Drįstu pranešti, ponas vyresnysis leitenante, - prabilo Šveikas, - šian- 
dien dvidešimt ketvirta. Vakar buvo gegužės dvidešimt trečia, nes vakar 
mums Italija paskelbė karą. Aš dabar buvau kaime, tai ten apie nieką dau- 
giau ir nekalba. 

Honvėdai su būrininku nuėjo sau, apačioje palei vagoną pasiliko tik Išt- 
vanai — vyras ir žmona, - kurie įnirtingai stengėsi įkopti į vagoną. | 

- Jeigu, ponas vyresnysis leitenante, turėtumėte dar penkinę,- pradėjo 
Šveikas pasakoriaus tonu, - mes galėtume šitą vištą nupirkti. Tas girtuoklis 
nori už ją penkiolikos guldenų, mat jis priskaičiuoja ir savo mėlynę. Bet 
man rodos, ponas vyresnysis leitenante, kad dešimt guldenų yra daugoka 
už tokią mėlynpalaikę. Vieną kartą pas mus, „Senosios damos" aludėje, 
tekintojui Matejui už dvidešimt guldenų plyta išmušė visą apatinį žandikaulį 
su šešiais dantimis, o tada pinigai buvo brangesni kaip dabar. Pats Volšlėgeris 
pas mus karia žmogų už keturis guldenus. Eik šen, - pamojo Šveikas vals- 
tiečiui su išmušta akim ir su višta, - O tu, sene, palauk tenai. 

Valstietis įlipo į vagoną. 

- Jis truputį moka vokiškai, - pasakė Šveikas, - supranta visus keiksmus 
ir pats gana gerai vokiškai keikiasi. 

- Also, zehn Gulden, - Šveikas kreipėsi į valstietį. - Fūnf Gulden Henne, 
fūnf Auge. Ot forint už šitą kakariekū, ėt forint kukuk, igen.* Čia štabo vago- 
nas, supranti, plėšike? Duokš vištą! 

Įspraudęs į ranką suglumusiam valstiečiui dešimt guldenų, jis paėmė 
vištą, nusuko jai galvą ir akies mirksniu išstūmė valstietį iš vagono; paskui 
draugiškai paėmė jo ranką ir, stipriai ją spausdamas, tarė: 

— Jo napot, baratom, sudiev, nešdinkis dabar pas savo senę, kitaip išme- 
siu tave. 

- Taigi matot, ponas vyresnysis leitenante, kad viską galima sutvarkyti, — 
tarė Šveikas leitenantui Lukašui. - Žinoma, geriausia būna, kai apsieini be 
skandalo, be jokių ceremonijų. Dabar mudu su Balounu išvirsim jums to- 
kią sriubą, kad užkvips ligi pat Transilvanijos. 

Leitenantas Lukašas ilgiau nebeiškentė. Jis išplėšė Šveikui iš rankų ne- 
laimingąją vištą ir suriko: 


* Taigi dešimt guldenų: penki guldenai už vištą, penki už akį (vok. ir vengr. ). 

— Ar jūs žinot, Šveikai, kas laukia kareivio, karo metu apiplešusio ra- 
mius gyventojus"? 

— Garbinga mirtis nuo parako ir kulkos! - iškilmingai atsakė Šveikas. 

— Bet jūs, Šveikai, esate nusipelnęs tik virvės, nes jūs pirmas pradėjot 
plėšti. Jūs - niekšas, jūs... - aš tikrai nežinau, kuo jus pavadinti. Jūs užmiršot 
savo priesaiką. Ne, man šiandien galva sukasi. 

Šveikas klausiamai pasižiūrėjo į leitenantą Lukašą ir greitai atsiliepė: 

— Drįstu pareikšti, aš neužmiršau savo priesaikos, kurios mes, kariškiai, 
turime laikytis. Drįstu pareikšti, ponas vyresnysis leitenante, kad iškilmin- 
gai esu prisiekęs savo šviesiausiam kunigaikščiui ir jo didenybei Pranciškui 
Juozapui I ištikimai tarnauti, taip pat jo didenybės generolams, viršinin- 
kams ir apskritai visokiai vyresnybei būti ištikimas ir klusnus, juos gerbti ir 
ginti, jų potvarkius ir įsakymus visais atvejais tiksliai vykdyti; prieš kiekvie- 
ną priešą, nesvarbu, kas jis būtų, kur tiktai jo imperatoriškoji ir karališkoji 
didenybė pareikalautų, virš vandens, po vandeniu, žemėje, ore, dieną ir naktį, 
mūšyje, kovoje ir visais kitais galimais atvejais, visada ir visur... 

Šveikas pakėlė nuo grindų vištą ir stačias, išsitiesęs, žvelgdamas leite- 
nantui Lukašui tiesiai į akis, varė: 

— .. kiekvienu metu ir kiekvienu atveju narsiai ir drąsiai kautis, savo 
kariuomenės, pulkų ir vėliavų bei patrankų niekados nepalikti, su priešu 
niekada jokių sandėrių nesudarinėti, visada elgtis taip, kaip reikalauja karo 
įstatymai ir dera geram kareiviui. Garbingai gyvensiu, garbingai ir mirsiu, 
padėk man, Dieve. Amen. O šitos vištos, drįstu pareikšti, aš nevogiau, ne- 
plėšikavau ir, atsimindamas savo priesaiką, elgiausi kaip pridera. 

— Mesi tu tą vištą šalin, ar ne, gyvuly! — suriko Šveikui leitenantas Lu- 
kašas, suduodamas jam protokolu per ranką, kurioje tas laikė negyvą viš- 
tą, - pasiskaityk štai protokolą! Matai, juodu ant balto parašyta: „Drauge 
su šiuo raštu siunčiamas eilinis Josefas Šveikas, jo paties teigimu... vienuo- 
liktosios žygio kuopos ryšininkas, kaltinamas plėšikavimu...? Negi ir dabar, 
plėšike, bjaurybe, sakysi man, kad nevogei. Aš tave kurią dieną užmušiu! 
Supranti! Užmušiu! Na, sakyk, žioplas begėdi, kaip tu galėjai taip užsimiršti? 

— Drįstu pareikšti, - švelniai atsakė Šveikas, - kad tenai nieko daugiau 
nebuvo, tik paprasčiausias nesusipratimas. Kai tik išgirdau jūsų įsakymą 
paieškoti ir nupirkti jums ką nors skaniau pavalgyti, tuoj ėmiau galvoti, ką 
čia geresnio gavus. Prie stoties galėjai gauti vien arklinių dešrų ir rūkytos 
arklienos. Drįstu pranešti, ponas vyresnysis leitenante, kad visa tai aš kaip 
reikiant apgalvojau. Į frontą vykstant reikia pasirūpinti ko nors itin mais- 
tingo, kad lengviau būtų iškęsti visokias karo negandas. Man kilo noras 
kiek galima daugiau suteikti jums džiaugsmo. Sugalvojau, ponas vyresnysis 
leitenante, jums išvirti vištienos sriubos. 

— Vištienos sriubos! - griebdamasis už galvos, pakartojo leitenantas Lu- 
kašas. 

— Tikrai, drįstu pareikšti, ponas vyresnysis leitenante, vištienos sriubos. 
Nusipirkau svogūnų ir penkiasdešimt gramų makaronų. Viską aš čionai tu- 
riu, prašom — šitoj kišenėj svogūnai, o šitoj makaronai. Druskos ir pipirų 
mes turime savo raštinėje. Taigi visko buvo, betrūko vien vištos... Nuėjau aš 
ten už stoties į Išatarčią. Iš tikrųjų tai visai ne miestas, o kaimas, nors pir- 
moje gatvėje ant lentelės parašyta: Išatarčia-varoš*. Perėjau viena gatve su 
darželiais, antra, trečia, ketvirta, penkta, šešta, septinta, aštunta, devinta, 
dešimta, vienuolikta, dvylikta, kol pagaliau tryliktos gatvės gale, kur už vie- 
no namelio jau prasidėjo pievos, pamačiau driežlinėjant kelias vištas. Aš 
priėjau visai arti ir išrinkau didžiausią bei sunkiausią - teikitės pasižiūrėti į 
ją, ponas vyresnysis leitenante, vieni taukai, nė čiupinėti nereikia, iš karto, 


* Varoš - miestas (vengr. ). 

akį užmetus, aišku, kad ji kaip reikiant lesinta grūdais. Aš ją imu nė kiek 
nesislapstydamas, matant visiems vietiniams gyventojams, kurie ant manęs 
kažką vengriškai rėkė, ir, laikydamas už kojų, klausiu vieno ir kito, čekiškai 
ir vokiškai, kieno ta višta, kad galėčiau nupirkti ją. Tik staiga tą akimirką iš 
to paskutinio namelio išbėga vyras su moterim ir kad ims mane visaip veng- 
riškai ir vokiškai plūsti, kad aš jiems vidury dienos vištą pavogęs. Aš sakau, 
ko jie rėkia ant manęs, aš esu pasiųstas jos nupirkti ir paaiškinau, koks 
reikalas. O višta, kurią laikiau už kojų, staiga ėmė plumpsėti sparnais, 
norėdama pakilti, o kadangi aš ją laikiau lengvai, tai ji drauge ir mano ran- 
ką iškėlė aukštyn ir norėjo tūpti savo šeimininkui ant nosies. Na, o tas stai- 
ga ėmė rėkti, tarytum aš su višta rėžęs jam į snukį. Jo žmona visą laiką 
bliovė ir vis šaukė savo vištą: put put put, mano putiukė, put put! Kažkokie 
žiopliai, kurie čia buvo niekuo dėti, pašaukė honvėdų patrulį, ir aš jiems 
pats pasiūliau eiti drauge į stoties komendantūros valdybą, kad ten mano 
nekaltumas iškiltų aikštėn kaip taukai virš vandens. Tačiau su tuo ponu lei- 
tenantu, kuris ten budėjo, niekaip nebuvo galima susikalbėti. Kai paprašiau, 
kad jus paklaustų, ar tiesa, kad mane siuntėte ko nors gardesnio nupirkti, 
jis dar labiau užsipuolė, įsakė tylėti, nes ir be tų šnektų esą iš mano akių 
matyti, kad būsiu pakabintas ant šakos. Man rodos, jis buvo blogai nusi- 
teikęs, nes pasakė, jog tik kareivis, kuris plėšikauja ir vagia, galįs turėti tokį 
apvalų snukį. Šioje stotyje įvykę jau daug vagysčių: tik užvakar kažkam ne- 
toliese dingęs kalakutas. O kai aš jam atsakiau, kad užvakar mes dar buvo- 
me Rabe, jis atkirto, jog į tokius išsisukinėjimus jam tik nusispjauti. Tada 
mane pasiuntė pas jus. Be to, dar mane ten aprėkė kažkoks grandinis, kurio 
aš nepastebėjau, girdi, kokia čia velniava, ar aš nematąs, kas prieš mane 
stovi? Aš jam atsakiau, kad jis, grandinis, jei priklausytų šaulių daliniui, 
būtų patrulio viršininkas, o jei artilerijai, - vyresnysis kanonierius. 

— Šveikai, - po valandėlės prabilo leitenantas Lukašas, - jūs esat pri- 
dirbęs tiek visokių nelaimių ir negandų, tiek, kaip jūs pats sakot, „klaidų“ ir 
„klaidelių“, kad nuo tų visų nelaimių jus gali išgelbėti vien tik kilpa ant 
kaklo su visa kariška pagarba, karė. Suprantat? 

— Labai gerai, ponas vyresnysis leitenante, karė yra vadinamasis 
užsklęstas batalionas, sudaromas iš keturių kuopų, tik išimties atvejais — 
trijų arba penkių kuopų. Kaip malonėsite, ponas vyresnysis leitenante, ar į 
tą sriubą daugiau dėti makaronų, kad tirščiau būtų? 

— Šveikai, įsakau jums tučtuojau dingt man iš akių su savo višta, kitaip aš 
jums smogsiu ja per galvą, idiotiškas pusgalvi! 

— Kaip įsakote, ponas vyresnysis leitenante, tik salierų, drįstu pranešti, 
negavau, morkų - taip pat. Į bulves įdė... 

Šveikas, nebaigęs sakyti „siu“, išlėkė kartu su višta iš štabo vagono. Lei- 
tenantas Lukašas vienu mauku išgėrė stiklinę konjako. 

Eidamas pro štabo vagono langus, Šveikas, pridėjęs ranką prie kepurės, 
atidavė pagarbą ir nužingsniavo toliau. 


+++ 


Po laimingai pasibaigusios vidinės kovos Balounas buvo besiruošiąs tuoj 
pat atidaryti savo pono sardinių dėžutę, tik staiga pasirodė višta nešinas 
Šveikas, sukeldamas, savaime aišku, visų vagone esančių žmonių susidomėji- 
mą. Visi jį pasitiko tokiais žvilgsniais, lyg būtų norėję paklausti: „Kur tu ją 
pavogei?* 

- Ašją nupirkau ponui vyresniajam leitenantui, - atsakė Šveikas, trauk- 
damas iš kišenių svogūnus ir makaronus. - Norėjau išvirti jam vištienos 
sriubos, bet jis jos atsisakė ir padovanojo tą vištą man. 

— Ar tik ji nepastipusi? - įtariamai paklausė vyresnysis raštininkas. 

— Pats savo rankomis nusukau jai galvą, - atsakė Šveikas, imdamas iš 
kišenės peilį. 

Balounas su pagarba ir dėkingumu pasižiūrėjo į Šveiką ir tylėdamas ėmė 
ruošti spiritinę leitenanto viryklėlę. Paskui pastvėrė kelis kibirėlius ir išdū- 
mė vandens. 

Prie Šveiko priėjo telefonininkas Chodounskis ir pasisiūlė padėti nu- 
pešti vištą, šnipšteldamas paslapčia į ausį: 

— Ar toli nuo čia? Per tvorą reikia lipti, ar tiesiog gatvėje? 

— Aš juk ją pirkau. 

— Nepūsk į akis dūmų, geriau atvirai prisipažink! Mes juk matėm, kaip 
tave vedė. 

Tačiau telefonininkas Chodounskis uoliai padėjo vištą pešti. Prie iškil- 
mingos ruošos prisidėjo ir virėjas okultistas Juraida — jis supjaustė svogū- 
nus ir bulves į sriubą. 

Leitenantas Dubas apžiūrinėjo vagonus, ir išmestos plunksnos patraukė 
jo dėmesį. 

Jis šūktelėjo į vagoną, kad pasirodytų vištos pešėjas, ir pro vagono duris 
pasirodė ramus Šveiko veidas. 

- Čia kas? - suriko leitenantas Dubas, pakeldamas nuo žemės nupjautą 
vištos galvą. 

— Drįstu pareikšti, - atsakė Šveikas, - tai yra juodosios italų veislės viš- 
tos galva. Jos gerai deda, ponas leitenante, - ligi dviejų šimtų penkiasdešim- 
ties kiaušinių per metus. Malonėkit pažiūrėti, kokios puikios buvo jos 
kiaušidės. — Šveikas vištos žarnas kyštelėjo leitenantui Dubui panosėn. 

Dubas nusispjovė ir nuėjo, bet po valandėlės sugrįžo: 

— Kam verdate šitą vištą? 

— Patys sau, drįstu pareikšti, ponas leitenante. Pažiūrėkit, kokia ji riebi. 

Leitenantas pasitraukdamas sumurmėjo: 

— Na, dar mudu susitiksime. 

- Ką jis tau sakė? - paklausė Juraida Šveiką. 

- Paskyrė man pasimatymą. Šitie dideli ponai daugiausia pederastai. 

Virėjas okultistas pareiškė, kad tiktai estetai būna homoseksualistai, nes 
tai išplaukia iš pačių estetikos pagrindų. Vyresnysis raštininkas Vanekas 
savo ruožtu ėmė pasakoti, kad Ispanijos vienuolynuose auklėtojai prievar- 
taują vaikus. 

Nors vanduo katiliuke ant spiritinės lempelės jau buvo užviręs, Šveikas 
vis pasakojo, kaip Vienos pamestinukų kolonija buvo pavesta vienam 
auklėtojui, kuris ištvirkino visą koloniją. 

— Tai lyg kokia liga. Bet blogiausia, kai toks pasileidimas užeina mote- 
rims. Prieš keletą metų Antrojoj Prahoj gyveno dvi vienišos moterys, išsi- 
skyrusios su vyrais, nes buvo baisios kekšės, - tokia Moyrkova ir Šouskova. 
Vieną kartą vakare, Roštoko alėjoje žydint vyšnioms, jos sučiupo seną im- 
potentą, šimtametį rylininką, nusitempė į Roštoko miškelį ir ten jį išprievar- 
tavo. Ir ko jos ten su juo neišdarinėjo! Žižkove gyveno vienas profesorius, 
ponas Aksamitas, jis tame miškely kasinėjo, ieškojo kapų su sutrauktais 
lavonais ir keletą tokių skeletų jau buvo iškasęs. Tai jos, šitos kekšės, tą 
rylininką įsitraukė į vieną iš tų atkastų kapų, ten jį nukamavo ir išprievarta- 
vo. Kitą dieną ateina profesorius Aksamitas ir žiūri: kape kažkas guli. Jis 
jau buvo beapsidžiaugiąs radiniu, bet pasirodė, kad tai vargšas rylininkas, 
kurį šitos išsiskyrusios poniutės buvo užkamavusios. Aplink jį mėtėsi vien 
skudurai. Po penkių dienų tas rylininkas numirė, o šitos bjaurybės buvo 
tokios begėdės, kad išdrįso ateiti į jo laidotuves. Tai jau iškrypimas! 

- Ar druskos dėjai? - kreipėsi Šveikas į Balouną, kuris, pasinaudodamas 
tuo, kad visi buvo susidomėję Šveiko pasakojimu, kažką paslėpė savo 
maišelyje. - Ką tu ten darai? 

- Balounai, Balounai, - rimtai tarė Šveikas, - ką tu nori daryti su ta 
vištos koja? Pažiūrėkite į jį! Pavogė vištos koją, kad paskui, slapstydamasis 

nuo mūsų, ją išsivirtų. Ar supranti, Balounai, ką tu padarei? Ar Žinai, ką 
daro per karą tam, kuris fronte apvagia savo draugą? Jį pririša prie patran- 
kos vamzdžio ir iššauna į padanges. Dabar jau vėlu dūsauti. Kai tik fronte 
sutiksim artileriją, tu prisistatysi pirmam pasitaikiusiam vyresniajam pa- 
trankininkui. O kol kas teks man pačiam tave palamdyti. Lipk iš vagono! 

Nelaimingasis Balounas išlėkė iš vagono, o Šveikas, atsisėdęs tarpdury 
ir nukoręs kojas, komandavo: 

— Habtacht! Ruht! Habtacht! Rechts schaut! Habtacht!* Žiūrėk tiesiai! 
Ruht!** Dabar pamėginsim laisvus pratimus... Rehts umn!*** Na ir karvė gi 
iš tavęs, brolau! Tavo ragai turėtų būti ten, kur anksčiau buvo dešinysis 
petys! Herstellt! Rechts um! Links um! Halbrechts!**** Ne taip, jauti! Hers- 
tellt! Halbrechts'***** Na, matai, tu asile, jau geriau eina. Halblinks! Links 


* Ramiai! Laisvai! Ramiai! Lygiuok dešinėn! Ramiai! (Vok.) 
** Laisvai! (Vok.) 
*** Dešinės sukimu, aplink! (Vok.) 
**** Palikt! Dešinės sukimu, aplink! Kairės sukimu, aplink! Pusiau dešinėn! (Vok.) 
***** Palikt! Pusiau dešinėn! (Vok.) 

ur! Front! Front!* Bukagalvi, nežinai, kas yra „Front“? Tiesiog į mane! Su- 
kis aplink! Kniet! Nieder! Setzen! Auf! Setzen! Nieder! Auf! Setzen! Auf! 
Ruht!** 

— Na, matai, Balounai, tai labai sveika, padeda virškinimui! 

Aplink juodu jau susirinko žiūrovų, kurie nesitvėrė džiaugsmu. 

— Malonėkit, gerbiamieji, duoti vietos! - sušuko Šveikas.- Jis ims vaikščio- 
ti. Na, Balounai, žiūrėk, kad nereikėtų iš naujo. Aš nenoriu be reikalo žmo- 
nių kankinti. Nagi: Direktion Bahnhof!*** Žiūrėk, kur rodau! Marschieren 
marsch! Glied-halt!**** Stok, kad tu skradžiai prasmegtum, kitaip aš tave 
į karcerį uždarysiu! Glied-halt! Pagaliau aš tave, asilo galva, sustabdžiau! 
Kurzer Schritt!***** Tu nežinai, kas tai yra „Kurzer Schritt"? Aš tau, brolau, 
tokį „Kurzer Schritt" parodysiu, kad tėvas motina nepažins. Voller Schritt! 
Wechselt Schritt! Ohne Schrttt!****** Ak tu, gvėra! Kai komanduoju „„Ohne 
Schritt'', tu privalai savo kanopomis minti vietoje! 

Aplink susirinko mažiausiai pora kuopų. Balouną mušė prakaitas, jis 
nejuto savo kojų. O Šveikas komandavo toliau: 
— Gleicher Schritt! Glied rūckwūrts marsch! 
— Glied halt! 
- Laufschritt! 
- Glied marsch! 
— Schritt! 
- Glied halt! 
- Ruht! 

- Habtacht! Direktion Bahnhof! Laufschritt marscht Nalt! Kehrt euch! Di- 
rektion Waggon! Laufschritt marsch! Kurzer Schritt! Glied halt! Ruht!******* 
Dabar truputį kvėptelk, paskui iš naujo pradėsim. Reikia tik noro, o pa- 
siekti viską galima. 


* Pusiau kairėn! Kairės sukimu, aplink! Frontu! Frontu! (Vok.) 

** Klauptis! Gultis! Sėstis! Keltis! Sėstis! Gultis! Keltis! Sėstis! Keltis! Laisvai! (Vok.) 

*** Stoties kryptimi! (Vok.) 
+++ Žingsniu marš! Skyriau, stok! (Vok.) 
***** Trumpu žingsniu! (Vok.) 
*****> Pilnu žingsniu! Keisti koją! Vietoje! (Vok.) 
*+24**** I koją! Skyriau, aplink marš! Skyriau, stok! Bėgte marš! Skyriau, žingsniu marš! 
Skyriau, stot! Laisvai! Dėmesio! Stoties kryptimi bėgte marš! Stot! Aplink! Vagonų 
kryptimi bėgte marš! Trumpu žingsniu! Skyriau, stok! Laisvai! (Vok.) 


Trečia dalis 510 


— Kas čia darosi? - staiga neramiai suriko leitenantas Dubas, pribėgęs 
prie kareivių minios. 

— Drįstu pranešti, ponas leitenante, mes po truputį kartojam rikiuotės 
pratimus, kad nepamirštume ir kad veltui neleistume brangaus laiko. 

— Lipkit iš vagono! - įsakė leitenantas Dubas. - Man jau įgriso su jumis 
terliotis. Aš jus perduosiu bataliono vadui. 

Tą pat akimirką, Šveikui įėjus į štabo vagoną, leitenantas Lukašas pro 
kitas duris išlipo į peroną. Kai leitenantas Dubas pranešė kapitonui Sagne- 
riui, kad šaunusis kareivis Šveikas įsidėmėtinai (kaip jis pareiškė) leidžia 
laiką, kapitonas buvo labai gerai nusiteikęs, nes „Humpoldskirchen“ vynas 
iš tikrųjų veikė puikiai. 

— Tai, vadinasi, jūs nenorite veltui gaišti brangaus laiko? - reikšmingai 
nusišypsojo jis. - Matušicai, eikit šen! 

Ir bataliono ryšininkas gavo įsakymą pašaukti dvyliktosios kuopos viršilą 
Nasaklą, visam batalione pagarsėjusį baisų nevidoną, ir greit surasti Švei- 
kui šautuvą. 

— Va šitas kareivis, - tarė kapitonas Sagneris viršilai Nasaklui, - nenori 
veltui gaišti brangaus laiko. Nusiveskit jį už vagono ir kokią valandėlę pasi- 
miklinkit, atlikdami pratimus su šautuvu. Tiktai be jokio gailesčio, be at- 
vangos! Svarbiausia, sujunkit du pratimus: An! Setzt ab! An! Setz ab!* 

— Štai pamatysit, Šveikai, nuobodu nebus, - tarė kapitonas atsisveikin- 
damas. Ir po valandėlės iš už vagono sklido trumpa, kapota komanda, iškil- 
mingai aidinti aplinkui. Viršila Nasaklas, kuris buvo įsivaręs lošti „Dvidešimt 
vieną" ir kurį nuo lošimo atitraukė laikant jam banką, plyšojo visa gerkle: 
Beim Fuss! - Schultert! - Beim Fuss! - Schultert!** 

Akimirką komanda liovėsi, ir pasigirdo ramus, protingas Šveiko balsas: 

— Visa tai aš jau prieš keletą metų išmokau aktyviojoj tarnyboj. Koman- 
duojant „Beim Fuss“, šautuvas stovi prie dešinės kojos taip, kad buožės 
galas su kojos pirštais sudaro tiesią liniją. Dešinė ranka laisvai sugniaužta ir 
šautuvą laiko taip, kad nykštys apkabintų spyną, o kiti pirštai — buožės 
priešakinę dalį; komanduojant „Schultert'“, šautuvas laisvai užkabinamas 
ant dešinio peties vamzdžiu į viršų, o buožė kiek atmetama. 

— Užteks plepėti! - suskambo viršilos Nasaklo komanda: Habt acht! 
Rechts schaut! Po velnių! Kaipjūs tai atliekat... - Su komanda „Schultert" ir 
„Rechts schaut" mano dešinė ranka diržu slysta žemyn ir laiko už buožės 


* Pakelt! Nuleist! Pakelt! Nuleist! (Vok.) 
** Prie kojos! - Ant peties! - Prie kojos! - Ant peties! (Vok.) 

kaklelio, o galvą pasuku dešinėn; komanduojant „Habt acht!" mano ranka 
vėl prilaiko diržą, o galva atsukta tiesiai į jus. 

Vėl suskambo viršilos komanda: 

- In die Balanz! Beim Fuss! In die Balanz! Schultert! Bajonett auf! Bajo- 
nett ab! Fallt das Gewehr! Zum Gebet! Vom Gebet! Kniet nieder zum Gebet! 
Laden! Schieren! Schiessen halbrechts! Ziel Stabswaggon! Distanz 200 Schritt! 
Fertig! An! Feuer! Setzt ab! An! Feuer! An! Feuer! Setzt ab! Aufsatz normal! 
Patronen versorgen! Ruhit!* 

Viršila ėmė suktis papirosą. 

Tuo tarpu Šveikas, apžiūrinėdamas šautuvo numerį, staiga sušuko: 

— Keturi tūkstančiai du šimtai šešiasdešimt aštuntas numeris! Tokį pat 
numerį turėjo vienas garvežys Pečkuose, stovėjęs šešioliktame kelyje. Šį gar- 
vežį turėjo nugabenti remontui į Lisos prie Elbės depą, bet taip paprastai 
šio reikalo neatliksi, ponas viršila, kadangi vyresnysis mašinistas, turėjęs 
garvežį nuvaryti į depą, labai sunkiai atsimindavo skaičius. Tuo metu ruožo 
meistras pasišaukia jį savo kanceliarijon ir sako: „Šešioliktam kely stovi 
garvežys Nr. 4268. Aš žinau, kad jūs sunkiai įsimenate skaičius, o parašius 
jums kokį nors skaičių raštelyje, tą raštelį jūs beregint pametat. Todėl gerai 
klausykit. Kadangi jūs sunkiai atmenate skaičius, tai aš jums pasistengsiu 
nurodyti, kaip labai lengvai galima įsiminti bet kurį numerį. Žiūrėkit: tą 
garvežį jūs turite nuvaryti į Lisos prie Elbės depą, jo numeris 4268. Dabar 
gerai klausykit. Pirmas skaitmuo 4, antras — 2. Taigi įsidėmėkit, 42, t. y. 
dukart du - keturi, tai pirmasis skaitmuo, kurį padaliję iš dviejų, vėl gau- 
nam du, tad, vadinasi, vėl greta 4 yra 2. Dabar neišsigąskit! Kiek bus dukart 
keturi? Aštuoni. Juk taip? Tad gerai įsidėmėkite, kad aštuoni skaičiuje 4268 
iš eilės bus paskutinis skaitmuo. Dabar, kai jūs įsidėmėjote, kad pirmasis 
skaitmuo 4, antrasis — 2, ketvirtasis - 8, belieka rasti būdą įsidėmėti šitą 
šešetuką, kuris stovi prieš aštuonis. O tai labai paprasta. Pirmas skaitmuo 
4, antras - 2, o keturi plius du yra šeši. Dabar jūs tikrai žinot, kad antrasis 
skaitmuo nuo galo yra šešetukas. Ir dabar šita skaitmenų eilė jau niekada 
neišdulkės iš galvos. Dabar skaičius 4268 jūsų atminty pasiliks amžinai. Bet 
tuos pačius rezultatus jūs galite gauti ir daug paprasčiau... 


* Pasiruošt šauti! Prie kojos! Pasiruošt šauti! Ant peties! Durtuvus užsimauti! Durtuvus nuimti! 
Šautuvą nuleisti! Maldai kepures nusiimt! Užsidėti! Maldai - klauptis! Užsitaisyti! Šauti! 
Šaudymas pusiau dešinėn! Taikinys - štabo vagonas! Atstumas 200 žingsnių! Pasiruošta! Į 
taikinį! Ugnis! Nuleisti! Į taikinį! Ugnis! Į taikinį! Ugnis! Nuleisti! Taikiklis normalus! Pasi- 
ruošti šovinių! Laisvai! (Vok.) 

Viršila liovėsi rūkęs, išvertė akis ir tik sušvebeldžiavo: „Kappe ab!** 

Šveikas rimtai pasakojo toliau: 

— Jis ėmė aiškinti mašinistui tą paprastesnį būdą, kaip įsidėmėti gar- 
vežio numerį 4268. Iš aštuonių atimti du - šeši. Dabar jūs jau žinote 68. Iš 
šešių atėmus du lieka 4. Taigi jau žinoma 4-68. Į jų tarpą belieka įstatyti tą 
dvejetuką, ir tada jau turėsim 4—2-68. Nelabai sunku tą pat padaryti daugi- 
nant arba dalijant, - gausim tą patį rezultatą. Atsiminkit, tarė ruožo vir- 
šininkas, kad dukart 42 yra 84. Metai turi dvylika mėnesių. Dabar iš 84 
atimkit tuos dvylika ir gausit 12, dar kartą iš šio skaičiaus atimkit tuos dvy- 
lika mėnesių ir liks 60. Taip gaunam tikrą skaičių 6, o nulį galim nubraukti. 
Dabar jau turim 42-6-84. Kadangi nubraukėm nulį, lygiai taip pat galim 
gale nubraukti ir 4 ir aiškiausiai vėl gausim 4268, t. y. numeri garvežio, kurį 
turite nugabenti į Lisos prie Elbės depą. Kaip jau sakiau, taip pat labai 
lengva ir dalijant. Atmetę koeficientą pagal muitinės tarifą... Kas jums yra, 
ponas viršila, blogai jaučiatės? Jeigu norit, aš pradėsiu kad ir nuo „General! 
de charge! Fertig' Hoch an! Feuer!"** Po velnių! Ponui kapitonui nereikėjo 
mūsų siųsti prieš pat saulę. Reikia bėgti neštuvų! 

* Kėpurę nusiimti (vok: j. 
** „Uraganinė ugnis! Pasiruošta! Taikyti! Ugnis!“ (Vok.) 

Atėjęs daktaras nustatė, kad viršila apalpo nuo saulės smūgio arba nuo 
ūmaus smegenų plėvės uždegimo. 

Vos tik viršila atsipeikėjo, Šveikas, atsistojęs šalia jo, varė toliau: 

— Na, dabar aš baigsiu. Jūs manot, ponas viršila, kad tas mašinistas 
įsidėmėjo? Jis, atsiminęs dieviškąją Trejybę, suklydo: viską padaugino iš 
trijų ir garvežio nesurado. Tas garvežys ir dabar ten stovi šešioliktam kely. 

Viršila vėl užsimerkė. 

Kai Šveiko, grįžusio į savo vagoną, paklausė, kur taip ilgai buvęs, jis 
atsakė: 

— Kas kitą moko „Bėgte marš!", tam pačiam tenka šimtą kartų daryti 
„Ant peties!". 

Balounas visas virpėjo pačiam vagono kampe. Mat, kai višta jau buvo 
apvirus, jis surijo pusę Šveiko porcijos. 


*+t 


Prieš traukiniui išeinant, į stotį atbildėjo kitas karinis ešelonas, sudary- 
tas iš įvairių kariuomenės dalių. Tai buvo pavėlavę arba išėję iš ligoninių ir 
besiveją savo dalis kareiviai, taip pat įvairūs įtariami tipai, grįžtą į frontą iš 
komandiruočių arba arešto. 

Iš šito traukinio išlipo savanoris Marekas, kaltinamas pakėlęs maištą, 
kadangi nenorėjo valyti išviečių, bet divizijos teismo paleistas. Nutraukus 
bylą, dabar jis atvyko į štabo vagoną, norėdamas prisistatyti bataliono va- 
dui. Savanoris Marekas ligi šiol nebuvo įtrauktas į jokią tarnybą, nes visą 
laiką buvo vadžiojamas iš vieno kalėjimo į kitą. 

Kapitonas Sagneris, pamatęs savanorį ir priėmęs iš jo komandiruotės 
dokumentus, kur buvo visiškai slaptai pažymėta „Politisch verdachtig! Vor- 
sicht"*, didelio džiaugsmo nepatyrė. Bet čia jis netyčia atsiminė „išviečių 
generolą", taip atkakliai reikalavusį papildyti asmeninę bataliono sudėtį 
specialiu bataliono istoriografu. 

- Jūs esat baisiai atžarus, savanori, - tarė kapitonas Marekui. - Savano- 
rių mokykloje pasirodėte besąs nusususi avis, su jumis turėta daug bėdos. 
Užuot stengęsis pasižymėti ir įsigyti mokslo laipsnį, jūs tik keliaujate iš vie- 
no kalėjimo į kitą. Jūs tik gėdą pulkui darote, savanori. Bet galite savo 
nusikaltimus išpirkti, jei ateityje sąžiningai atliksite savo pareigas ir tapsite 
pavyzdingu kareiviu. Atiduokit batalionui visas savo jėgas ir širdį. Aš pasi- 


* „Politiškai nepatikimas! Atsargiai!" (Vok.) 

stengsiu jums padėti. Jūs jaunas, inteligentiškas žmogus, be abejo, puikiai 
valdot plunksną, turit gerą stilių. Štai ką aš jums pasakysiu. Kiekvienam 
batalionui fronte būtinai reikia žmogaus, kuris rašytų visų, tiesiogiai susiju- 
sių su batalionu karo veiksmų, įvykių apžvalgą. Būtinai reikia aprašyti visus 
pergalėmis apvainikuotus žygius, visus žymesnius įvykius, kuriuose batalio- 
nas dalyvavo arba kuriuose suvaidino lemiamą ar bent reikšmingą vaid- 
menį. Taip pamažu kaupiama medžiaga mūsų armijos istorijai. Jūs mane 
suprantate? 

— Drįstu pareikšti, kad taip, ponas kapitone. Jūs turite galvoje, kiek aš 
suprantu, visų kariuomenės dalių gyvenimo epizodus. Batalionas turi savo 
istoriją; remdamasis savo batalionų istorija, pulkas sudaro savo istoriją; re- 
miantis pulkų istorija, sukuriama brigados istorija, o remiantis brigadų is- 
torija, sukuriama divizijos istorija ir taip toliau. Šiam reikalui aš skirsiu vi- 
sąs savo jėgas, ponas kapitone. 

Savanoris Marekas pridėjo ranką prie savo širdies. 

— Su nuoširdžia meile aš užfiksuosiu visus laimingus mūsų bataliono 
žygdarbius, ypač dabar, kada visu įkarščiu rengiamasi puolimui, kada diena 
po dienos reikia laukti įnirtingų kautynių, kuriose mūsų batalionas kovos 
lauką nuklos savo karžygių sūnų kūnais. Su visiška dalyko svarbos nuovoka 
aš užfiksuosiu visų būsimų įvykių eigą, ir mūsų bataliono istorijos puslapiai 
pasipuoš laurų vainikais. 

- Jūs, savanori, skiriamas į bataliono štabą. Jūsų pareiga bus pažymėti 
tuos, kurie buvo pristatyti apdovanoti, pažymėti - suprantama, mums nu- 
rodžius, — tuos žygius, iš kurių būtų galima spręsti apie nepaprastą mūsų 
bataliono kovinį pajėgumą ir geležinę drausmę. Tas ne taip lengva, savano- 
ri, tačiau turiu vilties, kad būsite toks įžvalgus, jog, gaudamas iš manęs api- 
brėžtas direktyvas, sugebėsite mūsų batalioną iškelti virš kitų pulko dalių. 
Aš pasiųsiu pulkui telegramą, kad jūs skiriamas bataliono istoriogratu. Ei- 
kit pas vyresnįjį vienuoliktosios kuopos raštininką Vaneką ir pasakykit, kad 
jis priimtų jus į savo vagoną. Ten palyginti daug vietos. Paprašykit Vaneką 
ateiti pas mane. Taigi būsite paskirtas į bataliono štabą. Tai bus padaryta 
įsakymu. 


*kk 


Virėjas okultistas Juraida jau miegojo; Balounas be perstojo drebėjo, 
nes leitenanto sardinių dėžutę jau buvo atidaręs. Vyresnysis raštininkas Va- 
nekas išėjo pas kapitoną Sagnerį, o telefonininkas Chodounskis, kažkur sto- 

tyje paslapčiom nučiupęs butelį kadaginės, ją išgėrė ir dabar sentimentaliai 
dainavo: 


Jaunystės mano metai kilnūs! 
Tada aš poetu buvau. 

Ir lūkesčių, troškimų pilnas 
Vien apie meilę dainavau. 
Deja, buitis negailestinga 
Sutriuškino manas viltis, 

Ir mano šypsenos laimingos 
Dabar jau niekas nematys. 


Paskui jis pakilo, priėjo prie vyresniojo raštininko Vaneko stalo ir ant 
popieriaus lapelio didelėmis raidėmis parašė: 
„Šiuo nuolankiausiai prašau mane paskirti bataliono trimitininku. 


Telefonininkas Chodounskis“". 


+**t 


Kapitono Sagnerio pokalbis su vyresniuoju raštininku Vaneku buvo trum- 
pas. Kapitonas tik atkreipė raštininko dėmesį, kad bataliono istoriografas 
savanoris Marekas laikinai gyvens vienam vagone su Šveiku. 

— Noriu jums tik vieną dalyką pranešti, kad šitas Marekas, kaip čia pasa- 
kius, įtariamas žmogus —,„politisch verdūchtig". Betgi Dieve tu mano! Dabar 
tai visai nenuostabu. Apie kokį žmogų dabar tokių dalykų nepasakojama! 
Bet čia vien spėliojimai. Jūs mane suprantate! Tik į vieną dalyką atkreipiu 
jūsų dėmesį. Jeigu jis apie ką nors ims kalbėti, kas galėtų... Jūs suprantat, 
ką aš noriu pasakyti?! Iš karto jį nukirskite, kad man dėl jo nereikėtų turėti 
kokių nors nemalonumų. Pasakykit jam stačiai, kad liautųsi plepėjęs, ir baig- 
ta! Aš nenoriu pasakyti, kad dėl kiekvieno nieko bėgtumėt pas mane. Pa- 
kalbėkit su juo draugiškai, tai kur kas labiau gelbsti negu kokie nors kvaili 
skundai. Vienu žodžiu, aš nenoriu nieko apie tai girdėti, nes... Suprantate! 
Tokie dalykai temdo visą batalioną. 

Sugrįžęs į vagoną, Vanekas pasišaukė savanorį Mareką kiek nuošaliau 
ir pasakė jam: 

- Žinote, mielas drauguži, jūs laikomas politiškai nepatikimu žmogum, 
bet tai - smulkmena. Tik nekalbėkit nieko nereikalinga prie telefonininko 
Chodounskio. 

Vos spėjo Vanekas tai pasakyti, prie jo metėsi Chodounskis, puolė į glėbį 
ir ėmė pasikūkčiodamas verkšlenti: 


Apleistas, pamirštas visų, 
Skriaudas ir liūdesį pažinęs, 
Tada raudojau aš balsu 

Prie mylimos švelnios krūtinės. 


Ir ugnimi jausmų šventų 
Užsidegė jos mielos akys, 

O rausvos lūpos man pasakė: 
„Mes būsim amžinai kartu". 


— Mes amžinai su tavim! - vogravo Chodounskis, - visa, ką tik per tele- 
foną išgirsiu, visa tučtuojau jums papasakosiu. Į uodegą tegu lenda su ta 
priesaika! 

Kampe Balounas iš siaubo ėmė žegnotis ir balsu melstis: 

— Dievo Motina, neatmesk karštų mano maldų! Esi gailestinga, todėl 
išklausyk mane! Būk mano paguoda ir prieglauda! Padėk man nelaiminga- 
jam! Kreipiuos į Tave su gyvu tikėjimu, tvirta viltim ir karšta meile! Dan- 
gaus Karaliene, būk man gailestinga, kad ligi savo gyvenimo pabaigos ne- 
nustočiau Tavo globos ir Dievo malonės! 

Gailestingoji Mergelė Marija iš tikrųjų juo rūpinosi, nes savanoris iš 
savo skurdžios kuprinės išsitraukė keletą dėžučių sardinių ir išdalijo kiek- 
vienam po vieną. 

Balounas ramia širdimi atsidarė leitenanto Lukašo lagaminą ir padėjo į 
jį iš dangaus nukritusias sardines. 

Tačiau kai visi atsidarė dėžutes ir ėmė pasigardžiuodami valgyti sardi- 
nes, Balounas neatsispyrė pagundai, atidarė lagaminą, paskui dėžutę ir vis- 
ką sušveitė. 

O dabar gailestingiausioji ir saldžiausioji Mergelė Marija nuo jo nu- 
sigręžė, nes vos tik jis spėjo išlaižyti iš dėžutės aliejų, prie vagono atsirado 
bataliono ryšininkas Matušicas ir pašaukė: 

— Balounai, tučtuojau nešk savo leitenantui sardines! 

— Na, gausi antausių, - tarė raštininkas Vanekas. 

— Tuščiomis rankomis geriau jam nesirodyk, - pridūrė Šveikas. - Pasi- 
imk bent kokias penkias tuščias dėžutes. 

— Kuo jūs taip nusikaltęs, kad Dievas taip baudžia? - paklausė savano- 
ris. - Jūsų praeity turi būti kokia nors didelė nuodėmė. Ar nesate apiplėšęs 
bažnyčios, o gal nukniaukėte savo parapijos klebono rūkytą kumpį! O gal 
jo rūsy išgėrėt bažnytinį vyną? Galbūt dar vaikas būdamas, lindote į jo sodą 
obuolių skinti? 

Kančios iškreiptu veidu, Balounas beviltiškai numojo ranka. Šitas užgui- 
tas žmogus, į kurį pažiūrėjus širdis plyšo, rodos, klausė: „Kada baigsis tos 
kančios?" 

— O taip yra todėl, - kalbėjo toliau savanoris, supratęs nelaimingąjį Ba- 
louną, - kad jūs, drauguži, esat praradęs saitus su Viešpačiu Dievu. Jūs 
nemokat iš visos širdies melsti Dievo, kad kuo greičiau jus iš šio pasaulio 
pasišauktų. 

Šveikas savo ruožtu papildė: 

— Balounas ligi šiol nesiryžta pavesti savo kareiviško gyvenimo, savo ka- 
reiviškų minčių, savo žodžių, poelgių ir savo kareiviškos mirties Viešpaties 
Dievo tėviškos Širdies malonei. Taip mėgdavo sakyti karo kapelionas Ka- 
cas, kai nusigėręs gatvėje užpuldavo kokį nors kareivį. 

Balounas ėmė dejuoti, kad nustojęs tikėti Dievą, nes jau kiek kartų 
meldęs jėgų, kantrybės ir kad jo skilvis kaip nors būtų užrauktas. 

- Šitas rajumas ėmė mane kankinti dar gerokai prieš karą, - sielvartingai 
guodėsi Balounas, - tai sena liga. Dėl šitos bjaurybės mano žmona su vai- 
kais ėjo melstis net į Klokotus. 

— Tas vietas aš žinau, - tarė Šveikas, — tai netoli Taboro. Ten turtinga 
Dievo Motina Marija su netikrais briliantais. Vienas bažnyčios tarnas, kažkur 
iš Slovakijos, kartą norėjo Ją apvogti. Jis atėjo į Klokotus, bet, būdamas 
labai dievobaimingas, pamanė, jog viskas geriau pasiseks, jeigu jis pirmiau 
apsivalys nuo senųjų nuodėmių. Todėl pasiryžo pirma atlikti išpažintį ir drau- 
ge pasisakė, kad rytoj ketinąs apvogti Mergelę Mariją. Bet jis dar nespėjo 
sukalbėti tris šimtus kartų „Tėve mūsų", kuriuos jam uždavė ponas klebo- 
nas, kad jis nespėtų pasprukti, bažnyčios tarnai pačiupo jį ir nuvedė žandar- 
merijos valdybon. 

Virėjas okultistas pradėjo ginčytis su telefonininku Chodounskiu dėl to, 
ar išpažinties paslapties išdavimas yra dangaus kerštą sukeliantis nusikalti- 
mas ir ar iš viso reikėjo apie tai pranešti žandarmerijon, nes juk briliantai 
buvo netikri. Pagaliau jis įrodė Chodounskiui, kad tai buvusi karma, t. y. 
likimas, einąs iš tolimos nežinomos praeities, kai nelaimingasis bažnyčios 
tarnas iš Slovakijos dar buvo buožgalvis kažkokioje svetimoje planetoje, ir, 

antra vertus, likimas tokiu pat būdu jau seniai nulėmęs Klokotų klebonui 
(jis tada greičiausiai dar buvo dygliakiaulė arba koks nors sterblinis, dabar 
visiškai išnykęs žinduolis), kad jis privaląs išduoti išpažinties paslaptį, nors 
Bažnyčios teisių požiūriu, kanonų teisės akimis, nuodėmės atleidžiamos net 
ir tada, kai pavagiamas vienuolyno turtas. 

Šveikas prie šito pašnekesio pridėjo vieną tokią paprastą pastabą: 

— Ką čia ir kalbėti! Nė vienas žmogus nežino, ką jis padarys po kelių 
milijonų metų, todėl jis nuo nieko negali atsisakyti. Vyresnysis leitenantas 
Kvasnička, mums dar būnant atsargos batalione Karline, per mokymą 
mėgdavo sakyti: „Nemanykit, jūs nepasivelkančios karvės, vengrų kuiliai, 
kad karo tarnybą baigsite šiame pasaulyje. Ne, vyručiai, mes dar ir aname 
pasaulyje pasimatysim, ir aš jums tokią pirtį suruošiu pragare, kad jūs iš 
galvos išsikraustysit, kiaulės!?' 

Tuo tarpu Balounas, apimtas visiškos nevilties ir manydamas, kad kal- 
bama vien apie jį, toliau varė savo išpažintį: 

— Net Klokotai man nieko nepadėjo. Žmonai su vaikais grįžus iš kelio- 
nių po šventas vietas ir ėmus skaičiuoti vištas, žiūrėk, vienos arba dviejų 
trūksta. Bet aš nieko negalėdavau padaryti. Juk puikiai žinojau, kad vištų 
jas ir pajuntu viduriuose kiaurymę; po kokios valandos man pasidaro gera, 
bet vištos jau nėra. Vieną kartą visa mūsų šeima išėjo į Klokotus ir meldėsi 
už mane, kad aš, jų tėvelis, vėl namie ko nors nesuryčiau ir nepadaryčiau 
ūkiui nuostolių. Vaikščioju po kiemą ir staiga man pasipainioja kalakutas. 
Tą kartą vos gyvas išlikau. Įstrigo man gerklėje to kalakuto kojos kaulas, ir 
jei ne samdinys, dar visai mažas berniūkštis, tą kaulą man iš gerklės ištraukęs, 
nesėdėčiau dabar čia su jumis ir šio pasaulinio karo nebūčiau sulaukęs. Tik- 
rai. Tas mano samdinys berniūkštis žvalus buvo. Toks mažas bamblys, sto- 
ras, petingas rubuilis. 

Šveikas priėjo prie pat jo: 

— Parodyk liežuvį! 

Balounas iškišo liežuvį, ir tada Šveikas kreipėsi į visą vagoną: 

— Aš jau iš karto atspėjau, kad jis ir savo samdinį surijo! Prisipažink, 
kada jį suėdei! Kai visi namiškiai buvo išėję į Klokotus! Tiesa! 

Nusiminęs Balounas pakėlė ranką ir sušuko: 

— Pasigailėkit, draugai! Tokius kaltinimus patirti, ir dar iš savo draugų! 

— Mes jūsų už tai nesmerkiame, - tarė savanoris, — kaip tik priešingai, 
tai rodo, kad iš jūsų bus drąsus kareivis. Kai prancūzai per Napoleono ka- 
rus buvo apsiautę Madridą, ispanas Madrido tvirtovės komendantas, ne- 

norėdamas atiduoti tvirtovės, iš bado be druskos suvalgė savo adjutantą. 
Tai iš tikrųjų didelis pasiaukojimas, nes sūdytą adjutantą, aišku, būtų buvę 
kur kas lengviau suvalgyti. Sakykit, ponas raštininke, kuo pavarde mūsų 
bataliono adjutantas? Cigleris? A, jis yra baisiai liesas, iš tokio nė vienai 
kuopai neišeis porcijų. 

— Pasižiūrėkit, — tarė vyresnysis raštininkas Vanekas, - Balounas jau 
rožančiaus nusitvėręs. 

Iš tikrųjų, jausdamas didelį sielvartą, Balounas išsigelbėjimo ieškojo 
mažuose rožančiaus karoliukuose, kuriuos buvo pagaminusi Vienos Mori- 
co-Levenšteino firma. 

— Rožančius taip pat iš Klokotų, - tarė nusiminęs Balounas, - kai man jį 
parnešė, ką tik buvau sukirtęs porą žąselių, bet aš jums sakau, tai buvo ne 
mėsa, ne, tai vienas minkštimėlis! 

Netrukus per visą traukinį nuskambėjo įsakymas po ketvirčio valandos 
būti pasiruošusiems išvažiuoti. Kadangi niekas nebenorėjo tuo tikėti, tad, 
nepaisant viso budrumo, kai kas atsiliko. Traukiniui pajudėjus, trūko aštuo- 
niolikos žmonių. Tarp jų buvo ir dvyliktosios žygio kuopos viršila Nasaklas; 
mat jis, traukiniui jau seniai dingus už Išatarčios, akacijų miškely už stoties, 
negilioj dauboj, vis dar tebesiginčijo su kažkokia kekše, kuri už čia pat su- 
teiktą patarnavimą reikalavo penkių kronų, o jis siūlė jai tik vieną kroną 
arba porą antausių. 

Galų gale viršila su ja atsiskaitė antausiais taip energingai, kad į jos riks- 
mą žmonės ėmė tekini bėgti net iš stoties. 


3 
NUO HATVANOS LIGI GALICIJOS SIENOS 


Batalionas važiavo ligi Laborco upės Rytų Galicijoj, iš kur pėsti turėjo 
eiti į frontą, kad kautynių lauke įgytų šlovę. Visą kelią tame vagone, kur 
buvo savanoris ir Šveikas, vis netilo keistos, daugiau ar mažiau išdavikiškos 
kalbos. Mažesniu mastu tas pat dėjosi ir visuose kituose vagonuose. Netgi 
štabo vagone viešpatavo nepasitenkinimas, nes Fizešabonėje pulkas gavo 
armijos įsakymą, pagal kurį vyno davinys karininkams buvo sumažintas 
aštuntadaliu litro. Beje, nebuvo užmiršti ir eiliniai kareiviai: jiems sago por- 
cija buvo sumažinta po dešimt gramų kiekvienam. Paskutinis įsakymas bu- 
vo ypač mįslingas, nes sago nuo pat karo pradžios niekas nebuvo matęs. 

Vis dėlto šį įsakymą sužinojo ir vyresnysis raštininkas Bautancelis, ku- 
ris ta proga pasijuto baisiai nuskriaustas ir apiplėštas, nes, jo paties žodžiais 
tariant, sago dabar labai retas produktas ir už kilogramą jis galėtų gauti 
mažiausiai aštuonias kronas. 

Fizešabonės stoty paaiškėjo, kad vienoje kuopoje dingusi lauko virtuvė, 
o tuo tarpu kaip tik šioje stotyje turėjo virti guliašą su bulvėmis. Šį dalyką 
„Iišviečių generolas" buvo labai įvertinęs. Viską ištyrus, paaiškėjo, kad ne- 
laimingoji lauko virtuvė pasiliko Briuke ir, reik manyt, ligi šiol tebestovi 
kur nors išmesta ir užmiršta už barako Nr. 186. 

Šitos lauko virtuvės personalas dieną prieš batalionui išvykstant buvo užda- 
rytas daboklėn už peštynes mieste. Areštuotieji sugebėjo taip tvarkytis, kad vis 
dar tebesėdėjo daboklėje, o jų žygio kuopa jau keliavo per Vengriją. 

Likusią be virtuvės žygio kuopą priskyrė prie kitos lauko virtuvės, o tai, 
savaime aišku, kėlė nemaža vaidų. Paskirti iš abiejų kuopų bulvių skusti 
kareiviai kone susipešė, nes ir vieni, ir antri tvirtino nesą tokie mulkiai, kad 
dirbtų kitų labui. Galų gale paaiškėjo, kad visa ta istorija su guliašu ir 
bulvėmis, atvirai kalbant, buvo tik manevras pratinti kareivius nenustebti, 
kai fronte, atsidūrus palei pat priešo pozicijas, beverdant guliašą, ateis įsa- 
kymas „„ĄAlles zurūck!“**, o guliašą teks išlieti, net jo nepalaižius. 

Tai buvo bandymas, apsiėjęs be tragiškų padarinių, tačiau vis dėlto pa- 
mokomas. Tik pradėjus guliašą dalyti, pasigirdo komanda „Į vagonus!“, ir 
traukinys pasijudino Miškovicų link. Bet ir ten guliašo nedavė, nes greti- 
mam kely stovėjo traukinys su rusų belaisviais, tad kareivių neleido iš va- 
gonų. Todėl visi ėmė fantazuoti, kad guliašą duos privažiavus Galiciją, kai 
reiks lipti iš traukinio, - tada jis bus pripažintas surūgęs, netinkamas valgyti 
ir išlietas laukan. 

Guliašas buvo išvežtas toliau - į Tišalaką, Samborą, ir kai jau niekas 
daugiau nebesitikėjo jo gauti, traukinys staiga sustojo Šatoraljauhelyje, kur 
po katilu vėl buvo sukurta ugnis, guliašas sušildytas ir pagaliau išdalytas. 

Stotis buvo perpildyta. Pirmiausiai turėjo būti išleisti du traukiniai su 
šaudmenimis, paskui du artilerijos ešelonai ir vienas traukinys su pontoni- 
niais daliniais. Apskritai reikia pasakyti, kad čia susitelkė traukiniai su viso- 
mis armijos dalimis ir su visomis ginklų rūšimis. 


* „Atsitraukti!“ (Vok.) 

Honvėdų husarai, apsivilkę paradine uniforma, už stoties sugavę du Len- 
kijos žydus, atėmė iš jų pintinę su degtine ir dabar, būdami gerokai įsisma- 
ginę. užuot užmokėję. daužė jiems antausius. Matyt, jie taip darė jų vyres- 
nybei sutikus, nes visai netoli stovėjo rotmistras ir, žiūrėdamas į šią sceną, 
be galo patenkintas šypsojosi; tuo pat metu už sandėlio kiti du husarai pri- 
muštoms tų žydų juodaakėms dukroms traukė sijonus. 

Stotyje taip pat buvo vienas traukinys su aviacijos daliniais. Kitame ke- 
lyje stovėjo vagonai, pakrauti sudaužytų lėktuvų ir patrankų dalių. Tai buvo 
numušti lėktuvai ir daugiausia sudaužytos haubicos. Visi nauji daiktai važiavo 
į frontą, 0 sudužusios šlovės liekanos buvo siunčiamos į krašto gilumą re- 
montuoti bei rekonstruoti. 

Susirinkusiems apie sudaužytas patrankas bei lėktuvus kareiviams lei- 
tenantas Dubas aiškino, kad visa tai esąs karo grobis. Tačiau ne per toliau- 
siai jis pamatė susitelkusį kitą būrį, kuriam kažką aiškino Šveikas. Jis priėjo 
prie šio būrio ir išgirdo Šveiką rimtų rimčiausiai dėstant: 

- Sakyk, ką nori, o čia vis dėlto yra ir pasiliks karo grobis. Iš pirmo žvilgs- 
nio atrodo gana keista, kai pamatai ant lafeto užrašą „K. u. K. Artilleriedivi- 
sion"*. Bet, matyt. atsitiko šitaip: ta patranka buvo pakliuvus rusams į na- 


* „Jo didenybės artilerijos divizija" (vok. ). 

gus, ir mums teko ją vėl atkovoti, o toks grobis daug vertingesnis, nes... - 
čia jis pamatė leitenantą Dubą ir pakeltu balsu kalbėjo toliau: - nes nieko 
negalima palikti priešo rankose. Atsiminkit Peremyšlį arba nuotykį su ka- 
reiviu, kuriam kautynėse priešas iš rankų išplėšė butelį. Tai atsitiko dar Na- 
poleono karų metais. Tada tas kareivis naktį prasiskverbė į priešo stovyklą 
ir susigrąžino savo žygio butelį atgal; jis dar ir laimėjo, nes priešas tą naktį 
dalijo savo kareiviams degtinę. 

Leitenantas Dubas tiek tepasakė: 

- Žiūrėkit, Šveikai, kad tučtuojau iš čia dingtumėt! Kad daugiau aš jūsų 
nepamatyčiau! 

— Klausau, ponas leitenante, - Šveikas pasitraukė prie kitų vagonų ir 
savo kalbą baigė tokiais žodžiais, kuriuos išgirdęs leitenantas Dubas būtų iš 
kailio nėręsis, nors tai buvo tik niekuo dėtas Biblijos posakis: „Praeis va- 
landėlė, ir jūs mane regėsit, o praeis valandėlė, ir jūs manęs neberegėsit". 

Šveikui nuėjus, leitenantas Dubas savo idiotiškus tauškalus varė toliau. 
Rodydamas į pašautą austrų lėktuvą, ant kurio metalinės plokštelės aiškiai 
buvo matomas užrašas „Wiener Neustadt"*, jis kareiviams kalbėjo: 

— Tai rusų lėktuvas, kurį mes numušėm ties Lvovu. 

Tuos jo žodžius išgirdo leitenantas Lukašas, kuris, priėjęs taip arti, kad 
būtų galima aiškiai girdėti, pridūrė: 

— Be to, abudu rusų lakūnai sudegė gyvi. 

Ir, nė žodžio daugiau netaręs, nuėjo sau galvodamas: „Na ir kvailys tas 
leitenantas Dubas!" 

Palei kitą vagoną jis susidūrė su Šveiku ir norėjo jį aplenkti, nes iš Švei- 
ko veido Lukašas pamatė karštą jo norą daug ką papasakoti. 

Šveikas ėjo tiesiog prie leitenanto. 

— Ich melde gehorsam, kompanieordonanz Schwejk bittet um weitere Be- 
fehle**. Drįstu pareikšti, ponas vyresnysis leitenante, kad aš jūsų jau ieško- 
jau štabo vagone... 

— Klausyktt, Šveikai, - šaižiu ir piktu balsu ištarė leitenantas Lukašas. — 
Ar žinote, kas jūs esat? Jūs turbūt jau pamiršot, kaip aš esu jus pavadinęs?! 

— Drįstu pareikšti, ponas vyresnysis leitenante, kad tokių dalykų aš nie- 
kada nepamirštu, nes aš ne toks kaip tas savanoris Geležinis... Tai įvyko dar 
gerokai prieš karą, tada gyvenau Karlino kareivinėse, ir mūsų pulkininkas 
buvo toks Flidleris fon Bumerangas ar kažkoks kitoks... rangas. 


* Austrijos firmos ženklas (vok. ). 
** Drįstu pareikšti, kuopos ryšininkas Šveikas laukia tolesnių įsakymų (vok.). 

Leitenantas Lukašas nenoromis nusišypsojo iš to „...rango", o Šveikas 
pasakojo toliau: 

— Drįstu pareikšti, ponas vyresnysis leitenante, mūsų pulkininkas buvo 
perpus mažesnis už jus, su bakenbardais kaip kunigaikštis Lobkovicas, vie- 
nu Žodžiu, panašus į tikrą beždžionę, o kai, būdavo, įpyksta, iššoka dukart 
aukščiau savęs. Todėl mes jį praminėm „guminiu seniu". Tai įvyko kaip tik 
gegužės pirmąją. Mes buvome su pilna kautynių apranga, o išvakarėse aik- 
štėje jis mums pasakė didelę kalbą, kad ryt mes visi turime liktis kareivinėse, 
niekur neišklysti, idant, ištikus reikalui, pagal aukščiausią įsakymą galėtu- 
me iššaudyti visą socialistų bandą. Todėl kas pavėluos ir laiku negrįš į karei- 
vines, o bastysis ligi ryto, būsiąs savo tėvynės išdavikas, nes toksai girtuoklis 
šaudant nepataikysiąs nė į vieną žmogų ir dar, Dieve gink, imsiąs pliekti į 
viršų. Savanoris Geležinis atėjo į kareivines ir sako: „Tas „guminis senis" 
neblogą mintį pakišo. Juk iš tikrųjų: jeigu ryt į kareivines nieko neleis, tai 
geriau visai negrįžti". Ir drįstu jums pranešti, ponas vyresnysis leitenante, 
jis savo žodį ištesėjo, kaip garbingam žmogui ir dera. Na, o pulkininkas 
Flidleris buvo toks bestija, Dieve duok jam dangaus karalystę, jog kitą die- 
ną lakstė po Prahą ir dairėsi, ar nepamatys ko nors iš mūsų pulko, išdrįsusio 
pasprukti iš kareivinių. Savo laimei, jis netoli Prašna Branos užtiko Ge- 
ležinį ir tuoj užsipuolė jį: „Aš tau parodysiu, aš tave išmokysiu, paminėsi tu 
mane!" Daugjis ten ant jo visaip prirėkė ir nusitempė į kareivines, pakeliui 
visokiomis šlykštybėmis drabstydamasis, bausmėmis grasindamas ir vis klau- 
sdamas, kuo jis pavarde. „Kelešini, Kelešini, dabar tu pajusi, aš labai džiau- 
giuos, kad tu pakliuvai, aš tau parodysiu „Zen ersten Mai"*. Kelešini, Ke- 
lešini, dabar tu mano saujoj, aš tave į karcerį uždarysiu, kad net staugsi'". 
Geležinis mato, kad jau vis tiek galas. Todėl, kai tik, beeidami Poržiču, jie- 
du pasiekė Rozvaržilą, jis spruko į vieną tarpdurį ir tuoj atsidūrė kitoj gatvėj, 
tuo „guminiam seniui", svajojusiam jį uždaryti daboklėn, sudrumsdamas 
nuotaiką. Pulkininkas, jam pabėgus, taip įdūko, kad net užmiršo sučiuptojo 
nusikaltėlio pavardę, viskas jam susijaukė, o grįžęs į kareivines, ėmė šokinėti 
ligi lubų (lubos buvo žemos). Bataliono budėtojas stebėjosi, kodėl „senis“ 
nei iš šio, nei iš to staiga ėmė kalbėti darkyta čekų kalba ir vis šaukė: „Va- 
rinį į karcerį! - Alavinį į karcerį! - Švininį į karcerį! Ir taip dienų dienas 
kankinosi „senis“ — vis klausinėjo, ar nesugavę Varinio, Cinkinio, Alavinio, 
ir įsakė visam pulkui išsirikiuoti, tačiau Geležinis, kadangi jo istoriją visi 


* gegužės pirmąją (vok.). 

žinojo, buvo pasiųstas ligoninėn - mat jis buvo dantų technikas. Taip viskas 
ir praėjo, bet štai kartą vienam mūsų pulko kareiviui pasisekė viename Briu- 
ko restorane perdurti dragūną, kuris buvo besigretinąs prie jo merginos. 
Na, tada mus visus suvarė į aikštę, išrikiavo keturkampiu. Būtinai turėjo 
visi sueiti, net sergantieji iš ligoninės; kas buvo labai silpnas, tą dviese pri- 
laikė. Nebuvo kas daryti, - teko ir Geležiniui išeiti į aikštę. Aikštėje visam 
pulkui perskaitė maždaug tokio turinio įsakymą: dragūnai taip pat esą ka- 
reiviai, ir neleidžiama jų badyti, nes jie mūsų karinės tarnybos draugai. Vie- 
nas savanoris visa tai vertė į čekų kalbą, o pulkininkas dairėsi aplinkui kaip 
tigras. Iš pradžių jis apėjo iš priekio, paskui iš užpakalio, apsuko visą ketur- 
kampį ir staiga užtiko Geležinį, kuris buvo sieksninio ūgio, todėl, ponas 
vyresnysis leitenante, buvo labai juokinga, kai pulkininkas jį tempė į ketur- 
kampio vidurį. Savanoris liovėsi vertęs įsakymą, o mūsų pulkininkas ėmė 
šokinėti prieš Geležinį lyg koks įniršęs šuniukas ant arklio ir rėkti: „Tu man 
nepaspruksi, tu niekur nuo manęs nepaspruksi, dabar tu vėl sakysi, kad esi 
Kelešinis, o aš vis sakiau - Varinis, Švininis, Alavinis. Bet tu esi Kelešinis, 
Kelešinis, ir aš tau parodysiu, tu Varini, ne, Švinini, ne, tu kiaule, bjaurybe, 
Kelešini!" Na, paskui jam užvelėjo mėnesį arešto. Ir atsitik tu man, kad po 

dviejų savaičių pulkininkui ėmė skaudėti dantis. Čia jis atsiminė, kad Ge- 
ležinis dantistas, todėl įsakė jį atvesti iš areštinės į ligoninę ir liepė ištraukti 
dantį. Geležinis dantį jam traukė maždaug pusvalandį, ir senį teko apie tris 
kartus net vandeniu perlieti. Nuo tada jis pasidarė romus kaip ėriukas ir 
dovanojo Geležiniui likusią dviejų savaičių bausmę. Tai štai kas pasidaro, 
ponas vyresnysis leitenante, kai viršininkas užmiršta savo pavaldinio vardą. 
Bet ir pavaldiniui niekada nedera užmiršti savo viršininko vardo, kaip mums 
dažnai sakydavo tas pats mūsų ponas pulkininkas. Mes visą amžių atsimin- 
sime, kad kažkada esame turėję pulkininką Flidlerį. Ar mano pasakojimas 
nebuvo per ilgas, ponas vyresnysis leitenante? 

- Žinote ką, Šveikai, - atsakė leitenantas Lukašas, - kuo ilgiau aš jūsų 
klausausi, tuo vis labiau įsitikinu, kad jūs savo viršininkų visai negerbiate. 
Ir po daugelio metų kareivis apie buvusius viršininkus privalo vien gerai 
atsiliepti. 

Buvo aišku, kad leitenantui Lukašui šis pašnekesys ima patikti. 

— Drįstu pareikšti, ponas vyresnysis leitenante, - nutraukė jį Šveikas lyg 
teisindamasis, — juk jis, ponas pulkininkas Flidleris, jau seniai miręs, bet 
jeigu jūs, ponas vyresnysis leitenante, norite, aš jį vien geruoju minėsiu. Jis 
buvo, ponas vyresnysis leitenante, kareiviams tikras angelas. Buvo toks gai- 
lestingas kaip šventasis Martynas, kuris savo žąsis išdalijo neturtingiems ir 
badaujantiems. Savo pietumis iš karininkų virtuvės jis dalydavosi su pirmu 
sutiktu aikštėje kareiviu; kai mes visi būdavome atsivalgę knedlikų, liepda- 
vo pietums ruošti kiaulienos su troškintomis bulvėmis. Bet visą savo širdies 
gerumą jis parodydavo mums per manevrus. Kartą, mums atvykus į Nižny 
Kralovicus, liepė savo sąskaita išgerti visą tenykštės daryklos alų. O per 
savo gimimo ar vardo dieną įsakė visam pulkui paruošti pietums kiškienos 
su grietine ir miltiniais knedlikais. Jis buvo toks geras savo kareiviams, kad 
vieną kartą, ponas vyresnysis leitenante... 

Leitenantas Lukašas lengvai plekštelėjo Šveikui per ausį ir bičiuliškai 
pasakė: 

— Na, eik sau, nedorėli, užteks. 

— Zum Befehl, Herr Oberleutnant*. 

Šveikas pasuko prie savo vagono. Tuo tarpu palei vieną vagoną, kur bu- 
vo sudėti telefono reikmenys ir laidai, įvyko tokia scena. Tenai stovėjo sar- 


* Klausau, ponas vyresnysis leitenante! (Vok.) 

gyba, nes, kapitono Sagnerio įsakymu, viskas turėjo būti kaip žygio metu. 
Saugomi daiktai buvo vertingi, todėl sargybiniai stovėjo iš abiejų vagono 
pusių, iš bataliono kanceliarijos jie gavo slaptažodį ir parolį. 

Tą dieną parolis buvo „Kappe“, o slaptažodis „Hatvana“. Saugoti tele- 
fono aparatus buvo liepta kažkokiam Kolomų lenkui, nežinia kaip pakliu- 
vusiam į devyniasdešimt pirmąjį pulką. Jis neturėjo jokio supratimo, kas 
yra „Kappe“, bet kadangi šiek tiek nusimanė apie mnemotechniką, tai vis 
dėlto įsidėmėjo, kad tas žodis prasideda „K“, ir kai leitenantas Dubas, tos 
dienos bataliono budėtojas, paklausė slaptažodžio, jis drąsiai atsakė „Ka- 
va". Tai buvo visiškai natūralu, nes tas Kolomų lenkas dar lig šiol negalėjo 
užmiršti rytinės ir vakarinės kavos Briuko stovykloj. 

Dar kartą surikęs „Kava“, leitenantui Dubui einant prie jo vis artyn ir 
artyn, lenkas, atsimindamas savo priesaiką ir tai, kad jis stovi sargyboj, 
grėsmingai suriko: „Halt!"* Kai leitenantas Dubas žengė prie jo dar porą 
žingsnių ir vėl pareikalavo slaptažodžio, jis atstatė į jį šautuvą ir, gerai ne- 
mokėdamas vokiškai, suriko lenkų ir vokiečių kalbų mišiniu: 

— Bendze šaisn, bendze šaisn!** 

Leitenantas Dubas suprato grasinimą ir, traukdamasis atatupstas, suriko: 

— Wachkommandant! Wachkommandant!*** 

Atsirado būrininkas Jelinekas, nusivedė lenką sargybos būstinėn ir pats 
paklausė jį slaptažodžio; paskui savo ruožtu to paklausė ir leitenantas Du- 
bas; nusiminęs lenkas į jų klausimus taip skardžiai rėkė „Kava! Kava!", kad 
buvo girdėti visoje stotyje. 

Iš visų ešelono vagonų ėmė šokinėti kareiviai su katiliukais (manė, jog 
šaukia pasiimti kavos), ir kilo baisiausia panika, kuri baigėsi tuo, kad sąžinin- 
gąjį kareivį nuginklavo ir nuvedė į areštuotųjų vagoną. 
vagono su katiliuku, ir galvą guldė, jog girdėjęs Šveiką šaukiant: „Lipkit su 
katiliukais! Lipkit su katiliukais!" 

Po pusiaunakčio traukinys išėjo į Ledovicą, paskui į Prebišovą. Čia anksti 
rytą jį pasitiko sveikindamas būrelis veteranų, palaikiusių šitą žygio bata- 
lioną keturioliktuoju vengrų honvėdų pulko batalionu, kuris jau pravažia- 
vo pro šią stotį naktį. Savaime aišku, kad veteranai buvo gerokai patraukę 


* Stok! (Vok.) 
** Šausiu, šausiu! (Vok., lenk. ) 
*** Sargybos viršininką! Sargybos viršininką! (Vok.) 

ir savo stūgavimais „/ste dld meg a kialyt!"* pažadino visą ešeloną. Vienas 
kitas sąmoningesnis kareivis pasirodydavo pro vagono langą ar duris ir sušuk- 
davo jiems: ,„Pabučiuokit mums į užpakalį! Eljen!"** O veteranai taip staugė 
„Eljen! Eljen a tizenegyedik regiment!'***, kad net stoties langai skambėjo. 

Po penkių minučių traukinys pajudėjo toliau Humenos kryptimi. Čia 
jau aiškiai buvo matomos mūšių žymės, likusios rusams puolant Tisos slėnį. 
Šalimais vingiavo primityvūs apkasai; čia vienur, čia kitur styrojo sudegu- 
sios valstiečių sodybos, greta kurių paskubomis sukaltos pašiūrės rodė, kad 
šeimininkai vėl grįžo į savo lizdus. 

Apie vidudienį traukinys privažiavo Humenos stotį, taip pat nukentė- 
jusią nuo mūšių. Pradėta gaminti ešelonui pietus. Ir čia kareiviai gavo progą 
savo akimis pamatyti, kaip vietos valdžios organai po rusų atsitraukimo elgiasi 
su vietos gyventojais, kurių kalba ir religija buvo panaši į rusų kareivių. 

Vengrų žandarų apsupta, perone stovėjo Vengrijos rusinų grupė. Tai 
buvo keli popai, mokytojai ir gretimų apylinkių valstiečiai. Visų rankos už- 
pakaly suveržtos virve, o patys poromis surišti vienas su kitu. Daugumos 
nosys buvo sukruvintos, galvos gumbuotos - tai žandarų dovana areštuo- 
tiesiems. 

Netoliese vengrų žandaras krėtė išdaigas su vienu popu. Žandaras buvo 
pasirišęs jį už kairės kojos virve ir, už jos prilaikydamas bei pagrūmodamas 
šautuvo buože, vertė šokti čardašą. Šiam bešokant, žandaras patraukdavo 
virvę, ir popas krisdavo nosimi į žemę. Kadangi jo rankos buvo užpakaly 
surištos, jis negalėdavo atsikelti ir beviltiškai stengdavosi apsiversti aukštiel- 
ninkas, kad būtų lengviau pakilti. Žandaras iš tos savo išdaigos kvatojo su- 
siriesdamas, net ašaros tryško jam iš akių. Kai dvasininkas jau būdavo beat- 
sikeliąs, jis vėl patraukdavo už virvės, o tas vėl krisdavo ant nosies. 

Pagaliau šias kankynes nutraukė žandarų karininkas įsakęs, prieš atei- 
nant traukiniui, nuvesti areštuotuosius už stoties į tuščią sandėlį, kad nie- 
kas nematytų, kaip jie kankinasi. 

Apie šitą įvykį ėmė šnekėti net štabo vagone ir, reikia pasakyti, daugu- 
ma visa tai pasmerkė. 

Jaunesnysis leitenantas Krausas manė, kad jeigu jie iš tikrųjų valstybės 
išdavikai, tai juos reikia be jokių kankinimų pakarti. Tačiau leitenantas Du- 


* „Tegyvuoja karalius!" (Vengr.) 
** Šlovė!" (Vengr.) 
+++ Šlovė! Šlovė keturioliktajam pulkui!" (Vengr.) 

bas anam dalykui visiškai pritarė; susiedamas šiuos įvykius su pasikėsini- 
mu Sarajeve, jis aiškino, kad Humenos stoties vengrų žandarai keršiją už 
sosto įpėdinio erchercogo Pranciškaus Ferdinando ir jo žmonos nužudymą. 
Norėdamas suteikti savo žodžiams daugiau svarbos, jis pareiškė, kad pre- 
numeravęsis vieną žurnalą („Šimačeko keturlapis"), kuriame dar prieš ka- 
rą, liepos mėnesio numeryje, buvę rašoma, jog neturinti pavyzdžio Saraje- 
vo piktadarystė ilgam paliks žmonių širdyse neužgydomą žaizdą, ypač skaus- 
mingą ne tik dėl to, kad tas nusikaltimas atėmė gyvybę vykdomosios valdžios 
atstovui bei jo ištikimai ir karštai mylimai draugei, bet ir dėl to, kad šių 
dviejų gyvybių sunaikinimu buvo sugriauta laiminga šeima, o visų mylimi 
vaikai liko našlaičiai. 

Leitenantas Lukašas pats sau sumurmėjo, kad, matyt, Humenos stoties 
žandarai taip pat prenumeravę „Šimačeko keturlapį" ir skaitę tą jaudinantį 
straipsnį. Apskritai jam viskas pasirodė taip bjauru ir šlykštu, kad jis pajuto 
tik vieną troškimą - gerai nusigerti ir išsivaduoti iš savo pasaulinio sielvar- 
to. Jis išlipo iš vagono ir nuėjo ieškoti Šveiko. 

— Klausykit, Šveikai, - suradęs kreipėsi į jį, - ar kartais nežinot, kur čia 
gavus kokį butelį konjako? Kažkodėl jaučiuos ne visai sveikas. 

— Tai vis nuo oro permainos, drįstu pareikšti, ponas vyresnysis leitenan- 
te. Galimas daiktas, kad, pasiekus karo lauką, jums bus dar blogiau. Juo 
labiau Žmogus nutolsta nuo savo buvusios karinės bazės, juo blogiau jam 
darosi. Vienas sodininkas iš Strašnicos, Juzefas Kalenda, kartą irgi buvo 
pasitraukęs iš savo namų. Jis ėjo iš Strašnicos į Vinohradus ir pakeliui stabte- 
lėjo „Poilsio vietos" smuklėj, bet ten dar jautėsi gerai. O kai atėjo Sosto 
gatve ligi vandens bokšto, staiga ėmė lakstyti iš smuklės į smuklę ligi pat 
šventosios Liudmilos bažnyčios, ko! pajuto, kad jėgos jį apleido. Tačiau dėl 
tojis nenusiminė, kadangi praėjusį vakarą Štrašnicoje, „Stotelės“ smuklėje, 
buvo sukirtęs lažybų su vienu tramvajaus konduktorium, kad per tris savai- 
tes pėsčias apkeliausiąs pasaulį. Dėl to jis vis labiau ėmė tolti nuo savo 
namų židinio, ko! atsidūrė „Juodajam aludary“, Karlo aikštėje, paskui pa- 
traukė į Mala Straną, „Švento Tomo" aludę, iš ten pasuko į „Pirmadienio“ 
restoraną ir, aplankęs „Brabanto karaliaus“ smuklę, nuvyko į „Puikųjį re- 
ginį", o pagaliau - į Strachovos vienuolyno alaus daryklą. Bet čia dėl oro 
permainos jam ėmė gelti kaulus. O kai nusigavo ligi Loretos aikštės, jį apėmė 
toks namų ilgesys, kad griuvo žemėn, ėmė voliotis šaligatvy ir šaukti: „Ge- 
rieji žmonės, toliau neisiu! Nusispjauti man (atleiskit, ponas vyresnysis lei- 
tenante, už šiurkštumą) į šitą kelionę aplink pasaulį!" O jeigu norite, ponas 

vyresnysis leitenante, aš jums konjako paieškosiu, tik bijausi, kad kartais 
traukinys neišeitų. 

Leitenantas Lukašas garantavo Šveikui, kad traukinys neišeisiąs anks- 
čiau kaip po dviejų valandų. O konjakas pardavinėjamas buteliais iš po skver- 
no čia pat už stoties; kapitonas Sagneris ten jau siuntęs Matušicą, kuris už 
penkiolika kronų jam parnešęs butelį visai padoraus konjako. Jis davė Švei- 
ku: penkiolika kronų ir įsakė nieko nelaukiant eiti, tik niekam nesakyti, kad 
tai nešąs jam, leitenantui Lukašui, ar kad jis jį, Šveiką, siuntęs, nes tai, tiesą 
sakant, draudžiama. 

— Būkit ramus, ponas vyresnysis leitenante, viskas bus padaryta kaip 
reikiant. Man labai patinka uždrausti dalykai, ir dažnai nė nepasijuntu, kaip 
į juos įsipainioju. Vieną kartą Karlino kareivinėse mums uždraudė... 

— Kehrt euch - marschieren marsch!* - nutraukė jį leitenantas Lukašas. 

Šveikas nuėjo už stoties, pakeliui iš eilės kartodamas visus savo ekspe- 
dicijos uždavinius: pirma, konjakas turi būti geras, todėl iš pradžių reikia jo 
paragauti; antra, pirkti uždrausta, todėl reikia būti atsargiam. 

Bet vos tik jis pasuko iš perono, vėl susidūrė su leitenantu Dubu. 

— Ko čia valkiojies? - paklausė jis Šveiką. - Ar nepažįsti manęs? 

— Drįstu pareikšti, - atsakė Šveikas, atiduodamas pagarbą, kad ne- 
norėčiau jūsų pažinti iš blogosios pusės. 

Leitenantą Dubą šis atsakymas įvarė į siaubą, bet Šveikas, vis tebelaiky- 
damas ranką prie kepurės snapelio, stovėjo ramiai ir kalbėjo toliau: 

— Drįstu pareikšti, ponas leitenante, noriu jus pažinti vien iš gerosios 
pusės, kad man nereikėtų dėl jūsų ašaroti, kaip kad paskutinį kartą esate 
sakęs. 

Dėl tokio Šveiko įžūlumo leitenantui Dubui ėmė suktis galva, ir, pasi- 
piktinimo apimtas, jis tegalėjo šūktelt: 

- Išnyk greičiau man iš akių, niekše! Palauk, dar aš su tavim pasikalbėsiu! 

Šveikas nuėjo už stoties, leitenantas Dubas susizgribęs taip pat nuėjo 
paskui jį. Už stoties, čia pat prie kelio, stovėjo keletas didelių pintinių, dug- 
nais apverstų aukštyn, ant kurių pūpsojo nedidelės plokščios pintinėlės su 
išdėliotais įvairiais saldumynais, nekeliančiais jokio įtarimo, lyg šios gėrybės 
būtų buvę skirtos mokykliniam ekskursuojančiam jaunimui. Ten buvo 
šaltmėtinių saldainių, vaflinių dūdelių, krūvelės rūgščių pastilių, tai šen, tai 
ten gulėjo išdėliotos kelios riekelės juodos duonos su dešra, neabejotinai 


* Aplink. marš! (Vok.) 

pagaminta iš arklienos. Tačiau po didžiosiomis pintinėmis buvo paslėptos 
įvairios alkoholinių gėrimų rūšys: konjakas, romas, kadaginė, likeris, deg- 
tinė ir kitokie gėrimai. 

Čia pat, už griovelio, stovėjo maža būdelė. Joje kaip tik ir buvo prekiau- 
jama visais tais uždraustais vaisiais. 

Kareiviai pirmiau susitaria prie šitų pintinių, paskui koks nors žydas su 
ilgomis žandenomis ištraukia iš po pintinės nekaltai kyšantį butelį, pasi- 
kišęs po skvernu nusineša į būdelę, o jau čia kareivis nepastebimai paslepia 
jį kelnėse arba po palaidine. 

Čia patraukė ir Šveikas, o tuo tarpu kaip tikras seklys nuo stoties jį lydėjo 
leitenantas Dubas. 

Šveikas paėmė šaltmėtinių saldainių, sumokėjo ir įsidėjo juos į kišenę, o 
vyriškis su žandenomis tuo metu jam pašnibždėjo: 

— Schnaps hab' ich auch, gnūdiger Herr Soldat.* 

Derybos greitai baigėsi. Šveikas nuėjo į būdelę, bet pinigus užmokėjo 
tik tada, kai vyras atkimšo butelį ir Šveikas paragavo. Konjakas jam pasi- 
rodė geras. Pasibrukęs butelį po palaidine, jis grįžo į stotį. 

— Kur buvai, niekše? - pastojo jam kelią į peroną leitenantas Dubas. 

- Drįstu pareikšti, ponas leitenante, buvau saldainių pirkti. - Šveikas 
kyštelėjo ranką į kišenę ir ištraukė saują purvinų, dulkėtų saldainių. 

— Jei ponas leitenantas nesibjaurėtų... aš jų ragavau, neblogi. Jie turi, 
ponas leitenante, tokį ypač malonų skonį. Kaip marmeladas, ponas leite- 
nante. 

Pro Šveiko palaidinę buvo matyti butelio kontūrai. Leitenantas Dubas 
paplekšnojo per palaidinę: 

— Ką čia, niekše, neši? Ištrauk! 

Šveikas ištraukė butelį su gelsvu skysčiu ir visiškai aiškia, į akis krintan- 
čia etikete „Cognac“**. 

— Drįstu pareikšti, ponas leitenante, - atsakė tas nė kiek nesumišęs, — 
kad į tuščią konjako butelį aš įsileidau iš siurblio truputį geriamo vandens. 
Vakarykštis guliašas mane baisiai troškina. Tik to šulinio, kaip matot, po- 
nas leitenante, vanduo kažkoks gelsvas. Matyt, bus geležuotas. Toks van- 
duo labai sveika ir naudinga gerti. 

— Jei tave, Šveikai, taip baisiai troškina, - velniškai nusišypsojęs, tarė 


* Degtinės taip pat turiu, gerbiamasis ponas kareivi (vok. ). 
** „Konjakas". 

leitenantas Dubas, norėdamas kiek galima ilgiau nutęsti sceną, turėjusią 
baigtis visišku Šveiko sutriuškinimu, - tai atsigerk iki soties. Išgerk visą šį 
butelį iš karto! 

Leitenantas Dubas jau iš anksto vaizdavosi, kaip Šveikas išgers kelis 
gurkšnius ir daugiau nebepajėgs. Ir tuomet jis, leitenantas Dubas, pasijus 
nugalėtojas ir pasakys: „Duok man butelį, aš irgi noriu gurkštelti, mane 
taip pat troškina“. Jis labai norėjo pamatyti, kaip šitas sukčius Šveikas atro- 
dys tą baisią jam valandėlę. O paskui raportuos ir t. t. 

Šveikas atsikimšo butelį, prisidėjo jį prie lūpų, ir gėrimas gurkšnis po 
gurkšnio dingo jo gerklėje. Leitenantas Dubas sustingo. Šveikas čia pat, jo 
akyse, net nemirkteldamas išmaukė visą butelį, numetė jį į tvenkinį kitapus 
kelio, nusispjovė ir, tartum būtų išgėręs stiklinę mineralinio vandens, tarė: 

— Drįstu pareikšti, ponas leitenante, kad tas vanduo iš tikrųjų turėjo 
geležies skonį. Kamikoje prie Vltavos vienas aludininkas vasarą savo lan- 
kytojams visai paprastai pagamindavo geležuoto vandens: primesdavo į šulinį 
senų pasagų. 

— Aš tau parodysiu senas pasagas! Parodyk šulinį, iš kurio tu sėmeisi šitą 
vandenį! 

- Jis visai netoli, ponas leitenante, kaip tik štai už tos medinės būdelės. 

- Eik pirma, niekše, kad galėčiau matyti, kaip eini! 

„Tikrai nuostabu! - manė leitenantas Dubas. - Pažvelgęs į šitą nenaudėlį, 
nieko nesuprasi". 

Šveikas ėjo pirmas atsidavęs Dievo valiai. Kažkoks paslaptingas balsas 
jam kuždėjo, kad ten šulinys turi būti, todėl jis nelabai ir nustebo, kai jį iš 
tikrųjų rado. Buvo net ir siurblys, o kai Šveikas ėmė pumpuoti, iš vamzdžio 
paplūdo gelsvas vanduo, ir jis iškilmingai galėjo pareikšti: 

- Štai jis, ponas leitenante, tas geležuotasis vanduo. 

Priėjo išsigandęs vyriškis su žandenomis, ir Šveikas liepė jam atnešti 
stiklinę ponui leitenantui atsigerti. 

Leitenantas Dubas apstulbo išgėręs pilną stiklinę vandens su arklių šla- 
pimo ir mėšlo skoniu. Galutinai pakvaišęs dėl viso to, ką patyrė, leitenantas 
už tą stiklinę vandens žydui davė penkias kronas. Atsisukęs į Šveiką, jis 
suriko: 

— Ko čia spoksai? Nešdinkis! 

Praslinkus penkioms minutėms, Šveikas atsirado štabo vagone šalia lei- 
tenanto Lukašo, paslaptingais gestais išvadino jį į peroną ir raportavo: 

— Drįstu pareikšti, ponas vyresnysis leitenante, kad po penkių, o dau- 
giausia po dešimties minučių aš būsiu visiškai girtas, bet gulėsiu savo vago- 
ne. Drįstu prašyti jus, ponas vyresnysis leitenante, kad bent kokias tris va- 
landas manęs nešauktumėt ir jokių darbų man neskirtumėt, kol visiškai išsi- 
miegosiu. Viskas gerai, tik mane sugavo ponas leitenantas Dubas. Aš jam 
sakiau, kad tai vanduo, todėl man teko jo akyse tą butelį konjako vienu 
mauku išgerti, mat reikėjo jį įtikinti, kad tai iš tikro vanduo. Viskas gerai, aš 
nieko neišdaviau, atsargus irgi buvau, bet dabar drįstu pareikšti, ponas vy- 
resnysis leitenante, kad kojos jau nenori manęs klausyti. Tačiau, drįstu pa- 
reikšti, ponas vyresnysis leitenante, kad lakti aš esu pratęs, nes su ponu 
karo kapelionu Kacu... 

— Nešdinkis, bjaurybe! - sušuko leitenantas Lukašas visai nepykdamas. 
Dabar leitenantas Dubas neteko maždaug penkiasdešimties procentų jo 
simpatijų. 

Šveikas atsargiai įlipo į savo vagoną, atsigulė ant milinės ir kuprinės, po 
to kreipėsi į vyresnįjį raštininką bei visus kitus: 

- Gyveno kartą Žmogus. Jis nusigėrė ir paprašė, kad jo niekas nežadintų. 

Tai pasakęs nusisuko į sieną ir ėmė knarkti. Riaugėdamas leido dujas, 
kurios pasklido po visą patalpą, ir virėjas okultistas Juraida, uostinėdamas 
orą, pareiškė: 

— Galas žino, čia kvepia konjaku! 

Prie sudedamojo staliuko sėdėjo savanoris Marekas, po ilgų kančių pa- 
galiau gavęs bataliono istoriografo vietą. Jis dabar kūrė didvyriškus bata- 
liono žygdarbius, ir buvo matyti, kokį didelį džiaugsmą jam kelia žvilgsnis į 
ateitį. 

Vyresnysis raštininkas Vanekas susidomėjęs stebėjo, kaip savanoris uo- 
liai rašo, ir leipo juokais. Vanekas pakilo ir priėjo prie rašančiojo, 0 šis ėmė 
jam aiškinti savo darbą: 

— Žinote, baisiai smagu rašyti bataliono istoriją iš anksto, taip sakant, 
atsargai. Svarbiausia tokiam darbe, kad viskas eitų sistemingai. Visur turi 
būti sistema. 

— Sisteminga sistema? - įsiterpė vyresnysis raštininkas Vanekas, nieki- 
namai šypsodamasis. 

— Taip, - atsainiai pareiškė savanoris, - rašant bataliono istoriją, reikia 
laikytis sistemingos sistemos. Iš pat pradžių negalima rodytis su didele per- 
gale. Viskas turi eiti pamažu, pagal nustatytą planą. Mūsų batalionas negali 
vienu šuoliu laimėti šito pasaulinio karo. Nihil nisi bene*. Svarbiausias da- 
lykas tokiam rimtam istorikui kaip aš - sudaryti pergalių planą. Pavyzdžiui, 
čia aš vaizduoju, kaip mūsų batalionas - tai įvyks tikriausiai per porą arti- 
miausių mėnesių — vos nepereina rusų sienos, kurią saugo stiprios priešo 
pajėgos, sakykim, Dono kazokų pulkai. Tuo pat metu kelios priešo divizijos 
užeina mums iš užpakalio. Iš karto pažvelgus, atrodo, kad mūsų batalionas 
žuvęs, kad jį su žemėm sumaišys, bet tuo tarpu kapitonas Sagneris duoda 
batalionui tokį įsakymą: „Dievas nenori, kad mes čia žūtumėm, bėkim!" 
Mūsų batalionas bėga, bet priešo divizija, kuri buvo mums užėjusi iš užpa- 
kalio, dabar atsidūrusi prieky ir, manydama, kad mes ją puolam, taip pat 
sprunka ir be jokio šūvio pakliūva mūsų kariuomenės rezervams į rankas. 
Va, tiesą sakant, nuo šio momento ir prasideda mūsų bataliono istorija. 
Menkas nuotykis, ponas Vanekai, pranašiškai tariant, - didelių dalykų 
pradžia. Mūsų batalionas žygiuoja nuo vienos pergalės prie kitos. Labai 
bus įdomu, kaip mūsų batalionas naktį užpuls miegantį priešą, - tiesa, tai 
reiks aprašyti „Iliustruoto karo korespondento" stiliumi. Šitą žurnalą leido 
Vilemekas rusų-japonų karo metu. Mūsų batalionas puola miegančio priešo 
stovyklą. Kiekvienas mūsų kareivis susiieško po vieną priešo kareivį ir iš 
visų jėgų suvaro jam į krūtinę durtuvą. Puikiai išgaląstas durtuvas lenda į 

žmogų kaip į sviestą, tik vienur kitur girdėti šonkaulius braškant. Miegan- 
čio priešo kūnas ima tirtėti, akimirką jis išsprogina išsigandusias, bet jau 
nieko nereginčias akis, sukriokia ir išsitiesia visu ilgumu. Ant lūpų pasirodo 
kruvinos putos, tuo viskas baigiasi, mūsų batalionas nugali. Bet dar puikes- 
nis dalykas bus maždaug po trijų mėnesių, kai mūsų batalionas paims ne- 
laisvėn rusų carą, tačiau apie tai pasikalbėsim, ponas Vanekai, vėliau, o kol 
kas reikia paruošti atsargai kelis smulkius epizodus, rodančius negirdėtą 
mūsų karžygiškumą. Tam reikalui man teks sugalvoti visiškai naujų karinių 
terminų. Vieną tokį jau esu sugalvojęs. Tai mūsų karių, varpyte išvarpytų 
sviedinių skeveldromis, pasiryžimas aukotis. Sprogdama priešo mina vie- 
nam mūsų būrininkui, pavyzdžiui, dvyliktosios ar tryliktosios kuopos, nu- 
traukia galvą. 

- A propos*,- susigriebė savanoris, pliaukšteldamas sau ranka per kak- 
tą, - vos neužmiršau! Ponas vyresnysis raštininke, arba, sakant civilių kal- 
ba, ponas Vanekai, jūs turit man sudaryti visų puskarininkių sąrašą. Pasa- 
kykit man kokį nors viršilą iš dvyliktosios kuopos. Kas? Huska? Gerai, šitam 
Huskai toji mina sprogdama nutrauks galvą, galva nusiris, tačiau jis dar 
žengs kelis žingsnius, nutaikys ir pašaus priešo lėktuvą. Savaime supranta- 
ma, kad šios pergalės ateityje turės būti iškilmingai atšvenčiamos siauram 
šeimos rately Šenbrune. Austrijos kariuomenėj daug batalionų, bet taip pa- 
sižymės vienintelis batalionas, būtent mūsų. Jo didenybės imperatoriaus 
rūmuose jam pagerbti bus suruoštos mažos intymios iškilmės. Kaip matote 
iš mano užrašų, šį dalyką aš vaizduojuos taip. Erchercogienės Marijos Va- 
lerijos šeima tuo tikslu iš Vaizės persikels į Šenbruną. Kadangi iškilmės yra 
visiškai intymaus pobūdžio, tai jos vyks salėje, esančioje greta monarcho 
miegamojo. Šitoji salė apšviečiama baltomis vaškinėmis žvakėmis, nes, kaip 
žinoma, rūmuose nemėgstama elektros lempelių dėl trumpo susijungimo, 
prieš kurį senasis monarchas yra nusiteikęs. Šeštą valandą vakaro praside- 
da iškilmės šauniojo mūsų bataliono garbei. Šiuo metu į salę, kuri, tiesą 
sakant, yra amžinybėn iškeliavusios imperatorienės apartamentų dalis, įve- 
dami jo didenybės anūkai. Dabar kyla klausimas, kas dar, be imperatoriško- 
sios šeimos, dalyvaus šiose iškilmėse. Jose turi dalyvauti monarcho gene- 
raladjutantas grafas Paras, ir jis iš tikrųjų dalyvaus. Kadangi tokiose šeimo- 
se ir intymiose iškilmėse paprastai kam nors pasidaro negera, - tik tuo aš 
visai nenoriu sakyti, kad grafas Paras ims vemti, - tai būtinai turi būti gydy- 

tojas, rūmų patarėjas daktaras Kercelis. Tvarkos dėlei, kad rūmų tarnai 
neimtų valiūkauti su rūmų damomis, dalyvaujančiomis priėmime, kviečia- 
mi oberhofmeisteris baronas Ledereris, kamerheras grafas Belegardas ir 
vyriausioji rūmų freilina grafienė Bombelesa, kuri rūmuose vaidina tokį 
pat vaidmenį kaip „madam“ „Šuko“" viešuosiuose namuose. Šitai diduo- 
menės draugijai susirinkus, tuoj apie tai bus pranešta imperatoriui, kuris 
ateis su savo anūkais, atsisės prie stalo ir pakels taurę mūsų žygio bataliono 
garbei. Po to prabils erchercogienė Marija Valerija, kuri ypač gerai atsi- 
lieps apie jus, ponas vyresnysis raštininke. Vis dėlto, kaip matyti iš mano 
pastabų, mūsų batalionas turės didelių ir skaudžių nuostolių, nes batalio- 
nas be žuvusiųjų - ne batalionas. Būtinai dar teks parašyti skyrių apie kau- 
tynėse kritusius mūsų karius. Bataliono istorija neturi susidėti vien iš sausų 
faktų apie pergales, kurių jau iš anksto esu susižymėjęs per keturiasdešimt 
dvi. Pavyzdžiui, jūs, ponas Vanekai, žūsite prie mažos upytės, o štai Balou- 
nas, kuris taip keistai į mus žiūri, žus savotiška mirtimi, ne nuo kulkos, ne 
nuo šrapnelio ir ne nuo sviedinio. Jį pasmaugs arkanas, kurį nuleis priešo 
lėktuvas kaip tik tuo metu, kai Balounas ris savo leitenanto Lukašo pietus. 

Balounas, sumojavęs iš nusiminimo rankomis, pasitraukė ir prislėgtas 
prabilo: 

— Ką aš galiu daryti, kad toks apsigimiau. Tarnaudamas aktyviojoj tar- 
nyboj, būdavo, kokius tris sykius iš eilės lįsdavau virtuvėn pietų, kol paga- 
liau mane uždarė daboklėn. Vieną dieną pietums aš nučiupau tris porcijas 
krūtingalio, o paskui už tai visą mėnesį ištupėjau... Tegul būna šventa Viešpa- 
ties valia! 

— Nenuogąstaukit, Balounai, - guodė jį savanoris, - bataliono istorijoj 
nebus nurodyta, kad jūs žuvot rydamas pakeliui iš karininkų virtuvės į ap- 
kasus. Jūs būsit paminėtas drauge su visais mūsų bataliono kareiviais, 
padėjusiais galvą už mūsų imperijos garbę kaip, sakysim, vyresnysis rašti- 
ninkas Vanekas. 

— Kokią mirtį man esat numatęs, Marekai"? 

— Tik nesiskubinkit, ponas vyresnysis raštininke, tas dalykas taip greit 
neina. 

Savanoris susimąstė: 

- Jūs esat iš Kralupų, ar ne? Na, tai rašykit namo į Kralupus, kad jūs 
dingsit be žinios, tik rašykit kiek galima atsargiau. O gal jums geriau patin- 
ka būti sunkiai sužcistam, liktis gulėti už spygliuotų vielų užtvarų? Gulite 
jūs ten su peršauta koja visą dieną. Naktį priešas apšviečia mūsų pozicijas 

prožektorium, pamato jus ir, įtardamas jus vykdant žvalgybos uždavinį, ima 
spraginti sprogstamaisiais sviediniais bei šrapneliais. Šitaip jūs padarot mūsų 
armijai milžinišką paslaugą, nes priešas dėl jūsų išeikvoja tokią daugybę 
šaudmenų, kurių užtektų visam batalionui išguldyti. Jūsų kūno dalys nuo 
uraganiškos priešo ugnies laksto po orą, sukeldamos viesulą ir dainuoda- 
mos didžios pergalės dainą. Trumpai sakant, kiekvienas mūsų bataliono ka- 
rys gaus savo dalį ir kiekvienas vienaip ar kitaip pasižymės. Taigi šlovingi 
mūsų bataliono istorijos puslapiai bus kupini pergalių. Aš labai nenorėčiau 
be reikalo jų skaičių dauginti, bet nieko nepadarysi, visa reikia kruopščiai 
surašyti, kad apie mus liktųsi atminimas, ir visa tai turi būti baigta greit, 
sakysim, prieš rugsėjo mėnesį, kada iš mūsų bataliono jau bus nieko nelikę, 
vien tik šie šlovingi istorijos puslapiai. Jie vieni visų austrų širdims bylos, 
kad visi, kurie savo gimtinės jau niekad nebepamatys, yra kovęsi taip pat 
narsiai ir drąsiai. Pačią pabaigą, nekrologą, žinot, ponas Vanekai, aš jau esu 
sukūręs. Amžinas atminimas žuvusiems! Jų meilė monarchijai - pati švenč- 
iausioji meilė, nes ją apvainikavo mirtis. Jų vardai bus tariami su didžia 
pagarba, kaip, pavyzdžiui, Vaneko vardas. O tie, kurie ypač skaudžiai nu- 
kentėjo dėl savo maitintojų mirties, tenusišluosto ašaras didžiuodamiesi, 
nes brangūs jų velioniai buvo mūsų bataliono karžygiai. 

Telefonininkas Chodounskis ir virėjas Juraida su dideliu dėmesiu klausėsi 
savanorio kalbos apie būsimąją bataliono istoriją. 

— Eikšekit arčiau, ponai, - tarė savanoris, sklaidydamas savo užrašus, — 
štai penkioliktasis puslapis: „Telefonininkas Chodounskis žuvo rugsėjo 3 d. 
drauge su bataliono virėju Juraida". Klausykite toliau: „Neturintis pavyzdžio 
žygdarbis. Rizikuodamas savo gyvybe, pirmasis blindaže gina telefono lai- 
dus, neatsitraukdamas nuo telefono kiauras tris dienas. Antrasis, matyda- 
mas visiems gresiantį pavojų, būtent, kad priešas užeina iš sparno, puola su 
katilu verdančios sriubos, sukelia priešo eilėse išgąstį ir apšutina kareivius. 
Abiejų mirtis graži. Pirmąjį sudrasko mina, antrasis miršta nuo nuodingųjų 
dujų, kurių jam pakišo po pat nosim, kai jis nebeturėjo visai kuo gintis. 
Abudu žūsta šaukdami: „Es lebe unser Batalionskommandant!*“ Aukščiau- 
siajai karo vadovybei nelieka nieko kita, kaip kasdien reikšti jiems padėką 
įsakymais, kad ir kitos kariuomenės dalys sužinotų apie mūsų bataliono 
narsumą ir sektų mūsų pavyzdžiu. Galiu jums paskaityti ištrauką iš įsaky- 
mo, kuris bus paskelbtas visose kariuomenės dalyse. Visai panašų įsakymą 

1805 metais, stovėdamas su savo kariuomene prie Padujos, išleido ercherco- 
gas Karolis. Po šito įsakymo rytojaus dieną jis gavo kaip reikiant į kailį. 
Taigi klausykit, ką skaitys apie mūsų batalioną — narsų, pavyzdingą visos 
kariuomenės dalinį: „Tikiuosi, kad visa kariuomenė paseks pirma minėto 
bataliono pavyzdžiu, kad ji pasisems iš jo ypatingo pasitikėjimo savo jėgo- 
mis, atsparumo, ištvermės pavojuose, nepalyginamo karžygiškumo, meilės 
ir atsidavimo savo vadovybei, — visų šių dorybių, kuriomis pasižymėjo šis 
batalionas ir kurios jį atvedė iki nuostabių žygių, mūsų valstybės laimės ir 
pergalės. Tepaseka visi jo pavyzdžiu!" 

Iš kampo, kur gulėjo Šveikas, pasigirdo garsus žiovavimas ir pro miegus 
tariami žodžiai: 

— Jūsų tiesa, ponia Miulerova, žmonės panašūs vieni į kitus. Kralupuose 
gyveno toks Jarošas. Jis ir laikrodininkas Leihancas iš Pardubicų buvo pa- 
našūs kaip du vandens lašai, o Leihancas vėl baisiai panėšėjo į Piskorą iš 
Jičino, o visi trys drauge į vieną nepažįstamą savižudį, kurį rado pasikorusį 
ir visiškai susileidusį kažkokiam tvenkiny palei Jindžichovo Hradecą, prie 
pat geležinkelio pylimo. Mat jis greičiausiai palindęs po traukinuu... 

Vėl pasigirdo Žiovavimas ir pabaiga: 

— Paskui visus juos nubaudė didele pinigine bauda, o rytdienai išvirkit, 
ponia Miulerova, makaronų sriubos... - Šveikas apsivertė ant kito šono ir 
knarkė sau toliau. Tuo tarpu virėjas okultistas Juraida ir savanoris Marekas 
pradėjo ginčytis dėl ateities. 

Okultistas Juraida manė, kad nors iš pradžių ir beprasmiška atrodo, jog 
žmogus tik juokaudamas rašo apie tai, kas galėtų įvykti ateity, tačiau, be 
jokios abejonės, ir tokiame juokavime glūdi pranašiškų dalykų, nes žmo- 
gaus dvasios žvilgsnis, paslaptingų jėgų veikiamas, prasiskverbiąs pro nežino- 
mos ateities uždangą. Po šių žodžių Juraidos kalba pasidarė perdėm mis- 
tiška. Kas antras sakinys vis pasirodydavo kažkokia ateities uždanga, kol 
pagaliau jis priėjo ligi regeneracijos, t. y. ligi žmogaus kūno atsinaujinimo, 
nurodydamas infuzorijų gebėjimą atnaujinti savo kūno dalis, ir pabaigė pa- 
reikšdamas, kad kiekvienas žmogus galįs nutraukti driežui uodegą, ir ji vėl 
atauganti. 

Telefonininkas Chodounskis į tai pasakė, kad žmonės sau pirštus iš 
džiaugsmo laižytų, jeigu jiems pavyktų pasiekti tai, ką gali driežai su savo 
uodega. Pavyzdžiui, kare žmogui nutraukiama galva arba kita kuri nors kūno 
dalis. Ši kūno dalių atsinaujinimo savybė būtų labai paranki karo vadovy- 
bei, nes neliktų jokių invalidų. Vienas austrų kareivis, kuriam vis užaugtų 

tai ranka, tai koja, tai galva, būtų nepalyginamai vertingesnis už visą dabar- 
tinę brigadą. 

Savanoris Marekas pareiškė, kad dabar, kai taip ištobulėjusi karo tech- 
nika, reikalui esant, visai lengvai galima padalyti žmogaus kūną skersai į 
tris dalis. Juk egzistuoja dėsnis apie kai kurių infuzorijų kūno atsinaujini- 
mą: kiekviena atskira dalis atsinaujina atsiaugindama naujus organus, ir 
išsivysto visiškai savarankiškas organas. Panašiu būdu Austrijos kariuomenė 
po kiekvienų kautynių, kuriose ji dalyvautų, patrigubėtų, net dešimteriopai 
padidėtų, ir iš kiekvienos kareivio kojos atsirastų naujas pėstininkas. 

- Jeigu Šveikas dabar jus išgirstų, - tarė vyresnysis raštininkas Vane- 
kas, - tai būtinai nurodytų kokį nors pavyzdį. 

Šveikas, išgirdęs savo vardą, tuojau atsiliepė murmteldamas „Hier!", ir, 
tuo parodęs savo drausmingumą, vėl ėmė knarkti. Vagono tarpdury pasi- 
rodė jaunesniojo leitenanto Dubo galva. 

— Ar Šveikas čia? - paklausė jis. 

— Taip, ponas leitenante. Miega, - atsakė savanoris. 

— Kai aš klausiu, tai jūs, savanori, privalote tučtuojau pašokti ir jį pašaukti. 

— Nieko nebus, ponas leitenante, jis miega. 

— Tai pažadinkit jį! Aš labai stebiuosi, kad jums pačiam tai neatėjo į 
galvą, savanori. Galėjote parodyti daugiau palankumo savo vyresnybei. Jūs 
manęs dar nepažįstat... Bet kai pažinsite... 

Savanoris ėmė žadinti Šveiką: 

- Šveikai, gaisras, kelkitės! 

- Kai degė Odkoleko malūnas, - sumurmėjo Šveikas, apsiversdamas 
ant kito šono, - tai net iš Visočanų atvažiavo ugniagesiai... 

- Štai, patys matot, — kreipėsi savanoris į leitenantą Dubą, - žadinu, bet 
nieko iš to neišeina. 

Leitenantas Dubas įšėlo: 

— Kaip jūsų pavardė, savanori? Marekas? Aha, tai jūs esat tas pats sava- 
noris Marekas, kuris nuolat sėdėdavo daboklėje, ar ne? 

- Taip, ponas leitenante. Išsėdėjau, taip sakant, vienų metų kursą kalėji- 
me ir buvau reabilituotas, t. y. kai divizijos teismas, ištyręs mano nekaltu- 
mą, paleido mane, buvau paskirtas bataliono istoriografu, paliekant man 
savanorio laipsnį. 

- Neilgai jūs toks būsit! - subaubė leitenantas Dubas, ir jo veidas pasi- 
darė tamsiai raudonas, tartum čia pat kas nors būtų jam šėręs per žandą. - 
Tuo aš pasirūpinsiu! 

— Prašau, ponas leitenante, nusiųsti mane pagal instanciją raportu, — 
tarė rimtai savanoris. 

— Nemanykit su manim juokauti! - tarė leitenantas Dubas. — Aš jums 
parodysiu raportą! Mudu dar susitiksim, ir iš to jums bus velniškai maža 
džiaugsmo! Tada jūs su manim susipažinsit kaip reikiant, jei dabar dar ne- 
pažįstat! 

Įširdęs ir susijaudinęs leitenantas Dubas pasitraukė šalin, visiškai už- 
miršęs, kad prieš valandėlę buvo nusprendęs pasišaukti Šveiką ir pareika- 
lauti: „Papūsk į mane!" Tai buvo paskutinė priemonė patikrinti, ar Šveikas 
nusikalto neteisėtai gerdamas alkoholį. Dabar jau buvo per vėlu, nes, kai 
po pusvalandžio jis atėjo prie vagono, kareiviai gėrė juodą kavą su romu. 
Šveikas jau buvo atsikėlęs ir, leitenanto Dubo pašauktas, kaip jauna stirna 
liuoktelėjo iš vagono: 

— Papūsk į mane! - suriko jam leitenantas Dubas: 

Šveikas papūtė į jį, kiek tik turėjo jėgos, - tai buvo tartum karštas vėjas, 
kuris išnešioja po laukus visus spirito varyklos kvapus. 

— Kuo tu, bjaurybe, atsiduodi? 

— Drįstu pareikšti, ponas leitenante, romu. 

— Pakliuvai, paukšteli! — piktai džiaugdamasis suriko leitenantas Du- 
bas. - Galų gale aš tave sučiupau. 

- Tikrai taip, ponas leitenante, - visiškai ramiai tarė Šveikas, - mes ką 
tik gavome romo su kava, ir aš pirmiau išgėriau romą, bet jei, ponas leite- 
nante, yra išėjęs toks naujas potvarkis, kad pirmiau reikia gerti kavą, o pas- 
kui romą, prašom atleisti. Kitą kartą taip nedarysiu. 

— O kodėl tu knarkei, kai prieš pusvalandį aš buvau čia? Tavęs negalėjo 
pažadinti. 

— Drįstu pareikšti, ponas leitenante, kad visą naktį buvau nemiegojęs, 
nes prisiminiau manevrus netoli Vesprimo. Tada pirmasis ir antrasis armi- 
jos korpusai, vaidinę priešą, prasiveržė per Štiriją ir apsupo ketvirtąjį mūsų 
korpusą, kuris buvo apsistojęs Vienoje ir jos apylinkėse. Ten visose vietose 
turėjome įtvirtinimus, bet jie mums užėjo iš užpakalio ir net prasigavo iki 
tilto, kurį mūsų pionierių batalionas buvo pastatęs iš dešinės pusės per Du- 
nojų. Mes privalėjom pulti, į pagalbą turėjo atskubėti daliniai iš šiaurės, 
paskui iš pietų, nuo Voseko. Paskui dar buvo perskaitytas įsakymas, jog 
mums į pagalbą einąs trečiasis armijos korpusas, kad, pradėjus pulti antrąjį 
armijos korpusą tarp Plateno ežero ir Presburgo, mums nesuduotų į kailį. 

Bet visa tai buvo tuščios pastangos, nes, kai tik mes turėjome laimėti, ėmė 
trimituoti, ir nugalėtojais išėjo baltaraiščiai. 

Leitenantas Dubas nieko neatsakė. Linkčiodamas galvą, susimąstęs jis 
nuėjo, bet tučtuojau grįžo ir šūktelėjo Šveikui: 

- Atsiminkit visi, kad ateis laikas, dėl manęs staugsite! Daugiau jis nie- 
ko negalėjo sugalvoti ir tučtuojau vėl nuėjo prie štabo vagono. Ten kapito- 
nas Sagneris tardė vieną nelaimingą dvyliktosios kuopos kareivį, kurį buvo 
atvedęs viršila Štrandas. Tas nelaimingasis kareivis, kad apsisaugotų nuo 
kulkų apkasuose, iš kažkur nuo stoties atsitempė skarda apmuštas kiau- 
lidės duris. Dabar jis stovėjo išsigandęs, išsproginęs akis ir teisinosi, kad 
norėjęs tas duris pasiimti į apkasus kaip priedangą nuo šrapnelių, kad būtų 
drąsiau. 

Naudodamasis proga, leitenantas Dubas pradėjo ilgą pamokslą, kaip 
turi elgtis kareivis, kokios jo pareigos tėvynei ir monarchui, kuris esąs 
aukščiausias viršininkas ir vyriausiasis karo vadas. Jei batalione privisę to- 
kių tipų, juos būtinai reikia pašalinti, nubausti ar pasodinti į kalėjimą. 

Tie jo plepalai buvo tokie nevykę, kad kapitonas Sagneris tik paplojo 
nusikaltėliui per petį sakydamas: 

— Jeigu ką nors gudriai sugalvoji, iš anksto nevykdyk, nes tai kvailystė. 
Duris nuneškit atgal, iš kur buvot paėmęs, ir eikit po velnių! 

Leitenantas Dubas ėmė kandžiotis lūpas. Dabar įsitikino, kad tik jis gali 
išgelbėti krintančią bataliono drausmę. Todėl dar kartą apėjo visą stoties 
rajoną. Netoli vieno sandėlio, ant kurio didelėm raidėm vengriškai ir vo- 
kiškai buvo užrašyta, kad rūkyti draudžiama, jis išvydo kareivį, sėdintį ant 
žemės ir skaitantį laikraštį. Kareivis buvo taip užsidengęs laikraščiu, kad 
nesimatė jo antpečių. Leitenantas Dubas jam šūktelėjo: „Habtacht!'*. Ka- 
reivis, pasirodė, priklausė Humenoj stovinčiam rezerviniam vengrų pulkui. 

Leitenantas Dubas papurtė jį už pečių: kareivis pakilo ir net nerado 
reikalo atiduoti pagarbos; jis įsikišo laikraštį į kišenę ir pasuko savo keliu. 
Leitenantas Dubas kaip apkvaišęs nusekė paskui jį; vengras paspartino 
žingsnį, atsigręžė ir šaipydamasis pakėlė rankas aukštyn, kad leitenantas 
Dubas nė valandėlės neabejotų, jog jis iš karto pažino Dubą priklausant 
kuriam nors čekų pulkui. Paskui vengras greitai dingo tarp namų, stovinčių 
kitoje kelio pusėje. 


* „Ramiai!“ (Vok.) 

Leitenantas Dubas, norėdamas kaip nors įrodyti, kad su šia scena ne- 
turįs nieko bendra, išdidžiai įėjo į mažą krautuvėlę, sumišęs parodė į juodų 
siūlų ritę, įsidėjo ją į kišenę ir sumokėjęs grįžo į štabo vagoną. Ten jis liepė 
bataliono ryšininkui pašaukti jo pasiuntinį Kunertą, kuriam, atiduodamas 
siūlus, tarč: 

— Man pačiam tenka viskuo rūpintis. Tikriausiai jūs esat užmiršęs pasi- 
imti siūlų. 

— Drįstu pranešti, ponas leitenante, kad aš tų ričių turiu visą tuziną. 

— Tai parodykit man jas kuo greičiausiai, tučtuojau atneškit! Negi ma- 
not, kad aš jumis tikiu? 

O kai Kunertas grįžo su pilna dėžute baltų ir juodų siūlų ričių, leitenan- 
tas Dubas pasakė: 

— Nagi, įsižiūrėk, brolau, kaip reikiant į tuos siūlus, kuriuos tu atnešei, ir 
į mano didžiąją ritę. Matai, tavo siūlai plonučiai, jie lengvai trūksta. O da- 
bar pažiūrėk į manuosius, kiek reikia darbo, kad juos nutrauktum. Fronte 
šlamšto nereikia, ten viskas turi būti pirmos rūšies. Pasiimk visus siūlus ir 
lauk mano įsakymų. Atsimink, kitą kartą nieko nedaryk, manęs neatsiklausęs, 
o prireikus ką nors pirkti. ateik pas mane ir pasiklausk! Nelinkiu aš tau 
susipažinti su manim. tu manęs dar nepažįsti iš blogosios pusės. 

Pasiuntiniui Kunertui išėjus, leitenantas Dubas kreipėsi į vyresnįjį leite- 
nantą Lukašą: 

— Mano pasiuntinys gana inteligentiškas vyrukas. Vienur kitur suklysta, 
bet galvą turi. Geriausia jo ypatybė - nepriekaištingas sąžiningumas. Dar 
mums būnant Briuke, kartą gavau iš kaimo nuo svainio siuntinį - kelias 
keptas žąsis. Patikėsite ar ne, jis nė iš tolo į jas nepasižiūrėjo, o kadangi aš 
jų greitai suvalgyti negalėjau, tai jis verčiau leido joms pašvinkti. Štai ką 
reiškia drausmė! Karininkų pareiga - auklėti kareivius. 

Leitenantas Lukašas, norėdamas parodyti, kad šito kvailio plepalų nesi- 
klauso, nusigręžė į langą ir tarė: 

— Ak, tiesa, juk šiandien trečiadienis. 

Tada leitenantas Dubas, jausdamas reikalą pasikalbėti, kreipėsi į kapi- 
toną Sagnerį draugišku balsu: 

— Klausykit, kapitone Sagneri, ką jūs manote apie... 

— Pardon, valandėlę, - tarė kapitonas Sagneris ir išėjo iš vagono. 


* + 


Tuo tarpu Šveikas ir Kunertas šnekėjosi apie savo karininkus. 

— Kur tu buvai dingęs visą laiką, kad tavęs niekur nebuvo matyt? - pa- 
klausė Šveikas. 

— Negi nežinai, - atsakė Kunertas, —- su savo senu kvailiu aš nuolatos 
turiu darbo. Kas minutėlę šaukiasi ir teiraujasi tokių dalykų, kurie man 
visai ne galvoj. Pavyzdžiui, klausinėjo mane, ar nedraugauju su tavim. Atsa- 
kiau, kad mudu labai retai matomės. 

— Tai labai malonu, kad jis teiraujasi apie mane. Aš jį, tą tavo poną leite- 
nantą, labai myliu. Jis toks mielas, geros širdies, kareiviams tiesiog tikras 
tėvas, - rimtai atsakė Šveikas. 

- Tu taip manai? - priešinosi Kunertas. - Jis - tikras kiaulė, o kvailas — 
kaip bato aulas. Apkarto jis man kaip krienas, vis kimba ir kimba prie manęs. 

- Eik jau, eik - nusistebėjo Šveikas, - o aš laikiau jį tokiu doru žmogum! 
Tu kažkaip keistai apie savo leitenantą kalbi, - bet tai turbūt visų pasiunti- 
nių ypatybė, tokie jau jie apsigimę. Pavyzdžiui, majoro Vencelio pasiunti- 
nys: jis savo pono kitaip nevadina, kaip tik „šitas prakeiktas, idiotiškas kvai- 
lys", o pulkininko Šrederio pasiuntinys, kalbėdamas apie savo poną, jį teva- 
dina vien smirdančia pabaisa arba smirdaliumi. O tai vis dėl to, kad kiek- 
vienas pasiuntinys mokosi iš savo pono. Jei ponas jo taip neplūstų, ir tarnas 
paskui jį nekartotų. Budejovicuose mano laikais buvo toks leitenantas Pro- 

chazka, jis keikėsi mažai, o savo pasiuntiniui, būdavo, tik tiek pasako: „Ak 
tu, nuostabi karve". Kitokių keiksmų jo pasiuntinys Hibmanas iš savo pono 
negirdėjo, todėl taip priprato prie šito, kad, atleistas iš kariuomenės, jis 
taip vadino ir tėtę, ir mamą, ir seserį: „Ak tu, nuostabi karve!" Apšaukė jis 
taip ir savo nuotaką, ši su juo išsiskyrė ir padavė jį į teismą už asmens įžei- 
dimą, nes jis taip pavadino ją, jos tėtę, mamą kažkokiame šokių vakare 
visiems girdint. Nedovanojo jinai jam ir teisme, girdi, jeigu jis ją būtų pavadi- 
nęs „nuostabia karve" tik tarp savęs, gal ir taikytųsi su juo, na, o dabar - 
gėda priešvisą Europą. Tarp mūsų kalbant, Kunertai, aš apie tavo leitenan- 
tą nebūčiau taip manęs. Pirmą kartą su manim kalbėdamas jis padarė labai 
malonų įspūdį lyg kvepianti, ką tik iš rūkyklos gauta dešra, o kai antrą kar- 
tą kalbėjausi, pasirodė man toks apsiskaitęs, toks dvasingas... Iš kurgi tu iš 
tikrųjų kilęs? Tiesiog iš pačių Budejovicų? Man patinka, jei kas nors yra 
tiesiog iš kur nors. O kur ten gyveni? Po arkadomis. Tai gerai, ten bent 
vasarą vėsu. Vedęs? Aha, žmona ir trys vaikai. Tai tu laimingas, drauguži, 
bent bus kam apverkti, kaip sakydavo mano karo kapelionas Kacas per pa- 
mokslą. Ir tai teisybė. Kartą girdėjau Briuke kalbantis vieną pulkininką ir 
atsarginį, vykstančius į Serbiją. Pulkininkas sakė, kad kareivis, kuris palie- 
ka namie šeimą ir žūsta mūšio lauke, nutraukia su šeima visus ryšius. Jam 
išėjo taip: „Kai jis liafonas, jis liafonas šeimai, ryšys su šeima nėra, jis dau- 
giau kaip „ein Held"*, nes safo gyfybę „hat geopfert"** už didesnis šeima, už 
„Vūterland"***. Tu gyveni ketvirtame aukšte? Pirmame? Tiesa, tiesa, dabar 
aš irgi atsimenu, kad prie Budejovicų aikštės nėra nė vieno keturaukščio 
namo. Ar jau rengies išeiti? Aha, tavo ponas karininkas stovi palei štabo 
vagoną ir žiūri į čia. Jeigu jam dabar ateitų į galvą paklausti tave, ar aš 
kartais nesu apie jį kalbėjęs, tai sakyk, kad taip, ir neužmiršk pridurti, kaip 
gražiai esu apie jį atsiliepęs, kad mažai esu matęs tokių karininkų, kurie 
būtų tokie draugiški ir tėviški kareiviui kaip jis. Neužmiršk jam pasakyti, 
kad aš jį laikau labai apsiskaičiusiu, taip pat pasakyk, kad jis labai inteligen- 
tiškas. Ir dar pasakyk, jog aš tave paakinau, kad būtum padorus ir bematant 
išpildytum kiekvieną jo norą. Ar atsiminsi? 
Šveikas įlipo į vagoną. O Kunertas su siūlais nuėjo į savo landynę. 


* didvyris (vok. ). 
** paaukojo (vok. ). 
*** už tevynę (vok.). 

Po ketvirčio valandos jie važiavo toliau į Nova Čabiną pro sudegintus 
Brestovo ir Veliky Radvano kaimus. Aiškiai buvo matyti, kad čia vyko įnir- 
tingi mūšiai. Karpatų kalnų atšlaitės buvo išraižytos apkasų linijų, einančių 
iš vieno slėnio į kitą palei visą geležinkelio liniją su naujais pabėgiais. Abiem 
kelio pusėm vis šmėkščiojo didelės sviedinių išmuštos duobės. Skersai upe- 
lių, įtekančių į Laborecą (lygiagrečiai jo aukštupiui ėjo geležinkelio linija), 
vienur buvo matyti nauji tiltai, kitur styrojo apdegę senų tiltų poliai. 

Visas Medzilaboreco slėnis buvo išraustas ir išraižytas apkasų, tartum čia 
būtų darbavusis gigantiškų kurmių armija. Plentas už upelio buvo irgi išknai- 
siotas, o laukai už jo visur ištrypti — mat ten ritosi kariuomenės lavina. 

Po liūčių sviedinių išmuštose duobėse plaukiojo karinės austrų unifor- 
mos skiautės. Už Nova Čabinos senos apdegusios pušies šakose karojo aust- 
rų pėstininko batas su blauzdos galu. 

Visur buvo matyti artilerijos ugnies žymės: miškai styrojo be lapų, be 
spyglių, medžiai be viršūnių, čia vienur, čia kitur riogsojo sugriauti vienkie- 
miai. 

Traukinys ėjo pamažu nauju, greitomis supiltu geležinkelio pylimu, todėl 
batalionui buvo gera proga kaip reikiant suvokti ir iš anksto pajusti visus 
karo džiaugsmus, o matydami karių kapines su kryželiais, baltuojančiais 
lygumose ir nuniokotų kalvų atšlaitėse, kareiviai galėjo pamažu pasiruošti 
sutikti tą kautynių lauko šlovę, kurią vainikuoja purvais aptaškyta austriška 
kepurė, maskatuojanti ant balto kryžiaus. 

Kašpero kalnų vokiečiai, sėdintys galiniuose vagonuose, kurie, įvažiuo- 
dami į Milovicus, rėkavo savo,Wann ich kum, wann ich wieda kum", nuo 
Humenos jau ėmė tilti, nes suprato, kad ne vienas iš tų, kurių kepurės da- 
bar puošė kapus, irgi kažkada dainavo tą patį: kaip bus malonu grįžti gim- 
tinėn ir visam laikui pasilikti namie su mylimąja. 

Medzilaborece traukinys sustojo už sudaužytos, sudegusios stoties, pro 
kurios aprūkusias sienas kyšojo sulankstytos geležinės sijos. 

Naujas ilgas medinis barakas, greitosiomis sukaltas vietoj sudegusios 
stoties, buvo nukabinėtas plakatais, visomis kalbomis skelbiančiais: „Pasi- 
rašykit Austrijos karo paskolą!" 

Kitame ilgame barake buvo Raudonojo kryžiaus stotis; iš ten išėjusios 
dvi gailestingosios seserys leipo juokais iš storulio karo gydytojo, kuris, links- 
mindamas jas, mėgdžiojo įvairių gyvulių balsus ir gana nevykusiai kriuksėjo. 

Geležinkelio pylimo apačioje, upelio slėny, gulėjo sudaužyta lauko virtuvė. 

Rodydamas į ją, Šveikas kreipėsi į Balouną: 

— Dirstelk, Balounai, kas mūsų laukia artimiausioj ateity. Va ką tik ruo- 
šėsi duoti pietus, bet atūžė sviedinys ir ištaškė šitą virtuvę. 

— Stačiai baisu, - atsiduso Balounas, - aš niekad nė manyt nemaniau, 
kad pateksiu į tokią keblią padėtį. O dėl viso to kalta mano puikybė. Juk aš, 
šitoksai padaras, užsimaniau praeitą žiemą Budejovicuose nusipirkti odi- 
nes pirštines. Man jau buvo per menka nešioti ant savo kaimiškų letenų 
senas megztas pirštines, kokias nešiojo velionis tėtukas, tai įsigeidžiau odi- 
nių, miestiškų... Tėtukas šveisdavo žirnius, o aš nė į tą pusę pažiūrėti ne- 
norėjau. Duok man paukštienos. Paprasta kiauliena irgi netiko mano no- 
siai; žmona turėjo, atleisk man, Viešpatie, nuodėmes, gaminti ją su alum. 

Balounas, didžiai nusiminęs, atliko tarsi viso gyvenimo išpažintį: 

— Aš keikdavau šventuosius Malšos smuklėje, o Dolny Zahbajuj sumušiau 
kunigą. Dievą dar tikėjau, to nesiginu, bet Juozapo šventumu suabejojau. 
Visus šventuosius namuose pakenčiau, tik šventojo Juozapo paveikslą nu- 
kabinau, ir štai dabar Viešpats mane nubaudė už visas nuodėmes ir nedory- 
bes. Kiek šitų nedorybių pridirbau malūne, kaip dažnai plūsdavau tenai 
savo tėtušį ir apkartinau jam paskutines dienas, kiek kibdavau prie žmo- 
nos. 

Šveikas susimąstė: 

- Jūs esat malūnininkas, ar ne taip? Tai turėtumėt žinoti, kad Dievo malū- 
nas mala pamažu, vadinasi, tikrai tik per jus kilo šitas pasaulinis karas. 

Savanoris įsikišo į kalbą: 

— Piktžodžiaudamas, Balounai, ir nepripažindamas visų šventųjų, be abe- 
jonės, jūs smarkiai sau pakenkėt, nes privalėjot žinoti, kad Austrijos armija 
nuo seno yra grynai katalikiška, o šviesų pavyzdį jai teikia vyriausiasis va- 
das. Kaip jūs, nešiodamas širdy neapykantos kai kuriems Dievo šventie- 
siems nuodus, iš viso išdrįsote eiti į karą. Juk žinojote, kad karo ministerija 
įgulų valdybose įtraukė jėzuitų pamokslus ponams karininkams, ir patys 
matėte kariuomenę einant į rczurekcijas? Ar suprantate mane kaip rei- 
kiant, Balounai? Ar įsisąmoninote, kad jūs, tiesą sakant, nusistatęs prieš 
mūsų šaunios armijos dvasią. Tarstelsim žodelį ir dėl šventojo Juozapo, nes 
minėjote, kad jo paveikslui neleidot kabėti savo troboj. Juk jis, Balounai, 
patronas tų, kurie nori išsisukti nuo fronto. Jis buvo dailidė, o juk žinote 
patarlę: „Ieškok, kur dailidė paliko skylę". Kiek jau žmonių pasidavė į ne- 
laisvę su šituo šūkiu, nematydami kito išsigelbėjimo, ne egoistiniais sumeti- 
mais, o turėdami galvoj visos armijos tikslus, kad paskui, grįžę iš nelaisvės, 
galėtų pasisakyti jo didenybei imperatoriui: „Mes esam čia ir laukiam to- 
lesnių įsakymų". Suprantat dabar, Balounai, kas per dalykas? 

— Nesuprantu, - atsiduso Balounas, - buka mano makaulė. Man kad 
taip dešimt sykių pakartotų. 

- Gal truputį nusileisi? - paklausė Šveikas. - Tada aš tau dar kartą pa- 
aiškinsiu. Čia tu girdėjai, kad turi laikytis dvasios, kuri viešpatauja armijoj, 
kad privalai tikėti šventąjį Juozapą, o kai tave priešas apsups, ieškok skylės, 
kurią paliko dailidė, norėdamas išsaugoti tave jo didenybės imperatoriaus 
naujiems karams. Dabar turbūt jau supratai ir gerai padarytum, jeigu mums 
nuodugniau išpažintum savo nedorybes, kurių tu pridarei savo malūne, tik 
žiūrėk, ne taip kaip ta mergina anekdote. Mat ji nuėjo išpažinties pas kuni- 
gą, 0 pasakiusi visokias nuodėmes, susisarmatijo ir pridūrė, kad kiekvieną 
naktį nedorai elgdavosi. Žinia, vos kunigas išgirdo, jam ėmė tekėti seilės, ir 
jis sako: „Nesigėdyk, miela dukterie, aš esu Dievo vietininkas, smulkiai ap- 
sakyk man savo nuodėmes". O ji prapliupo verkti, gėdijasi, girdi, čia tokia 
baisi nedorybė. Kunigas vėl jai stengėsi įkalbėti, kad jis yra jos dvasios tėvas. 
Pagaliau, drebėdama visu kūnu, ji pasakė, kad visada nusirengdavo ir įlis- 
davo į lovą. Ji pradėjo žliumbti dar labiau, ir kunigas vėl negalėjo išgauti iš 
jos nė vieno žodžio. Jis ir vėl savo — tegu ji nesigėdija, juk žmogus nuo pat 
gimimo nuodėmių indas, bet Dievo gailestingumas begalinis. Pagaliau jinai 
įsidrąsino ir verkdama sako: „Kai nusirengusi atsiguldavau į lovą, visada 
krapštydavau iš kojų tarpupirščių nešvarumus ir juos uostydavau". Čia ir 
buvo visa jos nedorybė. Bet aš manau, Balounai, kad malūne tokių dalykėlių 
nedarei ir papasakosi mums ką nors rimtesnio, tikrų nedorybių. 

Iš Balouno kalbos paaiškėjo, kad malūne jis elgdavosi su valstietėms nedo- 
rai, primaišydavo joms blogų miltų. Šitai jis dėl savo širdies paprastumo ir 
vadino nedorybe. Už visus daugiausia nusivylęs buvo telefonininkas Chodo- 
unskis, kuris vis kamantinėjo, ar iš tikrųjų taip jau nieko ir nebūdavo su vals- 
tietėmis ant miltų maišų, o Balounas, kratydamas rankas, į tai atsakė: 

— Tam buvau per daug kvailas. 

Kareiviams buvo pranešta, kad pietaus už Palotos, Lupkovo perėjoj. Dėl 
to bataliono ūkio viršila su kuopų virėjais ir leitenantu Caithamliu, tvarka- 
nčiu viso bataliono ūkį, išvyko į Medzilaboreco kaimą. Juos saugoti turėjo 
keturi kareiviai. 

Nė pusvalandžiui nepraslinkus, jie sugrįžo su trimis už paskutinių kojų 
surištais paršais ir raudančia Vengrijos rusino šeima, iš kurios buvo rekvi- 
zuoti paršai. Drauge ėjo ir nutukęs gydytojas iš Raudonojo kryžiaus bara- 
ko, kuris kažin ką temperamentingai aiškino leitenantui Caithamliui, bet 


wwe 


tas tik gūžčiojo pečiais. 

Ginčas pasiekė viršūnę prie štabo vagono, kur gydytojas kapitonui Sag- 
neriui pareiškė, kad šitie paršai priklauso Raudonojo kryžiaus ligoninei. 
Valstietis nieko nenorėjo žinoti ir reikalavo grąžinti paršus, nes jie yra pas- 
kutiniai, ir jis nieku gyvu negalįs atiduoti jų už tuos pinigus, kuriuos jam 
sumokėjo. 

Valstietis kaišiojo kapitonui Sagneriui gautus už paršus pinigus, o jo žmo- 
na laikė kapitoną už antros rankos. Ji bučiavo jam ranką, nusižeminusi, 
kaip šiame krašte nuo seno buvo įprasta. 

Visa šita istorija kapitoną Sagnerį išgąsdino, ir tik po geros valandėlės 
jam pavyko atstumti seną valstietę. Naudos iš to buvo maža; į jos vietą stojo 
jaunos jėgos, kurios iš naujo ėmė žŽįsti jam ranką. 

- Šitam mužikui dar liko dvylika paršų ir jam buvo visiškai teisingai su- 
mokėta pagal paskutinį divizijos ūkio dalies įsakymą Nr. 12 420. Pagal šio 
įsakymo šešioliktąjį paragrafą karo nepaliestose vietose už kiaules reikia 
mokėti ne brangiau kaip po dvi kronas šešiolika helerių už vieną kilogramą 
gyvo svorio. Karo paliestose vietose vienam kilogramui gyvo svorio reikia 
pridėti trisdešimt šešis helerius, taigi už vieną kilogramą mokėti dvi kronas 
penkiasdešimt du helerius. Pastaba: jeigu bus nustatyta, kad karo paliesto- 
se vietose kiaulininkystė nenukentėjusi, tai kiaulės gali būti panaudotos ap- 
rūpinti pražygiuojančioms dalims; už paimtas kiaules mokėti kiek ir nuo 
karo nenukentėjusiose vietose, su ypatinga priemoka po dvylika helerių už 
vieną kilogramą gyvo svorio. Jeigu padėtis ne visai aiški, čia pat vietoje rei- 
kia sudaryti komisiją iš suinteresuotų asmenų, pražygiuojančios dalies va- 
do ir karininko arba viršilos (jeigu kariuomenės dalis yra maža), kuriam 
priklauso ūkio dalis. 

Leitenantas Caithamlis visa tai perskaitė iš divizijos įsakymo nuorašo, 
kurį visada nešiodavosi, tad jį mokėjo atmintinai. Fronto ruože už kilogra- 
mą morkų kaina pakeliama ligi penkiolikos helerių, o už žiedinius kop- 
ūstus, perkamus „Offiziersmenagekūcheabteilung''* - ligi vienos kronos sep- 
tyniasdešimt penkių helerių už kilogramą. 

Tie, kurie Vienoj rašė šitą įsakymą, fronto ruožą įsivaizdavo kaip kraštą, 
pertekusį morkų ir žiedinių kopūstų. 

Leitenantas Caithamlis visa tai perskaitė susijaudinusiam valstiečiui, 
žinoma, vokiškai ir paklausė, ar jis supranta, o kai šis papurtė galvą, sušuko: 

— Tai nori komisijos? 


* „Karininkų virtuvei" (vok. ). 

Tasai suprato žodį „komisija“ ir linktelėjo galvą. Tuo metu, kai jo paršus 
nuvedė į lauko virtuvę įvykdyti jiems mirties bausmės, jį patį apsupo pri- 
skirti prie rekvizicijos kareiviai su durtuvais, ir komisija patraukė į ūkį nu- 
statyti, ar jis turi gauti už kilogramą dvi kronas penkiasdešimt du helerius, 
ar dvi kronas dvidešimt aštuonis helerius. 

Bet, jiems dar nepasiekus kelio į jo ūkį, lauko virtuvėje priešmirtiniu 
balsu tris kartus sužvigo paršai. 

Valstietis, supratęs, kad viskam galas, nusiminęs sušuko: 

— Davajte mnie za každuju svinju dva rinskija!* 

Keturi kareiviai dar glaudžiau jį apsupo, o visa šeima užtvėrė kelią kapi- 
tonui Sagneriui ir leitenantui Caithamliui, atsiklaupdama prieš juos vidury 
dulkėto kelio. Motina su dviem dukterim apkabino abiejų kelius, vadino 
juos geradariais, kol valstietis suriko ant jų ukrainietiška ugrorusinų tarme, 
kad jos atsistotų, o kareiviai tegul sau ryja paršus ir pastimpa. 

Taip komisija baigė savo veiklą. Tačiau valstietis staiga įsismarkavo ir 
ėmė grasinti kumščiais, todėl vienas kareivis jam taip stuktelėjo šautuvo 
buože, kad net jo kailiniai suskambėjo, o visa šeima persižegnojusi pasilei- 
do kartu su tėvu bėgti. 

Po dvidešimties minučių bataliono ūkio viršila drauge su bataliono or- 
donansu Matušicu jau smaguriavo savo vagone paršų smegenimis ir, apsi- 
rydami jomis, tarpais sviesdavo raštininkams kandų žodelį: 

— Ėstumėt ir jūs, ar ne? Na, brolyčiai, tokie skanumynai tai tik puskari- 
ninkiams. Virėjams kepenys ir inkstai, smegenys ir galva ponams ūkio 
viršiloms, o raštininkams tik dviguba porcija kareiviams skirtos mėsos. 

Kapitonas Sagneris jau buvo davęs įsakymą karininkų lauko virtuvei: 
„Kiauliena su kmynais; parinkti geriausią mėsą, tik ne per daug riebią!" 

Šit kodėl, Lupkovo perėjoj dalijant pietus, kiekvienas kareivis savo sriu- 
boj rasdavo du mažus kąsnelius mėsos, o gimęs po dar nelaimingesne 
žvaigžde, sužvejodavo tik gabaliuką odos. 

Virtuvėj viešpatavo karinis nepotizmas. Kas buvo artimas valdančiajai 
klikai, tas naudodavosi visomis gėrybėmis. Pasiuntiniai vaikštinėjo po Lup- 
kovo perėją taukuotomis lūpomis. Kiekvieno ordonanso pilvas buvo išsipūtęs 
kaip būgnas. Dėjosi dangaus keršto šaukiantys dalykai. 

Savanoris Marekas, norėdamas būti teisingas, pakėlė virtuvėj skandalą. 
Kai virėjas į jo katiliuką su sriuba įdrėbė padorų gabalą virtos nugarinės 


* Duokit man už kiekvieną kiaulę po du guldenus! (Rus.) 

pridurdamas, kad čia mūsų istorikui, šis atsakė, kad kare visi kareiviai lygūs. 
Tai sukėlė visuotinį pritarimą ir davė progą išplūsti virėjus. 

Savanoris įmetė gabalą mėsos atgal į katilą, sakydamas, kad atsisako 
bet kokios protekcijos. Bet virėjas šito nesuprato, jis pamanė, kad batalio- 
no istorikas nepatenkintas, todėl šnibžtelėjo, kad tas ateitų vėliau, išdavus 
pietus, tada gaus gabalą kumpio. 

Raštininkų srėbtuvės švytėjo, sanitarai apsunkę pūkštė, ir šitą palaimin- 
gą būklę temdė tik paskutinių mūšių pėdsakai. Visur mėtėsi šovinių tūtelės, 
skardinės dėžutės nuo konservų, rusiškų, austriškų ir vokiškų mundurų sku- 
durgaliai, sulaužytų vežimų dalys, ilgos kruvinos tvarsčių juostos ir vata. 

Senoje pušy, šalia buvusios stoties, iš kurios liko tiktai degėsių krūva, 
karojo įsmigusi nesprogusi granata. Visur buvo prisėta granatų skeveldrų, 
o kur nors čia pat netoli turėjo būti užkasti žuvę kareiviai, nes trenkė nepa- 
kenčiamu puvimo tvaiku. 

Kadangi čia apsistodavo pražygiuojantys daliniai, tai visur kūpsojo tarp- 
tautinės kilmės žmogaus išmatų krūvelės - visų Austrijos, Vokietijos ir Ru- 
sijos tautų. Šitos visų tautų ir religijų atstovų krūvelės gulėjo sau gretimais 
arba gunksojo viena ant kitos ir nė nemanė vaidytis. 

Pusiau sugriautas vandentiekio bokštas, medinė sargo būdelė ir visa, 
kas turėjo kokias nors sienas, buvo išvarpyta kulkų. Dar labiau papildyda- 
mi džiaugsmingą karo vaizdą, už netolimos kalvelės vertėsi dūmų debesys. 
Atrodė, lyg ten būtų degęs ištisas kaimas ar vykę didelės karo operacijos. 
Tenai degė choleros ir dizenterijos barakai. Šituo gaisru labai džiaugėsi tie 
ponai, kurie turėjo ką nors bendra su šitos ligoninės statyba, globojama 
erchercogienės Marijos. Jie vogė ir kimšo sau kišenes, pateikdami sąskaitas 
už neegzistuojančių choleros ir dizenterijos barakų statybą. 

Dabar viena barakų grupė atsimokėjo už visas kitas, ir kartu su dega- 
nčių šiaudinių čiužinių dūmais į padanges kilo visos erchercogienės globo- 
tos piktadarybės. 

Už stoties ant uolos vokiečiai pasiskubino pastatyti paminklą kritusiems 
brandenburgiečiams su užrašu „Den Helden von Lupkapass"* , su didžiuliu 
vokišku ereliu iš bronzos, be to, ant postamento buvo pažymėta, kad šitas 
paminklas nulietas iš rusiškų patrankų, paimtų vokiečių pulkams vaduo- 
jant Karpatus. 


* Lupkovo perėjos didvyriams (vok ). 

Esant tokiai keistai ir ligi šiol neįprastai padėčiai, batalionas ilsėjosi, o 
kapitonas Sagneris, bataliono adjutanto padedamas, vis dar nepajėgė šif- 
ruotomis telegramomis susišnekėti su brigados baze dėl tolesnės bataliono 
kelionės. Nurodymai ateidavo tokie neaiškūs, jog galėjai pamanyti, kad ba- 
talionui nereikėjo važiuoti per Lupkovo perėją, o nuo Šatoraljauhelio jie 
turėjo vykti visai kita kryptimi, nes telegramose buvo minimi Čopo, Kišbe- 
reznos ir Užoko miestai. 

Po dešimties minučių paaiškėjo, kad ten, brigados bazėj, sėdintis štabo 
karininkas yra tikras gvoša, nes iš ten buvo gauta šifruota telegrama, kurioj 
klausiama, ar su brigada kalba septyniasdešimt penktojo pulko aštuntasis 
Žygio batalionas (karinis šifras G 3). Brigados gvoša labai stebėjosi atsaky- 
mu, kad su juo kalba devyniasdešimt pirmojo pulko septintasis žygio bata- 
lionas, ir klausė, kas jiems įsakė važiuoti į Mukačevą Stryjo geležinkeliu, 
nes jų maršrutas eina per Lupkovo perėją į Sanoką Galicijoj. 

Gvoša, baisiai nustebęs, kad jam telegrafuoja iš Lupkovo perėjos, pa- 
siuntė šifruotą telegramą: „Maršrutas nepakeistas: Lupkovo perėja - Sa- 
nokas. Laukti tolesnių nurodymų". 

Grįžus kapitonui Sagneriui, štabo vagone imta svarstyti apie painiavą, ir 
padarytos aiškios užuominos, kad jeigu čia nebūtų vokiečių, tai visa rytų 
grupė galutinai pamestų galvas. 

Leitenantas Dubas bandė ginti netekusį galvos austrų štabą ir kažką 
malė apie tai, kad šis kraštas labai nusiaubtas nesenų mūšių, ir geležinkelis 
dar nesutvarkytas. 

Visi karininkai žiūrėjo į jį su užuojauta, tarsi norėdami pasakyti: „Argi 
šis ponas kaltas, kad jis idiotas". Nesutikdamas prieštaravimų, leitenantas 
Dubas toliau rentė apie tai, kokį didžiulį įspūdį jam padarė šitas nunioko- 
tas kraštas, rodantis geležinio mūsų kariuomenės kumščio jėgą. Ir vėl niekas 
jam neatsakė, o jis tęsė: „Taip, aišku, rusai čia traukėsi su baisia panika". 

Kapitonas Sagneris nusprendė, kad, pasitaikius pirmai progai, kai situ- 
acija apkasuose bus itin pavojinga, pasiųs Dubą su žvalgyba už spygliuotų 
vielų užtvaros ištyrinėti priešų pozicijų. Kapitonas Sagneris šnibždėjo vy- 
resniajam leitenantui Lukašui, kuris, kaip ir jis, buvo užsikoręs ant lango: 

- Ir atsiuntė velnias ant mūsų galvų šituos civilius! Kuo mokytesnis, tuo 
didesnis baslys. 

Atrodė, kad leitenanto Dubo kalboms nebus galo. Jis toliau dėstė kari- 
ninkams viską, ką buvo skaitęs apie mūšius Karpatuose ir apie kovą dėl 
Karpatų perėjų per visą austrų-vokiečių puolimą prie Sano upės. 

Pasakojo taip, tarsi pats būtų šituose mūšiuose ne tik kad dalyvavęs, bet 
netgi visoms šitoms operacijoms vadovavęs. Ypač kokčios buvo tokios jo 
šnekos: 

— Paskui mes pasistūmėme Bukovsko link, kad įtvirtintume Bukovsko- 
Dynovo liniją, turinčią ryšį su Bardejevo grupe prie Velka Polankos, kur 
mes sutriuškinom priešo Samaros diviziją. 

Vyresnysis leitenantas Lukašas neišlaikė ir paklausė leitenanto Dubo: 

— Apie tai jau prieš karą turbūt kalbėjai su savo apygardos viršininku. 

Leitenantas Dubas piktai nužvelgė vyresnįjį leitenantą Lukašą ir išėjo iš 
vagonb. 

Karinis traukinys stovėjo ant pylimo, o apačioj, keletą metrų žemiau, 
pašlaitėj gulėjo įvairūs daiktai, pamesti bėgančių rusų kareivių, kurie, ma- 
tyt, traukėsi šituo grioviu. Visur galėjai matyti surūdijusių arbatinukų, puo- 
dukų, šovinynų. Čia pat, greta šitų daiktų, gulėjo spygliuotos vielos ritiniai 
ir kruvini tvarsčių bei vatos gabalai. Vienoje vietoje ties grioviu buvo susi- 
spietusi krūvelė kareivių. Leitenantas Dubas pastebėjo, kad tarp jų stovi 
Šveikas ir kažką jiems pasakoja. 

Jis nuėjo ten. 

- Kas atsitiko? - leitenantas Dubas atsistojo priešais Šveiką ir paklausė 
griežtu balsu. 

— Drįstu pranešti, ponas leitenante, - už visus atsakė Šveikas, - žiūrime. 

— Į ką žiūrite? — sušuko leitenantas Dubas. 

— Drįstu pranešti, ponas leitenante, žiūrime žemyn, į griovį. 

— O kas jums šitą leido? 

- Drįstu pranešti, toks yra mūsų pulkininko Šreiderio iš Briuko noras. 
Kai mes vykom į frontą, jis atsisveikindamas savo kalboje liepė, kad mes, 
žygiuodami pro buvusių mūšių vietas, į viską gerai įsižiūrėtume ir, stebėda- 
mi jas, šio to pasimokytume. Ir va čia, jums leidus, ponas leitenante, šitame 
griovy matom, ką tenka kareiviui bebėgant numesti. Mes čia aiškiai ma- 
tom, drįstu pranešti, ponas leitenante, kaip kvaila kareiviui tempti visokius 
nereikalingus daiktus. Jis tuo be galo save apsunkina. Nuo to nuvargsta; su 
tokia našta ir kariauti nelengva. 

Leitenantui Dubui blykstelėjo viltis, kad pagaliau jis galės Šveiką ati- 
duoti karo lauko teismui už antimilitaristinę išdavikišką propagandą, ir todėl 
greitosiomis paklausė: 

- Jūs, vadinasi, manote, jog kareivis turi švaistyti šovinius, kurie mėtosi 
čia lomoj, arba durtuvus, kaip ana ten? 

- Jokiu būdu ne, ponas leitenante, - maloniai šypsodamasis, atsakė Švei- 
kas,- teikitės geriau pažiūrėti ten, žemiau, į tą skardinį naktinį puodą. 

Ir iš tiesų pašlaitėj, tarp įvairių šukių iššaukiamai gulėjo išėstas rūdžių 
naktinis puodas apdaužyta emale. Visus šituos daiktus, netinkamus apyvo- 
kai, pasėdavo čia stoties viršininkas kaip medžiagą būsimoms archeologų 
diskusijoms. Mat atkasus šitą stovyklą, visi turėtų apkvaišti, o vaikai mo- 
kyklose imtų mokytis apie emaliuotų puodų šimtmetį. 

Leitenantas Dubas pasižiūrėjo į šitą daiktą, ir jam nieko daugiau neliko, 
kaip konstatuoti, jog čia tikrai vienas iš tų invalidų, kurie savo jaunystę pra- 
leido po lova. 

Visiems tas padarė milžinišką įspūdį. Kadangi leitenantas Dubas tylėjo, 
Šveikas kreipėsi į jį: 

— Drįstu pranešti, ponas leitenante, kad kartą su tokiu naktiniu puodu 
Podebradų kurorte atsitiko labai linksmas pokštas. Apie jį mums pasakojo 
Vinohradų smuklėje. Kaip tik tuo metu Podebraduose pradėjo eiti laik- 
raštukas „Nepriklausomybė“, kurio vyriausioji galva buvo podebradiškis 
vaistininkas, o redaktorius - Vladislavas Hajekas iš Domažlicų. O tas vais- 
tininkas buvo toksai keistuolis, rinko senus puodus ir kitokius panašius nie- 
kus, net jo namai virto tikru muziejumi. Ir va sykį tasai Domažlicų Hajekas 
pasikvietė svečiuosna į Podebradus vieną savo draugą, kuris taip pat rašė į 
laikraščius. Na, abu jie gerokai sriūbtelėjo, nes buvo nesimatę jau visą sa- 
vaitę, ir tas draugas jam pažadėjo už vaišes parašyti „filitoną“ į tą „Nepri- 
klausomybę", į nepriklausomą laikraštį, kurio redaktorius buvo Hajekas. Ir 
va jisai parašė „filitoną“ apie vieną kolekcionierių, kuris Labos kranto smėly- 
je radęs seną naktinį puodą, palaikęs jį šventojo Vaclovo šalmu ir sukėlęs 
tokį triukšmą, kad to puodo pasižiūrėti su procesija ir vėliavomis atvykęs 
vyskupas Brynichas iš Hradeco. Podebradų vaistininkas nutarė, kad čia taiko- 
ma jam, ir padavė Hajeką į teismą. 

Leitenantas Dubas labai mielai būtų Šveiką nustūmęs į griovį, bet susi- 
laikė ir suriko ant visų: 

- Įsakau jums čia nespoksoti! Jūs nė vienas manęs nepažįstate, bet dar 
pažinsite! 

— Jūs, Šveikai, pasilikit čia, - rūsčiu balsu tarė Dubas, kai Šveikas su 
kitais norėjo eiti prie vagono. 

Jie liko stovėti vienas prieš kitą, ir leitenantas Dubas ėmė galvoti, ką čia 
tokio baisaus pasakius. Tačiau Šveikas jį pralenkė: 

— Drįstu pranešti, ponas leitenante, būtų gerai, jeigu toks oras ilgiau 
pasilaikytų. Dieną ne per daug karšta, o naktį visiškai smagu, taigi tinka- 
miausias metas kariauti. 

Leitenantas Dubas ištraukė revolverį ir paklausė: 

— Žinai, kas čia? 

— Taip, ponas leitenante, žinau. Mūsų vyresnysis leitenantas Lukašas 
turi lygiai tokį pat. 

— Tai atsimink, niekše, - griežtai ir oriai pasakė leitenantas Dubas, kišda- 
mas revolverį į dėklą. - Žinok, kad tau gali labai liūdnai baigtis, jeigu tu ir 
toliau varysi savo propagandą. 

Leitenantas Dubas nueidamas kartojo sau: 

— Aš jam tinkamai pasakiau: pro-pa-gan-dą, taigi pro-pa-gan-dą!.. 

Prieš lipdamas į savo vagoną, Šveikas dar valandėlę pavaikštinėjo 
murmėdamas sau po nosim: 

— Prie kurios grupės tą Dubą priskirti? — ir kuo toliau jis galvojo, tuo 
daugiau jam ryškėjo pravardė „puspirdalis“. 

Karo žodyne „pirdalis“ nuo seno buvo vartojamas su dideliu malonu- 
mu. Šituo garbingu vardu, kuris reiškė pravardės „išpendėjęs seniokas" 
aukštesnį laipsnį, vadindavo pulkininkus ir pagyvenusius kapitonus bei ma- 

jorus. Be šito epiteto, žodis „seniokas“ būdavo maloninis vardas. Juo va- 
dindavo pulkininkus arba majorus, kurie smarkiai rėkaudavo, tačiau vis dėl- 
to mylėdavo savo kareivius ir gindavo juos nuo kitų pulkų kareivių, ypač 
nuo svetimų patrulių, susemiančių jų dalinio kareivius smuklėse, kai jie te- 
nai užsibūdavo ilgiau negu leidžiama. “Seniokas" rūpindavosi kareiviais, 
žiūrėdavo, kad jų valgis būtų geras. Bet jis visuomet turėdavo kokią nors 
mėgstamą keistenybę, ir tik užkliudyk, jau ir baigta. Nepataikyk jam kokį 
žodį pasakyti, tuojau užsidega kaip ugnis. Dėl to ir pravardžiuodavo jį „se- 
nioku". 

Bet jeigu „seniokas“ be reikalo kabinėdavosi prie kareivių ir puskari- 
ninkių, išsigalvodavo naktinius pratimus ir panašius niekus, tai jis iš pa- 
prasto „senioko“ jau virsdavo „bjauriu senioku". Aukštesnė padūkimo, prie- 
kabumo ir kvailumo pakopa buvo jau „pirdalis“. Šis žodis reiškė viską. Be 
to, buvo didelis skirtumas tarp civilio ir kariško „pirdalio". 

Civilis „pirdalis“ — taip pat viršininkas. Taip jį paprastai pravardžiuoja 
įstaigų tarnautojai ir žemesnieji valdininkai. Tai filisteris biurokratas, užku- 
riąs pirtį, pavyzdžiui, už tai, kad rašalas nepakankamai nuspaustas sugeria- 
muoju popieriu ir pan. Tai kvaiša, bukaprotė būtybė, besistengianti rodyti, 
kad ji viską supranta, viską gali paaiškinti ir dėl visko įsižeidžia. 

Tačiau kas tarnavo kariuomenėj, tasai supras, koks skirtumas yra tarp 
šios būtybės ir „pirdalio“ su kariška uniforma. Čia šita pravardė reiškia 
„senioką“, kuris yra bjaurus, tikrai bjaurus, visada šoka kaip akis išdegęs, 
bet susvyruoja prieš kiekvieną kliūtį. Kareivių jis nemėgsta, nesėkmingai su 
jais kovoja, neturi tarp jų jokio autoriteto, kokį turi „seniokai" arba iš da- 
lies net „bjaurūs seniokai". 

Kai kuriose įgulose, pavyzdžiui, Tridento, vietoj „pirdalio“ sakydavo 
„mūsų sena išvietė". Visais šiais atvejais būdavo kalbama apie pagyvenu- 
sius asmenis, ir Šveikas, mintyse pavadinęs leitenantą Dubą „puspirdaliu“, 
pasielgė visiškai logiškai, nes leitenantui Dubui ir pagal amžių, ir pagal 
laipsnį, ir apskritai pagal visa kita ligi tikrojo pirdalio trūko 50Z. 

Su šitokiomis mintimis grįždamas į savo vagoną, Šveikas susitiko pa- 
siuntinį Kunertą. Kunerto veidas buvo ištinęs. Jis neaiškiai sumurmėjo, jog 
ką tik susikirtęs su ponu leitenantu Dubu, kuris nei iš šio, nei iš to jį apskal- 
dęs: girdi, esama aiškių faktų, jog Kunertas palaikąs santykius su Šveiku. 

- Jeigu šitaip, - ramiai pasakė Šveikas, - einam raportuoti. Austrų ka- 
reivis privalo kęsti antausius tik nustatytais atvejais. Tavo ponas peržengė 
visas leistinas ribas, kaip sakydavo senasis Eugenijus Savojietis: „nuo čia 

ligi čia". Dabar tu pats privalai eiti raportuoti, o jeigu neisi, tada aš tau 
užvošiu keletą antausių, kad žinotum, kas tai yra drausmė armijoj. Karlino 
kareivinėse buvo leitenantas Hausneris. Jis turėjo pasiuntinį, kuriam 
daužydavo snukį ir kurį spardydavo. Kartą jis taip apskaldė savo pasiuntinį, 
jog tas visiškai pakvaišo ir pareiškė einąs raportuoti, o raportuodamas su- 
rizgo ir pasakė, jog buvo apspardytas. Na, o tas jo karininkas įrodė, kad 
pasiuntinys meluoja, nes jis tą dieną nesispardė, o tik antausius skaldė. Žino- 
ma, šitas mielas pasiuntinys už neteisingą skundą buvo pasodintas trims 
savaitėms. Bet dėl to niekas nepasikeičia, - kalbėjo toliau Šveikas. - Juk čia 
tas pats dalykas, apie kurį kalbėdavo daktaras Houbička. Jis sakydavo, kad 
vis tiek pat, ar patologijos institute skrosi žmogų pasikorusį ar nusinuodi- 
jusį. Taigi aš eisiu su tavim. Keletas antausių viršaus karo metu daug reiškia. 

Kunertas visai pakvaišo ir leidosi nuvedamas prie štabo vagono. 

Leitenantas Dubas, iškišęs galvą pro langą, užriko ant jų: 

— Ko jums čia reikia, niekšai? 

— Laikykis oriai, - mokė Šveikas Kunertą, stumdamas jį artyn prie vagono. 

Vagono koridoriuje pasirodė vyresnysis leitenantas Lukašas, o už jo — 
kapitonas Sagneris. 

Vyresnysis leitenantas Lukašas, tiek jau turėjęs reikalų su Šveiku, bai- 
siai nustebo, nes Šveiko veide nebuvo kaip paprastai geraširdiškos rimties, 
jis neturėjo visiems pažįstamos meilios išraiškos. Jo veidas greičiau rodė, 
kad įvyko naujų nemalonių dalykų. 

— Drįstu pranešti, ponas vyresnysis leitenante, mes atėjom raportuoti. 

— Tik nekvailiok, Šveikai! Man jau tai įkyrėjo. 

— Jums leidus, aš esu jūsų žygio kuopos ryšininkas, o jūs teikiatės būti 
vienuoliktosios kuopos vadas. Žinau, kad atrodo labai keista, bet taip pat 
žinau ir tai, kad ponas leitenantas Dubas yra jūsų pavaldinys. 

— Iš proto išsikraustėt! - nutraukė jį vyresnysis leitenantas Lukašas. - Jūs 
girtas, ir bus geriau, jeigu dingsit iš čia. Suprantat, kvaily, gyvuly! 

— Drįstu pranešti, ponas vyresnysis leitenante, - tarė Šveikas, išstumda- 
mas prieš save Kunertą, - čia visai panašu į bandymus, kurie kadaise buvo 
vykdomi Prahoj, kai prie tramvajaus pritvirtindavo apsaugines groteles, kad 
jis nesuvažinėtų žmonių. Šitam bandymui pasiaukojo pats išradėjas, o pas- 
kui miestas turėjo išmokėti jo našlei pašalpą. 

Kapitonas Sagneris nežinojo, ką sakyti, ir tik kinkavo galvą pritardamas, 
tuo tarpu vyresniojo leitenanto Lukašo veidas rodė visišką nusiminimą. 

— Drįstu pranešti, ponas vyresnysis leitenante, apie viską reikia rapor- 
tuoti, - nepermaldaujamai varė Šveikas. - Dar Briuke jūs, ponas vyresnysis 
leitenante, man sakėt, kad aš, kaip kuopos ryšininkas, turiu ir kitų pareigų, 
ne tik visokius ten įsakymus. Aš privalau būti informuotas apie viską, kas 
darosi kuopoj. Remdamasis šituo jūsų paliepimu, leidžiu sau pranešti jums, 
ponas vyresnysis leitenante, kad ponas leitenantas Dubas nei už šį, nei užtą 
apausavo savo pasiuntinį. Aš apie tai, drįstu pranešti, ponas vyresnysis lei- 
tenante, nieko nebūčiau sakęs, bet, žinoma, ponas leitenantas Dubas yra 
jūsų pavaldinys, ir dėl to nusprendžiau, kad privalau jums raportuoti. 

— Keista istorija,- tarė kapitonas Sagneris, - bet kodėl gi jūs, Šveikai, 
visą laiką kumščiuojate Kunertą. 

— Drįstu pranešti, ponas bataliono vade, apie viską reikia raportuoti. Jis 
kvailys, ponas leitenantas Dubas jam apdaužė žandus, o jis nedrįsta pats 
raportuoti. Teikitės pažvelgti, ponas kapitone, kaip tirta jo keliai, jis vos 
gyvas iš baimės, ir jeigu ne aš, niekada ir nebūtų ryžęsis raportuoti kaip tas 
Bytouchovo Kudelis, kuris, tarnaudamas kariuomenėj, tolei vaikščiojo su 
raportu, kol jį perkėlė į jūrininkus. Laivyne jis išsitarnavo ligi korneto, bet 
vėliau vienoje Ramiojo vandenyno saloje buvo paskelbtas dezertyru. Ten 
jis vedė, ir keliautojas Havlasas, kuris su juo kalbėjosi, niekaip negalėjo 
atskirti jo nuo čiabuvių. Apskritai labai liūdna, kad dėl kelių kvailų antau- 
sių reikia raportuoti. Jis, tiesą sakant, nenorėjo čionai eiti, visą laiką spyrėsi. 
Taip priprato prie šitų antausių, kad netgi nežino, apie kuriuos antausius 
čia kalbama. Pats niekad nebūtų atėjęs ir nenorėjo eiti raportuoti. Leistų ir 
toliau save daužyti, kiek tik telpa. Drįstu pranešti, ponas kapitone, pa- 
sižiūrėkit į jį. Iš baimės jis pridirbo į kelnes. Antra vertus, jis turėjo pasi- 
skysti, kad gavo keletą antausių. Tačiau nedrįso, nes manė, kad geriau būti, 
kaip pasakė vienas poetas, „kuklia žibute". Jis juk yra pono leitenanto Du- 
bo pasiuntinys. 

Stumdamas Kunertą priekin, Šveikas pasakė jam: 

— Nedrebėk kaip epušės lapas! 

Kapitonas Sagneris paklausė Kunertą, kaip ten buvo. Tačiau Kunertas, 
virpėdamas visu kūnu, pareiškė, kad kapitonas gali pasiklausti leitenantą 
Dubą. Ponas leitenantas visai jo neapausavo. Nepaliaudamas drebėti, Juda 
Kunertas netgi pasakė, kad visa tai išgalvojo pats Šveikas. 

Šitam nesmagiam incidentui galą padarė patsai leitenantas Dubas, ku- 
ris atsirado čia staiga ir užriko ant Kunerto: 

— Vėl nori gauti į ausį! 

Padėtis pasidarė aiški, ir kapitonas Sagneris visai paprastai pareiškė lei- 
tenantui Dubui: 

— Kunertas nuo šios dienos skiriamas į bataliono virtuvę, o dėl naujo 
pasiuntinio kreipkitės į vyresnįjį raštininką Vaneką. 

Leitenantas Dubas atidavė pagarbą ir nueidamas pasakė Šveikui: 

— Kertu lažybų, kad jūs neišsisuksit iš kilpos! 

Nuėjus leitenantui Dubui, Šveikas maloniu, draugišku balsu kreipėsi į 
vyresnįjį leitenantą Lukašą: 

— Mnichovo Hradišče taip pat buvo vienas toks ponas, kuris panašiai 
kalbėjosi su kitu ponu, o tasai jam atrėžė: „Susitiksim ant ešafoto". 

— Na ir idiotas jūs, Šveikai! - pasakė vyresnysis leitenantas Lukašas. — 
Tik nedrįskit man atsakyti, kaip esate įpratęs: „Klausau, esu idiotas". 

— Frappant!* — sušuko kapitonas Sagneris, iškišdamas galvą pro langą. 
Jis mielai būtų pasitraukęs atgal, bet buvo per vėlu, nes, jo nelaimei, po 
langu jau stovėjo leitenantas Dubas. 

Leitenantas Dubas pradėjo nuo to, jog jam labai gaila, kad kapitonas 
Sagneris nuėjo neišklausęs jo išvadų dėl puolimo Rytų fronte. 

- Jeigu mes norime kaip reikiant suprasti šitą milžinišką puolimą, - rėkė 
pro langą leitenantas Dubas,- privalom turėti galvoj, kaip puolimas pra- 
sidėjo balandžio pabaigoj. Mes turėjom pralaužti rusų frontą ir patogiausią 
vietą tam numatėm tarp Karpatų ir Vyslos. 

— Dėl šito su tavim nesiginčiju, - sausai atsakė kapitonas Sagneris ir 
pasitraukė nuo lango. 

Kai po pusvalandžio traukinys toliau riedėjo Sanoko link, kapitonas Sag- 
neris išsitiesė krėsle ir apsimetė miegąs, kad leitenantas Dubas užmirštų 
savo nuvalkiotus išvedžiojimus apie puolimą. 

Vagone, kuriame važiavo Šveikas, trūko Balouno. Jis išmeldė leidimą 
su duona išgrandyti katilą, kuriame buvo viręs guliašas. Dėl to įlipo į vago- 
ną, kuriame stovėjo lauko virtuvė. Čia jis pateko į keblią situaciją, kadangi, 
traukiniui truktelėjus, stačgalviais įkrito į katilą, ir lauke liko styroti tik ko- 
jos. Bet apsiprato su šitokia padėtimi, ir iš katilo sklido vien čepsėjimas, 
tarytum ežys būtų medžiojęs tarakonus. Vėliau pasigirdo maldaujantis Ba- 
louno balsas: 


* Nuostabu (pranc. ). 

— Dėl Dievo, draugužiai, būkite geručiai. pamėtėkit man dar kąsnelį 
duonos. Čia dar tiek daug padažo. 

Šita idilė truko ligi artimiausios stoties. Vienuoliktoji kuopa valgyti at- 
vyko su taip išvalytais katilais, kad jų vidus blizgėte blizgėjo. 

— Duok Dieve jums sveikatos, draugai, - širdingai dėkojo Balounas. -— 
Nuo to laiko, kai aš kariuomenėj, pirmą kartą man pasitaikė tokia laimė. 

Ir tikrai jis sakė teisybę. Lupkovo perėjoje Balounas gavo dvi porcijas 
guliašo. Vyresnysis leitenantas Lukašas irgi buvo patenkintas, nes Balou- 
nas atnešė iš karininkų virtuvės nepaliestus pietus, ir todėl paliko jam gero- 
ką pusę savo pietų. Balounas buvo visiškai laimingas. Makalavo kojomis, 
nukoręs jas iš vagono, ir karo tarnyba staiga pasidarė jam miela ir jauki. 

Virėjas ėmė iš jo šaipytis. Jis pranešė, kad, atvykę į Sanoką, jie iš karto 
virs vakarienę ir dar vienus pietus, nes šitą vakarienę ir pietus jie turi gauti 
už tas vakarienes ir pietus, kurių negavo kelionėje. Balounas pritardamas 

— Pamatysit, draugai, kad Viešpats Dievas neapleis mūsų. Visi iš to ėmė 
atvirai kvatotis, o virėjas, sėdėdamas ant lauko virtuvės, uždainavo: 


361 Iškilminga pyla 


Župaidija, župaida, 
Dievas saugos visada; 
Jei suries į ožio ragą, 

Tai išgelbės pats nabagą, 


Jei išves iš kelio mus; 
Pats padės surast namus. 
Župaidija, župaida, 
Dievas saugos visada. 


Už Ščavnės stoties slėniuose vėl pasitaikydavo karių kapinių. Prie Ščav- 
nės iš traukinio buvo matyti akmeninis kryžius su Kristumi be galvos, ku- 
rios Jis neteko apšaudant geležinkelį. 

"Traukinys ėmė riedėti greičiau, skubėdamas loma žemyn į Sanoką. Aki- 
ratis platėjo, ir iki pat Siroko abiejose geležinkelio pusėse vis dažniau ir 
dažniau pasitaikydavo sugriautų kaimų. 

Žemai upėje prie Kulašnės gulėjo sudužęs Raudonojo kryžiaus trauki- 
nys, nuvirtęs nuo pylimo. 

Balounas išsprogino akis ir, labai susidomėjęs, žiūrėjo į apačioj išmėty- 
tas garvežio dalis. Kaminas buvo įsmigęs į pylimą ir kyšojo tarytum dvi- 
dešimt aštuonių centimetrų patranka. 

Šituo vaizdu susidomėjo visas vagonas, kuriame važiavo Šveikas. Už vi- 
sus labiausiai jaudinosi virėjas Juraida: 

— Argi galima apšaudyti Raudonojo kryžiaus vagonus? 

— Negalima, bet leistina, - paaiškino Šveikas. - Pataikyta gerai, na ir 
kiekvienas gali pasiteisinti, kad tai įvyko naktį, kai raudono kryžiaus nebu- 
vo matyti. Pasaulyje daug kas negalima, bet leistina. Svarbiausia - paban- 
dyti, ar pavyks padaryti tai, kas uždrausta. Imperatoriškųjų manevrų palei 
Pyseką metu atėjo įsakymas, kad žygyje nevalia kareivių rišti „ožiu“. Bet 
mūsų kapitonas manė, kad taip daryti galima, nes tas įsakymas yra stačiai 
juokingas. Juk kiekvienam lengva suprasti, kad „ožiu" surištas kareivis ne- 
gali žygiuoti. Taigi jis, tiesą sakant, šito įsakymo ir nelaužydavo, o surištus 
„ožiu“ kareivius tiesiog sumesdavo į gurguolės vežimus ir taip su jais trauk- 
davo toliau. Arba dar va atsitikimas, įvykęs prieš penkerius šešerius metus 
mūsų gatvėj. Pirmame aukšte ten buvo įsikūręs ponas Karlikas. O viršuj 
gyveno labai padorus žmogus, konservatorijos studentas Mikešas. Mikešas 

buvo baisus mergišius ir pradėjo suktis apie pono Karliko dukrelę. O šisai 
turėjo transporto kontorą ir cukrainę, be to, kažkur Moravijoj, prisidengęs 
kažkokia svetima pavarde, laikė knygrišyklą. Ponas Karlikas, sužinojęs, kad 
konservatorijos studentas sukasi apie jo dukterį, nuėjo pas jį į butą ir tarė: 
„Aš jums, driskiau, neleisiu vesti mano dukters. Aš jums neduosiu jos". - 
„Gerai, - atsakė jam ponas Mikešas, - ką gi padarysi, jeigu jau negalima 
vesti jūsų dukters. Vadinasi, reikės pasitraukti". Po dviejų mėnesių ponas 
Karlikas vėl apsilankė pas jį, be to, dar atsivedė savo žmoną, ir abudu vienu 
balsu sušuko: „Niekše! Jūs nuplėšėt mūsų dukters garbę". - „Visiškai tei- 
singai, — atsakė jis į tai, - aš, gerbiamoji ponia, sugadinau mergaitę". Ponas 
Karlikas, nors dabar iš to nebuvo jokios naudos, ėmė rėkti, kad jis įspėjo 
Mikešą neleisiąs jam dukters vesti, neduosiąs jos. O tasai visai teisingai 
Karlikui atsakė, kad ir pats jos tokios neims, o tuokart juk nebuvo kalbėta, 
ką jis gali dukteriai padaryti. Apie tai iš viso nebuvo jokios kalbos tarp jų- 
dviejų, bet jisai savo žodį išlaikys, tegul jie nesirūpina: jis nenori jų dukters, 
žmogus jis su charakteriu, o ne koks nors vėjavaikis, ir ką pasakė, tai šventa. 
O jeigu jį už tai persekios, jam tik nusišnypšt, nes jo sąžinė švari, jis dar 
velionei motinai mirties patale prisiekė, kad niekada gyvenime nemeluos. 
Jis tą motinai prižadėjo paduodamas ranką, o tokios priesaikos nelaužo- 
mos. Jo šeimoj niekas nėra melavęs. Ir mokykloj jis visada turėjo labai gerą 
pažymį iš elgesio. Taigi iš to matote, kad daug kas yra negalima, bet leistina, 
o būdai gali būti įvairūs, tik norai turi būti vienodi. 

— Mieli draugai, - tarė savanoris, kuris atsidėjęs užsirašinėjo kažkokias 
pastabas, - nėra to blogo, kas neišeitų į gerą! Šitas susprogdintas, apdegęs ir 
nuo pylimo nublokštas Raudonojo kryžiaus traukinys ateityje praturtins šlo- 
vingą mūsų bataliono istoriją. Įsivaizduoju, kad maždaug rugsėjo šešiolik- 
tąją, kaip aš jau pasižymėjau savo užrašuose, iš kiekvienos mūsų bataliono 
kuopos savanoriškai pasisiūlys keliolika paprastų kareivių su kapralu priešaky, 
kad susprogdintų šarvuotą priešo traukinį, mus apšaudantį ir trukdantį keltis 
per upę. Persirengę valstiečiais, jie šauniai įvykdo savo uždavinį. 

— Ką aš regiu! - sušuko savanoris, žiūrėdamas į savo užrašus. - Kaip čia 
pateko Vanekas? Pasiklausykit, ponas vyresnysis raštininke, koks puikus 
bataliono istorijos skyrius skirtas jums! Man rodos, kad jūs šitoj istorijoj jau 
buvot kartą minėtas, bet šįkart kur kas geriau ir ryškiau. 

Savanoris perskaitė patetišku balsu: 

„DIDVYRIŠKA VYRESNIOJO RAŠTININKO 
VANEKO MIRTIS 

Į drąsų žygį - susprogdinti šarvuotą priešo traukinį — pasisiūlė vyresny- 
sis raštininkas Vanekas ir dėl to, kaip ir kiti, persirengė valstiečiu. Jis buvo 
sprogimo pritrenktas, o atsipeikėjęs išvydo esąs apsuptas priešų, kurie tuoj 
pat jį nuvarė į savo divizijos štabą. Ten, žvelgdamas mirčiai į akis, jis atsi- 
sakė duoti bet kokius parodymus apie mūsų kariuomenės išdėstymą ir jė- 
gas. Kadangi jis buvo paimtas persirengęs, jį kaip šnipą nuteisę pakarti, o ši 
bausmė, atsižvelgus į jo aukštą laipsnį, buvo pakeista sušaudymu. Mirties 
bausmė netrukus buvo įvykdyta prie mūrinės kapinių sienos, ir šaunusis 
vyresnysis raštininkas Vanekas tiktai paprašė, kad jam neužrištų akių. Pa- 
klaustas, koks jo paskutinis noras, jis atsakė: „Pasveikinkite per parlamen- 
tarą paskutinį kartą mano batalioną. Pasakykite, kad mirštu tvirtai tikėda- 
mas, jog mūsų batalionas toliau žengs pergalių keliu. Dar praneškite kapi- 
tonui Sagneriui, kad, remiantis paskutiniu brigados įsakymu, padidinama 
konservų dienos porcija ligi pustrečios dėžutės vienam žmogui". 

Taip numirė mūsų vyresnysis raštininkas Vanekas, paskutiniu savo saki- 
niu paskleidęs paniką priešų pusėje, kur buvo manoma, kad, trukdydami 
mums persikelti per upę, jie atkerta mus nuo maisto tiekimo bazės ir tuo 
sukelia mūsų eilėse badą ir demoralizaciją. 

Kaip ramiai jis žvelgė mirčiai į akis, patvirtina tas faktas, kad prieš 
bausmės įvykdymą lošė preferansą su priešo štabo karininkais. „Mano 
išloštus pinigus atiduokite rusų Raudonajam kryžiui", - pasakė įsmeigęs 
akis į atsuktus į jį šautuvų vamzdžius. Šitas didžiadvasiškumas ir kilnumas 
ligi ašarų sujaudino kariškius, turėjusius jį sušaudyti". 

— Dovanokit, ponas Vanekai, - kalbėjo toliau savanoris, - kad leidau 
sau taip sutvarkyti jūsų išloštus pinigus. Iš pradžių maniau, ar nevertėtų 
juos atiduoti Austrijos Raudonajam kryžiui, bet, man rodos, humaniškumo 
požiūriu yra vis viena, svarbu, kad pinigai atsidurtų labdaringoje įstaigoje. 

— Mūsiškis velionis, - tarė Šveikas, - būtų galėjęs pinigus paaukoti ne- 
mokamai Prahos valgyklai, bet šitaip gal ir geriau, nes miesto galva už tuos 
pinigus būtų nusipirkęs kepeninės dešros pusryčiams. 

— Vis tiek visur vagia, - tarė telefonininkas Chodounskis. 

— Daugiausia vagia Raudonajame kryžiuje, - pasipiktinęs sušuko virėjas 
Juraida. - Briuke turėjau pažįstamą virėją, kuris gamindavo valgį gailestins 
gosioms seserims, dirbančioms ligoninėse. Jis man pasakojo, kad ligoninės 

vedėja ir vyriausiosios seserys siųsdavo namo ištisas dėžes malagos ir šoko- 
lado. Vagį padaro aplinkybės; taip jau lemta. Kiekvienam Žmogui per bega- 
linį gyvenimą įvyksta nesuskaitoma daugybė metamorfozių ir vieną kartą 
šitam pasauly tam tikru savo gyvenimo momentu jis tampa vagimi. Pats aš 
vieną tokį momentą jau išgyvenau. 

Virėjas okultistas Juraida iš savo maišiuko išsitraukė butelį konjako. 

— Čia jūs matote, - tarė jis, atkimšdamas butelį, - nesugriaunamą mano 
teiginio įrodymą. Pasiėmiau aš butelį, išeidamas iš karininkų virtuvės. Kon- 
jakas geriausios rūšies, jis turėjo būti panaudotas cukriniam tortų glajui. 
Tačiau likimas jam lėmė būti pavogtam, lygiai kaip ir man buvo lemta tapti 
vagimi. 

— Visai neblogai, - atsiliepė Šveikas, - kad mums būtų lemta tapti jūsų 
bendrininkais. Aš bent turiu tokią nuojautą. 

Ir likimo lemtis išsipildė. Butelis, nepaisant vyresniojo raštininko Vane- 
ko protestų, ėmė eiti aplink. Vanekas tvirtino, kad konjaką reikia gerti iš 
katiliuko, teisingai jį padalijus, kadangi vienam buteliui tenka penki žmonės. 
Turint galvoj nelyginį skaičių, lengvai gali atsitikti, kad kuris patrauks iš 
butelio vienu gurkšniu viršaus. Šveikas į tai atsakė: „Labai teisingai, ir jeigu 
ponas Vanekas nori lyginio skaičiaus, tai tegul išeina iš kompanijos, kad 
nebūtų dingsties nesusipratimams ir ginčams". 

Vanekas tada atsisakė savo projekto ir pasiūlė kitą, didžiadvasišką, — 
gerti tokia tvarka, kad vaišintojas Juraida galėtų gerti du kartus. Tai sukėlė 
protestų audrą, nes Juraida jau kartą gurkštelėjo ragaudamas tik atkimštą 
butelį. 

Pagaliau buvo priimtas savanorio projektas gerti pagal abėcėlę. Sava- 
noris savo pasiūlymą grindė tuo, kad vienokia ar kitokia pavardė taip pat 
yra aiški lemtis. 

Butelį pirmas pagal abėcėlę atakavo Chodounskis, į kurį rūstų žvilgsnį 
įrėmė Vanekas: mat jis buvo apskaičiavęs, kad jam, pagal abėcėlę paskuti- 
niam, klius vienu gurkšniu daugiau, bet tai buvo didžiulė matematikos klai- 
da, nes gurkšnių buvo dvidešimt vienas. 

Paskui žaidė paprastą trijų kortų cviką, o savanoris, nukirtęs kozirį, kiek- 
vieną kartą pacituodavo ką nors iš Šventojo Rašto. Nukirtęs valetą, jis pa- 
bylojo: 

— Viešpatie, palik šitą valetą ir šiems metams, kad jį galėčiau apkasti, 
pamėžti, ir tegul jis duoda man vaisių. 

Kai jam prikišo, kad nukirto aštuonakę, jis didžiu balsu sušuko: 

— Argi moteris, turėdama dešimt skatikų ir pametusi vieną, neuždega 
žibinto ir neieško jo stropiai, kol suranda? O suradusi suvadina savo kaimy- 
nes ir bičiules ir sako joms: „Džiaukitės drauge su manim, nes, nukirtusi 
aštuonakę, pripirkau dar kozirių karalių ir tūzą". Taigi duokit šen kortas, 
visi jūs prakišot. 

Savanoriui Marekui iš tiesų smarkiai sekėsi. Kai kiti nukirsdavo vienas 
kito kozirius, jis paimdavo juos dar didesniu koziriu. Jo partneriai vienas 
po kito pralošinėjo, o jis ėmė kirtį po kirčio, kalbėdamas nugalėtiesiems: 

- Ir kils didelis išgąstis miestuose, badas ir maras visoj žemėj, ir pasiro- 
dys ženklai danguje. 

Pagaliau atsibodus, metė lošti, o Chodounskis pralošė algą net už pusę 
metų priekin. Jis dėl to labai susijaudino, ypač kad savanoris pareikalavo 
raštelio, jog vyresnysis raštininkas Vanekas Chodounskio algą turi išmokėti 
jam. 

— Nebijok, Chodounski, - guodė jį Šveikas. - Jeigu tau pasiseks, tu krisi 
pirmame susirėmime, ir Marekas galės tik nusišluostyti nosį tuo rašteliu. 
Nesibijok, rašyk! 

Šitie žodžiai pataikė Chodounskiui į pačią širdį, ir jis tvirtai pareiškė: 

— Aš negaliu būti nukautas: esu telefonininkas, o telefonininkai visą lai- 
ką sėdi blindaže. Laidus tiesia arba telefoną taiso visada jau po mūšio. 

Į tai savanoris pasakė, kad yra kaip tik atvirkščiai, — telefonininkams 
gresia didžiuliai pavojai, ir priešo artilerija ypač griežia dantį ant telefoni- 
ninkų. Nė vienas telefonininkas savo blindaže nėra apdraustas nuo pavo- 
jaus. Tebūnie šitie blindažai nors ir dešimt metrų po Žeme, vis tiek priešo 
artilerija juos suras. Telefonininkai tirpte tirpsta kaip krušos ledai lietuje. 
Geriausias šito įrodymas — jam išvažiuojant iš Briuko, ten kaip tik buvo 
atidaryti dvidešimt aštunti kursai telefonininkams. 

Chodounskis žiūrėjo nusiminęs. Tai paskatino Šveiką tarti keletą drau- 
giškų paguodos žodžių: 

— Gerokai tave apmovė! 

Chodounskis ramiai atsakė: 

— Užsičiaupk, dėdule! 

— Pasižiūrėsim į pastabas apie bataliono istoriją pagal raidę „Ch“. Cho- 
dounskis... hm... Chodounskis... aha, čionai: „Chodounskis minos užbertas 
žemėmis. Iš savo kapo telefonuoja štabui: „Mirdamas siunčiu sveikinimą. 
Sveikinu savo batalioną su pergale!" 

- Šitiekos iš tavęs pakanka, - tarė Šveikas, - o gal nori pats dar ką nors 
pridurti? Atsimeni telefonininką iš „Titaniko“, kuris garlaiviui jau grimz- 
tant į dugną, vis dar telefonavo žemyn į apsemtą virtuvę: „Kada gi pagaliau 
bus pietūs?" 

— Man vis tiek, — pasakė savanoris, - jeigu norite, galima priešmirtinius 
Chodounskio žodžius dar papildyti, pavyzdžiui, jis gale šaukia į ragelį: „Pa- 
sveikinkit nuo manęs mūsų geležinę brigadą". 


4 
MARSCHIEREN! MARSCH!* 


Atvažiavus į Sanoką, buvo manoma, kad vagone, kur stovėjo pakrauta 
vienuoliktosios kuopos lauko virtuvė ir kur sotus Balounas, gerai nusiteikęs, 
gadino orą, visi gaus vakarienę ir duonos davinį už visas tas dienas, už ku- 
rias batalionas nieko nėra gavęs. Visiems išlipus iš vagonų, paaiškėjo, kad 
kaip tik Sanoke yra apsistojęs „geležinės brigados" štabas, kuriam priklausė 
devyniasdešimt pirmojo pulko batalionas. Kadangi susisiekimas geležinke- 
liu nuo čia ligi Lvovo ir į šiaurę ligi Veliky Mostų nenutrauktas, buvo tikra 
mislė, kodėl rytinio ruožo štabas įsakė „geležinei brigadai" savo Žygio pul- 
kus sutelkti užnugaryje, šimto kilometrų atstumu nuo fronto, nes pozicijos 
traukėsi nuo Brodo ligi Bugo ir upe į šiaurę Sokalo link. 

Šisai didžiai įdomus strateginis klausimas buvo labai paprastai išspręstas, 
kapitonui Sagneriui nuvykus Sanoke į brigados štabą pranešti, kad žygio 
batalionas jau čia. 

Budėtojas buvo brigados adjutantas kapitonas Tairlė. 

— Labai stebiuosi, - tarė kapitonas Tairlė, - kad jūs negavote tikslių nu- 
rodymų. Maršrutas tiksliai nustatytas. Apie savo žygio liniją jūs, supranta- 
ma, turėjote pranešti mums iš anksto. Priešingai vyriausiojo štabo dispozi- 
cijai, jūs atvažiavote dviem dienom anksčiau. 

Kapitonas Sagneris truputį nuraudo, bet jam ir į galvą neatėjo pateikti 
visų tų šifruotų telegramų, kurias jis gavo kelyje. 

— Jūs mane stebinate, - tarė kapitonas Tairlė. 

— Kiek man žinoma, - atsakė kapitonas Sagneris, - karininkai tarp savęs 
vienas kitam sako „tu“. 


* Žengte marš! (Vok.) 

— Sutinku, - tarė kapitonas Tairlė, - bet pasakyk man, kadrinis tu ar 
atsarginis? Kadrinis? Tai visai kas kita... Juk ant kaktos neparašyta. Pro čia 
pravažiavo tiek šitų idiotų atsargos leitenantų. Kai mes traukėmės nuo Li- 
manovo ir Krasniko, visi tie „leitenantėliai" netekdavo galvos, pamatę ka- 
zokų patrulį. Štabe mes nemėgstam šitų parazitų. Koks nors pienburnis, 
baigęs gimnaziją, galų gale tampa kadriniu arba, dar būdamas civilis, išlai- 
ko karininko egzaminus, tupi civilinėj tarnyboj ir pasilieka toks pat mulkis, 
koks ir buvo. O kai kyla karas, iš jo išeina ne leitenantas, o bailys, kuris 
leidžia į kelnes. 

Kapitonas Tairlė nusispjovė ir draugiškai patapšnojo kapitonui Sagne- 
riui per pečius. 

— Pabūkite čia porą dienelių. Aš jums viską aprodysiu. Pašoksim. Turim 
mes čia dailių mergiščių - „Engelhuren"*. Yra čia vieno generolo duktė, 
kuri anksčiau mylėjosi lesbine meile. Mes visi persirengsim moteriškais dra- 
bužiais, ir tu pamatysi, kokius pokštus ji išdirbinėja. Pažiūrėti —- džiūsna, 
dvasna, niekad ir nepagalvotum! Bet savo darbą moka, drauguži! Tai, bro- 
lau, geras diegas! Na, pagaliau pats pamatysi!.. Pardon, - sumišo jis, - eisiu 
ožių plėšti, šiandien jau trečią kartą. 

Norėdamas įrodyti, kaip čia linksmai gyvenama, grįžęs Tairlė pasakė 
kapitonui Sagneriui, kad tai dėl vakarykščių išgertuvių, kuriose dalyvavo ir 
inžinerijos dalinio karininkai. 

Su šito dalinio viršininku, irgi kapitonu, Sagneris susipažino labai grei- 
tai. Į raštinę įlėkė žardas su karininko uniforma ir, nepastebėjęs kapitono 
Sagnerio, draugiškai kreipėsi į Tairlę: 

— Ką veiki, paršeli? Neblogai tu vakar apdirbai mūsų grafienę! - Jis at- 
sisėdo į krėslą ir ėmė steku pliauškinti sau per blauzdą. —- Tik prisimenu, 
kaip tu jai privėmei į sterblę... - juokėsi susiriesdamas. 

— Taip, - pritarė Tairlė, - vakar buvo gana linksma.- Ir tik dabar jis susi- 
prato kapitoną Sagnerį supažindinti su karininku. Visi iš brigados štabo 
raštinės išėjo į kavinę, kuri greitosiomis buvo suręsta iš buvusios aludės. 

Jiems einant per raštinę, kapitonas Tairlė paėmė iš inžinerijos dalinio 
viršininko steką ir sudrožė juo per ilgą stalą, aplink kurį, tarsi pagal koman- 
dą pašokę, išsitempė dvylika raštininkų. Tai buvo ramaus, nepavojingo dar- 
bo armijos užnugary išpažintojai, ekstra uniformomis, dideliais, patenkin- 
tais pilvais. 


* „angeliškų kekšių" (vok). 

Norėdamas pasipuikuoti prieš Sagnerį ir antrąjį kapitoną, kapitonas 
Tairlė kreipėsi į šituos dvylika nutukusių, vengiančių fronto apaštalų: 

— Nemanykit, kad jūs čia laikomi penėjimui, kiaulės jūs! Mažiau ėsti ir 
gerti, daugiau bėgioti! 

— Dabar parodysiu jums kitą dresūros numerį, - paskelbė Tairlė savo 
kompanionams. Jis sudavė steku į stalą ir paklausė: - Kada jūs sprogsite, 
paršai? 

Visi dvylika unisonu išpoškino: 

— Kada įsakysite, ponas kapitone. 

Juokdamasis iš savo paties kvailiojimų, kapitonas Tairlė išėjo iš raštinės. 

Kavinėj visiems susėdus, Tairlė liepė atnešti butelį šermukšninės ir pa- 
kviesti atliekamų panelių. Pasirodė, kad kavinė yra ne kas kita kaip viešna- 
mis. O kadangi visos panelės buvo užimtos, tai kapitonas Tairlė baisiai įšir- 
do ir prieškambary šiurkščiai iškoneveikė „madam“ reikalaudamas, kad jam 
pasakytų, kas dabar yra pas panelę Elą. Kai jam pasakė, kad pas ją kažkoks 
leitenantas, jis prapliupo dar labiau keiktis. 

Pas panelę Elą buvo leitenantas Dubas. Žygio batalioną apgyvendinus 
gimnazijoj, leitenantas Dubas surinko savo žmones ir pasakė jiems ilgą kal- 
bą, kurioje atkreipė savo klausytojų dėmesį į tai, jog rusai atsitraukdami 
visur pristeigė viešųjų namų su personalu, užsikrėtusiu venerinėmis ligo- 
mis, norėdami austrų armijai tuo padaryti didelių nuostolių. Jis įsakė karei- 
viams nesilankyti panašiose vietose ir pažadėjo pats tikrinti šituos namus, 
kad kas nenusižengtų jo įsakymui. Kadangi jie yra fronto ruože, tai kiekvie- 
nas ten sugautas bus perduotas karo lauko teismui. 

Leitenantas Dubas nuėjo ten pats įsitikinti, ar kas nenusižengė jo įsaky- 
mui, ir turbūt dėl to savo kontrolės pradiniu punktu pasirinko Elos kam- 
barį, esantį vadinamosios miesto kavinės pirmame aukšte. Ten ant kušetės 
jie taip meiliai ir smaginosi. 

Tuo tarpu kapitonas Sagneris grįžo į savo batalioną. Tairlės kompanija 
iširo. Kapitono Tairlės buvo ieškoma visoj brigadoj. Brigados vadas jau dau- 
giau kaip valandą negalėjo rasti savo adjutanto. 

Iš divizijos atėjo naujų įsakymų, ir būtinai reikėjo nustatyti galutinį de- 
vyniasdešimt pirmojo pulko maršrutą, nes anksčiau jam paskirtu maršrutu 
pagal naują dispoziciją turėjo vykti šimtas antrasis pulkas. 

Viskas buvo be galo supainiota. Rusai labai skubėdami traukėsi iš Šiaurės 
Rytų Galicijos, tad kai kurie austrų daliniai čia pakriko. Kai kuriose vietose 
pleištais buvo įsibrovusios vokiečių armijos dalys. Chaosą didino nauji žygio 

batalionai ir kiti daliniai, atvykę į frontą. Tas pats dėjosi ir fronto ruožuose, 
esančiuose giliau užnugary, pavyzdžiui, Sanoke, į kurį staiga atvyko vokie- 
čių Hanoverio divizijos rezervas, vadovaujamas pulkininko tokiomis pikto- 
mis akimis, kad brigados vadas visiškai pasimetė. Hanoverio divizijos re- 
zervo pulkininkas pateikė savo štabo potvarkį, pagal kurį jo dalinys turi 
būti apgyvendintas gimnazijoj, kur buvo apsistojęs devyniasdešimt pirmojo 
pulko batalionas. Savo štabui jis pareikalavo ištuštinti Krokuvos banko 
rūmus, kuriuose kaip tik šeimininkavo brigados štabas. 

Brigados vadas susijungė tiesioginiu laidu su divizija, tiksliai išdėstė si- 
tuaciją, po to su divizija derėjosi piktaakis hanoverietis. Po šitų pasikalbėjimų 
brigada gavo įsakymą: „Brigada išvyksta iš miesto šeštą valandą vakaro 
Turovo-Volsko-Liskoveco-Starasolio-Samboro kryptimi ir tenai gaus nau- 
jus nurodymus. Kartu su ja išžygiuoja devyniasdešimt pirmojo pulko žygio 
batalionas, sudarydamas priedangą. Išvykimo tvarką nustato brigada pagal 
šią schemą: avangardas išeina pusę šešių Turovo kryptimi, atstumas tarp 
pietinio ir šiaurinio dengiamųjų sparnų - trys su puse kilometro. Ariergar- 
das išvyksta penkiolika minučių septintos". 

Gimnazijoj prasidėjo sąmyšis. Bataliono karininkų pasitarime trūko tik 
leitenanto Dubo, kurį surasti buvo pavesta Šveikui. 

— Tikiuosi, - tarė Šveikui vyresnysis leitenantas Lukašas, - kad jūs sura- 
site jį be jokių sunkumų, nes judu visada turit kažkokių bendrų reikalų. 

— Drįstu pranešti, ponas vyresnysis leitenante, prašyčiau duoti raštišką 
kuopos vado įsakymą. Jo kaip tik dėl to ir reikia, kad mudu visada turim 
bendrų reikalų. 

Kol vyresnysis leitenantas Lukašas savo bloknote rašė leitenantui Du- 
bui įsakymą tuoj pat atvykti į pasitarimą, Šveikas klostė toliau: 

— Pranešu, kad jums, ponas vyresnysis leitenante, kaip ir visada, nėra ko 
nerimauti. Aš jį surasiu. Kadangi kareiviams uždrausta eiti į viešnamius, tai 
jis tikrai yra viename iš jų, kad įsitikintų, ar nenori kas nors iš jo būrio 
pakliūti į karo lauko teismą, kuriuo jis paprastai graso. Jis pats paskelbė 
savo būriui, kad apeis visus paleistuvystės namus ir vargas tam, kurį sugaus. 
Tasai pažins jį iš blogosios pusės. Beje, aš žinau, kur jis yra. Va ten, priešais, 
toje kavinėje. Juk jo būrys visuomet stebi, kur jis pirmiausia užsuks. 

„Suvienyti pramogų namai ir miesto kavinė", arba verslovė, kurią ką tik 
minėjo Šveikas, buvo padalyta į du skyrius. Kas nenorėjo eiti per kavinę, tas 
ėjo pro užpakalines duris, kur prieš saulę šildėsi sena dama, vokiškai, len- 
kiškai ir vengriškai sveikindama atvykusiuosius maždaug šiais žodžiais: 

— Eikšekite, eikšekite, kareivėliai, mūsų panelės gražutės. Kareivėliui įžen- 
gus vidun, senė palydėdavo jį laiptais į priimamąjį ir pašaukdavo vieną iš pa- 
nelių, kuri atbėgdavo vienais marškiniais; panelė pirmiausia pareikalaudavo 
pinigų ir, kareivėliui segantis durtuvą, juos čia pat atiduodavo damai. 

Karininkai eidavo per kavinę. Jų kelias buvo sunkesnis: jis ringavo kori- 
doriumi pro užpakalinius kambarius, kur įkurdinta karininkams skirta par- 
tija. Čia marškinėliai mezginiuoti, čia geriamas vynas ir likeris. Dama šičia 
nieko neleisdavo daryti, o viskas buvo atliekama viršuj, kambarėliuose. Ten 
ant sofos, rojuje, pilname blakių, vienomis apatinėmis kelnėmis tvarsėsi ir 
leitenantas Dubas. Panelė Ela, kaip paprastai tokiais atvejais, jam pasakojo 
išgalvotą savo gyvenimo tragediją: jos tėvas buvo fabrikantas, ji — licėjaus 
mokytoja Budapešte, o šituo keliu nuklydo dėl nelaimingos meilės. 

Leitenanto Dubo galvūgaly po ranka ant mažo staliuko stovėjo butelis 
šermukšninės ir stikliukai. Butelis buvo dar tik perpus ištuštintas, o Ela ir 
leitenantas Dubas jau rezgė visokias nesąmones. Tad aišku, jog leitenantas 
nedaug tepakeldavo. Iš jo žodžių buvo matyti, kad jam viskas susimaišė ir 
Elą jis palaikė savo pasiuntiniu Kunertu; jis taip Elą ir vadino, o iš paprati- 
mo grasino įsivaizduojamam Kunertui: 

— Kunertai, Kunertai, bestija, pažinsi tu mane iš blogosios pusės. 

Šveikui norėjo pritaikyti tokią pačią procedūrą kaip ir kitiems karei- 
viams, kurie čia ateidavo pro užpakalines duris, tačiau jis meiliai išsisuko iš 
kažkokios vienmarškinės merginos rankų. Merginai suklikus, atlėkė dama 
ir šiurkščiai suriko Šveikui, kad tarp svečių jokio pono leitenanto nėra. 

— Gerbiamoji ponia, nesiskėtriokit čionai taip labai ant manęs, - malo- 
niai šypsodamasis tarė Šveikas, - nes gausit į snukį. Pas mus Platneršskos 
gatvėj šitokią damą negyvai pritalžė. Sūnus ieškojo ten savo tėvo Vondra- 
čeko, pneumatinių padangų pirklio. Tos damos pavardė buvo Kržovan. Kai 
ją atgaivino ir greitosios pagalbos stoty paklausė pavardės, ji pasakė kažkokį 
žodį, prasidedantį raide „Ch“. O leiskite sužinoti jūsų pavardę? 

Gerbiamoji ponia pradėjo baisiai klykti, kai Šveikas po šitų žodžių ją 
atstūmė ir oriai ėmė kopti mediniais laiptais į antrą aukštą. 

Apačioj atsirado pats viešųjų namų savininkas, nuskurdęs lenkų dvari- 
ninkas. Jis nusivijo laiptais Šveiką ir ėmė tempti jį už palaidinės, šaukdamas 
vokiškai, kad kareiviams citi viršun uždrausta, kad ten tik ponams karinin- 
kams, o kareiviams apačioj. 

Šveikas atkreipė jo dėmesį į tai, kad jis čia atėjo skatinamas armijos 
interesų ir ieško vieno pono leitenanto, be kurio armija negali išvykti į mūšio 

lauką. Šeimininkui darantis vis agresyvesniam, Šveikas nuvertė jį nuo laiptų 
1r leidosi tikrinti kambarėlių. Jis įsitikino, kad visi kambarėliai tušti, ir tik 
pačiame koridoriaus gale, pabeldus į duris ir paėmus už rankenos, atsiliepė 
spiegiantis Elos balsas: „Besetzt/'*. Tučtuojau sugaudė ir žemas bosas „He- 
rein!"**. Tai buvo leitenantas Dubas. Mat jisai turbūt manė tebesąs savo 
kambary stovykloj. 

Šveikas įžengė, priėjo prie sofos, padavė leitenantui Dubui bloknoto 
lapelį ir, šnairuodamas į lovos kampe sumestas uniformos dalis, raportavo: 

— Drįstu pranešti, ponas leitenante, kad pagal įsakymą, kurį čia jums 
įteikiu, privalote tuojau apsirengti ir vykti į mūsų kareivines gimnazijoj. 
Ten svarbus karinis pasitarimas. 

Leitenantas Dubas išvertė savo akis su mažais vyzdžiais, tačiau dar ne- 
buvo tiek nusilesęs, kad nepažintų Šveiko. Jam čia pat šovė mintis. kad 
Šveiką atsiuntė raportuoti, dėl to pasakė jam: 

— Aš bematant tave, Šveikai, sutvarkysiu! Pamatysi... kas... tau... bus!.. 

Jis išgėrė ir, sudraskęs raštišką įsakymą, ėmė kvatoti: 


* „Užimta!“ (Vok.) 
** „Prašau!“ (Vok.) 

— Čia... pasiteisinimas? Pas... mus... pasiteisinimai... negalioja! Mes... 
kariuomenėj, 0 ne mokykloje. Taigi... aš tave... sučiupau... viešnamy. Pri- 
eik... Šveikai... arčiau... aš tau... duosiu... į snukį... O kuriais metais... Pily- 
pas Makedonietis... nugalėjo romėnus... nežinai... tu kumely?! 

— Drįstu pranešti, ponas leitenante, - varė nenumaldomasis Šveikas, 
kad yra griežčiausias brigados įsakymas: ponams karininkams apsirengti ir 
atvykti į bataliono pasitarimą, nes mes išžygiuojam, ir jau dabar turi būti 
nuspręsta, kuris dalinys bus avangarde, kuris sparne ir kuris ariergarde. 
Dabar tatai bus sprendžiama, ir aš manau, kad jūs, ponas leitenante, taip 
pat turite pasisakyti tuo klausimu. 

Šis diplomatinis pokalbis leitenantą Dubą pamažu prablaivė, ir jis ėmė 
suvokti esąs ne kareivinėse, bet iš atsargumo vis dėlto paklausė: 

— Kurgi aš esu? 

- Jūs teikiatės būti viešnamy, ponas leitenante! Viešpaties keliai nesu- 
prantami. 

Leitenantas Dubas sunkiai atsiduso, nusiropštė nuo sofos ir ėmė reng- 
tis. Šveikas jam padėjo. Kai jis pagaliau apsivilko, abu išėjo. Bet Šveikas po 
akimirkos grįžo ir, nekreipdamas dėmesio į Elą, kuri šitą jo žygį visai kitaip 
suprato ir iš nelaimingos meilės bemat atsigulė lovon, vienu atsikvėpimu 
išgėrė iš butelio šermukšninės liekanas ir vėl nusekė paskui leitenantą. 

Gatvėje leitenantui Dubui vėl mušė į galvą, nes buvo labai karšta. Jis be 
jokio sąryšio ėmė pliaukšti visokius niekus. Sakė, kad namie turįs Helgo- 
lando pašto ženklą, kad, gavęs brandos atestatą, tuoj pat su draugais nuėjo 
žaisti biliardo ir nepasisveikino su klasės auklėtoju. Po kiekvieno sakinio jis 
pridurdavo: „Tikiuosi, jūs mane teisingai supratot?" 

— Visiškai jus suprantu, - atsakinėjo Šveikas. — Jūs kalbate lygiai kaip 
skardininkas Pokorinis iš Budejovicų. Kai jį paklausdavo: „Ar jau maudėtės 
šiemet Malšoje?", tasai atsakydavo: „Nesimaudžiau, bet užtat šie metai bus 
slyvingi". Arba jeigu jo paklausdavo: „Ar jau valgėt šiemet grybų“, jisai 
atsakydavo: „Nevalgiau, užtat naujasis Maroko sultonas, sako, - labai ge- 
ras Žmogus". 

Leitenantas Dubas sustojo ir pasakė: 

— Maroko sultonas? - Jam jau baigta, - jis nusišluostė nuo kaktos pra- 
kaitą ir, žiūrėdamas drumstomis akimis į Šveiką, suniurzgėjo: - Net žiemą 
taip dar neprakaitavau. Sutinkat? Suprantat mane? 

- Visiškai suprantu, ponas leitenante. Pas mus „Taurės“ smuklėje lan- 
kydavosi vienas senas ponas, kažkoks atitarnavęs patarėjas iš Krašto valdy- 

bos, tai jis irgi tvirtindavo tą patį. Visada sakydavo, kad jį stebina tempera- 
tūros skirtumas žiemą ir vasarą ir jis tiesiog apstulbęs, jog žmonės ligi šiol 
to nemato. 

Gimnazijos tarpuvartėj Šveikas paliko leitenantą Dubą vieną. Tasai svir- 
duliuodamas užlipo laiptais į mokytojų kambarį, kur vyko karinis pasitari- 
mas, ir tuoj pat pranešė kapitonui Sagneriui, kad esąs visiškai girtas. 

Per pasitarimą jisai smurgsojo nukoręs galvą, o vykstant debatams, ret- 
karčiais pakildavo ir riktelėdavo: 

— Jūsų požiūris, ponai, teisingas, bet aš visiškai girtas. 

Sudarius veiksmų planą ir vyresniojo leitenanto Lukašo kuopą paskyrus 
į avangardą, leitenantas Dubas staiga krūptelėjo, atsistojo ir pareiškė: 

— Niekada, ponai, neužmiršiu savo klasės auklėtojo. Ilgiausių jam metų! 
Ilgiausių metų! Ilgiausių, ilgiausių, ilgiausių, ilgiausių metų! 

Vyresnysis leitenantas Lukašas pamanė, kad bus geriausia, jeigu pasiun- 
tinys Kunertas paguldys Dubą fizikos kabinete, kur prie durų stovėjo sargy- 
binis ir saugojo, kad niekas nepavogtų jau beveik išgrobstytos mineralų ko- 
lekcijos. Brigada nuolatos į tai atkreipdavo pražygiuojančių dalių dėmesį. 

Šito atsargumo imtasi tada, kai vienas honvėdų batalionas, apsistojęs 
gimnazijoj, ėmė grobstyti kabinetą. Ypač honvėdams patiko mineralų ko- 
lekcija - margi kristalai ir akmenėliai, kuriuos jie iškaišiojo į savo maišelius. 

Karių kapinėse ant vieno balto kryžiaus yra užrašyta: „Laslas Garga- 
nis". Ten miega amžinu miegu vienas honvėdas, kuris, grobstydamas gim- 
nazijos kolekcijas, išgėrė visą denatūruotą spiritą iš butelio, kuriame buvo 
užkonservuoti visokie ropliai. 

Pasaulinis karas žudė Žmonių giminę netgi gyvačių antpilu. 

Visiems išsiskirsčius, vyresnysis leitenantas Lukašas liepė pašaukti lei- 
tenanto Dubo pasiuntinį Kunertą, kad išsivestų savo leitenantą ir pagul- 
dytų jį ant kušetės. 

Leitenantas Dubas staiga pasidarė švelnus kaip kūdikis. Paėmęs Kuner- 
to ranką, jis ilgai žiūrėjo į delną tikindamas, kad iš delno įspės jo būsimos 
žmonos pavardę. 

— Kaip jūsų pavardė? Išimkite iš mano palaidinės kišenės užrašų kny- 
gutę ir pieštuką. Jūsų pavardė Kunertas. Ateikite po ketvirčio valandos, čia 
paliksiu jums lapelį su jūsų būsimos žmonos pavarde. 

Tai pasakęs, jis pradėjo šnarpšti, bet ūmai prabudo ir pieštuku ėmė kažką 
čyrinti savo užrašų knygutėj, paskui išplėšė ką parašęs, metė ant grindų ir, 
paslaptingai pridėjęs pirštus prie lūpų, kliūvančiu liežuviu suvapėjo: 

— Kol kas dar ne, bet po ketvirčio valandos... Geriausiai lapelio ieškoti 
užrištomis akimis. 

Kunertas buvo toks kvailas, kad po ketvirčio valandos iš tiesų atėjo ir, 
išskleidęs lapelį, perskaitė leitenanto Dubo keverzojimus: „Jūsų būsimos 
žmonos pavardė - ponia Kunertova". 

Kai Kunertas lapelį tučtuojau parodė Šveikui, tasai patarė jį gerai 
paslėpti, nes tokius dokumentus, gautus iš viršininkų, reikia branginti: tai- 
kos metu kariuomenėj nebuvo atsitikimo, kad leitenantas susirašinėtų su 
savo pasiuntiniu ir dar vadintų jį ponu. 


x*žkk 


Kai visi pasiruošimai prieš žygį pagal duotus nurodymus buvo baigti, 
brigados generolas, kurį taip gražiai iškraustė hanoveriškis pulkininkas, 
sušaukė visą batalioną, išrikiavo jį kaip visada keturkampiu ir pasakė pra- 
kalbą. Generolas labai mėgo sakyti kalbas. Jis ėmė malti visokius niekus, 
kokie tik užėjo jam ant seilės, o kai gražbylystės šaltinis išseko ligi dugno, 
užsiminė apie lauko paštą. 

— Kareiviai, - griaudė jo balsas prieš išsirikiavusį keturkampį, - mes 
nūnai artėjame prie priešo fronto, nuo kurio mus dabar skiria tik keleto 
dienų žygis. Kareiviai, ligi šiol žygiuodami jūs negalėjote pranešti artimie- 
siems savo adresų, jie nežinojo, kur jums rašyti, ir jūs negalėdavot džiaugtis 
savo brangiųjų namiškių laiškais... 

Jis nesumojo, kaip išklampoti iš šito sakinio, ir be galo kartojo: „Myli- 
mi, tolimi, brangūs giminės, mylimi palikti artimieji" ir t. t., kol galų gale 
rado išeitį iš šito užburto rato, galingai riktelėdamas: „Tam ir turime fronte 
lauko paštą!" 

Visą jo tolesnę kalbą galima nusakyti maždaug tokiais žodžiais: visi šitie 
žmonės pilka uniforma turi su didžiausiu džiaugsmu duotis užmušami jau 
vien dėl to, kad fronte yra lauko paštas. Ir jei granata nutrauktų kuriam 
nors abi kojas, tai mirti jam turi būti malonu, prisiminus, kad jo lauko pašto 
numeris yra septyniasdešimt antras, ir tenai tikriausiai guli laiškas iš namų 
arba nuo toli paliktų giminių su siuntiniu, kuriame yra gabalėlis rūkytos 
mėsos, lašinių ir naminių sausainių. 

Po šitos prakalbos, karo orkestrui sugrojus himną, kareiviai sušuko im- 
peratoriui „valio“ ir šita kaimenė žmonių, paskirtų skerdynėms kur nors 
prie Bugo, išžygiavo atskiromis grupėmis įsakyme nurodyta tvarka. 

Vienuoliktoji kuopa išvyko pusę šeštos Turovo-Volsko kryptimi. Švei- 
kas vilkosi užpakaly su kuopos štabu ir sanitarijos daliniu, o vyresnysis lei- 
tenantas Lukašas jodinėjo aplink visą koloną, vis grįždamas į kolonos galą 
pasižiūrėti, kaip brezentu dengtame vežimėlyje sanitarai naujiems didvy- 
riškiems žygiams į nežinomą ateitį veža leitenantą Dubą, bei tam, kad su- 
trumpintų laiką pokalbiais su Šveiku, kuris kantriai nešė savo kuprinę ir 
šautuvą, pasakodamas Vanekui, kaip smagu buvo prieš keletą metų žygiuo- 
ti manevruose ties Veliky Meziržičiu. 

— Vieta buvo lygiai tokia pati kaip čia, tik mes nėjome taip „feldmes- 
sig" *, mes tada netgi nežinojom, kas tai yra atsarginiai konservai; jeigu kur 
nors ir gaudavom konservų, surydavome juos per pirmą nakvynę ir vietoj jų 
prisikraudavom į kuprines plytų. Vienam kaime mus užklupo inspekcija, 
išmėtė iš kuprinių visas plytas, o jų buvo tiek daug, kad kažkas ten iš jų 
pasistatė namuką. 

Po valandėlės Šveikas guviai žingsniavo greta vyresniojo leitenanto Lu- 
kašo arklio ir postringavo apie lauko paštą: 


ž „Žygio tvarka" (vok. ). 

— Puiki buvo kalba, ir, žinoma, kariuomenėj kiekvienam malonu gauti 
švelnų laišką iš namų. Bet kai aš prieš keliolika metų tarnavau Budejovi- 
cuose, tai per savo karo tarnybą gavau tik vieną laišką. Ir dabar turiu jį. 

Šveikas išėmė iš nešvarios odinės piniginės taukuotą laišką ir pradėjo 
skaityti, stengdamasis eiti į koją su leitenanto Lukašo arklin, kuris bėgo 
lengva ristele: 

- „Tu, niekingas berne, žmogžudy ir nevidone! Ponas kapralas Kržižas 
parvažiavo į Prahą atostogų, aš su juo šokau „Kocanuose“, ir jis man sakė, 
kad tu Budejovicuose šoki „Žaliojoj varlėj" su kažkokia šliundra ir mane 
visiškai pametei. Žinok, šitą laišką rašau išvietėj ant lentos prie skylės, tarp 
mūsų viskas baigta. Tavo buvusi Božena. 

Kad neužmirščiau, tasai kapralas paims tave nagan. Jis čia turi galią, ir 
aš jį šito prašiau. Ir dar kad neužmirščiau, parvažiavęs atostogų, manęs jau 
gyvos nerasi". 

- Suprantama, - varė Šveikas, kicendamas paskui Lukašą smulkia riste- 
le, - kai parvažiavau atostogų, ji buvo gyva ir dar kaip! Aš ją vėl radau 
„Kocanuose“. Su ja trynėsi du kareiviai iš kito pulko, ir vienas iš jų buvo 
toks mitrus, kad atvirai, visų akyse, įkišo ranką po korsetu, tarytum norėda- 
mas, drįstu pranešti, ponas vyresnysis leitenante, pasisemti iš ten jos nekal- 
tybės žiedadulkių, kaip sakytų Vėnceslavas Lužicka arba Kaip panašiai pa- 
reiškė, garsiai pravirkusi, viena jaunutė, maždaug šešiolikos metų mergelė 
per šokių pamoką vienam gimnazistui, kuris įžnybo jai į peti: „Jūs, pone, 
nutrynėt mano skaistybės žiedadulkes". Na, žinoma, visi čmė juoktis, o jos 
mamytė, kuri ją tenai prižiūrėjo, išsivedė ją į „Basedos“ koridorių ir ap- 
kumščiavo savo mulkei pašones. Aš, ponas vyresnysis leitenante, padariau 
išvadą, kad kaimo merginos atviresnės už tas sulysusias miesto paneles, lan- 
kančias šokių pamokas. Prieš keliolika metų, mums stovyklaujant prie 
Mnišeko, aš eidavau šokti į „Senąjį kuiną" ir ten sukausi prie Karolinos 
Veklovos. Tik aš ne per labiausiai jai patikau. Kartą sekmadienio vakare 
nuėjau su ja prie tvenkinio ir susėdome ant užtvankos. O saulei leidžiantis, 
aš paklausiau, ar myli ji mane. Drįstu pranešti, ponas vyresnysis leitenante, 
oras buvo toks šiltas, visi paukščiai čiulbėjo, o ji velniškai nusikvatojo ir 
atsakė: „Myliu tave kaip šiaudą užpakaly. Baisiai jau tu kvailas!" Ir tikrai 
buvau drūčiai kvailas, toks kvailas, kad, drįstu pranešti, ponas vyresnysis 
leitenante, vaikštinėdamas su ja laukais, tarp aukštų rugių, kur mūsų ne- 
galėjo matyti joks žmogus, nė karto su ja netgi neprisėdau, o tik rodydavau 
į šitą Dievo dovaną ir, kaip kiekvienas mulkis, kaimo mergai aiškindavau, 
kad čia va rugiai, čia kviečiai, ana ten avižos. 

Ir, tartum patvirtindami Šveiko žodžius apie avižas, prieky suskambėjo 
jo kuopos kareivių balsai. Kareiviai užtraukė dainą, su kuria kadaise prie 
Solferino čekų pulkai ėjo lieti kraujo už Austriją: 


Ti, naktele, kai ateisi, 
Aviža išlys iš maišo. 
Župaidija, župaida, 
Mergė duos man visada! 


Kiti pritarė: 


Duos, duos, kaip neduos, 
Ir kodėl gi ji neduos? 

Duos ji du bučkius vaikinui 
Nesispyrus, nesigynus. 
Župaidija, župaida, 

Mergė duos man visada. 
Duos, duos, kaip neduos, 
Ir kodėl gi ji neduos? 


Po to vokiečiai šitą dainą užtraukė vokiškai. 

Tai buvo sena daina, kurią kareiviai visomis kalbomis turbūt dainavo 
jau per Napoleono karus. Dabar ji skriejo per Galicijos lygumą dulkėtu 
Turovo-Volsko keliu, kur abiejose plento pusėse, ligi toli toli pietuose stūk- 
sančių kalvų, dirvas buvo ištrypę ir nusiaubę arklių kanopos ir tūkstančių 
tūkstančiai kareiviškų batų. 

— Štai ir mes kartą per manevrus ties Pyseku i irgi šitaip išgadinom lau- 
kus, - tarė Šveikas, žvalgydamasis aplinkui. - Žygiavo ten su mumis vienas 
erchercogas. Jis buvo toks teisingas, kad kai su savo štabu strateginiais su- 
metimais jodavo per dirvas, jo adjutantas, sekdamas iš paskos, įkainodavo 
padarytus nuostolius. Vienas valstietis, pavarde Picha, kurio toks vizitas nė 
kiek nenudžiugino, nepaėmė iš iždo aštuoniolikos kronų už išmindžiotas 
penkias dešimtines ir, šekit, ponas vyresnysis leitenante, įsigeidė eiti į teis- 
mą ir už tai gavo aštuoniolika mėnesių kalėjimo. O aš manau, ponas vyres- 
nysis leitenante, kad jis vis dėlto turėtų būti laimingas, jeigu imperatoriaus 
šeimos narys apsilanko jo paties ūkyje. Kitas, sąmoningesnis valstietis, vi- 
sas savo dukras aprengtų baltomis suknelėmis kaip per procesiją, įspraustų 

joms į rankas gėlių, išstatinėtų savo laukuose, ir kiekviena iš jų turėtų svei- 
kinti aukštąjį poną. Skaičiau, kad Indijoj, pasirodžius valdovui, jo pavaldi- 
niai puola po dramblio kojomis, kad juos sutryptų. 

— Kąjūs ten tauškiate, Šveikai? - riktelėjo leitenantas Lukašas nuo arklio. 

— Drįstu pranešti, ponas vyresnysis leitenante, kad aš turėjau galvoj tą 
dramblį, ant kurio nugaros jojo tasai valdovas, apie kurį skaičiau. 

- Kaip jūs, Šveikai, mokate viską teisingai išaiškinti, - pasakė vyresnysis 
leitenantas Lukašas ir nujojo į priekį. Ten kolona buvo iširusi. Po poilsio 
traukinyje žygis pilna kautynių apranga visus nuvargino: kareiviams paskau- 
do pečiai, ir kiekvienas kaip išmanydamas stengėsi sau palengvinti žygį. 

Kareiviai kilnojo šautuvus nuo vieno peties ant kito, dauguma jau nešė 
juos ne užsikabinę, o ant pečių kaip grėblius ar šakes. Kai kurie manė, kad 
palengvins sau kelią eidami grioviu arba šalikele, kur kojos jautė minkš- 
tesnę žemę. 

Dauguma žengė iš nuovargio nuleidę galvas, visus kankino troškulys. 
Nors saulė jau buvo nusileidusi, tačiau tvanka ir karštis laikėsi kaip vidu- 
dieny, ir jau nė vienas nebeturėjo butely nė lašo vandens. Tai buvo pirmoji 
žygio diena, ir neįprasta būklė, tarsi žadėdama dar didesnes kančias, juo 
toliau, juo labiau vargino ir alsino. Jie liovėsi dainuoti ir tik skaičiavo atstu- 
mą ligi Turovo- Volsko, kur tikėjosi rasti nakvynę. Kai kurie sėsdavos į griovį 
ir, kad neatrodytų, jog ilsisi, imdavo raišioti batus. Iš pirmo žvilgsnio gali- 
ma buvo pamanyti, kad jie nori pasitaisyti susigarankščiavusius autus, tarsi 
žygiuojant jiems būtų itin spaudę kojas. Kiti trumpindavo bei lygindavo šau- 
tuvų dirželius arba atsiraišiodavo kuprines ir perdėliodavo jose daiktus, įti- 
kinėdami patys save, jog taip daro norėdami išlyginti krūvį, kad kuprinių 
dirželiai nenusvertų čia vieno, čia antro peties. Kai prie jų pamažu artėdavo 
vyresnysis leitenantas Lukašas, jie atsistodavo ir pareikšdavo, kad jiems 
spaudžia ar šiaip koks nepatogumas atsitiko. Dažniausiai jiems netekdavo 
teisintis, nes koks nors kadetas arba būrininkas, iš tolo pamatęs vyresniojo 
leitenanto Lukašo kumelę, juos nuvydavo į priekį. 

Prajodamas leitenantas Lukašas švelniai pasiūlydavo jiems keltis, girdi, 
ligi Turovo- Volsko belikę dar trys kilometrai, ir ten jie sustosią poilsio. 

Tuo metu nuo nepaliaujamo kratymo sanitarijos dviračiame vežimėly 
leitenantas Dubas atsipeikėjo, tiesa, ne visiškai, bet jau galėjo pasikelti. Jis 
išsikišo iš vežimėlio ir ėmė šaukti ant kuopos štabo žmonių, kurie be nešmenų 
žingsniavo šalimais, nes visi, pradedant Balounu ir baigiant Chodounskiu, 
savo maišelius buvo sudėję į dviratį. Vienas tik Šveikas noriai drožė sau 

pirmyn su maišeliu ant pečių. It dragūnas užsikabinęs šautuvą ant krūtinės, 
jis rūkė pypkę ir traukė žygio dainą: 


Jaromieržan ėjom tiesiai, 
Nors galbūt ir netikėsit, 
Vakarienės gavom... 


Už kokių penkių šimtų žingsnių nuo leitenanto Dubo vieškelyje kilo 
debesys dulkių, kuriose šmėsčiojo kareivių figūros. Leitenantui Dubui vėl 
grįžo entuziazmas. Jis iškišo galvą iš dviračio ir ėmė rėkti į tuos dulkių de- 
besis: 

— Kareiviai, jūsų garbingas uždavinys sunkus, jūsų laukia varginantis žy- 
gis, nepritekliai, visokios kančios, bet mes tvirtai tikim jūsų valios jėga ir 
patvarumu. 

— Prasmegtum tu su savo kvailumu, - surimavo Šveikas. 

Leitenantas Dubas rėkė toliau: 

— Jums, kareiviai, nėra kliūčių, kurių neįstengtumėt įveikti. Kareiviai, 
dar sykį kartoju, aš jus vedu ne į lengvą pergalę! Tai bus kietas riešutas, bet 
jūs perkąsit jį! Istorija įrašys jūsų vardus į savo aukso knygą! 

— Žiūrėk, tuoj imsi ožius lupti,- vėl įsiterpė Šveikas. 

Tarsi atsakydamas į jo žodžius, leitenantas persikorė per vežimėlio kraštą 
ir ėmė vemti į kelio dulkes. Išsituštinęs jis sušuko dar kartą: 

— Kareiviai, pirmyn! — ir vėl atsigulė ant telefonininko Chodounskio 
maišelio ir pūtė į akį ligi pat Turovo-Volsko, kur, įsakius vyresniajam leite- 
nantui Lukašui, jį iškėlė iš vežimėlio ir pastatė ant kojų. Su vyresniuoju 
leitenantu Lukašu jis turėjo ilgą ir nemalonų pokalbį. Leitenantas Dubas 
jau tiek prasiblaivė, kad pagaliau pajėgė paskelbti: 

— Logiškai mąstant, aš padariau kvailystę, kurią išpirksiu susitikęs su 
priešu. 

Turbūt jis dar nebuvo visiškai išsipagiriojęs, nes, eidamas į savo būrį, 
vyresniajam leitenantui Lukašui pasakė: 

— Jūs manęs kaip reikiant nepažįstate, bet pažinsite!.. 

- Ką jūs esate pridaręs, galite sužinoti iš Šveiko, - atsakė vyresnysis lei- 
tenantas Lukašas. 

Grįždamas į savo būrį, leitenantas Dubas nuėjo ieškoti Šveiko, kurį ra- 
do su Balounu ir vyresniuoju raštininku Vaneku. Balounas kaip tik pasako- 
jo, kad jų namuose, malūne, šuliny visada būdavo butelis alaus. Alus taip 

atšaldavo, kad geriant net dantis užgeldavo. Kituose malūnuose tokiu alu- 
mi užgerdavo varškę, bet jis iš apsirijimo, už kurį Viešpats Dievas dabar jį 
taip nubaudė, po varškės dar suvalgydavo geroką gabalą mėsos. Dievas jį 
nubaudė, ir už tai jis dabar turi gerti šiltą, dvokiantį vandenį iš šulinio Turo- 
ve-Volske. Kareiviai, sėmę vandenį savo daliniams, kad apsisaugotų nuo 
choleros, turėjo į jį įpilti citrinos rūgšties, kuri jiems ką tik buvo išdalyta. 

Balounas pareiškė, jog šita citrinos rūgštis duodama tikriausiai tam, kad 
žmonės labiau jaustų alkį. Tiesa, Sanoke jis šiek tiek pasisotino, nes vyres- 
nysis leitenantas jam vėl perleido pusę porcijos veršienos, kurią Balounas 
atnešė iš brigados. Tačiau dabar baisu, o jis, atvykęs čionai, kur jų laukia 
poilsis ir nakvynė, tikėjosi, kad vėl bus kas nors verdama. Tuo įtikėjo, kai 
virėjai sėmė į katilus vandenį. Jis tuoj pat nuėjo į virtuvę pasiteirauti, kas ir 
kaip, bet virėjai jam atsakė, kad kol kas įsakyta pripilti vandens, o po va- 
landėlės gali būti gautas naujas įsakymas šitą vandenį išlieti. 

Čia priėjo leitenantas Dubas ir, nežinodamas ką sakyti, paklausė: 

- Šnekučiuojatės? 

— Šnekučiuojamės, ponas leitenante, - už visus atsakė Šveikas. — Pašne- 
kesys pačiame įkarštyje. Guodžiam sau širdį. Dabar kaip tik kalbėjomės 
apie citrinos rūgštį. Be šnekų nė vienas kareivis negali apsieiti, šnekučiuo- 
damasis jis greičiau užmiršta visus vargus. 

Leitenantas Dubas paprašė Šveiką paėjėti su juo: norįs Šveiką šio to 
paklausti. Pasitraukus į šalį, leitenantas labai netvirtu balsu paklausė jį: 

— Ar nesikalbėjote jūs apie mane? 

— Apie jus — nė žodžio, ponas leitenante, tik apie šitą citrinos rūgštį ir 
apie rūkytą mėsą. 

— Man vyresnysis leitenantas Lukašas sakė, kad esu kažką padaręs ir 
kad jūs, Šveikai, gerai apie tai žinote. 

Šveikas atsakė labai rimtai ir reikšmingai: 

- Jūs nieko nesate padaręs, ponas leitenante, jūs tik vizitavote vienus 
viešuosius namus. Bet tai greičiausiai buvo tik apsirikimas. Kai skardinin- 
kas Pimpra iš Ožkų aikštės išeidavo į miestą pirkti skardos, jo visada ieško- 
davo ir paprastai jį rasdavo, kaip ir jus, panašioje vietoje — „Šuho“ ir 
„Dvoržako“ kavinėse. Apačioj būdavo kavinė, o viršuj, kaip ir šituo atveju, 
— mergiščios. Jūs, ponas leitenante, turbūt nežinojot, kur iš tikrųjų esat. 
Buvo labai karšta, ir jeigu žmogus nepratęs, tai šitokiame karšty jis pasige- 
ria nuo paprasto romo, o jūs, ponas leitenante, gėrėt šermukšninę. Aš ga- 
vau įsakymą nunešti jums pakvietimą į pasitarimą ir jus radau pas tą mergi- 

ną viršuj. Per šitą karštį ir šermukšninę jūs manęs netgi nepažinot ir ten 
gulėjot nusivilkęs ant sofos. Ypatingo jūs ten nieko nedarėt ir net nesakėte: 
„Jūs dar nežinote, su kuo turite reikalą". Tokių dalykų gali kiekvienam pa- 
sitaikyti tokiame karšty. Vienas nuo to labai kenčia, o antram kad nors kas! 
Kad jūs būtumėt pažinęs senąjį Veivodą, dešimtininką iš Vršovicų. Tasai, 
drįstu pranešti, ponas leitenante, nutarė niekada neimti į burną nieko, nuo 
ko galėtų pasigerti. Išmetė jis namuos maukelį dėl drąsos ir pasileido ieškoti 
gėralo be alkoholio. Pirmiausia apsistojo „Stotelės“ smuklėj, užsisakė ket- 
virtį vermuto ir ėmė atsargiai klausinėti šeimininką, ką iš tikrųjų geria abs- 
tinentai. Jis visiškai teisingai manė, kad grynas vanduo net ir abstinentams 
per žiaurus gėrimas. Šeimininkas jam išaiškino. kad blaivininkai geria so- 
dos vandenį, limonadą, pieną. paskui nealkoholinį vyną, šaltą česnakų sriu- 
bą ir kitus nealkoholinius gėrimus. Iš jų visų senajam Veivodai labiausiai 
patiko nealkoholiniai vynai. Jis paklausė, ar yra nealkoholinės degtinės. 
ištuštino dar vieną ketvirti vyno ir su šeimininku padarė išvadą, kad dažnai 
pasigerti iš tiesų nuodėmė. Šeimininkas jam į tai atsakė, kad jis viską galįs 
pakęsti, tik ne girtą žmogų, kuris ateina pas jį išsipagirioti buteliu sodos 
vandens, o paskui dar pakelia triukšmą. „Prisisiurbk pas mane, - kalbėjo 
šeimininkas, - tada tu mano svečias, o kitaip aš tavęs ir pažint nenoriu!" 
Senasis Veivoda baigė gerti ir nuėjo toliau, kol, ponas leitenante, atsidūrė 
Karlo aikštės vyninėj. Ten jis ir pirmiau užsukdavo. Dabar senis paklausė, 
ar nėra nealkoholinio vyno. „Nealkoholinio vyno neturime, ponas Veivoda, 
atsakė jam, - bet vermuto ir šeri yra". Senajam Veivodai pasidarė kažkaip 
nepatogu, ir jis išgėrė ketvirčiukę vermuto ir ketvirčiukę šeri ir, ten sėdėda- 
mas, susipažino, ponas leitenante, su vienu blaivininku. Žodis po Žodžio — 
išgėrė dar po ketvirčiukę šeri ir pagaliau taip išsišnekėjo, kad tasai pasakė 
Veivodai vieną vietą, kur yra nealkoholinio vyno. „Tai Bolzano gatvėj. Rei- 
kia nusileisti laiptais žemyn, ten groja gramofonas". Už tokią malonią žinią 
ponas Veivoda pastatė jam visą butelį vermuto ir paskui abudu nukako į 
Bolzano gatvę, kur reikia nusileisti laiptais žemyn ir groja gramofonas. 
Ten iš tiesų pardavinėjo tik vaisių vyną, ne tik kad be spirito, bet ir vi- 
siškai be alkoholio. Pirmiausia kiekvienas liepė duoti po pusę litro agrastų 
vyno, paskui po pusę litro serbentų, o kai išragavo, dar po pusę litro neal- 
koholinio agrastų vyno, tai jiems nuo tų visų ankščiau prisiragautų vermutų 
ir šeri visiškai pakirto kojas. Jie ėmė rėkauti ir reikalauti oficialaus liudiji- 
mo, kad tai, ką čia geria, yra nealkoholinis vynas. Jie esą abstinentai, ir 
jeigu tuoj pat jiems neparodysią tokio liudijimo, tai jie viską suteškinsią i 

šipulius kartu su gramofonu. Policininkai turėjo juos paskui išvilkti laiptais 
į viršų, į Bolzano gatvę, įkišo į pintinę ir patupdė vienutėse. Abu, kaip abs- 
tinentus, nuteisė už girtavimą. 

— Kuriems galams jūs man visa tai pasakojate? — riktelėjo leitenantas 
Dubas, nuo šitos šnekos visiškai išsiblaivęs. 

- Drįstu pranešti, ponas leitenante, kad tas nieko bendra su jumis netu- 
ri, bet jeigu jau išsikalbėjome... 

Leitenantui Dubui tą valandėlę pasirodė, kad Šveikas vėl jį įžeidė. Ka- 
dangi jis visiškai atsigavo, tai užriko ant Šveiko: 

— Aš tau parodysiu, kas aš! Kaip tu stovi? 

— Drįstu pranešti, kad stoviu blogai, užmiršau, drįstu pranešti, kulnis 
suglausti. Tuojau tą padarysiu. - Ir Šveikas išsitempė pagal statutą. 

Leitenantas Dubas ėmė galvoti, ką čia dar pasakius, bet galų gale te- 
pridūrė: 

— Žiūrėk, kad tai man būtų paskutinis kartas! — ir lyg papildydamas 
pridėjo savo seną priežodį: - Tu dar nežinai, su kuo turi reikalą! Bet aš, 
brolau, žinau, kas tu toks. 

Leitenanto Dubo pagiringoj galvoj kilo mintis: „Gal jį būtų smarkiau 

paveikę, jeigu būčiau pasakęs: „Tave, brolau, aš jau seniai pažįstu iš blogo- 
sios pusės". 

Po to leitenantas Dubas pasišaukė savo pasiuntinį Kunertą ir liepė jam 
atnešti ąsotį vandens. 

Kunerto garbei reikia pasakyti, kad jis sugaišo nemaža laiko ieškoda- 
mas Turove-Volske ąsočio ir vandens. 

Ąsotį galų gale jam pavyko pavogti iš kunigo, o vandens jis pasisėmė iš 
lentomis aklinai užkalto šulinio. Kad tai padarytų, jis turėjo numušti keletą 
lentų. Šulinys buvo taip rūpestingai užkaltas todėl, kad visi įtarė vandenį 
esant ųžkrėstą šiltine. 

Tačiau leitenantas Dubas išgėrė visą ąsotį, ir nieko jam neatsitiko. Tuo 
buvo patvirtinta patarlė: „Gera kiaulė nuo visko tunka". 

i "27 

Visi Žiauriai apsiriko, vildamiesi, kad Turove-Volske nakvos. Vyresny- 
sis leitenantas Lukašas pasišaukė telefonininką Chodounskį, vyresnįjį rašti- 
ninką Vaneką, kuopos ryšiniriką Šveiką ir Balouną. Įsakymas buvo papras- 
tas: palikti savo ginklus sanitarijos vežimėly ir tuoj pat vykti Maly Polaneco 
kryptimi lauko keliais, po to paupiu pavandeniui pietryčių kryptimi Lis- 
koveco link. Šveiką, Vaneką ir Chodounskį paskyrė butininkais. Jie privalėjo 
parūpinti nakvynę kuopai, kuri atvyks paskui juos po valandos, vėliausiai — 
po pusantros. Balounas turi taip patvarkyti, kad ten, kur nakvos jis, t. y. 
vyresnysis leitenantas Lukašas, iškeptų žąsį, o kiti trys a žiūrėti, kad 
Balounas nesurytų pusės tos žąsies. Be to, Vanekas su Sveiku įpareigojami 
nupirkti kuopai kiaulę tokio svorio, kiek priklauso visai kuopai mėsos. Naktį 
ganiins guliašą. Vietas nakvynei reikia parinkti tinkamas, vengti trobų su 
utėlėmis. Kuopa turi pailsėti kaip reikiant, kadangi iš Liskoveco jinai jau 
pusę septynių ryto išžygiuos per Kroscienką į Starasotį. 

Pinigų batalionui netrūko. Brigados intendantūra Sanoke išmokėjo ba- 
talionui avansą už būsimas skerdynes. Kuopos kasoje buvo daugiau kaip 
šimtas tūkstančių kronų, ir vyresnysis raštininkas Vanekas gavo įsakymą, 
atvykus į vietą, tai yra į apkasus, apskaičiuoti ir išmokėti kuopai prieš mirtį 
neginčijamai priklausančius pinigus už negautus pietus ir duonos davinius. 

Tuo metu, kai visas ketvertas rengėsi į kelionę, į kuopą atėjo vietinis 
kunigas ir išdalijo kareiviams lapelius su „Lurdo giesme" įvairiomis kalbo- 
mis, priklausomai nuo jų tautybės. Visą šūsnį lapelių su šita giesme išdalyti 
pražygiuojantiems daliniams jam pavedė aukštas dvasininkas, kuris su kažko- 
kiomis merginomis važiavo automobiliu per nuniokotą Galicijos kraštą. 

Ten, kur į slėnį kalnai nusileidžia, 
Varpas palaimintą gaudesį skleidžia: 
Ave, ave Marija! Ave Marija! 


Mergelę Bernardą veda dvasios šventos 
Į žaliąją pievą ant upelio kranto. 
Ave! 
Mato mergelė prie kalno olos 
Grakščią stovylą skaisčiuos spinduliuos. 
Ave! 
Baltos lyg rūkas jos apdaro klostės, 
Kaspinu mėlyno šilko sujuostos. 
Ave! 
Kabo rožančiai ant rankos balčiausios 
Motinos Dievo, Mergelės Švenčiausios. 
Ave! 
Ak, ir nubalo Bernarda tada!- 
Spindi šventoji šviesa jos veide. 
Ave! 
Meldžias Bernarda parpuolus ant kelių, 
O Motina Dievo sako mergelei: 
Ave! 
Mielas vaikeli! Nekaltai prasidėjus, 
Noriu aš būti jums, vargšams, globėja. 
Ave! 
Minios žmonių čia mane teaplanko. 
Man pagarbiai tegul galvas nulenkia. 
Ave! 
Ir tesužino pamaldūs žmonės, 
Kad čia aš reikšiu savo malonę. 
Ave! 
O tu čiurlenki, tyras upeli, 
Neški visiems mano meilę ir valią. 
Ave! 
Pagarbintas būki, slėny iš slėnių, 
Papuoštas dievišku žiedu švelniu. 
Ave! 

Kilnybės paveikslas - Tavoji ola, 

Iš jos spinduliuoja mums Tavo valia! 
Ave! 

Džiaugsmingos dienos pagaliau mes sulaukėm: 

Procesijos Tau nusilenkti atplaukia. 
Ave! 

Tu prieš Aukščiausiąjį užtari mus, 

Laimina mus Tavo žvilgsnis ramus. 
Ave! 

Tu lyg žvaigždelė vakarė skaisti 

Mus prie Aukščiausiojo sosto vedi. 
Ave! 

O neapleiski, šventoji, žmonių, 

Globki visus savo mielu žvilgsniu. 
Ave! 


"Turove-Volske buvo daug išviečių, ir visose mėtėsi lapeliai su „Lurdo 
giesme". 

Kapralas Nachtigalis, kilęs iš Kašpero kalnų, sumedžiojo iš išgąsdinto žy- 
do butelį degtinės, surinko keletą draugų, ir visi ėmė giedoti „Lurdo giesmės" 
vokišką tekstą be refreno „Ave“ pagal „Princo Eugenijaus" gaidą. 

Kelias buvo velniškai bjaurus; sutemus visas ketvertas vienuoliktosios 
kuopos butininkų atsidūrė mažame miškely prie upelio, kuris turėjo tekėti 
Liskoveco link. 

Balounas pirmąkart pateko į tokią padėtį, kada eini nežinia kur, viskas — 
ir tamsa, ir pats išsiuntimas į priekį ieškoti butų nakvynei - atrodė nepap- 
rastai paslaptingai; jį staiga apėmė baisus įtarimas, kad kažkas čia ne taip. 

— Draugai, - sušnibždėjo jis, nuolat klupdamas ant kelio, einančio pa- 
upiu, —- mus parinko aukomis. 

— Ką? - tyliai riktelėjo ant jo Šveikas. 

— Draugužiai, nešūkaukim taip, - maldaujamai sukuždėjo Balounas, — 
aš jaučiu, jie mus išgirs ir ims šaudyti, jau šitą aš žinau. Jie pasiuntė mus į 
priekį ištirti, ar nėra čia priešo, o kai išgirs šaudymą, žinos, kad toliau eiti 
negalima. Mes, draugai, esame žvalgybos patruliai, kaip mane mokė kapra- 
las Terna. : 

— Tad žygiuok pirmas, - pasakė Šveikas, - mes eisim iš paskos, kad tu 
uždengtum mus savo kūnu, jeigu jau esi toks milžinas. O kai į tave šaus, tai 

duok mums žinią, kad galėtume laiku atsigulti. Na, koks gi čia kareivis, 
bijąs šūvio. Kiekvieną kareivį tai privalo tik džiuginti, kiekvienas kareivis 
turi žinoti, kad kuo daugiau priešas į jį šaudys, tuo mažiau liks priešui šovi- 
nių. Kiekviena žaizda, kurią tau padaro priešo kareivis, mažina jo kovinę 
galią. Pagaliau ir jis pats yra patenkintas, kad gali į tave pašaudyti, kad jam 
bent neteks tąsyti šovinių, na ir bėgti bus lengviau. 

Balounas sunkiai atsiduso: 

— Bet aš namie turiu ūkį! 

- Spjauk į ūkį, - patarė jam Šveikas, - geriau atiduok gyvybę už impera- 
torių! Argi tavęs to nemokė kariuomenėj? 

— Apie tai jie tik buvo užsiminę, - tarė puskvaišis Balounas, - jie tik 
vaikė mane po aikštę, o vėliau aš nieko panašaus nesu girdėjęs, nes tapau 
pasiuntiniu. Kad nors jo didenybė imperatorius mus geriau maitintų! 

— Ak, tu prakeikta, nepasotinama kiaule! Kareiviui prieš mūšį iš viso 
negalima duoti valgyti, šitą mums jau prieš daugelį metų mokykloj išaiški- 
no kapitonas Untergrycas. Jis nuolat mums tvirtindavo: „Prakeikti 
pašlemėkai! Jeigu eisite į karą ir jums teks stoti į mūšį, tai neįsimanykite 
prieš tai prisiėsti. Kuris per daug prisikirs ir bus sužeistas į pilvą, tam jau 
baigta, nes visos sriubos ir duona išlįs iš žarnų pro žaizdą, - ir iš karto juod- 
ligė. O kai skilvyje nieko nėra, tokia žaizda pilve lyg vapsvos įgėlimas, vie- 
nas malonumas!" 

— Aš greitai suvirškinu, - atsakė Balounas, - mano skilvyje niekada nie- 
ko nelieka. Aš, jeigu nori, drauguži, galiu sušveisti visą dubenį knedlikų su 
kiauliena ir kopūstais, o po pusvalandžio daugiau nepridarysiu kaip tris 
valgomus šaukštus. Visa kita dingsta manyje. Kitas, sakysim, prisivalgo vo- 
veraičių, tai jos išeina laukan tokios, kad tiktai perplauk ir iš naujo patiek 
su rūgščiu padažu, o man atvirkščiai. Prisikemšu aš tų grybų tiek, kad kitas 
sprogtų, o kai paskui nueinu į išvietę, tai pridedu tik truputį geltonos koše- 
lės sakytum kūdikėlis, o visa kita dingsta manyje. Mano viduriuose, drau- 
guži, - patikliai dėstė Balounas, - ištirpsta žuvų kaulai ir slyvų kauliukai. 
Kartą aš tyčia suskaičiavau. Suvalgiau septyniasdešimt slyvinių knedlikų su 
kauliukais, o kai, atėjus metui, nulėkiau už klojimo, tai išrausęs krūvelę su 
šakaliu, kauliukus atidėjau į šoną ir suskaičiavau. Iš septyniasdešimties kau- 
liukų manyje ištirpo didesnė pusė. 

Iš Balouno lūpų išsprūdo tylus, ilgas atodūsis: 

— Mano žmona darydavo slyvinius knedlikus iš bulvių tešlos, į kurią įdė- 
davo varškės, kad būtų sočiau. Ji visada labiau mėgo knedlikus, apibarsty- 

tus aguonom negu trintu sūriu, o aš atvirkščiai. Už tai aš kartą jai daviau 
ausin. Nemokėjau branginti savo šeimos laimės! 

Balounas sustojo, pačepsėjo, apsilaižė ir liūdnai, švelniai tarė: 

- Žinai, drauguži, dabar, neturėdamas jokių knedlikų, manau, kad žmo- 
na sakė teisybę: su aguonom buvo geresni. Tada man vis atrodė, kad šitos 
aguonos lenda tarp dantų, o dabar pasvajoju, - tegul tik lenda... Mano žmona 
daug nuo manęs prisikentėjo! Kiek ji prisiverkė, kai, būdavo, reikalauda- 
vau daugiau mairūno dėti į kepeninę dešrą... Jai visada kliūdavo už tai nuo 
manęs! Kartą ją, vargšelę, taip pritalžiau, kad dvi dienas išgulėjo, mat ne- 
norėjo vakarienei pjauti kalakuto, užteks, girdi, tau ir gaidžio. 

— Ak, drauguži, - įsikūkčiojo Balounas,- kad dabar būtų kepeninės deš- 
ros nors ir be mairūno ir bet koks gaidys... Ar tu mėgsti krapų padažą? Dėl 
jo, būdavo, keldavau triukšmą, o dabar išgerčiau jį kaip kavą. 

Balounas pamažu užmiršo įsivaizduotą pavojų ir nakties tyloje, leisda- 
masis žemyn į Liskovecą, susijaudinęs vis pasakojo Šveikui, ko jis anksčiau 
nevertino, o dabar šveistų, kad net ausys lapsėtų. 

Paskui juos ėjo telefonininkas Chodounskis ir vyresnysis raštininkas Va- 
nekas. 

Chodounskis dėstė Vanekui, kad, jo nuomone, pasaulinis karas — kvai- 
lystė. Blogiausias dalykas šitame kare, kad, sugedus telefono laidams, tu 
juos turi taisyti naktį. 

Ankstesniuose karuose nors prožektorių nebuvo, o dabar kai tik imi 
taisyti tuos prakeiktus laidus, priešas su prožektorium vienu akimoju tave 
suranda ir pliekia iš visos savo artilerijos. 

Apačioj kaime, kur jie turėjo surasti nakvynę kuopai, buvo tamsu. Šunys 
sujudo loti iš visų pusių. Tai privertė ekspediciją sustoti ir pagalvoti, kaip 
atsiginti nuo šitų bjaurybių. 

— O ką, jeigu grįžtume? - sušnibždėjo Balounas. 

— Balounai, Balounai, jeigu mes taip padarytume, tave sušaudytų už bai- 
lumą! - atsakė Šveikas. 

Kuo toliau, tuo šunys lojo smarkiau ir smarkiau, o pagaliau ėmė loti ir 
pietuose, už Ropos upės, atsiliepė ir Kroscienkoj, ir kituose kaimuose, nes 
Šveikas nakties tyloje rėkė ant jų „Nutilkit! Gult į būdą!" Mat kadaise, pre- 
kiaudamas šunimis, taip rėkdavo ant jų. 

Nuo šitų šauksmų šunys dar daugiau įsiuto, ir vyresnysis raštininkas Va- 
nekas tarė Šveikui: 

— Neplyšok taip ant jų, Šveikai, o tai visa Galicija ims loti. 

- Panašiai,- atsiliepė Šveikas, - atsitiko mums kartą per manevrus Ta- 
boro apygardoj. Atėjom kartą naktį į vieną sodžių, o šunys kad pakėlė aliar- 
mą. Apylinkė ten tankiai gyvenama, tad šunų balsai plito iš kaimo į kaimą, 
vis tolyn ir tolyn. Šunys tame kaime, kur įsikūrė mūsų stovykla, jau buvo 
benutylą, bet, užgirdę lojant kažkur toli, na, sakysim, Pelhržimove, vėl pasi- 
leido amsėti, ir po kelių minučių lojo Taboro, Pelhržimovo, Budejovicų. 
Tiumpoleco, Tržebonio ir Ihlavo apylinkės. Mūsų kapitonas, labai nervin- 
gas dėdulė, negalėjo pakęsti šunų lojimo, nemiegojo visą naktį, vis vaikščio- 
jo ir klausinėjo patrulius: „Kas loja, ko loja?" Kareiviai raportavo, kad loja 
šunys, ir tai jį taip įširdino, kad visiems, tuokart ėjusiems sargybą, grįžus iš 
manevrų, buvo uždrausta išeiti iš kareivinių. Po šito atsitikimo jis visada 
sudarydavo „šunų komandą? ir pasiųsdavo ją į priekį. Šitai komandai pa- 
vesdavo įspėti nakvynei numatyto kaimo gyventojus, kad jų šunys naktį 
nedrįstų loti, nes bus nušauti. Aš irgi sykį patekau į tokią komandą ir, at- 
vykęs į vieną kaimą Milevsko rajone, supainiojau ir pranešiau kaimo seniū- 
nui, kad kiekvienas šeimininkas, jeigu jo šuo naktį sulos, bus strateginiais 
sumetimais sunaikintas. Seniūnas išsigando, liepė tuoj pat pakinkyti arklį ir 
išdardėjo į vyriausiąjį štabą prašyti malonės. Į štabą jis nebuvo įleistas, o 
sargybiniai jo vos nenušovė. Jis grįžo namo, ir, dar prieš mums ateinant į 
kaimą, jo liepimu visiems šunims snukiai buvo aprišti skudurais. Nuo to 
trys šunys pasiuto. 

Jie įžengė į kaimą. Visi sutiko su Šveiku, kad šunys naktį bijo cigaretės 
ugnies. Nelaimei, niekas iš jų nerūkė cigarečių, tad Šveiko patarimų pasi- 
naudoti negalėjo. Pasirodė, kad šunys loja iš džiaugsmo: jie su meile prisi- 
mindavo pražygiavusius dalinius, iš kurių visada gaudavo ko nors ėsti. 

Jie iš tolo suuosdavo artinantis šitas būtybes, kurios išeidamos palikda- 
vo kaulų ir padvėsusių arklių. 

Staiga, tarsi iš žemės išdygę, šalia Šveiko atsirado keturi šunys, kurie, 
užrietę uodegas, bičiuliškai ėmė šokinėti apie jį. Šveikas glostė, plekšnojo 
juos ir kalbėjosi tamsoje kaip su vaikais: 

— Šit mes ir Čia atėjome padaryti čiūčia liūlia, paniamniuoti, duosim jums 
kaulelių, plutelių ir anksti rytą išžygiuosim toliau link priešo. 

Trobose ėmė degti žiburius. Jie pabeldė į pirmos pirkios duris, norėda- 
mi sužinoti, kur gyvena seniūnas. Iš vidaus atsiliepė spiegiantis, nemalonus 
moteriškas balsas. Lyg lenkiškai, lyg ukrainietiškai jiems buvo paaiškinta, 
kad jos vyras išėjęs į karą, vaikai serga raupais, ir maskoliai viską paėmę, o 
vyras, išeidamas į karą, įsakė jai naktį nieko neįsileisti. Tik jiems ėmus stip- 

riau remti duris ir pareiškus, kad atvyko butininkai, kažkieno nežinoma 
ranka atidarė duris. Suėjus vidun, pasirodė, kad čia kaip tik ir gyvena seniū- 
nas, kuris uoliai stengėsi įrodyti Šveikui nepamėgdžiojęs šito spiegiamo mo- 
teriško balso. Jis teisinosi miegojęs ant šieno, 0 jo žmona, staiga išbudinta, 
nežinanti, ką kalbanti. O dėl nakvynės visai kuopai, tai kaimas toks mažas, 
kad nė vienas kareivis netilps. Visiškai nėra kur miegoti. Pirkti čia irgi nie- 
ko negaus: maskoliai viską paeme. 

Jeigu ponai geradariai nepaniekintų jo patarimo, tai jis nuvestų juos į 
Kroscienką, ten dideli ūkiai. Nuo čia tik trys ketvirčiai valandos kelio, vie- 
tos ten užtenkamai, kiekvienas kareivis gaus po katiliuką pieno, vanduo ten 
irgi geras. Ponai karininkai galės miegoti pilyje. O čia Liskovece?.. Vargas, 
niežai ir utėlės! Jis pats kadaise turėjo penkias karves, bet maskoliai paėmė 
visas. Ir jis pats, kai reikia pieno sergantiems vaikams, priverstas eiti į Kros- 
cienką. 

"Tarytum patvirtindamos šituos žodžius, šalimais tvarte subaubė karvės, 
ir pasigirdo spiegiantis moteriškas balsas, užrikęs ant nelaimingų karvių: 
„Kad jus kur cholera suriestų!" 

Seniūnas nesumišo ir, audamasis batais, kalbėjo toliau: 

— Vienintelę karvutę turi kaimynas Voiciekas, ir ji, kaip jūs, ponai gera- 
dariai, teikėtės išgirsti, ką tik užbliovė. Bet šita karvė ligota, nuliūdusi. Mas- 
koliai atėmė iš jos veršiuką. Nuo to laiko pieno ji daugiau neduoda, bet 
šeimininkams gaila ją pjauti, tikisi, kad Čenstachovos Dievo Motina viską 
pakreips į gera. 

Taip kalbėdamas, jis apsivilko palaidiniu. 

— Einam, ponai geradariai, ligi Kroscienkos netruks nė trijų ketvirčių 
valandos, pagaliau ką aš čia, nusidėjėlis, tauškiu, ir pusvalandžio nereikės! 
Aš žinau kelią per upelį, paskui per beržynėlį pro ąžuolą... Kaimas didelis, 
ir degtinė smuklėse labai stipri. Einam, ponai geradariai! Kam gaišti? Jūsų 
šaunaus pulko ponai kareiviai būtinai turi išsimiegoti kaip pridera, pato- 
giai. Imperatoriškajam ir karališkajam kareiviui, kovojančiam su maskoliu, 
reikia, be abejo, švarios, patogios nakvynės. O pas mus?.. Utėlės! Niežai! 
Raupai ir cholera! Vakar mūsų prakeiktame kaime nuo choleros pajuodo 
trys vaikai... Užsirūstino gailestingasis Dievas ant Liskoveco! 

Čia Šveikas didingai mostelėjo ranka: 

— Ponai geradariai! - tarė jis, mėgdžiodamas seniūno balsą. - Skaičiau 
aš kartą vienoj knygelėj, kad švedų karų metu buvo sakyta pulkus apgyven- 
dinti tokiame ir tokiame kaime, tačiau seniūnas atsikalbinėjo ir atsisakinėjo 
pagelbėti, vis kaišiodamas butininkams pagalius į ratus. Jį pakorė ant arti- 
miausio medžio. Be to, vienas lenkas kapralas pasakojo man šiandien Sa- 
noke, kad, atvykus butininkams, seniūnas privalo sušaukti dešimtininkus, o 
tie su butininkais eina per trobas ir sako paprastai: „Čia apsistos trys, čia 
keturi, kunigo name apsigyvens ponai karininkai", — ir per pusvalandį vis- 
kas turi būti baigta. 

— Ponas geradari,- rimtai kreipėsi Šveikas į seniūną, - kur čia artimiau- 
sias medis"? 

Seniūnas nesuprato, ką reiškia žodis „medis“, ir dėl to Šveikas jam pa- 
aiškino, kad tai yra beržas, ąžuolas, kriaušė, obelis, trumpai sakant, kas turi 
tvirtas šakas. Seniūnas vėl nesuprato, o kai išgirdo kai kurių vaismedžių 
vardus, išsigando, nes trešnės jau buvo prinokusios, ir dėl to pasakė, kad 
nieko tokio nežinąs, o tiktai nurodė prieš savo pirkią augantį ąžuolą. 

— Gerai, - pasakė Šveikas, ranka darydamas kilpos ženklą, — mes tave 
pakarsim prieš tavo lūšną, nes tu privalai suprasti, kad dabar karas, ir mes 
gavome įsakymą miegoti čia, o ne kažkokioj Kroscienkoj. Tu, broliuk, ne- 
kaitaliosi mūsų strateginių planų, kitaip teks tau siūbuoti taip, kaip parašyta 
toje knygelėje apie švedų karus... Buvo, ponai, kartą toks atsitikimas per 
manevrus ties Veliky Meziržiču... 


593 Iškilminga pyla 


Čia Šveiką pertraukė vyresnysis raštininkas Vanekas: 

- Šitą papasakosi mums vėliau, Šveikai, - ir kreipėsi į seniūną: - Na, o 
dabar aliarmą ir patalpas! 

Seniūnas ėmė drebėti ir mikčiodamas murmėjo, kad norėjo savo gera- 
darius apgyvendinti geriau, bet jeigu kitaip negalima, tai kaime šio to rasis, 
ir ponai gali būti ramūs. Jis kaipmat atneš žibintą. 

Kai jis išėjo iš kambario, skurdžiai apšviesto mažos žibalinės lemputės, 
kabančios ties paveikslu, kuriame buvo pavaizduotas kažkoks susirietęs lyg 
luošas šventasis, Chodounskis staiga sušuko: 

— Kurgi Balounas? 

Tačiau, dar nespėjus jiems apsidairyti, už krosnelės tyliai prasivėrė į kie- 
mą vedančios durys ir pro jas prasispraudė Balounas, apsižvalgė, ar nėra 
seniūno, ir sniaukrodamas, lyg su baisia sloga, pasakė: 

— Ą-aš buvau sandhėly, įkhišau į khažką hanką, phisighūdau pilną buh- 
ną, o dabah man philipo phie gomuhio. Nei saldhu, nei sūhu, ten buvo thešla 
dhuonai. 

Vyresnysis raštininkas Vanekas apšvietė jį elektriniu žibintuvėliu, ir visi 
įsitikino, kad savo gyvenime dar nebuvo matę tokio murzino austrų karei- 
vio. Jie išsigando pastebėję, kad Balouno palaidinė išsipūtusi taip, lyg jis 
būtų nėščias paskutinį mėnesį. 

— Kas tau, Balounai, atsitiko? - su užuojauta paklausė Šveikas, baksno- 
damas į jo išpampusį pilvą. 

— Čia aguhkai,- švokštė Balounas, dusdamas nuo tešlos, kuri nėjo nei į 
tą, nei tą pusę.- Atsahgiai, čia hauginti aguhkai, aš podhėly suvalgiau this, 
o khitus atnešiau jhums. 

Balounas ėmė traukti iš užančio agurką paskui agurką ir dalijo juos ap- 
link. 

Ant slenksčio stovėjo seniūnas. Išvydęs šitą sceną, jis persižegnojo ir 
suklykė: 

— Maskoliai atiminėjo, ima ir mūsiškiai! 

Visi nuėjo į kaimą, lydimi gaujos šunų. Šunys atkakliai laikėsi prie Ba- 
louno ir lindo prie jo kišenės, kurioje buvo gabalas lašinių, taip pat nučiup- 
tų sandėliuke, tačiau iš godumo nuslėptų nuo draugų. 

- Ko čia prie tavęs šunys lenda?- paklausė Šveikas Balouną. 

Valandėlę pamąstęs, Balounas atsakė: 

- Jaučia, kad geras žmogus. 

Tačiau jis nepasakė, kad jo ranka laiko kišenėje lašinius, o vienas šuo 
tuo tarpu dantimis stvarstė jam už rankos... Ieškant patalpų, buvo nustaty- 
ta, kad Liskovecas yra didelė gyvenvietė, iš tikrųjų smarkiai karo nualinta. 
Jis nenukentėjo nuo gaisrų, abi kariaujančios pusės kažin kokiu stebuklu 
neįtraukė jo į karo veiksmų sferą, už tai čia buvo prisikimšę gretimų sunai- 
kintų Chirovo, Grabovo ir Holublos kaimų gyventojų. 

Kai kuriose pirkiose gyveno ligi aštuoneto šeimų baisiai skursdamos, 
nes grobuoniškas karas, praūžęs per šias vietas lyg didžiulis potvynis, vi- 
siems pridarė daugybę nuostolių. 

Kuopai teko apsistoti mažoje apleistoje degtinės varykloje kitame kai- 
mo gale. Fermentavimo skyriuje sutilpo tik pusė kareivių. Kitus išskirstė po 
dešimt žmonių į didelius ūkius, kur turtingi šlėktos neįsileido nelaimingų, 
elgetomis tapusių bėglių. 

Kuopos štabas su visais karininkais, vyresniuoju raštininku Vaneku, pa- 
siuntiniais, telefonininkais, sanitarais, virėjais ir Šveiku apsistojo pas kle- 
boną, kuris taip pat neįsileido nė vienos nuskurdusios šeimos iš apylinkės, 
ir dėl to pas jį buvo daug vietos. 

Tai buvo aukštas, liesas senis, vilkįs nublukusia, taukuota sutana, iš šykštu- 
mo beveik nieko nevalgęs. Tėvas įskiepijo jam didžiulę neapykantą rusams, 
tačiau, jiems pasitraukus ir atėjus austrų kariuomenei, šitą neapykantą kaip 
ranka atėmė, nes austrų kariuomenė suvalgė visas jo žąsis ir vištas, kurių 
rusai nepalietė, nors pas jį ir gyveno keletas gauruotų Užbaikalės kazokų. 

O kai į sodžių atvyko vengrai ir iškopinėjo iš avilių visą medų, jis dar 
labiau ėmė neapkęsti austrų kariuomenės. Su didele neapykanta žiūrėjo į 
neprašytus nakties svečius. Jam buvo itin malonu sukinėtis aplink juos ir, 
gūžčiojant pečiais, su piktu džiaugsmu kartoti: „Aš nieko neturiu. Aš elge- 
ta, jūs, ponai, pas mane nerasite nė kriaukšliuko duonos". 

Už visus labiausiai buvo susikrimtęs Balounas, kuris vos neapsiverkė 
matydamas tokį skurdą. Jo mintyse vis šmėsčiojo vaizdas paršiuko, kurio 
paskrudusi odelė traška lyg varis ir kvepia. Balounas knapsėjo nosimi kuni- 
go virtuvėj, į kurią kas valandėlę įkišdavo galvą ištįsėlis vaikis, ėjęs drauge 
berno ir virėjo pareigas. Jam buvo griežtų griežčiausiai įsakyta žiūrėti, kad 
kas nors ko nors nepavogtų. 

Balounas ir virtuvėj nieko nesurado, tik užtiko ant druskinės padėtą po- 
pierėlį su kmynais, tai ir juos susibėrė į burną. Kmynų kvapas sužadino jam 
vaizdingas paršiuko haliucinacijas. Mažos degtinės varyklos kieme lauko 
virtuvėse kūrenosi ugnis ir katiluose kunkuliavo vanduo, tik niekas šitam 
vandeny nevirė. 

Vyresnysis raštininkas su virėju lakstė po visą kaimą, tuščiai ieškodami 
kiaulių. Visur jie gaudavo tą patį atsakymą, kad maskoliai viską atėmė ir 
suvalgė. 

Buvo prisikeltas ir karčemos žydas, kuris ėmė rautis žandenas ir apgai- 
lestauti, kad negali patarnauti ponams kareiviams. Galų gale prikibo prie 
jų siūlydamas pirkti iš jo seną, liesą, vos gyvą šimtametę karvę - vieni kaulai 
ir oda. Užsiprašė už ją didžiulę sumą, rovėsi barzdą ir prisiekinėjo, kad 
tokios karvės nerasi visoj Galicijoj, visoj Austrijoj ir Vokietijoj, visoj Euro- 
poj ir visame pasauly. Jis kaukė, verkė ir dievagojosi, kad tai riebiausia karvė, 
kokia Jehovos valia yra kada nors atsiradusi pasauly. Prisiekinėjo visais 
protėviais, kad šitos karvės pasižiūrėti atvažiuoja žmonės iš paties Voločis- 
ko, kad visame krašte apie ją kalba lyg apie pasakų karvę, jog čia netgi ne 
karvė, o riebiausias buivolas. Pagaliau atsiklaupė prieš juos, apkabindamas 
čia vieno, čia kito kojas, ir šaukė: 

— Geriau užmuškit seną nelaimingą žydą, tik neišeikit, nenupirkę karvės! 

Jo vaitojimas taip jiems sumaišė protus, kad jie galų gale nusitempė į 
lauko virtuvę šitą dvėselieną, kuria pasišlykštėtų kiekvienas kailialupys. Pi- 
nigams jau atsidūrus žydo kišenėj, jis dar ilgai virkavo prieš juos, kad jį 

galutinai pražudę, sunaikinę, kad pats save apiplėšęs ir taip pigiai jiems 
pardavęs šitokią puikią karvę. Prašė, kad jį pakartų už tai, jog senatvėj pa- 
darė tokią kvailystę, dėl kurios jo protėviai turėtų grabe apsiversti. 

Jis dar pasivoliojo prieš juos dulkėse, staiga nusikratė sielvartą, nuėjo 
namo ir kamarėlėj pasakė žmonai: 

- Elsaleben* , kareiviai kvaili, o tavo Natanas išmintingas!.. 

Su karve buvo daug terlionės. Tarpais atrodė, kad ją nulupti stačiai neįma- 
noma. Diriant kailį, tasai sutrūkinėjo, ir po juo pasirodė raumenys, sudiržę 
tartum išdžiūvę garlaivio lynai. | 

Tuo metu iš kažkur buvo atvilktas maišas bulvių ir, nesitikėdami nieko 
gero, kareiviai pradėjo virti šitas sausgysles ir kaulus, o greta, mažesnėj 
virtuvėj, visiškos nevilties apimtas virėjas tuo tarpu gamino karininkams 
pietus iš šito skeleto gabalų. 

Ta nelaiminga karvė, jeigu iš viso galima tuo vardu pavadinti šitą retą 
padarą, ilgam liko visų pokylio dalyvių atminty, ir nesvyruojant galima tvir- 
tinti, kad jeigu vėliau prieš mūšį prie Sokalo, vadai būtų paminėję karei- 
viams Liskoveco karvę, tai visa vienuoliktoji kuopa su baisiu įniršiu staug- 
dama būtų durtuvais puolusi priešą. 

Karvė pasirodė tokia begėdė, kad net sriubos nebuvo galima iš jos išvir- 
ti; kuo ilgiau virė mėsa, tuo ji tvirčiau laikėsi prie kaulų, suaugdama su jais 
į vieną visumą, sukaulėjusią kaip biurokratas, praleidęs visą gyvenimą prie 
raštinės popierių ir maitinęsis vien aktais. 

Šveikas, ėjęs kurjerio pareigas, palaikė nuolatinį ryšį tarp štabo ir vir- 
tuvės, kad sužinotų, kada išvirs mėsa, ir pagaliau pranešė vyresniajam leite- 
nantui Lukašui: 

- Ponas vyresnysis leitenante, iš jos jau pasidarė porcelianas. Šitos karvės 
mėsa tokia kieta, kad ja galima raižyti stiklą. Virėjas Pavličekas kartu su 
Balounu jau mėgino šitos mėsos, tai vienas išsilaužė priešakinį dantį, o ki- 
tas - krūminį. 

Balounas susirūpinęs priėjo prie vyresniojo leitenanto Lukašo ir žagsėda- 
mas padavė jam savo išlūžusį dantį, suvyniotą į „Lurdo giesmę": 

— Drįstu pranešti, ponas vyresnysis leitenante, padariau viską, ką galėjau. 
Šitą dantį išsilaužiau ragaudamas karininkų pietus, kai kartu su virėju mėgi- 
nom sužinoti, ar iš tos mėsos galima pagaminti bifšteksą. 

Sulig tais žodžiais iš krėslo, stovėjusio prie lango, pakilo rūškanas pa- 
vidalas. 


* Elza, mano gyvenime (vok. ). 

Tai buvo leitenantas Dubas, kurį sanitarijos vežimėlis atvežė visiškai su- 
mankytą. 

— Prašau tyliau,- pasakė jis kupinu nevilties balsu, - man bloga! 

Jis vėl sukniubo į seną krėslą, kurio plyšiuose margavo tūkstančiai bla- 
kių kiaušinėlių. 

— Aš pavargęs,- prabilo jis tragišku balsu,- aš nusilpęs ir sergu, prašau 
nekalbėti prie manęs apie išlūžusius dantis. Mano adresas: Smichovas, Kra- 
lovskos gatvė, 18. Jeigu nesulauksiu rytdienos, prašau atsargiais žodžiais 
apie tai pranešti mano šeimai ir neužmirškite ant mano kapo užrašyti, kad 
prieš karą buvau karališkosios gimnazijos dėstytojas. 

Jis saldžiai užmigo, ėmė garsiai šnarpšti ir neišgirdo, kaip Šveikas pa- 
deklamavo pakasynų giesmę: 


Tu Marijai dovanojai, 
Ir plėšiką Tu užstojai, 
Viltimi mums spinduliuoji! 


Po to vyresnysis raštininkas Vanekas pranešė, kad visiems žinoma karvė 
turi virti dar dvi valandas karininkų virtuvėj, o apie bifšteksą negali būti nė 
kalbos - vietoj jo gamins guliašą. 

Buvo nuspręsta, kad kuopa eis miegoti prieš trimituojant vakarienės, 
nes vis tiek vakarienė bus paruošta tik paryčiu. 

Vyresnysis raštininkas Vanekas iš kažin kur atsinešė glėbį šieno, pasi- 
klojo sau klebono valgomajame ir, nervingai sukdamas ūsą, tyliai pasakė 
vyresniajam leitenantui Lukašui, besiilsinčiam ant senos kanapos: 

— Patikėkit manimi, ponas vyresnysis leitenante, šitokios karvės nesu 
ėdęs per visą karą... 

Virtuvėj prie uždegto bažnytinio žvakigalio sėdėjo Chodounskis ir rašė 
namo atsarginį laišką, kad nereikėtų vargti vėliau, kai pagaliau turės lauko 
pašto numerį. Jis rašė: 


„Mylima ir brangi žmona, brangiausioji Boženka! 


Naktis, ir aš be atvangos galvoju apie Tave, lygiai kaip ir Tu galvoji apie 
mane, žiūrėdama į tuščią patalą šalia savęs. Privalai man atleisti, kad man ir 
šis, ir tas ateina į galvą. Gerai žinai, nuo pat karo pradžios esu kariuomenėj 
ir visokiausių dalykų prisiklausau iš savo draugų, kurie buvo sužeisti ir pa- 
leisti atostogų, O parvykę namo geriau norėtų gulėti po žeme, negu matyti, 

kaip koks nors šliundra valkiojasi paskui jų žmonas. Man labai skaudu, kad 
turiu Tau, brangioji Boženka, apie tai rašyti. Tau aš apie tai ir nerašyčiau, 
bet tu pati gerai Žinai, nes man esi prisipažinus, jog nebuvau pirmas, kuris 
su Tavimi turėjo rimtą pažintį, ir kad prieš mane Tave turėjo ponas Krausas 
iš Mikulašo gatvės. Ir štai dabar, šią naktį, kai pagalvoju, kad tasai akiplėša, 
naudodamasis tuo, kad manęs nėra, gali pareikšti Tau kokias nors pretenzi- 
jas, man ima atrodyti, brangioji Boženka, kad galėčiau jį pasmaugti vietoje. 
Ilgai kentėjau, bet pagalvojus, kad jis vėl gali lįsti prie Tavęs, man suspaudžia 
širdį. Atkreipiu Tavo dėmesį tik į vieną, kad nepakęsiu šalia savęs tokios 
kiaulės, kuri šlaistysis su pirmu pakliuvusiu ir darys gėdą mano vardui. At- 
leisk man, brangioji Boženka, už griežtus žodžius, bet saugokis, kad neišgir- 
sčiau apie Tave ko nors blogo. Kitaip būčiau priverstas jums abiem paleisti 
žarnas, nes esu viskam pasiryžęs, nors dėl šito man reikėtų ir gyvybę padėti. 
Bučiuoju Tave tūkstantį kartų, sveikinu tėtę ir mamą. 


Tavo Tonoušas 
P S. Neužmiršk, kad Tu turi mano pavardę". 


Jis parašė dar vieną atsarginį laišką: 
„Mieliausioji mano Boženka! 


Kai gausi šitą mano laišką, žinok, kad baigėme didelį mūšį, kuriame 
karo laimė pakrypo į mūsų pusę. Be kita ko, mes numušėm dešimt priešo 
aeroplanų ir nušovėm vieną generolą su didele karpa ant nosies. Baisiausio 
mūšio metu, kada virš mūsų sproginėjo šrapneliai, aš prisiminiau Tave, bran- 
gioji Boženka, ką tu veiki, kaip gyveni, kas naujo namuose. Visada prisime- 
nu, kaip mudu buvome Tomašo alinėj ir kaip Tu vedei mane namo, o kitą 
dieną Tau skaudėjo rankas iš nuovargio. Šiandien mes vėl einame į mūšį, 
todėl neturiu kada tęsti laiško. Viliuosi, kad Tu esi man ištikima, nes gerai 
žinai, kad neištikimybės nepakęsiu. 

Jau metas žygiuoti. Bučiuoju Tave tūkstantį kartų, brangioji Boženka, ir 
tikiuosi, kad viskas baigsis laimingai! 


Širdingai tave mylįs Tonoušas". 


Telefonininkas Chodounskis ėmė knapsėti nosimi ir užmigo ant stalo. 

Nemiegojęs ir visą laiką vaikštinėjęs po namus klebonas atidarė vir- 
tuvės duris ir iš taupumo užpūtė šalia Chodounskio baigiantį degti bažny- 
tinį žvakigalį. 

Iš visų esančių valgomajame miegojo tik leitenantas Dubas. Vyresnysis 
raštininkas Vanekas, gavęs Sanoke brigados raštinėj naują potvarkį dėl ka- 
riuomenės aprūpinimo produktais, kruopščiai jį studijavo ir pastebėjo, kad 
kuo labiau artėja kariuomenė prie fronto, tuo smarkiau mažėja daviniai. Jį 
paėmė juokas dėl vieno paragrafo, kuris draudė, verdant sriubą dėti šepro- 
no ir imbiero. Potvarkyje, be to, buvo pastaba, kad lauko virtuvės privalo rink- 
ti kaulus ir siųsti juos užnugarin į divizijos sandėlius. Buvo kiek neaišku, apie 
kokius kaulus čia kalbama: apie žmonių ar kitų pjaunamų gyvulių. 

- Klausykit, Šveikai,- tarė vyresnysis leitenantas Lukašas, žiovaudamas 
iš nuobodumo, - kol duos valgyti, jūs galėtumėt man papasakoti kokią nors 
istoriją. 

— Oi, oi,- atsakė Šveikas,- kol mums duos valgyti, aš galėčiau, ponas 
vyresnysis leitenante, papasakoti visą čekų tautos istoriją. Kol kas galiu pa- 
pasakoti vieną labai trumpą istoriją apie Sedlčansko pašto viršininko žmo- 
ną, kuri po vyro mirties buvo paskirta į jo vietą. Ta istorija man atėjo į galvą, 
išgirdus kalbas apie lauko paštą, nors šiaip ji nieko bendra su lauko paštu 
neturi. 

— Šveikai, - nuo kanapos atsiliepė leitenantas Lukašas, - jūs vėl prade- 
date ręsti kvailystes. 

— Taip, ponas vyresnysis leitenante, drįstu pranešti, kad iš teisybės tai 
baisiai kvaila istorija. Pats nežinau, kaip man šovė į galvą papasakoti tokią 
kvailystę. Ar čia dėl įgimto kvailumo, ar čia vaikystės atsiminimai mane 
užplūdo. Mūsų Žemės rutulyje, ponas vyresnysis leitenante, yra visokių cha- 
rakterių, o vis dėlto virėjas Juraida kalbėjo teisybę, kai Briuke girtas įvirto 
į griovį ir negalėjo iš ten išsirepečkoti: „Žmogaus pašaukimas-pažinti tei- 
sybę, savo dvasia jis turi viešpatauti amžinosios visatos harmonijai, nuolat 
bręsti, tobulėti ir pamažu kilti į aukštesnes sferas, į proto ir meilės pasaulį". 
Kai mes norėjom iš griovio ištraukti, jis draskėsi ir kandžiojosi. Manė esąs 
namie. Ir tik kai mes jį vėl bloškėme į griovį, ėmė maldauti, kad ištrauk- 
tume. 

- Bet kas atsitiko pašto viršininko žmonai?- nusiminęs sušuko vyresny- 
sis leitenantas Lukašas. 

- Ji buvo labai gera moteris, bet vis dėlto šunsnukė, ponas vyresnysis 
leitenante. Visas savo pareigas pašte ji atlikdavo kaip reikiant, tik turėjo 
vieną trūkumą: ji manė, kad ją visi persekioja ir kėsinasi paimti. Todėl po 
darbo rašydavo ant visų skundus, kuriuose su visomis smulkmenomis ap- 
rašinėdavo, kaip visa tai esą atsitikdavę. Kartą iš ryto ji išsiruošė į mišką 

grybauti ir eidama pro mokyklą pastebėjo, kad mokytojas jau nemiega. Jis 
pasisveikino su ja ir paklausė, kur ji taip anksti išsirengusi. Išgirdęs, kad 
einanti grybauti, jis pasakė ateisiąs iš paskos. Iš viso to ji nusprendė, kad 
mokytojas prieš ją, seną bobą, turįs kažkokių nešvarių kėslų. O pamačiusi jį 
iš tikrųjų lendant iš tankumyno, išsigandusi pabėgo ir negaišdama parašė 
mokyklos tarybai skundą, kad mokytojas ją norėjo išprievartauti. Mokytoją 
tardė disciplinarine tvarka, o kad nebūtų viešo skandalo, jo tardyti atvažia- 
vo pats mokyklų inspektorius, kuris kreipėsi į žandarmerijos vachmistrą, 
ar, jo nuomone, mokytojas galėjo taip pasielgti. Žandarmerijos vachmist- 
ras pasižiūrėjo į bylas ir pareiškė, kad jokiu būdu ne. Mat kartą šitą moky- 
toją buvo apkaltinęs kunigas, jog jis kimbąs prie jo dukterėčios, kartu su 
juo gyvenančios. Tačiau mokytojas gavo iš apygardos gydytojo pažymėjimą, 
j0g jis impotentas, nes, būdamas šešerių metų, nukrito nuo aukšto išskėsto- 
mis kojomis ant vežimo ienos. Tada šita šunsnukė apskundė žandarmerijos 
vachmistrą, apygardos gydytoją ir mokyklų inspektorių, kad jie visi yra mo- 
kytojo papirkti. Šitie ją patraukė į teismą, ji buvo nuteista. Bet paskui ji 
apeliavo remdamasi tuo, kad yra nepakaltinama. Ji taip pat buvo medici- 
nos ekspertų apžiūrėta, ir tie padarė išvadą, kad ji idiotė, tačiau gali užimti 
bet kokią valdišką tarnybą. 

Vyresnysis leitenantas Lukašas sušuko: 

— Jėzau Marija! - ir dar pridūrė: - pasakyčiau jums žodelį, tik nenoriu 
gadinti sau vakarienės. 

Į tai Šveikas atsakė: 

— Aš jus perspėjau, ponas vyresnysis leitenante, kad papasakosiu baisiai 
kvailą istoriją. 

Leitenantas Lukašas tik numojo ranka ir tarė: 

— Iš jūsų pakankamai prisiklausiau kvailysčių. 

— Ne kiekvienas gali būti protingas, ponas vyresnysis leitenante,- įtiki- 
namai pasakė Šveikas,- kaip išimtis egzistuoja ir kvailiai, nes jeigu visi būtų 
protingi, tai pasaulyje būtų tiek protingų, kad dėl šito kas antras žmogus 
taptų tikru idiotu. Jeigu, pavyzdžiui, drįstu pranešti, ponas vyresnysis leite- 
nante, visi žinotų gamtos dėsnius ir galėtų nustatyti dangaus šviesulių nuo- 
tolius, tai tuo vieni kitiems be galo įkyrėtų kaip toks ponas Čapekas, kuris 
lankydavosi „Taurės“ smuklėj. Naktį jis visada išeidavo iš alinės į gatvę, 
spokscdavo į žvaigždėtą dangų, o sugrįžęs eidavo nuo vieno prie kito ir 
sakydavo: „Šiandien skaisčiai spindi Jupiteris. Tu, storžievi, net nenutuoki, 
kas yra viršum tavo galvos. Tai toks nuotolis, kad jeigu tave, pašlemėke, 

įkištų į patranką ir iššautų, tu lėktum sviedinio greičiu milijonų milijonus 
metų". Jis būdavo toks akiplėša, kad paprastai pats išlėkdavo iš smuklės 
elektrinio tramvajaus greičiu, t. y. maždaug dešimt kilometrų per valandą. 
Arba, sakykim, ponas vyresnysis leitenante, pavyzdžiui, skruzdėlės... 

— Stebiuosi, kodėl nuolat su jumis kalbu, Šveikai. Juk taip jau seniai jus 
pažįstu... 

Šveikas pritardamas linktelėjo galvą. 

— Įpratimas, ponas vyresnysis leitenante. Svarbiausia, kad mes vienas 
kitą seniai pažįstam ir daug išgyvenom kartu. Mes drauge jau nemažai 
iškentėjom ir visados ne dėl savo kaltės. Drįstu pranešti, ponas vyresnysis 
leitenante, - toks likimas. Ką jo didenybė imperatorius daro, viskas gerai. 
Jis mus paskyrė drauge į vieną kuopą, ir aš nieko daugiau netrokštu, kad tik 
būčiau jums kuo nors naudingas. Ar jūs ne alkanas, ponas vyresnysis leite- 
nante? 

Leitenantas Lukašas, kuris tuo metu vėl išsitiesė ant senos kušetės, pa- 
sakė, kad paskutinis Šveiko klausimas yra geriausia šito varginančio pokal- 
bio atomazga, ir tegul jis nueina sužinoti, kaip ten yra su valgiu. Bus tikrai 
geriau, jeigu Šveikas išeis ir paliks jį vieną, nes visos šitos kvailystės, kurias 
jis girdi iš Šveiko, jį vargina labiau negu visas žygis nuo Sanoko. Jis norėtų 
trumpą valandėlę nusnūsti, tik negali. 

— Užmigt negalite per blakes, ponas vyresnysis leitenante. Yra toks se- 
nas prietaras, kad blakės veisiasi nuo kunigų. Niekur nerasi tiek blakių kiek 
kunigų namuos. Kunigas Zamastilas, gyvenęs Horne Stodulkose, parašė 
apie blakes visą knygą. Jos šliaužiojo jo drabužiais net per pamokslus. 

- Ką gi aš jums sakiau, Šveikai, eisit jūs į virtuvę ar ne? 

Šveikas išėjo, ir įkandin jo iš už kampo kaip šešėlis nuslinko pirštų galais 
Balounas... 

Kai anksti rytą batalionas išžygiavo iš Liskoveco į Starasolį ir Samborą, 
lauko virtuvė vežėsi nelaimingąją karvę, kuri dar nebuvo išvirusi. Buvo nu- 
tarta virti ją kelyje ir suvalgyti poilsio metu pusiaukelyje iš Liskoveco į Sta- 
rasolį. 

Kelionei kuopa išgėrė juodos kavos. 

Leitenantą Dubą vėl vežė sanitarijos dviratyje, nes po vakar dienos jam 
pasidarė dar blogiau. Daugiausia nuo jo kentėjo pasiuntinys, kuris turėjo 
visą laiką bėgti šalia dviračio. Leitenantas Dubas neužsičiaupdamas plūdo 
Kunertą, kad vakar visiškai juo nesirūpinęs, ir grasino susitvarkysiąs su pa- 
siuntiniu, kai atvyksią į paskyrimo vietą. Kas valandėlę leitenantas reika- 
laudavo vandens, o išgėręs čia pat išvemdavo. 

- Iš ko... iš ko jūs juokiatės? - plyšojo jis vežimėlyje. - Aš jus pamokysiu, 
kaip su manim juokauti. Pažinsit mane! 

Vyresnysis leitenantas Lukašas jojo, o šalimais žingsniavo Šveikas. Jis 
taip smarkiai spaudė pirmyn, tarsi iš paskutiniųjų geistų susikauti su priešu. 
Eidamas pasakojo: 

— Jūs pastebėjot, ponas vyresnysis leitenante, kad kai kurie mūsų žmonės 
yra nelyginant musės. Ant nugaros nė trisdešimt kilogramų neneša, o nega- 
li išlaikyti. Jūs turėtumėt jiems paskaityti tokią paskaitą, kokią mums pa- 
skaitė velionis ponas vyresnysis leitenantas Buchanekas, nusišovęs dėl užsta- 
to, kurį jis gavo vedyboms iš būsimo uošvio ir iššvaistė su kitomis mer- 
giotėmis. Paskui jis gavo užstatą iš kito būsimo uošvio, bet su šitais pinigėliais 
jau elgėsi taupiau. Po truputį juos pralošinėjo kortomis, o merginas paliko 
ramybėj. Šitie pinigai taip pat ilgai neišsilaikė, ir jis buvo priverstas užstato 
kreiptis į trečią būsimą uošvį. Už šituos pinigus nusipirko arabišką eržilą, 
negrynakraujį... 

Vyresnysis leitenantas Lukašas nušoko nuo arklio. 

— Šveikai, - suriko grasindamas, - jeigu pradėsit kalbėti apie ketvirtą 
užstatą, įstumsiu jus į griovį. 

Jis vėl užšoko ant arklio, o Šveikas rimtai kalbėjo toliau: 

— Drįstu pranešti, ponas vyresnysis leitenante, kad apie ketvirtą užstatą 
negali būti jokios šnekos, nes po trečio užstato jis nusišovė. 

— Pagaliau, - tarė vyresnysis leitenantas Lukašas. 

— Kad neužmirštume, apie ką kalbėjome,- tarė Šveikas, - mano kukliu 
manymu, derėtų visai kuopai paskaityti tokias paskaitas, kokias nuolat skai- 
tydavo ponas vyresnysis leitenantas Buchanekas, žygio metu kareiviams krin- 
tant iš nuovargio. Sustojus poilsio, sušaukdavo jis mus visus kaip viščiukus 
aplink perekšlę ir pradėdavo: „Jūs, netikšiai, nevertinate to, kad žygiuojate 
per Žemės rutulį, nes esate tokia neapsišvietusi kaimenė, jog man bloga 
darosi į jus bežiūrint. Kad taip pažygiuotumėte Saulėje, kur Žmogus, sve- 
riąs mūsų skurdžioje planetoje šešiasdešimt kilogramų, svertų apie tūkstantį 
septynis šimtus kilogramų, pakratytumėte kojas. Tada jūs ne taip Žygiuo- 
tumėt, kai kuprinė svertų du šimtus aštuoniasdešimt kilogramų, o šautu- 
vas — apie pusantro centnerio, ten jūs paaikčiotumėt ir iškištumėt liežuvius 
kaip užvyti šunys!" Buvo tenai tarp mūsų vienas nelaimingas mokytojas, 
kuris išdrįso tarti žodį: „Jums leidus, ponas vyresnysis leitenante, Mėnulyje 
šešiasdešimties kilogramų Žmogus svertų tik trylika kilogramų. Mėnulyje 
mums būtų lengviau žygiuoti, nes mūsų kuprinė svertų tik keturis kilogra- 

mus, Mėnulyje mes tiesiog sklandytume oru, o ne žygiuotume". — „Tai bai- 
su, — atsakė velionis ponas vyresnysis leitenantas Buchanekas, - tu, niekin- 
gas berne, pasiilgai antausio? Džiaukis, kad aš tau skelsiu tik paprastą 
žemišką antausį, o jeigu užtėkščiau mėnuliškąjį, tu su savo lengvu svoriu 
nulėktum kur nors link Alpių ir iš tavęs tik šlapia vieta liktų... O jeigu tau 
vožčiau sunkųjį Saulės antausį, tavo munduras virstų koše, o galva nulėktų 
tiesiog i Afriką". Jis skėlė jam paprastą žemišką antausį. Tasai ėmė bliauti, 
o mes nužygiavome toliau. Visu keliu jis raudojo, ponas vyresnysis leite- 
nante, ir šnekėjo apie kažkokią Žmogaus vertę, kad su juo elgiamasi nelygi- 
nant su nebyliu padaru. Paskui, vyresniajam leitenantui pasiuntus jį rapor- 
tuoti, jis buvo pasodintas dviem savaitėms, po to turėjo atitarnauti dar šešias 
savaites, bet neištarnavo. Mat kareivinėse reikėjo vartytis ant skersinio, o 
kadangi jis turėjo trūkį, tai šito neišlaikė ir ligoninėj mirė kaip simuliantas. 

— Iš tiesų keista, Šveikai, — tarė vyresnysis leitenantas Lukašas, — jūs 
turite papratimą, kaip jau ne kartą sakiau, kažkaip ypatingai žeminti kari- 
ninkus. 

- Tokio papratimo neturiu,- atvirai atsakė Šveikas. — Aš tik norėjau jums 
papasakoti, ponas vyresnysis leitenante, kaip anksčiau kariuomenėj žmonės 
patys sau prisišaukdavo nelaimę. Tasai žmogus manė, kad jis mokytesnis už 
vyresnįjį leitenantą, ir norėjo su tuo Mėnuliu pažeminti jį kareivių akyse. O 
kai jis gavo žemišką antausį, tai visi su palengvėjimu atsiduso, niekam ne- 
buvo nemalonu, atvirkščiai, visus pralinksmino vyresniojo leitenanto sąmojis 
su tuo žemišku antausiu. Taip buvo išgelbėta padėtis. Žmogus tučtuojau 
turi ką nors sugalvoti, ir baigtas kriukis. Priešais Prahos karmelitų vienuo- 
lyną, ponas vyresnysis leitenante, prieš keliolika metų ponas Jenomas tu- 
rėjo triušių ir įvairių paukščių parduotuvę. Jis susipažino su knygrišio Bile- 
ko dukterimi. Ponui Bilekui šita pažintis nepatiko, ir jis viešai smuklėje 
paskelbė, kad jeigu ponas Jenomas ateis prašyti jo dukters rankos, tai nuri- 
tins jį nuo laiptų taip, kaip dar pasaulis to nematė. Ponas Jenomas išsigėrė 
ir vis dėlto nuėjo pas poną Bileką, kuris jį pasitiko prieškambary, laikyda- 
mas rankoj didelį peilį, kuriuo apipjaustydavo knygas. Tas peilis atrodė kaip 
žmogžudžio. Bilekas ėmė rėkti ant pono Jenomo, ko jam čia, girdi, reikia, o 
mielasis ponas Jenomas taip griausmingai paleido vėją, kad net sieninio 
laikrodžio švytuoklė sustojo. Ponas Bilekas ėmė juoktis, atgavo gerą nuo- 
taiką, padavė jam ranką ir pasakė: „Meldžiu užeiti, ponas Jenomai, prisėskit, 
tikiuos, kad neprivarėt į kelnes. Aš ne toks jau piktas žmogus. Tiesa, norėjau 
jus išmesti, bet dabar matau, kad esate labai malonus Žmogus ir didelis 

originalas. Esu knygrišys, perskaičiau daug romanų ir apysakų, bet nė vie- 
noj knygoj neskaičiau, kad jaunikis taip prisistatytų". Jis juokėsi net už pil- 
vo susiėmęs ir su džiaugsmu pasakė, kad jam atrodo, jog jie pažįstami nuo 
pat gimimo, sakytum būtų tikri broliai. Pavaišino jį cigaru, pasiuntė par- 
nešti alaus, dešrelių ir, pašaukęs žmoną, pristatė jį, papasakodamas visas 
smulkmenas apie griausmingą vėjo paleidimą. Toji nusispjovė ir išėjo. Pas- 
kui jis pašaukė dukterį ir pasakė jai: „Šitas ponas taip ir taip atėjo prašyti 
tavo rankos". Duktė čia pat pravirko ir pareiškė, kad jo nepažįsta ir nenori 
net matyti. Ir jiems abiem nieko daugiau neliko, kaip baigti alų, suvalgyti 
dešreles ir išsiskirti. Po to ponas Jenomas dar buvo apjuoktas smuklėje, kur 
lankydavosi Bilekas, ir pagaliau visas kvartalas pradėjo jį vadinti pirdžium 
Jenomu. Visur ėmė šnekėti, kaip jis norėjo išsigelbėti iš padėties. Žmonių 
gyvenimas toks sudėtingas, drįstu pranešti, ponas vyresnysis leitenante, toks 
sudėtingas, kad vieno žmogaus gyvenimas nevertas nė dvylekio. Mūsų Bo- 
jištės „Taurės“ smuklėje dar prieš karą lankydavosi vienas vyresnysis polici- 
ninkas, ponas Hubička, ir vienas redaktorius, kuris rankiojo sulaužytas ko- 
jas, suvažinėtus Žmones, savižudžius ir apie visa tai rašydavo į laikraštį. Jis 
buvo toks linksmas ponas, kad daugiau sėdėdavo policijos budėtojo kam- 
bary negu savo redakcijoj. Jis kartą nugirdė vyresnijį policininką Hubičką ir 
virtuvėje pasikeitė su juo drabužiais. Tad policininkas likosi civiliais dra- 
bužiais, o iš pono redaktoriaus pasidarė policininkas. Jis uždengė tik revol- 
verio numerį ir išdrožė į Prahą patruliuoti. Reslovos gatvėj, už buvusio Svia- 
toslavo kalėjimo, nakties tyloje sutiko senyvą poną su katiliuku ir skranda. 
Tasai po ranka vedėsi pagyvenusią damą su kailiniu paltu. Abu skubinosi 
namo, nieko nekalbėdami. Jis užpuolė juos ir užkriokė tam ponui į ausį: 
„Nerėkaukit taip, arba nuvesiu jus į policiją!" Įsivaizduokit, ponas vyresny- 
sis leitenante, jų išgąstį. Bergždžiai jie aiškinosi jam, kad čia, matyt, koks 
nors apsirikimas, nes grįžtą iš rauto, vykusio pas poną generalgubernato- 
rių. Ekipažas juos atvežęs ligi Nacionalinio teatro, o dabar jie norį pra- 
sivėdinti. Gyveną netoli Moranės, ir jis esąs vyresnysis generalgubernato- 
riaus kanceliarijos patarėjas, o čia jo žmona. „Jūs manęs nelaikykit kvai- 
liu,- rėkė ant jų persirengęs redaktorius. - Jums tuo labiau turi būti gėda, 
jeigu jūs, kaip sakote, esate vyresnysis generalgubernatoriaus patarėjas, o 
elgiatės kaip gatvės vaikėzas. Aš jau seniai jus seku, mačiau, kaip jūs dau- 
žėte lazda į visų krautuvių geležines štoras, o šitoji, jūsų žodžiais tariant, 
žmona jums padėjo". - „Bet aš juk neturiu, kaip matote, jokios lazdos. Tur- 
būt kas nors ėjo prieš mus". —- „Iš kur jūs turėsite lazdą, - atsakė persi- 

rengėlis, - savo akimis mačiau, kad ten, už kampo, sulaužėte ją į senę, kuri 
nešioja po restoranus keptas bulves ir kaštainius." Dama net nepajėgė pra- 
virkti, O ponas patarėjas taip įpyko, kad ėmė kažką kalbėti apie storžie- 
viškumą, po to buvo areštuotas ir perduotas artimiausiam patruliui, sutik- 
tam Salmovos gatvės komisariato rajone. Persirengęs redaktorius liepė šitą 
porą nuvesti į komisariatą, pats jis, girdi, yra iš Šventojo Jurgio rajono ir 
tarnybiniais reikalais buvo nuėjęs į Vinohradus, sugavo juos trikdant ra- 
mybę ir keliant naktines peštynes. Be to, jiedu dar nusikalto, įžeisdami pa- 
trulį. Jis sutvarkys savo reikalus Šventojo Jurgio komisariate ir po valandos 
ateis į Salmovos komisariatą. Taip juos abu patrulis nuvedė į savo komisa- 
ratą, kur jie išsėdėjo ligi ryto laukdami vyresniojo policininko, o šis aplin- 
kiniu keliu grįžo į „Taurę“ Bojištėje, pažadino vyresnįjį policininką Hubič- 
ką ir su visu atsargumu jam apsakė, kas atsitiko ir koks triukšmas iš to kiltų, 
Jeigu jis nelaikys liežuvio už dantų... 

Vyresnįjį leitenantą Lukašą šis pašnekesys, atrodė, jau nuvargino, bet, 
prieš paspausdamas pentinais arklį ir nujodamas į kolonos priešakį, jis pa- 
sakė Šveikui: 

— Jeigu jūs kalbėtumėte ligi vakaro, jūsų pasakos kaskart būtų vis kvai- 
lesnės. 

— Ponas vyresnysis leitenante, - sušuko Šveikas nujojančiam leitenan- 
tui, — nejaugi jums neįdomu sužinoti, kuo viskas baigėsi? 

Vyresnysis leitenantas Lukašas tik spustelėjo pentinais arklį. 

Leitenanto Dubo savijauta tiek pasitaisė, kad jis išsirangė iš sanitarijos 
vežimėlio, sušaukė aplink save visą kuopos štabą ir tartum apdujęs ėmė 
sakyti pamokslus. Jis kreipėsi į žmones be galo ilga kalba, kuri daug dau- 
giau juos apsunkino negu amunicija. 

Tai buvo visokių prilyginimų šiupinys. 

— Kareivių meilė ponams karininkams,- pradėjo,- neįtikimas aukas pa- 
darė galimas, bet ne čia esmė, o atvirkščiai, jeigu šita meilė nėra įgimta, tai 
ją reikia priverstinai sukelti. Civiliniame gyvenime priverstinė meilė vieno 
kitam, sakysim, mokinio meilė mokytojų personalui, tveria tiek laiko, kiek 
tveria išorinė jėga, reikalaujanti tos meilės. Kariuomenėj matome kaip tik 
priešingai: karininkas negali leisti, kad nors truputį sumažėtų tiek kareivio, 
tiek jo paties meilė, siejanti kareivį su jo vyresnybe. Šita meilė yra ne pa- 
prasta meilė, tai pagarba, baimė ir drausmė. 

Šveikas visą laiką ėjo iš kairės pusės ir, kol leitenantas Dubas kalbėjo, 
galvą buvo pasukęs į dešinę, į leitenantą. 

Leitenantas Dubas iš pradžių to nepastebėjo ir kalbėjo toliau: 

- Šitą kareivio drausmę, priedermę klausyti ir privalomą meilę karinin- 
kui galima išreikšti labai trumpai, nes santykiai tarp kareivio ir karininko 
yra nesudėtingi: vienas paklūsta, kitas įsakinėja. Mes seniai žinom iš karo 
meno knygų, kad kariškas lakoniškumas, kariškas paprastumas yra dorybės, 
kurios turi būti būdingos kiekvienam kareiviui, noromis nenoromis mylin- 
čiam savo viršininką, kuris jo akyse turi būti tobulas, susikristalizavęs tvir- 
tos ir stiprios valios pavyzdys. 

Tik dabar leitenantas Dubas pastebėjo, kad Šveikas lygiuoja į dešinę. 
Jam tai buvo baisiai nemalonu, nes staiga pajuto, kad surizgo kalbėdamas 
ir negali išsikapanoti iš tos kareivio meilės viršininkui. Dėl to jis užriko ant 
Šveiko: 

— Ko spoksai į mane kaip avinas į naujus vartus?! 

— Jūsų įsakymu, drįstu pranešti, ponas leitenante, jūs pats kartą man 
nurodėte, kad, jums kalbant, aš turiu akis įsmeigti į jus. Kadangi kiekvienas 
kareivis privalo vykdyti savo viršininko įsakymus ir niekad jų neužmiršti, aš 
buvau priverstas taip daryti. 

- Žiūrėk, - rėkė leitenantas Dubas,- į kitą šoną. O į mane nedrįsk žiūrėti, 
kvaily! Tu Žinai, kad aš to nemėgstu, nepakenčiu tavo žioplo snukio. Aš tau 
parodysiu, iš kur kojos dygsta... 

Šveikas pasuko galvą į kairę ir lyg sustingęs tebežingsniavo šalia leite- 
nanto Dubo. 

Leitenantas Dubas suriko: 

— Kur žiūri, kai aš su tavim kalbu? 

— Drįstu pranešti, ponas leitenante, kad, jums įsakius, lygiuoju į kairę. 

— Ak,- atsiduso leitenantas Dubas,- tikra kančia man su tavim. Žiūrėk 
prieš save ir galvok pats sau: „Aš esu toks mulkis, kad neturiu ko prarasti". 
Atsiminsi? 

Šveikas, žiūrėdamas prieš save, paklausė: 

— Drįstu paklausti, ponas leitenante, ar galiu į tai atsakyti? 

— Ką tu sau leidi?- sušuko ant jo leitenantas Dubas. - Kaip drįsti šitaip 
su manim kalbėti, ką norėjai tuo pasakyti? 

- Drįstu pranešti, ponas leitenante, kad turėjau galvoj tik jūsų įsakymą 
vienoj stoty, jog iš viso neatsakinėčiau, net jeigu jūs ir baigėte savo kalbą. 

— Vadinasi, tu bijaisi manęs! - tarė nudžiugęs leitenantas Dubas. - Ta- 
čiau manęs dar kaip reikiant nepažįsti! Prieš mane drebėdavo ne tokie kaip 
tu, įsidėk šitai į galvą. Aš numalšindavau ne tokius šmaikštuolius... Užsi- 
čiaupk ir eik užpakaly, kad tavęs nematyčiau! 

Šveikas atsiliko užpakaly pas sanitarus, patogiai įsitaisė dviračiame 
vežimėly ir važiavo ligi poilsio vietos, kur pagaliau visi sulaukė sriubos ir 
tos įžymios karvės mėsos. 

- Šitą karvę reikėjo bent dvi savaites mirkyti acte, o jeigu ne karvę, tai tą 
žmogų, kuris ją nupirko,- pareiškė Šveikas. 

Iš brigados atlėkė raitelis su nauju įsakymu vienuoliktajai kuopai, būtent, 
kad maršrutas pakeistas - žygiuoti į Felštyną; Voraličę ir Samborą reikia 
palikti šone, nes ten nebus galima apgyvendinti kuopos. Ten jau ir taip ap- 
sistoję du Poznanės pulkai. 

Vyresnysis leitenantas Lukašas davė atitinkamą įsakymą kuopai. Vyres- 
nysis raštininkas Vanekas su Šveiku turėjo surasti kuopai nakvynę Felštyne. 

— Tik vėl ko nors, Šveikai, neiškrėskite kelyje,- pasakė vyresnysis leite- 
nantas Lukašas. —- Svarbiausia, elkitės mandagiai su vietos gyventojais. 

— Drįstu pranešti, ponas vyresnysis leitenante, pasistengsiu. Šiandien 
paryčiu, auštant, truputį prisnūdau, ir prisisapnavo man bjaurus sapnas. 
Sapnavau geldas, iš kurių visą naktį tekėjo vanduo į koridorių ir kaip tik 
tuose namuose, kur aš gyvenau. Vanduo ištekėjo visas, ir sudrėko savininko 
buto lubos, o rytą jis man liepė išsikelti. Toks atsitikimas kartą iš tikrųjų 
buvo Karline, už viaduko... 

— Duok mums ramybę, Šveikai, su savo kvailom kalbom. Geriau su Va- 
neku pažiūrėkit į žemėlapį, kur jums reikės eiti. Matot šitą kaimą. Nuo jo 
pasuksite į dešinę ligi upelio ir pasroviui eisite vėl ligi artimiausio kaimo, o 
nuo čia, nuo pirmo intako žiočių, kurios liks jūsų dešinėj, eisite lauko keliu 
prieš kalną tiesiog į šiaurę. Paklysti čia negalima. Jūs pataikysit tiesiai į 
Felštyną. Įsidėmėjot"? 

Šveikas su vyresniuoju raštininku Vaneku iškeliavo nurodytu maršrutu. 

Buvo po pusiaudienio; įkaitus žemė sunkiai alsavo, o iš blogai užpiltų 
kareivių kapų sklido puvimo kvapas. Jie pasiekė tą vietą, kur Peremyšlio 
prieigose vyko mūšiai ir kulkosvaidžiai šienaute šienavo batalionus. Miške- 
liai prie upelio buvo nuniokoti uraganinės artilerijos ugnies. Visur - plačio- 
se lygumose ir kalnų šlaituose — vietoj medžių stirksojo stuobriai, ir visa šita 
dykynė buvo išraižyta apkasų. 

— Čia kitaip atrodo negu Prahos apylinkėse, - tarė Šveikas, kad tik kaip 
nors sutrikdytų tylą. 

— Pas mus jau po rugiapjūtės,- pasakė vyresnysis raštininkas Vanekas. - 
Kralupe pradėdavome pjauti anksčiau kaip kitur. 

— Čia po karo bus geras derlius, - po valandėlės prabilo Šveikas. - Ne- 
reikės pirkti kaulamilčių. Valstiečiams labai naudinga, kai jų laukuose pūva 
visas pulkas; trumpai sakant, iš to jiems duona. Bijau tik vieno, kad šitie 
valstiečiai nesiduotų apmulkinami ir iš kvailumo neparduotų kareivių kaulų 
cukraus fabrikui. Karlino kareivinėse buvo vyresnysis leitenantas Holubas, 
toks mokytas, kad visi kuopoje jį laikė puskvaišiu, nes per savo mokytumą 
jis net neišmoko keiktis ant kareivių ir apie viską kalbėdavo tik moksliškai. 
Sykį kareiviai jam pranešė, kad gautos duonos negalima valgyti. Kitas kari- 
ninkas dėl tokio akiplėšiškumo įširstų, o jis - ne, liko ramus, nieko netgi 
nepavadino kiaule ar neraliuotu galviju, niekam nedavė į snukį. Tik sušaukė 
visus savo kareivius ir prabilo maloniu balsu: „Jūs, kareiviai, pirmiausia 
turite Žinoti, kad kareivinės - tai ne gastronomijos krautuvė, kur galite pa- 
sirinkti marinuotų ungurių, sardinių ir sumuštinių. Kiekvienas kareivis turi 
būti toks protingas, kad nemurmėdamas ėstų viską, kas duodama, ir turi 
būti toks drausmingas, kad negalvotų, kokia ėdamo daikto kokybė. Įsivaiz- 
duokite, staiga karas. Žemei, į kurią jus užkas po mūšio, visiškai tas pat, 
kokio davinio jūs prieš mirtį pripampot. Žemė motinėlė jus supūdys ir su- 
virškins kartu su batais. Pasaulyje niekas neišnyksta. Iš jūsų, kareiviai, išau- 
ga rugiai kitų kareivių duonai, kurie, kaip ir jūs, gal bus ja nepatenkinti, eis 
skųstis ir užkops ant tokio viršininko, kuris juos taip prigriebs, kad net aky- 
se jiems pažaliuos, nes tam jis turi teisę. Tai va, kareiviai, dabar aš jums 
viską dailiai išaiškinau, ir turbūt nereiks jums to kartoti. Jeigu ateityje įsi- 
geis kas pasiskųsti, tas taip gaus į kailį, kad laikys didele malone, galėdamas 
vėl išvysti dienos šviesą!" — „Kad nors būtų mus išplūdęs", - kalbėjo tarp 
savęs kareiviai, mat tie visokie pono leitenanto švelnumai visiems smarkiai 
įsipyko. Ir va kartą mane kuopa išrinko, kad jam kaip nors pasakyčiau, jog 
jį visi labai myli, bet kokia čia kariuomenė, jeigu niekas nekoneveikia. Taigi 
nuėjau pas jį į butą ir ėmiau prašyti, kad nesivaržytų, karo tarnyba turi plak- 
ti kaip diržu, kareiviai įpratę, kad jiems kas dieną būtų primenama, jog jie 
šunys ir paršai, kitaip ims nebegerbti savo viršininkų. Iš pradžių jis atsikal- 
binėjo, šnekėjo kažką apie inteligentiškumą, apie tai, kad šiandien jau ne- 
galima tarnauti su rimbu, bet pagaliau davėsi įtikinamas, apskaldė man au- 
sis ir, kad pakeltų savo autoritetą, išgrūdo už durų. Kai pranešiau apie savo 
apsilankymo padarinius, visi labai nudžiugo, bet kitą dieną tas leitenantas 
išsklaidė visą šitą džiaugsmą. Prieina jis prie manęs ir visų akyse sako: „Švei- 
kai, vakar aš pasikarščiavau, šekit guldeną ir išgerkit į mano sveikatą. Su 
kareiviais reikia mokėti elgtis". 


Trečia dalis 610 


Šveikas apsidairė aplinkui. 

— Man rodos, kad mes einam neteisingai. Ponas vyresnysis leitenantas 
juk taip gražiai mums išaiškino. Turim eiti į kalną, žemyn, paskui į kairę, į 
dešinę, paskui vėl į dešinę, po to į kairę, o mes visą laiką traukiam tiesiai. O 
gal viską praėjom ir beplepėdami nepastebėjom... Aš aiškiai matau prieš 
save du kelius į Felštyną. Siūlyčiau dabar eiti šituo keliu į kairę. 

Kaip paprastai būna dviem žmonėms atsidūrus kryžkelėj, vyresnysis rašti- 
ninkas Vanekas ėmė tvirtinti, kad reikia sukti į dešinę. 

— Maniškis kelias patogesnis už jūsų,- tarė Šveikas.- Aš eisiu palei upelį, 
kur auga neužmirštuolės, o jūs dūlinsit išdeginta žeme. Aš laikausi pono 
vyresniojo leitenanto patarimo, kad mes iš viso negalime paklysti, o jeigu 
negalima paklysti, tai kuriems galams aš karsiuos kažin kur ant kalvos. Trauk- 
siu sau ramiai lankelėmis, užsikišiu už kepurės gėlelę ir priskinsiu puokštę 
ponui vyresniajam leitenantui. O vėliau pamatysim, kurio iš mūsų teisybė. 
Tikiuosi, kad mes čia išsiskirsim kaip geri draugai. Čia tokia apylinkė, kad 
visi keliai veda į Felštyną. 

— Neik iš galvos, Šveikai, - tarė Vanekas, - čia, kaip sakiau, pagal žemėlapį 
turime pasukti į dešinę. 

- Žemėlapis taip pat gali suklysti, - atsakė Šveikas, leisdamasis į slėnį. 
Kartą dešrininkas Krženekas pagal Prahos planą grižo iš Mala Stranos ,„Mon- 
tagų" namo; Vinohradus, o rytą apsižiūrėjo besąs Rozdelove palei Kladną. 
Čia jis buvo rastas sustiręs rugiuose, kur nuvirto iš nuovargio. Jeigu jūsų 
niekaip negalima perkalbėti, ponas vyresnysis raštininke, ir jūs laikotės sa- 
vo, tai imkim čia pat išsiskirkim ir susitiksim jau vietoje, Felštyne. Tik pa- 
sižiūrėkit į laikrodį, kad žinotume, katras anksčiau ateis. Jeigu pakliūsit į 
pavojų, šaukit, kad Žinočiau, kur esate. 

Pavakare Šveikas pasiekė mažą tvenkinį, čia jis užklupo besimaudantį 
vieną pabėgusį rusų belaisvį, kuris, pamatęs Šveiką, šoko iš vandens ir pli- 
kas leidosi, kiek kojos neša. 

Šveikui pasidarė įdomu, ar tinka jam rusiška uniforma, kuri gulėjo čia 
pat po žilvičiu. Jis nusirengė ir apsivilko nelaimingo belaisvio uniformą. O 
belaisvis mat buvo pabėgęs iš karo belaisvių ešelono, apsistojusio kaime už 
miško. Šveikas panoro kaip reikiant atsižiūrėti į savo atvaizdą vandeny. Ji- 
sai slankiojo tvenkinio užtvanka, kol jį čia užtiko žandarmerijos sargybi- 
niai, ieškoję pabėgusio ruso. Žandarai buvo vengrai. Nepaisydami Šveiko 
protesto, jie nuvarė jį Chirovan į etapų valdybą. Ten jis buvo paskirtas į 
rusų belaisvių transportą, atsiųstą taisyti geležinkelio. 


611 | Iškilminga pyla 


Visa tai įvyko taip greit, kad tik kitą dieną Šveikas suvokė savo padėtį ir 
ant baltos sienos mokykloje. kur buvo apgyvendinta dalis belaisvių, anglimi 
užrašė: 

„Čia nakvojo Josefas Šveikas iš Prahos, devyniasdešimt pirmojo pulko vie- 
nuoliktosios kuopos ryšininkas, kuris kaip butininkas per apsirikimą pateko į 
austrų nelaisvę". 

IŠKILMINGOS PYLOS TESINYS 


1 
ŠVEIKAS RUSŲ BELAISVIŲ TRANSPORTE 


Kai Šveikas, dėl rusiškos milinės ir kepurės per apsirikimą palaikytas 
rusų belaisviu, pabėgusiu iš kaimo ties Felštynu, rašė anglimi ant sienos 
nevilties kupinas aimanas, niekas nekreipė į tai dėmesio. Tačiau kai Chiro- 
vo etape, dalijant kietą kukurūzų duoną, jis norėjo pro šalį einančiam kari- 
ninkui viską smulkiausiai paaiškinti, vienas vengrų kareivis, sergėjęs belais- 
vių transportą, tvojo jam šautuvo buože į kuprą ir užriko: „Baszom az ėlet*, 
stok į eilę, rusiška kiaule!" 

"Toks vengrų elgesys su rusų belaisviais, kurių kalbos jie nesuprato, buvo 
įprastas. Šveikas sugrįžo į eilę ir kreipėsi į greta stovintį belaisvį: 

- Šitas žmogus vykdo tarnybos pareigas, tačiau jis užsitraukia sau pa- 
vojų. O ką, jeigu šautuvas užtaisytas ir spyna užtaisyta? Juk lengvai gali 
atsitikti, kad kai jis su šautuvu daužo Žmogų per pečius, o vamzdis atsuktas 
į jį patį, gaidukas gali spragtelėti, ir visas užtaisas sulėktų jam į koserę. Taip 
ir žūtų Žmogus eidamas tarnybos pareigas. Šumove, vienoje akmenų skal- 
dykloje, darbininkai vogdavo dinamito kapsules, kad žiemą būtų lengviau 
rauti kelmus. Sargui buvo įsakyta iškratyti kiekvieną akmenskaldį, šiam ei- 
nant iš darbo, ir jis šito ėmėsi su tokiu uolumu, kad, sučiupęs pirmą ak- 
menskaldį, pradėjo taip smarkiai ploti jam per kišenes, jog dinamito kap- 
sulės sprogo, ir akmenskaldys kartu su sargu išlėkė į orą. Atrodė, tartum 
paskutinį akimirksnį jie būtų viens kitą apsikabinę. 

Belaisvis rusas, kuriam Šveikas visa tai išklostė, suglumęs žiūrėjo į jį, 1r 
buvo aišku, kad iš visos kalbos jis nesuprato nė žodžio. 

— Nesuprasti, aš Krymo totorius, Allach achper. - Totorius atsisėdo ant 
žemės, sukryžiavo kojas ir, sudėjęs ant krūtinės rankas, ėmė melstis.- Al- 


* Nešvankus vengriškas keiksmas. 

lach achper - Allach achper - bezmila — arachman - arachim - malinkin 
mustafir*. 

— Taigi, tu esi totorius,- su užuojauta tarė Šveikas,- na ir pasisekė tau. 
Kaip tu suprasi mane, o aš tave, jeigu tu totorius? Hm... pažįsti Jaroslavą iš 
Šternberko? Netgi tokio vardo negirdėjai, totorių išpera? Tasai įkrėtė jums 
į užpakalį prie Hostyno. Tada jūs, totorių išperos, skuodėte nuo mūsų iš 
Moravijos, kad net kulnys mirgėjo. Matyt, jūsų knygose apie tai nerašoma. 
Žinai Hostyno Dievo Motiną? Aišku, kad nežinai. Jinai irgi tenai buvo. Jus, 
totorių veislę, jie čia nelaisvėj visus apkrikštys! 

Šveikas kreipėsi į kitą belaisvį: 

— Ar tu irgi totorius? 

Paklaustasis, supratęs žodį „totorius“, papurtė galvą: 

— Totorius ne, čerkesas, tikras čerkesas, kapoju galvas. 

Šveikui pasisekė: jis atsidūrė įvairių Rytų tautų atstovų draugijoj. Ešelone 
buvo gruzinų, osetinų, čerkesų, mordvių ir kalmukų. 

Nelaimei, Šveikas su niekuo iš jų negalėjo susikalbėti. Su visais kitais jį 
nuvarė į Dobromilą, kur turėjo pradėti remontuoti Peremyšlio-Nižankovičių 
geležinkelį. 

Dobromilo etapo raštinėj ėmė juos visus iš eilės surašinėti. Tai vyko ga- 
na lėtai, nes iš visų trijų šimtų belaisvių, pakliuvusių į Dobromilą, niekas 
nesuprato prie stalo sėdinčio viršilos kalbos. Viršila anksčiau buvo apsi- 
skelbęs, kad moka rusų kalbą, ir dabar Rytų Galicijoj ėjo vertėjo pareigas. 
Lygiai prieš tris savaites jis užsisakė vokiečių-rusų kalbų žodyną ir rusų 
kalbos vadovėlį, bet ligi šiol jų vis negavo. Kol kas jis grabaliojosi darkyta 
slovakų kalba, kurios šiaip taip buvo pramokęs būdamas vienos firmos at- 
stovu ir Slovakijoj pardavinėdamas šventojo Stepono paveikslus, indus 
švęstam vandeniui ir rožančius. 

Su šitais keistais subjektais niekaip negalima buvo susišnekėti, jis tie- 
siog sutriko. Išėjo iš raštinės ir visa gerkle riktelėjo belaisviams: 

— Wer kann deutsch sprechen?** 

Iš minios išėjo Šveikas ir nudžiugusiu veidu puolė prie viršilos. Tasai 
liepė tuoj pat eiti paskui jį į raštinę. 

Viršila atsisėdo prie stalo, ant kurio gulėjo šūsnis blankų su belaisvių 


* Alachas didis, alachas didis. Gailestingo, maloningo alacho vardu. Pomirtinio gyvenimo 
viešpats... (arab. ). 
** Kas moka vokiškai? (Vok.) 

vardų, kilmės ir pilietybės grafomis. Tarp jų prasidėjo juokingas pašnekesys 
vokiškai: 

- Juk tu žydas? Taip? - paklausė jis Šveiką. 

Šveikas papurtė galvą. 

— Nesigink,- tvirtai įsitikinęs kalbėjo viršila vertėjas, - kiekvienas jūsų 
belaisvis, mokantis vokiškai, yra žydas, ir baigtas kriukis. Kaip tavo pavardė? 
Šveichas? Na, matai, ko gi tu ginies, jeigu tavo pavardė tokia žydiška? Čia 
tu nebijok prisipažinti žydu. Austrijoj nerengia žydų pogromų. Iš kur tu? 
Aha, iš Prahos, žinau, žinau, prie Varšuvos. Prieš kokią savaitę čia buvo du 
žydai iš Prahos prie Varšuvos. O koks tavo pulko numeris? Devyniasdešimt 
pirmas? 

Viršila paėmė informacinę knygelę, pavartė ją: 

— Devyniasdešimt pirmas Erevanės pulkas, Kaukazas, papildomas Tifli- 
se; stebiesi, kad mes čia viską žinome? 

Šveiką iš tikrųjų stebino visa šita istorija, o viršila su didžiausiu rimtumu 
kalbėjo toliau, paduodamas Šveikui savo nuorūką: 

— Čia tabakas kitoks negu ta jūsų machorka. Aš čia, žydeli, esu aukščiau- 
sias viršininkas. Jeigu aš ką pasakiau, visi dreba. Mūsų kariuomenėj kitokia 
drausmė negu jūsų. Jūsų caras šlamštas, o mūsiškis — šviesi galva! Tuojau 
parodysiu tau, kokia čia drausmė. 

Jis atidarė duris į kitą kambarį ir pašaukė: 

— Hansai Lefleri! 

— Hier!* — atsiliepė balsas, ir į kambarį įėjo didžiagurklis kareivis, kilęs 
greičiausiai iš Štirijos, užguitu bukaprotišku veidu. Etapo raštinėj jis buvo 
visų galų tarnas. 

— Hansai Lefleri, - paliepė viršila, - paimk ten mano pypkę, įsikąsk ją, 
kaip šunys nešioja, ir bėgiok keturpėsčias aplink stalą, kol pasakysiu 
„Halt!'** Bėgiodamas lok, tik kad pypkė iš burnos neiškristų, o tai liepsiu 
tave pririšti. 

Gurklingasis kareivis ėmė visom keturiom repečkoti ir amsėti. 

Viršila pergalingai pasižiūrėjo į Šveiką: 

— Ką, ar nesakiau, žydeli, matai, kokia čia drausmė? 

Ir viršila su pasitenkinimu žiūrėjo į nebylų karišką padarą, kuris čia pa- 
teko iš piemenų lūšnos tolimosiose Alpėse. 


* Klausau (vok. ). 
** Sustok! (Vok.) 

— Sustok! — pagaliau pasakė. - Dabar tarnauk šuniškai ir atnešk pypkę. 
Gerai, o dabar pajodliuok. 

Kambary ėmė skardenti staugimas: „Holarijo, holarijo..." 

Pasibaigus vaidinimui, viršila išėmė iš stalčiaus keturis „Sporto“ papiro- 
sus ir didžiadvasiškai padavė juos Hansui, o Šveikas darkyta vokiečių kalba 
čia pat viršilai papasakojo, kad viename pulke vienas karininkas turėjo tokį 
paklusnų pasiuntinį, jog tas darė viską, ką tik panorėdavo jo ponas, o kai jį 
kartą paklausė, ar jis nesuėstų su šaukštu savo pono išmatų, jo palieptas, tai 
tas atsakė: „Jeigu man ponas leitenantas įsakytų, tai klausydamas suėsčiau, 
tik jose neturėtų būti nė vieno plaukelio; mane greitai pykina, ir aš kaipmat 
susivemčiau". 

Viršila nusijuokė: 

-— Jūs, žydai, mokate sąmojingų anekdotų, bet aš galiu kirsti lažybų, kad 
drausmė jūsų kariuomenėj ne tokia kaip čia. O dabar eisim prie svarbiau- 
sio: aš tave skiriu transporto viršininku. Ligi vakaro surašysi visų likusių 
belaisvių pavardes. Imsi produktus, išdalysi juos kiekvienai dešimčiai žmo- 
nių ir žiūrėsi, kad niekas nepabėgtų, nes atsakysi! Jeigu kas pabėgs, aš tave, 
žydeli, nušausiu! 

— Aš norėčiau su jumis pasikalbėti, ponas viršila, - tarė Šveikas. 

— Tik nepradėk derėtis, - atsakė viršila. - Aš to nemėgstu, o tai pasiųsiu 
tave į belaisvių stovyklą. Labai jau greitai tu čia Austrijoj aklimatizavaisi. 
Nori su manim kalbėti privačiai... Kuo žmogus su jumis, belaisviais, geriau 
elgiesi, tuo blogiau... Kaipmat nešdinkis, še tau popieriaus, pieštuką ir su- 
daryk sąrašą!.. Ko dar nori? 

— Ich melde gehorsamst, Herr Feldwebl“... 

- Išnyk! Matai, kiek turiu darbo! 

Viršilos veidas pasidarė kaip nusidirbusio žmogaus. 

Šveikas atidavė pagarbą ir išėjo pas belaisvius, manydamas, kad kan- 
trybė duos vaisių. 

Dar blogiau buvo su sąrašo sudarymu, nes belaisviai ilgai nesuprato, 
kad reikia pasakyti savo vardą. Šveikas daug matė savo gyvenime, bet šitos 
totoriškos, mordviškos ir gruziniškos pavardės niekaip nelindo jam į galvą. 
„Niekas manimi nepatikės, - pamanė Šveikas, - kad pasaulyje kas būtų 
galėjęs turėti tokias pavardes kaip šitie totoriai: Muhlahalėjus Abdrachma- 
novas - Beimuratas Allahali - Dreredžė Čerdedžė - Davlatbalėjus Nurda- 


* Drįstu pranešti, ponas viršila (vok. ) 

galejevas ir t.t. Mūsų pavardės daug geresnės, pavyzdžiui, to kunigo iš Žido- 
hauštės - Vobeida*“. 

Paskui jis ėmė eiti per eiles išsirikiavusių belaisvių, vienas po kito šaukė 
savo vardus ir pavardes: Džindralėjus Hanemalėjus - Babamulėjus Mirza- 
hali ir t.t. 

— Kaip tu sau liežuvio nenusikandi, - su šypsena kiekvienam sakydavo 
Šveikas. - Kur kas geresni mūsų vardai ir pavardės: Boguslavas Štepane- 
kas, Jaroslavas Matoušekas arba Rožena Svobodova. 

Kai pagaliau po baisios kankynės Šveikas surašė visus šituos Babulus 
Halėjus, Chudžius Mudžius, jis ryžosi dar sykį pamėginti viršilai vertėjui 
paaiškinti, kad jis apsirikimo auka, kad jau ne kartą kelyje, varomas drauge 
su belaisviais, bergždžiai ieškojęs teisybės. 

Viršila vertėjas, kuris jau iš ryto buvo ne visai blaivus, dabar visai prara- 
do nuovoką. Pasiguldęs priešais kažkokį vokišką laikraštį su skelbimais, jis 
dainavo skelbimus Radeckio maršo gaida: „Mainau gramofoną į vaikišką 
vežimėlį! - Perku balto ir žalio lakštinio stiklo šukes! - Kiekvienas išmoks 
buhalterijos, jei baigs neakivaizdinį kursą!" ir t. t. 


* Chuliganas (ček. ). 

Kai kuriems skelbimams maršo gaida netiko, tačiau viršila visomis jėgo- 
mis stengėsi šitą kliūtį įveikti, dėl to beldė taktan kumščiais į stalą ir dunde- 
no kojomis. Abu jo ūsai, sulipę nuo degtinės, styrėjo abipus žandų, tarytum 
į kiekvieną skruostą būtų įsmeigti sudžiūvę klijų teptukai. Jo užgriuvusios 
akys, tiesa, pastebėjo Šveiką, bet jis visiškai į jį nereagavo, tik liovėsi būbnijęs 
kumščiais ir trankęs kojomis. Užtat ėmė barškinti kėdę pagal gaidą „Ich 
weiss nicht, was soll es bedeuten"* naują skelbimą: „Karolina Drėger, pri- 
buvėja, siūlo savo paslaugas visoms didžiai gerbiamoms damoms bet kokiu 
atveju". 

Jis dainavo vis tyliau ir tyliau, paskui visai patyliukais, kol galų gale nuščiu- 
vo ir pastiręs ėmė spoksoti į didelį skelbimų puslapį, leisdamas Šveikui pa- 
pasakoti savo bėdą, kuriai išklostyti jam vos ne vos užteko tų kelių sakinių, 
kuriuos jis mokėjo darkyta vokiečių kalba. 

Šveikas pradėjo nuo to, kad, be abejonės, jo buvo teisybė, ir į Felštyną 
reikėjo eiti palei upelį. Jis pats niekuo nekaltas, kad kažkoks rusų kareivis 
pabėgo iš nelaisvės ir nuėjo maudytis į tvenkinį, pro kurį jis, Šveikas, turėjo 
praeiti, kadangi jo, butininko, pareiga buvo pasiekti Felštyną trumpiausiu 
keliu. Rusas, vos jį pamatęs, nukūrė ir savo uniformą paliko krūmuose. Jis, 
Šveikas, ne kartą girdėjo, kad net pozicijose žvalgybai panaudojami žuvu- 
sių priešų drabužiai, dėl to apsivilko paliktais drabužiais, norėdamas įsiti- 
kinti, ar tokiu atveju būtų jam patogu su svetima uniforma. 

Išaiškinęs šitą savo klaidą, Šveikas suprato kalbėjęs visiškai bergždžiai, 
nes viršila užmigo dar Šveikui nepriėjus tvenkinio. Šveikas draugiškai pri- 
siartino prie viršilos, palietė jo pečius, ir šito visiškai užteko, kad tasai nusi- 
ristų nuo kėdės ant grindų ir toliau ramiai sau pūstų į akį. 

— Atsiprašau, ponas viršila, tarė Šveikas, atidavė pagarbą ir išėjo iš 
raštinės. 

Anksti rytą pionierių dalinio vadovybė pakeitė nurodymus ir įsakė be- 
laisvių grupę su Šveiku išsiųsti tiesiog į Peremyšlį remontuoti Peremyšlio- 
Lubačovo geležinkelio. 

Viskas liko po senovei. Šveikas tęsė savo odisėją su rusų belaisviais. 
Vengrų patruliai visus smarkiai varė pirmyn. 

Viename kaime per poilsį belaisviai susitiko su gurguolės daliniu. Prie 
vežimų stovėjo karininkas ir žiūrėjo į belaisvius. Šveikas iššoko iš rikiuotės, 
atsistojo prieš karininką ir sušuko: 


* „Nežinau, ką tai reikšti galėtų" (vok.) - H. Heinės eilėraščio „Lorelei“ pirmoji eilutė. 

— Herr Leutnant, ich melde gehorsamst.* 

Daugiau pasakyti jis nesuskubo, kadangi tuoj pat prišoko du vengrų ka- 
reiviai ir kumščiais į nugarą nubloškė jį atgal pas belaisvius. 

Karininkas numetė jam papiroso nuorūką, kurią tačiau greitai pastvėrė 
kitas belaisvis ir įsikišo į burną. Karininkas paaiškino greta stovinčiam kap- 
ralui, kad Rusijoj yra vokiečių kolonistų ir jie taip pat turi kariauti. 

Toliau per visą kelionę iki paties Peremyšlio Šveikui nepasitaikė progos 
kam nors pasiskųsti, kad jis iš tiesų yra devyniasdešimt pirmojo pulko vie- 
nuoliktosios Žygio kuopos ryšininkas. Proga pasitaikė tik Peremyšlyje, va- 
kare juos suvarius į vieną sugriuvusį mažą fortą vidinėj tvirtovės zonoj, kur 
buvo išlikusios forto artilerijos arklidės. 

Pakreiktuose šiauduose knibždėte knibždėjo utėlės. Jos tąsė trumpus 
šiaudgalius tarsi skruzdėlės, nešančios šapus skruzdėlynui statyti. 

Belaisviams davė juodo bizalo iš grynos cikorijos ir po kriaukšlę 
sužiedėjusios kukurūzų duonos. 


* Ponas leitenante, drįstu pranešti (vok. ). 

Po to juos perėmė majoras Volfas, tikras viešpats visų belaisvių, dirba- 
nčių Peremyšlio tvirtovėj ir jos apylinkėse prie geležinkelio remonto. Tai 
buvo itin nuovokus žmogus. Jis turėjo pasitelkęs visą štabą vertėjų, kurie 
rinko iš belaisvių specialistus geležinkeliams statyti, remiantis jų sugebėji- 
mais ir išprusimu. 

Jis buvo tvirtai įsitikinęs rusų belaisvius slepiant savo sugebėjimus, nes į 
jo klausimą: „Ar moki statyti geležinkelį?", išverstą į rusų kalbą, visi belais- 
viai atsakydavo stereotipiškai: „Nieko nežinau, nieko apie tai negirdėjau, 
gyvenau sąžiningai ir garbingai". 

Kai belaisviai išsirikiavo prieš majorą Volfą ir visą jo štabą, jis pirmiau- 
sia paklausė belaisvius, kas iš jų moka vokiškai. Šveikas ryžtingai išėjo į 
priekį, atsistojo prieš majorą, atidavė pagarbą ir raportavo, kad moka vo- 
kiškai. 

Majoras Volfas, aiškiai nudžiugęs, iš karto paklausė Šveiką, ar jis ne 
inžinierius. 

— Drįstu pranešti, ponas majore, — atsakė Šveikas, — aš ne inžinierius, 
bet devyniasdešimt pirmojo pulko vienuoliktosios žygio kuopos ryšininkas. 
Aš patekau pas savuosius nelaisvėn. Tai atsitiko taip, ponas majore... 

— Ką? - užbliovė majoras. 

— Drįstu pranešti, ponas majore, tai atsitiko taip... 

— Jūs čekas, - toliau bliovė majoras, — jūs persivilkot karine rusų uni- 
forma? 

— Drįstu pranešti, ponas majore, taip ir yra. Aš tikrai džiaugiuosi, kad 
ponas majoras iš karto supratot mano padėtį. Gal mūsiškiai ten jau kauna- 
si, O aš čia be jokios naudos galiu prasistumdyti visą karą. Leiskite, ponas 
majore, dar kartą paaiškinti viską iš eilės. 

— Užteks, - nukirto majoras Volfas, pašaukė du kareivius ir liepė jiems 
tuoj pat nuvesti šitą žmogų į daboklę. Jis pats, kalbėdamasis su vienu kari- 
ninku ir smarkiai mosikuodamas rankomis, pamažu nusekė paskui Šveiką. 
Kiekviename sakiny jis minėjo čekų šunis. Antrasis karininkas iš majoro 
kalbos pajuto, kad šis labai džiaugiasi įžvalgiai sučiupęs vieną iš tų paukšte- 
lių, apie kurių išdavikišką veiklą užsienyje jau keliolika mėnesių siuntinėja- 
mos slaptos instrukcijos dalinių vadams, kad buvo nustatyta, jog kai kurie 
perbėgėliai iš čekų pulkų, užmiršę savo priesaiką, įstoja į rusų kariuomenės 
eiles ir tarnauja priešui, suteikdami jų žvalgybai vertingiausių paslaugų. Aust- 
rijos vidaus reikalų ministerija, ieškodama karinės perbėgėlių organizacijos, 
veikė apgraibomis. Ji dar nieko nežinojo apie revoliucines organizacijas 

užsieny, ir tik rugpjūčio mėnesį Sokalo-Miliatino-Bubnovo linijoj batalio- 
nų vadai gavo slaptą aplinkraštį, kad buvęs Austrijos profesorius Masari- 
kas pabėgo į užsienį“?, kur varo propagandą prieš Austriją. Kažkoks pusgal- 
vis divizijoj papildė slaptą aplinkraštį dar tokiu įsakymu: „Jeigu būtų sulai- 
kytas, tuoj pat pristatyti į divizijos štabą". 

Majoras Volfas tuo metu dar ir supratimo neturėjo, ką rengia Austrijai 
perbėgėliai, kurie, vėliau susitikę Kijeve bei kitose vietose, vienas kito pa- 
klausti: „Ką tu čia veiki?", linksmai atsakydavo: „Išdaviau jo didenybę im- 
peratorių". 

Jis iš anų slaptų aplinkraščių Žinojo tik apie perbėgėlius šnipus, iš kurių 
vienas, dabar vedamas į daboklę, taip lengvai pateko jam į nagus. Majoras 
Volfas buvo bent kiek tuščiagarbis ir vaizdavosi, kaip gaus iš vyresnybės 
padėką, bus apdovanotas už budrumą, atsargumą ir sumanumą. 

Dar nenuėjęs iki daboklės, jis pats įsitikino, kad klausimą: „Kas moka 
vokiškai?" davęs tyčia, nes, tik pažvelgus į belaisvius, tasai tipas jam iš kar- 
to pasirodęs įtartinas. 

Majorą lydėjęs karininkas, kinkuodamas galva, pasakė, kad apie areštą 
būtinai reikia pranešti įgulos vadovybei, kuri kaltinamąjį ištardys ir pasiųs 
aukščiausiajam kariuomenės teismui. Jokiu būdu negalima pasielgti taip, 
kaip siūlo majoras: ištardyti jį ir čia pat, už daboklės, pakarti. Jis bus pakar- 
tas, tačiau teisėtai, pagal karo teismo įstatus. Smulkus tardymas prieš paka- 
riant leis atskleisti jo ryšius su kitais panašiais nusikaltėliais. Niekas nežino, 
kas dar gali iškilti aikštėn. 

Majoras Volfas staiga užsispyrė. Pagautas sielos gelmėse ligi tol tūnoju- 
sio žvėriško žiaurumo, jis pareiškė; kad perbėgėlį šnipą tučtuojau pakars 
savo atsakomybe. Jis gali tai sau leisti, nes turi pažinčių aukštose sferose, ir 
į viską jam tik nusišnypšti. Čia vis tiek kaip fronte. Jeigu šitas šnipas būtų 
sugautas ir išaiškintas fronte, tai ištardžius jis tučtuojau būtų pakartas, nė 
kiek su juo nesiterliojant. Beje, ponui kapitonui tikriausiai žinoma, kad ka- 
ro veiksmų bare kiekvienas vadas, aukštesnio laipsnio už kapitoną, turi teisę 
karti visus įtariamus asmenis. 

Tačiau majoras Volfas, samprotaudamas apie aukštųjų karininkų teisę 
karti, truputį apsiriko. 

Rytų Galicijoj, artėjant frontui, šitą teisę gaudavo vis žemesnio laipsnio 
karininkai. Būta ir tokių atsitikimų, jog vadovavęs patruliui kapralas liepė 
pakarti dvylikametį berniuką, kuris pasirodė jam įtartinas, nes ištuštėjusio 
ir sunaikinto kaimo apgriuvusioj lūšnoj virė sau bulvienę. 

Ginčas tarp majoro ir kapitono aštrėjo. 

— Neturite šitos teisės! - įsikarščiavęs šaukė kapitonas. — Jis bus pakar- 
tas karo teismo sprendimu. 

— Bus pakartas be sprendimo! - švokštė majoras Volfas. 

Šveikas, vedamas kiek atšakiau ir girdėdamas visą šitą įdomų pokalbį, 
pasakė jį lydintiems sargybiniams: 

— Ropė ne saldesnė už ridiką. Kartą mes vienoje Libnio smuklėje kal- 
bėjomės apie kepurininką Vašaką, per šokius visada keliantį skandalus, ir 
svarstėme, ar jį išmesti tuojau pat, tik pasirodžius jam tarpduryje, ar išgrūsti 
tada, kai užsisakęs alaus užsimokės ir išgers; o gal palaukti, kol jis pašoks 
pirmą ratą, ir tik tuomet numauti jam batus. Smuklės šeimininkas pasiūlė jį 
išjoti vidury šokių, kad turėtų nuostolių, nes bus jau užsimokėjęs. Ar Žino- 
te, ką mums šitas niekdarys ištaisė? Neatėjo. Ką į tai pasakysite? 

Abu kareiviai, kurie buvo kažkur nuo Tirolio, vienu balsu atsakė: 

- Nix boėhmisch.* 

— Verstehen sie deutsch?** - ramiai paklausė Šveikas. 

— Jawohl***, - atsakė abudu, o Šveikas pridūrė: — Tai gerai, tarp savųjų 
bent nepražūsi. 

Taip draugiškai besišnekučiuodami, visi atėjo į daboklę, kur majoras 
Volfas tęsė ginčus su kapitonu dėl Šveiko likimo. O šis tuo metu kukliai 
sėdėjo užpakaly ant suolo. 

Majoras Volfas galų gale leidosi kapitono įtikinamas, kad tasai žmogus 
turi kaboti tiktai po tolesnės TE kuri vadinama tokiu mielu vardu: 
teisėtas būdas. 

Jeigu Šveiką būtų paklausę, ką 6 apie tai mano, jis būtų atsakęs: 

— Man labai nemalonu, ponas majore, nors jūs ir aukštesnio laipsnio už 
kapitoną, bet teisybė yra pono kapitono. Skubėti žalinga. Kartą vienas Pra- 
hos apygardos teismo teisėjas išėjo iš proto. Tik ilgai iš jo elgesio nieko 
negalima buvo suprasti. Beprotystė iškilo aikštėn jam nagrinėjant vieną as- 
mens įžeidimo bylą. Kažkoks Znamenačekas, susitikęs gatvėje kapelioną 
Hortiką, kuris per tikybos pamoką apskaldė jo sūnelį, pasakė: „Jūs, galvi- 
jau, juodoji baidykle, religinis kvaily, degloji kiaule, parapijos ožy, Kristaus 


* Čekiškai nesuprantam (vok.). 
** Ar suprantate vokiškai? (Vok.) 
+** Taip (vok). 

mokslo išniekintojau, sutanotas veidmainy ir šarlatane". Pamišęs teisėjas 
buvo labai religingas žmogus. Jis turėjo tris seseris, visos jos tarnavo kuni- 
gams už virėjas, O jis buvo visų jų vaikų krikšto tėvas. Dėl visų tų įžeidimų 
jis taip susijaudino, kad staiga neteko proto ir suriko teisiamajam: „Jo dide- 
nybės imperatoriaus ir karaliaus vardu nuteisiu jus pakarti. Teismo nuosp- 
jui, — paimkit šitą poną ir pakarkit jį, ten, na, žinote, ten, kur dulkinami 
kilimai, o paskui grįžkite čia, gausite alui!" Savaime suprantama, kad po- 


--— 

telėjo koja ir užbliovė: „Klausysit ar ne? 
do, kad ėmė tempti Znamenačeką žemyn, ir jeigu ne advokatas, kuris įsi- 
kišo ir pašaukė greitosios pagalbos karietą, nežinau, kuo visa tai būtų pasi- 
baigę. Kai teisėją sodino į greitosios pagalbos karietą, jis vis teberėkė: „Jei- 
gu nerasit virvės, pakarkit jį su paklode, už kurią jums bus atlyginta po 
pusmetinės ataskaitos". 

Šveikas sargybos buvo nuvestas į įgulos komendantūrą. Ten pasirašė 
majoro Volfo paruoštą protokolą, kad jis, Austrijos armijos kareivis, sąmo- 
ningai ir niekieno neverčiamas persirengė rusų uniforma ir lauko žandar- 
merijos buvo sulaikytas pafrontės ruože. 

Visa tai buvo tikra tiesa, ir Šveikas, kaip sąžiningas žmogus, negalėjo 
prieš tai protestuoti. Kai, surašant protokolą, Šveikas pamėgino jį papildyti 
pastaba, kuri, galimas daiktas, būtų tiksliai paaiškinusi situaciją, majoras 
įsakmiai suriko: 

— Užsičiaupkit, aš jūsų neklausiu! Man viskas aišku. 

Šveikas kaip visada atidavė pagarbą ir raportavo: 

— Klausau, užsičiaupiau, viskas aišku. 

Po to jį nuvedė į tvirtovės komendantūrą ir patupdė į kažkokią skylę. 
kur anksčiau buvo ryžių sandėlis ir pelių pensionas. Ant grindų visur buvo 
pribarstyta ryžių, ir pelės, nė trupučio nebijodamos Šveiko, linksmai 
šmižinėjo aplink, rinkdamos grūdus. Šveikas dar turėjo atnešti šiaudinį 
čiužinį, ir, akims apsipratus su tamsa, jis pamatė į jo čiužinį keliantis visą 
pelių šeimą. Nebuvo abejonės, kad jos nori susisukti naują lizdą sudūlėju- 
sio austriško čiužinio šlovės liekanose. Šveikas ėmė belsti į užrakintas du- 
ris. Atėjo kapralas lenkas, ir Šveikas paprašė perkelti jį į kitą patalpą, nes 
čia jis gali nugulti peles savo čiužiny ir tuo padaryti valdžiai nuostolių, nes 
viskas, kas yra kariniuose sandėliuose, priklauso valdžiai. 

Lenkas iš dalies suprato, pagrasė Šveikui kumščiu į užrakintas duris, 
kažką paminėjo apie „dupa zasrana"* ir nuėjo, piktai murmėdamas apie 
cholerą, lyg Šveikas dievaižin kaip būtų jį įžeidęs. 

Naktis praėjo ramiai, nes pelės nereiškė į Šveiką didelių pretenzijų. Ma- 
tyt, savo naktinę programą jos vykdė gretimame sandėly, kur buvo sukrau- 
tos kariškos milinės ir kepurės. Būdamos visiškai tikros dėl savo saugumo, 
jos graužė jas kaip įmanydamos. Intendantūra susivokė tik po metų ir į 
karinius sandėlius prileido valdiškų kačių, nepretenduojančių į pensiją; katės 
intendantūroj buvo įrašytos į skyrelį „K. u. K. Militūrmagazinkatzen"**. "Tiesą 
sakant, šitas kačių laipsnis buvo tik atgaivinta senoji institucija, panaikinta 
po šešiasdešimt šeštųjų metų karo. 

Seniau, Marijos Teresės karų metais, kariniuos sandėliuos taip pat buvo 
kačių, kad ponai iš intendantūros visas savo išdaigėles su mundurais galėtų 
suversti ant nelaimingų pelių. 

Tačiau imperatoriškosios ir karališkosios katės dažniausiai neatlikdavo 
savo pareigų, ir atsitiko taip, kad, valdant imperatoriui Leopoldui, Po- 
horželcų kariniame sandėly karo teismo sprendimu buvo pakartos šešios 
katės. Esu tikras, kad tada šypsojosi į ūsus visi tie, kurie buvo prikišę pirštus 
prie to sandėlio. 


*kk 

Rytą po kavos, į skylę pas Šveiką įstūmė kažkokį žmogų su rusiška ke- 
pure ir rusiška kareiviška miline. 

Tasai žmogus kalbėjo čekiškai su lenkišku akcentu. Tai buvo vienas iš 
niekšų, tarnaujančių armijos korpuso kontržvalgyboj. Korpuso štabas buvo 
įsikūręs Peremyšlyje. Šitas subjektas, slaptas karo policijos narys, visiškai 
net nesistengė kaip nors gudriau kvosti Šveiko. Jis tiesiog pradėjo: 

- Į šitą kiaulystę įklimpau per savo neatsargumą. Tarnaudamas dvidešimt 
aštuntajame pulke, perėjau pas rusus, ir velnias mane pakurstė taip kvailai 
įkliūti. Pasisiūliau rusams eiti žvalgybon... Tarnavau šeštojoje Kijevo divizi- 
joje. Kuriame rusų pulke tu, drauguži, tarnavai? Man dingojas, kad mes 
kažin kur Rusijoj tikrai buvom susitikę. Kijeve pažinau daug čekų, su ku- 
riais mes kartu atžygiavom į frontą, o paskui drauge perbėgom į rusų armi- 


* mėšlina sėdimoji (lenk. ). 
** „Imperatoriškosios ir karališkosios karinių sandėlių katės“ (vok). 

ją, tačiau dabar negaliu prisiminti nei jų pavardžių, nei iš kur jie. Gal prisi- 
meni kuriuos nors iš sutiktųjų, norėčiau žinoti, kas ten tokie iš mūsų dvi- 
dešimt aštuntojo pulko? 

Užuot atsakęs, Šveikas susirūpinęs pridėjo savo ranką prie jo kaktos, 
paskui pačiupinėjo pulsą, pagaliau privedė jį prie mažo langelio ir paprašė 
iškišti liežuvį. Visai šitai procedūrai niekšas nesipriešino, manydamas, kad 
čia esama sąmokslininkų sutartinių ženklų. Paskui Šveikas ėmė būgnyti į 
duris, o kai atėjęs sargybinis paklausė, kam jis kelia tokį triukšmą, jis če- 
kiškai ir lenkiškai pareikalavo, kad kuo greičiausiai pašauktų daktarą, nes 
tasai žmogus, čia pasodintas, kliedi. 

Tačiau naudos iš to nebuvo jokios, šito Žmogaus išsivesti neatėjo niekas. 
Jis kuo ramiausiai sėdėjo ir kažką zaunijo apie Kijevą, tvirtindamas tikrai 
ten matęs Šveiką, žygiuojantį su rusų kareiviais. 

— Jūs greičiausiai atsigėrėt vandens iš pelkės, - tarė Šveikas,- kaip tas 
jaunasis Tyneckis, žmogus apskritai protingas. Kartą jis leidosi į keliones ir 
nusidangino net į pačią Italiją. Jis apie nieką daugiau nekalbėjo kaip tik 
apie Italiją, kad tenai vanduo vien iš pelkių ir kad nieko ten nėra įsidėmėti- 
no. Ir nuo to pelkių vandens jis gavo drugį. Krėsdavo jį drugys keturis kar- 
tus per metus: per Vėlines, Juozapines, Petrines ir Žolinę. Kai ims, būdavo, 
jį krėsti, visi nepažįstami ir visiškai svetimi žmonės pasidaro jam pažįstami 
lygiai kaip jums... Pavyzdžiui, tramvajuj prikimba prie kokio nors žmogaus 
ir įrodinėja, kad matęs jį Vienos stoty. Visus, kuriuos susitikdavo gatvėj, 
būdavo matęs arba Milano stoty, arba gėręs su jais Štirijos Hradco vyninėj 
prie rotušės. Kai tas pelkių drugys jį suimdavo sėdintį smuklėj, tai jis pažin- 
davo visus svečius, visus būdavo matęs garlaivy, plaukusiam į Veneciją. Nuo 
to negelbėdavo jokie vaistai, tik naujasis sanitaras iš Kateržinkų sugalvojo 
būdą, kuris šiek tiek padėdavo. Jis gavo globoti vieną ligonį su suminkštėju- 
siu proteliu, kuris per dienų dienas kriošėdavo kampe ir skaičiuodavo: 
„Viens, du, trys, keturi, penki, šeši". Ir vėl iš pradžios: „Viens, du, trys, 
keturi, penki, šeši". Tai buvo kažin koks profesorius. Sanitaras iš piktumo 
kone sprogdavo, kad tasai pamišėlis negali per šešis persiristi. Pirmiausia 
pradėjo su juo gražiuoju, prašydamas pasakyti septynis, aštuonis, devynis, 
dešimt. Kur ten! Profesoriui tas nė motais. Kiurkso sau kamputy ir skai- 
čiuoja: „Vienas, du, trys, keturi, penki, šeši". Sanitaras neištvėrė, prišoko 
prie savo globotinio, ir, kai tas pasakė „šeši“, šėrė jam į sprandą. „Va jums 
septyni, - sako, — ir va jums aštuoni, devyni, dešimt". Kas skaičius, vis į 

sprandą. Ligonis susigriebė už galvos ir klausia, kurgi jis yra. Sanitarui pasa- 
kius, kad beprotnamy, prisiminė viską, —- į beprotnamį patekęs dėl kažin 
kokios kometos, kuri, jo apskaičiavimu, turi pasirodyti birželio aštuoniolik- 
tą dieną šeštą valandą ryto, o kiti jam įrodinėjo, kad šita kometa sudegė 
prieš keletą milijonų metų. Aš su šituo sanitaru buvau pažįstamas. Kai pro- 
fesorius visiškai atgavo protą ir jį išleido, jis pasiėmė sanitarą tarnu. Tarnas 
neturėjo kito darbo, kaip tik kiekvieną rytą sudrožti profesoriui keturis kartus 
į sprandą. Tai jis atlikdavo sąžiningai ir tiksliai. 

— Aš pažinau visus jūsų bičiulius Kijeve, - nenuvargdamas varė savo 
kontržvalgybos agentas,- ar nebuvo tenai su jumis vienas toksai storas, o 
kitas toksai laibas? Dabar neprisimenu jų pavardžių ir iš kurio pulko... 

— Neimkit į galvą, - guodė jį Šveikas, - kiekvienam gali atsitikti, kad 
neatsiminsi visų storų ir visų laibų. Laibus, žinoma, sunkiau atsiminti, nes 
pasauly jų daugiau. Jie, kaip sakoma, sudaro daugumą. 

— Drauge,- verksmingu balsu prašneko imperatoriškasis ir karališkasis 
šunsnukis,- tu manimi netiki. O juk mudviejų laukia vienodas likimas. 

— Dėl to mes ir esam kareiviai, - nerūpestingai tarė Šveikas,- dėl to juk 
ir motinos mus pagimdė, kad būtume apvilkti mundurais ir į gabalus suka- 
poti. Ir mes tatai sutinkam su džiaugsmu, nes žinom, kad mūsų kaulai ne 
veltui pus. Mes žūsim už imperatorių ir jo prakilnią šeimą, dėl kurios ir 
Hercegoviną atkovojom. Mūsų kaulus sumals į kaulamilčius ir atiduos cu- 
kraus fabrikams; tai mums prieš keletą metų jau sakė ponas leitenantas 
Cimeris. „Jūs, kiaulių kaimene, - kalbėjo jis, - nekultūringi meitėliai, nie- 
kingos indolentiškos beždžionės, jūs savo šleivėmis taip trypiate, lyg jos ne- 
turėtų jokios vertės. Kai žūsite mūšio lauke, iš kiekvieno jūsų blauzdikaulio 
pagamins pusę kilogramo kaulamilčių, o iš vieno kareivio, krūvon sudėjus 
kaulus ir nagus, išeis daugiau kaip du kilogramai. Per jus, idiotai, cukraus 
fabrikuose filtruos cukrų. Jūs nė nutuokt nenutuokiate, kiek po mirties at- 
nešite naudos savo palikuonims. Jūsų vaikai gers kavą su cukrum, kuris bus 
perfiltruotas per jūsų kaulus, avigalviai". Aš tada susimąsčiau, o jis kad 
riktels ant manęs, apie ką aš, girdi, galvoju. ,„Drįstu pranešti,- sakau, - ma- 
nau, kad kaulamilčiai iš karininkų turės būti brangesni už kareiviškus kau- 
lamilčius". Už tai gavau tris paras patupėti vienutėj. 

Šveiko bendrininkas pabeldė į duris ir apie kažką pasišnibždėjo su sar- 
gyba, kuri viską pranešė į raštinę. Netrukus štabo viršila atėjo išsivesti Švei- 
ko bendrininko, ir Šveikas pasiliko vienas. 

Išeidamas šitas padaras garsiai pasakė viršilai, rodydamas Šveiką: 

- Tai senas mano draugas iš Kijevo. 

Ištisas dvidešimt keturias valandas Šveikas išbuvo vienų vienas. Tik ke- 
lias minutes jis praleido su sargybiniu, atnešusiu jam valgyti. 

Naktį jis įsitikino, kad kariška rusų milinė šiltesnė už austrišką ir kad, 
pelei uostinėjant miegančiojo ausį, neatsitinka nieko nemalonaus. Šveikui 
tai atrodė švelnus šnabždesys, kurį nutraukė sargybinis, auštant atėjęs jo 
išsivesti. 

Šveikas ligi šiol negali pasakyti, kas tai buvo per teismas, kuriame jis 
atsidūrė apyaušry. Tačiau neteko abejoti, kad tai buvo karo teismas. Teisme 
posėdžiavo kažkoks generolas, pulkininkas majoras, vyresnysis leitenantas, 
leitenantas, viršila ir kažkoks pėstininkas, kuris nieko daugiau neveikė, tik 
degiojo kitiems papirosus. 

Šveiko daug neklausinėta. 

Labiausiai juo domėjosi majoras, kalbantis čekiškai. 

- Jūs išdavėt jo didenybę imperatorių, — užkriokė jis ant Šveiko. 

— Jėzau Marija, kada?- sušuko Šveikas.- Aš išdaviau jo didenybę impe- 
ratorių, mūsų šviesiausiąjį monarchą, dėl kurio aš tiek iškentėjau? 

— Užtenka kvailysčių,- tarė majoras. 

— Drįstu pranešti, ponas majore, išduoti jo didenybę imperatorių - ne 
kvailystė. Mes, kariškiai, prisiekėm jo didenybei imperatoriui ištikimai tar- 
nauti, ir, kaip dainuojama teatre, laikiausi tos priesaikos kaip ištikimas vy- 
ras. 

— Va kur, - tarė majoras, - va čia jūsų nusižengimo įrodymai ir teisybė. — 
Tai sakydamas, jis parodė į didžiulę šūsnį popierių. 

Svarbiausią medžiagą teismui pateikė žmogus, sėdėjęs drauge su Švei- 
ku. 

-— Jūs ir dabar nenorite prisipažinti?— paklausė majoras. - Juk anksčiau 
jūs tvirtinote, kad, priklausydamas Austrijos armijai, savo noru apsivilkote 
rusų uniformą. Klausiu jus paskutinį kartą: ar jus vertė kas nors tai daryti? 

— Aš tai padariau niekieno neverčiamas. 

— Savo noru? 

— Savo noru. 

— Be prievartos? 

— Be prievartos. 

- Žinote, kad jūs dingęs? 

— Žinau: devyniasdešimt pirmajame pulke manęs neabejotinai ieško, 
bet leiskite, ponas majore, trumpai paaiškinti, kaip žmonės savo noru per- 

sirengia svetimais drabužiais. 1908 metų liepos mėnesį knygrišys Božete- 
chas gyvenantis Prahoje, Pržičnos gatvėj, maudėsi senojoj Berounkos atšakoj. 
Drabužius pasikabino ant žilvičio ir buvo labai patenkintas, kad po kiek 
laiko į vandenį įbrido dar vienas ponas. Žodis po žodžio - jie įsikalbėjo, 
ėmė siausti, taškytis ir pūškinosi ligi pat vakaro. Tas ponas išlipo pirma, 
girdi, reikia eiti vakarienės. Ponas Božetechas, dar valandėlę pamirkęs van- 
deny, nuėjo prie žilvičio rengtis ir ten vietoj savo drabužių rado valkatos 
skarmalus su rašteliu: „Ilgai svarsčiau, imti - neimti, juk drauge taip sma- 
giai praleidom laiką vandeny. Čia aš nusiskyniau ramunę, ir paskutinis nu- 
rautas lapelis buvo imti! Dėl to aš ir apsikeičiau su jumis savo skudurais. 
Nebijokite vilktis. Jie išutėlinėti prieš savaitę Dobržišo apskrities kalėjime. 
Kitą kartą maudydamasis būkite atsargesnis. Vandeny kiekvienas nuogas 
žmogus panašus į deputatą, nors jis būtų galvažudys. Jūs taip pat nežinojot, 
su kuo maudėtės. Dėl tų maudynių taip ir atsitiko. Dabar į vakarą vanduo 
pats geriausias. Įlįskite dar kartą ir atsipeikėsit". Ponui Božetechui nieko 
daugiau neliko, tik palaukti sutemstant. Tada jis apsirengė valkatos skar- 
malais ir pasileido į Prahą. Jis vengė plento, ėjo pievomis, takeliais, bet čia 
sutiko žandarus iš Chuchlos. Šie areštavo valkatą ir kitą dieną anksti nu- 
vedė jį į Zbraslavo apskrities teismą, nes juk kiekvienas gali pasivadinti 

Josefu Božetechu, knygrišiu, gyvenančiu Prahoje, Pržičnos gatvėje, Nr. 16. 

Sekretorius, ne per geriausiai mokėdamas čekiškai, pamanė, kad kalti- 
namasis duoda savo bendrininko adresą, ir dėl to dar kartą paklausė: 

- Ist das genau Prag, Nr. 16, Josef Božetech?* 

— Ar ten dar tebegyvena - nežinau,- atsakė Šveikas, - bet tuomet, 1908 
metais, gyveno. Knygas aptaisinėdavo labai gražiai, bet ilgokai užtrukdavo, 
nes iš pradžių jas perskaitydavo, o paskui pagal turinį ir įrišdavo. Jeigu kny- 
gos kraštus nudažydavo juodai, tai jos nevertėdavo nė skaityti. Iškart buvo 
aišku, kad romano pabaiga yra labai bloga. Gal pageidaujat sužinoti dar ką 
nors smulkiau? Kad neužmirščiau: jis kiekvieną dieną sėdėdavo „Flekuo- 
se" ir pasakodavo visų jo įrištų knygų turinį. 

Majoras priėjo prie sekretoriaus ir kažką pašnibždėjo. Po to šis proto- 
kole užbraukė tariamo sąmokslininko Božetecho adresą. 

Toliau šitas keistas teismas, pirmininkaujamas generolo Finko fon Fin- 
kenšteino, vyko kaip tikras karo lauko teismas. 

Kai kurie žmonės turi maniją rinkti degtukų dėžutes, o šitas ponas ge- 
nerolas turėjo maniją organizuoti karo lauko teismus, nors dažniausiai tas 
prieštaraudavo karo statutui. 

Šitas generolas mėgdavo sakyti, kad jam nereikia jokių kvotėjų, kad jis 
pats sušauks teismą, ir po trijų valandų kiekvienas kaltinamasis turės kabo- 
ti. Kol jis buvo fronte, karo lauko teismų niekad nestokodavo. 

Esama žmonių, kurie kasdien turi būtinai sulošti šachmatų, biliardo ar 
„Marijošiaus“ partiją, o šitas įžymusis generolas kasdien rengė žaibiškus 
karo lauko teismus. Jis pats pirmininkaudavo ir su didžiausia rimtimi bei 
džiaugsmu skelbdavo kaltinamajam matą. 

Žmogus, norėdamas būti sentimentalus, apie šitą generolą parašytų, kad 
jo sąžinę slegia dešimtys žmonių gyvybių. Ypač jis pasidarbavo Rytuose. 
Ten, jo paties žodžiais tariant, jis kovojo prieš didžiarusių agitaciją tarp Ga- 
licijos ukrainiečių. Tačiau viską vertindami jo požiūriu, negalėtume pasaky- 
ti, kad jį kankina sąžinė. 

Sąžinės graužimo jis nepatirdavo. Savo paties lauko teismo sprendimu 
įsakęs pakarti mokytoją, vyrą ar moterį, stačiatikių šventiką arba visą šei- 
mą, jis ramių ramiausiai grįždavo namo. Taip ramiai grįžta tik azartiškas 
„Marijošiaus“ lošėjas iš smuklės, su pasitenkinimu galvodamas, kaip jam 
davė „fleką,ojis davė „re“, jie -„supre“, o jis —„tuti“, jie „botus“ ir kaip po 


* Ar toks adresas tikslus: Praha, Nr. 16, Josefas Božetechas? (Vok.) 

to jis išlošė ir surinko šimtą septynias akis. Korimas jam buvo kažkoks pa- 
prastas ir visiškai natūralus daiktas, tartum kasdieninė duona; skelbdamas 
nuosprendį, dažnai užmiršdavo jo didenybę imperatorių ir, užuot pasakęs: 
„Jo imperatoriškosios didenybės vardu jūs nuteisiamas mirti pakariant", jis 
tiesiog skelbdavo: „Aš nuteisiu jus..." 

Korimas nestokodavo ir komiškų momentų, apie tai sykį jis parašė savo 
žmonai į Vieną: „...arba, pavyzdžiui, mano brangioji, tu negali įsivaizduoti, 
kaip neseniai baisiai prisijuokiau, kai prieš keletą dienų nuteisiau vieną mo- 
kytoją už šnipinėjimą. Turiu čia patyrusį žmogų, kuris yra be galo įgudęs 
karti, tai vienas viršila, ir jis tą atlieka iš meilės sportui. Buvau savo palapi- 
nėj, po nuosprendžio atėjo pas mane šitas viršila paklausti, kur pakarti mo- 
kytoją. Atsakiau, kad ant artimiausio medžio, ir dabar įsivaizduok sau ko- 
mišką situaciją. Buvome apsistoję vidury stepės, kur nieko daugiau nepa- 
matysi, tik žolę, ir per visą mylią aplink nėra nė vieno medžio. Tačiau įsaky- 
mas lieka įsakymu, ir viršila pasiėmė mokytoją, sargybinius ir išvažiavo ieškoti 
medžio. Grįžo jie tik vakare ir su mokytoju. Viršila ateina pas mane ir klau- 
sia: „Ant ko įsakysite pakarti šitą sukčių? Aš jį išplūdau ir priminiau, kad 
juk buvo įsakyta: ant artimiausio medžio. Jis atsakė, rytoj pamėginsiąs tai 
įvykdyti, O iš ryto atėjo perbalęs ir pranešė, kad mokytojas naktį dingo. Tai 
mane taip pralinksmino, ir aš visiems sargybiniams dovanojau, dar netgi 
pašmaikštavau, kad šitas mokytojas, matyt, išėjo ieškoti medžio. Tai matai, 
brangioji, mes čia nenuobodžiaujam, ir pasakyk mūsų mažiukui Viliui, kad 
tėtė jį bučiuoja ir netrukus atsiųs jam gyvą rusą, ant kurio Vilius galės jo- 
dinėti kaip ant arkliuko. Dar, mano brangioji, prisiminiau tokį juokingą 
atsitikimą. Kartą korėme vieną žydą už šnipinėjimą. Sučiupome šitą sukčių 
ant kelio, jis ėmė teisintis pardavinėjąs papirosus, nes iš tiesų ten ir nebuvo 
ko šnipinėti. Bet jis vis tiek buvo pakartas, tačiau kabojo vos keletą sekundžių, 
nes virvė nutrūko ir jis nukrito ant žemės. Čia kaipmat atsipeikėjo ir suriko: 
„Ponas generole, aš einu namo. Mane jau pakorė ir pagal įstatymus aš ne- 
galiu būti kariamas du kartus už tą patį dalyką". Aš ėmiau kvatoti, ir žydą 
paleidom. Pas mus linksma, brangioji..." 

Tapęs Peremyšlio tvirtovės komendantu, generolas Finkas jau neturėjo 
tiek progų rengti panašių vaidinimų, dėl to jis su dideliu džiaugsmu stvėrėsi 
už Šveiko bylos. Šveikas dabar stovėjo prieš šitą tigrą, kuris, sėdėdamas 
vidury prie ilgo stalo, dūmė papirosus vieną po kito, liepdavo išversti Švei- 
ko atsakymus ir, išklausęs. jų, pritariamai kinkuodavo galva. 

Majoras pasiūlė telegrafu paklausti brigadą, kur šiuo metu yra devy- 
niasdešimt pirmojo pulko vienuoliktoji žygio kuopa, kuriai pagal parody- 
mus priklausąs kaltinamasis. Generolas prieštaravo, tvirtindamas, kad tuo 
uždelsiamas greitas teismo sprendimo vykdymas ir iškraipoma šito rengi- 
nio prasmė. Juk pats kaltinamasis prisipažino, kad jis apsivilko rusiška uni- 
forma, be to, dar yra svarbus liudininkas, kuriam kaltinamasis pasakė buvęs 
Kijeve. Generolas pasiūlė tuojau pradėti pasitarimą, priimti nuosprendį ir 
čia pat jį įvykdyti. 

Majoras vis dėlto laikėsi savo, primygtinai reikalaudamas nustatyti kal- 
tinamojo asmenybę, nes visa šita byla turi nepaprastai svarbią politinę 
reikšmę. Išaiškinus kaltinamojo asmenybę, bus galima atskleisti jo ryšius su 
buvusiais draugais iš to dalinio, kuriam jis priklausė. 

Majoras buvo romantikas svajotojas. Jis kalbėjo, kad reikia rasti siūlų 
galus, kad neužtenka vien nuteisti žmogų. Nuosprendis yra tardymo rezul- 
tatas, o tardymas užčiuopia siūlus, ir tie siūlai... Jis nepajėgė iš tų siūlų išsi- 
raizgyti, tačiau visi, net ir pats generolas, jį suprato ir pritardami lingavo 
galvomis. Generolui tie siūlai taip patiko, kad jis ėmė vaizduotis ant majoro 
siūlo kabančius naujus karo lauko teismus. Dėl to jau nebeprieštaravo, kad 
būtų pasiteirauta brigadoj, ar iš tikrųjų Šveikas priklauso devyniasdešimt 
pirmajam pulkui ir kada, kurių vienuoliktosios kuopos operacijų metu, jis 
perėjo pas rusus. 

Šveikas per visus debatus išstovėjo koridoriuj, saugomas dviejų durtuvų, 
paskui vėl buvo įvestas, pastatytas prieš teismą ir dar kartą paklaustas, ku- 
riam pulkui jis priklauso. Po to jį perkėlė į įgulos kalėjimą. 

Grįžęs namo po nepasisekusio karo lauko teismo, generolas Finkas at- 
sigulė ant sofos ir ėmė svarstyti, kaip, tiesą sakant, paspartinti visą šitą pro- 
cedūrą. 
nebus tos spartos, kuria pasižymėdavo ankstesnieji jo teismai, nes, kol ku- 
nigas suteiks kaltinamajam sielos paguodą, nuosprendis bus įvykdytas dar 
dviem valandom vėliau. 

— Pagaliau vis tiek tas pats,- pagalvojo generolas Finkas,- sielos paguo- 
dą jam galima suteikti prieš nuosprendį, dar negavus žinių iš brigados. Vis 
tiek jis kadaros. 

Generolas liepė pakviesti karo kapelioną Martinecą. Tai buvo nelai- 
mingas tikybos mokytojas ir mokyklos kapelionas, kilęs kažkur iš Moravi- 
jos. Jo vyresnysis buvo toks nedorovingas klebonas, kad jis nutarė geriau 

eiti į kariuomenę. Naujasis karo kapelionas buvo iš tikrųjų religingas žmo- 
gus, su širdgėla prisimenąs savo buvusį kleboną, kuris lėtai, bet nenukrypsta- 
mai smuko žemyn. Prisimindavo jis, kaip klebonas negyvai nusigerdavo nuo 
slyvinės, o kartą naktį žūtbūtinai norėjo įkišti jam į lovą valkataujančią čigonę, 
kurią pasigavo už kaimo, kai svirduliuodamas grįžo iš spinito varyklos. 

Karo kapelionas manė, kad, mūšio lauke suteikdamas paskutinius sak- 
ramentus sužeistiems ir mirštantiems, jis drauge išpirks nuodėmes ir savo 
ištvirkusio klebono, kuris naktį grįžęs ne kartą žadindavo jį kalbėdamas: 
„Jenička, Jenička! Rubuilė mergiščia - visas mano gyvenimas". 

Jo viltims nebuvo lemta išsipildyti. Jį mėtė iš vienos įgulos į kitą, kur jis 
neturėdavo kitokio darbo, kaip tik sykį per dvi savaites pasakyti prieš mišias 
pamokslą įgulos kareiviams ir kovoti su pagundomis, kerojančiomis kari- 
ninkų klube, kur vykdavo tokie pokalbiai, jog klebono „rubuilės mergiščios" 
palyginti su jais, buvo nekalta malda angelui sargui. 

Paprastai jį pašaukdavo pas generolą Finką, vykstant didelėms operaci- 
joms fronte, kai reikėdavo iškilmingai atšvęsti kokią nors austrų armijos 
pergalę. Generolas Finkas lauko mišias organizuodavo su tokiu pat malo- 
numu kaip ir karo lauko teismus. 

Bjaurybė Finkas buvo toks smarkus Austrijos patriotas, kad už vokiečių 
ar turkų ginklo pergalę nesimelsdavo. Kautynes prieš prancūzus ar anglus 
laimėjus vokiečiams, iškilmingos maldos nuo altoriaus neaidėdavo. 

Nedidelį sėkmingą austrų žvalgybos susirėmimą su priešakiniu rusų da- 
liniu štabas išpūsdavo lyg muilo burbulą ligi viso rusų korpuso pralaimėji- 
mo, ir tas suteikdavo generolui Finkui dingstį laikyti iškilmingas pamaldas. 
Nelaimingam karo kapelionui Martinecui susidarė įspūdis, kad generolas 
Finkas tuo pačiu metu yra ir Peremyšlio Katalikų Bažnyčios galva. 

Generolas Finkas pats nustatydavo tokių iškilmingų mišių tvarką: kad 
jos būtų laikomos kaip per Devintines - su oktava. 

Jis, beje, turėjo įprotį po Pakylėjimo atšuoliuoti raitas per aikštę prie 
altoriaus ir tris kartus sušukti: „Valio, valio, valio!" 

Karo kapelionas Martinecas, pamaldi ir teisinga siela, vienas iš nedau- 
gelio, kurie dar tikėjo Dievą, nemėgo lankytis pas generolą Finką. 

Generolas Finkas, kaip tvirtovės komendantas painstruktavęs karo ka- 
pelioną, paprastai įpildavo jam ko nors stipresnio ir imdavo pasakoti nau- 
jausius anekdotus iš idiotiškų rinkinių, kuriuos armijai leisdavo „Lustige 
Blūtter"*. 
traštėmis: „Kuprinės humoras akims ir ausims“, „Hindenburgo anekdo- 
tai", „Hindenburgas humoro veidrody", „Antroji pilna humoro kuprinė, 
sudaryta Felikso Šlemperio", „Iš mūsų guliašo patrankos“, „Sultingos gra- 
natų skeveldros iš apkasų“ arba tokiomis nesąmonėmis: „Po dvigalviu ere- 
liu", ,,„Vienišasis šnicelis iš imperatoriškosios ir karališkosios lauko virtuvės. 
Rengė Artūras Lokešas". Kartais generolas dainuodavo jam iš linksmų ka- 
reiviškų dainų rinkinio „Wir mūssen siegen!''**, be atvangos pildavo jam ko 
nors stiprėlesnio, versdavo gerti ir laidyti gerklę drauge su juo. Paskui ge- 
nerolas imdavo blevyzgoti, ir karo kapelionas Martinecas liūdnai prisimin- 
davo buvusį savo kleboną, kuris riebių žodelių pamėgimu nė per nago juo- 
dymą nenusileisdavo generolui Finkui. 

Karo kapelioną Martinecą ėmė siaubas pagalvojus, kad juo dažniau jis 
svečiuojasi pas generolą Finką, juo labiau smunka doroviškai. 

Nelaimingasis pradėjo mėgautis likeriais, kuriuos gėrė pas generolą, pa- 
mažu ėmė skonėtis generolo pliauškalais, vaizduotė piešė paleistuvingas 


* „Linksmieji puslapiai" (vok.) - humoristinis vokiečių savaitraštis. 
** „Mes turim nugalėti!" (Vok.) 

scenas, o nuo kontušinės, šermukšninės ir seno vyno iš voratinkliais aplipu- 
sių butelių, kuriuo generolas Finkas jį girdydavo, kapelionas užmiršdavo 
Dievą, o tarp brevijoriaus eilučių imdavo šokinėti merginos iš generolo anek- 
dotų. Pasišlykštėjimas vizitais pas generolą pamažu geso. 

Generolas mėgo karo kapelioną Martinecą, kuris iš pradžių jam buvo pa- 
našus į šventąjį Ignacą Lojolą, bet pamažu prisitaikė prie generolo aplinkos. 

Kartą generolas iš lauko ligoninės pasikvietė dvi gailestingąsias seseris. 
Jos, tiesą sakant, tenai netarnavo, buvo prirašytos tik algai gauti, o šiaip 
uždarbiaudavo prostitucija (kaip dažnai tais sunkiais laikais būdavo). Ge- 
nerolas liepė pašaukti karo kapelioną Martinecą, kuris jau buvo taip įsipai- 
niojęs į tą velnio tinklą, kad po pusvalandžio flirto su abiem seserimis 
pasmaguriavo ir taip įdūko, kad visą pagalvę apseiliojo. Po to ilgai graužėsi 
dėl šitos paleistuvystės. Nuodėmės neįstengė išpirkti net tuo, kad tą pačią 
naktį, grįždamas namo, apsirikęs parke puolė ant kelių prieš statulą archi- 
tekto ir miesto mecenato pono Grabovskio, kuris didžiai nusipelnė Pere- 
myšliui devintajame praeito šimtmečio dešimtmetyje. 

Karinio patrulio žingsniai maišėsi su karštos kapeliono maldos žodžiais: 

„Neteisk teisingai savo vergo, nes nė vieno nėra be kalčių prieš Tave. Ne 
nuodėmių atleidimo meldžiu Tave, o tenebūna rūstus Tavo sprendimas, 
Viešpatie. Maldauju Tave pagalbos ir į Tavo rankas atiduodu savo sielą". 

Po to, kviečiamas generolo Finko, keletą kartų mėgino atsisakyti šių 
žemiškų gėrybių, teisindamasis nesveikuojančiu skilviu, mat jis manė, kad, 
norint išgelbėti savo sielą nuo pragaro kančių, šitas melas neišvengiamas. 
Bet vis dėlto manė, jog karinė drausmė reikalauja paklusnumo: jeigu gene- 
rolas karo kapelionui pasakys: ,„Sriaubk drauge", tai tasai ir turi prisisriaubti 
jau vien iš pagarbos vyresnybei. 

Beje, nė karto jam nepavyko atsikalbėti, ypač kai generolas po iškil- 
mingų lauko mišių ruošdavo dar iškilmingesnes ėdynes įgulos kasos sąskai- 
ta. Paskui buhalterija visas išlaidas sumaišydavo į krūvą, kad ir pati šį tą 
galėtų nudžiauti. Po tokių išgertuvių kapelionui atrodydavo, kad prieš 
Viešpatį jis yra morališkai palaidotas, ir tai keldavo jam siaubą. 

Po to jis vaikščiodavo tarsi be sąmonės. Vis dėlto šitame chaose nepra- 
rasdamas tikėjimo Dievu, rimtai imdavo galvoti, ar nereiktų jam kiekvieną 
dieną plaktis. 

Šitaip nusiteikęs jis ir šiandien atvyko generolui pakvietus. Generolas, 
visas švytėdamas, išėjo jo pasitikti. 

— Ar jau girdėjote, - nudžiugęs sušuko jis, pasitikdamas kapelioną, — 
apie mano karo lauko teismą? Pakarsim vieną jūsų krašto žmogų. 

Sulig tais žodžiais karo kapelionas skausmingai pasižiūrėjo į generolą. Jis 
jau keletą kartų buvo paneigęs esąs čekas ir ne sykį aiškino, kad jo parapijai 
Moravijoj priklausė du sodžiai - čekų ir vokiečių - ir jam kartais tekdavo vie- 
ną sekmadienį sakyti pamokslus čekiškai, kitą vokiškai, bet kadangi čekų sodžiuj 
nebuvo nė vienos čekiškos mokyklos, o tik vokiška, dėl to jam reikėdavo abie- 
jose mokyklose tikybą dėstyti vokiškai, vadinas, jis jokiu būdu nėra čekas. Šitas 
logiškas įrodymas davė progą majorui padaryti prie stalo pastabą, kad šitas 
karo kapelionas iš Moravijos iš tikrųjų tėra smulki žuvis. 

— Pardon, - tarė generolas,- užmiršau, kad tai ne jūsų kraštietis. Tai 
čekas perbėgėlis, išdavikas, tarnavęs rusams. Kol kas dėl formalumo mes 
norim nustatyti jo asmenybę, bet tai nesvarbu, jis netrukus kadaros, kai tik 
gausim atsakymą telegrafu. 

Pasisodinęs karo kapelioną greta ant sofos, generolas linksmai kalbėjo toliau: 

— Jeigu jau karo lauko teismas, tai viskas man turi vykti greitai, kaip ir 
dera tokiuose teismuose,- toks mano principas. Kai aš dar karo pradžioj 
buvau Lvove, pasiekiau, kad vieną vyruką pakorėme praslinkus trims mi- 
nutėms po nuosprendžio. Beje, tai buvo žydas, o vieną rusiną pakabinome 
praėjus penkioms minutėms po mūsų pasitarimo. 

Generolas geraširdiškai nusijuokė: 

- Abiem kaip tyčia nereikėjo teikti sielos paguodos. Žydas buvo rabi- 
nas, 0 rusinas - popas. Čia kitoks atvejis, mat kariamas katalikas. Man šovė 
į galvą gera idėja: kad neužtruktume, sielos paguodą suteiksite jam iš anks- 
to, kam čia tuščiai gaišti laiką. 

Generolas paskambino ir įsakė pasiuntiniui: 

— Atnešk dvi iš tų vakarykščių baterijų. 

Ir po valandėlės, pildamas karo kapelionui taurę vyno, jis meiliai krei- 
pėsi į jį: 

— Pasiguoskite pats, prieš teikdamas sielos paguodą. 


+++ 


Pro grotuotą langą, už kurio ant lovos sėdėjo Šveikas, šitą rūškaną aki- 
mirką skambėjo jo daina: 


Mes kareiviai - vyrai šaunūs, 
Myli mus gražuolės jaunos. 
Pilnas kapšas pinigų, - 

Kur nueinam, ten smagu... 
Carara... Ein, zwei! 

2 
SIELOS PAGUODA 


Karo kapelionas pas Šveiką ne įėjo, o tiesiog plaukte įplaukė kaip bale- 
rina į sceną. Dangaus ilgesys ir senojo „Humpoldskircheno“ butelis padarė 
jį tą jaudinantį akimirksnį lengvą lyg plunksnelę. Jam atrodė, jog tą rimtą ir 
šventą valandėlę jis artinasi prie Dievo, o artinosi tik prie Sveiko. 

Kapelionui įėjus, duris užrakino, ir jie pasiliko vieni du. Martinecas iškil- 
mingai kreipėsi į Šveiką, sėdintį ant lovos: 

— Numylėtas mano sūnau, aš esu karo kapelionas Martinecas. 

Eidamas čia, jis manė šitą kreipimąsi būsiant tinkamiausią ir tėviškai 
jaudinantį. Šveikas pakilo nuo savo guolio, žvaliai pakratė karo kapeliono 
ranką ir tarė: 

- Labai malonu, esu Šveikas, devyniasdešimt pirmojo pulko vienuolik- 
tosios žygio kuopos ryšininkas. Neseniai mūsų dalinį perkėlė į Briuką prie 
Leitos. Prašom sėstis šalia manęs, ponas kapelione, ir papasakokit, už ką 
jus pasodino. Juk jūs vis dėlto turit karininko laipsnį. Kaip karininkui, jums 
vis dėlto pridera areštą atlikti įgulos kalėjime, o visiškai ne čia, kur lovoj 
knibždėte knibžda utėlių. Tiesa, kartais pasitaiko, kad kitas ir pats nežino, 
kur jam areštuotam iš tikrųjų reikėtų sėdėti. Būna, kad supainioja raštinėj 
arba įvyksta atsitiktinai. Sėdėjau aš kartą, ponas kapelione, Budejovicuose, 
pulko kalėjime, ir atveda pas mane kadetą aspirantą. Tas kadetas aspiran- 
tas tai kaip ir karo kapelionas: nei velnias, nei gegutė, laido gerklę ant ka- 
reivių kaip karininkas, o nusikaltusį patupdo kartu su paprastais kareiviais. 
rininkių virtuvę jų nepriimdavo, maitintis kareivių virtuvėj neturėjo teisės, 
nes buvo aukštesni, o pietauti su karininkais jų laipsnis per menkas. ITarna- 
vo tada pas mus jų penketas žmonių. Iš pradžių jie rydavo sūriukus valgykloj, 
nes niekur kitur negaudavo mitalo. Taip vyko tol, kol įsikišo vyresnysis lei- 
tenantas Vurmas ir jiems tai užgynė, atseit nesuderinama su kadeto aspi- 
ranto garbe vaikščioti į kareivių valgyklą. Ir kas jiems liko daryti: į kari- 
ninkų valgyklą jų neįleido. Taip pakibo jie tarp dangaus ir žemės, ir per 
keletą dienų taip nusialino, kad vienas iš jų šoko į Malšą, o kitas pabėgo iš 
pulko ir po dviejų mėnesių atsiuntė į kareivines laišką, kad jis dabar Maro- 
ko karo ministras. Liko jų keturi, nes tą, kuris šoko į Malšą, ištraukė gyvą; 
mat jis šokdamas iš susijaudinimo užmiršo, kad moka plaukti, ir plaukimo 
egzaminą išlaikė puikiai. Paguldė jį į ligoninę, tai ir ten niekas nežinojo, ką 

su juo veikti: ar jį užkloti karininkiška antklode, ar paprasta kareiviška. 
Rado tokią išeitį: nedavė jokios antklodės, o susupo į šlapią maršką, tad po 
pusės valandos jis paprašė išleisti jį atgal į kareivines. Jis ir buvo tasai, kurį 
dar šlapią pasodino su manim. Ištupėjo jis keturias dienas ir negalėjo at- 
sidžiaugti laime, nes kalėjime gavo davinį, tiesa, areštuotųjų, bet vis dėlto 
davinį. Jis pajuto, kaip sakoma, žemę po kojomis. Penktą dieną jį išvedė, o 
po pusvalandžio jis atėjo pasiimti kepurės, apsiverkė iš džiaugsmo ir sako 
man: „Pagaliau atėjo sprendimas dėl mūsų. Nuo šios dienos kadetus aspi- 
rantus sodins į daboklę drauge su karininkais, pietauti eisim į karininkų 
virtuvę, tačiau tik po to, kai karininkai prisisotins, miegosime su kareiviais, 
kavą gausim irgi iš kareivių virtuvės, tabaką duos irgi drauge su kareiviais". 

Tik dabar karo kapelionas Martinecas kiek atsikvošėjo ir pertraukė Švei- 
ką sakiniu, kuris savo turiniu nė kiek nesisiejo su pokalbiu: 

— Taigy, taigi, brangus mano sūnau, tarp dangaus ir žemės yra dalykų, apie 
kuriuos reikia mąstyti su karšta širdim ir visiškai pasitikint begaliniu Dievo 
gailestingurnu. Ateinu pas tave, brangus mano sūnau, sielos paguosti. 

Jis nutilo, nes jam kažkaip nesirezgė šneka. Eidamas jisai apmetė, ką 
maždaug kalbės. Jo kalba turėjo paskatinti nelaimingąjį apmąstyti savo gy- 

venimą ir tai, kad danguje jam bus atleistos nuodėmės, jeigu jis nuoširdžiai 
atgailaus. 

Dabar jis galvojo, ką toliau kalbėti, bet Šveikas jį pralenkė ir paklausė, 
ar jis neturi papirosų. 

Karo kapelionas ligi tol dar nebuvo išmokęs rūkyti. Tai vienintelis daly- 
kas, kurį jis išlaikė iš ankstesnio gyvenimo. Svečiuojantis kartą pas generolą 
Finką, kai kapeliono galvoje truputį susidrumstė, jis pamėgino užsirūkyti 
cigarą, bet čia pat jį suėmė vėmulys, be to, jam kilo įspūdis, tarytum angelas 
sargas perspėdamas kutena gerklę. 

— Aš nerūkau, mielas sūnau, - su nepaprastu orumu atsakė jis Šveikui. 

— Stebiuosi, - tarė Šveikas. - Aš pažinau daugelį karo kapelionų, ir jie 
dūmijo lyg Zlichovo spirito varykla. Iš viso negaliu įsivaizduoti karo kape- 
liono nerūkančio ir negeriančio. Pažinau tik vieną karo kapelioną, kuris 
nerūkė, užtat jisai kramtydavo tabaką ir per pamokslus apspjaudydavo visą 
sakyklą... Iš kur jūs būsite, ponas kapelione? 

— Iš Novy Jičyno,- dusliu balsu atsakė imperatoriškoji ir karališkoji šven- 
tenybė Martinecas. 

- Tai jūs, karo kapelione, turbūt pažinote Ruženą Gaudrsovą. Ji užpra- 
eitais metais tarnavo vienoje Prahos vyninėje Platneržskos gatvėj ir buvo 
padavus į teismą iš karto aštuoniolika žmonių dėl alimentų, kadangi jai 
gimė dvynukai. Vieno dvynuko viena akis buvo mėlyna, antra ruda, antro 
dvynuko viena akis buvo pilka, o antra juoda, todėl ji nutarė, kad prie viso 
šito prisidėję keturi ponai su tokiomis akimis. Tie ponai lankydavosi toje 
vyninėje ir šį bei tą yra su ja turėję. Paskui vienas dvynukas turėjo luošą 
koją kaip magistro patarėjas, irgi ten užeidinėjęs, o antrojo viena koja buvo 
su šešiais pirštais kaip vieno deputato, kuris ten lankydavosi kasdien. Da- 
bar įsivaizduokite, karo kapelione, kad ten lankydavosi aštuoniolika svečių, 
ir šitie dvynukai turėjo po kokią nors žymę nuo visų aštuoniolikos, su ku- 
riais ji eidavo į jų butus arba į viešbutį. Teismas pagaliau nusprendė, kad, 
esant tokiai maišalynei, nustatyti tėvą neįmanoma, tai ji galų gale bėdą su- 
vertė vyninės šeimininkui, pas kurį tarnavo. Jinai jį ir padavė į teismą, bet 
tas įrodė, kad jis daugiau kaip dvidešimt metų impotentas po operacijos, 
kuri jam buvo padaryta dėl apatinių galūnių uždegimo. Po to ją nugrūdo 
pas jus į Novy Jičyną. Iš čia matyti, kad kas mažu nesitenkina, tas gauna 
špygą. Ji turėjo laikytis kurio nors vieno, o ne tvirtinti teisme, kad vienas 
dvynukas deputato, antras magistrato patarėjo arba to ir to. Kiekvieną vai- 
ko gimimą lengva apskaičiuoti: tada ir tada aš buvau su juo viešbuty, o tada 


Ketvirta dalis 640 


ir tada pagimdžiau vaiką. Savaime suprantama, karo kapelione, jeigu tiktai 
gimdymas normalus. Tokiuose viešbučiuose už penkinę visada lengva susi- 
rasti liudininką, kokį nors kiemsargį arba kambarinę, kurie prisieks, kad 
tikrai tą naktį jis buvo ten su ja, ir jinai dar esą pasakiusi jam lipdama laip- 
tais žemyn: „O ką, jeigu iš to kas bus?" O jis atsakęs: „Nebijok, mano ka- 
nimura, vaiku aš pasirūpinsiu". 

Karo kapelionas susimąstė, ir sielos paguoda pasirodė jam itin sunkus 
dalykas, nors prieš tai jis buvo parengęs pagrindinį planą, kaip ir ką kalbės 
su brangiuoju sūnumi: apie begalinį Dievo gailestingumą Paskutinio teis- 
mo dieną, kada iš grabų pakils visi karo nusikaltėliai su kilpomis ant kaklų, 
bet kadangi jie atgailavo, tai visiems bus dovanota kaip tam plėšikui iš Nau- 
jojo Testamento. 

Jis paruošė vieną iš gražiausių sielos paguodų, kuri turėjo susidėti iš 
trijų dalių: iš pradžių norėjo pakalbėti apie tai, kad mirtis kartuvėse yra 
lengva, jeigu žmogus visiškai susitaikęs su Dievu. Karo įstatymai baudžia 
nusikaltėlius už tai, kad šie išduoda jo didenybę imperatorių, visų karių 
tėvą. Todėl į mažiausią jų nusižengimą reikia žiūrėti kaip į tėvažudystę, tėvo 
įžeidimą. Toliau jis buvo numatęs išplėtoti savo teoriją, kad jo didenybė 
imperatorius yra Dievo pateptasis, kad jam paties Dievo skirta tvarkyti pa- 
saulio reikalus, kaip popiežiui kad lemta tvarkyti dvasios reikalus. Impera- 
toriaus išdavimas - paties Dievo išdavimas. Karo nusikaltėlio laukia ne tik 
kilpa, bet ir amžinos kančios, amžinas prakeikimas. Pasaulio teisingumas, 
atsižvelgdamas į karinę drausmę, negali pakeisti teismo nuosprendžio ir 
privalo nusikaltėlį pakarti. Tačiau nereikia nusiminti, nes yra dar kita baus- 
mė - amžinoji. Ir čia dar ne viskas prarasta. Žmogus gali pasinaudoti pui- 
kiu ėjimu - atgaila. 

Karo kapelionas įsivaizdavo graudingą sceną, ten danguje padėsiančią 
išbraukti visus įrašus apie jo darbus ir elgesį generolo Finko bute. 

Ir paskui baigdamas sušuks nuteistajam: 

— Atgailauk, sūnau, pulkim abu ant kelių! Kartok paskui mane, bran- 
gus sūnau! 

Ir po to prišvinkusioj, utėlių pilnoj kameroj sklis maldos žodžiai: „Vieš- 
patie Dieve, kurs esi gailestingas ir atleidi nusidėjėliams, iš širdies mel- 
džiuosi už sielą šio kario, kuriam Tu įsakei palikti šį pasaulį Peremyšlio 
karo lauko teismo nuosprendžiu. Dovanok šitam pėstininkui, su gailesčiu 
parpuolusiam prie Tavo kojų, išgelbėk jį nuo pragaro kančių ir duok jam 
patirti amžiną džiaugsmą". 

- Jums leidus, karo kapelione, šit jau penkias minutes sėdite kaip pa- 
pjautas, tarytum pokalbis jums nė galvoj. Tučtuojau pažinsi, kad pirmą sykį 
esate areštuotas. 

— Aš atėjau,- rimtai tarė karo kapelionas,- sielos paguosti. 

— Keista, karo kapelione, kad jūs visą laiką nerimastaujate dėl šitos sie- 
los paguodos. Aš, karo kapelione, nesijaučiu toks tvirtas, kad galėčiau kaip 
nors paguosti jums sielą. Jūs ne pirmas ir ne paskutinis karo kapelionas, 
patekęs už grotų. Be to, karo kapelione, po teisybei aš neturiu tokios žodžio 
dovanos, kad galėčiau ką nors paguosti sunkią valandą. Kartą mėginau tai 
padaryti, tik ne kažin kaip pavyko, nieko doro iš to neišėjo. Prašom pasi- 
slinkti arčiau, ir aš jums papasakosiu. Gyvendamas Opatovickos gatvėj, 
turėjau vieną draugą Faustyną, viešbučio durininką. Žmogus jis buvo labai 
geras, teisingas ir stropus. Pažinojo kiekvieną gatvės mergšę. Bet kurią nak- 
ties valandą, karo kapelione, galėjote užeiti į viešbutį ir pasakyti jam: „Po- 
nas Faustynai, man reikia panelės", ir jis sąžiningai paklaus, ar jūs norite 
blondinės, brunetės, mažo ar aukšto ūgio, liesos, riebios, vokietės, čekės ar 
žydės, netekėjusios, išsiskyrusios ar ištekėjusios damutės, mokytos ar ne- 
mokytos. 

Šveikas draugiškai prisiglaudė prie karo kapeliono ir, apkabinęs jį per 
juosmenį, kalbėjo toliau: 

— Na, tarkim, karo kapelione, jūs atsakytumėt: „Norėčiau blondinės, 
ilgakojės, nemokytos", ir per dešimtį minučių ji gulės jūsų lovoj ir dar su 
gimimo metrikais. 

Karo kapelionui pasidarė karšta, o Šveikas, motiniškai spausdamas jį 
prie savęs, varė toliau: 

- Jūs, karo kapelione, ir įsivaizduoti negalit, kaip didžiai šitas Faustynas 
suprato dorovę ir sąžiningumą. Iš tų moterų, kurias jis piršdavo ir pristaty- 
davo į viešbutį, neimdavo nė vieno kreicerio arbatpinigių, o kai, būdavo, 
kuri iš jų užsimiršta ir sumano įbrukti jam smulkiųjų, jis kad įširsta, kad 
paleidžia gerklę: „Tu, kiaule degloji, jeigu parduodi savo kūną ir mirštamai 
nusidedi, nemanyk, dešimt kreicerių nepagelbės. Aš tau ne koks nors sąva- 
dautojas, tu besarmate šliundra. Aš tai darau vien tik užjausdamas tave, 
kad tau, taip žemai puolusiai, nereikėtų viešai siūlytis praeiviams, nes tada, 
galimas daiktas, tave sugriebtų patruliai ir reikėtų tris dienas sėdėti polici- 
joj. Tau čia bent šilta ir niekas nemato, kaip giliai esi nugrimzdusi". Jis iš jų 
nieko neimdavo, mat atsigriebdavo iš lankytojų. Buvo nustatęs savo kainas: 
mėlynos akys kaštuodavo dešimt kreicerių, juodos - penkiolika, ir viską 

kuo smulkiausiai surašydavo tartum sąskaitą ant popiergalio, kurį įteikda- 
vo lankytojui. Už nemokytą moterį imdavo dešimties kreicerių priedą, nes 
jis laikėsi principo, jog tokia prasta boba suteiks daugiau malonumo negu 
inteligentiška dama. Kartą pavakare ateina ponas Faustynas pas mane į 
Opatovickos gatvę, baisiai susijaudinęs, visas kaip nesavas, lyg prieš va- 
landėlę jį būtų ištraukę iš po apsauginės tramvajaus tvorelės ir dar, be to, 
nudžiovę laikrodį. Iš pradžių nieko nekalbėjo, tik išsiėmė iš kišenės butelį 
romo, nugėrė, padavė man ir sako: „Gerk!“ Ir taip mudu nieko nešnekam, 
bet, ištuštinus visą butelį, jis iš karto išpleškino: „Bičiuli, būk malonus, pa- 
daryk man gerą darbą. Atidaryk langą į gatvę, aš sėdėsiu ant palangės, o tu 
griebk mane už kojų ir išmesk iš trečio aukšto žemyn. Man niekas pasauly 
nebemiela. Toks bičiulis, kuris išdangintų mane iš šio pasaulio, būtų pasku- 
tinė mano paguoda. Daugiau negaliu gyventi šioj žemėj. Mane, sąžiningą 
žmogų, padavė į teismą kaip kokį nors sąvadautoją iš žydų kvartalo. Mūsų 
viešbutis pirmaklasis. Visos trys kambarinės ir mano žmona turi geltonus 
bilietus ir gydytojui už vizitą neskolingas nė vieno kreicerio. Jeigu nors kiek 
mane myli, išmesk iš trečio aukšto, suteik man paskutinę paguodą". Lie- 
piau jam užsirangyti ant palangės ir nustūmiau jį žemyn į gatvę... Nesibijo- 
kit, karo kapelione! 

Šveikas užšoko ant gultų ir užkėlė ten karo kapelioną. 

- Žiūrėkit, kapelione, tada sugriebiau jį va šitaip ir - švilpt žemyn. 

Šveikas pakėlė karo kapelioną ir paleido jį ant grindų, o kol išgąsdintas 
kapelionas kėlėsi, Šveikas kalbėjo toliau: 

— Taigi matote, kapelione, jums nieko neatsitiko, taip ir jam, ponui Faus- 
tynui, nieko, mat nuo lango ligi žemės buvo tik triskart aukščiau negu čia. 
Jis, ponas Faustynas, buvo visiškai girtas ir užsimiršo, kad gyvenu Opato- 
vickos gatvėj, pirmame aukšte, o ne trečiame kaip prieš metus, kai gyvenau 
Kržemencovos gatvėj, kur jis pas mane svečiuodavosi. 

Karo kapelionas, siaubo pagautas, pasižiūrėjo nuo grindų į Šveiką, sto- 
vintį ant gultų ir skėtriŠjantį rankomis. 

Kapelionas nusprendė, kad turi reikalą su pamišėliu, ir sumikčiojo: 

— Taip, taip, mielas sūnau, ten nebuvo nė triskart aukščiau, — ir ėmė 
pamažėle trauktis atatupstas link durų, į kurias ėmė smarkiai belsti ir taip 
baisiai klykti, kad jos bemat buvo atidarytos. 

Pro grotuotą langą Šveikas pamatė, kaip karo kapelionas, energingai 
gestikuliuodamas, skubiai žingsniuoja per kiemą su sargybiniais. 

„Dabar jį veda į beprotnamį", - pamanė Šveikas, nušoko nuo gultų ir, 
vaikščiodamas karišku žingsniu, uždainavo: 

Žiedą tą, kur man davei, 
Aš nešiot varžausi. 

Ir kodėl gi po velnių? 
Šautuvą juo užtaisysiu, 
O paskui iššausiu. 


Po kelių minučių generolui Finkui buvo pranešta, kad atvyko karo ka- 
pelionas. 

Pas generolą vėl linksminosi nemaža draugija, kurioj svarbiausią vaid- 
menį vaidino dvi malonios damos, vynas ir likeriai. Čia buvo susirinkę visi 
karininkai, dalyvavę karo lauko teisme, nebuvo matyti tik eilinio pėstinin- 
ko, kuris rytą jiems degiojo cigaretes. 

Karo kapelionas įslinko vidun tyliai kaip pamėklė. Jis buvo išbalęs, susi- 
jaudinęs, bet laikėsi oriai kaip žmogus, suprantąs, kad nekaltai gavo ant- 
ausį. 

Generolas Finkas, pastaruoju metu su karo kapelionu elgęsis labai drau- 
giškai, atsitempė jį šalia savęs ant sofos ir girtu balsu paklausė: 

— Kas tau yra, manoji sielos paguoda? 

Tuo akimirksniu viena linksmoji dama metė į kapelioną cigaretę. 

— Gerkit, sielos paguoda, - tarė generolas Finkas, pripildamas kapelio- 
nui didelę žalią taurę vyno. O kadangi tas vienu mauku neišgėrė, tai gene- 
rolas pats ėmė jį girdyti, ir kapelionas iš paskutiniųjų rijo vyną, nes kitaip 
generolas būtų jį visą aplaistęs. 

Tik tada ėmė klausinėti, kaip laikėsi nuteistasis, guodžiant jo sielą. Ka- 
ro kapelionas atsistojo ir tragišku balsu ištarė: 

— Išėjo iš proto. 

— Vadinas, sielos paguoda buvo nuostabi,- pasileido garsiai juoktis ge- 
nerolas, ir visi prapliupo šiurpulingai kvatotis, o abi damos vėl ėmė svaidyti 
į karo kapelioną „Memfio“ cigaretes. 

Gale stalo nosimi knapsėjo majoras, kuris buvo šiek tiek per daug pa- 
ėmęs. Dabar jis staiga pabudo iš apatijos, greitai pripylė dvi taures kažin 
kokio likerio, prasiskynė tarp kėdžių sau kelią prie karo kapeliono ir pri- 
vertė apkvaišusį Dievo tarną išgerti su juo bruderšaftą. Po to majoras vėl 
sudribo į savo vietą ir toliau pūtė į akį. 

Taurė, išgerta kaip bruderšaftas, sviedė karo kapelioną į velnio tinklą. 
Velnias spaudė jį vis tvirčiau ir tvirčiau savo glėby, spaudė visais ant stalo 
išsirikiavusiais buteliais, žvilgsniais ir šypsenomis, kurias jam siuntė links- 

mosios damos, užkėlusios kojas ant stalo taip, kad iš mezginių į jį spoksojo 
Belzebubas. 

Ligi paskutinio akimirksnio kapelionas buvo įsitikinęs, kad rungtynės 
vyksta dėl jo sielos; patį save jis laikė kankiniu. 

Šitas įsitikinimas skambėjo ir pamoksle, kuriuo jis kreipėsi į du genero- 
lo pasiuntinius, nešančius jį į gretimą kambarį ant sofos: 

- Liūdnas, tačiau kartu ir iškilmingas reginys atsiskleidžia prieš jūsų akis, 
kai jūs nešališkai ir su tyra mintimi prisimenate visus tuos garsingus kentėto- 
jus, kurie paaukojo savo gyvybę už tikėjimą ir įgijo šventųjų kankinių vardą. 
Aš esu pavyzdys, kaip žmogus iškyla aukščiau visų kančių, nes jo širdy gyve- 
na tiesa ir dorybė. 

Čia jį pasiuntiniai atgręžė į sieną, ir jis iš karto užmigo. Kapeliono mie- 
gas buvo neramus. 

Sapnavo jis, kad dieną eina karo kapeliono pareigas, o naktį tarnauja 
durininku viešbuty vietoje Faustyno, kurį Šveikas išstūmė iš trečio aukšto. 

Iš visų pusių generolui plaukė skundai, kad jis vietoj blondinės atvedęs 
lankytojui brunetę, vietoj išsiskyrusios inteligentiškos damos parūpinęs ne- 
mokytą našlę. 

Rytą jis pabudo visas sumirkęs prakaitu kaip pelė, skilvis buvo tarsi pil- 
nas vandens, ir jam atrodė, kad moraviškis klebonas yra angelas prieš jį. 


3 
ŠVEIKAS VĖL SAVO ŽYGIO KUOPOJ 


Majoras, vakar rytiniame teismo posėdyje Šveiko byloje ėjęs kvotėjo 
pareigas, buvo tas pats, kuris vakare pas generolą gėrė bruderšaftą su karo 
kapelionu ir knapsėjo nosimi. 

Niekas nežinojo, kada ir kaip majoras naktį išėjo iš generolo. Visi buvo 
tiek paėmę, jog niekas nepastebėjo, kad majoro nėra. Generolas net ne- 
skyrė, kas iš svečių kalba. Nors jau dvi valandos, kai majoro nebebuvo, bet 
generolas raitė ūsus ir, kvailai šypsodamasis, rėkė: „Jūs čia gerai pasakėte, 
ponas majore". 

Rytą majoro niekur nebuvo galima rasti. Jo milinė kabojo prieškamba- 
ry, kardas — ant gembės, trūko tik jo kariškos kepurės. Visi spėjo, kad jis 
užsnūdo kur nors išvietėj. Apieškojo visas išvietes, bet majoro nė kvapo. 
Vietoj jo trečiame aukšte buvo užtiktas vyresnysis leitenantas iš generolo 

kompanijos. Jis miegojo klūpodamas, burną laikydamas prie skylės, nes mie- 
gas jį suėmė vemiant. 

Majoras dingo tartum į vandenį. 

Reikėjo tik žvilgtelti pro grotuotą langą, už kurio buvo uždarytas Švei- 
kas, ir tučtuojau pamatytum, kad po rusiška Šveiko miline ant vienų gultų 
miega dviese, o iš po milinės kyšo dvi poros batų. 

Batai su pentinais priklausė majorui, be pentinų - Šveikui. Abu gulėjo 
susiglaudę kaip kačiukai. Šveikas savo leteną buvo pakišęs po majoro gal- 
va, o majoras laikė Šveiką apkabinęs per liemenį, spausdamasis prie jo kaip 
šuniukas prie kalės. 

Nieko neaiškaus čia nebuvo. Majoras tik sąžiningiausiai vykdė savo tar- 
nybos pareigas. 

Pasitaikė tikriausiai ir jums su kuo nors sėdėti ir gerti kiaurą naktį, tik 
staiga jūsų bendrininkas stveriasi už galvos, pašoka ir šaukia: „Jėzau Mari- 
ja, aštuntą valandą turėjau būti tarnyboj!" Toks tarnybinio pareigingumo 
priepuolis ištinka žmogų, kada jį nenumaldomai ima graužti sąžinė. Žmo- 
gaus, patyrusio tokį taurų priepuolį, niekas nenukreips nuo švento įsitikini- 
mo, kad jis nedelsdamas turi atsigriebti už sugaištą laiką. Tai yra tie vai- 
duokliai be skrybėlių, kuriuos įstaigų durininkai gaudo ant laiptų ir guldo 
savo landoje ant kušetės, kad išsimiegotų. 

Toks priepuolis šią naktį ištiko ir majorą. 

Kai jis prabudo krėsle, jam staiga šovė į galvą, kad reikia ištardyti Švei- 
ką. Šitas pareigos priepuolis prasidėjo taip staiga, ir majoras jo vykdyti šoko 
taip ūmai, kad niekas nepastebėjo, kada jis dingo. 

Užtat majorui atsiradus karo kalėjimo sargybos būste, visi tą itin pajuto. 
Jis įlėkė ten kaip bomba. 

Budintis viršila miegojo prie stalo, o aplinkui įvairiausiomis pozomis 
snaudė visa komanda. 

Majoras su užmaukšlinta kepure pratrūko taip keiktis, kad visi kaip žio- 
vavo, taip ir pastėro išsižioję su iškreiptais veidais. Į majorą dabar žiūrėjo 
ne nusiminusių ir kvailų kareivių būrys, o besivaipančios beždžionės. 

Majoras trenkė kumščiu į stalą ir suriko viršilai: 

— Jūs, apsileidęs berne, jau tūkstantį kartų jums sakiau, kad jūsų ko- 
manda - tai mėšlinų kiaulių kaimenė. 

Kreipdamasis į suglumusią komandą, jis šaukė: 

— Kareiviai! Iš jūsų akių trykšta kvailumas net jums miegant, o nubudus 
jūsų snukiai taip išsišiepia, tartum būtumėt prariję vagoną dinamito. 

Po to sekė ilgas ir nuodugnus pamokslas apie visos komandos pareigas 
einant sargybą. Pagaliau jis pareikalavo atrakinti kamerą, kur sėdi Šveikas, 
nes jis nori nusikaltėlį iš naujo ištardyti. 

Taip naktį majoras atsibraklino pas Šveiką. 

Jis atėjo pas Šveiką, kaip sakoma, suvis sukiužęs. Paskutinis jo sprogi- 
mas buvo reikalavimas, kad jam duotų kalėjimo raktus. 

Viršila, iš paskutiniųjų stengdamasis likti ištikimas savo pareigoms, at- 
sisakė, ir tai majorui netikėtai padarė puikų įspūdį: 

— Jūs —- mėšlinų kiaulių banda, — šūkalojo jis kieme, - jeigu būtumėt 
davę man raktus, aš jums būčiau parodęs! 

— Drįstu pranešti, — atsakė viršila,- kad esu priverstas jus užrakinti ir 
jūsų saugumo dėlei pastatyti prie areštuotojo sargybinį. Kai norėsite išeiti, 
malonėkite, ponas majore, pabelsti į duris. 

— Tu pusgalvi, - tarė majoras, - beždžione tu, kupranugari, manai, kad 
tardydamas bijosiu kokio ten areštuotojo, kad tu nori man duoti sargybą. 
Po perkūnais, užrakinkite mane ir išsimėžktt iš čia! 

Skylėje viršum durų deganti Žžibalinė lempa, aptraukta pinučiais, su 
įtrauktu dagčiu, skleidė dulsvą šviesą, ir majoras vos besurado prabudusį 
Šveiką, kuris, kariškai išsitempęs, stovėjo šalia gultų ir kantriai laukė, kuo 
baigsis šis vizitas. 

Šveikas nutarė, kad bus geriausiai raportuoti ponui majorui, ir energin- 
gai riktelėjo: 

— Drįstu pranešti, ponas majore, vienas areštuotasis, šiaip nieko neat- 
sitiko. 

Majoras negalėjo atsiminti, ko jis čia iš tikrųjų atėjo, ir todėl pasakė: 

— Ramiai! Kur tas tavo areštuotasis? 

— Drįstu pranešti, tai aš pats,- išdidžiai atsakė Šveikas. 

Bet majoras nekreipė dėmesio į šitą atsakymą, nes generolo vynas ir 
likeriai sukėlė jo smegenyse paskutinę alkoholio reakciją. Jis nusižiovavo 
taip baisiai, kad kiekvienas civilis būtų išsinarinęs žandikaulius. Šitas žiovu- 
lys nukreipė majoro mąstymą į tas smegenų raukšles, kur laikoma dainos 
dovana. Jis nesivaržydamas nuvirto ant Šveiko čiužinio, patiesto ant gultų, 
ir suklykė tokiu balsu, kokiu žviegia baigdamasis paskerstas paršas: 


Oh, Tannenbaum! Oh, Tannenbaum, 
Wie schėn sind deine Blūtter!* 


* Oegle, oegle, kokie gražūs tavo spygliai! (Vok.) 

Jis padainavo tuos žodžius keletą sykių iš eilės, paįvairindamas juos ne- 
suprantamais spygavimais. Paskui apsivertė ant nugaros lyg meškiukas; su- 
sirietė į kamuolį ir kaipmat ėmė knarkti. 

— Ponas majore, - budino jį Šveikas, - drįstu pranešti, jus apniks utėlės. 

Bet tai nieko nepadėjo. Majoras miegojo kaip užmuštas. Šveikas 
pažiūrėjo į jį švelniai ir tarė: 

— Na tai čiūčia liūlia, senas girtuokli,- ir užklojo jį miline. Paskui atsi- 
gulė šalia jo, ir taip iš ryto jis juos rado prisispaudusius vieną prie kito. 

Dešimtą valandą, kai visi nėrėsi iš kailio ieškodami majoro, Šveikas nu- 
lipo nuo gultų ir rado reikalą pažadinti jį. Jis ėmė iš peties purtyti majorą, 
nuklojo nuo jo rusišką milinę, kol galų gale majoras atsisėdo ant gultų ir, 
buku žvilgsniu spoksodamas į Šveiką, ieškojo atsakymo į mįslę, kas gi čia iš 
tiesų įvyko. 

— Drįstu pranešti, ponas majore,- tarė Šveikas, - jau keletą kartų čia 
buvo atėję iš sargybos būsto žmonės patikrinti, ar jūs dar gyvas. Dėl to lei- 
dau sau jus pažadinti dabar, kad nepramiegotumėt, nes nežinau, kaip ilgai 
jūs paprastai miegatc. Ugržinevo alaus darykloje dirbo vienas kubilius. Jis 
visada keldavosi šeštą ryto, bet jeigu, būdavo, pramiega nors ketvirtį va- 

landžiukės, tai yra, ligi ketvirčio septintos, tai paskui pūsdavo ligi vidudie- 
nio ir taip darė, ligi kol jį išvarė iš darbo; po to iš piktumo jis įžeidė Bažny- 
čią ir vieną mūsų viešpataujančios šeimos narį. 

— Tu kvailas, ar ne? - tarė majoras ne be tam tikro nusiminimo, nes po 
vakarykščio jo galva buvo kaip puodynė. Jis visai nepajėgė surasti atsaky- 
mo, kodėl iš tikrųjų čia sėdi, ko čia buvo atėję iš sargybos būsto ir kodėl 
šitas vyrukas, stovintis prieš jį, tauškia tokias kvailystes, jog nesupaisysi, kur 
čia pradžia, kur galas. Viskas jam atrodė labai keista. Jis kaip pro miglas 
atsiminė, kad buvo čia naktį, bet ko gi? 

— Ar aš jau buvau čia naktį? - paklausė jis ne visai tvirtai. 

- Jums įsakius, ponas majore, - atsakė Šveikas,- kiek supratau iš pono 
majoro kalbos, drįstu pranešti, ponas majoras atėjote manęs tardyti. 

Čia majorui prašvito galvoje, jis pasižiūrėjo į save, paskui užpakalin, lyg 
ko ieškodamas. 

— Teikitės niekuo nesirūpinti, ponas majore,- tarė Šveikas. - Jūs pabu- 
dote lygiai toks, koks atėjote. Atėjote čia be milinės, be kardo, tik su kepu- 
re. Kepurė tenai, aš ją turėjau paimti jums iš rankų, nes norėjot ją pasidėti 
sau po galva. Paradinė karininko kepurė vis tiek kaip katiliukas. Išsimiegoti 
ant katiliuko mokėjo tik vienas ponas Karderazas iš Lodenicės. Jis, būdavo, 
išsitiesia smuklėj ant suolo, pasikiša katiliuką po galva (jis giedodavo laido- 
tuvėse ir į jas eidavo su katiliuku) ir įteigia sau, kad neturi jo sumaigyti. 
Taip visą naktį ir išgulėdavo ant jo menka savo kūno svorio dalimi, jog kati- 
liukui nieko nepakenkdavo, netgi atvirkščiai, išeidavo į naudą, nes, varty- 
damasis nuo vieno šono ant kito, nuvalydavo jį savo plaukais kaip šepečiu, 
ir katiliukas net blizgėti imdavo. 

Majoras, tik dabar suvokęs, koks čia galas, toliau tebežiūrėjo buku žvilgs- 
niu į Šveiką ir kartojo: 

— Tu minkštaprotis, taip? Aš esu čia, aš išeinu iš čia. - Atsistojo, nuėjo 
prie durų ir ėmė belsti. 

Kol sargybinis atėjo atidaryti, jis dar kartą pasakė Šveikui: 

- Jeigu nebus telegramos, kad tu esi tu, tai kabosi. 

- Širdingai dėkoju, - tarė Šveikas, - žinau, ponas majore, kad jūs labai 
rūpinatės manimi, bet jeigu jums, ponas majore, iš čiužinio galbūt įlindo 
tokia viena, tai būkite tikri, jeigu ji maža ir su rausva nugarėle, tai čia pati- 
nas. Jeigu jis tik vienas ir jūs nerasite tokios ilgos, pilkos, su rausvais ruoželiais 
ant pilvelio, tada gerai, o tai būtų pora, o jos, šitos bjaurybės, labai greitai 
veisiasi, greičiau už triušius. 

— Lassen sie das*,- prislėgtu balsu Šveikui tarė majoras, kai jam atra- 
kino duris. 

Sargybos būste majoras jau neišdirbinėjo jokių scenų, tik labai sant- 
ūriai liepė pakviesti vežiką, ir, puskarietei šokinėjant bjauriu Peremyšlio 
grindiniu, jo galvoj buvo tik viena mintis, kad nusikaltėlis yra didžiausias 
idiotas, bet vis dėlto, matyt, nekaltas galvijas. O jam pačiam, majorui, tai 
nieko daugiau nelieka, kaip tuoj pat grįžus namo, nusišauti arba pasiųsti 
pas generolą parnešti milinės ir kardo, nuvažiuoti į miesto pirtį, išsimaudy- 
ti, išsimaudžius užsukti į Folgruberio vyninę pasistiprinti ir telefonu užsisa- 
kyti bilietą į vakarinį spektaklį miesto teatre. 

Dar neprivažiavęs buto, jis pasirinko antrą išeitį. 

Bute jo laukė mažutis netikėtumas. Jis įėjo kaip tik laiku... 

Ant laiptų stovėjo generolas Finkas, laikė už apykaklės jo pasiuntinį ir, 
žiauriai jį kratydamas, visa gerkle rėkė: 

— Kur tavo majoras, gyvuly! Kalbėk tu, gyvuly! 

Tačiau gyvulys nieko nekalbėjo. Generolas taip jį smaugė, kad to net 
veidas pamėlo. 

Majoras, atsiradęs vykstant šiai scenai, pastebėjo, kad nelaimingas pa- 
siuntinys stipriai spaudžia po pažastimi jo milinę ir kardą, kuriuos jis, ma- 
tyt, bus parnešęs iš generolo prieškambario. 

Šitas vaizdas pralinksmino majorą, dėl to jis sustojo tarpdury ir žiūrėjo, 
kaip kenčia jo ištikimas tarnas, įvairiomis piktadarybėmis seniai ligi gyvo 
kaulo įsipykęs majorui. 

Generolas akimirksnį paleido pamėlynavusį pasiuntinį, išsitraukė iš kišenės 
telegramą ir pradėjo mušti majoro tarną per veidą, per burną rėkdamas: 

— Kur tavo majoras, galvijau, kur tavo majoras kvotėjas, galvijau, ar tu 
gali jam perduoti tarnybinę telegramą?.. 

— Aš čia, - sušuko tarpdury majoras Dervota, kuriam žodžiai „majoras 
kvotėjas" ir „telegrama“ vėl priminė pareigas. 

— Ak, - riktelėjo generolas Finkas, - tu sugrįžai? 

Jo balsas buvo toks dygus, kad majoras nieko neatsakė ir neryžtingai 
stovėjo. 

Generolas liepė jam eiti paskui jį į kambarį. Kai jiedu susėdo, bloškė 
ant stalo bemušant pasiuntinį suglamžytą telegramą ir tragišku tonu tarė: 

— Skaityk, čia tavo darbas. 


* Palikite tai (vok. ). 

Majorui skaitant telegramą, generolas pašoko, ėmė lakstyti po kambarį, 
vartyti kėdes, taburetes ir rėkti: 

— Ir vis dėlto mes jį pakarsim! 

Telegramoje buvo skelbiama: 

„Pėstininkas Josefas Šveikas, vienuoliktosios žygio kuopos ryšininkas, 
šio mėnesio šešioliktą dieną, žygiuojant iš Chyrovo į Felštyną, dingo. Jis 
buvo pasiųstas tarnybos reikalais parūpinti butų. Tuojau grąžinti pėstinin- 
ką Šveiką į Vojalyčių, į brigados štabą". 

Majoras atidarė stalčių, išsiėmė žemėlapį ir susimąstė; mat Felštynas 
yra už keturiasdešimties kilometrų į pietryčius nuo Peremyšlio, ir dėl to 
kyla baisi mįslė, kaip Šveikas gavo rusišką uniformą, nes nuo šios vietos iki 
fronto yra per šimtą penkiasdešimt kilometrų su viršum, pozicijos eina 
Sokalo-Turzos-Kozlovo linija. 

Kada majoras tatai išdėstė generolui ir parodė jam žemėlapy vietą, kur 
pagal telegramą Šveikas dingo, generolas sumaurojo kaip bulius, nes paju- 
to, kad visos jo viltys dėl karo lauko teismo subyrėjo į dulkes. Jis priėjo prie 
telefono, iškvietė sargybos būstą ir paliepė tuoj pat atvesti į majoro butą 
areštuotąjį Šveiką. 

Laukdamas Šveiko, generolas be paliovos plūsdamasis gailėjosi, kad ne- 
liepė jo iškart, be visokių ten tardymų, pakarti. 

Majoras prieštaravo, kažką kalbėjo apie tai, kad teisė ir teisybė eina 
ranka rankon, įmantriais periodais iškalbingai dėstė apie teisingą teismą, 
apie justicijos padarytas žmogžudystes ir iš viso apie viską, kas jam užėjo 
ant seilės, nes po vakarykščio smarkiai pagiriojo ir todėl kalbomis norėjo 
prasiblaškyti. 

Kai Šveikas pagaliau buvo atvestas, majoras pareikalavo paaiškinti, kaip 
viskas ten prie Felštyno įvyko ir ką iš tiesų reiškia šita rusiška uniforma. 

Šveikas paaiškino viską kaip reikiant, dar pastiprindamas savo aiškini- 
mus keletu pavyzdžių iš savųjų istorijų apie žmonių kančias. Majoro pa- 
klaustas, kodėl jis apie tai nekalbėjo per apklausą teisme, Šveikas atsakė, 
kad niekas, tiesą sakant, jo neklausė, kaip jis gavo rusų uniformą; visi klau- 
simai juk buvo tokie: „Ar prisipažįstat, kad jūs savo noru ir be jokios prie- 
vartos užsivilkot priešo uniformą?" Kadangi tai buvo teisybė, jis nieko kito 
negalėjo atsakyti: „Žinoma, taigi, teisybė, visiškai taip, be abejonės". Antra 
vertus, jis skaudama širdimi atmetė karo teisme jam iškeltą kaltinimą, jog 
išdavė jo didenybę imperatorių. 

- Šitas žmogus tikras idiotas, tarė generolas majorui. - Persirengti ant 
tvenkinio kranto rusiška uniforma, kurią ten dievaižin kas paliko, leistis 
priskiriamam prie rusų belaisvių partijos - tą gali tiktai paskutinis vėpla. 

- Drįstu pranešti, atsiliepė Šveikas, - kad ir aš pats kartais pastebiu, 
jog esu silpnaprotis, ypač vakare... 

— Tylėk, asile, - pasakė jam majoras ir kreipėsi į generolą, klausdamas, 
ką dabar daryti su Šveiku. 

- Tegul jį pakaria jo paties brigadoj,-nusprendė generolas. 

Po valandos sargyba varė Šveiką į geležinkelio stotį, kad jis būtų prista- 
tytas į Vojalyčių, į brigados štabą. 

Daboklėj Šveikas paliko mažutį atminimą apie save: šakaliu išgrandė 
sienoje trimis stulpeliais sąrašą visų sriubų, padažų ir užkandžių, kuriuos jis 
valgė būdamas civilis. Tai buvo lyg ir protestas, nes čia per dvidešimt ketu- 
rias valandas nė aguonos grūdo neturėjo burnoj. 

Drauge su Šveiku į brigados štabą keliavo ir tokio turinio raštas: ,Re- 
miantis telegrama Nr. 469, pėstininkas Josefas Šveikas, pabėgęs iš vienuo- 
liktosios žygio kuopos, perduodamas brigados štabui tolesniam tardymui". 

Keturių žmonių sargyba buvo tikras tautų mišinys. Į ją įėjo lenkas, veng- 
ras, vokietis ir čekas. Pastarasis buvo sargybos viršininkas, turėjo jefreiterio 
laipsnį ir rietė nosį prieš areštuotąjį tautietį, pabrėždamas savo neribotą 
valdžią. Kai geležinkelio stoty Šveikas paprašė leisti atlikti mažą reikalą, 
jefreiteris šiurkščiai atsakė, kad tai galės atlikti brigadoj. 

- Gerai, - tarė Šveikas, — tą pareikšti jūs privalot raštu, kad, kai sprogs 
mano šlapimo pūslė, būtų žinoma, kas to kaltininkas. Jefreiteris, kaimo ber- 
nas, pabūgo šitos šlapimo pūslės, ir visa sargyba iškilmingai palydėjo Švei- 
ką į tupyklą. Jefreiteris per visą kelionę darė pasiutusio žmogaus įspūdį ir 
taip pūtėsi, lyg rytoj jis turėtų būti pakeltas mažų mažiausiai korpuso vadu. 

Jiems sėdint traukinyje, riedančiame iš Peremyšlio į Chirovą, Šveikas 
kreipėsi į jefreiterį: 

— Ponas jefreiteri, kai Žiūriu į jus, prisimenu vieną jefreiterį Bozbą, kuris 
tarnavo Tridente. Pakėlus jį jefreiteriu, iš pat pirmos dienos ėmė didėti jo 
tūris. Skruostai jam išsipūtė, o pilvas taip išpampo, kad kitą dieną valdiškos 
kelnės nesuėjo. Blogiausia, kad ausys pradėjo augti ilgyn. Jį pasiuntė į ligo- 
ninę, ir pulko gydytojas pasakė, jog taip būna visiems jefreiteriams. Iš pradžių 
visi išsipučia. Daugumai tas greitai praeina, bet šitas atvejis buvo labai sun- 
kus, ir jefreiteris galėjo sprogti, nes jam taip pasidarė nuo žvaigždutės. Kad 
jį išgelbėtų, teko tą žvaigždutę nupjauti, ir jis iš karto subliuško. 

Nuo to akimirksnio veltui Šveikas stengėsi tęsti pokalbį su jefreiteriu, 
norėdamas jam draugiškai išaiškinti, kodėl visų tokia nuomonė, kad jefrei- 
teris - kuopos botagas. 

Jefreiteris į tai nieko neatsakė, tik niūriai pagrasė, kad dar nežinia, ku- 
ris jųdviejų juoksis, kai atvyks į brigadą. Žodžiu, tautietis nepateisino Švei- 
ko pasitikėjimo, o paklaustas, iš kur jis kilęs, tasai atsakė, kad čia ne Šveiko 
reikalas. 

Šveikas visokiais būdais mėgino su juo išsišnekėti. Papasakojo, kad ne 
pirmas kartas jam keliauti su sargyba, bet su savo palydovais jis visada pui- 
kiausiai praleisdavo laiką. 

Tačiau jefreiteris vis tylėjo, ir Šveikas kalbėjo toliau: 

— Man rodosi, ponas jefreiteri, gyvenime jus ištiko didelė nelaimė - pra- 
radote kalbos dovaną. Daug pažinojau rūškanų jefreiterių, bet tokio ne- 
laimės priblokšto kaip jūs, ponas jefreiteri, dovanokit ir nepykit ant manęs, 
dar nesu sutikęs. Atverkit man, kas jus kankina, ir galbūt galėsiu jums ką 
nors patarti, nes kareivis, kurį lydi sargyba, turi daugiau patyrimo negu jį 
sergintys. Arba, žinote ką, ponas jefreiteri, kad greičiau eitų laikas kelio- 
nėje, papasakokit mums ką nors, pavyzdžiui, kokios jūsų tėviškėj apylinkės, 
ar yra tenai tvenkinys arba pilies griuvėsiai. Jūs galėtumėt mums papasako- 
ti ir padavimų apie tuos griuvėsius. 

— Na, man jau užtenka, - riktelėjo jefreiteris. 

— Tai bent laimingas žmogus,- tarė Šveikas,- kai kuriems žmonėms 
dažniausiai ko nors neužtenka. 

— Tave brigadoj prideramai pamokys, o aš su tavim nesiterliosiu,- ištarė 
jefreiteris paskutinius žodžius ir toliau tylėjo kaip žemė. 

Sargybiniai apskritai mažai smaginosi. Vengras šnekučiavosi su vokieč- 
iu ypatingu būdu, nes vokiškai jis temokėjo „jawohl“ ir „was?“** Vokiečiui 
ką nors pasakojant, vengras kinkuodavo galvą ir sakydavo: „Jawohl“, o šiam 
nutilus, vengras klausdavo: „Was?“, ir vokietis pradėdavo iš pradžios. Sar- 
gybinis lenkas laikėsi aristokratiškai, nieko nepagerbė savo dėmesiu ir sma- 
ginosi šnypšdamasis ant grindų. Po to susimąstęs viską ištrindavo šautuvo 
buože ir tada gleiznotą buožę sumaniai nušluostydavo į kelnes, be perstojo 
murmėdamas: „Švenčiausioji Mergele". 

— Tu šitai ne per geriausiai moki, - tarė jam Šveikas. — Bojištėj pusrūsy 
gyveno šlavėjas Machačekas, tai jis, būdavo, nusišnypščia ant lango stiklo ir 


* „taip" ir „ką“ (vok). 

taip nagingai jį išgleiznoja, kad išeidavo paveikslas, kaip Libuša pranašauja 
Prahai šlovę". Už kiekvieną tokį paveikslą jis atsiimdavo iš žmonos tokią 
valstybinę stipendiją, kad jo marmūzė pasidarė kaip maišas, bet jis savo 
pomėgio nemetė ir toliau tobulinosi. Tai buvo vienintelė jo pramoga. 

Lenkas į tai jam nieko neatsakė, ir pagaliau visus sargybinius apgaubė 
tokia tyla, tarsi jie vyktų į šermenis ir galvotų apie velionį. 

Taip jie artinosi į Vojalyčiaus brigados štabą. 


**k 


Tuo metu brigados štabe įvyko esminių pakitimų. 

Brigados štabo viršininku buvo paskirtas pulkininkas Gerbichas. Tai bu- 
vo Žmogus didelių karinių gabumų, susimetusių jam į koją podagros pavi- 
dalu. Ministerijoj jis turėjo labai įtakingų asmenų, kurių pastangomis ne- 
buvo paleistas į atsargą, O trynėsi po įvairius didelių karinių formuočių šta- 
bus, gaudavo padidintus atlyginimus su įvairiausiais kariniais priedais ir 
sėdėdavo savo vietoj tol, kol, ištiktas podagros priepuolio, prikrėsdavo kvai- 
lysčių. Tada jį paskirdavo į kitas pareigas, paprastai į aukštesnes. Per pietus 
su karininkais jis nieko kito nekalbėdavo, tik apie savo pabrinkusį kojos 
pirštą, kuris tarpais taip sutindavo, jog pulkininkas turėdavo avėti nepa- 
prastai didelį batą. 

Valgant jo didžiausia pramoga buvo visiems pasakoti, kad jo pirštas vi- 
suomet šlapias ir be paliovos prakaituoja, todėl jis priverstas jį vynioti į 
vatą, 0 jo prakaitas primena surūgusios jautienos sriubos kvapą. 

Suprantama, visi karininkai didžiai džiaugdavosi jam keliantis į kitą vie- 
tą. Tačiau šiaip jis buvo malonus ponas ir bičiuliškai elgėsi su žemesnio 
laipsnio karininkais, kuriems pasakodavo, kiek gerų dalykų jis yra suvalgęs 
ir išgėręs, kol jo dar nebuvo sugriebusi podagra. 

Kai Šveiką pristatė į brigadą ir, budinčio karininko įsakymu, su atitinka- 
mais raštais nuvedė pas pulkininką Gerbichą, raštinėj su juo sėdėjo leite- 
nantas Dubas. 

Per tas keletą dienų, kuopai žygiuojant iš Sanoko į Samborą, leitenantas 
Dubas vėl turėjo nuotykį. Už Felštyno vienuoliktoji žygio kuopa sutiko ar- 
klių transportą, varomą į Sadovos Višnios dragūnų pulką. 

Leitenantas Dubas nesuvokė, kaip tai atsitiko, tik staiga jam užėjo no- 
ras pasirodyti vyresniajam leitenantui Lukašui, kad moka jodinėti. Jis neat- 
simena, kaip striktelėjo ant arklio ir kaip dingo su juo upės slėnyje, kur 
vėliau kareiviai leitenantą Dubą rado taip smarkiai įsėdusį į balą, jog nė 

nagingiausias sodininkas nebūtų galėjęs jo taip pasodinti. Jis buvo iš ten iš- 
trauktas su kilpa, tačiau niekuo nesiskundė, tik dejavo lyg prieš galą. Tokį jį 
atvežė į brigados štabą, pro kurį žygiavo kuopa, ir paguldė į mažą ligoninę. 

Po kelių dienų jis atsigavo. Gydytojas tada pareiškė, kad dar porą sykių 
pateps jam nugarą ir pilvą jodu, ir jis drąsiai galės vytis savo dalinį. 

Dabar jis sėdėjo pas pulkininką Gerbichą ir šnekučiavosi su juo apie 
visokias ligas. 

Jis jau buvo girdėjęs apie paslaptingą Šveiko dingimą prie Felštyno, todėl, 
išvydęs jį, sušuko didžiu balsu: 

— Jau tu vėl čia! Daugelis šunsnukių velniaižin kur bastosi ir grįžta atgal 
tapę dar didesniais niekšais. Tu esi vienas iš jų. 

Kad būtų išsamesnis vaizdas, reikia pridurti, kad, tas nuotykis su arkliu 
leitenantui Dubui sukrėtė smegenis, todėl nederėtų stebėtis, kad jis, pulda- 
mas Šveiką ir šaukdamasis Dievą į kovą su juo, rėkė eilėmis: 

— Dangaus Tėve, kreipiuosi į Tave, dūmuose skendi patrankos griau- 
džiančios, pašėlusiai laksto kulkos zvimbiančios, mūšių tvarkytojau, krei- 
piuosi į Tave, Tėve, padėk man nugalėti šitą galvažudį... Kur taip ilgai bu- 
vai, šunlupy? Kokią uniformą tu čia užsivilkęs? 

Reikia dar pridurti, kad podagra sergantis pulkininkas savo raštinėj elg- 
davosi gana demokratiškai, tačiau tik iki tolei, kol ištikdavo priepuolis. Į 
raštinę užeinantys visų laipsnių karininkai turėdavo išklausyti samprota- 
vimų apie ištinusį jo pirštą, atsiduodantį surūgusia jautienos sriuba. 

Kai pulkininko Gerbicho nekankindavo priepuolis, jo raštinėj būdavo 
pilna visokio laipsnio karininkų. Tokiais išimtiniais atvejais jis būdavo labai 
linksmas ir kalbus, mėgdavo apie save sutelkti klausytojus ir pasakoti jiems 
riebius anekdotus. Nuo šito jo nuotaika praskaidrėdavo, o kitiems tai teik- 
davo malonumą juoktis per prievartą iš senų anekdotų, girdėtų dar genero- 
lo Laudono laikais. 

Tokiu metu tarnauti pas pulkininką Gerbichą būdavo visai lengva: kas 
ko įsigeisdavo, tą ir darydavo. Visur, kur štabo viršininku būdavo pulkinin- 
kas Gerbichas, galėjai būti tikras, kad ten vagiama išsijuosus ir išdirbinėja- 
mos visokiausios kvailystės. 

Tad ir šiandien pulkininko raštinėje, be atvesto Šveiko, buvo prisirinkę 
įvairiausių laipsnių karininkų. Jie laukė, kas bus toliau, o pulkininkas tuo 
tarpu studijavo raštą brigados štabui, surašytą majoro iš Peremyšlio. 

Leitenantas Dubas kalbėjosi su Šveiku savo įprastu meiliu tonu: 

— Tu manęs dar nepažįsti, bet kai pažinsi, iš baimės pastipsi! 

Pulkininką suglumino gautasis laiškas, nes Peremyšlio majoras jį dikta- 
vo tebeveikiamas lengvo alkoholinio svaigulio. 

Tačiau pulkininkas Gerbichas buvo vis dėlto gerai nusiteikęs, nes vakar 
ir šiandien jo nekankino nemalonūs skausmai. Pirštas buvo ramus lyg 
avinėlis. 

- Tai ką gi jūs, tiesą sakant, padarėte? - paklausė jis Šveiką tokiu meiliu 
tonu, kad leitenantui Dubui tai dūrė tiesiai j širdį, ir jis buvo priverstas 
atsakyti už Šveiką. 

- Šitasai žmogus, ponas pulkininke, - rekomendavo jis Šveiką,- vaidina 
idiotą, tuo idiotiškumu jis nori pridengti savo suktybes. Aš nežinau kartu su 
juo atsiųsto rašto turinio, bet vis dėlto spėju, kad šitas niekdarys vėl ką nors 
iškrėtė ir kad tai didelio masto niekšybė. Jeigu leisite man, ponas pulkinin- 
ke, susipažinti su šito rašto turiniu, aš, be abejonės, galėsiu duoti jums šio- 
kių tokių direktyvų, kaip su juo pasielgti. 

Kreipdamasis į Šveiką, jis tarė čekiškai: 

— Tu geri mano kraują, supranti? 

— Geriu, - oriai atsakė Šveikas. 

— Matote, ponas pulkininke, koks čia tipas,- kalbėjo leitenantas Du- 
bas.- Jūs negalite nieko jo paklausti, negalite jam nė žodžio pasakyti. Vieną 


Ketvirta dalis 658 


sykį užšoks dalgis ant akmens. Būtinai reikia jį deramai nubausti. Galima, 
ponas pulkininke... 

Leitenantas Dubas įsigilino į raštą, padiktuotą Peremyšlio majoro, ir, 
perskaitęs jį ligi galo, iškilmingai sušuko: 

— Dabar tau amen, kur dėjai valdišką uniformą? 

— Palikau ją prie tvenkinio, matuodamasis šituos skudurus: mat norėjau 
sužinoti, kaip jaučiasi su jais rusų kareivis, — atsakė Šveikas, - čia nieko 
T vien tiktai apsirikimas. 

veikas ėmė pasakoti leitenantui Dubui, kiek jis prisikentėjo dėl šito 
apsirikimo. Jam baigus, leitenantas užbliovė: 

— Dabar tu mane pažinsi. Žinai, ką reiškia pamesti valdišką turtą, žinai, 
valkata, ką reiškia kare pradanginti uniformą? 

— Drįstu pranešti, ponas leitenante, — atsakė Šveikas, - kad kareivis, 
pametęs uniformą, turi gauti naują. 

— Jėzau Marija,- suriko leitenantas Dubas,- tu asile, galvijau neraliuo- 
tas, jeigu ilgiau taip su manim juokausi, dar po karo tarnausi šimtą metų. 

Pulkininkas, ligi tol sėdėjęs prie stalo ramiai ir gilinęsis į dalyką, staiga 
baisiai perkreipė veidą, nes jo ligi tol ramus pirštas, ištiktas podagros prie- 
puolio, iš taikaus avinėlio virto staugiančiu tigru, šešių šimtų voltų elektros 
srove, tarytum jį kas nors kūju pamažu būtų trankęs į žvirgždą. Pulkininkas 
Gerbichas tik sumosavo ranka ir sukliko nesavu balsu, tarsi būtų palengva 
kepamas ant iešmo: 

— Laukan! Duokit man revolverį! 

Šitą visi žinojo, todėl puolė laukan kartu su Šveiku. Tik leitenantas Du- 
bas pasiliko ir šitą akimirksnį, kuris pasirodė jam patogus, mat norėjo pa- 
naudoti jį prieš Šveiką. Jis tarė išsiviepusiam pulkininkui: 

— Leiskite man, ponas pulkininke, atkreipti jūsų dėmesį tai, kad šitas 
žmogus... 

Pulkininkas sukniaukė ir paleido į leitenantą rašalinę. Tada persigandęs 
leitenantas Dubas atidavė pagarbą ir, pasakęs: „Suprantama, ponas pulki- 
ninke“, išrūko pro duris. 

Dar ilgai iš pulkininko raštinės sklido riaumojimas ir kauksmas. Paga- 
liau skausmingas vaitojimas nuščiuvo, pulkininko pirštas ūmai vėl virto tai- 
kiu avinėliu. Podagros priepuoliui praėjus, pulkininkas paskambino ir įsakė 
atvesti Šveiką: 

— Tai kas gi, tiesą sakant, tau atsitiko? —- paklausė pulkininkas Šveiką 
tokiu balsu, lyg nuo jo būtų nukritę visi nemalonumai. Dabar jis jautėsi 
laisvai ir palaimingai, lyg vartytųsi pliaže ant jūros kranto. 

Bičiuliškai šypsodamasis, Šveikas papasakojo jam visą savo odisėją, kad 
Jis yra devyniasdešimt pirmojo pulko vienuoliktosios žygio kuopos ryšinin- 
kas ir nežinąs, kaip ten be jo verčiamasi. 

Pulkininkas taip pat šypsodamas davė tokį įsakymą: „Paruošti Šveikui 
kelionlapį per Lvovą ligi Zoltaneco stoties, kur rytoj turi atvykti jo kuopa, 
išduoti jam iš sandėlio naują karišką mundurą ir šešias kronas aštuonias- 
dešimt du helerius maistpinigių". 

Kai Šveikas, vykdamas į stotį, išėjo iš brigados štabo su nauju austrišku 
munduru, čia jau stirksojo leitenantas Dubas. Jis gerokai nustebo, kai Švei- 
kas pagal visas karo tarnybos taisykles jam prisistatė, parodė dokumentus 
ir rūpestingai paklausė, ar nenorėtų ką nors pasakyti ponui vyresniajam 
leitenantui Lukašui. 

Leitenantas Dubas nieko daugiau neįstengė pasakyti, tik „Abtreten!“ 
Žiūrėdamas tolstančiam Šveikui iš paskos, burbėjo sau: 

— Tu mane dar pažinsi. Jėzau Marija, tu mane pažinsi... 


*+k 


Į Zoltaneco stotį susirinko visas kapitono Sagnerio batalionas, išskyrus 
ariergardą - keturioliktąją kuopą, kuri, lenkdama Lvovą, kažkur dingo. 

Įėjęs į miestelį, Šveikas atsidūrė visiškai naujoj aplinkoj, nes, sprendžiant 
iš judėjimo, iš čia buvo ne per toliausiai ligi fronto, kur vyko skerdynės. 
Visur aplink stovėjo artilerija ir gurguolės, iš kiekvieno namo vis išeidavo 
įvairių pulkų kareiviai. Goglinėjo čia ir elitas - vokiečiai — ir iš savo turtingų 
atsargų aristokratiškai dalijo austrams papirosus. Prie vokiečių virtuvių 
aikštėje stovėjo statinės alaus, kurį kareiviams duodavo nustatytomis por- 
cijomis per pietus ir vakarienę. Aplink tas statines kaip alkanos katės su 
išpampusiais nuo nešvarių saldytos cikorijos nuovirų pilvais slampinėjo ap- 
leisti austrų kareiviai. 

Žydai ilgais vatinukais, stoviniuojantys būreliais, rodė vieni kitiems į 
debesis dūmų vakaruose ir skeryčiojo rankomis. Visi klegėjo, kad tai prie 
Bugo upės dega Uciškovas, Buskas ir Drevianai. 

Aiškiai buvo girdėti patrankų dundesys. Vėl imta kalbėti, kad rusai nuo 
Grabovo apšaudo Komionką, Strumilovą, kad mūšiai eina visu Bugo pa- 
upiu, o kareiviai sulaikinėja bėglius, kurie nori grįžti namo už Bugo. 

Visur viešpatavo sąmyšis, ir niekas nieko tikro nežinojo. Gal rusai vėl 
pradėjo puolimą, gal visu frontu sulaikė savo nesibaigiantį atsitraukimą? 

Į vyriausiąją miestelio komendantūrą lauko žandarmerijos patruliai kas 
minutę atvesdavo kokį nors išsigandusį žydą už melagingų gandų skleidi- 

mą. Ten nelaimingus žydus sumušdavo ligi kraujo ir su iškarštu užpakaliu 
paleisdavo namo. 

Šitoj makalynėj Šveikas visur ieškojo savo žygio kuopos. Jau geležinke- 
lio stoty, etapų valdyboj, jis vos neįsivėlė į konfliktą. Kai priėjo prie stalo, 
kur savo dalinių ieškantiems kareiviams buvo teikiama informacija, kažin 
koks kapralas paleido ant jo gerklę, ar Šveikas, girdi, nenorįs, kad pats kapra- 
las eitų ieškoti jo žygio kuopos. Šveikas atsakė, kad tenorįs sužinoti, kur čia 
esanti devyniasdešimt pirmojo pulko, tokio ir tokio bataliono vienuoliktoji 
žygio kuopa. 

— Man labai svarbu žinoti,- pabrėžė Šveikas,- kur yra vienuoliktoji žygio 
kuopa, nes aš esu jos ryšininkas. 

Kaip tyčia prie gretimo stalo sėdėjo kažkoks štabo viršila, kuris lyg tig- 
ras iššoko iš užstalės ir užriko ant Šveiko: 

— Nususęs parše, esi ryšininkas ir nežinai, kur tavo žygio kuopa? 

Nespėjus Šveikui nė atsakyti, štabo viršila įsmuko į raštinę ir bematant 
iš tenai atvedė storulį vyresnįjį leitenantą, kuris atrodė taip oriai, tarsi būtų 
buvęs didelės dešrų firmos savininkas. 

Etapų valdybos kartu buvo ir spąstai besibastantiems kare kareiviams, 
kurie visą karą mielai ieškotų savo dalinio, slankiotų po etapus ir stovi- 
niuotų etapų valdybos eilėse prie stalų, viršum kurių būdavo užrašas „Mi- 
nagegeld"*. 

Kai orusis vyresnysis leitenantas įėjo, viršila sušuko: „Habt Acht!'** 

Leitenantas paklausė Šveiką: 

— Kur tavo dokumentai? 

Šveikas parodė jam ko prašomas, ir vyresnysis leitenantas, įsitikinęs, kad 
Šveiko maršrutas iš brigados štabo į jo kuopą Zoltanece yra teisingas, grąžino 
jam raštą, palankiu balsu pasakė prie stalo sėdinčiam kapralui: „Informuo- 
kite jį?" ir vėl įėjo į raštinę. 

Kai paskui jį užsidarė durys, štabo viršila pagriebė Šveiką už pakarpos 
ir, vesdamas jį laukan, taip jį informavo: 

— Žiūrėk, smirdaliau, kad išgaruotum iš čia! 

Šveikas vėl atsidūrė baisioj maišalynėj ir ėmė ieškoti kokio nors pažįsta- 
mo iš bataliono. Ilgai dūlinėjo gatvėmis, kol pagaliau ryžosi - kas bus, tas. 
Sustabdė vieną pulkininką ir darkyta vokiečių kalba paklausė, ar tas nežinąs, 
kur stovi batalionas su jo žygio kuopa. 


* „Maistpinigiai“ (vok. ). 
** Stok! (Vok) 

— Tu gali su manim kalbėtis čekiškai, - tarė pulkininkas, - aš irgi čekas. 
Tavo batalionas netoliese, Klimontovo sodžiuje už geležinkelio, o miestely- 
je nesirodyk, nes viena jūsų kuopa, vos tik įžengusi, susipešė aikštėje su 
bavarais. 

Šveikas pasuko į Klimontovą. 

Pulkininkas susigrąžino jį, išsiėmęs iš kišenės, davė penkias kronas, kad 
už jas nusipirktų papirosų, ir, dar kartą maloniai atsisveikinęs, nuėjo, pats 
sau sakydamas: „Koks simpatiškas kareivėlis!" 

Šveikas keliavo į kaimą ir, galvodamas apie pulkininką, prisiminė: prieš 
dvylika metų Tridente buvo pulkininkas Habermajeris, kuris irgi maloniai 
elgdavosi su kareiviais, bet galų gale paaiškėjo, kad jis yra homoseksualis- 
tas, nes Adižo kurorte kėsinosi išprievartauti vieną kadetą aspirantą, gra- 
sindamas jam drausmine nuobauda. 

Tokių niūrių minčių vedamas, Šveikas pamažu nusigavo į netolimą kai- 
mą, kur be didelio vargo susirado bataliono štabą. Mat nors sodžius didelis, 
tačiau ten iš viso buvo tik vienas padorus namas - didžiulė kaimo mokykla, 
kurią šitame grynai ukrainietiškame krašte pastatė Galicijos srities valdy- 
ba, kad sėkmingai šitą sodžių sulenkintų. 


L 

Per karą mokykla patyrė keletą permainų. Čia buvo įsikūrę rusų, austrų 
štabai, o vienu tarpu, per didžiąsias kautynes, lemiančias Lvovo likimą, gim- 
nastikos salė buvo paversta operacine. Čia buvo pjaunamos rankos, kojos, 
daroma kiaušo trepanacija. 

Už mokyklos, sode, riogsojo didžiulė piltuvo pavidalo duobė, išrausta 
sprogus didelio kalibro granatai. Ant sodo kampe augusios drūtos kriaušės 
šakos karojo nupjautas virvagalis: čia neseniai kabojo Rytų apeigų katalikų 
kunigas, pakartas įskundus vietiniam direktoriui lenkui. Girdi, jis buvęs sen- 
rusių partijos narys ir rusų okupacijos metu cerkvėj laikė mišias už rusų ir 
stačiatikių caro pergalę. Tai buvo netiesa, nes tuo metu kaltinamojo iš viso 
nebuvo kaime, jis tada gydėsi nuo tulžies pūslės akmenligės nedideliame, 
karo nepaliestame kurorte Bochne Zamurovanoje. 

Rytų apeigų katalikų kunigo pakorimą nulėmė kelios aplinkybės: tau- 
tybė, religiniai vaidai ir višta. 

Mat prieš karą į nelaimingojo kunigo sodą buvo sulindusios direkto- 
riaus vištos lesti melionų. Jis vieną iš jų ėmė ir užmušė. 

Po kunigo mirties jo namai liko tušti, ir, galima sakyti, kiekvienas ką 
nors pasiėmė kunigo atminimui. 

Vienas lenkų valstietis parsigabeno namo net seną pianiną, iš kurio 
viršaus padarė kiaulidei duris. Dalį baldų, kaip tuomet buvo įprasta, karei- 
viai sukapojo į šipulius, ir tik dėl laimingo atsitiktinumo virtuvėj išliko svei- 
ka didžiulė krosnis su virykle, nes Rytų apeigų kunigas niekuo nesiskyrė 
nuo savo Romos katalikų kolegų, mėgo pavalgyti ir ant viryklės bei orkaitėj 
laikė daugybę puodų bei keptuvių. 

Tapo tradicija visiems pražygiuojantiems daliniams šioje virtuvėje ga- 
minti karininkams valgį. Antrame aukšte, dideliam kambary, karininkai 
įsteigė lyg ir kazino. Stalus ir kėdes surinko iš sodiečių. 

Kaip tik šiandien bataliono karininkai suruošė iškilmingą vakarienę. Su- 
sidėję nusipirko kiaulę, ir virėjas Juraida iškėlė puotą paskerstos kiaulės 
garbei. Jį iš visų pusių supo įvairūs įnamiai — karininkų pasiuntiniai. Iš jų 
išsiskyrė ūkio viršila, kuris patarinėjo Juraidai, kaip sukapoti kiaulės galvą, 
kad jam liktų šnipo galiukas. 

Už visus labiausiai sprogino akis besotis Balounas. Turbūt su lygiai to- 
kiu pasigardžiavimu ir godumu žiūri žmogėdros, kai iš kepamo ant iešmo 
misionieriaus varva taukai. Balounas jautėsi maždaug kaip traukiantis 
vežimėlį pienininko šuo, greta kurio dešrininko padėjėjas ant galvos neša iš 

rūkyklos pintinę šviežių dešrelių, ir viena dešrelių virtinė nukarusi iš pin- 
tinės per jo nugarą, va tik šokteltum ir kapteltum, jei nebūtų šito niekingo 
antsnukio ir bjaurių plėškių, į kurias įkinkytas vargšas šunelis. 

Ką tik padaryta kepeninė dešra, tasai milžiniškas kepenų embrionas, 
gulintis ant lentos, skleidė pipirų, riebalų ir jeknų kvapą. 

Juraida atraitytomis rankovėmis buvo toks rimtas, kad galėjo tikti mo- 
deliu paveikslui, kaip Dievas iš chaoso kuria Žemės rutulį. 

Balounas neištvėrė ir ėmė kūkčioti. Jo kūkčiojimas pamažu virto 
raudojimu. 

— Ko bliauni kaip veršis? — paklausė virėjas Juraida. 

— Prisiminiau savo namus, - kūkčiodamas atsakė Balounas, - aš visada 
sėdėdavau namie, kai skersdavo kiaulę, ir net geriausiam kaimynui niekada 
nepasiųsdavau skerstuvių, norėdavau pats viską suspringti, na ir suspring- 
davau. Kartą aš tiek prisirijau kepeninės ir kraujinės dešros su virta kiaulie- 
na, kad visi manė mane sprogsiant ir botagu vaikė aplinkui kiemą kaip do- 
bilų persiėdusią karvę. Ponas Juraida, leiskit man paragauti šito faršo, o 
paskui tegul kad ir prie stulpo riša, kitaip šitų kančių nepakelsiu. 

Balounas atsikėlė nuo suolo, svirduliuodamas kaip girtas priėjo prie stalo 
ir ištiesė savo leteną prie faršo krūvos. Užvirė atkakli kova. Visi ten esantys 
vos ne vos įstengė jį sulaikyti, kad tas nepultų faršo. Tačiau kai jį stūmė iš 
virtuvės, iš nusiminimo jis pastvėrė puode pamerktas žarnas kepeninei 
dešrai, ir čia jam niekas nesuspėjo sukliudyti. 

Virėjas Juraida taip susijaudino, kad skuodžiančiam Balounui iš paskos 
sviedė ryšulėlį šipuliukų ir visa gerkle suriko: 

— Susprink ir smeigtukus, niekše! 

Viršuje tuo metu jau buvo susirinkę bataliono karininkai ir iškilmingai 
laukė virtuvėj gaminamų valgių. Neturėdami kitokio alkoholio, sriūbčiojo 
paprastą ruginę naminę, geltonai nudažytą svogūnų lukštų nuoviru. Krau- 
tuvininkas žydas tvirtino, kad tai tikriausias prancūziškas konjakas, kurį jis 
paveldėjo iš savo tėvo, o šiam jį paliko senelis. 

— Klausyk, - ta proga pasakė jam kapitonas Sagneris, - jeigu dar imsi 
tvirtinti, kad tavo prosenis jį nupirko iš prancūzų, kai tie bėgo iš Maskvos, 
liepsiu tave patupdyti už grotų ir laikyti tol, kol jauniausias tavo šeimoje 
taps vyriausiu. 

Tuo metu, kai po kiekvieno gurkšnio jie keikė mitrų žydą, Šveikas jau 
sėdėjo bataliono raštinėj. Čia buvo tik savanoris Marekas, kuris, kaip bata- 
liono istorikas, naudojosi bataliono užgaišimu Zoltanece, kad aprašytų kele- 
tą pergalingų kautynių, iš visko spėjant, įvyksiančių ateity. 

Kol kas jis turėjo tik apmatus ir, įėjus Šveikui, ką tik buvo parašęs: „Jei- 
gu prieš mūsų dvasios akis iškiltų visi tie didvyriai, mūšių prie N kaimo 
dalyviai, kur petys į petį su mūsų batalionu kovėsi vienas N pulko batalio- 
nas ir kitas N pulko batalionas, mes pamatytume, kad mūsų batalionas pa- 
rodė nuostabų strateginį sugebėjimą ir neginčijamai padėjo N divizijai nu- 
galėti ir galutinai sutvirtinti mūsų pozicijas N bare". 

- Taigi matai, - tarė Šveikas savanoriui, - aš ir vėl čia. 

- Prieik, pauostysiu tave, - pasakė sugrudęs savanoris Marekas, - hm, iš 
tikrųjų kriminalu dvoki. 

- Kaip paprastai buvo mažutis nesusipratimas, - tarė Šveikas. - O tu ką 
beveiki? 

— Kaip matai, - atsakė Marekas, - įkūniju popieriuje didvyriškus Austri- 
jos gynėjus, tik niekaip man nesiseka suvesti visko į krūvą. Vienos tik „N". 
Turiu pabrėžti, šita „N“" pasiekė nepaprasto tobulumo dabarty, šito pasieks 
ji ir ateity. Aš esu ne tik gabus istoriografas. Kapitonas Sagneris tvirtina, 
kad turiu nepaprastą matematiko talentą. Aš kontroliuoju bataliono sąs- 
kaitas ir padariau išvadą, kad batalionas neabejojamai sėdi skolose ir tik 
laukia, kaip susitarti su rusų kreditoriais, nes ar mes pralaimėsim, ar nu- 
galėsim, vis tiek visi vagia išsijuosę. Beje, tai nesvarbu. Tegu mus į dulkes 
sumala, bet čia gulės mūsų pergalės dokumentai, nes man, kaip bataliono 
istoriografui, skirtas garbingas uždavinys rašyti: „Batalionas vėl puolė priešą, 
kuris jau manė užsitikrinęs pergalę. Mūsų kareivių puolimas ir durtuvų ata- 
ka truko tik akimirksnį. Priešai bėga apimti nevilties, sukrinta į savo apka- 
sus, mes negailestingai badom juos, jie netvarkingai palieka savo apkasus, 
sužeistuosius ir belaisvius. Tai viena iš šlovingiausių valandų". Tie, kurie 
visa tai išgyvens, parašys namo lauko paštu: „Įkrėtė į užpakalį, brangioji 
žmona! Aš sveikas. Ar jau atjunkei nuo krūtinės mūsų žinduklį? Tik nemo- 
kyk jo svetimiems sakyti „tėte“, nes man tai būtų nemalonu". Cenzūra 
išbrauks laiške „Įkrėtė į užpakalį", nes nežinia, kas kam įkrėtė, ir dėl to 
galima visaip pamanyti, kadangi neaiškiai pasakyta. 

— Svarbiausia - aiškiai pasakyti, - tarė Šveikas.- 1912 metais Šventojo 
Ignoto bažnyčioj per misijas vienas pamokslininkas iš sakyklos paskelbė, 
kad danguje tikriausiai jis su niekuo nesusitiks. O to vakarinio pamokslo 
paklausęs skardininkas Kulišekas po pamaldų smuklėje šnekėjo, kad tasai 
misionierius turbūt nemaža eibių pridarė, nes bažnyčioje tarytum per viešą 
išpažintį pareiškė, jog danguj su niekuo nesusitiks; kam gi tokius Žmones 
siųsti į sakyklą? Visada reikia kalbėti suprantamai, o ne užuominomis. 

Breiškuose prieš keliolika metų gyveno vienas sandėlininkas. Kai jis įtūžęs 
grįždavo iš darbo namo, turėjo papratimą užeiti į vieną naktinę kavinę, kur, 
susidauždamas stikliukais su nepažįstamais, visuomet sakydavo: „Mes ant 
jūsų, jūs ant mūsų..." Už tai jis nuo vieno visiškai padoraus pono iš Jihlavos 
taip gavo per srėbtuvę, kad rytą teko iššluoti jo dantis. Tada kavinės savi- 
ninkas pasišaukė savo dukterį, kuri mokėsi liaudies mokyklos penktoj klasėj, 
ir paklausė, kiek suaugęs žmogus turi dantų. Kadangi ji to nežinojo, jis išmušė 
dukteriai du dantis, o trečią dieną gavo iš sandėlininko laišką, kuriame ta- 
sai atsiprašinėjo už padarytus nemalonumus, girdi, nenorėjęs nieko 
šiurkštaus pasakyti, publika jo nesupratusi, o jo žodžiai turėjo reikšti: „Mes 
ant jūsų nepykstame, jūs ant mūsų nepykstate". Kai sakai ką nors dvipras- 
miškai, pirmiausia gerai apgalvok. Atviras žmogus, visada sakantis tai, kas 
jam užeina ant liežuvio, retai kada gaus į snukį. O jeigu jam taip atsitiks 
keliskart, jis bus atsargesnis ir tarp žmonių laikys liežuvį prikandęs. Tiesa, 
apie tokį Žmogų kiekvienas manys, kad jis yra klastingas ir dievai žino dar 
koks, ir jį taip pat ne sykį apkuls, bet tai jau pareina nuo jo būdo ir savitvar- 
dos. Ir jam čia tenka itin įsidėti į galvą, kad jis vienas, o prieš jį daugelis 
žmonių, kurie jaučiasi įžeisti, ir jeigu jis imtų su jais peštis, tai gautų dvigu- 
bai daugiau. Toks žmogus turi būti kuklus ir kantrus. Nusliuose gyvena vie- 
nas ponas Hauberis, jam kartą sekmadienį Kundraticuose, grįžtant iš pasi- 
vaikščiojimo nuo Bartunkovo malūno, ant plento per klaidą kažkas įvarė į 
nugarą peilį. Jis su šituo peiliu parėjo namo, ir žmona, nuvilkusi paltą, kuo 
gražiausiai ištraukė jį iš nugaros, o jau prieš pietus tuo peiliu pjaustė mėsą 
guliašui. Tas peilis buvo iš zolingeno plieno, puikiai išgaląstas, o namuose 
visi jų peiliai buvo švarplėti ir atšipę. Paskui ji panoro turėti tokių peilių 
visą komplektą ir kiekvieną sekmadienį siuntinėdavo jį pasivaikščioti į Kun- 
draticus, bet jis buvo toks kuklus, kad niekur neidavo, tik pas Banzetą į 
Nuslius. Jis gerai žinojo, kad kai sėdi virtuvėj, tai greičiau jį Banzeta išmes, 
negu kas nors užkabins. 

— Tu visiškai nepasikeitei, - tarė jam savanoris. 

— Nepasikeičiau,- atsakė Šveikas. - Neturėjau laiko. Jie net norėjo ma- 
ne sušaudyti, bet ir tai nebūtų buvę blogiau, juk nuo dvyliktos dienos aš 
niekur negavau algos. 

— Pas mus tu irgi jos negausi, nes ruošiamės pulti Sokalą, ir algas mokės 
tik po mūšio, reikia taupyti. Sakykim, algą išmokėsim po dviejų savaičių, 
tada nuo kiekvieno žuvusio kareivio sutaupysim dvidešimt keturias kronas 
septyniasdešimt du helerius. 

— O kokių dar naujienų čia? 

- Pirmiausia, pametėm ariergardą, paskui karininkai kunigo namuose 
surengė skerstuvių puotą, o kareiviai iškriko po kaimą ir ištvirkauja su vie- 
tinėmis moteriškėmis. Priešpiet buvo surištas vienas jūsų kuopos kareivis 
už tai, kad užlipo ant aukšto pas septyniasdešimties metų senę. Šitas žmo- 
gus nekaltas, nes šios dienos įsakyme nenurodyta, kiek metų privalo turėti 
moteris, su kuria tai leidžiama. 

— Aš irgi manau, - tarė Šveikas, - kad tas žmogus nekaltas, nes jeigu 
tokia senė užsirango kopėčiomis viršun, tai žmogus negali matyti jos veido. 
Lygiai toks atsitikimas buvo kartą per manevrus prie Taboro. Mūsų būrys 
buvo apsistojęs smuklėje, ir kažkokia moteris plovė šepečiu prieškambario 
grindis, o kareivis Chramosta prisisuko prie jos ir sušėrė jai, kaip čia pasa- 
kius, per sijonus. Sijoną ji buvo aukštai pasikaišius, ir kada kareivis per jį 
pliaukštelėjo, tai ji nieko, sušėrė jai antrąkart, sušėrė trečiąkart, ji vis nieko, 
sakytum, ji čia niekuo dėta. Tada jis nusprendė eiti prie veiksmų, o ji kuo 
ramiausiai toliau šiūruoja grindis, po to atsigręžė į jį ir tarė: „Dabar aš jus 
sučiupau, kareivėli!" Šitai bobutei buvo daugiau kaip septyniasdešimt me- 
tų, ir jinai paskui apie tai pliauškė visame kaime. O dabar leisiu sau pa- 
klausti, ar, man čia nesant, nebuvote areštuotas? 

— Tam nebuvo priežasties,- lyg atsiprašydamas atsakė Marekas, - o dėl 
tavęs, tai batalionas išleido įsakymą tave areštuoti. 

- Tai nesvarbu,- tarė Šveikas,- jie pasielgė visiškai teisingai, batalionas 
turėjo taip padaryti, turėjo įsakyti mane areštuoti, nes ilgą laiką apie mane 
nieko nebuvo žinoma. Čia batalionas pasielgė apgalvotai. Tu sakei, kad visi 
karininkai susirinkę kunigo namuose į skerstuvių puotą? Aš privalau ten 
eiti ir raportuoti, kad esu vėl čia. Ponas vyresnysis leitenantas Lukašas ir be 
to dėl manęs turi daug rūpesčių. 

Šveikas tvirtu kareivišku žingsniu patraukė kunigo namų link dainuo- 
damas: 


Tu manim pasigėrėk, 

Štai koks šiandien aš - žiūrėk, 
Mano mylimoji! 

Tiu manim pasigėrėk: 

Koks šaunus žingsniuoju! 


Šveikas įėjo į kunigo namus ir užlipo laiptais į viršų, kur buvo girdėti 
karininkų balsai. 

Buvo kalbama apie viską, kas pakliuvo. Visi plūdo brigadą už netvarką, 
viešpataujančią štabe, o brigados adjutantas irgi įmetė akmenį į brigados 
daržą pareikšdamas: 

— Mes vis dėlto telegrafavome dėl šito Šveiko, Šveikas... 

- Hier! - riktelėjo už pravertų durų Šveikas ir, įžengęs vidun, pakarto- 
j0: -Hier! Melde gehorsam, Infanterist Schwejk, Kumpanieordonanz 11 Mars- 
chkumpanie!* 

Matydamas nustebusius kapitono Sagnerio ir vyresniojo leitenanto Lu- 
kašo veidus, kuriuose atsispindėjo nebyli neviltis, jisai sušuko, nelaukda- 
mas klausimo: 

— Drįstu pranešti, mane norėjo sušaudyti už tai, kad išdaviau jo dide- 
nybę imperatorių. 

— Dieve mano, ką jūs tauškiat, Šveikai? - nusiminęs ir perbalęs sušuko 
vyresnysis leitenantas Lukašas. 

— Drįstu pranešti, buvo lygiai taip, ponas vyresnysis leitenante. 

Ir Šveikas ėmė nuodugniai dėstyti visus savo nuotykius. 


* Aš čia! Drįstu pranešti, pėstininkas Šveikas. vienuoliktosios žygio kuopos ryšininkas! (Vok.) 

Į jį visi žiūrėjo, išvertę akis, o jis pasakojo su visom smulkmenom, ne- 
užmiršdamas pridurti, kad palei tą tvenkinį, kur jį užklupo nelaimė, augo 
neužmirštuolės. Kai jis paskui suminėjo pavardes totorių, su kuriais susi- 
pažino savo klajonių metu, tokias kaip Halimulabalibėjus, prie kurių pri- 
kergė daugybę paties išgalvotų pavardžių pavyzdžiui, Valivolavalivėjus, 
Malimulamalimėjus, leitenantas Lukašas neištvėrė nepadaręs pastabos: 

— Aš jus išmesiu, galvijau. Kalbėkit trumpai, bet nuosekliai. 

Šveikas varė toliau su savo nuoseklumu, o ėmęs pasakoti apie karo lau- 
ko teismą, apie generolą ir majorą, paminėjo, kad generolas buvo kaire 
akim žvairas, o majoras turėjo žydras akis. 

— Jų žvilgsnis lydi vis mane, - pridūrė jis surimuodamas. 

Dvyliktosios kuopos vadas Cimermanas sviedė į Šveiką molinį puodu- 
ką, iš kurio gėrė stiprią žydo degtinę. 

Šveikas kuo ramiausiai pasakojo toliau apie dvasinę paguodą ir kaip 
majoras išmiegojo ligi ryto jo glėby. Po to šauniai apgynė brigadą, į kurią jis 
buvo pasiųstas, kai batalionas pareikalavo jį grąžinti kaip dingusi be Žinios. 
Pateikdamas kapitonui Sagneriui dokumentus, iš kurių buvo matyti, kad 
aukštesnioji instancija liovėsi jį įtarinėjusi, jis prisiminė: 

— Drįstu pranešti, kad ponas leitenantas Dubas yra brigadoj, serga sme- 
genų sukrėtimu ir prašė visus pasveikinti. Prašom išmokėti man algą ir ta- 
bakpinigius. 

Kapitonas Sagneris ir vyresnysis leitenantas Lukašas pasižiūrėjo vienas 
į kitą klausiamais Žvilgsniais, bet tuo akimirksniu atsidarė durys, ir medi- 
niame dubeny buvo įnešta garuojanti kiaulės žarnokų sriuba. 

Tai buvo pradžia smaguriavimo, kurio visi taip laukė. 

- Nelaimingasis berne, - tarė Šveikui kapitonas Sagneris, puikiai nusi- 
teikęs prieš palaimintus pietus,- jus išgelbėjo tik skerstuvių puota. 

- Šveikai, — pridūrė vyresnysis leitenantas Lukašas, - jeigu dar kas nors 
panašaus atsitiks, jums geruoju nesibaigs. 

— Drįstu pranešti, kad man geruoju nesibaigs, — atidavęs pagarbą, tarė 
Šveikas,- kai žmogus tarnauji kariuomenėj, tai turi žinoti... 

— Išnykit! - užriko ant jo kapitonas Sagneris. 

Šveikas išnyko ir nulipo žemyn į virtuvę. Ten jau buvo grįžęs susikrimtęs 
Balounas ir prašėsi, kad jam būtų leista puotos metu patarnauti leitenantui 
Lukašui. 

Šveikas pataikė kaip tik į pačią virėjo Juraidos polemiką su Balounu. 

Juraida vartojo ne visai suprantamus posakius. 

— Tu, rajus padarpalaiki, - kalbėjo jis Balounui,- ėstum, ligi devyni pra- 
kaitai tave išpiltų, o jeigu jau duočiau nunešti į viršų kepeninę, tai tu dėl jos 
pragariškiausiai nusistekentum. 

Virtuvė dabar atrodė kitaip. Bataliono kuopų ūkio viršilos smaližiavo 
pagal laipsnį, laikydamiesi virėjo Juraidos sudaryto plano. Bataliono rašti- 
ninkai, kuopų telefonininkai ir keletas puskarininkių godžiai srėbė iš surū- 
dijusio praustuvo žarnokų sriubą, atskiestą karštu vandeniu, kad visiems 
užtektų. 

— Sveikas! - sušuko Šveikui raštininkas Vanekas, grauždamas koją, - ką 
tik čia buvo savanoris Marekas ir sakė, kad jūs vėl čia ir su nauju munduru. 
Į gražią istoriją jūs mane įvėlėte. Marekas mane gąsdina, kad už šitą jūsų 
mundurą mes niekada neatsiskaitysime su brigada. Jūsų mundurą rado prie 
tvenkinio ir mes apie tai per bataliono raštinę pranešėm brigadai. Pas mane 
jūs užregistruotas kaip nuskendęs. Jums nereikėjo čia grįžti ir tiek nemalo- 
nurmnų pridaryti su tais dviem mundurais. Jūs net neįsivaizduojate, ką užtaisėt 
batalionui. Kiekviena jūsų munduro dalis pas mus užpajamuota, įtraukta į 
kuopos inventoriaus sąrašą kaip aktyvas. Kuopoje dabar vienu munduru 
daugiau. Apie tai pranešiau batalionui. Dabar mes gavom iš brigados pra- 
nešimą, kad jums ten išduotas naujas munduras. Batalionas tuo tarpu in- 
ventoriaus sąraše pažymėjo, kad padaugėjo vienu komplektu... Žinau, kuo 
tai baigsis, dėl to gali būti paskirta revizija. Kai iškyla tokių menkniekių, 
būtinai atvažiuoja iš intendantūros. Kai dingsta du tūkstančiai batų, niekas 
tuo nesidomi... 

— Bet čia dingo jūsų munduras, - tragišku balsu tarė Vanekas, pasistvėręs 
kaulą, čiulpdamas ir knebinėdamas iš jo smegenis su degtuku, atstojančiu 
jam ir dantų krapštiklį: - dėl tokio menkniekio neišvengiamai bus paskirta 
inspekcija. Kai buvau Karpatuose, atvyko pas mus inspekcija dėl to, kad 
nebuvo įvykdytas įsakymas nuauti negyvai sušalusiems kareiviams batus, jų 
nesugadinant. Austėm, austėm - tik dviejų kareivių batai bemaunant ėmė 
ir sprogo. Tiesa, vieno kareivio batai jau buvo suplyšę prieš mirtį. Ir kaip 
tyčia - nelaimė. Lyg iš dangaus nukritęs atsirado intendantūros pulkinin- 
kas. Visa laimė, kad jis tik atvažiavęs gavo iš rusų kulką į galvą ir nuvirto į 
griovį, kitaip nežinau, kuo viskas būtų baigęsi. 

— Ar jam taip pat numovė batus? - susidomėjęs paklausė Šveikas. 

— Numovė, - atsakė Vanekas susimąstęs, — tik nežinia kas, tad mes ne- 
galėjom pulkininko batų įtraukti į inventoriaus sąrašą. 

Virėjas Juraida vėl sugrįžo nuo viršaus, ir pirmiausia jo akį patraukė 
nelaimingasis Balounas, kuris sielvartingas ir sugniuždytas sėdėjo ant suo- 
lo prie krosnies ir, baisiai nusiminęs, žiūrėjo į savo subliuškusį pilvą. 

— Tu tinki į hesichastų sektą, - su užuojauta pasakė mokytas virėjas Ju- 
raida, - tie irgi visą dieną spokso į savo bambą, kol jiems ima rodytis, kad 
aplink ją sušvinta nimbas. Iš to jie nuspręsdavo, kad pasiekė trečiąjį tobulu- 
mo laipsnį. 

Juraida atidarė krosnį ir ištraukė kepeninę dešrą. 

- Ėsk, Balounai, — pasakė jis maloniai, - prisiėsk, kad sprogtum, pa- 
sprink, besoti. 

Balouno akys apsiašarojo. 

— Kai namie, būdavo, paskerdžiam kiaulę, - verksmingai kalbėjo Balou- 
nas, ryte rydamas mažą dešriukę, - tai pirmiausia suvalgydavau geroką ga- 
balą virtos kiaulienos, visą šnipą, širdį, ausį, kąsnelį kepenėlių, inkstus, blužnį, 
kąsnelį šoninės, liežuvį ir paskui... 

Ir tyliu balsu, lyg pasaką sekdamas, pridūrė: 

— O po to eidavo jekninės dešriukės, šešios, dešimt, išsipūtusi kraujinė 
dešra — su kruopom ir su džiūvėsiais, kad stačiai nežinai, nuo ko pradėti, ar 
nuo dešros su džiūvėsiais, ar su kruopom. Viskas tirpsta ant liežuvio, viskas 
gardžiai kvepia, o Žmogus valgai ir valgai... 

— Ir aš manau, - guodėsi toliau Balounas, - kad kulka manęs pasigailės, 
tačiau badas pribaigs, ir niekados gyvenime nebepamatysiu tokios pilnos 
kepeninio pašteto keptuvės, kaip būdavo namie. Šaltieną aš ne taip mėgda- 
vau, ji tik tirta, ir nieko iš jos doro. Žmona, būdavo, įmanytų peštis dėl 
šaltienos, o aš jai į šaltieną neduodavau nė kąsnelio ausies, mat pats norėda- 
vau suspringti viską, kas labiausiai patikdavo. Aš nevertindavau viso šito 
puikumo, šitokios laimės, o iš uošvio, išimtininko, kartą pavogiau kiaulę, 
pasiskerdžiau, surijau ir dar pagailėjau nusiųsti jam, varguoliui seneliui, 
nors truputėlį skerstuvių, — ir jis man paskui išpranašavo, kad pastipsiu iš 
bado, neturėsiu duonos kąsnio. 

— Matyt, kad nesulauksi galo tu geresnio, - tarė Šveikas, kuriam šian- 
dien rimai birte biro. 

Virėjas Juraida staiga liovėsi gailėtis Balouno, nes šis, mitriai prisigre- 
tinęs prie viryklės, išsitraukė iš kišenės kriaukšlį duonos ir taikėsi jį pamir- 
kyti į padažą, supiltą didelėj keptuvėj, kurioje plūduriavo gerokas kiaulės 
krūtingalio kepsnys. 


| J 

Juraida sudavė jam per ranką, ir Balouno kriaukšlys įkrito į padažą, 
panašiai kaip plaukikas maudykloj nušoka nuo tiltelio į upę. Neleisdamas 
Balounui išsiimti iš keptuvės skanėsto, jis stvėrė storulį ir išgrūdo pro duris. 
Prislėgtas Balounas matė pro langą, kaip Juraida šakutėmis ištraukė 
šitą duonos kriaukšlį, net parudusį nuo prisigėrusio padažo, pridėjo prie jo 
dar gabalą kepsnio ir padavė Šveikui sakydamas: 

— Valgykite, kuklus mano bičiuli! 

— Švenčiausioji Mergele, - suklykė už lango Balounas, mano duona pa- 
teko į išvietę! ip 

Mostaguodamas ilgomis rankomis, jis nupėdino į kaimą, vildamasis ten 
ką nors nudžiauti kirminui nuraminti. 

Valgydamas didžiadvasišką Juraidos dovaną, Šveikas prikimšta bur- 
na prabilo: 

— Na, iš tiesų džiaugiuosi, kad esu vėl pas savuosius. Man būtų labai 
skaudu, jeigu negalėčiau savo kuopai vertai tarnauti. - Ir, šiluostydamasis 
per barzdą varvančius nuo duonos padažą ir taukus, pabaigė: - Nežinau, 
nežinau, ką jūs čia veiktumėt, jeigu mane kur nors sulaikytų, o karas užsitęstų 
dar keletą metų. 

Vyresnysis raštininkas Vanekas susidomėjęs paklausė: 

- Kaip manot, Šveikai, ar karas dar ilgai truks? 

- Penkiolika metų, - atsakė Šveikas. - Tai savaime aišku, juk jau kartą 
buvo trisdešimtmetis karas, o dabar mes dukart protingesni negu anksčiau, 
taigi trisdešimt padalijus iš dviejų - penkiolika. 

— Mūsų kapitono pasiuntinys,- atsiliepė Juraida, - girdėjo, jog, kai tik užim- 
sim Galicijos sieną, toliau nebeisim. Po to rusai pradės tartis dėl taikos. 

— Tada neapsimoka nė kariauti,- pabrėždamas tarė Šveikas. - Jeigu ka- 
ras, tai karas. Aš griežtai atsisakau kalbėti apie taiką, iki mes atsidursim 
Maskvoj ir Petrograde. Jeigu jau pasaulinis karas, tai argi verta spjaudyti ir 
gaudyti prie sienos? Kad ir, pavyzdžiui, švedai per trisdešimtmetį karą. Jie 
iš kažin kur buvo atėję, o, žiūrėk, nusidangino ligi Vokiečių Brodo ir Lip- 
nicų, kur surengė tokias skerdynes, jog ligi šiai dienai tenai smuklėse po 
pusiaunakčio visi ima kalbėti švediškai, ir vienas kito nesupranta. Arba 
prūsai, jie taip pat mums ne kaimynai, o Lipnicuose po jų priviso aibės 
prūsų. Jie buvo prasigavę net iki Jedouchovo ir Amerikos, o paskui grįžo 
atgal. 

— Beje, - tarė Juraida, kurį šiandieninė skerstuvių puota išmušė iš pu- 
siausvyros ir supainiojo, - visi žmonės kilę iš karpių. Pasak Darvino evo- 
liucijos teorijos, bičiuliai... 

Ji m B Ža 


Tolesnius jo svarstymus nutraukė įvirtęs savanoris Marekas. 

— Gelbėkitės, kas galite, - suklykė Marekas. - Ką tik prie bataliono šta- 
bo automobiliu privažiavo leitenantas Dubas ir atsivežė šitą susitriedėlį ka- 
detą Biglerį. 

— Dubui darosi kažkas baisaus, - toliau informavo Marekas. - Išlipęs su 
Bigleriu iš automobilio, jis įsiveržė į raštinę. Prisimenate, išeidamas iš čia, 
žadėjau truputį nusnūsti. Išsitiesiau raštinėj ant suolo ir gražiai sau mig- 
dausi, tik jis ėmė ir užlėkė ant manęs. Kadetas Bigleris sukriokė: „Habacht/' 
Leitenantas Dubas mane pakėlė ant kojų ir užpuolė: „Aha, jūs stebitės, 
kad netikėtai sučiupau raštinėj nevykdant savo pareigų. Miega sau net ligi 
vakarinio trimito", o kadetas Bigleris pridūrė: „Kareivinių statuto 16 sky- 
rius, 9 paragrafas". Tada Dubas ėmė daužyti kumščiais į stalą ir rėkti: „Ma- 
tyt, jūs čia, batalione, norėjote manimi atsikratyti, nemanykit, kad tai buvo 
smegenų sukrėtimas, mano kiaušas dar šį tą atlaiko". Kadetas Bigleris tuo 
metu sklaidė popierius ant stalo ir tarytum, pats sau perskaitė balsu iš vie- 
no lapo: „Divizijos įsakymas Nr. 280“. Leitenantas Dubas, pamanęs, kad 
tasai šaiposi iš jo žodžių apie kietą kiaušą, ėmė kadetui prikaišioti netinka- 
mą, įžūlų elgesį su vyresniaisiais karininkais ir nuvedė jį pas kapitoną 
apskųsti. 

Po valandėlės Dubas su Bigleriu atėjo į virtuvę, per kurią jie turėjo per- 
eiti, lipdami į viršų, kur buvo susirinkę visi karininkai ir kur pilvotas jaunes- 
nysis leitenantas Malis, riaugėdamas po kopūstų ir riebių pietų, dainavo 
arijas iš „Traviatos“. 

Įžengus leitenantui Dubui, Šveikas suriko: 

— Habacht, stok! 

Leitenantas Dubas priėjo prie Šveiko ir suriko jam tiesiai į veidą: 

— Džiaukis, dabar tau amen! Iš tavęs aš padarysiu iškamšą devynias- 
dešimt pirmajam pulkui atminti. 

— Zum Befehl* , ponas leitenante, - atsakė Šveikas, atiduodamas pagar- 
bą, - kartą skaičiau, drįstu pranešti, apie kadaise įvykusį didelį mūšį, kuria- 
me žuvo švedų karalius su savo ištikimu arkliu. Abu pastipėlius nuvežė į 
Švediją, ir dabar abiejų iškamšos stovi Stokholmo muziejuje. 

— Iš kur tu viską taip išmanai, chame? - paleido gerklę leitenantas Dubas. 

— Drįstu pranešti, ponas leitenante, mano brolis profesorius pasakojo. 

Leitenantas Dubas apsisuko, nusispjovė ir, stumdamas prieš save kade- 
tą Biglerį, nuėjo viršun į salę. Tačiau jis neištvėrė, tarpdury atsigręžė į Švei- 
ką ir su nepermaldaujamu žiaurumu Romos imperatoriaus, lemiančio cir- 
ke sužeisto gladiatoriaus likimą, nudūrė dešinės rankos nykštį žemyn" ir 
suriko Šveikui: 

— Nykštys žemyn! 

— Drįstu pranešti, — jam įkandin sušuko Šveikas, - kad jau nuleidžiu 
žemyn! 


*ikk 


Kadetas Bigleris buvo silpnas kaip musė. Per tą laiką jam teko gulėti 
keliose choleros stotyse. Po visų manipuliacijų, kurios buvo atliktos su juo 
kaip su sergančiu cholera, ėmė visiškai nejausdamas be perstojo leisti į kel- 
nes. Pagaliau vienoje tokioje stoty jis pakliuvo į specialisto rankas. Šisai jo 
išmatose choleros bacilų nerado, pataisė jo vidurius taninu, kaip kad bat- 
siuvys dervasiūliu pataiso suplyšusias kurpes, ir pasiuntė į artimiausią etapų 
valdybą, pripažindamas jį „frontdiensttauglich"**, nors jis buvo lengvutis 
kaip garas virš puodo. 

Specialisto būta nuoširdaus žmogaus. 


* Klausau! (Vok.) 
** „tinkamu fronto tarnybai" (vok.). 

Kai kadetas Bigleris atkreipė daktaro dėmesį į tai, kad jaučiasi labai 
silpnai, tasai šypsodamasis jam atsakė: 

— Panešti aukso medalį už narsumą jums dar užteks jėgų. Juk savano- 
riškai stojote į kariuomenę. 

Ir kadetas Bigleris išvyko ieškoti aukso medalio. 

Jis jau nebeleisdavo be paliovos skystai į kelnes, gamtos reikalas tik pro- 
tarpiais jį prispirdavo. Vis dėlto jo kelionė nuo paskutinio etapo punkto ligi 
brigados štabo, kur jis susitiko su leitenantu Dubu, buvo triumfo žygis per 
visokias išvietes. Jis ne kartą pavėlavo į traukinį, nes stočių klozetuose pra- 
tupėdavo iki traukiniui išeinant. O traukinio išvietėj jis taip užsisėdėdavo, 
jog keletą kartų pavėlavo pereiti į kitą traukinį. Tačiau, nekreipdamas dėme- 
sio į visas išvietes, pasitaikančias kelyje, kadetas Bigleris vis dėlto artėjo 
prie brigados. 

Leitenantas Dubas tuo metu dar turėjo kurį laiką pasilikti prižiūrimas 
brigados gydytojo, bet tą dieną, kai Šveikas išvyko į batalioną, štabo gydyto- 
jas sumanė kitaip, nes sužinojo, kad popiet sanitarijos automobilis važiuoja 
ta kryptimi, kur stovi devyniasdešimt pirmasis pulko batalionas. 

Gydytojas buvo labai patenkintas, atsikratydamas leitenantu Dubu, ku- 
ris visada savo teiginius pagrįsdavo žodžiais: „Apie tai mes dar prieš karą 
esam kalbėję su ponu apygardos viršininku". 

— „Mit deinem Bezirkshauptmann kannst du mir am Arsch lecken"*, - 
pamanė pats sau štabo gydytojas ir labai džiaugėsi, kad sanitarijos automo- 
biliai važiuoja aukštyn į Kamionką - Strumilovą per Zoltanecą. 

Šveikas brigadoj kadeto Biglerio nematė, nes tas tuo metu jau daugiau 
kaip dvi valandos sėdėjo viename klozete, skirtame karininkams. Galima 
drąsiai tvirtinti, kad kadetas Bigleris panašiose vietose veltui laiko negaišda- 
vo ir mintyse kartodavo visus garbingus šauniosios Austrijos Vengrijos ka- 
riuomenės mūšius, pradedant kautynėmis ties Nezdlingenu 1634 m. rugsėjo 
6 d. ir baigiant Sarajevu 1888 m. rugpjūčio 19 d. 

Nesuskaitomą daugybę kartų tampydamas grandinėlę ir klausydama- 
sis, kaip šniokšdamas vanduo veržiasi į unitazą, jis užmerkęs akis vaizdavo- 
si mūšius, kavalerijos atakas ir patrankų dundesį. 

Leitenantas Dubas su kadetu Bigleriu susitiko ne itin maloniomis aplin- 
kybėmis, ir nuo to pašlijo jų būsimieji tarnybiniai ir netarnybiniai santykiai. 

Jau ketvirtą kartą lauždamasis į išvietę, Dubas įširdęs sušuko: 


* „Pabučiuok man į užpakalį dėl to savo apygardos viršininko" (vok ). 

— Kas ten? 

— Kadetas Bigleris, devyniasdešimt pirmojo pulko N batalionas, vie- 
nuoliktoji žygio kuopa, - skambėjo išdidus atsakymas. 

— Čia, - suskardėjo konkurento balsas kitapus durų, - tos pačios kuo- 
pos leitenantas Dubas. 

— Tuojau, ponas leitenante. 

— Laukiu. 

Leitenantas Dubas nekantriai žvilgčiojo į laikrodį. Niekas nepatikėtų, 
kiek reikia energijos ir atkaklumo, esant tokiai situacijai, išstovėti prie durų 
dar penkiolika minučių, po to dar penkias, paskui kitas penkias, o beldžiant 
ir trankant rankomis ir kojomis, nuolat gauti vis tą patį atsakymą: „Tuojau, 
ponas leitenante". 

Leitenantui Dubui pašoko karštis, ypač kai po paguodžiančio popie- 
riaus šnaresio praslinko dar septynios minutės, o durys vis neatsidarė. 

Kadetas Bigleris buvo toks taktiškas, kad liovėsi be atvangos nuleidinėti 
vandenį. 

Leitenantas Dubas, purtomas lengvo drugio, ėmė svarstyti, ar nepasi- 
skundus brigados vadui, kuris galbūt lieps išlaužti duris ir išnešti kadetą 
Biglerį. Jam šovė į galvą, kad čia gal yra subordinacijos pažeidimas. 

Praslinkus dar penkioms minutėms, leitenantas Dubas pajuto, kad jam 
jau nėra ko veikti ten už durų, nes jau seniai praėjo noras. Tačiau jis tebes- 
tovėjo prie klozeto iš principo, tebespardydamas duris, už kurių skambėjo 
vis tas pats: 

— In einer Minute fertig, Herr Leutnant*. 

Pagaliau pasigirdo, kaip Bigleris nuleidžia vandenį, ir po valandėlės jie 
stovėjo akis į akį. 

— Kadete Bigleri, - sugriaudė ant jo leitenantas Dubas, - nemanykit, 
kad aš čia atėjau dėl to paties kaip ir jūs. Aš čia atėjau paklausti, kodėl jūs, 
atvykęs į brigados štabą, apie tai nepranešėte man. Ar nežinote taisyklių? 
Suprantate, kam jūs suteikėte pirmenybę? 

Kadetas Bigleris stengėsi prisiminti, ar jis nenusižengė žemesnių kari- 
ninkų elgesio su vyresniaisiais taisyklėms. 

Čia jam itin trūko nusimanymo. 

Mokykloj jiems niekas neaiškino, kaip tokiais atvejais žemesnis karinin- 
kas privalo elgtis su vyresniuoju, ir ar turi jis, nebaigęs lengvintis, išlėkti iš 
klozeto, viena ranka prilaikydamas kelnes, o kita atiduodamas pagarbą. 


* Tuojau, ponas leitenante (vok.). 

— Nagi, atsakykit, kadete Bigleri! -— iššaukiamai suriko leitenantas Dubas. 

Ir čia kadetui Bigleriui dingtelėjo visiškai paprastas atsakymas: 

— Ponas leitenante, atvykęs į brigados štabą, aš nežinojau, kad jūs esate 
čia, ir, sutvarkęs savo reikalus raštinėj, tuoj pat atskubėjau į klozetą, kur ir 
sėdėjau, kol jūs atėjote. 

Ir jis iškilmingai pridūrė: 

— Kadetas Bigleris prisistato ponui leitenantui Dubui. 

— Matote, tai ne smulkmena, - su kartėliu tarė leitenantas Dubas, — 
mano manymu, jūs, kadete Bigleri, privalėjote, atvykęs į brigados štabą, 
tuoj pat pasiteirauti raštinėj, ar nėra čia atsitiktinai kurio nors karininko iš 
jūsų bataliono, iš jūsų kuopos. Apie jūsų poelgį mes spręsime batalione. Aš 
važiuoju ten automobiliu, jūs važiuosite su manim. Jokių „bet“! 

Kadetas Bigleris buvo beprieštaraująs, girdi, jis turi brigados štabo 
raštinės nustatytą maršrutą geležinkeliu, ir tokia kelionė jam atrodė kur 
kas patogesnė, turint galvoj jo tiesiosios žarnos silpnumą. Kiekvienas vai- 
kas juk Žino, kad automobiliai nepritaikyti tokiems dalykams. Kol nulėksi 
šimtą aštuoniasdešimt kilometrų, kelnės seniai bus pilnos. 

Plynia žino, kaip ten atsitiko, bet, jiems išvažiavus, automobilio kraty- 
mas iš pradžių neturėjo jokios įtakos Biglerio skilviui. 

Leitenantas Dubas labai nusiminė, kad jo keršto planas nepasiseks. 

Jiems išvykus, leitenantas Dubas pamanė sau: „Palauk, kadete Bigleri, 
manai, kad liepsiu sustoti, kai tave prirems". Pakeliui leitenantas užmezgė 
malonų pokalbį apie tai, kad kariški automobiliai, kurių kelias tiksliai ap- 
skaičiuotas, neturi teisės be reikalo eikvoti benzino ir stovinėti. 

Kadetas Bigleris teisingai atsikirto, kad, automobiliui stovint, benzinas 
iš viso neeikvojamas, nes šoferis išjungia variklį. 

— Jeigu, - įkyriai varė leitenantas Dubas, - automobilis privalo nustaty- 
tu laiku būti vietoj, tai niekur negalima sustoti. 

Šį kartą kadetas Bigleris nieko neatsakė. 

Taip jie skrodė orą daugiau kaip ketvirtį valandos, ir leitenantas Dubas 
staiga pajuto, kad jam pačiam pučia pilvą, kad geistina būtų sustabdyti au- 
tomobilį, išlipti laukan, įlįsti į griovį, nuleisti kelnes ir nusilengvinti. 

Jis didvyriškai laikėsi ligi šimtas dvidešimt šešto kilometro, bet čia, ener- 
gingai patraukęs vairuotoją už milinės, suriko jam į ausį: „Halt!“* 

— Kadete Bigleri, - meiliai tarė leitenantas Dubas, greitai šokdamas iš 
automobilio į griovį, - dabar jūs irgi turite progą... 


* „Sustok! (Vok.) 

— Dėkui, - atšovė kadetas Bigleris, - nenoriu be reikalo gaišinti auto- 
mobilio. 

Kadetas Bigleris, kuris irgi buvo spirte prispirtas, nutarė, kad geriau pasi- 
naudos kelnėmis, bet nepraleis puikios progos apjuokti leitenantą Dubą. 

Iki Zoltaneco leitenantas Dubas dar du kartus liepė sustoti ir po pasku- 
tinio sustojimo užsispyrusiu balsu pasakė kadetui Bigleriui: 

— Pietų valgiau lenkišką bigosą. Iš bataliono telegrafu pasiųsiu brigadai 
skundą. Sugedę rauginti kopūstai ir netikusi kiauliena. Virėjų įžūlumas pra- 
noksta visas ribas. Kas manęs dar nepažįsta, tas pažins. 

— Feldmaršalas Nostic-Rynekas, atsargos kavalerijos pažiba, - atsakė į 
tai Bigleris, - išleido knygelę „Was schadet dem Magen im Kriege"*, kurioj 
jis iš viso nerekomenduoja valgyti kiaulienos karo vargų ir sunkumų metu. 
Kiekvienas nesusilaikymas žygyje yra kenksmingas. 

Leitenantas Dubas nepratarė nė žodžio, tik pamanė: „Parodysiu aš tau, 
vyruk, tavo mokytumą". Paskui pasvarstęs kreipėsi į Biglerį visiškai kvailu 
klausimu: 

- Jūs, kadete Bigleri, manote, kad karininkas, su kuriuo jūs turite elgtis 
taip, kaip reikalauja jūsų laipsnis, nežino saiko valgydamas? Galbūt jūs 
norėjote, kadete Bigleri, pasakyti, kad aš persiėdžiau? Dėkoju jums už šitokį 
stačiokiškumą. Būkite tikras, aš su jumis atsiskaitysiu, jūs manęs dar ne- 
pažįstate, bet kai pažinsite, tai atsiminsite leitenantą Dubą. 

Sulig paskutiniu žodžiu jis vos nenusikando liežuvio, nes automobilis 
tuo metu įlėkė į duobę. 

Kadetas Bigleris vėl nieko neatsakė. Dėl to leitenantas Dubas vėl suirzo 
ir šiurkščiai paklausė: 

- Klausykite, kadete Bigleri, manau, kad jus mokė, jog privalote atsaky- 
ti į savo viršininko klausimus. 

— Žinoma, - tarė kadetas Bigleris, - yra toksai punktas. Tačiau pirmiau- 
sia reikia išsiaiškinti mūsų santykius. Kiek man žinoma, manęs dar niekur 
nepaskyrė, tad ir kalbos negali būti apie mano tiesioginę priklausomybę 
jums, ponas leitenante. Svarbiausia tai, kad karininkai turi atsakinėti į 
viršininkų klausimus tik tarnybiniais reikalais. Mes, sėdėdami čia dviese 
automobily, nesudarome jokios karinės formuotės su tam tikrais kariniais 
uždaviniais. Tarp mūsų nėra jokių tarnybinių santykių. Mes abu vykstam į 
savo dalinius, ir jeigu aš būčiau atsakęs į jūsų klausimą, kad jūs persiėdėte, 
ponas leitenante, tai čia nebūtų joks tarnybinis pareiškimas. 


* „Kas kenkia viduriams kare" (vok.). 

— Baigėte kalbėti? — subliovė ant jo leitenantas Dubas. - Jūs šitoksai... 

— Taip, — tvirtu balsu tarė kadetas Bigleris, - neužmirškit, ponas leite- 
nante, kad tą, kas įvyko tarp mūsų, be abejo, turės spręsti karininkų garbės 
teismas. 

Leitenantas Dubas buvo kaip nesavas iš pykčio ir pasiutimo. Susijau- 
dinęs paprastai jis prišnekėdavo dar didesnių blėnių ir kvailysčių, negu būda- 
mas ramus. 

Dėl to jis suniurzgėjo: 

— Jūsų klausimą spręs karo teismas. 

Kadetas Bigleris pasinaudojo proga, norėdamas galutinai jį prismogti, 
ir bičiuliškiausiu tonu pasakė: 

— Tu juokauji, drauguži. 

Leitenantas Dubas suriko vairuotojui, kad sustotų. 

— Vienas iš mūsų turi eiti pėstute,- sušvebeldžiavo jis. 

— Aš važiuosiu, - ramiai atsakė kadetas Bigleris, - o tu, drauge, daryk, 
kaip nori. 

— Važiuok! - tartum deginamas karštligės, sustaugė leitenantas Dubas 
vairuotojui. Visą likusį kelią jis buvo apsisiautęs oraus tylėjimo skraiste, 
lyg Julijus Cezaris, jausdamas, kad prie jo artinasi sąmokslininkai, norin- 
tys jį nudurti. 

Taip jie atvažiavo į Zoltanecą, kur užtiko savo bataliono pėdas. 


**k 


Kai leitenantas Dubas su kadetu Bigleriu ant laiptų ginčijosi, ar kade- 
tas, dar niekur nepriskirtas, turi teisę pretenduoti į kepeninę dešrą, pri- 
klausančią įvairių kuopų karininkams, apačioj, virtuvėje, visi jau buvo prisi- 
sotinę ir, išvirtę ant plačių suolų, šnekėjosi apie visokiausius daiktus, dum- 
dami pypkes iš visų plaučių. 

Virėjas Juraida paskelbė: 

— Taigi šiandien padariau nuostabų išradimą. Manau, kad jis sukels vi- 
suotinį perversmą kulinarijos mene. Tu žinai, Vanekai, kad šitame prakeik- 
tame kaime niekur negalėjau sumedžioti mairūno kepeninei dešrai. 

— Herba majoranae?* -pasakė vyresnysis raštininkas Vanekas prisiminęs 
ėsąs vaistų pirklys. 

Juraida dėstė toliau: 


* Lotyniškas mairūno pavadinimas. 

- Dar neištirta, kaip, bėdos prispirtas, žmogaus protas sugeba surasti 
visokiausių priemonių, kaip jam atsiveria nauji horizontai, kaip jis išranda 
įvairius neįmanomiausius dalykus, kurių žmonija ligi tol nė sapnuoti nesap- 
navo. Ieškau aš po visus namus mairūnėlio, lakstau, visur šniukštinėju, aiški- 
nu, kam jo man reikia, kaip jis atrodo... 

- Tu dar turėjai apsakyti jo kvapą, - atsiliepė nuo suolo Šveikas, - turėjai 
paaiškinti, kad mairūnėlis kvepia lyg buteliukas rašalo, kai jį uostai pražydu- 
sių akacijų alėjoj. Bohdalecos kalvoje palei Prahą... 

- Betgi Šveikai, - maldaujamu balsu nutraukė jį savanoris Marekas, - 
leisk Juraidai baigti. 

Juraida kalbėjo toliau: 

— Vienuose namuose užtikau seną atsargos kareivį uloną dar iš Bosnijos 
ir Hiercegovinos okupacijos laikų, karo tarnybą atlikusį Pardubicėje. Jisai 
iki šiol dar neužmiršęs čekiškai. Jis pradėjo su manim ginčytis, kad Čekijoj 
į dešrą deda ne mairūno, o ramunių. Aš, tiesą pasakius, nežinojau, ką dary- 
ti, nes kiekvienas protingas ir nešališkas žmogus mairūną iš visų prieskonių, 
dedamų į kepeninę dešrą, laiko karaliumi. Būtinai reikėjo tuoj pat surasti 
tokį pakaitalą, kuris suteiktų kepeninei būdingą aštrų prieskonį. Ir šit ran- 

du vienuos namuos po kažin kokio šventojo paveikslu kabant vestuvinį mirtų 
vainiką. Jis priklausė jaunavedžiams, mirtų šakelės buvo dar nenuvytusios. 
Aš įdėjau mirtų į dešrą, tiesa, vestuvinį vainiką turėjau triskart apšutinti 
verdančiu vandeniu, kad lapeliai suminkštėtų ir prarastų pernelyg aitrų skonį 
ir kvapą. Suprantama, kai ėmiau šitą vestuvinį mirtų vainiką kepeninei, bu- 
vo išlieta nemaža ašarų. Jaunavedžiai atsisveikino su manimi, tikindami, 
kad už tokią šventvagystę mane pervers pirmoji kulka, nes juk vainikas bu- 
vo šventintas. Jūs valgėte mano žarnokų sriubą, bet nė vienas nepajutot, 
kad ji kvepia mirtom, 0 ne mairūnu. 

- Jindržichovo Hradece, - atsiliepė Šveikas, - prieš keliolika metų gyve- 
no dešrininkas Josefas Linekas. Ant jo lentynos stovėdavo dvi dėžutės. Vie- 
noje būdavo mišinys įvairių prieskonių, kurių jis dėdavo į kraujinę ir kepe- 
ninę dešrą. Kitoje buvo milteliai nuo vabzdžių. Tasai dešrininkas ne kartą 
turėjo progos įsitikinti, kad jo pirkėjai kartu su dešra atsikąsdavo blakės 
arba tarakono. Apie blakes jis visada sakydavo, kad jos kvepia karčiaisiais 
migdolais, kuriuos deda į bobą, o tarakonai dešrose atsiduoda sena, supeli- 
jusia Biblija. Dėl to jis griežtai laikėsi švaros savo dirbtuvėje ir visur pri- 
barstydavo miltelių nuo vabzdžių. Sykį jis darė kraujines dešras smarkiai 
sloguodamas. Pagriebė dėžutę su milteliais nuo vabzdžių ir šiūptelėjo į įda- 
rą. Nuo to laiko Jindržichovo Hradece dešrų pirkti visi ėmė eiti tik pas Lineką. 
Žmonės stačiai grūste grūsdavosi į jo parduotuvę. Jis buvo toks gudrus, jog 
sumetė, kad tas viskas dėl tų miltelių nuo vabzdžių, ir nuo to laiko išsirašy- 
davo kreditan tų miltelių didžiules dėžes, kartu paprašęs firmą, kuriai duoda- 
vo užsakymus, ant dėžių užrašyti: „Indijos prieskoniai". Tai buvo jo paslaptis, 
su ta paslaptim jis nužengė į kapus. Tačiau įdomiausia tai, kad iš tų šeimų, 
kurios valgydavo jo dešras, visi tarakonai ir blakės išsikraustė. Nuo to laiko 
Jindržichovo Hradecas pasidarė švariausias Čekijos miestas. 

— Ar jau baigei? - paklausė savanoris Marekas, matyt, norėjęs įsiterpti į 
kalbą. 

- Šiuo atsitikimu jau kaip ir būčiau baigęs, - atsakė Šveikas, - bet žinau 
kitą panašų atsitikimą Beskiduose, tačiau jį papasakosiu, kai būsime kau- 
tynėse. 

Savanoris Marekas prabilo: 

— Virimo meną geriausiai pažinsi kare, ypač fronte. Leiskite man pasa- 
kyti tokį palyginimą. Taikos metu esam girdėję apie vadinamąsias šaltąsias 
sriubas, tai yra tokias sriubas, į kurias deda ledo. Tokios sriubos yra mėgsta- 
miausias patiekalas Šiaurės Vokietijoj, Danijoj ir Švedijoj. Ir štai atėjus ka- 

rui, Karpatuose žiemą kareiviai turėdavo tiek sušalusios sriubos, kad jos 
net nevalgydavo, o juk tai - delikatesas. 

— Sušalusį guliašą galima valgyti, - pasipriešino vyresnysis raštininkas 
Vanekas, - tik neilgai, daugiausia savaitę. Dėl jo mūsų devintoji kuopa pa- 
liko apkasus. 

- Dar taikos metu,- nepaprastai rimtai tarė Šveikas, - karo tarnyba su- 
kosi aplink virtuvę ir visokiausius valgius. Pas mus Budejovicuose buvo vy- 
resnysis leitenantas Zakreisas. Jis visada trainiodavosi apie karininkų vir- 
tuvę, ir jeigu kareivis kuo nors prasikalsdavo, vyresnysis leitenantas pasi- 
statydavo jį „ramiai“ ir imdavo plūsti: „Niekše, jeigu dar šitaip pasikartos, 
tai tavo snukis pavirs tikru muštu rostbifu, tave patį sugrūsiu į čiulkinį ir 
paskui liepsiu tau viską suspringti. Išlįs tau žąsų žarnokai su ryžiais, tu būsi 
panašus į kiškį, prismaigstytą lašinukų. Taigi matai, privalai pasitaisyti, jei- 
gu nenori, kad žmonės manytų, jog iš tavęs padariau kopūstais įdarytą 
kepsnį". 

Tolesnį įdomų pokalbį apie tai, kaip prieš karą buvo naudojamasi menu 
kareiviams auklėti, nutraukė baisus erzelis viršuje, kur baigėsi iškilmingi 
pietūs. 

Iš pakriko triukšmo išsiskyrė kadeto Biglerio klyksmas: 


Ketvirta dalis 684 


— Kareivis dar taikos metu privalo žinoti, kas yra karas, ir kare neužmiršti 
to, ką išmoko pratimų aikštėje. 

Paskui pasigirdo leitenanto Dubo švokštimas: 

— Prašau konstatuoti, kad esu įžeistas jau trečią kartą. 

Viršuje dėjosi dideli dalykai. 

Leitenantas Dubas, kuris puoselėjo klastingus kėslus prieš kadetą Big- 
lerį ir troško iškloti visą savo širdį bataliono vadui, buvo sutiktas garsiu visų 
karininkų staugimu. Visus nuostabiai buvo paveikusi žydo baltakė. 

Jie rėkė vienas per kitą, darydami užuominas apie leitenanto Dubo su- 
gebėjimą jodinėti: „Be arklininko nieko neišeina!" - „Pabaidytas mustan- 
gas!" — „Kaip ilgai, drauguži, tryneisi tarp kaubojų vakaruose?" —- „Cirko 
jojikas!" 

Kapitonas Sagneris pastūmė leitenantui Dubui stiklelį prakeiktos bal- 
takės, ir tas įsižeidęs atsisėdo prie stalo. Leitenantas Dubas prisitraukė se- 
ną sulūžusią kėdę prie vyresniojo leitenanto Lukašo, kuris jį pasveikino bi- 
čiuliškais žodžiais: 

— Mes jau viską suvalgėm, drauguži. 

Liūdna kadeto Biglerio figūra kažkaip liko nepastebėta, nors jis, eida- 
mas aplink stalą, tiksliai, pagal visas taisykles, prisistatė kapitonui Sagne- 
riui ir kitiems karininkams, kartodamas vis tą patį, nepaisydamas, kad visi jį 
matė ir pažino: 

— Kadetas Bigleris atvyko į batalioną. 

Bigleris pasiėmė pilną stiklinę, kukliai atsisėdo prie lango ir laukė pato- 
gios akimirkos, kada galės paleisti vėjais iš vadovėlių pasisemtą mokslą. 

Leitenantas Dubas, kuriam baisioji baltakė mušė į galvą, barškino į sta- 
14 pirštu ir nei iš šio, nei iš to kreipėsi į kapitoną Sagnerį: 

— Mes su apygardos viršininku visada sakydavom: „Patriotizmas, ištiki- 
mybė pareigai, savitvarda - patikimiausi ginklai kare". Primenu tatai kaip 
tik šiandien, nes mūsų kariuomenė netrukus peržengs sieną. 

Ligi šios vietos „Šauniojo kareivio Šveiko nuotykius pasauliniame kare" 
padiktavo Jaroslavas Hašekas jau sirgdamas. 1923 m. sausio 3 d. mirtis jį 
nutildė visam laikai ir neleido baigti vieno iš labiausiai išgarsėjusių ir labiau- 
siai skaitomų romanų, parašytų po Pirmojo pasaulinio karo. 

SATYROS GALIA 


Jaroslavas Hašekas Žinomas kaip prozos kūrinių, kabareto pjesių 
autorius, publicistas, satyrikas, pasaulinį garsą įgijusio romano „Šauniojo 
kareivio Šveiko nuotykiai pasauliniame kare“ autorius. Rašytojo gyventas 
laikotarpis — nelengvas ir daugialypis, palikęs gilius pėdsakus žmonijos 
istorijoje. Galima sakyti, jog karas sukūrė geriausią naujųjų laikų čekų 
humoristą ir pats virto jo satyros objektu. 

J. Hašekas gimė 1883 m. balandžio 30 d. Prahoje, vidurinės mokyklos 
matematikos mokytojo šeimoje. Šeima nebuvo iš turtingųjų, dar sunkiau 
jai pasidarė, kai po operacijos mirė tėvas. Daugelis Prahos miestelėnų gyveno 
skurdžiai ir vargingai. Aplinka veikė berniuko sąmonę, jis svajojo kuo 
greičiau iš ten ištrūkti. Būsimasis rašytojas gyvenimo patirties sėmėsi 
gimnazijoje ir vienoje iš Perštyno parduotuvių, kur buvo priimtas mokiniu. 
Nuo 1899 m. studijavo Prekybos akademijoje. Skirtingai nei gimnazijoje, 
čia jam sekėsi visai neblogai. Per studentų atostogas daug keliavo po 
Moraviją ir Slovakiją, Tatrus. Kelionės įkvėpė norą aprašyti, ką patyrė ir 
pastebėjo akyla akimi. Eskizuose ir apsakymuose vaizdavo paprastus kaimo 
žmones, jų kasdienį gyvenimą, vidinio žmogaus pasaulio ir gamtos grožį. 
Ankstyvuosiuose rašytojo kūriniuose susipina liaudiški motyvai, humoras, 
dainos, pagoniški mitai ir tikrovė. Daugelis siužetų alsuoja romantika, 
jaunatviška energija, kartais juose padvelkia nostalgija, atsiranda tragizmo 
pojūtis. Tie apsakymai ir vaizdai peržengia įprastinius tokio žanro kūrinių 
rėmus. Jų skiriamieji bruožai - humoras, kontrastai, netikėtumų gausa. 
Dominuoja detalė, pateikiama gyvai ir spalvingai. Taip ima formuotis 
ypatingas J. Hašeko herojus ir neprilygstamas stilius. 

Liaudies poetika įsilieja į vidinę prozos struktūrą ir tampa neatskiriama 
jos dalimi. Humoristiniame epiniame pasakojime randame ne tik poetikos, 
bet ir reportažo elementų. Girdėti motyvai čia suskamba naujai, kitaip 

išryškinami konfliktai, dramatiškos džiaugsmo, liūdesio, meilės akimirkos. 
Kontrastai leidžia epiškąjį pradą pakeisti ironija ir satyra, pasitelkus fanta- 
ziją ir išmonę, sukurti spalvingesnį vaizdą. Dažnokai J. Hašeko herojai pri- 
mena pasakų nevykėlius, patenkančius į daugybę įvairiausių, kartais sunkiai 
suvokiamų situacijų, iš kurių išsisuka tik dėl savo gudrumo, apsukrumo ar 
naivumo. 

1902 m. baigęs akademiją, J. Hašekas pradėjo dirbti Slavijos banke, 
kuriame anksčiau dirbo jo tėvas ir brolis Bohuslavas. Bet tiesioginį darbą 
apleido, vis daugiau laiko skirdamas literatūrai ir bohemiškam gyvenimui, 
todėl netrukus banką teko palikti. 1904 m., grįžęs iš kelionės po Europą, 
tapo anarchistinio laikraščio „Omladina“ („Atjaunėjimas“) redaktoriumi, 
redagavo ir kitus tokios pakraipos laikraščius („Komuna“, „Nova omladi- 
na“). J. Hašeko pažiūras tuo metu galima apibūdinti kaip radikaliai anar- 
chistines, jos patraukė ir policijos dėmesį. Išbandęs jėgas poezijoje (1903 m. 
pasirodė jo poezijos knyga „Gegužės šauksmai“ / „Majovė vykriky“), grįžo 
prie tradicinės publicistikos, feljetono ir satyros. J. Hašeko kūrybos objektu 
tampa socialiniai santykiai, neretai pilkas, kasdieniškas, nuobodus miestas. 
Satyriko plunksna ne tik užkabina socialinį konfliktą, bet ir išryškina jo esmę. 
Neretai nučiuožia riba, skiriančia tragiškąjį ir komiškąjį elementus. Herojumi 
tampa „žmogus iš Prahos gatvių“, atsiduriantis tikrovės ir aplinkybių 
spąstuose. Tačiau J. Hašekas net į sudėtingiausius dalykus geba įterpti 
ironijos krislą. 

Rašytojo kūryba po 1907 m. panaši į karikatūristo darbą. Literatūrinės 
karikatūras, pasirašinėdamas ir savo pavarde, ir įvairiais slapyvardžiais, 
spausdina žurnaluose ir laikraščiuose („Karikatury“, „Kopriva“, „Pravo li- 
du“ ir kt.). Jose kliūva visiems: Bažnyčiai, valdžiai, teisės sitemai, militariz- 
mui ir pripažintoms vertybėms. 

1908 m. pradėjo redaguoti „Moterų apžvalgą“ („Žensky obzor“), ne- 
trukus vedė turtingo tinkuotojo dukterį ir pirmąkart gavo nuolatinį darbą 
žurnale „Gyvūnų pasaulis“ („Svet zvirat“). Net ir šiame specialiame žurnale 
jis sugebėjo pritaikyti savo „mistifikacijas“, perteikti savitą požiūrį į pasaulį. 
Išėjęs iš minėto žurnalo net atidarė šunų parduotuvę. Vėliau satyrikas išleido 
humoreskų rinkinį „Mano prekyba šunimis ir kitos humoreskos“ (,„„Muj ob- 
chod se psy a jinė humoresky“, 1915). Vis dėlto rašytojas jaučiasi nepaten- 
kintas savo gyvenimu, ieško paguodos kavinėse, bando nusižudyti, gydosi 
psichiatrijos institute. 

Netrukus pagarsėja „politinėmis mistifikacijomis“, kritikuojančiomis 
prieškarinius rinkimus. Tai „Neprieštaraujančios įstatymams nuosaikios 
pažangos partijos politinė ir socialinė istorija“ („Politickė a socialni dėjiny 
strany mirnėho pokroku v mezich zakona“, 1911-1912), kurioje autorius 
kreipiasi į skaitytoją kaip „kandidatas“ ar partijos „metraštininkas“. Šio 
laikotarpio kūryboje toliau vaizduojami socialiniai konfliktai, bet į pirmą 
vietą iškyla groteskas, satyra, cinizmo kupina ironija, kritikų nuomone, 
atsiranda net savotiško juodojo humoro. 

Pirmasis pasaulinis karas J. Hašeką užklupo Prahoje, ir jis netrukus buvo 
pašauktas į kariuomenę. 1915 m. prisijungė prie devyniasdešimt pirmojo 
kariuomenės pulko, stovėjusio Česke Budejovicuose ir po trumpų karinių 
apmokymų kartu su šiuo pulku pateko į frontą. 1915 m. paimamas į nelaisvę, 
beveik metus praleidžia belaisvių stovyklose netoli Kijevo ir Tocke. Pas- 
tarojoje neišvengė šiltinės epidemijos. 1916 m. pasiprašė į Čekoslovakijos 
armiją ir tapo aktyviu pasipriešinimo dalyviu. Nenustojo rašyti. Savo kūrinius 
spausdino žurnale „Čekoslovakas“ („Čechoslovan“). 1917 m. dirbo pirmojo 
šaulių pulko tarybos sekretoriumi, bandė įkurti Čekoslovakų darbininkų ir 
kareivių revoliucinę tarybą. Nepasisekus Kijeve, persikėlė į Maskvą. Ir toliau 
buvo karo blaškomas po įvairius miestus ir vietoves. Dirbo armijos spaus- 
tuvėje, leido ir redagavo laikraščius „Mūsų kelias“, „Raudonasis šaulys“, 
„Raudonoji Europa“ („Naš put“, „Krasnyj strelok“, „Krasnaja Jevropa“), 
buvo penktosios armijos politikos skyriaus darbuotoju, su Raudonąja ar- 
mija nužygiavo iki Irkutsko. 

1920 m. čekų komunistai, gyvenę Rusijoje, pakviečiami grįžti į tėvynę. 
Parvyko į Prahą ir J. Hašekas. Metai, praleisti armijoje, administracinis 
darbas paliko rašytojo sąmonėje gilų atspaudą ir pakirto sveikatą. Bandy- 
damas prisitaikyti prie naujos aplinkos, jis vėl atsiduria gerai pažįstamame 
„užburtame“ bohemos rate. 1921 m. J. Hašekas išvyko į Lipnicę prie Saza- 
vos - čia svajojo visas kūrybines galias skirti pagrindiniam tikslui - para- 
šyti pasaulinio karo epopėją „Šauniojo kareivio Šveiko nuotykius“. 1921— 
1923 m. pasirodė I, II ir III dalys. Jos buvo leidžiamos atskirais sąsiuviniais 
(kartu su J. Čermaku ir E Saueriu). Svajonėms baigti romaną nebuvo lemta 
išsipildyti — nusilpusi širdis ir paūmėjęs plaučių uždegimas 1923 m. sausio 
3 d. nutraukė J. Hašeko darbą ir nusinešė jo gyvybę. 

Šveiko literatūrinis portretas atsirado neiškart, jis ėmė formuotis 1911— 
1912 m., t.y. gerokai prieš Pirmojo pasaulinio karo pradžią. Satyriniame 

laikraštyje „Karikatūros“ (,„Karikatury“ ) buvo pasirodę keletas humoreskų 
„Šaunusis kareivis Šveikas“, o per karą, 1917 m., Kijeve išėjo „Šaunusis 
kareivis Šveikas nelaisvėje“. 

Romanas „Šauniojo kareivio Šveiko nuotykiai pasauliniame kare“ laiky- 
tinas J. Hašeko kūrybos apogėjumi. Pasaulinis karas pakoregavo žmonių 
patirtį, jų pažiūras. Daugelis nustojo tikėti įprastinėmis vertybėmis, neteko 
artimųjų, namų, svajonių. Šveikas pasirodė tuo metu, kai reikėjo paprasto 
herojaus, niekuo nesiskiriančio nuo kitų, išgyvenusių karą, bet žvelgiančio į 
visa tai akimis žmogaus, kuriam nėra ko prarasti. 

Rašytojas, pasirinkdamas ne tik originalų personažą, bet ir paties romano 
bei atskirų jo dalių kompoziciją, atiduoda duoklę bohemiškajai tradicijai. 
Jis pripildo knygą daugybe faktų ir motyvų, veikėjų ir detalių. Viso kūrinio 
ir pagrindinio herojaus esmę geriausiai nusako žymaus čekų XX a. rašytojo 
Ivano Olbrachto (1882-1952) žodžiai: „sugeba juoktis iš karo ir smulkiausių 
jo epizodų, lyg tai tebūtų tik girtų peštynės Žižkovo smuklėje“. 

Romane autorius stengiasi giliau pažvelgti į žmogaus sielą, aptikti jos 
slapčiausias kerteles. Ir Šveikas, ir jį supantys herojai ne tokie jau paprasti, 
kaip regisi iš pirmo žvilgsnio. Atskleisdamas jų charakterius rašytojas 
pateikia epochos ir įvykių vertinimą, parodo žmogaus prigimties savitumą. 

Šveikas romane, kaip ir ankstesnėse satyrose, išlieka naivus prasčiokas, 
apie kurio praeitį skaitytojas sužino labai nedaug: prieš keletą metų 
medicinos komisijos pripažintas idiotu, paleistas iš karo tarnybos, verčiasi 
pardavinėdamas šunis, kuria jiems suklastotas geneologijas, serga reumatu... 
Dar keletas charakteringesnių detalių išbarstyta po visą kūrinį. J. Lada, 
iliustravęs „Šauniojo kareivio Šveiko nuotykius pasauliniame kare“, rašė: 
„Šveiko figūrą kūriau ne pagal tam tikrą personifikaciją, bet pagal Jaroslavo 
Hašeko įvaizdį, nutapytą romane. Nupiešiau Šveiką prisidegantį pypkę tarp 
lakiojančių sviedinių ir granatų, sproginėjančių šrapnelių. Geranoriškas 
veidas, rami išraiška, iš kurios matyti, kad „smegeninė netuščia“, bet 
prireikus gali apsimesti kvailiu“. 

Rašytojas dėmesingai kuria savo personažą, dažnokai leidžia pačiam 
skaitytojui aptikti ribą tarp Šveiko naivumo ir gudrumo, slypinčio po idioto 


' Ivan Olbracht. Osudy dobrėho vojaka Švejka za svetovė valky // Rudė pršvo.- 1921.11.15 
(taip pat „O umėnia spoličnosti“, 1958). 

2 J. Lada. Jak jsem ilustroval Švejka // J. Hašek. Osudy dobrėho vojaka Švejka za svetovė 
valky.- Praha, 1990.- P 362. 

kauke. Flegmatiškas herojus išsiskiria iš bendro konteksto savišku požiūriu 
į aplinkinį pasaulį. Jis visada suranda išeitį iš bet kurios situacijos, niekas jo 
neišmuša iš pusiausvyros, būdingos, ko gero, tik jam vienam. Šveikas 
nepripažįsta niekieno galios ir nepaklūsta jėgai, tvirtai tiki įstatymais, tačiau 
viską vertina ir elgiasi neįprastai, pavyzdžiui, išklausęs savo viršininko Lukašo 
nurodymus dėl namų, kanarėlės ir katino priežiūros, nusprendžia abu Lukašo 
numylėtinius supažindinti „artimiau“, nes žino, „kokie katinai nedraugiški 
paukščių atžvilgiu“. Ir štai sugrįžęs šeimininkas iš Šveiko išgirsta, kad katinas 
suėdė kanarėlę... Panašios istorijos kartojasi vos ne kiekviename žingsnyje. 
Ir čia jam praverčia groteskinė kaukė bei tariamas kvailumas. Kai viskas 
(Šveikui pasirodžius) apvirsta aukštyn kojomis, ši savybė tampa išsigelbėji- 
mo priemone, nes už kvailystę nebaudžiama. Šveikas pats sukuria sau ir 
aplinkiniams erdvę, gyvena ir veikia joje, beje, dažniausiai liežuviu: sampro- 
tauja apie politiką, karą, pasakoja būtus ir nebūtus, baisius ar juokingus 
dalykus. Jo kalba nevienareikšmiška. Kiekvienas, regis, kasdienis žodis, pasa- 
kytas paprastoje situacijoje, įgyja gilesnę prasmę. Tai matyti jau iš pirmojo 
epizodo, kai būdamas smuklėje sužino apie erchercogo Ferdinando mirtį. 

J. Hašekas nesibaimina, kad Šveiko žodžiai bus traktuojami įvairiai, 
prieštaringai ar net priešingai, nes tai tik praturtina satyros tekstą, leidžia 
per grotesko. ironijos prizmę įvertinti herojų poelgius, kalbą, atskleisti jų 
santykius. Autoriui svarbu, kad išliktų ta vienintelė tikroji vertybė, kurią 
gina jo sukurtas personažas - žmogiškumas ir jo esmė. Būtent čia ir glūdi 
Šveiko gyvybingumo paslaptis. 

Šį hiperbolizuotą veikėją supa būrelis epizodinių personažų, kurie arba 
sudaro kontrastinį foną, arba papildo jo portretą. Visus juos galime suskirs- 
tyti į dvi grupes: tuos, kurie įsakinėja ir kurių rankose sutelkta valdžia ir 
galia, bei tuos, kurie priversti paklusti, o neretai tapti tiesiog aukomis. 
Neigiamos savybės įkūnytos austrų karininkų paveiksluose. Jie blogio, 
militarizmo idėjų simboliai, žmonės, pamiršę, kas yra užuojauta, gailestis: 
kadetas Bigleris - kvailokas, bailus, tuščiagarbis, o niekina savo pavaldi- 
nius; Dubas - karjeristas, piktavalis; Vanekas - nesimpatingas savanaudis, 
apie kurį net buvo sukurta nemaža pašiepiamų dainelių... ir t.t. Jie vienas 
po kito „išdygsta“ Šveiko kelyje. Tiesa, ne visi karininkai, su kuriais susiduria 
Šveikas, vertintini tik neigiamai: vyresnysis leitenantas Lukašas - tipiškas 
austrų karininkas, gana griežtas, bet teisingas. Jis pakantus Šveiko išmonėms 
ir kvailystėms, ima protestuoti tik tada, kai „to jau būna per daug“. 

Kiti personažai gyvena mažame savo pasaulėlyje ir gina jį nuo karo vi- 
sais įmanomais būdais. Jie vadovaujasi principu „gyvenk ir duok gyventi 
kitam“. Pavyzdžiui, smuklės šeimininkas Palivecas - grubokas, bet nepiktas, 
nemėgsta monarchijos ir politikos: „mums nereikalinga politika“,- sako jis. 
Bet likimas jam iškrečia žiaurų pokštą. Dėl neatsargių žodžių apie im- 
peratoriaus portretą Palivecas patenka į kalėjimą,- kaip ir kiti, išdrįsę „įžeis- 
ti“ Jo Didenybę ir pareikšti nuomonę apie pasikėsinimą į Austrijos Vengrijos 
sosto paveldėtoją. Siaurame pasaulėlyje užsidarę ir besotis Balounas, ir garsu- 
sis mušeika Vodička, ir net ponia Miulerova, garbinanti savo „dievuką“ 
Šveiką. J. Hašekas ironiškai aprašo jų rūpesčius ir džiaugsmus, priskirdamas 
juos epizodinių personažų fonui. Jie visi sudaro masę, simbolizuojančią 
priešinimąsi karui ir jo nešamoms nelaimėms. 

Romane susiduria du poliai - aštrus groteskas ir humoristinė epika, 
kuriuos abu jungia Šveikas, gebantis prisitaikyti, išgyventi. Kaip atsvarą 
šokiruojančiam groteskui autorius retsykiais panaudoja švelnesnę ironiją, 
grakštesnį paradoksą. 

Pasakojimo autentiškumas, tiksli detalė, improvizacija, nepaprastai 
turtinga kalba - tai tik dalis priemonių, padėjusių satyrikui sukurti vientisą 
epopėją, parodyti eilinio žmogaus ir didžiosios istorijos sąlytį. 

Pirmos dalies baigiamajame žodyje J. Hašekas prisipažįsta: „Nežinau, 
ar pavyks su šia knyga pasiekti, ko norėjau. Jau vien ta aplinkybė, kad 
girdėjau vieną žmogų koneveikiant kitą: „Tu kvailas kaip Šveikas“,- nekalba 
mano naudai. Tačiau jeigu Šveikas taps nauju keiksmažodžiu prašmatniame 
plūstamųjų žodžių vainike, tai man beliks tenkintis šituo čekų kalbos 
praturtinimu“? 

Literatūrinėje ir kultūrinėje čekų visuomenėje romanas „Šauniojo 
kareivio Šveiko nuotykiai pasauliniame kare“ ir jo personažas buvo sutikti 
nevienareikšmiškai. Daugiausia dėmesio susilaukė Šveiko fenomenas, bu- 
vo bandoma jo būdą lyginti su čekų nacionalinio charakterio bruožais. 
Šveikiškumas laikytas trūkumu, bet satyros galia praskynė kelią romanui ir 
tėvynėje, ir užsienyje. Vargu ar galima šiandien kalbėti apie čekų literatū- 
rą, nutylint J. Hašeko kūrybinį talentą ir jo netradicinį kūrinį, kuris ne tik 
išlaikė meniškumo egzaminą, likdamas aktualus iki mūsų dienų, bet ir už- 


3 J. Hašek. Osudy dobrėho vojaka Švejka za svetovė valky.- Praha, 1990.- P. 253. 

ėmė tinkamą vietą pasaulinėje literatūroje tarp kitų satyros šedevrų (M. Ser- 
vanteso „Don Kichoto“, J. Gončarovo „Oblomovo“ ir kt.). 

J. Hašeko kūryba gerai žinoma Lietuvoje. 1938 m. pasirodė humoreskų 
rinkinys „Juokai pro ašaras“, 1966 m. — „Procesija“, romanas „Šauniojo 
kareivio Šveiko nuotykiai pasauliniame kare“ išėjo 1932 m. (sutrumpintas 
vertimas), 1956 m. (visas vertimas) ir 1987 m. 

PAAIŠKINIMAI 


" „kuris renka šunų mėšlą.- Prahoje šunų išmatos buvo renkamos kailiams rauginti. 

2 Ne, meldžiamasis, erchercogą Ferdinandą...- Kalbama apie Austrijos-Vengrijos sosto 
įpėdinio Pranciškaus Ferdinando nužudymą Sarajeve. Įteikusi Serbijai nepriimtiną 
ultimatumą, Austrija-Vengrija 1914 m. liepos 28 d. paskelbė jai karą. Tuo prasidėjo Pirmasis 
pasaulinis karas. 

3 „„nusmeigė velionę Elžbietą.- Imperatoriaus Pranciškaus Juozapo žmoną ir netikrą 
Pranciškaus Ferdinando tetą 1898 m. Ženevoje nužudė vienas italų anarchistas. 

* Taip jį pintinėj ir išgabeno...- Prahoje anais laikais policininkai girtuosius veždavo 
rankiniu vežimėliu, vadinamu pintine. 

3 „apie Napoleono gvardijos atkirtį anglams Vaterlo mūšyje.- Vaterlo mūšyje (Belgija, 
1815.VI.18) Napoleonas pagrindines jėgas metė prieš A. Velingtono vadovaujamą anglų ir 
olandų kariuomenę. Mūšio baigtį lėmė Velingtonui į pagalbą atėję Prūsijos korpusai. 

6 „aš kaip Lozorius... išgulėjau surištas „ožiu“.- „Ožys“ — Austrijos-Vengrijos 
kariuomenėje taikoma bausmė: nusikaltusiam kareiviui pririšdavo rankas prie kojų ir taip 
palikdavo dieną ar ilgiau. 

7 „anarchistas ar jaunačekis...- Jaunačekių partija (susikūrusi 1874 m.) reikalavo Čekijai 
ir kitoms slavų tautoms suteikti autonomiją, kovojo su politiniu ir ekonominiu austrų 
viešpatavimu. 

8 „o brolį, Meksikos karalių, sušaudė prie kažkokios tvirtovės sienos.- Turimas galvoje 
Austrijos erchercogas Maksimilianas I (1832-1867), nuo 1864 m. Meksikos imperatorius. 

* „Prancūzija, kuri nuo septyniasdešimt pirmųjų metų griežia dantį ant Vokietijos...- 1871 
m. gegužės 10 d. pasirašius Frankfurto taikos sutartį Prancūzija neteko Elzaso ir Rytų 
Lotaringijos. 

1 „parodė jam erelį...- Erelis - Austrijos-Vengrijos monarchijos herbas, čia slaptosios 
policijos agentų ženklas. 

"tartum nužengęs iš Lombrozo knygos „Nusikaltėlių tipai“.- Lombrozo (Cesare 
Lombroso, 1835-1909) - žymus italų kriminalistas, vienas iš šiuolaikinės kriminologijos 
kūrėjų. 

12 „važiavo „žaliajame Antone“...- „Žaliuoju Antonu“ buvo vadinamas policijos furgonas. 

5 „čigonų protėvynė buvo Krkonošėje...- Krkonošė - kalnuota vietovė Čekijos šiaurės 
rytuose. 

* „Saugok mums, Dieve, valdovą“ - Austrijos himnas. 


696 


Iš „Papūskit man į užpakalį, gaidžiai!“ - Gaidžiais čekų policininkai Austrijos-Vengrijos 
monarchijos laikais buvo vadinami todėl, kad nešiojo šalmą su gaidžio plunksnomis. 

16 „vienas juodgeltonis grobuonis... Juoda ir geltona buvo Austrijos-Vengrijos vėliavos 
spalvos. 

W ...prieš Radeckio paminklą...- Radeckis (Jozef Radetzky, 1766-1858) - Austrijos 
feldmaršalas (1836). Jo vadovaujama kariuomenė sumušė Italijos kariuomenę prie Kustocos 
(1848) ir Novaros (1849), malšino 1848-1849 m. Italijos revoliuciją. 

!8 „„išgysite... greičiau negu Piščianuose.- Piščianai - žymus Čekijos kurortas. 

9 „panašus į Babinskį...- Babinskis - tais laikais pagarsėjęs plėšikas. 

2 „„atsimeną... Radeckio ir princo Eugenijaus Savojiečio šlovę...- Eugenijus Savojietis 
(Eugen von Savoyen. 1663-1736) - Austrijos karvedys ir valstybės veikėjas. Feldmaršalas 
(1693). Laimėjęs mūšius per karus su Turkija ir per Ispanijos įpėdinystės karą. Reformavo 
kariuomenę. 

2! „.įkrečia jam... španglės.- Španglė - bausmė austrų kariuomenėje: nusikaltusįjį 
pririšdavo už rankų taip, kad jis kojų pirštų galais vos siektų grindis, ir palikdavo kurį laiką 
kyboti. 

22 „„Macharo bičiulis.- Macharas (Josef Svatopluk Machar, 1864—1942) - čekų rašytojas. 

3 „mielai lošė ferblą...- Ferblas - azartinis kortų lošimas. 

28 „„nudrožė pėsčias iš Vinohradų į Libenį.- Vinohradai ir Libenis - rajonai priešingose 
Prahos pusėse. 

5 Opoantklode nebuvo! jo pakišę...- Kaliniai nusižengusįjį mušdavo po antklode, kad 
tas nematytų, kas muša. 

„šeimininkas Serabona - sakalas...- Sakalais buvo vadinami anuomet garsios „Sakalo“ 
sporto draugijos nariai. 

* „neįleidžiama į „Reprezentaką“.- „Reprezentakas“ - prabangus restoranas Prahoje. 

2 „miegojo sardininkas.- Ty. gatvės prekiautojas, pardavinėjantis sardines ir šaltus 
užkandžius. 

2 „duokite man pirmąją klasę.- Čia kapelionas turi galvoje mokamą viešąją išvietę. 

3 „Aurea prima sata est aetas, guare vindice nullo...“ - Aukso amžius pradžioj buvo 
leistas, kurs be baudėjo... (lot.) - cit. iš Ovidijaus „Metamorfozių“. (I giesmė, 89-90 eil.) 

31... į daktaro Aleksandro Bateko paskaitą...- Aleksandras Batekas - anuo metu pagarsėjęs 
blaivybės propaguotojas. 

32 „aukšto slėgio Papino katilai...- Papinas (Denis Papin, 1647-1714) - prancūzų 
išradėjas, pirmasis atskleidęs vandens garų jėgą. 

33 ir šventąjį Bernardą...- Šventasis Bernardas (923-1008) X a. įkūrė dvi prieglaudas ir 
vienuolynus (Didįjį ir Mažąjį) Alpėse, kur dresuoti šunys ieškodavo pasiklydusių keleivių. 

* „Boženos Nemcovos pasakose.- Božena Nemcova (1820-1862) - žymi čekų rašytoja. 

3 Kai Mon Pelė ugnikalnis sunaikino visą Martinikos salą... - Veikiantis Mon Pelė 
ugnikalnis išsiveržė 1902 m. ir sunaikino apie 2074 salos gyventojų. 

36 „Trilypė sąjunga ją sieja su Austrija-Vengrija ir Vokietija... - 1879 m. buvo pasirašyta 
Austrijos—Vengrijos ir Vokietijos sutartis; 1882 m. prie jos prisidėjo Italija. Taip susikūrė 
vadinamoji Trilypė sąjunga. 

37 „Kodėl šautuvai vadinasi manlicheriais? - Austrijos kariuomenėje buvo naudojami 
Manlicherio sistemos šautuvai. 

38 „nebuvo žiauresnis už vokiečių poetą Firortą... - Šis nereikšmingas vokiečių poetas 
pasižymėjo savo reakcingumu. 

* „„kilnojo į viršų rankas.- T.y. norėjo parodyti, kad čekai nasiduoda į nelaisvę. 

“ Ksenofontas, senovės karo vadas...- Ksenofontas (apie 430—355 ar 354) — graikų 
rašytojas ir istorikas. Dalyvavo nesėkmingame Kyro Jaunesniojo žygyje prieš brolį Persijos 
karalių Artaserksą II (401) ir vėliau tą žygį aprašė „Anabazyje“. 

* „jei valdovas nevainikuotas...- Pranciškus Juozapas nebuvo vainikuotas Čekijos 
karaliumi - neatliko formalumo, privalomo visiems Austrijos-Vengrijos monarchijos 
imperatoriams. 

2 „„parnešti butelį kontušinės... - Kontušinė - saldi degtinė. 

S „Nikolajus Nikolajevičius kitą savaitę būsiąs Pšerove... - Kalbama apie Rušijos caro 
Nikolajaus II dėdę, vadovavusį rusų kariuomenei. 

“jo laukė šnopso partija.- Šnopsas - kortų lošimas. 

3 „tai yra prie španglių... - žr. 21 paaišk. 

* „„Rudolfinumo skyrius - Rudolfinumu buvo vadinami imperatoriaus Rudolfo rūmai, 
kur per karą būdavo rengiami labdaros koncertai. 

“7 ją išgabeno į Kateržinkas... - Kateržinkos — psichinė ligoninė Prahoje. 

S ar mokate naudotis Brėmu... - Turimas galvoje vokiečių zoologo Alfredo Brėmo 
(Alfred Brehm, 1829-1884) šešiatomis veikalas „Gyvūnų gyvenimas“ (1863-1869). 

8. „kilo polemika tarp „Laiko“ ir „Čeko“... - „Laikas“ ir „Čekas“ buvo skirtingos politinės 
pakraipos laikraščiai. 

9 „ar nepozavote skulptoriui Štursai... - Janas Štursa (1880-1925) - čekų skulptorius, 
Prahos dailės akademijos profesorius. 

*! „„Cisleitanijos ir Transleitanijos žiburiai... - 1867 m. Austrijos valdantieji sluoksniai 
sudarė su Vengrijos dvarininkais uniją, paga: kurią Habsburgų imperija buvo padalyta į 
Austrijos imperiją ir Vengrijos karalystę. Riba ėjo Leitos upe. Austrijos imperijai 
(Cisleitanijai) atiteko Austrija, Čekija, Moravija, Silezija, Dalmatija, Bukovina, Kraina, 
Galicija, Vengrijos karalystei (Transleitanijai) - Vengrija, Slovakija, Kroatija, Transilvanija. 

52 „kumštis tartum Baltasis kalnas... - Baltasis kalnas - kalva Prahoje. Istorinė čekų 
mūšio su pavergėjais vieta (1620). 

“per Žydų Pečius... - Žydų Pečiai (Židovskė Pece) - Žižkovo rajono dalis Prahoje. 

* „tebedėvi savo „papūgų pulko“ uniformą.- Devyniasdešimt pirmasis pulkas taip buvo 
pravardžiuojamas dėl antsiuvų spalvos. 

35 „ėmė pliekti doičmeistrus... - Doičmeistrais buvo vadinami Vienos įgulos pėstininkų 
pulko kariai. 

3 Paylos Moudros knygelės... - Pavla Moudra - nežymi čekų rašytoja. 

57 „nudurti smuklininko čužako žmoną ir vaiką... - čužakais buvo vadinami serbų 
partizanai. 

5 „Prahos muziejuj yra Marijos Teresės karo teismo protokolų knyga. - Marija Teresė 
(1717-1780) - vyresnioji imperatoriaus Karolio VI duktė, Vengrijos (1741) ir Čekijos (1743) 
karalienė. 

** „barzdotas kaip Krakonošas - Krakonošas - kalnų dvasia. 

“su kuria negalėjo lygintis nė „Gailestingieji“... - Turima omeny viena iš geriausių ir 
didžiausių Prahos ligoninių, kurią aptarnaudavo katalikų ordino „Gailestingieji broliai“ 
vienuoliai. 

su dangiškomis ožkomis... - Dangiškomis ožkomis buvo ironiškai vadinamos 
pamaldžios moterys. 

62 „įsivaizduokime... kautynes prie Kustocos... - 1848 m. J. Radeckio vadovaujama austrų 
kariuomenė sumušė prie Kustocos Italijos kariuomenę. 

8 šifro sistemos, kuriomis buvo naudojamasi Sardinijos ir Savojos karuose, per anglų ir 
prancūzų kampaniją prie Sevastopolio, per boksininkų sukilimą Kinijoje ir paskutiniame 
Rusijos-Japonijos kare. - Sardinijos ir Savojos karai vyko XVIII a. pradžioje, anglų ir 
prancūzų kampanija prie Sevastopolio, t.y. Krymo karas - 1853-1856 m., boksininkų 
sukilimas Kinijoje - XX a. pradžioje, paskutinis Rusijos-Japonijos karas - 1904-1905 m. 

*“* Dar Šešiasdešimt šeštųjų metų kare... - Turima omeny 1866 m. Austrijos-Prūsijos 
karas, kurį Austrija pralaimėjo, faktiškai pripažino Prūsijos hegemoniją Vokietijoje ir tapo 
antraceile Europos valstybe. 

65 „paveikslas, vaizduojąs pakartą serą Eduardą Grėjų.- Eduardas Grėjus (Eduard Gray, 
1862-1933) - Anglijos valstybės veikėjas. 1905-1916 m. užsienio reikalų ministras. 1907 
m. pasirašė sutartį su Rusija; ja buvo baigta sudaryti Antantė. 

6 „jūs mažasis Budejovicų Benedeke... - Benedekė - susikompromitavęs austrų 
generolas, 1866 m. nesėkmingai vadovavęs Austrijos kariuomenei. 

97 „mūsų vyriausybė neįvertina iredentinio judėjimo... - Tai buvo XIX a. pabaigoje - XX 
a. pradžioje kilęs judėjimas dėl pasienyje italų gyvenamų žemių prijungimo prie Italijos. 

6 („ką pasakė Palackis... - Palackis (František Palacky, 1798-1876) - čekų istorikas, 
filosofas, visuomenės veikėjas. 

* „buvęs Austrijos profesorius Masarikas pabėgo į užsienį... - Masarikas (Tomaš Masaryk, 
1850-1937) - čekų filosofas, politikos veikėjas, Prahos universiteto profesorius (1882-1914). 
Vadovavo partijai, siekiančiai Čekijos autonomijos Austrijos—Vengrijos sudėtyje. 1914 m. 
emigravo, 1915 m. Paryžiuje įkūrė Antantei palankią Čekų nacionalinę tarybą. 1917-1918 
m. gyveno Rusijoje, buvo vienas iš Čekoslovakų korpuso maišto (1918) organizatorių. Nuo 
1918 m. iki 1935 m. Čekoslovakijos prezidentas. 

"...kaip Libuša pranašauja Prahai šlovę... - Pasak legendos, Čekijos kunigaikštytė Libuša 
išpranašavo, kad Praha taps garsiu miestu. 

" „nudūrė dešinės rankos nykštį žemyn... - Nuleisdamas dešinės rankos nykštį žemyn, 
Romos imperatorius duodavo ženklą sužeistą gladiatorių pribaigti. 

